
CUVÂNT ÎNAINTE 


În momentele de cotitură ale istoriei, în conjunctura de tranziţie de la 
un stat autoritar spre un stat democratic, structura dreptului penal, care este 
în ultimă instanță un domeniu socioumanistic, e supusă unei metamorfoze 
inevitabile. Desigur, dreptul penal în ansamblul său este dinamic, adică în 
schimbare. Dar, dacă în sfera Părţii generale ritmul schimbărilor este mai 
lent, normele ce compun Partea specială a dreptului penal se caracterizează 
printr-un dinamism mai accentuat. Din această perspectivă, orice manual, 
consacrat studierii Părţii speciale a dreptului penal, trebuie să dovedească spi- 
rit prospectiv, astfel încât să propună nu doar viziunea asupra actualelor pro- 
bleme care însoțesc cercetarea naturii juridice a diverselor fapte infracționale. 

În context, relevând predictibilitate şi imersiune analitică, autorii manua- 
lului “Drept penal. Partea specială” - S. Brânză, X. Ulianovschi, V. Stati, 1. Ţur- 
canu şi V. Grosu - au urmărit să creeze o lucrare de referință care ar rămâne 
actuală şi în următorul deceniu. Manualul de față reprezintă un document de 
politică a educaţiei şi, în acelaşi timp, un instrument juridic, care sintetizează 
stadiul gândirii juridico-penale în societatea moldovenească. Reprezintă o 
strategie viabilă de dezvoltare a învățământului juridico-penal, anticipând în 
acest mod tendinţele specifice celui de-al treilea mileniu. 

Nu poţi cere studentului sau doctorandului în permanență cunoaştere 
şi precizie, fără a-i oferi în schimb un resort funcțional şi temeinic, care să-i 
emuleze capacităţile de interpretare reproductivă, analiză, sinteză, argumen- 
tare, valorizare, proiectare şi elaborare de noi idei. Tocmai reieşind din ne- 
cesitatea prevenirii unor asemenea disfuncționalităţi, autorii manualului au 
propus un model eficient de orientare a tehnologiilor şi strategiilor didactice 
în învățământul juridico-penal, un reputat indicator de analiză a rezultatelor, 
de evaluare a randamentului de studiu al materiei Părții speciale a dreptului 
penal. În acest sens, manualul este conceput ca principalul factor de formare 
a ansamblului competenţelor profesionale necesare integrării în câmpul mun- 
cii. Conștienți de faptul că Partea specială a dreptului penal constituie una 
dintre disciplinele fundamentale pentru viitorii jurişti, autorii manualului au 
acordat suficientă atenţie nu doar ideii de acumulare a cunoştinţelor teoretice, 
dar şi formării abilităţilor tipice domeniului de activitate, precum şi formării 
capacităţii de transfer al cunoştinţelor teoretice şi abilităţilor practice în situa- 
ţii nestandarde. 

Cunoştinţele şi capacităţile sunt prezentate la nivel sistemic, în conformi- 
tate cu standardul curricular în materie. Astfel, unităţile didactice sunt expu- 

se, în principiu, în aceeaşi consecutivitate în care se succed capitolele Părţii 
speciale a Codului penal. Prin aceasta, se accentuează legătura indisolubilă 
care există între cele trei ipostaze ale părţii speciale a dreptului penal: disci- 
plină de studiu juridică; ramură de drept; ramură a ştiinţei dreptului. Ţinând 
cont de exigenţele unui manual modern, se adaugă un capitol necesar introdu- 
cerii subtile şi accesibilizate în materia Părţii speciale a dreptului penal. Din 
aceste considerente, Capitolul I al manualului are la bază premisa că studierea 
dreptului penal nu se poate restrânge la studiul Părţii generale a dreptului 
penal. Formabilului îi este propus să însușească următoarele obiective de refe- 
rință: să definească noţiunea de parte specială a dreptului penal; să determine 
importanța Părţii speciale a dreptului penal; să descrie sistemul Părţii speciale 
a dreptului penal. De asemenea, este prezentat modul exemplar de expunere 
a materiei în cadrul unităţilor didactice. Acest algoritm de felul său, străin de 
orice schematism anost, este respectat începând cu primul şi terminând cu 
ultimul capitol al manualului. 

În continuare, capitolele manualului, păstrând consecutivitatea unităţilor 
tehnico-legislative din Partea specială a Codului penal, se referă la: infracțiu- 
nile contra păcii şi securității omenirii, infracțiunile de război; infracțiunile 
contra vieții şi sănătăţii persoanei; infracțiunile contra libertăţii, cinstei şi 
demnităţii persoanei; infracțiunile privind viaţa sexuală; infracțiunile contra 
drepturilor politice, de muncă şi altor drepturi constituţionale ale cetăţenilor; 
infracțiunile contra patrimoniului; infracțiunile contra familiei şi minorilor; 
infracțiunile contra sănătăţii publice şi convieţuirii sociale; infracțiunile 
ecologice; infracțiunile economice; infracțiunile în domeniul informaticii şi 
telecomunicaţiilor; infracțiunile în domeniul transporturilor; infracțiunile 
contra securității publice şi a ordinii publice; infracțiunile contra justiţiei; 
infracțiunile săvârşite de persoanele cu funcție de răspundere; infracțiunile 
săvârşite de persoanele care gestionează organizaţiile comerciale, obşteşti sau 
alte organizaţii nestatale; infracțiunile contra autorităţilor publice şi a securi- 
tăţii de stat; infracțiunile militare. 

În cadrul Capitolului II al manualului, luându-se în consideraţie primatul 
reglementărilor internaționale în materie de drept umanitar, este formulat 
conceptul de infracţiuni contra păcii şi securităţii omenirii, precum şi concep- 
tul de infracțiuni de război. De asemenea, ţinându-se cont de recomandările 
metodologice de performanţă din doctrina modernă, este efectuată tipologia 
infracțiunilor prevăzute în Capitolul I al Părţii speciale a Codului penal. Len- 
tila clarificatoare şi măritoare a realităților pe care ţin să ni le prezinte autorii 
pune în lumină cele mai litigante chestiuni în materie, dar și soluţiile privind 





identificarea deosebirilor şi asemănărilor dintre faptele infracționale prevăzu- 
te în Capitolul I al Părţii speciale a Codului penal. 

În continuare, blocul unităţilor didactice, consacrate infracțiunilor contra 
persoanei, îl formează Capitolele III, IV, V şi VIII ale manualului. Grupul in- 
dicat de infracţiuni este cercetat în calitate de sistem funcțional, care este di- 
vizat în patru subsisteme, în funcţie de obiectul juridic generic, comun pentru 
un gen sau altul de infracțiuni contra persoanei. Este notabilă argumentarea 
convingătoare, completă şi clară a procedeelor de aplicare a răspunderii penale 
împotriva infracțiunilor care aduc atingere valorilor sociale ce alcătuiesc per- 
soana omului. Explicaţiile se disting prin enciclopedism, rigorism şi discurs 
pragmatic. Nu sunt neglijate nici principiile unui manual modern: sistema- 
ticitatea, consecutivitatea, ilustrativitatea. Criteriile de evaluare la care sunt 
supuse secvențele şi întregul demers se raportează la spiritul legii, la voința 
legiuitorului, la mijloacele de probă etc., amintind de faptul că legea penală 
este de interpretare strictă şi că orice improvizație şi divagație asupra sensului 
şi semnificației legii penale pot periclita bunul mers al procesului educaţional 
juridic. Este demnă de remarcat stimularea nivelurilor comportamentale de 
aplicare şi integrare. Astfel, este supusă examinării problema perfecționării 
reglementărilor privind infracțiunile din Capitolul II al Părţii speciale a Co- 
dului penal; este solicitată argumentarea pericolului social sporit al infracțiu- 
nilor contra vieții persoanei; se propun metode de rezolvare a controverselor 
privind încadrarea juridică a infracțiunilor contra vieţii şi sănătăţii persoanei; 
se propune compararea unor infracţiuni prevăzute în Capitolul III al Părţii 
speciale a Codului penal cu unele infracţiuni contra familiei şi minorilor, 
contra justiţiei etc.; se recomandă căutarea unor căi de optimizare a cadrului 
reglementar actual privind infracțiunile contra persoanei, reieşind din opţiu- 
nile proeuropene ale Republicii Moldova. 

În cadrul Capitolului VII al manualului, magistral prin aspectul său de 
însemnătate teoretică şi aplicabilitate practică, celor interesaţi nu doar li se 
oferă rețete de stabilire a semnelor infracțiunilor contra patrimoniului, ci mai 
ales li se prezintă mijloace fructuoase şi funcţionale în găsirea unor soluții 
acceptabile la problemele şi nevoile realității juridice. O compilare a opiniilor 
altor autori nu mai poate mulțumi exigenţele crescânde ale tinerilor dornici 
să studieze subtilitățile calificării infracţiunilor contra patrimoniului. De 
aceea, cititorilor Li se sugerează o conversaţie vie, coparticipativă, menită să-i 
provoace la atitudine critică şi constructivă vizavi de subiectele dezbătute. În 
acest fel, se cultivă o conştiinţă juridică şi o cultură juridică a unor cetăţeni cu 
o mentalitate nouă, lipsită de prejudecăţi şi eliberată de dogmatism. 

Şi în celelalte capitole ale manualului, este promovată misiunea descoperi- 
rii relaţiilor sintagmatice şi contextuale noi, formate o dată cu masivele modi- 
ficări ale normelor penale speciale. În condiţiile derulării reformei economice 
în legătură cu europenizarea cadrului legislativ, este constituită o imagine coe- 
rentă şi obiectivă de percepere a caracterului şi gradului de pericol social ale 
faptelor ilicite, de defalcare în cadrul acestora a manifestărilor de ilicit penal, 
de diferenţiere a acestor manifestări una de cealaltă etc. 

În special, studenţilor şi doctoranzilor, dar şi tuturor celor interesați de 
problematica Părţii speciale a dreptului penal, li se sporește interesul privind 
ridicarea competenţei de formare profesională continuă, prin realizarea ur- 
mătoarelor obiective de referință: utilizarea prevederilor actelor internaţionale 
şi naţionale în materie de protecţie a drepturilor omului la interpretarea nor- 
melor din Capitolul V al Părţii speciale a Codului penal; evaluarea gradului 
de pericol social al fiecăreia din faptele infracționale incriminate în Capitolul 
VIII al Părţii speciale a Codului penal; aplicarea regulilor de încadrare juridică 
a infracțiunilor contra sănătăţii publice şi conviețuirii sociale la soluționarea 
cazurilor practice; utilizarea metodelor ştiinţei dreptului penal în studiul in- 
fracțiunilor ecologice; propunerea îmbunătățirii calităţii dispoziţiilor incri- 
minatoare referitoare la infracțiunile săvârşite în sfera economiei naționale; 
recomandarea lărgirii sferei de aplicare a răspunderii penale pentru faptele în 
domeniul informaticii şi telecomunicaţiilor; evaluarea perspectivelor evoluţiei 
cadrului legal cu privire la infracțiunile în domeniul transporturilor; estimarea 
opiniilor doctrinare existente cu privire la natura infracțiunilor contra secu- 
rităţii publice şi ordinii publice; utilizarea întregii game a metodelor de inter- 
pretare la identificarea înţelesului normelor referitoare la infracțiunile contra 
justiţiei; argumentarea necesităţii incriminării faptelor, prevăzute în Capitolele 
XV şi XVI din Partea specială a Codului penal, în condiţiile eficientizării luptei 
cu fenomenul corupţiei; aplicarea regulilor de calificare a infracțiunilor contra 
autorităţilor publice şi securității de stat la soluţionarea cazurilor practice; efec- 
tuarea analizei juridico-penale a infracţiunilor militare etc. 

Din lectura atentă a celor nouăsprezece capitole ale manualului de față se 
desprinde în mod evident că autorii au rezolvat cu succes următoarele sarci- 
ni: familiarizarea studenţilor, a masteranzilor, a doctoranzilor, a membrilor 
corpului didactic, a lucrătorilor practici şi a altor destinatari cu importanţa şi 
valorile promovate de ştiinţa dreptului penal; cultivarea spiritului de respect 
pentru lege; familiarizarea cu modificările şi completările din legislația în 
vigoare; autoinstruirea și stimularea utilizării depline a potenţialului intelec- 
tual al formabilului; aducerea la cunoştinţă formabilului a practicii judiciare 





relevante în sensul unei bune asimilări a doctrinei penale; aducerea unei reale 
contribuţii la formarea abilităţilor practice ale juriştilor; facilitarea evoluării 
multilaterale şi a lărgirii orizontului intelectual al juristului. 

În concluzie, prezenta lucrare reprezintă un studiu didactico-ştiinţific 
fundamental, conținând o totalitate de rezultate principial noi, ce permit a for- 
mula concluzii, generalizări şi legităţi net superioare celor antecedente. Conce- 
pută şi realizată după criterii ştiinţifice, dar având în primul rând o destinaţie 
didactică formativă, manualul dat constituie o primă încercare remarcabilă de 
a trata Partea specială a dreptului penal prin prisma reperelor teoretice şi me- 
todologice ale standardizării în învățământul universitar. Manualul conţine 
clarificări absolut necesare pentru a rândui unele întocmiri juridico-penale 
astăzi neconsecvente. Cu certitudine, năzuinţa autorilor de a-l face cunoscut 
pe cititor cu un spectru vast de probleme cu care se confruntă teoreticienii şi 
practicienii le-a generat ideea de a cerceta în profunzime şi de a elucida cât 
mai adecvat starea actuală a problematicii privind răspunderea pentru faptele 
prevăzute în Partea specială a Codului penal. Lucrarea de față reprezintă o rea- 
lizare concretă de promovare a standardelor profesionale în contextul politicii 
educaționale, realizare care, datorită determinantei sale epistemologice, va in- 
sufla multor generaţii de jurişti — formaţi sau în devenire - respectul faţă de 
potenţialitatea în ascensiune a ştiinţei dreptului penal naţional. Umanizarea 
procesului de instruire juridică şi obținerea unor noi dimensiuni şi orizonturi, 
performanţe şi indicatori reclamă necesitatea ca toți cei care vor să devină 
jurişti, precum şi cei care sunt deja profesioniști în domeniul dreptului, să-şi 
aplece fruntea asupra acestui captivant şi util volum, pentru a folosi cu maxim 
randament informaţia cu valoare formativă superioară, conformă cu progra- 
ma analitică la disciplina “Drept penal. Partea specială”, şi deschisă pedagogic 
din perspectiva proiectării şi dezvoltării curriculare. 


Prof. univ., dr. Gheorghe Nistoreanu, 
Academia de Poliţie “Alexandru Ioan Cuza”, 
Bucureşti, România 


Prof. univ., dr. Tudorel Toader, 
Universitatea “Alexandru loan Cuza”, 
Iași, România 

Capitolul 1 Ii 





Capitolul | 


NOȚIUNEA, IMPORTANȚA ȘI SISTEMUL 
PĂRȚII SPECIALE A DREPTULUI PENAL 


Prin ipostaziere, noțiunea de drept penal poate fi prezentată sub trei as- 
pecte: 

1) ramură de drept; 

2) ramură a ştiinţei dreptului (a jurisprudenţei); 

3) disciplină de studiu juridică. 

Pe de altă parte, dreptul penal este un sistem structurat în două părți 
strâns legate între ele: Partea generală şi Partea specială. 

Raţionând silogistic, în cele ce urmează vom înfățișa noţiunea de Parte 
specială a dreptului penal sub cele trei aspecte menţionate mai sus. 

Astfel, sub primul său aspect - parte a ramurii de drept — Partea specială 
a dreptului penal constituie totalitatea normelor penale care determină - atât 
semnele obiective și subiective ce califică o faptă prejudiciabilă drept infracțiu- 
ne concretă, cât şi cercul în care sunt circumscrise faptele ce pot fi recunoscute 
infracţiuni - precum şi stabilesc categoriile şi mărimile pedepselor aplicabile 
persoanelor care comit astfel de fapte. 

Sub cel de-al doilea aspect - parte a ramurii științei dreptului penal - Par- 
tea specială a dreptului penal reprezintă ansamblul teoriilor, concepţiilor, 
ideilor despre Partea specială a dreptului penal (ca parte a ramurii de drept), 
privită în complexitatea şi dinamismul acesteia. 

În fine, sub cel de-al treilea aspect — parte a disciplinei de studiu juridi- 
ce - Partea specială a dreptului penal este privită ca un ciclu de lecţii sau de 
prelegeri, expus într-un limbaj adecvat exigenţelor didactice, în cadrul căruia 
sunt studiate cele mai importante soluţii teoretice privind Partea specială a 
dreptului penal (ca parte a ramurii de drept). 

Toate aspectele specificate mai sus ale noţiunii de Parte specială a dreptului 
penal se găsesc într-o corelație organică şi indisolubilă: conţinutul normelor 
din Partea specială a dreptului penal, în vigoare la un moment dat, este legat 
cu necesitate de realizările Părţii speciale a ştiinţei dreptului penal; la rândul 
lor, realizările Părţii speciale a ştiinţei dreptului penal sunt mai multe sau mai 
puţine în funcţie de gradul de eficienţă a procesului educațional - universitar 
şi postuniversitar — în materie de Parte specială a dreptului penal. 

Vorbind despre importanţa Părţii speciale a dreptului penal (ca parte a 
ramurii de drept), consemnăm că normele penale speciale (de rând cu normele 
penale generale) exercită nu doar sarcina de apărare a ordinii de drept împotri- 
va infracțiunilor, ci şi funcţia de garantare a respectării drepturilor şi libertăți- 
lor fundamentale ale cetăţenilor în domeniul înfăptuirii justiției penale. Acest 
rol al ramurii dreptului penal este mai proeminent anume în Partea specială, 
parte care, oglindind interesele primordiale ale persoanei, societății şi statului, 
stabileşte actele de ilicit penal prin care sunt încălcate aceste interese, precum 
şi pedepsele aplicabile celor care au săvârşit asemenea acte. Pedepsele aplica- 
te persoanelor vinovate şi prevăzute în sancțiunile normelor penale speciale 
corespund caracterului şi gradului prejudiciabil al infracțiunilor descrise în 
dispoziţiile acelorași norme, sunt necesare şi suficiente în vederea restabilirii 
echităţii sociale, nu cauzează suferinţe fizice şi nu înjosesc demnitatea persoa- 
nelor care execută pedepsele. 

În alt context, incriminând genocidul, ecocidul, tratamentele inumane, 
propaganda războiului, clonarea şi alte fapte infracționale de același gen, 
normele din Partea specială a dreptului penal protejează pacea şi securitatea 
omenirii, adică acele valori sociale fundamentale de a căror existență depin- 
de perpetuarea civilizaţiei umane. Prevăzând faptele îndepărtate împotriva 
atributelor prioritare ale persoanei, stabilind pedepse de maximă severitate 
pentru cei care comit astfel de fapte, normele penale speciale ocrotesc viaţa, 
sănătatea, libertatea, cinstea, demnitatea, inviolabilitatea şi libertatea sexuală, 
precum şi drepturile constituţionale ale cetăţenilor, adică valorile sociale de- 
clarate esenţiale într-un stat democratic și de drept, în care libera dezvoltare 
a personalității umane este garantată. Prevăzând răspunderea penală pentru 
furt, jaf, tâlhărie, şantaj, escrocherie, ocuparea bunurilor imobile străine şi alte 
infracțiuni contra patrimoniului, normele cuprinse în Partea specială a drep- 
tului penal apără proprietatea şi posesia de fapt asupra averii mobiliare şi imo- 
biliare, considerate drept factori de bază ai economiei naţionale. În același re- 
gistru, normele penale speciale prevăd şi sancţionează, în raport cu gravitatea 
lor, fabricarea sau punerea în circulaţie a banilor falși sau a titlurilor de valoare 
false, spălarea banilor, limitarea concurenţei libere, contrabanda şi alte fapte 
de acelaşi gen; prin aceasta răspunzând necesităților economice ale societăţii, 
pe fondul tranziției de la economia planificată şi centralizată la economia de 
piață, şi asigură buna desfăşurare şi dezvoltare a relațiilor sociale economice. 
De asemenea, normele penale care formează Partea specială a dreptului penal 
protejează, împotriva infracțiunilor, mediul înconjurător, sănătatea publică 
şi convieţuirea socială, securitatea publică şi ordinea publică, justiția, orân- 
duirea constituțională, suveranitatea, independenţa şi integritatea teritorială a 

Republicii Moldova, precum şi alte valori sociale fundamentale care constituie 
ordinea de drept. Din această perspectivă, relevând destinaţia sa de apărare 
eficientă şi reală a celor mai nodale valori ale societăţii, Partea specială a drep- 
tului penal (ca parte a ramurii de drept) își descoperă cu plenitudine impor- 
tanţa şi semnificaţia sa aplicativă. 

Privită prin prisma importanţei sale, Partea specială a ştiinţei dreptului 
penal reprezintă un instrument plurifuncţional, care permite: 

- analiza eficacităţii normelor penale speciale în funcţie de soluţiile prac- 
ticii judiciare în materie, în vederea sesizării unor posibile devieri de la 
principiul legalității; 

- fundamentarea concepţiei legislaţiei penale nou-adoptate, precum şi a 
necesităţii modificării sau abrogării unor norme penale speciale; 

— investigarea în plan comparat a incriminărilor autohtone şi străine, în 
scopul identificării unor căi de inspiraţie nouă, vizând prevenirea şi 
combaterea actelor de ilicit penal; 

- asigurarea unui echilibru între stabilitatea legislaţiei penale şi perfec- 
ţionarea cadrului reglementar penal, în raport cu evoluţia relațiilor 
sociale; 

- elaborarea de recomandări de lege ferenda adresate legiuitorului, în 
vederea conceperii celor mai bune soluţii de politică penală, ce pot fi 
aplicate problemelor de fond şi de formă pe care le ridică fenomenul 
infracționalităţii. 

Cât priveşte importanța Părţii speciale a dreptului penal (ca parte a disci- 
plinei de studiu juridice), în planul formării profesionale continue, aceasta este 
remarcabilă din două perspective: una proximă — de acumulare a cunoştinţelor 
penale speciale, şi alta mai îndepărtată — de însuşire a deprinderilor de a pro- 
pune îmbunătățiri permanente ale normelor penale speciale, pe baza conclu- 
ziilor rezultate din investigarea lor ştiinţifică, atât sub aspect teoretic, cât şi 
din punctul de vedere al practicii judiciare. Cei care vor fi antrenați în viitor 
în înfăptuirea actului de justiţie penală trebuie să înveţe nu doar a înţelege 
şi a aplica corect norma penală specială, dar şi a-i descoperi imperfecțiunile, 
confruntând în permanenţă soluţiile practice cu voinţa legiuitorului, căreia 
normele penale speciale sunt chemate să-i dea expresie. 

Privită ca parte a unei ramuri de drept, Partea specială a dreptului penal 
integrează în plan sistemic anumite grupuri de norme penale speciale. În sis- 
tematizarea normelor din Partea specială a dreptului penal este folosit (după 
exemplul structurării Părţii speciale a Codului penal) criteriul obiectului juri- 
dic sau, în alți termeni, al valorii sociale şi relaţiilor sociale aferente, protejate 

prin normele amintite şi, implicit, vătămate prin comiterea faptelor incrimina- 
te!. În cadrul dreptului penal al Republicii Moldova, normele penale speciale 
şi, bineînţeles, componenţele de infracţiuni, prevăzute de aceste norme, sunt 
sistematizate în optsprezece capitole, după obiectul juridic generic al infrac- 
ţiunilor. În general, capitolele date sunt structurate în mod succesiv pe criteriul 
importanţei valorilor şi relaţiilor sociale ocrotite penalmente, respectiv pe o 
scară degresivă, de la cel mai important spre mai puțin important, de la cel mai 
grav spre o gravitate redusă. Consacrând prioritatea valorilor general-umane, 
succesiunea capitolelor din Partea specială a dreptului penal urmează schema: 
“persoana -— societatea - statul”. 

La rândul său, sistemul Părții speciale a ştiinţei dreptului penal este alcătuit 
din totalitatea de cunoştinţe despre normele penale speciale, din concepțiile şi 
ideile elaborate pe parcursul timpului prin investigarea normelor care prevăd şi 
sancţionează faptele considerate infracțiuni. Aceste cunoştinţe, concepţii, idei 
sunt dependente între ele și formează un sistem, care pune ordine în domeniul 
de gândire teoretică al Părţii speciale a dreptului penal, reglementând clasifi- 
carea materialului în cadrul acestui domeniu al ştiinţei. Dacă sistemul Părţii 
speciale a ramurii dreptului penal este în acelaşi timp şi sistemul Părții speciale 
a Codului penal, atunci sistemul Părţii speciale a ştiinţei dreptului penal poate 
fi şi altfel. Aşadar, în cadrul sistemului Părţii speciale a ştiinţei dreptului penal, 
acelaşi criteriu al obiectului juridic poate servi la sistematizarea în continuare 
a componenţelor de infracțiune în cadrul fiecărui capitol”. De exemplu, infrac- 
ţiunile contra vieţii şi sănătăţii persoanei, cuprinse în Capitolul II al Părţii spe- 
ciale a Codului penal al Republicii Moldova, pot fi împărțite în trei subgrupuri: 
infracțiuni contra vieţii persoanei; infracțiuni contra sănătăţii persoanei; in- 
fracțiuni care pun în pericol viaţa şi sănătatea persoanei. Sistematizarea poate 
continua în cadrul acestor subgrupuri. De exemplu, infracțiunile contra vieții 
persoanei pot fi împărţite în: omoruri şi alte infracţiuni contra vieţii persoanei; 
infracțiuni intenționate contra persoanei şi infracțiuni contra vieții persoanei 
săvârşite din imprudenţă etc. În acest fel, dacă sistemul Părţii speciale a ramurii 
dreptului penal nu corespunde unor exigenţe de ordin ştiinţific, Partea specială 
a ştiinţei dreptului penal propune un alt sistem, mai elaborat, mai concret, mai 
aproape de nevoile practicii dreptului penal. 





1 V. Dobrinoiu, I. Pascu, I. Molnar şi alţii, Drept penal. Partea generală, Bucureşti, Europa 


Nova, 1999, p. 139. 
2  C. Bulai, Manual de drept penal. Partea generală, Bucureşti, All, 1998, p. 198. 

Sistemul Părţii speciale a dreptului penal, concepute ca disciplină de stu- 
diu juridică, coincide nu în întregime cu sistemul Părţii speciale a ramurii 
dreptului penal. Pe cale de consecinţă, numerotarea capitolelor în cadrul celor 
două sisteme nu este aceeaşi. Predarea materiei Părţii speciale a dreptului pe- 
nal debutează în mod tradiţional cu capitolul intitulat “Noţiunea, importanţa 
şi sistemul Părţii speciale a dreptului penal”. Din aceste motive, sistemul dis- 
ciplinei de studiu “Drept penal. Partea specială” cuprinde nu optsprezece, ci 
nouăsprezece capitole. Expunerea materiei în fiecare capitol începe cu prezen- 
tarea noțiunii, a caracterizării generale şi a tipurilor infracțiunilor incrimina- 
te. Analiza fiecărei componenţe de infracțiune în parte se face după următorul 
sistem: definiția noţiunii legislative (sau doctrinele) a componenţei de infrac- 
ţiune; obiectul juridic special; obiectul material (după caz); victima; conţinu- 
tul faptei (acţiunii sau inacțiunii) prejudiciabile; urmările prejudiciabile ale 
infracțiunii şi legătura cauzală (după caz); alte semne ale laturii obiective a 
infracțiunii (dacă acestea sunt obligatorii pentru calificarea faptei); indicarea 
tipului componenţei de infracţiune în funcție de rezultatul infracțiunii (com- 
ponență materială, componenţă formală); momentul de consumare a infrac- 
ţiunii; forma şi tipul vinovăţiei; motivul, scopul, emoţiile (dacă acestea sunt 
indispensabile pentru calificarea faptei); condiţiile generale (şi speciale - după 
caz) ale subiectului infracţiunii; circumstanţele agravante. 

Capitolul II 


INFRACȚIUNI CONTRA PĂCII ŞI SECURITĂȚII OMENIRII, 
INFRACȚIUNI DE RĂZBOI 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR CONTRA PĂCII 
ȘI SECURITĂŢII OMENIRII, INFRACŢIUNILOR 
DE RĂZBOI 


Partea specială a Codului penal al Republicii Moldova este marcată, în 
primul rând, prin introducerea unui capitol nou, necunoscut legii penale an- 
terioare, şi care este intitulat “Infracţiuni contra păcii şi securității omenirii, 
infracțiuni de război”. Extinderea dreptului penal asupra faptelor de tipul 
celor cuprinse în acest capitol şi care sfidează comunitatea internațională în 
întregime a fost determinată de experiența omenirii din ultimele decenii, când 
aceasta a trecut printr-un şir de conflicte armate de proporții, fie prin alte în- 
cercări, când omului i s-a negat apartenenţa la umanitate. Cele mai grosolane 
dintre aceste fărădelegi, evidenţiate prin amploarea lor, care nu şi-au găsit la 
timpul potrivit un răspuns prompt din partea umanităţii, sunt calificate în 
prezent drept violări masive şi pe scară largă a drepturilor omului. În doctrina 
de specialitate, aceste infracțiuni internaționale au fost definite ca fiind fapte 
contrare dreptului internațional şi, în plus, într-atât de dăunătoare intereselor 
protejate de acest drept, încât s-a stabilit în raporturile dintre state o regulă, 
care le atribuie un caracter infracțional, adică care cere sau justifică reprima- 
rea lor pe cale penală!. 

Incriminarea la nivel internaţional a faptelor de genocid, de război şi a ce- 
lor contra umanității a determinat legiuitorul Republicii Moldova a lua atitu- 
dine față de aceste evenimente prin incriminarea lor în noua lege penală, ceea 
ce necesită însă elaborarea unui suport informaţional la nivel național, pentru 
aceste infracțiuni noi. 





1 S. Glaser, Introduction a l'Etude du droit international penal, Bruxelles, Bruylant, 1954, 

Infracţiunile contra păcii şi securității omenirii, precum şi infracțiunile de 
război, îşi găsesc origine şi aplicare practică esențialmente în Statutul şi lucră- 
rile Tribunalului Militar Internaţional de la Niirnberg, care a fost instituit de 
forţele aliate învingătoare în cel de Al Doilea Război Mondial pentru a trage la 
răspundere marii criminali de război ai Germaniei fasciste, pentru atrocitățile 
comise de ei în acest război. Conform Statutului, Tribunalul avea competenţa 
asupra următoarelor categorii de infracțiuni: crime contra păcii (planificarea, 
pregătirea, declanșarea sau ducerea unui război de agresiune sau unui război 
prin violarea tratatelor internaţionale; participarea la un plan comun sau com- 
plot în vederea realizării uneia dintre acțiunile menţionate); crime de război 
(violarea legilor şi obiceiurilor războiului); crime contra umanităţii (omorul, 
exterminarea, alte acte inumane săvârşite față de populaţia civilă sau persecu- 
tarea pe motive politice, religioase sau rasiale, dacă aceste fapte au avut loc în 
legătură cu crimele contra păcii sau crimele de război). 

Astfel, după cel de Al Doilea Război Mondial, crimele de război, contra 
păcii şi umanității au căpătat statut de crime internaţionale, al căror conținut 
a suferit însă schimbări semnificative de-a lungul timpului. O etapă din cele 
mai importante în evoluţia acestui domeniu relativ nou al dreptului, în special 
privind crimele de război, a fost marcată de adoptarea celor patru Convenții 
de la Geneva în 1949 şi a protocoalelor adiționale la ele, conglomerat de norme, 
supranumit şi Dreptul de la Geneva, care constituie nucleul dreptului uma- 
nitar internațional. Adoptarea la 9.12.1948, la New York, a Convenţiei pentru 
prevenirea și reprimarea crimei de genocid a pus începutul conturării şi sepa- 
rării acestei crime din cadrul crimelor contra umanității şi plasării ei deasupra 
acestora din urmă, din punctul de vedere al periculozităţii pe care o prezintă. 

Tribunalele internaţionale pentru fosta Iugoslavie şi Rwanda au fost cele 
care au adus contribuţia cea mai semnificativă în dezvoltarea jurisprudenţială 
a conceptelor de bază privind crimele internaţionale, constatările cărora tre- 
buie luate în consideraţie şi la elaborarea fundamentului ştiinţific şi practic al 
acestor infracțiuni la nivel național, de către fiecare stat în parte. Clarificarea 
terminelor de “stare de război”, “populaţie civilă”, aplicarea principiilor şi 
regulilor de ducere a războiului, atât conflictelor armate internaționale, cât 
şi celor interne etc., constituie doar unele din multiplele merite ale acestor 
tribunale internaţionale ad-hoc în conturarea fundamentului teoretic al in- 
fracţiunilor internaţionale. 

Unul dintre cele mai importante evenimente în recunoaşterea şi afirmarea 
pe plan internaţional a crimelor internaţionale menţionate l-a constituit adop- 
tarea la 17-19 iulie 1998, la Roma, a Statutului Curţii Penale Internaţionale (în 
continuare Statutul CPI), în al cărui art. 5 aceste infracțiuni sunt caracterizate 

drept crime care trezesc îngrijorarea comunităţii internaționale întregi, nu- 
mite crime contra păcii şi securității omenirii în Proiectul Codului crimelor 
contra păcii şi securităţii omenirii, adoptat în anul 1991 de Comisia de Drept 
Internaţional a ONU. 

Infracțiunile grupate în acest capitol al Codului penal al Republicii Moldo- 
va sunt cele mai periculoase, deoarece ele trezesc îngrijorarea întregii umanită- 
ţi. Spre deosebire de instrumentele internaționale şi jurisprudenţa tribunalelor 
internaţionale, Codul penal al Republicii Moldova mai include printre infracți- 
unile contra păcii şi securităţii omenirii şi astfel de fapte infracţionale cum sunt 
clonarea şi ecocidul, care nu au dobândit, pentru moment, în dreptul internaţi- 
onal, statutul de crime internaţionale, neatingând astfel gradul de pericol social 
caracteristic crimelor contra păcii şi securității umanităţii. Din aceste motive, 
am inclus aceste fapte într-un grup aparte al infracțiunilor contra păcii şi secu- 
rității omenirii. Aceste infracțiuni, precum şi altele, ca, de exemplu, atacul asu- 
pra persoanelor sau instituţiilor care beneficiază de protecție internațională, au 
primit în doctrină denumirea de infracțiuni convenţionale, fie infracțiuni cu 
caracter internațional, găsindu-şi sursa de reglementare în convenții interna- 
ţionale care le stabilesc. Aceste infracțiuni atentează fie la interesele mai multor 
state, fie la cele ale comunităţii internaționale, subminând bazele colaborării 
dintre state, precum şi alte aspecte ale relaţiilor internaţionale?. Spre deosebire 
de infracțiunile convenţionale, cele internaționale au devenit deja parte a drep- 
tului cutumiar, constituind niște reguli obligatorii şi pentru cetăţenii acelor 
state care nu sunt parte la convențiile internaționale care le stabilesc, deoarece 
cutuma universală este superioară dreptului convenţional în ceea ce priveşte 
câmpul său de aplicare, care se referă tuturor statelor?. 

Din aceste considerente, infracțiunile din acest capitol pot fi împărțite în 
următoarele categorii: infracțiuni contra păcii, infracțiuni contra umanităţii, 
infracțiuni de război. 

Infracţiunile contra păcii sunt cele care pun în pericol pacea şi coexisten- 
ţa paşnică dintre state. Statutul Tribunalului de la Nurnberg, după cum am 
menţionat deja, numea printre crimele contra păcii, conducerea, pregătirea, 
declanşarea ori purtarea unui război de agresiune sau a unui război cu violarea 
tratatelor, a garanțţiilor ori a acordurilor internaţionale, precum şi participarea 
la un plan concertat sau la un complot pentru săvârşirea oricăruia din actele 

menţionate. Problema-cheie privind aceste infracțiuni constă în definirea ter- 
menului de “agresiune”, care s-a dovedit a fi un obstacol de netrecut pentru 
omenire şi în zilele noastre, deoarece nu s-a reuşit obținerea unui consens între 
state cu privire la limitele acestui termen nici cu ocazia adoptării Statutului de 
la Roma în vederea instituirii Curţii Penale Internaţionale. Conform Statutu- 
lui, această instanță judecătorească va fi competentă să judece cazurile de agre- 
siune, numai după ce statele părţi la statut vor conveni asupra unei definiții şi 
vor modifica statutul în acest sens. 

Infracţiunile de război, expresie a cărei origine este dificil a o stabili, re- 
prezintă grosso modo violarea legilor şi obiceiurilor războiului. Comitetul In- 
ternațional al Crucii Roşii a sumat regulile de bază ale dreptului internaţional 
umanitar într-un conflict armat, după cum urmează: 

1. Persoanele în afara luptei, precum şi cele care nu iau parte în mod direct 
la ostilități, au dreptul la respectul vieții şi moralei lor, şi integrităţii lor fizice. 
În toate circumstanţele, ele trebuie protejate şi tratate uman, fără vreo distinc- 
ţie adversă. 

2. Se interzice a omori sau a răni inamicul care se predă sau care este în 
afara luptei. 

3. Răniţii şi bolnavii trebuie să fie îngrijiţi de către partea la conflict care 
îi deţine sub puterea sa. Protecţia se răsfrânge de asemenea asupra personalu- 
lui medical, stabilimentelor, transporturilor şi echipamentului cu destinație 
medicală. Emblema Crucii Roşii şi Semilunii roşii este semnul unei astfel de 
protecţii şi trebuie respectată. 

4. Combatanţii şi civilii capturați sub autoritatea unei puteri adverse au 
dreptul la respectul pentru viaţa lor, demnitatea, drepturile personale şi con- 
vingerilor. Ei trebuie protejaţi de la orice acte de violenţă și represalii. Ei trebuie 
să aibă dreptul la corespondenţă cu familiile lor şi dreptul de a primi ajutor. 

5. Oricine are dreptul de a beneficia de garanţiile fundamentale ale justi- 
ţiei. Nimeni nu poate fi tras la răspundere pentru o faptă pe care el nu a co- 
mis-o. Nimeni nu poate fi supus torturii fizice sau mintale, pedepsei corporale 
sau unui tratament crud şi degradant. 

6. Părţile la conflict şi membrii forțelor lor armate nu au un drept nelimi- 
tat de alegere a metodelor de ducere a războiului de natură să cauzeze pierderi 
inutile sau suferinţe excesive. 

7. Părţile la conflict, în orice timp, trebuie să facă distincţie între populaţia 
civilă şi combatanți, în scopul protejării populaţiei civile şi proprietăţii. Nici 
populaţia civilă ca atare şi nici persoanele civile nu trebuie să fie ţinta atacuri- 
lor. Atacurile trebuie dirijate doar contra obiectivelor militare. 

Infracţiunile contra umanităţii, fiind pentru prima dată prevăzute în Sta- 
tutul Tribunalului de la Nurnberg, sunt definite de unii autori drept acte care 
neagă singularitatea fiecărei ființe umane şi apartenenţa ei la umanitate“. De 
menţionat este faptul că, spre deosebire de reglementările internaționale, Co- 
dul penal al Republicii Moldova, de fapt, nu incriminează faptele cunoscute în 
dreptul internațional sub numele propriu-zis de crime contra umanităţii, ceea 
ce reprezintă o lacună esenţială a legii penale naționale (art. 7 al Statutului 
CPI). Vorbind la general, expresia “crime contra umanității” desemnează acele 
fapte violente grave, săvârşite pe scară largă de către indivizi, fiind ei sau nu 
agenţi ai statului, contra altor indivizi într-un scop esențialmente politic, ideo- 
logic, rasial, naţional, etnic sau religios?, ceea ce poate lua forma exterminării, 
persecutării populaţiei civile pe motivele menţionate mai sus etc. 

Genocidul constituie cea mai gravă atingere asupra bazelor umanităţii, 
îndreptat contra existenţei fizice a unui grup aparte. Cu toate că în dreptul 
internaţional genocidul este tratat ca o noţiune distinctă de crimele contra 
umanităţii, o bună parte a doctrinei îl consideră drept cea mai periculoasă 
dintre aceste infracţiuni. 

Unele infracțiuni din acest capitol sunt nişte norme de trimitere (art. 138 
din CP al RM), ce se referă la alte norme penale sau la anumite acte internaţio- 
nale la care Republica Moldova este parte (art. 142, 143 din CP al RM). 

Obiectul juridic generic al infracţiunilor din acest capitol îl constituie 
relaţiile sociale cu privire la pacea şi coexistenţa pașnică dintre state, bazele 
şi securitatea umanităţii în întregime. Aceste infracțiuni pun în pericol nu 
numai existența şi securitatea oamenilor, poporului unui singur stat sau unui 
grup de state, ci ameninţă bazele comunităţii internaţionale în totalitate. 

Pacea, în calitatea sa de valoare socială apărată de legea penală şi care, îm- 
preună cu relaţiile sociale aferente, constituie obiectul juridic al infracțiunilor 
contra păcii (art. 139, 140, 142 din CP al RM), este o stare care se caracterizea- 
ză prin reglementarea pașnică a conflictelor şi lipsa războiului, conflictului 
armat sau a operaţiunilor militare de facto, adică cu sau fără declararea oficială 
de către autorităţile statului a stării de război sau încheierii păcii. 

Obiectul juridic al infracţiunilor contra umanităţii îl constituie relaţiile 
sociale privitoare la existența omenirii în întregime sau a unor grupuri demo- 





+ Mireille Delmas-Marty, Les crimes contre l'humanite, p. 78. 

grafice în parte (rasial, național, etnic sau religios), care sunt puse în pericol 
de exterminare fizică. 

Obiectul juridic al infracțiunilor de război (art. 137, 138, 141, 143 din CP al 
RM) îl constituie relaţiile sociale cu privire la legile şi obiceiurile - internaţionale 
sau interne — de ducere a războiului, încetățenite în dreptul conflictelor armate. 

Obiectul material este prezent într-un şir de infracţiuni prevăzute în capi- 
tolul dat, care se poate manifesta sub forma corpului persoanei (genocid - art. 
135 din CP al RM, tratamente inumane - art. 137 din CP al RM), diferitelor 
specii ale florei şi faunei (art. 136 din CP al RM - ecocidul); în unele cazuri 
însă obiectul material lipseşte, de exemplu, în cazul art. 138 din CP al RM 
(încălcarea dreptului umanitar internațional) sau art. 141 din CP al RM (acti- 
vitatea mercenarilor). 

Latura obiectivă a infracţiunilor contra păcii, securităţii omenirii, a in- 
fracțiunilor de război se manifestă prin acţiune, ceea ce presupune un com- 
portament activ al persoanei — art. 135, 136, 137, 138, 139, 140 din CPalRM 
etc., în cazuri mai rare comportamentul criminal luând forma inacțiunii (alin. 
(3) al art. 138 din CP al RM). Datorită pericolului social sporit al infracţiunilor 
prevăzute în acest capitol, legiuitorul a stabilit momentul consumării majorității 
infracţiunilor în cauză o dată cu săvârşirea faptei prejudiciabile, independent 
de survenirea unor urmări prejudiciabile, adică le-a construit sub forma com- 
ponenţelor formale de infracţiune: de exemplu, art. 139, 140, 141, 142 din CP al 
RM. Unele infracţiuni se consumă o dată cu survenirea urmărilor prejudiciabile, 
fiind nişte componenţe materiale de infracțiune (art. 144 din CP al RM - clona- 
rea), fie se consumă o dată cu crearea unei stări de pericol real pentru survenirea 
consecinţelor — aşa-numitele componențe formal-materiale (art. 136 din CP al 
RM - ecocidul). La unele infracţiuni se cere stabilirea semnelor secundare ale la- 
turii obiective: metoda săvârșirii infracțiunii — propaganda războiului săvârşită 
verbal, în scris, prin intermediul radioului etc. (art. 140 din CP al RM); timp de 
război sau conflict armat — tratamente inumane (art. 137 din CP al RM) etc. 

Latura subiectivă a infracţiunilor contra păcii şi securității omenirii se 
manifestă de cele mai multe ori sub forma intenţiei directe (art. 135 din CP 
al RM - genocidul, art. 137 din CP al RM - tratamente inumane, art. 140 din 
CP al RM - propaganda războiului etc.), în unele cazuri fiind posibilă şi cea 
indirectă (art. 136 din CP al RM), fie imprudenţa (alin. (3) al art. 138 din CPal 
RM). În unele cazuri, legiuitorul specifică scopul săvârșirii infracțiunii drept 
necesar de a fi stabilit: genocidul (scopul nimicirii în totalitate sau în partea 
unui grup naţional, etnic, rasial sau religios). Motivul, în marea majoritate a 
cazurilor, deţine un rol atenuant sau agravant la individualizarea răspunderii 
şi pedepsei penale. 

Subiectul infracţiunilor contra păcii şi securității omenirii, precum şi 
al infracţiunilor de război este de regulă unul general, ceea ce înseamnă că 
acestea pot fi comise de orice persoană fizică responsabilă, care la momentul 
săvârşirii faptei a atins vârsta de 16 ani. În cadrul unor infracțiuni însă, cum 
este de exemplu activitatea mercenarilor (alin. (1) al art. 141 din CP al RM) 
sau aplicarea mijloacelor şi metodelor interzise de ducere a războiului, sub- 
iectul este unul special, legea instituind pentru subiectul infracțiunii un semn 
suplimentar obligatoriu - calitatea de mercenar al individului (alin. (1) al art. 
141 din CP al RM) sau faptul că persoana care face parte din rândurile forțelor 
armate ale părților participante la conflictul armat are vreo legătură cu o parte 
beligerantă (art. 143 din CP al RM). 

O trăsătură specifică esenţială a infracţiunilor contra păcii şi securității 
omenirii, precum şi a infracțiunilor de război constă în imprescriptibilitatea 
lor. Astfel, conform alin. (8) al art. 60 din CP al RM “prescripţia nu se aplică 
persoanelor care au săvârşit infracţiuni contra păcii şi securității omenirii, 
infracțiuni de război... Alin. (4) al art. 97 din CP al RM dispune că “pre- 
scripţia nu înlătură executarea pedepselor stabilite pentru infracțiunile contra 
păcii şi securităţii omenirii sau pentru infracțiunile de război, prevăzute la 
art.135-137, 139 şi 143.” 

Aceste reglementări legale își au sursa în Convenţia ONU asupra impre- 
scriptibilităţii crimelor de război şi a crimelor contra umanităţii, adoptată în 
1968. Conform prevederilor Convenţiei, sunt imprescriptibile, indiferent de 
data la care au fost comise, crimele de război, precum şi crimele contra umani- 
tăţii, comise atât în timp de pace, cât şi în timp de război, în modul după cum 
sunt definite în Statutul Tribunalului Militar Internaţional de la Nurnberg şi 
confirmate prin rezoluţiile ulterioare ale Adunării Generale a ONU. Conven- 
ţia se referă la imprescriptibilitate în general, însă modalitatea de expunere 
pune în evidenţă atât prescripţia răspunderii penale, cât şi prescripția execută- 
rii pedepselor aplicatef. 





$  V. Creţu, Drept internațional penal, Bucureşti, Tempus, 199%, p. 119. 

Secţiunea a II-a. INFRACŢIUNI CONTRA PĂCII 


S$1. Planificarea, pregătirea, declanșarea sau ducerea războiului 


Art. 139 din CP al RM incriminează fapta de planificare, pregătire, de- 
clanșare sau ducere a războiului. Cu ocazia lucrărilor sale, Tribunalul de la 
Nurnberg a declarat: “Învinuirea conform căreia acuzaţii ar fi pregătit sau dus 
războaie de agresiune este capitală. Războiul este un rău ale cărui consecinţe 
nu se limitează la singurele state beligerante, dar afectează lumea întreagă. 
Declanșarea unui război de agresiune nu este deci numai o crimă internaţio- 
nală: aceasta este crima internațională supremă, care nu diferă de alte crime de 
război decât prin faptul că le conţine pe toate.” 

Art. 139 din CP al RM nu precizează expres, însă trebuie de înțeles că răs- 
punderea penală în această normă este prevăzută anume pentru războiul de 
agresiune. În rezoluţia Adunării Generale a ONU nr. 3314 (XXIX) din 14 decem- 
brie 1974 (art. 1), agresiunea este definită drept folosirea forței armate de către 
un stat împotriva suveranităţii, integrităţii teritoriale ori independenţei politice 
a unui alt stat, sau în orice alt mod incompatibil cu Carta Naţiunilor Unite. 

Astfel, vom fi în faţa unui act de agresiune în orice caz de utilizare a forței 
armate de către autorităţile unui stat contra altui stat, în alte scopuri decât le- 
gitima apărare naţională sau colectivă, fie executarea unei decizii sau în aplica- 
rea unei recomandări a unui organ competent al ONU. Din aceste consideren- 
te, războiul dus de URSS, fie de alte state cotropite în timpul celui de Al Doilea 
Război Mondial, trebuie de apreciat ca unul de apărare naţională. Având la 
bază un tratat de apărare colectivă încheiat între Franţa, Anglia şi Polonia, în 
situație de apărare colectivă se găseau Anglia și Franța, care primele au decla- 
rat război Germaniei fasciste în 1939, după ce aceasta a invadat Polonia. 

Comisia de Drept Internaţional ONU include la agresiune şi actele care 
derivă de la aceasta, precum: ameninţarea recurgerii la un act de agresiune, 
pregătirea utilizării forței armate contra altui stat, organizarea sau tolerarea 
bandelor armate pe teritoriul său ori participarea la activităţile lor în scopul 
efectuării incursiunilor pe teritoriul altui stat, încurajarea activităților care 
au drept scop izbucnirea războiului civil în alt stat, încurajarea activităților 
teroriste în alt stat etc. 

Obiectul juridic special al infracţiunii date este format din relaţiile sociale 
privitoare la pacea şi coexistența pașnică dintre state. 

Latura obiectivă a faptei prevăzute la alin. (1) al art. 139 din CP al RM se 
manifestă în fapta prejudiciabilă exprimată prin unul din următoarele tipuri 
de activităţi alternative — planificarea, pregătirea sau declanșarea războiului. 

Prin planificare înţelegem elaborarea concepţiei militare a statului agre- 
sor, elaborarea strategiei de ducere a operaţiunilor militare, planurilor de mo- 
bilizare a armatei şi de trecere la stare de război, a planurilor de mobilizare a 
mijloacelor şi resurselor tehnice, materiale şi umane, desfăşurarea activităţii 
de informare, dezinformare etc. 

Pregătirea, spre deosebire de planificare, presupune realizarea planuri- 
lor elaborate deja de declanşare şi ducere a războiului de agresiune, mani- 
festându-se prin întreprinderea reală a unui complex de măsuri cu caracter 
organizatorico-militar şi material-tehnic în scopul asigurării pregătirii pentru 
începutul războiului de agresiune”. Astfel, pregătirea războiului presupune 
întreprinderea diferitelor acte preparatoare, menite a asigura succesul ope- 
rațiunilor militare, de exemplu, blocarea porturilor statului inamic, organi- 
zarea incursiunilor de cercetare pe teritoriul străin unde se planifică invazia, 
organizarea şi trimiterea de bande înarmate pentru incursiuni pe teritoriul 
statului străin, organizarea actelor de diversiune pe teritoriul statului străin, 
bombardarea teritoriului de frontieră sau organizarea de ciocniri armate în 
scopul provocării inamicului la conflict armat. 

Declanșarea războiului se poate manifesta prin acapararea corăbiilor 
militare şi comerciale ale statului străin, ocuparea porturilor, desfăşurarea 
atacurilor asupra forțelor armate străine. 

În alin. (2) al art. 139 din CP al RM se incriminează fapta de ducere a 
războiului. Prin ducere a războiului înţelegem o agresiune armată, invazie pe 
scară largă, ocuparea teritoriilor întregi ale statului străin, înlocuirea organe- 
lor puterii ale statului străin cu cele ale statului agresor etc. 

Infracţiunea prevăzută la art. 139 din CP al RM este formală şi se consumă 
o dată cu comiterea uneia dintre faptele menţionate în norma dată. 

Latura subiectivă se manifestă prin intenţie directă. Făptuitorul își dă 
seama că prin actele sale el planifică, pregăteşte, declanşează sau duce un răz- 
boi de agresiune şi doreşte săvârşirea acestor fapte. 

Subiectul infracţiunii date este unul general, aceasta putând fi imputată 
oricărei persoane fizice responsabile, care la momentul săvârșirii infracțiunii 
a atins vârsta de 16 ani. În realitate însă, acestea sunt persoanele care ocupă 
poziţii de vârf în stat — şeful statului, şeful Guvernului, Parlamentului, alte 
persoane de conducere din eşalonul superior de stat. 





7 TO. Ckyparos, B. JleGeneB, Kommenmapuii k Yzonoenomy kodexcy Poccuiickoii Dedepa- 

$2. Propaganda războiului 


Prin rezoluţia nr. 110 din 3 noiembrie 1947, Adunarea Generală a ONU 
a condamnat “propaganda de război în orice formă şi în orice ţară, care are 
ca scop sau care poate crea sau amplifica o ameninţare a păcii, o violare a ei 
sau un act de agresiune”*. În anul 1970, ONU a declarat că în conformitate cu 
scopurile şi principiile Naţiunilor Unite, statele au obligaţia de a se abţine de la 
orice propagandă în favoarea războiului de agresiune. 

Propaganda războiului este definită în dispoziţia art. 140 din CP al RM ca 
“răspândirea de informaţii tendenţioase ori inventate, instigatoare la război 
sau orice alte acțiuni orientate spre declanşarea unui război, săvârşite verbal, 
în scris, prin intermediul radioului, televiziunii, cinematografului sau prin 
alte mijloace”. Însuşi termenul de propagandă poate fi interpretat ca o exer- 
citare de influență asupra intelectului uman în scopul de a-i impune careva 
opinii, atitudini sau idei. 

Obiectul juridic special al infracţiunii date reprezintă relaţiile sociale cu 
privire la pacea şi coexistența paşnică dintre state. 

În funcţie de metoda de comitere a infracţiunii aleasă de infractor, aceasta 
poate avea şi obiect material. Astfel, în cazul răspândirii de informaţii insti- 
gatoare la război, prin intermediul edițiilor periodice, ziarelor etc., obiectul 
material al infracţiunii va constitui, după caz, acele foi volante, ziare, pancarte 
sau alți purtători de informaţie instigatoare la război. 

Latura obiectivă se caracterizează prin fapta prejudiciabilă concretizată 
în acţiune, şi anume răspândirea de informaţii tendenţioase ori inventate, 
instigatoare la război, sau orice alte acțiuni orientate spre declanşarea unui 
război. Prin răspândire se are în vedere aducerea la cunoştinţa unui număr 
nedeterminat de persoane a informaţiei orientate spre declanşarea războiului, 
ce are loc, de regulă, prin cuvântări adresate participanţilor la diverse adunări, 
mitinguri, demonstraţii, publicarea a astfel de informaţii în ziare, derularea 
diverselor reportaje la televiziune sau radio etc. 

Prin informații tendențioase ori inventate, instigatoare la război se înţeleg 
acele informaţii care nu corespund adevărului şi care promovează cultul răz- 
boiului. Prin alte acțiuni orientate spre declanșarea unui război se au în vedere 
derularea filmelor, punerea drept exemplu a guvernelor statelor care promo- 
vează o politică militaristă etc., toate acestea trezind un sentiment de acceptare 
a războiului ca formă de soluţionare a diferendelor între state, de promovare a 





8 G. Geamănu, Dreptul internațional penal şi infracțiunile internaționale, Bucureşti, Edi- 

unei atitudini pozitive față de război, ca un comportament acceptabil în cadrul 
comunității internaţionale. 

Legiuitorul enumeră expres diverse metode de comitere a infracțiu- 
nii — verbală, în scris, prin intermediul radioului, televiziunii, cinematogra- 
fului —, cărora nu le atribuie însă un caracter exhaustiv, infracțiunea putând fi 
săvârşită prin orice altă metodă sau prin utilizarea oricăror altor mijloace. 

Infracţiunea dată este formală şi se consumă o dată cu răspândirea in- 
formațiilor, fie din momentul săvârşirii oricăror altor acțiuni care propagă 
războiul, indiferent de faptul declanșării războiului. 

Latura subiectivă se manifestă prin intenţie directă. Făptuitorul îşi dă seama 
că răspândește informaţii tendenţioase ori inventate, instigatoare la război, sau 
săvârşeşte alte acțiuni orientate spre declanșarea unui război, conştientizează 
caracterul acestor informaţii sau acţiuni şi doreşte să comită aceste fapte. Moti- 
vul şi scopul săvârșirii infracțiunii pot fi diverse şi la calificare nu contează. 

Subiectul infracţiunii în cazul faptei prevăzute la alin. (1) art. 140 din 
CP al este general, şi anume: persoana fizică responsabilă, care la momentul 
săvârșirii faptei a atins vârsta de 16 ani. 

În alin. (2) al art. 140 din CP al RM se incriminează săvârşirea acțiunilor, 
prevăzute la alin. (1), de o persoană cu înaltă funcţie de răspundere. Conform 
alin. (2) al art. 123 din CP al RM, persoana cu înaltă funcție de răspundere este 
acea persoană cu funcţie de răspundere al cărei mod de numire sau alegere 
este reglementat de Constituţia Republicii Moldova și de legile organice, pre- 
cum şi persoanele cărora persoana cu înaltă funcţie de răspundere le-a delegat 
împuternicirile sale. 

Subiectul infracțiunii în cazul faptei prevazute la alin. (2) al art. 140 din 
CP al RM este unul special, şi anume: persoana fizică responsabilă, cu înaltă 
funcţie de răspundere (Preşedintele Republicii Moldova, Prim-ministrul şi 
membrii Guvernului, deputaţii Parlamentului, judecătorii, inclusiv ai Curţii 
Constituţionale etc.). 

Răspândirea de informaţii sau săvârşirea acţiunilor orientate spre declan- 
şarea războiului trebuie de deosebit de actele instigatoare în vederea săvârșirii 
infracțiunii în cauză. Propaganda războiului se caracterizează printr-un nivel 
mai mic de concretizare şi un nivel mai mare de ideologizare. Instigarea se 
săvârşeşte față de persoane concrete, iar propaganda războiului vizează un 
cerc mai larg, nedeterminat de persoane”. 





”  T. BopsenkoB, B. KomucapoB, Kypc yzono8noz0 npasa / Oco6ennaa uacmv, TOM. V, Mo- 

$3. Atacul asupra persoanelor sau instituţiilor care beneficiază 
de protecţie internaţională 


Art. 142 din CP al RM prevede răspunderea penală pentru o altă infrac- 
ţiune contra păcii, şi anume: pentru săvârşirea atacului asupra persoanelor sau 
instituţiilor care beneficiază de protecţie internaţională. Prin această normă, 
legea penală incriminează “atacul asupra reprezentantului unui stat străin sau 
asupra colaboratorului unei organizaţii internaţionale, persoane care benefici- 
ază de protecție internaţională conform prevederilor tratatelor internaţionale 
la care Republica Moldova este parte, precum şi asupra oficiilor sau locuinţelor 
acestora, dacă atacul are drept scop provocarea războiului sau complicațiilor 
internaţionale.” 

Obiectul juridic principal al infracţiunii date este format din relaţiile 
sociale cu privire la coexistența pașnică între state, precum şi alte relaţii de 
colaborare dintre state. Prin infracțiunea dată se atentează în mod adiacent la 
relaţiile sociale privind alte valori - sănătatea, integritatea corporală, bunurile 
persoanelor care se bucură de protecţie internaţională, — valori şi relaţii care 
constituie obiectul juridic secundar al infracţiunii date. 

Sursele internaţionale ale incriminării de la art. 142 din CP al RM pot fi 
regăsite, în primul rând, în Convenţiile de la Viena!” care prescriu statelor să 
asigure securitatea fizică a diplomaților acreditaţi. Agenţii diplomatici, cate- 
gorie care include şi alți reprezentanți ai statului, sunt de asemenea vizaţi şi de 
Convenţia cu privire la prevenirea şi reprimarea infracțiunilor contra persoa- 
nelor care se bucură de protecţie internaţională, inclusiv agenţilor diplomatici". 
Reglementarea atentatelor contra persoanelor protejate sunt în mare măsură 
legate de prevenirea şi reprimarea terorismului internațional. Astfel, dacă, ini- 
ţial, atentatele contra persoanelor protejate au constituit o infracțiune aparte în 
varianta Proiectului Codului crimelor contra păcii şi securității omenirii din 
1984, atunci mai târziu ele au fost integrate în noţiunea actelor teroriste!?. Cu 
toate acestea, Adunarea Generală a ONU, îngrijorată de creşterea atacurilor 
asupra personalului său, inclusiv a celui asociat, a adoptat, la 17 februarie 1995, 





Convenţia de la Viena cu privire la relaţiile diplomatice din 18 aprilie 1961; Convenţia 
de la Viena cu privire la relaţiile consulare din 24 aprilie 1963 // Tratate internaționale 
la care Republica Moldova este parte, vol. IV, Chişinău, Moldpes, Monitorul Oficial al 
Republicii Moldova, 1998, p. 7-52. 

Convenţia cu privire la prevenirea şi reprimarea infracțiunilor contra persoanelor care 
se bucură de protecţie internaţională din 14 decembrie 1973. 

12 H. Ascensio, E. Decaux, A. Pellet, op. cit., p. 485. 

Convenţia cu privire la securitatea personalului ONU şi a personalului asociat!?. 
Convenţia stabileşte cerinţe referitor la identificarea personalului vizat de con- 
venţie, a vehiculelor, vaselor şi avioanelor ONU. Art.9 al Convenţiei se referă 
la comiterea intenționată a omorului, răpirii sau altui atac asupra personalului 
ONU, asupra oficiilor, reşedinţelor private sau mijloacelor de transport ale per- 
sonalului ONU - fapte care, ținând cont de gravitatea lor, trebuiesc incriminate 
în legislaţia națională a fiecărui stat!'?. Spre deosebire de Convenţia menţionată, 
art. 142 din CP al RM nu prevede răspunderea penală pentru atacurile asupra 
mijloacelor de transport ale personalului ONU. În legătură cu aceasta, în opinia 
noastră, legea penală a Republicii Moldova urmează a fi modificată. 

Obiectul material poate fi corpul persoanei care se bucură de protecție 
internaţională, fie oficiile sau locuinţele lui. 

Victima este de asemenea un semn obligatoriu al componenţei de infrac- 
ţiune. În calitate de victimă a infracțiunii date poate evolua doar persoana care 
cade sub incidenţa art. 122 din CP al RM: “Prin persoana care se bucură de 
protecţie internaţională se înţelege: 

a) şeful statului străin, inclusiv fiecare membru al organului colegial care 
exercită funcţiile şefului de stat conform constituţiei statului respectiv, 
fie şeful guvernului, fie ministrul de externe al statului străin, precum şi 
membrii familiilor lor care îi însoțesc; 

b) oricare reprezentant ori persoană cu funcţie de răspundere a statului 
străin sau oricare persoană cu funcţie de răspundere ori alt agent al or- 
ganizaţiei internaţionale interguvernamentale care, conform dreptului 
internaţional, are dreptul la protecţie specială contra oricărui atac asu- 
pra persoanei, libertăţii şi demnităţii sale, precum şi membrii familiei 
lor care locuiesc împreună cu ei. 

Latura obiectivă se manifestă prin fapta prejudiciabilă concretizată în 
acţiune, şi anume: atacul comis asupra persoanelor ori asupra oficiilor sau 
locuinţelor persoanelor vizate de această normă. Prin atac înţelegem un com- 
portament violent, o influenţă de ordin fizic sau psihic exercitată asupra victi- 
mei. Violenţa poate lua forma vătămărilor uşoare, medii sau grave ale integri- 
tăţii corporale sau sănătăţii, pe care le absoarbe. Infracțiunea dată se consumă 
din momentul începutului atacului, indiferent de faptul s-a cauzat în realitate 





15 Convenţia cu privire la securitatea personalului ONU şi a personalului asociat din 17 


februarie 1995; A/Res/49/59 // http://www.un.org/icty/ 
L. Sunga, The emerging system of international criminal law, Kluwer law international, 
Hague, 1997, p. 204-205. 

sau nu careva prejudiciu sănătăţii sau bunurilor persoanelor care se bucură de 
protecţie internațională. Datorită acestui fapt, infracțiunea este formală. 

Latura subiectivă se manifestă prin intenţie directă. Făptuitorul îşi dă 
seama că săvârşeşte un atac asupra persoanei, oficiului sau locuinţei persoanei 
care se bucură de protecţie internațională, conştientizează pericolul faptei sale 
şi doreşte să o săvârşească. Scopul este un semn obligatoriu al laturii subiective 
a infracțiunii date, şi anume: provocarea războiului sau complicaţiilor inter- 
naționale (ruperea legăturilor diplomatice, colaborării în domeniul economic 
etc.). Motivele infracțiunii pot fi diverse şi la calificare nu contează. 

Subiectul infracţiunii este general: persoana fizică responsabilă, care la 
momentul săvârșirii faptei a atins vârsta de 16 ani. 


Secţiunea a III-a. INFRACŢIUNI CONTRA UMANITĂŢII 


$1. Genocidul 


Genocidul este negarea dreptului la existență nu a unor indivizi luaţi în 
particular, ci a grupurilor umane întregi. Pe calea incriminării faptei de ge- 
nocid, a fost stabilită răspunderea penală pentru faptele care urmăresc distru- 
gerea de popoare şi națiuni. Această infracțiune este un răspuns la multiplele 
fapte de exterminări masive ale unor popoare sau colectivităţi de oameni care 
au avut loc în sec. XX. Exterminarea armenilor de către Imperiul Otoman în 
timpul Primului Război Mondial, în anii 1915-1916, este doar un episod al 
acestui fenomen tragic, care a fost urmat de exterminarea evreilor de către 
nazişti în timpul celui de Al Doilea Război Mondial, omorârea milioanelor de 
cambodgieni de către Khmerii roşii în anii '70 ai sec. XX, a minorităţilor reli- 
gioase, etnice sau naţionale de pe teritoriul fostei Iugoslavii sau Rwandei. 

Termenul “genocid” a fost introdus în limbajul juridic de către Raphael 
Lemkin, prin combinaţia a două cuvinte: genos (din greacă - rasă sau trib) şi 
cide (din latină - omor). În prezent, genocidul a ajuns să fie considerat cea 
mai gravă infracțiune în dreptul penal internaţional. 

Genocidul, în redacţia actuală a art. 135 din CP al RM, are la bază şi citea- 
ză practic întocmai formularea acestuia inserată în Convenția pentru preveni- 
rea şi reprimarea crimei de genocid, adoptată la 9.12.1948, la New York. 





15 Dezvoltarea conceptului sub aspect istoric a se vedea: R. Lemkin, Genocide as a crime 


under international law // American Journal of International Law, 1947, nr. 41, p. 145. 

Genocidul este definit în art. 135 din CP al RM ca fiind săvârşirea, în 
scopul de a nimici în totalitate sau în parte un grup național, etnic, rasial sau 
religios, a vreuneia din următoarele fapte: 

a) omorârea membrilor acestui grup; 

b) atingerea gravă a integrităţii fizice sau mintale a membrilor grupului; 

Cc) luarea de măsuri pentru scăderea natalității în sânul grupului; 

d) traficul copiilor ce ţin de grupul respectiv; 

e) supunerea intenționată a grupului la condiţii de existență care conduc 

la exterminarea lui fizică totală sau parțială. 

Obiectul juridic principal al genocidului îl constituie relaţiile sociale cu 
privire la starea de siguranţă a grupului naţional, etnic, rasial sau religios, exis- 
tența lui fizică care este ameninţată. Obiectul juridic secundar îl constituie 
viața, sănătatea, integritatea fizică şi mintală a membrilor grupurilor vizate de 
legea penală. 

Obiectul material îl constituie corpul persoanelor, membrilor grupului 
vizat, contra cărora este îndreptată infracțiunea. 

Astfel, victima genocidului este grupul ca atare, şi nu individul în calitate 
de reprezentant al acestui grup. Codul penal se referă doar la grupuri caracte- 
rizate prin legături “stabile”, pe când altele, cum sunt cele politice sau cultura- 
le, nu sunt incluse în această listă. 

Grupul național este o colectivitate de oameni care au aceeaşi cetăţenie şi 
care beneficiază de aceleași drepturi şi obligaţii. 

Grupul etnic reprezintă acea colectivitate de oameni care vorbesc aceeaşi 
limbă şi împărtăşesc aceeaşi cultură. 

Grupul rasial se caracterizează prin trăsăturile fizice ereditare, care se 
identifică frecvent cu anumite zone geografice, indiferent de factorul cultural, 
lingvistic, naţional sau religios. 

Grupul religios este constituit din membri care împărtăşesc aceeaşi religie, 
nume sau acelaşi mod de închinăciune. 

Toate aceste grupuri se evidenţiază prin caracterul lor stabil, care nu per- 
mite membrilor să abandoneze apartenenţa la grup, caracter ce se transmite 
prin naştere, fie într-un mod “automat” şi practic ireversibil. 

În cazul Rutaganda, Tribunalul pentru Rwanda! a decis că apartenența 
la un grup este în mod esenţial un concept subiectiv: victima este percepută 
de către infractor ca aparţinând grupului desemnat pentru exterminare şi, în 
unele circumstanţe, victima se poate atribui pe sine însăşi grupului respectiv. 





1 Cazul Rutaganda, I-a instanţă, paragr. 55 // http://www.ictr.org 

Genocid va fi şi în cazul când se urmăreşte distrugerea grupului sau unei 
părţi a lui într-o anumită arie geografică sau regiune, şi nu neapărat pe tot teri- 
toriul unui stat. Nimicirea în totalitate sau în parte a grupului înseamnă distru- 
gerea unei părți semnificative a grupului atât din punct de vedere cantitativ, 
cât şi calitativ. Făptuitorul poate avea intenţia de a nimici un număr mare de 
membri ai grupului, fie o fracțiune mai puţin însemnată, dar reprezentativă, a 
grupului, de exemplu intelectualitatea grupului, liderii politici sau religioşi. 

Latura obiectivă a infracțiunii se exprimă prin fapta prejudiciabilă con- 
cretizata în acţiunile sau inacțiunile indicate în lege, care au drept scop distru- 
gerea fizică a grupului naţional, etnic, rasial sau religios ca atare. 

Prima formă a laturii obiective constă în omorârea membrilor unui grup de- 
mografic, faptă care are drept urmare prejudiciabilă decesul unei persoane sau, 
de regulă, a unui număr însemnat de persoane şi care, luată izolat, se încadrează 
în semnele componenţei de infracțiune prevăzute de art. 145 din CP al RM. 
Omorârea membrilor unui grup poate avea loc atât prin acţiune, cât şi prin in- 
acțiune. Prin inacţiune se înţelege omiterea intenţionată de a-şi îndeplini obliga- 
ţiile de păstrare a vieţii, fapt care duce la moartea victimei. În cazul Kambanda, 
Tribunalul pentru Rwanda l-a găsit vinovat pe acuzat de genocid prin omisiunea 
de a-şi îndeplini obligaţiile de Prim-ministru al Rwandei în vederea luării mă- 
surilor respective, pentru a pune capăt masacrelor despre care acesta a aflat, sau 
de a proteja copiii ori populaţia de la posibile masacre, după ce lui personal i s-a 
cerut luarea a astfel de măsuri. Omiterea acestora a rezultat masacre. 

Următoarea formă a laturii obiective este atingerea gravă a integrității 
fizice sau mintale a membrilor grupului, care poate fi interpretată ca manifes- 
tându-se prin vătămări grave ale integrității corporale sau sănătăţii, acte de 
tortură fizică sau psihică. Jurisprudenţa tribunalelor internaționale ne arată 
că şi prin acte de viol, alt tip de violenţă sexuală, sau prin persecuție se poate 
aduce atingere gravă integrității fizice sau mintale”. Atingerea gravă a integri- 
tății mintale urmează a fi determinată în fiecare caz în parte. Violul şi violența 
sexuală sunt considerate ca fiind cele mai grave forme de atingere, deoarece se 
atentează atât la integritatea fizică, cât şi cea mintală a victimei. 

Luarea de măsuri pentru scăderea natalității în sânul grupului presupune 
mutilarea organelor sexuale, controlul forțat al nașterilor, sterilizarea, separa- 
rea forțată a sexelor, interzicerea sau limitarea căsătoriilor, practica gravidită- 
ţilor forţate într-o societate patriarhală în care copilul născut nu va aparține 
grupului din care face parte mama sa naturală. Măsurile date pot fi de ordin 

fizic sau mintal, amenințările sau traumele (de exemplu, în cazul violului) 
determinând victima să devină incapabilă de procreare. Forma dată a laturii 
obiective a genocidului se constituie prin impunerea unei sau mai multor per- 
soane a unor măsuri de genul celor menţionate, infractorul având drept scop 
prevenirea nașterilor în cadrul grupului. Violurile în masă erau practicate 
de inamic, în timpul conflictului armat din fosta Iugoslavie, contra femeilor 
musulmane, care în urma actului sexual în afara căsătoriei deveneau “femei 
impure” şi nu mai erau apte de căsătorie. 

Prin traficul copiilor ce ţin de grupul respectiv trebuie de înţeles transferul 
lor forţat din sânul unui grup protejat în altul, precum şi amenințările sau 
traumatizarea copiilor care ar duce la transfer forțat. S-ar putea de argumentat 
că transferul forțat al copiilor dintr-un grup în altul cauzează o atingere gravă 
de ordin mintal părinţilor şi apropiaților, şi că faptele infractorului ar putea 
fi încadrate şi sub rubrica “atingerea gravă a integrităţii fizice sau mintale a 
membrilor grupului”!t. Legea nu menţionează expres, dar transferul trebuie să 
aibă loc în mod forțat şi în privinţa persoanelor în vârstă de până la 18 ani, fapt 
despre care făptuitorul trebuie sau ar fi trebuit să ştie. 

Supunerea intenţionată a grupului la condiţii de existență care conduc 
la exterminarea lui fizică totală sau parţială presupun anumite practici care 
nu provoacă imediat moartea membrilor grupului, distrugerea fizică fiind 
scopul final urmărit de făptuitor. Condiţiile de existenţă trebuie să fie preco- 
nizate a distruge grupul, în totalitate sau în parte, ceea ce înseamnă privarea 
intenţionată a grupului de resursele indispensabile supraviețuirii. Exemple de 
astfel de condiţii sunt: privarea membrilor grupului de adăpost prin expulza- 
rea din locuinţele lor, privarea de hrană ce duce la foamete, privarea de condi- 
ţiile elementare de igienă, haine, medicamente pentru perioade îndelungate de 
timp, supunerea membrilor grupului la muncă excesivă sau alte activităţi care 
duc la extenuarea fizică a grupului. 

Genocidul nu presupune, în mod necesar, exterminarea de fapt a grupului: 
săvârşirea cel puţin a unei fapte care intră în latura obiectivă a infracțiunii va fi 
suficientă pentru constituirea componenței date de infracţiune. 

Genocidul îmbină trăsăturile unei infracțiuni materiale cu cele ale unei 
infracțiuni formale, primele două forme ale infracțiunii consumându-se o 
dată cu survenirea urmărilor prejudiciabile respective - decesul membrilor 
grupului sau vătămările integrităţii corporale sau sănătăţii etc.; pentru ultime- 

le trei forme nefiind necesară survenirea cărorva urmări prejudiciabile — scă- 
derea de fapt a natalității sau nimicirea grupului în urma traficului copiilor ce 
ţin de grupul respectiv etc. Acestea din urmă au trăsăturile unei infracțiuni 
formale şi se consumă prin singurul fapt de săvârșire a faptelor menţionate în 
lege, făptuitorul având intenţia distrugerii totale sau parțiale a grupului. 

Latura subiectivă a genocidului se exprimă prin intenție directă şi sco- 
pul de a distruge, în totalitate sau în parte, un grup naţional, etnic, rasial sau 
religios ca atare. Făptuitorul îşi dă seama că prin faptele sale contribuie la di- 
strugerea grupului şi doreşte săvârşirea acestor acțiuni (inacţiuni), iar în cazul 
primelor două forme ale laturii obiective făptuitorul mai doreşte şi survenirea 
consecinţelor (decesul victimei sau vătămările grave aduse integrității sau 
sănătăţii). Lipsa scopului menţionat specific infracțiunii de genocid exclude 
posibilitatea calificării faptei în baza art. 135 din CP al RM. 

Subiectul infracţiunii este general, acesta poate fi o persoană fizică res- 
ponsabilă, care la momentul săvârşirii infracțiunii a atins vârsta de 16 ani. 


Secţiunea a IV-a. INFRACŢIUNI DE RĂZBOI 


S1. Tratamente inumane 


Tratamentele inumane sunt prevăzute în art. 137 din CP al RM, prin care 
se înțelege supunerea, prin orice metode, la tortură sau tratamente inumane 
pentru a cauza în mod intenţionat mari suferințe sau vătămări grave integrită- 
ţii corporale sau sănătății răniților, bolnavilor, prizonierilor, persoanelor civile, 
membrilor personalului sanitar civil sau al Crucii Roşii şi al organizațiilor asi- 
milate acesteia, naufragiaților, precum şi oricărei alte persoane căzute sub pu- 
terea adversarului, ori supunerea acestora la experiențe medicale, biologice sau 
ştiinţifice care nu sunt justificate de un tratament medical în interesul lor. 

Incriminarea a astfel de fapte este dictată de necesitatea conformării cu 
actele internaţionale care reglementează dreptul conflictelor armate, în special 
Convenţiile de la Geneva din 19499. Acestea fac parte deja din dreptul cutu- 





19 Convenţia (1) pentru îmbunătăţirea sorții răniților şi bolnavilor din forţele armate în 


campanie din 12.VIII.1949; Convenţia (II) pentru îmbunătăţirea sorții răniților, bolna- 
vilor şi naufragiaţilor din forțele armate maritime din 12.VIII.1949; Convenţia (III) cu 
privire la tratamentul prizonierilor de război din 12.VI11.1949; Convenţia (IV) cu privire 
la protecţia persoanelor civile în timp de război din 12.VIII.1949 // Tratate internaționale 
la care Republica Moldova este parte, vol. V, Chişinău, Moldpres, Monitorul Oficial al 
Republicii Moldova, 1998, p. 7-188. 

miar şi sunt obligatorii pentru toate statele, indiferent de faptul aderării sau nu 
la ele. Aceste reglementări internaționale și naționale, care în prezent au primit 
denumirea de drept umanitar, au menirea de a proteja victimele unui conflict 
armat, indiferent de faptul participării sau nu la operațiunile militare (soldat 
sau persoană civilă). 

Obiectul juridic principal îl constituie relaţiile sociale cu privire la regu- 
lile internaționale de ducere a războiului. Obiectul juridic secundar îl consti- 
tuie relaţiile sociale privitoare la viața, sănătatea, integritatea fizică şi mintală, 
libertatea, dreptul la un proces echitabil și de a fi judecat de o instanță legal 
constituită ale persoanelor căzute sub puterea adversarului. 

Obiectul material îl constituie corpul persoanelor indicate în legea pena- 
lă, şi anume al răniților, bolnavilor, prizonierilor, persoanelor civile, membri- 
lor personalului sanitar civil sau al Crucii Roşii şi al organizaţiilor asimilate 
acesteia, naufragiaților, precum şi oricărei alte persoane căzute sub puterea 
adversarului. 

Victima infracţiunii poate fi numai persoana care, din anumite conside- 
rente, nu participă activ sau direct la ostilități, altfel spus, ele sunt în afara luptei 
- hors du combat. Astfel, statut intermediar nu există — toţi cei aflaţi în afara 
luptei sunt protejaţi de legea penală (cetăţeni ai statelor, apatrizi, refugiaţi, care 
dispun sau nu de imunitate diplomatică etc.). Răniţii și bolnavii sunt persoanele 
care suferă de infirmități fizice sau psihice şi au nevoie de îngrijire medicală. Pri- 
zonier este combatantul nimerit sub puterea inamicului. Persoanele civile sunt 
persoanele care nu iau parte sau încetează a participa la ostilităţi din diferite 
motive şi nu aparţin la nici una din categoriile menționate în art. 4 al Convenţiei 
(III) cu privire la tratamentul prizonierilor de război, din 12.VI11.1949 şi în art. 
43 din Protocolul I adițional la Convenţiile de la Geneva din 1949, referitor la 
protecția victimelor conflictelor armate internaţionale, semnat la Geneva la 
10.VII.1977% (în continuare - Protocolul). Populaţia civilă este constituită din 
persoane civile, iar prezenţa în mijlocul acesteia a altor persoane care nu sunt 
civile nu schimbă caracterul ei. Din personalul sanitar civil fac parte persoanele 
din forțele armate care se ocupă de îngrijirea şi tratamentul bolnavilor. Persona- 
lul Crucii Roșii sau al organizațiilor asimilate acesteia este alcătuit din persoanele 
care acordă asistență medicală sau umanitară, din cadrul organizaţiilor Crucii 
Roşii, Semilunii Roşii, fie altor organizaţii de asistență umanitară sau de îm- 
bunătăţire a vieţii oamenilor vulnerabili - Medicii fără frontiere, organismele 

ONU etc. Naufragiații sunt persoanele care se află în pericol pe mare, fie în alte 
ape, în urma unui naufragiu, şi care se abțin de la ostilități. 

Latura obiectivă a infracţiunii constă din fapta prejudiciabilă exprimată 
în acţiunile alternative de supunere, prin orice metode, la tortură sau trata- 
mente inumane, pentru a cauza în mod intenţionat mari suferinţe sau vătămă- 
ri grave integrității corporale sau sănătăţii persoanelor protejate, fie supunerea 
acestora la experienţe medicale, biologice sau ştiinţifice care nu sunt justificate 
de un tratament medical în interesul lor. 

În contextul infracțiunilor de război, tortura constă în cauzarea intențio- 
nată de puternice suferinţe fizice sau psihice în scopul obținerii de informaţii 
sau mărturii, fie în vederea pedepsirii, intimidării, umilirii sau constrângerii 
victimei sau altor persoane, fie în scopul discriminării, pe orice motiv, a vic- 
timei sau a altor persoane, şi cel puţin unul din făptuitori să fie un oficial de 
stat, adică să nu acţioneze în calitate de persoană privată. Violul de asemenea 
poate ajunge la rangul torturii dacă sunt întrunite celelalte semne. Tortura este 
forma agravată a tratamentului inuman. 

Tratamentul inuman înseamnă nişte acțiuni intenţionate care cauzează 
puternice suferinţe fizice ori psihice sau care constituie o atingere serioasă la 
integritatea fizică ori mintală sau la sănătate, fie care sunt contrare principiu- 
lui fundamental al tratamentului uman, în particular atingere la demnitatea 
umană. Exemple de tratament inuman sunt: impunerea tatălui şi fiului să se 
bată unul pe altul în închisoare, deținerea intenţionată a deținuților închisorii 
în condiţii antisanitare, pe termen îndelungat, prin refuzul de a le permite 
să-şi satisfacă necesităţile vitale ale organismului, servirea în calitate de scut 
uman în linia întâia de atac etc. 

Cauzarea de mari suferinţe sau vătămări grave integrităţii corporale sau 
sănătăţii persoanelor presupune prejudicii atât de ordin fizic, cât şi psihic. 
Semnele vătămărilor grave ale integrității corporale sau sănătăţii sunt indicate 
la art. 151 din CPalRM. 

Experiențele medicale, biologice sau științifice sunt o formă a tratamentului 
inuman. Nici consimțământul victimei nu înlătură caracterul penal al faptei 
dacă experienţele nu sunt justificate de un tratament medical, curativ în in- 
teresul persoanelor asupra cărora se efectuează. Prin aceste experimente sunt 
puse în pericol viața, sănătatea, integritatea corporală a persoanei, iar scopul 
experimentului nu este unul terapeutic şi nu se justifică prin necesităţi de or- 
din medical şi nici nu este înfăptuit în alte interese ale victimei. 

Infracţiunea dată este o infracțiune formală şi se consumă o dată cu săvâr- 
şirea faptei incriminate - tratamente inumane sau supunerea la experienţe 

biologice, indiferent de survenirea unor urmări prejudiciabile (de exemplu, 
vătămarea gravă a integrităţii corporale sau sănătății). 

Timpul săvârșirii infracţiunii este un semn obligatoriu al laturii obiective 
a faptei prevăzute la art. 137 din CP al RM. Ca şi celelalte infracțiuni de război, 
tratamentele inumane pot fi comise doar în timpul conflictelor armate, în ma- 
joritatea cazurilor, dar nu şi în mod exclusiv, — pe timp de război. Conform art. 
127 din CP al RM, prin timp de război se înţelege intervalul de la data declară- 
rii mobilizării sau a începerii operaţiilor de război până la data trecerii armatei 
la starea de pace. Infracţiunea dată poate fi comisă de la începutul conflictului 
armat, adică de la începutul aplicării violențelor între părți la conflict, şi până 
la încetarea ostilităţilor prin încheierea unui armistițiu de pace, în cazul unui 
conflict internaţional, sau o înțelegere de pace, în cazul unui conflict intern”. 

Varianta agravată a tratamentelor inumane, prevăzută la alin. (2) al art. 
137 din CP al RM, presupune săvârşirea, față de persoanele indicate la alin. (1) 
al aceleiași norme, a uneia dintre următoarele fapte: 

a) Constrângerea de a îndeplini serviciul militar în forțele armate ale adver- 
sarului. Nu este ilegal a recruta prizonieri de război care în mod voluntar se 
angajează a lupta contra patriei sale, fapt care nu are loc când persoanele sunt 
constrânse a face acest lucru; 

b) Luarea de ostatici presupune privarea de libertate a persoanelor nevi- 
novate, ca o măsură de precauţie contra inamicului, fie în scopul asigurării 
obținerii unei promisiuni, cedări de la adversar. Este necesar de demonstrat că 
făptuitorul a acţionat în scopul obţinerii unui avantaj sau concesiuni; 

c) Deportarea presupune mutarea forțată a unui grup de persoane de pe 
teritoriul unui stat pe teritoriul statului advers ori pe teritoriul unui stat terţ”?. 
Conform art. 49 Convenţia (IV) cu privire la protecţia persoanelor civile în 
timp de război, din 12.VIII.1949, se interzice transferul sau deportarea per- 
soanelor, indicate în alin. (1) al art. 137 din CP al RM, din teritoriul ocupat pe 
teritoriul statului ocupant sau al oricărui alt stat, indiferent de motivele care au 
stat la bază. Se interzice transferul persoanelor în alt stat în care sunt temeiuri 
a presupune că persoana va fi persecutată pentru convingerile sale politice sau 
religioase. Cu toate acestea, este permisă extrădarea indivizilor pentru infrac- 
ţiuni de drept comun; 





2 Kriangsak Kittichaisaree, op. cit., p. 131. 


2 Gh. Nistoreanu, A. Boroi, Drept penal. Partea specială, Bucureşti, All Beck, 2002, 
p. 558. 

d) Dislocarea sau lipsirea de libertate fără temei legal. Dislocarea presupu- 
ne o mutare forțată dintr-o localitate în alta, dar în interiorul aceluiaşi stat?. 
Cu toate acestea, se permite deplasarea persoanelor dintr-o zonă ocupată în 
alta, din considerente de securitate a oamenilor deplasaţi sau din motive mi- 
litare stringente. Persoanele trebuie să fie totuși deplasate înapoi la locul de 
reşedinţă, imediat ce ostilitățile au încetat în aria respectivă; 

e) Condamnarea de către o instanţă de judecată constituită în mod ilegal, 
fără judecată prealabilă şi fără respectarea garanțiilor juridice fundamentale 
prevăzute de lege. În această normă sunt consfinţite drepturile persoanei de a fi 
judecată de o instanţă constituită în mod legal, independentă şi imparţială, de 
a fi condamnată doar în urma unei judecăţi prealabile, şi cu respectarea prin- 
cipiului unui proces echitabil. Aceste garanţii se referă la principiul legalităţii, 
dreptul de a fi informat despre infracțiunile de comiterea cărora persoana este 
acuzată, dreptul de a nu fi supus unei pedepse colective etc. 

Infracţiunea prevăzută la alin. (2) al art. 137 din CP al RM este formală, 
consumându-se la momentul săvârșirii faptelor respective. 

Alin. (3) al art. 137 din CP al RM prevede răspunderea agravată pentru 
torturarea, mutilarea, exterminarea sau executarea fără o judecată legală a 
persoanelor menţionate la alin. (1) al aceleiaşi norme. 

Noţiunea de torturare are un înţeles similar cu cel al noţiunii de tortură, 
examinate cu ocazia analizei faptei prevăzute la alin. (1) al art. 137 din CP al 
RM. Din considerentele că tortura, fiind prevăzută şi la alin. (1), este manifes- 
tarea cea mai gravă a tratamentului inuman, precum şi în vederea înlăturării 
unei confuzii în interpretarea legii, considerăm necesară excluderea ei din 
conținutul legal al alin. (1) al art. 137 din CP al RM, cu atribuirea ei doar a 
calității de circumstanţă agravantă a infracțiunii de tratamente inumane. 

Mutilarea constă într-un prejudiciu grav adus integrității corporale şi 
sănătăţii persoanei, rănire sau desfigurare prin sfărâmare, rupere, smulgere, 
tăiere a unei părți a corpului. 

Exterminarea înseamnă supunerea intenționată a populaţiei la condiţii de 
viață menite a produce distrugerea ei (răspândirea unor boli contagioase letale în 
rândurile populaţiei, cu privarea de asistenţă medicală). Făptuitorul poate fi găsit 
vinovat de exterminare chiar şi în cazul survenirii morții unei singure persoane. 

Executarea fără o judecată legală a persoanelor menţionate la alin. (1) al 
art. 137 din CP al RM presupune aplicarea pedepsei capitale şi constă în supri- 
marea vieţii persoanei condamnate la această pedeapsă. 





% Ibidem, p. 558. 

Infracţiunea prevăzută la alin. (3) al art. 137 din CP al RM în forma 
mutilării, exterminării sau executării fără o judecată legală a persoanelor se 
consumă din momentul survenirii urmărilor prejudiciabile — pierderii sau 
deformării unui organ sau a unei părți a corpului, morții măcar a unei per- 
soane şi suprimării vieţii persoanei condamnate la moarte. În această ipoteză, 
infracțiunea are trăsăturile unei infracţiuni materiale. 

Latura subiectivă a infracţiunii se manifestă sub forma intenţiei directe. 

Subiectul infracţiunii este un subiect special, şi anume persoana fizică res- 
ponsabilă, care la momentul săvârșirii faptei a atins vârsta de 16 ani şi care face 
parte din forțele armate ale unei părţi beligerante, participante la conflictul 
militar, indiferent în ce calitate — soldat, ofițer, angajat al serviciului medical, al 
personalului tehnic din rândurile forțelor armate etc. Acest fapt a fost confirmat 
şi de practica tribunalelor internaționale, în opinia cărora “indivizii de toate 
rangurile care aparţin forțelor armate sub comanda militară a uneia din părţile 
beligerante cad în cercul subiecților infracțiunii; dacă indivizii nu aparţin for- 
ţelor armate, ei ar putea fi supuşi răspunderii penale numai dacă este o legătură 
între ei şi forțele armate.”?* Această legătură există şi în cazul indivizilor care au 
fost în mod legitim împuterniciţi sau de la care se aştepta - în calitate de oficiali 
publici, agenţi sau alte persoane deţinătoare ale autorităţii publice sau de facto 
reprezentând guvernul - susținerea ori îndeplinirea realizării de război. 


S2. Încălcarea dreptului umanitar internaţional 


Scopul normei date din legea penală a Republicii Moldova este de a-i trage 
la răspundere penală nu numai pe executorii infracțiunilor internaţionale, 
care îşi dau seama de faptele criminale pe care le comit, dar şi pe cei care le-au 
ordonat. Dispoziţia art. 138 din CP al RM este de trimitere. 

Obiectul juridic special al infracţiunii îl constituie relaţiile sociale cu pri- 
vire la respectarea regulilor şi obiceiurilor de ducere a războiului. 

Latura obiectivă a faptei prevăzute la alin. (1) al art. 138 din CP al RM 
se manifestă prin fapta prejudiciabilă concretizată în acţiunea sau inacțiunea 
de executare a unui ordin nelegitim care conduce la săvârşirea infracțiunilor 
prevăzute la art. 137 din CP al RM. 

În rândurile forţelor armate, în funcție de gradul militar şi funcția deținută, 
relaţiile dintre militari se bazează pe principiul subordonării şefului şi execută- 





2 Cazul Procurorul versus Kayishema şi Ruzindana, caz nr. ICTR-95-1, ICTR T. Ch. II, 
21.V.1999, paragr. 175 // http://www.ictr.org 


Capitolul Il 39 





rii dispoziţiilor sale din partea subordonaţilor. Şeful are putere deplină de a lua 
de sine stătător decizii şi a emite ordine, pe când subordonatul este obligat să 
execute ordinele, şi nu să le discute. Cu alte cuvinte, ordinul șefului este “lege” 
pentru subordonat, iar neexecutarea ordinului poate constitui infracțiune mi- 
litară (art. 364 din CP al RM). Însă, relaţii de subordonare pot avea loc şi faţă 
de o persoană civilă. Jurisprudenţa actuală a tribunalelor internaţionale ad-hoc 
susțin opinia că persoana poate fi ținută să răspundă în calitatea sa de superior 
nu în funcție de statutul său civil sau militar, dar mai degrabă de gradul şi natu- 
ra autorităţii şi controlului deținut de individ?. În sensul art. 138 din CP al RM, 
ordin nelegitim este o dispoziţie verbală sau scrisă, îndreptată la săvârşirea din 
partea subordonatului a unei fapte care conţine semnele componenței de in- 
fracțiune prevăzute de art. 137 din CP al RM. Credem că ordinul trebuie să fie 
vădit ilegal pentru subordonat, cu toate că legea penală nu menționează expres 
acest lucru. Infracțiunea se consumă o dată cu executarea ordinului nelegitim 
de către subordonat. Deci, infracțiunea dată este o infracțiune formală. 

Astfel, la examinarea problemei despre tragerea la răspundere penală pen- 
tru executarea unui ordin nelegitim trebuie de ţinut cont de un şir întreg de 
circumstanţe. Pe de o parte, acestea sunt circumstanţele referitor la conținutul 
ordinului dat de către şef, care permit să facem concluzia despre faptul dacă 
ordinul contravine intereselor apărate de legea penală. Pe de altă parte, trebuie 
de luat în vedere faptul dacă subordonatul a avut posibilitatea să-şi dea seama 
despre legalitatea dispoziţiei adresate lui, ţinând cont de experienţa sa în satis- 
facerea serviciului militar, situaţia în care a fost emis ordinul şi nivelul pregă- 
tirii sale profesionale. În caz de necesitate, trebuie de acordat atenţie caracteru- 
lui relaţiilor stabilite dintre şef şi subordonat şi alte circumstanțe similare”. 

Deoarece faptele prevăzute în art. 137 din CP al RM pot avea loc doar în 
cadrul unui conflict militar, timpul săvârșirii infracțiunii — în timpul con- 
flictului armat sau al acţiunilor militare — este un semn obligatoriu al laturii 
obiective a infracțiunii date. 

Latura subiectivă a faptei alin. (1) al art. 138 din CP al RM se exprimă 
prin intenție directă, ceea ce rezultă din caracterul vădit ilegal al ordinului. 
Subordonatul conştientizează caracterul criminal al dispoziţiei superiorului 
său şi doreşte să execute ordinul nelegitim. 





Procuror versus Kayishema şi Ruzindana (Cazul nr. ICTR-95-1A-T), sentinţa din 21 mai 
1999, paragr. 216 // http://www.ictr.org 
B. JlaBBInoB, OmeemcmeenHocmb 60eHHOcIIyAme20 3a 8binonnenue npecmynhoz0 npu- 
ka3a // CynoBbl Becnik, 2004, No2, c. 16. 

Subiectul infracţiunii este un subiect special - persoana fizică responsabi- 
lă, care — la momentul săvârșirii faptei — a atins vârsta de 16 ani şi care satisface 
serviciul militar, fiind un subordonat care execută ordinul superiorului. 

Alin. (2) al art. 138 din CP al RM prevede răspunderea penală pentru “darea 
de către şef unui subordonat în timpul conflictului armat sau al acțiunilor mili- 
tare a unui ordin vădit nelegitim, orientat spre săvârşirea de infracțiuni prevăzu- 
te la art. 137 din CP al RM, dacă lipsesc semnele unei infracțiuni mai grave”. 

Latura obiectivă a faptei date constă din acţiunile şefului care dă ordine 
vădit nelegitime subordonaţilor săi, obiectul cărora este săvârşirea faptelor 
prevăzute la art. 137 din CP al RM. Infracţiunea se consideră consumată din 
momentul emiterii ordinelor vădit, nelegitime orientate spre săvârşirea de in- 
fracțiuni prevăzute la art. 137 din CP al RM. Deci, infracțiunea dată este o 
infracţiune formală. Totodată, lipsa semnelor unei infracțiuni mai grave este 
menționată în legea penală ca un semn al laturii obiective. Prin infracțiuni mai 
grave ar trebui să înțelegem infracțiunile deosebit de grave şi excepţional de 
grave (în conformitate cu art. 16 din CP al RM). 

Latura subiectivă a faptei analizate se exprimă prin intenţie directă. Şeful îşi 
dă seama de caracterul vădit nelegitim, adică evident ilegal, al ordinului, îndrep- 
tat la săvârşirea tratamentelor inumane, şi doreşte darea unui asemenea ordin. 

Subiectul infracțiunii prevăzute la alin. (2) art. 138 din CP al RM este per- 
soana fizică responsabilă, care - la momentul comiterii faptei - a atins vârsta 
de 16 ani şi care emite ordine subordonaţilor săi. Astfel, orice persoană, militar 
sau civil, care evoluează de facto în calitate de superior, poate răspunde pentru 
infracțiunea dată. Criteriul decisiv în determinarea faptului cine este superior 
va fi nu numai statutul legal formal al faptuitorului, dar și abilitatea sa de a 
exercita controlul, demonstrate de obligații şi competenţă”. 

Alin. (3) al art. 138 din CP al RM prevede răspunderea penală pentru “ne- 
îndeplinirea sau îndeplinirea necorespunzătoare de către şef a obligaţiilor de 
preîntâmpinare a săvârșirii de către subordonați a infracțiunilor prevăzute la 
art. 137”. Conţinutul faptei de neîndeplinire sau îndeplinire necorespunzătoa- 
re de către şef a obligaţiilor sale coincide cu cel din art. 329 din CP al RM. 

Latura subiectivă a faptei examinate se exprimă prin imprudenţă în am- 
bele sale tipuri - încrederea exagerată sau neglijența. 

Subiectul faptei prevăzute la alin. (3) al art. 138 din CP al RM are trăsături si- 
milare cu cel al subiectului faptei prevăzute la alin. (2) al art. 138 din CP al RM. 





7 Afirmaţie făcută de Tribunalul Penal Internaţional pentru fosta Iugoslavie, în contextul 


dreptului internaţional cutumiar în cazul Procurorul v. Aleksovski, sentinţa din 25 iunie 

$3. Activitatea mercenarilor 


Activitatea mercenarilor face obiectul incriminării în art. 141 din CP al 
RM, care prevede răspunderea penală pentru participarea mercenarului într-un 
conflict armat sau la acțiuni militare. Sursa acestei reglementări se găsește în 
Protocol, al cărui art. 47 este consacrat privării mercenarului de statutul de 
prizonier de război. O prevedere similară se conţine în Convenţia ONU din 
4.XI1.1989 contra recrutării, utilizării, finanţării şi instruirii mercenarilor. 

Obiectul juridic special al infracţiunii date îl reprezintă relaţiile sociale 
privind securitatea comunităţii internaţionale şi pacea internațională. Având 
în vedere că mercenarii sunt recrutați deseori pentru destabilizarea situației 
într-un stat aparte, prin această infracțiune mai sunt puse în pericol şi relaţiile 
sociale privitoare la suveranitatea şi integritatea teritorială a statului, securita- 
tea lui, valori şi relaţii care apar în calitate de obiect juridic secundar. 

Latura obiectivă a infracţiunii se manifestă prin fapta prejudiciabilă ex- 
primată în acțiune, şi anume participarea mercenarului într-un conflict armat 
sau la acţiuni militare. Se are în vedere participarea nemijlocită a mercenarului 
la ostilităţi. Termenul de “conflict armat” în cadrul articolului dat are același 
sens ca şi în cazul celorlalte infracțiuni de război. Prin acţiuni militare înţele- 
gem recurgerea părților aflate în conflict la forța armată. 

Alin. (2) al art. 141 din CP al RM prevede răspunderea penală pentru 
angajarea, instruirea, finanțarea sau altă asigurare a mercenarilor, precum şi 
folosirea lor într-un conflict armat sau în acțiuni militare. Latura obiectivă 
în acest caz vizează acţiunile alternative, infracțiunea putând fi realizată prin 
săvârşirea oricărei acţiuni din cele indicate. 

Angajarea mercenarilor înseamnă recrutarea lor prin promiterea avanta- 
jelor de natură diferită în schimbul prestării unor servicii. Nu are însemnătate 
dacă persoana recrutată a luat parte la acțiuni militare sau nu, fie a obținut ea 
de fapt careva avantaje. 

Instruirea mercenarilor înseamnă transmiterea unor cunoştinţe, învăţarea 
diferitelor abilităţi pentru obţinerea anumitor rezultate în conflictul armat: 
cunoştinţe de tactică militară, utilizarea efectivă a armamentului, supraviețui- 
rea în condiţii de luptă sau alte situaţii extreme etc. 

Finanţarea constă în punerea la dispoziţie a mijloacelor băneşti, destinate pen- 
tru achiziționarea armamentului, plata remuneraţiei mercenarilor, alte activităţi în 
scopul asigurării succesului în operațiunile militare la care participă mercenarii. 

Prin altă asigurare a mercenarilor putem înţelege asigurarea cu armament, 
acte de identitate sau alte documente, mijloace de transport, punerea la dispo- 
ziţie a informaţiei etc. 

Folosirea lor într-un conflict armat sau în acțiuni militare se exprimă prin 
participarea directă, nemijlocită a mercenarului la operațiunile militare, exe- 
cutarea de către acesta a ordinelor celui care l-a angajat în vederea atingerii 
scopurilor ultimului??. 

Faptele infracționale prevăzute la alin. (1) şi (2) ale art. 141 din CP al RM 
sunt formale şi se consumă din momentul săvârşirii faptei de participare a mer- 
cenarului la conflict armat, fie de finanțare, instruire, angajare a mercenarilor. 

Latura subiectivă a infracţiunii se exprimă prin intenţie directă. Persoana 
conştientizează fie că participă într-un conflict armat contra unei recompense 
materiale, fie că angajează, instruieşte sau finanţează mercenarii, şi doreşte 
să comită aceste acţiuni. În cazul faptei prevăzute la alin. (1) al art. 141 din 
CP al RM, latura subiectivă mai include şi scopul obligatoriu - primirea unei 
recompense materiale. 

Subiectul infracţiunii la alin. (1) al art. 141 din CP al RM este un subiect spe- 
cial: persoana fizică responsabilă, care — la momentul comiterii faptei — a atins 
vârsta de 16 ani şi care este mercenar. Conform art. 130 din CP al RM, prin mer- 
cenar se înțelege persoana care activează pe teritoriul unui stat implicat într-un 
conflict armat sau în acțiuni militare, în scopul primirii unei recompense mate- 
riale, nefiind cetățean al acestui stat, neavând domiciliu permanent pe teritoriul 
acestuia şi nefiind împuternicită cu executarea unor obligaţii oficiale. 

În cazul faptei prevăzute la alin. (2) al art. 141 din CP al RM, avem un sub- 
iect general, deoarece orice persoană poate angaja, instrui, finanța sau folosi 
mercenari într-un conflict armat. 


S4. Aplicarea mijloacelor şi metodelor interzise 
de ducere a războiului 


În alin. (1) al art. 143 din CP al RM este incriminată fapta de folosire, în 
cadrul unui conflict armat, a mijloacelor şi metodelor de ducere a războiului in- 
terzise de tratatele internaţionale la care Republica Moldova este parte. În acest 


cca 


context, Protocolul prevede în art.35 că “în orice conflict armat dreptul părților 
la conflict de a alege metodele sau mijloacele de război nu este nelimitat”. 
Obiectul juridic special al infracţiunii îl constituie relaţiile sociale cu pri- 


vire la respectarea regulilor internaţionale de ducere a războiului. 

Latura obiectivă a infracţiunii constă în fapta prejudiciabilă concretizată 
în acţiunea (inacţiunea) de aplicare a mijloacelor şi metodelor de ducere a răz- 
boiului, interzise de tratatele internaţionale. Mijlocul interzis de ducere a răz- 
boiului presupune folosirea anumitor arme, aplicarea cărora este interzisă sau 
limitată în dreptul internațional. Metoda de ducere a războiului constă într-un 
anumit mod, regulă, tactică utilizată în cadrul conflictului armat. 

Din normele dreptului umanitar internaţional pot fi distinse trei direcții de 
interzicere sau limitare a folosirii unor mijloace și metode de luptă, şi anume: 

1) sunt interzise mijloacele şi metodele de luptă care datorită naturii lor 

sau modului de utilizare au un caracter nediscriminatoriu, neputând 
face o distincţie netă între obiectivele militare şi cele civile, ca și între 
combatanți şi civili; 

2) este interzis a se folosi arme, proiectile şi materii, ca şi metode de război, 

de natură să cauzeze suferinţe inutile sau să producă inevitabil moartea; 

3) este interzisă folosirea metodelor sau a mijloacelor de război care sunt 

concepute pentru a cauza sau de la care se poate aștepta că ar cauza 
daune intense, durabile şi grave mediului natural”. 

Astfel, mijlocul de luptă interzis poate consta în utilizarea unor arme care 
au un caracter nediscriminatoriu — gaze otrăvitoare, minele marine de contact 
neancorate, armele incendiare utilizate în anumite metode; arme care pro- 
voacă suferinţe inutile - gloanţele “dum-dum” (care se desfac ușor în corpul 
omenesc), proiectile cu schije nelocalizabile, proiectile cu uraniu sărăcit (care 
este totodată şi o armă nediscriminatorie) etc. 

Metodele interzise de ducere a războiului sunt atacurile care nu pot fi li- 
mitate la anumite obiective militare şi care pot lovi şi obiectivele civile, atacuri 
care nu sunt îndreptate împotriva unui obiectiv militar determinat (art. 51 din 
Protocol), tehnici de schimbare a mediului, perfidia, refuzul cruţării adver- 
sarului, atacul asupra obiectelor şi bunurilor culturale etc. Dacă tehnicile de 
modificare a mediului sunt folosite în scopuri militare, atunci calificarea va fi 
efectuată în baza art. 143 din CP al RM, şi nu ca ecocid. 

Infracţiunea dată este formală şi se consumă din momentul aplicării 
metodelor sau mijloacelor de ducere a războiului interzise de tratatele interna- 
ţionale la care Republica Moldova este parte. În calitate de exemplu de astfel 
de tratate putem cita cele patru Convenții de la Geneva din 1949, protocoalele 
adiţionale la ele, Convenţia pentru protecția bunurilor culturale în caz de con- 
flict armat din 1954 de la Haga etc. 





%  V. Crețu, op. cit., p. 186. 

În alin. (2)alart. 143 din CPal RM se incriminează aplicarea armei de ni- 
micire în masă interzise de tratatele internaţionale la care Republica Moldova 
este parte. Armele de nimicire în masă sunt cele care poartă un caracter nedi- 
scriminatoriu şi pot cauza moartea unui număr însemnat de persoane: armele 
biologice, chimice, nucleare etc. 'Ţinem să menţionăm că arma nucleară, care 
este cea mai distructivă armă, nu face obiectul vreunei interdicții exprese în 
careva acorduri internaţionale. 

Latura subiectivă a infracţiunii se manifestă prin intenţie directă. 

Subiectul infracţiunii este un subiect special, deoarece este persoana fizică 
responsabilă, care la momentul săvârșirii faptei a atins vârsta de 16 ani şi face 
parte din rândurile forțelor armate ale părților participante la conflictul armat 
sau are vreo legătură cu o parte beligerantă. 


Secţiunea a V-a. ALTE INFRACȚIUNI CONTRA PĂCII 
ȘI SECURITĂŢII OMENIRII 


$1. Ecocidul 


Ecocidul este definit în art. 136 din CP al RM ca fiind distrugerea intențio- 
nată în masă a florei şi faunei, intoxicarea atmosferei ori a resurselor acvatice, 
precum şi săvârşirea altor acţiuni ce pot provoca sau au provocat o catastrofă 
ecologică. 

Conţinutul juridic al ecocidului a fost conturat încă în actele internaţio- 
nale care reglementează dreptul conflictelor armate, şi anume în Protocol, al 
cărui art.35 interzice utilizarea metodelor şi mijloacelor de ducere a opera- 
ţiunilor militare care îşi pun drept scop sau în urma cărora se poate aştepta 
cauzarea unui prejudiciu serios şi durabil mediului înconjurător. 

În esenţă, ecocidul, asemenea infracțiunilor ecologice, atentează la mediul 
înconjurător, însă urmările lui, caracterul transnațional şi forma intenționată 
de comitere pun pe primul plan securitatea întregii omeniri, care este pusă în 
pericol. În consecinţă, ecocidul a evoluat de la o infracțiune de război la o in- 
fracțiune contra securității omenirii. 

Ecocidul apare ca cea mai periculoasă infracțiune printre cele care au un 
impact distructiv asupra mediului şi se caracterizează prin cauzarea mediului 
unui astfel de prejudiciu care pune în pericol direct viaţa şi sănătatea comuni- 
tăților întregi de oameni, fie chiar a omenirii în întregime. 

Obiectul juridic special al ecocidului este format din relaţiile sociale cu 
privire la securitatea umanității. 

Latura obiectivă a infracțiunii se caracterizează prin fapta prejudiciabilă 
constând din acțiuni (inacţiuni) alternative, prin care se distruge regnul ani- 
mal sau vegetal, are loc intoxicarea atmosferei sau a resurselor acvatice, pre- 
cum şi alte acţiuni (inacţiuni) care pot duce la o catastrofă ecologică. 

Prin distrugerea în masă a florei şi faunei se subințelege încetarea funcțio- 
nării sau existenţei a unei sau mai multor forme de viaţă a lumii animale sau 
vegetale, chiar şi pe teritoriul unei arii sau zone geografice luate în parte. 

Intoxicarea atmosferei ori a resurselor acvatice poate avea loc prin răs- 
pândirea în aer sau introducerea în bazinele acvatice a substanţelor chimice, 
radioactive, biologice sau altor substanţe având un efect comparabil. 

Prin alte acţiuni care pot provoca o catastrofă ecologică se pot înţelege 
diverse practici, inclusiv metode de ducere a conflictelor armate, de provocare 
a cutremurelor de pământ sau a valurilor gigantice tip tsunami, inundaţiilor, 
ploilor chimice artificiale sau a invaziei insectelor dăunătoare etc. 

Prin catastrofă ecologică putem înţelege acele schimbări ale mediului, 
periculoase pentru umanitate, care poartă un caracter ireversibil, în rezultatul 
cărora este dereglat echilibrul ecologic. 

Ecocidul face parte din aşa-numitele infracțiuni formal-materiale, care se 
consumă o dată cu crearea unei situaţii de pericol real de survenire a conse- 
cinţelor, adică în momentul creării unui pericol real de provocare a catastrofei 
ecologice. 

Latura obiectivă a ecocidului include şi legătura cauzală dintre fapta pre- 
judiciabilă şi situaţia de pericol de provocare a catastrofei ecologice, fie, în al 
doilea caz, legătura cauzală dintre fapta prejudiciabilă şi urmarea prejudicia- 
bilă prevăzută de lege -— catastrofa ecologică. 

Componenţa dată de infracţiune este construită într-un mod nu prea 
reuşit, stabilind două momente de consumare a infracțiunii: posibilitatea reală 
de provocare a catastrofei ecologice şi următorul — provocarea de fapt a acestei 
catastrofe. Ultimul moment îl considerăm inutil, deoarece infracțiunea este 
deja consumată la etapa creării unui pericol real de provocare a catastrofei 
ecologice, iar survenirea de fapt a urmării prejudiciabile poate fi utilizată de 
legiuitor la construirea variantei agravate a infracţiunii de ecocid. În redacția 
actuală a legii, prezenţa sau lipsa urmării prejudiciabile trebuie de luat în con- 
sideraţie la individualizarea răspunderii penale şi stabilirea pedepsei. 

Latura subiectivă a infracţiunii date se exprimă prin intenţie directă sau 
indirectă. 

Subiectul infracţiunii este general, infracțiunea putând fi săvârşită de 
orice persoană fizică responsabilă, indiferent de rangul sau poziția ocupată în 
stat, care la momentul comiterii faptei a atins vârsta de 16 ani. 

$2. Clonarea 


Articolul 144 din CP al RM prevede răspunderea pentru săvârşirea clonă- 
rii, fenomen care a devenit o preocupare îngrijorătoare de ordin etic, moral, 
medical, religios şi juridic al ultimului deceniu, o dată cu realizarea în practică 
a unor experimente în vederea creării, prin metodele ingineriei genetice, a 
plantelor, animalelor şi organelor acestora, şi chiar a ființelor umane. Aces- 
te evenimente au determinat comunitatea internațională să adopte normele 
necesare în vederea creării cadrului juridic respectiv, menit să reglementeze 
relaţiile din domeniu. Convenţia privind drepturile omului şi biomedicina, 
adoptată la Oviedo, Spania, la 4.1V.1997, Protocolul adiţional la Convenţia 
dată referitor la interzicerea clonării fiinţelor umane, adoptat la 12.01.1998, la 
Paris — sunt actele directoare care formează politica în acest domeniu nou. 

Plante şi animale pot fi clonate, de asemenea organele acestora, însă doar 
clonarea fiinţelor umane este incriminată în legea penală a Republicii Mol- 
dova. Clonarea umană este o tehnică genetică care permite crearea fiinţelor 
umane identice, adică copii ale unui individ. Clonarea constă în a reproduce 
indivizi uniformi din punct de vedere genetic, dintr-o celulă a donatorului. 
Este o multiplicare asexuată a unui singur individ, în urma căreia rezultă serii 
de indivizi identici din punct de vedere genetic*. Prin acest procedeu de în- 
mulțire umană, fără a avea nevoie de ambele sexe, are loc sărăcirea fondului 
genetic al omenirii, deoarece nu se perpetuează decât informaţia genetică a 
unui singur părinte, în rezultat obținându-se un material genetic identic?!. 
Posibilitatea oferită de ingineria genetică de a obţine indivizi identici prin pro- 
ducerea de clone multiple determină riscul de a crea o populaţie formată din 
indivizi care ar putea să sufere de aceleași boli sau malformații, iar un singur 
virus ar putea extermina populația dintr-o arie geografică întinsă. Malfor- 
maţiile sau supracalităţile de care ar putea dispune indivizii nou-formaţi pot 
contribui la crearea unei subrase umane sau rasei “omului perfect”. 

Obiectul juridic special al clonării este format din relaţiile sociale cu pri- 
vire la securitatea omenirii care este pusă în pericol prin faptul creării unor 
ființe umane identice. 

Latura obiectivă a infracţiunii se manifestă prin fapta prejudiciabilă ex- 
primată în acțiunea de creare cu ajutorul anumitor tehnici genetice de ființe 





5% M. Mutu, Aspecte generale privind clonarea fiinţei umane || Revista Naţională de Drept, 


2004, nr. 1, p. 22. 
V. Boaghi, Clonarea fiinţelor umane: problemă etică morală și juridică [| Revista Naţio- 
nală de Drept, 2004, nr. 6, p. 52. 

umane noi, identice cu oamenii care au servit drept donatori de ADN la crea- 
rea copiilor. 

Din sensul dispoziţiei normei date rezultă caracterul material al infracţi- 
unii date, care se consumă din momentul creării ființei umane prin metode 
genetice. Latura obiectivă include fapta prejudiciabilă (practicile de transplan- 
tare a nucleelor celulelor somatice, alte manipulări genetice), urmările prejudi- 
ciabile — crearea ființelor umane, şi legătura de cauzalitate, de tip cauză-efect, 
care trebuie să existe între fapta prejudiciabilă şi urmările prejudiciabile. 

Metoda creării fiinţelor umane - prin folosirea tehnicilor de inginerie 
genetică — este un semn obligatoriu al laturii obiective, constatarea şi demon- 
strarea căreia este indispensabilă pentru calificarea faptelor în baza art. 145 
din CP al RM. 

Latura subiectivă a infracţiunii se exprimă prin intenţie directă. Făptuito- 
rul conştientizează că tehnicile sale genetice duc la crearea fiinţelor umane şi 
doreşte să le practice în vederea obținerii acestui rezultat. Motivul şi scopul (a 
obţine un profit, a urmări progresul ştiinţific etc.) pot fi diverse şi la calificare 
nu contează. 

Subiectul infracţiunii este general: persoana fizică responsabilă, care la 
momentul săvârșirii faptei a atins vârsta de 16 ani. 

Capitolul III 


INFRACȚIUNI CONTRA VIEŢII ŞI SĂNĂTĂŢII PERSOANEI 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR CONTRA VIEȚII 
ȘI SĂNĂTĂŢII PERSOANEI 


Infracţiunile contra vieţii şi sănătăţii persoanei reprezintă grupul de in- 
fracțiuni prevăzute în Capitolul II al Părții speciale a Codului penal al Repu- 
blicii Moldova. Acestea sunt fapte prejudiciabile, săvârşite cu intenţie sau din 
imprudenţă, care vatămă sau pun în pericol - în mod exclusiv sau în princi- 
pal - relaţiile sociale privitoare la viața sau sănătatea persoanei. 

Aşa cum rezultă din definiţie, obiectul juridic generic al infracţiunilor 
din grupul specificat îl formează relaţiile sociale privitoare la viaţa sau sănă- 
tatea persoanei. 

Deja nu mai putem susţine, aşa cum s-a făcut sub legea penală anterioară, 
că obiectul juridic generic al acestui grup de infracţiuni îl constituie relaţiile 
sociale cu privire la persoană. Potrivit prevederilor art. 2 din CP al RM, per- 
soana (“ființa umană considerată din momentul declanşării naşterii şi până 
la încetarea ei din viață”!), privită drept componentă a ordinii de drept, este 
valoarea socială fundamentală, reprezentând obiectul juridic suprageneric 
comun pentru toate infracțiunile prevăzute în Capitolele II, III, IV şi VII din 
Partea specială a Codului penal al Republicii Moldova. 

Viaţa și sănătatea constituie valorile sociale care desemnează atributele 
principale ale persoanei. Viaţa persoanei reprezintă existența socială a aces- 
teia, adică realizarea posibilităţii de a participa la relaţiile sociale, de a-și exer- 
cita drepturile şi interesele şi de a-şi executa obligaţiile. Dintre toate atributele 
inerente oricărei persoane cel mai important este viața. Toate celelalte atribute 
ale persoanei - sănătatea, libertatea, cinstea, demnitatea etc. — îşi pierd sensul 
şi semnificaţia o dată cu suprimarea vieţii persoanei. 

Alături de viața persoanei, o altă valoare socială, care reprezintă obiectul 
juridic generic al infracțiunilor analizate, este sănătatea persoanei. Din pers- 
pectiva apărării juridico-penale, sănătatea persoanei nu trebuie înțeleasă în 

sens îngust, ca rezultat, bun sau rău, al funcţionării organismului omenesc. 
Ea trebuie percepută ca un statu-quo de felul său, ca o stare psihosomatică, 
oricare ar fi gradul de morbiditate, a unei persoane. De aceea, anomaliile, dis- 
funcţionalităţile sau deficienţele de ordin fizic sau psihic nu influenţează în 
nici un fel asupra facultății persoanei de a beneficia, pe tot parcursul vieţii, de 
apărarea sănătăţii sale prin mijloacele dreptului penal. 

Luând în consideraţie că obiectul juridic generic este comun pentru toate 
infracțiunile dintr-un grup, prevăzut de un anumit capitol al Părții speciale a 
Codului penal, în demersurile noastre cu privire la analiza juridico-penală a 
infracţiunilor concrete nu vom mai stărui asupra acestui aspect. 

Fiecare din infracțiunile cuprinse în Capitolul II al Părţii speciale a Co- 
dului penal al Republicii Moldova are şi un obiect juridic special, format din 
relaţiile sociale referitoare la anumite valori sociale. Aceste valori sociale, spe- 
cifice, le constituie — în mod exclusiv (în cazul obiectului juridic simplu) sau în 
principal (în cazul obiectului juridic complex) — viaţa persoanei sau sănătatea 
persoanei, regulă de la care există şi excepţii: integritatea corporală (infracțiu- 
nea de la art. 154 din CP al RM) şi libertatea psihică (morală) (infracţiunea de 
la art. 155 din CPalRM). 

Majoritatea infracțiunilor din cadrul grupului examinat au un obiect ju- 
ridic special simplu: relaţiile sociale cu privire la viața persoanei (de exemplu, 
infracțiunile prevăzute la art. 145 (cu excepția unor modalități agravate), 146, 
147, 148 etc. din CP al RM); relaţiile sociale cu privire la sănătatea persoanei 
(de exemplu, infracțiunile prevăzute la art. 151, 152, 153 etc. din CP al RM); 
relaţiile sociale cu privire la viața sau sănătatea persoanei (infracțiunile prevă- 
zute la art. 159, 160, 161 etc. din CP al RM). Există însă şi cazuri în care infrac- 
ţiunea are un obiect juridic special complex. De exemplu, în situaţia omorului 
intenţionat săvârşit cu răpirea sau luarea persoanei în calitate de ostatic (lit. £) 
din alin. (2) al art. 145 din CP al RM), ca obiect juridic secundar apar relaţiile 
sociale cu privire la libertatea fizică a persoanei sau, respectiv, relaţiile sociale 
cu privire la securitatea publică. 

Majoritatea infracțiunilor contra vieţii şi sănătăţii persoanei au un obiect 
material, şi anume - corpul persoanei. Prin acesta înțelegem expresia cor- 
porală a vieţii sau sănătăţii persoanei, adică ansamblul de funcţii şi procese 
organice care asigură individului prezenţa biologică și care, odată distruse, 
suprimă calitatea de ființă vie şi sănătoasă a persoanei. Nu contează dacă aces- 
ta este corpul unei persoane tinere sau în vârstă ori dacă persoana este sau nu 
în plenitudinea facultăților fizice sau psihice. În cazul infracţiunii important 
este că făptuitorul influențează asupra corpului altei persoane, şi nu asupra 
propriului corp. 

În unele cazuri, legiuitorul circumscrie noţiunea de victimă a infracțiunii: 
soț (soţie) sau rudă apropiată (lit. b) din alin. (3) al art. 145 din CP al RM; lit. 
a) din alin. (2) al art. 150 din CPal RM etc.); femeie gravidă (lit. c) din alin. (3) 
al art. 145 din CPal RM; lit. b) din alin. (2) al art. 154 din CPal RM etc.); copil 
nou-născut (art. 147 din CP al RM) etc. 

Sub aspectul laturii obiective, menţionăm, în primul rând, că infracțiu- 
nile contra vieții şi sănătăţii persoanei se comit, în majoritatea cazurilor, prin 
acțiune sau inacţiune. Unele infracțiuni nu pot fi săvârşite decât prin acţiune 
(de exemplu, infracțiunile prevăzute la art. 155, 158 din CP al RM etc.). Al- 
teori, fapta prejudiciabilă se poate concretiza doar în inacţiune (infracțiunile 
prevăzute la art. 162 şi 163 din CP al RM). 

O mare parte din faptele infracționale prevăzute în Capitolul II al Părţii 
speciale a Codului penal al Republicii Moldova sunt infracțiuni materiale 
(de exemplu, infracțiunile prevăzute la art.145-154, 156, 157 din CP al RM). 
În această ipoteză, la calificarea faptei este obligatorie stabilirea legăturii de 
cauzalitate dintre fapta prejudiciabilă şi urmările prejudiciabile. Celelalte in- 
fracțiuni din cadrul grupului examinat sunt infracţiuni formale. 

Sub aspectul semnelor secundare ale laturii obiective, acestea sunt în gene- 
ral irelevante pentru calificarea infracțiunilor contra vieţii şi sănătăţii persoa- 
nei. Totuşi, pentru unele din aceste infracţiuni, existența următoarelor semne 
este obligatorie: 1) metoda: deosebită cruzime (lit. h) din alin. (3) al art. 145 din 
CP al RM); schingiuire sau tortură (lit. e) din alin. (2) al art. 151 şi lit. f) din 
alin. (2) al art. 152 din CP al RM) etc.; 2) mijloacele: mijloace periculoase pen- 
tru viața sau sănătatea mai multor persoane (lit. k) din alin. (3) al art. 145 din 
CP al RM); instrumente speciale de tortură (lit. g) din alin. (2) al art. 154 din 
CP al RM) etc.; 3) locul: în afara instituţiilor medicale sau cabinetelor medicale 
autorizate în scopul întreruperii cursului sarcinii (lit. a) din alin. (1) al art. 159 
din CP al RM); în unităţi medico-sanitare nespecializate (lit. a) din alin. (2) al 
art. 160 din CP al RM); 4) timpul: în timpul naşterii sau imediat după naştere 
(art. 147 din CP al RM); 5) alte circumstanțe: în condiţii antisanitare (lit. e) din 
alin. (1) al art. 159 din CP al RM) etc. 

Sub aspectul laturii subiective, menţionăm, în primul rând, că, la majo- 
ritatea infracțiunilor analizate, forma de vinovăţie se exprimă prin intenţie 
(infracțiunile prevăzute la art. 145-148, 150-156, 158-163 din CP al RM). In- 
fracțiunile prevăzute la art. 149 şi art. 157 din CP al RM sunt săvârşite din 
imprudenţă. Existenţa a două forme de vinovăţie se atestă în cazul infracțiunii 
prevăzute la alin. (4) al art. 151 din CP al RM. 

De regulă, motivul din care a acționat făptuitorul sau scopul urmărit de 
acesta, fie starea emoţională ce I-a caracterizat nu prezintă relevanţă la califi- 

carea infracțiunii, având semnificaţie doar pentru individualizarea pedepsei. 
Totuşi, în anumite cazuri, legiuitorul specifică semnele amintite ale laturii sub- 
iective în conținutul dispoziţiei de incriminare: 1) motivul: interesul material 
(lit. b) din alin. (2) al art. 145 din CP al RM; lit. g) din alin. (2) al art. 151 din 
CP al RM şi lit. h) din alin. (2) al art. 152 din CP al RM); motive de dușmănie 
sau ură socială, naţională, rasială sau religioasă (lit. j) din alin. (3) al art. 145 
din CP al RM) etc.; 2) scopul: de a ascunde o altă infracțiune sau de a înlesni 
săvârşirea ei (lit. i) din alin. (3) al art. 145 din CP al RM); de a preleva şi/ sau 
utiliza ori comercializa organele sau țesuturile victimei (Lit. 1) din alin. (3) al 
art. 145 din CP al RM etc.) etc.; 3) starea emoțională: starea de afect (art. 146 
şi art. 156 din CP al RM); starea de tulburare fizică sau psihică, cu diminuarea 
discernământului, cauzată de naştere (art. 147 din CP al RM). 

De regulă, subiectul infracțiunilor contra vieţii şi sănătăţii persoanei 
poate fi orice persoană fizică responsabilă, care la momentul săvârşirii infrac- 
ţiunii a împlinit vârsta răspunderii penale: 14 ani (art. 145, 147, 151 din CP al 
RM; alin. (2) alart. 152 din CP al RM) sau 16 ani (în celelalte cazuri). Totuşi, la 
calificarea unor infracțiuni legea cere ca subiectul să aibă o anumită calitate: 
mama victimei (art. 147 din CP al RM); persoana care nu are studii medicale 
superioare speciale (lit. b) din alin. (1) al art. 159 din CP al RM şi lit. b) din 
alin. (2) al art. 160 din CP al RM); medic (art. 161 din CP al RM); persoana 
care, în virtutea legii sau a regulilor speciale, era obligată să acorde ajutor unui 
bolnav (art. 162 din CP al RM) etc. 

Cât priveşte tipologia infracţiunilor contra vieţii şi sănătăţii persoanei, 
aceasta poate fi prezentată astfel: 

1) infracţiuni contra vieţii persoanei (art. 145-150 din CP al RM); 

2) infracţiuni contra sănătăţii persoanei (art. 151-153, 156, 157 din CPal 

RM); 
3) infracţiuni care pun în pericol viaţa şi sănătatea persoanei (art. 154, 155, 
158-163 din CP al RM). 

Deosebirea principală dintre infracțiunile care fac parte din primele două 
categorii, pe de o parte, şi infracțiunile din cea de-a treia categorie, pe de altă 
parte, constă în aceea că, în primul caz, obiectului infracțiunii — relaţiilor socia- 
le cu privire la viaţa sau, respectiv, sănătatea persoanei — i se aduce o vătămare, 
pe când în cel de-al doilea caz, el este pus doar în pericolul de a fi vătămat. 


52 DREPT PENAL. PARTEA SPECIALĂ 





Secţiunea a II-a. INFRACȚIUNI CONTRA VIEŢII PERSOANEI 


$1. Omorul intenţionat 


Omorul intenționat (sau pur şi simplu omorul) este lipsirea ilegală şi in- 
tenționată de viaţă a unei alte persoane. Această definiție a noţiunii de omor 
este aplicabilă tuturor infracțiunilor săvârşite prin omor, prevăzute la art. 
145-148 din CP al RM. 

Sintetizând principalele trăsături ale noţiunii de omor, menţionăm că 
această faptă infracțională trebuie deosebită de alte fapte — penale sau nepena- 
le — care comportă anumite similitudini: 1) lipsirea legală de viaţă a unei alte 
persoane (de exemplu, lipsirea de viaţă săvârşită în condiţiile legitimei apără- 
ri); 2) lipsirea ilegală de viaţă a unei alte persoane, săvârşită din imprudență, 
care constituie o infracțiune distinctă contra vieții persoanei, prevăzută la art. 
149 din CP al RM; 3) lipsirea intenţionată de viaţă a propriei persoane, adică 
sinuciderea, care nu este susceptibilă de răspundere penală. 

Obiectul juridic special al omorului intenţionat (art. 145 din CP al RM) îl 
formează relaţiile sociale cu privire la viața persoanei. 

Viaţa este ocrotită de legea penală din momentul apariţiei şi până la în- 
cetare. Momentul de început al vieţii persoanei este nu cel al conceperii, dar 
cel al declanșării naşterii, când are loc apariţia unei oarecare părți a corpului 
copilului din pântecul mamei. Momentul final al vieţii persoanei este moartea 
(decesul) persoanei. În conformitate cu Instrucţiunea cu privire la confirma- 
rea decesului în baza constatării morţii ireversibile a creierului (moartea cere- 
brală), aprobată prin Ordinul nr. 297 din 16.12.1999 al Ministerului Sănătăţii 
despre aplicarea Legii privind transplantul de organe şi ţesuturi umane în Re- 
publica Moldova?, prin “deces” se înţelege stingerea integrală şi ireversibilă a 
activităţii biologice a proceselor vitale ale organismului. Întrucât, sub aspectul 
existenţei infracțiunii de omor, interesează momentul morţii cerebrale, şi nu 
al celei clinice, menționăm că, potrivit actului normativ sus-menţionat, prin 
“moarte cerebrală” se are în vedere stoparea ireversibilă a activităţii cerebrale. 

Obiectul material al omorului intenţionat îl formează corpul persoanei. 

La alin. (1) al art. 145 din CP al RM nu sunt descrise semnele concrete ale 
laturii obiective a infracţiunii examinate, legiuitorul preferând o formulare elip- 
tică — “omorul unei persoane”. În această exprimare, legiuitorul nu a considerat 
necesară o descriere mai amplă, deoarece s-a folosit de însuşirea obiectivă a sub- 





2 Monitorul Oficial al Republicii Moldova, nr. 29-30, 2000. 

stantivului (“omorul”), provenit dintr-un verb, de a comprima în el descrierea: 
1) faptei (acţiunii sau inacţiunii) prejudiciabile constând în lipsirea ilegală de 
viață a unei alte persoane; 2) urmărilor prejudiciabile (moartea victimei); 3) le- 
găturii de cauzalitate dintre fapta prejudiciabilă şi urmările prejudiciabile. 

Pornind de la această structură a laturii obiective, menționăm că, de cele 
mai dese ori, omorul se comite prin acțiune. Acţiunea are un caracter fizi- 
co-mecanic, chimic, psihic sau de altă natură. Acţiunile fizico-mecanice se 
exprimă în: tăiere, înțepare, înțepare-tăiere, împușcare, înecare, strangulare, 
lovire (cu mâinile, cu picioarele, cu un instrument bont etc.), electrocutare etc. 
Acţiunile chimice constau, în principiu, în otrăvire. Acţiunile psihice constau 
în: sugestionarea victimei, pe calea hipnozei, a dorinţei de sinucidere; produ- 
cerea de şocuri psihice unei persoane care suferă de o boală gravă a inimii, 
făptuitorul cunoscând aceasta etc. 

Pentru calificare este irelevant dacă făptuitorul a activat direct şi personal 
asupra victimei sau a recurs la un mijloc indirect, activat de o altă forță (de 
exemplu, s-a servit de o reptilă veninoasă pe care a introdus-o în camera vic- 
timei sau a substituit un medicament cu o otravă pe care infirmierul a dat-o 
fără să ştie victimei etc.)?. De asemenea, nu este exclusă nici folosirea energiei 
fizice a victimei, ea fiind constrânsă fizic sau moral (psihic) să se împuște, să se 
înjunghie, să se arunce de la înălțime etc.* În această ordine de idei, procedeul 
folosit de făptuitor nu influențează asupra calificării faptei, dar poate determi- 
na diferențieri în ce priveşte stabilirea pedepsei. 

Omorul poate fi comis şi prin inacţiune, atunci când, din cauza “nesăvârşi- 
rii unor acțiuni juridiceşte obligatorii, obiectiv necesare şi realmente posibi- 
le”, nu s-a împiedicat sau nu s-a înlăturat desfăşurarea unor procese de natură 
să provoace moartea victimei (de exemplu, prin nehrănirea copilului, prin 
lăsarea în frig a unui bolnav sau neputincios etc.). 

În contextul analizei laturii obiective a omorului, este necesar a menţiona 
că o mare parte din omorurile săvârşite în încăierare sau în timpul certei se 
califică potrivit alin. (1) al art. 145 din CP al RM. Totuși, săvârşirea omorului 
în astfel de circumstanţe admite și altă calificare (conform alin. (2) sau (3) al 
art. 145, art. 146, 149 din CP al RM). Luarea în consideraţie doar a prezenţei 





3 C. Rătescu şi alții, Codul penal adnotat, vol. III, Partea specială, Bucureşti, Socec, 1937, 


p. 64. 

V. Dongoroz și alţii, Explicații teoretice ale Codului penal român. Partea specială, vol. III, 
Bucureşti, All Beck, 2003, p. 202. 

A. VW. Boăxo, Ilpecmynnoe 6es0eiicmeue, Cankr-IlerepOypr, FOpunuueckuii nenTp 
Ilpecc, 2003, c. 118. 

încăierării sau certei, făcându-se abstracție de celelalte circumstanţe obiective 
şi subiective ale faptei (în primul rând, de motivul infracțiunii), poate avea ca 
rezultat calificarea greşită a infracţiunii. 

În general, conform alin. (1) al art. 145 din CP al RM, se califică orice 
infracţiune de omor, în cazul în care lipsesc circumstanțele agravante sau ate- 
nuante indicate la alin. (2) sau (3) al art. 145, art. 146-148 din CP al RM. 

Omorul face parte din rândul infracţiunilor materiale. El se consideră 
consumat din momentul producerii morții cerebrale. Numai survenirea aces- 
tei urmări prejudiciabile întregeşte latura obiectivă a infracțiunii de omor. Nu 
are importanță dacă moartea cerebrală s-a produs imediat sau după expirarea 
unui anumit interval de timp. Absența urmării prejudiciabile — a morții cere- 
brale — atestă faptul că ne aflăm în prezenţa etapei de pregătire sau a tentativei 
de omor. 

Pentru calificare nu are importanță dacă fapta prejudiciabilă a fost sufi- 
cientă prin ea însăşi să producă moartea sau a condus la această urmare pre- 
judiciabilă unită cu alte cauze: preexistente, concomitente sau survenite. Este 
suficient să existe o legătură de cauzabilitate sine qua non, adică să se constate 
că celelalte cauze, fără această faptă prejudiciabilă, nu ar fi provocat moartea. 

Din punctul de vedere al laturii subiective, infracţiunea prevăzută la art. 
145 din CP al RM poate fi săvârşită cu intenţie directă sau indirectă. Conclu- 
zia privind conţinutul intenţiei rezultă din materialitatea faptei (ex re), adică 
din examinarea tuturor semnelor laturii obiective, precum şi din studierea 
caracterului relaţiilor dintre făptuitor şi victimă. În particular, efectuarea 
unei împuşcături ochite în cap dintr-o armă de foc sau aplicarea unor lovituri 
brutale şi repetate cu un instrument ascuţit în regiunile vitale ale corpului etc., 
în prezenţa unui real pretext pentru răzbunare, mărturiseşte despre prezența 
intenţiei directe. Totodată, tragerea haotică de focuri de armă într-un loc aglo- 
merat, în care sunt adunate persoane pe care făptuitorul nu le cunoaşte, una 
dintre care a decedat, denotă existenţa intenţiei indirecte. 

Tentativa de omor este posibilă doar în prezenţa intenţiei directe. 

Nu interesează pe cine anume făptuitorul a urmărit să omoare. Chiar 
dacă din eroare a omorât o altă persoană (error in persona) sau, dintr-o greşită 
manipulare a mijloacelor, a omorât pe altul decât pe persoana vizată (aberratio 
ictus), infracţiunea de omor va exista, deoarece legea nu ocroteşte viața unei 
persoane concrete, ci viaţa oricuif. 





$  C. Rătescu şi alții, op. cit., p. 64. 

Latura subiectivă a infracțiunii de omor intenţionat mai este caracterizată 
de motiv şi scop. În cazul infracţiunii de la alin. (1) al art. 145 din CP al RM, 
acestea pot fi de orice fel, cu excepţia celor specificate la alin. (2) sau (3) al art. 
145, art. 146-148 din CP al RM. În special, omorul neagravat, prevăzut la alin. 
(1) al art. 145 din CP al RM, poate fi săvârşit din următoarele motive: răzbu- 
nare, gelozie, ură, invidie, vanitate, laşitate etc.7 

Referindu-ne la cele mai frecvente din motivele nominalizate - răzbunarea, 
menţionăm că la baza acestuia se află supărarea şi nemulțumirea de faptele altei 
persoane, însoțite de năzuinţa de a primi satisfacție pentru prejudiciile pricinu- 
ite. Răzbunarea trebuie deosebită de răzbunarea în legătură cu îndeplinirea de 
către victimă a obligaţiilor de serviciu sau obşteşti; ultima formă de răzbunare 
intră sub incidenţa prevederilor de la lit. d), alin. (2) al art. 145 din CP al RM. 

Gelozia reprezintă neîncrederea pasionată, îndoiala chinuitoare în ce 
priveşte fidelitatea, dragostea, devotamentul deplin al cuiva. Victimă a omo- 
rului din gelozie poate fi nu numai persoana care a generat nemijlocit acest 
sentiment, dar şi o altă persoană, apropiată primei. În literatura de specialitate 
sunt atestate cazuri când adolescenţii au săvârşit omoruri din motiv de gelozie 
pentru faptul că părinţii acestora sau alte rude aveau o atitudine mai “favora- 
bilă” față de victimă (fratele sau sora făptuitorului), decât față de făptuitori. 
Prin urmare, ar fi incorect a limita sfera generatoare de gelozie doar la relaţiile 
între bărbat şi femeie. 

Motivul şi scopul infracţiunii de omor intenţionat, chiar şi atunci când 
nu sunt semne obligatorii ale laturii subiective, necesită a fi stabilite în fiecare 
caz aparte în cadrul calificării, deoarece influențează periculozitatea socială a 
faptei şi a făptuitorului și, implicit, individualizarea pedepsei. 

Subiectul infracţiunii analizate este persoana fizică responsabilă, care la 
momentul săvârşirii infracţiunii a împlinit vârsta de 14 ani. 

Ca forme agravate ale infracţiunii prevăzute la alin. (1) al art. 145 din CP al 
RM, variantele de omor intenţionat de la alineatele (2) şi (3) ale aceleiaşi norme 
păstrează semnele esenţiale ale omorului intenționat neagravat, la care se vor 
alătura circumstanţele prevăzute în dispoziţia incriminatoare ca circumstanţe 
agravante. În continuare va fi efectuată analiza acestor circumstanţe, păstrân- 
du-se consecutivitatea în care le-a înfățișat legiuitorul. 





7 O.C. Kanunyc, Y6uiicmea: momugvi u uenu, MockBa, IMII3-ILABJIVIIII, 2003, c. 119-133; 
C. B. Boponuă, Ilpecmynnenua npomus xu3nu, MockBa, KOpucro, 1999, c. 75-87. 


8 C.B.Boponu, op. cit., p.79. 

Omorul săvârşit cu premeditare (lit. a) din alin. Q) al art. 145 din CP al 
RM). 

Premeditarea atribuie omorului caracter agravat, deoarece presupune, 
pe de o parte, o concentrare a forțelor psihice ale făptuitorului, iar, pe de altă 
parte, o pregătire a comiterii faptei, ceea ce asigură şanse sporite de reuşită a 
omorului. În același timp, premeditarea relevă şi o periculozitate mai mare a 
făptuitorului, care înţelege să procedeze metodic, cu calm, pentru traducerea 
în fapt a hotărârii sale infracționale. 

În doctrina penală sunt consemnate următoarele condiţii de realizare a 
premeditării: 1) trecerea unui interval de timp din momentul luării hotărârii 
de a săvârşi omorul şi până în momentul executării infracțiunii; 2) în acest 
interval de timp făptuitorul trebuie să mediteze, să-şi concentreze forțele sale 
psihice în vederea asigurării succesului acțiunii sale; 3) în acest interval de 
timp făptuitorul trebuie să treacă la săvârşirea unor acte de pregătire de natură 
să întărească hotărârea luată şi să asigure realizarea ei?. 

Premeditarea nu trebuie identificată cu intenţia premeditată. Nu este deci 
suficient ca făptuitorul să fi luat pur și simplu mai dinainte hotărârea de a 
omorî, pentru a avea premeditare. În acest caz, vom avea o intenţie premedi- 
tată care va putea cântări în gradarea pedepsei, dar nu și la calificarea faptei. 
Aşadar, existența agravantei analizate presupune prezenţa unui complex de 
condiţii (enunțate mai sus), care privesc atât latura subiectivă, cât şi latura 
obiectivă a infracțiunii. 

Omorul săvârşit din interes material (lit. b) din alin. 0) al art. 145 din 
CP al RM). 

Interesul material fiind un interes egoist şi josnic în raport cu viaţa persoa- 
nei ca valoare socială inestimabilă, legiuitorul a apreciat, pe bună dreptate, că 
un asemenea motiv este de natură să agraveze omorul. 

Interesul material constituie motivul generat de necesitatea făptuitorului 
de a-şi spori activul patrimonial (de a obţine sau de a reține un câştig material) 
sau de a-şi micşora pasivul patrimonial (de a se elibera de cheltuieli materiale). 
Agravanta analizată operează numai atunci când s-a stabilit că tocmai intere- 
sul material a servit ca pretext pentru omorul victimei. De aceea, fapta nu poa- 
te fi calificată ca omor săvârşit din interes material, dacă: 1) câştigul material 
apare doar ca ocazie pentru săvârşirea omorului din intenţii huliganice sau de 
altă asemenea natură; 2) a avut loc în timpul când făptuitorul îşi păzea bunu- 
rile sale; 3) a fost săvârşită în scopul recuperării de către făptuitor a propriilor 





” O. Loghin, T. Toader, Drept penal român. Partea specială, Bucureşti, Şansa, 1999, p. 82. 

bunuri care se aflau ilegal la victimă; 4) a fost săvârşită în legătură cu nedorin- 
ţa victimei de a executa, față de făptuitor, obligațiunile patrimoniale; 5) a fost 
săvârşită din răzbunare pentru prejudiciul material cauzat făptuitorului etc. 

Se califică drept omor săvârşit din interes material: 1) omorul copilului de 
către părinţii săi în scopul de a se elibera de obligaţia de întreţinere a acestuia; 
2) omorul săvârşit în vederea primirii sumei asigurate; 3) omorul săvârşit în 
scopul neachitării datoriei; 4) omorul săvârşit în scop de canibalism, cu preci- 
zarea că făptuitorul doreşte să beneficieze de calităţile de consum ale corpului 
victimei; 5) omorul săvârşit în vederea obţinerii drepturilor la spaţiu locativ, a 
moştenirii, a altor foloase sau avantaje materiale etc. 

Interesul material trebuie să premeargă omorul, nu să-l succeadă; în caz 
contrar, lipsesc temeiurile aplicării agravantei analizate. De asemenea, este 
necesar a menţiona că, pentru existența omorului săvârşit în interes material, 
este suficient a constata că făptuitorul a urmărit anume un astfel de interes, 
indiferent dacă a realizat sau nu acel interes. Totuși, dacă interesul material a 
fost realizat, există temeiuri de a califica fapta de omor în concurs cu una din 
infracțiunile contra patrimoniului. 

Omorul săvârşit cu intenții huliganice (lit. c) din alin. Q) al art. 145 din 
CP al RM). 

Fapta de omor prezintă un caracter mai periculos când este săvârşită cu 
intenţii huliganice. Această incriminare dă expresie preocupării legiuitorului 
pentru apărarea vieţii persoanei prin asigurarea unui climat de convieţuire 
paşnică şi demnă, întemeiată pe respect şi consideraţie reciprocă între mem- 
brii societăţii. 

Noţiunea “intenţii huliganice” are, de fapt, înţelesul de “motive huligani- 
ce” şi îşi dovedeşte aplicabilitatea în raport cu fapta de omor, în cazul în care 
respectiva faptă este comisă în baza lipsei evidente de respect față de societate 
şi normele morale general acceptate, când conduita făptuitorului reprezintă 
o provocare manifestă ordinii publice, fiind condiționată de dorinţa de a se 
contrapune altor membri ai societăţii şi de a-şi demonstra sentimentul de des- 
considerare a acestora (de exemplu, lipsirea de viaţă fără a exista un pretext 
evident sau ca prilej pentru a omori servind un pretext neînsemnat). 

Prezenţa motivelor huliganice poate rezulta din înseşi acțiunile făptuito- 
rului, din pretextul servind drept cauză aparentă a comiterii omorului, pre- 
cum şi din relaţiile făptuitorului cu victima. Victimă a infracţiunii analizate 
poate fi nu doar o persoană întâlnită întâmplător, dar chiar şi o rudă sau o 
cunoştinţă, dacă cauza omorului au constituit-o nu relaţiile de ostilitate cu 
caracter personal, ci motivele huliganice (de exemplu, dorința de a profita de 
un pretext neînsemnat pentru răfuiala cu victima). 


58 DREPT PENAL. PARTEA SPECIALĂ 





Dacă iniţiator al încăierării sau al certei a fost făptuitorul sau dacă ela pro- 
vocat conflictul anume pentru a se răfui cu victima, există suficiente temeiuri 
de a califica fapta conform lit. c) din alin. (2) al art. 145 din CP al RM, şi nu 
conform alin. (1) al aceleiași norme. 

În practica juridică se întâlnesc aşa-numitele “omoruri fără motiv”, atunci 
când nici în cadrul urmăririi penale, nici la examinarea judiciară nu au putut 
fi stabilite motivele omorului. Asemenea fapte nu pot fi calificate ca omor 
săvârşit din intenţii huliganice, deoarece nu poate fi pusă în sarcina victimei 
lipsa de profesionalism a persoanelor din organele de drept sau factorii obiec- 
tivi care împiedică stabilirea motivelor infracțiunii. În lipsa altor agravante, 
astfel de fapte trebuie calificate conform alin. (1) al art. 145 din CP al RM. 

Omorul săvârşit în legătură cu îndeplinirea de către victimă a obligații- 
lor de serviciu sau obşteşti (lit. d) din alin. (2) al art. 145 din CP al RM). 

Considerarea acestei circumstanţe ca agravantă se justifică prin aceea că 
fapta de omor are caracterul de act de rebeliune sau de răzbunare, astfel încât 
alături de obiectul juridic special al omorului intenționat se mai adaugă atin- 
gerea adusă autorităţilor publice. 

Prin “îndeplinire a obligaţiilor de serviciu” se înțelege executarea atribuţii- 
lor de serviciu care decurg din contractul de muncă, încheiat cu o întreprinde- 
re, instituţie sau organizaţie, înregistrată în modul stabilit, indiferent de tipul 
de proprietate sau de forma juridică de organizare a acesteia. Prin “îndeplinirea 
obligațiilor obşteşti” se are în vedere înfăptuirea de către cetăţeni a unor înda- 
toriri publice cu care aceştia au fost însărcinaţi (de exemplu, îndeplinirea obli- 
gațiilor de membru al gărzilor populare) sau săvârşirea altor acțiuni în interesul 
societăţii sau al unor persoane aparte (de exemplu, comunicarea despre comite- 
rea sau pregătirea infracțiunii, criticarea neajunsurilor la adunarea colectivului 
de muncă, renunţarea de a participa la săvârşirea infracțiunii etc.). 

Pentru aplicarea agravantei examinate este necesar a stabili că omorul 
a fost săvârşit în legătură cu îndeplinirea legitimă a obligaţiilor de serviciu 
sau obşteşti. Caracterul legitim al îndeplinirii acestor obligaţii există în cazul 
în care conduita victimei a fost conformă cu cerinţele şi regulile serviciului 
respectiv, cu normele morale şi nu a format o încălcare a legii, cu atât mai 
puţin - o infracţiune. 

Expresia “în legătură cu” din dispoziţia incriminatoare trebuie interpreta- 
tă în sensul că omorul poate fi săvârşit: 1) până la îndeplinirea obligaţiilor de 
serviciu sau obşteşti (în scopul neadmiterii); 2) în momentul îndeplinirii obli- 
gaţiilor respective (în scopul reprimării); 3) după îndeplinirea acelor obligaţii 
(din răzbunare). 

Pentru calificarea faptei analizate nu are însemnătate timpul ce s-a scurs 
din momentul îndeplinirii îndatoririlor de serviciu sau obşteşti. De asemenea, 
este necesar a specifica că victima în cazul infracțiunii examinate poate fi 
numai persoana care îndeplineşte îndatoririle de serviciu sau obşteşti, nu şi 
rudele sau alte persoane apropiate victimei (cum prevede legea penală a Fede- 
raţiei Ruse). 

Menţionăm că norma de la lit. d) din alin. (2) al art. 145 din CP al RM 
poate fi o normă generală în raport cu normele concurente speciale de la lit. e) 
din alin. (3) al art. 145, art.305, 342 din CP al RM; lit. a) din alin. (3) alart. 365 
din CP al RM etc. În astfel de cazuri, în acord cu prevederile art. 116 din CPal 
RM, se va aplica norma specială. 

Omorul săvârşit profitând de starea de neputinţă a victimei (lit. e) din 
alin. Q) al art. 145 din CP al RM). 

Agravanta se justifică prin aceea că, pe de o parte, omorul asupra unei 
persoane care se află în stare de neputinţă poate fi săvârşit mai ușor, iar, pe de 
altă parte, că cel care profită de o asemenea stare a victimei pentru a o omori 
vădeşte un grad sporit de pericol social. 

Prin “stare de neputinţă” se înţelege incapacitatea victimei de a se apăra din 
cauza stării sale fizice sau psihice precare. Într-o asemenea situaţie se găseşte 
o persoană infirmă sau bolnavă, ori în convalescenţă, sau aflată într-un loc 
izolat şi fără vreun mijloc de apărare, ori adusă în stare de inconştiență prin 
narcotizare, sau a cărei forță fizică este vădit disproporționată de aceea a făp- 
tuitorului, ori atinsă de o maladie psihică şi care nu-şi dă seama de pericolul 
ce o ameninţă etc.19 

Pentru calificare nu este suficient ca victima să se afle în stare de neputin- 
ţă. Mai este necesar ca făptuitorul să profite de această stare, ceea ce presupune 
că el cunoaște condiția precară a victimei şi a hotărât să se folosească de ea 
pentru a o omori. Cele două elemente (cunoașterea unei stări precare şi hotă- 
rârea de a se folosi de ea) trebuie să fie îndeplinite cumulativ. 

Dacă în momentul omorului victima se află în stare de somn, există toate 
temeiurile legale de a recunoaște cele comise ca omor săvârşit profitând de 
starea de neputinţă a victimei. Aflându-se în stare de somn, victima nu se 
poate apăra, nici nu poate opune rezistență făptuitorului, care, conştientizând 
această împrejurare, o foloseşte pentru comiterea infracțiunii"!. Totodată, sta- 





1 V. Dongoroz şi alții. op. cit., p. 180-181. 
1 A. H. IlonoB, YGuticmea npu omazuatomux o6cmosmenvcmeax, Cankr-llerepOypr, 


IOpununuecxuii nenrp Ilpecc, 2003, c. 328. 

rea de beţie nu provoacă întotdeauna neputinţa de apărare; uneori, reacţiile 
persoanei aflate într-o asemenea stare sunt mai violente decât ale celei aflate 
în stare normală. Ca urmare, fiecare caz se rezolvă în mod concret, ţinându-se 
seama de împrejurările particulare în care acționează făptuitorul”?. 

Pentru aplicarea agravantei examinate nu are însemnătate dacă însuşi 
făptuitorul a dus victima la așa stare sau ea se găsea în stare de neputinţă in- 
dependent de acţiunile lui. 

Omorul săvârşit cu răpirea sau luarea persoanei în calitate de ostatic 
(lit. ) din alin. 2) al art. 145 din CP al RM). 

Întrucât răpirea persoanei şi luarea persoanei în calitate de ostatic sunt 
fapte care prezintă un grad ridicat de pericol social, omorul săvârşit în con- 
diţiile prevăzute la lit. f) din alin. (2) al art. 145 din CP al RM depăşeşte prin 
gravitatea sa omorul neagravat. La aceasta se adaugă şi periculozitatea mult 
sporită a făptuitorului, care, săvârşind fapta, manifestă totodată o desconsi- 
derare în raport cu astfel de valori sociale ca libertatea fizică a persoanei sau 
securitatea publică. 

Noţiunile de răpire a persoanei şi de luare a persoanei în calitate de osta- 
tic vor fi analizate o data cu ocazia examinarea componenţelor de infracțiuni 
prevăzute la art. 164 şi, respectiv, la art. 280 din CP al RM. 

Omorul se consideră săvârşit cu răpirea sau luarea persoanei în calitate de 
ostatic, dacă: 1) a fost săvârşit până la răpirea sau luarea persoanei în calitate de 
ostatic (în scopul de a înlesni săvârşirea lor în raport cu o altă persoană); 2) în 
procesul răpirii sau luării persoanei în calitate de ostatic (de exemplu, în sco- 
pul înfrângerii obstacolelor); 3) după răpirea sau luarea persoanei în calitate de 
ostatic (în scopul de a ascunde răpirea sau luarea persoanei în calitate de osta- 
tic, fie din răzbunare pentru rezistența opusă sau din alte asemenea cauze). 

Agravanta examinată poate fi aplicată atât în cazul în care omorul este 
săvârşit asupra persoanei răpite sau asupra ostaticului, cât şi în cazul când în 
legătură cu răpirea sau luarea persoanei în calitate de ostatic au fost omorâte 
alte persoane. 

Considerăm că la calificarea omorului, săvârşit cu răpirea sau luarea 
persoanei în calitate de ostatic, nu este necesară calificarea suplimentară, con- 
form art. 164 sau 280 din CP al RM. Utilizând în dispoziţia incriminatoare 
prepoziţia “cu”, legiuitorul nu a putut să nu aibă în vedere şi sensul de asociere. 
Or, infracțiunea prevăzută la lit. f) din alin. (2) al art. 145 din CP al RM este 
o infracţiune complexă, iar “gradul de pericol social al infracțiunii complexe 





! A. Boroi, Infracțiuni contra vieții, Bucureşti, All Beck, 1999, p. 127. 

este mai mare decât al fiecăreia din infracțiunile componente, pentru că sunt 
puse în pericol mai multe obiecte juridice, iar reunirea lor într-o infracțiu- 
ne complexă asigură o luptă mai eficientă împotriva unor astfel de fapte”. 
Aşadar, fiind vorba de o infracțiune unică, calificarea prin concurs ar însemna 
încălcarea principiului înscris la alin. (2) al art. 7 din CP al RM, întrucât făp- 
tuitorul ar fi tras de două ori la răspundere penală pentru aceeași faptă. 

Omorul săvârşit asupra a două sau mai multor persoane (lit. a) din alin. 
(3) al art. 145 din CP al RM). 

Pericolul social ridicat al faptei derivă din numărul victimelor şi din teme- 
rea pe care o inspiră persoana făptuitorului. Dacă omorul săvârşit asupra unei 
singure persoane constituie el însuși o infracțiune deosebit de gravă, este firesc 
ca omorul săvârşit asupra a două sau mai multor persoane să fie considerat in- 
fracțiune excepțional de gravă. 

Această infracţiune este o infracțiune unică, presupunând însă o plurali- 
tate de victime. Ea se caracterizează prin unitatea intenţiei făptuitorului vizavi 
de lipsirea de viaţă a cel puţin două persoane, şi, de regulă, este comisă simul- 
tan asupra acestor persoane, deşi este posibil să se comită succesiv. 

Agravanta analizată se aplică dacă se produce efectiv moartea a cel puţin 
două persoane, caz în care ne aflăm în prezenţa infracţiunii în formă consu- 
mată. Dacă fapta a fost îndreptată nemijlocit spre săvârşirea omorului asupra a 
două sau mai multor persoane, dar, din cauze independente de voinţa făptui- 
torului, nu s-a produs moartea nici uneia din aceste persoane (nici vătămarea 
sănătăţii sau a integrității corporale a acestora nu s-a produs), cele comise 
trebuie calificate conform art. 27 şi lit. a) din alin. (3) alart. 145 din CP al RM. 
Dacă, în aceleași împrejurări, nu s-a produs moartea nici uneia din persoane- 
le vizate, dar a fost vătămată sănătatea sau integritatea corporală a cel puţin 
uneia din ele, stabilindu-se că făptuitorul a manifestat intenție directă inde- 
terminată, calificarea trebuie făcută în funcție de rezultatele real survenite (de 
exemplu, conform art. 151, 152, 153 din CP al RM). 

Mai dificil e de a identifica o soluţie în cazul în care fapta a fost îndreptată 
nemijlocit spre săvârşirea omorului a două sau mai multor persoane, dar, din 
cauze independente de voința făptuitorului, s-a produs un rezultat parțial, 
decedând o singură persoană. În această ipoteză, ne alăturăm punctului de 
vedere exprimat în literatura de specialitate, potrivit căruia cele comise trebuie 
calificate doar conform art. 27 şi lit. a) din alin. (3) al art. 145 din CP al RM*. 





15  M. Basarab, Drept penal. Partea generală, vol. II, Iaşi, Chemarea, 1992, p. 347. 
1 A.H.IlonoB, op. cit. p. 82. 

Într-adevăr, nu-i putem incrimina făptuitorului concursul de infracţiuni, 
atunci când acesta a urmărit să săvârșească o singură infracțiune. Or, plurali- 
tatea urmărilor prejudiciabile nu implică inevitabil pluralitatea de infracţiuni, 
iar neconsumarea infracțiunii din cauze independente de voinţa făptuitorului 
nu poate influența asupra construcției componenței de infracțiuni în sensul 
modificării acesteia. O altă soluţie la acest caz ar însemna agravarea nejus- 
tificată şi disproporţionată a situaţiei făptuitorului, constituind o încălcare a 
principiului legalităţii. 

Or, interpretând prevederile de la art.81 şi art. 84 din CP al RM, calificarea 
celor comise conform art. 145 (alin. (1), (2) sau (3), cu excepţia lit. a)) şi art. 27, 
lit. a) din alin. (3) al art. 145 din CP al RM ar atrage aplicarea unei pedepse mai 
grave decât în cazul dacă s-ar fi săvârşit un omor consumat asupra a două sau 
mai multor persoane. O astfel de soluţie ar putea fi tălmăcită ca un fel de reproş 
făptuitorului că acesta nu a reuşit să omoare şi cea de-a doua persoană. 

Totodată, în contextul infracțiunii examinate, gradul producerii rezulta- 
telor — integrală sau parțială - trebuie luat în considerare la individualizarea 
pedepsei. 

Omorul săvârşit asupra sotului (soţiei) sau a unei rude apropiate (lit. b) 
din alin. (3) al art. 145 din CP al RM). 

O asemenea faptă relevă un pericol extrem, deoarece victima, mizând pe 
afecțiunea presupusă a făptuitorului, nu este avizată despre intenţiile acestuia 
şi nu ia măsuri de apărare, ceea ce poate să înlesnească comiterea infracţiunii. 
În acest caz se încalcă nu numai îndatorirea de a respecta viaţa oricărei persoa- 
ne, dar şi aceea de a respecta viața membrilor familiei. 

În conformitate cu alin. (4) al art. 134 din CP al RM, rude apropiate sunt 
părinţii, copiii, înfietorii, copiii înfiaţi, fraţii şi surorile, bunicii şi nepoţii lor. 

La momentul săvârșirii infracțiunii, făptuitorul trebuie să cunoască că se 
află în relaţii de rudenie apropiată cu victima şi să urmărească lipsirea de viață 
nu a oricui, ci a rudei sale apropiate. 

Calitatea de soţ (soţie) trebuie să existe în momentul săvârșirii faptei. Dacă 
această calitate a încetat, ca urmare a desfacerii căsătoriei prin divorț, fapta nu 
va putea fi calificată potrivit lit. b) din alin. (3) al art. 145 din CP al RM. De 
asemenea, nu va putea fi aplicată această prevedere, dacă făptuitorul şi victima 
erau legaţi printr-o căsătorie nulă (de exemplu, datorită bigamiei). Nu este ne- 
cesar ca la data săvârşirii omorului soții să fi convieţuit în fapt. Întrucât cali- 
tatea de soţ rezultă numai dintr-o căsătorie legal încheiată, concubinii nu au 
această calitate. În consecință, omorul săvârşit asupra concubinului nu poate 
antrena aplicarea agravantei analizate. 

Omorul săvârșit cu bună-știință asupra unei femei gravide (lit. c) din 
alin. (3) al art. 145 din CP al RM). 

Pericolul social sporit al acestei fapte se explică prin aceea că, pe lângă 
moartea femeii, se distruge şi produsul de concepţie care, deşi nu este o per- 
soană, constituie o viață în curs de dezvoltare. 

Sintagma “cu bună-ştiinţă” denotă că făptuitorul cunoştea despre starea de 
graviditate a victimei la momentul săvârşirii infracțiunii. Această cunoaştere 
trebuie să fie nu una prezumtivă, ci să se bazeze pe anumite împrejurări reale. 
Nici sursa de informare despre graviditatea femeii, nici vârsta sarcinii, nici 
viabilitatea fătului nu contează la calificarea infracțiunii. 

Dacă făptuitorul nu ştia despre graviditatea victimei, agravanta analizată 
nu-i poate fi imputată. În acelaşi timp, dacă făptuitorul a considerat eronat că 
omoară o femeie gravidă, cele comise trebuie calificate conform art. 27 şi lit. 
€) din alin. (3) al art. 145 din CP al RM. Tentativa la omorul agravat este mai 
periculoasă decât omorul neagravat consumat, de aceea, chiar dacă soluţia pe 
care o propunem pare a nu fi impecabilă, ea este totuşi preferabilă, reieşind din 
faptul că alte soluţii ar agrava nejustificat situaţia făptuitorului. 

Omorul săvârşit cu bună-ştiință asupra unui minor (lit. d) din alin. (3) 
art. 145 din CP al RM). 

Această circumstanță dovedeşte periculozitatea socială sporită a făptuito- 
rului care suprimă viaţa unei persoane aflate la început de cale în realizarea 
aspirațiilor şi potenţialității sale. 

La momentul săvârșirii infracţiunii, victima trebuie să nu aibă împlinită 
vârsta de 18 ani. 

Folosind expresia generală “minor”, legiuitorul nu a intenționat să facă 
careva deosebire în raport cu vârsta sau cu discernământul acestuia. Totuşi, 
aceste circumstanţe trebuie luate în calcul la individualizarea pedepsei. 

La interpretarea noţiunii “cu bună-ştiinţă” şi la calificarea erorii cu privire 
la calitățile victimei sunt aplicabile explicaţiile oferite cu prilejul analizei agra- 
vantei precedente, cu deosebirile de rigoare. 

Omorul săvârșit asupra unui reprezentat al autorității publice ori asu- 
pra unui militar în timpul sau în legătură cu îndeplinirea de către aceştia a 
obligațiilor de serviciu (it. e) din alin. (3) al art.145 din CP al RM). 

Rațiunea cuprinderii unei asemenea agravante în Codul penal e condi- 
ţionată de calitatea victimei de reprezentant al autorităţii de stat. Ocrotirea 
autorității de stat împotriva infracţiunilor comise de elemente antisociale şi 
anarhice, care sfidează ideea de lege în Republica Moldova, presupune şi ocro- 
tirea vieţii funcționarilor care deţin atribuţii ce implică exerciţiul acestei auto- 
rități. Orice atingere adusă vieţii unui reprezentant al autorității publice sau 

unui militar, care se află în exercițiul funcției sau pentru fapte îndeplinite în 
exercițiul funcţiei, constituie, în același timp, o manifestare a lipsei de respect 
față de autorităţile publice. 

Pentru a se reţine această agravantă, fapta trebuie să se comită când repre- 
zentantul autorităţii publice ori militarul se află la serviciu sau să se comită în 
legătură cu îndeplinirea de către acesta a obligaţiilor de serviciu. Observăm că 
formularea “în timpul sau în legătură cu” de la lit. e) din alin. (3) al art. 145 din 
CP al RM are o extindere semantică mai largă decât expresia “în legătură cu” de 
la lit. d) din alin. (3) al art. 145 din CP al RM. În adevăr, omorul săvârșit asupra 
unui reprezentant al autorităților publice ori asupra unui militar în timpul ser- 
viciului acestora presupune situația când lipsirea de viaţă este săvârşită nu în 
legătură cu îndeplinirea de către aceştia a obligaţiilor de serviciu (de exemplu, 
din răzbunare, având la bază relaţiile de ostilitate personale). În astfel de situa- 
ţii, calitatea specială a victimei, alături de timpul săvârşirii infracțiunii — în 
timpul serviciului — determină agravarea răspunderii penale; astfel, fapta nu 
mai poate fi calificată conform alin. (1) al art. 145 din CP al RM. 

Prin “reprezentant al autorității publice” se are în vedere exponentul in- 
tereselor oricărei autorităţi publice centrale (autorităţii legislative, autorităţii 
executive, autorităţii judecătoreşti) sau ale autorităților publice locale. 

În baza prevederilor de la art. 128 din CP al RM, prin “militar” se înţe- 
lege: 1) persoana care îndeplineşte serviciul militar în termen sau în bază de 
contract; 2) persoana care trece pregătirea militară obligatorie; 3) persoana 
chemată la concentrări. 

Specificăm că dispoziţia de la lit. e) din alin. (3) al art. 145 din CP al RM îşi 
găseşte aplicare doar în cazul în care nu operează o normă specială concurentă. 

Omorul săvârșit de două sau mai multe persoane (lit. f) din alin. (3) al 
art. 145 din CP al RM). 

Periculozitatea socială sporită a omorului este condiționată, în acest caz, 
de însăși pluralitatea făptuitorilor, care dă acestora o mai mare forță de ac- 
ţiune, le creează mai mari posibilități de a săvârşi și a ascunde infracțiunea, 
totodată îi face să acționeze cu mai multă siguranţă şi îndrăzneală. 

Săvârşirea omorului de două sau mai multe persoane presupune: 

a)  coautoratul; 

b) săvârşirea infracțiunii de către o persoană care întruneşte semnele sub- 
iectului infracţiunii, în comun cu una sau mai multe persoane care nu 
întrunesc aceste semne; 

c) săvârşirea infracţiunii de către o persoană care întruneşte semnele sub- 
iectului infracțiunii, prin intermediul unei persoane care nu întruneşte 
aceste semne. 

În primul rând, omorul se consideră săvârşit de două sau mai multe per- 
soane atât în cazul în care la comiterea faptei au participat în comun doi sau 
mai mulți autori, în lipsa unei înţelegeri prealabile între ei, cât şi în cazul în 
care la comiterea faptei au luat parte doi sau mai mulți autori care s-au înţe- 
les în prealabil despre săvârşirea în comun a omorului. Înțelegerea prealabilă 
între coautori nu influențează calificarea omorului săvârşit de două sau mai 
multe persoane, dar trebuie luată în consideraţie la individualizarea pedepsei. 

Săvârşirea omorului de către o persoană care întruneşte semnele subiec- 
tului infracţiunii, în comun cu una sau mai multe persoane care nu întrunesc 
aceste semne, intră sub incidența agravantei analizate. Întrucât legiuitorul a 
fost suficient de precis şi nu a utilizat formulele “de doi sau mai mulți parti- 
cipanţi” sau “prin participaţie simplă”, este inoportun a apela la dispoziția de 
la alin. (6) al art. 42 din CP al RM. De aceea, este suficient ca numai una din 
persoanele care săvârşesc omorul să fie pasibilă de răspundere penală, pentru 
ai se incrimina omorul săvârșit de două sau mai multe persoane. 

În prevederea de la lit. f) din alin. (3) al art. 145 din CP al RM, legiuito- 
rul nu indică cerința participării în comun la săvârşirea omorului. De aceea, 
săvârşirea omorului de către o persoană care întruneşte semnele subiectului 
infracţiunii, prin intermediul unei persoane care cu bună-ştiinţă nu este pa- 
sibilă de răspundere penală (din cauza vârstei, a iresponsabilității sau din alte 
cauze prevăzute de legea penală), intră sub incidența agravantei examinate. 
În situaţia dată, deşi omorul nu e săvârşit împreună, se consideră totuşi co- 
mis de două sau mai multe persoane. Diferă doar caracterul acestei săvârşiri: 
persoana care întruneşte semnele subiectului infracțiunii săvârşeşte omorul 
mediat (mijlocit), pe când persoana care nu este pasibilă de răspundere penală 
săvârşeşte omorul imediat (nemijlocit). 

Omorul săvârșit de către o persoană care a mai săvârşit un omor intenți- 
onat prevăzut la alin. (1) sau (2) (lit. g) din alin. (3) al art. 145 din CP al RM). 

Avînd în vedere dispoziţia art. 31 din CP al RM, agravanta de la lit. g) din 
alin. (3) al art. 145 din CP al RM se aplică în cazul în care omorul a fost săvârşit 
de o persoană care anterior a mai comis un omor (prevăzut la alin. (1) sau (2) 
al art. 145 din CP al RM), cu condiţia că nu a fost condamnată pentru acesta şi 
nu a expirat termenul de prescripţie. 

Dacă omorul a fost precedat de un omor prevăzut la alin. (3) al art. 145 din 
CP al RM, agravanta analizată nu funcţionează. În astfel de cazuri, calificarea 
se face conform regulilor concursului real de infracțiuni. 

În cazul în care infracțiunea prevăzută la alin. (1) sau (2) al art. 145 din 
CP al RM este precedată de o altă infracțiune prevăzută la același alin. (1) sau 
(2) al art. 145 din CP al RM (de exemplu, un omor neagravat este precedat de 

un alt omor neagravat), cele săvârşite nu formează un concurs de infracțiuni. 
Calificarea se face conform lit. g) din alin. (3) al art. 145 din CPal RM. 

Alta este situația în cazurile în care, după unul din omorurile prevăzute la 
alin. (1) sau (2) al art. 145 din CP al RM, a fost săvârşit: a) un omor prevăzut 
la alin. (3) al art. 145 din CP al RM (de exemplu, omorul neagravat urmat de 
omorul la comandă); b) un omor care a fost întrerupt la o altă etapă a activității 
infracționale (de exemplu, când omorul consumat a fost urmat de tentativa de 
omor sau pregătirea de omor, ori viceversa); c) un omor în care făptuitorul a 
avut un alt rol juridic (de exemplu, în primul caz a fost autor, iar în cel de-al 
doilea - organizator, instigator sau complice, sau invers). În astfel de cazuri, 
calificarea trebuie să se facă conform regulilor concursului de infracțiuni. Nu 
se permite a face concomitent calificarea conform regulilor concursului de in- 
fracțiuni şi conform regulilor repetării infracțiunii, deoarece prin aceasta s-ar 
încălca flagrant cerinţele legii penale în vigoare şi principiile dreptului penal. 

Dacă omorul a fost săvârşit în prezenţa câtorva circumstanţe agravante, 
prevăzute la diferite alineate ale art. 145 din CP al RM, atunci, în lipsa concur- 
sului real de infracțiuni, cele comise trebuie calificate numai potrivit acelui 
alineat al art. 145 din CP al RM care prevede o sancțiune mai severă. Totodată, 
în partea descriptivă a sentinţei, necesită a fi nominalizate toate circumstanţe- 
le agravante ale faptei. 

Fapta nu poate fi calificată conform lit. g) din alin. (3) al art. 145 din CP al 
RM, dacă: 1) unul sau ambele omoruri, formând repetarea, sunt prevăzute la 
art. 146-148 din CP al RM; 2) este vorba de o atingere reiterată a vieţii aceleiaşi 
victime în scopul de a o lipsi de viaţă, cuprinsă de intenţia unică; 3) este comisă 
lipsirea simultană de viață a două sau a mai multor persoane; 4) este comisă 
lipsirea nesimultană de viață a două sau a mai multor persoane, cuprinsă de 
intenţia unică. 

Omorul săvârșit cu deosebită cruzime, precum și din motive sadice (lit. 
h) din alin. (3) al art. 145 din CP al RM). 

Agravanta dată e justificată de pericolul social sporit al faptei, caracterizat 
prin metoda săvârșirii omorului: prin cruzimea deosebită exercitată asupra 
victimei, când suferinţele acesteia sunt inutil prelungite în timp, aducând sa- 
tisfacție făptuitorului. De asemenea, lipsirea de viață din motive sadice face 
dovadă unei adânci pervertiri a conştiinţei făptuitorului. 

În literatura de specialitate a fost formulată următoarea definiţie a noțiu- 
nii de omor săvârşit cu deosebită cruzime: “Lipsirea ilegală de viaţă a unei alte 
persoane, în procesul căreia victimei sau persoanelor apropiate acesteia li se 
cauzează suferințe deosebit de chinuitoare, ieşind la iveală astfel de trăsături 
negative ale personalității făptuitorului ca neîndurarea şi ferocitatea, care îşi 

găsesc expresia în metoda omorului sau în ambianța executării acestuia; iar 
latura subiectivă a omorului se caracterizează prin intenţie directă sau indirectă 
faţă de moartea victimei, precum şi prin conştientizarea faptului că victimei sau 
persoanelor apropiate acesteia i se cauzează suferințe deosebit de chinuitoare”"5. 

Subscriind la această definiție desfășurată, menţionăm că metoda aleasă 
de către făptuitor mărturiseşte despre năzuinţa lui de a cauza suferințe deose- 
bit de chinuitoare în procesul lipsirii de viaţă a victimei, în următoarele cazuri: 
cauzarea unor plăgi multiple (când există probe suficiente care dovedesc in- 
tenţia de a comite omorul cu deosebită cruzime); arderea sau îngroparea unei 
persoane vii; utilizarea curentului electric; stropirea cu acizi agresivi; asfi- 
xierea mecanică prelungită în timp; otrăvirea, urmată de suferinţe prelungite; 
privarea de mâncare, apă, somn etc. 

Unul dintre cele mai răspândite cazuri de omor săvârşit cu deosebită cru- 
zime, având în vedere ambianța executării lui, este omorul săvârşit în prezenţa 
persoanelor apropiate victimei, când făptuitorul îşi dă seama că, prin fapta 
sa, le pricinuieşte suferinţe psihice deosebit de chinuitoare. Trebuie agreată 
opinia, potrivit căreia, din rândul persoanelor apropiate fac parte, pe lângă 
rudele apropiate, şi alte rude - afinii sau oricare alte persoane, ale căror viață, 
sănătate şi bunăstare interesează, cu bună-ştiințţă pentru făptuitor, victima, în 
virtutea relaţiilor personale create'€. 

În afară de metoda şi ambianța comiterii infracțiunii, despre săvârşirea 
omorului cu deosebită cruzime pot mărturisi următoarele circumstanţe: par- 
ticularitățile victimei infracțiunii; specificul motivului infracțiunii; alte cir- 
cumstanţe de natură obiectivă şi subiectivă care trebuie apreciate cumulativ. 

Delimitând motivele sadice de cruzimea deosebită, trebuie să specificăm 
că aceasta din urmă nu întotdeauna este determinată de motive sadice. Moti- 
vele sadice reprezintă imboldul generat de tendința anormală (dar în limitele 
responsabilităţi) spre cruzime, o plăcere bolnăvicioasă de a vedea pe cineva su- 
ferind sau de a pricinui suferinţe. În acelaşi timp, omorul săvârşit cu deosebită 
cruzime poate avea la bază: ura, interesul material, intenţiile huliganice etc. 

În sfârşit, deosebita cruzime caracterizează latura obiectivă a omorului şi 
persoana făptuitorului, pe când motivele sadice - latura subiectivă a acestei 
fapte. 





15 JI. A. Anppeea, II. KO. KoncranrunHoB, Bruanue xecmokocmu npecmynnozo nosedenua 


Ha y2on08Hy*0 omeemcmeennocmv, Canxr-Ilerep6ypr, HOpunuueecknii nenrp Ilpecc, 
2002, c. 196-197. 
15 A. H. IlonoB, op. cit. p. 475. 

Omorul săvârșit cu scopul de a ascunde o altă infracţiune sau de a în- 
lesni săvârşirea ei, precum şi însoțit de viol (lit. i) din alin. (3) al art. 145 din 
CP al RM). 

În această împrejurare, este îndreptăţită agravarea răspunderii penale, de 
vreme ce făptuitorul a comis omorul fie pentru a face să se piardă urma şi să 
rămână nedescoperită o altă infracțiune, îngreunând astfel exercitarea justiției 
penale, fie în legătură cu o altă infracțiune de gravitate comparabilă - violul 
- vătămând astfel în subsidiar relaţiile sociale referitoare la libertatea şi invio- 
labilitatea sexuală a persoanei. 

Omorul săvârşit cu scopul de a ascunde o altă infracțiune se caracterizea- 
ză prin aceea că făptuitorul, lipsind de viață victima, urmăreşte să ascundă 
infracțiunea săvârşită în trecut sau infracțiunea care este plănuită a fi comisă 
în viitor. La calificare nu contează a cui infracţiune ascunde făptuitorul omo- 
rului: a sa ori a unei alte persoane. De asemenea, nu contează dacă făptuitorul 
omorului este autor sau alt participant la infracțiunea comisă înainte. 

Omorul săvârşit cu scopul de a înlesni săvârşirea altei infracțiuni este 
caracterizat prin aceea că făptuitorul, lipsind de viaţă victima, urmăreşte a 
crea condiţii care să faciliteze comiterea infracțiunii plănuite. Prin săvârşirea 
omorului, făptuitorul tinde să uşureze săvârşirea de către el însuşi sau de către 
alte persoane a infracțiunii gândite din timp. 

Dacă scopurile sus-menţionate s-au realizat, va exista un concurs de in- 
fracțiuni între omorul prevăzut la lit. i) din alin. (3) al art. 145 din CPal RM şi 
infracțiunea ascunsă sau înlesnită prin săvârşirea omorului. 

Infracţiunea se califică drept omor însoţit de viol în cazul în care acesta a 
fost săvârşit: 1) în procesul infracțiunii de viol; 2) în scopul ascunderii violului; 
3) din răzbunare pentru rezistența opusă în timpul violului. Întrucât în situa- 
ţia dată este vorba de o infracţiune complexă, cu două obiecte juridice, nu este 
necesară calificarea suplimentară conform art. 171 din CP al RM. 

Omorul săvârşit din motive de dușmănie sau ură socială, naţională, 
rasială sau religioasă (lit. j) din alin. (3) al art. 145 din CP al RM). 

Prezenţa acestei agravante în Codul penal este necesară, constituind un 
factor de prevenire a unor infracțiuni de omor, care, prin rezonanța socială 
pronunțată, pot da naştere unor situaţii conflictuale extrem de primejdioase, 
degenerând în confruntări interetnice, interconfesionale, interreligioase sau 
chiar într-un război civil. 

Noţiunile “dușmănie” şi “ură” sunt echipolente şi interschimbabile, ex- 
primând înţelesul de ostilitate față de o altă persoană, având la bază anumite 
motive. 

Prin “motive de duşmănie sau ură socială, naţională, rasială sau religioasă” 
trebuie de înţeles imboldurile, condiţionate de anumite necesităţi, care expri- 
mă următoarele tendinţe ale făptuitorului ce au ca efect atitudinea ostilă față 
de victimă: 1) de a demonstra resentimentele în raport cu victima, datorate 
superiorității sociale pe care făptuitorul consideră că o are faţă de aceasta; 
2) de a arăta inferioritatea victimei, care se datorează, în opinia făptuitorului, 
apartenenţei la o anumită națiune, rasă sau religie!”. 

Săvârşind infracțiunea prevăzută la lit. j) din alin. (3) al art. 145 din CP al 
RM, făptuitorul urmăreşte să lipsească de viaţă una sau mai multe persoane 
determinate, concrete, aparținând unui grup social, naţional, rasial sau religios. 
Dacă scopul constă în a nimici în totalitate sau în parte un grup naţional, etnic, 
rasial sau religios, trebuie aplicată prevederea de la lit. a), art. 135 din CP al RM. 

Omorul săvârşit prin mijloace periculoase pentru viața sau sănătatea 
mai multor persoane (lit. k) din alin. (3) al art. 145 din CP al RM). 

Pericolul social sporit al omorului săvârşit în această împrejurare rezultă 
din faptul că mijloacele folosite pentru lipsirea de viaţă a victimei, prin natura 
lor sau prin modul în care sunt folosite, pun în pericol viața sau sănătatea mai 
multor persoane, creând posibilitatea afectării unei pluralități de victime. 

Agravanta analizată va exista în cazurile de: tragere haotică a focurilor de 
armă într-un loc aglomerat; provocare a exploziei sau a incendiului; otrăvire 
a apei, a produselor alimentare sau a aerului etc. De asemenea, este necesar ca 
la locul faptei să fi fost prezente cel puţin două persoane, una dintre care era 
victima. 

Prezenţa pericolului real pentru viaţa sau sănătatea mai multor persoane 
se stabileşte în fiecare caz concret, ţinând cont de toate circumstanţele: calită- 
ţile vătămate ale mijloacelor alese pentru săvârşirea omorului; poziția victimei 
în raport cu alte persoane; mărimea teritoriului afectat etc. Nu este suficient 
ca mijloacele să fie obiectiv periculoase pentru viaţa sau sănătatea mai multor 
persoane; trebuie de stabilit că acest pericol, care provine de la mijloacele res- 
pective, era cuprins de conştiinţa făptuitorului. 

Calificarea se face conform alin. (3) al art. 145 din CP al RM, cu luarea în 
consideraţie a circumstanțelor de la lit. a) şi lit. k) ale acestui alineat, numai în 
cazul în care în afară de cei decedați sau cei la a căror viață s-a atentat au mai 
fost şi alte persoane, rămase în viață, dar care, fiind expuse unui real pericol, 
puteau muri sau suferi vătămări ale sănătății. 





17 O. C. Kanunyc, op. cit., p. 115-118. 

Omorul săvârșit cu scopul de a preleva şi/sau utiliza ori comercializa 
organele sau țesuturile victimei (lit. |) dib alin. (3) al art. 145 din CP al RM). 

Agravanta este justificată de faptul că în acest caz persoana este tratată ca 
şi cum ar fi un bun, o bancă de organe şi ţesuturi umane care îşi găseşte rostul 
doar la salvarea unei alte vieți, fiind sacrificată în ideea prelungirii existenţei 
altcuiva, “mai demn” de a trăi. 

Conform Legii privind transplantul de organe şi țesuturi umane, adoptate 
de Parlamentul Republicii Moldova la 25.06.1999, organele şi țesuturile uma- 
ne reprezintă formaţiuni anatomice care nu definesc trăsăturile caracteristice 
ale personalităţii unui individ. 

Printre astfel de formaţiuni anatomice putem enumera: inima, plămânii, 
rinichii, ficatul, pancreasul, măduva osoasă, corneea, țesutul osos, oasele, ten- 
doanele şi țesuturile moi ale aparatului locomotor, ovulul, sperma, ovarele, 
testiculele, embrionul, sângele şi componentele lui etc. 

Prin “a preleva organele sau țesuturile victimei” se înţelege a le recolta (de 
exemplu, în vederea realizării unui transplant). 

Prin “a utiliza organele sau țesuturile victimei” se înțelege: a realiza un 
transplant (transfuzie); a le consuma în actul de canibalism; a le folosi în 
cadrul unor ritualuri ezoterice sau pseudoreligioase ori pentru perversiuni 
sexuale etc. 

Prin “a comercializa organele sau țesuturile victimei” se înţelege a le vinde, 
inclusiv peste hotarele țării. 

Pentru calificarea faptei conform lit. 1) din alin. (3) al art. 145 din CP al 
RM nu se cere realizarea scopurilor menţionate. 

Motivele infracțiunii examinate sunt, de regulă, următoarele: interesul 
material; salvarea propriei vieți sau a vieţii altei persoane; carierismul, con- 
cretizat în dorinţa de a avansa în post prin salvarea persoanei care îl poate 
promova pe făptuitor etc. 

Această infracțiune poate fi săvârşită de orice persoană, inclusiv de un lu- 
crător medical. De fapt, este greu a ne imagina că o asemenea faptă ar putea fi 
comisă fără participarea unei persoane având cunoştinţe în domeniul medici- 
nii (de exemplu, omorul poate fi săvârşit sub pretextul efectuării unei operaţii 
chirurgicale “în interesul” victimei). 

Omorul săvârşit la comandă (lit. m) din alin. (3) al art.145 din CP al RM). 

Periculozitatea socială ridicată a agravantei date este determinată de faptul 
că cererea şi oferta, înalte pe “piaţa” omorurilor săvârşite la comandă, riscă să 





1 Monitorul Oficial al Republicii Moldova, nr. 94-95, 1999. 

ducă la consolidarea acestei forme sui generis a activității de întreprinzător 
ilicite. De aceea, practica lichidării fizice a concurenţilor în afaceri sau a altor 
persoane trebuie sancţionată în mod energic prin mijloacele legii penale. 

Ca omor săvârşit la comandă trebuie calificat omorul condiționat de ob- 
ţinerea unei recompense materiale de la cel care comandă infracțiunea (auto- 
rului i se pun la dispoziţie anumite foloase materiale sau el este eliberat de 
cheltuieli materiale, de datorii etc.). 

Omorul săvârşit la rugămintea cuiva, neavând o determinantă patrimo- 
nială, nu poate fi considerat omor săvârşit la comandă. Termenul “comandă”, 
utilizat de legiuitor, presupune darea unui ordin, şi, respectiv, asumarea co- 
relativă a unui angajament. În lipsa constrângerii fizice sau psihice, darea de 
comandă poate să aibă doar o esență oneroasă. 

La săvârşirea omorului la comandă întotdeauna iau parte câteva persoane 
(cel puţin două - persoana care comandă şi autorul). Fapta fiecăreia din aceste 
persoane necesită calificare de sine stătătoare. Totodată, persoana care coman- 
dă omorul poate îndeplini orice rol juridic (organizator, instigator, complice, 
coautor). 

Dacă persoana care execută comanda de omor nu este pasibilă de răspun- 
dere penală, atunci cel care a dat comanda, având rolul de organizator sau 
instigator, va fi considerat autor al infracțiunii. Or, infracțiune fără autor nu 
poate exista. 

Dacă celui care comandă omorul nu i-a reușit să-l determine pe poten- 
ţialul autor să execute comanda, fapta primului trebuie calificată ca pregătire 
pentru omor la comandă. 

Fapta autorului omorului săvârşit la comandă nu poate fi calificată su- 
plimentar conform lit. b) din alin. (2) al art. 145 din CP al RM, din moment 
ce interesul material îl ghidează în mod inerent. Totodată, persoana care dă 
comandă de omor se poate conduce de alte motive (de exemplu, răzbunare); 
de aceea, dacă ea acționează din interes material, cele comise vor cuprinde şi 
agravanta de la lit. b) din alin. (2) al art. 145 din CP al RM. 


$2. Omorul săvârşit în stare de afect 


Atenuarea răspunderii penale în cazul infracțiunii prevăzute la art. 146 
din CP al RM este îndreptăţită dacă luăm în consideraţie doi factori importan- 
ți: a) fapta dată reprezintă un “răspuns” la comportamentul provocator - ilegal 
sau imoral — al victimei, fiind deci condiţionată de “vina” victimei; b) făptui- 
torul se află într-o stare fiziologică aparte care îi îngustează aptitudinea de a 
percepe ceea ce este şi ce nu este infracțional. 

Obiectul juridic special al omorului săvârşit în stare de afect îl constituie 
relaţiile sociale cu privire la viaţa persoanei. 

Obiectul material al infracţiunii examinate îl formează corpul persoanei. 

Latura obiectivă a omorului săvârşit în stare de afect are următoarea 
structură: 1) fapta prejudiciabilă, exprimată în lipsirea ilegală de viaţă a unei 
alte persoane; 2) urmările prejudiciabile sub formă de moarte cerebrală a vic- 
timei; 3) legătura de cauzalitate dintre fapta prejudiciabilă şi urmările prejudi- 
ciabile; 4) circumstanţe: starea de afect este provocată de acte de violență sau 
de insulte grave ori de alte acte ilegale sau imorale ale victimei, dacă aceste acte 
au avut sau ar fi putut avea urmări grave pentru făptuitor sau rudele lui. 

Întrucât latura obiectivă a infracțiunii analizate are, practic, aceeaşi con- 
figuraţie ca şi latura obiectivă a omorului intenţionat (art. 145 din CP al RM), 
în continuare ne vom referi doar la specificitatea trăsăturilor laturii obiective 
a omorului săvârşit în stare de afect. 

Astfel, în pofida unei viziuni stereotipice formate în doctrina penală, con- 
siderăm mai corect punctul de vedere potrivit căruia şi inacțiunea poate alcătui 
conţinutul faptei prejudiciabile în contextul acestei infracțiuni: “Nu este prea 
greu de imaginat situaţia când, ca răspuns la conduita nelegitimă a victimei, 
la făptuitor apare starea de afect, iar el nu îndeplineşte acea acțiune pe care era 
obligat s-o îndeplinească. De exemplu, electricianul, care se află lângă pupitrul 
de comandă al rețelelor electrice, primeşte de la brigadierul care lucrează pe 
linie indicaţia să decupeze reţeaua de la curent, indicaţia fiind expusă într-o 
formă jignitoare. În loc să îndeplinească ce i s-a spus, electricianul, aflat în stare 
de afect, părăseşte locul de muncă, fără a decupla rețeaua de la curent, manifes- 
tând astfel indiferență față de posibilele urmări prejudiciabile ale faptei sale. În 
acel moment, brigadierul atinge linia de contact şi decedează””. În adevăr, nu 
există nici o piedică în calea calificării celor comise ca omor săvârşit în stare de 
afect, chiar dacă fapta prejudiciabilă s-a exprimat în inacţiune. 

În contextul laturii obiective a infracțiunii analizate, este oportun a fi in- 
vestigate şi temeiurile apariţiei stării de afect, deoarece acestea se referă la con- 
duita victimei şi nu fac parte din conținutul atitudinii psihice a făptuitorului 
față de infracţiune. Ca temeiuri ale apariţiei stării de afect, legiuitorul numește 
următoarele acte ilegale sau imorale ale victimei: a) acte de violenţă; b) insulte 
grave; c) alte acte ilegale; d) alte acte imorale. Important este ca toate aceste 
acte să fi avut sau să fi putut avea urmări grave pentru făptuitor sau pentru ru- 





19  A.H.IlonoB, Ilpecmynrenua npomug r1uunocmu npu CMA24ar0mux 06cmosmernvemeax, 

Capitolul III 73 





dele lui. În acord cu prevederile de la art. 134 din CPal RM, prin “rude” trebuie 
de înţeles ascendenţii sau descendenţii — naturali sau adoptivi — ai făptuitoru- 
lui ori persoanele care au un ascendent comun cu cel al făptuitorului. 

Gravitatea, reală sau presupusă, a urmărilor actelor ilegale sau imorale ale 
victimei pentru făptuitor sau rudele lui se stabileşte în fiecare caz, luându-se 
în consideraţie toate circumstanţele obiective şi subiective ale cazului (făptui- 
torul ori rudele lui percep sau nu urmările ca fiind grave pentru ei; prejudiciile 
fizice sau morale ce s-au produs în dauna făptuitorului sau a rudelor lui; pozi- 
ţia socială şi profesională a acestora etc.). 

Prin “acte de violență” trebuie de înţeles influențarea ilegală pe calea aplică- 
rii forţei fizice sau a resurselor psihice ale făptuitorului. Din moment ce legiuito- 
rul nu face nici o specificare cu privire la caracterul violenţei, vom atribui acestei 
noţiuni atât înţelesul de violență fizică, cât şi înţelesul de violenţă psihică. 

Prin “insulte grave” se are în vedere o înjosire a cinstei şi demnităţii per- 
soanei, exprimată într-o formă atât de obscenă, încât, din punctul de vedere al 
conştiinţei juridice, este considerată deosebit de jignitoare. Insultele grave pot 
îmbrăca forme dintre cele mai variate: injuriile, cuvintele de ocară, ce adoptă 
de obicei o formă necenzurată; gesturile cinice; scuipatul în față; pălmuirea; 
prezentarea indecentă a imaginii persoanei pe hârtie sau pe alt suport etc. 
Aprecierea insultelor ca fiind grave se face în funcţie de circumstanţele con- 
crete ale cazului, care, examinate cumulativ, pot ajuta la determinarea gravi- 
tăţii insultelor. Printre aceste circumstanţe se numără: 1) nivelul de moralitate 
a mediului social de care aparţine făptuitorul omorului săvârşit în stare de 
afect; 2) în virtutea particularităţilor situaționale şi de personalitatea care îl 
caracterizează, făptuitorul trebuie să aprecieze insultele ca fiind grave etc. De 
asemenea, nu trebuie de uitat că insultele grave reprezintă un act ilegal sau, cel 
puţin, imoral; în acest sens, la art. 47 al Codului cu privire la contravenţiile 
administrative se prevede răspundere pentru injurie. 

Prin “alte acte ilegale” se înţeleg faptele (acţiunile sau inacțiunile) interzise 
de normele de drept (inclusiv de normele penale), altele decât actele de violență 
şi insultele grave (de exemplu, samavolnicia, distrugerea sau deteriorarea bu- 
nurilor, contaminarea cu maladia SIDA, lăsarea în primejdie, neacordarea de 
ajutor unui bolnav, calomnia, neachitarea datoriei băneşti etc.). 

Prin “alte acte imorale” se înţeleg faptele (acţiunile sau inacțiunile) care 
contravin normelor morale dominante la moment în societate (de exemplu, tră- 
darea, infidelitatea (inclusiv cea conjugală), înşelarea, hărţuirea sexuală etc.). 

Ca şi oricare altă infracțiune săvârşită prin omor, cea de la art. 146 din CP 
al RM este o infracțiune materială. Ea se consideră consumată din momentul 
producerii morţii cerebrale. 

Latura subiectivă a omorului săvârşit în stare de afect se caracterizează, 
în primul rând, prin intenţie directă sau indirectă. Motivele infracțiunii pot fi 
diferite, exprimându-se de cele mai multe ori în răzbunare sau gelozie. 

Incontestabil, cel mai important semn al laturii subiective a infracțiunii 
examinate, cel care îi imprimă acestei infracțiuni o fizionomie distinctă în 
raport cu celelalte infracțiuni săvârşite prin omor, este starea de afect. Carac- 
terizând starea emoţională a făptuitorului, acest semn trebuie stabilit şi probat 
în mod obligatoriu. 

Noţiunea de stare de afect, utilizată în dispoziţia art. 146 din CPal RM, are 
aceeaşi semnificație ca şi noțiunea de afect fiziologic, consacrată în psihologie 
şi psihiatrie. Fapta săvârşită în stare de afect patologic nu este susceptibilă de 
răspundere penală, căci persoana care comite o asemenea faptă se află în stare 
de iresponsabilitate; astfel, subiectul, ca element constitutiv al infracțiunii, în 
cadrul dat lipseşte. 

Prin “stare de afect” (ca circumstanță care atenuează răspunderea penală) 
se înțelege starea: 1) care apare ca o reacţie la o situaţie psihotraumatizantă 
acută; 2) care are o evoluţie impetuoasă (la scară de secunde, minute); 3) care 
limitează şi modifică în mod considerabil cursul proceselor emoţionale, vo- 
litive şi intelectuale (însă fără a le întrerupe); 4) care limitează şi modifică în 
mod considerabil funcţia constructiv-productivă a memoriei (însă fără a o 
suprima), fapt ce se exprimă în concentrarea atenției asupra frământărilor cu 
semnificaţie personală; 5) care constă în dezorganizarea (“îngustarea”) vre- 
melnică a conştiinţei subiectului, însoţită de dereglarea posibilităţii de a perce- 
pe — integral şi adecvat — realitatea, precum şi locul său în această realitate; 6) 
care se caracterizează prin reducerea capacităţii de alegere a variantei social- 
mente admisibile a conduitei; 7) care se distinge prin predominarea aspectelor 
emotiv-pasionale asupra celor conținutal-raționale; 8) care este asociată de 
fapte impulsive, de dereglări funcţionale ale organelor (neuroendocrine, car- 
diovasculare, gastrointestinale etc.); 9) care conduc la o extenuare postafectivă 
de natură psihică (astenie, apatie) şi fizică (imobilizare)”. 

După această prezentare desfăşurată a notelor caracteristice ale noțiunii 
“stare de afect”, menţionăm că omorul săvârşit în stare de afect se consideră a 
fi comis în circumstanțe atenuante numai dacă afectul şi intenţia de a săvârşi 
omorul au survenit în mod subit. Termenul “subit” înseamnă: care se petrece 
într-un timp foarte scurt şi pe neaşteptate; brusc, neprevăzut, neaşteptat. De 

aici rezultă că expresia “survenită în mod subit”, din dispoziţia art. 146 din 
CP al RM, presupune că nu este obligatoriu ca ruptura în timp între temeiul 
de apariţie a stării de afect, pe de o parte, şi omorul săvârşit în stare de afect, 
pe de altă parte, să lipsească sau să fie foarte mică. Uneori, această ruptură în 
timp este mai mare. De asemenea, trebuie de menţionat că starea de afect poate 
surveni nu doar în urma perceperii nemijlocite a actelor ilegale sau imorale, 
dar şi în urma reflectării asupra unor factori derivați, cum ar fi: a) amintirile 
despre actele ilegale sau imorale ale victimei; b) rezultatele actelor ilegale sau 
imorale ale victimei conştientizate mai târziu; c) aflarea informaţiei despre in- 
fracțiunea anterior săvârşită de către victimă. 

Este esenţial ca intenţia de a lipsi de viaţă victima să apară în mod subit 
în starea de afect, provocată de actele ilegale sau imorale ale victimei. Dacă 
intenţia de a lipsi de viaţă victima, survenită în mod subit în starea de afect, a 
fost realizată nu imediat, ci după scurgerea unui anumit interval de timp, după 
ce starea de afect s-a consumat, nu vom mai fi în prezența omorului săvârşit în 
stare de afect. Cu alte cuvinte, intenția de a comite omorul săvârșit în stare de 
afect, fiind o intenţie afectizată, apare şi se realizează pe durata aflării făptui- 
torului în starea de afect. 

Intenţia afectizată este incompatibilă cu pregătirea de infracțiune. Totoda- 
tă, nu se exclude posibilitatea tentativei la omorul săvârşit în stare de afect?!. 

În ce priveşte circumstanţele care pot mărturisi despre faptul că infrac- 
ţiunea a fost săvârşită în stare de afect, acestea sunt următoarele: 1) de regulă, 
pentru o astfel de infracţiune este specifică utilizarea, în procesul executării 
faptei, nu a unor instrumente special adaptate pentru a provoca leziuni inte- 
grităţii anatomice a victimei, ci a unor obiecte care au nimerit întâmplător în 
mâna făptuitorului; 2) în procesul săvârşirii unei astfel de infracţiuni are loc 
schimbarea aspectului exterior al făptuitorului (fața congestionată, agitaţie în 
mișcări, gesticulare excesivă şi nelalocul ei, ridicarea vocii până la țipăt; sau 
diametral opus - faţa palidă, înțepenire, pierderea darului vorbirii şi a capa- 
cității de a se mişca etc.), ceea ce poate fi oglindit în declaraţiile martorilor; 3) 
pentru o asemenea faptă infracţională este caracteristică aplicarea multiplelor 
lovituri şi cauzarea de leziuni, ceea ce uneori serveşte ca temei pentru cali- 
ficarea (incorectă) a faptei conform lit. h) din alin. (3) al art. 145 din CP al RM; 
4) după săvârşirea infracţiunii în stare de afect, starea făptuitorului se distinge 
printr-o decompensaţie, adică descărcarea psihică constând în sentimentul de 

pustiire sufletească, deprimare, căință - toate acestea găsindu-şi reflectare în 
conduita şi aspectul exterior ale făptuitorului. 

Omorul săvârşit în stare de afect trebuie delimitat de omorul săvârşit în 
circumstanţe agravante, care sunt prevăzute la lit. a), b), c), d), g), h) şi k) din 
alin. (3) art. 145 din CP al RM. În acord cu regulile de la lit. a), art. 117 din CP 
al RM, în prezenţa vreuneia din agravantele de la aceste prevederi şi a tuturor 
semnelor omorului săvârşit în stare de afect, calificarea trebuie făcută conform 
art. 146 din CP al RM. Dacă fapta de omor este săvârşită în alte circumstanţe 
agravante, prevăzute la alin. (2) şi (3) ale art. 145 din CP al RM, aceasta în- 
seamnă de fapt că infracțiunea nu a fost săvârşită în stare de afect, deci lipsesc 
temeiuri de a aplica art. 146 din CP al RM. 

Subiectul infracțiunii examinate este persoana fizică responsabilă, care la 
momentul săvârşirii infracțiunii a împlinit vârsta de 16 ani. 

Dacă în fapta persoanei având vârsta de la 14 la 16 ani sunt prezente atât 
semnele omorului săvârşit în stare de afect, cât şi semnele infracțiunii prevă- 
zute la alin. (2) sau (3) al art. 145 din CP al RM, nu există temeiuri de a o trage 
la răspundere penală. 


$3. Pruncuciderea 


Legiuitorul a procedat corect prin a stabili un tratament atenuant în cazul 
infracţiunii prevăzute la art. 147 din CP al RM. Starea de tulburare fizică sau 
psihică, cauzată de naştere, care se poate menţine un scurt timp după aceasta, 
diminuează discernământul făptuitoarei, determinând-o să-şi concentreze 
agresiunea asupra propriului copil care este identificat cu cauza tuturor vicisi- 
tudinilor ei de ordin psihosocial. 

Obiectul juridic special al pruncuciderii îl formează relaţiile sociale cu 
privire la viaţa copilului nou-născut. 

Victimă a pruncuciderii poate fi numai un copil nou-născut. În confor- 
mitate cu Legea privind drepturile copilului, adoptată de Parlamentul Repu- 
blicii Moldova la 15.12.1994%, o persoană este considerată copil din momentul 
naşterii până la vârsta de 18 ani. Aşadar, până la momentul naşterii, nu putem 
vorbi despre copil ca ipostază a persoanei; putem vorbi despre embrion sau făt, 
care nu poate fi considerat persoană. 

Până la care vârstă a copilului putem vorbi despre calitatea de nou-născut? 
Ştiinţele medicale răspund în mod diferit la această întrebare: a) 3-4 săptămâni 

(pediatrie); b) 28 de zile (neonatologie); c) o săptămână (obstetrică); d) 24 de 
ore (medicina legală). Care din aceste criterii trebuie aplicat la interpretarea 
noţiunii “copil nou-născut” din dispoziţia art. 147 din CP al RM? Considerăm 
că stabilirea criteriului respectiv trebuie condiționată de determinarea a două 
circumstanţe: 1) momentul apariţiei, în procesul naşterii, a unei oarecare părți a 
corpului copilului în afara organismului matern, 2) momentul consumării stării 
psihologice deosebite a făptuitoarei. Se prezumă că starea psihologică deosebită 
a mamei, cauzată de naştere, durează în medie 24 de ore din momentul nașterii, 
astfel că la determinarea stării de nou-născut este aplicat criteriul medico-legal. 

Pluralitatea de victime nu influențează asupra calificării pruncuciderii, 
dar trebuie să se ţină de ea cont la individualizarea pedepsei. 

Obiectul material al pruncuciderii îl constituie corpul copilului nou-născut. 

Latura obiectivă a acestei infracțiuni are următoarea structură: 1) fapta 
(acțiunea sau inacțiunea) prejudiciabilă, exprimată în lipsirea ilegală de viaţă a 
copilului nou-născut; 2) urmările prejudiciabile sub formă de moarte cerebra- 
lă a victimei; 3) legătura de cauzalitate dintre fapta prejudiciabilă şi urmările 
prejudiciabile; 4) timpul săvârșirii infracțiunii, şi anume - timpul naşterii sau 
imediat după naştere. 

Fapta prejudiciabilă în contextul pruncuciderii se poate exprima mai 
des pe calea inacțţiunii (de exemplu: refuzul mamei de a-şi hrăni copilul sau 
neînfăşarea copilului atunci când temperatura din încăpere este sub 8-10*C, 
sau neefectuarea promptă a ligaturii cordonului ombilical al copilului etc.). Nu 
se exclude nici comiterea pruncuciderii pe calea acțiunii (de exemplu: compri- 
marea gâtului cu mâinile; obturarea (astuparea) orificiului nazal şi bucal cu 
mâna, hârtie umedă sau materiale moi (pernă etc.); strangularea cu laţul sau 
cu cordonul ombilical; compresiunea toracoabdominală (înfăşarea strânsă): 
înecarea; lovirea; tăierea; înțeparea; electrocutarea; otrăvirea; influențarea 
prin şocuri psihice etc. 

Timpul săvârşirii infracțiunii este un element al calificării care trebuie 
stabilit în mod obligatoriu. Acest element este caracterizat în textul legii prin 
cuvintele: “în timpul naşterii sau imediat după naștere”. Observăm că timpul 
săvârșirii infracțiunii de pruncucidere coincide practic cu perioada în care 
copilul se consideră nou-născut. 

Astfel, putem deosebi două situaţii în funcţie de timpul concret de 
săvârşire a pruncuciderii: 1) omorul copilului nou-născut săvârşit în timpul 
naşterii; 2) omorul copilului nou-născut săvârşit imediat după naştere. 

Momentul iniţial al perioadei “în timpul nașterii” este momentul de în- 
ceput al vieţii nou-născutului. Momentul final al perioadei nominalizate este 
momentul în care s-a terminat expulzarea copilului (chiar dacă nu a fost sepa- 

rat încă de organismul matern prin tăierea cordonului ombilical şi chiar dacă 
nu s-a eliminat placenta). 

Perioada de timp desemnată prin sintagma “imediat după naştere” trebuie 
interpretată într-un sens cronologic, raportat însă la criterii medicale morfofi- 
ziologice. Astfel, momentul inițial al acestei perioade este momentul în care s-a 
terminat expulzarea copilului. Momentul final al acestei perioade este marcat 
de expirarea termenului de 24 de ore după începutul vieții copilului nou-născut, 
adică până când se prezumă că se menţin încă semnele nașterii recente pe cor- 
pul copilului, precum şi starea de tulburare a mamei, cauzată de naștere. 

Fapta se califică potrivit art. 147 din CP al RM, inclusiv în cazul în care 
acțiunea sau inacțiunea de lipsire ilegală de viață s-a realizat în interiorul peri- 
oadei “imediat după naştere”, iar moartea s-a produs după consumarea acestei 
perioade. Dimpotrivă, fapta nu urmează a fi calificată în conformitate cu art. 
147 din CP al RM, ci conform art. 145 din CP al RM, dacă lipsirea ilegală de 
viață a copilului a fost comisă nu în intervalul de timp “imediat după naștere”, 
ci într-un moment posterior acestuia. 

Infracţiunea de pruncucidere este o infracţiune materială. Ea se consideră 
consumată din momentul survenirii morții cerebrale a victimei. 

Latura subiectivă a infracţiunii examinate se exprimă, în primul rând, 
prin vinovăţie sub formă de intenţie directă sau indirectă. Momentul apariţiei 
intenţiei de a lipsi de viaţă copilul nou-născut nu are nici o relevanță asupra ca- 
lificării pruncuciderii. Chiar dacă hotărârea de a lipsi de viață victima este pre- 
existentă naşterii, aceasta îşi pierde orice semnificaţie, fiind eclipsată de starea 
emoţională deosebită din timpul naşterii sau imediat după naştere. Starea emo- 
ţională respectivă domină asupra constantelor social-psihologice ale femeii. În 
această situaţie ea se comportă conform schemei simplificate “stimul-reacție”, 
fără a mai reuşi să facă o estimare interioară a tuturor “pro” şi “contra”. 

În contextul analizei intenţiei de a săvârși pruncuciderea, este oportună 
examinarea problemei privind delimitarea acestei fapte infracționale de lăsa- 
rea în primejdie (art. 163 din CP al RM). Criteriul de delimitare este următo- 
rul: în cazul lăsării în primejdie, făptuitoarea doreşte ca cineva să-i poarte de 
grijă copilului ei nou-născut; în situaţia pruncuciderii, ea doreşte sau admite 
moartea victimei. Orientarea intenţiei este apreciată în funcţie de timpul și lo- 
cul abandonării nou-născutului, de starea fizică la momentul abandonării lui, 
de probabilitatea salvării lui, de faptul cât de repede după abandonare copilul 
va putea fi descoperit etc. De exemplu, lăsarea nou-născutului în pădure sau 
în câmp, departe de locurile animate şi căile de circulaţie, vorbeşte clar despre 
prezenţa intenţiei de pruncucidere. În contrast, lăsarea nou-născutului într-un 

cărucior, în timpul verii, la ușa maternității, mărturiseşte despre intenţia de a 
comite fapta de lăsare în primejdie. 

Deşi motivele nu influenţează calificarea pruncuciderii, stabilirea lor ajută 
la aprecierea corectă a faptei. Astfel, ca motive ale pruncuciderii evoluează: nă- 
zuinţa de a evita dezonoarea şi ruşinea de a avea un copil provenit dintr-o rela- 
ţie extraconjugală, dintr-un viol sau incest; năzuința de a nu complica evoluţia 
favorabilă a carierei profesionale de actriță, balerină, prezentatoare, top-model 
etc.; năzuinţa de a pune capăt suferințelor unui copil malformat etc. 

Cu certitudine, semnul definitoriu al laturii subiective a pruncuciderii este 
starea emoţională specială în care se află făptuitoarea, şi anume - starea de tul- 
burare fizică sau psihică, cu diminuarea discernământului, cauzată de naștere. 
Esenţa acestei stări constă în aceea că ea apare la femeie în rezultatul impac- 
tului fizic şi psihic al procesului nașterii asupra organismului şi echilibrului 
sufletesc ale femeii, slăbite de situaţia creată, care are implicaţii nefavorabile şi 
traumatizante. Trăind un şoc fizic şi psihic puternic, făptuitoarea nu se poate 
decide în ceea ce priveşte varianta corectă de conduită şi comite omorul copilului 
nou-născut pentru a-şi soluţiona problema gravă de ordin personal sau familial. 

Pentru existența stării emoţionale speciale, care dă temei de atenuare a 
răspunderii penale conform art. 147 din CP al RM, este necesară îndeplini- 
rea cumulativă a următoarelor condiţii: 1) această stare să se exprime într-o 
tulburare fizică sau psihică; 2) starea dată să fie cauzată de naștere; 3) starea 
respectivă să aibă ca efect diminuarea discernământului. 

În ce priveşte circumstanţele care mărturisesc despre existenţa stării de 
tulburare fizică sau psihică, acestea se referă în special la aspectul exterior şi la 
comportamentul femeii în timpul nașterii sau imediat după naştere: fața pali- 
dă speriată sau fața roşie agitată; pupilele ochilor mărite; expresia de suferință 
şi frică în ochi; dinţii strânși; gura uscată; frecvenţa respirației mărită; puls 
des, tensionat; tremurarea întregului corp; emiterea de gemete, țipete, urlete; 
manifestarea reflexului de apărare şi a tendinței de evadare etc. 

De asemenea, starea de tulburare, în care se află făptuitoarea, trebuie să 
fie într-un raport de cauzalitate cu procesul naşterii. Dacă această stare a fost 
provocată de alte procese de ordin fizic sau psihic din organismul femeii, cele 
comise de ea nu pot forma fapta de pruncucidere. 

În fine, starea emoțională analizată trebuie să aibă ca efect diminuarea dis- 
cernământului. Prin “discernământ” trebuie de înţeles facultatea de a discerne, 
de a pătrunde, de a judeca şi a aprecia lucrurile la justa lor valoare. În contextul 
pruncuciderii, diminuarea discernământului se exprimă prin aceea că, deşi 
făptuitoarea înţelege că săvârşeşte o faptă, prevăzută de legea penală, ea nu-şi 
apreciază fapta ca omor, mai ales, ca omor săvârşit asupra propriului copil. 

Subiectul infracţiunii de pruncucidere este: 1) persoana fizică responsa- 
bilă, care la momentul săvârşirii infracțiunii a împlinit vârsta de 14 ani şi care 
este 2) mama copilului nou-născut. 

Aşadar, subiectul infracțiunii analizate este un subiect special. Între 
mamă şi copilul nou-născut trebuie să existe o rudenie de sânge, adică subiec- 
tul pruncuciderii poate fi doar mama biologică a victimei, nu şi cea vitregă. 

În cazul lipsirii de viață a unui copil străin, femeia, chiar dacă este par- 
turientă sau lăuză, trebuie să răspundă conform prevederilor de la lit. e) din 
alin. (2) şi lit. d) din alin. (3) ale art. 145 din CPal RM. În acelaşi timp, dacă ea 
va lipsi de viață un copil străin, pe care l-a perceput eronat în calitate de copil 
propriu, fapta trebuie calificată potrivit art. 147 din CP al RM. 

Participaţia este de neconceput la infracțiunea de pruncucidere, deoarece 
tratamentul atenuat, prescris de legiuitor, se răsfrânge exclusiv asupra făptui- 
toarei, având un caracter personal, legat de procesele de graviditate şi naştere. 
În aceste condiţii, dacă lipsirea de viaţă a copilului nou-născut se comite îm- 
preună cu alte persoane, atunci: a) mama acestuia va răspunde în calitate de 
autor al infracțiunii prevăzute la art. 147 din CP al RM; b) celelalte persoane 
vor răspunde ca autori ai infracțiunii prevăzute la art. 145 din CP al RM, in- 
vocându-se prevederile de la lit. e) alin. (2) şi de la lit. d) din alin. (3), dacă nu 
mai sunt prezente şi alte circumstanţe agravante. 

Dacă mama şi-a lipsit de viață copilul nou-născut, în rezultatul instigării 
sau complicităţii altor persoane, ea trebuie trasă la răspundere ca autor al in- 
fracțiunii de pruncucidere, pe când cei care au instigat-o sau i-au fost complici 
trebuie traşi la răspundere potrivit art. 42 şi art. 145 din CP al RM, cu invoca- 
rea lit. e) din alin. (2) şi lit. d) din alin. (3) ale ultimei norme, dacă nu mai sunt 
prezente şi alte circumstanţe agravante. 

Totodată, dacă mama copilului nou-născut a avut rolul de instigator sau 
complice la lipsirea de viaţă a acestui copil de către o altă persoană, ultima 
trebuie să răspundă ca autor al infracțiunii prevăzute la art. 145 din CP al RM, 
cu invocarea lit. e) din alin. (2) şi lit. d) din alin. (3), dacă nu mai sunt prezente 
şi alte circumstanţe agravante. Mama victimei trebuie trasă la răspundere con- 
form art. 42 şi art. 147 din CP al RM. Nu-i putem interverti mecanicist calita- 
tea de instigator sau complice în cea de autor, deoarece în aşa caz s-ar încălca 
o serie de principii ale dreptului penal. Considerăm că doar în astfel de situații 
se poate vorbi despre contribuţie la săvârşirea infracțiunii de pruncucidere, 
deşi în lipsa unei participaţii propriu-zise. 

$4. Lipsirea de viaţă la dorința persoanei (eutanasia) 


Atenuarea răspunderii penale în cazul acestei forme de omor se justifică 
prin faptul că lipsirea de viaţă se face la dorinţa victimei (sau a rudelor aces- 
teia — în cazul victimei minore). În plus, lipsirea de viață este comisă din mo- 
tive “sociale”, în vederea încetării durerilor fizice ale unei persoane pe care o 
aşteaptă o moarte apropiată. 

Obiectul juridic special al infracţiunii prevăzute la art. 148 din CP al RM 
îl constituie relaţiile sociale cu privire la viaţa persoanei. 

Obiectul material al eutanasiei îl formează corpul persoanei. 

Latura obiectivă a acestei infracțiuni are următoarea structură: 1) fapta 
(acţiunea sau inacțiunea) prejudiciabilă constând în lipsirea ilegală de viaţă a 
unei alte persoane; 2) urmările prejudiciabile sub formă de moarte cerebrală a 
victimei; 3) legătura de cauzalitate dintre fapta prejudiciabilă şi urmările pre- 
judiciabile; 4) circumstanţe: a) legătura dintre lipsirea de viață a persoanei şi 
maladia incurabilă a acesteia sau caracterul insuportabil al suferințelor fizice 
ale acesteia; b) existența dorinţei victimei sau, în cazul minorilor, a rudelor 
acestora de a fi lipsită de viaţă. 

În cazul eutanasiei, fapta prejudiciabilă poate îmbrăca forma acţiunii sau a 
inacțiunii. În cazul acţiunii, fapta se numeşte eutanasie activă (sau “procedeul 
seringii umplute”), concretizându-se în: majorarea dozei medicaţiei prescrise 
(de exemplu, a preparatelor barbiturice) până la cea letală; efectuarea unei in- 
jecţii mortale; gazarea victimei cu monoxid de carbon; utilizarea unei “maşini 
a morții” speciale (de exemplu, mercytron-ul creat de Jack Kevorkian) etc. 

Eutanasia poate fi săvârşită şi pe calea inacţiunii, numindu-se eutanasie pasi- 
vă ori negativă (sau “procedeul seringii amânate”). Aceasta se exprimă în abține- 
rea de la îndeplinirea acţiunilor îndreptate spre menţinerea vieții persoanei (de 
exemplu, privarea de toate cele necesare vieţii (apă, mâncare, căldură etc.) sau de 
cele care sunt folositoare menţinerii vieţii (reanimarea sau tratamentul medical 
care îi poate oferi victimei şansa de a continua viaţa în condiţii normale). 

Despre eutanasie ca infracțiune se poate vorbi numai dacă se urmăreşte 
curmarea vieţii persoanei sau precipitarea morţii ei. De aceea, nu putem vorbi 
despre eutanasie în cazul asistenţei paliative, aceasta din urmă presupunând o 
asemenea metodă care îmbunătăţeşte calitatea vieţii pacienţilor şi a membrilor 
familiilor acestora în cazul unei boli incurabile, asigurând profilaxia, evalua- 
rea şi înlăturarea durerilor şi a altor probleme fizice, psihosociale şi spirituale. 
Deşi asistența paliativă abordează moartea ca pe un proces normal, totuşi ea 
sprijină ducerea de către pacient a unui mod activ de viață până în momentul 
morţii şi nu-şi pune ca scop apropierea morţii. 

În conformitate cu Legea ocrotirii sănătăţii, adoptată de Parlamentul Re- 
publicii Moldova la 28.03.1995%, pacientul are dreptul să moară cu demnitate. 

Interpretând această prevedere, este necesar a menţiona că nu va exista 
eutanasie nici în următoarele cazuri: 1) când se întrerupe sau se omite un 
astfel de tratament care ar avea un impact nefavorabil asupra persoanei (de 
exemplu, tratamentul care doar i-ar prelungi viaţa în condiții inumane, fără a 
uşura starea pacientului); 2) când este sistată reanimarea, deoarece nici un fel 
de tratament nu mai are careva efect pozitiv, nu ușurează suferinţele, nu lasă 
nici o şansă pentru însănătoşire, ci prelungeşte doar agonia); 3) când nu este 
reanimat un copil nou-născut malformat sau având o patologie gravă, a cărei 
evoluţie firească conduce spre moarte (când viaţa poate fi prelungită doar în 
mod artificial, fără o speranţă de ameliorare şi de apariţie a capacităţii de exis- 
tență autonomă, neasistată de aparatura medicală); 4) când se permite “a muri 
în linişte” unui suferind de o boală incurabilă care evoluează, în mod firesc, 
către moarte în timp scurt (când orice terapie ar permite prelungirea vieții în 
condiţii insuportabile şi doar pentru un scurt timp). 

Aşadar, dreptul la o moarte demnă nu este un drept de a omori şi nici un 
drept la sinucidere, ci un drept la moarte netulburată, cu toată demnitatea 
omenească şi creştină. În faţa producerii morții apropiate şi inevitabile, când 
sunt epuizate toate posibilitățile medicinii moderne, medicului îi este permis, 
la drept vorbind, să ia decizia de întrerupere a unei astfel de asistenţe care doar 
ar prelungi viaţa, în condiţii de suferinţe irezistibile, pentru un scurt timp. 
Însă, nu poate fi întrerupt cursul unui tratament obişnuit, prescris tuturor 
pacienţilor în asemenea situaţii (de exemplu, alimentarea, hidratarea, înde- 
părtarea secreției bronhiale, tratamentul extern al plăgilor, decubitusurilor şi 
infecțiilor de piele etc.). 

În contextul infracțiunii analizate, lipsirea ilegală de viaţă a victimei poa- 
te avea la bază numai două cauze purtând un caracter alternativ: 1) victima 
suferă de o boală incurabilă; 2) suferinţele fizice ale victimei au un caracter 
insuportabil. 

În medicină, calitatea de boală incurabilă trebuie considerată ca atare 
ţinându-se cont şi de mijloacele, posibilităţile de care dispun la moment medi- 
cii. În general, boală incurabilă înseamnă o boală nevindecabilă, lipsind orice 
alternativă de tratament. Doar o expertiză medico-legală complexă poate con- 
firma cu exactitate dacă tratamentul bolii victimei era capabil sau nu să ofere 
şanse de însănătoşire. 

Cât priveşte caracterul insuportabil al suferințelor victimei, acesta poate 
viza doar suferinţele ei fizice (nu sunt suficiente suferințele morale). Doar 
o comisie de medici-experţi poate stabili dacă suferinţele fizice ale victimei 
aveau sau nu un caracter insuportabil. 

Pentru a fi posibilă atenuarea răspunderii penale pentru eutanasie, mai 
este necesar ca, în prealabil, victima să-şi fi manifestat dorința. Dorinţa tre- 
buie exprimată de o persoană în deplinătatea facultăţilor sale mintale şi care 
deci îşi dă seama de ceea ce cere. Dorinţa trebuie să fie fermă şi persistentă, ex- 
cluzând ideea de hotărâre luată în pripă, într-un moment de depresie. Dorinţa 
unui minor de a fi lipsit de viaţă este irelevantă; doar rudele, care au împlinit 
la momentul săvârşirii infracțiunii vârsta de 18 ani, pot încuviinţa lipsirea de 
viaţă a unui minor. 

Infracţiunea examinată este o infracțiune materială. Ea se consideră con- 
sumată din momentul producerii morții cerebrale a victimei. 

Latura subiectivă a eutanasiei se caracterizează, în primul rând, prin 
vinovăţie sub formă de intenţie directă sau indirectă. De cele mai dese ori, 
motivul infracțiunii se exprimă în compătimire. 

Subiectul infracțiunii date este persoana fizică responsabilă, care la mo- 
mentul săvârșirii infracțiunii a împlinit vârsta de 16 ani. Legiuitorul nu cere 
nici o calitate specială pentru subiect. Acesta poate fi un medic sau un asistent 
social, dar şi oricare altă persoană. 


$5. Lipsirea de viaţă din imprudenţă 


Lipsirea de viață din imprudenţă constituie rezultatul indisciplinei, neaten- 
ției şi lipsei de precauţie a făptuitorului. Deşi gradul de pericol social al aces- 
tei infracțiuni este mai redus în comparaţie cu cel al infracţiunilor săvârşite 
prin omor, nu înseamnă că urmările prejudiciabile ale lipsirii de viață din 
imprudenţă sunt întotdeauna mai puţin grave. În condiţiile progresului teh- 
nico-ştiinţific se remarcă o vădită tendință de creştere a frecvenţei comiterii 
acestei infracţiuni. De aceea, periculozitatea cazurilor de lipsire de viață din 
imprudenţă nu trebuie subestimată. 

Obiectul juridic special al infracţiunii prevăzute la art. 149 din CP al RM 
îl formează relaţiile sociale cu privire la viaţa persoanei. 

Obiectul material al lipsirii de viaţă din imprudenţă îl constituie corpul 
persoanei. 

Latura obiectivă a acestei fapte infracționale are următoarea structură: 
1) fapta (acţiunea sau inacțiunea) prejudiciabilă care constă în lipsirea ilegală 
de viaţă a unei alte persoane; 2) urmările prejudiciabile sub formă de moarte 

cerebrală a victimei; 3) legătura de cauzalitate dintre fapta prejudiciabilă şi 
urmările prejudiciabile. 

Există o anumită asemănare între activităţile constând în lipsirea ilegală 
de viaţă a unei alte persoane, indiferent dacă sunt intenţionate sau neintențio- 
nate. Cu toate acestea, omorul şi lipsirea de viaţă din imprudență comportă 
deosebiri chiar în materie de latură obiectivă: fapta de omor dă expresie unei 
conduite violente, reprezentând o formă de manifestare a făptuitorului care 
a luat hotărârea de a suprima viaţa unei persoane şi se foloseşte de mijloacele 
apte să realizeze acest scop. În cazul lipsirii de viaţă din imprudenţă nu avem 
un act de violență, ci o conduită greşită a făptuitorului într-o situaţie pericu- 
loasă, susceptibilă să producă, în anumite împrejurări, urmările prejudiciabile 
sub formă de moarte cerebrală a victimei. 

Lipsirea de viață din imprudenţă poate fi comisă prin acţiune sau inacţiu- 
ne, care se exprimă în încălcarea unor reguli scrise sau nescrise de precauţie, 
stabilite în societate. Spre deosebire de infracțiunile asemănătoare, incrimina- 
te de norme concurente speciale (lit. b) din art. 213; lit. c) din art. 228; lit. a) 
din alin. (2) al art. 263; lit. b) din alin. (3) şi alin. (4), (5) ale art. 264; lit. a) din 
art. 300; lit. a) din art. 301 din CP al RM etc.), cea pe care o examinăm este 
săvârşită în condiţiile vieţii cotidiene şi timpului liber de activităţile profesio- 
nale şi de serviciu, educative şi social-politice; cu alte cuvinte, se au în vedere 
condiţiile în care trăiesc toate persoanele fără excepţie. 

Infracţiunea examinată este o infracțiune materială. Ea se consideră con- 
sumată din momentul survenirii morţii cerebrale a victimei. 

Latura subiectivă a infracţiunii prevăzute la art. 149 din CP al RM se ex- 
primă în vinovăţie sub formă de imprudenţă. Imprudenţa se poate exprima în 
neglijență sau în încredere exagerată. Deşi la calificarea faptei nu contează ti- 
pul imprudenţei, stabilirea acestuia este necesară la individualizarea pedepsei. 
Or, încrederea exagerată denotă un grad mai ridicat de pericol social în com- 
paraţie cu neglijenţa: în primul caz, făptuitorul prevede posibilitatea produce- 
rii morţii, sperând în mod uşuratic să o evite, pe când, în cel de-al doilea caz, 
făptuitorul nu prevede posibilitatea producerii morții în prezența obligaţiei şi 
a aptitudinii de a o prevedea. 

În unele cazuri, lipsirea de viață din neglijență se consideră, în mod neîn- 
temeiat, ca fiind intenţionată, spre exemplu: de la o izbitură victima cade, se 
loveşte cu capul de un corp contondent şi moare sau când moartea victimei 
survine de la loviturile aplicate de făptuitor. În astfel de cazuri, conştientizarea 
de către făptuitor a laturii faptice a acţiunilor (inacțiunilor) sale este apreciată 
în mod eronat ca probă a previziunii survenirii morții victimei. 

Pentru a verifica temeinicia afirmațiilor făptuitorului că a lipsit de viață 
persoana din neglijenţă, că a acţionat fără intenţie, aceste afirmaţii trebuie 
confruntate cu datele ce-i caracterizează: acțiunea (inacțiunea) în momentul 
infracţiunii; ambianța în care a fost săvârşită infracțiunea; relaţiile făptuitoru- 
lui cu victima; conduita făptuitorului după lipsirea victimei de viaţă etc.” 

Lipsirea de viaţă în rezultatul încrederii exagerate trebuie delimitată de 
omorul săvârşit cu intenţie indirectă, ţinând cont de următoarele: a) în situaţia 
încrederii exagerate, făptuitorul prevede numai posibilitatea survenirii morții 
în cazuri similare; în situaţia intenţiei indirecte, făptuitorul prevede nu doar 
posibilitatea, dar şi verosimilitatea producerii morţii în cazul concret; b) în si- 
tuaţia încrederii exagerate, făptuitorul speră oarecum că moartea victimei nu 
va surveni; în situaţia intenţiei indirecte, făptuitorul, care nu ia nici o măsură 
de natură să preîntâmpine moartea victimei, nu doreşte, însă admite în mod 
conştient survenirea acestei urmări prejudiciabile. 

Subiectul infracţiunii prevăzute la art. 149 din CP al RM este persoana 
fizică responsabilă care la momentul săvârşirii infracțiunii a împlinit vârsta 
de 16 ani. 

La alin. (2) al art. 149 din CP al RM este prevăzută agravarea răspunderii 
penale în cazul în care lipsirea de viață din imprudenţă a condus la moartea 
a două sau a mai multor persoane (spre exemplu, cazul adolescenților care au 
găsit o grenadă ce a explodat, cauzându-le moartea, sau: persoanele au decedat 
în urma unui incendiu pus la cale din teribilism, sau: turiștii şi-au pierdut viața 
din vina conducătorului de grup etc.). 


$6. Determinarea la sinucidere 


Legea penală nu incriminează doar fapta directă de lipsire de viaţă a unei 
alte persoane, dar şi faptele oblice care ar contribui la lipsirea de viaţă a altuia. 
În cazul determinării la sinucidere, nu ne găsim în faţa unei participaţii la 
sinucidere, deoarece participaţia presupune existența unei infracțiuni la care 
ea se ataşează; sinuciderea nu este incriminată de legea penală, deci nu există 
nici participaţie la ea. 

Obiectul juridic special al infracţiunii analizate îl constituie relaţiile so- 
ciale cu privire la viața unei persoane. 

Obiectul material al determinării la sinucidere constă în corpul persoanei 
care s-a sinucis sau care a încercat să se sinucidă. 





2  C.B. Bopornu, op. cit., p. 243. 

Latura obiectivă a faptei infracționale examinate are următoarea struc- 
tură: 1) fapta (acţiunea sau inacțiunea) prejudiciabilă care se exprimă în de- 
terminarea la sinucidere sau la tentativa (a se citi — încercarea) de sinucidere; 
2) urmările prejudiciabile sub formă de: a) sinucidere sau b) încercare de 
sinucidere; 3) legătura de cauzalitate dintre fapta prejudiciabilă şi urmările 
prejudiciabile; 4) metode: a) persecutare; b) clevetire; c) jignire. 

În planul faptei prejudiciabile, pe care o analizăm, este necesar a menţio- 
na, în primul rând, că sinuciderea este un act de autolezare constând în lipsirea 
victimei de propria viață, fiind determinată de către făptuitor. 

Prin “determinare” trebuie de înțeles impulsionarea victimei să ia hotă- 
rârea de a se sinucide, convingând-o, fără însă a o constrânge. Aşadar, ideea 
de sinucidere emană de la cel care determină; hotărârea de a se sinucide o ia 
însă cel determinat, şi acesta trebuie să aibă putinţa de a cântări argumentele şi 
motivele pe care i le serveşte cel care determină și de a decide dacă trebuie sau 
nu să se sinucidă. Dimpotrivă, dacă victima nu a decis liber asupra îndemnului 
venit de la cel care determină, ci a fost constrânsă de acesta să se sinucidă, fapta 
trebuie calificată ca omor. 

Determinarea la sinucidere trebuie deosebită de înlesnirea sinuciderii. Prin 
“înlesnire” se înţelege orice acțiune de sprijinire a victimei în realizarea hotărâ- 
rii sale de a se sinucide; în ipoteza înlesnirii, victima s-a determinat singură sau 
a fost determinată de o altă persoană să se sinucidă”. Înlesnirea sinuciderii con- 
stă în ajutorarea victimei de a se sinucide (prin procurarea de mijloace, darea 
de sfaturi privind folosirea lor, înlăturarea piedicilor etc.), nu în complicitatea la 
determinarea la sinucidere, deci nu este susceptibilă de răspundere penală. 

În conformitate cu alin. (1) al art. 150 din CP al RM, ca metode de deter- 
minare la sinucidere apar: a) persecutarea; b) clevetirea; c) jignirea. 

Prin “persecutare” se înţelege urmărirea victimei cu perseverenţă în toate 
acțiunile sale (de exemplu, formularea de observaţii necontenite, criticarea 
neîntemeiată etc.). Persecutarea nu poate avea o executare instantanee, repre- 
zentând o activitate de durată. 

Prin “clevetire” se înţelege săvârşirea calomniei. Calomnia reprezintă 
răspândirea cu bună-ştiinţă a unor afirmaţii mincinoase ce defăimează o altă 
persoană (şi este sancţionată conform art. 47? al Codului cu privire la contra- 
venţiile administrative). 

Prin “jignire” trebuie de înţeles săvârşirea insultei sau, în alți termeni, a 
injuriei. Injuria reprezintă înjosirea intenționată a onoarei şi demnităţii unei 

persoane prin acţiune, verbal sau în scris (este sancționată conform art. 47* al 
Codului cu privire la contravenţiile administrative). 

Infracţiunea analizată este o infracțiune materială. Ea se consideră con- 
sumată din momentul sinuciderii victimei sau a încercării acesteia de a se 
sinucide. 

Latura subiectivă a determinării la sinucidere se exprimă, în primul rând, 
în vinovăţie sub formă de intenţie directă sau indirectă. Motivele infracțiunii 
pot fi dintre cele mai diverse: răzbunare, gelozie, invidie etc. 

Subiectul infracţiunii date este persoana fizică responsabilă, care la mo- 
mentul comiterii infracţiunii a împlinit vârsta de 16 ani. 

În cadrul alin. (2) al art. 150 din CP al RM este prevăzută o serie de cir- 
cumstanţe care agravează răspunderea penală pentru determinarea la sinuci- 
dere. În continuare, ele vor fi examinate în aceeaşi consecutivitate în care sunt 
prezentate de către legiuitor. În legătură cu circumstanţele agravante, prevăzu- 
te la lit. a) şi b) din alin. (2) al art. 150 din CP al RM, facem trimitere la expli- 
caţiile privind circumstanţele omonime de la lit. b) şi, respectiv, de la lit. d) din 
alin. (3) al art. 145 din CP al RM. Totodată, în ce priveşte agravanta de la lit. b) 
din alin. (2) al art.150 din CP al RM, privitoare la determinarea la sinucidere 
sau la încercarea de sinucidere a unui minor, se impune o precizare: legiuitorul 
nu invocă cerința cunoaşterii cu bună-ştiință de către făptuitor a calităţii de 
minor; de aceea, răspunderea penală trebuie aplicată nu doar în cazul în care 
făptuitorul cunoaşte cu certitudine calitatea de minor a victimei, dar şi în ca- 
zul prezenţei verosimile a acestei calități, când făptuitorul o admite. 

Determinarea la sinucidere sau la încercarea de sinucidere a unei per- 
soane care se află într-o dependență materială sau altă dependenţă faţă de 
făptuitor (lit. c) din alin. (2) al art.150 din CP al RM). 

Aplicarea acestei agravante se justifică în raport cu persoana, care, dând 
dovadă de josnicie, exploatează starea de subordonare sau de supunere a vic- 
timei, aflate, de multe ori, într-un concurs de împrejurări grele, pentru a o 
determina să se sinucidă. 

Dependenţa materială se atestă în următoarele situaţii: victima se află la 
întreţinere totală sau parțială a făptuitorului; de făptuitor depinde îmbunătă- 
ţirea sau înrăutățirea stării materiale a victimei; debitorul depinde de creditor; 
soțul inapt de muncă depinde de celălalt soț; părinţii neputincioşi depind de 
copiii capabili de muncă etc. 

O altă dependenţă decât cea materială este dependenţa de serviciu sau de- 
pendenţa dintre medic şi pacient, sau cea dintre ofițerul de urmărire penală şi 
bănuit (învinuit), sau cea dintre antrenor şi sportiv etc. 

Determinarea la sinucidere sau la încercarea de sinucidere prin compor- 
tare plină de cruzime (lit. d) din alin. C) al art. 150 din CP al RM). 

Agravanta se justifică prin aceea că denotă periculozitatea sporită a făp- 
tuitorului, al cărui comportament se caracterizează prin lipsa unor constante 
morale, cum ar fi mila, compasiunea, toleranța etc. 

Metoda comportării pline de cruzime caracterizează acțiunea sau inacțiu- 
nea în felul următor: supunerea la bătaie; torturarea; privarea de mâncare, apă, 
căldură, locuinţă etc.; luarea în derâdere a deficienţelor fizice sau intelectuale 
etc. Aprecierea dacă comportarea este sau nu plină de cruzime se face de la caz 
la caz, cu luarea în consideraţie a tuturor circumstanțelor relevante. 

Determinarea la sinucidere sau la încercarea de sinucidere prin înjosirea 
sistematică a demnităţii victimei (lit. e) din alin. (2) al art. 150 din CP al RM). 

Tratamentul agravat al infracţiunii de determinare la sinucidere este în- 
dreptăţit, în acest caz, prin faptul că se loveşte în subsidiar într-o valoare so- 
cială de mare sensibilitate — demnitatea persoanei — constând în autoevaluarea 
propriilor calități, capacităţi, a importanţei sale sociale. 

Înjosirea sistematică a demnităţii victimei se exprimă în comportamentul 
ofensator față de ea (hărțuire la serviciu, refuzul înjositor şi brutal de a încheia 
căsătoria, acuzele anonime etc.). Spre deosebire de fapta de la alin. (1) al art. 
150 din CP al RM, atunci când metoda se exprimă în clevetire ori jignire, fapta 
de la lit. e) din alin. (2) al art. 150 din CP al RM nu poate fi de executare in- 
stantanee, deoarece presupune o activitate sistematică (adică actul de clevetire 
sau jignire se repetă de cel puţin trei ori). 


Secţiunea a III-a. INFRACŢIUNI CONTRA SĂNĂTĂŢII PERSOANEI 


S1. Vătămarea intenţionată gravă a integrităţii corporale 
sau a sănătății 


Prin “vătămare a integrităţii corporale sau a sănătăţii” trebuie de înțeles 
săvârşirea ilegală, în mod intenționat sau din imprudenţă, a oricărei acțiuni 
sau inacțiuni - de natură mecanică, fizică, chimică, biologică sau psihică 
— care a adus o atingere sănătăţii unei alte persoane, atingere exprimată în 
dereglarea (gravă, medie sau ușoară) a integrității anatomice a organelor sau a 
ţesuturilor corpului victimei, ori a funcţiilor acestora. 

Cu privire la folosirea distinctă, în denumirile art. 151, 152, 153, 156 şi 157 
din CP al RM, a noţiunilor “integritate corporală” și “sănătate”, este necesar a 

menţiona că între conceptele “vătămare a sănătăţii corporale” şi “vătămare a 


Capitolul III 89 





sănătăţii” există corelaţia de tip “parte-întreg”. Noţiunea de sănătate nu poate 
fi privită doar sub aspectul său psihic, ea înglobând cu necesitate şi aspectul 
corporal (fizic, somatic). În acelaşi timp, nu putem face abstracţie nici de faptul 
că, urmărind o precizie juridică, trebuie să recunoaştem că integritatea corpo- 
rală, ca valoare socială distinctă, este lezată în cazul infracțiunii prevăzute la 
art. 154 din CP al RM, care nu este o infracțiune contra sănătăţii. Deoarece în 
situația infracțiunilor de la art. 151, 152, 153, 156 şi 157 din CP al RM nu este 
lezată integritatea corporală, ca valoare socială distinctă de sănătate (inclusiv 

sub aspect corporal), la fel valoare socială, formula “vătămare a integrității 


corporale sau a sănătăţii” din denumirile celor cinci norme sus-amintite tre- 
buie înţeleasă în sensul de “vătămare a sănătății”. 

Faptul că însuși legiuitorul utilizează în dispoziţia de la alin. (1) al art. 151 
din CP al RM sintagma “altă vătămare a sănătăţii” vine să confirme în mod 
concludent temeinicia acestei recomandări. În plus, nu trebuie de uitat că de- 
numirea unei norme nu se aplică în procesul de calificare a faptei prevăzute de 
acea normă. Menirea denumirii normei este de a facilita travaliul beneficiaru- 
lui sau al destinatarului legii penale de a identifica norma necesară. 

Trecând la analiza propriu-zisă a infracţiunilor contra sănătăţii, vom în- 
cepe cu examinarea infracțiunii prevăzute la art. 151 din CP al RM constând 
în vătămarea intenționată gravă a integrităţii corporale sau a sănătăţii. 

Obiectul juridic special al acestei infracțiuni îl formează relaţiile sociale 
cu privire la sănătatea persoanei. Nu are importanţă dacă victima avea, sub ra- 
portul sănătăţii corporale, o sănătate desăvârşită sau dacă, dimpotrivă, corpul 
ei era deja lipsit de anumite părți; după cum nu contează nici dacă victima era 
pe deplin sănătoasă sau suferea de vreo boală. Este suficient ca sănătatea, aşa 
cum există, să fi fost vătămată prin acţiunea sau inacțiunea făptuitorului. 

Menţionăm că în cazul variantei de infracţiune de la alin. (4) al art. 151 
din CP al RM trebuie să vorbim despre caracterul complex al obiectului juridic 
special care include: obiectul juridic principal constând în relaţiile sociale cu 
privire la sănătatea persoanei şi obiectul juridic secundar care este format din 
relaţiile sociale cu privire la viaţa persoanei. 

Obiectul material al vătămării intenţionate grave a integrităţii corporale 
sau a sănătăţii îl constituie corpul persoanei. 

Victimă a acestei infracţiuni poate fi orice persoană (în viață), cu condiţia să 
fie altă persoană decât însuși făptuitorul. Ocrotirea legii penale este îndreptată 
spre relaţiile dintre persoane, nu însă spre actele care nu ies din sfera vieţii in- 
time, individuale, acte care nu ating deci o relaţie socială. Legea penală intervine 
numai atunci când actul de violenţă iese din sfera individuală şi atinge o relaţie 
socială. Cazurile de autolezare a sănătății, denumite “automutilare”, nu intră sub 

incidenţa prevederilor din Capitolul II al Părţii speciale a Codului penal, fiind 
incriminate la lit. b) din alin. (2) al art. 353; lit. b) din alin. (2) al art. 355 din CP 
al RM (Capitolul XVII) şi la art. 372 din CP al RM (Capitolul XVIII). 

Consimțământul dat de victimă de a-i fi cauzată vătămarea intenționa- 
tă gravă a integrității corporale sau a sănătăţii nu eliberează făptuitorul de 
răspundere penală. Or, în Capitolul III din Partea generală a Codului penal, 
printre cauzele care înlătură caracterul penal al faptei nu este nominalizat şi 
acordul victimei. 

Latura obiectivă a infracţiunii analizate are următoarea structură: 1) 
fapta (acţiunea sau inacțiunea) prejudiciabilă de cauzare a vătămării grave a 
integrităţii corporale sau a sănătăţii; 2) urmările prejudiciabile sub forma vă- 
tămării grave a integrităţii corporale sau a sănătăţii; 3) legătura de cauzalitate 
dintre fapta prejudiciabilă şi urmările prejudiciabile. 

Aşadar, fapta prejudiciabilă se poate concretiza în acţiune (lovire, înjun- 
ghiere, otrăvire, aruncare de substanţe corosive, transmiterea unei boli con- 
tagioase etc.) sau inacțiune (rămânerea în pasivitate atunci când există obli- 
gaţia şi aptitudinea de a acţiona, de exemplu: stăpânul unui câine agresiv nu 
intervine când acesta se repede la un trecător şi-l muşcă, deşi asistă la această 
scenă). Acţiunea poate avea nu doar natură mecanică, fizică, chimică sau bio- 
logică, dar şi natură psihică (de exemplu, persoanei i se comunică despre o 
mare nenorocire, imaginară, producându-i un grav şoc emoţional de pe urma 
căruia victima a rămas suferindă; făptuitorul influențează asupra victimei 
prin hipnoză, deşi cunoştea că aceasta suferă de o afecţiune psihică, hipnoza 
agravându-i starea sănătăţii etc.). 

La calificare nu are importanță dacă, în momentul cauzării vătămării 
grave a integrităţii corporale sau a sănătăţii, victima a simţit sau nu durere; la 
moment, aceasta poate şi să nu simtă durerea, deoarece este inconștientă sau a 
fost anesteziată cu ajutorul substanțelor narcotice sau psihotrope. 

La fel nu are relevanță dacă vătămarea gravă a integrităţii corporale sau a 
sănătăţii a fost produsul direct al acţiunii sau al inacţiunii prejudiciabile (de 
exemplu, în urma lovirii cu piciorul sau cu un corp contondent) sau dacă, din 
contra, ea a rezultat indirect din acea acțiune sau inacțiune (de exemplu, victi- 
mei i se pune piedică, ea cade şi se loveşte la cap). 

De asemenea, nu contează dacă vătămarea gravă a integrităţii corporale 
sau a sănătăţii este rezultatul nemijlocit (imediat) al acțiunii sau al inacţiunii 
făptuitorului, sau dacă, din contra, această acţiune sau inacțiune a provocat 
intervenţia unei alte energii care, la rândul ei (deci mediat), a produs vătă- 
marea gravă a integrităţii corporale sau a sănătăţii (de exemplu, pe post de 
instrument animat de cauzare a vătămării grave a integrității corporale sau a 

sănătăţii se foloseşte o persoană iresponsabilă sau care nu are vârsta răspunde- 
rii penale; lângă scările casei victimei se instalează o capcană, în aşa fel încât 
aceasta să nimerească în ea etc.). 

Fapta se va califica în conformitate cu art. 151 din CP al RM şi atunci când 
făptuitorul constrânge victima să facă ceva care să-i cauzeze vătămarea gravă a 
integrităţii corporale sau a sănătăţii (de exemplu, victima este silită să sară de la 
înălțime, în cădere fiindu-i vătămată grav integritatea corporală sau sănătatea). 

În general, la calificare nu are importanță metoda sau mijloacele pe care 
le-a folosit făptuitorul pentru a cauza vătămarea gravă a integrității corporale 
sau a sănătății (de exemplu, bâte, pietre, fragmente de sticlă, cuțite, topoare, 
arme de foc sau albe, curent electric, substanţe otrăvitoare, focul şi alte aseme- 
nea mijloace). Totuşi, în unele cazuri, legiuitorul indică asupra unor metode 
sau mijloace a căror aplicare determină agravarea răspunderii penale pentru 
infracțiunea examinată: schingiuirea sau tortura (lit. e) din alin. (2) alart. 151 
din CP al RM); mijloacele periculoase pentru viața sau sănătatea mai multor 
persoane (lit. f) din alin. (2) al art. 151 din CPal RM). 

Ceea ce trebuie să se verifice de fiecare dată este legătura de cauzalitate din- 
tre acțiunea sau inacțiunea prejudiciabilă şi urmările prejudiciabile, deoarece, 
fără acţiunea sau inacțiunea respectivă, urmările date nu aveau să se producă. 

Semnul care interesează în mod special, în planul examinării laturii obiec- 
tive, şi care conferă infracţiunii analizate o fizionomie distinctă în raport cu 
alte tipuri de vătămare intenţionată a integrităţii corporale sau a sănătății îl 
constituie urmările prejudiciabile. Ele se exprimă în vătămarea gravă a inte- 
grităţii corporale sau a sănătăţii. 

În acord cu prevederile de la alin. (1) al art. 151 din CP al RM, indicatorii 
(criteriile) vătămării grave a integrității corporale sau a sănătăţii sunt: 1) pe- 
ricolul ei pentru viață; 2) faptul că ea se exprimă în pierderea vederii, auzului, 
graiului sau a unui alt organ ori în încetarea funcţionării acestuia; 3) faptul că 
ea se exprimă într-o boală psihică; 4) faptul că ea se exprimă într-o altă vătă- 
mare a sănătăţii, însoțită de pierderea stabilă a cel puţin o treime din capacita- 
tea de muncă; 5) faptul că ea se exprimă în întreruperea sarcinii; 6) faptul că ea 
se exprimă în desfigurarea iremediabilă a feţei şi/sau a regiunilor adiacente. 

Aceşti indicatori au un caracter alternativ; pentru a califica fapta potrivit 
art. 151 din CP al RM, este suficient ca acțiunea sau inacțiunea prejudiciabilă 
să condiţioneze prezenţa oricărui indicator din aceştia. 

Notele caracteristice ale indicatorilor vătămării grave a integrităţii corpo- 
rale sau a sănătăţii, în special, se determină în conformitate cu Regulamentul 
Ministerului Sănătăţii al Republicii Moldova de apreciere medico-legală 

a gravităţii vătămării corporale, nr. 99 din 27.06.2003% (în continuare — 
Regulamentul). 

În cele ce urmează, vor fi supuşi caracterizării indicatorii vătămării grave 
a integrităţii corporale sau a sănătăţii, respectându-se aceeași consecutivitate 
în care sunt prezentaţi de către legiuitor. 

1. Conform Regulamentului, drept periculoase pentru viață sunt conside- 
rate vătămările grave ale integrității corporale sau a sănătăţii, care prezintă 
pericol iminent — imediat, tardiv sau potenţial, astfel ca vătămarea să determi- 
ne moartea, indiferent dacă acest pericol a fost înlăturat printr-un tratament 
medical sau datorită reactivităţii individuale a organismului. 

Aşadar, preîntâmpinarea morţii, condiționată de aplicarea promptă a tra- 
tamentului medical sau de reactivitatea individuală ridicată a organismului 
victimei, nu poate fi luată în considerare în procesul aprecierii pericolului pen- 
tru viaţă al vătămării grave a integrității corporale sau sănătăţii; este suficient 
ca vătămarea să fie periculoasă pentru viață în momentul cauzării ei. 

Dacă vătămarea gravă a integrităţii corporale sau a sănătăţii, în momentul 
cauzării ei, nu era periculoasă pentru viaţă, dar a căpătat o asemenea caracte- 
ristică ulterior, rezultă că pe parcurs s-au suprapus careva circumstanţe supli- 
mentare (de exemplu, infectarea rănii), care nu pot fi incriminate subiectului. 

La vătămările grave ale integrității corporale sau a sănătăţii, periculoase 
pentru viață, se raportează, în special: 

- fracturile deschise ale craniului, inclusiv fără lezarea creierului și a 

membranelor meningiene; 

- fracturile închise ale oaselor bolţii sau bazei craniului, cu excepția 
oaselor scheletului facial şi fisurilor izolate ale laminei externe a bolţii 
craniului; 

-  contuzia cerebrala gravă cu sau fără compresia creierului, contuzia ce- 
rebrală medie însoțită de semne obiective de afectare bulbară; 

-  hemoragiile intracraniene: hematom extra- sau subdural, hemoragii 
subarahnoidiene sau intracerebrale — atunci când ele sunt asociate cu 
dereglări periculoase pentru viaţă, obiectivizate prin semnele neuro- 
logice şi neurochirurgicale respective; 

- leziunile penetrante ale coloanei vertebrale, inclusiv cele fără lezarea 
măduvei spinale; 

-  fracturo-luxaţiile şi fracturile corpurilor sau ambelor arcuri ale verte- 
brelor cervicale, precum şi fracturile unilaterale ale arcurilor vertebre- 

lor cervicale I sau II, fractura apofizei odontoide a vertebrei cervicale II, 
inclusiv cele fără dereglarea funcției medulei spinale; 

—  luxaţiile şi subluxaţiile vertebrelor cervicale; 

- leziunile închise ale regiunii cervicale a măduvei spinării; 

- fracturile şi fracturo-luxaţia unei sau a câtorva vertebre toracice sau 
lombare, leziunile închise ale segmentelor toracice, lombare sau sacrale 
ale măduvei spinării asociate cu un şoc spinal confirmat clinic sau cu 
dereglarea funcţiilor organelor bazinului; 

- leziunile penetrante ale faringelui, laringelui, traheii, esofagului (din 
partea tegumentelor sau a mucoasei); 

- Fracturile închise ale cartilajelor laringiene sau ale traheii cu lezarea 
mucoasei, asociate cu un şoc grav sau dacă sunt însoțite de o stare pri- 
mejdioasă pentru viața victimei; 

- Fracturile închise ale osului hioid, lezarea glandelor tiroidă și paratiroi- 
dă, însoţite de dereglarea respirației cu semnele unei hipoxii cerebrale 
profunde sau alte stări primejdioase pentru viaţă; 

- leziunile cutiei toracice penetrante în cavitățile pleurale, pericardică, cu 
sau fără lezarea organelor interne; 

- leziunile abdomenului penetrante în cavitatea peritoneală, cu sau fără 
lezarea organelor interne; plăgile deschise ale organelor spaţiului retro- 
peritoneal (rinichilor, suprarenalelor, pancreasului etc.); leziunile pene- 
trante ale vezicii urinare, segmentului superior şi mediu ale rectului; 

- leziunile închise ale vaselor magistrale şi ale organelor cavităţii tora- 
cale, abdominale şi bazinului, ale organelor spațiului retroperitoneal, 
diafragmului, prostatei, ureterelor, inclusiv rupturile subcapsulare ale 
organelor, confirmate obiectiv prin semnele periculoase pentru viaţă; 

- fracturile deschise ale oaselor tubulare lungi (humerus, femur şi tibie), 
leziunile deschise ale articulaţiilor coxofemurale şi genunchiului; frac- 
turile închise ale osului femural; 

- fracturile deschise ale radiusului, ulnei şi fibulei, fracturile închise ale 
articulaţiilor mari (scapulohumerală, a cotului, radiocarpiană, talocru- 
rală); în aceste cazuri, gravitatea vătămării integrităţii corporale sau a 
sănătăţii se apreciază în funcţie de pericolul pentru viață sau de gradul 
incapacității permanente de muncă; 

- fracturile oaselor bazinului asociate cu un şoc grav sau cu ruptura por- 
ţiunii membranoase a uretrei; 

- leziunile însoţite de un şoc grav sau de o hemoragie abundentă internă 
sau externă ce antrenează un colaps; de o embolie grasă ori gazoasă 

clinic confirmată; de o toxicoză traumatică cu fenomene de insuficiență 
renală acută, precum şi alte stări periculoase pentru viaţă; 

- lezarea unui vas sangvin mare: aorta, arterele carotidiene, subclavicu- 
lare, axilare, brahiale, cubitale, iliace, femurale, poplitee, precum şi a 
venelor ce le însoțesc; 

- arsurile termice de gradul III şi IV, cu lezarea a mai mult de 15% din 
suprafața corpului; arsurile de gradul III a peste 20% din suprafața 
corpului; arsurile de gradul II, cu antrenarea a mai mult de 30% din 
suprafața corpului, precum şi arsurile cu o suprafață mai mică, dar aso- 
ciate cu un şoc grav; arsurile căilor respiratorii cu fenomene de edem şi 
strictură a glotei; 

-  barotrauma, electrocuţia, hipotermia şi arsurile chimice (prin acizi 
concentrați, baze alcaline, diverse substanţe cauterizante) care au ge- 
nerat pe lângă modificările locale şi manifestări patologice generale, 
periculoase pentru viaţă; 

-  compresia organelor gâtului, precum şi alte genuri de asfixie mecanică, 
asociate cu un complex pronunţat de fenomene periculoase pentru 
viață (dereglarea circulaţiei sangvine cerebrale, pierderea cunoștinței, 
amnezia etc.), confirmate prin date obiective; 

- stări periculoase pentru viață condiționate de acțiuni traumatice în re- 
giunile şocogene - plexul sinocarotid al gâtului, ciliar, organele genitale 
masculine etc. 

După caracterizarea primului dintre indicatorii vătămării grave a integri- 
tăţii corporale sau a sănătăţii, este necesar a menţiona că la o astfel de vătăma- 
re poate fi raportată şi o vătămare nepericuloasă pentru viață, cu condiţia ca ea 
să fie caracterizată prin prezenţa vreunuia din următorii indicatori. 

2. Potrivit Regulamentului, prin pierderea vederii se înţelege orbirea com- 
pletă stabilă la ambii ochi sau o astfel de stare când are loc diminuarea acuităţii 
vederii până la enumerarea degetelor la o distanţă de doi metri şi mai puţin 
(acuitatea vederii de 0,04 dioptrii şi mai mică). 

Pierderea vederii la un singur ochi nu intră sub incidența noţiunii “pier- 
derea vederii”. Totuşi, pierderea vederii la un singur ochi este considerată vă- 
tămare gravă a integrității corporale sau a sănătăţii, numai că într-un astfel de 
caz se aplică un alt indicator: “altă vătămare a sănătăţii, însoțită de pierderea 
stabilă a cel puţin o treime din capacitatea de muncă”. 

Într-adevăr, pierderea unui ochi duce la îngustarea inelelor vederii cu 
30%, precum şi la dispariția vederii binoculare stereoscopice; de asemenea, 
aceasta are ca efect îngreunarea sau chiar excluderea completă a aptitudinii de 
percepţie precisă a profunzimii. Persoanele care au pierdut un ochi întâlnesc 

dificultăți nu doar în alegerea profesiei, dar şi în organizarea odihnei lor; la fel, 
ele pot deveni foarte uşor victime ale unui accident. 

Gradul de gravitate a vătămării a integrității corporale sau a sănătăţii, în 
cazul lezării unui ochi orb, ce impune enucleaţia (extirparea) acestuia, se apre- 
ciază în funcție de durata dereglării sănătății. 

Pierderea vederii, ca indicator al vătămării grave a integrităţii corporale sau 
a sănătăţii, se atestă în două situaţii: 1) pierderea organului vederii, atunci când 
acesta este distrus în momentul cauzării vătămării integrității corporale sau a 
sănătăţii ori este enucleat în procesul tratamentului, ori 2) încetarea funcționării 
organului vederii (de exemplu, în cazul paraliziei nervului optic, când organul 
vederii arată, în mod aparent, ca fiind absolut intact). Pentru calificarea faptei, 
diferenţierea acestor două situaţii nu are, în genere, importanţă. Totuşi, nu se 
poate face abstracţie de faptul că enucleaţia sau distrugerea organului vederii de- 
termină prezenţa încă a unui indicator al vătămării grave a integrităţii corporale 
sau a sănătății: “desfigurarea iremediabilă a feței şi/sau a regiunilor adiacente”. 

În conformitate cu Regulamentul, prin pierderea auzului se înţelege sur- 
ditatea completă sau o asemenea stare ireversibilă când victima nu percepe 
vorbirea obişnuită la o distanţă de 3-5 cm de la pavilionul urechii. 

Auzul constituie unul din principalele simţuri ale persoanei. Activitatea 
cotidiană, munca, precum şi odihna acesteia sunt legate indisolubil de folosirea 
senzațiilor auditive. De aceea, pierderea auzului reprezintă o traumă fizică şi psi- 
hică de o pronunţată gravitate. Este pe deplin justificat că legea penală, apărând 
relaţiile sociale cu privire la sănătatea persoanei, recunoaște pierderea auzului ca 
făcând parte din vătămările grave ale integrităţii corporale sau ale sănătăţii. 

Este necesar a consemna că pierderea auzului la o singură ureche nu 
lipseşte victima de facultatea de a auzi vorbirea obişnuită, de a comunica prin 
telefon, de a-și îndeplini obligaţiile profesionale, de a vizita concerte, alte ma- 
nifestări social-culturale sau social-politice. De regulă, surditatea parțială, la 
o singură ureche, nu influențează considerabil asupra capacităţii de muncă. 
O astfel de pierdere a auzului nu are un impact asupra funcţionării aparatului 
fonator (al graiului). Acesta este motivul din care Regulamentul nu raportează 
pierderea auzului la o singură ureche la vătămarea gravă a integrității corpo- 
rale sau a sănătăţii: din moment ce o asemenea pierdere a auzului antrenează o 
incapacitate permanentă de muncă în proporţie de mai puţin de o treime (con- 
form unor date exacte — în proporţie de 15%”), cele comise trebuie calificate 

conform art. 152 din CP al RM, ca vătămare intenţionată medie a integrității 
corporale sau a sănătăţii. 

În acelaşi timp, pierderea auzului la o singură ureche, însoţită de distru- 
gerea sau extirparea pavilionului urechii, poate fi calificată ca infracţiune 
prevăzută la art. 151 din CP al RM, dat fiind că este prezent indicatorul “ des- 
figurarea iremediabilă a feţei şi/sau a regiunilor adiacente”. 

În corespundere cu Regulamentul, prin pierderea graiului se înţelege 
pierderea capacității de a-şi exprima gândurile prin sunetele articulate, recep- 
ţionate clar; această stare poate fi condiţionată de pierderea limbii (ca organ 
principal de grai), de afecţiuni anatomo-funcţionale ale coardelor vocale sau 
de origine nervoasă (ale centrilor respectivi din sistemul nervos central). 

Aşadar, prin “pierderea graiului” se are în vedere nu numai distrugerea 
sau extirparea limbii, privită ca organ de grai, dar şi încetarea funcţionării 
organului de grai, cu păstrarea acestui organ ca parte integrantă a corpului 
persoanei. Ca exemplu de pierdere a graiului poate fi privită afonia, adică im- 
posibilitatea de a vorbi ca urmare a lezării laringelui sau a nervilor acestuia. 

Prin pierderea unui alt organ ori încetarea funcționării acestuia trebuie de 
înțeles pierderea ireversibilă a organului sau privarea ireversibilă de capacita- 
tea de funcţionare a lui. 

În context, prin “organ” se înțelege partea corpului persoanei care înde- 
plineşte una sau mai multe funcţii vitale sau utile vieţii (cu excepţia organului 
de vedere, de auz şi de grai). Noţiunea de organ nu trebuie confundată cu cea 
de ţesut, ultima desemnând un ansamblu de celule având aceeași structură şi 
aceleași funcţii în corpul persoanei (de exemplu, țesutul cutanat). Este absolut 
justificat că, în dispoziţia art. 151 din CP al RM, se menţionează despre pier- 
derea unui organ, nu şi a unui ţesut. Or, organul este o parte neregenerativă 
(nesusceptibilă de regenerare) a organismului uman, pe când țesutul este o 
parte regenerativă a organismului uman. 

Desigur, este posibil ca vătămarea gravă a integrităţii corporale sau a să- 
nătăţii să se exprime în pierderea unui organ intern, însă în practică o astfel 
de pierdere este posibilă numai datorită cauzării unei vătămări grave a inte- 
grităţii corporale sau a sănătăţii, periculoasă pentru viață. De aceea, în astfel 
de cazuri, ca indicator prioritar al vătămării grave a integrităţii corporale sau 
a sănătăţii evoluează tocmai pericolul pentru viață al acestei vătămări. Pe cale 
de consecinţă, prin “alt organ” trebuie de înţeles, în special, mâna, piciorul, 
organele genitale, organul mirosului etc. 

Conform Regulamentului, pierderea mâinii sau a piciorului înseamnă 
detaşarea lor de la trunchi sau pierderea funcţiilor acestora (paralizia sau o 
altă stare care exclude funcționarea lor); prin “pierderea anatomică a mâinii” 

se înțelege detașarea completă de la trunchi a mâinii mai sus de articulaţia 
radiocarpiană (adică mai sus de extremitatea inferioară a antebraţului), iar 
a piciorului - la nivelul articulației talocrurale (adică a articulației între laba 
piciorului şi gambă). Celelalte cazuri de detaşare completă a mâinii sau a pi- 
ciorului de la trunchi se califică în funcţie de gradul de pierdere a capacității 
de muncă, conform art. 151 sau art. 152 din CP al RM. 

Pierderea unui alt organ ori încetarea funcționării acestuia se poate manifes- 
ta şi prin pierderea organelor genitale sau pierderea capacităţii de reproducere. 

Având în vedere prevederile Regulamentului, prin pierderea capacității de 
reproducere se are în vedere pierderea capacităţii de coabitare şi fecundare (la 
bărbat) sau a capacităţii de coabitare, concepere şi naştere (la femeie). 

Efectuarea ilegală, prin constrângere, a sterilizării chirurgicale trebuie 
calificată nu conform art. 160 din CP al RM, ci în funcţie de gravitatea faptei, 
conform art. 151 sau art. 152 din CP al RM. Or, în cazul faptei de la art. 160 din 
CP al RM, se are în vedere efectuarea sterilizării chirurgicale, deşi ilegale, dar 
cu consimțământul victimei. Efectuarea ilegală a castrării, chiar cu consimță- 
mântul victimei, trebuie calificată conform art. 151 din CP al RM. 

Pierderea unui alt organ ori încetarea funcționării acestuia se poate ex- 
prima şi în pierderea organului mirosului sau în pierderea simțului mirosului. 
În cazul pierderii organului mirosului, este de neconceput să nu fie prezent şi 
indicatorul “desfigurarea iremediabilă a feţei şi/sau a regiunilor adiacente”. 

În general, referindu-ne la noțiunea “pierderea unui alt organ”, trebuie să 
specificăm că pierderea nu înseamnă şi debilitarea sau ştirbirea adusă unui 
organ. În acest din urmă caz, vătămarea gravă a integrităţii corporale sau a 
sănătăţii va exista numai dacă va fi prezent un alt indicator al acesteia, decât cel 
în discuţie. În mod similar, noţiunea “încetarea funcţionării unui alt organ” nu 
trebuie confundată cu noţiunea “slăbirea funcţionării unui alt organ”. Slăbirea 
funcționării unui complex de organe poate să provină şi din pierderea unui or- 
gan făcând parte din acest complex, caz în care vom avea ipoteza pierderii unui 
organ. Totodată, slăbirea funcţionării unui organ poate constitui şi o infirmita- 
te permanentă, caz în care poate opera indicatorul “o altă vătămare a sănătății, 
însoţită de pierderea stabilă a cel puţin o treime din capacitatea de muncă”. 

Cazul în care organul este pierdut completamente şi cazul în care, deşi pă- 
strat, organul nu mai poate funcţiona, au o forță egală în ce priveşte calificarea 
faptei, însă trebuie diferenţiate la individualizarea pedepsei. Sluţirea corpului 
victimei are repercusiuni mult mai adânci pentru moralul acesteia decât în- 
cetarea funcționării unui sau altui organ. 

3. În cadrul Regulamentului, boala psihică mai este denumită infirmitate 
psihică postagresională. 

În adevăr, ca exprimare a vătămării grave a integrităţii corporale sau a sănă- 
tăţii, boala psihică se datorează, mai cu seamă, traumelor cerebrale. În alte cazuri, 
boala psihică este rezultatul unui puternic șoc psihic exercitat asupra victimei. 

În orice caz, prin “boală psihică” trebuie de înţeles orice stare de alienaţie 
mintală cu caracter de boală, deci persistentă (nu neapărat şi permanentă). O 
simplă surescitare trecătoare, o stare de inconștiență de scurtă durată sau pur 
şi simplu o tulburare nervoasă nu pot fi considerate boală psihică. În context, 
menţionăm că, potrivit Regulamentului, boala psihică se stabileşte în cadrul 
expertizei psihiatrice cu concursul medicului legist, ţinându-se cont de legă- 
tura de cauzalitate dintre traumă şi dereglarea psihică. 

Vătămarea gravă a integrității corporale sau a sănătăţii, exprimată în 
boala psihică, survenită în rezultatul traumei cerebrale în cazul leziunilor 
penetrante sau al fracturilor şi fisurilor craniului, va fi recunoscută ca atare 
în temeiul prezenţei indicatorului pericolului pentru viață. Dar şi în asemenea 
situaţii este necesară numirea expertizei psihiatrice, pentru a determina legă- 
tura de cauzalitate dintre trauma aplicată şi boala psihică”. 

Întrucât legiuitorul nu face nici o precizare, orice boală psihică (inclusiv 
cea vindecabilă), constituind o imensă daună pentru victimă şi persoanele 
apropiate acesteia, formează indicatorul vătămării grave a integrității corpora- 
le sau a sănătăţii. Chiar şi o boală psihică cu caracter temporar traumatizează 
pentru un timp îndelungat victima. De aceea, în privinţa bolii psihice, legea 
penală nu ţine seama de durata acesteia; o boală psihică își justifică gravitatea 
prin ea însăşi, indiferent de durată. În plus, psihiatria modernă încă nu poate 
să confirme cu exactitate că o boală psihică vindecabilă sau având caracter 
temporar nu va genera recidive în viitor. 

4. Deseori, vătămarea gravă a integrităţii corporale sau a sănătăţii se expri- 
mă într-o altă vătămare a sănătăţii (decât cele caracterizate până acum), care 
este însoțită de pierderea stabilă a cel puţin o treime din capacitatea de muncă. 

Legea penală apără, în egală măsură, sănătatea tuturor persoanelor, indi- 
ferent de situaţia lor patrimonială, activitatea de serviciu, vârstă etc. De aceea, 
când se menţionează despre pierderea stabilă a cel puţin o treime din capacita- 
tea de muncă, în Regulament se are în vedere, ca regulă și în toate cazurile fără 
excepţie, capacitatea generală de muncă. 

Prin “capacitate generală de muncă” se înțelege aptitudinea de a îndeplini 
orice muncă fizică şi intelectuală. În contrast, prin “capacitate profesională de 

muncă” se înţelege aptitudinea de muncă legată nemijlocit de activitatea pro- 
fesională a persoanei respective. 

Făcându-se referire la pierderea capacităţii profesionale de muncă, în Re- 
gulament se cere ca această pierdere să fie deplină (şi nu parţială, ca în cazul 
pierderii capacităţii generale de muncă); pe lângă aceasta, este specificat că 
pierderea deplină a capacităţii profesionale de muncă se stabilește numai la 
necesitate, prin ordonanța organului de urmărire penală sau prin hotărârea 
instanţei de judecată. 

O asemenea abordare diferențiată este pe deplin îndreptățită. Or, dacă ar 
fi să luăm ca regulă pierderea capacităţii profesionale de muncă, aceasta ar 
conduce inevitabil la apărarea inegală a sănătăţii persoanei. Prin una şi aceeaşi 
vătămare a integrităţii corporale sau a sănătăţii poate fi cauzat un prejudiciu 
material şi moral diferit, în funcţie de caracterul traumei şi profesia victimei. 
Iar aceasta poate avea însemnătate pentru soluţionarea problemei privind repa- 
rarea prejudiciului cauzat de vătămarea integrităţii corporale sau a sănătății. 

Însă, în legea penală, pierderea capacităţii de muncă este privită ca indica- 
tor al gravității vătămării integrității corporale sau a sănătăţii, nu ca indicator 
al gravității prejudiciului material sau moral, suferit de victimă. De aceea, pen- 
tru calificarea vătămării grave a integrității corporale sau a sănătăţii contează 
tocmai gradul de pierdere a capacităţii generale de muncă, și nu cel de pierdere 
a capacităţii profesionale de muncă. 

Este notabil că legea penală are în vedere numai pierderea stabilă, adică 
ireversibilă, a cel puţin o treime din capacitatea generală de muncă. 

În conformitate cu Hotărârea Guvernului Republicii Moldova cu privire 
la aprobarea Regulamentului organelor de expertiză medicală a vitalității din 
Republica Moldova, nr. 470 din 29.08.1991%, stabilirea gradului de pierdere a 
capacităţii de muncă (în procente) se află în competenţa organelor de experti- 
ză medicală a vitalităţii raionale, orăşeneşti, interraionale şi specializate. 

Întrucât legea are în vedere pierderea capacităţii generale de muncă, şi nu 
a celei profesionale, este inoportun a pune de acord gradul de gravitate a vă- 
tămării integrităţii corporale sau a sănătăţii cu gradul de invaliditate, care va 
fi stabilit victimei după tratamentul în urma vătămării integrității corporale 
sau a sănătăţii. Tocmai din această cauză, conform Regulamentului, la inva- 
lizi, pierderea stabilă a capacităţii generale de muncă, generată de vătămarea 
integrității corporale sau a sănătăţii, se apreciază ca şi la persoanele practic să- 
nătoase, indiferent de invaliditate şi grupa acesteia. În plus, la copii, pierderea 

capacităţii de muncă se apreciază ca la persoanele adulte, având în vedere gra- 
dul de pierdere a capacității de muncă care le-ar fi fost cauzat acestora printr-o 
vătămare similară a integrităţii corporale sau a sănătăţii. 

5. Conform Regulamentului, întreruperea sarcinii se referă la vătămarea gra- 
vă a integrității corporale sau a sănătăţii, dacă nu este o consecinţă a particula- 
rităţilor individuale ale organismului (uter infantil, plasmoză, devieri anatomice 
ale bazinului etc.) şi dacă se află în legătură de cauzalitate directă cu trauma. 

Prin “întreruperea sarcinii” se are în vedere avortul sau nașterea prematu- 
ră. Astfel, la calificare nu are importanţă dacă produsul concepţiunii expulzat 
ajunsese sau nu la momentul de a fi apt pentru o viaţă extrauterină. Totuşi, de 
această împrejurare trebuie să se ţină cont la individualizarea pedepsei. 

În conformitate cu Regulamentul, expertiza medico-legală, în cazul între- 
ruperii sarcinii, se efectuează împreună cu medicul obstetrician-ginecolog. 

Este obligatoriu ca făptuitorul să conştientizeze faptul că victima este în- 
sărcinată. Această conştientizare poate avea ca sursă existenţa unor indicii ex- 
terioare ale gravidităţii sau luarea de cunoştinţă cu probele medicale privind 
graviditatea. Conştientizarea presupune nu doar cunoaşterea cu bună-știinţă, 
dar şi admiterea conştientă a faptului că victima era însărcinată. În orice caz, 
este necesara reține că, dat fiind caracterul intenţionat al infracțiunii de la art. 
151 din CP al RM, făptuitorul trebuie să cuprindă cu intenţia sa toate semne- 
le laturii obiective a acestei infracțiuni. De aceea, nu-i vom putea incrimina 
persoanei fapta de la art. 151 din CP al RM, dacă aceasta nu era conştientă de 
faptul că victima este însărcinată. În astfel de cazuri, persoana va putea fi trasă 
la răspundere penală conform art. 157 din CP al RM. 

6. Vătămarea integrităţii corporale sau a sănătăţii, exprimată în desfigura- 
rea iremediabilă a feţei şi/sau a regiunilor adiacente, este recunoscută ca vătă- 
mare gravă a integrităţii corporale sau a sănătăţii, dacă alterarea înfățișării fizi- 
ce a chipului victimei a făcut ca aspectul său să devină neplăcut și respingător. 
Astfel, cicatricele care brăzdează fața, nasul turtit, buza sau pavilionul urechii 
rupte, orice altă frângere a armoniei liniilor feţei şi/sau a regiunilor adiacente, a 
regularității lor, a integrităţii lor va putea constitui indicatorul analizat. 

În afară de față, ca parte anterioară a capului persoanei, desfigurarea ire- 
mediabilă poate cuprinde şi regiunile adiacente feţei (pavilioanele urechilor, 
regiunile anterioare şi anterolaterale ale gâtului). Desigur, faptul că au fost 
desfigurate iremediabil doar fața sau doar regiunile adiacente, sau şi faţa, şi 
regiunile adiacente, trebuie luat în consideraţie la individualizarea pedepsei. 

Incluzând indicatorul examinat în rândul celor care desemnează vătă- 
marea gravă a integrităţii corporale sau a sănătăţii, legiuitorul a ţinut cont de 
aspectele anatomopatologice şi estetice. De felul ei, desfigurarea iremediabilă 

a feţei şi/ sau a regiunilor adiacente ar putea fi considerată ca vătămare medie 
sau chiar ușoară a integrităţii corporale sau a sănătăţii. Totuşi, legiuitorul nu 
a putut să ignore faptul că o astfel de manifestare a violenței făptuitorului ar 
avea un impact profund negativ asupra stării de spirit a victimei, fiind capabilă 
să “pună cruce” pe întreaga ei viață sau chiar să aibă ca efect sinuciderea ei. 

Tocmai de aceea indicatorul “desfigurarea iremediabilă a feţei şi/sau a 
regiunilor adiacente” are conotaţii atât juridice, cât şi medicale. Constatarea 
desfigurării feţei şi/sau a regiunilor adiacente este de competenţa organului 
de urmărire penală şi a instanţei de judecată, nu a expertului medico-legal. 
Organul de urmărire penală şi instanţa de judecată decid: 1) dacă desfigurarea 
este anume rezultatul cauzării vătămării integrităţii corporale sau a sănătăţii, 
luându-se ca temei reprezentările adoptate în societate despre estetic; 2) dacă 
desfigurarea este sau nu iremediabilă, ţinându-se cont de raportul expertizei 
medico-legale. Medicul legist nu califică lezarea feţei şi/sau a regiunilor adia- 
cente ca fiind o desfigurare, deoarece această noţiune nu este una medicală. 
Medicul legist determină doar caracterul şi gradul de gravitate a însăşi vătă- 
mării integrității corporale sau a sănătăţii, analizând alţi indicatori (de exem- 
plu, pericolul ei pentru viață), la fel, prin raportul său, constată dacă lezarea 
feței şi/sau a regiunilor adiacente este sau nu remediabilă. 

Conform Regulamentului, prin “lezare remediabilă” se înțelege o redu- 
cere considerabilă a gradului de pronunțare a modificărilor morfologice (a 
cicatricei, a deformaţiei, a dereglării mimicii etc.), pe parcursul timpului sau 
sub influența mijloacelor de tratament conservativ, nechirurgical. Dacă însă 
pentru înlăturarea lezării ori a urmărilor acesteia este necesară o intervenţie 
chirurgicală plastică, lezarea este considerată iremediabilă. 

Infracţiunea prevăzută la art. 151 din CP al RM este o infracțiune mate- 
rială. Ea se consideră consumată din momentul producerii vătămării grave a 
integrităţii corporale sau a sănătății. 

Latura subiectivă a infracţiunii analizate se exprimă, în primul rând, prin 
vinovăţie sub formă de intenţie directă sau indirectă. 

Este necesar a delimita vătămarea intenționată gravă a integrității cor- 
porale sau a sănătăţii de tentativa de omor. Aşa cum am menţionat anterior, 
tentativa de omor este posibilă numai cu intenţie directă. Rezultă că vătămarea 
intenţionată gravă a integrității corporale sau a sănătăţii, periculoasă pentru 
viaţă - atunci când făptuitorul îşi dădea seama de verosimilitatea producerii 
morţii victimei şi admitea, conştient, producerea acesteia, adică manifesta 
intenţie indirectă - trebuie calificată în funcţie de urmările prejudiciabile 
realmente survenite, adică potrivit art. 151 din CP al RM. Totodată, în cazul în 
care vătămarea gravă a integrităţii corporale sau a sănătăţii nu a fost urmată de 

moartea victimei, însă a fost stabilită intenţia directă a făptuitorului de a lipsi 
victima de viaţă, fapta trebuie calificată drept tentativă de omor. 

Motivele infracțiunii analizate pot fi dintre cele mai variate: răzbunare, 
gelozie, invidie, ură etc. Nici motivul infracţiunii, nici scopul acesteia nu au 
relevanţă la calificare, cu excepţia cazurilor când prezenţa lor este un temei de 
agravare a răspunderii penale (lit. g), h), i) din alin. (2) şi lit. d) din alin. (3) ale 
art. 151 din CPalRM). 

Subiectul vătămării intenţionate grave a integrităţii corporale sau a sănă- 
tății este persoana fizică responsabilă, care la momentul săvârşirii infracțiunii 
a împlinit vârsta de 14 ani. 

Circumstanţele agravante ale vătămării intenționate grave a integrității 
corporale sau a sănătăţii, nominalizate la alin. (2) şi (3) ale art.151 din CP al 
RM, coincid în mare parte cu circumstanțele agravante similare de la alin. (2) 
şi (3) ale art.145 din CP al RM. De aceea, este admisibilă o abordare analoagă 
a esenței circumstanțelor respective, cu luarea în consideraţie a particularită- 
ţilor infracţiunii incriminate la art. 151 din CP al RM. 

În cele ce urmează, vor fi supuse analizei numai acele circumstanțe agra- 
vante ale vătămării intenționate grave a integrității corporale sau a sănătăţii 
care nu îşi găsesc un corespondent printre agravantele omorului intenţionat. 

Vătămarea intenționată a integrităţii corporale sau a sănătății, săvâr- 
şită prin schingiuire sau tortură (lit. e) din alin. 0) al art. 151 din CP al RM). 

Aplicarea unor astfel de metode ca schingiuirea şi tortura la săvârşirea 
infracțiunii mărturiseşte despre pericolul social sporit atât al infracţiunii 
respective, cât şi al persoanei care o comite, a cărei conduită se caracterizează 
prin cinism şi neomenie. 

Literalmente, prin “schingiuire” se înţelege acţiunea de a supune victima 
la mari suferinţe fizice. 

Noţiunile “schingiuire” şi “tortură” sunt noţiuni al căror înţeles se com- 
pletează reciproc. Astfel, conducându-se de prevederile art.3 din Convenţia 
pentru apărarea drepturilor omului şi a libertăţilor fundamentale”, conform 
cărora nimeni nu poate fi supus torturii, pedepselor sau tratamentelor inuma- 
ne ori degradante, Curtea Europeană a Drepturilor Omului, în hotărârea sa 
privind cauza Irlanda versus Marea Britanie, a definit noţiunea de tortură ca 
“tratament inuman aplicat în mod intenţionat şi care provoacă suferinţe deo- 


sebit de grave şi crude”. 





3 “Tratate internaţionale la care Republica Moldova este parte, vol. 1, Chişinău, Moldpres, 


Monitorul Oficial al Republicii Moldova, 1998, p. 341-358. 
31 http://hudoc.echr.coe.int/Hudoc2doc/HEJUD/sift/91.txt 

Aşa cum rezultă din prevederile art. 1 din Convenţia ONU împotriva tortu- 
rii şi altor pedepse ori tratamente însoțite de cruzime, inumane sau degradante, 
termenul “tortură” înseamnă orice act prin care unei persoane i se provoacă, cu 
intenţie, o durere sau suferinţe puternice, fizice ori psihice, mai ales cu scopul 
de a obține de la această persoană sau de la o persoană terță informaţii sau 
mărturisiri, de a o pedepsi pentru un act pe care aceasta sau o terță persoană l-a 
comis ori este bănuită că l-a comis, de a o intimida sau a face presiuni asupra ei 
ori de a intimida şi a face presiuni asupra unei terţe persoane, sau pentru oricare 
alt motiv bazat pe o formă de discriminare oricare ar fi ea?. 

Astfel, din definițiile date se desprinde că orice formă de tortură este un 
tratament inuman şi degradant. În general, diferenţa dintre cele trei concepte 
substanţiale, menţionate în art.3 al Convenţiei pentru apărarea drepturilor 
omului şi a libertăţilor fundamentale, este una de gradaţie. Aprecierea gradului 
respectiv se face în funcție de circumstanţele concrete, în special în funcţie de 
durata tratamentului respectiv al victimei, de caracterul urmărilor fizice şi psi- 
hice ale unui astfel de tratament. În cazuri aparte, trebuie luate în consideraţie 
vârsta, sexul şi starea sănătăţii victimei. Oricum, tortura constituie gradul cel 
mai ridicat pe care îl poate atinge un tratament inuman sau degradant. 

În practică, s-a considerat că prevederile art. 3 al Convenţiei pentru apă- 
rarea drepturilor omului şi a libertăților fundamentale au fost încălcate în 
situaţiile în care: victima a fost pusă să stea în picioare vreme îndelungată fără 
să se sprijine, cu mâinile legate la spate cu cătușe; a fost pusă să stea complet 
dezbrăcată în fața unei ferestre deschise, în curent etc. (cauza Tomasi versus 
Franţa (1992))%; victima a fost supusă unei torturi, numite “agăţare palesti- 
niană”, când aceasta, suspendată de mâini şi dezbrăcată, era supusă şocurilor 
electrice şi bătută (cauza Aksoy versus Turcia (1996))*; victima a fost bătută 
până i-a fost ruptă o coastă, craniul - crăpat, apoi — supusă şocurilor electrice 
(cauza Cakici versus Turcia (1999))%; victima a fost deţinută în condiţii de exis- 
tență nocive, antisanitare: lipsă de apa, aer curat, lumină naturală etc. (cauza 
Dougoz versus Grecia (2001))% etc. 





Tratate internaţionale la care Republica Moldova este parte, vol. 1, Chişinău, Moldpres, 
Monitorul Oficial al Republicii Moldova, 1998, p. 129-142. 


Hotărâri ale Curţii Europene a Drepturilor Omului. Culegere selectivă, vol. 1, Iaşi, Poli- 
rom, 2000, p. 343 şi urm. 


EBponeiickuii Cya no npaBam uenoBeka, Tom II, MockBa, 2001, p. 337 şi urm. 


Jurisprudenţa instituţiilor internaţionale de drept în problematica refugiaților, vol. II, 
Chişinău, Centrul de Drept, 2001, p. 268-298. 
3 Ibidem, p. 459-472. 

Vătămarea intenționată gravă a integrității corporale sau a sănătăţii, 
săvârșită de un grup criminal organizat sau de o organizație criminală (lit. 
c) din alin. G)alart. 151 din CP al RM). 

Săvârşirea infracțiunii în contextul celor mai periculoase forme de parti- 
cipaţie este susceptibilă de o agravare justificată a răspunderii penale, întrucât 
conjugarea eforturilor mai multor persoane în cadrul unui grup criminal 
organizat şi, mai ales, în cadrul unei organizaţii criminale, permite în mod 
obiectiv să fie comise infracțiuni mai grave, care sunt peste posibilitățile unei 
singure persoane; de asemenea, înlesneşte mult săvârşirea infracțiunii şi face 
dificilă descoperirea acesteia. 

Grupul criminal organizat se deosebeşte de un simplu grup, format din cel 
puţin doi coautori, prin stabilitate şi unitate. Ca trăsătură specifică grupului 
criminal organizat, stabilitatea presupune durata şi persistenţa legăturilor în- 
tre participanţi, aceştia conştientizând faptul că sunt încadraţi în reuniunea 
respectivă în vederea săvârşirii infracțiunilor (profesionalismul). O altă tră- 
sătură a grupului criminal organizat este unitatea membrilor, caracterizată 
prin existența organizatorului şi a conducătorului, ceilalți fiind subordonați 
indicaţiilor acestora în vederea săvârșirii planificate şi dirijate a unei sau a mai 
multor infracțiuni. 

În context, vătămarea intenționată gravă a integrităţii corporale sau a 
sănătăţii trebuie recunoscută ca fiind săvârşită de un grup criminal organizat 
în situaţiile în care grupul a fost creat în scopul săvârșirii unor infracțiuni de 
mare gravitate, numaidecât cu aplicarea violenţei, cum ar fi: vătămarea in- 
tenționată gravă a integrității corporale sau a sănătăţii; omorul intenționat, 
violul; şantajul; tâlhăria etc. Or, organizarea prealabilă a participanţilor unui 
grup criminal organizat presupune o anumită orientare a acestuia, excluzând 
scopul săvârșirii oricărui gen de infracţiuni. 

Faptele tuturor celor din grupul criminal organizat, care au luat parte la 
săvârşirea infracțiunii, trebuie calificate conform lit. c) din alin. (3) al art. 151 
din CP al RM, indiferent de rolul pe care l-a îndeplinit fiecare la comiterea 
vătămării intenţionate grave a integrităţii corporale sau a sănătăţii, fără a se 
face referire la art. 42 din CP al RM. Explicaţia este că toți cei care săvârșşesc 
infracțiunea în cadrul grupului criminal organizat au rolul de coautori. 

Vătămarea intenţionată gravă a integrităţii corporale sau a sănătăţii 
poate fi săvârşită nemijlocit şi de către o singură persoană, care a acţionat la 
însărcinarea grupului criminal organizat. În astfel de cazuri, cele comise de 
ea trebuie calificate potrivit lit. c) din alin. (3) al art. 151 din CP al RM, dacă 
autorul infracțiunii face parte din grupul criminal organizat în al cărui interes 
a acționat. 

Spre deosebire de grupul criminal organizat, organizaţia criminală se ca- 
racterizează prin coeziune. Coeziunea organizaţiei criminale înseamnă asocie- 
rea participanţilor într-un tot indisolubil, precum şi caracterul unitar şi orga- 
nizat al acţiunilor întreprinse în vederea realizării activităţii infracționale. În 
esenţă, organizaţia criminală este o reuniune de grupuri criminale organizate, 
creată în scopul coordonării activității infracționale; pe când grupul criminal 
organizat reprezintă un grup din două sau mai multe persoane, creat în scopul 
comiterii unei sau mai multor infracţiuni. Aşa cum în cadrul grupului criminal 
organizat fiecare persoană îşi are menirea sa, tot aşa, în cadrul organizaţiei cri- 
minale, fiecare grup criminal organizat îşi are destinaţia sa funcțională. 

Vătămarea intenţionată gravă a integrităţii corporale sau a sănătăţii se 
consideră săvârşită de o organizaţie criminală, dacă a fost comisă de un mem- 
bru al acesteia în interesul ei sau de o persoană care nu este membru al organi- 
zaţiei respective, la însărcinarea acesteia. 

Membrul organizaţiei criminale poartă răspundere penală numai pentru 
infracțiunile la a căror pregătire sau săvârşire a participat. În contrast, organi- 
zatorul şi conducătorul organizaţiei criminale poartă răspundere pentru toate 
infracțiunile săvârşite de această organizaţie. 

Vătămarea intenționată gravă a integrității corporale sau a sănătăţii, 
care a provocat decesul victimei (alin. (4) al art. 151 din CP al RM). 

Deşi, raportată la infracțiunile contra sănătăţii, această variantă de infrac- 
ţiune se aseamănă, prin urmările prejudiciabile secundare produse - decesul 
victimei, cu infracțiunile contra vieții. Ca urmare, pedeapsa pentru o aseme- 
nea infracţiune, care prezintă cel mai ridicat grad de pericol social în contex- 
tul infracţiunilor contra sănătăţii, se apropie de asprimea pedepselor aplicate 
pentru cele mai grave infracțiuni contra vieții. 

Din punctul de vedere al laturii obiective, fapta infracţională de la alin. 
(4) al art. 151 din CP al RM cuprinde vătămarea gravă a integrității corporale 
sau a sănătăţii (urmările prejudiciabile primare), care, la rândul său, a implicat 
producerea unor urmările prejudiciabile şi mai grave - decesul victimei (ur- 
mările prejudiciabile secundare). Cu o mare doză de rezervă, putem afirma că 
norma de la alin. (4) al art. 151 din CP al RM prevede răspundere penală pen- 
tru două infracţiuni: 1) vătămarea intenționată gravă a integrităţii corporale 
sau a sănătății şi 2) lipsirea de viaţă din imprudenţă. Aceste două infracțiuni 
au fost reunite în una singură, deoarece orientarea principală a faptei subiec- 
tului o formează vătămarea gravă a integrităţii corporale sau a sănătății, iar 
decesul victimei a reprezentat urmările prejudiciabile fireşti ale faptei, însă 
nedorite şi neadmise de subiect. 

Decesul victimei urmează să se găsească într-o legătură de cauzalitate 
directă cu vătămarea gravă a integrității corporale sau a sănătății. Mai mult, 
această legătură de cauzalitate trebuie să fie cuprinsă de vinovăția făptuitoru- 
lui. Dacă decesul victimei a fost determinat în mare parte de starea de sănătate 
a victimei, caz în care este suficientă orice influențare din afară pentru a fi 
posibil sfârşitul letal, atunci cele comise nu pot fi calificate potrivit alin. (4) al 
art. 151 din CP al RM. 

Latura subiectivă în cazul faptei pe care o examinăm se caracterizează 
prin intenţie față de urmările prejudiciabile primare şi prin imprudenţă față 
de urmările prejudiciabile secundare. 

Dacă decesul victimei s-a produs ca urmare a vătămării grave a integrităţii 
corporale sau a sănătăţii, cauzate însă din imprudenţă, cele comise alcătuiesc 
infracțiunea de lipsire de viaţă din imprudenţă. 

La săvârşirea acțiunilor sau inacţiunilor violentale, în prezenţa intenţiei 
directe sau indirecte privind lipsirea de viață, fapta în ansamblul ei, în cazul 
producerii decesului, va forma componenţa de omor intenţionat. 

Dacă asemenea acțiuni sau inacțiuni au condus la vătămarea integrităţii 
corporale sau a sănătăţii, iar decesul victimei nu s-a produs din cauze inde- 
pendente de voinţa făptuitorului, atunci cele comise vor forma tentativa de 
omor (în cazul intenţiei directe) sau vătămarea intenţionată — gravă, medie sau 
uşoară - a integrității corporale sau a sănătăţii (în cazul intenţiei indirecte). 

În absenţa intenției directe sau indirecte faţă de decesul produs, care a ur- 
mat vătămării grave a integrității corporale sau a sănătăţii, cele comise trebuie 
calificate potrivit alin. (4) al art. 151 din CP al RM. 

La delimitarea infracțiunii de la alin. (4) al art. 151 din CP al RM de 
omorul intenționat, trebuie luate în consideraţie toate circumstanţele cazu- 
lui (caracterul mijloacelor aplicate, localizarea plăgilor, numărul loviturilor 
aplicate etc.); nu poate fi luată drept criteriu de delimitare durata perioadei de 
la cauzarea plăgii până la momentul decesului victimei. Or, decesul care s-a 
produs imediat după cauzarea plăgii, fără a fi luate în consideraţie celelalte cir- 
cumstanţe obiective şi subiective, nu este o condiţie suficientă pentru a exclude 
orice incertitudine în ce priveşte prezenţa la făptuitor a intenţiei de a lipsi de 
viaţă victima. 

$2. Vătămarea intenţionată medie a integrităţii corporale 
sau a sănătății 


După gradul de gravitate, infracțiunea prevăzută la art. 152 din CP al RM 
ocupă un loc intermediar între vătămarea intenţionată gravă a integrității cor- 
porale sau a sănătăţii şi vătămarea intenţionată uşoară a integrităţii corporale 
sau a sănătăţii. Vătămarea intenționată medie a integrității corporale sau a 
sănătăţii este o infracțiune contra sănătăţii, care poate deregla integritatea 
ţesuturilor sau funcționarea normală a organelor, însă nu poate condiționa un 
pericol pentru viață. O astfel de vătămare poate antrena un prejudiciu sesizabil 
funcţiilor organelor umane, însă nu poate fi urmată de pierderea unui organ, 
nici de încetarea funcționării acestuia, de provocarea unei boli psihice sau de 
pierderea stabilă a cel puţin o treime din capacitatea de muncă, de întreruperea 
sarcinii sau de desfigurarea iremediabilă a feţei şi/sau a regiunilor adiacente. 

Obiectul juridic special al vătămării intenţionate medii a integrității corpo- 
rale sau a sănătăţii îl constituie relaţiile sociale cu privire la sănătatea persoanei. 

Obiectul material al acestei infracţiuni îl formează corpul persoanei. 

Latura obiectivă a infracţiunii analizate are următoarea structură: 1) fapta 
(acțiunea sau inacțiunea) prejudiciabilă constând în cauzarea vătămării medii 
a sănătăţii; 2) urmările prejudiciabile sub forma vătămării medii a integrității 
corporale sau a sănătăţii; 3) legătura de cauzalitate dintre fapta prejudiciabilă 
şi urmările prejudiciabile. 

În planul caracteristicilor faptei prejudiciabile şi ale legăturii de cauzali- 
tate, vătămarea intenționată medie a integrității corporale sau a sănătăţii nu 
se deosebeşte în principiu prin nimic de infracțiunea precedentă. Deosebirea 
dintre aceste două infracţiuni ţine de urmările prejudiciabile produse în urma 
acțiunii sau inacţiunii prejudiciabile. 

Astfel, având în vedere dispoziţia art. 152 din CP al RM, urmările preju- 
diciabile în contextul infracțiunii examinate comportă următoarele trăsături 
distinctive: a) lipsa pericolului pentru viață; b) lipsa urmărilor prejudiciabile 
caracteristice pentru vătămarea intenţionată gravă a integrităţii corporale sau 
a sănătăţii; c) dereglarea îndelungată a sănătăţii; d) pierderea considerabilă şi 
stabilă a mai puţin de o treime din capacitatea de muncă. 

Ultimele două trăsături au un caracter alternativ; prezenţa oricăreia din 
ele, precum şi prezența concomitentă a ambelor trăsături, va avea aceeași forță 
la calificarea infracţiunii. 

Conform Regulamentului, prin “dereglare îndelungată a sănătăţii” trebuie 
de înţeles urmările prejudiciabile determinate nemijlocit de cauzarea vătămă- 
rii (maladii, dereglări de funcţii etc.), care au o durată de peste trei săptămâni 

(mai mult de 21 de zile); gradul de gravitate a vătămării integrității corporale 
sau a sănătăţii, după criteriul dereglării sănătăţii, se determină în funcţie de 
timpul necesar pentru restabilirea sănătății, precum și de volumul şi caracte- 
rul leziunilor. 

În special, la dereglarea îndelungată a sănătăţii se raportează: fisurile şi 
fracturile oaselor tubulare mici, ale osului stern, a cel mult trei coaste de pe 
o parte a toracelui; fracturile închise nesemnificative ale oaselor scheletului 
facial; luxaţiile oaselor în articulațiile mici; restrângerea mobilităţii în articu- 
laţiile mari; pierderea auzului la o singură ureche; pierderea degetului mare 
sau arătător de la mână; slăbirea considerabilă a vocii; îndepărtarea traumatică 
a dinţilor sănătoşi etc.” 

Conform Regulamentului, prin “pierdere considerabilă şi stabilă a mai 
puţin de o treime din capacitatea de muncă” se înţelege o pierdere a capacităţii 
generale de muncă într-un volum mai mare de 10%, dar nu mai mare de 33% 
(o treime). 

Metodele şi mijloacele aplicate la săvârşirea infracțiunii analizate nu au, 
de regulă, nici o relevanţă la calificarea faptei. Totuşi, în situaţiile prevăzute la 
lit. £) şi g) din alin. (2) al art. 152 din CP al RM, acestea reprezintă un temei de 
agravare a răspunderii penale. 

Infracţiunea prevăzută la art. 152 din CP al RM este o infracțiune mate- 
rială. Ea se consideră consumată din momentul survenirii vătămării medii a 
integrităţii corporale sau a sănătății. 

Latura subiectivă a vătămării intenţionate medii a integrității corporale 
sau a sănătăţii se exprimă, în primul rând, în vinovăţie sub formă de intenţie 
directă sau indirectă. Motivele acestei infracțiuni pot fi diverse: răzbunare, 
gelozie, invidie, ură etc. În cazurile prevăzute la lit. h), j) din alin. (2) al art.152 
din CP al RM, prezenţa unui motiv sau scop special determină agravarea răs- 
punderii penale. 

Subiectul infracțiunii date este persoana fizică responsabilă, care la mo- 
mentul săvârșirii infracțiunii a împlinit vârsta de 16 ani (în cazul faptei de la 
alineatul (1)) sau de 14 ani (în cazul faptei de la alineatul (2)). 

Fiecare din circumstanţele agravante, menţionate la alin. (2) al art. 152 din 
CP al RM, îşi are corespondentul în alin. (2) şi (3) ale art.151 din CP al RM. De 
aceea, este admisibilă o abordare similară a esenței circumstanțelor respective, 
cu particularizările de rigoare, condiţionate de specificul infracţiunii de vătă- 
mare intenționată medie a integrității corporale sau a sănătății. 





37 H. Ul. SaroponHuKkoB, op. cit. p. 79. 

$3. Vătămarea intenţionată uşoară a integrității corporale 
sau a sănătății 


La vătămarea intenționată uşoară a integrităţii corporale sau a sănătăţii 
se raportează cazurile de încălcare a integrității anatomice a țesuturilor sau a 
funcţiilor organelor şi ţesuturilor umane, care nu antrenează producerea urmă- 
rilor prejudiciabile, specificate în dispoziţiile art. 151 şi art. 152 din CP al RM. 

Obiectul juridic special al infracţiunii examinate îl formează relaţiile so- 
ciale cu privire la sănătatea persoanei. 

Obiectul material al vătămării intenţionate uşoare a integrității corporale 
sau a sănătăţii îl constituie corpul persoanei. 

Latura obiectivă a acestei infracțiuni are următoarea structură: 1) fapta 
(acţiunea sau inacțiunea) prejudiciabilă care se exprimă în cauzarea vătămării 
ușoare a sănătăţii; 2) urmările prejudiciabile sub formă de vătămare a integri- 
tății corporale sau a sănătăţii; 3) legătura de cauzalitate dintre fapta prejudicia- 
bilă şi urmările prejudiciabile. 

Din perspectiva caracterizării faptei prejudiciabile şi a legăturii de cauza- 
litate, vătămarea intenționată uşoară a integrității corporale sau a sănătăţii nu 
înregistrează deosebiri de principiu vizavi de precedentele două infracțiuni. În 
ce priveşte trăsăturile caracteristice ale urmărilor prejudiciabile, deosebiri exis- 
tă. Astfel, ca semn al laturii obiective a infracțiunii prevăzute la art. 153 din CP 
al RM, urmările prejudiciabile denotă următoarele trăsături: a) lipsa pericolului 
pentru viață; b) lipsa urmărilor prejudiciabile caracteristice vătămării intenţio- 
nate grave a integrităţii corporale sau a sănătăţii, precum şi vătămării intenţio- 
nate medii a integrității corporale sau a sănătăţii; c) dereglarea de scurtă durată 
a sănătăţii; d) pierderea neînsemnată, dar stabilă, a capacităţii de muncă. 

Ultimele două din trăsăturile nominalizate au un caracter alternativ; pre- 
zenţa cel puţin a uneia din ele este suficientă pentru calificarea infracțiunii 
analizate. 

În conformitate cu Regulamentul, prin “dereglare de scurtă durată a sănă- 
tății” se înțeleg urmările determinate nemijlocit de vătămare, care durează nu 
mai mult de 21 de zile (trei săptămâni). 

În special, la dereglarea de scurtă durată a sănătăţii se raportează: slăbirea 
vederii sau a auzului (legată de pierderea neînsemnată, dar stabilă, a capacităţii 
de muncă); numeroase excoriaţii (julituri) sau echimoze (vânătăi); pierderea 
degetului de la mână (cu excepţia celui mare şi arătător) etc. 





35  Yeonoenoe npao. dacmv Ocodennan | Ilon pen. Vl. A. Kosauenro, 3. A. HesnaMoBoi, 


T. II. Hogocenoga, MockBa, Hopma - Vnbpa-M, 1998, c. 83. 

Potrivit Regulamentului, prin “pierdere neînsemnată, dar stabilă, a capa- 
cității de muncă” se are în vedere o pierdere a capacităţii generale de muncă 
într-un volum de până la 10%. 

Metodele şi mijloacele aplicate pentru cauzarea vătămării uşoare a inte- 
grităţii corporale sau a sănătăţii nu contează la calificarea faptei, însă trebuie 
luate în consideraţie la individualizarea pedepsei. 

Infracţiunea prevăzută la art. 153 din CP al RM este o infracțiune mate- 
rială. Ea se consideră consumată din momentul producerii vătămării uşoare a 
integrităţii corporale sau a sănătății. 

Latura subiectivă a vătămării intenţionate uşoare a integrităţii corporale 
sau a sănătăţii se exprimă, în primul rând, prin vinovăţie sub formă de intenţie 
directă sau indirectă. Motivele infracțiunii pot fi dintre cele mai variate: răz- 
bunare, gelozie, invidie, ură, interes material, motive huliganice etc. La califi- 
care, nici motivul infracțiunii, nici scopul acesteia nu au importanţă. Totuşi, 
de acestea trebuie să se ţină cont la individualizarea pedepsei. 

Subiectul infracţiunii examinate este persoana fizică responsabilă, care la 
momentul săvârşirii infracțiunii a împlinit vârsta de 16 ani. 


S4. Vătămarea intenţionată gravă ori medie a integrităţii 
corporale sau a sănătăţii în stare de afect 


Legea penală defalcă unele tipuri de vătămare a integrităţii corporale sau 
a sănătăţii ţinând cont nu doar de caracterul gravității vătămării, produse în 
dauna sănătăţii, dar luând în consideraţie şi alte circumstanţe care influen- 
ţează asupra pericolului social al infracţiunii. Făcându-se defalcarea unor 
componenţe aparte de vătămări ale integrităţii corporale sau ale sănătăţii, se 
urmăreşte nu doar scopul protejării eficiente a sănătăţii persoanei. În astfel de 
cazuri, trebuie luate în consideraţie datele despre personalitatea făptuitorului 
şi cele privind conduita victimei. Tocmai aceasta este cauza defalcării compo- 
nenţei de infracțiune prevăzute la art. 156 din CP al RM. 

Obiectul juridic special al acestei infracţiuni îl constituie relaţiile sociale 
cu privire la sănătatea persoanei. 

Obiectul material al vătămării intenționate grave ori medii a integrității 
corporale sau a sănătăţii îl formează corpul persoanei. 

Latura obiectivă a infracţiunii analizate are următoarea structură: 1) fapta 
(acţiunea sau inacțiunea) prejudiciabilă exprimată în cauzarea vătămării grave 
sau medii a integrităţii corporale sau a sănătăţii; 2) urmările prejudiciabile 
sub forma vătămării grave sau medii a integrităţii corporale sau a sănătăţii; 

3) legătura de cauzalitate dintre fapta prejudiciabilă şi urmările prejudiciabile; 
4) circumstanţe: provocarea stării de afect prin acte de violență sau de insulte 
grave sau prin alte acte ilegale sau imorale ale victimei, dacă aceste acte au avut 
sau ar fi putut avea urmări grave pentru făptuitor sau rudele lui. 

În ce priveşte însuşirile primelor trei semne ale laturii obiective a infrac- 
ţiunii analizate, facem trimitere la explicaţiile date în cadrul analizei laturii 
obiective a infracțiunilor prevăzute la art. 151 şi art. 152 din CP al RM. În 
această ordine de idei, menţionăm că, la calificare, nu contează care urmări 
prejudiciabile concrete au survenit: vătămarea gravă a integrității corporale 
sau a sănătăţii ori vătămarea medie a integrităţii corporale sau a sănătății. 
Totuşi, producerea unei sau altei din aceste urmări prejudiciabile alternative 
trebuie luată în consideraţie la individualizarea pedepsei. 

Dar cum să calificăm fapta, dacă, în urma vătămării intenţionate grave a 
integrității corporale sau a sănătăţii provocate în stare de afect, s-au produs 
urmările prejudiciabile secundare sub formă de deces al victimei? 

Considerăm că vătămarea intenționată gravă a integrității corporale sau a 
sănătăţii, care a provocat decesul victimei, reprezintă varianta unei infracțiuni 
unice, numită “vătămarea intenționată gravă a integrităţii corporale sau a să- 
nătăţii”. De aceea, atunci când în art. 156 din CP al RM se menţionează despre 
vătămarea (intenţionată) gravă a integrităţii corporale sau a sănătăţii, se are în 
vedere şi varianta de infracțiune de la alin. (4) art. 151 din CP al RM. 

Dacă vătămarea intenţionată gravă a integrității corporale sau a sănătății, 
săvârşită în stare de afect, a provocat decesul victimei, atunci decesul victimei nu 
se încadrează în limitele prevăzute de art. 156 din CP al RM. Decesul victimei se 
ia în consideraţie la individualizarea pedepsei, nu şi la calificarea infracțiunii. 

Astfel, în baza prevederilor de la lit. a), art. 117 din CP al RM, concurenţa 
dintre alin. (4) al art. 151 din CP al RM şi art. 156 din CP al RM este soluţio- 
nată de asemenea în favoarea art. 156 din CP al RM. 

Întrucât nu există o normă penală care ar incrimina vătămarea intențio- 
nată uşoară a integrităţii corporale sau a sănătății săvârşită în stare de afect, iar 
la calificare nu putem aplica, aşa cum prescriu regulile concurenţei normelor 
penale, art. 153 din CP al RM, rezultă că persoana nu poate fi trasă la răspun- 
dere penală pentru o asemenea faptă. 

Cu privire la însuşirile celui de-al patrulea semn al laturii obiective a in- 
fracțiunii pe care o examinăm, facem trimitere la explicaţiile prezentate în ca- 
drul analizei laturii obiective a infracţiunii prevăzute la art. 146 din CP al RM. 

Infracţiunea prevăzută la art. 156 din CP al RM este o infracțiune mate- 
rială. Ea se consideră consumată din momentul producerii vătămării grave ori 
medii a integrității corporale sau a sănătății. 

Latura subiectivă a infracţiunii analizate se exprimă, în primul rând, în 
vinovăţie sub formă de intenţie directă sau indirectă. Vătămarea gravă ori 
medie a integrității corporale sau a sănătăţii în stare de afect, săvârşită din 
imprudenţă, trebuie calificată conform art. 157 din CP al RM. Având în vedere 
prevederile de a lit. i) din art. 76 din CP al RM, în astfel de cazuri, provocarea 
infracțiunii de actele ilegale sau imorale ale victimei poate fi luată în conside- 
raţie ca circumstanţă care ar atenua pedeapsa. 

Motivele infracțiunii pot fi diferite, dar de cele mai dese ori constau în 
răzbunare sau gelozie. 

Cu privire la notele caracteristice ale celui mai important semn al laturii 
subiective — starea de afect - facem trimitere la explicaţiile corespunzătoare 
vizând fapta infracțională prevăzută la art. 146 din CP al RM. 

Subiectul infracțiunii examinate este persoana fizică responsabilă, care la 
momentul săvârşirii infracțiunii a împlinit vârsta de 16 ani. 


$5. Vătămarea gravă ori medie a integrităţii corporale 
sau a sănătăţii cauzată din imprudenţă 


Pericolul social al infracțiunii depinde în mare măsură de atitudinea psi- 
hică a făptuitorului față de fapta prejudiciabilă, față de urmările prejudiciabile 
ale acesteia şi de legătura de cauzalitate dintre fapta prejudiciabilă şi urmările 
prejudiciabile. Această dependenţă se atestă şi în cazul infracțiunilor contra 
sănătăţii. Mai mult, în cazul acestor infracțiuni, dependenţa gradului de peri- 
col social de forma vinovăţiei este atât de mare, încât legiuitorul a incriminat 
aparte vătămările intenţionate ale integrităţii corporale sau ale sănătăţii şi vă- 
tămările integrităţii corporale sau ale sănătăţii cauzate din imprudenţă. 

Obiectul juridic special al infracţiunii examinate îl formează relaţiile so- 
ciale cu privire la sănătatea persoanei. 

Obiectul material al infracţiunii prevăzute la art. 157 din CP al RM îl 
constituie corpul persoanei. 

Latura obiectivă a vătămării grave ori medii a integrității corporale sau a 
sănătăţii, cauzate din imprudenţă, are următoarea structură: 1) fapta (acțiunea 
sau inacțiunea) prejudiciabilă constând în cauzarea vătămării grave ori medii 
a integrității corporale sau a sănătăţii; 2) urmările prejudiciabile sub formă de 
vătămare gravă ori medie a integrității corporale sau a sănătăţii; 3) legătura de 
cauzalitate dintre fapta prejudiciabilă şi urmările prejudiciabile. 

Întrucât toată informaţia necesară cu privire la trăsăturile semnelor no- 
minalizate mai sus a fost deja oferită cu prilejul analizei laturii obiective a 

infracţiunilor prevăzute la art. 151 şi la art. 152 din CP al RM, pentru a evita 
repetările inutile, facem trimitere la această informaţie. 

Articolul 157 din CP al RM, ca normă generală, nu poate fi aplicat dacă 
fapta intră sub incidenţa unei norme concurente speciale, cum ar fi: art. 263, 
alin. (1) sau (2), ori lit. a) din alin. (3) art. 264 din CPalRM etc. 

Infracţiunea prevăzută la art. 157 din CP al RM nu poate avea drept urma- 
re prejudiciabilă decesul victimei. Lipsirea de viață din imprudenţă trebuie să 
fie calificată în conformitate cu art. 149 din CP al RM. 

Infracţiunea examinată este o infracțiune materială. Ea se consideră con- 
sumată din momentul producerii: a) vătămării grave a integrității corporale 
sau a sănătăţii ori b) vătămării medii a integrităţii corporale sau a sănătăţii. 

Latura subiectivă a infracţiunii prevăzute la art. 157 din CP al RM se ex- 
primă în vinovăţie sub formă de imprudenţă. Tipul imprudenţei - neglijența 
sau încrederea exagerată — nu importă la calificarea faptei. Totuşi, sub aspectul 
individualizării pedepsei, nu putem face abstracţie de faptul că infracțiunea 
comisă din neglijență comportă un grad mai redus de pericol social decât in- 
fracțiunea săvârşită din încredere exagerată. 

Vătămarea gravă sau medie a integrităţii corporale sau a sănătăţii, cauzată din 
neglijenţă, trebuie deosebită de vătămarea gravă ori medie a integrității corporale 
sau a sănătății, săvârşită fără vinovăţie. În această din urmă situaţie, persoana nu 
trebuie trasă la răspundere penală, dat fiind că lipseşte latura subiectivă a infrac- 
ţiunii; cauzând vătămarea gravă sau medie a integrității corporale sau a sănătății, 
persoana nu-şi dădea seama de caracterul prejudiciabil al acţiunii sau inacțiunii 
sale, şi nu a prevăzut posibilitatea survenirii unor astfel de urmări; având în vede- 
re circumstanţele cazului, nici nu trebuia sau nu putea să le prevadă. 

Subiectul vătămării grave sau medii a integrității corporale sau a sănătății, 
cauzate din imprudenţă, este persoana fizică responsabilă, care la momentul 
săvârșirii infracţiunii a împlinit vârsta de 16 ani. 


Secţiunea a IV-a. INFRACŢIUNI CARE PUN ÎN PERICOL VIAȚA 
ȘI SĂNĂTATEA PERSOANEI 


$1. Maltratarea intenţionată sau alte acte de violenţă 


Violentarea persoanei poate să prezinte gradul de pericol social al unei 
infracţiuni chiar dacă nici viața persoanei, nici sănătatea acesteia nu au fost 
vătămate efectiv, ci doar periclitate. În acest context se înscrie infracțiunea 
prevăzută la art. 154 din CP al RM, care se distinge prin mai multe particula- 
rităţi în raport cu faptele infracționale analizate până acum. 

Obiectul juridic special al maltratării intenţionate sau al altor acte de vio- 
lenţă îl constituie relaţiile sociale cu privire la integritatea corporală. 

Aşa cum am menţionat anterior, există temeiuri serioase pentru a percepe 
sănătatea persoanei şi integritatea persoanei ca două valori sociale distincte. 
Sferele celor două noțiuni — “sănătatea persoanei” şi “integritatea corporală a 
persoanei” — nu se intersectează. Ne vom convinge de corectitudinea acestei 
axiome la examinarea urmărilor prejudiciabile ale infracțiunii de maltratare 
intenţionată sau ale altor acte de violenţă. 

Totuşi, nu putem ignora faptul că toate atributele persoanei, având calitatea 
de valori sociale, apărate de legea penală -— viaţa, sănătatea, integritatea corpo- 
rală, cinstea, demnitatea, libertatea etc. — se află într-o strânsă legătură, fiind 
complementare una față de cealaltă. În acest registru, nu ar fi greşit să afirmăm 
că, prin săvârşirea infracțiunii prevăzute la art. 154 din CP al RM, se pune în pe- 
ricol cel puţin sănătatea persoanei. Este adevărat că, sub aspectul corelaţiei din- 
tre obiectul juridic generic şi obiectul juridic special al infracțiunii examinate, 
opţiunea pentru a desemna relaţiile sociale cu privire la integritatea corporală a 
persoanei în calitate de obiect juridic special pare oarecum inoportună. O astfel 
de problemă nu ar fi existat, dacă denumirea Capitolului II al Părții speciale a 
Codului penal ar fi “Infracțiuni contra vieții, sănătăţii şi integrităţii corporale”. 
Însă nu putem face abstracţie nici de faptul că denumirea unui sau altui capitol 
din Partea specială a Codului penal al Republicii Moldova nu reuşeşte întot- 
deauna să desemneze optimal esenţa identitară generică a fiecărei infracțiuni 
din cele incriminate în acel sau alt capitol. Or, atunci când am optat pentru for- 
mula “relaţii sociale cu privire la integritatea corporală”, rațiunile identificării 
esenței au fost mai puternice decât cele ale respectării rigide a formei. 

Obiectul material al maltratării intenţionate sau al altor acte de violenţă îl 
formează corpul persoanei. 

Latura obiectivă a acestei infracțiuni are următoarea structură: 1) fapta 
(acţiunea sau inacțiunea) prejudiciabilă care se exprimă în maltratare sau în 
alte acte de violenţă; 2) urmările prejudiciabile care se exprimă într-o altă for- 
mă decât cea a urmărilor prejudiciabile produse de infracțiunile prevăzute la 
art. 151-153 din CPal RM; 3) legătura de cauzalitate dintre fapta prejudiciabilă 
şi urmările prejudiciabile. 

De cele mai dese ori, infracțiunea analizată este comisă prin acțiuni. Le- 
giuitorul prevede două modalități normative ale acestor acţiuni: 1) maltratarea 
şi 2) alte acte de violenţă. 

Prin “maltratare” se înțelege actul de violență care constă în aplicarea lovi- 
turilor multiple (trei şi mai multe) asupra corpului victimei. 


Capitolul III 115 





Prin “aplicarea loviturilor” trebuie de înțeles acțiunea mecanică a unei 
energii cinetice exterioare de atingere, de compresiune sau izbire bruscă şi 
violentă a suprafeţei de contact a corpului victimei cu sau de un corp conton- 
dent, de regulă, prin proiectare, călcare, alunecare, aruncare sau cădere (de 
exemplu, cu palma, cu piciorul, cu cotul, cu un obiect, instrument sau armă; 
de perete, de gard, de caldarâm, sau de alte obiecte ori obstacole materiale 
aruncate asupra victimei etc.)”. 

Caracterul multiplu al aplicării loviturilor condiţionează esența maltrată- 
rii ca a unei fapte care cauzează nu pur şi simplu o durere, ci o durere deosebit 
de chinuitoare, care este repetată iarăşi şi iarăşi, prin aceasta traumatizând 
mai mult persoana. În acest sens, nu putem să nu agreăm opinia conform 
căreia conceptele “maltratare”, “schingiuire”, “tortură”, “batjocură”, “sadism” 
fac parte din același registru noţional, reprezentând cazuri particulare de ma- 
nifestare a cruzimii“. 

Prin “alte acte de violență” înţelegem toate manifestările brutale şi constrân- 
gerile de orice natură (de exemplu, pişcarea; bătaia cu nuiaua, biciul, cureaua 
sau cu alte asemenea obiecte; legarea mâinilor sau picioarelor; târârea; punerea 
unei piedici urmată de cădere; răsucirea mâinilor; muşcarea; tragerea de păr 
sau de ureche; smulgerea părului; strivirea sau prinderea unor sau altor părți 
ale corpului victimei cu ajutorul unor dispozitive; introducerea unor obiecte 
ascuţite sub unghii; stingerea ţigaretei de corpul victimei; provocarea arsurilor 
cu ajutorul lămpii de sudat, a fierului de călcat sau al altor asemenea obiecte; 
privarea de somn, mâncare sau apă; deținerea într-o încăpere friguroasă etc.). 

Alte acte de violenţă pot fi comise prin acţiune, dar şi prin inacțiune, atunci 
când, prin neluarea unei măsuri la care subiectul era obligat, victima este expu- 
să să se lovească (de exemplu, făptuitorul nu anunţă victima că a dat pe scară cu 
o substanță alunecoasă pentru protejarea lemnului, provocându-i căderea)“. 

Din rândul altor acte de violenţă fac parte şi actele de violenţă psihică (de 
exemplu, ameninţarea în fața căreia victima timorată a încercat să fugă, dar, 
împiedicându-se, a căzut şi s-a lovit). 

Atât maltratarea, cât şi alte acte de violenţă se pot realiza prin acțiunea di- 
rectă a făptuitorului, dar şi indirect, prin folosirea unor obiecte, a unui animal, 
sau chiar prin propria faptă a victimei constrânsă să se accidenteze. 





3 O. A. Stoica, Drept penal. Partea specială, Bucureşti, Editura Didactică şi Pedagogică, 
1976, p. 88. 

40 A. H.IlonoB, Y6uiicmea npu omazuarouux o6cmoamernvcmeax, c. 471. 

11 Gh. Nistoreanu şi alții, Drept penal. Partea specială, Bucureşti, Europa Nova, 1999, 


p. 125. 

Pentru ca fapta să poată fi calificată conform art. 154 din CP al RM, mal- 
tratarea sau alte acte de violenţă trebuie să nu provoace vătămarea gravă, me- 
die sau ușoară a integrității corporale sau a sănătăţii. Dacă, în urma maltrată- 
rii sau a altor acte de violenţă, aceste urmări prejudiciabile totuşi s-au produs, 
cele comise trebuie calificate potrivit lit. e) din alin. (2) al art. 151; lit. f) din 
alin. (2) al art. 152 sau conform art. 153 din CPalRM. 

Dacă legiuitorul cere ca, în cazul infracțiunii prevăzute la art. 154 din CP 
al RM, să nu se producă nici măcar o vătămare uşoară a integrității corporale 
sau a sănătăţii, rezultă că prin maltratare sau prin alte acte de violență nu poate 
fi provocată nici măcar o dereglare de scurtă durată a sănătăţii. Însă sub pragul 
noţiunii “dereglare de scurtă durată a sănătăţii” nu mai există o noţiune care 
să desemneze o vătămare a sănătăţii. În context, este necesar să specificăm 
că, în Partea V “Leziuni corporale fără cauzarea prejudiciului sănătății” din 
Regulament, se menţionează că din şirul leziunilor corporale ce nu cauzează 
prejudiciu sănătăţii fac parte leziunile ce nu generează o dereglare a sănătăţii 
sau o incapacitate temporară de muncă. 

Această prevedere nu vine decât să confirme o dată în plus că obiectul 
juridic special al infracțiunii prevăzute la art. 154 din CP al RM îl formează 
tocmai relaţiile sociale cu privire la integritatea corporală a persoanei, şi nu 
cele cu privire la sănătatea persoanei. 

Aşadar, urmările prejudiciabile ale maltratării intenționate sau ale altor 
acte de violenţă le constituie, în primul rând, leziunile corporale, adică iritarea 
pielii, excoriațiile, echimozele, alte semne exterioare superficiale. Dar, ţinând 
cont de interpenetrarea noţiunilor “maltratare sau alte acte de violenţă” şi “tor- 
tură”, trebuie să recunoaştem că nu numai suferinţele fizice, dar şi suferințele 
psihice pot constitui urmările prejudiciabile ale infracțiunii prevăzute la art. 
154 din CP al RM. Recunoscând aceasta, nu vom face decât să respectăm una 
din cerinţele ce se conţin în dispoziţia de la art. 1 din CP al RM, conform căre- 
ia Codul penal se aplică în conformitate cu prevederile Constituţiei Republicii 
Moldova şi ale actelor internaţionale la care Republica Moldova este parte. 

Infracţiunea prevăzută la art. 154 din CPal RM este o infracțiune materia- 
Jă. Ea se consideră consumată din momentul producerii leziunilor corporale, 
implicând suferinţe fizice, cu sau fără suferinţe psihice. 

Latura subiectivă a infracţiunii analizate se exprimă, în primul rând, prin 
vinovăţie sub formă de intenţie directă sau indirectă. Ca motive ale infrac- 
ţiunii pot să apară: răzbunarea, gelozia, invidia, ura etc. Deşi legiuitorul nu 
individualizează expres scopul acestei infracțiuni, acesta îl poate forma numai 
pricinuirea suferințelor fizice sau psihice. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 

Majoritatea agravantelor, indicate la alin. (2) al art. 154 din CP al RM, se 
regăsesc în dispoziţia art. 145 din CP al RM. De aceea, este admisibilă o tratare 
similară a esenței agravantelor respective, cu luarea în considerație a particula- 
rităţilor infracțiunii de maltratare intenționată sau ale altor acte de violenţă. 

La lit. g) din alin. (2) al art. 154 din CP al RM este prevăzută o circum- 
stanță agravantă, specifică pentru infracţiunea analizată - “cu folosirea unor 
instrumente speciale de tortură”. Prin asemenea mijloace de săvârşire a mal- 
tratării intenționate sau a altor acte de violență, această agravantă dovedeşte 
pericolul social sporit al faptei şi al făptuitorului: acesta nu se mulțumește să 
realizeze în orice fel maltratarea sau alte acte de violenţă, ci utilizează instru- 
mente speciale de tortură. 

Prin “instrumente speciale de tortură” trebuie de înţeles uneltele, dispozi- 
tivele sau aparatele special confecționate sau adaptate pentru a cauza victimei, 
cu deosebită cruzime, suferinţe grave de ordin fizic sau psihic. Îndeosebi, este 
vorba despre instrumente special confecționate (de către făptuitorul însuși sau 
de către o altă persoană) în vederea producerii şocurilor electrice, a sufocă- 
rii sau a provocării de arsuri etc., ori despre instrumente special adaptate în 
aceleași scopuri, adică transformate, prin adaptare, din obiecte de uz casnic, 
din arme de autoapărare etc. Persoana care a acordat făptuitorului instrumen- 
te speciale de tortură, fiind conştientă că acestea vor fi folosite la maltratarea 
victimei sau la săvârşirea altor acte de violenţă, trebuie să răspundă în calitate 
de complice la infracțiunea prevăzută la art. 154 din CP al RM. 


$2. Amenințarea cu omor ori cu vătămarea gravă a integrității 
corporale sau a sănătăţii 


Caracterul periculos al infracțiunii examinate este reliefat de împrejurarea 
în care victima conştientizează că este ameninţată cu un rău, creându-i-se o 
stare de teamă profund dăunătoare; victima este scoasă din starea sa normală, 
teama ei îşi găseşte reflectare şi în acţiuni, comportament. 

Cu privire la valoarea socială specifică ce este afectată prin săvârşirea 
amenințării cu omor ori cu vătămarea gravă a integrității corporale sau a să- 
nătăţii, în literatura de specialitate se consideră că aceasta o formează starea 
psihică a persoanei, în a cărei privinţă a fost expusă ameninţarea cu omor ori 
cu vătămarea gravă a integrităţii corporale sau a sănătăţii, stare caracterizată 

prin tulburarea liniştii şi prin sentimentul de teamă pentru viaţă şi sănătate ce 
i s-a creat”. 

Agreând în principiu această opinie, considerăm că obiectul juridic spe- 
cial al infracțiunii prevăzute la art. 155 din CP al RM îl constituie relaţiile 
sociale cu privire la libertatea psihică a persoanei. 

Prin “libertate psihică (morală, internă) a persoanei” se înţelege putinţa 
ce-i este lăsată fiecărei persoane de a hotări (de a dispune) în toate actele sale, 
în cadrul ordinii juridice, după cum va crede de cuviinţă, deci după cum îi vor 
dicta conştiinţa, sentimentele şi interesele sale*?. 

Întrucât prin asemenea ameninţări nu se realizează o influențare nemij- 
locită infracțională asupra corpului victimei, infracțiunea dată nu are obiect 
material. 

Latura obiectivă a amenințării cu omor ori cu vătămarea gravă a inte- 
grităţii corporale sau a sănătăţii are următoarea structură: 1) fapta prejudi- 
ciabilă exprimată în acţiunea de amenințare cu omor ori cu vătămarea gravă 
a integrității corporale sau a sănătăţii; 2) circumstanţe: existenţa pericolului 
realizării acestei ameninţări. 

Prin “ameninţare” se are în vedere acțiunea constituind o formă a violen- 
ţei psihice, care presupune efectuarea de către făptuitor a unui act de natură 
să inspire victimei temere, fapt ce o pune în situaţia de a nu mai avea resursele 
psihice necesare pentru a rezista constrângerii. 

Totodată, nu orice amenințare adresată unei persoane poate fi calificată 
conform art. 155 din CP al RM. Numai ameninţarea cu omor ori cu vătăma- 
rea gravă a integrității corporale sau a sănătății poate forma acţiunea prejudi- 
ciabilă prevăzută la această normă. Nu importă dacă omorul sau vătămarea 
gravă a integrităţii corporale sau a sănătăţii, cu care victima este amenințată, 
se preconizează a fi săvârşite chiar de cel ce amenință; acestea pot fi săvârşite 
şi de o altă persoană. 

Amenințarea poate fi expusă verbal, în scris (nu contează dacă scrisoarea 
este semnată sau anonimă; este suficient să se poată identifica ameninţătorul), 
săvârşită prin fapte (gesturi, atitudini, semne convenţionale etc.). 

Amenințarea poate fi adresată direct de cel ce ameninţă sau indirect 
(printr-o terță persoană). 





“2 Kommenmapuii K Yeono8Homy kodexcy Poccuiickoii Pedepauuu | Ilon o6m. pen. B. B. Mo- 


sakoBa, MockBa, 2k3amen, 2004, c. 234. 
4 C. Rătescu şi alţii, op. cit., p. 245-246. 

Amenințarea în contextul infracțiunii prevăzute la art. 155 din CP al RM 
trebuie deosebită de amenințarea săvârșită, ca acţiune adiacentă, în cadrul in- 
fracțiunilor complexe prevăzute la art. 171, 172, 188, 189 etc. din CP al RM. 

Existenţa pericolului de a fi realizată ameninţarea cu omor ori cu vătăma- 
rea gravă a integrităţii corporale sau a sănătăţii constituie circumstanța, acel 
semn obligatoriu care întregeşte latura obiectivă a infracţiunii prevăzute la art. 
155 din CPalRM. 

Această circumstanţă este prezentă dacă sunt întrunite cumulativ urmă- 
toarele două condiţii: 1) apariţia la victimă a temerii pentru viața sau sănătatea 
sa, în cazul punerii amenințării în executare (condiţia subiectivă); 2) apariţia 
pericolului realizării amenințării (condiţia obiectivă). 

Existenţa primei condiţii trebuie verificată în raport cu personalitatea vic- 
timei: un om limitat poate fi alarmat în alte împrejurări decât un om cult; un 
om cu o situație modestă poate fi mai uşor intimidat decât un om cu o poziţie 
socială proeminentă etc. 

Existenţa celei de-a doua condiţii trebuie verificată în raport cu urmă- 
toarele împrejurări: a) modul de exprimare a amenințării; b) personalitatea 
amenințătorului (gradul de agresivitate în contextul soluționării situațiilor 
conflictuale; existența antecedentelor penale pentru infracțiuni contra vieții 
şi sănătăţii etc.); c) faptul deţinerii de către ameninţător a armelor sau a altor 
obiecte care pot fi utilizate pentru lipsirea de viață sau cauzarea vătămării gra- 
ve a integrității corporale sau a sănătăţii; d) locul, timpul şi ambianța în care a 
fost expusă ameninţarea etc. 

Infracţiunea prevăzută la art. 155 din CP al RM este o infracțiune for- 
mal-materială. Ea se consideră consumată din momentul apariţiei pericolului 
realizării amenințării cu omor ori cu vătămarea gravă a integrităţii corporale 
sau a sănătății. 

Latura subiectivă a infracțiunii examinate se exprimă, în primul rând, în 
vinovăţie sub formă de intenţie directă. Motivele şi scopurile infracțiunii pot 
fi variate. Cel mai des, motivul se exprimă în răzbunare, iar scopul — în schim- 
barea conduitei victimei în interesul făptuitorului. 

Subiectul infracţiunii este persoana fizică responsabilă, care la momentul 
săvârşirii infracțiunii a împlinit vârsta de 16 ani. 

$3. Constrângerea persoanei la prelevarea organelor 
sau țesuturilor pentru transplantare 


La etapa luării deciziei despre alienarea unui fragment al corpului său, do- 
natorul trebuie să aibă posibilitatea să cântărească toate repercusiunile acestei 
decizii. Manifestarea liberă a voinţei de către donatorul potenţial presupune 
lipsa constrângerii fizice şi psihice asupra acestuia. Incriminarea de la art. 158 
din CP al RM apare tocmai ca mijloc de asigurare juridico-penală a ordinii în 
luarea deciziei privind autodeterminarea în raport cu donația ex vivo a orga- 
nelor sau a ţesuturilor umane. 

Obiectul juridic special al infracţiunii analizate îl formează relaţiile sociale 
cu privire la sănătatea, integritatea corporală sau libertatea psihică a persoanei. 

Obiectul material al infracţiunii prevăzute la art. 158 din CP al RM îl 
constituie corpul persoanei. 

Latura obiectivă a infracțiunii de constrângere a persoanei la prelevarea 
organelor sau ţesuturilor pentru transplantare se exprimă în fapta prejudi- 
ciabilă, concretizată în acțiune, constând în constrângerea persoanei la pre- 
levarea organelor sau ţesuturilor, săvârşită: 1) cu aplicarea violenţei ori 2) cu 
amenințarea aplicării ei. 

Noţiunile “organe şi țesuturi umane” şi “prelevarea organelor şi ţesuturilor 
umane” au fost definite cu prilejul analizei faptei de la lit. ]) din alin. (3) alart. 
145 din CP al RM. 

În contextul infracțiunii analizate, termenul “constrângere” semnifică 
influențarea asupra victimei pe calea aplicării violenţei sau a amenințării cu 
aplicarea ei, pentru a o determina să devină donator“. Conform Legii privind 
transplantul de organe şi ţesuturi umane şi Legii privind donarea de sânge, 
ultima fiind adoptată de Parlamentul Republicii Moldova la 25.03.1993%, 
prelevarea oricărui transplant prin constrângere este interzisă. Prelevarea de 
organe şi ţesuturi de la un donator în viaţă se permite numai dacă acesta şi-a 
dat în scris, liber şi conştient, consimțământul pentru prelevarea organului 
sau țesutului său. Acest consimțământ este întărit prin semnătura donatorului 
în certificatul de prelevare a organelor şi ţesuturilor umane de la donatorul 
în viață pentru transplant, perfectat conform modelului din Anexa nr.7 la 
Ordinul Ministerului Sănătăţii al Republicii Moldova despre aplicarea Legii 
privind transplantul de organe şi ţesuturi umane. 





4 C. C. TuxonoBa, Ilpuwu3nennoe u nocmepmnoe donopcmeo e Poccuiickoii Pedepauuu, 


Canxr-Ilerep6ypr, HOpunuueckuii menrp Ilpecc, 2002, c. 99. 
*5 Monitorul Parlamentului Republicii Moldova, nr. 7, 1993. 

Constrângerea persoanei la prelevarea organelor sau ţesuturilor se poate 
exprima în: maltratarea intenționată sau alte acte de violență; vătămarea in- 
tenționată medie sau ușoară a integrității corporale sau a sănătăţii etc. (con- 
strângerea săvârşită cu aplicarea violenţei); efectuarea unui act de natură să 
inspire victimei temere, care o pune în situația de a nu mai avea resursele 
psihice necesare pentru a rezista constrângerii (constrângerea săvârşită cu 
amenințarea aplicării violenţei). 

Dacă constrângerea persoanei la prelevarea organelor sau ţesuturilor s-a 
exprimat în vătămarea intenţionată gravă a integrității corporale sau a sănătă- 
ţii, cele comise trebuie calificate numai conform lit. d) din alin. (3) al art. 151 
din CP al RM. Dacă o asemenea constrângere s-a exprimat în amenințarea cu 
omor ori cu vătămarea gravă a integrităţii corporale sau a sănătăţii, atunci, 
având în vedere prevederile art. 118 din CP al RM, fapta se califică numai po- 
trivit art. 158 din CP al RM. 

Amenințarea cu răspândirea unor ştiri defăimătoare despre victimă sau 
cu deteriorarea ori distrugerea bunurilor acesteia nu poate alcătui conținutul 
noţiunii de constrângere, utilizate în dispoziţia de la art. 158 din CP al RM. 
De asemenea, nu poate alcătui conținutul acestei noţiuni determinarea cu 
rea-credinţă (prin rugăminţi, ordine, prin oferirea unor sume de bani sau a 
diverselor avantaje ori profituri, prin îndemnuri, amăgiri etc.) la prelevarea 
organelor sau ţesuturilor. Pentru astfel de fapte se poate aplica răspunderea 
conform art.189, conform art. 27 şi art. 190, şi/sau conform art. 26 şi lit. d) din 
alin. (3) al art. 151 din CP al RM. Cât priveşte aplicarea incriminărilor privi- 
toare la şantaj sau escrocherie, explicația este următoarea: în virtutea faptului 
că posedă membrane materializate, precum şi a faptului că sunt accesibile 
pentru a fi percepute din exterior, organele şi țesuturile umane sunt obiecte 
ale lumii materiale şi, în cazul separării lor de corpul persoanei, devin bunuri 
a căror circulaţie este limitată“. A ignora aceasta ar însemna să ignorăm rea- 
litatea: întregul set de fragmente ale organismului uman - de la inimă până la 
hipofiză — costă, pe “piaţa neagră”, câteva sute de mii de dolari”. 

Infracţiunea examinată este o infracțiune formală. Ea se consideră con- 
sumată din momentul săvârşirii constrângerii, indiferent de faptul dacă a fost 
sau nu înfrântă voinţa victimei. 





15 H. A. Maprankaa, [pamOancko-npaeogvie 8onpocvi mpancnnanmauuu u donopcmea || 

Latura subiectivă a infracţiunii de la art. 158 din CP al RM se exprimă, în 
primul rând, în vinovăţie sub formă de intenţie directă. Motivele infracțiunii 
date pot fi dintre cele mai variate: interes material, carierism, năzuința de a acor- 
da ajutor unei persoane apropiate (recipientului) pe seama victimei etc. Scopu- 
rile infracțiunii pot fi şi ele dintre cele mai diverse: transplantare, consumare în 
procesul canibalismului, utilizarea în cadrul unor ritualuri ezoterice sau pseu- 
doreligioase, colecţionare, utilizarea în industria farmaceutică şi de parfumerie 
etc. Acestea sunt scopurile finale. Scopul primar este însă întotdeauna acelaşi 
- prelevarea organelor sau țesuturilor. Dacă acest scop a fost realizat, cele comise 
trebuie calificate prin concurs: art. 158 şi art. 151, 152 sau chiar art. 145 din CP 
al RM, în funcţie de urmările prejudiciabile concrete ale prelevării. 

Subiectul infracțiunii este persoana fizică responsabilă, care la momentul 
săvârșirii infracţiunii a împlinit vârsta de 16 ani. Nu se cere ca subiectul să aibă 
careva calitate specială; acesta poate fi un medic-transplantolog sau chirurg, o 
persoană cu studii medicale, dar şi oricare altă persoană. 

Cu privire la cele două agravante prevăzute la alin. (2) al art. 158 din CP al 
RM, facem trimitere la explicaţiile corespunzătoare privind faptele prevăzute 
la lit. e) din alin. (2) art. 145 şi, respectiv, la lit. c) din alin. (2) al art. 150 din 
CPalRM. 


$4. Provocarea ilegală a avortului 


În art. 159 din CP al RM este consacrată teza conform căreia a da naştere 
unei ființe umane este un act personal, nu unul social. Urmările acestui act 
le suportă mai mult ca oricine femeia şi, când ea nu doreşte să le suporte, so- 
cietatea, care nu contribuie în mod eficient la uşurarea acestor greutăţi, nu 
are dreptul să-i impună contrar voinței ei obligaţia de a avea copii. Tocmai de 
aceea, prin Legea ocrotirii sănătăţii, femeilor li se acordă dreptul să-şi hotă- 
rască personal problema maternității. Totuşi, autonomia individuală a femeii 
în a decide asupra actului nașterii este relativă, întrucât trebuie să se confor- 
meze faptului că viaţa şi sănătatea femeii sunt valori sociale, susceptibile de 
apărare în toate cazurile. Din aceste rațiuni, efectuarea avortului trebuie să se 
desfăşoare în condiţii de legalitate. 

Obiectul juridic special al provocării ilegale a avortului îl formează rela- 
ţiile sociale cu privire la viața sau sănătatea persoanei. 

Obiectul material al infracţiunii analizate este corpul femeii însărcinate. 

Latura obiectivă a provocării ilegale a avortului are următoarea structură: 
1) fapta prejudiciabilă exprimată în acțiunea de întrerupere a cursului sarcinii; 
2) locul: în afara instituţiilor medicale sau cabinetelor medicale autorizate în 

scopul întreruperii cursului sarcinii; 3) circumstanţe: a) în cazul sarcinii ce 
depăşeşte 12 săptămâni, în lipsa indicaţiilor medicale stabilite de Ministerul 
Sănătăţii; b) în cazul contraindicaţiilor medicale pentru efectuarea unei ase- 
menea operaţii; c) în condiţii antisanitare. 

Prin “întreruperea cursului sarcinii” se înţelege expulzarea sau suprima- 
rea produsului concepțiunii, când acesta este neviabil (în primele 22-28 de 
săptămâni ale gravidității), sau suprimarea produsului concepţiunii, când 
acesta este viabil (în faza finală a gravidității). 

În contextul infracțiunii prevăzute la art. 159 din CP al RM se are în vede- 
re numai întreruperea cursului sarcinii cu consimțământul femeii însărcinate. 
Dacă ea nu şi-a dat consimțământul la avort, cele comise trebuie calificate 
conform art. 151 din CP al RM. 

Metodele de întrerupere a cursului sarcinii nu contează la calificare, pu- 
tând fi dintre cele mai variate: operativă, mecanică, toxică etc. 

Locul şi circumstanţele săvârşirii infracțiunii analizate, nominalizate la 
lit. a), c), d) şi e) din alin. (1) al art. 159 din CP al RM, au un caracter alternativ. 
Prezenţa oricăruia din acestea este suficientă pentru ca întreruperea cursului 
sarcinii să atragă răspunderea penală conform art. 159 din CP al RM. 

În ce priveşte locul săvârșirii infracţiunii, acesta este determinat ca fiind 
în afara instituţiilor medicale sau cabinetelor medicale autorizate în acest scop. 
Conform art.32 din Legea ocrotirii sănătăţii, operaţia de întrerupere a cur- 
sului sarcinii poate fi efectuată numai în instituţiile medico-sanitare publice. 
Aşadar, întreruperea cursului sarcinii, efectuată în afara unor astfel de institu- 
ţii, intră sub incidenţa art. 159 din CP al RM. 

Referitor la circumstanța “în cazul sarcinii ce depășește 12 săptămâni, 
în lipsa indicaţiilor medicale stabilite de Ministerul Sănătăţii”, este necesar 
a specifica că regula privitoare la această situaţie este stabilită la alin. (2) al 
art. 32 din Legea ocrotirii sănătăţii, potrivit căreia operaţia de întrerupere a 
cursului sarcinii poate fi efectuată până la sfârșitul primelor 12 săptămâni de 
sarcină. Dar, în alineatul următor al aceleiași norme este prevăzută excepția 
de la această regulă: “Modul de efectuare a acestei operaţii după primele 12 
săptămâni de sarcină este stabilit de Ministerul Sănătăţii”. În adevăr, când se 
constată o stare patologică gravă care pune în pericol viaţa femeii, efectuarea 
avortului este oportună, chiar dacă vârsta sarcinii a depăşit 12 săptămâni; în 
astfel de cazuri, o viață certă este salvată prin renunţarea la menţinerea unei 
probabilităţi de viaţă. Dacă însă indicaţiile medicale stabilite de Ministerul Să- 
nătăţii pentru întreruperea cursului sarcinii ce depăşeşte 12 săptămâni lipsesc, 
cele comise trebuie calificate conform art. 159 din CP al RM. 

Referitor la circumstanţa privind existența contraindicațiilor medicale 
pentru efectuarea operaţiei de întrerupere a cursului sarcinii, este necesar a 
menţiona că respectivele contraindicaţii atestă că efectuarea avortului ar putea 
periclita viaţa sau sănătatea femeii. În literatura de specialitate, existența unor 
astfel de contraindicaţii e semnalată pentru următoarele cazuri: blenoragia 
acută sau subacută; procesele inflamatorii acute sau subacute ale organelor 
genitale; prezenţa unor focare purulente, indiferent de localizarea acestora; nu 
a expirat termenul de 6 luni de la ultima întrerupere a cursului sarcinii etc." 

De asemenea, la circumstanţele săvârşirii infracțiunii examinate se referă 
condiţiile antisanitare în care e săvârșită întreruperea cursului sarcinii. Aceste 
condiţii există dacă nu sunt respectate regulile sanitare, în special — dispoziţii- 
le Legii privind asigurarea sanitaro-epidemiologică a populaţiei, adoptate de 
Parlamentul Republicii Moldova la 16.06.1993%. Astfel, în conformitate cu art. 
20 al acestui act normativ, în timpul exploatării clădirilor publice, a încăperi- 
lor, instalaţiilor şi utilajului, trebuie să se asigure condiții de muncă favorabile 
sănătăţii omului, să se desfăşoare măsuri pentru prevenirea apariţiei şi răs- 
pândirii bolilor în rândul populaţiei; în cazul în care regulile sanitare stabilite 
nu se respectă, persoanele juridice sunt obligate să sisteze sau să înceteze pres- 
tarea serviciilor, să întreprindă măsuri sanitaro-antiepidemice cu scopul de a 
preîntâmpina bolile infecțioase şi contagioase etc. 

În contextul acestei circumstanţe, cel mai relevant exemplu de boală, pe 
care o poate contacta femeia care a avortat în condiţii antisanitare, este septi- 
cemia - o infecție generalizată a sângelui care poate provoca decesul femeii. 

Infracţiunea prevăzută la art. 159 din CP al RM este o infracțiune formală. 
Ea se consideră consumată din momentul întreruperii cursului sarcinii, con- 
diţionat de stagnarea completă a dezvoltării produsului concepțiunii. 

Latura subiectivă a provocării ilegale a avortului se exprimă, în primul 
rând, prin vinovăţie sub formă de intenţie directă. Motivele infracțiunii pot 
fi diferite: interesul material; compătimirea față de femeia care are o sarcină 
nedorită etc. 

Subiectul infracțiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 

Chiar dacă la lit. b) din alin. (1) al art. 159 din CP al RM legiuitorul speci- 
fică expres persoana care nu are studii medicale superioare speciale, aceasta nu 
trebuie să ducă la concluzia că doar o astfel de persoană ar putea fi subiectul 

infracţiunii analizate. Concluzia corectă este următoarea: dat fiind caracterul 
alternativ al prevederilor de la lit. a)-e) alin. (1) al art. 159 din CP al RM, în- 
treruperea cursului sarcinii de către o persoană, care nu are studii medicale 
superioare speciale, constituie un temei necesar și suficient pentru a atrage 
răspunderea penală; dacă însă persoana, care întrerupe cursul sarcinii, are 
studii medicale superioare speciale (de obstetrician-ginecolog), răspunderea 
penală pentru aceasta poate fi angajată numai în prezența condiţiilor de la 
lit. a), c)-e) din alin. (1) al art.159 din CP al RM. 

Prin “persoană care nu are studii medicale superioare speciale” se are în 
vedere: chirurgul, terapeutul, pediatrul, stomatologul, narcologul, alți medici 
nespecialiști; moașa, felcerul, infirmiera, studentul medicinist, oricare altă 
persoană, care nu dispune de un act valabil privind absolvirea unei instituţii 
de învățământ medical superior, specialitatea “obstetrică şi ginecologie”. 

Noţiunea “persoană care are studii medicale superioare speciale” este mai 
largă decât noţiunea “persoană care are calificarea de medic de specialitate”. 
Restrângerea nefondată a primei noţiuni la cea de-a doua ar însemna inter- 
pretarea extensivă defavorabilă a noţiunii “persoană care nu are studii me- 
dicale superioare speciale”, deci s-ar încălca principiul legalităţii. Chiar dacă 
persoana nu a reușit să devină medic de specialitate, sau, din anumite motive, 
a pierdut această calitate, sau i-a fost suspendată etc., însă dispune de proba 
studiilor medicale superioare speciale, ea nu se consideră persoană care nu are 
studii medicale superioare speciale. 

Agravantele prevăzute la lit. a)-c) din alin. (2) al art. 159 din CP al RM nu 
necesită o analiză aparte, întrucât toate noţiunile specificate la aceste prevede- 
ri au fost caracterizate anterior. Menţionăm doar că, în cazul faptelor de la lit. 
b) şi c) ale acestui alineat, trebuie să vorbim despre manifestarea imprudenţei 
în raport cu urmările prejudiciabile respective; datorită obligativității prezen- 
ţei acestor urmări prejudiciabile, infracțiunea dobândeşte caracterul unei in- 
fracțiuni materiale. 


$5. Efectuarea ilegală a sterilizării chirurgicale 


Consacrând libertatea reproductivă a persoanei, art. 31 din Legea ocrotirii 
sănătăţii prevede că sterilizarea chirurgicală voluntară la femei şi la bărbaţi 
poate fi efectuată la dorinţa lor sau la indicaţia medicului, cu consimțământul 
în scris al persoanei, în cazurile şi în modul stabilit de Ministerul Sănătăţii. 

Obiectul juridic special al infracţiunii prevăzute la art. 160 din CP al RM 
îl constituie relaţiile sociale cu privire la viața sau sănătatea persoanei. 

Obiectul material al acestei infracţiuni îl formează corpul persoanei. 

Latura obiectivă a infracţiunii de efectuare ilegală a sterilizării chirur- 
gicale se exprimă în fapta prejudiciabilă constând în acțiunea de efectuare 
ilegală a sterilizării chirurgicale. 

Prin “sterilizare chirurgicală” trebuie de înţeles influențarea asupra cor- 
pului persoanei, pe calea intervenţiei chirurgicale, în vederea lipsirii acesteia 
de capacitatea de reproducere, cu păstrarea potenţei sexuale. Sterilizarea chi- 
rurgicală se efectuează în scopuri contracepționale sau de profilaxie, trata- 
ment al bolilor aparatului urogenital. 

Sub incidenţa dispoziţiei de la art. 160 din CP al RM intră numai sterili- 
zarea săvârşită prin metoda chirurgicală. Dacă sterilizarea a fost realizată prin 
alte metode (de exemplu, prin iradiere cu raze ionizante), fapta urmează a fi 
calificată în funcţie de gravitatea vătămării integrității corporale sau a sănătă- 
ţii, conform art. 151 sau art. 152 din CPal RM. 

Efectuarea ilegală a castrării având ca efect inerent pierderea organelor de 
reproducere se califică potrivit art. 151 din CP al RM. 

Pentru ca sterilizarea chirurgicală să atragă răspunderea penală, ea trebuie 
să fie ilegală, adică să fie efectuată altfel decât în cazurile şi în modul stabilit de 
Ministerul Sănătăţii (de exemplu, în cazul contraindicaţiilor medicale pentru 
efectuarea unei astfel de operaţii sau dacă pacientul nu a atins o anumită vârstă, 
sau dacă numărul copiilor pe care îi are nu corespunde minimului necesar etc.). 

Infracţiunea dată este o infracțiune formală. Ea se consideră consumată 
din momentul efectuării ilegale a sterilizării chirurgicale. 

Latura subiectivă a infracţiunii prevăzute la art. 160 din CP al RM este 
exprimată, în primul rând, în vinovăţie sub formă de intenţie directă. Motivele 
infracțiunii pot fi dintre cele mai diverse: interes material; tendinţa de a ajuta 
femeia să nu aibă sarcini nedorite etc. 

Subiectul infracţiunii este persoana fizică responsabilă, care la momentul 
săvârşirii infracțiunii a împlinit vârsta de 16 ani. În afară de aceasta, se cere o 
calitate specială pentru subiect — cea de medic. Prin “medic” se înţelege per- 
soana care are studii medicale superioare speciale. La o astfel de interpretare 
ne obligă formularea de la lit. b) din alin. (2) al art. 160 din CPal RM. 

Noţiunea “medic” trebuie interpretată în coroborare cu prevederea de 
la alin. (2) al art. 15 din Legea cu privire la ocrotirea sănătăţii reproducti- 
ve şi planificarea familială, adoptată de Parlamentul Republicii Moldova la 
24.05.2001%: “Persoana care acordă servicii, ce ţin de realizarea drepturilor 
la reproducere, trebuie să aibă pregătire specială în acest domeniu”. Deci, prin 

“medic”, în contextul infracțiunii analizate, trebuie de înţeles persoana care 
are studii medicale superioare speciale. 

În ce priveşte agravantele de la alin. (2) şi (3) ale art. 160 din CP al RM, 
acestea nu necesită a fi examinate în mod special, deoarece termenii folosiți 
la caracterizarea lor au fost definiți anterior. Menţionăm doar că, în acord cu 
alin. (1) al art. 15 al Legii cu privire la ocrotirea sănătăţii reproductive şi plani- 
ficarea familială, prin “unități medico-sanitare nespecializate” (lit. a) din alin. 
(2) al art. 160 din CP al RM) trebuie de înţeles persoanele juridice şi fizice care 
îşi desfăşoară activitatea în lipsa licenţelor eliberate de Camera de Licenţiere. 


S6. Efectuarea fecundării artificiale sau a implantării 
embrionului fără consimțământul pacientei 


Dacă efectuarea sterilizării chirurgicale reprezintă o formă a interven- 
ţiei medicale în procesele reproductive, în scopul restrângerii acestora, atunci 
efectuarea fecundării artificiale sau a implantării embrionului presupune 
scopul stimulării acestor procese. Totuşi, stimularea proceselor reproductive 
trebuie realizată în condiţii stricte de legalitate, pentru a nu fi pusă în pericol 
viața sau sănătatea femeii. Tocmai aceasta este ideea care derivă din dispoziția 
de la art.33 al Legii ocrotirii sănătăţii, potrivit căreia fecundarea artificială şi 
implantarea embrionului se efectuează în modul stabilit de lege. 

Obiectul juridic special al infracţiunii prevăzute la art. 161 din CP al RM 
îl constituie relaţiile sociale cu privire la viața sau sănătatea persoanei. 

Obiectul material al acestei infracţiuni îl formează corpul persoanei. 

Latura obiectivă a infracţiunii analizate are următoarea structură: 1) fapta 
prejudiciabilă exprimată în oricare din următoarele două acţiuni: a) efectuarea 
fecundării artificiale; b) efectuarea implantării embrionului; 2) circumstanțe: 
lipsa consimțământului scris al pacientei. 

Prin “fecundare artificială” se înţelege însămânțarea gameţilor altfel decât 
printr-un raport sexual, când procrearea pe cale naturală e imposibilă. În con- 
textul art. 161 din CP al RM, se are în vedere fecundarea artificială efectuată 
in vivo, asupra corpului femeii, nu însă fecundarea artificială în vitro, când în- 
sămânţarea gameţilor are loc în condiţii de laborator. La calificare, nu importă 
dacă pentru fecundarea artificială a fost folosit lichidul seminal aparţinând 
soțului-donator sau unei alte persoane. 

Prin “implantarea embrionului” se înţelege introducerea produsului con- 
cepțiunii în cavitatea uterină, produs obţinut prin fecundarea artificială în 
vitro. 

Lipsa consimțământului în scris al pacientei la efectuarea fecundării artifi- 
ciale sau a implantării embrionului constituie condiţia ilegalităţii cu relevanță 
penală. Caracterul obligatoriu al exprimării unui astfel de consimțământ rezi- 
dă din unul dintre principiile de bază ale realizării drepturilor la reproducere, 
înscris în Legea cu privire la ocrotirea sănătăţii reproductive şi planificarea 
familială, potrivit căruia realizarea acestor drepturi se face conform voinţei şi 
intereselor persoanei. 

Infracţiunea de efectuare a fecundării artificiale sau a implantării embrio- 
nului fără consimțământul pacientei este o infracțiune formală. Ea se conside- 
ră consumată din momentul efectuării operaţiilor sus-numite. 

Latura subiectivă a infracțiunii analizate se exprimă, în primul rând, în 
vinovăţie sub formă de intenţie directă. Motivele infracţiunii sunt dintre cele 
mai diverse: interesul material; dorința de a ajuta femeia să aibă un copil etc. 

Subiectul infracţiunii este persoana fizică responsabilă, care la momentul 
comiterii infracţiunii a împlinit vârsta de 16 ani. În afară de aceasta, subiectul 
trebuie să aibă calitate specială — cea de medic, adică să aibă studii medicale 
superioare speciale. Dacă persoana nu are această calitate, ea va putea fi trasă 
la răspundere penală doar în cazul producerii unor urmări prejudiciabile în 
dauna vieții sau sănătăţii femeii, conform art. 149 sau art. 157 din CP al RM. 


$7. Neacordarea de ajutor unui bolnav 


Infracțiunea dată, prezentând pericol social, este incriminată şi sancționa- 
tă penal, deoarece denotă nu numai lipsă de compasiune, de spirit elementar 
de solidaritate umană, dar şi nedorinţa de a acorda ajutorul necesar, precum o 
cere legea sau regulile speciale. 

Obiectul juridic special al infracţiunii prevăzute la art. 162 din CP al RM 
îl formează relaţiile sociale cu privire la viața sau sănătatea persoanei. 

Obiectul material lipseşte în cazul acestei infracțiuni, deoarece făptuitorul nu 
întreprinde o influențare nemijlocită infracțională asupra corpului persoanei. 

Victimă a infracţiunii analizate poate fi nu oricare persoană fizică, ci doar 
un bolnav, adică o persoană fizică suferind de o boală. În conformitate cu In- 
strucțiunea cu privire la modul de acordare a concediului medical în Republi- 
ca Moldova, aprobată prin Hotărârea Guvernului Republicii Moldova, nr. 57 
din 11.02.1993, prin “boală” se înţelege o stare în care individul îşi pierde 
capacitatea de a-şi exercita funcţiile şi obligaţiunile obişnuite şi, în urma dere- 

glării structurii anatomice şi a funcţiilor lui psihofiziologice, nu este în stare 
să-şi realizeze în mod normal atribuţiile sale sociale. 

În contextul aplicării sistemului de asigurare obligatorie de asistență medi- 
cală, este necesar a menţiona că, în conformitate cu Legea privind minimul de 
asistență medicală gratuită, garantat de stat, adoptată de Parlamentul Republi- 
cii Moldova la 3.02.1999%, minimul garantat de servicii medicale, acordat gra- 
tuit, se asigură tuturor cetăţenilor Republicii Moldova. Volumul acestui minim 
garantat este prevăzut în Anexa la sus-numita lege, incluzând, printre altele, 
asistența medicală de urgenţă la etapele prespitalicească şi spitalicească, în caz 
de stări acute care pun în pericol viața. Numai acest tip de asistență medicală 
alcătuieşte volumul minimului garantat pentru cetăţenii străini şi apatrizi. 

În ce priveşte persoana asigurată, ca subiect al asigurării obligatorii de 
asistență medicală, aceasta, conform art.1l din Legea cu privire la asigurarea 
obligatorie de asistență medicală, adoptată de Parlamentul Republicii Moldo- 
va la 27.02.1998%, are dreptul, printre altele, să i se acorde asistență medicală 
pe întreg teritoriul Republicii Moldova, precum şi să beneficieze de servicii 
medicale în volumul și calitatea prevăzute în Programul unic al asigurării 
obligatorii de asistență medicală, indiferent de mărimea primelor de asigu- 
rare achitate. Potrivit art.9 al aceleiaşi legi, cetăţenii străini şi apatrizii au, în 
domeniul asigurării obligatorii de asistență medicală, aceleaşi drepturi ca şi 
cetățenii Republicii Moldova, cu excepţia cazurilor când tratatele internaţio- 
nale prevăd altfel. 

Latura obiectivă a infracțiunii prevăzute la art. 162 din CP al RM are 
următoarea structură: 1) fapta prejudiciabilă exprimată în inacțiune - în ne- 
acordarea de ajutor unui bolnav; 2) circumstanțe: lipsa motivelor întemeiate în 
ce priveşte neacordarea de ajutor unui bolnav. 

Prin “ajutor” se înţelege asistența medicală sau primul ajutor medical. Prin 
“neacordare de ajutor” se are în vedere: neprezentarea la chemare; refuzul de a 
primi bolnavul în instituţia medicală; refuzul de a aplica respiraţia artificială; 
refuzul de a efectua pansamentul rănii; refuzul de a administra medicamente- 
le necesare; refuzul de a expedia bolnavul la spital etc. 

În ce priveşte motivele întemeiate pentru care nu se poate acorda ajutor 
unui bolnav, acestea sunt: forța majoră (de exemplu, calamitatea naturală); 
extrema necesitate (de exemplu, necesitatea de a acorda în acelaşi timp ajutor 
unui alt bolnav aflat în stare gravă); boala lucrătorului medico-sanitar însuși; 

lipsa instrumentelor sau a medicamentelor necesare; lipsa la lucrătorul medi- 
cal a calificării necesare intervenţiei în acest caz; opunerea manifestă şi agre- 
sivă a bolnavului sau a persoanelor care îl însoțesc, când este pusă în pericol 
viața sau sănătatea celui care doreşte să acorde ajutor etc. Aflarea făptuitorului 
în pauza de masă sau în concediu nu poate fi admisă ca motiv întemeiat al ne- 
acordării primului ajutor medical de urgență. 

Infracţiunea examinată este o infracțiune formală. Ea se consideră con- 
sumată din momentul neacordării de ajutor unui bolnav, în lipsa unor motive 
întemeiate. 

Latura subiectivă a neacordării de ajutor unui bolnav se exprimă, în pri- 
mul rând, prin vinovăţie sub formă de intenţie directă. Motivele infracțiunii 
pot fi diferite: indiferența; răzbunarea; duşmănia sau ura socială, naţională, 
rasială ori religioasă etc. 

Subiectul acestei infracțiuni este persoana fizică responsabilă, care la mo- 
mentul săvârșirii infracțiunii a împlinit vârsta de 16 ani. În afară de aceasta, 
subiectul trebuie să aibă o calitate specială: să fie persoana care, în virtutea 
legii sau a regulilor speciale, era obligată să acorde ajutor unui bolnav. 

Considerăm că problema stabilirii subiectului special al infracțiunii anali- 
zate trebuie tranşată în funcţie de tipul ajutorului care urmează a fi acordat unui 
bolnav. În ce priveşte primul tip — asistența medicală - aceasta poate şi trebuie 
să fie acordată doar de un lucrător medico-sanitar calificat. Or, nu poţi cere in- 
tervenţia chirurgicală unui terapeut, spre exemplu. Referitor la cel de-al doilea 
tip de ajutor care trebuie acordat unui bolnav - primul ajutor medical — cercul 
subiecților este mult mai larg: lucrătorii medico-sanitari; lucrătorii farmaceutici; 
lucrătorii organelor de poliție; lucrătorii serviciului de pompieri; conducătorii 
auto; orice persoană care este de față la producerea unei accidentări sau îmbol- 
năviri grave şi care este obligată să acorde ajutor în limita posibilităților sale. 

Obligaţia de acordare a ajutorului unui bolnav este consacrată în urmă- 
toarele norme cuprinse în legi sau în acte având caracterul de reguli speciale: 
art. 24 al Legii ocrotirii sănătății; art. 14 al Legii cu privire la asigurarea obli- 
gatorie de asistență medicală; art. 4 şi art. 12 din Legea cu privire la poliţie, 
adoptată de Parlamentul Republicii Moldova la 18.12.19905; pct.12 al Regu- 
lamentului circulaţiei rutiere, aprobat prin Hotărârea Guvernului Republicii 
Moldova, nr. 713 din 27.07.1999% etc. 





54 Veștile Sovietului Suprem al RSS Moldova, nr. 12, 1990. 
5 Monitorul Oficial al Republicii Moldova, nr. 83-86, 1999. 

Termenii folosiți pentru caracterizarea agravantelor de la alin. (2) al art. 
162 din CP al RM au fost definiţi anterior. De aceea, facem trimitere la expli- 
caţiile corespunzătoare. 


58. Lăsarea în primejdie 


Ordinea şi morala publică reclamă ca viaţa sau sănătatea celor neputincioşi să 
nu fie lăsată la voia sorții. De aceea, legea a considerat că, pentru a asigura paza şi 
îngrijirea persoanelor care nu se pot păzi şi îngriji singure, este necesar să intervi- 
nă chiar mijloacele juridico-penale față de cei care, îndatoraţi fiind de a veghea şi 
a purta de grijă unor asemenea persoane, s-au eschivat de la această îndatorire. 

Obiectul juridic special al infracţiunii de la art. 163 din CP al RM îl con- 
stituie relațiile sociale cu privire la viața sau sănătatea persoanei. 

Obiectul material al acestei infracțiuni lipseşte, nefiind vorba de o in- 
fluențare nemijlocită infracțională asupra corpului victimei. 

Victimă a lăsării în primejdie nu poate fi orice persoană fizică, ci doar 
persoana care: 1) se află într-o stare periculoasă pentru viaţă şi 2) este lipsită 
de posibilitatea de a se salva din cauza vârstei fragede sau înaintate, a bolii sau 
a neputinței. 

În primul rând, victima trebuie să se afle într-o stare periculoasă pentru 
viaţă. Pericolul pentru viaţă trebuie să fie iminent, adică să amenințe efectiv 
viaţa victimei la un moment dat, în timp ce victima s-a găsit fără ajutor. Nu 
este necesar ca pericolul pentru viață să fi avut un caracter continuu. Este su- 
ficient ca el să fi ameninţat victima în timpul în care aceasta era fără ajutor. 
Pericolul pentru viaţă există în cazul când victima este lăsată într-un loc pe- 
riculos prin natura sa (de exemplu, pe marginea unui râu, lângă o intersecţie 
auto etc.). În celelalte cazuri, existenţa pericolului pentru viață se deduce din 
ansamblul circumstanțelor concrete ale faptei. 

În al doilea rând, victima trebuie să fie lipsită de posibilitatea de a se salva 
din cauza vârstei fragede sau înaintate, a bolii sau a neputinței. Prin “imposi- 
bilitatea de a se salva” trebuie de înţeles neputinţa de a se proteja şi a se îngriji 
de sine stătător. 

Latura obiectivă a infracţiunii prevăzute la art. 163 din CP al RM se ex- 
prima în fapta prejudiciabilă concretizată în inacţiunea de lăsare fără ajutor. 

“A lăsa fără ajutor” înseamnă a lipsi victima de sprijin, de îngrijire. Lăsarea 
fără ajutor se poate manifesta prin eschivarea pentru totdeauna de la obligaţii- 
le sale sau numai într-un anumit interval de timp. Ceea ce contează este dacă 
în timpul cât a durat lăsarea fără ajutor a existat un pericol real pentru viața 
victimei şi aceasta a fost lipsită de posibilitatea de a se salva. 

Infracţiunea de lăsare în primejdie este o infracțiune formală. Ea se consi- 
deră consumată din momentul în care victima a fost lăsată fără ajutor. 

Latura subiectivă a infracţiunii examinate se exprimă, în primul rând, în 
vinovăţie sub formă de intenţie directă. Motivele infracțiunii pot fi diverse: 
egoismul, laşitatea, indiferența etc. 

Formula “cu bună-ştiință” indică asupra faptului că subiectul are certi- 
tudinea că persoana pe care o lasă fără ajutor se află într-o stare periculoasă 
pentru viaţă şi că aceasta e lipsită de posibilitatea de a se salva. 

Subiectul infracțiunii este persoana fizică responsabilă, care la momentul 
comiterii infracţiunii a împlinit vârsta de 16 ani. În afară de aceasta, subiectul 
trebuie să aibă una din următoarele două calități speciale alternative: 1) să aibă 
posibilitatea de a acorda ajutor victimei, fiind obligat să-i poarte de grijă; 2) el 
însuşi a pus victima într-o situaţie periculoasă pentru viaţă. 

Cu privire la prima calitate, subiectul trebuie să aibă posibilitatea reală de 
a acorda ajutor victimei, chiar cu o anumită doză de risc pentru sine sau pen- 
tru terțe persoane (dacă nu se creează starea de extremă necesitate). Totodată, 
persoana care are posibilitatea reală de a acorda ajutor victimei trebuie să aibă 
obligaţia de a-i purta de grijă (în virtutea legii sau a unor reguli speciale). În 
context, deosebirea de infracțiunea de neacordare de ajutor unui bolnav se face 
după următorul criteriu: în cazul infracțiunii de la art. 162 din CP al RM, situ- 
ația-premisă constă în existenţa unui raport juridic obligațional între făptuitor 
şi victimă, în care obligaţia făptuitorului este opozabilă în raport cu un cerc 
de persoane nedeterminate. În contrast, lăsarea în primejdie presupune, ca 
situație-premisă, cazul când, în raportul juridic obligaţional dintre făptuitor şi 
victimă, obligația făptuitorului există în raport cu o persoană concretă. 

Cu privire la cea de-a doua calitate specială alternativă a subiectului lăsării 
în primejdie, ea este prezentă când acesta însuşi a pus victima într-o situație 
periculoasă pentru viață, chiar dacă nu avea obligaţia să-i poarte de grijă. 

În cazul agravantelor de la alin. (2) al art. 163 din CP al RM, interpretarea 
noţiunilor utilizate se face prin apelarea la explicaţiile prezentate anterior vi- 
zavi de noţiunile similare. 

Capitolul IV 


INFRACȚIUNI CONTRA LIBERTĂȚII, CINSTEI 
ȘI DEMNITĂȚII PERSOANEI 


Secţiunea |. NOŢIUNEA ȘI CARACTERIZAREA GENERALĂ 
A INFRACŢIUNILOR CONTRA LIBERTĂȚII, CINSTEI 
ȘI DEMNITĂȚII PERSOANEI 


Infracţiunile contra libertăţii, cinstei şi demnităţii persoanei reprezintă 
grupul de infracțiuni prevăzute în Capitolul III al Părţii speciale a Codului 
penal al Republicii Moldova, fiind fapte prejudiciabile, săvârşite cu intenţie, 
care vatămă - în mod exclusiv sau în principal - relaţiile sociale cu privire la 
libertatea persoanei. 

Obiectul juridic generic al infracţiunilor din acest grup îl constituie rela- 
ţiile sociale privitoare la libertatea persoanei. 

O dată cu abrogarea art. 170 din CP al RM şi, implicit, cu dezincriminarea 
faptei de calomnie', nu mai putem susține că ar exista vreo infracțiune, prevăzu- 
tă de normele Capitolului III din Partea specială a Codului penal, care ar vătă- 
ma, în mod exclusiv sau în principal, relaţiile sociale cu privire la cinstea şi dem- 
nitatea persoanei. De aceea, sub aspectul corelaţiei dintre obiectul juridic special 
şi obiectul juridic generic, constatăm că obiectul juridic generic al grupului 
examinat de infracțiuni îl formează doar relaţiile sociale cu privire la libertatea 
persoanei, fapt ce trebuie recunoscut ca just fără demonstraţie, deoarece toate, 
fără excepţie, vatămă această valoare socială și relaţiile sociale aferente. Este de 
datoria legiuitorului să reajusteze denumirea Capitolului III al Părții speciale a 
Codului penal, în legătură cu modificările operate la acest capitol. 

Concepută ca valoare socială, ocrotită de legea penală, libertatea persoanei 
este un atribut al acesteia, inerent din momentul naşterii. Deloc întâmplător 
chiar, în art. 1 din Declaraţia Universală a Drepturilor Omului, se menţionea- 
ză: “Toate fiinţele umane se nasc libere şi egale în demnitate şi în drepturi. Ele 
sunt înzestrate cu rațiune şi conştiinţă şi trebuie să se comporte unele față de 


celelalte în spiritul fraternităţii”?. 





A se vedea: Legea pentru modificarea Codului penal al Republicii Moldova, adoptată de 
Parlamentul Republicii Moldova la 22.04.2004 // Monitorul Oficial al Republicii Moldo- 
va, nr. 73-76, 2004. 

Tratate internaționale la care Republica Moldova este parte, vol. I, Chişinău, Moldpres, 
Monitorul Oficial al Republicii Moldova, 1998, p. 11-17. 


134 DREPT PENAL. PARTEA SPECIALĂ 





Din această prevedere rezultă că libertatea dă posibilitate persoanei să va- 
lorifice în practică toate însuşirile, interesele şi dorinţele legitime şi raționale 
ale sale, singura limită fiind aceea a legii, care impune respectul datorat stării 
de libertate a semenilor săi. Deci, ordinea de drept, fără de care nu poate fi 
concepută o societate, impune, prin normele sale, oarecare limite libertăţii, 
dar, în același timp, garantează această libertate atât în interesul persoanei, cât 
şi în interesul societăţii. 

Ca suveranitate morală şi posibilitate conștientizată, libertatea persoanei 
condiționează formarea continuă în societate a relațiilor care ridică la gradul su- 
perior valoarea persoanei. Fără libertate persoana nu-şi poate găsi afirmarea, iar 
toate celelalte atribute ale ei, inclusiv viaţa şi sănătatea, îşi pierd în mare parte va- 
loarea, deoarece, numai în măsura în care este liberă, persoana se poate bucura 
pe deplin de viață şi de celelalte atribute ce-i sunt inerente. Întrucât nimănui nu-i 
este îngăduit să aducă atingere, în condiţii de ilegalitate, libertăţii, legea asigură 
ocrotirea acestei valori sociale, inclusiv prin mijloace specifice dreptului penal. 

Fiecare din infracțiunile cuprinse în Capitolul III din Partea specială a 
Codului penal are un obiect juridic special, format din relaţiile sociale care pri- 
vesc, în mod obligatoriu, libertatea persoanei. În funcţie de infracţiunea con- 
cretă, libertatea persoanei poate fi vătămată în deplinătatea ei (de exemplu, cea 
prevăzută la art. 167 din CP al RM), fie sub anumite aspecte ale acesteia: liber- 
tatea fizică (de exemplu, cele prevăzute la art. 164, 166 din CP al RM etc.), sau 
libertatea alegerii muncii (infracțiunea prevăzută la art. 168 din CP al RM). 

Majoritatea faptelor infracționale din cadrul grupului examinat au un 
obiect juridic special simplu. Unele însă au un obiect juridic special complex, 
cum ar fi infracţiunea de trafic de ființe umane (art. 165 din CP al RM). 

În cadrul grupului de infracţiuni din Capitolul III din Partea specială a 
Codului penal aproape că nu întâlnim un obiect material. Totuşi, la unele din- 
tre aceste infracțiuni (de exemplu, cea de la art. 167 din CP al RM) sau la unele 
dintre modalităţile de realizare a lor (de exemplu, a celei de la lit. e) din alin. (2) 
al art. 166 din CP al RM), poate să apară şi un obiect material. 

În anumite cazuri, când cere situaţia, sunt reliefate calitățile speciale ale 
victimei: femeia gravidă (lit. c) din alin. (2) al art. 164; lit. c) din alin. (2) al art. 
165 din CP al RM); minor (lit. d) din alin. (2) al art. 164; lit. c) din alin. 2) al 
art. 166 din CP al RM) etc. 

Sub aspectul laturii obiective, trebuie de consemnat, înainte de toate, că 
infracțiunile examinate se comit, de regulă, prin acţiune. Totuşi, privațiunea 
ilegală de libertate (art. 166 din CP al RM) poate fi săvârşită şi prin inacțiune. 

În variantele lor neagravate, toate infracțiunile prevăzute în Capitolul III 
al Părţii speciale a Codului penal sunt infracțiuni formale. În cazul unor moda- 

lităţi agravate, acestea adoptă aspectul de infracțiune materială (de exemplu, 
modalităţile de la lit. b) din alin. (3) al art. 164; lit. b) din alin. (3) al art. 165 
din CP alRMetc.). 

În unele cazuri, semnele secundare ale laturii obiective a infracțiunii au 
un caracter obligatoriu: 1) metoda: înşelăciune, constrângere etc. (art. 167 din 
CP al RM); 2) mijloacele: armă sau alte obiecte folosite în calitate de armă 
(lit. g) din alin. (2) al art. 164; lit. £) din alin. (2) al art. 166 din CP al RM) etc. 

În planul laturii subiective, toate infracțiunile analizate sunt săvârşite cu 
intenţie. Totodată, în cazul unor modalități agravate (de exemplu, ale infrac- 
ţiunilor de la lit. b) din alin. (3) al art. 164; lit. b) din alin. (3) al art. 165 din 
CP al RM etc.), nu este exclusă posibilitatea manifestării imprudenţei față de 
urmările prejudiciabile. 

De regulă, nici motivul infracțiunii, nici scopul acesteia nu au careva relevan- 
ţă la calificarea infracțiunilor din Capitolul III al Părţii speciale a Codului penal. 
Uneori însă aceste semne ale laturii subiective devin indispensabile pentru între- 
girea componenţei de infracţiune: 1) motivul: interesul material (lit. f) din alin. 
(2) alart. 164 din CP al RM); 2) scopul: întoarcerea unei datorii a cărei mărime nu 
este stabilită în mod rezonabil (lit. a) din alin. (1) al art. 165 din CP al RM). 

De regulă, subiectul infracţiunilor examinate poate fi orice persoană fizi- 
că responsabilă, care la momentul săvârşirii infracţiunii a împlinit vârsta de 
14 ani (pentru infracțiunea de la art. 164 şi cele de la alin. (2) şi (3) ale art. 166 
din CP al RM) sau de 16 ani (în celelalte cazuri). Totuşi, faptul că legiuitorul 
utilizează, în prevederea de la lit. c) din alin. (1) al art. 165 din CP al RM, for- 
mula “abuz de putere”, ne face să recunoaştem că, în această ipoteză, traficul 
de ființe umane poate fi săvârşit doar de un subiect special: persoana cu func- 
ţie de răspundere dintr-un organ al autorităţii publice. 


Secţiunea a II-a. ANALIZA INFRACȚIUNILOR CONCRETE 
CONTRA LIBERTĂȚII, CINSTEI ȘI DEMNITĂȚII 
PERSOANEI 


$1. Răpirea unei persoane 


Această infracţiune contra libertăţii persoanei prezintă un pericol social 
vădit, deoarece victima este extrasă, fără a-şi fi exprimat acordul, din micro- 
mediul său social, fiind lipsită un anumit timp de putinţa de a lua parte la viața 
socială, adică de a se manifesta, potrivit situaţiei sale, în procesul de realizare a 
valorilor materiale şi spirituale şi de a participa la circulaţia lor. În plus, oricare 

răpire a unei persoane presupune, ca potenţialitate sau în subsidiar, aplicarea 
violenţei față de victimă, scoțând în evidenţă gradul comparativ mai mare de 
pericol social al acestei infracţiuni în raport cu celelalte fapte infracționale din 
acelaşi grup. 

Obiectul juridic special al răpirii persoanei îl formează relaţiile sociale cu 
privire la libertatea fizică a persoanei. Prin “libertate fizică” trebuie de înţeles 
posibilitatea persoanei de a se mişca, de a circula şi de a activa după voința sa, 
în limitele statornicite de normele juridice. 

Este posibil ca, prin răpirea unei persoane, să fie vătămate, în mod adia- 
cent, relațiile sociale cu privire la integritatea corporală, sănătatea sau liber- 
tatea psihică a persoanei. În astfel de situaţii, aceste relaţii sociale reprezintă 
obiectul juridic secundar (cu caracter alternativ) al infracțiunilor analizate; 
pe cale de consecinţă, relaţiile sociale cu privire la libertatea fizică a persoanei 
ocupă locul obiectului juridic principal. 

În cazul modalităţii de la lit. b) din alin. (3) al art. 164 din CP al RM, 
obiectul juridic secundar îl formează relaţiile sociale cu privire la sănătatea 
sau viaţa persoanei. 

În genere, trebuie să recunoaştem că, întrucât răpirea unei persoane nu 
presupune o influențare nemijlocită infracțională asupra corpului persoanei 
răpite, această infracţiune nu are obiect material. Totuși, presupunând în sub- 
sidiar aplicarea violenţei asupra victimei, dar şi ţinând seama de modalitatea 
de la lit. b) din alin. (3) al art. 164 din CP al RM, corpul persoanei devine, in- 
discutabil, obiectul material al răpirii unei persoane. 

De regulă, victimă a răpirii de persoane poate fi oricare persoană fizică. 
Totuşi, nu va exista această infracțiune atunci când între persoana luată ilegal 
şi cel care o ia ilegal există raporturi specifice reglementate de norme extra- 
penale (de exemplu, de normele din Codul familiei). De aceea, luarea ilegală 
de către unul din părinţi a copilului de vârstă fragedă, cu care celălalt părinte 
nu-i permite să comunice, nu se califică potrivit art. 164 din CP al RM. De 
asemenea, nu poate fi considerată victimă a acestei infracțiuni fratele, sora, 
nepotul (considerat în raport cu bunicii), dacă făptuitorul acționa, în opinia 
lui, în interesele copilului. 

Latura obiectivă a răpirii unei persoane se exprimă în fapta prejudiciabilă 
concretizată în acţiunea de răpire a unei persoane. 

De regulă, săvârşirea acestei acțiuni presupune existența următoarelor trei 
etape succesive: 1) capturarea persoanei; 2) luarea şi deplasarea acesteia din 
habitatul ei permanent sau provizoriu (locul de trai, de muncă, de odihnă, de 
tratament etc.); 3) reținerea persoanei (cu privarea deplină de libertate) împo- 
triva voinţei sale sau neluându-se în seamă voinţa ei. 

În calitate de acţiuni adiacente (ajutătoare), care pot însoți răpirea unei 
persoane, trebuie numite: aplicarea violenţei; ameninţarea cu aplicarea violen- 
ei; înşelăciunea etc. În asemenea cazuri, structura laturii obiective a infracțiu- 
nii analizate se complică, adoptând forma unei infracțiuni complexe. 

În ce priveşte aplicarea violenţei, răpirea unei persoane o absoarbe numai 
pe cea care este necesară asigurării realizării sale (vătămarea intenționată me- 
die sau uşoară a integrităţii corporale ori a sănătăţii; maltratarea intenționată 
sau alte acte de violenţă). Aplicarea violenţei, care depăşeşte această necesitate, 
realizează concursul de infracțiuni între răpirea unei persoane şi vătămarea 
intenţionată gravă a integrităţii corporale sau a sănătății. 

Durata reţinerii ilegale a persoanei răpite nu are importanţă la calificarea 
infracţiunii prevăzute la art. 164 din CP al RM. 

Nu poate fi calificată ca răpire a unei persoane cazul de imitare a acestei 
infracţiuni, când “victima” părăseşte benevol locul aflării sale, după care, îm- 
preună cu “răpitorul”, cer o recompensă, sub aparenţă că e pentru eliberarea ei. 
În asemenea situaţii, latura obiectivă a răpirii unei persoane lipseşte, dar sunt 
prezente componenţele unor astfel de infracțiuni ca şantajul (art. 189 din CP 
al RM) şi escrocheria (art. 190 din CP al RM). 

Întrucât art. 164 din CP al RM este o normă generală în raport cu art. 280 
din CP al RM, care prevede răspunderea pentru luare de ostatici, apare necesi- 
tatea delimitării celor două fapte infracționale. Sub aspectul laturii obiective, 
putem evidenția următoarele criterii de delimitare: a) destinatarii revendicărilor 
înaintate de către făptuitor: victima sau persoanele apropiate ei — în cazul răpirii 
unei persoane; statul, organizația internațională, persoana juridică sau fizică, 
ori un grup de persoane - în cazul luării de ostatici; b) personalitatea victimei: 
care interesează direct făptuitorul - în cazul răpirii unei persoane; care, de cele 
mai dese ori, nu interesează făptuitorul - în situaţia luării de ostatici, deoarece 
victima este nu un obiectiv, ci un mijloc de presiune asupra destinatarului re- 
vendicării; c) modul de luare şi de reținere: ascuns cu meticulozitate — în cazul 
răpirii unei persoane, doar persoanele apropiate fiind contactate de către făptui- 
tor, cu respectarea tuturor măsurilor de precauţie pentru a nu fi descoperit; făcut 
public, deseori prin intermediul mass-media - în cazul luării de ostatici?. 

Infracţiunea de răpire a unei persoane este o infracțiune formală. Ea se 
consideră consumată din momentul reţinerii persoanei (cu privarea deplină 
de libertate) împotriva voinţei acesteia sau neluându-se în seamă voinţa ei. 





3 T.B. OBuunnukoBa, M. IO. Ilagnur, O. H. KopuynoBa, 3axeam 3anoxnuxa, Canr-Ile- 


rep6ypr, KOpnanueckniă nenrp Ilpecc, 2001, c. 92-94. 

Latura subiectivă a infracţiunii de la art. 164 din CP al RM se exprimă, 
în primul rând, în vinovăţie sub formă de intenţie directă. Motivele răpirii 
unei persoane pot fi dintre cele mai variate: răzbunarea, gelozia, concurența 
neloială, intenţiile huliganice etc. În cazul în care motivul ia forma interesului 
material, răspunderea se agravează, fapta fiind calificată conform lit. f) din 
alin. (2) al art. 164 din CPal RM. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 14 ani. 

În cele ce urmează ne vom referi la agravanta de la lit. f) din alin. (2) al art. 
164 din CP al RM - “din interes material” — care comportă explicaţii în con- 
textul infracţiunii analizate, precum şi la agravanta de la lit. g) din alin. (2) al 
art. 164 din CP al RM - “cu aplicarea armei sau altor obiecte folosite în calitate 
de armă” — care nu a fost caracterizată anterior. 

Răpirea unei persoane, săvârșită din interes material (lit. f) din alin. (2) 
al art. 164 din CP al RM). 

În cazul răpirii unei persoane, cel mai frecvent motiv este interesul materi- 
al. Astfel, interesul material se poate manifesta prin năzuinţa făptuitorului de 
a obține de la victimă sau persoanele apropiate ei un folos material (de exem- 
plu, banii oferiţi făptuitorului în scopul “răscumpărării” victimei). În general, 
răpirea unei persoane, însoţită de cererea de a se transmite bunurile proprie- 
tarului, posesorului sau deținătorului, ori dreptul asupra acestor bunuri, sau 
de a săvârşi acţiuni cu caracter patrimonial, trebuie calificată numai conform 
alin. (4) al art. 189 din CP al RM. Având în vedere prevederile art. 118 din CP 
al RM, în astfel de cazuri nu este necesară calificarea suplimentară conform 
art. 164 din CP al RM. Uneori, revendicările privind transmiterea banilor sau 
a altor avantaje materiale ori privind săvârşirea în folosul făptuitorului a unor 
acţiuni cu caracter patrimonial sunt avansate în contul restituirii de către vic- 
timă a datoriei anterior asumate sau în contul achitării de către victimă a re- 
compensei pentru serviciul anterior prestat de către făptuitor (care s-a dovedit 
a fi nejustificat), sau în contul compensării unui alt prejudiciu material cauzat 
realmente de către victimă. Dacă prezenţa acestor circumstanţe va fi probată, 
cele comise trebuie calificate conform art. 164 din CP al RM (cu excepţia lit. f) 
din alin. (2)) şi art. 352 din CP al RM (“Samavolnicia”). 

Sunt însă posibile situaţii când nu este necesară apelarea la alte norme 
penale, fapta fiind calificată conform lit. f) din alin. (2) al art. 164 din CP al 
RM (de exemplu, când victima este răpită pentru o perioadă anumită de timp, 
pentru a o lipsi de posibilitatea de a încheia o tranzacţie profitabilă sau de a lua 
parte la o licitaţie etc., caz în care făptuitorul îşi sporeşte activul patrimonial 


Capitolul IV 139 





pe seama victimei; când făptuitorul manifestă dorința de a obţine un câştig 
material pentru a executa în schimb comanda de răpire etc.). 

Răpirea unei persoane, săvârșită cu aplicarea armei sau altor obiecte 
folosite în calitate de armă (lit. g) din alin. (2) al art. 164 din CP al RM) 

Fiind săvârşită într-o astfel de împrejurare, răpirea unei persoane este mai 
gravă, deoarece relevă un grad sporit de periculozitate socială a făptuitorului, 
acesta înțelegând să recurgă pentru săvârşirea infracțiunii la mijloace de natu- 
ră să-i asigure într-o mai mare măsură reușita. 

În conformitate cu alin. (1) al art. 129 din CP al RM, prin “arme” înţelegem 
instrumentele, piesele sau dispozitivele astfel declarate prin dispoziţiile legale. 

O asemenea dispoziţie legală se conţine în Legea cu privire la arme, adop- 
tată de Parlamentul Republicii Moldova la 18.05.1994%: “Arma individuală este 
un dispozitiv (mijloc material), destinat (adaptat) prin construcţie şi util din 
punct de vedere tehnic pentru vătămarea unei persoane, unui animal, pentru 
apărarea contra unui atac sau pentru imitarea proprietăţilor sale de luptă”. 

Armele individuale (sprescurtat - armele) pot fi de mai multe tipuri: a) arme 
de infanterie: de foc; cu tuburi cu gaze (pneumatice); mecanice; b) arme albe: 
cu lamă; percutante; balistice; c) arme de autoapărare: cu gaze toxice neutra- 
lizante; cu aerosol; cu cartușe cu gaze; pulverizatori mecanici; electrocutante. 
De asemenea, armele pot fi de fabricaţie industrială sau de fabricaţie artizanală. 
Oricare din aceste tipuri de arme poate fi aplicată ca mijloc de săvârşire a in- 
fracțiunii prevăzute la art.164 din CP al RM. Or, legiuitorul nu a indicat nici o 
limitare a tipurilor de arme ce pot fi aplicate la răpirea unei persoane. 

Este important ca în raportul de expertiză criminalistică să fie stabilit dacă 
obiectul, aplicat la răpirea unei persoane, reprezintă sau nu o armă. În pre- 
zenţa unor temeiuri legale, acţiunile persoanei care a aplicat arma în procesul 
săvârșirii răpirii trebuie calificate suplimentar conform art.290 din CP al RM. 

Cât priveşte cea de-a doua categorie a mijloacelor de comitere a infracțiu- 
nii analizate - alte obiecte folosite în calitate de armă - acestea sunt obiecte 
având o altă destinaţie decât cea de vătămare a unei persoane, a unui animal 
ori decât cea de apărare contra unui atac sau pentru imitarea proprietăților de 
luptă. Acestea pot fi utilizate contrar destinaţiei lor, anume - în calitate de armă 
(briceag, topor, rangă, bâtă, foarfece, cuţit de bucătărie etc.). Totodată, obiectele 
folosite în calitate de armă pot fi şi animate (de exemplu, câinii dresați). 

Aplicarea, în cadrul răpirii, a unei arme inutilizabile sau defectate (fapt 
cunoscut făptuitorului), ori a unei machete (imitații) de armă, ori a unui obiect 





1 Monitorul Oficial al Republicii Moldova, nr. 4, 1994. 

asemănător cu arma nu formează, de regulă, circumstanţa agravantă prevăzu- 
tă la lit. g) din alin. (2) al art. 164 din CP al RM. Excepţie constituie cazurile 
când obiectele nominalizate sunt aplicate ca obiecte folosite în calitate de armă 
(de exemplu, victima este lovită în tâmpla capului cu patul de oţel al unui pis- 
tol defectat sau cu macheta de plumb a unui pistol etc.). În asemenea cazuri, se 
aplică prevederile de la lit. g) din alin. (2) al art. 164 din CP al RM. 

Pentru calificare nu importă dacă armele sau obiectele, folosite în calitate 
de armă, au fost pregătite sau adaptate din timp, sau au fost luate de la locul 
capturării unei persoane ori de la locul unde aceasta a fost deplasată. 

Pentru incriminarea agravantei examinate, nu este suficient ca făptuitorul 
să aibă asupra sa, în timpul răpirii, arma sau obiectul folosit în calitate de armă. 
Este necesar ca acestea să fie aplicate în vederea anihilării victimei sau a persoa- 
nelor care au încercat să împiedice răpirea victimei ori s-o elibereze. Prin “ani- 
hilare” trebuie de înţeles violența sau amenințarea cu aplicarea violenței (de- 
monstrarea armei în scopul înfricoşării, sprijinirea cuţitului de gâtul victimei, 
agitarea pumnului cu boxul îmbrăcat, tragerea focurilor de armă pe deasupra 
capului victimei sau în imediata apropiere de picioarele ei etc.). Răpirea unei 
persoane, săvârşită cu aplicarea armei sau a altor obiecte, folosite în calitate de 
armă, nu necesită calificare suplimentară conform art.155 din CP al RM. 


$2. Traficul de ființe umane 


Anual, milioane de oameni din întreaga lume devin victime ale traficului 
de ființe umane. Majoritatea o constituie femeile, deşi nu este exclus să fie tra- 
ficaţi şi bărbaţii. În Republica Moldova, în ultimii ani s-au făcut paşi concreţi 
în vederea prevenirii, combaterii şi sancționării traficului de ființe umane. 
Astfel, a fost creat Comitetul naţional pentru combaterea traficului de fiinţe 
umane, a fost adoptat Planul naţional de acţiuni pentru combaterea traficului 
de ființe umane. Totuşi, luând în consideraţie că cele mai vulnerabile în acest 
context se dovedesc a fi persoanele de vârstă reproductivă, fiind pusă în peri- 
col securitatea demografică a Republicii Moldova, se impune aplicarea mij- 
loacelor de maximă eficienţă, a celor juridico-penale, în vederea contracarării 
proliferării fenomenului traficului de ființe umane. Tocmai în acest scop a fost 
adoptat art. 165 din CP al RM. 

Luând în consideraţie caracterul complex al faptei prejudiciabile din con- 
textul traficului de ființe umane, obiectul juridic special al acestei infracțiuni 
este şi el complex. Astfel, obiectul juridic principal al infracţiunii prevăzute la 
art.165 din CP al RM îl constituie relaţiile sociale cu privire la libertatea fizică 
a persoanei; obiectul juridic secundar al traficului de fiinţe umane îl formează 

relaţiile sociale cu privire la libertatea psihică, integritatea corporală, sănătatea, 
libertatea sau inviolabilitatea sexuală, ori viața persoanei, ori alte valori sociale. 

Atunci când vătămarea obiectului juridic secundar se face pe calea in- 
fluenţării nemijlocite infracționale asupra corpului victimei, traficul de ființe 
umane are şi obiect material. 

Victimă a infracţiunii prevăzute la art.165 din CP al RM poate fi numai 
persoana care la momentul săvârşirii infracţiunii a împlinit vârsta de 18 ani. 
Prin aceasta, infracţiunea dată se deosebeşte de traficul de copii, incriminat la 
art. 206 din CP al RM. 

În conformitate cu alin. (4) al art. 165 din CP al RM, victima traficului 
de ființe umane este absolvită de răspunderea penală pentru infracțiunile 
săvârşite de ea în legătură cu această calitate procesuală, dacă a acceptat cola- 
borarea cu organul de urmărire penală în cauza dată. 

De asemenea, în alin. (4) al art. 362 din CP al RM (“Trecerea ilegală a 
frontierei de stat”) se menţionează că acţiunea acestui articol nu se extinde şi 
asupra persoanelor devenite victime ale traficului de ființe umane. 

Aceste măsuri legiferate sunt menite să prevină revictimizarea în cazul 
traficului de ființe umane şi să contribuie la resocializarea victimelor. 

Latura obiectivă a traficului de ființe umane se exprimă în fapta prejudi- 
ciabilă care cuprinde următoarele două acțiuni cu caracter alternativ: 1) acţiu- 
nea principală, constând în recrutarea, transportarea, transferul, adăpostirea 
sau primirea unei persoane; 2) acțiunea adiacentă, care se concretizează în: a) 
amenințarea cu aplicarea sau aplicarea violenţei fizice sau psihice nepericuloa- 
se pentru viața şi sănătatea persoanei, inclusiv prin răpire, prin confiscarea do- 
cumentelor şi prin servitute; b) înşelăciune; c) abuz de poziţia de vulnerabilita- 
te a victimei sau abuz de putere, dare sau primire a unor plăţi sau beneficii. 

Referindu-ne la modalitatea sub care se poate exprima acțiunea principa- 
lă, menţionăm următoarele: 

- recrutarea este racolarea (prin selectare) a persoanelor traficate în ve- 
derea deplasării lor către punctul de destinaţie, în care se preconizează 
ca acestea să fie exploatate sexual sau exploatate prin muncă sau servicii 
forțate, sau exploatate în sclavie sau în condiţii similare sclaviei, ori să 
fie folosite în conflicte armate sau în activităţi criminale, ori să le fie 
prelevate organele sau țesuturile pentru transplantare; 

- transportarea este deplasarea persoanelor traficate peste frontiera de 
stat a Republicii Moldova sau în interiorul Republicii Moldova, în ve- 
derea folosirii lor în scopurile prevăzute la art. 165 din CP al RM; 

— transferul este transmiterea persoanelor traficate de la un traficant către 
altul, prin vânzare-cumpărare, schimb, dare în chirie, cesiune în contul 

unei datorii, donaţie sau alte asemenea tranzacții ilegale, pentru ca victi- 
ma să fie folosită în scopurile prevăzute la art. 165 din CP al RM; 

- adăpostirea este plasarea persoanelor traficate într-un loc ferit, pentru a 
nu fi descoperite de reprezentanţii organelor de drept sau de persoanele 
terțe, care ar putea anunţa autorităţile despre infracţiunea de trafic de 
fiinţe umane, şi pentru ca victima să poată fi folosită în scopurile pre- 
văzute la art. 165 din CP al RM; 

— primirea este luarea în “custodie” a persoanelor traficate de către un tra- 
ficant de la altul, ca urmare a vânzării-cumpărării sau a altor tranzacții 
ilegale, pentru ca victima să poată fi folosită în scopurile prevăzute la 
art. 165 din CP al RM. 

Acţiunea principală, sub oricare din modalităţile specificate mai sus, este 
însoţită de acţiunea adiacentă, care, la rândul ei, se poate prezenta sub oricare 
din modalităţile de la lit. a)-c) din alin. (1) al art. 165 din CP al RM: 

a) Prima din modalităţile care alcătuiesc acțiunea adiacentă se manifestă 
prin aplicarea violenţei nepericuloase pentru viața sau sănătatea per- 
soanei ori prin ameninţarea cu aplicarea unei astfel de violențe. În plus, 
legea cere ca aplicarea unei asemenea violențe sau amenințări cu ea să 
fie săvârşită alături de confiscarea documentelor victimei sau de deţi- 
nerea ei în stare de servitute, ori în cadrul răpirii victimei. 

Prin “violență nepericuloasă pentru viaţă şi sănătate” trebuie de înțeles 
cauzarea intenționată a leziunilor corporale, care nu au avut drept urmare 
dereglarea de scurtă durată a sănătăţii sau o pierdere neînsemnată, dar stabilă, 
a capacităţii de muncă, fie aplicarea intenţionată a loviturilor sau săvârşirea 
altor acte de violenţă, care au cauzat o durere fizică, dacă acestea nu au pus în 
pericol viața sau sănătatea victimei. 

Noţiunea de ameninţare a fost definită în cadrul analizei infracțiunii 
prevăzute la art.155 din CP al RM. De aceea, trimitem la această definiţie în 
vederea interpretării conceptului “ameninţarea cu aplicarea violenţei neperi- 
culoase pentru viață şi sănătate”. 

Nu contează când a fost aplicată violenţa specificată sau amenințarea cu 
ea —- până la confiscarea documentelor sau deținerea în stare de servitute, ori 
concomitent cu acestea. Este important ca în aceste cazuri, ca şi în cazul răpi- 
rii, violenţa nepericuloasă pentru viață şi sănătate sau ameninţarea cu aplica- 
rea acesteia să urmărească facilitarea confiscării documentelor de la victimă 
sau să aibă scopul de a o deţine în stare de servitute ori de a o răpi. 

Având în vedere prevederile art. 118 din CP al RM, confiscarea docu- 
mentelor, însoţită de aplicarea violenței menţionate sau a amenințării cu ea, 
săvârşită în contextul traficului de fiinţe umane, nu necesită calificare supli- 

mentară conform alin. (2) al art. 360 din CP al RM. Prin “documente” se înțe- 
lege: pașaportul; buletinul de identitate (inclusiv pentru apatrizi sau refugiaţi); 
permisul de şedere; documentul de călătorie etc. 

În conformitate cu Convenţia suplimentară a ONU privitoare la abolirea 
sclavajului, a traficului de sclavi şi a instituţiilor şi practicilor similare scla- 
vajuluiS, prin “servitute” se înțelege starea sau condiţia rezultând din faptul 
că un debitor s-a angajat să dea drept garanţie pentru o datorie serviciile sale 
personale sau ale unei alte persoane asupra căreia își exercită autoritatea, dacă 
valoarea echitabilă a acestor servicii nu este destinată lichidării datoriei sau 
dacă durata acestor servicii nu este limitată şi nici caracterul lor definit. 

Noţiunea de răpire a unei persoane a fost caracterizată la examinarea in- 
fracțiunii prevăzute la art.164 din CP al RM. 

b) Cea de-a doua din modalităţile care alcătuiesc acțiunea adiacentă se 
manifestă prin înşelăciune. Înşelăciunea fie că se exprimă în prezen- 
tarea vădit falsă a realităţii, fie în trecerea sub tăcere a realităţii, când 
are loc ascunderea faptelor şi a circumstanțelor care trebuie comuni- 
cate în cazul încheierii cu bună-credinţă şi în conformitate cu legea a 
convenției de angajare a victimei să presteze o anumită muncă, sau în 
cazul când victimei i se prestează servicii turistice etc. De regulă, în 
contextul traficului de ființe umane, este vorba de înșelăciunea privi- 
toare la promisiuni, atunci când făptuitorul induce victima în eroare în 
ceea ce priveşte intenţiile sale adevărate (de exemplu, îi promite că va fi 
angajată la o muncă decentă şi bine plătită, cu toate că în realitate nu are 
această intenţie). 

c) Cea de-a treia din modalităţile care alcătuiesc acțiunea adiacentă se 
manifestă alternativ prin: 1) abuz de poziţie de vulnerabilitate; 2) abuz 
de putere; 3) dare sau primire a unor plăți sau beneficii. 

Prin “abuz de poziţie de vulnerabilitate” se înţelege uzarea în mod exage- 
rat de situația vulnerabilă a victimei sub aspect economic (sărăcia extremă), 
juridic (lipsa de încredere în organele de drept - adeseori concrescute cu reţe- 
lele de traficanţi —, precum şi necunoașterea prevederilor legale în materie de 
protecţie a persoanelor traficate), afectiv (încrederea victimei în promisiunile 
unei persoane apropiate care se dovedeşte a fi autorul traficului de ființe uma- 
ne sau complicele la această infracțiune) sau de altă natură. 





5 1. Vida, Drepturile omului în reglementări internaţionale, Bucureşti, Lumina Lex, 1999, 


p. 185-192. 


144 DREPT PENAL. PARTEA SPECIALĂ 





Prin “abuz de putere” se are în vedere că persoana cu funcţie de răspundere 
reprezentând autoritatea publică se foloseşte în mod exagerat de atribuţiile ce i-au 
fost conferite de lege. În această situaţie, potrivit prevederilor art. 118 din CP al 
RM, nu este necesară calificarea suplimentară conform art. 327 din CP al RM. 

În cazul dării sau primirii unor plăți sau beneficii, se au în vedere oricare 
plăţi sau beneficii având rolul de recompensă ilicită (bănească sau sub formă de 
bunuri, servicii sau avantaje patrimoniale). Ipoteza primirii de către făptuitor 
a unor plăți sau beneficii presupune îndeplinirea comenzii, care parvine de la o 
persoană interesată (de exemplu, deținătorul unei case de toleranță), de a cum- 
păra consimțământul unei persoane (părinte, tutore, curator etc.) care deține 
controlul faptic sau juridic asupra victimei. În această ipoteză, persoana care dă 
comandă are rolul juridic de organizator sau instigator, pe când persoana care 
deţine controlul asupra victimei — de complice la traficul de ființe umane. 

Infracţiunea de la art. 165 din CP al RM este o infracțiune formală. Ea 
se consideră consumată din momentul obţinerii controlului asupra facultății 
victimei de a se deplasa nestingherit în spaţiu. 

Latura subiectivă a traficului de ființe umane se exprimă, în primul rând, 
în vinovăţie sub formă de intenţie directă. Motivele infracțiunii se concreti- 
zează, de regulă, prin interesul material. 

În dispoziţia art. 165 din CP al RM legiuitorul nominalizează anumite 
scopuri speciale în raport cu acţiunea principală (în scopul exploatării sexuale 
comerciale sau necomerciale, sau al exploatării prin muncă sau servicii for- 
ţate, sau al exploatării în sclavie sau condiţii similare sclaviei, sau al folosirii 
în conflicte armate ori în activităţi criminale, sau al prelevării organelor sau 
ţesuturilor pentru transplantare) sau în raport cu acţiunea adiacentă (scopul 
întoarcerii unei datorii a cărei mărime nu este stabilită în mod rezonabil — lit. 
a) din alin. (1) al art. 165 din CP al RM), sau al obţinerii consimțământului 
unei persoane care deține controlul asupra unei alte persoane - lit. c) din alin. 
(I) al art. 165 din CPalRM). 

Prin “exploatare sexuală comercială” se înțelege activitatea aducătoare de 
profituri, care are drept urmare majorarea activului patrimonial al făptuitoru- 
lui, exprimându-se în folosirea victimei, prin constrângere, în prostituție sau 
în industria pornografică. 

Prin “exploatare sexuală necomercială” se înţelege activitatea care nu are 
nici un impact direct asupra mărimii patrimoniului, exprimându-se în căsă- 
torie (inclusiv poligamică), concubinaj sau alte asemenea forme de coabitare, 
realizate pentru propria consumaţie a făptuitorului. 

Conceptul de muncă sau servicii forțate va fi supus examinării în cadrul 
analizei infracțiunii prevăzute la art. 168 din CP al RM. 

Noţiunea “sclavie sau condiţii similare sclaviei” va fi interpretată cu ocazia 
analizei infracțiunii prevăzute la art.167 din CP al RM. 

Prin “conflicte armate” se înţelege lupta armată (război interstatal, civil, 
de secesiune etc.) între cel puţin două subiecte, care nu implică cu necesitate 
recunoaşterea formală de către beligeranţi a stării de război. 

Folosirea victimei în conflicte armate presupune folosirea ei, de regulă, în 
calitate de mercenar. 

Folosirea în activităţi criminale presupune folosirea victimei în calitate de 
participant la infracţiune sau în calitate de mijloc animat (în cazul persoanelor 
iresponsabile) de săvârşire a infracţiunii. 

Noţiunea “prelevarea organelor sau ţesuturilor pentru transplantare” a 
fost examinată în cadrul analizei faptelor prevăzute la lit. ]) din alin. (3) al art. 
145 şi la art. 158 din CPal RM. 

La calificare nu se cere realizarea oricăruia dintre scopurile speciale 
sus-menţionate, fiind suficientă probarea existenței acestuia la făptuitor, la 
momentul comiterii infracțiunii. 

Subiectul infracțiunii este persoana fizică responsabilă, care la momentul 
săvârșirii infracțiunii a împlinit vârsta de 16 ani. Comiterea abuzului de pu- 
tere, în contextul acţiunii adiacente de la lit. c) din alin. (1) al art. 165 din CP 
al RM, reclamă calitatea specială de persoană cu funcție de răspundere repre- 
zentând autoritatea publică centrală sau locală. În baza prevederilor art. 123 
din CP al RM, prin astfel de persoană se are în vedere persoana căreia, într-o 
instituţie de stat sau a administraţiei publice locale ori într-o subdiviziune a 
lor, i se acordă, permanent sau provizoriu, prin stipularea legii, prin numire, 
alegere sau în virtutea unei însărcinări, anumite drepturi şi obligații în vederea 
exercitării funcţiilor autorităţii publice. 

În continuare ne vom referi la notele caracteristice agravantelor care nu-şi 
au un corespondent în componențţele de infracțiuni anterior examinate: 

Traficul de ființe umane, săvârşit cu aplicarea violenţei periculoase pen- 
tru viața, sănătatea fizică şi psihică a persoanei (lit. e) din alin. (2) al art. 165 
din CP al RM). 

În contextul infracțiunii examinate, prin “violență periculoasă pentru via- 
ță şi sănătate” se are în vedere aplicarea intenţionată a violenţei care s-a soldat 
cu vătămarea medie sau uşoară a integrității corporale sau a sănătăţii, ori care, 
deşi nu a cauzat aceste consecinţe, constituie la momentul aplicării sale, dato- 
rită metodei de operare, un pericol real pentru viața şi sănătatea victimei. 

Traficul de ființe umane, însoţit de vătămarea intenționată gravă a integri- 
tăţii corporale sau a sănătăţii, trebuie calificat prin concurs, conform art. 165 
şi art. 151 din CP al RM. Această soluţie se impune prin comparația prevede- 

rilor de la lit. e) din alin. (2) şi, respectiv, de la lit. b) din alin. (3) al art. 165 din 
CP al RM, fiind dictată de evaluarea corectă a pericolului social al faptei. 

Sub incidența noțiunii “violență periculoasă pentru viață şi sănătate” ni- 
meresc şi cazurile: de compresiune a gâtului cu mâinile sau cu ajutorul unui 
şnur; de ţinere îndelungată a capului victimei sub apă; de îmbrăcare pe capul 
victimei a unei pungi de polietilenă; de aruncare a victimei de la înălțime ori 
dintr-un mijloc de transport aflat în mişcare etc. Deşi asemenea acțiuni vio- 
lente pot să nu provoace moartea victimei ori vătămarea integrităţii corporale 
sau a sănătății acesteia, totuşi, datorită caracterului lor, ele creează un pericol 
real pentru viața şi sănătatea victimei. 

Traficul de ființe umane, săvârşit prin folosirea torturii, a tratamentelor 
inumane sau degradante pentru a asigura subordonarea persoanei, ori prin 
folosirea violului, a dependenței fizice, a armei, a amenințării cu divulgarea 
informațiilor confidențiale familiei victimei sau altor persoane, precum şi a 
altor mijloace (lit. f) din alin. Q) al art. 165 din CP al RM). 

Noţiunea “tortură” a fost supusă analizei cu ocazia examinării faptei de la 
lit. e) din alin. (2) al art. 151 din CP al RM. De aceea, în vederea evitării repe- 
tărilor inutile, facem trimitere la explicaţiile respective. 

În conformitate cu soluţia pronunţată de Curtea Europeană a Drepturilor 
Omului în cauza Irlanda contra Marii Britanii (1978), prin “tratament in- 
uman” trebuie de înţeles cauzarea unei puternice suferinţe fizice sau psihice; 
prin “tratament degradant” trebuie de înțeles tratamentul de natură să produ- 
că victimei sentimente de teamă, de inferioritate, de îngrijorare, în stare s-o 
însoţească şi să-i înfrângă rezistența sa fizică şi psihică€. 

De notat că tortura ori tratamentul inuman sau degradant este folosit în 
raport cu victima anume pentru a asigura subordonarea ei faţă de făptuitor. 
Numai prezenţa acestui scop special este susceptibil să agraveze răspunderea 
penală pentru traficul de ființe umane, săvârşit prin folosirea torturii ori a 
tratamentelor inumane sau degradante. 

Conceptul de viol urmează a fi caracterizat cu prilejul analizei infracțiunii 
prevăzute la art. 171 din CP al RM. 

Prin “dependenţă fizică” înţelegem starea psihică sau fizică ce rezultă din 
interacțiunea organismului persoanei cu substanţe narcotice ori psihotrope, 
utilizabile sau inutilizabile în scopuri medicale, stare caracterizată prin modi- 
ficări de comportament şi alte reacţii, însoţite întotdeauna de nevoia de a lua 

asemenea substanţe în mod continuu sau periodic, pentru a le resimțţi efectele 
psihice şi, uneori, pentru a evita suferinţele. 

Dependenţa fizică se manifestă la reducerea severă a dozelor, la întrerupe- 
rea completă a administrării sau la amânarea acesteia, peste limitele suporta- 
bile de către organism. În această situaţie apar o serie de tulburări fizice greu 
de suportat, care diferă în funcţie de natura substanţei narcotice sau psihotro- 
pe, de cantitatea şi modul de utilizare a acestora, precum şi de particularitățile 
personale ale victimei. 

Noţiunea de armă a fost definită în cadrul analizei faptei de la lit. g) din 
alin. (2) al art. 164 din CPalRM. 

Prin “ameninţarea cu divulgarea informaţiilor confidenţiale familiei vic- 
timei sau altor persoane” trebuie de înţeles efectuarea de către făptuitor a unui 
act de natură să inspire victimei temerea că anumite informaţii, constituind 
secretul personal al victimei, ar putea fi destăinuite familiei sale ori altor 
persoane, ceea ce ar pune-o într-o lumină nefavorabilă în raport cu aceste 
persoane, astfel reducându-i la minimum resursele psihice necesare pentru a 
rezista constrângerii. 

Întrucât formula “precum şi a altor mijloace” din finalul prevederii de la 
lit. f) din alin. (2) al art. 165 din CP al RM este susceptibilă de interpretare 
extensivă defavorabilă, considerăm că această formulă nu trebuie luată în 
consideraţie la aplicarea răspunderii penale pentru traficul de ființe umane, 
pentru a nu admite încălcarea principiului legalității. 


$3. Privaţiunea ilegală de libertate 


Cu excepţia limitărilor prevăzute explicit sau implicit de normele juridice, 
care stabilesc fie activităţile interzise, fie, dimpotrivă, activităţile a căror în- 
deplinire este impusă de lege, persoana fizică trebuie să aibă garantată posibi- 
litatea de a se deplasa şi de a activa în conformitate cu interesele sale, și legea 
nimănui nu-i permite s-o lipsească de această libertate. 

Obiectul juridic special al infracțiunii prevăzute la art. 166 din CP al RM 
îl constituie relaţiile sociale cu privire la libertatea fizică a persoanei. Sunt însă 
cazuri când, în condiţii concrete de săvârşire a infracţiunii analizate, sunt 
vătămate adiacent relaţiile sociale cu privire la libertatea psihică, integritatea 
corporală, sănătatea sau viața persoanei. Atunci, astfel de relaţii formează 
obiectul juridic secundar alternativ al privaţiunii ilegale de libertate; în acelaşi 
timp, relaţiile sociale cu privire la libertatea fizică a persoanei vor constitui 
obiectul juridic principal al acestei infracţiuni. 

De regulă, privaţiunea ilegală de libertate nu are obiect material. Însă, în ca- 
zul aplicării violenţei fizice asupra corpului victimei, în vederea facilitării comi- 
terii acțiunii principale, corpul victimei devine obiect material al infracțiunii. 

Latura obiectivă a infracţiunii de la art.166 din CP al RM se exprimă în 
fapta (acţiunea sau inacțiunea) prejudiciabilă, concretizată în privațiunea ile- 
gală de libertate a unei persoane, dacă nu este legată cu răpirea acesteia. 

Prin “privaţiune ilegală de libertate” se înţelege împiedicarea victimei de a 
se deplasa conform voinţei sale, de a-şi alege liber locul aflării, de a comunica 
cu alte persoane atunci şi aşa cum ea doreşte, pe calea izolării victimei în locul 
aflării ei permanente sau provizorii, loc în care ea a ajuns benevol, şi fără a fi 
deplasată din alt loc. Aşadar, în cazul privaţiunii ilegale de libertate, persoana 
nu este scoasă în afara micromediului ei social. Anume prin aceasta infrac- 
ţiunea de la art. 166 din CP al RM se deosebeşte de răpirea unei persoane. De 
fapt, art. 166 din CP al RM este norma generală în raport cu norma concurentă 
specială de la art. 164 din CP al RM, iar transferul spaţial al victimei din locul 
aflării ei în locul reţinerii ei reprezintă diferența specifică dintre cele două 
componenţe de infracţiuni. 

Simpla interdicţie, venită din partea unei persoane din aceeaşi încăpere, 
de a folosi anumite obiecte, inclusiv mijloacele de comunicaţie, fără reținerea 
prin constrângere a victimei, nu poate forma componenţa de la art. 166 din 
CP al RM. 

Noţiunea de ilegalitate, ce caracterizează privaţiunea de libertate, presu- 
pune ideea de privaţiune neconsimţită de libertate. De aceea, consimțământul 
persoanei de a fi izolată într-un anumit loc exclude posibilitatea calificării 
faptei conform art. 166 din CP al RM. Însă, dacă persoana care se găseşte 
într-un anumit loc, potrivit propriei sale voințe, este împiedicată să părăsească 
acel loc, atunci suntem în prezenţa privaţiunii ilegale de libertate. În general, 
această infracțiune este comisă mai ales prin acțiuni. Dar dacă făptuitorul 
nu-şi îndeplineşte obligaţia de a repune persoana în libertate, deşi putea şi 
trebuia s-o îndeplinească (de exemplu: persoana cu handicap fizic este privată 
de căruciorul de invalid, rămânând în imposibilitate de a se deplasa singură; 
persoana se află în încăperea anterior încuiată cu acordul ei, iar făptuitorul 
refuză s-o elibereze etc.), atunci el săvârşeşte o inacțiune care este calificată ca 
privaţiune ilegală de libertate. 

Privaţiunea ilegală de libertate poate să includă, în structura sa, aplicarea 
violenţei fizice sau psihice. Aceasta are loc mai cu seamă în cazul: imobiliză- 
rii victimei prin legarea ei; fixării victimei, cu ajutorul cătuşelor, de obiecte 
nemișcătoare; abandonării victimei într-o încăpere încuiată, amenințând-o 
cu aplicarea violenţei în raport cu ea sau cu persoanele apropiate ei etc. 

Durata privaţiunii ilegale de libertate nu influențează calificarea faptei. 
Totuşi, timpul prea scurt, cât persoana a fost lipsită ilegal de libertate, poate 
determina aplicarea prevederii de la alin. (2) al art. 14 din CP al RM. Privaţiu- 
nea de libertate în condiţiile legitimei apărări, ale reţinerii infractorului sau 
ale stării de extremă necesitate nu poate fi calificată conform art. 166 din CP 
al RM, deoarece lipseşte caracterul penal al faptei. 

Fapta infracţională de la art. 166 din CP al RM este o infracțiune formală. 

Infracţiunea examinată se consideră consumată din momentul în care 
victima conştientizează că este privată de libertate sau din momentul privării 
obiective de libertate a persoanelor care nu pot să perceapă adecvat cele întâm- 
plate lor (din cauza vârstei fragede, a stării patologice etc.). 

Latura subiectivă a infracțiunii prevăzute la art. 166 din CP al RM se ex- 
primă, în primul rând, în vinovăţie sub formă de intenţie directă. Considerăm 
întemeiată opinia, formulată în doctrina penală, potrivit căreia, dacă intenţia 
de a priva victima de libertate a apărut până la “invitarea” ei în locul în care 
se află făptuitorul, cele comise se califică drept răpire a unei persoane; dacă 
însă asemenea intenție apare la făptuitor în momentul aflării victimei în locul 
amintit, fapta trebuie calificată ca privaţiune ilegală de libertate”. Dacă victima 
s-a deplasat în spațiu neasistată de făptuitor, dar îndeplinind dorința acestuia, 
fiind înşelată asupra intenţiei lui adevărate, deci dacă ea s-a deplasat nu benevol, 
ci cvasibenevol, cele săvârșite trebuie calificate conform art. 164, şi nu potrivit 
art. 166 din CP al RM, deoarece ea a contribuit într-un fel la propria sa răpire. 

Motivele infracțiunii analizate pot fi dintre cele mai variate: răzbunare, 
intenţii huliganice, năzuinţa de a înlesni comiterea altor infracțiuni (de exem- 
plu, a violului) etc. 

Subiectul infracțiunii este persoana fizică responsabilă, care la momentul 
săvârșirii infracţiunii a împlinit vârsta de 16 ani (pentru fapta de la alin. (1) al 
art. 166 din CP al RM) sau de 14 ani (pentru fapta de la alin. (2) şi (3) ale art. 
166 din CP al RM). 

Dacă o persoană cu funcție de răspundere, abuzând de atribuţiile sale de 
serviciu ori săvârşind vreo infracțiune contra justiţiei, privează ilegal o per- 
soană de libertate, cele comise trebuie calificate potrivit art. 307, 308, 327 din 
CP al RM sau art. 328 din CPalRM. 

De vreme ce toate agravantele de la alin. (2) şi (3) ale art. 166 din CPalRM 
îşi au corespondente în circumstanţele agravante anterior analizate, trimitem 
la explicaţiile corespunzătoare acestora. 

S4. Sclavia şi condiţiile similare sclaviei 


Sclavia constituie, în esenţă, negația stării de libertate. Sclavul, conside- 
rat un simplu obiect al dreptului de proprietate, se află în dispoziţia altuia şi 
folosit după bunul plac al acestuia, fiind deci pus în condiţii în care pentru el 
nu există o stare de libertate; el nu este şi nu poate fi subiect în sfera relaţiilor 
sociale. Pericolul social al acestei infracțiuni este evidenţiat, pe de o parte, de 
totala nesocotire a persoanei, social mutilată şi lipsită de orice drepturi, iar, 
pe de altă parte, de degradarea vieții sociale, în care persoana este coborâtă la 
regimul animalelor şi al altor bunuri. 

Obiectul juridic special al infracţiunii de la art. 167 din CP al RM îl con- 
stituie relaţiile sociale cu privire la libertatea persoanei, însă nu sub un anumit 
aspect (aşa cum se întâmplă în cazul celorlalte infracțiuni din Capitolul III al 
Părţii speciale a Codului penal), ci libertatea înţeleasă în sensul cel mai larg, 
deoarece, prin săvârşirea acestei infracțiuni, persoana este lipsită complet de 
acest atribut esenţial al ei. 

În unele modalităţi de săvârşire a infracţiunii de sclavie şi condiţii similare 
sclaviei, sunt adiacent vătămate relaţiile sociale cu privire la integritatea cor- 
porală, sănătatea sau libertatea psihică a persoanei. În astfel de situaţii, aceste 
relaţii dobândesc calitatea de obiect juridic secundar. 

Spre deosebire de celelalte infracţiuni din acelaşi grup, infracţiunea de la 
art.167 din CP al RM are şi obiect material. Din moment ce ființa umană este 
redusă, prin comiterea faptei, la un simplu obiect al dreptului de proprietate, 
asupra ei exercitându-se direct regimul inuman al stării de sclavie, ea, ființa 
umană, ajunsă la această stare de depersonalizare, constituie chiar obiectul 
material al infracțiunii examinate. 

Latura obiectivă a infracţiunii prevăzute la art.167 din CP al RM se expri- 
mă în fapta prejudiciabilă care se concretizează în oricare din următoarele trei 
acțiuni: a) punerea unei persoane în condiţii în care o altă persoană exercită 
stăpânire asupra acesteia; b) ţinerea unei persoane în condiţii în care o altă 
persoană exercită stăpânire asupra acesteia; c) determinarea unei persoane, 
prin utilizarea înşelăciunii, constrângerii, violenţei sau amenințării cu violen- 
ţa, să se angajeze sau să rămână în raport de concubinaj sau căsătorie. 

Prin “punerea unei persoane în condiții în care o altă persoană exercită 
stăpânire asupra acesteia” se înțelege crearea pentru o persoană a unei stări de 

totală dependenţă față de altă persoană, în așa fel încât să fie lipsită de putinţa 
de a se sustrage puterii şi voinţei persoanei sub a cărei dependenţă se găseşte. 

Prin “ţinerea unei persoane în condiţii în care o altă persoană exercită 
stăpânire asupra acesteia” se înţelege situaţia când o persoană are sub totală 
dependenţă o altă persoană şi dispune de ea. 

Prin “condiţii în care o persoană exercită stăpânire asupra unei alte persoa- 
ne” se înțelege sclavia (sclavajul) sau condiţiile similare sclaviei. În conformitate 
cu Convenţia suplimentară privitoare la abolirea sclavajului, a traficului de sclavi 
şi a instituţiilor şi practicilor similare sclavajului, prin “sclavaj” se înțelege starea 
sau condiția unui individ asupra căruia se exercită unele sau toate atributele drep- 
tului de proprietate. Conform prevederilor aceleiaşi Convenții, condiţii similare 
sclavajului sunt considerate, în primul rând: servitutea (pentru datorii) şi şerbia. 

Este necesar a specifica că potrivit art. 167 din CP al RM trebuie calificată 
numai punerea persoanei în servitute pentru achitarea unei datorii. Totodată, 
aşa cum rezultă din dispoziţia art. 168 din CP al RM, conform acestei norme 
se va califica ţinerea persoanei în servitute pentru achitarea unei datorii. În ce 
priveşte noţiunea de şerbie, potrivit textului Convenţiei sus-amintite, ea desem- 
nează condiţia aceluia care este ţinut prin lege, cutumă sau un acord să trăiască şi 
să muncească pe un pământ aparținând altei persoane şi să aducă acesteia anu- 
mite servicii, contra plată sau în mod gratuit, fără a-şi putea schimba condiţia. 

În legătură cu cea de-a treia acţiune alternativă, sub care se poate înfățișa 
fapta prejudiciabilă analizată - determinarea unei persoane, prin utilizarea 
înşelăciunii, constrângerii, violenţei sau amenințării cu violenţa, să se angajeze 
sau să rămână în raport de concubinaj sau căsătorie — este necesar a menționa 
că, potrivit prevederilor aceleiaşi Convenții, se asimilează sclaviei orice instituție 
sau practică în virtutea căreia: 1) o femeie, fără ca ea să aibă dreptul de a refuza, 
este promisă sau dată în căsătorie în schimbul unei despăgubiri în bani sau în 
natură vărsată părinţilor săi, tutorelui său, familiei sale sau oricărei alte persoane 
sau oricărui alt grup de persoane; 2) soţul unei femei, familia sau clanul acestuia 
au dreptul de a o ceda unui terţ, cu titlu oneros sau altfel; 3) la moartea soţului 
său, femeia poate fi transmisă prin succesiune unei alte persoane. 

Prin “violență”, în contextul infracțiunii analizate, se are în vedere vătă- 
marea intenționată medie sau uşoară a integrității corporale sau a sănătăţii, 
maltratarea intenționată sau alte acte de violență. În cazul violenţei de intensi- 
tate mai mare, este necesară calificarea prin concurs: art. 167 şi art. 145 din CP 
al RM sau art. 151 din CPalRM. 

Infracţiunea de la art. 167 din CP al RM este o infracţiune formală. Ea se 
consideră consumată din momentul suprimării stării de libertate de care vic- 
tima dispunea până atunci. 

Latura subiectivă a infracţiunii de sclavie sau condiţii similare sclaviei se 
exprimă, în primul rând, în intenţie directă. Motivele acestei infracțiuni pot fi 
diferite, dar cel mai des se concretizează în interesul material. 

Subiectul infracţiunii este persoana fizică responsabilă, care la momentul 
săvârșirii infracţiunii a împlinit vârsta de 16 ani. 


S5. Munca forțată 


Supunerea la o muncă forțată sau obligatorie constituie un act de silni- 
cie, deoarece lipseşte consimțământul celui supus la o astfel de muncă. Prin 
săvârşirea acestei fapte se răpeşte posibilitatea persoanei fizice de a-şi alege 
liber munca pe care o va presta. Caracterul periculos al infracţiunii prevăzute 
la art. 168 din CPal RM rezidă în flagranta încălcare a libertăţii persoanei, ală- 
turi de posibilele atingeri aduse altor valori sociale, reprezentând alte atribute 
inerente persoanei. 

Obiectul juridic special al muncii forțate îl constituie relaţiile sociale cu pri- 
vire la libertatea persoanei de a-şi alege munca și de a o presta după voinţa sa. 

Este posibil ca, în cazul unor modalităţi ale infracțiunii examinate să fie 
vătămate, adiacent, relaţiile sociale cu privire la integritatea corporală, sănăta- 
tea sau libertatea psihică a persoanei. 

În genere, obiectul material lipseşte la infracțiunea de muncă forțată. 
Totuşi, în cazul aplicării violenţei față de victimă este necesar să recunoaştem 
că corpul victimei va fi obiectul material al acestei infracțiuni. 

Latura obiectivă a infracţiunii prevăzute la art. 168 din CP al RM se ex- 
primă în fapta prejudiciabilă constând din următoarele patru acţiuni cu carac- 
ter alternativ: 1) forțarea unei persoane să presteze o muncă împotriva dorinței 
sale; 2) forțarea la muncă obligatorie; 3) ţinerea persoanei în servitute pentru 
achitarea unei datorii; 4) obținerea muncii sau a serviciilor prin înşelăciune, 
constrângere, violență sau ameninţare cu violența. 

În prima ipostază, victima este determinată, prin constrângere, să îndepli- 
nească o muncă, pe care din proprie iniţiativă şi voinţă nu ar îndeplini-o. 

În cea de-a doua ipostază, victima este pusă în situaţia de a presta o muncă 
la care nu era obligată, însă de parcă ar fi avut îndatorirea de a o efectua. 

Este necesar a menţiona că, în termenii Convenţiei Organizaţiei Interna- 
ţionale a Muncii privind munca forțată sau obligatorie”, prima ipostază este 





” “Tratate internaţionale la care Republica Moldova este parte, vol. 27, Chişinău, Moldpres, 


Monitorul Oficial al Republicii Moldova, 2001, p. 210-222. 

numită “muncă forțată”, iar cea de-a doua - “muncă obligatorie”. Totuşi, cele 
două noţiuni reprezintă părţi ale unui tot coerent, diferenţa între ele fiind de 
nuanţă, nu de principiu. Chiar în textul Convenţiei sus-numite cele două no- 
ţiuni formează, prin juxtapunere, una singură, definită ca “orice muncă sau 
serviciu pretins unui individ sub amenințarea unei pedepse oarecare, şi pen- 
tru care numitul individ nu s-a oferit de bunăvoie”. Din această perspectivă, 
expresia “muncă forțată”, folosită în legislaţia Republicii Moldova, se referă, în 
egală măsură, şi la noţiunea de muncă obligatorie. 

În cea de-a treia ipostază, victima se află în totală dependenţă de făptuitor, 
care dispune de ea, deoarece victima nu a fost în stare să-i achite datoria. Pri- 
vitor la caracteristicile conceptului “servitute”, facem trimitere la explicaţiile 
privind fapta de la lit. a) din alin. (1) al art. 165 din CPal RM. 

În ce priveşte cea de-a patra ipostază, sub care se poate înfățișa fapta pre- 
judiciabilă analizată, ea se referă la obținerea efectivă a muncii sau a serviciilor 
prin următoarele metode: înşelăciune, constrângere, violență sau amenințare 
cu violenţa. În cazul aplicării violenţei, aceasta nu poate depăşi gradul de gra- 
vitate al vătămării intenționate uşoare a integrității corporale sau a sănătății. 
În caz contrar, fapta va trebui calificată prin concurs: art. 168 din CP al RM şi 
art. 151 din CP al RM sau art. 152 din CP al RM. 

Pentru întregirea laturii obiective este necesar ca munca să fie prestată 
în alte cazuri decât cele prevăzute de dispoziţiile legale. Astfel, conform alin. 
(2) din art. 44 al Constituţiei Republicii Moldova, adoptate de Parlamentul 
Republicii Moldova la 29.07.1994!, nu constituie muncă forțată: a) serviciul cu 
caracter militar sau activitățile desfăşurate în locul acestuia de cei care, potrivit 
legii, nu satisfac serviciul militar obligatoriu; b) munca unei persoane condam- 
nate, prestată în condiţii normale, în perioada de detenţie sau de libertate con- 
diționată; c) prestațiile impuse în situaţia creată de calamităţi ori de alt pericol, 
precum şi cele care fac parte din obligaţiile civile normale, stabilite de lege. 

Evident, în nici unul dintre aceste cazuri, dispoziţia de la art. 168 din CP 
al RM nu este susceptibilă de aplicare. 

Infracţiunea de muncă forțată este o infracțiune formală. Ea se conside- 
ră consumată din momentul în care victima a fost lipsită de libertate în ce 
priveşte prestarea muncii. 

Latura subiectivă a infracțiunii analizate se exprimă, în primul rând, în 
vinovăţie sub formă de intenţie directă. De regulă, motivul infracţiunii constă 
în interesul material. 





1 Monitorul Oficial al Republicii Moldova, nr. 1, 1994. 

Subiectul infracțiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 


S6. Internarea ilegală într-o instituţie psihiatrică 


În conformitate cu alin. (2) din art. 51 al Constituţiei Republicii Moldova, 
nimeni nu poate fi supus unui tratament medical forțat, decât în cazurile pre- 
văzute de lege. Tratamentul psihiatric forțat, aplicat altădată față de cei de alte 
convingeri, poate lăsa, datorită specificului său, sechele adânci nu doar asupra 
libertăţii şi sănătăţii persoanei, ci și asupra întregii ei biografii ulterioare. De 
aceea, incriminarea de la art. 169 din CP al RM are menirea principală, de a 
preveni repetarea practicilor de tristă amintire în condiţiile edificării unui stat 
de drept şi democratic. 

Obiectul juridic special al infracţiunii prevăzute la art. 169 din CP al RM 
îl constituie relaţiile sociale cu privire la libertatea fizică a persoanei. În subsi- 
diar, pot fi vătămate relaţiile sociale cu privire la libertatea psihică, integritatea 
corporală, sănătatea sau viaţa persoanei. 

De cele mai dese ori, internarea ilegală într-o instituţie psihiatrică nu are 
un obiect material. Totuşi, în cazurile prevăzute la alin. (2) al art. 169 din CP 
al RM, precum şi în cazul aplicării violenţei la internarea ilegală a victimei 
într-o instituţie psihiatrică, prezenţa obiectului material — a corpului persoa- 
nei — devine obligatorie. 

Victimă a infracţiunii analizate nu poate fi orice persoană fizică, ci doar 
persoana vădit sănătoasă din punct de vedere psihic. Prin “persoană vădit 
sănătoasă din punct de vedere psihic” se are în vedere persoana care nu a fost 
examinată, în ordinea stabilită, de către psihiatru sau persoana al cărei diag- 
nostic psihiatric a fost stabilit cu bună-ştiință inexact, în vederea realizării 
unor scopuri nemedicale!. 

Ordinea de internare a unei persoane într-o instituție psihiatrică este 
prevăzută de Legea privind asistenţa psihiatrică, adoptată de Parlamentul 
Republicii Moldova la 16.12.1997*2. În baza prevederilor art. 11 al acestei legi, 
internarea într-o instituţie psihiatrică a unei persoane suferinde de tulburări 
psihice, fără consimțământul ei sau al reprezentantului ei legal, este posibilă 
numai în cazuri excepţionale - ca măsură de urgenţă şi în temeiul hotărârii 





1 TO. AprynoBa, I[louemy He deiicmeyem cmamoa 126 YK? // Cosemcexaa 'cmuuua, 1993, 
Nol, c. 9-11. 
12 Monitorul Oficial al Republicii Moldova, nr. 44-46, 1998. 

comisiei de medici psihiatri. Potrivit art. 28 din sus-numita lege, persoana 
suferindă de tulburări psihice poate fi spitalizată forțat în staționarul de psi- 
hiatrie, până la emiterea hotărârii judecătoreşti, dacă examinarea sau tratarea 
ei este posibilă numai în condiţii de staționar, iar tulburarea psihică este gravă 
şi condiționează: a) pericol nemijlocit pentru sine sau pentru cei din jur; b) in- 
capacitatea de satisfacere independentă de necesități vitale; c) prejudiciul grav 
sănătăţii sale, dacă nu i se va acorda asistență psihiatrică. 

Din cele consemnate, tragem concluzia că latura obiectivă a infracțiunii 
prevăzute la art. 169 din CP al RM se exprimă în fapta prejudiciabilă, care 
consistă în acțiunea de internare ilegală a victimei într-o instituţie psihiatri- 
că, acţiune care poate avea următoarele două forme: 1) spitalizare forțată a 
unei persoane vădit sănătoase din punct de vedere psihic (care nu suferă de 
nici o tulburare psihică) într-o instituţie psihiatrică, contrar voinţei acesteia; 
2) internarea într-o instituţie psihiatrică a unei persoane aflate în perioada de 
remisie (a cărei boală psihică s-a estompat la moment), în lipsa temeiurilor şi a 
ordinii prevăzute în cadrul Legii privind asistența psihiatrică. 

Reţinerea în instituția psihiatrică a persoanei care s-a tratat completa- 
mente de tulburarea psihică nu se califică potrivit art. 169 din CP al RM, ci 
conform art. 166 sau art. 327 din CP al RM, întrucât internarea ilegală într-o 
instituţie psihiatrică nu poate fi comisă prin inacțiuni. 

Infracţiunea examinată este una formală. Ea se consideră consumată din 
momentul internării victimei într-o instituţie psihiatrică. 

Latura subiectivă se manifestă, în primul rând, prin vinovăţie sub formă 
de intenţie directă. Motivele infracțiunii pot fi dintre cele mai diverse: interes 
material, răzbunare, carierism, ură etc. 

Subiectul infracţiunii este persoana fizică responsabilă, care la momen- 
tul săvârşirii infracţiunii a împlinit vârsta de 16 ani. Legea nu cere o calitate 
specială pentru subiect. Acesta poate fi: lucrătorul medico-sanitar, inclusiv 
medicul-psihiatru (singur sau în componența unei comisii); ruda apropiată a 
victimei; vecinul; alte persoane având interesul să se izbăvească de victimă. 

Judecătorul care a pronunţat, în conformitate cu art. 34 al Legii privind 
asistența psihiatrică, o hotărâre contrară legii, de spitalizare forțată a victimei, 
trebuie tras la răspundere conform art. 307 din CP al RM. Dacă judecătorul se 
află în înţelegere prealabilă cu medicul-psihiatru, el trebuie tras la răspundere 
şi conform art. 169 din CP al RM (în calitate de coautor sau complice). Dacă 
medicul-psihiatru sau judecătorul fabrică decizia sau hotărârea de spitalizare 
forțată contra unei recompense ilicite, cele comise trebuie calificate şi conform 
art. 324 din CP al RM. 

Producerea din imprudenţă a urmărilor prejudiciabile, specificate la alin. 
(2) din art. 169 din CP al RM, trebuie evaluată prin prisma explicaţiilor vizând 
urmările prejudiciabile de aceeași factură din componenţele anterior analizate. 

Capitolul V 


INFRACȚIUNI PRIVIND VIAȚA SEXUALĂ 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR PRIVIND 
VIAȚA SEXUALĂ 


Infracţiunile privind viaţa sexuală reprezintă grupul de infracțiuni prevă- 
zute în Capitolul IV al Părţii speciale a Codului penal al Republicii Moldova, 
fiind fapte prejudiciabile, săvârşite cu intenţie, care vatămă — în mod exclusiv 
sau în principal - relaţiile sociale cu privire la viaţa sexuală a persoanei. 

Rezultă că obiectul juridic generic al infracțiunilor din grupul menţionat 
îl constituie relaţiile sociale cu privire la viața sexuală a persoanei. 

Viaţa sexuală a persoanei este o valoare socială importantă, care se iden- 
tifică cu atributul vital al conservării individului şi speciei, cu însăşi rațiunea 
de a fi a persoanei. Viaţa sexuală a persoanei a apărut o dată cu persoana, ca 
individ social. Caracterul şi formele ei s-au schimbat pe măsură ce s-a reformat 
structura socială. Cultura modernă exercită influență asupra persoanei, deter- 
minând-o să-şi perfecționeze viața sexuală. Dragostea unei persoane culte a 
încetat a mai fi doar un instinct al înmulțirii, transformându-se într-un factor 
esenţial al evoluţiei ei spirituale. 

Relaţiile sociale cu privire la viaţa sexuală intră în alcătuirea relaţiilor soci- 
ale conjugale, dar ele au existat şi până la apariţia căsătoriei, ca instituție socia- 
lă; ele există alături de căsătorie şi în afara acesteia. Însăşi rațiunea desfăşurării 
relaţiilor sociale conjugale constă în satisfacerea necesităţii sexuale, în dorința 
de a lăsa urmași. La baza acestor relații se găseşte activitatea sexuală a persoa- 
nei, având o origine firească. Dar realizarea acestei necesităţi are şi un caracter 
social, deoarece familia este elementul de bază al societăţii, factorul principal 
socio-coagulant. De aceea, infracțiunile privind viața sexuală, având o pro- 
fundă semnificaţie antisocială, generează repercusiuni deosebit de dăunătoare 
pe plan social, contra desfăşurării normale a vieţii sexuale a persoanelor. De 
vreme ce respectarea atributelor inalienabile ale persoanei în sfera relaţiilor 
sociale cu privire la viaţa sexuală constituie una din bazele existenţei societăţii, 
vătămarea acestor relaţii creează o stare de nesiguranţă socială, un dezechili- 
bru deosebit de primejdios pentru însăşi existenţa societăţii. De aceea, reacția 
penală împotriva respectivelor infracțiuni constituie o necesitate imperioasă. 

Fiecare dintre infracțiunile privind viaţa sexuală are şi un obiect juridic 
special, constituit din relaţiile sociale privitoare la anumite valori sociale spe- 
cifice, care derivă din viața sexuală a persoanei. Aceste valori sociale specifice 
sunt: libertatea sexuală şi inviolabilitatea sexuală. Libertatea sexuală înseamnă 
libertatea persoanei împotriva agresiunilor şi abuzurilor sexuale cu caracter 
infracțional, condiţionată de autodeterminarea persoanei în planul deciderii 
de sine stătătoare cu cine şi în ce formă să-şi satisfacă necesitatea sexuală. Dacă 
libertatea sexuală presupune exteriorizarea prealabilă a dorinţei persoanei de 
a-şi satisface necesitatea sexuală, atunci inviolabilitatea sexuală presupune lip- 
sa (de exemplu, în cazul persoanei care este în imposibilitate de a-şi exprima 
voința) sau irelevanţa (de exemplu, în cazul persoanei lipsite de discernământ 
din cauza stării sănătăţii) unei asemenea dorinţe. Ca o componentă a cate- 
goriei de inviolabilitate sexuală a persoanei apare noţiunea de inviolabilitate 
sexuală a minorului. Acesta, datorită vârstei sale, nu este capabil să aprecieze 
independent semnificația etico-socială a propriei decizii, fapt care poate fi 
exploatat de infractori. De aceea, legea penală îi apără inviolabilitatea sexuală, 
indiferent de manifestarea voinţei lui. 

Pe lângă relaţiile sociale cu privire la valorile sociale sus-numite, infrac- 
ţiunile, prevăzute în Capitolul IV al Părţii speciale a Codului penal pot aduce 
atingere relaţiilor sociale cu privire la libertatea psihică, integritatea corporală, 
sănătatea sau viața persoanei (care pot constitui obiectul juridic secundar al 
infracțiunii). 

Toate infracțiunile privind viaţa sexuală (cu excepţia celei prevăzute la art. 
173 din CP al RM) au un obiect material care constă în corpul persoanei. 

Victimă a acestor infracţiuni poate fi orice persoană fizică, dacă legea nu 
prevede altfel. Restricționarea cercului de victime pentru unele infracțiuni sau 
modalităţi de infracțiuni se face, de regulă, după criteriul de vârstă: minor 
(lit. b) din alin. (2) al art. 171; lit. b) din alin. (2) al art. 172 din CP al RM); 
persoana care nu a atins vârsta de 16 ani (art. 174 şi art. 175 din CP al RM); 
persoana care nu a atins vârsta de 14 ani (lit. b) din alin. (3) al art. 171; lit. a) 
din alin. (3) al art. 172 din CP al RM). În afară de criteriul vârstei, la circum- 
scrierea victimei cu calităţi speciale mai poate contribui criteriul raporturilor 
preexistente dintre făptuitor şi victimă: persoana care se află în grija, sub ocro- 
tirea, protecţia, la educarea sau tratamentul făptuitorului (lit. a) din alin. (3) al 
art. 171 din CP al RM). 

În planul laturii obiective, infracțiunile privind viaţa sexuală se comit nu- 
mai prin acțiuni. Aceste acțiuni presupun un raport sexual sau un alt act sexual, 
sau un alt contact sexual, ori o activitate complementară contactului sexual. 
Alături de aceste acțiuni care au un caracter principial pot subzista acțiuni adi- 

acente, constând în constrângere explicită sau implicită, folosită ca procedeu de 
încălcare a obiectului juridic secundar al infracțiunilor analizate. 

Toate faptele infracționale prevăzute la art. 171-175 din CP al RM sunt in- 
fracțiuni formale. Numai în cazurile indicate la lit. 4)-f) din alin. (3) alart. 171 
şi la lit. c)-e) din alin. (3) al art. 172 din CP al RM se poate vorbi că infracțiu- 
nile adoptă forma unei infracțiuni materiale. 

Sub aspectul laturii subiective, este necesar a menţiona că toate infracțiu- 
nile privind viaţa sexuală se săvârşesc numai cu intenţie. În cazul unor moda- 
lităţi agravate ale violului sau acţiunilor violente cu caracter sexual, făptuitorul 
manifestă imprudenţă față de urmările prejudiciabile produse (vătămarea gravă 
a integrităţii corporale sau a sănătăţii, decesul victimei, alte urmări grave). Latu- 
ra subiectivă a infracțiunilor examinate nu include vreun motiv sau scop special. 
Aceste semne însă trebuie luate în considerare la individualizarea pedepsei. 

De regulă, infracțiunile prevăzute în Capitolul IV al Părţii speciale a 
Codului penal pot fi săvârşite de orice subiect care îndeplineşte condiţiile 
generale, adică este o persoană fizică responsabilă, care la momentul comiterii 
infracţiunii a atins vârsta de: 14 ani (art. 171, 172, 175 din CP al RM) sau 16 ani 
(în celelalte cazuri). Totuşi, e important să se ţină seama de faptul că subiec- 
tul unor infracțiuni din acest grup trebuie să aibă, obligatoriu sau alternativ, 
aceeaşi sau altă apartenenţă sexuală decât victima (de exemplu, în cazul violu- 
lui, trebuie să aibă o apartenenţă sexuală diferită de cea a victimei). 

Cât priveşte tipologia infracțiunilor privind viaţa sexuală, aceasta poate fi 
prezentată în felul următor: 

1) infracţiuni contra inviolabilității sexuale şi libertăţii sexuale a persoanei 

(art. 171, 172, 173 din CP al RM); 
2) infracţiuni contra inviolabilităţii sexuale a minorilor (art. 174, 175 din 
CP al RM) 


Secţiunea a II-a. INFRACŢIUNI CONTRA INVIOLABILITĂŢII 
SEXUALE ȘI LIBERTĂȚII SEXUALE A PERSOANEI 


$1. Violul 


Raportul sexual, săvârșit prin constrângere fizică sau psihică a persoanei 
sau profitând de imposibilitatea acesteia de a se apăra ori de a-şi exprima voin- 
ţa, reprezintă forma cea mai gravă de încălcare a vieţii sexuale a persoanei. 
Violul poate duce la vaste leziuni ale organelor genitale şi ale ţesuturilor adia- 
cente, el se poate solda cu serioase dereglări neuropsihice care ar putea marca 

victima pentru tot restul vieţii, ducând la sociopatia acesteia. Tocmai în ideea 
de a sublinia deosebita gravitate a acestei infracţiuni, legiuitorul a aşezat-o la 
începutul capitolului consacrat infracțiunilor privind viaţa sexuală. 

Obiectul juridic special al violului are, de cele mai dese ori, un caracter 
complex, constând din: 1) obiectul juridic principal — relaţiile sociale cu privire 
la inviolabilitatea sexuală şi libertatea sexuală a persoanei; 2) obiectul juridic 
secundar — relaţiile sociale cu privire la libertatea psihică, integritatea corpo- 
rală, sănătatea sau viața persoanei. 

În cazul faptelor de la lit. b) din alin. (2) şi de la lit. b) din alin. (3) ale art. 
171 din CP al RM, obiectul juridic principal îl formează relaţiile sociale cu 
privire la inviolabilitatea sexuală a minorilor. 

Obiectul material al infracţiunii prevăzute la art. 171 din CP al RM îl 
constituie corpul persoanei. 

Victimă în cazul violului poate fi nu numai o femeie, dar şi un bărbat. Ac- 
tualmente, persoanele de sex feminin dau dovadă de nu mai puţină inițiativă 
decât persoanele de sex masculin în sfera relaţiilor sociale privind viaţa sexua- 
lă. Însă practicii îi sunt cunoscute foarte puţine cazuri de evoluare a bărbaţilor 
în calitate de victime ale violului. 

Pentru existenţa infracțiunii de viol nu interesează vârsta victimei. Dacă 
însă persoana este minoră (inclusiv cea care are vârsta sub 14 ani), infracțiunea 
ia formele agravate prevăzute la lit. b) din alin. (2) şi la lit. b) din alin. (3) ale 
art. 171 din CP al RM. 

La fel nu interesează dacă victima este căsătorită sau divorțată, nici dacă 
a avut o experiență sexuală înainte de viol. În doctrina penală este consacrată 
noţiunea “viol conjugal”!, de aceea nu se exclude nici posibilitatea săvârșirii 
violului asupra soţiei (soţului). De asemenea, victimă a violului poate fi chiar o 
persoană sancționată administrativ pentru practicarea prostituţiei. 

Este important ca, în toate aceste ipoteze, victima să aibă o altă aparte- 
nenţă sexuală decât autorul. E posibil însă şi coautoratul la viol, când o parte 
a laturii obiective este executată de o persoană de aceeaşi apartenenţă sexuală. 
De aceea, în cazul coautoratului, victima trebuie să aibă o altă apartenenţă se- 
xuală, decât persoana care realizează raportul sexual, principala parte a laturii 
obiective a violului. 

Latura obiectivă a infracţiunii analizate se exprimă în fapta prejudiciabilă, 
concretizată în acțiuni de două tipuri: 1) acțiunea principală: raportul sexual; 





1 R. Chiriţă, Violul conjugal în dreptul comparat // Revista de drept penal, 2002, nr. 2, 
p. 154-161. 


Capitolul V 161 





2) acţiunea adiacentă: a) constrângerea fizică; b) constrângerea psihică; c) pro- 
fitarea de imposibilitatea victimei de a se apăra ori de a-şi exprima voinţa. 

Latura obiectivă a violului este întregită numai atunci când acţiunea prin- 
cipală a fost săvârşită în asociere cu oricare dintre acțiunile adiacente. 

Privitor la acțiunea principală, menţionăm că prin “raport sexual” se în- 
ţelege săvârşirea unui act sexual normal (sub aspect fiziologic), care constă 
în introducerea membrului viril în vagin sau în vestibulul vaginului, astfel 
creându-se condiții pentru concepere. Prin urmare, nu este vorba de o simplă 
atingere a organelor genitale, ci este necesar să aibă loc actul fiziologic de îm- 
binare a celor două sexe. 

Orice alte acte sau contacte sexuale, care nu corespund condiţiilor specifi- 
cate mai sus, nu pot intra sub incidenţa noţiunii de raport sexual. În acest sens, 
nu este corect a opera cu concepte de tipul “raport sexual firesc” şi “raport 
sexual nefiresc”. În realitate, există noțiunea de raport sexual, pe de o parte, 
şi noţiunea de act sau contact sexual, pe de altă parte. Această distincţie este 
importantă, deoarece contează la delimitarea violului de infracțiunile conexe 
privind viața sexuală. 

Săvârşirea violului cunoaşte două etape: 1) înfrângerea sau paralizarea 
prin constrângere - fizică sau psihică - a rezistenţei victimei ori profitarea 
de starea de imposibilitate a victimei de a se apăra sau de a-şi exprima voinţa; 
2) săvârşirea raportului sexual, săvârşire care a fost pregătită prin activitatea 
desfăşurată la prima etapă. 

Aşadar, infracţiunea de viol presupune un raport sexual fără a exista 
consimțământul persoanei cu care se doreşte a avea raport sexual. Această 
nesocotire a voinţei victimei se poate înfăţişa sub trei modalităţi, corespun- 
zătoare celor trei acțiuni adiacente, cu caracter alternativ, din alcătuirea faptei 
prejudiciabile examinate. 

Constrângerea fizică se poate exprima în: lovirea victimei; vătămarea inten- 
ţionată a integrităţii corporale sau a sănătăţii; imobilizarea victimei prin legare; 
fixarea prin intermediul cătuşelor de obiecte nemișcătoare; dezgolirea violentă a 
organelor genitale şi atribuirea unei poziții anumite corpului victimei; răsucirea 
mâinilor în articulaţii; deținerea forțată într-o încăpere încuiată etc. 

Constrângerea psihică se manifestă de cele mai dese ori prin ameninţarea 
aplicării imediate a violenţei fizice, dacă victima nu se va conforma cerinţelor 
făptuitorului. Este esenţial ca această amenințare să fie percepută ca una reală, 
care poate fi pusă imediat în executare, ceea ce constituie factorul de presiune 
psihică, de suprimare a voinţei victimei. Amenințarea se poate exprima verbal, 
prin gesturi speciale, prin demonstrarea armelor, a cătuşelor, a frânghiei sau a 
altor asemenea obiecte. 

Este posibil ca constrângerea fizică să se îmbine, să se interconecteze cu 
constrângerea psihică: deținerea îndelungată a victimei într-o încăpere întune- 
coasă, fără apă şi mâncare; constrângerea victimei la săvârşirea raportului 
sexual, prin aplicarea violenţei, într-un astfel de loc unde nu poate apela la aju- 
torul nimănui, conştientizând sentimentul acut de singurătate şi neajutorare; 
ameninţarea de a abandona victima fără bani şi haine într-o localitate îndepăr- 
tată (mai ales pe timp de iarnă), în cazul în care ea refuză raportul sexual etc. 

Aşadar, comun pentru constrângerea fizică şi constrângerea psihică este 
faptul că împotrivirea victimei la raportul sexual e înfrântă prin producerea 
unui rău, a cărui amplificare nu poate fi evitată decât prin acceptarea rapor- 
tului sexual. Aptitudinea acestui rău de a constrânge (adică de a o face pe vic- 
timă să nu-şi mai poată dirija acțiunile, să nu mai poată fi stăpână pe propriul 
corp) se apreciază în fiecare caz concret, în funcţie de circumstanţele în care 
s-a exercitat constrângerea, precum şi de posibilităţile reale ale victimei de a 
opune rezistență. Nu contează dacă rezistenţa victimei a fost uşor înfrântă sau 
nu. Mai mult, constrângere va exista şi atunci când, dându-și seama că în con- 
diţiile create orice rezistenţă ar fi inutilă şi chiar periculoasă pentru viaţa sau 
sănătatea ei, victima nu opune nici o rezistenţă făptuitorului. Ceea ce intere- 
sează la calificare este ca raportul sexual să se fi produs fără consimțământul 
victimei; numai aşa se poate atesta vătămarea inviolabilităţii sexuale şi a liber- 
tății sexuale a persoanei. 

Totodată, în situaţia în care victima nu opune nici o rezistență făptuito- 
rului, din conduita ei trebuie să rezulte refuzul categoric de a intra în raport 
sexual. Dacă rezistența victimei a fost de circumstanță (de formă), şi nu cate- 
gorică (adică putea fi interpretată şi în sens de acceptare a raportului sexual), 
cele comise nu pot fi calificate ca viol. 

Examinând problema constrângerii fizice în vederea înfrângerii rezis- 
tenţei victimei, este necesar a aborda ipoteza în care victima se află de mai 
mult timp în relaţii amicale cu persoana acuzată de viol. În astfel de situaţii, 
caracterul violenţei, intensitatea, motivarea şi orientarea ei trebuie cercetate 
cu deosebită atenţie. Este cunoscut că unor adolescente le sunt specifice sen- 
timentele de timiditate, modestie, pudoare firească. Aceste calități comporta- 
mentale se manifestă într-un mod special atunci când are loc raportul sexual 
benevol acceptat (mai ales, care are loc prima dată). În astfel de cazuri, aproape 
întotdeauna se opune o pretinsă rezistenţă, care nu poate fi înfrântă doar prin 
cuvinte, îndemnuri, înduplecări. Şi atunci, conştientizând starea dată, parte- 
nerul interpretează că adolescenta acceptă raportul sexual, şi este pus în fața 
faptului de a aplica, în forme adecvate, anumite eforturi fizice. 

Evident, o asemenea “violență” nu poate fi calificată drept constrângere 
fizică în contextul violului. Referindu-se la această “violență”, ştiinţa consideră 
următoarele: “Această agresivitate acceptată apare ca o trăsătură masculină, 
exprimată prin dorința de a domina-poseda a bărbatului şi prin dorința femeii 
de a fi dominată-posedată de către bărbat. În această situaţie, comportamentul 
psihosexual implică în mod obligatoriu un anumit nivel de agresivitate, care 
are rolul de a declanșa actul în sine, de a-l întreţine şi de a-l finaliza”?. 

În alt context, este necesar a consemna că atât constrângerea fizică, cât şi 
cea psihică, trebuie aplicate pentru a determina victima să săvârşească rapor- 
tul sexual. Dacă însă constrângerea a fost exercitată în alte scopuri, fapta nu 
poate fi calificată conform art. 171 din CP al RM, ci potrivit art. 151-154, 287 
din CPalRM etc. 

Pentru calificare nu contează dacă constrângerea a fost exercitată de 
aceeaşi persoană care a săvârşit raportul sexual sau de către o altă persoană. 
Dacă raportul sexual a fost realizat de o persoană, iar constrângerea -— de o altă 
persoană, vom fi în prezenţa coautoratului la infracțiunea de viol, când fiecare 
dintre coautori execută o parte din latura obiectivă a infracțiunii. 

Raportul sexual, chiar şi contrar voinţei persoanei, însoțit de amenințarea 
de a distruge sau a deteriora bunurile acelei persoane ori de ameninţarea de a 
răspândi ştiri defăimătoare despre ea, nu poate fi calificat ca viol. Totodată, con- 
strângerea unei persoane la raport sexual prin ameninţarea de a răspândi ştiri 
defăimătoare despre ea se califică în conformitate cu art. 173 din CP al RM. 

Nu se încadrează în noţiunea de viol fapta aceluia care, prin promisiuni de 
căsătorie, prin promiterea de beneficii materiale sau de angajare la muncă etc., 
determină o persoană de a avea cu el raport sexual. Nici hărţuirea sexuală nu face 
parte din latura obiectivă a violului. Prin “hărţuire sexuală” se vor înţelege actele 
repetate, comise de făptuitor pentru a necăji, a chinui, a nu da cuiva pace, a cicăli, 
a sâcâi, acte susceptibile să neliniştească persoana hărțuită, în așa fel încât aceasta 
este determinată să accepte propunerile de natură sexuală ale făptuitorului?. 

În afară de constrângerea fizică şi constrângerea psihică, acţiunea adia- 
centă în cazul violului se poate exprima în profitarea de imposibilitatea victi- 
mei de a se apăra ori de a-şi exprima voinţa. 

Imposibilitatea de a se apăra presupune incapacitatea fizică de a opune rezis- 
tență făptuitorului care încearcă să aibă raport sexual cu victima (de exemplu, în 





2  C. Enăchescu, Tratat de psihosexologie, Iaşi, Polirom, 2003, p. 150. 


3 V.Dobrinoiu, W. Brânză, Consideraţii privind infracțiunea de hărțuire sexuală // Revista 


de drept penal, 2002, nr. 4, p. 22-31. 

cazul defectelor fizice exprimate în amputarea piciorului sau mâinii, al oboselii 
extreme, al unei poziții incomode în care a fost surprinsă victima etc.). 

Imposibilitatea de a-şi exprima voinţa presupune o stare psihofiziologică 
ce lipseşte victima de putinţa de a-şi da seama de ceea ce se petrece cu ea sau 
de a-şi manifesta voinţa (de exemplu, în cazul vârstei fragede, al oligofreniei, 
al altor stări patologice de natură psihică, al somnului hipnotic sau letargic, al 
leşinului, al ebrietăţii de grad avansat (nu întotdeauna însă), al comei, al morţii 
clinice etc.). 

La calificare este irelevant dacă starea de imposibilitate de a se apăra sau de 
a-şi exprima voinţa este sau nu provocată chiar de făptuitor”. 

Legea penală cere ca făptuitorul să profite de starea în care se află victima, 
ceea ce înseamnă că aceasta şi-a dat seama de situaţia dificilă a victimei şi a 
folosit prilejul pentru a întreţine un raport sexual cu ea. 

Ca şi în cazul constrângerii fizice sau psihice, în ipoteza profitării de im- 
posibilitatea victimei de a se apăra ori de a-şi exprima voinţa, lipseşte consim- 
țământul victimei. Diferenţa constă doar în faptul că în acest din urmă caz, 
lipsa de consimțământ nu este explicită. 

Starea de imposibilitate a victimei de a se apăra ori de a-şi exprima voința 
poate avea un caracter permanent sau provizoriu. În cazul în care are un ca- 
racter provizoriu, este important ca ea să se suprapună momentului săvârșirii 
raportului sexual. 

Infracţiunea de viol este o infracţiune formală. Ea se consideră consumată 
din momentul începerii raportului sexual, adică din momentul introducerii 
depline sau parțiale a membrului viril în cavitatea vaginală. Se consideră con- 
sumat şi acel viol când membrul viril a fost introdus doar în vestibulul vagi- 
nului, dar din anumite cauze (ejacularea ante-portas, reacția de vaginism, ac- 
ţiunile de rezistenţă reuşite ale victimei etc.) nu a fost introdus în profunzime. 
Pentru a considera violul consumat, nu este obligatorie confirmarea deflorării 
sau a gravidității victimei sau făptuitoarei de sex feminin. 

Acţiunile îndreptate nemijlocit spre săvârşirea raportului sexual (dezbră- 
carea victimei, imobilizarea ei, aplicarea violenţei față de ea pentru a-i înfrânge 
rezistenţa etc.), dar care nu au condus la începerea raportului sexual, din cauze 
ce nu depind de voinţa făptuitorului, formează tentativa de viol. Acţiunile date 
pot forma tentativa de viol numai dacă au fost întreprinse în scopul săvârşirii 
raportului sexual. 





1 V. Dongoroz şi alţii, Explicații teoretice ale Codului penal român, vol. III, Bucureşti, Edi- 


tura Academiei, All Beck, 2003, p. 333. 

Renunțarea de bunăvoie la săvârşirea violului este o circumstanţă care 
exclude răspunderea pentru tentativa de viol. Însă, aşa cum rezultă din preve- 
derile alin. (3) al art. 56 din CP al RM, în acest caz, făptuitorul poate fi tras la 
răspundere pentru acțiunile pe care le-a realizat de facto (de exemplu, pentru 
infracțiunile prevăzute la art. 153, 154, 175 din CP al RM etc.). Dacă victima a 
săvârşit o faptă prevăzută de legea penală (de exemplu, vătămarea intenționa- 
tă — gravă, medie sau uşoară - a integrității corporale sau a sănătăţii), pentru 
a împiedica consumarea violului, acea faptă va fi considerată ca fiind săvârşită 
în stare de legitimă apărare. 

Latura subiectivă a infracţiunii de la art. 171 din CP al RM se exprimă, 
în primul rând, în vinovăţie sub formă de intenţie directă. Motivele violului 
constau în: năzuința satisfacerii necesităţii sexuale (de cele mai dese ori); răz- 
bunare; năzuinţa de a dezonora victima în faţa altora; năzuința de a determina 
victima să se căsătorească cu făptuitorul etc. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 14 ani. 

În cele ce urmează vor fi supuse analizei agravantele violului care necesită 
a fi examinate: 

Violul săvârşit repetat (lit. a) din alin. 0) al art. 171 din CP al RM). 

Violul se consideră repetat, dacă făptuitorul a comis anterior un alt viol, cu 
condiţia că acesta nu a fost condamnat pentru vreunul din ele şi că nu a expirat 
termenul de prescripţie. 

Dacă făptuitorul realizează două sau mai multe raporturi sexuale asupra 
aceleiași victime şi în executarea aceleiași intenţii infracţionale, violul prezintă 
forma prelungită de săvârşire a infracțiunii unice, consumându-se în momen- 
tul comiterii ultimului raport sexual; în acest caz, făptuitorul nu poate fi tras la 
răspundere conform lit. a) din alin. (2) alart. 171 din CP al RM. Dacă raportu- 
rile sexuale au fost săvârşite cu două sau mai multe victime, chiar în cazul unei 
întreruperi de scurtă durată între aceste raporturi, trebuie aplicată dispoziția 
de la lit. a) din alin. 2) al art. 171 din CPalRM. 

La săvârşirea a două sau mai multor violuri, pentru care este prevăzută 
răspundere la diferite alineate ale art. 171 din CP al RM cele comise se califi- 
că de sine stătător, conform regulilor concursului de infracțiuni. Calificarea 
este similară în situaţia săvârșirii, într-un caz, a violului consumat sau a rea- 
lizării autoratului la viol, iar în alt caz - a tentativei de viol sau, respectiv, a 
complicităţii la viol. 

Violul săvârşit cu bună-ştiinţă asupra unui minor (lit. b) din alin. 2) al 
art. 171 din CP al RM). 

Având în vedere prevederea de la lit. b) din alin. (3) al art. 171 din CP al 
RM, victima violului săvârşit cu bună-ştiinţă asupra unui minor trebuie să 
aibă vârsta între 14 şi 18 ani. Mai mult, făptuitorul trebuie să aibă certitudinea 
privind vârsta victimei (din maniera de conduită a acesteia, din aspectul ei 
exterior sau din alte surse). Dacă făptuitorul presupunea, în mod întemeiat, 
că victima a împlinit majoratul, agravanta analizată nu-i poate fi imputată. O 
asemenea ipoteză se poate atesta în cazul victimelor care au o vârstă cu puţin 
sub 18 ani sau care, datorită proceselor de accelerare, arată mai în vârstă. 

Violul săvârşit de două sau mai multe persoane (lit. c) din alin. (2) al art. 
171 din CP al RM). 

Această agravantă se aplică în situaţia în care asupra victimei violului 
acționau de comun acord nu mai puţin de două persoane. Violul săvârşit de 
două sau mai multe persoane are loc în următoarele cazuri: 1) coautoratul; 2) 
săvârşirea infracțiunii de către o persoană care întrunește semnele subiectu- 
lui infracțiunii, în comun cu o persoană care nu întrunește aceste semne; 3) 
săvârşirea infracțiunii de către o persoană care întrunește semnele subiectului 
infracțiunii, prin intermediul unei persoane care nu întruneşte aceste semne. 

Ca viol săvârşit de două sau mai multe persoane sunt calificate nu doar 
acțiunile persoanelor care au săvârşit raportul sexual, dar şi acţiunile persoa- 
nelor care, prin aplicarea constrângerii fizice sau psihice față de victimă, au 
făcut posibilă săvârşirea acestuia. 

Coautor al violului săvârşit de două sau mai multe persoane asupra unei 
femei poate fi şi o femeie5. Dacă aceasta din urmă aplica lovituri victimei, 
pentru a-i înfrânge rezistenţa, sau ţinea victima imobilizată, pentru ca ceilal- 
ţi coautori (de sex masculin) să poată săvârşi raportul sexual, sau a ajutat la 
aducerea victimei în starea de imposibilitate de a se apăra ori de a-şi exprima 
voinţa, sau a săvârşit pe altă cale acţiunea adiacentă din cadrul violului, atunci 
persoana respectivă îndeplineşte o parte a laturii obiective a violului, deci tre- 
buie considerată coautor al violului. 

Agravanta analizată a violului funcţionează şi atunci când făptuitorii, 
acționând conjugat şi aplicând constrângerea fizică sau psihică față de mai 
multe persoane, săvârșesc ulterior, fiecare din ei, un raport sexual cu una din- 
tre aceste persoane. 

Violul săvârşit de două sau mai multe persoane trebuie deosebit de com- 
plicitatea la viol, când cele comise sunt calificate potrivit art. 42 şi art. 171 din 





5 Kommenmapuii K Yeono6nomy kodexcy Poccuiickoii Pedepauuu | Ilona o6m. pen. B. B. Mo- 
sakoBa, MockBa, 2k3amen, 2004, c. 264. 

CP al RM. Complicele la viol este persoana care: a ademenit victima într-un 
loc dinainte convenit, comod pentru săvârşirea violului; a pus la dispoziţie 
mijlocul său de transport, în scopul săvârșirii violului; a pregătit mijloacele 
necesare aducerii victimei în starea de imposibilitate de a se apăra sau de a-şi 
exprima voinţa; a săvârşit cu victima un raport sexual benevol, creând imediat 
condiţiile pentru comiterea violului de către alte persoane, cu care a intrat în 
înţelegere prealabilă etc. 

Persoana poate fi considerată complice la viol numai dacă între fapta ei şi 
viol există o legătură de cauzalitate. În alți termeni, aceasta trebuie să-şi dea 
seama că fapta ei are menirea să contribuie la săvârşirea violului de către alte 
persoane. 

Violul săvârșit prin drogarea sau otrăvirea prealabilă intenționată a 
victimei (lit. d) din alin. O) al art. 171 din CP al RM). 

Se are în vedere una din ipotezele când violul este săvârşit profitându-se 
de imposibilitatea victimei de a se apăra ori de a-şi exprima voinţa, când însuşi 
făptuitorul creează această stare. Agravarea răspunderii penale se justifică prin 
faptul că, în vederea creării acestei stări, făptuitorul utilizează nu orice fel de 
mijloace, ci droguri sau substanţe otrăvitoare. Or, intoxicarea victimei cu ase- 
menea substanţe poate pune în pericol nu doar sănătatea, dar şi viața victimei. 

În cazul drogării sau otrăvirii prealabile intenţionate a victimei, făptuito- 
rul îi administrează acesteia substanţe narcotice, psihotrope sau chimice toxi- 
ce, de regulă, cu proprietăţi sedative, care au ca efect prevenirea opunerii de 
rezistenţă a victimei sau reducerea substanţială a intensității acestei rezistenţe; 
astfel, făptuitorul nu mai are nevoie să recurgă la constrângerea fizică sau psi- 
hică pentru a învinge rezistența opusă de victimă. 

Violul însoţit de contaminarea intenționată cu o boală venerică (lit. e) 
din alin. Q) al art. 171 din CP al RM). 

Din rândul bolilor venerice fac parte: sifilisul, blenoragia, şancrul moale, 
limfogranulomatoza pubiană etc. Contaminarea victimei cu o altă boală decât 
cea venerică exclude aplicarea acestei agravante. 

Condiţiile în care agravanta dată funcționează sunt următoarele: a) făp- 
tuitorul cunoaşte că suferă de o boală venerică; b) între săvârşirea raportului 
sexual cu victima şi boala de care aceasta s-a contaminat există legătura de 
cauzalitate; c) faţă de urmările prejudiciabile sub formă de contaminare cu 
boală venerică a fost manifestată intenția — directă sau indirectă. 

Calificarea suplimentară conform art. 211 din CP al RM nu este necesară. 

Violul însoţit de torturarea victimei (lit. f) din alin. 0) al art. 171 din CP 
al RM). 

Literalmente, prin “torturare” se înțelege acțiunea de a supune pe cineva la 
tortură. De aceea, pentru a evita repetările inutile, facem trimitere la explicaţiile 
de rigoare referitoare la fapta de la lit. e) din alin. (2) al art. 151 din CP al RM. 

Violul însoțit de amenințarea victimei sau a rudelor ei apropiate cu 
moartea ori cu vătămarea gravă a integrității corporale sau a sănătății (lit. 
£) din alin. (2) al art. 171 din CP al RM). 

Noţiunea de ameninţare cu omor ori cu vătămarea gravă a integrităţii 
corporale sau a sănătăţii a fost definită în cadrul analizei infracțiunii de la art. 
155 din CPalRM. 

Răspunderea penală pentru modalitatea violului prevăzută la lit. g) din 
alin. (2) al art. 171 din CP al RM se aplică numai în cazul în care amenințarea 
cu moartea (cu omor) ori cu vătămarea gravă a integrității corporale sau a 
sănătăţii a constituit calea de înfrângere a rezistenței opuse victimei violului. 
În acest caz, potrivit dispoziţiei art. 118 din CP al RM, nu este necesară califi- 
carea suplimentară a faptei conform art. 155 din CP al RM. 

Dacă amenințarea cu moartea (cu omor) ori cu vătămarea gravă a integri- 
tăţii corporale sau a sănătăţii a fost expusă după săvârşirea violului (de exem- 
plu, pentru a face presiuni asupra victimei ca aceasta să nu comunice nimănui 
despre infracțiune), fapta trebuie calificată conform art. 171 din CP al RM, cu 
excepţia lit. g) din alin. (2), şi art. 155 din CPal RM. 

Violul persoanei care se află în grija, sub ocrotirea, protecția, la educarea 
sau tratamentul făptuitorului (lit. a) din alin. (3) al art. 171 din CP al RM). 

Faţă de preexistenţa unei situaţii speciale privitoare la relațiile dintre făp- 
tuitor şi victimă, săvârşirea de către persoana învestită cu asemenea responsa- 
bilităţi a infracțiunii de viol asupra persoanei care tocmai trebuie să se bucure 
de prezenţa făptuitorului şi de sprijinul lui, constituie dovada unei sporite 
periculozităţi sociale a faptei şi a făptuitorului. De aceea, legiuitorul a conside- 
rat, şi pe bună dreptate, că atingerea adusă inviolabilității sexuale şi libertăţii 
sexuale într-o astfel de situație este susceptibilă de un tratament agravat. 

Victima se află în grija făptuitorului atunci când acesta are obligația lega- 
lă, contractuală sau morală de a acorda victimei asistenţă socială. 

Victima se află sub ocrotirea făptuitorului atunci când ultimul are calita- 
tea de tutore sau de curator în raport cu victima, sau când acesta şi-a asumat 
în fapt sarcina de a ocroti un minor. 

Victima se află sub protecția făptuitorului în cazul în care este privată în 
mod legal de libertate, iar cel care a săvârşit violul are obligația de a o păzi şi 
supraveghea. 

Victima se află la educarea făptuitorului atunci când el face parte din rân- 
dul cadrelor didactice sau personalului pedagogic, fie este o persoană angajată 
de către părinţii victimei, pentru educarea şi instruirea acesteia. 

Victima se află la tratamentul făptuitorului atunci când acesta din urmă 
face parte din personalul medical, aplicând îngrijirea medicală față de victimă 
în instituţiile medico-sanitare sau la domiciliu. 

Violul unei persoane în vârstă de până la 14 ani (lit. b) din alin. G) al art. 
171 din CP al RM). 

Aplicarea acestei agravante este posibilă numai în cazurile în care făptui- 
torul ştia sau admitea că săvârşeşte violul asupra unui minor având vârsta de 
până la Mani. 

În situaţiile când a avut loc violul unei persoane în vârstă de până la 14ani, 
după care raporturile sexuale ce au urmat au fost săvârşite cu consimțământul 
victimei, cele comise formează concursul infracțiunilor prevăzute la art. 171 şi 
art. 174 din CP al RM. 

Violul însoțit de contaminarea intenționată cu maladia SIDA (lit. c) din 
alin. (3) al art. 171 din CP al RM). 

Condiţiile în a căror prezenţă persoana poartă răspundere pentru violul 
însoţit de contaminarea intenţionată cu maladia SIDA sunt similare celor în 
care operează agravanta de la lit. e) din alin. (2) al art. 171 din CP al RM. Însă 
legiuitorul a prevăzut o răspundere mai aspră pentru contaminarea intențio- 
nată a victimei anume cu maladia SIDA, întrucât această boală prezintă un pe- 
ricol ridicat pentru viaţa şi sănătatea persoanei. În cazul aplicării răspunderii 
penale pentru modalitatea agravată prevăzută la lit. c) din alin. (3) al art. 171 
din CP al RM, nu este necesară calificarea suplimentară potrivit art. 212 din 
CPalRM. 

În interpretarea dispoziţiei de la lit. d) şi e) din alin. (3) al art. 171 din CPal 
RM, este oportun a apela la explicaţiile corespunzătoare făcute anterior. 

Violul soldat cu alte urmări grave (lit. f) din alin. (3) al art. 171 din CP al 
RM). 

Circumstanţa agravantă analizată funcționează în acel caz când există 
legătura de cauzalitate între viol şi urmările grave, adică când se constată că 
urmările prejudiciabile suportate de victimă sunt tocmai ale violului comis 
asupra ei. 

Legiuitorul nu a descifrat noţiunea “alte urmări grave”. Din sensul legii, 
astfel de urmări pot fi: sinuciderea; pierderea capacității de naștere normală 
(fără cezariană); graviditatea extrauterină; pierderea capacităţii de a duce o 
viață sexuală; apariţia gravidităţii în cazul contraindicaţiilor medicale pentru 
naştere sau întreruperea cursului sarcinii etc. 

$2. Acţiuni violente cu caracter sexual 


Ceea ce caracterizează infracțiunea prevăzută la art. 172 din CP al RM este 
că în locul raportului sexual, care reprezintă manifestarea normală a sexualită- 
ţii, instinctul sexual caută a fi satisfăcut prin acte contrare naturii fireşti a aces- 
tora. Denaturând instinctul genetic de procreare, acţiunile violente cu caracter 
sexual pot duce la deformarea personalităţii, la conflicte morale, la bulversarea 
instituţiei familiei, precum şi la alte grave repercusiuni sociale. Acestea condi- 
ţionează pericolul social major al faptei infracţionale examinate, determinând 
reacția energică a legii penale în vederea prevenirii şi combaterii acestei fapte. 

Obiectul juridic special al infracţiunii prevăzute la art. 172 din CP al RM 
are de cele mai dese ori, ca şi în cazul violului, un caracter complex, deoarece 
acesta îl constituie: 1) relaţiile sociale cu privire la inviolabilitatea sexuală şi 
libertatea sexuală a persoanei (obiectul juridic principal); 2) relaţiile sociale cu 
privire la libertatea psihică, integritatea corporală, sănătatea sau viața persoa- 
nei (obiectul juridic secundar). 

În cazul modalităților de la lit. b) din alin. (2) şi de la lit. a) din alin. (3) ale 
art. 172 din CP al RM, obiectul juridic principal al infracțiunii analizate este 
format din relaţiile sociale cu privire la inviolabilitatea sexuală a minorilor. 

Obiectul material al acţiunilor violente cu caracter sexual îl constituie 
corpul persoanei. 

Victima în cazul infracţiunii analizate adoptă o postură sau alta, în func- 
ţie de modalitatea sub care apare acţiunea principală din cadrul laturii obiec- 
tive: persoana de sex masculin (în cazul homosexualismului); persoana de sex 
feminin (în cazul lesbianismului); persoana de sex masculin sau feminin (în 
cazul satisfacerii poftei sexuale în forme perverse). În cazul primelor două 
modalități enunțate, victima are aceeaşi apartenență sexuală ca şi autorul (sau 
coautorul care săvârşeşte actul sexual). 

Latura obiectivă a infracţiunii de la art. 172 din CP al RM se exprimă în 
fapta prejudiciabilă, concretizată în acţiuni de două tipuri: 1) acţiunea prin- 
cipală: a) homosexualismul; b) lesbianismul; c) satisfacerea poftei sexuale în 
forme perverse; 2) acţiunea adiacentă: a) constrângerea fizică; b) constrânge- 
rea psihică; c) profitarea de imposibilitatea victimei de a se apăra ori de a-şi 
exprima voinţa. 

Luând în consideraţie caracterul alternativ al modalităţilor sub care se 
exprimă acțiunea principală şi acțiunea adiacentă, la calificare va fi suficient a 
stabili îmbinarea oricăreia din modalităţile de la acţiunea principală cu oricare 
dintre modalităţile de la acţiunea adiacentă. 

Referindu-ne la acțiunea principală, este necesar a specifica că, în general, 
aceasta se exprimă într-o acţiune constând în imitarea raportului sexual, fie 
într-o altă acțiune care vizează organele genitale ale bărbatului sau femeii ori 
alte părţi ale corpului, săvârşită pentru satisfacerea poftei (necesităţii) sexuale. 

O astfel de acţiune nu se rezumă doar la “penetrarea sexuală”, adică la 
introducerea membrului viril în cavitățile naturale ale altei persoane, pentru 
satisfacerea poftei (necesităţii) sexuale. Se au în vedere şi alte acte sau contacte 
sexuale care implică organele genitale sau alte părți ale corpului“. Acţiunea 
principală în contextul infracțiunii prevăzute la art. 172 din CP al RM nu 
constituie un raport sexual. De aceea, în legătură cu această acţiune nu poate 
fi folosită expresia de tipul “raport sexual nefiresc”. În caz contrar, vom ajunge 
la aplicarea legii penale prin analogie, ceea ce ar reprezenta o gravă încălcare 
a principiului legalității. 

Cât priveşte modalităţile, notele caracteristice sub care se poate prezenta 
acțiunea principală, acestea sunt: 

e  homosexualismul, care reprezintă introducerea membrului viril al unei 

persoane de sex masculin în rectul altei persoane de sex masculin; 

e  lesbianismul, care constituie: contactul dintre organele genitale a două 
persoane de sex feminin; manipulările cu aceste organe cu ajutorul 
degetelor mâinilor; alte asemenea acte şi contacte săvârşite cu ajutorul 
mâinilor şi altor părţi ale corpului; 

„ satisfacerea poftei sexuale în forme perverse, reprezentând următoarele 
genuri de acte şi contacte analo-genitale, analo-digitale, oralo-genitale, 
oralo-anale, faloimitatoare etc.: 

- introducerea membrului viril sau a altor părţi ale corpului persoa- 
nei de sex masculin în rectul persoanei de sex feminin; 

- actele oralo-genitale între bărbaţi, între femei, între bărbat şi femeie; 

- imitarea raportului sexual prin săvârşirea unor fricțiuni cu mem- 
brul viril în spaţiul dintre mamelele femeii, coapsele, umărul şi 
gâtul ei, ori pe suprafața abdomenului acesteia; 

- imitarea actului homosexual pe calea introducerii de către o per- 
soană de sex masculin a unui mulaj al membrului viril în rectul 
altei persoane de sex masculin; 

- imitarea actului de lesbianism pe calea introducerii de către o per- 
soană de sex feminin a unui mulaj al membrului viril în cavitatea 
vaginală ori în rectul altei persoane de sex feminin; 

- introducerea de către o persoană de sex feminin a unui mulaj al 
membrului viril sau a unei părți a corpului său în rectul unei per- 
soane de sex masculin; 

— imitarea “penetrării sexuale” pe calea masturbării unei persoane 
de sex masculin de către o persoană de sex feminin (sau viceversa) 
ori a unei persoane de sex masculin de către o altă persoană de sex 
masculin; 

— săvârşirea (prin constrângere) a actelor sau a contactelor sus-menţio- 
nate de către două sau mai multe persoane, când făptuitorul îşi sa- 
tisface pofta (necesitatea) sexuală prin contemplarea celor comise. 

Noţiunile “constrângerea fizică”, “constrângerea psihică”, “profitarea de 
imposibilitatea victimei de a se apăra sau de a-şi exprima voinţa”, care se referă 
la acţiunea adiacentă în contextul acţiunilor violente cu caracter sexual, au, în 
principiu, aceeaşi semnificaţie ca şi noțiunile similare ce caracterizează acțiu- 
nea adiacentă în contextul violului. 

Infracţiunea examinată este o infracțiune formală. Ea se consideră con- 
sumată din momentul începerii acţiunilor cu caracter sexual. Nu putem vorbi 
despre renunțarea de bunăvoie la săvârşirea infracţiunii analizate dacă s-au 
traversat următoarele limite: a) buzele, care delimitează cavitatea bucală — în 
cazul actului de felaţie asupra victimei; b) partea anterioară a membrului vi- 
ril — în cazul actului de felaţie a victimei; c) labiile mari (sau mici, în funcţie 
de particularităţile individuale) — în cazul frontajului sau al unor penetrări în 
profunzimea vaginului; d) sfincterul exterior al rectului — în cazul actelor sau 
contactelor anale. 

Latura subiectivă a infracţiunii prevăzute la art. 172 din CP al RM se 
exprimă, în primul rând, în vinovăţie sub formă de intenţie directă. Pe lângă 
năzuinţa satisfacerii poftei (necesităţii) sexuale, motivele infracțiunii se con- 
cretizează în: năzuinţa de a înjosi cinstea şi demnitatea victimei; năzuinţa de 
a impune victima să îndeplinească în viitor cerinţele făptuitorului, prin ame- 
nințarea de a răspândi despre ea informaţii defăimătoare, legate de săvârşirea 
acțiunilor violente cu caracter sexual; răzbunare; intenţii huliganice etc. 

Subiectul infracțiunii este persoana fizică responsabilă, care la momentul 
săvârșirii infracțiunii a împlinit vârsta de 14 ani. Trebuie de evidenţiat că sub- 
iectul infracțiunii analizate poate avea rolul de partener activ sau de partener 
pasiv în cadrul actului sau contactului sexual respectiv. 

În privinţa circumstanțelor agravante de la alin. (2) şi (3) ale art. 172 din 
CP al RM este admisă o abordare similară celei referitoare la agravantele co- 
respondente ale violului. 

$3. Constrângerea la acţiuni cu caracter sexual 


Inviolabilitatea sexuală sau libertatea sexuală a persoanei pot fi vătămate 
nu doar prin săvârşirea violului sau a acţiunilor violente cu caracter sexual. Nu 
mai puţin periculos pentru desfăşurarea în normalitate a relaţiilor sociale este 
cazul constrângerii la comiterea de acte sau contacte sexuale prin şantajarea 
victimei sau prin exploatarea dependenţei acesteia față de făptuitor. 

Obiectul juridic special al infracţiunii prevăzute la art. 173 din CP al RM 
îl constituie relaţiile sociale cu privire la inviolabilitatea sexuală sau libertatea 
sexuală a persoanei. 

În timpul constrângerii prin şantaj, în subsidiar se aduce atingere relaţiilor 
sociale cu privire la libertatea psihică a persoanei (care obţin calitatea de obiect 
juridic secundar). 

Dată fiind natura constrângerii aplicate, infracțiunea nu are obiect material. 

Victimă a infracţiunii analizate poate fi orice persoană fizică, indiferent 
de apartenenţa sexuală a acesteia. 

Latura obiectivă a constrângerii la acţiuni cu caracter sexual se exprimă 
în fapta prejudiciabilă constând în acțiunea de constrângere a unei persoane la 
raporturi sexuale, homosexualism, lesbianism ori la săvârşirea altor acțiuni cu 
caracter sexual. Structura laturii obiective a infracțiunii date mai include una 
din următoarele două metode ale constrângerii: a) şantajul sau b) profitarea de 
dependența materială, de serviciu sau de altă natură a victimei. 

Metodele de constrângere, nominalizate în dispoziţia art. 173 din CP al 
RM, sunt prezentate exhaustiv. De aceea, nu se are în vedere nici constrân- 
gerea fizică, nici cea psihică, exercitate în cazul infracțiunilor de la art. 171 şi 
art. 172 din CPal RM. 

Constrângerea prin şantaj se exprimă în ameninţarea cu divulgarea infor- 
maţiilor care, devenind notorii, pot prejudicia onoarea şi demnitatea victimei 
sau a persoanelor apropiate ei ori pot fi cauza altor urmări nedorite. Conţinu- 
tul unor asemenea informaţii despre victimă poate privi: practicarea prostitu- 
ției; boala venerică a acesteia; consumul de substanţe narcotice sau psihotrope; 
săvârşirea unor ilegalităţi; infidelitatea conjugală etc. Totodată, la calificare nu 
are importanţă dacă aceste informaţii sunt mincinoase sau veridice. 

Interpretând noţiunea “dependența materială, de serviciu sau de altă natu- 
ră a victimei”, este necesar să ne adresăm explicaţiilor privind noţiunea simi- 
lară menţionată la lit. c) din alin. (2) al art. 150 din CP al RM. 

Totodată, este obligatoriu ca făptuitorul să profite de dependenţa victimei 
față de el, adică să folosească conştient starea dificilă în care aceasta se află. 

Deseori, constrângerea prin profitarea de dependența materială, de servi- 
ciu sau de altă natură a victimei se manifestă prin aceea că făptuitorul pune 
condiţia să nu violeze drepturile şi interesele legitime ale victimei, dacă aceasta 
va accepta raportul sexual, homosexualismul, lesbianismul sau alte acţiuni cu 
caracter sexual. 

Noţiunile “raportul sexual”, “homosexualismul”, “lesbianismul” au 
aceeaşi semnificaţie ca şi în cazul infracțiunilor de viol şi, respectiv, al acţiuni- 
lor violente cu caracter sexual. Prin “alte acţiuni cu caracter sexual” se înţelege 
“satisfacerea poftei sexuale în forme perverse”, noţiune examinată în cadrul 
analizei faptei infracţionale de la art. 172 din CP al RM. 

Infracţiunea prevăzută la art. 173 din CP al RM este o infracțiune formală. 
Ea se consideră consumată din momentul avansării cerinţelor de intrare într-un 
raport sexual, de săvârşire a actului de homosexualism, lesbianism sau a altor 
acțiuni cu caracter sexual, întărind aceste cerinţe prin constrângerea corespun- 
zătoare. La calificare, nu contează dacă făptuitorul a săvârșit sau nu raportul 
sexual, homosexualismul, lesbianismul ori alte acţiuni cu caracter sexual. Însă 
această împrejurare trebuie luată în consideraţie la individualizarea pedepsei. 

De una singură, propunerea de a săvârşi respectivele acţiuni cu caracter 
sexual nu poate fi calificată potrivit art. 173 din CP al RM. 

Latura subiectivă a infracţiunii de constrângere la acţiuni cu caracter se- 
xual se exprimă, în primul rând, prin vinovăţie sub formă de intenţie directă. 
Motivul acestei infracţiuni constă, de cele mai multe ori, în năzuinţa făptuito- 
rului de a-şi satisface necesităţile sexuale. 

Subiectul infracțiunii date este persoana fizică responsabilă, care la mo- 
mentul săvârșirii infracțiunii a împlinit vârsta de 16 ani. Apartenența sexuală 
a subiectului nu importă la calificare. 

Dacă o persoană cu funcţie de răspundere a săvârşit fapta prevăzută la 
art. 173 din CP al RM prin folosirea situaţiei de serviciu, ea poate fi trasă la 
răspundere conform art. 327 din CP al RM (fără calificare suplimentară potri- 
vit art. 173 din CPalRM). 

Secţiunea a III-a. INFRACŢIUNI CONTRA INVIOLABILITĂŢII 
SEXUALE A MINORILOR 


$1. Raportul sexual cu o persoană care nu a atins vârsta 
de 16 ani 


Inviolabilitatea sexuală a minorilor constituie o condiţie importantă a 
dezvoltării sexuale normale a acestora. Raportul sexual cu o persoană care nu 
a atins vârsta de 16 ani, dar mai ales actul de homosexualism sau de lesbianism 
săvârşit asupra unei asemenea persoane, poate avea grave repercusiuni nu doar 
de ordin fizic, dar mai ales de ordin psihosocial. Deseori, devenind maturi, 
copiii traumatizaţi sexual se evidenţiază printr-un respect redus față de pro- 
pria persoană, printr-un simţ hipertrofiat al culpei şi ruşinii, prin înstrăinare 
în raport cu alte persoane, prin înclinația spre alcoolism şi narcomanie, fiind 
predispuşi spre sinucidere și victimizare. Nu este exclus ca astfel de persoane 
să comporte un potenţial pericol pentru alţii pentru tot restul vieţii. 

Obiectul juridic special al infracţiunii prevăzute la art. 174 din CP al RM 
îl formează relaţiile sociale cu privire la inviolabilitatea sexuală a persoanelor 
care nu au atins vârsta de 16 ani. 

Obiectul material al infracţiunii analizate îl constituie corpul persoanei. 

Victimă a infracțiunii date poate fi numai persoana de sex feminin sau 
masculin, care la momentul săvârșirii infracţiunii nu a atins vârsta de 16 ani. 
La calificare nu are importanţă gradul de maturizare sexuală a victimei. 

Latura obiectivă a infracţiunii de la art. 174 din CP al RM se exprimă în 
fapta prejudiciabilă, manifestată prin acţiune. Această acţiune poate îmbrăca 
oricare din modalităţile următoare: 1) raportul sexual; 2) homosexualismul; 
3) lesbianismul. 

Noţiunile de raport sexual, homosexualism şi lesbianism nu necesită a fi 
caracterizate, deoarece au fost definite cu ocazia analizei infracţiunilor de la 
art. 171 şi art. 172 din CP al RM. 

În dispoziţia de la art. 174 din CP al RM nu se face nici o referire la satisfa- 
cerea poftei sexuale în forme perverse (alte acţiuni cu caracter sexual). Astfel 
de acțiuni săvârşite în lipsa unei constrângeri fizice sau psihice, a şantajului 
sau profitând de dependenţa de orice natură a victimei, precum şi de imposibi- 
litatea acesteia de a se apăra sau de a-şi exprima voinţa, pot fi calificate numai 
conform art. 175 din CP al RM”. Vulnerabilitatea acestei soluţii (sub aspectul 

evaluării corecte a pericolului social al faptei) impune intervenţia legiuitoru- 
lui, în vederea incriminării altor acţiuni cu caracter sexual, săvârșite faţă de 
o persoană care nu a atins vârsta de 16 ani. Însă la moment, în absenţa unei 
alternative, astfel de acţiuni trebuie calificate conform art. 175 din CP al RM. 

Sub incidenţa dispoziţiei art. 174 din CP al RM se află raportul sexual, 
homosexualismul şi lesbianismul, care au fost săvârşite cu consimțământul 
victimei sau prin ameninţarea ce i-a fost adusă acesteia de a-i distruge sau a-i 
deteriora bunurile (mobile sau imobile), sau prin orice alt gen de constrânge- 
re — explicită sau implicită (cu excepţia celei specificate în textul art. 171-173 
din CP alRM). 

Exprimarea consimțământului de către victimă are, în contextul infrac- 
ţiunii analizate, un caracter dualist: 1) consimțământul univoc, la a cărui teme- 
lie se poate afla curiozitatea, interesul material sau atracția sexuală; 2) consim- 
ţământul aparent, care constă în neîmpotrivirea victimei, din cauza că ea nu 
înțelege semnificaţia celor ce i se întâmplă. 

Ultima ipoteză este valabilă în cazul copiilor de vârstă fragedă (de regulă de 
până la 5-6 ani). Consimţământul aparent al acestora nu are nici o relevanță ju- 
ridică, iar făptuitorul este conştient de acest fapt. De aceea, raportul sexual, ac- 
tul de homosexualism sau lesbianism, săvârşit cu o persoană de vârstă fragedă, 
trebuie calificate potrivit lit. b) din alin. (3) al art. 171 sau lit. a) din alin. (3) al 
art. 172 din CP al RM. În astfel de cazuri, există toți indicii pentru a recunoaşte 
că făptuitorul a profitat de imposibilitatea victimei de a-şi exprima voința. 

Infracţiunea prevăzută la art. 174 din CP al RM este o infracțiune formală. 
Ea se consideră consumată din momentul începerii raportului sexual, a actu- 
lui de homosexualism sau lesbianism. 

Latura subiectivă a infracţiunii examinate se exprimă, în primul rând, 
prin vinovăţie sub formă de intenţie directă. Motivul infracţiunii se concreti- 
zează, de cele mai dese ori, în năzuinţa făptuitorului de a-şi satisface necesită- 
ţile sexuale. 

Este obligatoriu ca făptuitorul să nu presupună, ci să ştie cu certitudine că, 
la momentul comiterii infracţiunii, victima nu a atins vârsta de 16 ani. Această 
certitudine se poate datora: cunoașterii anterioare a victimei; aspectului exte- 
rior al acesteia; manierei de conduită a victimei etc. 

Subiectul faptei infracţionale incriminate la art. 174 din CP al RM este 
persoana fizică responsabilă, care la momentul săvârșirii infracțiunii a împli- 
nit vârsta de 16 ani. Ca subiect poate evolua o persoană de sex masculin sau o 
persoană de sex feminin. 

$2. Acţiuni perverse 


Pericolul social al infracțiunii prevăzute la art.175 din CP al RM constă în 
primejduirea dezvoltării fizice şi psihice normale a minorilor, în depravarea 
lor morală, în dezvoltarea la ei a unor reprezentări eronate despre viața sexua- 
lă, iar uneori — a unor deviații de la normele fireşti ale vieţii sexuale. Curiozita- 
tea inerentă vârstei, receptivitatea sporită condiționată de starea psihofizică a 
minorului, influenţa făptuitorului, toate acestea fac să crească pericolul social 
al acţiunilor perverse, reclamând reacţia penală împotriva acestei fapte. 

Obiectul juridic special al infracţiunii analizate îl formează relaţiile sociale 
privind inviolabilitatea sexuală a persoanei care are vârsta de până la 16 ani. 

Obiectul material al infracţiunii de la art. 175 din CP al RM îl constituie 
corpul persoanei. 

Victima infracţiunii date poate fi numai persoana de sex feminin sau mas- 
culin, care la momentul comiterii infracţiunii nu a împlinit vârsta de 16 ani. 

Latura obiectivă a infracţiunii incriminate la art. 175 din CP al RM se 
exprimă în fapta prejudiciabilă concretizată în acțiuni perverse. 

Prin “acţiuni perverse” se are în vedere, înainte de toate, acţiunile cu ca- 
racter sexual (altele decât raportul sexual, homosexualismul şi lesbianismul), 
care sunt săvârşite fără constrângere fizică sau psihică, ori prin şantaj, fără a 
profita de dependenţa de orice natură a victimei ori de imposibilitatea acesteia 
de a se apăra sau de a-şi exprima voinţa. Sub incidenţa dispoziţiei art. 175 din 
CP al RM se află acele acţiuni cu caracter sexual, care au fost comise cu con- 
simțământul victimei, sau prin ameninţarea ce i-a fost adusă acesteia de a-i 
distruge sau a-i deteriora bunurile (de exemplu, de a-i rupe hainele), sau prin 
orice alt gen de constrângere - explicită sau implicită (cu excepţia celei speci- 
ficate în textul art. 171-173 din CP al RM). În context, semantismul dualist al 
conceptului “exprimarea consimțământului de către victimă” trebuie abordat 
de aceeași manieră ca în cazul infracțiunii de la art. 174 din CP al RM. 

De asemenea, ca modalităţi faptice ale acţiunilor perverse pot să apară: 
dezgolirea organelor genitale ale făptuitorului în prezenţa victimei; dezgolirea 
organelor genitale ale victimei, însoţită de contemplarea, pipăirea, sărutarea 
acestora; săvârşirea raportului sexual, a actului de homosexualism, lesbianism 
sau a altor acţiuni cu caracter sexual, săvârşite special între făptuitori (sau de 
către un singur făptuitor — în cazul masturbării sale), astfel ca victima să poată 
urmări aceasta etc. 

Dacă acţiunile perverse au fost însoţite de vătămarea gravă, medie sau 
uşoară a integrității corporale sau a sănătăţii (de exemplu, ruperea himenului), 

lipsind condiţiile de aplicare a art. 171-173 din CP al RM, cele comise trebuie 
calificate prin concurs: art. 175 şi art. 151-154 sau art. 157 din CP al RM. 

Mai sus au fost caracterizate modalităţile faptice “fizice” ale acţiunilor per- 
verse, care presupun, în general, un contact direct între făptuitor şi victimă. 
Însă o serie de modalităţi faptice ale acestei infracțiuni, numite “intelectuale”, 
nu presupun un asemenea contact între făptuitor şi victimă. În şirul acestora 
se înscriu discuţiile cu caracter obscen şi cinic despre viaţa sexuală; audierea 
înregistrărilor cu conţinut pornografic; vizionarea imaginilor de orice gen cu 
acelaşi conţinut; lecturarea literaturii cu conţinut pornografic etc. 

Deşi la calificare nu se ia în calcul diferenţierea dintre acțiunile perverse 
“fizice” şi cele “intelectuale”, la individualizarea pedepsei este necesară distin- 
gerea lor. Or, acţiunile perverse “fizice” denotă un grad mai mare de periculo- 
zitate, putând degenera mai facil în infracțiunea prevăzută la art. 171 sau 
art. 172 din CPalRM. 

În concluzie, se poate menţiona că acţiunile perverse pot fi comise: a) asu- 
pra victimei; b) în prezenţa victimei. 

Săvârşirea acțiunilor perverse asupra victimei se poate exprima în co- 
miterea altor acţiuni cu caracter sexual (altor decât raportul sexual, actul de 
homosexualism sau lesbianism), dar este obligatoriu să existe consimțământul 
univoc al victimei şi să nu se exercite o constrângere - explicită sau implicită — 
asupra acesteia. În caz contrar, fapta trebuie calificată conform art. 171-173 
din CP al RM. 

Săvârşirea acţiunilor perverse asupra victimei (cu excepţia celei exprimate 
în comiterea altor acțiuni cu caracter sexual), precum şi săvârşirea acțiunilor 
perverse în prezența victimei, poate fi făcută şi în absenţa consimțământu- 
lui univoc al victimei. Dacă, în această ipoteză, față de victimă se exercită o 
constrângere (de exemplu, este forțată să-şi dezgolească organele genitale, fie 
este imobilizată pentru ca făptuitorul s-o poată palpa, sau este ținută încuiată 
într-o încăpere în care îi sunt demonstrate filme pornografice etc.), cele comi- 
se necesită a fi calificate prin concurs: potrivit art. 175 şi, în funcţie de circum- 
stanţele concrete ale cazului, art. 151-155, 166 etc. din CP al RM. 

Infracţiunea prevăzută la art. 175 din CP al RM este o infracțiune formală. 
Ea se consideră consumată din momentul începerii acţiunilor perverse. 

Latura subiectivă a infracţiunii analizate se exprimă, în primul rând, 
prin vinovăţie sub formă de intenţie directă. Motivele infracţiunii pot fi dife- 
rite: năzuinţa făptuitorului de a-l iniția pe minor în detaliile vieţii sexuale, în 
vederea exploatării lui sexuale pe viitor; năzuinţa de a-şi satisface necesităţile 
sexuale etc. 

Subiect al acestei infracțiunii poate fi persoana fizică responsabilă, care la 
momentul săvârşirii infracţiunii a împlinit vârsta de 14 ani. Ca subiect poate 
evolua o persoană de sex masculin sau una de sex feminin. 

Capitolul VI 


INFRACȚIUNI CONTRA DREPTURILOR POLITICE, 
DE MUNCĂ ȘI ALTOR DREPTURI CONSTITUȚIONALE 
ALE CETĂŢENILOR 


Secţiunea |. NOŢIUNEA, CARACTERIZAREA GENERALĂ 
ŞI TIPURILE INFRACȚIUNILOR CONTRA 
DREPTURILOR POLITICE, DE MUNCĂ 
ȘI ALTOR DREPTURI CONSTITUŢIONALE 
ALE CETĂŢENILOR 


În conformitate cu alin. (3) al art. 1 din Constituţia Republicii Moldova, 
adoptată de Parlamentul Republicii Moldova la 29.07.1994, Republica Moldo- 
va este un stat de drept, democratic, în care demnitatea omului, drepturile şi 
libertăţile lui, libera dezvoltare a personalității umane, dreptatea şi pluralismul 
politic reprezintă valori supreme şi sunt garantate. Capitolele I şi II din Titlul II 
al Constituţiei concretizează şi dezvoltă aserțiunea din alin. (3) al art. 1 pri- 
vind vocaţia de valoare supremă a drepturilor şi libertăţilor omului. 

În acest mod, se recunoaşte că respectarea deplină a drepturilor omului 
şi a libertăţilor fundamentale este o condiţie prealabilă necesară asigurării 
unui viitor prosper în cadrul unei Europe unite. Apărarea drepturilor omu- 
lui reprezintă baza societăţii civile democratice. Neglijarea acestor drepturi, 
în discordanţă cu angajamentele asumate în domeniul dimensiunii umane, 
constituie cauza principală de instabilitate şi conflicte în societate, fiind in- 
compatibilă cu aspiraţiile proeuropene ale unei naţiuni. 

În sistemul de garanţii ale drepturilor şi libertăţilor omului, un loc impor- 
tant aparţine apărării juridico-penale a acestor valori. Astfel, conform art. 2 
din CP al RM, legea penală apără împotriva infracțiunilor, inclusiv, drepturile 
şi libertăţile persoanei. În corespundere cu această prevedere, în art. 176-185 
din Capitolul V al Părţii speciale a Codului penal, este stabilită răspunderea 
penală pentru cele mai periculoase, din punct de vedere social, încălcări ale 
drepturilor constituționale ale cetăţenilor. 





1 Monitorul Oficial al Republicii Moldova, nr. 1, 1994. 

Cu privire la denumirea de drepturi constituţionale ale cetățenilor, subli- 
niem că aceasta este folosită într-un sens convenţional, cu o semnificație mai 
mult de prescurtare terminologică, deoarece, în fapt, prin această denumire 
se înțeleg, în egală măsură, şi libertăţile inerente şi proprii tuturor ființelor 
umane, prevăzute în Constituţie. Vorbind, deci, despre drepturi constituțio- 
nale ale cetățeanului, vom înţelege, de regulă, drepturile şi libertăţile fiinţelor 
umane — cetățeni ai Republicii Moldova, cetăţeni străini sau apatrizi — care 
sunt expuse în textul Constituţiei. 

Obiectul juridic generic al infracţiunilor contra drepturilor politice, de 
muncă şi altor drepturi constituţionale ale cetăţenilor este format din rela- 
ţiile sociale privitoare la realizarea drepturilor constituționale ale cetăţenilor. 
Obiectul juridic special îl reprezintă relaţiile sociale referitoare la realizarea 
unui drept constituțional concret al cetățeanului, care sunt supuse lezării prin 
săvârşirea unei sau altei infracțiuni (de exemplu: relaţiile sociale privitoare la 
realizarea dreptului la viaţa intimă, familială și privată, lezate prin infrac- 
ţiunea de la art. 177 din CP al RM; relaţiile sociale privitoare la realizarea 
dreptului la secretul corespondenței, lezate prin infracțiunea de la art. 178 din 
CP al RM; relaţiile sociale referitoare la realizarea dreptului la inviolabilitatea 
domiciliului, lezate prin infracțiunea de la art. 179 din CP al RM etc.) 

În unele componenţe de infracţiuni, este necesară stabilirea obiectului 
material: trimiterile poştale (în cazul infracţiunii de la art. 178 din CP al RM); 
localurile secţiilor de votare, urnele de vot, documentele electorale sau corpul 
persoanei (în cazul infracțiunii de la art. 181 din CP al RM); corpul persoanei 
(în cazul infracţiunii de la art. 184 din CP al RM) etc. 

Prin prisma laturii obiective a infracțiunilor contra drepturilor politice, 
de muncă şi altor drepturi constituționale ale cetăţenilor, să menţionăm că 
majoritatea componenţelor date de infracţiuni sunt formale. În unele cazuri, 
ele sunt construite ca materiale (în cazul infracțiunilor prevăzute la art. 180, 
183; alin (5) al art. 185! din CP al RM). În cazul infracțiunilor care sunt prevă- 
zute la art. 176 şi 185 din CP al RM, se poate vorbi despre combinarea indicilor 
unei componenţe de infracțiune materiale cu indicii unei componenţe de in- 
fracțiune formale. În situația unor componenţe de infracțiuni în general for- 
male, anumite modalități agravate iau forma unei componenţe de infracțiune 
materiale (de exemplu, modalităţile de la lit. b), d) şi e) din art. 181; lit. c) şi d) 
din alin. (2) al art. 184 din CPalRM). 

Cele mai multe dintre infracțiunile din Capitolul V al Părţii speciale a Co- 
dului penal sunt săvârşite pe calea acțiunii sau inacţiunii. În cazuri mai rare, 
fapta prejudiciabilă ia numai forma acţiunii (în ipoteza faptelor de la art. 177, 
178 şi 182 din CP al RM). 


182 DREPT PENAL. PARTEA SPECIALĂ 





În cazul unor componenţe de infracţiuni, este obligatorie stabilirea mij- 
loacelor de săvârşire a infracțiunii: mass-media, utilizată la săvârşirea in- 
fracțiunii de la lit. a) din alin. (2) al art. 177 din CP al RM; mijloacele tehnice 
speciale, destinate pentru dobândirea ilicită a informaţiei, care sunt utilizate la 
comiterea faptei de la lit. b) din alin. (2) art. 178 din CP al RM; armele sau alte 
obiecte care au servit drept armă ori au fost special adaptate pentru vătămarea 
integrităţii corporale sau a sănătăţii, aplicate la comiterea faptei de la lit. a) din 
alin. (2) al art. 184 din CPalRM etc. 

Pentru a intra sub incidența art. 176-185! din CP al RM, faptele descrise în 
aceste norme trebuie să fie executate în condiţii de ilegalitate. În conformitate 
cu art.54 din Constituţie, nu este ilegală restrângerea exerciţiului unui drept, 
dacă aceasta se face în interesele securităţii naționale, integrităţii teritoriale, 
bunăstării economice a țării, ordinii publice, în scopul prevenirii tulburărilor 
în masă şi infracțiunilor, protejării drepturilor, libertăţilor şi demnităţii altor 
persoane, împiedicării divulgării informaţiilor confidenţiale sau garantării 
autorității şi imparţialității justiţiei. Totodată, restrângerea trebuie să fie pro- 
porţională cu situaţia care a determinat-o şi nu poate atinge existența dreptu- 
lui sau a libertăţii. 

Din punctul de vedere al laturii subiective, infracțiunile prevăzute la art. 
176-185! din CP al RM se caracterizează prin intenţie: directă - în situația în 
care componența de infracțiune este formală - sau directă ori indirectă - în 
cazul când componența de infracțiune este materială. 

În raport cu urmările prejudiciabile ale unor infracţiuni, făptuitorul ma- 
nifestă imprudenţă (de exemplu, faptele prevăzute la lit. d), e) din art. 181; 
art. 183; lit. d) din alin. (2) al art. 184 din CP al RM). 

Subiectul infracţiunilor contra drepturilor politice, de muncă şi altor drep- 
turi constituționale ale cetățenilor este persoana fizică responsabilă, care la 
momentul comiterii infracțiunii a împlinit vârsta de 16 ani. În cazul unor com- 
ponenţe de infracțiuni, este necesară prezenţa subiectului special: persoana cu 
funcție de răspundere (it. a) din art. 176; art. 180; lit. a) din alin. (1) al art. 184 
din CP al RM); persoana cu funcţie de răspundere sau persoana care gestionea- 
ză o organizație comercială, obştească sau altă organizaţie nestatală (lit. b) din 
alin. (2) al art. 177; lit. a) din alin. (3) al art. 179; art. 183 din CPalRM.) 

Persoana juridică ce desfășoară activitatea de întreprinzător poate fi sub- 
iectul infracțiunii prevăzute la art. 185! din CP al RM. 

În urma trecerii în revistă a elementelor constitutive ale infracțiunilor, 
prevăzute în Capitolul V din Partea specială a Codului penal, putem formula 
următoarea definiție a noțiunii acestor infracțiuni: prin “infracțiuni contra 
drepturilor politice, de muncă şi altor drepturi constituționale ale cetățenilor” se 


Capitolul VI 183 





înţeleg faptele prejudiciabile, săvârşite cu intenţie, care lezează, prin excelenţă, 
relaţiile sociale privitoare la realizarea drepturilor constituţionale ale cetăţenilor, 
răspunderea penală pentru care se prevede în art. 176-185! din CP al RM. 
Punând la bază diferenţierea drepturilor constituţionale ale cetăţenilor, 
care rezultă din titulatura Capitolului V din Partea specială a Codului penal, 
precum şi din clasificarea drepturilor omului, care răspunde concepţiei Pactu- 
lui internaţional cu privire la drepturile economice, sociale şi culturale? şi Pac- 
tului internaţional cu privire la drepturile civile şi politice?, putem distinge ur- 
mătoarele patru tipuri ale infracţiunilor prevăzute de capitolul nominalizat: 
a) infracțiuni contra principiului egalităţii şi drepturilor politice ale cetă- 
ţeanului (prevăzute la art. 176, 180, 181, 182, 184 şi 185 din CP al RM): 
b) infracţiuni contra drepturilor de muncă ale cetățeanului (prevăzută la 
art. 183 din CP al RM); 
c) infracţiuni contra drepturilor civile ale cetățeanului (prevăzute la art. 
177, 178 şi 179 din CP al RM); 
d) infracţiuni contra drepturilor culturale ale cetățeanului (prevăzută la 
art. 185! din CP al RM). 


Secţiunea a II-a. INFRACȚIUNI CONTRA PRINCIPIULUI 
EGALITĂŢII ȘI DREPTURILOR POLITICE 
ALE CETĂŢEANULUI 


S1. Încălcarea egalităţii în drepturi a cetăţenilor 


La art. 176 din CP al RM este prevăzută răspunderea penală pentru încăl- 
carea drepturilor şi libertăţilor cetăţenilor, garantate prin Constituţie şi prin 
alte legi, în funcţie de sex, rasă, culoare, limbă, religie, opinii politice sau orice 
alte opinii, origine naţională sau socială, apartenenţă la o minoritate naţională, 
avere, naștere sau orice altă situație. 

Obiectul juridic special al infracţiunii prevăzute la art. 176 din CP al RM 
îl constituie relaţiile sociale care ţin de realizarea eficientă, în conformitate cu 
art.16 al Constituţiei, a principiului egalității în drepturi a cetăţenilor. 

În afară de aceste relaţii şi valori sociale, este posibil să fie lezate relaţiile 
sociale cu privire la integritatea corporală, sănătatea, libertatea psihică sau fi- 





2 “Tratate internaţionale la care Republica Moldova este parte, vol. 1, Chişinău, Moldpres, 


Monitorul Oficial al Republicii Moldova, 1998, p. 18-30. 
3 Idem,p. 32-49. 

zică a unei alte persoane (de exemplu, încălcarea dreptului la integritatea fizică 
şi psihică, proclamat în art. 24 al Constituţiei, în funcţie de unele motive de 
discriminare (dacă fapta nu constituie o infracțiune mai gravă)). 

De regulă, încălcarea egalităţii în drepturi a cetăţenilor nu presupune pre- 
zenţa obligatorie a unui obiect material. Totuşi, dacă această încălcare presu- 
pune şi o oarecare influențare directă asupra corpului persoanei, atunci acesta 
va forma obiectul material al infracțiunii în cauză. 

Victima infracţiunii prevăzute la art. 176 din CP al RM poate fi orice per- 
soană, indiferent dacă este cetățean al Republicii Moldova, cetăţean al unui alt 
stat sau apatrid. 

Latura obiectivă a faptei penale în cauză include: a) fapta (acţiunea sau inac- 
ţiunea) prejudiciabilă de încălcare a drepturilor şi libertăţilor cetățenilor, garanta- 
te prin Constituţie şi prin alte legi; b) urmările prejudiciabile sub formă de daune 
în proporţii considerabile (semn alternativ obligatoriu); c) legătura cauzală între 
fapta prejudiciabilă şi urmările prejudiciabile (semn alternativ obligatoriu). 

Încălcarea drepturilor şi libertăţilor cetăţenilor, garantate prin Constitu- 
ţie şi prin alte legi, poate avea o formă activă sau una pasivă. În cazul formei 
active, fapta prejudiciabilă se exprimă în acţiune, şi anume în crearea unor 
piedici pentru realizarea egalităţii în drepturi a cetăţenilor. În cazul formei 
pasive, fapta prejudiciabilă se exprimă în inacțiune, când victimei nu i se oferă 
posibilitatea să-şi realizeze drepturile în mod egal cu ceilalți, deşi făptuitorul 
putea şi trebuia să-i ofere această posibilitate. 

Esența ambelor forme specificate constă în limitarea, directă sau indirec- 
tă, a drepturilor persoanelor la: angajarea sau disponibilizarea la (din) muncă; 
soluționarea problemelor locative; înmatricularea sau exmatricularea la (din) 
instituţia de învățământ; propunerea de înlesniri financiare sau de alt gen etc. 

Principiul egalităţii în drepturi reclamă ca situaţii egale să fie tratate egal şi 
situaţii inegale — diferit. De aceea, nu va exista o încălcare în sensul art. 176 din 
CP al RM, dacă există o justificare obiectivă şi rezonabilă. De exemplu, con- 
form Legii cetăţeniei Republicii Moldova, adoptate de Parlamentul Republicii 
Moldova la 2.06.2000%, numai cetăţenii Republicii Moldova au dreptul de a 
alege şi de a fi aleşi, de a ocupa funcţii ce implică exercitarea autorității publice 
şi de a participa la referendum, în modul stabilit de lege. De asemenea, potrivit 
Legii Republicii Moldova privind partidele şi alte organizaţii social-politice, 
adoptate de Parlamentul Republicii Moldova la 30.12.19915, militarii, lucrătorii 





+ Monitorul Oficial al Republicii Moldova, nr. 98-101, 2000. 
5 Monitorul Parlamentului Republicii Moldova, nr. 11-12, 1991. 

organelor afacerilor interne, ai securităţii statului, ai serviciilor vamale, jude- 
cătorii, procurorii, ofițerii de urmărire penală, avocaţii parlamentari, contro- 
lorii de stat, precum şi lucrătorii presei şi radioteleviziunii oficiale nu pot face 
parte din partide şi din alte organizaţii social-politice. 

Asemenea justificări obiective şi rezonabile, în exercitarea unui sau altui 
drept aparținând persoanei, pot fi stabilite şi de alte acte normative. 

După cum rezultă din art. 176 din CP al RM, se are în vedere încălcarea 
drepturilor şi libertăţilor cetățenilor, care sunt garantate nu numai prin Con- 
stituţie, dar şi prin alte legi. Prin “alte legi” trebuie de înțeles, nu în ultimul 
rând, pactele şi tratatele în materie de drepturi ale omului, la care Republica 
Moldova este parte. 

Pentru întregirea laturii obiective a infracțiunii de la art. 176 din CP al 
RM, când aceasta nu este săvârşită de o persoană cu funcţie de răspundere, se 
cere survenirea daunelor în proporții considerabile. În corespundere cu alin. 
(2) al art. 126 din CP al RM, caracterul considerabil al daunei cauzate, în cazul 
prejudicierii drepturilor, se stabileşte luându-se în considerare gradul lezării 
drepturilor date. 

Dacă cele comise nu implică producerea urmărilor prejudiciabile sub for- 
mă de daune în proporţii considerabile, făptuitorul poate fi tras la răspundere 
conform art. 346 din CP al RM. 

Infracţiunea de încălcare a egalității în drepturi a cetățenilor poate fi ma- 
terială (în condiţiile enunțate a lit. b) din art. 176 din CP al RM) sau formală 
(în condiţiile enunțate la lit. a) din art. 176 din CP al RM). Aceasta nu înseam- 
nă că dacă infracţiunea e comisă de o persoană cu funcţie de răspundere, ea nu 
poate să se soldeze cu daune în proporţii considerabile. 

Infracţiunea dată se consideră încălcată din momentul producerii dau- 
nelor în proporţii considerabile (lit. b) din art. 176 din CP al RM) sau din 
momentul încălcării drepturilor şi libertăţilor cetăţenilor, garantate prin Con- 
stituţie şi prin alte legi (lit. a) din art. 176 din CP al RM). 

Latura subiectivă a încălcării egalității în drepturi a cetățenilor se 
caracterizează prin intenţie. În ipoteza în care fapta se soldează cu daune în 
proporţii considerabile, intenţia poate fi directă sau indirectă. Dacă această 
urmare prejudiciabilă nu este susceptibilă de a se produce, însă fapta este 
săvârşită de o persoană cu funcţie de răspundere, intenţia este directă. 

Este obligatoriu ca infracțiunea de la art. 176 din CP al RM să aibă la bază 
un motiv de discriminare. Discriminarea trebuie să se datoreze unei situații 
care o caracterizează pe victimă: sex, rasă, culoare, limbă, religie, opinii poli- 
tice sau orice alte opinii, origine națională sau socială, apartenenţă la o mino- 
ritate națională, avere, naştere sau orice altă situație. 

Prin “orice alte opinii” se au în vedere: opinia deputatului, exprimată în 
exercitarea mandatului; opinia separată a judecătorului; opinia ziaristului, 
exprimată într-o emisiune sau într-o publicaţie etc. 

Prin “orice altă situaţie” se înţelege: situaţia participanţilor la cel de Al 
Doilea Război Mondial, care au luptat de o parte sau alta a frontului; situația 
pluralităţii sau unicităţii cetăţeniei; moştenirea genetică a persoanei; situația 
participării cetățeanului la activitatea unei sau altei asociaţii obşteşti ori a 
apartenenţei lui la un sindicat sau altul etc. 

Lista motivelor de discriminare din dispoziţia art. 176 din CP al RM nu 
este exhaustivă. De aceea, nu trebuie să existe interpretări a contrario în ce 
priveşte încălcarea drepturilor şi libertăților pe motive neincluse în listă. 

Subiectul infracţiunii în cauză este persoana fizică responsabilă, care la 
momentul comiterii infracțiunii a atins vârsta de 16 ani. Subiectul poate avea 
calitatea specială de persoană cu funcție de răspundere (lit. a) din art. 176 din 
CP al RM). În această ipoteză nu mai este necesară calificarea suplimentară 
conform art. 327 din CP al RM. 


S2. Încălcarea intenţionată a legislaţiei privind accesul 
la informaţie 


Art. 180 din CP al RM prevede răspunderea penală pentru încălcarea in- 
tenționată de către o persoană cu funcţie de răspundere a procedurii legale 
de asigurare şi de realizare a dreptului de acces la informaţie, încălcare ce a 
cauzat daune în proporţii considerabile drepturilor şi intereselor ocrotite de 
lege ale persoanei care a solicitat informaţii referitoare la ocrotirea sănătăţii 
populaţiei, la securitatea publică, la protecţia mediului. 

Obiectul juridic special al infracţiunii date este constituit din relaţiile 
sociale referitoare la realizarea în conformitate cu art. 34 al Constituţiei, a 
dreptului la informaţie. 

Obiectul material al infracţiunii, prevăzute la art. 180 din CP al RM, exis- 
tă în cazul în care informaţia este stocată pe un suport material. 

În corespundere cu Legea Republicii Moldova cu privire la informatizare şi 
resursele informaţionale de stat, adoptată de Parlamentul Republicii Moldova 
la 21.11.2003€, prin “informaţie” se au în vedere cunoştinţele despre persoane, 
subiecte, fapte, evenimente, fenomene, procese, obiecte, situaţii şi idei. 





$ Monitorul Oficial al Republicii Moldova, nr. 6-12, 2004. 

Victima încălcării intenționate a legislaţiei privind accesul la informaţie 
este persoana care a solicitat informaţii referitoare la ocrotirea sănătăţii popu- 
laţiei, la securitatea publică, la protecția mediului. 

Dacă sunt solicitate informaţii oficiale, atunci, în conformitate cu Legea 
Republicii Moldova privind accesul la informaţie, adoptată de Parlamentul 
Republicii Moldova la 11.05.2000”, persoana solicitantă trebuie să facă parte 
din vreuna din următoarele categorii: 

a) orice cetățean al Republicii Moldova; 

b) cetăţenii altor state, care au domiciliul sau reşedinţa pe teritoriul Repu- 

blicii Moldova; 

c) apatrizii stabiliți cu domiciliul sau cu reședința pe teritoriul Republicii 

Moldova. 

În cazul solicitării informaţiei cu caracter personal, nu sunt prevăzute 
asemenea restricţii. 

Este necesar de subliniat că doar persoana care a solicitat informaţii de 
interes public (în terminologia alin. (8) al art. 8 din Legea privind accesul la 
informaţie) - adică informaţii referitoare la ocrotirea sănătăţii populaţiei, la 
securitatea publică, la protecția mediului - poate fi victima infracţiunii de la 
art. 180 din CP al RM. Astfel, de exemplu, conform Legii sindicatelor, adoptată 
de Parlamentul Republicii Moldova la 7.07.20005, sindicatele sunt în drept să 
primească gratuit informaţie de la autoritățile administraţiei publice, patroni 
şi asociaţiile lor în problemele ce ţin inclusiv de starea mediului înconjurător 
şi ocrotirea sănătăţii. De asemenea, potrivit Legii audiovizualului, adoptate 
de Parlamentul Republicii Moldova la 3.10.1995, lucrătorul de creaţie al insti- 
tuţiei audiovizualului, care îndeplineşte însărcinarea ei, are dreptul să obțină 
fără obstacole informaţia necesară pentru pregătirea emisiunilor (presupu- 
nându-se că această informaţie este cea de interes public). 

Dacă a fost încălcat dreptul la informaţie al unei persoane care a solicitat 
informaţii ce nu sunt de interes public, atunci calificarea nu se face conform 
art. 180 din CP al RM, ci potrivit art. 1997 al Codului cu privire la contraven- 
ţiile administrative (de exemplu, pacientul şi rudele lui, care solicită informații 
despre starea sănătăţii acestuia; persoana suferindă de tulburări psihice sau 
reprezentantul ei legal, care solicită informaţii despre starea sănătăţii psihice şi 





7 Monitorul Oficial al Republicii Moldova, nr. 88-90, 2000. 
3 Monitorul Oficial al Republicii Moldova, nr. 130-132, 2000. 
” Monitorul Oficial al Republicii Moldova, nr. 70, 1995. 

despre asistenţa psihiatrică acordată; persoana care solicită informaţii asupra 
sănătăţii sale reproductive şi planificării familiei; persoana care solicită, de la 
organele securităţii statului, informaţii asupra problemelor ce ţin de interesele 
ei personale etc.). 

Latura obiectivă a intracţiunii de la art. 180 din CP al RM include: a) fapta 
(acţiunea sau inacțiunea) prejudiciabilă de încălcare a procedurii legale de 
asigurare şi de realizare a dreptului de acces la informaţie; b) urmările pre- 
judiciabile sub forma daunelor în proporţii considerabile aduse drepturilor şi 
intereselor ocrotite de lege ale persoanei; c) legătura cauzală între fapta preju- 
diciabilă şi urmările prejudiciabile. 

Acţiunea de încălcare a procedurii legale de asigurare şi de realizare a 
dreptului de acces la informaţie se exprimă în: prelungirea neîntemeiată a ter- 
menului de furnizare a informaţiei; prezentarea necorespunzătoare a informa- 
ţiei solicitate; atribuirea neîntemeiată a informaţiei la categoria informaţiilor 
care conţin secrete de stat, secrete comerciale sau la categoria informaţiilor 
confidenţiale; secretizarea neîntemeiată a unor informaţii; punerea la dispozi- 
ţie a unei informaţii false sau incomplete etc. 

Inacțiunea de încălcare a procedurii legale de asigurare şi de realizare a 
dreptului de acces la informaţie poate consta în: refuzul neîntemeiat de a pri- 
mi și înregistra cererea; refuzul de a asigura accesul liber şi necondiţionat la 
registrele publice aflate la dispoziţia furnizorului de informaţii; neprezentarea 
informaţiilor solicitate etc. 

În conformitate cu alin. (4) din art. 7 al Legii privind accesul la informaţie, 
nu se vor impune restricţii ale libertăţii de informare, decât dacă furnizorul de 
informaţii poate demonstra că restricţia este reglementată prin lege organică 
şi necesară într-o societate democratică pentru apărarea drepturilor şi intere- 
selor legitime ale persoanei, sau protecţiei securităţii naționale, şi că prejudi- 
ciul adus acestor drepturi şi interese ar fi mai mare decât interesul public în 
cunoaşterea informaţiei. 

Infracţiunea de încălcare intenţionată a legislaţiei privind accesul la infor- 
maţie este o infracțiune materială. Ea se consideră consumată din momentul 
survenirii daunei în proporții considerabile drepturilor şi intereselor ocrotite 
de lege ale victimei. 

Latura subiectivă a infracţiunii de la art. 180 din CP al RM se caracteri- 
zează prin intenţie directă sau indirectă. Motivele infracțiunii pot fi: excesul 
de zel; frica de a fi sancționat de conducător; răzbunarea; duşmănia sau ura 
socială, națională, rasială sau religioasă etc. 

Subiectul infracţiunii este persoana fizică responsabilă, care la momentul 
săvârşirii infracțiunii a împlinit vârsta de 16 ani. 

În afară de aceasta, subiectului trebuie să-i aparţină calitatea specială 
de persoană cu funcţie de răspundere. Dar nu orice persoane cu funcţii de 
răspundere, ci doar acelea care sunt furnizori de informaţie sau activează în 
cadrul unor instituţii, întreprinderi sau organizaţii furnizoare de informaţie. 

Conform art. 5 din Legea privind accesul la informaţie, furnizorii de in- 
formaţie sunt posesorii informaţiilor oficiale, obligați să le furnizeze solicitan- 
ţilor, adică: autorităţile publice; instituţiile publice; persoanele fizice şi juri- 
dice, care, în baza legii sau a contractului cu autoritatea publică ori instituţia 
publică, sunt abilitate cu gestionarea unor servicii publice şi culeg, selectează, 
posedă, păstrează, dispun de informaţii oficiale. 


53. Împiedicarea exercitării libere a dreptului electoral 
sau a activităţii organelor electorale 


La art. 181 din CPal RM este prevăzută răspunderea penală pentru împie- 
dicarea prin orice mijloace a exercitării libere a dreptului electoral sau împie- 
dicarea activităţii organelor electorale: 

a) săvârşită prin blocarea sau atacarea localurilor secțiilor de votare prin 

orice mijloc şi în orice formă; 

b) săvârşită prin sustragerea urnelor de vot sau a documentelor electorale; 

c) săvârşită cu periclitarea vieţii persoanei; 

d) însoțită de vătămarea gravă a integrității corporale sau a sănătății; 

e) soldată cu alte urmări grave. 

Obiectul juridic special al infracţiunii date este un obiect juridic com- 
plex. Astfel, obiectul juridic principal îl constituie relațiile sociale privitoare 
la realizarea, în conformitate cu art. 38 al Constituţiei, a dreptului de vot şi 
dreptului de a fi ales. Obiectul juridic secundar are un caracter alternativ, în 
funcţie de prevederea concretă de la lit. a)-e) ale art. 181 din CP al RM, şi poate 
consta din relaţiile sociale referitoare la: 

a) realizarea, în conformitate cu art.27 al Constituţiei, a dreptului la liberă 

circulație sau securitatea publică; 

b) posesia asupra urnelor de vot sau a documentelor electorale; 

c) libertatea psihică a persoanei; 

d) sănătatea persoanei; 

e) alte valori sociale. 

Obiectul material al infracţiunii prevăzute la art. 181 din CP al RM este 
format, după caz, din: localul secţiei de votare; urnele de vot; documentele 
electorale; corpul persoanei etc. 

Prin “localul secţiei de votare” se înțelege imobilul în care îşi desfăşoară 
activitatea biroul electoral al secției de votare, cu prilejul alegerilor Parlamen- 
tului, autorităților administraţiei publice locale sau cu ocazia desfăşurării refe- 
rendumului. În cazul alegerii Preşedintelui Republicii Moldova, localul secţiei 
de votare trebuie considerat sediul Parlamentului Republicii Moldova. 

Prin “urnă de vot” se are în vedere cutia prevăzută cu deschizătură îngus- 
tă, pe unde se introduc buletinele de vot. 

Prin “documente electorale” se înțeleg actele care confirmă un fapt de 
natură electorală sau un drept electoral, ori prin care se recunoaşte o obligație 
electorală, ori se identifică, în scopuri electorale, o persoană juridică sau o per- 
soană fizică (de exemplu, lista electorală, lista de subscripţie, buletinul de vot, 
procesul-verbal sau raportul organului electoral etc.). 

Victima infracțiunii în cauză este persoana care face parte din următoare- 
le categorii: 1) electori; 2) observatori; 3) membrii organelor electorale. 

Prin “elector” se înțelege titularul dreptului electoral, adică al dreptului 
constituțional al cetățeanului Republicii Moldova de a alege, de a fi ales sau de 
a-şi exprima prin vot, la referendum, atitudinea față de cele mai importante 
probleme ale statului și ale societăţii în ansamblu sau față de probleme locale 
de interes deosebit. 

Calitatea de elector o are: alegătorul, concurentul electoral, persoana de 
încredere a concurentului electoral. 

Alegătorul este cetățeanul Republicii Moldova cu dreptul de a alege. În 
conformitate cu art.11 şi 13 ale Codului electoral al Republicii Moldova, adop- 
tat de Parlamentul Republicii Moldova la 21.11.1997', dreptul de a alege îl au 
cetăţenii Republicii Moldova care au împlinit, inclusiv în ziua alegerilor, vârsta 
de 18 ani, cu excepţia celor privaţi de acest drept în modul stabilit de lege (per- 
soanele recunoscute incapabile prin hotărârea definitivă a instanţei de judeca- 
tă; persoanele condamnate la privaţiune de libertate prin hotărâre definitivă a 
instanţei de judecată). Potrivit art.12 şi 13 din Codul electoral, dreptul de a fi 
ales (adică dreptul de a avea calitatea de concurent electoral) îl au cetăţenii Re- 
publicii Moldova care au dreptul de a alege şi care nu sunt: militari cu serviciul 
în termen, persoane cu antecedente penale nestinse. 

Restricţiile speciale cu privire la dreptul de a alege sau de a fi ales sunt stabi- 
lite la art. 75, 123, 124 ale Codului electoral, precum şi la art. 78 al Constituţiei. 

Persoanele de încredere ale concurenţilor electorali îi ajută pe aceştia, fac 
agitaţie electorală în favoarea lor şi le reprezintă interesele în relaţiile cu terţii. 





1 Monitorul Oficial al Republicii Moldova, nr. 81, 1997. 

Persoanele de încredere ale concurenţilor electorali sunt înregistrate la orga- 
nul electoral respectiv, şi primesc de la acesta legitimaţii. 

În afară de electori, şi observatorii pot fi victime ale infracțiunii de la 
art. 181 din CP al RM. Prin “observator” se înţelege persoana acreditată pe 
lângă consiliul electoral de circumscripție, la cererea concurentului electoral, 
a Ministerului Afacerilor Externe sau a Comisiei Electorale Centrale pentru 
monitorizarea alegerilor în secţiile de votare. 

Ca victime pot evalua şi membrii organelor electorale, adică membrii 
Comisiei Electorale Centrale, ai consiliilor electorale de circumscripție sau ai 
birourilor electorale ale secţiei de votare. 

Latura obiectivă a infracţiunii prevăzute la art. 181 din CP al RM include 
în fapta prejudiciabilă: 1) acţiunea (inacțiunea) principală de împiedicare, prin 
orice mijloace, a exercitării libere a dreptului electoral sau de împiedicare a 
activităţii organelor electorale; 2) acţiunea (inacţiunea) adiacentă, care se pre- 
zintă în oricare din modalităţile de la lit. a)-d) ale art. 181 din CP al RM. 

Împiedicarea exercitării libere a dreptului electoral se poate exprima în: 
neînmânarea nejustificată a buletinului de vot alegătorului înscris în listă; 
distrugerea, murdărirea, deteriorarea listelor electorale, a programelor și plat- 
formelor afişate ori a oricăror altor afişe sau anunțuri de agitaţie electorală; 
împiedicarea accesului observatorului în localul secţiei de votare; limitarea ne- 
întemeiată a participării candidaţilor electorali la întâlnirile cu alegătorii etc. 

Împiedicarea activităţii organelor electorale se poate exprima în: nefurni- 
zarea de către persoanele oficiale a datelor şi materialelor necesare organelor 
electorale sau neîndeplinirea hotărârilor acestora; refuzul de a îndeplini dis- 
poziţiile preşedintelui biroului electoral al secţiei de votare privind asigurarea 
ordinii în localul secției de votare şi pe teritoriul din jurul lui etc. 

Pentru a antrena răspunderea penală, acţiunea (inacțiunea) principală trebu- 
ie, de regulă, să fie însoţită de acţiunea (inacțiunea) adiacentă. Excepţie constituie 
cazul când acţiunea (inacțiunea) principală se soldează cu urmări grave (lit. e) 
din art. 181 din CP al RM). În celelalte cazuri, făptuitorul poate fi tras la răspun- 
dere conform art. 200' al Codului cu privire la contravenţiile administrative. 

Referitor la modalităţile acţiunii (inacţiunii) adiacente, menţionăm că 
prin “blocarea localurilor secţiilor de votare” se înţelege izolarea localurilor 
respective, prin împiedicarea circulaţiei persoanelor care ies din sau intră în 
localurile secţiilor de votare. Prin “atacarea localurilor secţiilor de votare” se 
înţelege acţiunea agresivă, surprinzătoare pentru victimele care se află în in- 
cinta localurilor date, acţiune care e însoţită de violență sau de ameninţarea 
aplicării violenţei. Violenţa se manifestă prin vătămarea intenționată medie 
sau uşoară a integrităţii corporale sau a sănătăţii, ori maltratarea intenționată 

sau alte acte de violență. Dacă gradul violenţei este mai grav, atunci este nece- 
sară calificarea prin concurs: art. 181 şi 151 sau 145 din CP al RM. 

Cu privire la noţiunea de sustragere, trimitem la explicaţiile de rigoare de 
la $1 din Secţiunea II a Capitolului VII din prezenta lucrare. 

Analizând sancţiunea de la art. 181 din CP al RM, prin prisma prevede- 
rilor de la art. 81 din CP al RM şi a sancțiunii de la art. 145 din CP al RM, 
ajungem la concluzia că, la lit. c) din art. 181 din CP al RM, prin “periclitarea 
vieţii persoanei” nu se poate avea în vedere tentativa de omor. Se poate avea în 
vedere numai amenințarea cu omor în lipsa unor variante mai acceptabile. 

De asemenea, confruntând sancţiunea de la art. 181 din CP al RM cu cea 
de la art. 151 din CP al RM, deducem că, la lit. d) din art. 181 din CPal RM, 
nu se are în vedere vătămarea intenţionată gravă a integrităţii corporale sau a 
sănătăţii. Pe cale de consecinţă, poate fi vorba numai de vătămarea gravă a in- 
tegrităţii corporale sau a sănătăţii, cauzată din imprudenţă. 

La lit. e) art. 181 din CP al RM, se prevede răspunderea pentru împiedica- 
rea, prin orice mijloace, a exercitării libere a dreptului electoral sau împiedica- 
rea activității organelor electorale, soldată cu alte urmări grave. 

Prin “alte urmări grave” se înţelege: decesul persoanei (din imprudenţă); 
declararea alegerilor ca fiind nevalabile; anularea alegerilor; destabilizarea 
situaţiei social-politice din ţară etc. 

Considerăm că, pentru întregirea laturii obiective, este necesar să stabilim 
şi timpul săvârşirii infracţiunii: timpul perioadei electorale, adică perioada 
de timp cuprinsă între ziua aducerii la cunoştinţă publică a datei alegerilor şi 
ziua în care rezultatele finale ale alegerilor sunt confirmate de către organele 
competente. 

Infracţiunea prevăzută la art. 181 din CP al RM este o infracţiune: for- 
mală (dacă operează prevederea de la lit. a)); formal-materială (dacă operează 
prevederea de la lit. c)); materială (dacă operează prevederea de la lit. b), d) sau 
€)). Respectiv, infracţiunea se consideră consumată din momentul blocării sau 
atacării localurilor secţiilor de votare (lit. a)); apariţiei pericolului real de rea- 
lizare a amenințării cu omor (lit. c)); obţinerii de către făptuitor a posibilității 
reale de a se folosi sau a dispune la propria discreţie de urnele de vot sau docu- 
mentele electorale (lit. b)); producerii vătămării grave a integrităţii corporale 
sau a sănătăţii (lit.d)); producerii altor urmări grave (lit.e)). 

Latura subiectivă a infracţiunii date se caracterizează prin prezenţa in- 
tenţiei, care este, după caz, directă sau indirectă. Motivele infracţiunii pot fi: 
năzuința promovării altui concurent electoral, decât victima; năzuința rămâ- 
nerii în funcţia eligibilă pentru încă un mandat; duşmănia sau ura socială, 
naţională, rasială sau religioasă; intenţiile huliganice etc. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 


$4. Falsificarea rezultatelor votării 


Obiectul juridic special al infracţiunii prevăzute la art. 182 din CP al RM 
este constituit din relaţiile sociale cu privire la realizarea, în conformitate cu 
art.38 al Constituţiei, a dreptului de vot şi a dreptului de a fi ales. 

Obiectul material îl poate reprezenta procesul-verbal al organului electo- 
ral privind totalizarea rezultatelor votării. 

Latura obiectivă a infracțiunii în cauză include fapta prejudiciabilă care 
constă în acțiunea de falsificare, prin orice mijloace, a rezultatelor votării. 

Sintagma “prin orice mijloace” indică asupra multitudinii modalităților 
prin care se poate manifesta acțiunea de falsificare a rezultatelor votării. Aces- 
te modalități sunt următoarele: includerea buletinelor de vot, care nu au fost 
eliberate alegătorilor, în rândul buletinelor de vot din urnele de vot (în paralel 
se falsifică lista electorală, prin semnarea în locul alegătorului respectiv, pre- 
cum că acestuia i s-a eliberat buletinul de vot); schimbarea buletinelor de vot 
valabile prin altele, falsificate; degradarea buletinelor de vot valabile, pentru 
ca acestea să fie declarate nevalabile (de exemplu, prin aplicarea ştampilei cu 
inscripția “votat” în mai multe patrulatere sau prin înscrierea denumirilor 
sau numelor suplimentare ale concurenţilor electorali, sau prin deformarea 
sau mâzgălirea acestora, astfel încât să nu fie clară opțiunea alegătorului); di- 
strugerea neîntemeiată a buletinelor de vot valabile; numărarea incorectă, cu 
bună-ştiinţă, a numărului de voturi exprimate de către un concurent electoral 
sau altul; semnarea de către membrii organului electoral a procesului-verbal 
de totalizare a rezultatelor votării, înainte ca aceste rezultate să fie stabilite; 
perfectarea incorectă, cu bună-ştiinţă, (care nu corespunde rezultatelor reale 
ale votării) a procesului-verbal despre totalizarea rezultatelor votării; introdu- 
cerea neîntemeiată a modificărilor în procesul-verbal de totalizare a rezultate- 
lor votării, după perfectarea acestuia. 

În cazul înscrierii cu bună-ştiință, în listele electorale, a persoanelor care, 
în conformitate cu legislaţia în vigoare, nu au drept de vot sau a unor persoane 
fictive, ori înscrierea unei persoane în mai multe liste electorale, răspunde- 
rea penală survine nu conform art. 182 din CP al RM, ci potrivit alin. (5) al 
art. 200! din Codul cu privire la contravenţiile administrative. 

Infracţiunea de la art. 182 din CP al RM este o infracţiune formală. Ea se 
consideră consumată din momentul falsificării chiar şi a unui singur buletin 

de vot sau a introducerii unei menţiuni false în procesul-verbal de totalizare a 
rezultatelor votării. 

Latura subiectivă a falsificării rezultatelor votării se caracterizează prin 
intenţie directă. Motivele infracţiunii coincid, în mare parte, cu motivele in- 
fracțiunii precedente. 

Subiectul infracţiunii este persoana fizică responsabilă, care la momentul 
comiterii infracţiunii a împlinit vârsta de 16 ani. În afară de aceasta, subiectul 
infracțiunii trebuie să aibă calitatea specială de membru al organului electoral. 


$5. Violarea dreptului la libertatea întrunirilor 


Varianta-tip a infracțiunii prevăzute la art. 184 din CP al RM constă 
în violarea dreptului la libertatea întrunirilor, prin împiedicarea ilegală a 
desfăşurării mitingului, demonstraţiei, manifestaţiei, procesiunii sau oricărei 
alte întruniri ori a participării cetăţenilor la acestea, fie prin constrângerea lor 
la participare: 

a) săvârşită de o persoană cu funcție de răspundere; 

b) săvârşită de două sau mai multe persoane; 

c) însoțită de violenţă nepericuloasă pentru viață sau sănătate. 

Obiectul juridic special al infracţiunii în cauză îl reprezintă relaţiile socia- 
le referitoare la realizarea, în conformitate cu art. 40 al Constituţiei, a libertăţii 
întrunirilor. În mod adiacent, pot fi lezate relaţiile sociale cu privire la liber- 
tatea psihică, integritatea corporală, sănătatea, viaţa persoanei, sau substanţa, 
integritatea şi potenţialul de utilizare a bunurilor, sau posesia de fapt asupra 
bunurilor, sau activitatea normală a transportului etc. 

Obiectul material al violării dreptului la libertatea întrunirilor îl constituie 
corpul persoanei, în cazul influenţării directe asupra acestuia. De asemenea, 
obiectul material poate consta în bunurile necesare desfășurării întrunirii, care 
sunt sustrase, distruse, deteriorate etc. (de exemplu: aparatajul de amplificare 
a sunetului; corturile instalate în scop de pichetare; mijloacele de transport cu 
care se deplasează participanţii la întrunire; drapelele, pancartele etc. 

Victimă a infracțiunii poate fi oricare persoană ce organizează întrunirea 
sau participă la aceasta. 

În conformitate cu Legea Republicii Moldova cu privire la organizarea 
şi desfăşurarea întrunirilor, adoptată de Parlamentul Republicii Moldova la 
21.07.1995"!, au dreptul să organizeze întruniri: a) cetăţenii Republicii Moldo- 





1 Monitorul Oficial al Republicii Moldova, nr. 61, 1995. 

va cu capacitate de exercițiu, de la vârsta de 18 ani; b) partidele, alte organizaţii 
social-politice, unitățile economice, sindicatele, bisericile şi alte organizații 
religioase, asociaţiile obşteşti, înregistrate în modul stabilit. 

În ce priveşte participarea la o întrunire, nu există nici o restricție: con- 
form art. 11 din Convenţia pentru apărarea drepturilor omului şi a libertăţilor 
fundamentale!?, orice persoană are dreptul la libertatea de întrunire paşnică. 

Latura obiectivă a infracţiunii prevăzute la art. 184 din CP al RM include 
fapta prejudiciabilă care se exprimă în: 1) acțiunea (inacţiunea) de împiedicare 
ilegală a desfăşurării mitingului, demonstraţiei, manifestaţiei, procesiunii sau 
oricărei alte întruniri, ori a participării cetățenilor la acestea; 2) acțiunea de 
constrângere a cetățenilor privind participarea la întruniri. 

Acţiunea sau inacțiunea specificată poate fi însoţită de o acţiune adiacentă 
constând în violența nepericuloasă pentru viață sau sănătate. 

Împiedicarea ilegală a desfăşurării mitingului, demonstraţiei, manifes- 
taţiei, procesiunii sau oricărei altei întruniri, ori a participării cetățenilor la 
acestea, se poate concretiza în: silirea persoanelor să semneze declaraţii prin 
care semnatarii se obligă să nu participe la întrunire; cererea semnării anga- 
jamentelor prin care nu s-ar permite persoanelor din subordine să ia parte 
la întruniri; intimidarea agenţilor economici şi a posesorilor de transport în 
comun, amenințându-i cu retragerea licenţelor, pentru a-i determina să nu 
transporte persoane care doresc să ia parte la întrunire; blocarea circulației 
transportului către locul de desfăşurare a întrunirii; neluarea măsurilor de 
creare a condiţiilor normale pentru desfăşurarea întrunirii etc. 

Încălcarea termenului şi modului de examinare a declaraţiilor privind 
desfăşurarea întrunirilor nu atrage răspundere penală, fiind calificată conform 
alin. (1) al art. 174! din Codul cu privire la contravenţiile administrative. 

În general, potrivit art. 11 al Convenţiei pentru apărarea drepturilor omu- 
lui şi a libertăţilor fundamentale, exercitarea dreptului la libertatea de întruni- 
re paşnică nu poate face obiectul altor restrângeri decât acelea care, prevăzute 
de lege, constituie măsuri necesare, într-o societate democratică, pentru se- 
curitatea națională, siguranța publică, apărarea ordinii şi prevenirea infrac- 
ţiunilor, protejarea sănătăţii sau a moralei, ori pentru protecţia drepturilor şi 
libertăţilor altora. Totodată, nu se interzice ca restrângeri legale să fie impuse 
exercitării dreptului menţionat de către membrii forțelor armate, ai poliţiei 
sau ai administraţiei de stat. În concluzie, orice împiedicare a desfăşurării 
întrunirii ori a participării cetățenilor la aceasta, care nu se bazează pe preve- 





12 Tratate internaționale la care Republica Moldova este parte, vol. 1, p. 341-358. 

derile art. 11 al Convenţiei pentru apărarea drepturilor omului şi a libertăților 
fundamentale — indiferent dacă întrunirea este sau nu autorizată —, trebuie 
considerată ca fiind ilegală, deci susceptibilă inclusiv de răspundere penală. 

Prin “oricare altă întrunire” se are în vedere: marș, pichetare, grevă, orice 
altă adunare. 

O altă componentă alternativă obligatorie a faptei prejudiciabile este ac- 
ţiunea de constrângere a cetăţenilor privind participarea la întruniri. Se are în 
vedere constrângerea fizică sau psihică, care, după gravitate, corespunde faptei 
prevăzute la art. 153, 154 sau 155 din CPalRM. 

În ce priveşte noţiunea de violență nepericuloasă pentru viață sau sănă- 
tate, aceasta este cunoscută din explicaţiile făcute pe marginea infracțiunii 
prevăzute la art. 165 din CP al RM. 

Infracţiunea de violare a dreptului la libertatea întrunirilor este o infrac- 
ţiune formală. Ea se consideră consumată din momentul în care întrunirea nu 
poate fi desfăşurată sau cetățeanul nu poate să participe la aceasta. 

Latura subiectivă a infracţiunii de la art. 184 din CP al RM se caracte- 
rizează prin intenţie directă. Motivele infracțiunii pot consta în: răzbunare, 
concurența politică neloială; excesul de zel; interpretarea incorectă a interese- 
lor de serviciu etc. 

Subiectul infracțiunii este persoana fizică responsabilă, care la momentul 
comiterii infracțiunii a împlinit vârsta de 16 ani. Subiectul poate avea şi calita- 
tea specială de persoană cu funcţie de răspundere (lit. a) din alin. (1) alart. 184 
din CP al RM). În această ipoteză, componenţa de infracţiune va fi întregită 
indiferent dacă infracțiunea a fost comisă de două sau mai multe persoane ori 
a cuprins violența nepericuloasă pentru viață sau sănătate. 

La lit. b) din alin. (1) al art. 184 din CP al RM este prevăzută modalitatea 
alternativă de violare a dreptului la libertatea întrunirilor, săvârşită de două 
sau mai multe persoane. Cu privire la semnificaţia formulării “de două sau 
mai multe persoane” este admisibilă apelarea la explicaţiile privind fapta de la 
lit. f) din alin. (3) al art. 145 din CP al RM, cu rectificările de rigoare. 

Varianta agravată, prevăzută la alin. (2) al art. 184 din CP al RM, presupu- 
ne săvârşirea violării dreptului la libertatea întrunirilor, în prezenţa următoa- 
relor circumstanţe agravante: 

a) săvârșită cu aplicarea armei sau a altor obiecte care au servit drept armă 

ori au fost special adaptate pentru vătămarea integrităţii corporale sau 
a sănătăţii. 

Prin “obiecte special adaptate pentru vătămarea integrităţii corporale sau 
a sănătăţii” se înţeleg obiectele care servesc în calitate de armă, care au fost 
anume transformate din obiecte cu destinaţie neutră pentru a corespunde 

cerinţei de a cauza o vătămare a integrităţii corporale sau a sănătăţii cel puţin 
de gravitate uşoară. 

În scopul interpretării noțiunii “aplicarea armei sau a altor obiecte care au 
servit drept armă” este oportun a recurge la explicaţiile referitoare la fapta de 
la lit. g) din alin. 2) al art. 164 din CPalRM. 

În calitate de alte obiecte, care au servit drept armă, pot fi recunoscute: 
bastoanele de cauciuc, tunurile de apă, câinii de serviciu sau alte mijloace 
speciale din dotarea poliţiei. În conformitate cu pct. 3) din alin. (1) al art. 16 
din Legea cu privire la poliţie, adoptată de Parlamentul Republicii Moldova la 
18.12.1990!, mijloacele speciale pot fi aplicate şi în cazul încălcărilor în grup 
ale ordinii publice. Participarea paşnică la o întrunire neautorizată nu poate fi 
considerată încălcare în grup a ordinii publice. Pentru a fi în prezenţa încăl- 
cării în grup a ordinii publice, fapta a cel puţin două persoane trebuie să intre 
sub incidenţa art.164-173 din Codul cu privire la contravenţiile administrative 
ori art. 287, 288 sau 302 din CP al RM. În caz contrar, aplicarea mijloacelor 
speciale va fi ilegală, iar victima ar putea recurge la legitima apărare; 

b) însoţită de violenţa periculoasă pentru viaţă sau sănătate. 

În legătură cu interpretarea noţiunii “violență periculoasă pentru viaţă sau 
sănătate”, facem trimitere la explicaţiile privind fapta penală de la art. 165 din 
CPalRM; 

c) soldată cu cauzarea de daune în proporții mari. 

În ipoteza dată, valoarea bunurilor sustrase, dobândite, distruse sau dete- 
riorate, depăşeşte la momentul săvârșirii infracțiunii 500 unităţi convenţiona- 
le de amendă. 

Faţă de producerea daunelor în proporții mari, făptuitorul manifestă in- 
tenţie directă sau indirectă; 

d) soldată cu alte urmări grave. 

Se are în vedere survenirea urmărilor prejudiciabile sub formă de: deces 
al unei persoane (din imprudenţă); vătămarea gravă a integrității corporale 
sau a sănătăţii unei persoane, cauzată din imprudenţă; sistarea îndelungată a 
activităţii transporturilor, din imprudenţă etc. 





15  Veștile Sovietului Suprem al RSS Moldova, nr. 12, 1990. 

S6. Atentarea la persoană și la drepturile cetățenilor sub formă 
de propovăduire a credințelor religioase şi de îndeplinire 
a riturilor religioase 


Art. 185 din CP al RM prevede răspunderea penală pentru organizarea, 
conducerea sau participarea activă la un grup a cărui activitate, desfăşurată 
sub formă de propovăduire a credințelor religioase şi de îndeplinire a riturilor 
religioase, este însoţită fie de cauzarea de daune sănătăţii cetăţenilor, fie de alte 
atentate la persoană sau la drepturile acesteia, fie de instigarea cetăţenilor la 
refuzul de a îndeplini obligaţiile cetățenești. 

Obiectul juridic special al infracţiunii date are un caracter complex. Astfel, 
obiectul juridic principal îl reprezintă relaţiile sociale privitoare la realizarea, în 
conformitate cu art. 31 al Constituţiei, a libertăţii conștiinței. Obiectul juridic 
secundar este format din relaţiile sociale referitoare la: sănătatea, integritatea 
corporală, libertatea psihică ori fizică a persoanei sau realizarea unor drepturi 
constituționale (dreptul la viața intimă, familială şi privată; libertatea opiniei şi a 
exprimării; dreptul la informaţie etc.), sau îndeplinirea obligaţiilor cetăţeneşti. 

În cazul influenţării directe asupra corpului persoanei, acesta poate forma 
obiectul material al infracţiunii prevăzute la art. 185 din CP al RM. 

Latura obiectivă a infracţiunii în cauză include fapta prejudiciabilă care 
constă din: a) acţiunea principală de organizare, conducere sau participare acti- 
vă la un grup a cărui activitate este desfăşurată sub formă de propovăduire a cre- 
dinţelor religioase şi de îndeplinire a riturilor religioase; b) acţiunea (inacțiunea) 
adiacentă care se poate înfățișa sub oricare din următoarele modalități: 1) cau- 
zarea de daune sănătăţii cetățenilor; 2) alte atentate la persoană sau la drepturile 
acesteia; 3) instigarea cetăţenilor la refuzul de a îndeplini obligațiile cetăţeneşti. 

Organizarea grupului, a cărui activitate este desfăşurată sub formă de 
propovăduire a credințelor religioase şi de îndeplinire a riturilor religioase, se 
manifestă prin elaborarea structurii, a sistemului de subordonare a membrilor 
grupului respectiv, a ordinii de completare a lui, a asigurării tehnico-materiale, 
a orientării funcționale şi a metodelor lui de activitate; conducerea grupului 
presupune dirijarea activităţii acestuia, adică repartizarea obligaţiilor între 
membrii grupului, recrutarea noilor membri, numirea conducătorilor de rang 
inferior etc.; participarea activă la grup înseamnă îndeplinirea, frecventă şi 
prin manifestarea propriei iniţiative, a obligaţiilor impuse de conducător, mai 
ales în ce priveşte racolarea cât mai multor adepţi, precum şi stabilirea contro- 
lului deplin asupra acestora. 

Un grup care își desfăşoară activitatea sub formă de propovăduire a credin- 
ţelor religioase şi de îndeplinire a riturilor religioase nu este neapărat un cult re- 

cunoscut de stat, în conformitate cu art.14 din Legea Republicii Moldova despre 
culte, adoptată de Parlamentul Republicii Moldova la 24.03.1992!*. Acest grup 
se poate constitui sub formă de organizație obştească sau sindicat, ori să nu aibă 
în genere o prezenţă identificabilă (de exemplu, să fie un cult clandestin). 

Constrângerea de a practica sau de a nu practica exercițiul religios al unui 
cult, de a contribui sau nu la cheltuielile vreunui cult, sau intoleranța con- 
fesională, manifestată prin acte care stânjenesc liberul exercițiu al unui cult 
recunoscut de stat, sau exercitarea, în numele unui cult înregistrat sau neîn- 
registrat, a unor practici şi ritualuri care contravin legislaţiei în vigoare -— toate 
acestea nu sunt suficiente pentru a antrena răspunderea penală. De aceea, se 
califică conform art. 200 din Codul cu privire la contravenţiile administrative. 
Pentru a aplica art. 185 din CP al RM, mai este necesar să fie prezente urmă- 
toarele: cauzarea daunelor sănătăţii cetăţenilor (vătămarea intenționată medie 
sau uşoară a integrității corporale sau a sănătăţii); sau comiterea altor atentate 
la persoană (maltratarea intenţionată sau alte acte de violență, privaţiunea 
ilegală de libertate, munca forțată etc.) sau la drepturile acesteia (încălcarea 
inviolabilității vieţii personale, violarea dreptului la secretul corespondenței, 
violarea dreptului la libertatea opiniei şi a exprimării etc.); sau săvârşirea in- 
stigării cetățenilor la refuzul de a îndeplini obligaţiile cetăţeneşti (refuzul de 
a-şi educa copiii, de a îngriji de aceştia sau de părinţii inapţi de muncă, de a 
participa la înlăturarea consecinţelor unei calamităţi etc.). 

Infracţiunea prevăzută la art. 185 din CP al RM este, în funcţie de modali- 
tatea de realizare, o infracţiune formală sau materială. Ea se consideră consu- 
mată din momentul producerii daunelor sănătăţii cetățenilor sau al producerii 
suferințelor fizice ori psihice, sau al privării de libertate, sau al violării unuia 
dintre drepturile subiective, sau al determinării cetățenilor să nu-şi execute 
obligaţiile cetăţeneşti etc. 

Latura subiectivă se caracterizează prin prezenţa intenţiei care este, după 
caz, indirectă sau directă. Motivele infracțiunii pot consta în: interesul mate- 
rial; duşmănia sau ura religioasă; năzuinţa izolării de restul societăţii etc. 

Subiectul infracțiunii este persoana fizică responsabilă, care la momentul 
comiterii infracţiunii a atins vârsta de 16 ani. 





11 Monitorul Parlamentului Republicii Moldova, nr. 3, 1992. 

Secţiunea a III-a. INFRACŢIUNI CONTRA DREPTURILOR 
DE MUNCĂ ALE CETĂŢEANULUI 


S1. Încălcarea regulilor de protecţie a muncii 


Varianta-tip a infracțiunii prevăzute la art. 183 din CP al RM constă în 
încălcarea, de către o persoană cu funcţie de răspundere ori de către o persoa- 
nă care gestionează o organizaţie comercială, obştească sau o altă organizaţie 
nestatală, a tehnicii securităţii, a igienei industriale sau a altor reguli de pro- 
tecţie a muncii, dacă această încălcare a provocat accidente cu oameni sau alte 
urmări grave. 

Obiectul juridic special al infracţiunii în cauză este un obiect juridic com- 
plex. Astfel, obiectul juridic principal îl reprezintă relaţiile sociale referitoare 
la realizarea, în conformitate cu art. 43 al Constituţiei, a dreptului la protecţia 
muncii. Obiectul juridic secundar este format din relaţiile sociale privitoare 
la sănătatea sau viața persoanei, ori integritatea, substanța și potenţialul de 
utilizare a bunurilor, ori activitatea normală a întreprinderii etc. 

Victimă a infracţiunii de la art. 183 din CP al RM nu poate fi orice persoa- 
nă. Potrivit alin. (2) al art. 43 din Constituţie, salariaţii au dreptul la protecţia 
muncii. În conformitate cu art.l al Codului muncii al Republicii Moldova, 
adoptat de Parlamentul Republicii Moldova la 28.03.2003:5, salariatul este per- 
soana fizică care prestează o muncă conform unei anumite specialități, califi- 
cări sau într-o anumită funcţie, în schimbul unui salariu, în baza contractului 
individual de muncă. Legea Republicii Moldova cu privire la protecția muncii, 
adoptată de Parlamentul Republicii Moldova la 2.07.1991! extinde acțiunea 
legislaţiei de protecţie a muncii şi asupra: studenţilor şi elevilor care fac practi- 
ca de producţie; militarilor antrenați să muncească la întreprinderi; persoane- 
lor care îşi ispăşesc pedeapsa conform sentinţei instanţei judecătoreşti în pe- 
rioada de lucru la întreprinderile penitenciarelor sau la întreprinderile stabilite 
de organele care răspund de executarea sentințelor; executanţilor unor altor 
tipuri de activitate, organizate în interesul societăţii şi al statului (de exemplu, 
persoanele care activează în baza Hotărârii Guvernului Republicii Moldova cu 
privire la lucrările publice remunerate, nr. 582 din 5.09.1992). 





15 Monitorul Oficial al Republicii Moldova, nr. 159-162, 2003. 
15 Moldova Suverană, nr. 169, 1991. 
17 Monitorul Parlamentului Republicii Moldova, nr. 9, 1992. 

Toate celelalte categorii de cetăţeni, chiar dacă au suportat urmările pre- 
judiciabile specificate în textul art. 183 din CP al RM, pe teritoriul unităţii, 
nu pot fi considerate victime ale infracțiunii prevăzute la această normă. În 
legătură cu faptele săvârşite asupra lor, vor fi aplicate prevederile art. 149, 157 
etc. din CPalRM. 

Latura obiectivă a încălcării regulilor de protecţie a muncii include: 
a) fapta prejudiciabilă care constă în acţiunea sau inacțiunea de încălcare a 
tehnicii securităţii, a igienei industriale sau a altor reguli de protecţie a muncii; 
b) urmările prejudiciabile sub formă de accidente cu oameni sau alte urmări 
grave; c) legătura cauzală între fapta prejudiciabilă şi urmările prejudiciabile. 

Regulile de protecție a muncii se conţin în actele cu vocaţie internațională 
(de exemplu, Convenţia Organizaţiei internaţionale a muncii referitoare la se- 
curitatea şi igiena muncii, precum şi mediul de muncă, nr. 155 din 22.06.198115) 
sau în actele normative naţionale (Constituţia; Codul muncii, Legea cu privire 
la protecția muncii; Hotărârea Guvernului Republicii Moldova privind aproba- 
rea Nomenclatorului de industrii, profesii şi lucrări cu condiţii grele şi nocive, 
proscrise persoanelor mai tinere de 18 ani, nr. 562 din 7.09.1993; Regulamen- 
tul şi normele igienei ale Ministerului Sănătăţii referitoare la întreprinderile de 
fabricare a mixturilor asfaltice, nr. 01-9/1196 din 25.09.1998% etc.). 

De fiecare dată, la calificarea faptei, este necesar de stabilit cu precizie: 
care anume regulă în vigoare de protecţie a muncii a fost încălcată? Era oare 
obligat făptuitorul să asigure respectarea acestei reguli? 

Regulile privind tehnica securităţii reprezintă cerinţele cu caracter tehnic, 
îndreptate spre protecţia lucrătorilor împotriva influențării obiectelor şi mij- 
loacelor muncii, funcţionarea în condiţii de securitate a maşinilor, utilajului 
şi instrumentelor, asigurarea strungurilor şi maşinilor cu grilaje şi dispozitive 
de prezervare. 

Încălcarea regulilor privind tehnica securității se poate exprima în: ne- 
asigurarea instruirii victimei în materie de protecţie a muncii; neorganizarea 
examenelor la tehnica securității şi normele de exploatare a utilajului; neuti- 
larea tehnică corespunzătoare a tuturor locurilor de muncă; neelaborarea in- 
strucțiunii cu privire la protecția muncii, corespunzătoare condiţiilor în care 
se desfăşoară activitatea la locurile de muncă. 





Tratate internaţionale la care Republica Moldova este parte, vol. 28, Chişinău: Moldpres, 
Monitorul Oficial al Republicii Moldova, 2001, p. 22-31. 


19  Nepublicată oficial. A se vedea: MoldInfoLex 
% Monitorul Oficial al Republicii Moldova, nr. 100-102, 1998. 

Regulile de igienă industrială şi alte reguli de protecție a muncii determină, 
de pe poziţiile fiziologiei şi igienei muncii, structura încăperilor de producţie, 
a locurilor de muncă, limitele de siguranţă referitoare la noxele periculoase, 
munca unor categorii de persoane în condiții vătămătoare etc. 

Încălcarea regulilor de igienă industrială sau a altor reguli de protecție a 
muncii se poate exprima în: nerespectarea exigențelor privind epurarea aerului 
şi excluderea gazelor nocive; neasigurarea localurilor cu căldură şi instalații de 
ventilare; neasigurarea salariaților cu echipament individual de protecţie etc. 

Pentru întregirea laturii obiective, este necesar să se producă accidente cu 
oameni sau alte urmări grave. Prin “accidente cu oameni” se are în vedere: ră- 
nirea, electrocutarea, arsura, degerarea, asfixierea, intoxicația acută profesio- 
nală etc., care, după gravitate, corespunde vătămării grave sau medii a integri- 
tăţii corporale sau a sănătăţii. Prin “alte urmări grave” se înțelege: distrugerea 
sau deteriorarea bunurilor unităţii, în proporții mari; sistarea îndelungată a 
funcţionării unităţii etc. 

Dacă încălcarea regulilor de protecție a muncii nu poate conduce la ase- 
menea urmări, cele săvârşite trebuie calificate conform art.41 din Codul cu 
privire la contravenţiile administrative. 

Infracţiunea de la art. 183 din CP al RM este o infracțiune materială. Ea 
se consideră consumată din momentul survenirii urmărilor prejudiciabile sub 
formă de accidente cu oameni sau alte urmări grave. 

Latura subiectivă a încălcării regulilor de protecție a muncii se carac- 
terizează prin imprudenţă față de urmările prejudiciabile. În raport cu fapta 
prejudiciabilă, făptuitorul poate manifesta intenţie sau imprudenţă. Motivele 
infracţiunii se exprimă, de cele mai dese ori, în năzuinţa de a-şi executa sarci- 
na mai repede şi a se odihni. 

Subiectul infracțiunii este persoana fizică responsabilă, care la momentul 
comiterii infracțiunii a împlinit vârsta de 16 ani. În plus, subiectul trebuie să 
aibă calitate specială de persoană cu funcţie de răspundere sau persoană care 
gestionează o organizație comercială, obştească sau o altă organizație nesta- 
tală, în ale cărei atribuţii intră asigurarea respectării regulilor de protecție a 
muncii în cadrul unităţii respective. 

Noţiunile de persoană cu funcție de răspundere şi de persoană care gestio- 
nează o organizație comercială, obştească sau altă organizaţie nestatală sunt 
definite la art. 123 şi 124 din CP al RM. 

Varianta agravată de la alin. (2) al art. 183 din CP al RM presupune 
săvârşirea încălcării regulilor de protecție a muncii, care a provocat din im- 
prudenţă decesul unei persoane. 

Numărul de victime se ia în consideraţie la individualizarea pedepsei. Nu 
este necesară calificarea suplimentară conform art. 149 din CP al RM. 


Secţiunea a IV-a. INFRACŢIUNI CONTRA DREPTURILOR CIVILE 
ALE PERSOANEI 


$1. Încălcarea inviolabilităţii vieţii personale 


Varianta-tip a infracțiunii prevăzute la art. 177 din CP al RM constă în 
culegerea ilegală sau răspândirea cu bună-știință a informaţiilor, ocrotite de 
lege, despre viața personală, ce constituie secret personal sau familial al altei 
persoane, fără consimțământul ei. 

Obiectul juridic special al infracţiunii în cauză este constituit din relaţiile 
sociale referitoare la realizarea, în conformitate cu art. 28 al Constituţiei, a 
dreptului la viața intimă, familială şi privată. 

Obiectul material al încălcării inviolabilităţii vieţii personale există în ca- 
zul în care informaţiile, ocrotite de lege, despre viața personală, ce constituie 
secret personal sau familial al altei persoane, au un suport material (document 
scris sau document electronic). 

Din rândul informaţiilor sus-menţionate fac parte: informaţiile despre tul- 
burările psihice, despre solicitarea de asistenţă psihiatrică şi tratament într-o 
instituţie de psihiatrie, precum şi alte informaţii despre starea sănătăţii psihice 
a persoanei; informaţiile despre adresarea persoanei în instituţiile specializate, 
în legătură cu realizarea drepturilor sale la reproducere şi la ocrotirea sănătății 
reproductive, sau despre măsurile luate şi starea sănătăţii sale reproductive; 
informaţiile privind examenele medicale la infectarea cu virusul HIV (SIDA) 
şi rezultatele lor; informaţiile confidenţiale ce i-au fost comunicate avocatului 
în timpul acordării asistenţei juridice; informaţiile cu privire la faptele care 
i-au devenit cunoscute notarului în timpul activităţii sale sau informaţiile cu 
privire la actele notariale îndeplinite; informaţia culeasă de persoanele care 
practică activitatea particulară de detectiv şi pază; informaţiile obținute de 
poliţie, dacă executarea atribuţiilor ei nu cer contrariul; informaţiile devenite 
cunoscute participanţilor la acţiunile procesuale; informaţiile obţinute de or- 
ganele securităţii statului, în procesul activităţii acestora etc. 

Pe lângă faptul că informaţiile ce constituie secret personal sau familial 
sunt ocrotite de lege, ele trebuie să se refere la viaţa personală a victimei. Via- 
ţa personală este o componentă a vieţii sociale, excluzând viața publică, care 
include: viaţa intimă, viața familială, viaţa privată. Viaţa intimă presupune 

exercitarea dreptului de singurătate şi a dreptului la viața sentimentală. Viaţa 
familială ţine de relaţiile în cadrul familiei, de căsătorie, nașterea copiilor, 
adopţie, desfacerea căsătoriei, partajul bunurilor soţilor, bugetul familial, 
dispunerea de depunerile băneşti şi alte bunuri comune ale soţilor etc. Viaţa 
privată include dreptul la propria imagine, dreptul la nume, situaţia averii, 
starea sănătăţii, faptele săvârşite, concepţiile, opiniile şi convingerile persona- 
le, atitudinea față de alte persoane, alte fapte din biografia persoanei, care nu 
trebuie să fie cunoscute publicului. 

Latura obiectivă a infracţiunii prevăzute la art. 177 din CP al RM inclu- 
de fapta prejudiciabilă care constă în acțiune. Acţiunea dată se exprimă sub 
oricare din următoarele două modalităţi, realizate în raport cu informaţiile, 
ocrotite de lege, despre viața personală, ce constituie un secret personal sau 
familial al altei persoane: 1) culegerea ilegală; 2) răspândirea fără consimță- 
mântul victimei. 

Culegerea ilegală constă în adunarea informaţiilor respective prin încăl- 
carea reglementărilor legale (de exemplu, înregistrarea audio sau video, fo- 
tografierea, interceptarea convorbirii la distanță, interogarea altor persoane, 
interceptarea trimiterilor poştale, a convorbirilor telefonice, a înştiințărilor 
telegrafice etc.). 

Astfel, în corespundere cu Legea Republicii Moldova privind activitatea 
operativă de investigaţii, adoptată de Parlamentul Republicii Moldova la 
12.04.19947, în scopul soluționării sarcinilor activității operative de inves- 
tigaţii, organele care exercită activitate operativă de investigaţii, respectând 
regulile de conspirație, sunt în drept, inclusiv, să culeagă informaţii (de exem- 
plu, despre evenimentele sau acțiunile care pun în pericol securitatea de stat, 
militară, economică sau ecologică a Republicii Moldova). Rezultă că, dacă in- 
formaţiile sunt culese în alte scopuri, culegerea va fi considerată ilegală. 

În conformitate cu Legea Republicii Moldova privind activitatea parti- 
culară de detectiv şi de pază, adoptată de Parlamentul Republicii Moldova la 
4.07.20037, detectivului particular i se interzice să culeagă date despre convin- 
gerile politice, religioase, despre viaţa privată sau date de altă natură despre 
oameni; persoanele care practică activitatea particulară de detectiv şi de pază 
au dreptul să obţină, în modul stabilit, informaţii şi copii de pe documente din 
partea persoanelor fizice şi juridice, cu acordul lor. 





2 Monitorul Parlamentului Republicii Moldova, nr. 5, 1994. 
% Monitorul Oficial al Republicii Moldova, nr. 200-203, 2003. 

Prin “răspândire fără consimțământul victimei” se înţelege comunicarea 
informaţiilor corespunzătoare măcar unei singure persoane, care nu avea 
dreptul să le afle, în lipsa acordului victimei. 

Astfel, în standardele, recomandate de OSCE şi Consiliul Europei, pen- 
tru teleradioorganizaţiile publice din Republica Moldova, se menţionează că 
înregistrările ascunse pot fi utilizate inclusiv în scopuri distractive, dar, în 
asemenea cazuri, materialul poate fi folosit numai cu consimțământul obținut 
după înregistrare”. 

În unele cazuri, răspândirea informaţiilor, ocrotite de lege, despre viața 
personală, ce constituie secret personal sau familial al altei persoane, fără 
consimțământul ei, se califică nu conform art. 177 din CP al RM, ci conform 
altor norme. Astfel, divulgarea secretului adopţiei se califică potrivit art. 204 
din CP al RM. De asemenea, divulgarea tainei mărturisirii de către un slujitor 
al cultelor trebuie calificată conform art. 200 din Codul cu privire la contra- 
venţiile administrative. 

Dacă făptuitorul culege ilegal informaţiile, ocrotite de lege, despre viața 
personală, ce constituie secret personal sau familial al altei persoane, fără con- 
simțământul ei, pe calea violării dreptului la secretul corespondenţei, cu în- 
călcarea legislaţiei, atunci cele comise trebuie calificate prin concurs: art. 177 
şi 178 din CP al RM. 

Infracţiunea de la art. 177 din CP al RM este o infracţiune formală. Ea se 
consideră consumată din momentul culegerii ilegale sau al răspândirii, fără 
consimțământul victimei, a informaţiilor respective, indiferent de urmările 
prejudiciabile survenite. 

Latura subiectivă a infracţiunii în cauză se caracterizează prin prezența 
intenţiei directe. Motivele infracţiunii pot consta în: interesul material, răzbu- 
nare, gelozie, carierism, năzuinţa de discreditare a concurentului electoral sau 
a concurentului în afaceri etc. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 

Varianta agravată a infracţiunii de încălcare a inviolabilităţii vieții per- 
sonale, prevăzută la alin. (2) al art. 177 din CP al RM, presupune săvârşirea 
acesteia (în modalitatea răspândirii informaţiilor menţionate la alineatul (1): 

a) într-un discurs public sau în mass-media; 

b) prin folosirea intenţionată a situaţiei de serviciu. 





2 E. OcmanoBa, OBCE u Cosem Eeponbi yiam “Tenepaduo-Mondoea” asam npopeccuona- 


numa || MonnaBckue Benomocru, 2004, N 23. 

Prin “discurs public” se înţelege expunerea făcută în fața unui număr mare 
de oameni, la o adunare, miting, consfătuire, conferinţă, în companie etc. 

Prin “mass-media” se înţelege presa scrisă sau cea electronică (radio, tele- 
viziune, Internet). 

În cazul modalităţii agravate de la lit. b) din alin. (2) al art. 177 din CP al 
RM, subiectul infracţiunii este un subiect special: persoana cu funcţie de răs- 
pundere sau persoana care gestionează o organizație comercială, obștească sau 
altă organizaţie nestatală. Nu este necesară calificarea suplimentară conform 
art. 327 sau 335 din CP al RM. 


$2. Violarea dreptului la secretul corespondenţei 


Varianta-tip a infracțiunii prevăzute la art. 178 din CP al RM constă în 
violarea dreptului la secretul scrisorilor, telegramelor, coletelor şi altor trimite- 
ri poştale, al convorbirilor telefonice şi înştiințărilor telegrafice, cu încălcarea 
legislaţiei. 

Obiectul juridic special al infracţiunii în cauză îl reprezintă relaţiile socia- 
le referitoare la realizarea, în conformitate cu art.30 al Constituţiei, a dreptului 
la secretul corespondenţei. 

Obiectul material al violării dreptului la secretul corespondenței poate să 
se exprime în: scrisori, telegrame, colete sau alte trimiteri poştale. 

Având în vedere prevederile Legii poștei, adoptate de Parlamentul Repu- 
blicii Moldova la 18.05.1995%, prin “alte trimiteri poştale” trebuie de înţeles: 
cărţile poştale, pachetele mici, mandatele poştale sau telegrafice etc. 

Obiectul imaterial al infracțiunii date poate cuprinde: radiograme, comu- 
nicări prin poşta electronică etc. 

Latura obiectivă a infracţiunii prevăzute la art. 178 din CP al RM include 
fapta prejudiciabilă care constă în acțiunea de violare a dreptului la secretul 
corespondenţei, cu încălcarea legislaţiei. 

Această acţiune se exteriorizează pe calea luării de cunoştinţă cu co- 
respondenţa scrisă sau în ascultarea (interceptarea) convorbirilor telefonice 
(inclusiv ca urmare a contaminării telefoanelor mobile cu viruși de tip “cal 
troian”, atunci când este salvat un joc piratat), sau în divulgarea conținutului 
acestei corespondențe sau al acestor convorbiri (fără acordul adresantului sau 
al persoanei pe al cărei nume e adresată corespondenţa, ori în lipsa mandatului 





2 Monitorul Oficial al Republicii Moldova, nr. 65-66, 1995. 

judiciar emis în condiţiile Codului de procedură penală al Republicii Moldova, 
adoptat de Parlamentul Republicii Moldova la 14.03.2003%). 

Pentru a putea fi susceptibilă de răspundere penală, violarea dreptului la 
secretul corespondenţei trebuie să fie efectuată cu încălcarea legislaţiei (de 
exemplu, a prevederilor: Legii privind activitatea operativă de investigaţii (lit. 
)), k), D, m) din alin. (2) al art. 6); Legii poştei (art.6); Legii telecomunicaţii- 
lor (art.4), adoptate de Parlamentul Republicii Moldova la 7.07.1995%; Legii 
securității statului (art.7), adoptate de Parlamentul Republicii Moldova la 
31.10.1995%; Ordinului Ministerului Justiţiei cu privire la respectarea dreptu- 
lui la corespondenţă a persoanelor deținute, nr.122 din 8.04.2002% etc.). 

Nu în ultimul rând, este necesar de accentuat că sechestrarea corespondenţei 
poştale şi interceptarea comunicărilor se vor considera executate cu încălcarea 
legislaţiei, dacă vor contraveni prevederilor art. 133-138 ale Codului de proce- 
dură penală (de exemplu, executarea acţiunii procesuale amintite în condiţiile 
neîntocmirii de către procuror a ordonanţei despre sechestrarea corespondenţei 
poştale sau interceptarea comunicărilor ori ale neautorizării de către judecătorul 
de instrucție sau instanța de judecată a ordonanţei nominalizate, ori ale netrans- 
miterii ordonanţei autorizate amintite şefului instituţiei poştale etc.). 

Infracţiunea prevăzută la art. 178 din CP al RM este o infracțiune formală. 
Ea se consideră consumată din momentul aflării secretului corespondenţei de 
către făptuitor sau o terță persoană. 

Latura subiectivă a infracțiunii în cauză se caracterizează prin intenţie 
directă. Motivele infracțiunii pot consta în: curiozitate, năzuinţa de a găsi ca- 
lea de a o face pe victimă şantajabilă, năzuinţa de a stabili legăturile victimei 
cu lumea interlopă etc. 

Subiectul infracțiunii este persoana fizică responsabilă, care la momentul 
comiterii infracţiunii a atins vârsta de 16 ani. 

Varianta agravată a violării dreptului la secretul corespondenţei, prevăzu- 
tă la alin. 2) alart. 178 din CP al RM, presupune săvârşirea acestei infracțiuni 
în prezența următoarelor circumstanţe: 

a) cu folosirea situaţiei de serviciu. 

În cazul dat, subiectul trebuie să dispună de calitatea specială - a fi per- 
soană cu funcţie de răspundere sau persoană care gestionează o organizaţie 





5 Monitorul Oficial al Republicii Moldova, nr. 104-110, 2003. 
% Monitorul Oficial al Republicii Moldova, nr. 65-66, 1995. 
% Monitorul Oficial al Republicii Moldova, nr. 10-11, 1997. 
2 Monitorul Oficial al Republicii Moldova, nr. 57-58, 2002. 

comercială, obştească sau o altă organizaţie nestatală. Nu este necesară califi- 
carea suplimentară conform art. 327 sau 335 din CP al RM; 

b) prin utilizarea mijloacelor tehnice speciale destinate pentru dobândirea 

ilicită a informaţiei. 

Se au în vedere dispozitivele, de fabricaţie industrială sau artizanală, apli- 
cate în scopul captării sau decodificării informaţiei conţinute în coresponden- 
ţă, ori al racordării la canalele tehnice de comunicaţii; 

Cc) în interesul unui grup criminal organizat sau al unei organizații crimi- 

nale. 

Cu privire la noţiunile “grup criminal organizat” şi “organizaţie crimina- 
lă”, a se vedea explicaţiile care vizează fapta de la lit. a) din alin. (3) al art. 164 
din CP al RM. 

În conformitate cu alin. (2) al art. 47 din CP al RM, infracţiunea se con- 
sideră săvârşită de o organizaţie criminală dacă a fost comisă de un membru 
al acesteia, în interesul ei. Dacă persoana care nu este membru al organizaţiei 
criminale comite infracțiunea în interesul ei şi la însărcinarea acesteia, atunci 
infracțiunea se consideră săvârşită de o organizaţie criminală. 

Aşadar, infracţiunea poate fi săvârşită în interesul unei organizaţii crimi- 
nale de către un membru al acesteia (din proprie iniţiativă sau la însărcinarea 
organizaţiei respective) sau de către o persoană care nu este membru al orga- 
nizaţiei criminale (la însărcinarea acesteia). Aceleaşi principii pot fi aplicate la 
interpretarea noțiunii “în interesul unui grup criminal organizat”. 


$3. Violarea de domiciliu 


Varianta-tip a infracțiunii de la art. 179 din CP al RM constă în pătrun- 
derea sau rămânerea ilegală în domiciliul sau în reşedinţa unei persoane, fără 
consimțământul acesteia, ori refuzul de a le părăsi la cererea ei, precum şi per- 
cheziţiile şi cercetările ilegale. 

Obiectul juridic special al infracţiunii date îl reprezintă relaţiile sociale 
privitoare la realizarea, în conformitate cu art. 29 al Constituţiei, a dreptului 
la inviolabilitatea domiciliului. 

În cazul variantei agravate de la alin. (2) al art. 179 din CP al RM, în mod 
adiacent, sunt lezate relaţiile sociale referitoare la integritatea corporală, sănă- 
tatea sau libertatea psihică a persoanei. 

În conformitate cu art. 6 din Codul de procedură penală, prin “domiciliu” 
se înțelege locuinţa sau construcţia destinată pentru locuirea permanentă sau 
temporară a unei sau a mai multor persoane (casă, apartament, vilă, cameră 
la hotel, cabină pe o navă maritimă sau fluvială), precum şi încăperile anexate 

nemijlocit la acestea, constituind o parte indivizibilă (verandă, terasă, mansar- 
dă, balcon, beci, un alt loc de uz comun); de asemenea, se înţelege şi orice teren 
privat, automobil, navă maritimă şi fluvială privată, birou. 

Noţiunea de domiciliu, definită în art.6 al Codului de procedură penală, 
are același înțeles ca noțiunea “domiciliu sau reședință” din art. 179 din CP al 
RM. Reşedinţa, spre deosebire de domiciliu, are un caracter temporar. În rest, 
sub aspectul destinaţiei funcționale, reşedinţa nu se deosebeşte de domiciliu. 
De aceea, în continuare, vom utiliza doar noțiunea de domiciliu, presupunând 
că aceasta include şi conceptul de reşedinţă. 

Noţiunea de domiciliu implică nu ideea de imobil, luat în considerare 
în materialitatea sa, ci ideea de loc în care o persoană își desfăşoară viaţa sa 
personală?. Iată de ce domiciliul nu poate constitui obiectul material al in- 
fracțiunii de violare de domiciliu. În situaţia violării de domiciliu cu aplicarea 
violenţei, obiectul material este format din corpul altei persoane. 

Victima infracţiunii în cauză poate fi orice persoană - cetățean al Repu- 
blicii Moldova, cetățean străin sau apatrid. La calificare, nu are importanță 
statutul victimei: proprietar; chiriaş; membru al familiei, care are dreptul 
de abitaţie etc. De asemenea, nu contează dacă victima are sau nu viză de 
reşedinţă. Legea penală nu se interesează de legitimitatea poziţiei victimei, ci 
de ilegalitatea conduitei făptuitorului. 

Latura obiectivă a violării de domiciliu include fapta prejudiciabilă care 
ia forma acțiunii sau inacțiunii. Această acțiune sau inacțiune se prezintă 
sub oricare din următoarele modalităţi, realizate în raport cu domiciliul: 1) 
pătrunderea ilegală, fără consimțământul victimei; 2) rămânerea ilegală, fără 
consimțământul victimei; 3) refuzul părăsirii, la cererea victimei; 4) perchezi- 
țiile şi cercetările ilegale. 

În temeiul prevederilor alin. (2) din art. 29 al Constituţiei, pătrunderea sau 
rămânerea în domiciliul unei persoane, fără consimțământul acesteia, nu este 
considerată ilegală, dacă este săvârşită: 

a) pentru executarea unui mandat de arestare sau a unei hotărâri judecă- 

toreşti; 

b) pentru înlăturarea unei primejdii care ameninţă viaţa, integritatea fizi- 

că sau bunurile unei persoane; 

c) pentru prevenirea răspândirii unei epidemii. 

Prin “pătrunderea ilegală” se înţelege introducerea, contrară legii, a făp- 
tuitorului cu întreg corpul în spaţiul în care victima îşi are domiciliul. Prin 





% O. Loghin, T. Toader, Dreptul penal român. Partea specială, Bucureşti, Şansa, 1999, p. 145. 

“rămânerea ilegală” se are în vedere situaţia când pătrunderea a fost realizată 
legal, însă rămânerea în continuare în domiciliul victimei este indezirabilă 
pentru aceasta, dobândind astfel caracter ilegal. 

În cazul refuzului părăsirii domiciliului la cererea victimei, este necesară 
stabilirea următoarelor condiţii: a) prezenţa făptuitorului în spaţiul destinat 
domiciliului (situația-premisă); b) pătrunderea anterioară în domiciliu să aibă 
caracter ilegal sau legal; c) să existe o cerere categorică şi expresă a victimei, 
adresată făptuitorului, de a părăsi domiciliul; d) să nu fie prezente excepţiile 
prevăzute la alin. (2) din art. 29 al Constituţiei. 

Percheziţiile şi cercetările, pentru a fi legale, trebuie ordonate şi efectuate 
în baza unui mandat judiciar, cu excepţia cazurilor şi modului care sunt prevă- 
zute de Codul de procedură penală (de exemplu, în cazul unui delict flagrant). 
În cazul efectuării acțiunilor procesuale fără mandat judiciar, organul abilitat 
să efectueze aceste acţiuni, imediat, dar nu mai târziu decât 24 de ore de la ter- 
minarea acţiunii, prezintă instanţei de judecată materialele respective pentru 
controlul legalităţii acestor acţiuni. Percheziţiile în timpul nopţii sunt interzise 
(în afară de cazul delictului flagrant). 

Infracţiunea de violare de domiciliu este o infracțiune formală. Ea se con- 
sideră consumată din momentul: pătrunderii sau rămânerii ilegale în domici- 
liul persoanei, fără consimțământul acesteia; al refuzului de a părăsi domici- 
liul la cererea persoanei; al efectuării percheziţiilor sau cercetărilor ilegale. 

Latura subiectivă a infracţiunii de la art. 179 din CP al RM se caracteri- 
zează prin intenţie directă. Motivele infracțiunii se pot exprima în: curiozitate, 
interesul material, intenţii huliganice etc. 

Subiectul infracțiunii este persoana fizică responsabilă, care la momentul 
comiterii infracţiunii a atins vârsta de 16 ani. 

Varianta agravată a violării de domiciliu, prevăzută la alin. (2) al art. 179 
din CP al RM, presupune săvârșirea acestei infracțiuni cu aplicarea violenţei 
sau cu ameninţarea aplicării acesteia. Prin “violenţă”, în contextul acestei va- 
riante, trebuie de înţeles vătămarea intenţionată medie sau ușoară a integrităţii 
corporale sau a sănătăţii ori maltratarea intenționată sau alte acte de violenţă. 

Nu este necesară calificarea suplimentară conform art. 152, 153, 154 sau 
155 din CPalRM. 

În ce priveşte modalităţile agravate de la alin. (3) al art. 179 din CP al RM, 
este admisibilă interpretarea în maniera similară celei privind faptele de la lit. a) 
din alin. (2) al art. 178 şi, respectiv, lit. a) din alin. (3) al art. 164 din CP al RM. 

Secţiunea a V-a. INFRACȚIUNI CONTRA DREPTURILOR 
CULTURALE ALE CETĂŢENILOR 


S1. Încălcarea dreptului de autor şi a drepturilor conexe 


Fapta de încălcare a drepturilor de autor şi a drepturilor conexe este in- 
criminată în cinci variante-tip şi o variantă agravată. 

Potrivit alin. (1) al art. 185! din CP al RM, prima variantă-tip constă în 
însuşirea dreptului la paternitate (plagiatul) sau altă violare a dreptului de autor 
şi/sau a drepturilor conexe, dacă valoarea drepturilor violate sau valoarea exem- 
plarului licenţiat de operă, de program de computer, de bază de date, de inter- 
pretare, de fonogramă, de emisiune, care formează obiectul dreptului de autor 
sau al drepturilor conexe, este de proporții mari, aceasta fiind săvârşită prin: 

a) reproducerea integrală sau parţială, modificarea sub orice formă a 

obiectului protejat de dreptul de autor sau de drepturile conexe; 

b) comercializarea, închirierea, exportarea, transportarea, depozitarea sau 
publicarea obiectului protejat de dreptul de autor sau de drepturile co- 
nexe; 

c) comunicarea publică a unei opere cinematografice sau a unei opere 
audiovizuale pe cale radioelectrică sau prin cablu în regim interactiv, 
inclusiv prin Internet ori prin alt procedeu similar; 

d) demonstrarea publică a originalului sau a unui exemplar de operă; 

e) demonstrarea publică a operei sau a fonogramei; 

f) transmiterea simultană sau retransmiterea operei, fonogramei, inter- 
pretării sau emisiunii pe cale radioelectronică sau prin cablu, prin alt 
procedeu similar ori în localurile unde intrarea este cu plată; 

g) fixarea pe suport material a operei audiovizuale, emisiunii sau interpre- 
tării în săli de concerte, cinematografe, precum şi în alt loc public, fără 
acordul titularului de drepturi asupra operei, emisiunii sau interpretării; 

h) permiterea accesului public la bazele de date din computer care conțin 
sau constituie opere protejate de dreptul de autor; 

i) traducerea, publicarea în culegeri, adaptarea sau transformarea operei, 
precum şi prelucrarea, aranjamentul acesteia. 

Obiectul juridic special al infracţiunii prevăzute la alin. (1) al art. 185! din 

CP al RM este constituit din relaţiile sociale referitoare la realizarea, în confor- 
mitate cu art.33 al Constituţiei, a dreptului la libertatea creaţiei. 

Infracţiunea dată nu are un obiect material. Opera, programul de com- 
puter, baza de date, interpretarea, fonograma sau emisiunea - care formează 

obiectul dreptului de autor sau al drepturilor conexe - constituie obiectul ima- 
terial al infracțiunii în cauză. 

În conformitate cu Legea Republicii Moldova privind dreptul de autor şi 
drepturile conexe, adoptată de Parlamentul Republicii Moldova la 23.11.1994%, 
obiecte ale dreptului de autor sunt: operele literare; operele dramatice şi muzi- 
cal-dramatice, scenariile, proiectele de scenarii, libretele, sinopsisul filmului; 
operele muzicale cu sau fără text; operele coregrafice şi pantomimele; operele 
audiovizuale; operele de pictură, sculptură, grafică şi alte opere de artă plastică; 
operele de arhitectură, urbanistică şi de artă horticolă; operele de artă aplicată; 
operele fotografice şi operele obţinute printr-un procedeu analogic fotografiei; 
hărțile, planurile, schițele şi operele plastice referitoare la geografie, topografie, 
arhitectură şi alte ştiinţe; operele derivate şi integrante; alte opere. 

Programul de computer reprezintă totalitatea instrucţiunilor şi dispoziţii- 
lor (ordinelor) exprimate prin cuvinte, coduri, scheme care, fiind redate într-o 
formă lizibilă de maşină, pune în funcţiune computerul pentru a atinge un 
anumit scop sau rezultat. 

Baza de date constituie compilaţia de date sau de alte materiale atât în for- 
mă mecanolizibilă, cât şi sub altă formă, care, prin selectarea şi aranjamentul 
conţinutului, reprezintă un rezultat al muncii creatoare. 

În acord cu prevederile Legii privind dreptul de autor şi drepturile co- 
nexe, prin “interpretare” trebuie de înţeles rezultatul activităţii de creaţie a 
actorului, dirijorului, vocalistului, instrumentistului, dansatorului sau a unei 
alte persoane care joacă roluri, cântă, recită sau interpretează într-un alt mod 
opere literare, artistice sau expresii folclorice. 

Prin “fonogramă” se are în vedere imprimarea exclusiv sonoră a oricărei 
interpretări, a altor sunete sau a reprezentărilor lor, cu excepţia imprimării 
sunetelor incluse în opera audiovizuală. 

Emisiunea reprezintă programul, transmis prin radio sau prin televiziune, 
într-o ordine dinainte stabilită, care este produs nemijlocit de organizaţia de 
difuziune pe cale radioelectrică sau prin cablu, ori produs de o altă organizaţie 
la comandă și din contul organizaţiei de difuziune. 

De asemenea, dreptul subiectiv de autor şi/sau drepturile subiective cone- 
xe formează obiectul imaterial al infracţiunii prevăzute la alin. (1) al art. 185! 
din CP al RM. Aceste drepturi subiective se constituie din drepturi cu caracter 
patrimonial (economic) şi nepatrimonial (personal, moral). 





3 Monitorul Oficial al Republicii Moldova, nr. 13, 1994. 

Pentru calificarea faptei conform alin. (1) al art. 185! din CP al RM, este 
obligatoriu ca valoarea drepturilor subiective violate sau valoarea exemplarului 
licenţiat de operă, de program de computer, de bază de date, de interpretare, de 
fonogramă, de emisiune, care formează obiectul dreptului de autor sau al drep- 
turilor conexe, să se exprime în proporții mari. Prin “proporții mari” înţelegem 
valoarea, exprimată în bani, a drepturilor violate sau a exemplarului licențiat 
de operă, de program de computer, de bază de date, de fonogramă, de emisiune, 
care depăşeşte la momentul săvârșirii infracțiunii 500 unităţi convenţionale de 
amendă. Dacă valoarea respectivă este mai mică, cele săvârşite urmează a fi 
calificate potrivit art. 517 din Codul cu privire la contravenţiile administrative. 

Victimă a infracţiunii prevăzute la alin. (1) al art. 185! din CP al RM este 
titularul dreptului de autor şi/sau al drepturilor conexe, adică autorul sau in- 
terpretul, sau o persoană fizică, alta decât autorul sau interpretul, sau o per- 
soană juridică învestită cu drepturi patrimoniale. 

Latura obiectivă a faptei penale în cauză include fapta prejudiciabilă, ex- 
primată în acțiunea de însuşire a dreptului la paternitate (plagiatul) sau altă 
violare a dreptului de autor şi/sau a drepturilor conexe. 


cca 


Prin “însuşirea dreptului la paternitate (plagiat)” se înţelege arogarea 
dreptului de a se considera autor sau coautor al operei şi de a cere o atare 
recunoaştere, inclusiv prin indicarea numelui său pe fiecare exemplar de operă 
publicată sau la interpretarea în public a operei, dacă aşa ceva este posibil. 

Autorul este persoana fizică prin a cărei muncă creatoare a fost realizată 
opera. Totodată, paternitatea aparține persoanei (persoanelor) sub al cărei nume 
a fost publicată opera, dacă nu există alte dovezi. Pe cale de consecință, din mo- 
mentul creării operei sau a unei părți din operă şi până la publicarea acesteia, 
cel care pretinde că este autor trebuie să facă dovada acestei calități prin orice 
mijloc legal de probă. După publicarea operei, existând prezumția legală relativă 
că autorul este persoana sub al cărei nume opera a fost publicată, dovada că nu 
această persoană este autorul revine celui care pretinde acest lucru. 

În cele ce urmează, vor fi analizate cele nouă modalități alternative ale 
acțiunii de altă violare a dreptului de autor şi/sau a drepturilor conexe. Aceste 
modalități vizează următoarele activităţi realizate în lipsa consimțământului 
titularului dreptului de autor şi/sau al drepturilor conexe: 

a) reproducerea integrală sau parţială, modificarea sub orice formă a 

obiectului protejat de dreptul de autor sau de drepturile conexe. 

Prin “reproducere” se are în vedere realizarea unui sau a câtorva exem- 
plare de operă sau fonogramă în orice formă materială, inclusiv audio- şi 
videoimprimare, ori imprimarea operei sau a fonogramei pentru păstrarea ei 
temporară sau permanentă sub formă electronică (inclusiv numerică), optică 

sau într-o altă formă lizibilă de maşină. În conformitate cu Legea Republicii 
Moldova cu privire la difuzarea exemplarelor de opere şi fonograme, adoptată 
de Parlamentul Republicii Moldova la 14.11.2002%, prin “exemplar de operă 
sau fonogramă” se înţelege copia unei opere sau fonograme, imprimată pe ori- 
ce suport material, produsă, direct sau indirect, de pe original sau de pe o altă 
copie a operei sau fonogramei. 

Prin “modificare sub orice formă” se înțelege “prelucrarea” obiectului 
protejat de dreptul de autor sau de drepturile conexe, care nu imprimă origi- 
nalitate literară, artistică sau ştiinţifică obiectului nou-creat; 

b) comercializarea, închirierea, importarea, exportarea, transportarea, de- 
pozitarea sau publicarea obiectului protejat de dreptul de autor sau de 
drepturile conexe. 

Comercializarea reprezintă difuzarea obiectului protejat de dreptul de au- 

tor sau de drepturile conexe, prin punerea acestui obiect în rețeaua de comerț. 

Închirierea constă în difuzarea obiectului protejat de dreptul de autor 
sau de drepturile conexe, prin darea acestui obiect în folosință temporară, în 
schimbul unei chirii. 

Importarea rezidă în aducerea - prin cumpărare sau prin schimb, în ţara 
proprie, a obiectului protejat de dreptul de autor sau de drepturile conexe, care 
a fost produs în străinătate. 

Exportarea constituie vinderea în afara țării a obiectului protejat de drep- 
tul de autor sau de drepturile conexe, care a fost produs în țară. 

Transportarea reprezintă deplasarea (cu un vehicul), dintr-un loc în altul, 
a obiectului protejat de dreptul de autor sau de drepturile conexe. 

Depozitarea constă în deținerea obiectului protejat de dreptul de autor sau 
de drepturile conexe în spaţii comerciale sau în anexele acestora, în alte spaţii 
sau în mijloace de transport. 

Publicarea rezidă în editarea sau punerea în circulaţie a obiectelor proteja- 
te de dreptul de autor sau de drepturile conexe, într-un număr suficient pentru 
a satisface cerinţele publicului; 

c) comunicarea publică a unei opere cinematografice sau a unei opere 
audiovizuale pe cale radioelectrică sau prin cablu în regim interactiv, 
inclusiv prin Internet ori prin alt procedeu similar. 

Prin “comunicare publică” se înțelege comunicarea unei opere, făcută 

într-un loc deschis publicului sau în orice alt loc în care se adună un număr 
de persoane care depăşeşte cercul normal al membrilor unei familii sau al 





3 Monitorul Oficial al Republicii Moldova, nr. 11-13, 2003. 

cunoştinţelor apropiate ale acesteia, indiferent dacă membrii care compun acel 
public susceptibil de a recepționa astfel de comunicări pot sau nu să o facă în 
acelaşi loc sau în locuri diferite, în acelaşi timp sau în momente diferite; 

d) demonstrarea publică a originalului sau a unui exemplar de operă. 

Demonstrarea publică reprezintă demonstrarea originalului sau a unui 
exemplar al operei nemijlocit sau pe ecran cu ajutorul peliculei, diapozitivului, 
cadrului ori prin alte dispozitive sau procedee (exceptând comunicarea lor pe 
cale radioelectrică sau prin cablu), astfel încât ele să poată fi recepţionare de 
persoane care nu fac parte din cercul normal al membrilor unei familii sau al 
cunoştinţelor apropiate ale acesteia; 

e) interpretarea publică a operei sau a fonogramei. 

Prin “interpretare publică” trebuie de înţeles reprezentarea operei sau a fo- 
nogramei prin recitare, joc, cântec sau într-un alt mod, atât în interpretare vie, 
cât şi cu ajutorul diverselor dispozitive şi procedee (cu excepţia comunicării pe 
cale radioelectrică sau prin cablu), astfel încât ele să poată fi recepționate de 
persoane care nu fac parte din cercul normal al membrilor unei familii sau al 
cunoştinţelor apropiate ale acesteia; 

f) transmiterea simultană sau retransmiterea operei, fonogramei, in- 
terpretării sau emisiunii pe cale radioelectrică sau prin cablu, prin alt 
procedeu similar ori în localurile unde intrarea este cu plată. 

Transmiterea reprezintă comunicarea operei, fonogramei, interpretării 
sau emisiunii cu ajutorul unui post emițător de radio, de televiziune sau prin 
telegraf. 

Retransmiterea constă în transmiterea simultană pe cale radioelectrică 
sau prin cablu a emisiunilor unei organizaţii de difuziune, efectuată de o altă 
organizație de difuziune; 

g) fixarea pe suport material a operei audiovizuale, emisiunii sau interpre- 
tării în săli de concerte, cinematografe, precum şi în alt loc public, fără 
acordul titularului de drepturi asupra operei, emisiunii sau interpretării. 

Prin “fixare” se are în vedere încorporarea de coduri, de sunete, de imagini 
ori de sunete şi imagini sau de reprezentări numerice ale acestora, pe orice su- 
port material, chiar electronic (peliculă de film, bandă magnetică, disc etc.), care 
permite perceperea, reproducerea ori comunicarea lor într-un mod oarecare; 

h) permiterea accesului public la bazele de date din computer care conțin 

sau constituie opere protejate de dreptul de autor. 

Această modalitate se exprimă în încuviințarea punerii la dispoziţia tu- 
turor a bazelor de date, create la computer, care conţin sau constituie opere 
protejate de dreptul de autor; 

i) traducerea, publicarea în culegeri, adaptarea sau transformarea operei, 

precum şi prelucrarea, aranjamentul acesteia. 

Traducerea constă în realizarea unei opere derivate, prin expunerea unui 
text dintr-o limbă în alta. 

Publicarea în culegeri rezidă în tipărirea unor opere, adunate într-o operă 
unică, aceasta constituind “opera derivată”. 

Adaptarea constituie transformarea unor opere, pentru a putea fi utilizate 
în alte scopuri decât destinaţia lor inițială (de exemplu, transformarea unei 
nuvele într-un scenariu de film). 

Transformarea reprezintă schimbarea înfățișării, atribuirea unui alt as- 
pect sau a unei alte forme, modificând anumite elemente ale operei şi păstrând 
altele, potrivit anumitor formule. 

Prelucrarea constă în adaptarea operei pentru utilizarea acesteia în scopu- 
ri determinate. 

Aranjamentul constituie prelucrarea unei opere muzicale pentru instru- 
mente sau voce. 

Infracţiunea prevăzută la alin. (1) al art. 185! din CP al RM este o infrac- 
ţiune formală. Ea se consideră consumată din momentul arogării calităţii de 
autor (coautor) sau al realizării altei violări a dreptului de autor şi/sau a drep- 
turilor conexe. 

Latura subiectivă a infracţiunii în cauză se caracterizează prin intenţie di- 
rectă. De cele mai multe ori, motivele infracțiunii constau în interesul material. 

Subiect al infracţiunii analizate este persoana fizică responsabilă, care la 
momentul comiterii infracțiunii a atins vârsta de 16 ani. De asemenea, sub- 
iect al infracţiunii date poate fi persoana juridică ce desfăşoară activitate de 
întreprinzător. 

Potrivit alin. (2) al art. 185! din CP al RM, cea de-a doua variantă-tip a în- 
călcării dreptului de autor şi a drepturilor conexe constă în comercializarea, 
închirierea sau schimbul de exemplare de opere sau de fonograme, cu violarea 
drepturilor de autor şi/sau a drepturilor conexe prin anunţuri publice, prin 
mijloace electronice de comunicare sau prin expunerea publică a cataloagelor 
cu coperte ori a copertelor operelor sau fonogramelor, precum şi refuzul de a 
declara proveniența exemplarelor de opere sau de fonograme comercializate, 
închiriate sau schimbate cu violarea drepturilor de autor şi/sau a drepturilor 
conexe. 

Obiectul juridic special al infracţiunii examinate îl formează relaţiile 
sociale privitoare la realizarea, în conformitate cu art. 33 al Constituţiei, a 
dreptului la libertatea creaţiei. 

Ca şi infracţiunea precedentă, cea de faţă nu are un obiect material. Ope- 
rele sau fonogramele constituie obiectul imaterial al faptei infracționale prevă- 
zute la alin. (2) al art. 185! din CP al RM. 

Victimă a infracţiunii în cauză este titularul dreptului de autor şi/sau al 
drepturilor conexe. 

Latura obiectivă a infracţiunii prevăzute la alin. (2) al art. 185! din CP al 
RM se exprimă în fapta prejudiciabilă care se concretizează în: 1) acţiunea de 
comercializare, închiriere sau schimb de exemplare de opere sau de fonogra- 
me cu violarea dreptului de autor şi/sau a drepturilor conexe prin anunțuri 
publice, prin mijloace electronice de comunicare sau prin expunerea publică 
a cataloagelor cu coperte ori a copertelor operelor sau fonogramelor, sau în 
2) inacţiunea de refuz al declarării provenienţei exemplarelor de opere sau de 
fonograme comercializate, închiriate sau schimbate cu violarea dreptului de 
autor şi/sau a drepturilor conexe. 

Noţiunile “comercializare” şi “închiriere” au fost definite supra. În ce 
priveşte cea de-a treia modalitate a acțiunii prejudiciabile analizate, prin 
“schimb” trebuie de înţeles cedarea exemplarelor de opere sau de fonograme, 
pentru a lua în locul lor altele (echivalente ca valoare). 

Pentru calificarea faptei conform alin. (2) al art. 185! din CP al RM, este 
obligatorie stabilirea metodei de săvârşire a infracțiunii: a) darea de anunţuri 
publice; b) utilizarea de mijloace electronice de comunicare; c) expunerea pu- 
blică a cataloagelor cu coperte ori a copertelor operelor sau fonogramelor. 

Caracterul ilegal al acţiunii examinate este condiţionat de lipsa consim- 
ţământului titularului dreptului de autor şi/sau a drepturilor conexe de a-i fi 
valorificate operele sau fonogramele. 

Prin “copertă a operei sau a fonogramei” trebuie de înţeles partea amba- 
lajului care conţine reprezentarea grafică a informaţiei privind administrarea 
drepturilor asupra operei sau fonogramei, fixată pe orice suport material, care 
trebuie să însoţească fiecare exemplar de operă sau fonogramă. 

În ce priveşte inacțiunea prejudiciabilă, aceasta se exprimă în împotrivirea 
voită la solicitarea expresă a organelor competente de a denunța identitatea 
persoanei de la care au fost primite exemplarele de opere sau de fonograme 
comercializate, închiriate sau schimbate, fie de a declara modalitatea în care 
acestea au fost realizate de însuşi deținătorul lor. 

Prin “organe competente” trebuie de înţeles: organele de urmărire penală; 
Agenţia de Stat pentru Drepturile de Autor (în continuare - ASDA); organi- 
zaţiile de administrare pe principii colective a drepturilor patrimoniale ale 
titularilor drepturilor de autor şi/sau a drepturilor conexe. 

Infracţiunea prevăzută la alin. (2) al art. 185! din CP al RM este o infrac- 
ţiune formală. Fa se consideră consumată din momentul săvârșirii acțiunii sau 
inacțiunii prejudiciabile corespunzătoare. 

Latura subiectivă a infracțiunii date se caracterizează prin intenţie direc- 
tă. În cele mai frecvente cazuri, motivele infracțiunii se exprimă în interesul 
material. 

Subiect al infracţiunii analizate este persoana fizică responsabilă, care la 
momentul comiterii infracțiunii a atins vârsta de 16 ani. De asemenea, subiect 
al infracţiunii în cauză poate fi persoana juridică ce desfășoară activitate de 
întreprinzător. 

Conform alin. (3) al art. 185! din CP al RM, cea de-a treia variantă-tip a 
încălcării dreptului de autor şi a drepturilor conexe constă în comercializarea, 
închirierea, schimbul, transmiterea cu titlu gratuit, exportarea, depozitarea 
sau altă valorificare a exemplarelor de opere şi/sau de fonograme, de programe 
de computer, de baze de date fără marcaje de control corespunzătoare, dacă 
valoarea acestor obiecte este de proporții mari. 

Obiectul juridic special al infracţiunii în cauză îl constituie relaţiile socia- 
le referitoare la realizarea, în conformitate cu art. 33 al Constituţiei, a dreptu- 
lui la libertatea creaţiei. 

Infracţiunea dată nu are un obiect material. În schimb ea are un obiect 
imaterial, care constă în: opere; fonograme; programe de computer; baze de 
date. Este obligatoriu ca valoarea acestor obiecte ale dreptului de autor sau ale 
drepturilor conexe să se exprime în proporții mari. Dacă valoarea este mai 
mică, cele săvârşite trebuie calificate potrivit art. 51? din Codul cu privire la 
contravenţiile administrative. 

Victimă a infracţiunii prevăzute la alin. (3) al art. 185! din CP al RM este 
titularul dreptului de autor şi/sau al drepturilor conexe. 

Latura obiectivă a infracţiunii date se exprimă în fapta prejudiciabilă 
concretizată în acţiunea de comercializare, închiriere, schimb, transmitere 
cu titlu gratuit, exportare, depozitare sau altă valorificare a exemplarelor de 
opere şi/sau de fonograme, de programe de computer, de baze de date, în lipsa 
marcajelor de control corespunzătoare. 

Transmiterea cu titlu gratuit constă în mărirea din contul patrimoniului 
făptuitorului - în lipsa unui echivalent valoric din partea persoanei căreia i se 
transmite obiectul dreptului de autor sau al drepturilor conexe - a patrimo- 
niului acestei persoane. 

Prin “altă valorificare” trebuie de înțeles publicarea, comunicarea publică, 
demonstrarea publică, interpretarea publică, imprimarea, reproducerea, emi- 

terea, retransmiterea sau alte acțiuni privind utilizarea sub orice formă şi în 
orice mod a obiectelor dreptului de autor sau ale drepturilor conexe. 

Ilegalitatea faptei prevăzute la alin. (3) al art. 185: din CP al RM este con- 
diţionată de lipsa marcajelor de control corespunzătoare. 

Marcajul de control confirmă legalitatea și justeţea utilizării exemplarelor 
de opere şi fonograme, pe care este aplicat, şi asigură respectarea dreptului de 
autor şi a drepturilor conexe. Potrivit Legii cu privire la difuzarea exemplare- 
lor de opere şi fonograme, conform Hotărârii Guvernului Republicii Moldova 
pentru aprobarea Regulamentului cu privire la modul de producere, eliberare 
şi aplicare a marcajelor de control pe exemplarele de opere şi fonograme şi Re- 
gulamentului cu privire la modul de înregistrare în Registrul de stat al titulari- 
lor marcajelor de control, nr. 744 din 20.06.2003%, prin “marcaj de control” se 
are în vedere eticheta de model unic sub formă de imagine tridimensională, cu 
un nivel special de protecţie pe partea exterioară, realizată pe un suport auto- 
adeziv şi autodistructiv, având înscris pe ea un cod alfanumeric ce reprezintă 
seria şi numărul înregistrării exemplarului de operă sau fonogramă. 

Infracţiunea prevăzută la alin. (3) al art. 185! din CP al RM este o infrac- 
ţiune formală. Ea se consideră consumată din momentul săvârșirii acțiunii 
prejudiciabile corespunzătoare. 

Latura subiectivă a infracţiunii analizate se caracterizează prin intenţie di- 
rectă. De cele mai multe ori, motivele infracțiunii constau în interesul material. 

Subiectul infracțiunii date este persoana fizică responsabilă, care la mo- 
mentul săvârșirii infracțiunii a împlinit vârsta de 16 ani. De asemenea, subiect 
al infracţiunii în cauză poate fi persoana juridică ce desfăşoară activitate de 
întreprinzător. 

Potrivit alin. (4) al art. 185! din CP al RM, cea de-a patra variantă-tip a în- 
călcării dreptului de autor şi a drepturilor conexe constă în eludarea mijloacelor 
tehnice de protecţie a dreptului de autor şi a drepturilor conexe, precum şi înlătu- 
rarea sau schimbarea informaţiei privind administrarea drepturilor de autor şi a 
drepturilor conexe, indiferent de faptul dacă au fost încălcate aceste drepturi. 

Obiectul juridic special al infracţiunii date îl formează relaţiile sociale 
privitoare la realizarea, în conformitate cu art.33 al Constituţiei, a dreptului la 
libertatea creaţiei. 

Obiectul material al infracţiunii examinate îl reprezintă mijloacele teh- 
nice de protecţie a dreptului de autor şi a drepturilor conexe. În calitate de 

obiect imaterial apare informaţia privind administrarea dreptului de autor şi 
a drepturilor conexe. 

Victimă a infracţiunii prevăzute la alin. (4) al art. 185! din CP al RM este 
titularul dreptului de autor şi/sau al drepturilor conexe. 

Latura obiectivă a infracţiunii analizate constă în fapta prejudiciabilă care 
se concretizează într-o acțiune. Această acțiune se poate exprima prin urmă- 
toarele două modalităţi alternative: 1) eludarea mijloacelor tehnice de protec- 
ţie a dreptului de autor şi a drepturilor conexe, indiferent de faptul dacă au fost 
încălcate aceste drepturi; 2) înlăturarea sau schimbarea informaţiei privind 
administrarea dreptului de autor şi a drepturilor conexe, indiferent de faptul 
dacă au fost încălcate aceste drepturi. 

Prin “eludare” trebuie de înţeles neutralizarea mijloacelor tehnice de pro- 
tecție a dreptului de autor şi a drepturilor conexe (în special, neutralizarea 
dispozitivelor tehnice care protejează programul de computer). 

Înlăturarea sau schimbarea informaţiei privind administrarea dreptului 
de autor şi a drepturilor conexe va fi considerată ilegală, determinând aplicarea 
alin. (4) al art. 185! din CP al RM, dacă a fost săvârşită de către altcineva decât ti- 
tularul dreptului de autor şi/sau al drepturilor conexe ori organizația de admini- 
strare pe principii colective a drepturilor patrimoniale ale titularilor respectivi. 

Răspunderea conform alin. (4) al art. 185! din CP al RM survine indiferent 
de încălcarea dreptului de autor sau a drepturilor conexe. Totuşi, prezenţa sau 
lipsa încălcării date trebuie luată în consideraţie la individualizarea pedepsei. 

Infracţiunea în cauză este o infracțiune formală. Ea se consideră consu- 
mată din momentul comiterii acțiunii prejudiciabile corespunzătoare. 

Latura subiectivă a faptei infracționale examinate se caracterizează prin 
intenţie directă. Motivele infracțiunii se pot exprima în: interesul material, 
curiozitate, teribilism etc. 

Subiect al infracţiunii date este persoana fizică responsabilă, care la mo- 
mentul săvârșirii infracţiunii a atins vârsta de 16 ani. De asemenea, subiectul 
infracţiunii prevăzute la alin. (4) al art. 185! din CP al RM poate fi persoana 
juridică ce desfăşoară activitate de întreprinzător. 

Conform alin. (5) al art. 185! din CP al RM, cea de-a cincea variantă-tip a 
încălcării dreptului de autor şi a drepturilor conexe constă în marcarea, comer- 
cializarea, importarea, exportarea, transportarea sau depozitarea ilegală a mar- 
cajelor de control, falsificarea acestora, care au cauzat daune în proporții mari. 

Obiectul juridic special al infracțiunii analizate îl constituie relaţiile so- 
ciale cu privire la realizarea, în conformitate cu art.33 al Constituţiei, a drep- 
tului la libertatea creaţiei. 


Capitolul VI 221 





Obiectul material al infracţiunii date îl formează marcajul de control. 

Victimă a infracţiunii este titularul dreptului de autor şi/sau al drepturilor 
conexe. 

Latura obiectivă a infracţiunii prevăzute la alin. (5) al art. 185! din CP al 
RM include: 1) fapta prejudiciabilă constând în acţiunea de marcare sau de 
comercializare, importare, exportare, transportare sau depozitare ilegală a 
marcajelor de control, sau de falsificare a acestora; 2) urmările prejudiciabile 
care se exprimă în daune în proporții mari; 3) legătura de cauzalitate dintre 
fapta prejudiciabilă şi urmările prejudiciabile. 

Marcarea ilegală presupune aplicarea marcajului de control pe exemplare- 
le operelor şi fonogramelor, în lipsa autorizării ASDA. 

Falsificarea marcajelor de control reprezintă confecționarea neautorizată 
de către ASDA a acestora sau alterarea marcajelor de control autentice, astfel 
încât informaţia de pe ele să nu corespundă realității. 

Pentru consumarea infracţiunii date este obligatorie producerea daunelor 
în proporţii mari. Dacă cele săvârşite nu implică producerea unor astfel de 
daune, calificarea se face conform art. 51? din Codul cu privire la contraven- 
ţiile administrative. 

Infracţiunea examinată este materială. Momentul ei de consumare coinci- 
de cu survenirea daunelor în proporții mari. 

Latura subiectivă a faptei infracționale, prevăzute la alin. (5) al art. 185! 
din CP al RM, se caracterizează prin intenţie directă. Motivele infracțiunii se 
exprimă, de cele mai multe ori, în interesul material. 

Subiect al infracțiunii în cauză este persoana fizică responsabilă, care la 
momentul comiterii infracţiunii a împlinit vârsta de 16 ani. De asemenea, 
persoana juridică, care desfăşoară activitate de întreprinzător, poate evolua ca 
subiect al acestei infracțiuni. 

În conformitate cu alin. (6) al art. 185! din CP al RM, răspunderea pentru 
încălcarea dreptului de autor şi a drepturilor conexe se agravează dacă această 
faptă este săvârşită: 

a) repetat; 

b) de două sau mai multe persoane; 

c) deun grup criminal organizat sau de o organizaţie criminală; 

d) prin constrângere fizică sau psihică; 

e) în proporţii deosebit de mari. 

Cu excepţia ultimei agravante, trăsăturile tuturor celorlalte ne sunt cunos- 
cute din analiza infracţiunilor examinate supra. 

Prin “proporţii deosebit de mari” înțelegem valoarea, exprimată în bani, a 
drepturilor violate sau a exemplarului licenţiat de operă, de program de com- 
puter, de bază de date, de fonogramă, de emisiune, care depăşeşte la momentul 
săvârşirii infracțiunii 1500 unităţi convenţionale de amendă. 

Capitolul VII 


INFRACȚIUNI CONTRA PATRIMONIULUI 


Secţiunea |. NOŢIUNEA, CARACTERIZAREA GENERALĂ 
ŞI TIPURILE INFRACȚIUNILOR CONTRA 
PATRIMONIULUI 


Infracţiunile contra patrimoniului reprezintă grupul de infracțiuni 
prevăzute în Capitolul VI al Părţii speciale a Codului penal al Republicii 
Moldova, fiind fapte prejudiciabile, săvârşite cu intenţie sau din imprudenţă, 
care vatămă - în mod exclusiv sau în principal - relaţiile sociale cu privire la 
patrimoniu. 

Respectiv, obiectul juridic generic al infracțiunilor din grupul analizat îl 
constituie relaţiile sociale cu privire la patrimoniu. 

În terminologia legii penale, noţiunea de patrimoniu are exact acelaşi în- 
ţeles ca şi în terminologia dreptului civil: “totalitatea drepturilor și obligaţiilor 
patrimoniale (care pot fi evaluate în bani), privite ca o sumă de valori active şi 
pasive, strâns legate între ele, aparţinând unor persoane fizice şi juridice deter- 
minate” (alin. (1) al art. 284 din Codului civil al Republicii Moldova). 

Referitor la caracterizarea rolului şi locului patrimoniului, privit, în pri- 
mul rând, ca valoare socială fundamentală, acesta reprezintă o condiţie de 
participare la raporturile juridice de ordin patrimonial. Bunurile și drepturile 
ce constituie obiectul acestor raporturi permit persoanei să-şi îndeplinească 
obligaţiile cu caracter economic. În această ipostază, patrimoniul apare ca o 
condiţie a capacităţii juridice a persoanei şi deci ca o valoare socială care tre- 
buie să fie apărată prin toate mijloacele juridice, inclusiv cele de drept penal. 

În al doilea rând, patrimoniul este o emanaţie a personalităţii, deoarece 
drepturile şi obligaţiile patrimoniale sunt caracteristice subiectelor de drept. 
Apărarea persoanei ca subiect de drept înseamnă şi apărarea acesteia ca titu- 
lară a unui patrimoniu. 

În fine, dar nu în ultimul rând, sub unul dintre elementele patrimoniului, 
şi anume: dreptul de proprietate, un drept real tipic, este recunoscut ca drept 
fundamental al omului, prevăzut în tratatele şi convențiile internaționale. 
Astfel, de exemplu, conform art. 17 al Declaraţiei Universale a Drepturilor 
Omului, nimeni nu va fi lipsit în mod arbitrar de proprietatea sa. De aseme- 
nea, potrivit art.1 din Protocolul nr. 1 adiţional la Convenţia pentru apărarea 

drepturilor omului şi a libertăţilor fundamentale!, orice persoană fizică sau 
juridică are dreptul la respectarea bunurilor sale; nimeni nu poate fi lipsit de 
proprietatea sa decât pentru cauză de utilitate publică şi în condiţiile prevăzute 
de lege şi de principiile generale ale dreptului internaţional. 

Termenul “proprietate” şi cel de “drept de proprietate” nu sunt sinonime. 
În corespundere cu alin. (1) al art. 2 din CPal RM, legea penală apără, împotri- 
va infracțiunilor, de rând cu alte valori sociale, şi proprietatea, nu însă dreptul 
de proprietate. Faptul că scopul legii penale constă, printre altele, în apărarea 
penală a proprietăţii, denotă fără putință de tăgadă că proprietatea constituie 
chintesenţa patrimoniului. În alţi termeni, apărând proprietatea, legea pena- 
lă protejează, implicit, patrimoniul. De aceea, abordarea problemei privind 
apărarea penală a proprietăţii într-un context mai larg - al apărării penale a 
patrimoniului — se impune cu necesitate și nu are decât să faciliteze înțelegerea 
corectă a semnificației noțiunii de patrimoniu ca valoare socială. 

Astfel, menţionăm că relaţiile sociale de proprietate se referă la apropie- 
rea bunurilor, a obiectelor dreptului de proprietate, care sunt fie mijloace de 
producţie, fie produse ale activităţii omului. Termenul “apropiere”, utilizat 
în context, se referă la apropierea înţeleasă nu ca proces de producţie, ci ca 
premisă şi, totodată, ca rezultat al acestui proces. Desemnând în fond o stare 
de apartenenţă a bunurilor, proprietatea poate fi privită ca latura statică a pro- 
ducţiei sociale. 

Aşadar, totalitatea relaţiilor de producţie cuprinde, pe de o parte, latura 
statică a producției sociale, iar, pe de altă parte, latura dinamică a acesteia. 
Altfel spus, ea cuprinde, în primul rând, starea de apartenenţă a bunuri- 
lor - statului, persoanelor juridice sau fizice. De aceea, atunci când făptuitorul 
săvârşeşte o infracțiune contra patrimoniului, victima este lipsită de posibili- 
tatea de a poseda bunurile ce i-au fost sustrase, distruse, deteriorate, ocupate 
etc., în același timp fiind lipsită de posibilitatea de a le repartiza, schimba, 
consuma sau de a le utiliza pentru producerea altor bunuri. 

Dacă latura statică a producției sociale se exprimă în proprietate, atunci ce 
exprimă latura dinamică a producţiei sociale? Aceasta din urmă exprimă pro- 
cesul de funcționare reală a relaţiilor sociale de proprietate în diversele ramuri 
ale economiei naţionale. De aceea, procesele însoţite de utilizarea, reproducția 
şi circuitul proprietăţii trebuie raportate la sfera activității economice. Latura 
dinamică a relaţiilor de producţie, adică relaţiile sociale economice (privite în 





1 “Tratate internaţionale la care Republica Moldova este parte, vol. 1, Chişinău, Moldpres, 

accepțiune îngustă), trebuie raportate, din punctul de vedere al dreptului penal, 
la obiectul juridic generic al infracțiunilor prevăzute în Capitolul X “Infracţiuni 
economice” din Partea specială a Codului penal al Republicii Moldova. 

Denumirea “Infracţiuni contra patrimoniului” a Capitolului VI din Partea 
specială a Codului penal în vigoare este, în raport cu ocrotirea pe care o asigură 
legea penală, mai adecvată decât denumirea “Infracţiuni contra proprietăţii”, 
pe care o avea Capitolul III din Codul penal anterior. Or, legea penală exercită 
această ocrotire sub aspectul menţinerii poziţiei faptice a bunurilor, poziţie 
care poate să derive din alte drepturi reale decât din dreptul de proprietate. 

Noţiunea de patrimoniu, privită ca universalitate ideală, este mult mai 
cuprinzătoare decât noțiunea de proprietate, incluzând, în afara expresiei 
sale juridice — dreptul de proprietate, toate celelalte drepturi reale, precum şi 
drepturile de creanţă, alături de obligaţiile patrimoniale, de asemenea orice si- 
tuaţie care prezintă chiar numai o aparenţă de drept. În acelaşi timp, nu putem 
face abstracție de faptul că proprietatea constituie chintesența patrimoniului. 
Aceasta este explicaţia pentru care legiuitorul enumeră, la alin. (1) al art. 2 din 
CP al RM, printre valorile sociale fundamentale, ocrotite de legea penală îm- 
potriva infracțiunilor, tocmai proprietatea, nu însă patrimoniul. 

Fiind reglementat de legea civilă, patrimoniul este apărat, în primul rând, 
prin mijloace de drept civil. În cazul faptelor prevăzute de normele Capitolului 
VI din Partea Specială a Codului penal, patrimoniul este supus însă unor vătă- 
mări care fac necesară intervenţia mijloacelor de drept penal. Toate aceste fap- 
te sunt prejudiciabile, pentru că aduc atingere unei valori sociale fundamen- 
tale şi fac cu neputinţă circuitul civil. Împotriva acestora, mijloacele de drept 
civil sunt neputincioase, deoarece se limitează la repararea prejudiciului, adică 
la refacerea activului patrimonial. Dar ele nu pot să prevină, prin represiune, 
repetarea unor astfel de fapte care creează starea de nesiguranţă a proprietă- 
ților şi de insecuritate a circuitului civil. De aceea, se impune incriminarea şi 
sancţionarea penală a faptelor de acest gen, fără să excludă, ci, dimpotrivă, să 
facă mai active mijloacele de drept civil de reparare a prejudiciului. 

Fiecare din infracțiunile contra patrimoniului are şi un obiect juridic spe- 
cial, format din relaţiile sociale referitoare la anumite valori sociale specifice: 
relaţiile sociale cu privire la posesia asupra bunurilor mobile (în cazul infrac- 
ţiunilor de la art. 186, 187 din CP al RM); relaţiile sociale cu privire la posesia 
asupra bunurilor imobile (în cazul infracțiunii de la art. 193 din CP al RM); 
relaţiile sociale cu privire la substanţa, integritatea şi potenţialul de utilizare a 
bunurilor (în cazul infracţiunilor de la art. 197, 198 din CP al RM) etc. 

Dar pe lângă infracțiunile cu obiect juridic simplu, mai există şi infracțiu- 
ni cu obiect juridic complex şi infracțiuni cu obiect juridic multiplu, făcând 

parte din acelaşi capitol al legii penale. În cazul ultimelor, relaţiile sociale, 
referitoare la anumite valori sociale specifice care derivă din patrimoniu, sunt 
vătămate nu în mod exclusiv, ci în principal. Totodată, în mod adiacent, se 
aduce atingere relaţiilor sociale referitoare la anumite valori sociale specifice, 
care derivă din alte valori sociale fundamentale decât patrimoniul. 

Printre infracțiunile cu obiect juridic complex se numără: tâlhăria (art. 
188 din CP al RM); şantajul (art. 189 din CP al RM); escrocheria (art. 190 din 
CP al RM) etc. Totodată, se poate remarca vătămarea, în mod adiacent, a unor 
relaţii sociale referitoare la valorile sociale specifice, care derivă din alte valori 
sociale fundamentale decât patrimoniul, la unele modalităţi agravate ale in- 
fracțiunilor cu obiect juridic simplu. Aceste modalități sunt prevăzute la: lit. e) 
din alin. 2) al art. 187; lit. b), c) din alin. (2) al art. 193; lit. a), b)alalin. (2) al 
art. 197; lit. a), b) din alin. (2) al art. 198 din CPal RM etc. 

Printre infracțiunile cu obiect juridic multiplu pot fi enumerate: delapida- 
rea averii străine (art. 191 din CP al RM); dobândirea sau comercializarea bu- 
nurilor despre care se ştie că au fost obținute pe cale criminală (art. 199 din CP 
al RM). Astfel de infracțiuni, ca şi infracțiunile complexe, au unul sau câteva 
obiecte juridice secundare. Însă, spre deosebire de infracțiunile complexe, ele 
reprezintă o singură acţiune (inacțiune), şi nu un sistem de acțiuni (inacțiuni). 

În principiu, toate infracțiunile contra patrimoniului au un obiect mate- 
rial. În cazul unor infracțiuni complexe din grupul examinat se poate vorbi 
chiar despre prezența a două obiecte materiale - obiectul material principal 
şi obiectul material secundar. În orice caz, obiectul material al infracţiunilor 
contra patrimoniului îl formează, în mod prioritar, anumite bunuri. Unele 
dintre infracțiunile contra patrimoniului (de exemplu, cele prevăzute la art. 
186-188, 190-192 din CP al RM etc.) nu pot avea ca obiect material decât un 
bun mobil. Dimpotrivă, infracţiunea de la art. 193 din CP al RM nu poate avea 
ca obiect material decât un bun imobil. Dar există şi infracțiuni care au, ca 
obiect material, orice fel de bun - mobil sau imobil (de exemplu, infracțiunile 
prevăzute la art. 197, 198 din CP al RM). 

De regulă, în calitate de victimă a infracţiunilor contra patrimoniului 
evoluează posesorul de fapt. În acest sens, se poate consemna că, incriminând 
faptele îndreptate contra patrimoniului, legea penală are în vedere nu poziţia 
juridică a victimei, ci fapta ilicită a subiectului. Victima nu are obligația să 
probeze că deţine careva poziţie juridică în raport cu bunul ce i-a fost sustras, 
distrus, deteriorat etc. prin comiterea faptei infracționale. 

Totuşi, în unele situaţii, legiuitorul indică, chiar în dispoziţia normei pe- 
nale, trăsăturile victimei: persoana agresată (art. 188 din CP al RM); proprie- 

tarul, posesorul, deţinătorul, rudele sau apropiații acestora (art. 189 din CP al 
RM); proprietarul (art. 193, 196, 200 din CP al RM) etc. 

Sub aspectul laturii obiective, este necesar a menţiona că infracțiunile 
contra patrimoniului se comit, în majoritatea cazurilor, prin acţiune. Numai 
în cazul faptelor infracţionale prevăzute la art. 196, 197, 198, 200 din CPalRM 
se poate săvârşi şi o inacțiune. 

Cea mai mare parte a faptelor incriminate în cadrul Capitolului VI din Par- 
tea specială a Codului penal sunt infracțiuni materiale. Pe de altă parte, infrac- 
ţiuni formale sunt cele prevăzute la art. 188, 189, 192 din CP al RM etc. Totuşi, 
chiar în ipoteza unora dintre infracțiunile formale, anumite modalităţi agravate 
pot adopta forma unei infracțiuni materiale (de exemplu, modalităţile de la lit. f) 
din alin. (2) al art. 188, de la lit. e), f) din alin. (3) alart. 189 din CP al RM). 

Semnele secundare ale laturii obiective sunt, în general, irelevante pen- 
tru calificarea infracțiunilor contra patrimoniului. Totuşi, pentru unele din 
aceste infracțiuni, existența următoarelor semne este obligatorie: 1) metoda: 
pătrunderea în încăpere, în alt loc pentru depozitare sau în locuinţă (lit. c) din 
alin. 2) al art. 186; lit. d) din alin. (2) al art. 187; lit. d) din alin. (2) alart. 188 
din CP al RM) etc.; 2) modul: ascuns (art. 186 din CP al RM); deschis (art. 187 
din CP al RM); 3) mijloacele: armă sau alte obiecte folosite în calitate de armă 
(lit. e) din alin. (2) al art. 188; lit. b) din alin. (3) al art. 189 din CP al RM); 
4) locul: încăpere, alt loc pentru depozitare sau locuinţă (it. c) din alin. (2) al 
art. 186; lit. d) din alin. 2) al art. 187; lit. d) din alin. (2) al art. 188 din CP al 
RM); buzunare, genţi sau alte obiecte prezente la victimă (art. 192 din CP al 
RM); 5) timpul: timpul unei calamități (lit. a) din alin. (3) al art. 186; lit. a) din 
alin. (3) al art. 187; lit. a) din alin. (3) alart. 188 din CPalRM) etc. 

Din punctul de vedere al laturii subiective, menţionăm, în primul rând, 
că forma de vinovăţie la majoritatea infracțiunilor analizate se exprimă prin 
intenţie. Doar faptele incriminate la art. 198 şi 200 din CP al RM sunt săvârşite 
din imprudenţă. 

Majoritatea infracţiunilor contra patrimoniului presupun existența obli- 
gatorie a scopului de cupiditate. Prezenţa acestui scop nu se cere în cazul in- 
fracțiunilor prevăzute la art. 193, 197, 198, 199, 200 din CP al RM. 

De regulă, subiect al infracțiunilor contra patrimoniului poate fi orice 
persoană fizică responsabilă, care la momentul săvârșirii infracţiunii a îm- 
plinit vârsta răspunderii penale: 14 ani (art. 186-188; alin. (2)-(4) ale art. 189; 
alin. (2), (3) ale art. 190; alin. (2) ale art. 192; art. 195; alin. (4) al art. 196; 
alin.(2) art.197 din CP al RM) sau 16 ani (în celelalte cazuri). De asemenea, 
în cazul unor fapte infracționale din grupul examinat, legea cere ca subiectul 
să aibă o calitate specială: persoana căreia i s-au încredinţat în administrare 

bunurile victimei (art. 191 din CP al RM); persoana căreia i-a fost încredințată 
paza bunurilor victimei (art. 200 din CP al RM) etc. 

Luând în consideraţie specificul faptei prin care se aduce atingere obiectu- 
lui juridic special, precum şi prezenţa sau lipsa scopului de cupiditate, fipolo- 
gia infracțiunilor contra patrimoniului poate fi înfățișată în felul următor: 

1) infracţiuni săvârşite prin sustragere (art. 186-188, 190-192 din CP al 

RM); 

2) infracţiuni având scop de cupiditate, care nu sunt săvârşite prin sustra- 

gere (art. 189, 196 din CP al RM); 

3) infracțiuni comise în scop de cupiditate, având o natură mixtă (art. 194, 

195 din CP al RM); 

4) infracţiuni comise fără scop de cupiditate (art. 193, 197, 198, 199, 200 

din CP al RM). 

Se impune o precizare cu privire la natura infracțiunilor din cel de-al 
treilea subgrup sus-menţionat: datorită modalităţilor de realizare, aceste in- 
fracțiuni îmbină atât caracteristicile infracțiunilor săvârşite prin sustragere, 
cât şi ale infracțiunilor comise în scop de cupiditate, însă nu prin sustragere. 
Ca urmare, infracțiunile de la art. 194 şi art. 195 din CPal RM nu pot fi incluse 
nici la primul tip menţionat, nici la cel de-al doilea. 


Secţiunea a II-a. INFRACȚIUNI CONTRA PATRIMONIULUI 
SĂVÂRȘITE PRIN SUSTRAGERE 


$1. Noţiunea și semnele sustragerii 


Prin “sustragere” se înțelege luarea ilegală şi gratuită a bunurilor mobile 
din posesia altuia, care a cauzat un prejudiciu patrimonial efectiv acestuia, 
săvârşită în scop de cupiditate (profit). 

Această definiție doctrinară a noţiunii de sustragere cuprinde următoare- 
le şapte semne constitutive, care au un caracter necesar şi suficient: 1) “luarea”; 
2) “din posesia altuia”; 3) “a bunurilor mobile”; 4) “ilegală”; 5) “gratuită”; 6) 
“care a cauzat un prejudiciu patrimonial efectiv acestuia”; 7) “săvârşită în scop 
de cupiditate (profit)”. 

Semnele nominalizate sunt obligatorii pentru orice infracțiune contra pa- 
trimoniului, săvârşită prin sustragere. Absența oricăruia din aceste semne ne 
permite să percepem cele comise deja nu în calitate de sustragere, ci ca alt gen 
de infracțiune, sau, în genere, ca faptă care nu are relevanță penală. 

Considerăm binevenită examinarea semnelor constitutive ale noțiunii de 
sustragere în cadrul analizei elementelor componenţei generice a infracțiunii 
de sustragere, componenţă ce formează un sistem integral. 

Abordând problema obiectului infracțiunilor săvârşite prin sustragere, 
menţionăm că, la toate aceste infracțiuni, obiectul juridic comun îl constituie 
relaţiile sociale cu privire la posesia asupra bunurilor mobile. 

Desfăşurarea normală a relaţiilor sociale interesând existenţa, dezvoltarea 
şi consolidarea patrimoniului impune respectarea posesiei asupra bunurilor, 
adică a poziţiei, de fapt, în care se află, din punctul de vedere al păstrării şi al 
destinaţiei lor, bunurile ce ţin de sfera patrimonială a victimei. 

Prin comiterea de sustragere a acestor bunuri, violându-se reglementările 
ce sunt destinate să asigure poziţia de fapt a bunurilor aparținând altor persoa- 
ne fizice, persoanelor juridice sau statului, se aduce, implicit, o gravă atingere 
relaţiilor şi valorilor sociale menţionate mai sus. Anterior săvârșirii sustrage- 
rii, bunul se află într-o anumită poziţie, cu relevanţă socială, care constă în 
faptul că el se găseşte în posesia de fapt a unei alte persoane decât făptuitorul. 
Sustragerea implică, pe de o parte, preexistența acestei situaţii privitoare la po- 
ziţia bunului, iar, pe de altă parte, săvârşirea acţiunii prin care bunul este scos, 
în mod ilicit, din această poziţie şi trecut în același mod într-o altă poziţie, sub 
stăpânirea făptuitorului. 

De obiectul juridic comun al infracțiunilor săvârşite prin sustragere se 
ţine seama atât la stabilirea gradului de pericol social generic, cât şi la deter- 
minarea gradului de pericol social concret al faptelor care aparţin acestui sub- 
grup al infracţiunilor contra patrimoniului. Cercetarea obiectului infracțiuni- 
lor săvârşite prin sustragere nu se poate limita la obiectul juridic comun. De 
aceea, în cadrul $3-$8 ale secţiunii de faţă vor fi analizate şi obiectele juridice 
speciale ale acestor infracţiuni. 

Obiectul material al infracțiunilor săvârşite prin sustragere îl constituie 
bunurile care au o existență materială, care sunt create prin munca omului 
şi care dispun de valoare materială şi cost determinat, fiind bunuri mobile şi 
străine pentru făptuitor. Astfel, în calitatea lor de obiect material al infracțiu- 
nilor analizate, bunurile se caracterizează printr-un ansamblu de aspecte de 
natură socială, economică, fizică şi juridică. 

Sub aspect social, obiectul material al sustragerii este constituit din bu- 
nurile în a căror creare este investită munca umană, prin care bunurile sunt 
detaşate de starea lor naturală. Aspectul examinat este important mai ales în 
planul delimitării infracțiunilor contra patrimoniului, săvârşite prin sustra- 
gere, de unele infracțiuni ecologice (de exemplu, de infracțiunile prevăzute la 
art. 231, 233, 234 din CP al RM). 

În general, aplicarea muncii umane constituie o condiție pentru trecerea 
entităților materiale din categoria de produse ale naturii în categoria de valori 
material-marfare create prin munca omului. Totuși, nu trebuie absolutizată 
teza conform căreia produsele naturii se desprind din starea lor naturală doar 
materializând în sine o anumită măsură a muncii umane. Cauza constă în ace- 
ea că, la ora actuală, majoritatea componentelor materiale ale mediului încon- 
jurător sunt legate, într-un fel sau altul, de activitatea prealabilă de investire a 
muncii umane. Cu alte cuvinte, aceste componente sunt trecute prin “filtrul” 
muncii anterioare a omului (de exemplu, sub formă de lucrări de regenerare a 
pădurilor, de strămutare a animalelor sălbatice etc.). 

Dacă însă componentele indicate, care materializează în sine munca omu- 
lui (fâşiile forestiere artificiale, animalele sălbatice strămutate etc.), ulterior 
există în condiţii naturale (fireşti, neartificiale), atunci aceste componente 
nu vor putea forma obiectul material al sustragerii. Aceasta deoarece scopul 
lucrărilor de regenerare, de strămutare etc. constă nu în a introduce aceste 
componente în circuitul marfar, ci în a restabili sau a păstra echilibrul ecolo- 
gic, favorabil vieţii şi activităţii omului. Prin urmare, infracțiunile, care au ca 
obiect material asemenea componente, aduc atingere, în ultimă instanţă, nu 
relaţiilor sociale cu privire la patrimoniu, ci relaţiilor sociale cu privire la in- 
tegritatea mediului înconjurător, deci constituie infracțiuni ecologice. 

Dimpotrivă, este posibilă situaţia când: 1) produsele naturii sunt detaşate 
de starea lor naturală datorită muncii aplicate; 2) produsele naturii îşi păstrea- 
ză legătura cu mediul natural, dar sunt incluse în procesul de producţie. 

În această situaţie, cele comise sunt calificate ca sustragere, dacă se ex- 
primă, de exemplu, în: acțiunile de prindere a peştelui sau de capturare a 
animalelor, crescute de întreprinderi specializate în încăperi sau locuri special 
construite sau adaptate; acţiunile de luare în posesie a roadei crescute, dar care 
nu a fost culeasă; acţiunile de luare în posesie a copacilor care au fost tăiați şi 
pregătiți pentru stivuire, comercializare sau transportare etc. 

În concluzie, este necesar a specifica că, pentru a delimita obiectul mate- 
rial al infracțiunilor contra patrimoniului, săvârşite prin sustragere, de infrac- 
ţiunile ecologice prevăzute la art. 231, 233, 234 din CP al RM, este nevoie de a 
stabili scopul aplicării muncii umane asupra componentelor materiale ale me- 
diului înconjurător. Dacă acest scop a constat în a restabili sau a păstra situația 
ecologică favorabilă pentru viaţa şi activitatea omului, atunci cele săvârşite for- 
mează una din faptele infracționale incriminate la art. 231, 233 sau la art. 234 
din CP al RM. Din contra, dacă scopul în care s-a aplicat munca umană asupra 
componentelor materiale ale mediului înconjurător s-a exprimat în a include 
componentele date în circuitul marfar, în procesul de producţie, atunci cele 


Capitolul VII 231 





comise se califică potrivit normelor corespunzătoare cuprinse în Capitolul VI 
din Partea specială a Codului penal. 

Sub aspect economic, bunurile care formează obiectul material al infracțiu- 
nilor săvârşite prin sustragere trebuie să aibă o valoare materială (economică) 
şi un cost determinat. 

Prezenţa valorii materiale (economice) constă în aceea că, în calitate de bu- 
nuri apar valorile material-marfare, precum şi alte valori care au cost şi expresia 
bănească a acestuia — preţ. Costul exprimă valoarea obiectivă a bunului, utilitatea 
socială a acestuia. Dacă bunul are doar o valoare subiectivă, sentimentală, având 
o utilitate individuală, el nu va putea forma obiectul material al infracțiunilor 
săvârşite prin sustragere (de exemplu, o agendă, o poză a unei cunoştinţe, un 
jurnal intim cu însemnările persoanei etc.). Aceasta deoarece un astfel de bun nu 
va putea fi evaluat în bani. Or, pentru a fi considerat parte a sferei patrimoniale 
a unei persoane, bunul trebuie să poată fi evaluat în bani, cerință ce se desprinde 
chiar din definiţia noțiunii de patrimoniu conținută la art. 284 al Codului civil. 

Există bunuri care, pe lângă o utilitate individuală, au şi o utilitate socială: 
pozele unor celebrități (mai ales cu autografele acestora), jurnalele intime ale 
acestora, scrisorile lor etc. Evident, asemenea bunuri, constituind exponate 
muzeale, piese de arhivă, obiecte de vânzare-cumpărare sau de licitaţie, tre- 
buie recunoscute ca obiect material al infracţiunilor săvârşite prin sustragere. 

Sub aspect fizic, bunurile, privite ca obiect material al infracțiunilor 
săvârşite prin sustragere, trebuie să fie bunuri mobile. Reprezentând unul 
dintre semnele constitutive ale noţiunii de sustragere, calitatea de bun mobil 
permite delimitarea infracțiunilor săvârşite prin sustragere de infracțiunea 
prevăzută la art. 193 din CP al RM (“Ocuparea bunurilor imobile străine”). 

Limitarea obiectelor materiale ale sustragerii la bunurile mobile are ca 
explicaţie faptul că sustragerea este înțeleasă tradițional ca deplasare a bunu- 
rilor în spaţiu de pe o locaţie permanentă sau provizorie, în rezultatul căreia 
făptuitorul devine stăpânul de facto al acestor bunuri, iar posesorul precedent 
încetează a le mai stăpâni. 

În contrast, un bun imobil nu poate constitui obiectul material al sustra- 
gerii. De altfel, cu privire la un asemenea bun, realizarea acțiunii de luare e de 
neconceput: nu poţi lua ceva care este imutabil prin definiţie. Pentru bunurile 
imobile, prezintă importanță nu numai legătura lor solidă de sol, dar şi desti- 
naţia lor funcțională, care nu poate fi realizată în lipsa unei asemenea legături. 
Multe din bunurile imobile sunt, în același timp, bunuri indivizibile. De aceea, 
oricare atingere având natura sustragerii, săvârşită prin influențarea asupra 
acestor bunuri, ar însemna fie anularea, ca rezultat al divizării lor, a destinaţiei 
economice pe care o aveau, fie, cel puţin, o depreciere considerabilă. 

Dacă un bun imobil nu poate fi sustras, în schimb părțile dintr-un aseme- 
nea bun, devenite mobile prin detaşare, pot constitui obiectul material al faptei 
date. De exemplu, dacă o casă nu poate fi sustrasă, în schimb pot fi sustrase 
uşile, ferestrele acesteia etc. Dacă prin detaşarea părților dintr-un imobil s-a 
provocat şi distrugerea sau deteriorarea imobilului respectiv, alături de fapta 
de sustragere subzistă şi acea prevăzută la art. 197 sau la art. 198 din CP al RM, 
faptele fiind calificate în concurs. 

În conformitate cu alin. (5) al art. 288 din Codul civil, bunuri mobile sunt 
considerate inclusiv banii şi titlurile de valoare. 

Banii reprezintă echivalentul universal al costului, fiind o marfă distinc- 
tă care exprimă preţul oricăror altor genuri de bunuri. Ca obiect material al 
infracțiunilor săvârşite prin sustragere, banii pot fi reprezentaţi prin valută 
naţională sau străină. 

Având în vedere conţinutul Legii cu privire la piaţa valorilor mobiliare, 
adoptate de Parlamentul Republicii Moldova la 18.11.1998, pentru titlurile 
de valoare (valorile mobiliare) se stabileşte o ordine specială de emisie, care 
include în special înregistrarea emiterii valorilor mobiliare şi înregistrarea 
dării de seamă asupra rezultatelor emiterii la Comisia Naţională a Valorilor 
Mobiliare. Această ordine specială de emisie reprezintă un criteriu precis de 
delimitare a titlurilor de valoare (valorilor mobiliare) de alte documente (poli- 
ţe de asigurare, testamente, tichete de călătorie în transport, bilete de concert, 
bilete de loterie, tichete de combustibil şi lubrifianţi etc.). Sustragerea unor 
astfel de documente poate fi calificată conform art. 360 din CP al RM. În- 
trucât ele nu intră sub incidenţa noţiunii “bunuri mobile”, reglementate de 
prevederile legislaţiei civile, sustragerea unor asemenea documente nu poate 
fi făcută potrivit normelor din Capitolul VI al Părții speciale a Codului penal. 
De asemenea, cardurile sau alte carnete de plată, din moment ce nu constituie 
titluri de valoare, nu pot forma obiectul material al infracțiunii săvârşite prin 
sustragere. Luarea ilegală a cardurilor sau a altor carnete de plată, în prezenţa 
unor probe suplimentare, poate forma pregătirea de sustragere a mijloacelor 
băneşti corespunzătoare. În mod similar, în prezenţa probării intenţiei de a 
comite ulterior sustragerea hainelor persoanei de la vestiarul restaurantului, 
teatrului, cafenelei etc., trebuie calificată luarea ilegală de la victimă a jetonului 
cu număr de identificare, care nu poate constitui obiectul material al sustrage- 
rii, însă poate fi mijlocul de săvârşire a acesteia. 





2 Monitorul Oficial al Republicii Moldova, nr. 27-28, 1999. 

Sub aspect juridic, bunurile, privite ca obiect material al infracțiunilor 
săvârşite prin sustragere, trebuie să fie străine pentru făptuitor. În alţi terme- 
ni, evocând unul dintre semnele constitutive ale noţiunii de sustragere, bunul 
trebuie să se afle, în momentul săvârşirii infracțiunii, în posesia altuia. Fapta 
va fi calificată ca sustragere atât în cazul în care bunurile au fost luate de la 
proprietar sau posesorul legitim, cât şi în cazul în care ele au fost luate de la 
un posesor nelegitim, de exemplu de la persoana care a sustras anterior aceste 
bunuri. Pentru calificare nu contează dacă bunurile, sustrase de la posesorul 
lor de fapt, au fost dobândite de el legitim sau nelegitim nici dacă dorința aces- 
tuia de a dispune de ele corespundea normelor juridice şi morale. În acelaşi 
timp, dacă făptuitorul ia bunurile de la posesorul nelegitim, pentru a le trans- 
mite proprietarului sau posesorului legitim, fapta nu poate forma sustragerea. 
Aceasta deoarece nu are loc o înstrăinare a bunurilor, ci o revenire a acestora 
în sfera patrimonială a victimei. În genere, “sustragerea” propriului bun nu 
vatămă relaţiile sociale cu privire la posesia asupra bunurilor mobile. Revendi- 
carea, prin metode ilegale, a propriului bun (de exemplu, revendicarea de către 
proprietar a bunului aflat la o altă persoană care este posesorul lui legitim) sau 
a bunului asupra căruia făptuitorul admite că ar avea careva drepturi trebuie 
calificată ca samavolnicie (art. 352 din CP al RM sau art. 175 din Codul cu 
privire la contravenţiile administrative) sau ca pregătire de escrocherie (art. 26 
şi art. 190 din CP al RM) (dacă a fost probată intenţia făptuitorului de a obține 
compensarea pentru bunul, sub aparenţă, dispărut). 

Latura obiectivă a infracțiunilor săvârşite prin sustragere are următoarea 
structură: 1) fapta prejudiciabilă care constă în acţiunea de luare ilegală și gra- 
tuită; 2) urmările prejudiciabile sub formă de prejudiciu patrimonial efectiv; 3) 
legătura de cauzalitate dintre fapta prejudiciabilă și urmările prejudiciabile. 

Optând pentru termenul “luare”, în vederea desemnării acțiunii prin care 
se săvârşeşte sustragerea, am ajuns la concluzia că tocmai acesta caracterizea- 
ză cel mai deplin şi corect toate formele posibile ale sustragerii. Considerentele 
în sprijinul acestei afirmaţii sunt următoarele: 1) acest termen indică asupra 
faptului că, până la săvârşirea acțiunii prejudiciabile, bunul se găsea în posesia 
altuia; 2) prin conţinutul său semantic, acest termen mărturiseşte despre ine- 
vitabilitatea prejudiciului patrimonial efectiv ca urmare a sustragerii săvârşite; 
3) indicând mecanismul de atingere a obiectului juridic comun al infracţiunii 
săvârşite prin sustragere, acest termen reflectă cel mai exact însuşi procesul de 
influențare nemijlocită infracțională din exterior asupra bunului străin, privit 
ca obiect material al sustragerii; 4) termenul dat determină cel mai reuşit mo- 
mentul de consumare a sustragerii. 

Prin prisma celor menţionate mai sus, este oportun să examinăm terme- 
nul “luare”, care desemnează și unul dintre semnele constitutive ale noțiunii 
de sustragere, prin prisma analizei construcției terminologice similare din ca- 
drul celei mai elaborate definiţii a noţiunii de sustragere ce se conţine la nota 
1 a art. 158 din Codul penal al Federaţiei Ruse: “În articolele prezentului Cod, 
prin sustragere se înţelege luarea şi (sau) trecerea ilegală și gratuită a bunurilor 
străine în folosul făptuitorului sau al persoanelor terțe, prin care s-a cauzat 
prejudiciu proprietarului sau altui posesor al acestor bunuri, săvârşite în scop 
de cupiditate”. 

Observăm că, în această definiţie, acțiunea prejudiciabilă este descrisă ca 
“luarea şi (sau) trecerea bunurilor străine în folosul făptuitorului sau al per- 
soanelor terţe”. 

Din această formulare se poate deduce că fapta prejudiciabilă din contex- 
tul sustragerii poate fi caracterizată prin trei acţiuni posibile: 

a) luarea bunurilor străine; 

b) trecerea bunurilor străine în folosul făptuitorului sau al unor terţe per- 

soane; 

c) luarea bunurilor străine şi trecerea lor în folosul făptuitorului sau al unor 

terțe persoane. 

În doctrina penală rusă este răspândit punctul de vedere conform căruia 
“luarea”, alături de “trecere”, sunt acţiuni obligatorii în cazul furtului, jafului, 
escrocheriei; numai “trecerea” este acțiunea obligatorie în cazul delapidării şi 
al escrocheriei?. Cu alte cuvinte, de una singură, acțiunea de luare nu este con- 
cepută de aceşti autori în raport cu nici o formă a sustragerii. 

În context, urmează să stabilim: care sunt motivele reticenţei unor autori 
vizavi de termenul “luare”, folosit la caracterizarea noțiunii de sustragere? 

În acest sens, menționăm că, în Hotărârea Plenului Judecătoriei Supreme 
a URSS, nr.4 din 11.07.1972, “Despre practica judiciară în cauzele cu privire 


la sustragerea averii de stat şi obşteşti” 


„ se explica: trecerea ilegală gratuită a 
averii de stat sau obşteşti în proprietatea făptuitorului ori în proprietatea altor 
persoane trebuie recunoscută ca sustragere. 

Potrivit opiniei absolut corecte a lui B.A. Kurinov, o caracterizare atât de 
unidirecțională a laturii obiective a sustragerii îşi are originea în perioada ac- 


ţiunii Ucazului Prezidiului Sovietului Suprem al URSS din 04.06.1947 “Despre 

răspunderea penală pentru sustragerea averii de stat şi obşteşti”5, care prezenta 
o listă exemplificativă a formelor de sustragere (“furtul, însuşirea, delapidarea 
sau altă sustragere”) şi în conformitate cu care orice trecere ilegală a bunurilor 
(chiar şi a celor găsite) în folosul făptuitorului era recunoscută ca sustragere“. 

După acest excurs istoric, să trecem la examinarea punctelor de vedere 
ale autorilor care au manifestat reticență față de aplicarea termenului “luare” 
la desemnarea absolută a acțiunii prejudiciabile din cadrul sustragerii. De 
exemplu, G.A. Krigher invocă două considerente care, în opinia lui, denotă 
inadmisibilitatea unei atare abordări: primo - “în practica judiciară, acest 
termen este întotdeauna legat de caracterizarea numai a acelor forme de su- 
stragere care presupun deplasarea bunurilor din posesia străină (de exemplu, 
furtul, jaful)”; secundo - “termenul “luare” nu oglindește acea împrejurare 
importantă, potrivit căreia în cazul sustragerii bunurile să fie nu propriu-zis 
luate, ci să intre în posesia de fapt ilegală a unei anumite persoane, care obține 
în rezultat posibilitatea de a dispune de acele bunuri ca de ale ei proprii”*. 

Un alt autor - S. A. Tararuhin - prezintă un alt argument. El menţionează 
că acest termen este inaplicabil în raport cu fapta de delapidare, întrucât, în 
aceste cazuri, “bunurile se află în posesia legală a făptuitorului şi, prin urmare, 
aici nu poate fi vorba despre luare”. 

Însă, paradoxal referindu-se în continuare la fapta de însuşire, S.A. Tararu- 
hin menționează că “sustragerea se exprimă în fapta activă a celui care însuşeşte 
bunurile, din moment ce până “a le reţine”, “a nu le restitui” infractorul le ia 
(sublinierea ne aparţine - n.a.), ridicându-le din sfera patrimonială a altuia”"?. În 
aceeaşi ordine de idei, G.A. Krigher opinează că, pe lângă nerestituirea bunuri- 
lor la scadenţă, pentru delapidare mai este specific că făptuitorul intră în posesia 
ilegală a acestor bunuri!'!. Totuşi, această constatare a autorului citat nu-l împie- 
dică să afirme că, în cazul comiterii sustragerii în forma de delapidare, acțiunile 
făptuitorului “nu sunt legate de luarea bunurilor din posesie străină. În această 





5 BenOMOCTU BepxoBnoro Cosera CCCP, 1947, N 19. 
B. A. KypunoB, YeonoenaA omeemcmâenHocmb 3a XumeHuA 20cydapcmeennoz0 u o6upec- 
meennozo umymecmea, MockBa, locropusnar, 1954, c. 58. 


T. A. Kpurep, Bopo6a c xumenuamu couuanucmuueckozo umyuecmea, Moca, 1965, 
6:72 


8 Ibidem. 


C. A. Tapapyxun, Couuarnucmuueckas coGcmeennocmv — nenpukocnosenna, KueB, 1963, 
G;9. 


1% Ibidem, p. 27. 
1 T. A. Kpurep, op. cit. p. 180. 

situație, făptuitorul mai întâi posedă bunurile în mod legal, după care, luând re- 
zoluţia de a le reţine, începe să le posede ilegal. Momentul de schimbare a carac- 
terului posesiei reprezintă esențialmente nu altceva decât intrarea infracțională 
în posesia bunurilor care anterior s-au aflat în posesia legală a făptuitorului”?. 
În acest fel, spre deosebire de S. A. Tararuhin care a recunoscut, de facto, că şi în 
cazul delapidării trebuie să aibă loc luarea bunurilor, G. A. Krigher nu a explicat 
în ce mod posesia legală se transformă în posesie ilegală. 

Este clar însă că o simplă “luare a rezoluţiei” de către făptuitor, care nu este 
exprimată în careva acțiune, nu este suficientă pentru a schimba caracterul 
social al posesiei. G. A. Krigher a recunoscut totuși că, în toate cazurile de su- 
stragere, făptuitorul “intră infracțional în posesia bunurilor, adică, extrăgând 
aceste bunuri din fondurile altuia, devine stăpânul de facto al lor...""?. Dar, în 
legătură cu aceasta, necesită a fi constatat faptul că termenul “extragere” nu 
este decât un sinonim al termenului “luare”. 

În linii generale, principala obiecţie a criticilor utilizării absolute a terme- 
nului “luare” la desemnarea acţiunii din cadrul sustragerii se reduce la urmă- 
toarele: “Dacă nu ar exista rezerva despre posibilitatea trecerii fără luare, uni- 
cul termen rămas “luare” ar trebui interpretat extensiv în raport cu asemenea 
formă de sustragere ca delapidarea”"*. 

Referindu-ne la esenţa noțiunii de luare, trebuie de spus că pentru a încăl- 
ca starea de apartenenţă a anumitor bunuri ale posesorului, acesta trebuie lip- 
sit de posibilitatea socială de a-şi exercita puterea asupra acestor bunuri. Acest 
lucru se întâmplă atunci când bunurile sunt despărțite fizic de către făptuitor 
de cealaltă masă patrimonială. În cazul sustragerilor, ca metodă de realizare 
a unei astfel de departajări poate evolua luarea. Dar oare, în cazul delapidării, 
făptuitorul nu operează prin intermediul luării? 

Raportându-ne la formele concrete de deplasare ilicită a bunurilor de la 
posesor la făptuitor, observăm că, în unele cazuri, ea se realizează pe calea uzur- 
pării fizice rudimentare a bunurilor altuia. Însă astfel de cazuri nu epuizează în- 
treaga natură a sustragerii. De aceea, nu putem agrea viziunea lui S. V. Sklearov 
care menţionează că luarea reprezintă numai “deplasarea bunurilor în spațiu””?. 
Astăzi, nu mai putem opera exclusiv cu un astfel de criteriu spaţial. 





12 Ibidem, p.73. 
15 Ibidem. 

Nu este deloc surprinzător că autorul, căruia îi aparţine cea din urmă 
opinie citată, comite aceeaşi eroare pe care a făcut-o S. A. Tararuhin, afir- 
mând: “În cazul delapidării, făptuitorul este în același timp şi infractorul care 
săvârşeşte sustragerea, şi posesorul legal al bunurilor împotriva căruia se co- 
mite această sustragere”!*. 

În cazul delapidării, făptuitorul este persoana căreia bunurile i-au fost în- 
credinţate în temeiul legii. Însă, ele sunt încredințate pentru executarea unor 
atribuţii strict determinate. Pentru a săvârşi sustragerea şi a deveni posesor 
ilegal, făptuitorul ia bunurile din fondurile proprietarului. Luarea se face de 
la proprietar, nu de la făptuitorul însuşi (lucru imposibil), prin aceasta adu- 
cându-se atingere poziţiei bunurilor care aparţin sau interesează patrimoniul 
unității publice sau private. 

În context, nu putem să nu amintim de aserțiunea din cadrul doctrinei 
penale române, potrivit căreia luarea “se săvârşeşte fie cu mişcarea şi ridicarea 
bunului din locul unde se află, fie cu lăsarea bunului în acelaşi loc, dar, în orice 
caz, cu încetarea dispoziţiunii posesorului de până atunci asupra bunului şi 
stabilirea dispoziţiunii asupra acestuia”. 

În această încetare şi stabilire, sau în această scoatere a bunului de sub 
stăpânirea (“dispozițiunea”) proprietarului, posesorului sau a detentorului şi 
în trecerea lui sub stăpânirea făptuitorului şi constă acţiunea luării. În acest 
sens, în literatura de specialitate se observă pe bună dreptate: “...acțiunea su- 
stragerii constă din două acte cu rezultate ce se îmbină: încetarea sau scoaterea 
din stăpânirea precedentă este actul extinctiv, iar trecerea în noua stăpânire 
este actul achizitiv; sau, mai scurt, constă din deposedare şi imposedare. De- 
posedării îi urmează imposedarea”!?. 

Aceste idei conduc la teza că prin luare trebuie înțeleasă nu doar ridicarea 
bunurilor din locul aflării lor şi deplasarea acestora, nici doar extragerea fizică 
şi scoaterea bunurilor din stăpânirea altuia, ci şi departajarea juridică a bunu- 
rilor care de facto se aflau deja în stăpânirea făptuitorului în temeiuri legale. 

De exemplu, în cazul delapidării averii străine (art. 191 din CP al RM), 
această teză poate fi ilustrată prin cazul când administratorul patrimoniului 
unei unități trece în mod ilicit la pierderi careva bunuri aflate în administrarea 
lui. În cazul dat, poziţia în spaţiu a bunurilor se păstrează, dar se schimbă ati- 

tudinea făptuitorului față de aceste bunuri, care transformă posesia confirma- 
tă legalmente într-o stăpânire ilegală. Deşi bunurile respective continuă să se 
afle în acelaşi loc, ele nu mai există pentru proprietar, fiind trecute prin act la 
pierderi, ca şi cum distruse din cauza inutilităţii lor. În acest context, acțiunea 
de trecere (sau, altfel spus, actul de imposedare), văzută de unii autori ca acțiu- 
ne absolută în cazul delapidării, se înfăţişează în realitate ca parte integrantă a 
acțiunii de luare. Mai mult, actele de deposedare şi imposedare urmează unul 
după altul într-un mod care face practic imposibilă disocierea lor. 

Din acest punct de vedere, dispare şi temeiul de a considera că termenul 
“luare” trebuie interpretat extensiv în raport cu o asemenea formă de sustra- 
gere ca delapidarea. De asemenea, dispare necesitatea de a utiliza, în definiţia 
noţiunii de sustragere, termenul “trecere”. De vreme ce este imposibil a trece 
bunurile în sfera de stăpânire a făptuitorului, fără a le scoate din sfera de stă- 
pânire a altuia, este suficientă prezenţa termenului “luare”. 

În continuarea aceleiaşi idei, nu putem afirma nici că acţiunea prejudi- 
ciabilă în cazul escrocheriei (art. 190 din CP al RM) ar fi reprezentată nu de 
“luare”, ci de “trecere”. Or, în cazul acestei infracțiuni săvârşite prin sustragere, 
nu putem afirma că transmiterea bunurilor către făptuitor are loc prin voința 
posesorului lor. În dreptul penal, “noţiunea de voinţă coincide cu cea de con- 
simțământ”*. În plus, “un act volitiv este actul pe care omul îl alege liber în li- 
mitele conştiinţei sale şi ale ambianţei concrete”. În conformitate cu art. 199 al 
Codului civil, consimțământul este valabil dacă nu este viciat. Dar viclenia este 
tocmai unul din astfel de vicii. Așadar, în cazul escrocheriei, voința posesorului 
care își remite bunurile către făptuitor nu este valabilă şi nici realizată în mod 
liber. Pentru a sustrage bunurile prin escrocherie, făptuitorul trebuie mai întâi 
să intre ilegal în stăpânirea acestor bunuri, fiind vorba, aşadar, de acțiunea de 
luare. Circumstanţa potrivit căreia luarea, în cazul escrocheriei, are loc cu par- 
ticiparea voinţei posesorului bunurilor nu contravine ideii că luarea se realizea- 
ză totuşi de făptuitor. Or, voinţa posesorului este falsificată prin înşelăciune sau 
abuz de încredere, urmărindu-se scopul nu pur și simplu de a-l induce în eroare 
sau de a abuza de încrederea acordată de el, ci şi de a-l determina să participe 
volens-nolens în procesul de luare a bunurilor din propria-i posesie. Includerea 
posesorului în acest proces este dictată de dorința făptuitorului de a atribui luă- 
rii o tentă de legalitate, de a asigura o “acoperire juridică” actului de transferare 
a bunurilor din sfera de stăpânire a posesorului în sfera sa de stăpânire. 

Necesitatea specificării ilegalității acţiunii de luare, ca semn constitutiv al 
noţiunii de sustragere, rezultă din săvârşirea sustragerii pe calea violării imi- 
nente a prevederilor legislative ce reglementează regimul posesiei asupra bunu- 
rilor, şi, implicit, din săvârşirea sustragerii numai în formele cerute de normele 
incriminatoare din cadrul Capitolului VI al Părţii speciale a Codului penal (cri- 
teriul obiectiv al ilegalității). De asemenea, necesitatea specificării ilegalității 
acţiunii de luare, ca semn constitutiv al noţiunii de sustragere, rezultă din lipsa 
la făptuitor a oricăror drepturi asupra bunurilor luate (criteriul subiectiv al ile- 
galității). De aici se desprinde că luarea bunurilor, asupra cărora făptuitorul are 
un drept, nu este o sustragere, chiar dacă această luare a fost realizată în una din 
formele cerute la art. 186-188, 190-192 din CP al RM. În prezența unor condiţii 
necesare, asemenea acțiune poate fi calificată ca samavolnicie. 

În calitate de alt semn constitutiv al noţiunii de sustragere, examinat în 
contextul laturii obiective a sustragerii, trebuie consemnată gratuitatea luării 
bunurilor de către făptuitor. Luarea ilegală, dar echivalentă (integral compen- 
sată) a bunurilor altuia nu constituie sustragere, deoarece în acest caz poseso- 
rului nu i-a fost cauzat nici un prejudiciu patrimonial. 

Gratuitatea luării are loc în cazurile în care această luare se realizează fără 
o despăgubire în bani pe măsură a costului bunului luat sau fără o acordare a 
echivalentului sub formă de muncă sau bunuri de aceeași valoare, fie cu des- 
păgubire simbolică ori neadecvată a costului bunului luat. 

De exemplu, primirea mijloacelor băneşti pentru munca efectiv prestată, 
deşi în baza unor documente falsificate sau incorect perfectate, nu constituie o 
sustragere. Aceasta deoarece luarea ilegală nu este legată, în acest caz, de cau- 
zarea unui prejudiciu patrimonial, dacă făptuitorul îl compensează printr-un 
echivalent sub formă de muncă. 

Totodată, dacă remunerarea muncii se face nu numai cu luarea în calcul 
a cantităţii şi calității muncii prestate, dar mai include şi diverse sporuri de 
retribuţie (pentru anii serviţi, pentru munca în localitățile îndepărtate, pentru 
gradul ştiinţific etc.), atunci primirea ilegală intenționată a unor asemenea 
sporuri de către persoanele care nu au dreptul să beneficieze de ele se califică 
nu doar conform art. 361 din CP al RM, dar şi ca sustragere (sub formă de 
escrocherie). Însă, în acest caz, mărimea sustragerii o va forma nu întreaga 
sumă a banilor primiţi, ci numai acea parte a ei care constituie sporul procen- 
tual de retribuţie sau diferenţa dintre salariul obişnuit şi cel majorat. 

Luarea ilegală va fi considerată gratuită şi atunci când compensarea cos- 
tului bunurilor luate a avut loc deja după săvârşirea sustragerii, după consu- 
marea acesteia ca urmare a căinței sincere. În conformitate cu lit. g) a art. 76 

din CP al RM, această circumstanţă poate atenua răspunderea penală pentru 
sustragere, dar nicidecum să-l absolvească pe făptuitor de ea. 

Despre lipsa gratuităţii luării, ca absenţă a semnului constitutiv al noțiunii 
de sustragere, se poate vorbi în situația acordării compensării corespunzătoare 
până la consumarea sustragerii, nu însă ulterior acesteia. 

Ca parțială, compensarea costului bunurilor luate trebuie considerată în 
funcţie de mărimea părţii în raport cu întregul, ca: 1) lipsa sustragerii infracţi- 
onale (operând prevederea de la alin. (2) al art. 14 din CP al RM); 2) sustragere 
în proporții mici din avutul proprietarului (art. 51 din Codul cu privire la con- 
travenţiile administrative); 3) sustragere prevăzută la alin. (1) al art. 186-188, 
190 sau la art. 192 din CP al RM; 4) sustragere săvârşită cu cauzarea de daune 
în proporţii considerabile (lit. d) din alin. (2) al art. 186; lit. f) din alin. (2) al 
art. 187; lit. f) din alin. (2) al art. 188; lit. c) din alin. (2) al art.190; lit. c) din 
alin. (2) al art. 191 din CP al RM); 4) sustragere în proporţii mari (alin. (1) al 
art. 195 din CP al RM); 5) sustragere în proporţii deosebit de mari (alin. (2) al 
art. 195 din CP al RM). 

Pentru a alege corect una din aceste soluţii, este necesară analiza tuturor 
circumstanțelor concrete ale cazului, cu luarea în seamă, când o cere situaţia, 
a opiniei victimei. 

Infracţiunile săvârşite prin sustragere (cu excepţia tâlhăriei şi a pungăşiei) 
sunt infracțiuni materiale. Așadar, la calificarea infracţiunilor date este impe- 
rioasă determinarea urmărilor prejudiciabile pe care le provoacă luarea ilegală 
şi gratuită a bunurilor mobile din posesia altuia. În cazul fiecărei infracțiuni 
săvârşite prin sustragere (cu excepţiile sus-menţionate), asupra obiectului ma- 
terial se produc schimbări privind bunul care formează acest obiect, schimbări 
în poziţia de fapt a acestui bun, legate de trecerea lui din sfera patrimonială 
a victimei în sfera patrimonială a făptuitorului. Expresia juridică, pe planul 
dreptului civil, a acestor schimbări materiale (gol patrimonial) este prejudiciul 
patrimonial cauzat victimei. 

Dar de ce numai prejudiciul patrimonial, nu şi cel moral? Răspunzând la 
această întrebare, menţionăm, în primul rând, că, întotdeauna, răspunderea 
penală pentru infracțiunile contra patrimoniului, în general, şi pentru infrac- 
ţiunile săvârşite prin sustragere, în special, era şi este condiționată de mărimea 
prejudiciului cauzat. Anume această concepţie se desprinde din interpretarea 
prevederilor art. 126 din CP al RM. De altfel, experimentul eşuat de promova- 
re a tezei conţinute în redacţia iniţială a alin. (2) al art. 126 din CP al RM nu 
vine decât în sprijinul acestei concepţii. Iar sensul acestei concepţii este urmă- 
torul: conştiinţa făptuitorului trebuie să cuprindă în vizorul său toate semnele 
laturii obiective a infracțiunii; nu-i poţi imputa unei persoane ceva care nu era 

cuprins de conştiinţa ei la momentul săvârşirii infracțiunii. Or, determinarea 
mărimii prejudiciului moral, precum şi probarea acestuia, întotdeauna a fost 
dificilă, fapt la care se face referință şi în doctrina juridico-civilă?. 

În al doilea rând, aşa cum rezultă din prevederile art. 1398 şi art. 1422 ale 
Codului civil, reparația prejudiciului moral este posibilă numai în cazurile 
prevăzute de legislaţie (de exemplu, în cazul încălcării drepturilor personale 
nepatrimoniale, cum ar fi în ipoteza atingerii aduse vieţii, sănătăţii, libertăţii, 
inviolabilității sexuale şi libertăţii sexuale sau a altor valori sociale care privesc 
persoana). Evident, oricare infracțiune, implicând o încălcare a drepturilor 
victimei, pricinuieşte acesteia cel puţin suferinţe de ordin moral, dacă victima 
este capabilă să conştientizeze că i-au fost încălcate anumite drepturi. Însă, 
la fel de adevărat este că nu orice infracțiune generează dreptul victimei la 
reparația prejudiciului moral cauzat prin respectiva infracțiune. În această or- 
dine de idei, sprijinim punctul de vedere exprimat în doctrina juridico-civilă, 
potrivit căruia “infracțiunile care aduc atingere unor valori sociale ce ţin de 
patrimoniu (de exemplu, furtul, escrocheria etc.), deşi în majoritatea cazurilor 
cauzează victimei suferințe morale, nu atrag apariția la aceasta a dreptului 
subiectiv de reparaţie a prejudiciului moral; prin corelaţie, la făptuitor nu apa- 
re obligaţia de a repara prejudiciul moral cauzat”. Logic, rezultă că prejudi- 
ciul moral nu poate fi o componentă a prejudiciului provocat de infracțiunile 
contra patrimoniului, în general, şi a infracțiunilor săvârşite prin sustragere, 
în special. Excepţie constituie cazurile când, în mod adiacent, se aduce atinge- 
re relaţiilor sociale cu privire la libertatea psihică, integritatea corporală, sănă- 
tatea persoanei (lit. e) din alin. (2) al art. 187, art. 188 din CP al RM). În toate 
celelalte cazuri, luarea în calcul a prejudiciului moral la calificarea infracțiunii 
ar echivala cu încălcarea flagrantă a principiului legalității. 

În literatura de specialitate este răspândită poziția potrivit căreia mărimea 
prejudiciului patrimonial, cauzat de infracțiunile săvârşite prin sustragere, 
corespunde valorii bunurilor sustrase de către făptuitor, adică se exprimă în 
prejudiciul patrimonial efectiv, nu şi în venitul ratat?. Această poziție este co- 
rectă, deoarece crearea, prin infracțiunile săvârşite prin sustragere, a obstaco- 

lelor în calea realizării de către posesorul bunului a facultăților economice de 
posesie, folosință şi dispunere de acel bun exprimă esenţa prejudiciului cauzat 
prin respectivele infracțiuni. Numai prejudiciul patrimonial efectiv (care se 
prezintă sub forma valorii, exprimate în bani, a bunului sustras) corespunde 
acestor cerinţe. Pagubele sub forma venitului ratat nu au relevanţă la califica- 
rea sustragerii, întrucât “acesta constituie nişte beneficii prezumate, care nu se 
află la momentul săvârşirii sustragerii în posesia reală a victimei și, din această 
cauză, ele nu pot fi luate din posesia victimei”?4. În adevăr, este de neconceput 
să iei ceva care, deocamdată, nu există în natură. 

În afară de aceasta, trebuie de menționat că gravitatea şi caracterul in- 
fracțiunilor săvârşite prin sustragere îşi găsesc realizarea sub forma de ieşire 
din posesia victimei a unei mase determinate de bunuri ce-i aparțin; valoarea 
economică a acestei mase de bunuri este condiţionată de costul lor, exprimat 
în bani, la momentul comiterii infracțiunii. Iată de ce clarificarea cu privire 
la caracterul efectiv (real) al prejudiciului patrimonial, cauzat de infracțiunile 
săvârşite prin sustragere, este importantă nu numai pentru elucidarea esenței 
obiectului material al acestor infracțiuni, dar şi pentru întregirea imaginii no- 
ţiunii de sustragere în ansamblu. 

În concluzie, specificăm că semnul “care a cauzat un prejudiciu patrimoni- 
al efectiv altuia” face parte în mod întemeiat din rândul semnelor constitutive 
ale noţiunii de sustragere; la calificarea infracțiunilor săvârşite prin sustragere 
trebuie să se țină seama numai de prejudiciul patrimonial efectiv, care este de 
esenţa acestor infracțiuni şi care se datorează mecanismului de atingere adusă 
relaţiilor sociale cu privire la posesia exercitată asupra bunurilor mobile. 

Imputarea prejudiciului patrimonial efectiv cauzat prin sustragere presu- 
pune stabilirea legăturii de cauzalitate dintre luarea ilegală şi gratuită a bunuri- 
lor mobile din posesia altuia, pe de o parte, şi prejudiciul sus-amintit, pe de altă 
parte. Cu alte cuvinte, pentru a imputa cuiva săvârşirea sustragerii, este necesar 
a stabili că golul patrimonial, creat în sfera patrimonială a victimei, şi, implicit, 
sporirea atestată în cadrul sferei patrimoniale a făptuitorului reprezintă efectul 
tocmai al luării ilegale și gratuite a bunurilor mobile din posesia victimei. 

Nu putem finaliza analiza laturii obiective a sustragerii fără a examina 
problema privind momentul de consumare a acestei fapte. 

Infracţiunile săvârşite prin sustragere (cu excepţia tâlhăriei şi a pungăşiei) 
se consideră consumate din momentul în care bunurile au fost luate din pose- 

sia altuia, iar făptuitorul are posibilitatea reală de a se folosi sau a dispune de 
acele bunuri la dorinţa lui. Dacă făptuitorul nu a obținut posibilitatea reală de 
a se folosi de bunurile luate sau de a dispune de ele la propria dorinţă, adică 
nu a dus infracțiunea până la capăt din cauze independente de voinţa lui, cele 
comise urmează a fi calificate ca tentativă de sustragere (art. 27 şi art. 186, 187, 
190 sau art. 191 din CPalRM). 

Criteriul, în baza căruia a fost determinat momentul de consumare a su- 
stragerii, se întemeiază, aşadar, nu pe deposedare (scoaterea bunului din sfera 
patrimonială a victimei), ci pe imposedare (trecerea acelui bun în sfera patri- 
monială a făptuitorului). Dacă deposedarea nu a fost urmată de cel de-al doilea 
act — imposedarea, nu putem vorbi despre sustragere consumată. 

Posibilitatea reală de a se folosi sau a dispune de bunurile altuia la propria 
dorinţă a făptuitorului nu presupune, necesarmente, ca acesta să înceapă să se 
folosească efectiv sau să dispună de acele bunuri. Dacă ne amintim că dreptul de 
proprietate presupune existenţa a trei atribute - posesia, folosința şi dispoziţia — 
atunci, pentru a considera că sustragerea este consumată, doar primul atribut — 
posesia - trebuie să existe la modul obiectiv, în realitate, celelalte două - folosin- 
ţa şi dispoziţia — existând doar subiectiv, în sfera psihică a făptuitorului. Aşadar, 
prin “posibilitatea reală de a folosi sau a dispune de bunurile luate la propria 
dorinţă” se înţelege situația când aceste bunuri se află în posesia făptuitorului şi 
el singur hotărăşte cum să procedeze cu ele mai departe — să le consume, să le 
vândă, să le transmită altor persoane etc. Altfel spus, are loc o îmbinare a două 
criterii: a criteriului obiectiv (bunurile se află în posesia făptuitorului) şi a crite- 
riului subiectiv (făptuitorul se consideră proprietar al bunurilor luate). 

O examinare aparte reclamă problema privind momentul consumării 
sustragerii săvârşite de pe teritoriul unui obiectiv păzit. De regulă, în astfel de 
cazuri, sustragerea se consideră consumată din momentul scoaterii bunurilor 
în afara teritoriului păzit. În acelaşi timp, reținerea făptuitorului având asupra 
lui, la ieşirea din obiectivul păzit, bunurile respective formează tentativa de 
sustragere. 

Lucrătorul învestit cu paza unui obiectiv, care a contribuit intenţionat la 
săvârşirea sustragerii de către o altă persoană (de exemplu, a înlăturat obsta- 
colele din calea săvârşirii sustragerii), trebuie tras la răspundere pentru com- 
plicitate la sustragere. 

În acord cu prevederile art. 56 din CP al RM, persoana care a ascuns bunu- 
rile pe teritoriul obiectivului păzit, având scopul scoaterii lor ulterioare în afa- 
ra acestui teritoriu, în cazul retrocedării din propria voință a bunurilor date, 
poate fi liberată de răspunderea penală în legătură cu renunțarea de bunăvoie 
la săvârşirea infracţiunii. 

Până când bunurile nu au fost scoase de pe teritoriul obiectivului păzit, su- 
stragerea nu poate fi considerată consumată, chiar dacă aceste bunuri au fost se- 
parate de restul şi au fost pregătite pentru scoaterea lor ulterioară sau dacă a avut 
loc înţelegerea prealabilă cu lucrătorul învestit cu paza obiectivului respectiv. De 
asemenea, sustragerea nu poate fi considerată consumată în cazul în care a fost 
scoasă numai o parte din bunuri, existând intenţia făptuitorului de a sustrage 
toate bunurile selectate. Aruncarea bunurilor, peste gard, unui alt participant 
la infracţiune, care a fost de îndată reținut, de asemenea trebuie calificată ca 
sustragere neconsumată (în formă de tentativă), deoarece făptuitorii nu obținuse 
încă posibilitatea reală de a se folosi sau a dispune de acele bunuri la dorinţa lor. 

La fel, o examinare aparte necesită problema privind momentul de consu- 
mare a sustragerii titlurilor de valoare, dat fiind că există câteva tipuri de astfel 
de titluri. Astfel, sustragerea titlurilor de valoare la purtător şi a titlurilor de va- 
loare la ordin, girate în alb, trebuie considerată consumată din momentul luării 
lor fizice şi, implicit, trecerii lor în folosul făptuitorului. Sustragerea titlurilor de 
valoare nominative şi a titlurilor de valoare la ordin, girate la ordin, trebuie con- 
siderată consumată din momentul înregistrării transferului de drepturi asupra 
acestor titluri de valoare în sistemul de ţinere a registrului deţinătorilor titlurilor 
de valoare sau din momentul în care făptuitorul a obținut posibilitatea reală de a 
exercita drepturile ce rezultă din acele titluri de valoare. Luarea fizică a titlurilor 
de valoare nominative sau la ordin, girate la ordin, care nu este urmată de o luare 
juridică a acestor titluri, trebuie calificată ca tentativă de sustragere. 

Latura subiectivă a infracţiunilor săvârşite prin sustragere se exprimă, 
în primul rând, în vinovăţie sub formă de intenţie directă. De asemenea, este 
obligatorie prezența scopului special — a scopului de cupiditate (profit). 

În definiția noţiunii de sustragere, pe care am formulat-o supra, nu am 
concretizat nici forma de vinovăţie - intenţia - nici tipul intenţiei — intenţia 
directă. Aceasta deoarece concluzia cu privire la ele poate fi făcută în urma exa- 
minării profilului faptei prejudiciabile din cadrul sustragerii (a lua ceva, mani- 
festând imprudenţă, este practic imposibil), precum și prin specificarea scopu- 
lui special — de cupiditate - care circumstanţiază prezenţa intenţiei directe. 

Totuşi, este necesar a menţiona că, în literatura de specialitate, există şi 
viziunea potrivit căreia sustragerea poate fi comisă cu intenţie directă sau in- 
directă?. Considerăm incorectă această viziune. Argumentele sunt următoa- 
rele: prevăzând cauzarea, prin acţiunea sa, a prejudiciului patrimonial efectiv 

în dauna victimei, făptuitorul doreşte să intre în posesia bunurilor victimei, 
incluzându-le în sfera sa patrimonială. Orientarea intenţiei făptuitorului este 
focalizată pe luarea bunurilor din posesia altuia. Tocmai aceasta îi dirijează 
dorinţa de luare. O asemenea orientare a intenţiei deosebeşte sustragerea de 
alte fapte, în cazul cărora făptuitorul, obținând ilegal și gratuit anumite bunu- 
ri, nu dorește, ci doar admite în mod conştient obținerea lor. 

Lipsirea victimei de bunurile ce-i aparțin, în prezenţa intenţiei indirecte, 
survine ca un rezultat colateral. Or, făptuitorul doreşte să realizeze alte sco- 
puri (de exemplu, să-şi justifice absența nemotivată de la lucru). În această 
ipoteză, primirea banilor, ca urmare a prezentării certificatului medical pen- 
tru justificarea absenței nemotivate, nu era cuprinsă de dorinţa făptuitorului; 
aceasta s-a produs ca un rezultat colateral. 

În doctrina penală se afirmă că, alături de intenţia directă, poate exista, 
excepţional, şi o intenţie indirectă, atunci când bunul sustras ar conţine în el 
un alt bun, a cărui eventuală prezenţă făptuitorul a putut s-o prevadă şi a ac- 
ceptat rezultatul eventual al acțiunii sale (de exemplu, a luat un palton în care 
se aflau valori)?. 

Nu putem sprijini un astfel de punct de vedere. Or, este cunoscut că prin- 
tre tipurile nenormative de intenţie se numără şi intenţia iniţială, şi intenţia 
supravenită. 

Intenţia iniţială există atunci când făptuitorul a prevăzut rezultatul faptei 
sale până a începe executarea acesteia; intenția supravenită apare în situaţia în 
care, în timpul executării unei fapte infracționale, făptuitorul prevede un alt 
rezultat decât cel iniţial — datorită condiţiilor în care a comis fapta - şi se decide 
să-l producă şi pe acesta”. Prin prisma exemplului evocat mai sus, chiar dacă 
intenţia iniţială se poate exprima şi în intenţie indirectă — odată ce făptuitorul 
dobândeşte certitudinea că pe lângă palton nu mai sunt şi alte bunuri sau că pe 
lângă acesta sunt şi alte bunuri, pe care le ia — această intenţie iniţială se trans- 
formă într-o intenţie supravenită. Or, la calificare, are importanţă tocmai in- 
tenția supravenită. Aceasta se formează până la consumarea sustragerii, de ace- 
ea nu poate să nu fie luată în consideraţie la calificare. Amintim că, dacă există 
intenţia de a sustrage întregul, format din mai multe bunuri, sustragerea va fi 
considerată consumată doar atunci când pentru făptuitor va exista posibilitatea 
reală de a se folosi sau a dispune de toate părțile acestui întreg, adică de toate 

bunurile. O astfel de posibilitate nu poate exista în cazul în care făptuitorul nici 
nu cunoaşte dacă în bunul pe care îl ia mai sunt sau nu şi alte bunuri. 

Absența intenţiei directe şi a scopului de cupiditate exclude calificarea ca 
sustragere a luării ilegale și gratuite a bunurilor mobile din posesia altuia, prin 
care acestuia i s-a cauzat un prejudiciu patrimonial efectiv. De vreme ce scopul 
de cupiditate (profit) este semnul constitutiv, fără care noțiunea de sustragere nu 
poate fi considerată întregită, este necesar a menţiona că nu poate fi recunoscu- 
tă ca sustragere luarea ilegală şi gratuită a bunurilor mobile din posesia altuia, 
luare prin care acestuia i s-a cauzat un prejudiciu patrimonial efectiv, săvârşită 
în scopul folosinţei temporare a acelor bunuri, făptuitorul intenționând resti- 
tuirea lor ulterioară. Esenţa “folosinţei temporare” constă în aceea că bunurile 
sunt luate pe un timp oarecare, şi anume - pe o perioadă nesemnificativă sau 
strict determinată (de exemplu, pe timpul creditării). În astfel de cazuri, făptui- 
torul nu urmăreşte scopul de cupiditate, deoarece nu doreşte să treacă bunurile 
în stăpânirea lui definitivă. În funcţie de circumstanţele cazului, asemenea fap- 
te pot fi calificate conform art. 196, 238, 273, 274 etc. din CP al RM. 

Aşadar, dacă ţinem seama că scopul infracțiunii “este anticiparea în 
conştiinţa persoanei a rezultatului, spre a cărui realizare sunt îndreptate 
acțiunile ei, arătând ce anume tinde persoana să atingă prin conduita sa”%, 
atunci scopul de cupiditate reprezintă anticiparea în conştiinţa făptuitorului 
a stăpânirii sale definitive asupra bunurilor luate, când el va avea posibilitatea 
de a poseda, a folosi şi a dispune de aceste bunuri ca şi cum ele ar fi ale lui 
proprii. Bineînţeles, nu se are în vedere că el poate deveni proprietar, deoarece 
este imposibil a dobândi dreptul de proprietate pe cale infracțională. Victima 
sustragerii nu-şi pierde drepturile sale asupra bunurilor ce i-au fost sustrase. 

Potrivit unei opinii exprimate în literatura de specialitate, scopul de 
cupiditate există doar în cazul în care făptuitorul este interesat personal în 
sustragerea bunurilor”. Acest punct de vedere nu poate fi acceptat, deoarece el 
îngustează neîntemeiat conţinutul social al scopului de cupiditate. Este posi- 
bilă comiterea sustragerii în scopul transmiterii bunurilor unor terțe persoane 
dintr-un sentiment de gratitudine faţă de acestea, în vederea achitării către 
ele a datoriilor nestinse etc. Şi în acest caz, sustragerea este comisă în scop de 
cupiditate (la concret — în scop de înavuţire a unor terțe persoane), deoarece, 
văzându-se în postura de pretins proprietar, făptuitorul nu face decât să rea- 

lizeze atributul de dispoziţie care derivă din dreptul de proprietate. În ipoteza 
dată, chiar dacă făptuitorul urmăreşte scopul de cupiditate, el nu urmăreşte 
totuşi să obţină profitul pentru sine personal. 

Nu vom putea înţelege corect esența scopului de cupiditate fără a examina 
problema privind motivul de cupiditate. În general, motivul de cupiditate se 
prezintă ca unul dintre aspectele interesului material, şi anume: ca năzuință 
de a obţine un venit material pentru făptuitor sau pentru alte persoane (dar, 
cum se va vedea infra, nu pentru oricare persoane). Năzuinţa de a fi scutit de 
cheltuielile materiale — celălalt aspect al interesului material — nu reprezintă 
motivul de cupiditate. 

Prezența scopului de cupiditate nu presupune prezenţa obligatorie a motivului 
de cupiditate. Explicaţia este că motivul de cupiditate constă în năzuinţa făptui- 
torului de a obţine, de pe urma celor sustrase, venit material pentru sine sau pentru 
apropiații săi, fie pentru ceilalți participanţi la infracțiune, sau, mai scurt, pentru o 
persoană care a acordat, direct sau indirect, o asistență materială făptuitorului sau 
care, în previziunea făptuitorului, îi va acorda o astfel de asistenţă în viitor. 

Este însă perfect posibilă situația când făptuitorul ia bunurile de la persoa- 
nă pentru a le trece în folosul unor terțe persoane, fără a se înavuţi personal sau 
fără a spera la o înavuţire personală în viitor (de exemplu, făptuitorul transferă 
întreaga sumă de bani sustrasă pe contul unei case de copii, păstrându-şi ano- 
nimatul absolut, deci excluzând din start orice fel de “contraprestaţie” pentru 
“altruismul” său). 

În aceste condiţii, fapta întruneşte toate semnele constitutive ale noțiunii 
de sustragere, însă fără a fi săvârşită din motiv de cupiditate. De aceea, motivul 
de cupiditate nu este imanent pentru existența faptei de sustragere, deci nu este 
susceptibil de a fi înscris printre semnele constitutive ale noţiunii de sustragere. 

În ultimă instanță, pentru componența generică de sustragere, contează 
nu cine anume va obţine venitul material provenit de pe urma infracţiunii — 
însuşi făptuitorul sau alte persoane? Are însemnătate faptul că victima este 
lipsită, contrar voinţei sale, de bunurile ce-i aparțin. 

Susținem, în acest sens, opiniile exprimate în literatura de specialitate pri- 
vind caracterul neobligatoriu al motivului de cupiditate în cazul sustragerii. 
Astfel, V. N. Litvinov afirmă, alături de alți autori, că motivele participanţilor 
minori la sustragerea săvârşită de două sau mai multe persoane se exprimă în 
“dorinţa lor de a se impune în fața altora”. Alţi autori consideră că, în ipoteza 

sustragerii, motivul de cupiditate nu trebuie să fie în mod obligatoriu unicul 
motiv”. Aşa cum s-a văzut mai sus, săvârşind sustragerea, făptuitorul se poate 
conduce şi de alte motive, inclusiv unele “nobile”, cum ar fi năzuinţa de a-i 
ajuta dezinteresat pe cei nevoiaşi. În concluzie, nu motivul de cupiditate, ci 
scopul de cupiditate, indispensabil pentru oricare infracțiune săvârşită prin 
sustragere, trebuie să fie reflectat în definiția noţiunii de sustragere. 

Subiectul sustragerii este persoana fizică responsabilă, care la momentul 
săvârșirii infracțiunii a împlinit vârsta răspunderii penale: 14 ani (art. 186-188; 
alin. (2) şi (3) ale art. 190; alin. (2) alart. 192 din CP al RM) sau 16 ani (în ce- 
lelalte cazuri). 

Coborârea limitei de vârstă a răspunderii penale pentru infracțiunile pre- 
văzute la art. 186-188, alin. (2) şi (3) ale art. 190, alin. (2) al art. 192 din CPal 
RM este condiționată nu doar de gradul sporit al pericolului social al acestor 
infracțiuni, dar şi de frecvenţa lor ridicată printre faptele penale săvârşite de 
minori, determinată de accesibilitatea intelectuală şi executorie a formelor res- 
pective de sustragere pentru minorii care au atins vârsta de 14 ani. 

În unele cazuri, infracțiunile din subgrupul sustragerilor pot fi săvârşite 
numai în prezenţa subiectului având calităţi speciale. Astfel, delapidarea averii 
străine (art. 191 din CP al RM) poate fi săvârşită, după cum am menționat, 
doar de o persoană căreia i s-au încredinţat în administrare bunurile altei per- 
soane. În afară de aceasta, despre prezența subiectului special se poate vorbi 
în cazul modalităților agravate de la lit. d) din alin. (2) al art. 190 şi de la lit. d) 
din alin. (2) al art. 191 din CP al RM. 

Întrucât calitatea de subiect special constituie totuşi o excepţie, şi nu o 
regulă, care priveşte subiectul sustragerii, considerăm oportună examinarea 
calității respective în contextul concret al faptelor de la lit. d) din alin. (2) al 
art. 190 şi art. 191 (inclusiv de la lit. d) din alin. (2)) din CP al RM. 

Înainte de a trece la analiza fiecărei infracţiuni în parte din grupul ce- 
lor săvârşite prin sustragere, menţionăm că noţiunile “dobândirea ilicită” 
(art. 190 din CP al RM); “însuşirea ilegală” (art. 191 din CP al RM); “însuşire” 
(art. 196, 273 şi 274 din CP al RM) sunt considerate drept echivalente cu no- 
ţiunea de sustragere. Toate aceste noțiuni exprimă în forme diferite același 
conţinut. Totodată, în sensul art. 195 din CP al RM, prin “însușire” se are în 
vedere “sustragere şi şantaj”. 

$2. Circumstanţele agravante comune ale sustragerii 


Întrucât circumstanțele agravante ale unor infracțiuni, săvârşite prin su- 
stragere, coincid în mare parte, considerăm că, pentru a nu ne repeta, aceste 
circumstanţe trebuie examinate în comun, cu indicarea, atunci când e cazul, 
a specificului funcționării lor în contextul infracțiunilor concrete săvârşite 
prin sustragere. Propunem următoarea ordine de examinare a circumstanțelor 
agravante comune ale sustragerii: 1) repetat; 2) de două sau mai multe persoa- 
ne; 3) prin pătrundere în încăpere, în alt loc pentru depozitare sau în locuinţă; 
4) cu cauzarea de daune în proporţii considerabile; 5) în timpul unei calamităţi; 
6) de un grup criminal organizat sau de o organizaţie criminală; 7) de o persoa- 
nă mascată, deghizată sau travestită; 8) cu folosirea situației de serviciu. 

Pentru calificarea sustragerii conform alin. (2) sau (3) al art. 186-188, 190, 
191 ori alin. (2) al art. 192 din CP al RM, este suficientă prezența măcar a uneia 
dintre agravantele sus-menţionate. Cu toate acestea, în sentința instanţei de ju- 
decată, trebuie indicate toate agravantele care şi-au găsit confirmarea în cazul 
concret, cu specificarea precisă a literelor corespunzătoare şi a alineatului din 
articolul corespunzător. 

În cazurile în care într-o infracțiune unică sunt prezente câteva agravan- 
te, se aplică, în conformitate cu lit. c) a art. 117 din CP al RM, acel alineat al 
normei care prevede o pedeapsă mai aspră. În acelaşi timp, îmbinarea câtorva 
circumstanțe agravante ale sustragerii nu reprezintă un concurs de infracțiu- 
ni, întrucât lipseşte însăşi pluralitatea faptelor. 

Sustragerea săvârşită repetat (lit. a) din alin. (2) al art. 186; lit. a) din alin. 
(2) al art. 187; lit. a) din alin. 0) al art. 188; lit. a) din alin. 2) al art. 190; lit. a) 
din alin. Q) al art. 191; lit. a) din alin. E) al art. 192 din CP al RM) 

Având în vedere prevederile alin. (4) al art. 186 din CP al RM, coroborate 
cu dispoziţia art. 31 din CP al RM, furtul, jaful, tâlhăria, escrocheria, delapida- 
rea averii străine şi pungăşia se consideră săvârşite repetat, dacă aceste infrac- 
ţiuni au fost săvârşite de o persoană care, anterior, a comis una din infracțiunile 
prevăzute la alin. (1) al art. 186-192 din CP al RM, cu condiţia că nu a fost con- 
damnată pentru vreuna din ele şi nu a expirat termenul de prescripţie. 

Dacă furtul, jaful, tâlhăria, escrocheria, delapidarea averii străine sau 
pungăşia au fost precedate de o formă agravată a infracțiunilor prevăzute la art. 
186-192 din CP al RM, circumstanţa agravantă “repetat” nu se aplică. În astfel 
de cazuri, calificarea se face conform regulilor concursului real de infracțiuni. 

În cazul în care infracțiunea prevăzută la alin. (1) al art. 186-188, 190-192 
din CP al RM este precedată de o altă infracțiune identică, prevăzută la alin. 
(1) al art. 186-188, 190-192 din CP al RM (de exemplu, un furt neagravat este 

precedat de un alt furt neagravat), repetarea infracţiunii se prezintă în for- 
ma sa veritabilă. În această ipoteză, cele săvârşite nu formează un concurs 
de infracţiuni. Calificarea trebuie făcută doar conform lit. a) din alin. (2) al 
art. 186-188, 190-192 din CPal RM. 

O cu totul altă situaţie juridică apare în cazul în care după o sustragere ne- 
agravată a fost săvârşită o sustragere de către două sau mai multe persoane sau 
cu cauzarea de daune în proporţii considerabile, sau în timpul unei calamități 
etc.; cu alte cuvinte, făptuitorul a comis a doua infracțiune, care este omogenă, 
dar nu identică, cu prima. Într-un asemenea caz, calificarea faptei doar potri- 
vit lit. a) din alin. (2) al art.186-188, 190-192 din CP al RM nu ar mai fi sufi- 
cientă. Aceasta deoarece ar rămâne fără apreciere faptul săvârșirii infracțiunii 
de două sau mai multe persoane sau faptul cauzării prin infracţiune a daunei 
în proporţii considerabile, sau faptul săvârșirii infracțiunii în timpul unei 
calamități etc. În alţi termeni, la calificare s-ar subevalua gradul pericolului 
social al faptei, deci s-ar încălca principiul înscris la alin. (1) al art. 7 din CP al 
RM. De aici ar rezulta că cele comise trebuie calificate nu doar conform lit. a) 
din alin. (2) al art. 186-188, 190-192 din CP al RM, dar şi cu invocarea regulilor 
concursului real de infracțiuni (de exemplu, alin. (1) al art. 186-188, 190-192 
din CP al RM şi lit. b) din alin. (2) al art. 186-188, 190-192, sau lit. d) din 
alin. (2) al art. 186, lit. f) din alin. (2) al art. 187, 188, lit. c) din alin. (2) art. 190, 
191 din CP al RM sau lit. a) din alin. (3) al art. 186-188 din CPalRM). 

Însă nici această variantă de calificare nu este impecabilă, deoarece, în 
conformitate cu principiul cumulului pedepselor, făptuitorului i s-ar aplica o 
pedeapsă care nu ar fi proporţională cu pedeapsa ce i se cuvine pentru cele 
săvârşite: sustragerea neagravată este luată în consideraţie de două ori (prima 
oară - ca element al repetării infracțiunilor, iar a două oară -— ca element al 
concursului real de infracţiuni). În acest fel, s-ar încălca principiul înscris la 
alin. (2) al art. 7 din CP al RM, deoarece făptuitorul ar fi supus pedepsei de 
două ori pentru una şi aceeaşi faptă. 

O coliziune similară se atestă şi în acele cazuri când una din sustrageri s-a 
consumat, iar cea de-a doua a fost întreruptă la etapa de tentativă sau de pregă- 
tire. Se creează o situaţie paradoxală: dacă amândouă sustragerile sunt consu- 
mate, calificarea se face doar potrivit lit. a) din alin. (2) al art. 186-188, 190-192 
din CP al RM (în ipoteza unei sustrageri neagravate); însă, dacă o sustragere 
este consumată, pe când cealaltă reprezintă o tentativă de sustragere sau o 
pregătire de sustragere, calificarea este mai complicată: art. 26 sau 27 şi alin. 
(1) al art. 186-188, 190-192 din CP al RM şi lit. a) din alin. (2) al art. 186-188, 
190-192 din CP al RM. Și în acest caz, pedeapsa ar trebui aplicată ținându-se 

cont de concursul de infracțiuni, adică în conformitate cu principiul cumulu- 
lui pedepselor. O situație asemănătoare se remarcă în cazul în care făptuitorul 
are mai întâi rolul juridic de autor al infracţiunii, iar ulterior — de organizator, 
instigator sau complice; ori viceversa. 

Ţinând cont de cele menţionate mai sus, considerăm că calificarea trebuie 
făcută numai conform regulilor concursului de infracțiuni în cazurile în care, 
după vreuna din infracțiunile prevăzute la alin. (1) al art. 186-188, 190-192 
din CP al RM, a fost săvârşită: a) o infracțiune omogenă, prevăzută de o altă 
normă (de exemplu, furtul urmat de jaf); b) o infracțiune omogenă, prevăzută 
de un alt alineat al aceleiaşi norme (de exemplu, furtul neagravat urmat de 
furtul săvârşit de două sau mai multe persoane); c) o infracțiune care a fost 
întreruptă la o altă etapă a activităţii infracționale (de exemplu, când furtul 
consumat a fost urmat de tentativa de furt sau pregătirea de furt; ori vicever- 
sa); d) o infracțiune în care făptuitorul a avut un alt rol juridic (de exemplu, 
în primul caz a fost autor, iar în cel de-al doilea - organizator, instigator sau 
complice; ori viceversa). 

Suntem obligaţi să optăm anume pentru această soluţie. Chiar dacă nu 
se întemeiază întru totul pe prevederile alin. (4) al art. 186 din CP al RM, ea 
are la bază principiul individualizării răspunderii penale şi a pedepsei penale, 
înscris la art. 7 din CP al RM, precum şi principiul non bis in idem, respectat 
încă de pe timpurile dreptului roman public. 

Sustragerea, săvârşită repetat, trebuie deosebită de sustragerea prelungită 
care constă din mai multe acţiuni infracţionale identice, săvârşite pe calea 
sustragerii bunurilor din una şi aceeaşi sursă, caracterizate prin unitatea in- 
tenţiei infracționale şi care în ansamblul lor alcătuiesc o infracțiune unică. 

Nu poate fi considerată repetată sustragerea bunului divizibil pe părţi, nici 
scoaterea de pe teritoriul unui obiectiv păzit, în câteva tranșe, a bunurilor care 
au fost pregătite pentru a fi sustrase împreună. 

Dacă sustragerea este săvârşită în privința câtorva victime concomitent 
(în prezența identităţii formei sustragerii şi a unității intenţiei), agravanta 
“repetat” nu funcționează. Dimpotrivă, câteva sustrageri, comise în privința 
aceleiaşi victime (de la aceeaşi sursă), pot forma sustragerea săvârşită repetat, 
dacă, după fiecare din aceste sustrageri, la făptuitor apărea intenţia de a comite 
o nouă sustragere. 

Sustragerea săvârşită de două sau mai multe persoane (lit. d) din alin. 2) 
al art. 186; lit. b) din alin. C) al art. 187. lit. b) din alin. O) al art. 188; lit. b) din 
alin. Q) al art. 190; lit. b) din alin. O) al art. 191; lit. b) din alin. O) al art. 192 
din CP al RM). 

Circumstanța agravantă analizată operează în oricare din următoarele 
trei ipoteze: a) coautoratul (inclusiv coautoratul cu repartizarea rolurilor); 
b) săvârşirea infracțiunii de către o persoană care întruneşte semnele subiec- 
tului infracţiunii, în comun cu o persoană care nu întruneşte aceste semne; c) 
săvârşirea infracțiunii de către o persoană care întrunește semnele subiectului 
infracțiunii, prin intermediul unei persoane care cu bună-ştiință nu este pasi- 
bilă de răspundere penală. 

Participaţia complexă, atunci când latura obiectivă a sustragerii e realizată 
de un singur autor, nu poate fi considerată sustragere săvârşită de două sau mai 
multe persoane. Chiar dacă alături de acest autor mai participă un organizator, 
instigator sau complice, aceştia doar contribuie la săvârşirea sustragerii, deci 
nu O săvârşesc. 

Sustragerea se consideră săvârşită de două sau mai multe persoane atât 
în cazul participaţiei simple, cât şi în cazul acelei participații complexe care 
presupune realizarea laturii obiective a sustragerii de doi sau mai mulți auto- 
ri. Cu alte cuvinte, se are în vedere ipoteza când la săvârşirea sustragerii au 
participat în comun doi sau mai mulți autori în lipsa unei înţelegeri prealabile 
între ei sau în prezența unei asemenea înţelegeri. Deşi existența sau lipsa în- 
ţelegerii prealabile între coautori nu are nici un impact asupra calificării faptei 
de sustragere, săvârşite de două sau mai multe persoane, această împrejurare 
trebuie luată în calcul la individualizarea pedepsei. 

Specificul coautoratului constă în aceea că latura obiectivă a sustragerii 
este executată - simultan sau nesimultan — de către toţi coautorii. Astfel, coau- 
toratul poate fi de două tipuri: 1) coautoratul paralel; 2) coautoratul succesiv. 
În primul caz, toţi coautorii realizează simultan latura obiectivă a sustragerii. 
În cel de-al doilea caz (care se atestă, de exemplu, în situaţia infracțiunilor 
complexe), latura obiectivă a infracțiunii este divizată de către coautori în câ- 
teva etape. Fiecare din aceste etape este îndeplinită de către un alt coautor (de 
exemplu, mai întâi se aplică violenţa nepericuloasă pentru viața sau sănătatea 
persoanei ori ameninţarea cu o asemenea violență, după care se săvârşeşte su- 
stragerea deschisă (lit. e) din alin. (2) al art. 187 din CP al RM)). În acest fel, 
săvârşirea comună a sustragerii de către doi sau mai mulţi coautori se exprimă 
în aceea că fiecare din aceştia săvârşeşte — în volum deplin sau parțial — acţiu- 
nea sau sistemul de acțiuni caracteristic pentru o formă sau alta a sustragerii. 

Executarea unei părți a laturii obiective a sustragerii nu trebuie înțeleasă 
doar ca participare nemijlocită la acțiunea de luare a bunurilor. Într-adevăr, 
latura obiectivă a sustragerii, având o structură uneori destul de complexă, 
nu se poate reduce doar la luarea fizică realizată de făptuitor. Însă, o astfel de 

repartizare a rolurilor va avea “nu semnificaţie calificativă, ci tehnologică”. 


Executarea laturii obiective a sustragerii se apreciază cu luarea în considerare 
a specificului formei de sustragere. Astfel, în cazul furtului, coautor trebuie 
recunoscută şi persoana care stă de pază, pentru a veghea ca cei care iau ne- 
mijlocit bunurile să nu fie descoperiţi. În adevăr, această persoană asigură 
modul ascuns al furtului, deci execută parțial latura obiectivă a acestei forme 
de sustragere, chiar dacă nu participă nemijlocit la acțiunea de luare. 

Totodată, acţiunile persoanelor care nu au luat parte la săvârşirea sustra- 
gerii, dar care au contribuit la săvârşirea acesteia prin sfaturi, indicaţii, prin 
promisiunea prealabilă că vor tăinui urmele infracțiunii, că vor vinde bunurile 
sustrase etc., trebuie calificate drept complicitate la sustragere. 

Sustragerea săvârşită de două sau mai multe persoane nu se reduce nici pe 
departe doar la sustragerea săvârşită în coautorat. Astfel, şi săvârşirea sustra- 
gerii de către o persoană, care întruneşte semnele subiectului infracțiunii, în 
comun cu una sau mai multe persoane care nu întrunesc aceste semne, intră 
sub incidența circumstanţei agravante “de două sau mai multe persoane”. În- 
trucât legiuitorul a fost suficient de precis şi nu a utilizat, la lit. b) din alin. (2) 
al art. 186-188, 190-192 din CP al RM, formulele “de doi sau mai mulţi parti- 
cipanţi” sau “prin participaţie simplă”, sau alte formule echivalente, apelarea 
la dispoziţia alin. (6) art. 42 din CP al RM este inoportună. De aceea, este su- 
ficient ca numai una din persoanele care săvârşesc sustragerea să aibă semnele 
subiectului infracţiunii, astfel încât să-i fie incriminată sustragerea săvârşită 
de două sau mai multe persoane. 

În conformitate cu prevederile Codului penal român, răspunderea pentru 
furt sau tâlhărie se poate agrava, dacă acestea sunt săvârşite de două sau mai 
multe persoane împreună. În contrast, în prevederile de la lit. b) din alin. (2) 
al art. 186-188, 190-192 din CP al RM nu este indicată cerința săvârșirii in- 
fracțiunii împreună. De aceea, săvârşirea infracțiunii de către o persoană care 
întruneşte semnele subiectului infracțiunii, prin intermediul unei persoane 
care, cu bună-ştiinţă, nu este pasibilă de răspundere penală, de asemenea in- 
tră sub incidenţa circumstanţei agravante “de două sau mai multe persoane”. 
Cauzele potenţiale din care persoana folosită în calitate de instrument animat 
de comitere a infracţiunii nu este pasibilă de răspundere penală sunt urmă- 
toarele: nu a atins vârsta minimă de răspundere penală; este iresponsabilă; a 

săvârşit acţiunea de luare fără vinovăţie sau din imprudenţă; a fost constrânsă 
fizic sau psihic să realizeze luarea etc. 

În ipoteza examinată, sustragerea, deşi nu e săvârşită împreună, este 
totuşi comisă de două sau mai multe persoane. Diferă doar caracterul acestei 
săvârşiri: persoana care întruneşte semnele subiectului infracțiunii săvârşeşte 
sustragerea mediat (mijlocit), pe când persoana care este pasibilă de răspunde- 
re penală săvârşeşte sustragerea imediat (nemijlocit). 

După cum rezultă din prevederile alin. (2) al art. 42 din CP al RM, per- 
soana care a organizat sustragerea sau care a determinat la săvârşirea acesteia 
o persoană care, cu bună-ştiinţă, nu este pasibilă de răspundere penală, este 
trasă la răspundere penală în calitate de autor al sustragerii. În prezenţa unor 
temeiuri legale suficiente (respectarea cerințelor cu privire la limitele necesare 
de vârstă a făptuitorului şi a victimei), când în calitate de instrument animat 
de săvârşire a sustragerii este folosit un minor, calificarea trebuie făcută supli- 
mentar potrivit art. 208 din CPal RM. 

La calificare nu are importanţă forma sub care s-a manifestat circumstanța 
agravantă “de două sau mai multe persoane” - coautorat; de către o persoană 
care întruneşte semnele subiectului infracţiunii, în comun cu o persoană care 
nu întruneşte aceste semne; de către o persoană care întruneşte semnele sub- 
iectului infracţiunii, prin intermediul unei persoane care, cu bună-ştiinţă, nu 
este pasibilă de răspundere penală. Totuşi, această formă nu poate fi ignorată 
la individualizarea pedepsei: de regulă, coautoratul denotă un grad de pericol 
social mai scăzut al făptuitorului şi al faptei, în comparaţie cu ultimele două 
forme de manifestare a agravantei analizate. 

Sustragerea săvârşită prin pătrundere în încăpere, în alt loc pentru de- 
pozitare sau în locuinţă (lit. c) din alin. 0) al art. 186; lit. d) din alin. 0) al 
art. 187; lit. d) din alin. O) al art. 188 din CP al RM). 

Pericolul social sporit al agravantei examinate se datorează nu numai me- 
todei de săvârşire a infracţiunii (care întotdeauna comportă o anumită doză de 
aplicare potenţială a violenței fizice sau psihice față de persoana care se poate 
afla în încăpere, în alt loc pentru depozitare sau în locuință), dar şi faptului că, 
într-o încăpere, în alt loc pentru depozitare, dar, mai ales, în locuinţă, se găsesc 
cele mai de valoare bunuri ale persoanelor fizice sau juridice ori ale statului. 
Nu trebuie să se facă abstracţie nici de faptul că în cazul sustragerii săvârşite 
prin pătrundere în locuinţă apare şi un obiect juridic secundar, reprezentat de 
relaţiile sociale cu privire la inviolabilitatea domiciliului. 

Pentru a incrimina făptuitorului circumstanța agravantă analizată, este 
necesară prezența cumulativă a următoarelor trei condiţii: 1) să fie săvârşită 

o pătrundere; 2) această pătrundere să fie ilegală; 3) pătrunderea să se facă în 
încăpere, în alt loc pentru depozitare sau în locuinţă. 

Prin “pătrundere” se înţelege intrarea, pe ascuns sau deschisă, în încăpe- 
re, în alt loc pentru depozitare sau în locuinţă, în scopul săvârșirii furtului, a 
jafului sau a tâlhăriei. Ea poate fi săvârşită atât cu înfrângerea obstacolelor, cu 
învingerea rezistenţei altor persoane sau pe calea înșelăciunii, cât şi în mod ne- 
stingherit, precum şi cu ajutorul unor dispozitive care îi permit făptuitorului 
să extragă bunurile vizate fără a intra în încăpere, în alt loc pentru depozitare 
sau în locuinţă. 

Pătrunderea poate fi efectuată în mod nemijlocit (sub forma intrării fizice 
sau a întinderii mâinii înăuntru) sau mijlocit, atunci când bunurile sunt extrase 
fără intrarea propriu-zisă, cu utilizarea diverselor cârlige, “undiţe”, magneţi, 
furtunuri aspiratoare, cleşte etc., precum şi a animalelor dresate sau chiar a 
unor persoane care, cu bună-ştiință, nu sunt pasibile de răspundere penală. 
Săvârşirea pătrunderii pe calea înşelăciunii presupune că -— în scopul comiterii 
furtului, jafului sau tâlhăriei din încăpere, din alt loc pentru depozitare sau din 
locuinţă - făptuitorul se deghizează în angajatul serviciului comunal sau de 
deservire socială, lucrător medical, poştaş, colaborator al poliţiei, instalator, cu- 
rier, inspector al pazei antiincendiare etc., utilizând totodată legitimaţia falsă. 

În cazul în care făptuitorul şi-a propus să săvârşească jaful sau tâlhăria, 
pătrunderea în încăpere, în alt loc pentru depozitare sau în locuinţă poate fi 
realizată prin învingerea rezistenţei persoanelor care împiedică, încearcă să 
împiedice sau care pot împiedica săvârşirea sustragerii. 

De asemenea, pătrunderea poate fi efectuată cu înfrângerea obstacolelor 
(uşilor, porţilor, încuietorilor, geamurilor etc.). Dacă în procesul sustragerii, 
săvârşite prin pătrundere în încăpere, în alt loc pentru depozitare sau în locu- 
inţă, făptuitorul a distrus sau a deteriorat bunurile victimei, care nu formează 
obiectul material al sustragerii, cele comise, în prezenţa unor suficiente temeiu- 
ri, trebuie calificate suplimentar conform art. 197 sau art. 198 din CPalRM. 

Din punct de vedere juridic, pătrunderea în încăpere, în alt loc pentru 
depozitare sau în locuinţă trebuie întotdeauna să fie ilegală. Aceasta înseamnă 
că făptuitorul nu trebuie să posede dreptul de apariţie în genere sau în anumite 
momente în încăpere, în alt loc pentru depozitare sau în locuinţa respectivă, 
atunci când el se află totuşi acolo, în pofida interdicţiei sau fără ştirea şi con- 
simțământul persoanelor abilitate, fie pe calea înşelării acestora. 

Aflarea persoanei în încăpere, în alt loc pentru depozitare sau în locuinţă, 
în temeiuri legale (de exemplu, cu acordul benevol al victimei sau în legătu- 
ră cu munca efectuată în locul respectiv) exclude posibilitatea funcționării 
agravantei examinate. De asemenea, intrarea făptuitorului în sala comercială 

a magazinului sau în sala expozițională a muzeului, atunci când accesul în 
acestea este deschis pentru fiecare, nu formează agravanta “prin pătrundere în 
încăpere, în alt loc pentru depozitare sau în locuință”, chiar dacă făptuitorul 
urmăreşte scopul comiterii furtului, jafului sau tâlhăriei. La fel, existența la 
făptuitor a accesului liber în încăpere, în alt loc pentru depozitare sau în lo- 
cuinţă, în virtutea legăturilor de rudenie (ca membru al familiei) sau în baza 
raporturilor contractuale (ca locatar provizoriu), face inoportună circumstan- 
ţa agravantă analizată. 

Dimpotrivă, această agravantă este prezentă dacă făptuitorul a intrat în 
mod legal în locul respectiv, însă rămâne în el după închiderea lui (pentru 
pauza de masă sau cea nocturnă), în scopul săvârşirii sustragerii. În context, 
rămânerea ilegală nu se deosebeşte principial de intrarea ilegală, odată ce făp- 
tuitorul rămâne în încăpere, în alt loc pentru depozitare sau în locuinţă, în 
pofida rigorilor ce condiționează regimul de lucru în locurile respective sau în 
pofida voinţei persoanei responsabile pentru integritatea bunurilor păstrate în 
acele locuri ori a persoanei care are în stăpânire acele locuri. 

Legiuitorul a înţeles să agraveze răspunderea penală nu pentru sustrage- 
rea din încăpere, alt loc pentru depozitare sau locuinţă, ci pentru sustragerea 
săvârşită cu pătrunderea în aceste locuri. Pe cale de consecință, pentru incri- 
minarea agravantei examinate, este necesar a proba dacă scopul de sustragere 
a apărut la făptuitor până la pătrunderea lui în încăpere, în alt loc pentru 
depozitare sau în locuinţă. Prin urmare, dacă făptuitorul a intrat în asemenea 
locuri, conducându-se de scopuri legitime, iar scopul de a sustrage a apărut 
ulterior, în cele comise lipseşte circumstanța agravantă analizată. Astfel, la 
noţiunea de pătrundere ilegală nu se atribuie cazurile când făptuitorul a fost 
invitat ca oaspete, pentru efectuarea reparaţiei sau pentru a face cunoştinţă cu 
victima, iar apoi, aflându-se în locuinţa ei şi profitând de încrederea acesteia, 
săvârşeşte acolo o sustragere. 

În cazul sustragerii săvârşite prin pătrundere în locuinţă nu este necesară 
(ţinând seama de prevederile art. 118 din CP al RM) calificarea suplimentară 
conform art. 179 din CP al RM. 

În situaţia sustragerii, săvârşite de două sau mai multe persoane, prin pă- 
trundere în încăpere, în alt loc pentru depozitare sau în locuinţă, trebuie de 
luat în consideraţie că acţiunile persoanei care nu a intrat în încăpere, în alt loc 
pentru depozitare sau în locuinţă, dar care, potrivit înţelegerii despre reparti- 
zarea rolurilor, a luat parte la acțiunile legate de intrarea în ele a altor persoane 
sau de luarea bunurilor din ele (de exemplu, persoana a deschis cu şperaclul 
uşa locuinţei, dar nu intră, iar cealaltă persoană intră în locuinţă şi sustrage 
nemijlocit bunurile din aceasta), reprezintă coautorat şi nu necesită calificare 

suplimentară conform art. 42 din CP al RM. Într-adevăr, în situaţia descrisă, 
un coautor realizează în mod nemijlocit acţiunea de luare, iar altul, fără a o 
realiza pe aceasta - în timpul, la locul şi în procesul săvârșirii infracțiunii — re- 
curge la acţiuni care se integrează organic în cursul săvârşirii acesteia şi fără 
care ar fi imposibil sau, deşi posibil, însă foarte dificil, a săvârși sustragerea 
prin pătrundere în încăpere, în alt loc pentru depozitare sau în locuinţă. 

În sfârșit, pentru a face operabilă circumstanța agravantă examinată, este ne- 
cesar ca pătrunderea ilegală, în scopul săvârşirii sustragerii, să fie efectuată nu în 
oricare loc, dar anume în încăpere, în alt loc pentru depozitare sau în locuinţă. 

Prin “încăpere” se înțelege un edificiu permanent sau provizoriu, fix sau 
ambulant, aflat în proprietatea publică sau privată, care este destinat dislocării 
atât a oamenilor care îşi îndeplinesc obligaţiile profesionale, cât şi a bunurilor 
necesare activităţii întreprinderilor, instituţiilor sau organizaţiilor care îşi au 
sediul în astfel de edificii. 

Ca exemplu de încăpere pot fi prezentate: atelierele, muzeele, oficiile 
poştale, magazinele, teatrele, instituţiile de învățământ, edificiile sportive 
acoperite, depozitele, antrepozitele, garajele, beciurile, hambarele, hangarele 
gonflabile, corturile de prelată etc. 

Noţiunea analizată include nu numai încăperea care se află sub pază spe- 
cială, dar și alte încăperi (sau o parte a acestora), în care accesul persoanelor 
străine este totuşi interzis ori în care intrarea acestora nu este admisă fără 
acordul respectiv al persoanelor împuternicite. 

Prin “alt loc pentru depozitare” se are în vedere sectorul de teritoriu sau 
dispozitivul care este destinat, adaptat sau special utilat pentru păstrarea 
permanentă sau provizorie a bunurilor şi care este înzestrat în acest scop cu 
anumite accesorii ce împiedică pătrunderea în el (mecanisme de zăvorâre, si- 
gilii, îngrădituri etc.), sau este asigurat cu pază (paznici, mecanisme de semna- 
lizare, camere video de supraveghere nonstop etc.) pentru a împiedica accesul 
la bunurile depozitate. 

Ca exemple de alte locuri pentru depozitare pot fi specificate: platforme şi 
semivagoane feroviare păzite, cisterne, furgoane auto, magazine ambulante, 
caroseriile camioanelor în stare sigilată, seifurile, containerele, colectoarele 
maşinilor de casă şi control sau ale automatelor comerciale etc. 

De asemenea, ca alt loc pentru depozitare poate fi recunoscut teritoriul 
sub cer deschis, dacă este împrejmuit cu un gard sau este special păzit. Astfel, 
deseori, bunurile care sunt greu de amplasat într-un loc pentru depozitare în- 
chis (de exemplu, materialul lemnos, îngrăşămintele minerale, cărbunele etc.) 
se stochează pe teritoriul întreprinderii sau într-un loc special rezervat pentru 
aceasta. Dacă sectorul dat de teritoriu este păzit sau îngrădit, acesta reprezintă 

un alt loc pentru depozitare. Însă, dacă unele din aceste condiţii nu sunt înde- 
plinite (de exemplu, cărbunele adus la staţia de cale ferată a fost descărcat de-a 
valma sub cerul deschis), atunci sustragerea nu va putea fi calificată ca fiind 
săvârşită prin pătrundere în alt loc pentru depozitare. 

Aşadar, un sector de teritoriu, care nu este îngrădit sau păzit în vreun 
fel, chiar dacă este utilizat pentru păstrarea bunurilor, nu intră sub incidența 
noţiunii “alt loc pentru depozitare”. Dar nici oricare teritoriu păzit (de exem- 
plu, teritoriul uzinei) nu poate fi recunoscut ca “alt loc pentru depozitare”. 
La acesta se raportează numai acea parte a teritoriului păzit care este special 
destinată pentru amplasarea, depozitarea, păstrarea bunurilor, fiind păzită în 
mod deosebit anume în acest scop. 

În acelaşi context, noţiunea “alt loc pentru depozitare” include acele locuri 
şi dispozitive din încăperi, care se găsesc în incinta acestora şi care sunt me- 
nite şi adaptate special pentru amplasarea şi păstrarea bunurilor în ele, fiind 
inaccesibile pentru persoanele străine. Printre asemenea locuri şi dispozitive 
se numără: casieriile din cadrul unităților comerciale; antrepozitele pentru 
păstrarea mărfurilor în magazine; locurile de păstrare a coletelor poştale de 
mare valoare din cadrul unui oficiu poştal etc. 

Prin “locuinţă” se înţelege încăperea menită pentru locuirea permanentă 
sau provizorie a oamenilor (apartament, casă individuală, vilă, odaie din hotel 
etc.) sau părțile ei componente, care sunt folosite pentru odihnă, păstrarea 
bunurilor sau pentru satisfacerea altor necesităţi umane (balcon, verandă, 
cămară etc.). 

La calificare nu contează nici tipul de proprietate asupra locuinţei, nici 
dacă aceasta face parte din fondul de locuinţe. Important este ca destinația 
principală a încăperii respective să se concretizeze în cea de locuire, fie şi pro- 
vizorie, a oamenilor. Dacă destinaţia locuinţei a fost schimbată (de exemplu, 
apartamentul de la parter a fost transformat într-un magazin), se schimbă şi 
statutul acesteia: din locuinţă în încăpere. 

Ținând seama de destinaţia funcţională a locuinţei, nu poate fi considerat 
locuinţă oricare loc de habitat temporar al oamenilor care nu este destinat 
locuirii lor (de exemplu, compartimentul (cupeul) dintr-un vagon feroviar, 
cabina dintr-o navă fluvială sau maritimă, cabina dintr-un autocamion sau alte 
asemenea încăperi care reprezintă o parte constructivă a mijlocului de trans- 
port). Pe cale de consecință, destinaţia funcțională a acestor încăperi constă 
în asigurarea confortului transportării pasagerilor, nu în locuirea acestora. 
Totodată, tocmai destinaţia de locuire provizorie a oamenilor o posedă: cabina 
dintr-o navă, în care locuiesc membrii echipajului navei; cupeul dintr-un vagon 
feroviar, în care locuieşte însoţitorul de vagon sau constructorii, refugiații etc. 

În concluzie: faptul că, în cuprinsul agravantei examinate, legiuitorul a 


cca > « 


specificat porțiunea determinată în spaţiu prin noţiunile “încăpere”, “alt loc 
pentru depozitare” şi “locuinţă” este condiționat de prezenţa a două criterii 
cumulative: 1) destinaţia funcţională adecvată (pentru locuinţă - locuirea; 
pentru încăpere - amplasarea oamenilor şi a bunurilor; pentru alt loc pentru 
depozitare - păstrarea bunurilor) şi 2) protejarea într-un mod sau altul (pen- 
tru locuinţă - protecția juridică a inviolabilității domiciliului; pentru alt loc 
pentru depozitare - mijloacele tehnice sau de alt gen de protecție). 

Sustragerea săvârșită cu cauzarea de daune în proporții considerabile (lit. 
d) din alin. Q) al art. 186; lit. f) din alin. 0) al art. 187; lit. f) din alin. 0) al art. 
188; lit. c) din alin. Q) al art. 190; lit. c) din alin. (2) al art. 191 din CP al RM). 

La calificarea sustragerii, săvârşite cu cauzarea de daune în proporţii 
considerabile, este necesar să se ţină cont de faptul că caracterul considerabil 
al daunei pricinuite se stabileşte luându-se în consideraţie valoarea, cantitatea 
şi însemnătatea bunurilor pentru victimă, starea materială şi venitul acesteia, 
existența persoanelor întreținute de ea, alte circumstanţe care influențează 
esenţial starea materială a victimei. 

Printre “alte circumstanţe care influențează esenţial asupra stării mate- 
riale a victimei” pot fi enumerate: venitul global al membrilor familiei; starea 
de sănătate a victimei şi a membrilor familiei ei apți de muncă; angajarea sau 
neangajarea victimei la o muncă permanentă sau provizorie etc. 

La aprecierea stării materiale şi a veniturilor victimei nu poate să se țină 
cont mecanicist doar de faptul că victima nu are un câştig stabil sau are un 
câştig foarte mic, sau are un buget familial redus etc., făcându-se abstracţie de 
aflarea în posesia victimei a unei case, vile, a unui automobil, cont în bancă, a 
acţiunilor unei întreprinderi profitabile etc. Cu alte cuvinte, se cere o analiză 
obiectivă a situaţiei activelor circulante, dar şi a activelor fixe ale victimei. În 
acelaşi timp, nu poate fi ignorat faptul că victima, spre exemplu, este datoare la 
moment cu o sumă mare de bani sau este obligată la achitarea pensiei de întreți- 
nere, sau are nevoie urgentă de bani pentru a-şi efectua o operaţie chirurgicală, 
sau este angajată în alte asemenea cheltuieli de semnificaţie majoră pentru ea. 

Circumstanța agravantă “cu cauzarea de daune în proporții considerabi- 
le” are un caracter estimativ. Ea nu este formalizată prin prevederi legale, aşa 
cum este cazul “proporţiilor mari” sau al “proporţiilor deosebit de mari”, ori al 
“proporţiilor mici”. Explicaţia constă în aceea că în societate există o stratifi- 
care patrimonială accentuată dintre diferite grupuri sociale. Prin urmare, una 
şi aceeaşi valoare materială a bunului este interpretată în mod diferit de repre- 
zentanţii păturii socialmente vulnerabile şi de reprezentanții păturii avute. În 
consecință, caracterul considerabil al daunei depinde, în primul rând, nu atât 

de costul celor sustrase, cât de totalitatea factorilor care determină starea mate- 
rială a victimei. Totodată, după parametrii cantitativi, exprimaţi băneşte, marja 
mărimii considerabile a daunei se situează între limitele de 5 salarii minime şi 
500 unităţi convenţionale de amendă. Dacă mărimea prejudiciului patrimonial, 
cauzat de sustragere, va fi cuprinsă între aceste limite, însă nu vor exista probe 
care să ateste cauzarea de daune în proporţii considerabile, cele comise trebuie 
calificate conform alin. (1) al art. 186-188, 190, 191 din CP al RM. 

Este necesar a lua în consideraţie că, chiar dacă aprecierea subiectivă de 
către victimă este importantă la stabilirea caracterului considerabil al daunei 
cauzate, aceasta nu trebuie să influențeze asupra regulii că prin sustragere 
poate fi cauzat doar un prejudiciu patrimonial efectiv (real). De aceea, me- 
todica de determinare a prejudiciului patrimonial nu trebuie confundată cu 
caracterul acestui prejudiciu. 

O altă problemă importantă este evitarea incriminării obiective în cazul 
sustragerii săvârşite cu cauzarea de daune în proporţii considerabile. Or, de 
cele mai dese ori, făptuitorul nu cunoaşte care este valoarea, cantitatea sau 
însemnătatea bunurilor sustrase pentru victimă, nici starea ei materială sau 
venitul acesteia, nici existența persoanelor aflate la întreţinerea ei etc. În aceste 
condiţii, a-i incrimina făptuitorului agravanta “cu cauzarea de daune în pro- 
porţii considerabile” ar echivala cu o încălcare grosolană a principiului legali- 
tății. De aceea, agravanta dată va funcționa numai dacă făptuitorul a cuprins, 
cu intenţia lui, această agravantă. În alți termeni, trebuie probat faptul că el 
a prevăzut că, prin sustragere, îi va cauza victimei daune anume în proporții 
considerabile şi că a dorit aceasta. 

La art. 192 din CP al RM nu este prevăzută circumstanţa agravantă “cu 
cauzarea de daune în proporţii considerabile”. Şi, atunci, care trebuie să fie 
calificarea dacă s-a stabilit că, prin pungăşie, au fost cauzate astfel de daune? 
Conducându-ne de principiul care guvernează regula de la lit. a) a art. 117 din 
CP al RM, în astfel de cazuri calificarea trebuie făcută conform alin. (1) sau (2) 
al art. 192 din CP al RM. 

Sustragerea săvârşită în timpul unei calamități (it. a) din alin. (3) al art. 186; 
lit. a) din alin. (G) al art. 187; lit. a) din alin. (3) al art. 188 din CP al RM). 

Calamităţile, indiferent că sunt naturale sau provocate de om, creează în 
plan social o amplă tulburare, controlul social fiind diminuat. În plan sub- 
iectiv, cel care profită de o asemenea împrejurare, pentru a săvârşi sustragerea, 
evidenţiază o lipsă evidentă de solidaritate umană și o periculozitate deosebită 
care justifică agravarea răspunderii penale. 

Prin “calamitate” se are în vedere situaţia de fapt determinată de un eveni- 
ment neaşteptat care poate provoca urmări grave pentru o anumită colectivi- 
tate sau pentru un grup de persoane”. 

Prin “colectivitate” se înţelege totalitatea locuitorilor unei localităţi, raion 
sau chiar țări. Prin “grup relativ numeros de persoane” se are în vedere: to- 
talitatea lucrătorilor unei întreprinderi, instituţii sau organizaţii; totalitatea 
persoanelor care locuiesc într-un bloc de locuit; totalitatea pasagerilor unui 
avion, tren, autobuz etc. 

Este necesar a menţiona că noţiunea de calamitate nu poate fi restrânsă 
la înţelesul de calamitate naturală (cutremur de pământ; inundație; alunecări 
de teren; întroienire; furtună; uragan etc.). Calamitatea poate avea şi o natură 
tehnogenă (avarii industriale; accidente de proporţie în transport; prăbuşirea 
bruscă a edificiilor şi construcțiilor; ruperea digurilor; accidente cu degajarea 
substanţelor puternic toxice, radioactive sau biologice periculoase; incendii, 
explozii etc.) sau o natură socială (război, intervenţie militară străină, conflict 
militar local, lovitură de stat, puci militar etc.). 

Pentru a califica fapta conform lit. a) din alin. (3) al art. 186-188 din CP 
al RM, este necesar ca furtul, jaful sau tâlhăria să fie săvârşite în timpul unei 
calamități. Aceasta înseamnă că infracțiunea va fi comisă în perioada de timp 
cuprinsă între momentul când se produce evenimentul ce dă naștere stării de 
calamitate şi momentul când această stare încetează. Este condiția de fapt a 
existenţei timpului de calamitate. 

Declararea oficială a stării de urgenţă, a stării de război sau a stării de ase- 
diu este condiţia de drept a existenţei timpului de calamitate. Totuşi, starea de 
calamitate poate fi declarată mult mai târziu, după ce s-a produs evenimentul 
care a declanșat această stare (de regulă, așa şi se întâmplă, datorită caracte- 
rului neaşteptat al calamităţii). De aceea, mai important este ca, la momentul 
săvârșirii sustragerii, această stare să fi existat de facto. Drept moment de înce- 
tare a stării de calamitate trebuie considerat momentul încetării efectelor alar- 
mante care produc panica ce înlesneşte săvârşirea infracțiunii (neproducerea 
unor noi replici ale cutremurului de pământ; scăderea substanţială a nivelului 
apelor; stingerea incendiului; dezactivarea radiologică a terenului etc.). 

Circumstanţa agravantă “în timpul unei calamități” poate fi reținută nu- 
mai în raport cu faptele săvârşite în zona calamitată, adică în raza de acțiune a 
efectelor calamităţii. De asemenea, după cum rezultă din sensul legii, este obli- 
gatoriu ca făptuitorul să profite de starea de calamitate, ceea ce înseamnă că 





3 V. Dongoroz şi alții, op. cit., p. 451. 

acesta îşi dă seama că eforturile autorităţilor şi ale populaţiei sunt îndreptate 
cu precădere spre salvarea de vieţi omeneşti și că măsurile de pază a bunurilor 
lipsesc ori sunt reduse, iar făptuitorul foloseşte prilejul pentru a săvârși furtul, 
jaful sau tâlhăria. 

Sustragerea săvârşită de un grup criminal organizat sau de o organizaţie 
criminală (lit. b) din alin. (3) al art. 186; lit. b) din alin. (3) al art. 187; lit. b) din 
alin. (3) al art. 188; alin. (3) al art. 190; alin. (3) al art. 191 din CP al RM). 

Dacă între participanţii la sustrageri sunt stabilite raporturi infracționale 
durabile, a căror prezenţă le acordă posibilitatea de a elabora şi a realiza în deta- 
liu planurile sustragerii, participaţia între aceştia poate îmbrăca forma grupului 
criminal organizat. Săvârşirea sustragerii de un grup criminal organizat are loc 
în cazul în care această faptă e comisă de o reuniune stabilă de persoane care 
s-au organizat în prealabil pentru a comite una sau mai multe infracțiuni. 

Spre deosebire de două sau mai multe persoane, care s-au înţeles în preala- 
bil despre săvârşirea sustragerii, grupul criminal organizat se caracterizează, 
în special, prin stabilitate, prin prezența în componenţa lui a unui organizator 
şi printr-un plan dinainte elaborat al activităţii infracționale comune, precum 
şi prin repartizarea obligatorie a rolurilor între membrii grupului criminal 
organizat, în timpul pregătirii sustragerii. 

Apare necesitatea delimitării activității membrilor grupului criminal or- 
ganizat de complicitatea la sustragere: dacă conţinutul înţelegerii prealabile se 
referă la contribuţia concretă până la sau după săvârşirea sustragerii, şi această 
contribuţie are un caracter episodic, este vorba de complicitate; însă dacă în- 
ţelegerea prevede contribuţia regulată, activitatea în comun cu grupul, atunci 
e vorba despre activitatea în cadrul unui grup criminal organizat (nefiind ne- 
cesară referirea la art. 42 din CP al RM). 

Săvârşirea sustragerii de o organizaţie criminală are loc în cazul în care 
această faptă este comisă de o reuniune de grupuri criminale organizate, for- 
mând o comunitate stabilă, a cărei activitate se întemeiază pe diviziune, între 
membrii organizaţiei şi structurile ei, a funcţiilor de administrare, asigurare 
şi executare a intenţiilor criminale ale organizaţiei în scopul de a influența 
activitatea economică şi de altă natură a persoanelor fizice şi juridice sau de a o 
controla, în alte forme, în vederea obținerii de avantaje şi realizării de interese 
economice, financiare sau politice. 

Spre deosebire de grupul criminal organizat, organizația criminală se 
caracterizează, în special, prin consolidare, printr-un grad înalt de organizare 


»A 


şi prin scopurile specifice ale activităţii acesteia. “Consolidare” înseamnă mai 
mult decât “stabilitate”, presupunând coeziune și solidaritate social-psihologică a 


membrilor organizaţiei criminale. Gradul înalt de organizare a organizaţiei 

criminale presupune existența unui sistem, care constă din subsisteme sub 
forma câtorva grupuri criminale organizate. Datorită înaltului grad de organi- 
zare, între structurile superioare, medii şi inferioare ale organizaţiei criminale 
se atestă legături ierarhice complexe, în conformitate cu un “cod de conduită” 
nescris. Scopurile speciale ale activităţii organizației criminale se exprimă atât 
în influențarea directă sau indirectă a sectorului de producere, de distribuţie şi 
de consum al bunurilor şi serviciilor, precum şi a altor sectoare aferente în care 
sunt implicate persoanele fizice şi juridice, cât și în controlul, în alte forme, al 
acestor sectoare, pentru a-şi realiza interesele economice, financiare sau poli- 
tice. Scopul suprem al oricărei organizaţii criminale este de a conduce statul 
(sau cel puţin o parte a acestuia) “din umbră”. 

Infracţiunea se consideră săvârşită de o organizaţie criminală dacă a fost 
comisă de un membru al acesteia în interesul ei sau de o persoană care nu este 
membru al organizaţiei respective, la însărcinarea acesteia. 

Organizatorul şi conducătorul organizației criminale poartă răspundere 
pentru toate infracțiunile săvârşite de această organizaţie, indiferent de faptul 
dacă au luat sau nu parte la săvârşirea acestor infracțiuni. 

În cazurile în care organizaţia criminală şi-a început activitatea infracționa- 
lă, iar membrii acesteia au săvârşit sustrageri concrete, prevăzute de planurile or- 
ganizaţiei date, atunci acțiunile organizatorului sau ale conducătorului organiza- 
ţiei criminale trebuie calificate prin concurs, conform art. 284 și lit. b) din alin. 
(3) al art. 186-188, alin. (3) al art. 190 sau alin. (3) al art. 191 din CPalRM. 

În cazul săvârșirii, de către membri aparte ai organizaţiei criminale, a 
infracţiunilor care nu au fost prevăzute în planurile activităţii organizației 
criminale, răspunderea pentru aceste infracțiuni o vor purta numai cei care au 
realizat nemijlocit aceste infracțiuni. 

Sustragerea săvârşită de o persoană mascată, deghizată sau travestită 
(lit. c) din alin. 0) al art. 187: lit. c) din alin. (2) al art. 188 din CP al RM). 

Această circumstanţă justifică agravarea răspunderii penale, deoarece 
contribuie la intimidarea victimei, la diminuarea rezistenţei acesteia, face mai 
dificilă descoperirea făptuitorului, iar fapta acestuia este de natură să producă 
un ecou social mai mare. 

La calificarea sustragerii săvârşite de o persoană mascată, deghizată sau 
travestită trebuie de luat în consideraţie că cele trei procedee - mascarea, de- 
ghizarea sau travestirea - au, în principiu, aceeaşi esență: disimularea (ascun- 
derea) identităţii făptuitorului pentru a nu fi recunoscut. Diferă doar nuanțele 
care, de altfel, sunt nesemnificative: în cazul mascării, făptuitorul îşi acoperă 
faţa sau o parte din ea cu o mască (cagulă, improvizație din ciorap de mătase 
etc.); în cazul deghizării, făptuitorul se maschează sau îşi aranjează altfel exte- 

riorul (îşi pune mustață, barbă, perucă etc.); în cazul travestirii, făptuitorul se 
deghizează într-un reprezentant al sexului opus. 

Dacă pe lângă deghizarea sa într-un reprezentant al autorităţilor publice 
(colaborator al poliţiei, al procuraturii, al SIS, al inspectoratului fiscal etc.), 
făptuitorul mai uzurpează calitățile oficiale (prezintă o legitimaţie falsă, 
săvârşeşte acțiuni pe care le poate comite doar un reprezentant al autorității 
publice, semnează documente oficiale etc.), cele săvârşite trebuie calificate 
conform lit. c) din alin. (2) alart. 187 sau lit. c) din alin. (2) alart. 188 şi art. 351 
din CP al RM. Totodată, este esenţial ca jaful sau tâlhăria să fie săvârşite pe 
baza uzurpării de calităţi oficiale. 

Sustragerea săvârșită cu folosirea situaţiei de serviciu (lit. d) din alin. 0) 
al art. 190; lit. d) din alin. Q) al art. 191 din CP al RM). 

Este mult mai periculoasă persoana care, pe lângă faptul că săvârşeşte 
escrocheria sau delapidarea, profită de încrederea ce-i este acordată de socie- 
tate la învestirea ei în funcţie, nu pentru a promova interesul social, ci pentru 
a se înavuţi pe cale ilegală, sfidând interesele membrilor societăţii şi discredi- 
tând calitatea de factor de decizie. 

În aceste cazuri, ca subiect al infracțiunii poate să apară numai o persoană 
cu funcţie de răspundere sau o persoană care gestionează o organizaţie comer- 
cială, obştească sau altă organizaţie nestatală. Persoanele, care nu dispun de 
atribuţii de serviciu, dar care au luat parte la sustragere împreună cu subiecții 
speciali indicaţi, trebuie trase la răspundere nu în calitate de coautori, ci în 
calitate de organizatori, instigatori sau complici ai persoanei care îşi foloseşte 
situaţia de serviciu. 

Prin “folosirea situaţiei de serviciu” se înţelege săvârşirea unor acţiuni sau 
inacțiuni care decurg din atribuţiile de serviciu ale făptuitorului şi care sunt 
în limitele competenţei lui de serviciu. În cazul faptelor prevăzute la lit. d) din 
alin. (2) al art. 190 și la lit. d) din alin. 2) al art. 191 din CP al RM, situația 
de serviciu este folosită pentru a sustrage bunurile, şi nu doar pentru a obţine 
acces la ele. În caz contrar, fapta trebuie calificată ca furt. 

Atunci când abuzul de putere sau abuzul de serviciu reprezintă metoda 
de săvârşire a escrocheriei sau a delapidării averii străine, trebuie aplicate nu- 
mai prevederile de la lit. d) din alin. (2) al art. 190 şi de la lit. d) din alin. (2) 
al art. 191 din CP al RM. Având în vedere dispoziţia art. 118 din CP al RM, 
în acest caz nu este necesară calificarea suplimentară conform art. 327 sau 
art. 335 din CP al RM. 

Abuzul de putere sau abuzul de serviciu care, deşi a fost săvârşit din interes 
material şi a cauzat un prejudiciu patrimonial, însă care nu este legat de lua- 
rea gratuită a bunurilor (de exemplu, tăinuirea bunurilor pe calea denaturării 

datelor privind evidenţa deficitului bunurilor, creat ca urmare a neglijenței 
în serviciu; folosința temporară de bunuri, în lipsa scopului de a le trece în 
stăpânirea sa definitivă; cheltuirea banilor pentru organizarea banchetelor, 
recepţiilor etc.), nu poate forma componenţele de infracțiune de la lit. d) din 
alin. (2) al art. 190 şi de la lit. d) din alin. (2) alart. 191 din CP al RM. Astfel de 
fapte trebuie calificate conform normelor corespunzătoare din Capitolele XV 
şi XVI din Partea specială a Codului penal. 


$3. Furtul 


Fiind cunoscut din cele mai îndepărtate timpuri, furtul constituie şi astăzi 
forma cea mai tipică şi, totodată, cea mai frecventă de încălcare a relațiilor so- 
ciale cu privire la patrimoniu. În şirul infracțiunilor săvârşite prin sustragere, 
furtul este cea mai des întâlnită, dar şi cel mai puţin periculoasă din punct de 
vedere social: făptuitorul tinde să ia bunurile “fără a se întâlni” cu persoana 
care l-ar putea împiedica s-o facă. A săvârși sustragerea în alt mod el fie că nu 
are posibilitatea (nu se pricepe să înșele; nimeni nu i-a încredințat bunurile în 
administrare), fie că nu doreşte (de exemplu, să aplice violența sau amenința- 
rea cu violența). 

Obiectul juridic special al furtului îl constituie relaţiile sociale cu privire 
la posesia asupra bunurilor mobile. 

În cazul furtului săvârşit prin pătrundere în locuinţă sunt vătămate, în 
mod adiacent, relaţiile sociale cu privire la inviolabilitatea domiciliului. 

Obiectul material al furtului îl formează bunurile care au o existență 
materială, sunt create prin munca omului, dispun de valoare materială și cost 
determinat, fiind bunuri mobile şi străine pentru făptuitor. 

Latura obiectivă a infracţiunii prevăzute la art. 186 din CP al RM are 
următoarea structură: 1) fapta prejudiciabilă care constă în acțiunea de luare 
ilegală şi gratuită; 2) urmările prejudiciabile sub formă de prejudiciu patrimo- 
nial efectiv; 3) legătura de cauzalitate dintre fapta prejudiciabilă şi urmările 
prejudiciabile; 4) modul ascuns. 

Specificul furtului, în raport cu celelalte infracțiuni săvârşite prin su- 
stragere, constă în modul ascuns (clandestin) de comitere a faptei. Întrucât, 
anterior, la analiza elementelor constitutive ale sustragerii, au fost supuse exa- 
minării semnele comune ale laturii obiective a tuturor formelor de sustragere, 
în cele ce urmează ne vom îndrepta atenţia asupra modului ascuns de comitere 
a faptei, care este specific pentru furt. 

Pentru a stabili modul ascuns de comitere a faptei de sustragere, este ne- 
cesar a ţine seama atât de criteriul obiectiv, cât şi de criteriul subiectiv. 

Criteriul obiectiv este prezent atunci când sustragerea este săvârşită: 

a) în lipsa posesorului sau a oricăror altor persoane (cea mai des întâlnită 
ipoteză, când făptuitorul tinde să evite oricare contact vizual cu alte 
persoane care l-ar putea împiedica să săvârşească infracțiunea sau să-l 
demascheze ca martori oculari); 

b) în prezenţa altor persoane, dar pe neobservate pentru acestea (în ase- 
menea caz, făptuitorul trebuie să depună mai multe eforturi, deoarece 
trebuie să se apropie imperceptibil de victimă sau să ia bunurile în așa 
mod încât să rămână neremarcat, sau să se retragă neobservat cu bunu- 
rile sustrase); 

c) în prezenţa altor persoane, care observă luarea bunurilor, dar care nu 
conştientizează caracterul infracțional al celor comise (caz în care fie 
aceste alte persoane nu cunosc cui aparţin bunurile luate (admițând că 
acestea ar putea să aparţină făptuitorului), fie făptuitorul creează, prin 
înşelăciune, caracterul aparent legitim al luării bunurilor, fie făptuitorul 
profită de situaţia că alte persoane nu sunt în stare să conştientizeze 
obiectiv caracterul infracțional al celor comise de el (din cauza vârstei 
fragede, a ebrietăţii, a somnului, a bolii psihice ori a unei alte stări spe- 
cifice în care se află aceste persoane)); 

d) în prezenţa altor persoane care urmăresc luarea bunurilor şi conştienti- 
zează caracterul infracţional al celor comise (urmărind luarea bunu- 
rilor, aceste persoane insuflă încredere făptuitorului că nu-i vor crea 
impedimente în procesul săvârșirii sustragerii, în virtutea calității de 
soţ, a relaţiilor de rudenie, a raporturilor afective etc.). 

Aşadar, criteriul obiectiv este exterior în raport cu făptuitorul, întrucât 
se caracterizează fie prin lipsa martorilor oculari ai faptei, fie prin prezenţa 
altor împrejurări în care cei de față la fapta lui nu conştientizează sau nu au 
posibilitatea de a conștientiza caracterul infracțional al celor comise, fie aceste 
persoane au interesul de a nu-i crea piedici în săvârşirea sustragerii - împreju- 
rări de care profită făptuitorul. 

Dar numai criteriul obiectiv este insuficient pentru stabilirea, în cazul fur- 
tului, a modului ascuns de comitere a faptei. Pentru calificarea faptei ca furt, 
mai este necesară prezenţa criteriului subiectiv de stabilire a modului ascuns. 
Acest criteriu se exprimă în convingerea făptuitorului că cele săvârşite de el 
rămân neobservate sau neînţelese de către alte persoane, ori că aceste persoane 
nu-i vor zădărnici săvârşirea sustragerii. Bineînţeles, concluziile asupra cir- 
cumstanţei că făptuitorul era convins de modul ascuns al acţiunii sale trebuie 
să se bazeze pe anumite premise de ordin obiectiv, iar nu pe declaraţiile lui 
neîntemeiate. 

Decisiv pentru stabilirea modului ascuns de comitere a furtului este crite- 
riul subiectiv. În context, este necesar a menţiona că, de cele mai dese ori, nu 
există o coliziune între cele două criterii: făptuitorul nu este observat de cei din 
jur sau aceştia nu înțeleg semnificația juridică a acţiunii lui, sau, deşi înţeleg, 
cei de față nu întreprind nici o măsură de natură a-l împiedica în realizarea in- 
fracțiunii; totodată, făptuitorul are convingerea că nu este observat de nimeni 
sau nu este înțeleasă semnificaţia juridică a acţiunii lui, sau că persoanele de 
faţă nu-i vor crea piedici în săvârşirea acțiunii date. 

Există însă şi cazuri de coliziune, când cele două criterii nu concordă. Mai 
precis, criteriul subiectiv este prezent, iar criteriul obiectiv lipseşte. În aseme- 
nea cazuri, pentru a califica fapta ca furt, va fi suficientă prezenţa criteriului 
subiectiv. 

De aceea, în cazul în care făptuitorul consideră că săvârşeşte sustragerea pe 
ascuns, iar, în realitate, acțiunea de luare i-a fost observată sau înțeleasă adecvat 
de alte persoane, nu există temeiuri de a-i califica fapta ca sustragere deschisă. 
Aceasta deoarece făptuitorul, ținând seama de circumstanţele concrete, nu a 
conştientizat faptul descoperirii sale şi considera că acționează pe ascuns. 

Dimpotrivă, sustragerea nu este ascunsă atunci când făptuitorul este 
convins că acţiunile lui sunt evidente pentru cei din jur, deşi în realitate ele au 
rămas neobservate sau nu le-a fost înțeleasă semnificația juridică. 

Este necesar de menţionat că prioritatea criteriului subiectiv nu trebuie 
să ducă la ideea că celălalt criteriu - cel obiectiv — nu prezintă nici o relevanță 
semnificativă. Or, convingerea subiectivă a făptuitorului de modul ascuns al 
acţiunilor sale trebuie să se bazeze pe anumite premise de ordin obiectiv. În 
legătură cu aceasta, modul ascuns al sustragerii sub formă de furt apare în 
virtutea condiţiilor obiectiv formate sau se creează şi se asigură prin eforturile 
făptuitorului însuși sau ale altor participanţi la furt. 

Întrucât modul ascuns al sustragerii este un semn obligatoriu al laturii 
obiective a furtului, persoana care asigură modul ascuns al sustragerii (de 
exemplu, cel care stă “de pază”) trebuie recunoscută coautor al infracţiunii de 
furt, şi nu complice al acesteia. 

În practică sunt cunoscute şi situaţii când persoana care încearcă să 
săvârşească sustragerea pe ascuns e surprinsă la locul faptei, nereuşindu-i 
până la capăt acţiunea de luare (de exemplu, au apărut pe neaşteptate careva 
persoane străine sau a revenit stăpânul locuinţei, pentru a-şi lua bunul uitat 
etc.). Care trebuie să fie calificarea în asemenea situaţii? 

În funcţie de posibilul comportament ulterior al făptuitorului, pot fi spe- 
cificate patru răspunsuri la întrebarea de mai sus: 

1) dacă făptuitorul înţelege că a fost descoperit, încetează realizarea su- 
stragerii şi încearcă să fugă, abandonând bunurile, atunci cele comise 
formează tentativa de furt (art. 27 şi art. 186 din CP al RM); 

2) dacă, în pofida faptului că a fost surprins în procesul sustragerii necon- 
sumate, făptuitorul continuă realizarea sustragerii, atunci sustragerea 
începută ca furt se transformă în jaf (art. 187 din CP al RM); implicit, 
intenţia inițială (de a săvârși furtul) se transformă în intenția suprave- 
nită (de a săvârși jaful); 

3) în cazul în care făptuitorul, întâmpinând rezistență, aplică violență față 
de persoana care încearcă să împiedice luarea bunurilor sau să le rețină 
nemijlocit după deposedare, atunci fapta se califică fie ca jaf cu apli- 
carea violenţei nepericuloase pentru viața sau sănătatea persoanei ori 
cu amenințarea aplicării unei asemenea violenţe (lit. e) din alin. (2) al 
art. 187 din CP al RM), fie ca tâlhărie (art. 188 din CP al RM); 

4) dacă făptuitorul aplică violența sau amenință cu aplicarea violenţei 
după consumarea furtului, având scopul de a scăpa de urmărire sau de a 
evita reținerea sa, atunci fapta nu mai poate constitui jaf sau tâlhărie. În 
această ipostază, cele săvârşite formează concurs real între infracțiunea 
de furt şi, în funcţie de gradul de violență sau de caracterul amenințării 
cu violenţa, una din infracțiunile prevăzute la art. 145, 151-155 din CP 
al RM etc. 

În acest fel, putem susţine că violenţa (sau ameninţarea cu violența) poate 
fi legată, într-un fel sau altul, de furt sau de tentativa de furt. Însă, în nici un 
caz, violența (sau ameninţarea cu violența) nu poate să constituie acțiunea 
adiacentă (ajutătoare) din cadrul faptei prejudiciabile în contextul furtului. 

Infracţiunea de furt este o infracțiune materială. Ea se consideră consu- 
mată din momentul în care făptuitorul obține posibilitatea reală de a se folosi 
sau a dispune de bunurile altuia la propria sa dorință. 

Latura subiectivă a faptei incriminate la art. 186 din CP al RM se mani- 
festă, în primul rând, prin vinovăţie sub formă de intenţie directă. De aseme- 
nea, obligatoriu pentru calificarea faptei este stabilirea scopului de cupiditate 
(profit). 

Subiectul infracţiunii de furt este persoana fizică responsabilă, care la 
momentul săvârşirii infracțiunii a împlinit vârsta de 14 ani. 

84. Jaful 


În cazul infracţiunii de jaf, modul deschis al sustragerii nu doar sporeşte 
obiectiv pericolul social al acestei infracțiuni, dar mărturiseşte şi despre pericu- 
lozitatea socială mai mare a făptuitorului. Or, în acest caz, făptuitorul ignorează 
prezenţa altor persoane şi, implicit, sfidează riscul de a fi descoperit şi reținut. 
Spre deosebire de făptuitorul furtului, cel al jafului se bizuie nu pe absenţa mar- 
torilor oculari sau pe necunoaşterea de către aceştia a caracterului faptei, ci pe cu 
totul alte împrejurări: fizicul slab al victimei (în majoritatea cazurilor, victime 
ale jafului sunt femeile, iar făptuitori — bărbaţii); caracterul inopinat şi imperti- 
nent al acţiunilor sale; dezorientarea, surprinderea şi şovăiala martorilor ocula- 
ri; teama martorilor oculari de o eventuală aplicare a violenţei; dispariția rapidă 
a făptuitorului de la locul infracţiunii etc. Toate acestea justifică tratamentul mai 
aspru aplicat pentru jaf, în comparaţie cu cel aplicat pentru furt. 

Obiectul juridic special al infracţiunii prevăzute la art. 187 din CP al RM 
corespunde, în majoritatea cazurilor, cu obiectul juridic special al furtului: re- 
laţiile sociale cu privire la posesia asupra bunurilor mobile. Excepţie constituie 
cazul acţiunii agravantei specifice a jafului de la lit. e) din alin. (2) alart. 187 din 
CP al RM. În cazul dat, jaful adoptă forma unei infracțiuni complexe. De aceea, 
şi obiectul juridic special devine complex: obiectul juridic principal al faptei 
prevăzute la lit. e) din alin. (2) al art. 187 din CP al RM îl formează relațiile 
sociale cu privire la posesia asupra bunurilor mobile; obiectul juridic secundar 
îl constituie relaţiile sociale cu privire la integritatea corporală a persoanei (în 
cazul aplicării violenţei nepericuloase pentru viața sau sănătatea persoanei) sau 
libertatea morală a persoanei (în cazul amenințării cu aplicarea unei asemenea 
violenţe). Aşadar, în ipoteza examinată, obiectul juridic secundar al jafului are 
un caracter alternativ, care se datorează caracterului alternativ al acţiunii adia- 
cente din cuprinsul faptei de la lit. e) din alin. (2) al art. 187 din CP al RM. 

În situația jafului săvârşit prin pătrundere în locuinţă, ca obiect juridic 
secundar apar relaţiile sociale cu privire la inviolabilitatea domiciliului. 

Când nu se referă la fapta de la lit. e) din alin. (2) al art.187 din CP al RM, 
obiectul material al jafului se caracterizează prin aceleaşi trăsături ca şi obiec- 
tul material al furtului: bunurile care au o existență materială sunt create prin 
munca omului, dispun de valoare materială şi cost determinat, fiind bunuri 
mobile şi străine pentru făptuitor. 

În cazul faptei ce formează excepţia nominalizată supra, obiectul mate- 
rial al jafului are un caracter complex: obiectul material principal coincide cu 
obiectul material al furtului; obiectul material secundar (în cazul aplicării vio- 
lenţei nepericuloase pentru viața sau sănătatea persoanei, nu şi în cazul ame- 
nințării cu aplicarea unei asemenea violențe) îl formează corpul persoanei. 

Latura obiectivă a infracțiunii de jaf are următoarea structură: 1) fapta 
prejudiciabilă care constă în acțiunea de luare ilegală şi gratuită, 2) urmările 
prejudiciabile sub formă de prejudiciu patrimonial efectiv; 3) legătura de cauza- 
litate dintre fapta prejudiciabilă şi urmările prejudiciabile; 4) modul deschis. 

În afară de ultimul semn al laturii obiective, toate celelalte au fost exami- 
nate cu prilejul analizei laturii obiective a sustragerii. 

Trăsătura de bază care deosebeşte jaful de furt este modul deschis de co- 
mitere a sustragerii. Ca şi furtul, sustragerea sub formă de jaf are loc dacă sunt 
întrunite criteriul obiectiv şi criteriul subiectiv. Însă conţinutul acestor criterii 
este altul decât în cazul furtului: criteriul obiectiv se exprimă în aceea că ac- 
ţiunea de luare se realizează în prezenţa posesorului bunurilor luate sau a altor 
persoane care conştientizează semnificaţia juridică a celor comise, fără a face 
parte din categoria de persoane care insuflă încredere făptuitorului că nu-i vor 
crea impedimente în procesul realizării sustragerii; criteriul subiectiv se expri- 
mă în convingerea făptuitorului, bazată pe premise obiective, că el acţionează 
în mod manifest (vădit) pentru cei din jur, care percep semnificația juridică a 
faptei lui, fără a face parte din rândul persoanelor de încredere, care nu-i pot 
crea piedici în realizarea sustragerii. 

Dacă persoanele care insuflau încredere făptuitorului că nu-l vor împiedi- 
ca să comită sustragerea (soţ, rudă, alte persoane apropiate) totuşi au întreprins 
măsuri pentru a împiedica sustragerea, cele comise nu pot fi considerate furt, 
ci trebuie calificate ca jaf. Dacă persoanele făcând parte din categoria nomina- 
lizată nu şi-au manifestat în nici un fel atitudinea negativă faţă de sustragerea 
comisă, până la consumarea acesteia, după care l-au denunțat pe făptuitor, cele 
comise nu-şi schimbă caracterul de sustragere pe ascuns. 

În cazul coliziunii între cele două criterii — criteriul obiectiv şi criteriul 
subiectiv - prioritate are, ca şi în situaţia furtului, criteriul subiectiv. Astfel, 
sustragerea nu va fi calificată ca furt, ci ca jaf, dacă făptuitorul este convins că 
acțiunea de luare, pe care o realizează, este vădită pentru alte persoane, deşi 
această acțiune a rămas neobservată sau neînţeleasă adecvat de acestea. 

Infracţiunea de jaf este o infracţiune materială. Ea se consideră consumată 
din momentul în care făptuitorul obține posibilitatea reală de a se folosi sau a 
dispune de bunurile altuia la propria sa dorință. 

Dacă persoana care a încercat să săvârşească sustragerea pe ascuns, a fost 
surprinsă la locul faptei şi nu a reuşit să intre în stăpânirea bunurilor, iar bu- 
nurile date i-au fost luate înapoi (nemijlocit la locul faptei, în timpul altercaţiei 
pentru reținerea bunurilor), cele comise urmează a fi calificate ca tentativă de 
jaf (art. 27 şi art. 187 din CP al RM). 

Latura subiectivă a infracţiunii de jaf se manifestă, în primul rând, prin 
vinovăţie sub formă de intenţie directă. La calificare, este obligatorie stabilirea 
scopului special — a scopului de cupiditate (profit). 

Subiectul faptei infracționale analizate este persoana fizică responsabilă, 
care la momentul săvârşirii infracțiunii a împlinit vârsta de 14 ani. 

În cele ce urmează va fi supusă examinării singura circumstanță agravantă 
specifică jafului, care nu este întâlnită în cazul celorlalte infracțiuni săvârşite 
prin sustragere: “cu aplicarea violenţei nepericuloase pentru viaţa sau sănăta- 
tea persoanei ori cu ameninţarea aplicării unei asemenea violenţe” (lit. e) din 
alin. (2) al art. 187 din CP al RM). 

Astfel, prin “violenţa nepericuloasă pentru viața sau sănătatea persoanei” 
se înţelege fie cauzarea intenționată a leziunii corporale, care nu a avut drept 
urmare o dereglare de scurtă durată a sănătăţii sau o pierdere neînsemnată, 
dar stabilă, a capacităţii de muncă, fie aplicarea intenţionată a loviturilor sau 
săvârşirea altor acţiuni violente care au cauzat o durere fizică, dacă acestea nu 
au creat pericol pentru viaţa sau sănătatea victimei. 

Prin “alte acțiuni violente” (ca formă de manifestare a violenţei nepericu- 
loase pentru viaţa sau sănătatea persoanei) se înțelege doborârea victimei de 
pe picioare, răsucirea mâinilor ei sau alte asemenea acțiuni care au cauzat o 
durere fizică. În ce priveşte limitarea libertăţii victimei, această acţiune nu 
poate intra sub incidența noțiunii “alte acţiuni violente”. Astfel, în cazul legării 
mâinilor sau picioarelor ori al folosirii mijloacelor de imobilizare a victimei, 
dacă limitarea libertăţii a fost însoţită de atingerea adusă integrității corporale 
a victimei, cele comise trebuie calificate conform art.187 (cu excepţia lit.e) 
alin.(2)) şi art.166 din CP al RM. În acest caz, aplicând violenţa nepericuloasă 
pentru viața sau sănătatea persoanei, făptuitorul urmăreşte scopul proxim 
de a priva această persoană de libertate, iar privaţiunea ilegală de libertate 
depăşeşte latura obiectivă a jafului. 

În cazul modalităţii agravate a jafului de Ia lit.e) alin. (2) art. 187 din CP 
al RM, violenţa nepericuloasă pentru viața sau sănătatea persoanei ori ame- 
ninţarea cu aplicarea unei asemenea violențe îndeplinește, în cadrul faptei 
prejudiciabile, rolul de acţiune adiacentă. Nu contează când a fost săvârşită ac- 
ţiunea adiacentă - până la deposedarea de bunuri, concomitent cu aceasta sau 
nemijlocit după deposedare (dar până la consumarea sustragerii). Este impor- 
tant ca în toate aceste ipoteze acțiunea adiacentă să fie săvârşită în scopul de a 
facilita săvârşirea acţiunii principale - sustragerii — sau de a reține la făptuitor 
bunurile de care a fost deposedată victima. Realizarea scopurilor date se poate 
exprima prin preîntâmpinarea rezistenţei posibile din partea victimei sau prin 
suprimarea ori înfrângerea rezistenţei care a început să fie opusă. 

Interpretarea corectă a scopului violenţei nepericuloase pentru viața sau 
sănătatea persoanei, care însoţeşte jaful, permite soluționarea justă a calificării 
cazurilor de sustragere deschisă, care este săvârșită pe calea metodei denumite 
convenţional “salt”. 

În asemenea cazuri, făptuitorul, contând pe caracterul neașteptat al ac- 
ţiunilor sale pentru cei din jur, precum şi pe reacţia lor întârziată, smulge din 
mâini o geantă, smuceşte de pe cap o cuşmă sau comite alte asemenea acţiuni, 
după care se retrage de la locul faptei. În astfel de cazuri, victimei îi poate fi 
cauzată - din imprudenţă - o durere fizică sau o leziune corporală minoră. 
Deoarece făptuitorul nu doreşte şi nici nu admite survenirea acestor urmări 
prejudiciabile, având scopul tocmai să evite aplicarea violenţei, cele comise de 
el trebuie calificate conform art. 187 din CP al RM, însă fără a apela la preve- 
derile de la lit. e) a alin. (2) din această normă. 

Alta este calificarea atunci când eforturile făptuitorului sunt îndreptate 
spre: smulgerea cerceilor din urechi (ceea ce duce la ruperea lobului urechii), 
scoaterea inelului de pe deget (ceea ce duce la vătămarea falangei), smucirea 
lanţului de la gât (ceea ce duce la excorierea pielii gâtului) etc. În astfel de situa- 
ţii, făptuitorul, chiar dacă nu doreşte, cel puţin admite posibilitatea cauzării 
atingerii integrităţii corporale sau a sănătăţii victimei. În funcție de urmările 
prejudiciabile concrete produse, cele comise trebuie calificate potrivit lit. e) 
din alin. (2) al art. 187 sau art. 188 din CP al RM. 

În cazul modalităţii agravate de la lit. e) din alin. (2) al art. 187 din CP 
al RM, acțiunea adiacentă se poate exprima şi în amenințarea cu aplicarea 
violenţei nepericuloase pentru viața sau sănătatea persoanei. În ipoteza dată, 
făptuitorul efectuează un act de natură să inspire victimei temerea că față de 
ea va fi aplicată — în mod real şi imediat - violența nepericuloasă pentru viața 
sau sănătatea ei, fapt care o pune în situaţia de a nu mai avea resursele psihice 
necesare pentru a rezista constrângerii. 

Amenințarea cu care este însoțită sustragerea poate avea un caracter ne- 
determinat (neconcretizat). Cu alte cuvinte, din vorbele, gesturile, mimica 
sau acțiunile de alt gen ale făptuitorului nu poate fi formată o concluzie certă 
privind gradul de violenţă - nepericuloasă sau periculoasă pentru viață sau să- 
nătate - cu care se ameninţă. Întrucât orice incertitudini, legate de calificare, 
trebuie tratate în folosul făptuitorului (conform principiului în dubio pro reo), 
cele comise nu pot fi recunoscute ca tâlhărie, ci ca jaf. 

Pentru a exclude astfel de incertitudini, trebuie analizate meticulos toate 
circumstanţele cazului: caracterul amenințării; caracteristicile obiectelor cu 
care ameninţa făptuitorul; locul şi timpul săvârșirii infracțiunii; numărul făp- 
tuitorilor şi numărul victimelor etc. Totodată, este necesar a lua în consideraţie 

nu doar percepţia subiectivă de către victimă a celor comise, dar și orientarea 
intenţiei făptuitorului. 


$5. Tâlhăria 


Tâlhăria este considerată, pe bună dreptate, cea mai periculoasă infracțiu- 
ne săvârşită prin sustragere şi una dintre cele mai periculoase infracțiuni în 
genere. Tratamentul sancționator pe măsură se justifică întru totul, de vreme 
ce luarea bunurilor altuia se doreşte a fi realizată nu pe orice cale, ci tocmai pe 
calea agresării persoanei, agresare care comportă un real pericol pentru viața 
sau sănătatea acesteia. Deşi atât furtul sau jaful, cât şi violenţa sau amenințarea 
cu violenţa, sunt incriminate distinct, totuşi, atunci când violenţa sau amenin- 
ţarea cu violența având intensitatea corespunzătoare au fost aplicate în vede- 
rea comiterii sustragerii, între sustragere (de regulă, sub formă de infracțiune 
fapt tentat) şi violenţă sau ameninţarea cu violenţă există o strânsă conexiune. 
Tocmai aceasta l-a impulsionat pe legiuitor să alcătuiască din aceste două acte 
de conduită de sine stătătoare o unitate infracțională. Evident, această unitate 
infracţională a coagulat pericolul social al infracţiunilor absorbite, devansând 
mult în acest sens infracțiunile date. 

Caracterul complex al faptei prejudiciabile în contextul tâlhăriei are ca 
efect caracterul complex al obiectului juridic special al tâlhăriei. Astfel, obiec- 
tul juridic principal al acestei infracțiuni îl constituie, ca şi în cazul obiectului 
juridic special al furtului şi jafului, relaţiile sociale cu privire la posesia asupra 
bunurilor mobile. În cazul aplicării violenţei periculoase pentru viaţa sau să- 
nătatea persoanei agresate, obiectul juridic secundar îl constituie relațiile so- 
ciale cu privire la sănătatea persoanei. Precizăm că, spre deosebire de tâlhăria 
incriminată în legea penală română, tâlhăria prevăzută la art. 188 din CP al 
RM nu poate avea ca obiect juridic secundar relaţiile sociale cu privire la viaţa 
persoanei. În sfârşit, în situaţia amenințării cu aplicarea violenţei periculoase 
pentru viața sau sănătatea persoanei agresate, obiectul juridic secundar este 
format din relaţiile sociale cu privire la libertatea morală a persoanei. 

În ipoteza tâlhăriei săvârşite prin pătrundere în locuinţă, obiectul juridic se- 
cundar îl formează şi relaţiile sociale cu privire la inviolabilitatea domiciliului. 

Complexitatea faptei prejudiciabile în contextul tâlhăriei se răsfrânge şi 
asupra obiectului material al tâlhăriei. Astfel, obiectul material principal este 
constituit din bunurile care au o existență materială, sunt create prin munca 
omului, dispun de valoare materială şi cost determinat. Obiectul material se- 
cundar al tâlhăriei (în cazul în care este aplicată violenţa periculoasă pentru 


274 DREPT PENAL. PARTEA SPECIALĂ 





viaţa sau sănătatea persoanei agresate, nu şi amenințarea cu aplicarea unei 
asemenea violenţe) îl formează corpul persoanei. 

Latura obiectivă a tâlhăriei are următoarea structură: a) acțiunea princi- 
pală care se exprimă în sustragere (sub forma infracțiunii fapt tentat); b) ac- 
ţiunea adiacentă care constă în atacul săvârşit asupra unei persoane, care este 
însoţit în mod alternativ de: 1) violența periculoasă pentru viața sau sănătatea 
persoanei agresate; 2) amenințarea cu aplicarea unei asemenea violenţe. 

După cum rezultă din dispoziţia art. 188 din CP al RM, atacul asupra 
victimei este săvârşit în scopul sustragerii. Deci, o dată cu săvârşirea atacului, 
începe realizarea scopului de sustragere. Realizarea acestui scop nu poate avea 
loc decât prin luarea ilegală şi gratuită a bunurilor mobile din posesia altuia. 
Însă, pentru calificarea tâlhăriei, nu se cere ca acțiunea de luare să fi avut loc în 
întregime. Este suficient ca doar să înceapă executarea ei. Gradul de executare 
a acţiunii date (victima încă nu a fost deposedată; victima a fost deposedată; 
victima a fost imposedată) contează la individualizarea pedepsei, nu şi la ca- 
lificarea faptei. De aceea, sustragerea consumată, realizată în contextul tâlhă- 
riei, nu necesită o calificare suplimentară. 

În continuare, ne vom concentra atenția asupra analizei acțiunii adiacente 
din cadrul tâlhăriei. 

Componenta indispensabilă a acțiunii adiacente este atacul asupra unei per- 
soane. Prin “atac” se înţelege acțiunea agresivă a făptuitorului, surprinzătoare 
pentru victimă, care este însoţită de violenţa periculoasă pentru viaţa sau sănăta- 
tea persoanei agresate ori de ameninţarea cu aplicarea unei asemenea violențe. 

După cum se poate observa din această definiţie, în contextul tâlhăriei, no- 
ţiunea de atac dobândeşte semnificație juridică numai în corelaţie cu noţiunile 
“violența periculoasă pentru viaţa sau sănătatea persoanei agresate” şi “amenința- 
rea cu aplicarea violenței periculoase pentru viața sau sănătatea persoanei agre- 
sate”. Cu alte cuvinte, tâlhăria presupune nu oricare violenţă periculoasă pentru 
viața sau sănătatea persoanei agresate (nu oricare ameninţare cu aplicarea unei 
asemenea violenţe), ci doar acea care este legată de atac asupra unei persoane. 

De aceea, aducerea victimei în stare de neputinţă de a se apăra ori de a-şi 
exprima voința nu poate fi privită ca modalitate de realizare a laturii obiective 
a tâlhăriei. Din moment ce în astfel de cazuri nu există o persoană agresată 
(cerinţă definitorie pentru caracterizarea victimei tâlhăriei), introducerea în 
organismul victimei a substanţelor cu efecte puternice, toxice sau euforizante, 
periculoase pentru viața sau sănătatea ei, în scopul aducerii acesteia, prin astfel 
de procedeu, în starea de neputinţă de a se apăra sau de a-și exprima voinţa, 
însoţită de scopul sustragerii, nu poate fi calificată ca tâlhărie. În funcție de 
circumstanţele concrete ale cazului, cele comise trebuie calificate ca furt sau 

jaf (cu sau fără trimitere la prevederea de la art. 27 din CP al RM), în concurs 
cu infracţiunea de la art. 151, 152 sau de la art. 153 din CP al RM. 

După cum a fost specificat, atacul asupra unei persoane trebuie să fie 
însoţit de oricare din următoarele două componente alternative ale acțiunii 
adiacente: 1) violența periculoasă pentru viața sau sănătatea persoanei agresa- 
te; 2) amenințarea cu aplicarea unei asemenea violenţe. 

Prin “violență periculoasă pentru viața sau sănătatea persoanei agresate” 
se înţelege aplicarea intenționată a violenţei care s-a soldat cu vătămarea gravă, 
medie sau uşoară a integrităţii corporale sau a sănătăţii, ori care, deşi nu a cauzat 
aceste urmări prejudiciabile, constituie la momentul aplicării ei, datorită meto- 
dei de operare, un pericol real pentru viaţa sau sănătatea persoanei agresate. 

Este necesar a preciza că, dacă violenţa din cadrul tâlhăriei a dus la vătă- 
marea gravă a integrității corporale sau a sănătăţii, se aplică prevederea de la 
lit. c) din alin. (3) al art. 188 din CPalRM. 

În ce priveşte partea finală a definiţiei noțiunii — “violență periculoasă 
pentru viaţa sau sănătatea persoanei agresate”, putem observa că sub inciden- 
ţa acestei noțiuni se află şi cazurile de aplicare intenţionată a violenţei care 
constituie, la momentul aplicării ei, datorită metodei de operare, un pericol 
real pentru viața sau sănătatea persoanei agresate (deși această violență nu 
s-a soldat cu vătămarea gravă, medie sau uşoară a integrității corporale sau a 
sănătăţii). Aici se au în vedere cazurile de: compresiune a gâtului victimei cu 
mâinile sau cu ajutorul unui şnur, de ţinere îndelungată a capului victimei sub 
apă, de îmbrăcare pe capul victimei a unei pungi de polietilenă, de aruncare a 
victimei de la înălțime ori dintr-un mijloc de transport aflat în mişcare etc. 

Prin “amenințarea cu aplicarea violenţei periculoase pentru viața sau să- 
nătatea persoanei agresate” se înțelege efectuarea de către făptuitor a unui act 
de natură să inspire victimei temerea că va fi supusă, în mod real şi imediat, 
violenţei periculoase pentru viaţa sau sănătatea ei, act care o pune în situația 
de a nu mai avea resursele psihice necesare pentru a rezista constrângerii. 

La calificare, nu are relevanţă forma exteriorizării amenințării. De cele 
mai multe ori, ea se exprimă prin cuvinte, dar nu se exclude nici exteriorizarea 
prin gesturi sau acțiuni concludente (pe baza cărora se poate trage o conclu- 
zic). Este important ca amenințarea, expusă într-o formă evident clară victi- 
mei, să fie percepută de aceasta ca fiind reală şi imediată. În virtutea acestui 
fapt, ameninţarea trebuie să creeze convingerea că, în caz dacă făptuitorul, în 
timpul săvârșirii infracțiunii, va întâmpina careva rezistență din partea victi- 
mei, ameninţarea va fi realizată de îndată. 

De regulă, în cazul tâlhăriei, ameninţarea cu aplicarea violenţei periculoase 
pentru viața sau sănătatea persoanei agresate poartă un caracter determinat 

(concretizat) şi se exteriorizează într-o formă a cărei semnificaţie este absolut 
evidentă şi univocă pentru victimă. Dar ameninţarea poate avea şi un caracter 
nedeterminat (neconcretizat), fiind exteriorizată în aşa mod, încât poate fi in- 
terpretată de victimă în mai multe feluri. Dacă din circumstanţele concrete ale 
faptei rezultă că făptuitorul, care urmăreşte scopul sustragerii, nu tinde să-şi 
realizeze ameninţarea cu aplicarea violenţei periculoase pentru viață sau sănă- 
tate, totodată lipsind condiţiile obiective, propice înfăptuirii acestei ameninţări, 
deşi amenințarea a luat cea mai intimidantă formă posibilă, făptuitorul trebuie 
să răspundă nu pentru tâlhărie, ci pentru jaf. O astfel de ameninţare, având un 
caracter doar imaginar, nu creează un pericol real pentru viața sau sănătatea 
victimei, deci nu poate intra sub incidenţa prevederii de la art. 188 din CP al 
RM. Acest gen de ameninţare este suficient numai pentru a constrânge victima 
să transmită bunurile către făptuitor, dar este insuficient pentru a exista com- 
ponenţa de tâlhărie, în sensul pericolului real pentru viață sau sănătate. 

Infracţiunea de tâlhărie este o infracțiune formală. Ea se consideră consu- 
mată din momentul săvârșirii atacului asupra unei persoane, care este însoțit 
de aplicarea violenţei periculoase pentru viaţa sau sănătatea persoanei agresate 
ori de amenințarea cu aplicarea unei asemenea violenţe. 

Conform regulii generale, survenirea prejudiciului patrimonial efectiv nu 
contează la calificarea tâlhăriei. Excepţie constituie situaţiile când, prin tâlhă- 
rie, sunt cauzate daune în proporţii considerabile (lit. f) din alin. (2) al art. 188 
din CP al RM) sau când valoarea bunurilor sustrase se cifrează în proporții 
mari sau deosebit de mari (art. 195 din CPalRM). 

Latura subiectivă a faptei incriminate la art. 188 din CP al RM se manifes- 
tă, în primul rând, prin vinovăţie sub formă de intenţie directă. La calificare, 
este obligatorie stabilirea scopului special — de sustragere, prin care se exprimă 
scopul de cupiditate. 

Fapta nu va putea fi calificată în conformitate cu art. 188 din CP al RM, 
dacă scopul de sustragere a apărut la făptuitor deja după aplicarea violenţei sau 
a amenințării corespunzătoare. În această ipoteză, cele comise trebuie califi- 
cate prin concurs: furt sau jaf şi infracțiunea prevăzută la art. 151, 152 sau 153, 
ori la art. 155 din CP al RM. 

Subiectul infracțiunii examinate este persoana fizică responsabilă, care la 
momentul săvârşirii infracțiunii a împlinit vârsta de 14 ani. 

În cele ce urmează vor fi supuse analizei modalităţile agravante specifice 
ale tâlhăriei de la lit. e) din alin. (2) şi de la lit. c) şi d) din alin. (3) ale art. 188 
din CP al RM. 

Tâlhăria săvârşită cu aplicarea armei sau a altor obiecte folosite în cali- 
tate de armă (lit. e) din alin. 0) al art. 188 din CP al RM). 

Prin “aplicarea, în cadrul tâlhăriei, a armei sau a altor obiecte folosite în ca- 
litate de armă”, se are în vedere utilizarea acestor mijloace în procesul săvârșirii 
tâlhăriei, în vederea sporirii gradului de intensitate a 1) violenţei periculoase 
pentru viața sau sănătatea persoanei agresate; 2) amenințării cu aplicarea unei 
asemenea violenţe. În primul caz, o astfel de aplicare se poate exprima în in- 
fluenţarea sau în încercarea de a influenţa, cu ajutorul armei sau al obiectelor 
folosite în calitate de armă, asupra sferei fizice a organismului victimei, sub for- 
mă de aplicare a loviturilor cu arma albă, de tragere a unui foc din arma de foc 
etc. În cel de-al doilea caz, o astfel de aplicare constă în influențarea exercitată 
asupra sferei psihice a victimei, sub formă de provocare a temerii prin demon- 
strarea armei sau a altor obiecte folosite în calitate de armă. 

Potrivit alin. (1) al art. 129 din CP al RM, prin “arme” se au în vedere in- 
strumentele, piesele sau dispozitivele astfel declarate prin dispoziţii legale. 

O asemenea dispoziţie legală se conţine în Legea cu privire la arme: “Arma 
individuală este un dispozitiv (mijloc material), destinat (adaptat) prin con- 
strucție şi util din punct de vedere tehnic pentru vătămarea unei persoane, a 
unui animal, pentru apărarea contra unui atac sau pentru imitarea proprietă- 
ţilor sale de luptă”. 

Armele individuale (sau, pe scurt - armele) pot fi de mai multe tipuri: 
a) arme de infanterie: de foc; cu tuburi cu gaze (pneumatice); mecanice; b) arme 
albe: cu lamă; percutante; balistice; c) arme de autoapărare: cu gaze toxice 
neutralizante; cu aerosol; cu cartuşe cu gaze; pulverizatori mecanici; electro- 
cutante. De asemenea, armele pot fi de fabricaţie industrială sau de fabricație 
artizanală. Oricare din aceste tipuri de arme pot fi aplicate ca mijloc de săvârşire 
a infracțiunii prevăzute la art. 188 din CP al RM. Or, legiuitorul nu a indicat nici 
o limitare a tipurilor de arme aplicate în cadrul infracţiunii de tâlhărie. 

Este important ca raportul de expertiză criminalistică să confirme că 
obiectul aplicat în cadrul tâlhăriei reprezintă sau nu o armă. În prezenţa unor 
temeiuri legale, acţiunile persoanei care a aplicat arma în procesul comiterii 
tâlhăriei trebuie calificate suplimentar conform art. 290 din CP al RM. 

În procesul calificării faptei pot să apară îndoieli în privința capacității 
armelor cu tuburi cu gaze (pneumatice), a armelor cu gaze toxice neutrali- 
zante, a armelor cu cartuşe cu gaze, a armelor pulverizatoare mecanice şi a 
armelor electrocutante de a avea calitatea de arme aplicate în cadrul tâlhăriei. 
În astfel de cazuri, atitudinea trebuie să fie diferențiată: aplicarea oricărui tip 
de arme din cele menţionate mai sus se va califica potrivit lit. e) din alin. (2) 
al art. 188 din CP al RM numai dacă instanţa judecătorească va stabili că ele, 


278 DREPT PENAL. PARTEA SPECIALĂ 





în împrejurările concrete în care au fost aplicate, au prezentat pericol pentru 
viaţa sau sănătatea persoanei agresate. Dacă nu a existat un astfel de pericol, 
cele săvârşite trebuie calificate ca jaf. 

Aceluiași criteriu — pericolul pentru viața sau sănătatea persoanei agresate — 
trebuie să corespundă obiectele folosite în calitate de armă, obiecte ce au o altă 
destinaţie decât cea de vătămare a unei persoane, a unui animal, ori de apărare 
contra unui atac sau pentru imitarea proprietăţilor sale de luptă, deși acestea, 
după calităţile lor obiective, dispun de anumite capacităţi de vulnerare, astfel în- 
cât să poată fi utile anume în calitate de armă (briceag, topor, rangă, bâtă etc.). 

Acţiunile persoanei, care săvârşeşte atacul în scopul sustragerii cu folosi- 
rea unor câini sau a altor animale prezentând pericol pentru viaţa sau sănă- 
tatea persoanei agresate ori cu amenințarea aplicării unei asemenea violenţe, 
trebuie calificate, ţinându-se cont de circumstanţele concrete ale cauzei, con- 
form lit. e) din alin. (2) al art. 188 din CP al RM. 

Aplicarea, în cadrul tâlhăriei, a unei arme inutilizabile sau defectate (acest 
fapt fiind cunoscut făptuitorului) ori a unei machete (imitații) de armă, ori a 
unui obiect asemănător cu arma, nu formează, de regulă, circumstanța agra- 
vantă prevăzută la lit. e) din alin. (2) al art. 188 din CP al RM. Din moment 
ce victima tâlhăriei percepe arma inutilizabilă sau imitația de armă ca pe o 
armă reală, în stare să-i prejudicieze viața sau sănătatea, fapta trebuie califica- 
tă ca tâlhărie, nu ca jaf. Însă această faptă nu poate fi recunoscută ca tâlhărie 
săvârşită cu aplicarea armei. Totodată, dacă cu ajutorul obiectelor nominali- 
zate se cauzează violența periculoasă pentru viața sau sănătatea victimei (de 
exemplu, victima este lovită în tâmpla capului cu patul de oţel al unui pistol 
defectat sau cu macheta de plumb a unui pistol etc.), aceasta poate forma tâl- 
hăria săvârşită cu aplicarea altor obiecte folosite în calitate de armă. Este unica 
excepţie de la regula specificată mai sus. 

Tâlhăria săvârşită cu vătămarea gravă a integrității corporale sau a 
sănătății (lit. c) din alin. (3) al art. 188 din CP al RM). 

Circumstanța agravantă analizată operează în cazurile în care a fost 
săvârşită vătămarea intenționată gravă a integrității corporale sau a sănătăţii, 
în scopul de a facilita comiterea sustragerii sau în procesul deposedării bu- 
nurilor prin înfrângerea rezistenţei victimei, sau nemijlocit după deposedarea 
bunurilor în vederea reţinerii lor. 

În temeiul prevederilor art. 188 din CP al RM, în cazul săvârșirii faptei 
de la lit. c) din alin. (3) al art. 188 din CP al RM, nu este necesară o calificare 
suplimentară conform art. 151 din CP al RM. 

Vătămarea gravă a integrității corporale sau a sănătăţii, cauzată din 
imprudenţă în cazul tâlhăriei, ori lipsirea de viață din imprudenţă, în cazul 

tâlhăriei, nu dau temei de a califica cele comise potrivit lit. c) din alin. (3) 
al art. 188 din CP al RM. În această ipoteză, calificarea trebuie făcută prin 
concurs: art. 157 sau art. 149 şi art. 188 (cu excepţia prevederii de la lit. c) din 
alin. (3)) din CP al RM. 

Dacă, în cadrul tâlhăriei, vătămarea intenţionată gravă a integrităţii 
corporale sau a sănătăţii a provocat din imprudență decesul victimei, cele 
săvârşite trebuie calificate conform lit. c) din alin. (3) al art. 188 şi art. 149 din 
CP al RM. În această ipoteză, ar fi incorect să optăm pentru soluţia calificării 
potrivit lit. c) din alin. (3) al art. 188 şi alin. (4) al art. 151 din CPalRM.O 
asemenea variantă de calificare ar avea ca efect tragerea făptuitorului de două 
ori la răspundere pentru vătămarea intenţionată gravă a integrității corporale 
sau a sănătăţii. Iar aceasta ar echivala cu o încălcare flagrantă a principiului 
înscris la alin. (2) al art. 7 din CP al RM. 

Lipsirea intenţionată de viață a victimei, în cazul tâlhăriei, depăşeşte li- 
mitele laturii obiective a infracțiunii prevăzute la art. 188 din CP al RM. De 
aceea, cele săvârşite trebuie calificate prin concurs: art. 188 şi lit. b) din alin. 
(2) al art. 145 din CP al RM. Aceasta nu exclude ca, la calificarea faptei, să fie 
luate în consideraţie şi alte posibile circumstanţe agravante, în a căror prezență 


» 


a fost comis omorul intenționat (de exemplu, “cu premeditare”, “asupra a două 
sau mai multor persoane”, “asupra soţului (soţiei) sau a unei rude apropiate”, 
“de două sau mai multe persoane”, “cu scopul de a ascunde o altă infracțiune 
sau de a înlesni săvârşirea ei” etc. 

Este de notat că posibilitatea calificării conform art. 188 şi lit. b) din 
alin. (2) art. 145 din CP al RM se realizează în situaţia când făptuitorul a do- 
rit, în rezultatul lipsirii victimei de viață, să obţină un venit material pe calea 
luării ilegale și gratuite a bunurilor acesteia, nu însă să obţină alte avantaje sau 
foloase patrimoniale sau să se elibereze de careva cheltuieli materiale. 

Tâlhăria săvârşită prin schingiuire, tortură, tratament inuman sau de- 
gradant (lit. d) din alin. (3) art. 188 din CP al RM). 

Caracteristic pentru modalitatea agravată analizată e că acțiunea adiacen- 
tă din cadrul tâlhăriei este săvârşită prin oricare din următoarele patru meto- 
de: 1) schingiuire; 2) tortură; 3) tratament inuman; 4) tratament degradant. 

Prin “schingiuire” trebuie de înţeles acţiunile care provoacă victimei sufe- 
rințe prin privaţiunea de hrană, apă sau căldură ori prin plasarea sau abando- 
narea victimei în condiţii nocive pentru viaţă. 

În sensul Convenţiei ONU împotriva torturii şi altor pedepse ori trata- 
mente cu cruzime, inumane sau degradante, termenul “tortură” înseamnă 
orice act prin care unei persoane i se provoacă, cu intenție, o durere sau sufe- 
rinţe puternice, fizice ori psihice, mai ales cu scopul de a obține de la această 

persoană sau de la o persoană terță informaţii sau mărturisiri, de a o pedepsi 
pentru un act pe care aceasta sau o terță persoană l-a comis ori este bănuită că 
l-a comis, de a o intimida sau de a face presiuni asupra ei ori de a intimida sau 
de a face presiuni asupra unei terţe persoane, sau pentru orice alt motiv bazat 
pe o formă de discriminare, oricare ar fi ea, atunci când o asemenea durere 
sau astfel de suferinţe sunt aplicate de către un agent al autorității publice sau 
de orice altă persoană care acționează cu titlu oficial sau la instigarea ori cu 
consimțământul expres sau tacit al unor asemenea persoane. Acest termen nu 
se referă la durerea ori suferinţele rezultând exclusiv din sancţiuni legale, in- 
erente acestor sancţiuni sau ocazionate de ele. 

Prin “tratament inuman” trebuie de înţeles orice tratament, altul decât 
tortura, de natură să provoace intenționat grave suferinţe fizice ori psihice, 
care nu pot fi justificate. 

Prin “tratament degradant” trebuie de înţeles orice tratament, altul decât 
tortura, care umileşte în mod grosolan individul în faţa altora sau îl impune 
să acţioneze împotriva voinţei şi conștiinței sale, sau este de natură să producă 
victimei sentimente de teamă, de inferioritate, de îngrijorare, în stare să o în- 
josească şi să-i înfrângă rezistenţa fizică şi morală. 


$6. Escrocheria 


Persoanele care intră în relaţii sociale cu privire la patrimoniu trebuie să 
manifeste un minim de promptitudine, pentru ca interesele lor patrimoniale 
să nu fie încălcate prin anumite manopere frauduloase. În același timp, în 
vederea formării, desfăşurării şi dezvoltării normale a relaţiilor amintite, 
este nevoie de o bună-credinţă a participanţilor la ele. Buna-credință este o 
categorie etico-morală. De aceea, şi actele de conduită, care aduc atingere bu- 
nei-credinţe - înşelăciunea şi abuzul de încredere — se pot transforma din acte 
imorale în acte cu relevanţă juridico-penală numai în prezenţa unor anumite 
condiţii. Acestea sunt considerentele din care legiuitorul, urmărind obiectivul 
asigurării unui climat de credibilitate reciprocă, prevede, în art. 190 din CP 
al RM, răspunderea nu pentru înşelăciune sau abuz de încredere, ci pentru 
dobândirea ilicită (a se citi — sustragerea) a bunurilor altei persoane prin 
înşelăciune sau abuz de încredere. 

Obiectul juridic special al escrocheriei are un caracter complex. Astfel, 
obiectul juridic principal al infracțiunii date îl formează relaţiile sociale cu pri- 
vire la posesia asupra bunurilor mobile. Obiectul juridic secundar al escroche- 
riei îl constituie relațiile sociale cu privire la libertatea manifestării de voință 
şi la minimul necesar de încredere. 

Dacă escrocheria este săvârşită în condiţiile agravantei de la lit. d) din alin. 
(2) al art. 190 din CP al RM, atunci obiectul juridic secundar cuprinde şi rela- 
ţiile sociale cu privire la desfăşurarea normală a activității de serviciu. 

Obiectul material al escrocheriei este format din bunurile care au o exis- 
tență materială, sunt create prin munca omului, dispun de valoare materială şi 
cost determinat, fiind bunuri mobile și străine pentru făptuitor. 

Latura obiectivă a infracţiunii prevăzute la art. 190 din CP al RM are 
următoarea structură: 1) fapta prejudiciabilă constând din două acţiuni: a) ac- 
ţiunea principală, care constă în dobândirea ilicită a bunurilor altei persoane, 
adică sustragerea lor; b) acțiunea sau inacţiunea adiacentă, care constă, în mod 
alternativ, în înşelăciune sau abuz de încredere; 2) urmările prejudiciabile sub 
forma prejudiciului patrimonial efectiv; 3) legătura de cauzalitate dintre fapta 
prejudiciabilă şi urmările prejudiciabile. 

În continuare, ne vom referi la acțiunea adiacentă din cadrul laturii obiec- 
tive a escrocheriei. Remarcând specificul faptei prejudiciabile în contextul 
acestei infracţiuni, N.I. Panov menţionează: “Înşelăciunea şi abuzul de încre- 
dere apar în componenţa escrocheriei în rol de acțiuni adiacente (ajutătoare), 
care asigură îndeplinirea acţiunii principale şi care sunt incluse în ultima ca 
elemente asigurătoare”*. Nu putem sprijini partea finală a acestei opinii: nici 
înşelăciunea, nici abuzul de încredere nu pot fi incluse ca elemente asigurătoa- 
re în conţinutul sustragerii. Noţiunea de sustragere rămâne aceeaşi, indiferent 
de componenţa de infracţiune în care este utilizată. În rest, ideea exprimată 
de autorul citat este corectă. Ea se conţine, în linii generale, în aserțiunea altui 
doctrinar - V. 1. Plohova: “A lua bunurile pe calea înşelăciunii sau abuzului 
de încredere este imposibil, deoarece înşelăciunea sau abuzul de încredere 
reprezintă influențări asupra persoanei, nu asupra bunurilor”. În concluzie: 
înşelăciunea sau abuzul de încredere nu constituie metode ale sustragerii. Ele 
reprezintă modalităţi ale acţiunii adiacente care subzistă alături de sustragere, 
privită ca acţiune principală. Având un rol ajutător, recurgerea la înşelăciune 
sau la abuz de încredere se produce nu ca un scop în sine, ci în vederea trecerii 
în sfera patrimonială a făptuitorului (sau a altor persoane) a bunurilor aparți- 
nând persoanei înşelate sau de a cărei încredere s-a abuzat. 

Prin intermediul înşelăciunii sau al abuzului de încredere, făptuitorul 
exercită o influențare psihică asupra conştiinţei şi voinţei victimei care, ca şi 





* H. VI. IlanoB, Cnoco6 cosepmenua npecmynnenus u y20n06Ha4 omeemcmeeHHnocmv, 


XapekoB, 1982, c. 35. 
B. Vl. IlnoxoBa, HenacunvcmeenHbie npecmynnenua npomue coGcmeennocmu, CaHKT- 
Ilerep6ypr, HOpuanuecxuă nenrp Ilpecc, 2003, c. 243. 

cum cedând bunurile sale făptuitorului, presupune în mod eronat că ultimul 
este îndrituit a le lua. În astfel de situaţii, nu se pune la îndoială faptul că se 
lezează libertatea manifestării de voinţă concretizate în facultatea persoanei 
de a adopta, în mod nestingherit, decizii privind dispunerea de bunurile care 
se află în posesia ei. Deşi, în aparenţă, victima îşi transmite bunurile benevol 
către făptuitor, aceasta nu este decât o “prezentare scenică” făcută cu scopul de 
a demonstra celor din jur (deseori, inclusiv “martorilor oculari” care fac parte 
din acelaşi grup infracțional) caracterul “legitim” al tranzacţiei efectuate. 

Care este înţelesul noțiunilor “înşelăciune” şi “abuz de încredere”? 

Prin “înşelăciune” se înțelege dezinformarea conştientă a victimei, care 
constă în prezentarea vădit falsă a realității (înşelăciunea activă) sau în trece- 
rea cu tăcere a realităţii, când are loc ascunderea faptelor şi a circumstanțelor 
care trebuie comunicate în cazul săvârşirii cu bună-credinţă şi în conformitate 
cu legea a tranzacţiei patrimoniale (înşelăciunea pasivă). 

La calificare, nu au importanță metodele sub care se prezintă înşelăciunea. 
Aceasta poate fi realizată pe cale verbală, în scris sau sub forma unor acțiuni 
(trişarea în jocul de cărți; amăgirea în “jocul cu degetarul”; transmiterea, în cali- 
tate de contraprestaţie, a unui pachet cu hârtie tăiată, în locul celui cu bani etc.). 

Înşelăciunea poate privi diferite circumstanțe, care se referă, în special, 
la: persoana făptuitorului sau a altcuiva (este denaturată informaţia despre 
identitatea acestora, despre calitățile lor personale etc.); bunurile care for- 
mează obiectul material al escrocheriei (este denaturată informaţia privind 
cantitatea, mărimea, calitatea bunurilor etc.); acţiuni sau evenimente anumite 
(de exemplu, boala, cazul asigurat, câştigarea potului într-o loterie etc.); pro- 
misiuni (când făptuitorul ia de la victimă banii, angajându-se să presteze un 
anumit serviciu, să execute o lucrare, când ia bunuri în chirie, promițându-i 
că le va întoarce, sau ia bani cu împrumut etc., cu toate că, de facto, nu are in- 
tenția să execute lucrarea, să presteze serviciul, să întoarcă bunurile închiriate 
sau să stingă datoria) etc. 

Deseori înşelăciunea se prezintă sub formă de oferire victimei a unor do- 
cumente false. Este necesar a menționa că sustragerea în rezultatul folosirii de 
către făptuitor a documentului, falsificat anterior de o altă persoană, urmează 
a fi calificată numai conform art. 190 din CP al RM. În acest caz, nu este ne- 
cesară calificarea suplimentară potrivit art. 361 din CP al RM, deoarece, în 
temeiul prevederilor art. 118 din CP al RM, prezentarea unor astfel de docu- 
mente apare ca o varietate a înşelăciunii, deci şi a componenţei de escrocherie. 
În acelaşi timp, falsificarea unor astfel de documente, urmată de folosirea lor 
de către falsificator în vederea sustragerii bunurilor, trebuie calificată în con- 

formitate cu art. 190 şi art. 361 din CP al RM. Or, falsificarea documentelor 
depăşeşte limitele laturii obiective a escrocheriei. 

Cea de-a doua modalitate sub care se înfățișează acțiunea adiacentă în 
cazul escrocheriei, mult mai puţin răspândită, este abuzul de încredere. 

În această ipoteză, făptuitorul exploatează raporturile de încredere care 
s-au stabilit între el şi victimă. Ultima este, de regulă, proprietarul sau admi- 
nistratorul unei anumite mase patrimoniale (fondatorul, directorul general 
sau alt conducător al unei întreprinderi). De regulă, raporturile de încredere 
decurg din încheierea unor convenţii de drept civil (mandat, depozit, asigura- 
re, comision, administrare fiduciară etc.) sau din alte fapte juridice. În alte ca- 
zuri, aceste raporturi se creează pe fondul atitudinii de colegialitate, prietenie, 
afecţiune între făptuitor şi victimă, atitudine care, de multe ori, este artificial 
creată şi susținută timp îndelungat, prin eforturile făptuitorului. 

Este necesar a menţiona că cele două modalităţi ale acţiunii adiacen- 
te — înşelăciunea şi abuzul de încredere - se completează reciproc în procesul 
comiterii escrocheriei. Deşi au, incontestabil, un caracter de sine stătător, 
înşelăciunea şi abuzul de încredere sunt legate strâns una de cealaltă, astfel 
încât, în practică, în majoritatea cazurilor este destul de dificil a trasa o linie 
de demarcare între ele. 

La calificare nu au relevanță mijloacele care au fost utilizate pentru 
săvârşirea escrocheriei: documente sau instrumente de măsurat false; unifor- 
ma specială sau alte însemne de apartenenţă la un anumit rol social; compu- 
terul etc. Important este de a stabili că aceste mijloace au fost folosite pentru 
sustragere, şi nu pentru facilitarea accesului la bunurile respective, nici pentru 
crearea unor condiţii întru luarea ulterioară a bunurilor pe altă cale. 

Escrocheria este o infracțiune materială. Ea se consideră consumată din 
momentul în care făptuitorul obține posibilitatea reală de a se folosi sau a dis- 
pune de bunurile altuia la propria sa dorință. 

Latura subiectivă a infracţiunii analizate se manifestă, în primul rând, 
prin vinovăţie sub formă de intenţie directă. De asemenea, la calificarea faptei 
este obligatorie stabilirea scopului special - a scopului de cupiditate (profit). 

Primirea bunurilor cu condiţia îndeplinirii unui angajament poate fi 
calificată ca escrocherie doar în cazul în care făptuitorul, încă la momentul 
intrării în stăpânire asupra acestor bunuri, urmărea scopul de a le sustrage, şi 
nu avea intenţia să-şi onoreze angajamentul asumat. 

Alături de alte circumstanţe, intenţia cu privire la sustragere este demon- 
strată prin: situaţia financiară extrem de precară a persoanei care își asumă 
angajamentul la momentul încheierii tranzacţiei; lipsa de fundamentare eco- 
nomică şi caracterul irealizabil al angajamentului asumat; lipsa unei activități 

aducătoare de beneficii, îndreptate spre încasarea mijloacelor băneşti necesare 
onorării angajamentului; achitarea veniturilor către primii deponenţi din 
contul banilor depuşi de deponenții ulteriori etc. În special, dacă tranzacţia 
de vânzare-cumpărare este grevată de condiţia achitării către vânzător a unei 
sume suplimentare, iar cumpărătorul care şi-a propus dinainte să nu-şi ono- 
reze promisiunea înșală vânzătorul, imitând prin diverse căi achitarea sumei 
suplimentare, cele săvârşite trebuie calificate ca escrocherie. 

Subiectul infracţiunii date este persoana fizică responsabilă, care la mo- 
mentul comiterii infracţiunii a împlinit vârsta răspunderii penale: 16 ani (pen- 
tru fapta de la alineatul (1)) sau 14 ani (pentru fapta de la alineatele (2) şi (3)). 

În cazul modalităţii agravate prevăzute la lit. d) din alin. (2) al art. 190 din 
CP al RM, subiectul trebuie să aibă o calitate specială: persoană cu funcţie de 
răspundere sau persoană care gestionează o organizaţie comercială, obştească 
sau altă organizație nestatală. 


$7. Delapidarea averii străine 


În cazul faptei incriminate la art. 191 din CP al RM, încredințarea, în con- 
diții de legalitate a bunurilor care constituie obiectul material al infracţiunii, 
subiectului delapidării averii străine formează particularitatea determinantă a 
acestei fapte infracţionale, ce presupune că subiectul special al acestei forme 
de sustragere poate trece în folosul său doar bunurile care i-au fost date în 
grijă, în expectativa că acel subiect este demn de încredere. Funcţionarul care 
săvârşeşte o astfel de faptă demonstrează lipsa de respect față de legea pena- 
lă. Datorită calităţii făptuitorului, infracțiunea de delapidare a averii străine 
poate fi mai uşor săvârşită şi mai greu descoperită, ceea ce-i sporeşte gradul de 
pericol social. Săvârşind delapidarea, făptuitorul nu-şi încalcă doar obligaţia 
de a nu aduce nici o atingere patrimoniului altuia, ci şi obligaţia specială pe 
care o are în această privinţă tocmai datorită posturii sale de administrator al 
acelui patrimoniu. În aceste condiţii, legiuitorul a considerat întemeiată ne- 
cesitatea apărării penale a patrimoniului împotriva sustragerii săvârşite chiar 
de persoana care, în virtutea obligaţiilor pe care şi le-a asumat, deţine bunurile 
respective în administrarea sa. 

Obiectul juridic special al infracţiunii prevăzute la art. 191 din CP al RM 
este un obiect juridic multiplu. Aceasta deoarece, în cazul delapidării averii 
străine, printr-o singură acţiune (iar nu printr-un sistem de acţiuni, ca în 
cazul infracţiunilor complexe), se aduce atingere mai multor valori sociale 
speciale şi, implicit, relaţiilor sociale aferente. 

Astfel, obiectul juridic principal al infracțiunii analizate îl formează rela- 
ţiile sociale cu privire la posesia asupra bunurilor mobile. 

Obiectul juridic secundar al delapidării averii străine îl constituie relaţiile 
sociale cu privire la executarea corectă a atribuţiilor de administrare în privin- 
ţa bunurilor încredințate. 

Dacă delapidarea averii străine este comisă în condiţiile agravantei de la 
lit. d) din alin. (2) al art. 191 din CP al RM, atunci obiectul juridic secundar 
cuprinde şi relaţiile sociale cu privire la desfăşurarea normală a activităţii de 
serviciu. 

Având în vedere faptul că obiectul juridic principal îl formează relaţiile 
sociale cu privire la posesia asupra bunurilor mobile şi, ţinând seama de preve- 
derile de la art.304 din Codul civil, putem susţine că victima delapidării averii 
străine este posesorul mijlocit, acesta încredințând bunurile sale în admini- 
strarea făptuitorului care are rolul de posesor nemijlocit. 

Obiectul material al faptei incriminate la art. 191 din CP al RM îl con- 
stituie bunurile care au o existență materială, sunt create prin munca omului, 
dispun de valoare materială şi cost determinat, fiind bunuri mobile şi străine 
pentru făptuitor. 

În afară de aceste calități, comune pentru obiectele materiale ale tuturor 
infracţiunilor săvârşite prin sustragere, mai există o calitate specială care este 
caracteristică numai pentru obiectul material al delapidării averii străine: 
bunurile încredințate de către o altă persoană în administrarea făptuitorului. 
Deşi bunurile încredințate în administrarea făptuitorului sunt străine lui, re- 
gimul juridic al acestor bunuri se distinge de regimul juridic al bunurilor care 
sunt luate de către făptuitor în cazul altor infracțiuni săvârşite prin sustragere 
(în special, în cazul furtului). 

Încredințarea bunurilor în sarcina făptuitorului este un act cu semnifi- 
caţie juridică de manifestare a voinţei persoanei, care răspunde următoarelor 
condiţii: 

a) creează în sarcina făptuitorului dreptul de a deţine bunurile respective, 

precum şi atribuţia de a le administra; 

b) făptuitorului îi revine răspunderea pentru respectarea regimului de utili- 

zare a bunurilor încredințate, precum şi pentru asigurarea integrităţii lor; 

c) nu se face în scopul de a transmite dreptul de proprietate asupra bunu- 

rilor către făptuitorul care le dobândeşte. 

Bunurile pot fi încredințate în virtutea funcţiei de răspundere a făptuito- 
rului, a raporturilor contractuale sau a însărcinării speciale din partea persoa- 
nei care le încredinţează. Încredinţarea bunurilor în virtutea raporturilor con- 
tractuale poate fi făcută de oricare subiecte ale dreptului civil, fie ele persoane 

fizice sau persoane juridice. Încredințarea bunurilor în celelalte cazuri se face, 
în principiu, în privinţa bunurilor persoanelor juridice, în cadrul raporturilor 
de muncă. Aceste cazuri sunt legate, de regulă, de folosirea de către făptuitor a 
situaţiei sale de serviciu, adică presupune existenţa circumstanțelor agravante 
de la lit. d) din alin. 2) alart. 191 din CPal RM. 

Contractele în baza cărora bunurile aparţinând unei persoane pot fi în- 
credințate altei persoane sunt contracte de: gaj (cu deposedare); arendă; loca- 
ţiune; comodat; antrepriză; transport de bunuri; expediţie; depozit; depozit 
bancar; mandat; administrare fiduciară etc. 

Latura obiectivă a delapidării averii străine are următoarea structură: 
1) fapta prejudiciabilă care constă în acțiunea de însuşire ilegală (a se citi — su- 
stragere); 2) urmări prejudiciabile sub forma prejudiciului patrimonial efectiv; 
3) legătura de cauzalitate dintre fapta prejudiciabilă şi urmări prejudiciabile. 

În cazul delapidării averii străine, fapta prejudiciabilă constă în acţiunea 
de sustragere. În fond, mecanismul sustragerii este acelaşi. Însă, un anumit 
specific este determinat de particularităţile obiectului material al infracțiunii 
analizate: făptuitorul săvârşeşte luarea bunurilor ce-i sunt străine, dar care, la 
moment, se află în detenţia lui legitimă, profitând de atribuţia lui de a admi- 
nistra aceste bunuri. 

Nu putem susține că, în ipoteza delapidării averii străine, făptuitorul este, în 
același timp, şi subiectul care săvârşeşte sustragerea, şi posesorul legal al bunu- 
rilor împotriva căruia se comite această sustragere. Până la momentul săvârşirii 
infracțiunii, făptuitorul are calitatea de detentor (deţinător) legitim al bunurilor 
altuia. Aplicând ideea, specificată la alin. (6) al art. 335 din Codul civil - “posesiu- 
nea este precară când nu se exercită sub nume de proprietar”, s-ar putea afirma că, 
înainte de a comite delapidarea averii străine, făptuitorul, deşi are puterea mate- 
rială asupra bunurilor încredințate, nu are intenţia de a le poseda pentru sine. 

Este adevărat că, în cazul delapidării averii străine, făptuitorul este per- 
soana căreia bunurile i-au fost încredințate în temeiul legii. Însă, ele sunt 
încredințate pentru executarea unor atribuţii strict determinate, nu pentru a 
fi sustrase. Pentru a săvârşi sustragerea şi a deveni posesor ilegal, făptuitorul 
ia bunurile de la persoana care i le-a încredinţat. Luarea se face de la această 
persoană, nu de la făptuitorul însuşi (ceea ce este imposibil), prin aceasta 
aducându-se atingere poziţiei bunurilor care aparţin de sfera patrimonială 
a persoanei care a încredințat bunurile. În cazul dat, prin trecerea în mod 
ilicit la pierderi a bunurilor respective, poziţia lor în spaţiu se păstrează, dar 
se schimbă atitudinea făptuitorului față de aceste bunuri, care interverteşte 
(transformă) detenţia legitimă într-o stăpânire ilegală. Deşi bunurile respec- 
tive continuă să se afle în același loc, ele nu mai există pentru persoana care 

a încredinţat bunurile sale, deoarece sunt trecute prin act la pierderi, fiind ca 
şi cum distruse din cauza inutilităţii lor. În concluzie, se poate menţiona că 
făptuitorul ia bunurile ce i-au fost încredințate, transformându-se din deten- 
tor legitim în pretins proprietar, având intenţia de a le poseda pentru sine, nu 
pentru posesorul mijlocit ce i-a încredinţat bunurile. 

Fapta incriminată la art. 191 din CP al RM este o infracțiune materială. Ea 
se consideră consumată din momentul în care făptuitorul obţine posibilitatea 
reală de a se folosi sau a dispune de bunurile altuia la propria sa dorinţă. 

Latura subiectivă a delapidării averii străine se exprimă, în primul rând, 
în vinovăţie sub formă de intenţie directă. În afară de aceasta, la calificare este 
obligatorie stabilirea scopului special — a scopului de cupiditate (profit). 

Subiectul infracţiunii este persoana fizică responsabilă, care la momentul 
săvârșirii infracţiunii a împlinit vârsta de 16 ani. 

În afară de calităţile generale, subiectul delapidării averii străine trebuie să 
aibă calitatea specială de administrator. 

În sensul art. 191 din CP al RM, prin “administrator” se înțelege persoana 
care: 1) fără a avea contact direct cu bunurile aparținând altei persoane, are drep- 
tul de a da dispoziţii cu privire la primirea, păstrarea sau eliberarea de bunuri 
(această ipoteză este valabilă în cazul modalităţii agravate de la lit. d) din alin. 
(2) al art. 191 din CP al RM); 2) vine în contact direct cu bunurile altei persoane, 
datorită atribuţiilor sale legate de primirea, păstrarea sau eliberarea bunurilor. 

Dacă sustragerea este comisă de persoane cărora nu li s-au încredinţat bunu- 
rile, dar care au avut acces la bunurile pe care le-au sustras, în legătură cu munca 
prestată de ele (hamali, paznici etc.), cele comise urmează a fi calificate ca furt. 


58. Pungășia 


Faptul că legea penală incriminează pungăşia măreşte mult eficacitatea legii 
penale în ce priveşte apărarea patrimoniului în situaţiile în care se prefigurează 
doar pericolul vătămării acestuia. Specificul acestei incriminări constă în aceea 
că, dacă, spre exemplu, după reținerea făptuitorului se va constata că în mâinile 
acestuia a nimerit o simplă foaie de hârtie, dar, în momentul săvârșirii faptei, 
acesta urmărea scopul sustragerii, el trebuie tras la răspundere pentru pungășie 
(dacă se confirmă şi celelalte cerinţe din dispoziţia art. 192 din CP al RM). Lip- 
sa unor căi extrapenale eficiente de diminuare a fenomenului cerşetoriei, vaga- 
bondajului şi a “copiilor străzii” contribuie la proliferarea pungăşiilor. În aceste 
condiţii, construcţia specifică a componenței pungăşiei, atunci când pentru 
existența ei nu sunt necesare toate condiţiile cerute pentru infracțiunea-tip, 
răspunde obiectivului de contracarare şi prevenire a pungăşiei. 

Obiectul juridic special al pungăşiei îl constituie relaţiile sociale cu privi- 
re la posesia asupra bunurilor mobile. 

Obiectul material al infracţiunii prevăzute la art. 192 din CP al RM îl for- 
mează bunurile care au o existență materială, sunt create prin munca omului, 
dispun de valoare materială şi cost determinat, fiind bunuri mobile şi străine 
pentru făptuitor. 

De regulă, în calitate de obiect material al pungăşiei apar banii, titlurile de 
valoare, bijuteriile, obiectele preţioase de dimensiuni mici etc. Aceste obiecte pot 
fi lăsate temporar fără supraveghere, fără a ieşi definitiv din posesia altuia. Ast- 
fel, bunul abandonat şi bunul găsit nu pot forma obiectul material al pungăşiei. 

Un document (de exemplu, un buletin de identitate) nu poate forma obiec- 
tul material al pungăşiei, chiar atunci când documentul se află în buzunar, în 
geantă sau în alte obiecte prezente la victimă. Calitatea specială a documente- 
lor, privite ca obiect material, este factorul care generează un obiect juridic ge- 
neric, altul decât relaţiile sociale cu privire la patrimoniu, şi anume - relaţiile 
sociale cu privire la autoritatea publică şi securitatea de stat. De aceea, acțiu- 
nea în scopul sustragerii documentelor altei persoane, săvârşită în condiţiile 
sus-menţionate, se califică potrivit art. 27 şi art. 360 din CP al RM. 

Latura obiectivă a pungăşiei are următoarea structură: 1) fapta prejudi- 
ciabilă care se exprimă în acţiunea de sustragere (sub forma infracţiunii fapt 
tentat); 2) locul săvârşirii infracţiunii: buzunare, genţi sau alte obiecte prezen- 
te la victimă. 

În fond, pungăşia este nu altceva decât un furt săvârșit în împrejurări 
specifice şi incriminat sub forma infracțiunii fapt tentat. Precedentul legislativ 
proxim al art. 192 din CP al RM este art. 124! din CP al RM din 1961, care 
prevedea răspunderea pentru sustragerea în proporții mici din avutul proprie- 
tarului, săvârșită prin furt de buzunar. 

Sustragerea fapt tentat reprezintă condiţia necesară şi suficientă pentru 
întregirea faptei prejudiciabile în contextul pungăşiei. Astfel, pentru a ne afla 
în prezența pungăşiei fapt consumat este necesară şi suficientă comiterea ten- 
tativei de sustragere. 

Interpretând sistematic prevederile de la alin. (1) al art. 186, alin. (1) al 
art. 187, alin. (1) al art. 192 din CP al RM şi aplicând în subsidiar metoda de in- 
terpretare istorică a legii penale (având în vedere precedentul legislativ proxim 
al art. 192 din CP al RM), considerăm că singurul mod posibil de săvârşire a 
faptei de pungăşie este modul ascuns. În cazul acţiunii deschise, săvârşite în 
scopul sustragerii bunurilor altei persoane din buzunare, genţi sau din alte 
obiecte prezente la persoană, fapta trebuie calificată ca tentativă de jaf, con- 
form art. 27 şi art. 187 din CP al RM. 

Sub aspectul locului săvârșirii infracţiunii, pungăşia presupune încercarea 
de luare a bunurilor nu din oricare locuri, ci din buzunare, genţi sau din alte 
obiecte prezente la victimă. Prin “alte obiecte prezente la victimă” înţelegem 
obiectele care se află asupra acesteia (în poşetă, sacoşă, servietă, portmoneu, 
borsetă sau atașate de haine ori încălțăminte etc.) sau în imediata apropiere de 
victimă (pe bancă, pe banchetă, pe tarabă, pe masă etc.), astfel încât să fie clară 
apartenenţa bunului persoanei respective. 

Infracţiunea de pungăşie este o infracțiune formală. Ea se consideră consu- 
mată din momentul începerii săvârșirii acţiunii de sustragere (introducerea 
mâinii în buzunar, tăierea poşetei cu lama, manipularea lacătului de la ser- 
vietă etc.), chiar dacă făptuitorul nu a obţinut posibilitatea reală de a se folosi 
sau a dispune de bunurile victimei la propria dorință. Sustragerea reuşită a 
bunurilor vizate nu se ia în consideraţie la calificare, dar se ia în calcul la in- 
dividualizarea pedepsei. 

Latura subiectivă a infracţiunii examinate se exprimă, în primul rând, în 
vinovăţie sub formă de intenţie directă. La calificarea faptei, este obligatorie 
stabilirea scopului special — de sustragere - sub care se prezintă scopul de cu- 
piditate (profit). 

Subiectul infracţiunii de la art. 192 din CP al RM este persoana fizică res- 
ponsabilă, care la momentul comiterii infracțiunii a împlinit vârsta răspun- 
derii penale: 16 ani (pentru fapta prevăzută la alineatul (1)) sau 14 ani (pentru 
fapta prevăzută la alineatul (2)). 


Secţiunea a III-a. INFRACȚIUNI CONTRA PATRIMONIULUI, 
AVÂND SCOP DE CUPIDITATE, CARE NU SUNT 
SĂVÂRȘITE PRIN SUSTRAGERE 


S1. Șantajul 


La sfârşitul anilor '80 - începutul anilor '90 ai secolului trecut, infrac- 
ţiunea de şantaj a devenit deosebit de răspândită în tot spaţiul postsovietic, 
inclusiv în Republica Moldova. Dacă anterior aspiraţiile subiecților şantajului 
erau îndreptate cu preponderență spre obţinerea unei cote-părți din veniturile 
afaceriştilor tenebri, atunci, o dată cu legalizarea activităţii de întreprinzător, 
în colimatorul lor au fost luaţi şi alți reprezentanţi ai sectorului de afaceri, 
care, conştientizând sprijinul legii, s-au încadrat în relaţiile de piaţă. Însă, 
contrar aşteptărilor, aceşti întreprinzători oneşti, eliberându-se întrucâtva 
de presiunea statului, s-au văzut sub o opresiune mult mai rigidă şi subtilă. 

În aceste condiţii, “racket-ul” a devenit o amenințare extrem de gravă pentru 
dezvoltarea economiei de piaţă funcționale în Republica Moldova. De aceea, 
incriminarea şantajului în parametrii art. 189 din CP al RM este chemată, în 
primul rând, să asigure realizarea eficientă a principiului libertăţii comerțului 
şi a activităţii de întreprinzător, al protecției concurenţei loiale şi al creării 
unui cadru favorabil valorificării tuturor factorilor de producţie, principiu 
înscris la lit. b) din alin. (2) al art. 126 al Constituţiei Republicii Moldova. 

Obiectul juridic special al şantajului are un caracter complex. Astfel, dacă 
acțiunea principală din cadrul şantajului îmbracă 1) fie forma cererii de a se 
transmite bunurile proprietarului, ale posesorului sau ale deținătorului, 2) fie 
forma cererii de a se transmite dreptul asupra bunurilor proprietarului, ale 
posesorului sau ale deţinătorului, atunci obiectul juridic principal îl formează 
relaţiile sociale cu privire la patrimoniu, care au în conţinutul lor un drept 
real. Dacă însă acţiunea principală din cadrul șantajului îmbracă forma cererii 
de a săvârşi acţiuni cu caracter patrimonial, atunci obiectul juridic principal 
al şantajului îl constituie relaţiile sociale cu privire la patrimoniu, care au în 
conținutul lor un drept de creanţă. 

În ce priveşte obiectul juridic secundar al infracţiunii prevăzute la art. 189 
din CP al RM, natura acestuia se schimbă în funcţie de alternarea naturii ac- 
ţiunii adiacente din cadrul şantajului. 

Astfel, dacă acțiunea adiacentă se exprimă în ameninţare (în formele 
specificate la alin. (1) sau la lit. d) din alin. (2) al art. 189 din CPal RM), atunci 
obiectul juridic secundar este format din relaţiile sociale cu privire la liberta- 
tea morală a persoanei. 

Dacă acțiunea adiacentă se exprimă în aplicarea violenţei, atunci obiectul 
juridic secundar al şantajului îl constituie, după caz: 

— relaţiile sociale cu privire la integritatea corporală a persoanei (lit. c) 

din alin. (2) al art. 189 din CP al RM); 

- relaţiile sociale cu privire la sănătatea persoanei (lit. c) din alin. (3) al 

art. 189 din CP al RM). 

În cazul în care acţiunea adiacentă constă în deteriorarea sau distrugerea 
bunurilor (lit. e) din alin. (2) al art. 189 din CP al RM), obiectul juridic secun- 
dar îl formează relaţiile sociale cu privire la integritatea, substanţa şi potenţia- 
lul de utilizare a bunurilor unei alte persoane. 

În sfârşit, dacă acţiunea adiacentă ia forma răpirii unei persoane (alin. (4) 
al art. 189 din CP al RM), atunci obiectul juridic secundar este format din 
relaţiile sociale cu privire la libertatea fizică a persoanei. 

Nu este exclus ca, în cazul modalităţii agravate de la lit. f) din alin. (3) al 
art. 189 din CP al RM, obiectul juridic secundar să fie alcătuit din alte valori şi 
relaţii sociale (de exemplu, relaţiile sociale cu privire la viața persoanei). 

Obiectul material al infracţiunii prevăzute la art. 189 din CP al RM are şi 
el un caracter complex. 

Care este obiectul material principal al şantajului? 

Răspunzând la această întrebare, consemnăm că, în cazul în care acțiunea 
principală din cadrul şantajului constă în cererea de a se transmite bunurile 
proprietarului, ale posesorului sau ale deținătorului, obiectul material prin- 
cipal este format din bunurile care au o existență materială, sunt create prin 
munca omului, dispun de valoare materială şi cost determinat, fiind bunuri 
mobile şi străine pentru făptuitor. 

Există oare obiect material principal atunci când acțiunea principală din 
cadrul şantajului se exprimă în cererea de a se transmite dreptul asupra bunu- 
rilor sau de a săvârşi careva acţiuni cu caracter patrimonial? Dacă da, atunci 
ce formează obiectul material principal în astfel de cazuri? 

Înainte de a da răspuns la aceste întrebări este nevoie, în primul rând, de 
precizat că, în rezultatul săvârșirii infracțiunii, un drept subiectiv (oricare ar fi 
el) nu poate fi transmis. Mai corect ar fi să vorbim, în cazul dat, despre transmi- 
terea către făptuitor a anumitor facultăți (prerogative) în privinţa bunurilor vic- 
timei, facultăți care derivă din drepturile respective asupra bunurilor victimei. 

După această precizare, menţionăm că noțiunea “dreptul asupra bunuri- 
lor” este, prin definiție, o noţiune mai îngustă decât noțiunea “dreptul patri- 
monial”, deoarece nu include drepturile de creanţă. 

Dar dreptul asupra bunurilor, ca şi oricare alt drept subiectiv, nu poate for- 
ma, de felul său, obiectul material al infracțiunii în general şi obiectul material 
principal al şantajului în special. În schimb, acesta îl pot forma bunurile care 
au o existență materială, sunt create prin munca omului, dispun de valoare 
materială şi cost determinat - fiind bunuri mobile sau imobile — şi străine pen- 
tru făptuitor, asupra cărora se constituie şi se exercită dreptul respectiv. 

Însă acţiunea principală din cadrul şantajului se poate exprima şi în cere- 
rea de a săvârşi (de către victimă) careva acțiuni cu caracter patrimonial. 

Prin “acţiuni cu caracter patrimonial” se înţelege executarea de lucrări sau 
prestarea de servicii: lucrările de antrepriză (construcţie, reparaţie, proiectare 
etc.); serviciile de mandat, comision, intermediere, agenţie comercială, trans- 
port, expediţie, publicitate, asigurări şi finanţe, turism etc. 

Lucrările şi serviciile date trebuie să aibă un caracter patrimonial (să poată 
fi evaluate în bani), deoarece constituie obiectul unor raporturi de creanță, 
care au un caracter patrimonial. 

Nu se află sub incidenţa noţiunii “acțiuni cu caracter patrimonial” presta- 
rea unor servicii cu caracter nepatrimonial, cum ar fi: referinţele personale 
pozitive (nefiind de natură publicitară), acordarea asistenţei în cazul unui 
accident etc. 

Acţiunile cu caracter patrimonial, neavând o existență materială, nu pot 
forma obiectul material principal al şantajului. Dacă acţiunea principală din 
cadrul şantajului îmbracă forma cererii de a se săvârşi careva acţiuni cu ca- 
racter patrimonial, atunci această infracțiune este lipsită de obiect material 
principal. 

Prezenţa obiectului material secundar al şantajului depinde de natura ac- 
ţiunii adiacente corespunzătoare. 

Astfel, dacă acțiunea adiacentă se exprimă în ameninţare, atunci obiectul 
material secundar lipseşte. 

În acelaşi timp, dacă acțiunea adiacentă se exprimă în aplicarea violen- 
ţei — nepericuloase sau periculoase - pentru viaţă sau sănătate, atunci obiectul 
material secundar îl formează corpul persoanei. 

În cazul în care acţiunea adiacentă constă în deteriorarea sau distrugerea 
bunurilor, obiectul material secundar îl constituie bunurile respective. Este 
consemnabil de specificat că aceste bunuri nu pot coincide cu bunurile ce for- 
mează obiectul material principal al şantajului. 

În fine, dacă acţiunea adiacentă îmbracă forma răpirii unei persoane, 
atunci obiectul material secundar lipseşte (dacă nu este exercitată o influența- 
re nemijlocită infracţională asupra corpului persoanei). 

Astfel, în funcţie de combinaţia concretă pe care o poate avea acțiunea 
principală cu acțiunea adiacentă, şantajul poate: 1) să nu aibă nici obiect ma- 
terial principal, nici obiect material secundar; 2) să aibă doar obiect material 
principal; 3) să aibă numai obiect material secundar; 4) să aibă atât obiect ma- 
terial principal, cât şi obiect material secundar. 

În concluzie la cele sus-menţionate, este necesar a specifica că şantajul nu 
poate fi inclus în rândul infracţiunilor săvârşite prin sustragere. 

Cauza principală constă în aceea că prezenţa obiectului material ţine de 
esența infracțiunilor săvârşite prin sustragere. Mai mult, sub aspect fizic, 
obiectul material al sustragerii îl poate forma numai un bun mobil. Or, în 
cazul în care acțiunea principală din cadrul şantajului o constituie cererea de 
a transmite dreptul asupra bunurilor proprietarului, ale posesorului sau ale 
deținătorului, obiectul material al şantajului îl formează bunurile mobile sau 
cele imobile. De asemenea, trebuie de consemnat că în cazul în care acțiunea 
principală din cadrul şantajului o constituie cererea de a săvârşi careva acţiuni 
cu caracter patrimonial, şantajul nu are obiect material. 


Capitolul VII 293 





De aceea, doar în situaţia când acțiunea principală din cadrul șantajului 
o constituie cererea de a se transmite bunurile proprietarului, ale posesoru- 
lui sau ale deţinătorului, putem susține că şantajul adoptă forma sustragerii. 
Totuşi, privind infracțiunea de şantaj ca un tot unitar, nu putem afirma că 
această infracțiune este săvârşită prin sustragere. 

Latura obiectivă a infracțiunii incriminate la art. 189 din CP al RM se 
exprimă în fapta prejudiciabilă care constă dintr-un complex de acțiuni: acțiu- 
nea principală și acţiunea adiacentă. 

Acţiunea principală poate îmbrăca oricare din următoarele trei modalități: 

1) cererea de a se transmite bunurile proprietarului, ale posesorului sau 

ale deținătorului; 

2) cererea dea se transmite dreptul asupra bunurilor aparţinând proprieta- 

rului, posesorului sau deținătorului; 

3) cererea de a săvârși acțiuni cu caracter patrimonial. 

Oricare din cele trei modalităţi ale acțiunii principale poate fi însoţită de 
oricare din cele zece modalităţi ale acțiunii adiacente. 

Modalităţile sub care se prezintă acțiunea adiacentă din cadrul şantajului: 

1) ameninţarea cu violență a persoanei, a rudelor sau a apropiaților aces- 

teia; 

2) ameninţarea cu răspândirea unor ştiri defăimătoare despre persoană, 

rudele sau apropiații acesteia; 

3) ameninţarea cu deteriorarea sau cu distrugerea bunurilor proprietaru- 

lui, ale posesorului sau ale deținătorului; 

4) ameninţarea cu răpirea proprietarului, a posesorului, a deţinătorului, a 

rudelor sau a apropiaților acestora. 

Aceste patru modalităţi ale acțiunii adiacente sunt prevăzute la alin. (1) al 
art. 189 din CP al RM, referindu-se la varianta neagravată a șantajului. Urmă- 
toarele şase modalităţi ale acțiunii adiacente sunt, în acelaşi timp, şi circum- 
stanţe agravante, deoarece se referă la variantele agravate ale şantajului: 

5) aplicarea violenţei nepericuloase pentru viaţă sau sănătate; 

6) amenințarea cu moartea (a se citi - cu omorul); 

7) deteriorarea ori distrugerea bunurilor; 

8) aplicarea violenţei periculoase pentru viață sau sănătate; 

9) aplicarea schingiuirii, a torturii, a tratamentului inuman sau degradant; 

10) răpirea proprietarului, a posesorului, a deținătorului, a rudelor sau a 

apropiaților acestora. 

În fond, toate noţiunile care se referă la acţiunea principală şi la acțiunea 
adiacentă au fost analizate anterior. Excepţie constituie noţiunile “ deteriorarea 

bunurilor” şi “distrugerea bunurilor”, care vor fi examinate infra, cu prilejul 
cercetării infracțiunilor prevăzute la art. 197 şi la art. 198 din CP al RM. 

Infracţiunea de şantaj este o infracțiune formală. Ea se consideră consu- 
mată din momentul înaintării cererii, însoţită de acţiunea adiacentă, indife- 
rent dacă făptuitorul şi-a atins sau nu scopul propus. 

Excepţia de la această regulă o constituie modalităţile agravate ale 
şantajului de la lit. e) din alin. (2) şi de la lit. e) şi f) din alin. (3) al art. 189 din 
CP al RM. În aceste ipoteze, şantajul se consideră consumat din momentul 
survenirii prejudiciului patrimonial efectiv sau, respectiv, din momentul pro- 
ducerii altor urmări grave. 

Latura subiectivă a infracțiunii analizate se exprimă, în primul rând, în 
vinovăţie sub formă de intenţie directă. De asemenea, la calificare, este obliga- 
torie stabilirea scopului special — a scopului de cupiditate (profit). 

Subiectul infracțiunii de şantaj este persoana fizică responsabilă, care la 
momentul săvârşirii infracțiunii a împlinit vârsta răspunderii penale: 16 ani 
(pentru fapta de la alineatul (1)) sau 14 ani (pentru fapta de la alineatele (2), 
(3) sau (4)). 

În cele ce urmează, vor fi analizate modalităţile agravate specifice ale 
şantajului. 

Șantajul urmat de dobândirea bunurilor cerute (lit. e) din alin. (3) al art. 
189 din CP al RM). 

În cazul dat, şantajul adoptă forma unei infracțiuni materiale. În ce 
priveşte esenţa juridică a acestei modalităţi, aceasta reprezintă o variaţie atipi- 
că a şantajului - şantajul fapt epuizat. Este de o gravitate mai mare decât cea 
tipică, deoarece acumulările cantitative conduc la salturi calitative, antrenând 
şi o răspundere agravată. 

Modalitatea examinată se caracterizează prin amplificarea, după momen- 
tul înaintării cererii de a transmite bunurile proprietarului, ale posesorului 
sau ale deţinătorului, a rezultatului produs iniţial. Astfel, momentul de consu- 
mare a fost deplasat, suprapunându-se cu momentul de epuizare. 

Șantajul soldat cu alte urmări grave (lit. f) din alin. (3) al art. 189 din CP 
al RM). 

Şi în situaţia dată, şantajul adoptă forma unei infracțiuni materiale. Dar, în 
acest caz, urmările prejudiciabile nu se mai exprimă în prejudiciul patrimonial 
efectiv, ci în alte urmări grave. 

Prin “alte urmări grave” se înțelege: moartea sau sinuciderea victimei; în- 
cetarea impusă a activității agentului economic sau a activității profesionale a 
persoanei fizice etc. 


Capitolul VII 295 





Este obligatorie stabilirea legăturii de cauzalitate dintre fapta prejudiciabi- 
lă şi urmăile prejudiciabile. În plus, este necesar a menţiona că, față de urmări- 
le grave, făptuitorul trebuie să manifeste vinovăţie sub formă de imprudență. 
Dacă, săvârşind şantajul, făptuitorul a lipsit intenţionat de viață o persoană, 
cele comise trebuie calificate prin concurs: art. 189 şi art. 145 din CP al RM. 


$2. Cauzarea de daune materiale prin înşelăciune sau abuz 
de încredere 


Vorbind despre necesitatea apărării penale a patrimoniului împotriva 
infracțiunii prevăzute la art. 196 din CP al RM, vom menţiona că aceasta se 
apropie, după gradul de pericol social, de escrocherie. Mai mult, cele două in- 
fracțiuni au în comun şi modus operandis, pe care îl alcătuieşte acțiunea de 
înşelăciune sau de abuz de încredere. Totuşi, aşa cum se va putea observa în 
continuare, incriminând distinct fapta de la art. 196 din CP al RM, legiuitorul 
a înţeles să-i imprime un caracter specific, care o particularizează, înainte de 
toate, de infracțiunile săvârşite prin sustragere. 

Obiectul juridic special al infracţiunii analizate are un caracter complex. 
Astfel, obiectul juridic principal îl constituie relaţiile sociale cu privire la patri- 
moniu, care au în conţinutul lor un drept de creanță. Totodată, obiectul juridic 
secundar îl formează relaţiile sociale cu privire la buna-credinţă şi la minimul 
necesar de încredere. 

Obiectul material al cauzării de daune materiale prin înşelăciune sau abuz 
de încredere se prezintă în mod diferit, în funcție de modalitatea faptică prin 
care se exprimă fapta prejudiciabilă. Astfel, în situația eschivării de la plata 
pentru folosirea bunurilor, serviciilor, lucrărilor, obiectul material îl formează 
sumele băneşti pe care făptuitorul le reţine şi nu le transmite către victimă în 
schimbul bunurilor, serviciilor, lucrărilor prestate de victimă. În alte modali- 
tăți faptice, obiectul material îl constituie bunurile folosite ilicit (de exemplu, 
trenul, în cazul călătoriei fără bilet în tren) sau bunurile pe care făptuitorul le 
trece în folosul său, în loc de a le trece în folosul victimei (de exemplu, banii pe 
care însoţitorul de vagon îi trece în folosul său, deși aceștia provin de la pasa- 
gerii fără bilet, fiind achitaţi ca plată pentru călătorie). 

Victimă a infracțiunii prevăzute la art. 196 din CP al RM poate fi doar 
proprietarul. De aceea, fapta proprietarului, care cauzează, prin înşelăciune 
sau abuz de încredere, daune materiale unui posesor legitim, nu poate fi cali- 
ficată conform art. 196 din CP al RM. În prezenţa unor temeiuri suficiente, o 
asemenea faptă ar putea fi calificată ca samavolnicie (art. 352 din CP al RM sau 
art. 175 din Codul cu privire la contravenţiile administrative). 

Latura obiectivă a infracţiunii analizate are următoarea structură: 1) fapta 
prejudiciabilă care constă din: a) acţiunea sau inacțiunea principală de cauzare 
a daunelor materiale; b) acțiunea sau inacțiunea adiacentă care se exprimă în 
înşelăciune sau abuz de încredere; 2) urmări prejudiciabile sub formă de daune 
materiale; 3) legătura de cauzalitate dintre fapta prejudiciabilă şi urmările pre- 
judiciabile; 4) circumstanţe: dacă fapta nu constituie o însușire (adică să nu fie 
întrunite cumulativ semnele constitutive ale noţiunii de sustragere). 

Referindu-ne la fapta prejudiciabilă, menţionăm că aceasta este prezentă 
ori de câte ori are loc o cauzare de daune materiale, însoţită de înșelăciune sau 
abuz de încredere, cu condiţia să nu opereze prevederile unei norme speciale 
(art. 194 (parțial), 240, 244 etc. din CP al RM). 

Important este ca acţiunea principală să nu constea în luarea din posesia 
altuia, deoarece altfel ar ajunge sub incidenţa art. 190 din CP al RM. 

În general, îmbinarea, în contextul infracțiunii de la art. 196 din CP al 
RM, a acţiunii sau a inacţiunii principale cu acţiunea sau cu inacțiunea adia- 
centă se poate înfăptui în următoarele modalităţi faptice. 

În primul rând, este vorba de folosinţa bunurilor altuia în vederea tragerii de 
foloase patrimoniale, săvârşită contrar intereselor proprietarului acestor bunuri 
şi în interesele personale ale făptuitorului (sau ale terţilor). În acest fel, se produ- 
ce o influență nemijlocită infracțională asupra dreptului proprietarului bunuri- 
lor de care făptuitorul este obligat să se folosească în corespundere cu prevederile 
contractului de muncă, ale contractului comercial. Totodată, bunurile altuia 
sunt folosite în mod gratuit, în lipsa unei contraprestaţii corespunzătoare. 

Primul tip al acestei modalități faptice se exprimă în folosința ilicită a 
bunurilor mobile ale altuia (care au fost încredințate făptuitorului), urmată 
de trecerea în folosul său a profitului obținut care trebuia să fie remis pro- 
prietarului (de exemplu, exploatarea mijloacelor de transport, a utilajelor, a 
mecanismelor, a tehnicii de calcul sau a altor obiecte încredințate în legătură 
cu serviciul; transportarea fără bilet contra recompensă a pasagerilor sau a 
mărfurilor de către însoțitorii de vagoane sau de către alte persoane care nu 
sunt îndrituite să primească plata pentru transportare etc.). 

Un alt tip al modalităţii faptice analizate ar trebui să-l constituie dobân- 
direa ilicită a dreptului asupra bunurilor altuia, când făptuitorul exercită 
facultăţile pe care le are un subiect al unui drept real derivat (uzufructuar, 
superficiar, uzuar etc.), fără a avea acest drept. 

O altă modalitate faptică a infracțiunii prevăzute la art. 196 din CPal RM, 
şi anume: în conformitate cu contractul, o persoană pune la dispoziţia alteia 
bunuri sau servicii ori lucrări cu caracter patrimonial (de producere, de trans- 
port, de reparaţie, de deservire socială, comunale etc.). Aceasta din urmă, care 

profită de bunurile, serviciile sau lucrările respective, este obligată să achite 
costul lor. De notat că, spre deosebire de prima modalitate faptică nominaliza- 
tă, în cazul dat, făptuitorul foloseşte bunurile respective în temeiuri legale sau 
convenţionale. El comite o faptă ilegală din momentul în care se eschivează de 
la plata pentru folosinţa bunurilor, serviciilor, lucrărilor. 

Bineînţeles, sunt posibile şi alte modalităţi faptice ale infracţiunii prevăzu- 
te la art. 196 din CP al RM. Însă, fapt important, de esenţa tuturor acestor mo- 
dalități ţine comportarea necorectă, abuzivă şi păgubitoare a celui care deține 
un bun ce i-a fost încredințat de altul pentru a-l păstra sau pentru a-i da o anu- 
mită întrebuințare, iar acesta, în desconsiderarea încrederii ce i s-a acordat, 
trece acel bun în propria sa stăpânire. Pe de altă parte, dacă făptuitorul, prin 
înşelăciune sau abuz de încredere, induce sau menţine în eroare proprietarul 
şi obține, în acest mod, în folosință bunurile lui, cauzându-i daune materiale, 
aceste acţiuni trebuie de asemenea calificate potrivit art. 196 din CP al RM. 

Deosebirea principală dintre infracțiunea prevăzută la art. 196 din CP al 
RM şi escrocherie constă în mecanismul cauzării de către făptuitor a prejudi- 
ciului patrimonial. Astfel, în cazul primei infracţiuni, se atestă necompletarea 
masei patrimoniale a victimei, adică păstrarea volumului acestei mase la nive- 
lul de până la săvârşirea infracţiunii, în pofida faptului că, dacă s-ar respecta 
legea, masa patrimonială a victimei ar fi urmat să sporească. În opoziţie, în 
cazul escrocheriei, are loc reducerea masei patrimoniale a victimei, pe atât cât 
sporeşte masa patrimonială a făptuitorului. 

Astfel, în temeiul prevederilor alin. (2) al art. 14 din Codul civil, putem 
menţiona că, dacă în cazul sustragerii (inclusiv al escrocheriei) este cauzat un 
prejudiciu patrimonial efectiv, atunci, în cazul infracțiunii de la art. 196 din 
CP al RM, prejudiciul patrimonial se cauzează sub forma venitului ratat. 

Cauzarea de daune materiale prin înşelăciune sau abuz de încredere este 
o infracțiune materială. Ea se consideră consumată din momentul producerii 
daunelor materiale (a prejudiciului patrimonial) sub forma venitului ratat. 

Latura subiectivă a infracţiunii examinate se manifestă, în primul rând, 
prin vinovăţie sub forma intenţiei directe. În afară de aceasta, făptuitorul 
trebuie să urmărească un scop special - scopul de cupiditate (profit), care, de 
această dată, nu cuprinde scopul sustragerii. 

Subiectul faptei incriminate la art. 196 din CP al RM este persoana fizică 
responsabilă, care la momentul săvârșirii infracţiunii a împlinit vârsta răs- 
punderii penale: 16 ani (pentru fapta de la alineatele (1), (2) sau (3)) ori 14 ani 
(pentru fapta de la alineatul (4)). 

În ce priveşte circumstanţele agravante ale infracțiunii analizate, ele se 
interpretează după modelul pe care îl cunoaştem din cadrul analizei infrac- 
ţiunilor săvârşite prin sustragere. 

Secţiunea a IV-a. INFRACȚIUNI CONTRA PATRIMONIULUI, 
COMISE ÎN SCOP DE CUPIDITATE, AVÂND 
O NATURĂ MIXTĂ 


S1. Însușirea sau utilizarea ilicită a energiei electrice, 
termice sau a gazelor naturale 


Necesitatea apărării patrimoniului împotriva acestei fapte se impune da- 
torită gravităţii ei sporite. Or, această gravitate este determinată, pe de o parte, 
de însemnătatea resurselor energetice pentru economia naţională, iar, pe de 
altă parte, de repercusiunile pe care le poate provoca comiterea infracțiunii 
date (scurgeri de gaze naturale sau agent termic, posibilitatea electrocutării, 
primejdia declanșării incendiilor sau exploziilor etc.). 

Obiectul juridic special al infracţiunii prevăzute la art. 194 din CP al RM 
este un obiect juridic multiplu. Astfel, obiectul juridic principal al infracţiunii 
date îl formează relaţiile sociale cu privire la posesia asupra gazelor natura- 
le sau la folosinţa energiei electrice ori termice. Obiectul juridic secundar îl 
constituie relaţiile sociale cu privire la securitatea publică sau potenţialul de 
utilizare a infrastructurii energetice ori comunale. 

În cazul în care utilizarea ilicită a energiei termice, a energiei electrice sau 
a gazelor naturale se face prin sistemele de evidenţă instalate în modul stabilit, 
care sunt deteriorate de către făptuitor, obiectul juridic secundar îl formează şi 
relaţiile sociale cu privire la substanţa, integritatea şi potenţialul de utilizare a 
sistemelor de evidență respective. 

Infracţiunea de la art. 194 din CP al RM are ca obiect material gazele na- 
turale (în stare gazoasă sau lichefiată). Energia electrică şi energia termică, ne- 
având o existență materială, nu pot constitui obiectul material al infracțiunii 
date. Se poate considera că aceste forme de energie formează obiectul imaterial 
al faptei infracţionale examinate. 

În cazul în care utilizarea ilicită a energiei electrice, a energiei termice sau 
a gazelor naturale se face prin sistemele de evidenţă, instalate în modul stabilit, 
care sunt deteriorate de făptuitor, ca obiect material secundar apar sistemele de 
evidenţă, instalate în modul stabilit (contorul de energie electrică, calorime- 
trul, gazometrul etc.). 

Latura obiectivă a faptei incriminate la art. 194 din CP al RM are urmă- 
toarea structură: 1) fapta prejudiciabilă care constă în acțiunea ce se poate 
prezenta sub oricare din cele două modalități de realizare: a) însuşirea energiei 
electrice, termice sau a gazelor naturale; b) utilizarea ilicită a energiei electrice, 

termice sau a gazelor naturale, evitându-se sistemele de evidenţă instalate în 
modul stabilit sau prin acestea, dar deteriorate de făptuitor; 2) urmări prejudi- 
ciabile sub formă de daune în proporții mari (prejudiciul patrimonial efectiv 
sau venitul ratat); 3) legătura de cauzalitate dintre fapta prejudiciabilă şi urmă- 
rile prejudiciabile. 

Cu privire la prima modalitate de realizare a acţiunii specificate, conside- 
răm inoportună utilizarea improprie a termenului “însușire”. 


cca 


Pe cale de consecinţă, ar fi mai corect să substituim noţiunea “însuşirea 
energiei electrice, termice sau a gazelor naturale” printr-o noţiune adecvată: 
“furtul gazelor naturale sau utilizarea ilicită, pe ascuns, a energiei electrice sau 
termice”. 

Anume acesta este sensul adevărat care decurge din interpretarea sistema- 
tică a prevederilor de la art. 194 din CP al RM. 

Furtul gazelor naturale presupune sustragerea pe ascuns a acestora din 
conducte, cisterne, alte rezervoare, când nu există un raport juridic preexistent 
între victimă şi făptuitor cu privire la furnizarea (consumul) de gaze naturale. 

În fond, aceeaşi situaţie se atestă la utilizarea ilicită, pe ascuns, a energiei 
electrice sau termice: scoaterea de către făptuitor a energiei electrice sau termi- 
ce din sfera de folosință a victimei, urmată de trecerea acestei energii în sfera 
de folosinţă a făptuitorului, având un caracter ilegal şi gratuit. 

Cea de-a doua modalitate de realizare a acțiunii presupune existența 
unei situaţii-premisă: existența între victimă şi făptuitor a unui raport juridic 
contractual ce ar viza furnizarea (consumul) de gaze naturale, de energie elec- 
trică sau termică. Asupra acestui fapt indică formula “sistemele de evidență 
instalate în modul stabilit”. Astfel, utilizarea ilicită, în aceste condiţii, a gaze- 
lor naturale, a energiei electrice sau termice presupune folosinţa, prin abuz de 
încredere, de serviciile acordate de către furnizorii de gaze naturale, energie 
electrică sau termică. 

La calificare, nu importă dacă utilizarea ilicită s-a efectuat pe calea evitării 
sistemelor de evidenţă instalate în modul stabilit ori prin astfel de sisteme, dar 
care au fost deteriorate de făptuitor. 

Infracţiunea prevăzută la art. 194 din CP al RM este o infracțiune materia- 
lă. Ea se consideră consumată din momentul survenirii daunelor în proporții 
mari (alineatul (1)) sau deosebit de mari (alineatul (2). 

Latura subiectivă a faptei infracţionale examinate se manifestă, în primul 
rând, prin vinovăţie sub formă de intenţie directă. De asemenea, este obligato- 
rie stabilirea scopului special — a scopului de cupiditate (profit). 

Subiectul infracțiunii este persoana fizică responsabilă, care la momentul 
comiterii infracţiunii a împlinit vârsta de 16 ani. De menţionat că, în cazul 

celei de-a doua modalităţi de realizare a acţiunii - utilizarea ilicită a energiei 
electrice, termice sau a gazelor naturale, evitându-se sistemele de evidenţă in- 
stalate în modul stabilit sau prin acestea, dar deteriorate de făptuitor, subiectul 
trebuie să aibă o calitate specială — cea de consumator. 

În conformitate cu Legea privind protecţia consumatorilor, adoptată de 
Parlamentul Republicii Moldova la 13.03.2003%, prin “consumator” se înțelege 
orice persoană fizică ce intenționează să comande sau să procure ori care co- 
mandă, procură sau foloseşte produse sau servicii pentru necesităţile ce nu ţin 
de activitatea de întreprinzător sau profesională. 


S2. Însușirea în proporţii mari şi deosebit de mari 


Depăşind 500 şi, respectiv, 1500 unităţi convenţionale de amendă, valoarea, 
exprimată în bani, a bunurilor care constituie obiectul material al infracțiuni- 
lor conferă legiuitorului suficiente temeiuri de a considera că gravitatea atin- 
gerii aduse relaţiilor sociale privitoare la patrimoniu va fi în asemenea cazuri 
mult mai mare decât în cazurile când prejudiciul cauzat este în proporții mici, 
esenţiale sau considerabile. Proporţiile mari sau deosebit de mari ale bunurilor 
respective schimbă substanţial evaluarea socială și juridică a infracţiunii. Din 
această cauză, legiuitorul a defalcat o dispoziţie legală specială, care prevede 
răspundere pentru însuşirea în proporţii mari şi deosebit de mari a bunurilor. 

Obiectul juridic special al infracţiunii de la art. 195 din CP al RM se poate 
înfățişa sub oricare din valorile şi relaţiile sociale care sunt vătămate prin in- 
fracțiunile de la art. 186-192 din CP al RM. 

Obiectul material al însuşirii în proporții mari şi deosebit de mari trebuie 
privit în două ipostaze: 1) obiectul material al sustragerii, indiferent de forma 
acesteia (art. 186-188, 190-192 din CP al RM); 2) obiectul material al şantajului 
(art. 189 din CP al RM). În această privinţă, facem trimitere la explicaţiile date 
anterior cu privire la obiectul material al acestor infracțiuni. 

Latura obiectivă a infracţiunii de la art. 195 din CP al RM are următoarea 
structură: 1) fapta prejudiciabilă care constă în acţiunea de însuşire (a se citi — 
sustragere sau şantaj); 2) urmări prejudiciabile sub formă de daune materiale 
în proporții mari sau deosebit de mari (prejudiciu patrimonial); 3) legătura de 
cauzalitate între fapta prejudiciabilă şi urmările prejudiciabile. 

În ce priveşte conţinutul faptei prejudiciabile, al consecinţelor și al legăturii 
de cauzalitate, este oportun a apela la explicaţiile referitoare la faptele prejudi- 
ciabile din cadrul infracţiunilor prevăzute la art. 186-192 din CP al RM. 





% Monitorul Oficial al Republicii Moldova, nr. 126-131, 2003. 

Singura precizare necesară este că, în toate cazurile, însușirea în propor- 
ţii mari şi deosebit de mari este o infracțiune materială. Chiar şi atunci când 
această infracțiune îmbracă forma tâlhăriei, pungăşiei sau a şantajului, ea va 
fi considerată consumată doar atunci când făptuitorul va obţine posibilitatea 
reală de a se folosi sau a dispune de bunurile respective (ori de a exercita drep- 
tul asupra acestor bunuri sau de a beneficia de acţiunile cu caracter patrimo- 
nial corespunzătoare) la dorinţă, dacă valoarea acestor foloase patrimoniale 
depăşeşte, la momentul săvârșirii infracțiunii, 500 sau, respectiv, 1500 unități 
convenţionale de amendă. 

Latura subiectivă a faptei incriminate la art. 195 din CP al RM se mani- 
festă, în primul rând, prin vinovăţie sub formă de intenţie directă. La fel, la 
calificarea faptei, este necesară stabilirea scopului special — a scopului de cu- 
piditate (profit). 

Dacă făptuitorul a avut intenţia determinată de a-şi trece în sfera patri- 
monială foloase în proporții mari sau deosebit de mari, intenție pe care nu 
a putut-o realiza din cauze independente de voinţa lui, atunci fapta trebuie 
calificată potrivit art. 27 şi art. 195 din CP al RM, indiferent de mărimea pre- 
judiciului patrimonial care s-a produs în realitate. 

Dacă făptuitorul a avut o intenție nedeterminată (“a lua tot ce se poate”), 
calificarea faptei depinde de prejudiciul patrimonial care a survenit realmente. 

Dacă însă infracțiunea prevăzută la art. 195 din CP al RM e săvârşită de 
două sau mai multe persoane, răspunderea lor trebuie să depindă de prezenţa 
intenţiei fiecărei persoane de a cauza un prejudiciu patrimonial care, în an- 
samblu, va fi exprimat în proporții mari sau deosebit de mari. Este însă posibil 
ca proporţiile mari sau deosebit de mari să se compună din câteva sume ce 
provin din câteva episoade ale unei infracţiuni unice prelungite, săvârşite de 
două sau mai multe persoane care au luat parte nu la toate aceste episoade. În 
acest caz, răspunderea fiecăreia din aceste persoane va fi pusă nu în funcţie 
de suma integrală, care a fost sustrasă sau dobândită de întregul grup, în toate 
episoadele, ci va fi limitată numai la acele episoade care au fost executate cu 
participarea nemijlocită a persoanei respective. 

Subiectul infracțiunii examinate este persoana fizică responsabilă, care la 
momentul comiterii infracțiunii a atins vârsta de 14 ani. 

Secţiunea a V-a. INFRACŢIUNI CONTRA PATRIMONIULUI 
COMISE FĂRĂ SCOP DE CUPIDITATE 


$1. Ocuparea bunurilor imobile străine 


Având scopul protecției penale a proprietății asupra bunurilor imobile, 
legiuitorul a prevăzut, în art. 193 din CP al RM, răspunderea pentru ocuparea 
bunurilor imobile străine. Această faptă penală comportă similitudini cu in- 
fracțiunile săvârşite prin sustragere. Observăm, totuşi, că, dacă în cazul ocupă- 
rii bunurilor imobile străine se exercită o influențare nemijlocită infracțională 
asupra unor bunuri imobile, atunci în cazul infracţiunilor săvârşite prin sustra- 
gere această influențare poate fi exercitată doar asupra unor bunuri mobile. 

Obiectul juridic special al infracţiunii analizate îl formează relaţiile socia- 
le cu privire la proprietatea asupra bunurilor imobile. 

Obiectul juridic principal al ocupării bunurilor imobile străine poate avea 
un caracter complex, el fiind condiţionat de complexitatea faptei prejudiciabile 
în cazul modalităţilor agravate de la lit. b) şi c) din alin. (2) al art. 193 din CP 
al RM. În această ipoteză, obiectul juridic secundar îl constituie relaţiile sociale 
cu privire la substanţa, integritatea, potenţialul de utilizare sau poziţia de fapt 
a semnelor de hotar ori, respectiv, relaţiile sociale cu privire la integritatea cor- 
porală, sănătatea sau libertatea morală a persoanei. 

Obiectul material al infracţiunii analizate este format din bunurile care 
au o existență materială, sunt create prin munca omului, dispun de valoare 
materială şi cost determinat, fiind bunuri imobile şi străine pentru făptuitor 
(de exemplu, casă, teren funciar, dependinţe etc.). 

Dacă acțiunea adiacentă se exprimă în aplicarea violenţei, atunci obiectul 
material secundar îl constituie corpul persoanei. 

În cazul în care acţiunea adiacentă ia forma distrugerii sau strămutării 
semnelor de hotar ale unui imobil aflat în proprietatea altuia, atunci obiectul 
material secundar îl formează semnele de hotar distruse sau strămutate. 

Ca semn de hotar poate servi: a) o piatră mai mare aşezată în acest scop; 
b) un lemn înfipt în pământ; c) un pom sădit anume la limita dintre proprie- 
tăţi; d) un şanţ, o brazdă adâncă săpată în scop de a constitui un semn de 
hotar; e) alte lucruri, semne”. 





37 V. Dongoroz şi alţii, Infracțiuni contra avutului obştesc, Bucureşti, Editura Academiei, 


1963, p. 389. 

Victima ocupării bunurilor imobile străine poate fi numai proprietarul 
acestor bunuri. De aceea, ocuparea fără drept, de către proprietar, a unui imo- 
bil aflat în posesia legitimă a altuia, poate fi calificată, în prezenţa altor condi- 
ţii necesare, ca samavolnicie (art. 352 din CP al RM sau art.175 din Codul cu 
privire la contravenţiile administrative). 

Latura obiectivă a faptei infracționale de la art. 193 din CP al RM se ex- 
primă în fapta prejudiciabilă care constă în acțiunea de ocupare, în întregime 
sau în parte, fără drept, a imobilului. 

Prin “ocupare” se înțelege pătrunderea în imobil, cu intenţia de a rămâne 
în el, de a-l poseda. La calificare nu contează dacă ocuparea priveşte imobilul 
în întregime sau numai în parte. La fel, nu importă dacă ocuparea a putut sau 
nu dura. De asemenea, nu interesează dacă ocuparea a fost însoţită de aduce- 
rea unor bunuri personale în imobilul ocupat sau dacă din acesta au fost în- 
depărtate bunurile victimei. 

Ocuparea trebuie să fie efectuată fără drept, adică să aibă un caracter ile- 
gal. De aceea, fapta nu va putea fi calificată conform art. 193 din CP al RM, 
dacă acțiunea de ocupare se face pe baza ordinului de repartiție a unui imobil, 
în temeiul unei hotărâri judiciare de evacuare etc. 

Infracţiunea analizată este o infracțiune materială. Fa se consideră consu- 
mată din momentul în care făptuitorul are posibilitatea reală de a se folosi sau 
a dispune de bunul imobil străin la propria sa dorință. 

Latura subiectivă a faptei incriminate la art. 193 din CP al RM se manifes- 
tă, în primul rând, prin vinovăţie sub formă de intenţie directă sau indirectă. 

În cazul acestei infracțiuni, scopul de cupiditate (profit) este de neconce- 
put: făptuitorul își dă seama că, datorită specificului bunurilor imobile (dictat 
mai ales de necesitatea înregistrării dobândirii dreptului de proprietate asupra 
lor), nu va putea trece aceste bunuri în stăpânirea sa definitivă. De aceea, el 
urmăreşte scopul folosinţei temporare (până la întoarcerea proprietarului, 
până la evacuare etc.). 

Motivele infracţiunii pot fi dintre cele mai diverse: interesul material, răz- 
bunarea, năzuinţa de a efectua unele săpături arheologice etc. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 

În cele ce urmează, ne vom referi la modalităţile agravate de la lit. b) şi c) 
din alin. (2) al art. 193 din CPalRM. 

Ocuparea bunurilor imobile străine prin distrugerea sau strămutarea 
semnelor de hotar ale unui imobil aflat în proprietatea altuia (lit. b) din alin. 
(2) al art. 193 din CP al RM). 

Prin “strămutarea semnelor de hotar” se înțelege mutarea acestor semne 
înăuntrul terenului asupra căruia se efectuează acțiunea de ocupare, aşa încât 
o parte din acest teren să facă obiectul ocupării. 

Strămutarea poate fi efectuată şi de o altă persoană decât făptuitorul acţiu- 
nii de ocupare, însă la îndemnul sau la solicitarea acestuia. Acea persoană va 
avea rolul juridic de coautor, complice sau autor imediat (care nu este pasibil 
de răspundere penală). 

Noţiunea “distrugere” va fi supusă analizei cu prilejul examinării infrac- 
ţiunii prevăzute la art. 197 din CP al RM. 

Ocuparea bunurilor imobile străine cu aplicarea violenței sau cu ame- 
nințarea aplicării ei (lit. c) din alin. (2) al art. 193 din CP al RM). 

În situaţia dată, acţiunea adiacentă din cadrul infracţiunii examinate 
se prezintă alternativ în următoarele două modalități: 1) aplicarea violenței; 
2) amenințarea cu aplicarea violenţei. 

În contextul infracţiunii de la art. 193 din CP al RM, prin “aplicare a vio- 
lenţei” trebuie de înțeles vătămarea intenționată medie sau ușoară a integrităţii 
corporale sau a sănătăţii ori maltratarea intenționată, alte acte de violenţă. În 
cazul violenţei de o intensitate mai mare, se impune calificarea prin concurs: 
art.193 (cu excepţia lit. c) din alin. (2)) şi art. 151 sau art. 145 din CP al RM. 

La calificarea faptei în conformitate cu lit. c) din alin. (2) al art. 193 din CP 
al RM, nu este necesară calificarea suplimentară conform art. 152, 153, 154 sau 
art. 155 din CPalRM. 


$2. Distrugerea sau deteriorarea intenţionată a bunurilor 


Urmărind ocrotirea patrimoniului în mod plenar, legiuitorul a incrimi- 
nat distrugerea şi deteriorarea bunurilor nu numai în cazul în care fapta este 
săvârşită cu intenţie (art. 197 din CP al RM), ci şi în cazul în care aceasta e 
comisă din imprudenţă (art. 198 din CP al RM). Aşadar, apărarea penală a 
patrimoniului implică şi incriminarea infracțiunilor ce aduc atingere însăşi 
existenței bunului privit în materialitatea sa. De asemenea, specificul in- 
fracțiunilor menționate constă în aceea că absența scopului de cupiditate la 
făptuitor face ca acestuia să-i lipsească interesul în a exploata sau a profita pe 
altă cale de însușirile utile ale bunului asupra căruia se exercită influențarea 
nemijlocită infracțională. 

Obiectul juridic special al infracţiunii prevăzute la art. 197 din CP al RM 
îl formează relaţiile sociale cu privire la substanţa, integritatea şi potenţialul 
de utilizare a bunurilor. 

În cazul variantei agravate de la alin. (2) al art. 197 din CP al RM, obiectul 
juridic special ia aspectul unui obiect juridic complex. Astfel, obiectul juridic 
secundar este constituit din relaţiile sociale cu privire la viața persoanei (lit. a)) 
sau relaţiile sociale cu privire la sănătatea persoanei, alte valori sociale. 

Obiectul material al infracţiunii analizate îl formează bunurile care au o 
existență materială, sunt create prin munca omului, dispun de valoare mate- 
rială şi cost determinat, fiind bunuri mobile sau imobile. 

După cum rezultă din prevederile art. 197 din CP al RM, obiectul material 
al infracţiunii de la această normă îl pot constitui nu numai bunurile altei 
persoane, dar şi propriile bunuri. De exemplu, persoana îşi poate distruge 
propriile bunuri (care sunt asigurate) pentru a încasa ilegal suma asigurată. 
În cazul dat, cele comise trebuie calificate prin concurs: art. 197 şi art. 26, 190 
din CP al RM. 

În cazul în care bunurile distruse sau deteriorate dispun de careva calități 
speciale, în locul normei generale (art. 197 din CP al RM) poate opera o normă 
specială: art. 136 din CP al RM (în cazul florei şi faunei); art. 217 din CP al RM 
(în cazul substanţelor narcotice, al substanţelor psihotrope sau al precursori- 
lor, supuse controlului în conformitate cu legislaţia); art. 221 din CP al RM (în 
cazul monumentelor de istorie și cultură sau al obiectelor naturii); art. 268 din 
CP al RM (în cazul căilor de comunicaţie sau al mijloacelor de transport) etc. 

Latura obiectivă a faptei incriminate la art. 197 din CP al RM are urmă- 
toarea structură: 1) fapta prejudiciabilă care constă în acțiunea sau inacțiunea 
de cauzare a distrugerii ori deteriorării; 2) urmările prejudiciabile sub forma 
distrugerii sau deteriorării în proporţii mari; 3) legătura de cauzalitate dintre 
fapta prejudiciabilă şi urmările prejudiciabile. 

Prin “distrugere” trebuie de înţeles influențarea nemijlocită infracțională 
asupra bunului, care presupune încetarea existenţei fizice a acestuia sau adu- 
cerea bunului respectiv într-o asemenea stare, care exclude - în totalitate şi 
definitiv - utilizarea conform destinaţiei sale funcționale; bunul nu mai poate 
fi restabilit pe calea reparaţiei sau restaurării, fiind scos complet din circuitul 
economic. 

Prin “deteriorare” se are în vedere o astfel de influențare nemijlocită in- 
fracțională asupra bunului, care presupune o modificare a calităţilor lui utile, 
o înrăutăţire considerabilă a stării acestuia, bunul devenind inutilizabil parţial 
sau temporar. Înrăutăţirea lui calitativă poate fi înlăturată pe calea reparaţiei, 
restaurării, tratării animalului sau prin alt procedeu de reabilitare. 

La calificare, nu are relevanță metoda de săvârşire a distrugerii sau a dete- 
riorării: incendiere, provocarea exploziei, rupere, sfărâmare, dizolvare în acid, 
sacrificarea animalului etc. Totuşi, la individualizarea pedepsei, trebuie de luat 

în considerație dacă metoda aplicată a comportat sau nu un pericol pentru 
viața sau sănătatea persoanelor. 

Infracţiunea prevăzută la art. 197 din CP al RM este o infracțiune ma- 
terială. Ea se consideră consumată din momentul producerii distrugerii sau 
deteriorării în proporții mari. 

Latura subiectivă a faptei infracționale analizate se manifestă, în primul 
rând, prin vinovăţie sub formă de intenţie directă sau indirectă. Motivele 
infracțiunii pot fi dintre cele mai variate: răzbunare, invidie, ură etc. Printre 
scopurile distrugerii sau deteriorării intenţionate a bunurilor, săvârşite prin 
provocarea exploziilor, incendiilor sau prin săvârşirea altor asemenea acţiuni, 
nu se pot număra: scopul de a submina securitatea publică, de a intimida po- 
pulaţia sau de a impune autorităţile publice sau persoanele fizice să ia anumite 
decizii (scop specific pentru infracțiunea de terorism (art. 278 din CP al RM)); 
scopul de a slăbi baza economică şi capacitatea de apărare a ţării (scop specific 
pentru diversiune (art. 343 din CP al RM)) etc. 

Subiectul infracțiunii date este persoana fizică responsabilă, care la mo- 
mentul săvârșirii infracțiunii a împlinit vârsta răspunderii penale: 16 ani (ali- 
neatul (1)) sau 14 ani (alineatul (2)). 

În continuare, vor fi supuse examinării modalităţile agravate ale infracțiu- 
nii de la art. 197 din CP al RM, prevăzute la lit. a) şi b) din alineatul (2). 

Distrugerea sau deteriorarea intenționată a bunurilor, soldată cu dece- 
sul persoanei (lit. a) din alin. 0) al art. 197 din CP al RM). 

În ipoteza dată, fapta adoptă forma unei infracțiuni săvârşite cu două 
forme de vinovăţie. Aceasta deoarece urmările prejudiciabile derivate ale in- 
fracțiunii constau în decesul, adică în moartea cerebrală a persoanei. Urmările 
prejudiciabile derivate se află într-un raport de cauzalitate cu distrugerea sau 
deteriorarea bunurilor în proporții mari (urmările prejudiciabile primare). 

Faţă de decesul persoanei, făptuitorul trebuie să manifeste imprudență. 
Dacă acesta manifestă intenţie, este necesară calificarea prin concurs: art. 197 
(cu excepţia lit. a) din alin. (2)) şi art. 145 din CP al RM. 

Calificarea faptei conform lit. a) din alin. (2) al art. 197 din CP al RM nu 
necesită calificare suplimentară potrivit art. 149 din CP al RM. 

Numărul victimelor trebuie luat în calcul la individualizarea pedepsei. 

Distrugerea sau deteriorarea intenţionată a bunurilor, soldată cu alte 
urmări grave (lit. b) din alin. (2) al art. 197 din CP al RM). 

În această ipoteză, distrugerea ori deteriorarea bunurilor se află în legă- 
tură de cauzalitate cu urmările prejudiciabile derivate sub forma altor urmări 
grave (altor decât decesul persoanei). 

Prin “alte urmări grave” se are în vedere: vătămarea gravă a integrității 
corporale sau a sănătăţii chiar şi a unei singure persoane; vătămarea medie a 
integrității corporale sau a sănătăţii cel puţin a două persoane; lăsarea victimei 
fără locuinţă sau mijloace de subzistență; sistarea îndelungată sau dezorgani- 
zarea de durată a activităţii întreprinderii, instituţiei sau organizației; decu- 
plarea consumatorilor de la sursele de asigurare cu energie sau apă etc. 

Faţă de survenirea acestor urmări prejudiciabile, făptuitorul trebuie să 
manifeste imprudenţă. 


$3. Distrugerea sau deteriorarea din imprudenţă a bunurilor 


Obiectul juridic special al faptei incriminate la art. 198 din CP al RM îl 
constituie relaţiile sociale cu privire la substanţa, integritatea şi potenţialul de 
utilizare a bunurilor. Adiacent, pot fi vătămate relaţiile sociale cu privire la 
viaţa sau sănătatea persoanei ori alte valori sociale (în cazul agravantelor de la 
alin. (2) al art. 198 din CPal RM). 

Obiectul material al infracţiunii analizate îl constituie bunurile care au 
o existență materială, sunt create prin munca omului, dispun de valoare ma- 
terială (cifrată în proporții mari) şi cost determinat, fiind bunuri mobile sau 
imobile şi străine pentru făptuitor. 

Latura obiectivă a infracțiunii de la art. 198 din CP al RM are următoa- 
rea structură: 1) fapta prejudiciabilă care constă în acţiunea sau inacțiunea de 
cauzare a distrugerii sau deteriorării; 2) urmările prejudiciabile sub forma di- 
strugerii sau deteriorării; 3) legătura de cauzalitate dintre fapta prejudiciabilă 
şi urmările prejudiciabile. 

În privinţa noţiunilor “distrugere” şi “deteriorare” sunt valabile explicaţii- 
le oferite cu prilejul analizei infracțiunii prevăzute la art. 197 din CP al RM. 

În contextul prezentei infracţiuni, distrugerea sau deteriorarea constau în 
influențarea nemijlocită infracţională asupra bunurilor pe calea folosirii focu- 
lui sau a altor surse de pericol sporit (energie electrică, energie nucleară, gaz 
comprimat, substanţe explozive sau corosive, arme de foc, abur etc.). 

Infracţiunea examinată este o infracțiune materială. Fa se consideră consu- 
mată din momentul producerii distrugerii sau deteriorării. 

În ce priveşte abordarea critică a formulei “daune în proporţii mari”, facem 
trimitere la explicaţiile corespunzătoare pe marginea infracțiunii precedente. 

Latura subiectivă a faptei infracţionale de la art. 198 din CP al RM se 
manifestă prin vinovăţie sub formă de imprudenţă (încredere exagerată sau 
neglijență). 

În dispoziţia art. 198 din CP al RM este descrisă situația extrem de rară 
pentru legislația penală, când vinovăția făptuitorului se exprimă printr-o du- 
blă imprudenţă: față de urmările prejudiciabile primare şi față de urmările 
prejudiciabile derivate. 

Subiectul infracţiunii de distrugere sau deteriorare din imprudenţă a 
bunurilor este persoana fizică responsabilă, care la momentul comiterii in- 
fracțiunii a împlinit vârsta de 16 ani. 

Cu privire la interpretarea notelor caracteristice ale circumstanțelor agra- 
vante, specificate la alin. (2) al art. 198 din CP al RM, facem trimitere la expli- 
caţiile similare ce vizează infracțiunea de la art. 197 din CP al RM. 


$4. Dobândirea sau comercializarea bunurilor despre care 
se știe că au fost obținute pe cale criminală 


Necesitatea apărării penale a patrimoniului împotriva faptei penale de la 
art. 199 din CPal RM este evidentă: cei care comit sustrageri sau alte infracțiu- 
ni “de factură patrimonială” sunt mai motivaţi şi chiar stimulaţi într-un fel de 
existența posibilității de a introduce în circulaţie surplusul de bunuri pe care 
l-au obţinut în urma săvârşirii infracțiunilor. De asemenea, prin comiterea 
faptei de la art. 199 din CP al RM, se încalcă principiile de bază ale activității 
de întreprinzător şi se obstrucționează înfăptuirea justiţiei. 

Obiectul juridic special al infracţiunii examinate este un obiect juridic 
multiplu. Astfel, obiectul juridic principal este format din relaţiile sociale cu 
privire la reîntoarcerea în masa patrimonială a bunurilor care au fost extrase 
pe cale infracțională din cadrul acesteia. Totodată, obiectul juridic secundar al 
infracţiunii prevăzute la art. 199 din CP al RM îl constituie relațiile sociale cu 
privire la identificarea şi sancţionarea infracțiunilor. 

Obiectul material al faptei infracţionale în discuţie îl formează bunurile 
care au o existență materială, sunt create prin munca omului, dispun de valoa- 
re materială şi cost determinat, fiind bunuri mobile şi străine pentru făptuitor, 
şi care au fost obținute nemijlocit pe cale criminală (infracţională), adică au 
fost obţinute de pe urma comiterii sustragerii, şantajului, banditismului, vâ- 
natului ilegal, contrabandei etc. 

Bunurile care au fost obţinute nu nemijlocit pe cale criminală, ci contra 
mijloacelor băneşti obţinute pe cale criminală, nu formează obiectul material 
al infracţiunii analizate. 

Latura obiectivă a faptei incriminate la art. 199 din CP al RM se exprimă 
în fapta prejudiciabilă constând în acțiune. Această acțiune se poate prezenta 

prin oricare din cele două modalităţi alternative de realizare: 1) dobândire; 2) 
comercializare. 

Prin “dobândire” se înţelege primirea în posesie a bunurilor obținute pe 
cale criminală, gratuită sau oneroasă, sub orice formă (cumpărare, primire în 
dar, primire în schimbul altui bun, primire în contul datoriei etc.). 

Prin “comercializare” se are în vedere transmiterea în posesia altuia a bunu- 
rilor obţinute pe cale criminală, gratuită sau oneroasă, sub orice formă (vânza- 
re, transmitere în contul reparării prejudiciului cauzat altei persoane etc.). 

O cerinţă esenţială, care ţine de latura obiectivă a infracţiunii examinate, 
este ca acțiunea de dobândire sau de comercializare să fie săvârşită fără o pro- 
misiune prealabilă. Întrucât infracțiunea prevăzută la art. 199 din CP al RM 
constituie un caz special de favorizare a infracţiunii, la calificarea ei nu este 
necesar a se face referire la art. 49 din CP al RM, nu se cere nici calificarea 
suplimentară conform art. 323 din CP al RM. 

Se consideră că dobândirea sau comercializarea este săvârşită fără o promi- 
siune prealabilă, dacă făptuitorul a acţionat fără să-şi dea dinainte acordul la 
comiterea acestora. Deci, persoanelor care obţin nemijlocit pe cale criminală 
bunurile respective el nu le-a promis, înainte de sau în timpul săvârşirii de 
către acestea a infracțiunii “corelative” (sustragerii, şantajului, banditismului 
etc.), dobândirea sau comercializarea bunurilor obținute pe această cale, nici 
nu le-a oferit, într-un alt mod, prilejul să mizeze pe un astfel de sprijin. 

Dacă dobândirea sau comercializarea bunurilor, obținute pe cale crimina- 
lă, a fost promisă din timp, cele comise constituie complicitate la infracțiunea 
corespunzătoare (sustragere, şantaj, banditism etc.). 

Infracţiunea prevăzută la art. 199 din CP al RM este o infracțiune formală. 
Ea se consideră consumată din momentul dobândirii sau comercializării, in- 
diferent de producerea unor urmări prejudiciabile. 

Latura subiectivă a infracțiunii analizate se exprimă, în primul rând, în 
vinovăţie sub formă de intenţie directă. Motivele infracţiunii pot fi dintre cele 
mai variate: interesul material, năzuinţa de a-şi ajuta persoana apropiată sau 
de a împiedica mersul normal al urmăririi penale etc. 

Deşi scopul de cupiditate (profit) nu se exclude, prezența acestuia nu are 
un caracter obligatoriu. Mai mult, în cazul comercializării gratuite a bunurilor 
obținute pe cale criminală, scopul de cupiditate lipseşte. 

Însă, la calificare, este necesară stabilirea faptului că subiectul infracțiu- 
nii cunoaşte, cu certitudine, proveniența bunurilor, că acestea provin dintr-o 
activitate criminală (infracţională). În acelaşi timp, făptuitorul poate să nu 
cunoască cu exactitate prin care anume infracțiune au fost obținute bunurile 
respective. 

Subiectul infracţiunii de la art. 199 din CP al RM este persoana fizică res- 
ponsabilă, care la momentul săvârşirii infracțiunii a împlinit vârsta de 16 ani. 

În cele ce urmează, ne vom referi la agravanta specifică a faptei infracțio- 
nale analizate, prevăzută la lit. b) din alin. (2) al art. 199 din CP al RM: “sub 
formă de îndeletnicire”. Această circumstanță agravantă operează în cazul 
repetării infracțiunii nu mai puţin de trei ori, cu condiţia că persoana nu a 
fost condamnată nici pentru una din infracțiuni şi că termenul de prescripţie 
nu a expirat, existând şi probe că dobândirea sau comercializarea bunurilor 
obținute pe cale criminală reprezintă pentru făptuitor unica sau principala 
sursă de venituri. 


S5. Neglijența criminală față de paza bunurilor proprietarului 


În situaţia în care proporţia sectorului privat devine tot mai mare în 
economia națională, se face tot mai pronunțat rolul pârghiilor extrapenale de 
asigurare a disciplinei de muncă a persoanelor cărora le-au fost încredințate 
pentru pază bunuri. Cu toate acestea, oarecum desuet (față de alte legislații 
penale moderne), legiuitorul moldovean a considerat imperioasă instituirea 
unui cadru juridic penal menit să sancționeze neglijența criminală față de paza 
bunurilor proprietarului. 

Obiectul juridic special al infracţiunii prevăzute la art. 200 din CP al RM 
îl formează relaţiile sociale cu privire la executarea conştiincioasă a obligaţii- 
lor de pază a bunurilor proprietarului. 

Obiectul material al faptei infracționale examinate este constituit din 
bunurile care au o existență materială, sunt create prin munca omului, dis- 
pun de valoare materială şi cost determinat, fiind bunuri mobile sau imobile, 
străine pentru făptuitor, care se află sub paza acestuia şi care sunt însușite, 
nimicite, deteriorate, pierdute sau care au pierit. 

Victima infracțiunii date este proprietarul bunurilor respective. 

Latura obiectivă a faptei incriminate la art. 200 din CP al RM are ur- 
mătoarea structură: 1) fapta prejudiciabilă care se exprimă în acțiunea sau 
inacțiunea de neglijență criminală față de obligaţiile proprii; 2) urmările 
prejudiciabile sub formă de însuşire (a se citi — sustragere), nimicire (a se citi 
- distrugere), deteriorare sau pierdere în proporții mari sau deosebit de mari 
a bunurilor respective; 3) legătura de cauzalitate dintre fapta prejudiciabilă şi 
urmările prejudiciabile. 

Prin “neglijenţa criminală față de obligaţiile proprii” se înțelege neexecu- 
tarea sau executarea necorespunzătoare de către făptuitor a obligaţiilor sale 

privitoare la paza bunurilor proprietarului (de exemplu, paznicul părăseşte 
postul în timpul serviciului, doarme la post, este neatent în timpul pazei etc.). 

În toate cazurile, este necesar a stabili: ce obligaţii erau puse în sarcina făp- 
tuitorului; dacă făceau parte din aceste obligaţii cele privind paza bunurilor 
proprietarului; dacă există o legătură de cauzalitate între urmările prejudicia- 
bile produse şi neglijența criminală a făptuitorului față de propriile obligaţii. 

Infracţiunea de la art. 200 din CP al RM este o infracţiune materială. Ea se 
consideră consumată din momentul producerii sustragerii, distrugerii, dete- 
riorării, pierderii sau pieirii bunurilor, a căror valoare, la momentul săvârșirii 
infracţiunii, depăşeşte echivalentul a 500 unităţi convenţionale de amendă. 

Latura subiectivă se caracterizează prin imprudenţă (încredere exagerată 
sau neglijență). 

Subiectul infracţiunii analizate este persoana fizică responsabilă, care la 
momentul comiterii infracțiunii a împlinit vârsta de 16 ani. 

În plus, subiectul trebuie să aibă o calitate specială: să fie persoana căreia 
i-a fost încredinţată paza bunurilor proprietarului, în temeiul unui contract, 
în virtutea serviciului sau în baza unei însărcinări speciale (paznic, cioban, 
şofer etc.). 

Subiect al infracţiunii nu poate fi o persoană cu funcție de răspundere. În 
caz contrar, cele comise trebuie calificate conform art. 329 din CP al RM. 

Capitolul VIII 


INFRACȚIUNI CONTRA FAMILIEI ȘI MINORILOR 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR CONTRA FAMILIEI 
ȘI MINORILOR 


Infracţiunile contra familiei şi minorilor reprezintă grupul de infracțiuni 
prevăzute în Capitolul VII al Părţii speciale a Codului penal al Republicii 
Moldova, fiind fapte prejudiciabile, săvârşite cu intenţie, care vatămă, în mod 
exclusiv sau în principal, relaţiile sociale cu privire la conviețuirea în cadrul 
familiei şi dezvoltarea minorului. 

Din această definiţie rezultă că obiectul juridic generic al infracţiunilor 
din grupul analizat îl constituie relaţiile sociale cu privire la conviețuirea în 
cadrul familiei şi dezvoltarea minorului. 

Necesitatea ocrotirii pe toate căile a familiei şi a minorului este proclamată 
în numeroase acte cu vocaţie internaţională şi în actele legislative naționale, 
care le dezvoltă, în prevederile lor, pe primele. Astfel, în conformitate cu art. 16 
din Declaraţia Universală a Drepturilor Omului, familia este elementul natu- 
ral şi fundamental al societăţii şi are dreptul la ocrotire din partea societăţii 
şi a statului. De asemenea, potrivit art.24 al Pactului internaţional cu privire 
la drepturile civile şi politice!, orice copil, fără nici o discriminare întemeiată 
pe rasă, culoare, sex, limbă, religie, origine naţională sau socială, avere sau 
naștere, are dreptul din partea familiei sale, a societăţii şi a statului la măsu- 
rile de ocrotire pe care le cere condiţia de minor. În fine, dar nu în ultimul 
rând, art. 21 din Legea privind drepturile copilului, adoptată de Parlamentul 
Republicii Moldova la 15.12.1994, prevede că familia şi copiii beneficiază de 
protecţie şi ajutor special pentru realizarea drepturilor lor. 

În pofida acestor prevederi cu caracter de principii, pe durata perioadei 
de tranziţie, situaţia familiei și a minorului a degradat pe toate planurile. In- 
stabilitatea economică şi, ca urmare, scăderea nivelului de viață a majorității 
familiilor, alături de existența unei numeroase categorii de populaţie care 





1 “Tratate internaţionale la care Republica Moldova este parte, vol. 1, Chişinău, Moldpres, 


Monitorul Oficial al Republicii Moldova, 1998, p. 32-49. 
2 Monitorul Oficial al Republicii Moldova, nr. 13, 1995. 

trăieşte sub nivelul de sărăcie, lăsarea copiilor fără supraveghere de către 
părinţii migranţi, slăbirea infrastructurii sistemelor de ocrotire a sănătății, 
educaţional şi cultural, toate acestea au agravat starea socială a familiei şi a 
minorului. Totodată, a crescut considerabil rolul dreptului penal în ocrotirea 
acestor valori sociale. 

Reunirea, într-un singur capitol al legii penale, a incriminărilor privind 
infracțiunile contra familiei şi a celor privind infracțiunile contra minorilor 
este explicată prin afinitatea şi interconexiunea dintre aceste două valori 
sociale. Fiind o parte integrantă a sistemului social modern, familia apare 
şi ca instrument pentru satisfacerea necesităţilor individuale multiforme ale 
persoanei, dar şi ca fenomen social cu un impact direct asupra multiplelor 
procese din societate. Aceasta se exprimă prin faptul că familia evoluează în 
calitate de primă instituţie de socializare a minorului, ea statuând procesul 
dezvoltării fizice, psihice, spirituale şi intelectuale a personalităţii în deve- 
nire, contribuind la activizarea influențelor pozitive şi neutralizând factorii 
extrinseci negativi. În aceste condiţii, atingerea infracțională adusă familiei 
se repercutează inerent asupra educaţiei minorului. Şi viceversa, exercitarea 
unei influenţe nefaste asupra procesului de formare a personalității minorului 
reprezintă conturnarea unei dintre principalele funcţii ale familiei. Apropierea 
dintre valorile sociale examinate se manifestă şi prin faptul că: familia este 
una dintre sursele de bază de subzistență pentru minor; într-un şir de cazuri, 
familia răspunde juridic pentru fapta ilegală comisă de minor etc. De aceea, 
între principiile pe care se întemeiază apărarea relaţiilor sociale cu privire la 
conviețuirea în cadrul familiei şi dezvoltarea minorului se remarcă o legătură 
foarte strânsă: sprijinul reciproc moral și material al soţilor; prioritatea edu- 
caţiei minorului în familie; manifestarea grijii pentru întreținerea, educaţia 
şi apărarea drepturilor şi intereselor membrilor minori şi ale celor inapți de 
muncă ai familiei; egalitatea în drepturi a soţilor în familie etc. 

Fiecare din infracțiunile cuprinse în Capitolul VII al Părţii speciale a 
Codului penal al Republicii Moldova are şi un obiect juridic special, format 
din relaţiile sociale privitoare la anumite valori sociale specifice: continuitatea 
speciei umane în cele mai prielnice condiţii biologice şi morale (infracțiunea 
de la art. 201 din CP al RM); solidaritatea, precum şi sprijinul material şi mo- 
ral, manifestate în raport cu copiii (infracțiunea de la art. 202 din CP al RM); 
solidaritatea, precum şi sprijinul material și moral, manifestate în raport cu 
părinţii sau soţul (infracţiunea prevăzută la art. 203 din CP al RM); inviolabi- 
litatea secretului adopţiei (infracțiunea de la art. 204 din CP al RM) etc. 

În cazul unor infracţiuni contra familiei şi minorului se aduce atingere, în 
subsidiar, unor valori sociale specifice, care nu se află în corelaţie cu familia şi 

minorul ca valori sociale fundamentale. Este vorba de unele modalităţi agra- 
vate ale unora dintre aceste infracțiuni, în special cele prevăzute la lit. b) din 
alin. (2) al art. 204, lit. a)-f) din alin. Q) şi lit. d) din alin. (3) ale art. 206, lit. a) 
din alin. (3) al art. 208, lit. b) din alin. (2) al art. 209 din CPalRM etc. 

Unele infracțiuni din cadrul grupului examinat au obiect material: corpul 
persoanei (în cazul infracțiunii de la art. 201 din CP al RM); suma bănească de 
care a fost lezată persoana îndreptăţită la întreţinere (în cazul infracţiunii de la 
art. 202, 203 din CP al RM); recompensa sub orice formă (în cazul infracțiunii 
de la art. 205 din CP al RM) etc. 

În ce priveşte victima infracţiunii, aceasta, privitor la infracțiunile ce fac 
parte din subgrupul faptelor infracționale contra minorilor, este întotdeauna 
reprezentată de persoana minoră, adică persoana care la momentul săvârșirii 
infracțiunii nu a împlinit vârsta de 18 ani. Privitor la infracțiunile contra 
familiei, cercul de victime este, de regulă, mai larg: copiii minori sau copiii 
maturi, dar inapţi de muncă (în cazul infracţiunii de la art. 202 din CP al RM); 
părinţii sau soțul inapţi de muncă (în cazul infracțiunii de la art. 203 din CP 
al RM); copilul adoptat sau adoptatorul (în cazul infracțiunii de la art. 204 din 
CP al RM) etc. Datorită specificului pe care îl comportă, infracțiunea de incest 
(art. 201 din CP al RM) nu presupune, de regulă, existența unei victime. 

Sub aspectul laturii obiective, este necesar a menţiona, în primul rând, că 
majoritatea infracțiunilor din Capitolul VII al Părţii speciale a Codului penal 
se comit prin acţiune. La alte câteva infracțiuni (cele prevăzute la art. 202 şi 203 
din CP al RM), fapta prejudiciabilă nu se poate realiza decât prin inacţiune. 

Toate infracțiunile pe care le analizăm sunt infracțiuni formale. Totuşi, în 
cazul unor modalități agravate de realizare, aceste infracţiuni pot adopta for- 
ma unei infracțiuni materiale, caz în care stabilirea urmărilor prejudiciabile 
devine obligatorie la calificarea faptei (de exemplu, modalitățile de la lit. b) din 
alin. (2) al art. 204, lit. d) din alin. (3) al art. 206 din CP al RM). 

În general, determinarea semnelor secundare ale laturii obiective a 
infracţiunilor contra familiei şi minorilor nu este indispensabilă la calificare. 
Totuşi, în unele situaţii, aceste semne au importanţă la calificarea faptei. Ast- 
fel, în cazul infracțiunii de la art. 207 din CP al RM se poate vorbi despre locul 
special de săvârşire a infracțiunii, care constă în teritoriul dincolo de frontiera 
de stat a Republicii Moldova. La fel, în situația acestei infracțiuni, drept mijloa- 
ce posibile de săvârşire a faptei, legiuitorul indică actele false. 

Cât priveşte latura subiectivă, toate infracțiunile din grupul examinat se 
comit cu intenţie. Aceasta nu exclude însă manifestarea imprudenţei față de 
urmările prejudiciabile pe care le admit unele modalităţi agravate de realiza- 
re (de exemplu, cele de la lit. b) din alin. (2) al art.204, lit. d) din alin. (3) al 


Capitolul VIII 315 





art. 206 din CP al RM). De regulă, semnele secundare ale laturii subiective nu 
sunt relevante în procesul de calificare. Totuşi, în cazul faptelor infracționale 
de la art. 205 şi art. 206 din CP al RM, necesită a fi stabilit scopul special în 
care a acţionat făptuitorul. 

Subiectul infracţiunilor contra familiei şi minorilor este persoana fizică 
responsabilă, care la momentul săvârșirii infracțiunii a împlinit vârsta de 16 
ani. Totodată, chiar în dispoziţia art. 208 şi art. 209 din CP al RM este indicată 
o altă limită de vârstă minimă a răspunderii penale - 18 ani. 

Mai multe dintre faptele infracționale, prevăzute în Capitolul VII al Părţii 
speciale a Codului penal, pot fi comise numai de un subiect special: rudă pe 
linie dreaptă până la gradul trei inclusiv sau rudă pe linie colaterală (frate, 
soră, văr primar) (în cazul infracţiunii de la art. 201 din CP al RM); părinţii 
(în cazul infracțiunii de la art. 202 din CP al RM); copilul sau soțul (în cazul 
infracţiunii de la art. 203 din CP al RM) etc. 

În cele din urmă, tipologia infracţiunilor contra familiei şi minorilor poa- 
te fi prezentată în felul următor: 

1) infracţiuni contra familiei (art. 201-205 din CP al RM); 

2) infracţiuni contra minorilor (art. 206-210 din CP al RM). 


Secţiunea a II-a. INFRACȚIUNI CONTRA FAMILIEI 


$1. Incestul 


Ştiinţa a demonstrat că raporturile sexuale între rudele apropiate nu pot 
fi îngăduite, deoarece practicarea lor poate avea ca efect degenerarea speciei 
umane. Pe de altă parte, bazele morale pe care se întemeiază familia ar fi grav 
conturbate dacă s-ar permite întreținerea de raporturi sexuale între rudele 
apropiate. În acest fel, legea penală reacționează contra pericolului pe care îl 
constituie, din punct de vedere biologic şi moral, raporturile sexuale între per- 
soanele care, prin legătura lor de sânge sau prin poziţia lor în cadrul familiei, 
nu trebuie să compromită, nici fizic, nici moral, specia umană. 

Obiectul juridic special al incestului îl formează relaţiile sociale cu privire la 
continuitatea speciei umane în cele mai prielnice condiţii biologice şi morale. 

Obiectul material al infracţiunii date îl constituie corpul persoanei. 

În cazul incestului, de regulă, victimă a infracţiunii nu există, deoarece 
ambele persoane, care săvârşesc raportul sexual, sunt trase la răspundere 
penală. Totuşi, există şi excepţii de la această regulă: persoana iresponsabilă; 
minorul având vârsta de până la 16 ani; persoana constrânsă (fizic, psihic, 

sau prin şantaj, ori profitându-se de dependenţa de orice natură a acesteia); 
persoana aflată în imposibilitatea de a se apăra sau de a-şi exprima voinţa. În 
cazul acestor excepţii, este posibil ca numai unul dintre cei care a săvârşit ra- 
portul sexual să fie tras la răspundere conform art. 201 din CP al RM. 

Întrucât constrângerea victimei (fizică, psihică, prin şantaj, profitându-se 
de dependenţa de orice natură a acesteia), profitarea de imposibilitatea ei de a 
se apăra sau de a-şi exprima voinţa, precum şi condiţia victimei care are vârsta 
sub 16 ani, depăşesc limitele componenţei de incest, dacă acestea se suprapun 
săvârșirii raportului sexual, este necesară calificarea prin concurs: art. 201 şi 
art. 171, 173 sau art. 174 din CPalRM. 

Latura obiectivă a incestului se exprimă în fapta prejudiciabilă, concreti- 
zată în acțiunea de raport sexual. 

Noţiunea de raport sexual trebuie interpretată în aceeaşi manieră ca în 
cazul infracțiunii de viol. 

Săvârşirea acţiunilor ce ţin de homosexualism, lesbianism sau satisfacerea 
poftei sexuale în forme perverse (a altor acțiuni cu caracter sexual) nu poate 
forma fapta prejudiciabilă în cazul incestului. 

Infracţiunea de incest este o infracțiune formală. Ea se consideră consu- 
mată din momentul începerii raportului sexual. 

Latura subiectivă a infracţiunii analizate se exprimă, în primul rând, prin 
vinovăţie sub formă de intenţie directă. Motivele infracțiunii sunt variate, 
însă, de cele mai multe ori, se manifestă prin năzuința de satisfacere a necesită- 
ţii (poftei) sexuale. Făptuitorul trebuie să conştientizeze că săvârşeşte raportul 
sexual cu o rudă pe linie directă până la gradul trei inclusiv sau cu o rudă pe 
linie colaterală (frate, soră, văr primar). Dacă intenţia făptuitorului nu cuprin- 
de această împrejurare, nu-i poate fi incriminată infracțiunea de incest. 

Subiectul infracţiunii este persoana fizică responsabilă, de sex masculin sau 
feminin, care la momentul săvârșirii infracţiunii a împlinit vârsta de 16 ani. 

Incestul este, de regulă, o infracțiune bilaterală, cu subiect plural. De aceea, 
dacă una din persoanele care săvârşeşte raportul sexual nu beneficiază de 
vreo clauză de impunitate, ambele trebuie trase la răspundere penală conform 
art. 201 din CP al RM. 

Subiectul infracțiunii de incest este un subiect special, deoarece reclamă o 
calitate anume în raport cu cealaltă persoană, care săvârşeşte raportul sexual: 
a) rudă pe linie dreaptă (până la gradul trei inclusiv); b) rudă pe linie colaterală 
(frate, soră, văr primar). 

În ce priveşte prima dintre calitățile alternative specificate, subiectul este 
un ascendent, adică face parte dintr-o generaţie în linie crescătoare (tată, ma- 
mă, bunic, bunică, străbunică, străbunel); sau este un descendent, adică face 

parte dintr-o generaţie în linie descrescătoare (fiică, fiu, nepoată, nepot, stră- 
nepoată, strănepot). 

Referitor la cea de-a doua dintre calităţile alternative specificate, menţio- 
năm că subiectul este un colateral, şi anume: frate (consangvin sau uterin), 
soră (consangvină sau uterină), văr primar, vară primară. 

Unchiul față de nepoată sau mătuşa față de nepot (ori viceversa) nu fac 
parte din subiecţii incestului, deoarece, în cazul rudelor pe linie colaterală, 
legiuitorul nu indică gradul de rudenie, ci prezintă o listă exhaustivă a posibi- 
lilor subiecţi, listă care nu poate fi interpretată extensiv. 

La stabilirea calităţii de subiect al incestului, se are în vedere nu numai 
rudenia de sânge, dar şi rudenia asimilată (prin adopţie). La individualizarea 
pedepsei pentru incest, trebuie să se aibă în vedere că pericolul social este 
mai mare în cazul amestecului aceluiaşi sânge (commixtio sanguinis), când, 
pe lângă degenerarea morală a speciei umane, se contribuie, în principal, la 
degenerarea biologică a acesteia. Totuşi, şi între rudele asimilate prin adopţie, 
sentimentul pudorii trebuie să-și păstreze întreaga sa forță morală. De aceea, 
legiuitorul a urmărit să asigure conviețuirea normală şi într-o familie care in- 
clude persoane adoptate şi adoptatoare. 


$2. Eschivarea de la plata pensiei alimentare sau 
de la întreţinerea copiilor 


Aşa cum rezultă din prevederile art. 19 din Convenţia ONU cu privire la 
drepturile copilului?, statele-părți (printre care se numără şi Republica Moldo- 
va) vor lua toate măsurile corespunzătoare pentru protejarea copilului împo- 
triva oricăror forme de abandon, în timpul cât se află în îngrijirea părinților. 
Potrivit art. 27 din acelaşi act, statele-părţi recunosc dreptul oricărui copil la 
un nivel de viață suficient pentru a permite dezvoltarea sa fizică, psihică, spi- 
rituală, morală şi socială; părinţilor le revine în primul rând responsabilitatea 
de a asigura, în limita posibilităţilor şi a mijloacelor lor financiare, condiţiile 
de viață necesare dezvoltării copilului. 

În acelaşi spirit, în art. 74 al Codului familiei, adoptat de Parlamentul Repu- 
blicii Moldova la 26.10.20004, se stabileşte că părinţii sunt obligaţi să-şi întreţină 
copiii minori şi copiii majori inapți de muncă, care necesită sprijin material. 





3 Tratate internaţionale la care Republica Moldova este parte, vol. 1, p. 51-71. 


1 Monitorul Oficial al Republicii Moldova, nr. 47-48, 2001. 

Denumită în doctrina penală anterioară “abandon pecuniar”5, fapta in- 
criminată la art. 202 din CP al RM este periculoasă prin aceea că, neîndepli- 
nindu-şi obligaţia de asistență materială a copiilor lor, părinții îi expun unei 
degradări fizice şi morale. Deseori, rămânând fără mijloace de subzistență, 
copiii, abandonaţi pecuniar, sunt puși în situaţia de a se umili, cerând ajutor 
altora. De asemenea, aceşti copii sunt, de regulă, lipsiți de supravegherea şi 
educarea cel puţin a unuia dintre părinţi, fiind expuşi retrogradării morale. 

Obiectul juridic special al infracţiunii de la art. 202 din CP al RM îl for- 
mează relaţiile sociale cu privire la solidaritatea, precum şi sprijinul material şi 
moral, manifestate în raport cu copiii. 

De ce se impune şi luarea în calcul a componentei “solidaritate”? Pentru că 
părinţii şi copiii au un interes comun de a se sprijini reciproc în acele perioade 
ale vieţii când necesitatea sprijinului este mai acută ca niciodată. Tocmai de 
aceea, în art.80 al Codului familiei se prescrie posibilitatea eliberării copilului 
de obligaţia de a-şi întreține părinţii inapți de muncă, care necesită sprijin 
material, dacă instanţa judecătorească va stabili că aceştia s-au eschivat de la 
îndeplinirea obligaţiilor părintești față de acest copil. 

Obiectul material al acestei infracţiuni îl constituie suma bănească de 
care a fost lezată victima. 

Victima infracţiunii de eschivare de la plata pensiei alimentare sau de la 
întreţinerea copiilor poate avea una din următoarele două calităţi: 1) copilul 
minor (apt sau inapt de muncă); 2) copilul matur (având la momentul comite- 
rii infracțiunii vârsta de 18 ani), inapt de muncă. 

Inaptitudinea pentru muncă este confirmată prin actul organului de ex- 
pertiză medicală a vitalităţii, act prin care e stabilit gradul de invaliditate. 

În conformitate cu art. 111 din Codul familiei, plata pensiei de întreţinere, 
în baza hotărârii instanţei de judecată, încetează inclusiv în următoarele cazuri: 
atingerea de către copil a vârstei de 18 ani sau obţinerea de către acesta a capa- 
cităţii depline de exercițiu sub vârsta de 18 ani; adopţia copilului care primeşte 
pensia de întreținere; căsătoria descendentului inapt de muncă; restabilirea 
capacității de muncă a persoanei care primeşte pensia de întreţinere. 

Latura obiectivă a infracțiunii prevăzute la art. 202 din CP al RM se ex- 
primă în fapta prejudiciabilă concretizată în inacțiune. În funcţie de calitatea 
concretă a victimei, această inacțiune se poate prezenta în oricare din urmă- 
toarele două modalităţi: a) eschivarea părinţilor de la plata mijloacelor, stabi- 





5 C. Rătescu şi alții, Codul penal adnotat, vol. III, Partea specială, Bucureşti, Socec, 1937, 


p. 39. 

lită prin hotărârea instanţei de judecată, pentru întreținerea copiilor minori (a 
pensiei alimentare (de întreținere)); b) eschivarea părinţilor de la întreținerea 
copiilor maturi, dar inapţi de muncă, aflați la întreţinerea lor, dacă obligaţia de 
întreţinere e stabilită prin hotărârea instanţei de judecată. 

Prin “eschivare” se înțelege sustragerea de la îndeplinirea unei obligații. 

Persoana poate fi trasă la răspundere conform art. 202 din CP al RM nu- 
mai dacă a fost obligată la plata mijloacelor de întreţinere printr-o hotărâre 
a instanţei de judecată. Atât modul (în sumă bănească fixă sau sub formă de 
cote din venitul făptuitorului), cât şi cuantumul mijloacelor de întreţinere se 
stabileşte prin hotărârea instanţei de judecată, ţinându-se cont de starea mate- 
rială şi familială a părinţilor, precum şi de alte circumstanţe importante. 

Referindu-se la actul judecătoresc, prin care se stabileşte obligaţia achită- 
rii mijloacelor de întreţinere, legiuitorul nominalizează hotărârea, nu şi ordo- 
nanţa. Astfel, ordonanța se emite în cazul în care pretenţia ţine de încasarea 
pensiei de întreţinere a copilului minor, care nu necesită stabilirea paternității, 
contestarea paternității (maternității) sau atragerea în proces a unor persoane 
interesate, ordonanţă care se emite în baza lit. d) din art. 345 al Codului de 
procedură civilă, adoptat de Parlamentul Republicii Moldova la 30.05.20036. 

Hotărârea judecătorească, prin care pârâtul este obligat la plata pensiei 
de întreținere, se execută, potrivit lit. a) din alin. (1) al art. 256 al Codului de 
procedură civilă, nu după ce devine definitivă, ci imediat. 

Dacă plata pensiei de întreținere a fost stabilită printr-un contract între 
părinţi sau între părinţi şi copilul matur inapt de muncă, eschivarea de la plata 
pensiei de întreţinere nu poate fi considerată temei de tragere la răspundere 
penală. Într-o asemenea situaţie, numai după satisfacerea cererii reclaman- 
tului prin hotărârea instanței de judecată, dacă eschivarea persistă, se poate 
vorbi despre posibilitatea tragerii la răspundere penală. 

Infracţiunea examinată este o infracțiune formală. Ea se consideră con- 
sumată din momentul constatării faptului eschivării de la plata mijloacelor de 
întreţinere. 

Latura subiectivă a infracţiunii de la art. 202 din CP al RM se exprimă, în 
primul rând, prin vinovăţie sub formă de intenţie directă. Motivele acestei infrac- 
ţiuni se exprimă, de cele mai multe ori, în interesul material sau în răzbunare. 

Pentru ca eschivarea de la plata pensiei alimentare sau de la întreținerea 
copiilor să poată naşte temei de răspundere penală, este necesar ca făptuitorul 
să manifeste o atitudine de rea-voinţă față de această eschivare. 





* Monitorul Oficial al Republicii Moldova, nr. 111-115, 2003. 

Reaua-voinţă a făptuitorului denotă nedorinţa acestuia de a se conforma 
hotărârii respective a instanţei de judecată. Existenţa relei-voinţe se determină 
prin aprecierea tuturor circumstanțelor cazului. De exemplu, reaua-voinţă se 
atestă dacă: are loc o eschivare de durată, după nenumăratele somaţii ale exe- 
cutorului judiciar; sunt prezentate documente false despre veniturile făptuito- 
rului sau despre domiciliul său etc. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. De asemenea, subiectul infrac- 
ţiunii analizate trebuie să aibă o calitate specială, şi anume: cea de părinte (inclu- 
siv adoptator). Părinţii inapţi de muncă nu pot fi subiecţi ai acestei infracțiuni. 


$3. Eschivarea de la acordarea ajutorului material părinţilor 
sau soţului 


În conformitate cu art. 80 al Codului familiei, copiii majori apți de muncă 
sunt obligaţi să-şi întrețină şi să-şi îngrijească părinţii inapţi de muncă care ne- 
cesită sprijin material. De asemenea, art. 82 al aceluiaşi act legislativ prevede că 
soţii îşi datorează întreţinerea materială reciprocă. În acest fel, incriminarea de 
la art. 203 din CP al RM se vede ca o complinire, de rând cu incriminarea de la 
art. 202 din CP al RM, de a asigura un suport juridico-penal promovării princi- 
piului sprijinului reciproc material şi moral între cei care alcătuiesc o familie. 

Obiectul juridic special al infracţiunii prevăzute la art. 203 din CP al RM 
îl constituie relațiile sociale cu privire la solidaritatea, precum şi sprijinul ma- 
terial şi moral, manifestate în raport cu părinţii sau soțul. 

Obiectul material al eschivării de la acordarea ajutorului material părin- 
ţilor sau soțului îl formează suma bănească de care a fost lezată persoana în- 
dreptăţită la întreţinere. 

Victima infracţiunii analizate este părintele (părinţii) sau soţul (soţia) in- 
apt de muncă (care a atins vârsta de pensionare sau care este invalid de gradul 
I, II sau III) şi care necesită sprijin material. În mod special, trebuie de men- 
ţionat că victimă poate fi: a) soţia în timpul gravidităţii; b) soţul care îngrijește 
copilul comun, timp de trei ani după naşterea acestuia; c) soțul care îngrijeşte 
până la vârsta de 18 ani un copil comun invalid sau care îngrijește un copil 
comun invalid de gradul I din copilărie, dacă acest soț nu lucrează şi copilul 
necesită îngrijire. Întrucât în dispoziția art. 203 din CP al RM nu se foloseşte 
noţiunea “fostul soţ”, considerăm că infracțiunea prevăzută de această normă 
nu poate avea ca victimă pe fostul soţ. În caz contrar, s-ar admite o interpretare 
extensivă defavorabilă, interzisă de art. 3 din CP al RM. 

Latura obiectivă a infracţiunii de la art. 203 din CP al RM se exprimă în 
fapta prejudiciabilă care se concretizează într-o inacţiune. În funcţie de cate- 
goria concretă de care aparține victima, inacțiunea dată se poate prezenta în 
următoarele două modalităţi alternative: a) eschivarea de la acordarea ajutoru- 
lui material stabilit, prin hotărârea instanţei de judecată, părinţilor sau unuia 
dintre părinţi; b) eschivarea de la acordarea ajutorului material stabilit, prin 
hotărârea instanţei de judecată, soțului sau soției. 

Cu privire la notele caracteristice ale noţiunii “eschivare” şi ale concep- 
tului de obligare la executarea hotărârii judecătoreşti de acordare a ajutorului 
material, trimitem la explicaţiile similare vizând infracțiunea prevăzută la 
art. 202 din CP al RM. 

Infracţiunea examinată este o infracţiune formală. Ea se consideră consu- 
mată din momentul constatării faptului eschivării de la acordarea ajutorului 
material. 

Latura subiectivă a eschivării de la acordarea ajutorului material părinți- 
lor sau soțului se exprimă, în primul rând, în vinovăţie sub formă de intenţie 
directă. Motivele infracţiunii sunt dintre cele mai variate, dar, de cele mai 
dese ori, constau în interesul material sau în răzbunare. Este obligatoriu ca 
făptuitorul să manifeste o atitudine de rea-voinţă în raport cu eschivarea de la 
acordarea ajutorului material. Interpretarea noțiunii “rea-voinţă” se face într-o 
manieră similară celei în care a fost interpretată noțiunea respectivă în contex- 
tul infracțiunii de la art. 202 din CP al RM. 

Subiectul infracțiunii este persoana fizică responsabilă, care la momentul 
săvârșirii infracțiunii a împlinit vârsta de 16 ani. De asemenea, subiectul tre- 
buie să aibă una din cele două calități speciale: 1) copil; 2) soţ (soţie). 

Nu poate fi subiectul acestei infracțiuni: 1) copilul ai cărui părinţi au fost 
decăzuțţi din drepturile părintești; 2) copilul care are părinți, în a căror privin- 
ță există o hotărâre a instanţei de judecată ce confirmă că aceştia s-au eschivat 
de la îndeplinirea obligaţiilor părinteşti față de acest copil; 3) soţul (soţia), în a 
cărui favoare instanţa de judecată a pronunţat hotărârea de eliberare de obli- 
gaţia de întreţinere. 


54. Divulgarea secretului adopțţiei 


Adopţia este una din instituţiile importante, care contribuie în mod 
esenţial la consolidarea familiei. În conformitate cu art. 22 din Legea privind 
drepturile copilului, copiii orfani şi copiii rămaşi fără îngrijire părintească pot 
fi adoptați. Soluţia adopţiei este preferabilă instituționalizării copiilor în casa 
de copii, deoarece oferă posibilitatea dezvoltării personalităţii copiilor într-un 

mediu firesc al familiei. Dar, pentru păstrarea acestui mediu, se cere ocrotirea 
secretului adopţiei, inclusiv ocrotirea pe cale penală. 

Obiectul juridic special al infracţiunii prevăzute la art. 204 din CP al RM 
îl formează relaţiile sociale cu privire la inviolabilitatea secretului adopţiei. În 
subsidiar, în cazul modalităţii de la lit. b) din alin. (2) al art. 204 din CP al RM, 
pot fi vătămate relaţiile sociale cu privire la sănătatea sau viața persoanei. 

Infracţiunea analizată este lipsită, de regulă, de obiect material. Totuşi, un 
asemenea obiect există când divulgarea se referă la un document ce conţine 
date sau informaţii care nu sunt destinate publicității, obiectul material con- 
stând în acel document. 

Victimă a divulgării secretului adopţiei poate fi copilul adoptat, părinţii 
adoptatori sau unul dintre părinţii adoptatori. 

Latura obiectivă a infracţiunii de la art. 204 din CP al RM se exprimă în 
fapta prejudiciabilă care se concretizează în acţiunea de divulgare a secretului 
adopţiei. 

Divulgarea poate fi făcută pe cale verbală sau în scris. La calificare nu are 
importanţă dacă datele sau informaţiile privitoare la adopţie, care nu sunt des- 
tinate publicităţii, au fost transmise unei singure persoane, câtorva persoane 
sau unui cerc larg de persoane. 

O condiţie obligatorie pentru tragerea făptuitorului la răspundere pena- 
lă pentru divulgarea secretului adopţiei este ca divulgarea să se facă contrar 
voinţei adoptatorului. Întrucât soţii-adoptatori au drepturi şi obligaţii egale în 
raport cu copilul adoptat, prin “voinţa adoptatorului” trebuie de înţeles voința 
comună a soţilor-adoptatori. Datorită acestui fapt, dacă divulgarea secretului 
adopţiei va fi săvârşită de către unul dintre soţi, fără a avea acordul celuilalt, 
primul va trebui tras la răspundere potrivit art. 204 din CP al RM. 

Astfel, dreptul copilului de a-şi cunoaște părinţii biologici, proclamat 
de Convenţia ONU cu privire la drepturile copilului, poate fi exercitat doar 
cu consimțământul adoptatorului. În această idee se înscrie şi prevederea 
de la art. 30 al Convenţiei asupra protecţiei copiilor şi cooperării în materia 
adopţiei internaționale”, conform căreia autorităţile competente ale unui stat 
contractant (inclusiv ale Republicii Moldova) asigură accesul copilului sau al 
reprezentantului său la informaţiile pe care le dețin cu privire la originea copi- 
lului — în special cele în legătură cu identitatea mamei şi a tatălui său, precum 





7 “Tratate internaţionale la care Republica Moldova este parte, vol. 15, Chişinău, Moldpres, 


Monitorul Oficial al Republicii Moldova, 1999, p. 81-95. 

şi datele despre trecutul medical al copilului şi al familiei sale - cu îndrumări 
corespunzătoare, doar în măsura permisă de legea statului lor. 

Infracţiunea analizată este o infracțiune formală. Ea se consideră consuma- 
tă din momentul în care datele sau informaţiile despre adopţie au devenit cu- 
noscute cel puţin unei singure persoane, care nu avea dreptul să le cunoască. 

Latura subiectivă a infracţiunii de divulgare a secretului adopţiei se ex- 
primă, în primul rând, în vinovăţie sub formă de intenţie directă. Motivele in- 
fracțiunii date constau, de cele mai multe ori, în interesul material, răzbunare, 
invidie etc. 

Subiectul infracţiunii de la art. 204 din CP al RM este persoana fizică res- 
ponsabilă, care la momentul comiterii infracțiunii a împlinit vârsta de 16 ani. 

Agravarea răspunderii penale pentru divulgarea secretului adopţiei este 
prevăzută, conform alin. (2) al art. 204 din CP al RM, dacă această faptă: a) a 
fost săvârşită de o persoană obligată să păstreze faptul adopţiei ca un secret 
profesional sau de serviciu; b) s-a soldat cu urmări grave. 

Pot fi obligaţi să păstreze faptul adopţiei preoţii, ca pe un secret profesio- 
nal (în ce priveşte secretul confesiunii); ca pe un secret de serviciu: judecăto- 
rul; unii participanţi la procesul judiciar de încuviințare a adopţiei copilului 
(de exemplu, procurorul); reprezentantul organului de tutelă şi curatelă; repre- 
zentantul organului de stare civilă; reprezentantul Comitetului pentru înfiere 
al Republicii Moldova; notarul; persoana cu funcţie de răspundere din cadrul 
instituţiei pentru educaţia copiilor orfani etc. 

Prin “urmări grave” se are în vedere: moartea sau sinuciderea copilului 
adoptat sau a adoptatorului; vătămarea gravă a integrității corporale sau a 
sănătăţii acestora etc. Între aceste urmări şi divulgarea secretului adopţiei 
trebuie să existe o legătură de cauzalitate. Faţă de survenirea acestor urmări, 
făptuitorul trebuie să manifeste imprudenţă. 


$5. Abuzul părinţilor și altor persoane la adopţia copiilor 


În conformitate cu lit. d) a art. 21 din Convenţia ONU cu privire la drep- 
turile copilului, statele-părţi, care acceptă şi/sau autorizează adopţia, se vor 
asigura că interesul superior al copilului este raţiunea primordială în materie 
şi vor lua toate măsurile corespunzătoare pentru a asigura ca, în cazul adopţiei 
în străinătate, încredințarea copilului să nu se traducă printr-un profit mate- 
rial nedatorat persoanelor responsabile de aceasta. 

De asemenea, potrivit art. 4 din Convenţia asupra protecției copiilor şi 
cooperării în materia adopţiei internaţionale, adopţiile nu pot avea loc decât 
dacă autoritățile competente ale statului de origine s-au asigurat inclusiv de 

faptul că consimțămintele nu au fost obținute prin contraplată sau contrapres- 
taţie de orice fel. 

Tocmai în vederea implementării acestor prevederi şi a altor prevederi si- 
milare, legiuitorul a ţinut să stabilească bariere juridico-penale în calea comer- 
țului cu copii, care este camuflat sub forma adopţiei internaţionale sau națio- 
nale a acestor copii. Mai ales în condiţiile de sărăcie accentuată, în care trăiesc 
mulți dintre părinţi, este foarte accesibilă exploatarea vulnerabilității acestora. 
Dar perceperea copilului adoptat în calitate de marfă (indiferent de noblețea 
scopurilor care se doresc a fi atinse) compromite din start întregul proces al 
adopţiei şi îi descalifică pe potenţialii adoptatori în ce priveşte calităţile lor de 
părinţi pentru copilul respectiv. 

Obiectul juridic special al infracţiunii prevăzute la art. 205 din CP al RM 
îl constituie relaţiile sociale cu privire la acordarea dezinteresată a consimţă- 
mântului pentru adopţia copilului. 

Această infracțiune are obiect material atunci când recompensa pentru 
consimțământul la adopţie sau în alte scopuri legate de adopţie are o natură 
corporală. 

În general, prin “recompensă sub orice formă” se înţelege: ofertele, banii, 
titlurile de valoare, alte bunuri sau avantaje patrimoniale, serviciile, privilegii- 
le sau avantajele ce nu i se cuvin făptuitorului. 

Recompensa sub orice formă trebuie să fie necuvenită (nedatorată) făptui- 
torului, adică acesta să nu fie îndreptăţit a o primi în baza unui temei legal. Tot- 
odată, recompensa sub orice formă este primită, de către făptuitor, cu titlu de 
contraechivalent al conduitei pe care se angajează să-l aibă, adică pentru darea 
consimțământului la adopţie sau în alte scopuri legate de adopţie. La califica- 
re, nu contează mărimea recompensei respective, la fel şi forma acesteia. 

Victimă a infracțiunii de la art. 205 din CP al RM este copilul care se 
adoptă. 

Latura obiectivă a abuzului părinţilor şi altor persoane la adopţia copiilor 
se exprimă în fapta prejudiciabilă care se manifestă prin acțiunea de primire a 
unei recompense sub orice formă. 

Prin “primire” se înţelege luarea în posesie a unui obiect, care se înmânea- 
ză sau se dăruieşte, ori încasarea unei sume de bani. 

În cazul primirii unei recompense sub orice formă, iniţiativa comiterii 
infracțiunii aparţine celui care dă recompensa: pentru a primi ceva, trebuie 
mai întâi să dai ceva. Darea recompensei sub orice formă trebuie calificată ca 
instigare la infracțiunea analizată. 

La calificare nu contează când a fost primită recompensa sub orice for- 
mă: până la sau concomitent cu darea consimțământului la adopţie sau cu 

săvârşirea altor fapte legate de adopţie. Dacă recompensa respectivă a fost 
primită, sub orice formă, după darea consimțământului la adopţie sau după 
săvârşirea altor fapte legate de adopţie, fără să fi existat vreo solicitare prea- 
labilă — în adresa părinţilor, a tutorelui (curatorului), a altui ocrotitor legal 
al copilului, ori a altei persoane -fapta nu poate fi calificată conform art. 205 
din CP al RM. În această situaţie, primirea recompensei se face în calitate de 
acceptare a mulțumirii adoptatorului, nu pentru faptul de acordare de către 
acesta a consimțământului la adopţie sau în alte scopuri legate de adopţie. 

Nu are relevanță dacă făptuitorul primeşte recompensa sub orice formă în 
mod direct, adică el însuși, sau indirect, adică prin intermediul unui mijlocitor. 
Mijlocitorul acţionează în numele făptuitorului şi cu intenţia de a-l ajuta, având 
calitatea de complice la infracţiunea prevăzută la art. 205 din CP al RM. Dacă 
mijlocitorul acționează în numele potenţialului adoptator, cu intenţia de a-l aju- 
ta, el va avea calitatea de complice la instigare la infracțiunea examinată. 

Infracţiunea de la art. 205 din CP al RM este o infracţiune formală. Ea se 
consideră consumată din momentul primirii cel puţin a unei părţi din recom- 
pensa sub orice formă. 

Latura subiectivă a abuzului părinţilor şi altor persoane la adopția copii- 
lor se exprimă, în primul rând, în vinovăţie sub formă de intenţie directă. Mo- 
tivele infracţiunii pot fi diferite, dar, de cele mai dese ori, ele se manifestă prin 
interesul material. Scopul infracţiunii este nu unul oarecare, ci special: scopul 
de-a da consimțământul la adopţie sau un alt scop legat de adopţie. 

În lipsa unei specificări a legiuitorului, trebuie să recunoaştem că se are 
în vedere o adopţie internațională sau o adopţie naţională. Adopţia nu poate fi 
încuviinţată în lipsa consimțământului liber exprimat în formele legale cerute, 
care a fost dat sau constatat în scris. 

În ce priveşte noțiunea “alt scop legat de adopţie”, se are în vedere situația 
când, de exemplu, părinţii (tutorele, curatorul, adoptatorul) mamei minore 
necăsătorite a copilului care urmează a fi adoptat sunt obligaţi, aşa cum rezultă 
din prevederile art. 21 şi art. 22 ale Codului civil al Republicii Moldova (adop- 
tat de Parlamentul Republicii Moldova la 6.06.20025), să încuviinţeze acţiunile 
minorei respective, care încă nu dispune de capacitate de exercițiu deplină. În 
această ipoteză, mama minoră exprimă în mod personal consimțământul pen- 
tru adopţia copilului ei, însă, pentru ca consimțământul acesteia să fie valabil, 
se cere încuviințarea prealabilă din partea ocrotitorilor legali menționați. 





3 Monitorul Oficial al Republicii Moldova, nr. 82-86, 2002. 

Pentru calificare nu este obligatorie realizarea scopului nominalizat mai sus. 

Subiectul infracțiunii este persoana fizică responsabilă, care la momentul 
săvârșirii infracțiunii a împlinit vârsta de 16 ani. De asemenea, calitatea spe- 
cială a subiectului reclamă ca acesta să facă parte din una dintre următoarele 
categorii: a) părinte; b) tutore (curator); c) alt ocrotitor legal al copilului; d) altă 
persoană. 

Prin “alt ocrotitor legal al copilului” se are în vedre părintele educator 
dintr-o casă de copii de tip familial. 

Prin “altă persoană” trebuie de înţeles: ocrotitorul legal al minorei necă- 
sătorite, care este mama copilului ce urmează a fi adoptat; soțul adoptatorului 
etc. Din această categorie nu poate face parte copilul adoptat, deoarece calita- 
tea de victimă este incompatibilă cu cea de subiect. 


Secţiunea a III-a. INFRACŢIUNI CONTRA MINORILOR 


S1. Traficul de copii 


Necesitatea criminalizării traficului de copii este dictată de amploarea 
pe care a înregistrat-o acest fenomen, în ultimii ani, în Republica Moldova, 
punând în pericol chiar securitatea demografică a ţării noastre. Adoptarea 
incriminării privind această faptă este efectul direct al angajării Republicii 
Moldova, pe plan internaţional, să prevină şi să combată pe toate căile, inclusiv 
prin intermediul mijloacelor juridico-penale, proliferarea traficului de copii. 

Astfel, conform principiului 9 din Declaraţia ONU a drepturilor copilu- 
lui”, copilul va fi ocrotit împotriva tuturor formelor de neglijare, cruzime şi 
exploatare. El nu va fi obiect de trafic, sub nici o formă. 

În acelaşi spirit, art. 30 al Legii privind drepturile copilului prevede că 
statul ia toate măsurile necesare pentru a preveni răpirea, vânzarea şi traficul 
de copii în orice scop şi în orice formă. De asemenea, potrivit alin. (5) alart. 11 
din aceeași lege, antrenarea forțată, sub orice formă, a copilului în câmpul 
muncii atrage răspunderea juridică. 

Conform art.4 din Convenţia pentru apărarea drepturilor omului şi a Li- 
bertăţilor fundamentale, nimeni nu poate fi ţinut în sclavie sau în condiţii de 
aservire; nimeni nu poate fi constrâns să execute o muncă forțată sau obliga- 





9 1. Vida, Drepturile omului în reglementări internaționale, Bucureşti, Lumina Lex, 1999, 


p. 245-247. 

torie. Prevederi similare cu acestea se conţin în art. 8 al Pactului internațional 
cu privire la drepturile civile şi politice. 

De asemenea, în corespundere cu lit. d) a art. 1 din Convenţia suplimen- 
tară privitoare la abolirea sclavajului, a traficului de sclavi şi a instituţiilor şi 
practicilor similare sclavajului, fiecare din statele-părţi la prezenta Convenţie 
va lua toate măsurile pentru abolirea oricărei instituţii sau practici, în virtutea 
căreia un copil este dat, fie de către părinţii săi sau de către unul din ei, fie de 
către tutorele său, unui terț, cu sau fără plată, în vederea exploatării persoanei 
sau muncii acestui copil. 

În fine, dar nu în ultimul rând, conform art.34 din Convenţia cu privire la 
drepturile copilului, statele-părţi se angajează să protejeze copilul contra ori- 
cărei forme de exploatare sexuală şi de violență sexuală. În acest scop, statele 
vor lua în special toate măsurile corespunzătoare pentru a împiedica: a) incita- 
rea copiilor să se dedea sau să fie constrânşi să se dedea la o activitate sexuală 
ilegală; b) exploatarea copiilor în scopul prostituţiei sau al altor practici ilegale; 
c) exploatarea copiilor în scopul producţiei de spectacole sau de materiale cu 
caracter pornografic. La fel, potrivit art. 38 din aceeaşi Convenţie, statele-părți 
vor lua toate măsurile posibile pentru a se asigura că persoanele care nu au 
atins vârsta de cincisprezece ani nu vor participa direct la ostilități militare. 

Având în vedere cele sus-menţionate, considerăm că obiectul juridic 
special al infracţiunii prevăzute la art. 206 din CP al RM are un caracter mul- 
tiplu. Astfel, obiectul juridic principal al acestei infracțiuni îl constituie rela- 
ţiile sociale cu privire la dezvoltarea fizică, psihică, spirituală şi intelectuală a 
minorului; obiectul juridic secundar al traficului de copii îl formează relaţiile 
sociale cu privire la libertatea fizică a minorului. 

În cazul modalităţilor agravate de la alin. (2) şi lit. d) din alin. (3) al 
art. 206 din CP al RM, traficul de copii adoptă forma unei infracțiuni com- 
plexe. În această ipoteză, obiectul juridic secundar poate cuprinde, în plus, 
relaţiile sociale cu privire la libertatea psihică, cinstea, demnitatea, integritatea 
corporală, sănătatea, inviolabilitatea sexuală sau viața minorului. 

În cazul modalităţilor agravate specificate, traficul de copii poate avea 
obiect material, care constă în corpul persoanei. 

Victima infracțiunii examinate are o calitate specială. Ea nu poate fi decât 
persoana care la momentul săvârşirii infracțiunii nu a împlinit vârsta de 18 
ani. Prin aceasta, traficul de copii se deosebeşte de infracțiunea prevăzută la 
art. 165 din CP al RM. 

În conformitate cu alin. (4) al art. 206 din CP al RM, victima traficului de 
copii este absolvită de răspunderea penală pentru infracțiunile săvârşite de ea 

în legătură cu această calitate procesuală, dacă a acceptat colaborarea cu orga- 
nul de urmărire penală în cauza dată. 

Latura obiectivă a infracţiunii de la art. 206 din CP al RM se exprimă 
în fapta prejudiciabilă, care se concretizează în acțiune. Această acțiune se 
poate înfățișa sub oricare din următoarele modalități alternative de realizare: 
1) recrutarea unui copil; 2) transportarea unui copil; 3) transferul unui copil; 
4) adăpostirea unui copil; 5) primirea unui copil; 6) darea sau primirea unor 
plăţi ori beneficii pentru obţinerea consimțământului unei persoane care de- 
ţine controlul asupra copilului. 

Noţiunile care desemnează aceste modalităţi au fost definite cu prilejul 
analizei infracțiunii prevăzute la art. 165 din CP al RM. De aceea, în vederea 
evitării repetărilor inutile, facem trimitere la explicaţiile de rigoare, ţinân- 
du-se cont şi de particularităţile traficului de copii. 

Infracţiunea examinată este o infracțiune formală. Ea se consideră con- 
sumată din momentul obținerii controlului asupra facultăţii victimei de a se 
deplasa nestingherit în spaţiu. 

Latura subiectivă a infracțiunii de la art. 206 din CP al RM se exprimă, în 
primul rând, în vinovăţie sub formă de intenţie directă. Motivele infracțiunii 
pot fi diverse, dar, de cele mai multe ori, se concretizează în interesul material. 
Scopul traficului de copii este unul special, deoarece se poate prezenta doar în 
vreuna din următoarele forme: a) scopul exploatării sexuale, comerciale şi ne- 
comerciale, în prostituție sau în industria pornografică; b) scopul exploatării 
prin muncă sau servicii forțate; c) scopul exploatării în sclavie sau în condiţii 
similare sclaviei, inclusiv în cazul adopţiei ilegale; d) scopul folosirii în conflicte 
armate; e) scopul folosirii în activitatea criminală; f) scopul prelevării organe- 
lor sau ţesuturilor pentru transplantare; g) scopul abandonării în străinătate. 

Putem observa că doar cu excepţia ultimei din formele sus-menţionate, 
toate celelalte sunt amintite la determinarea scopului infracțiunii prevăzute la 
art. 165 din CP al RM. În această ordine de idei, facem trimitere la explicaţiile 
corespunzătoare privitoare la infracțiunea dată. 

Cât priveşte scopul abandonării în străinătate, conţinutul noţiunii “aban- 
donare în străinătate” va fi supus analizei cu prilejul examinării infracțiunii 
de la art. 207 din CP al RM. 

Subiectul faptei incriminate la art. 206 din CP al RM este persoana fizică 
responsabilă, care la momentul săvârşirii infracțiunii a împlinit vârsta de 16 ani. 

În legătură cu prevederile de la alin. (2) al art. 206 din CP al RM, trebuie de 
menţionat, înainte de toate, că circumstanţele specificate la lit. a)-f) ale acestui 
alineat au menirea să agraveze răspunderea penală a făptuitorului. În afară de 
aceasta, este necesar a consemna că, de fapt, la aceste prevederi sunt indicate 

modalitățile alternative ale acţiunii adiacente. Astfel, conchidem că latura 
obiectivă a faptei prevăzute la alin. (2) al art. 206 din CP al RM are o structură 
complexă (în comparaţie cu fapta de la alineatul (1) al aceleiaşi norme). De 
aceea, latura obiectivă a faptei prevăzute la acest alineat va fi întregită când 
oricăreia din cele şase modalităţi ale acţiunii principale (nominalizate la ali- 
neatul (1) al aceleiaşi norme) i se va adăuga oricare din cele şase modalități ale 
acțiunii adiacente (indicate la lit. a)-f) din alin. (2) al art. 206 din CP al RM). 

La lit. a) din alin. (2) al art. 206 din CP al RM, acţiunea adiacentă constă 
în aplicarea violenţei fizice sau psihice asupra copilului. Noţiunile de violență 
fizică şi violență psihică au fost analizate anterior. În contextul modalității 
examinate, prin “violență fizică” se are în vedere vătămarea intenționată 
uşoară a integrităţii corporale sau a sănătăţii, maltratarea intenționată sau alte 
acte de violență. În cazul vătămării intenționate grave sau medii a integrității 
corporale sau a sănătăţii, calificarea trebuie făcută prin concurs: art. 206 (cu 
excepţia lit. a) din alin. (2)) şi art. 151 sau art.152 din CP al RM. Această soluţie 
se impune datorită faptului că, în cazul modalităţii de la lit. d) din alin. (3) al 
art. 206 din CP al RM, făptuitorul manifestă imprudenţă față de vătămarea 
gravă a integrității corporale sau a sănătății. 

În situaţia în care făptuitorul aplică violența psihică, calificarea suplimen- 
tară conform art. 155 din CP al RM nu este necesară. 

La lit. b) din alin. (2) al art. 206 din CP al RM, acţiunea adiacentă constă 
în abuzul sexual asupra copilului sau în exploatarea sexuală comercială şi ne- 
comercială a acestuia. Prin “abuz sexual” trebuie de înţeles: acţiunile violente 
cu caracter sexual; constrângerea la acțiuni cu caracter sexual; raportul sexual 
cu o persoană care nu a atins vârsta de 16 ani; acţiunile perverse. În această 
ipoteză, nu este necesară calificarea suplimentară conform art. 172, 173, 174 
sau art. 175 din CP al RM. 

Noţiunea “exploatarea sexuală comercială şi necomercială” a fost deja supu- 
să investigării cu prilejul examinării infracțiunii de la art. 165 din CP al RM. 

La lit. c) din alin. (2) al art. 206 din CP al RM, acţiunea adiacentă se poate 
înfățişa sub oricare dintre următoarele forme cu caracter alternativ: 1) aplica- 
rea torturii, a tratamentelor inumane sau degradante; 2) violul; 3) profitarea 
de dependenţa fizică a copilului; 4) folosirea armei; 5) ameninţarea cu divulga- 
rea informaţiilor confidenţiale familiei copilului sau altor persoane. 

În contextul traficului de copii, tortura, tratamentele inumane sau degra- 
dante se aplică, ca şi în cazul traficului de fiinţe umane, în scopul de a asigura 
subordonarea victimei. În vederea interpretării conceptului “aplicarea torturii, 
a tratamentelor inumane sau degradante pentru a asigura subordonarea copi- 

lului”, trimitem la explicaţiile de rigoare privind fapta de la lit. e) din alin. (2) 
al art. 151 din CPal RM şi de la lit. f) din alin. (2) al art. 165 din CPal RM. 

Cât priveşte noţiunea de viol, aceasta a fost analizată la examinarea infrac- 
ţiunii de la art. 171 din CP al RM. 

Pentru a evita repetările inutile, la interpretarea celorlalte forme, sub care 
se poate înfățișa acțiunea adiacentă de la lit. c) din alin. (2) al art. 206 din CP 
al RM, este plauzibilă o abordare similară celeia efectuate cu privire la moda- 
litatea de la lit. f) din alin. (2) al art. 165 din CP al RM. 

La lit. d)-f) din alin. (2) al art. 206 din CP al RM, acţiunea adiacentă con- 
stă, respectiv, în: 

- exploatarea în sclavie sau în condiţii similare sclaviei; 

- folosirea copilului în conflicte armate; 

- prelevarea organelor sau țesuturilor pentru transplantare. 

Nici aceste noţiuni nu necesită a fi investigate din nou, deoarece ne sunt 
cunoscute de la examinarea faptelor prevăzute la art. 167, alin. (1) al art. 165 şi, 
respectiv, lit. 1) din alin. (3) al art. 145 din CP al RM. 

În încheierea analizei agravantelor de la alin. (2) al art. 206 din CP al RM, 
nu putem să nu remarcăm faptul că unele dintre acestea reprezintă, de fapt, 
realizarea unor forme ale scopului special al traficului de copii, specificate la 
lit. a), b), c), d), f) din alin. (1) alart. 206 din CP al RM. 

În ce priveşte circumstanţele agravante de la alin. (3) al art. 206 din CP 
al RM, acestea trebuie tratate în maniera în care agravantele similare au fost 
tratate anterior. 


$2. Scoaterea ilegală a copiilor din ţară 


În conformitate cu art. 11 al Convenţiei cu privire la drepturile copilului, 
statele-părţi (inclusiv Republica Moldova) vor lua măsuri pentru a combate 
acțiunile ilegale de deplasare şi de împiedicare a reîntoarcerii copiilor în (din) 
străinătate. Tocmai în vederea creării unor garanţii ponderabile ale protec- 
ţiei, acordate de Republica Moldova cetăţenilor săi minori, oriunde s-ar afla 
aceştia, a fost adoptată norma de la art. 207 din CP al RM. 

Obiectul juridic special al infracţiunii de scoatere ilegală a copiilor din 
ţară îl constituie relaţiile sociale cu privire la ieşirea din Republica Moldova şi 
aflarea în străinătate, în condiţii de legalitate, a minorului (copilului). 

Întrucât atingerea adusă obiectului juridic special se face fără o influen- 
ţare nemijlocită infracțională asupra corpului persoanei minore, infracțiunea 
analizată nu are obiect material. 

Victimă a infracţiunii prevăzute la art. 207 din CP al RM este persoana 
fizică responsabilă, care la momentul săvârșirii infracțiunii nu a atins vârsta 
de 18 ani, indiferent este ea cetățean al Republicii Moldova, cetăţean al unui 
alt stat, sau apatrid. 

Latura obiectivă a infracţiunii examinate se exprimă în fapta prejudi- 
ciabilă care se concretizează în: a) acțiunea de scoatere a copilului din țară; 
b) inacţiunea de abandonare a copilului în străinătate. 

Scoaterea copilului din ţară reprezintă strămutarea (trecerea) de facto a 
copilului peste frontiera de stat a Republicii Moldova într-o oricare altă ţară 
străină. Pentru ca scoaterea copilului din ţară să fie susceptibilă de a fi califi- 
cată potrivit art. 207 din CP al RM, această scoatere a copilului trebuie să fie 
ilegală. Caracterul de ilegalitate a acţiunii de scoatere a copilului din ţară se 
datorează mijloacelor sau metodelor de săvârşire a infracţiunii: acte false sau 
o oarecare cale ilegală. 

Prin “acte” se au în vedere, înainte de toate, actele de identitate. Astfel, 
conform Legii cu privire la ieşirea şi intrarea în Republica Moldova, adoptată 
de Parlamentul Republicii Moldova la 9.11.19941, cetăţenii Republicii Moldo- 
va şi apatrizii, domiciliaţi pe teritoriul ei, au dreptul de a ieşi din Republica 
Moldova în baza pașaportului, iar refugiații — în baza documentului de călă- 
torie, eliberat de organele competente; cetăţenii străini pot ieşi din Republica 
Moldova în baza actelor de identitate naţionale în vigoare şi a actelor prin care 
se acordă dreptul de ieşire din Republica Moldova. 

Potrivit Legii privind actele de identitate din sistemul național de pașa- 
poarte, adoptate de Parlamentul Republicii Moldova la 9.11.1994", pașaportul 
cetățeanului Republicii Moldova poate fi eliberat de la naştere; pașaportul 
pentru apatrizii care domiciliază permanent pe teritoriul Republicii Moldova 
poate fi eliberat de la naştere; documentul de călătorie se eliberează persoa- 
nelor cărora li s-a acordat statutul de refugiat, indiferent de vârstă; buletinul 
de identitate al cetăţeanului Republicii Moldova se eliberează cetăţenilor de la 
momentul naşterii pentru întrebuințare pe teritoriul ţării sau peste hotarele ei, 
în conformitate cu acordurile internaționale. 

Potrivit prevederilor ultimei din legile menţionate, în toate tipurile de 
paşapoarte, excepţie făcând cele de serviciu, şi în documentele de călătorie se 
înscriu copiii titularului care nu au împlinit vârsta de 16 ani; în buletinele de 
identitate, cu termen de valabilitate de la naştere până la 10 ani, nu sunt ne- 
cesare fotografia şi semnătura personală a titularului. 





1 Monitorul Oficial al Republicii Moldova, nr. 6, 1995. 
1 Monitorul Oficial al Republicii Moldova, nr. 9, 1995. 

În afară de actele de identitate, în contextul infracțiunii de la art. 207 din 
CP al RM, prin “acte” se are în vedere: a) cererea reprezentantului legal al 
persoanei în vârstă de până la 18 ani, în temeiul căreia această persoană poate 
beneficia de eliberarea pașaportului sau a documentului de călătorie, pentru a 
ieşi din Republica Moldova; b) consimțământul, legalizat notarial, al persoanei 
având vârsta de la 10 la 18 ani, care pleacă să domicilieze în străinătate cu unul 
dintre părinţii săi; c) declaraţia legalizată notarial a reprezentantului legal al 
minorului care iese din Republica Moldova, privind desemnarea însoțitorului 
acestui minor; d) consimțământul exprimat prin declaraţie, al ambilor părinți 
ai minorului, ale căror semnături se legalizează notarial, cu privire la domici- 
lierea minorului în străinătate etc. 

Pentru a constitui mijloacele de comitere a infracțiunii prevăzute la art. 207 
din CP al RM, actele trebuie să fie false, adică să aibă modificată, în mod ilegal, 
o parte din conţinutul lor (prin: adăugire de text; răzuire de text; corectare sau 
nimicire a unei părți din textul autentic; introducerea datelor suplimentare; 
semnarea în locul unei alte persoane; inserarea imprimatei unei ştampile false 
etc.) sau să fie fabricate pe cale ilegală în întregime. 

În calitate de metode de săvârşire a scoaterii ilegale a copiilor din ţară pot 
fi menţionate următoarele căi ilegale: scoaterea copiilor din ţară în lipsa unor 
documente obligatorii sau cu folosirea unor documente nule, cu termenul ex- 
pirat, străine etc.; ascunderea copiilor în locuri special pregătite sau adaptate 
din mijloacele de transport etc. 

Mai sus, am menţionat că fapta prejudiciabilă analizată se poate exprima 
şi în inacţiunea de abandonare a copilului în străinătate. 

Abandonarea copilului în străinătate constă în părăsirea copilului pe te- 
ritoriul unui stat străin şi în nereîntoarcerea acestuia pe teritoriul Republicii 
Moldova, atunci când această reîntoarcere este obligatorie. Abandonarea co- 
pilului în străinătate are loc ca urmare a scoaterii legale (de exemplu, într-o 
excursie) a acestuia din Republica Moldova. 

Aşa cum rezultă din dispoziţia art. 207 din CP al RM, abandonarea co- 
pilului în străinătate, prevăzută în această dispoziţie, trebuie deosebită de 
abandonarea copilului în străinătate, prevăzută în dispoziţia art. 206 din CP 
al RM. În calitate de criteriu de deosebire este indicat scopul făptuitorului, 
ceea ce este incorect: în cazul traficului de copii, abandonarea copilului în 
străinătate reprezintă ea însăşi un scop, nu o manifestare a realității obiective. 
În fapt, voinţa legiuitorului trebuie interpretată în felul următor: dacă recru- 
tarea, transportarea, transferul, adăpostirea sau primirea unui copil ori darea 
sau primirea unor plăţi ori beneficii pentru obţinerea consimțământului unei 
persoane, care deţine controlul asupra copilului, s-a efectuat în scopul aban- 

donării în străinătate, cele comise trebuie calificate doar conform art. 206 din 
CP al RM, fără o calificare suplimentară potrivit art. 207 din CP al RM, chiar 
dacă scopul sus-amintit se va realiza în practică. Sau altfel: dacă abandonarea 
copilului în străinătate este însoţită de oricare din modalităţile alternative de 
la alin. (1) al art. 206 din CP al RM, făptuitorul trebuie tras la răspundere nu- 
mai în conformitate cu art. 206 din CP al RM. 

Infracţiunea prevăzută la art. 207 din CP al RM este o infracțiune formală. 
Ea se consideră consumată din momentul trecerii de facto a copilului peste fron- 
tiera de stat a Republicii Moldova sau din momentul părăsirii copilului pe terito- 
riul unui stat străin, atunci când făptuitorul nu intenționează să-l reîntoarcă. 

Latura subiectivă a infracţiunii de la art. 207 din CP al RM se exprimă, în 
primul rând, în vinovăţie sub formă de intenţie directă. Motivele infracțiunii 
date pot fi dintre cele mai diverse: răzbunarea, interesul material, năzuința de 
a scăpa de copil etc. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 

Însă, pentru a putea fi subiectul infracţiunii prevăzute la art. 207 din CP 
al RM, persoana trebuie să mai dispună şi de anumite calități speciale. Această 
cerință rezultă din prevederile de la alin. (5) al art. 11 al Legii cu privire la 
ieşirea şi intrarea în Republica Moldova: “Responsabili pentru viața, sănătatea 
şi asigurarea drepturilor şi intereselor persoanelor în vârstă de până la 18 ani, 
care au ieşit din țară, sunt reprezentanţii legali ai acestora. În lipsa reprezen- 
tanţilor legali în cadrul unor grupe organizate, răspunderea o poartă condu- 
cătorii grupelor”. 

Aşadar, subiectul special al scoaterii ilegale a copiilor din ţară poate fi: 
a) părintele (părinţii); b) alţi reprezentanți legali; c) conducătorii grupelor or- 
ganizate de copii. 

Prin “alți reprezentanţi legali” trebuie de înţeles persoanele care, în vir- 
tutea legii, îi înlocuiesc pe părinţi în exercitarea unor drepturi sau obligaţii 
(tutore, curator, părintele educator etc.). 


$3. Atragerea minorilor la activitate criminală 
sau determinarea lor la săvârșirea unor fapte imorale 


După cum rezultă din prevederile art. 17 al Convenţiei cu privire la drep- 
turile copilului, copilul are dreptul să fie protejat împotriva informaţiilor şi 
materialelor care dăunează dezvoltării sale sociale, spirituale şi morale. Reali- 
zarea acestui drept este una dintre condiţiile formării corecte a personalității 
copilului. În virtutea acestui fapt, activitatea statului în contextul politicii 

sociale de îmbunătăţire a situaţiei copiilor constă nu numai în descoperirea şi 
consolidarea eficacităţii factorilor, favorabili mai ales pentru formarea perso- 
nalităţii, dar şi în neutralizarea şi eradicarea, pe cât este posibil, a influențelor 
indezirabile pentru scopurile de educaţie. Una dintre manifestările acestor in- 
fluenţe este atragerea minorilor la activitatea criminală sau determinarea lor 
la săvârșirea unor fapte imorale. 

Pericolul social al acestei infracțiuni se exprimă în aceea că, sub influența 
unei persoane adulte, minorul, caracterizat prin vulnerabilitate sporită, ab- 
soarbe şi repetă informaţia şi actele de conduită care, din punctul de vedere al 
normelor penale şi etice, nu sunt încuviințate de societate. 

Obiectul juridic special al infracţiunii prevăzute la art. 208 din CP al RM 
îl constituie relaţiile sociale cu privire la dezvoltarea socială, spirituală şi mo- 
rală a minorului. 

În cazul în care atingerea asupra obiectului juridic special se face pe calea 
influențării nemijlocite infracţionale asupra corpului persoanei minore (de 
exemplu, pe calea aplicării violenţei fizice), acesta va forma obiectul material 
al infracțiunii analizate. 

Victimă a infracţiunii de la art. 208 din CP al RM este persoana fizică care 
la momentul comiterii infracțiunii nu a împlinit vârsta de 18 ani. 

Latura obiectivă a infracțiunii examinate se exprimă în fapta prejudiciabi- 
lă care se concretizează în acţiune. Această acțiune se poate înfățișa prin oricare 
din următoarele trei modalităţi: 1) atragerea minorilor la activitatea criminală; 
2) instigarea minorilor la săvârşirea infracțiunilor; 3) determinarea minorilor 
la săvârşirea unor fapte imorale (cerşetorie, jocuri de noroc, desfrâu etc.). 

Atragerea minorilor la activitatea criminală reprezintă influențarea ne- 
concretizată asupra minorului, prin manipularea psihologică a acestuia, când i 
se înrădăcinează în conştiinţă modul criminal de viață sau când se întreprinde 
o racolare a acestuia în rândurile lumii interlope. 

Instigarea minorilor la săvârşirea infracțiunilor constituie o influențare 
concretizată asupra minorului, când făptuitorul doreşte să-i creeze acestuia o 
intenţie de sine stătătoare de a săvârşi o infracţiune. 

O astfel de influențare poate fi exercitată prin diverse metode: îndemnare; 
asigurare de nepedepsire; măgulire; intimidare; oferirea unei recompense ma- 
teriale; înşelare; provocarea sentimentului răzbunării, al invidiei etc. Totodată, 
se are în vedere influențarea activă asupra minorului, şi nu o simplă tolerare de 
către făptuitor a participării minorului la săvârşirea infracțiunii. 

Algoritmul calificării cazurilor de instigare a minorilor la săvârşirea in- 
fracțiunilor poate fi prezentat în felul următor: 

a) 


b) 


c) 


d) 


e) 


f) 


dacă făptuitorul influenţează asupra unui minor, pasibil de răspundere 
penală, care a săvârşit infracțiunea de sine stătător, la instigarea făptui- 
torului, atunci ultimul trebuie tras la răspundere conform art. 208 din 
CP al RM şi pentru instigare la infracțiunea care a fost săvârşită de către 
minor; minorul trebuie tras la răspundere pentru infracțiunea pe care a 
săvârşit-o; 

dacă, într-o situație similară, infracţiunea este săvârşită de către minor, 
împreună cu făptuitorul, atunci ultimul va trebui să răspundă potrivit 
art. 208 din CP al RM, precum şi pentru coautoratul la infracțiunea 
concretă respectivă; minorului îi va fi incriminat coautoratul la infrac- 
ţiunea concretă respectivă; dacă norma privind infracţiunea concretă 
respectivă conţine prevederea referitoare la modalitatea agravată “de 
două sau mai multe persoane”, agravanta dată este incriminată atât 
făptuitorului, cât şi minorului; 

dacă, într-o situaţie similară, minorul nu a dus până la capăt executarea 
infracţiunii, din cauze independente de voinţa lui, făptuitorul trebuie 
să răspundă pentru infracţiunea de la art. 208 din CP al RM, precum şi 
pentru tentativă la infracțiunea concretă respectivă; minorul va trebui 
să răspundă pentru tentativă la infracțiunea concretă respectivă; în 
plus, dacă există o astfel de posibilitate, amândurora le va fi incriminată 
agravanta “de două sau mai multe persoane”; 

dacă, într-o situaţie similară, minorul nu a încercat să săvârșească 
infracțiunea la care este instigat, făptuitorul trebuie tras la răspundere 
în conformitate cu art. 208 din CP al RM, precum şi pentru pregătirea 
infracţiunii concrete respective; 

dacă făptuitorul influenţează asupra unui minor, care nu este pasibil 
de răspundere penală, atunci în cazul în care acest minor săvârşeşte, 
de sine stătător sau împreună cu făptuitorul, o faptă penală, făptuitorul 
va fi tras la răspundere conform art. 208 din CP al RM, precum şi în 
calitate de autor al infracţiunii concrete respective (cu imputarea, dacă 
incriminarea respectivă o permite, a circumstanţei agravante “de două 
sau mai multe persoane”; 

dacă, într-o situaţie similară, minorul nu a încercat să săvârşească infrac- 
ţiunea la care era instigat, făptuitorul va fi tras la răspundere numai 
conform art. 208 din CP al RM. 


În cazul determinării minorilor la săvârşirea unor fapte imorale, acţiunea 


făptuitorului este îndreptată spre a-l face pe minor să se decidă de a lua parte 


la cerşetorie, jocuri de noroc, desfrâu etc. 

Prin “cerşetorie” se înțelege apelarea sistematică de către o persoană, care 
nu are un venit stabil, la mila publicului, pentru a obţine de la el bani sau alte 
bunuri. 

În conformitate cu Legea cu privire la jocurile de noroc, adoptată de Parla- 
mentul Republicii Moldova la 18.02.1999:?, prin “joc de noroc” se înţelege jocul 
desfăşurat conform regulilor, participarea la care permite a câştiga bani, alte 
bunuri sau drepturi patrimoniale, iar rezultatul este generat, în întregime sau 
în parte, de evenimente aleatorii. 

Potrivit prevederilor aceleiași legi, participarea la jocurile de noroc (cu ex- 
cepţia loteriilor şi a jocurilor de abilitate) a persoanelor fizice care nu au împli- 
nit vârsta de 18 ani se interzice. Aşadar, determinarea minorilor la participare 
la loterie sau la jocuri de abilitate nu intră sub incidenţa art. 208 din CP al RM. 

Prin “desfrâu” se are în vedere practicarea prostituţiei. În această ipoteză, 
legiuitorul determină ca cele comise să fie calificate suplimentar conform lit. a) 
din alin. (2) alart. 220 din CP al RM. În acest sens, atenţionăm că dublarea celor 
două prevederi legale — art. 208 din CP al RM şi lit. a) al alin. (2) al art. 220 din 
CP al RM - contravine principiului înscris la alin. (2) al art. 7 din CP al RM. 

Prin “alte fapte imorale” trebuie de înţeles faptele nepenale (contravenţiile 
administrative, încălcările disciplinare, delictele civile etc.) care presupun o 
violare a normelor etice curente. 

Infracţiunea prevăzută la art. 208 din CP al RM este o infracțiune formală. 
Ea se consideră consumată din momentul influenţării asupra minorului, in- 
diferent dacă acesta a săvârşit sau nu vreo infracţiune sau faptă imorală. 

Latura subiectivă a infracţiunii analizate se exprimă, în primul rând, în vi- 
novăţie sub formă de intenţie directă. Motivele infracţiunii date pot fi diferite, 
dar, de cele mai dese ori, se manifestă prin: năzuinţa făptuitorului de a-și înles- 
ni activitatea infracțională, de a transmite experienţa criminală acumulată etc. 

Făptuitorul trebuie să fie informat despre calitatea de minor a victimei, sau, 
în virtutea circumstanțelor cazului, să poată şi să fie obligată să prevadă aceasta. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 18 ani. 

În conformitate cu alin. (2) al art. 208 din CP al RM, răspunderea penală 
se agravează dacă subiectul infracțiunii are una din următoarele calități spe- 
ciale: a) părinte; b) pedagog; c) alt ocrotitor legal al copilului. 





12 Monitorul Oficial al Republicii Moldova, nr. 50-52, 1999. 

Prin “pedagog” se înțelege persoana abilitată prin lege să se ocupe de instrui- 
re şi educaţie, care posedă cunoștințele necesare, ocupă o anumită funcţie într-o 
instituţie educaţională sau prestează activitatea pedagogică individuală. 

Prin “alt ocrotitor legal al copilului” (altul decât părinţii) se are în vedere: 
adoptatorul, tutorele, curatorul, părintele educator. 

În cazul agravantelor de la alin. (3) al art. 208 din CP al RM, este oportun 
a apela la explicaţiile privind agravantele similare, specificate la infracțiunile 
care au fost analizate anterior. Precizăm că, în temeiul evaluării comparative a 
gradului de pericol social, este necesar să recunoaştem că noțiunea “aplicarea 
violenţei” de la lit. a) din alin. (3) al art. 208 din CP al RM nu cuprinde şi ipo- 
teza vătămării intenţionate grave a integrității corporale sau a sănătății. Astfel, 
dacă metoda de influențare asupra minorului se va concretiza într-o asemenea 
vătămare a integrităţii corporale sau a sănătăţii, cele comise vor trebui calificate 
prin concurs: art. 208 (cu excepţia lit. a) din alin. (3)) şi art. 151 din CP al RM. 

De asemenea, conform alin. (4) al art. 208 din CP al RM, răspunderea pen- 
tru infracțiunea analizată se agravează, dacă minorul a fost atras la săvârşirea 
nu a oricăror infracţiuni, ci a unora care se disting prin gradul lor de aso- 
cialitate şi gradul lor de impact asupra personalității în formare a minorului: 
1) constrângerea la acțiuni cu caracter sexual (art. 173 din CP al RM); 2) orga- 
nizarea ori întreținerea speluncilor pentru consumul substanţelor narcotice 
sau psihotrope (art. 219 din CP al RM); 3) proxenetismul (art. 220 din CP al 
RM). Notele specifice ale ultimelor două infracțiuni sunt caracterizate infra. 


$4. Atragerea minorilor la consumul ilegal de droguri, 
medicamente și alte substanţe cu efect narcotizant 


Conform art. 33 din Convenţia cu privire la drepturile copilului, state- 
le-părţi vor lua măsurile corespunzătoare pentru a proteja copiii contra folo- 
sinţei ilicite a stupefiantelor şi a substanţelor psihotrope, aşa cum sunt acestea 
definite de convențiile internaţionale pertinente. Totodată, potrivit prevederi- 
lor Legii privind controlul şi prevenirea consumului abuziv de alcool, consu- 
mului ilicit de droguri şi alte substanţe prihotrope, adoptate de Parlamentul 
Republicii Moldova la 6.12.2001'*, politica statului este orientată spre crearea 
de condiţii pentru implementarea în societate a principiilor etice, a scopurilor 





15 10. E. IlymoBuakuH, Omeemcmeennocmv 3a npecmynnenua npomue necoeepmenno- 


nemnux, Canxr-IlerepOypr, HOpunuueckuii menrp Ilpecc, 2002, c. 115. 
1 Monitorul Oficial al Republicii Moldova, nr. 36-38, 2002. 

şi a strategiilor de acțiune privind eradicarea consumului ilicit de droguri şi 
alte asemenea substanţe. Tocmai în vederea garantării executării acestor pre- 
vederi a fost criminalizată fapta prevăzută la art. 209 din CP al RM. 

Obiectul juridic special al infracţiunii analizate îl constituie relaţiile so- 
ciale cu privire la dezvoltarea socială, spirituală şi morală a minorului. 

În cazul în care atingerea adusă obiectului juridic special se face prin 
influențarea nemijlocită infracțională asupra corpului persoanei minore (de 
exemplu, în cazul aplicării violenţei fizice), acesta formează obiectul material 
al infracţiunii date. 

Victimă a infracțiunii prevăzute la art. 209 din CP al RM este persoana 
fizică care la momentul săvârșirii infracțiunii nu a împlinit vârsta de 18 ani. 

Latura obiectivă a infracţiunii prevăzute la norma sus-amintită se exprimă 
în fapta prejudiciabilă, care constă în acțiunea de atragere a minorului la consu- 
mul ilegal de droguri, medicamente sau alte substanţe cu efect narcotizant. 

În contextul analizat, drogurile, medicamentele sau alte substanţe cu efect 
narcotizant trebuie privite ca mijloace de comitere a infracțiunii, cu ajutorul 
cărora se influențează asupra victimei. 

În conformitate cu Legea cu privire la circulaţia substanțelor narcotice 
şi psihotrope şi a precursorilor, adoptată de Parlamentul Republicii Moldo- 
va la 6.05.1999, prin “drog” se înțelege substanța narcotică (stupefiant) sau 
psihotropă de origine naturală ori sintetică, preparat care conţine o astfel de 
substanță, altă substanță, preparat medicinal sau inhalant chimic cu efecte 
narcotice sau prihotrope. 

Potrivit Legii cu privire la medicamente, adoptată de Parlamentul Re- 
publicii Moldova la 17.12.1997', prin “medicamente” se înțeleg substanţele 
sau amestecurile de substanțe autorizate, în modul stabilit, spre fabricare, 
import, export şi utilizare, pentru a trata, atenua, preveni, diagnostica o boală 
ori simptomele lor la un om sau animal, precum și pentru a restabili, corija şi 
modifica funcţiile organice ale acestora. 

Prin “substanţe cu efect narcotizant” înțelegem substanţele care nu sunt 
incluse în listele substanţelor narcotice sau ale substanţelor psihotrope, dar 
care pot provoca narcotizarea”. Alcoolul nu face parte din rândul substanțelor 
cu efect narcotizant; aducerea minorului în stare de ebrietate este sancționată 
conform art. 169 din Codul cu privire la contravenţiile administrative. 





15 Monitorul Oficial al Republicii Moldova, nr. 73-77, 1999. 
1 Monitorul Oficial al Republicii Moldova, nr. 52-53, 1998. 

IO. E. IlynoBunukua, op. cit., p. 123. 

Consumul substanţelor amintite mai sus, la care este atrasă victima, tre- 
buie să fie ilegal. Cu alte cuvinte, în fiecare caz concret, trebuie aduse probe 
având un suport legal că minorului îi era interzis să consume droguri, medi- 
camente sau alte substanţe cu efect narcotizant. 

Infracţiunea examinată este o infracțiune formală. Ea se consideră con- 
sumată din momentul influențării exercitate asupra victimei, ca aceasta să 
consume drogurile, medicamentele sau alte substanţe cu efect narcotizant, 
indiferent dacă acest consum a avut loc sau nu. 

Latura subiectivă a infracţiunii de la art. 209 din CP al RM se manifestă, 
în primul rând, prin vinovăţie sub formă de intenţie directă. Motivele infrac- 
ţiunii sunt variate, dar, de cele mai dese ori, se exprimă în interesul material, 
legat de transformarea minorului într-un client permanent al făptuitorului, 
căruia acesta îi va vinde substanţe cu efect narcotizant. 

Subiectul infracțiunii analizate este persoana fizică responsabilă, care la 
momentul comiterii infracţiunii a împlinit vârsta de 18 ani. 

Cele două agravante de la alin. (2) al art. 209 din CP al RM trebuie inter- 
pretate ca şi agravantele similare de la infracțiunile anterior analizate. 


$5. Antrenarea minorilor în acţiuni militare sau propaganda 
războiului în rândurile lor 


În conformitate cu art. 20 din Pactul internaţional cu privire la drepturile 
civile şi politice, orice propagandă în favoarea războiului este interzisă prin 
lege. Totodată, în art. 26 al Legii privind drepturile copilului se prevede că 
este interzisă antrenarea minorilor în acțiuni militare, precum şi propagarea 
războiului şi a violenţei în rândurile copiilor. Anume pentru a asigura o mai 
bună eficiență în realizarea acestor principii a fost criminalizată fapta de la 
art. 210 din CPal RM. 

Obiectul juridic special al infracţiunii examinate îl constituie relațiile so- 
ciale cu privire la dezvoltarea socială, spirituală şi morală a minorului. 

În situaţia în care antrenarea minorilor în acţiuni militare se face pe calea 
influenţării nemijlocite infracţionale asupra corpului persoanei minore (de 
exemplu, prin aplicarea violenţei fizice), acesta formează obiectul material al 
infracţiunii de la art. 210 din CP al RM. 

Victimă a infracţiunii este persoana fizică care la momentul săvârșirii in- 
fracțiunii nu a împlinit vârsta de 18 ani. 

Latura obiectivă a infracţiunii prevăzute la art. 210 din CP al RM este 
exprimată în fapta prejudiciabilă, care constă în acţiune. Această acțiune se 

poate prezenta în oricare din cele două modalităţi alternative de realizare: 
1) antrenarea minorilor în acțiuni militare; 2) propaganda războiului în rân- 
durile minorilor. 

Prin “antrenarea minorilor în acțiuni militare” se înţelege: desfăşurarea dis- 
cuţiilor cu minorii despre oportunitatea şi avantajele participării lor în acțiuni 
militare; instruirea de luptă (fizică, psihologică şi de alt gen) a minorilor etc. 

Prin “propaganda războiului în rândurile minorilor” se are în vedere: con- 
vingerea unui cerc nedeterminat de minori privind oportunitatea declanșării 
şi ducerii războiului; adresarea publică către persoanele minore concrete pri- 
vind aceleaşi obiective. Metoda de propagandă (verbală, scrisă, intuitiv-demon- 
strativă etc.) nu importă la calificare. 

Infracţiunea analizată este o infracțiune formală. Ea se consideră consu- 
mată din momentul influenţării asupra minorilor, indiferent dacă aceştia s-au 
implicat în acţiunile militare sau în cele de război. 

Latura subiectivă a infracțiunii prevăzute la art. 210 din CP al RM se ma- 
nifestă, în primul rând, prin vinovăţie sub formă de intenţie directă. Motivele 
infracţiunii pot fi variate, dar, de cele mai multe ori, se exprimă în năzuinţa de 
a pregăti rezerva de “carne de tun” pentru clica militaristă. 

Subiectul infracţiunii este persoana fizică responsabilă, care la momentul 
comiterii infracțiunii a împlinit vârsta de 16 ani. 

Capitolul IX 


INFRACȚIUNI CONTRA SĂNĂTĂȚII PUBLICE 
ȘI CONVIEŢUIRII SOCIALE 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACŢIUNILOR CONTRA SĂNĂTĂŢII 
PUBLICE ȘI CONVIEŢUIRII SOCIALE 


Sănătatea publică şi convieţuirea socială reprezintă valori sociale de o deo- 
sebită importanţă. În vederea prevenirii şi combaterii lezării acestor valori, în 
cadrul art. 211-222, care alcătuiesc Capitolul VIII din Partea specială a Codu- 
lui penal, se prevede răspunderea pentru infracțiunile contra sănătății publice 
şi conviețuirii sociale. 

Conform Legii Republicii Moldova privind asigurarea sanitaro-epidemio- 
logică a populaţiei, adoptate de Parlamentul Republicii Moldova la 16.06.1993), 
prin “sănătate publică” se înțelege sistemul de măsuri orientate spre prevenirea 
bolilor, promovarea sănătăţii, sporirea potenţialului fizic şi psihic al omului 
prin canalizarea eforturilor societății spre asanarea mediului de viaţă, dirija- 
rea cu bolile contagioase, educaţia pentru sănătate a fiecărui individ şi promo- 
varea modului sănătos de viaţă, organizarea asistenței medicale şi de îngrijire, 
desăvârşirea mecanismului social privind accesul fieărui om la un standard 
adecvat de viață care asigură sănătatea. 

Însă acesta este doar un aspect al conceptului de sănătate publică. De 
aceea, susţinem opinia potrivit căreia sănătatea publică înseamnă, pe de o 
parte, totalitatea condiţiilor şi măsurilor menite să asigure cât mai deplin să- 
nătatea unui grup social organizat - comună, oraș etc. — iar pe de altă parte, 
starea pe care acel grup o are sub aspectul sănătăţii sale?. 

Într-un alt context, prin “convieţuire socială” se înțelege mediul social 
care presupune contacte mai apropiate, directe, frecvente între oameni, a că- 
ror perturbare implică o suferință morală, cum sunt contactele care reclamă 
buna-cuviinţă şi respectul reciproc, moralitatea publică şi atitudinea grijulie 
față de patrimoniul natural şi cultural. 





1 Monitorul Parlamentului Republicii Moldova, nr. 9, 1993. 


2  V. Dongoroz şi alţii, Explicații teoretice ale Codului penal român. Partea specială, vol. IV, 
Bucureşti, Editura Academiei, 1971, p. 588. 

Aşadar, obiectul juridic generic al infracţiunilor prevăzute în Capitolul 
VIII al Părţii speciale a Codului penal este constituit din relaţiile sociale refe- 
ritoare la sănătatea publică şi convieţuirea socială. 

Fiecare din infracțiunile contra sănătăţii publice şi convieţuirii sociale are 
şi un obiect juridic special: relaţiile sociale privitoare la netransmiterea unei 
boli venerice, lezate de infracțiunea de la art. 211 din CP al RM; relaţiile sociale 
ce ţin de necontaminarea cu maladia SIDA, lezate de infracțiunea prevăzută 
la art. 212 din CP al RM; relaţiile sociale referitoare la acordarea competentă 
a asistenţei medicale, alături de relaţiile sociale privitoare la sănătatea sau, res- 
pectiv, viaţa pacientului, lezate de infracțiunea de la art. 213 din CP al RM etc. 

Cele mai multe din infracțiunile în cauză au şi un obiect material. Astfel, 
de exemplu, obiectul material se regăseşte la: infracțiunile prevăzute la art. 211, 
212, 213, 214, 215, 216 din CP al RM (corpul unei persoane); infracțiunea de 
la art. 217 din CP al RM (substanţele narcotice sau psihotrope, precursorii ori 
plantele care conţin substanţe narcotice ori psihotrope); infracţiunea prevăzu- 
tă la art. 218 din CP al RM (reţeta sau alte documente care permit obținerea 
preparatelor sau substanțelor narcotice ori psihotrope) etc. 

Din perspectiva laturii obiective, unele componenţe de infracțiuni din 
Capitolul VIII al Părții speciale a Codului penal sunt materiale (în cazul in- 
fracțiunilor prevăzute la art. 211, alin. (2), (3), (4) ale art. 212, 213, 214, 215, 
216, lit. c) din alin. (2) al art. 220, 221 şi 222 (parţial) din CP al RM). Alte ase- 
menea componențţe sunt construite ca fiind formale (în cazul infracţiunilor de 
la art. 217, 218, 219, 220 (cu excepţia lit. c) din alin. (2)), 222 (parţial) din CP 
al RM. În sfârşit, în ipoteza săvârșirii faptei care este prevăzută la alin. (1) al 
art. 212 din CP al RM, se atestă indicii unei infracțiuni formal-materiale. 

De asemenea, anumite infracțiuni contra sănătăţii publice şi conviețuirii 
sociale se comit prin acțiuni sau inacţiuni (în situația faptelor penale de la 
art. 211, 212, 213, 221 din CP al RM), ori numai prin acţiuni (în cazul faptelor 
infracționale de la art. 214, 216, 217, 218, 219, 220 şi 222 din CP al RM), ori nu- 
mai prin inacțiuni (în ipoteza infracțiunii de la art. 215 din CP al RM). 

Din punctul de vedere al laturii subiective, majoritatea componenţelor 
de infracțiuni contra sănătăţii publice şi convieţuirii sociale se caracterizează 
prin intenţie. Aceasta nu exclude manifestarea, de către făptuitor, a atitudinii 
imprudente vizavi de urmările prejudiciabile ale infracţiunii (de exemplu, în 
cazul faptelor penale de la art. 214, 216 din CP al RM). Alteori, făptuitorul, 
manifestând imprudenţă în raport cu urmările prejudiciabile ale infracțiunii, 
are o atitudine de imprudenţă (în situaţia infracţiunii de la art. 213 din CP al 
RM) sau de imprudenţă ori intenţie (în ipoteza infracțiunii de la art. 215 din 
CP al RM) față de fapta prejudiciabilă. 

De asemenea, la calificarea unor infracţiuni, este necesară stabilirea sco- 
pului special (în cazul faptei de la lit. c) din alin. (3) al art. 218 din CP al RM) 
sau a motivului special (în situaţia faptei de la lit. b) din alin. (2) al art. 222 din 
CP al RM). 

Subiectul infracţiunilor contra sănătăţii publice şi convieţuirii sociale 
este persoana fizică responsabilă, care la momentul comiterii infracţiunilor a 
atins, de regulă, vârsta de 16 ani. Numai în cazul infracțiunilor de la alin. (3) 
al art. 212 şi alin. (2) şi (3) ale art. 217 din CP al RM, vârsta minimă a răspun- 
derii penale este de 14 ani. Este nevoie de accentuat că faptele infracționale de 
la art. 215-218 şi 221 din CP al RM pot avea ca subiect şi o persoană juridică ce 
desfăşoară activitate de întreprinzător. 

În ipoteza unor infracțiuni din Capitolul VIII al Părţii speciale a Codului 
penal, făptuitorul trebuie să aibă calităţile unui subiect special (se au în vedere 
faptele prevăzute la alin. (4) al art. 212, art.213, 215, 218 din CP al RM). 

Prin sintetizarea elementelor constitutive ale infracțiunilor în cauză, pu- 
tem formula următoarea definiţie: prin “infracţiuni contra sănătăţii publice şi 
conviețuirii sociale” se înţeleg acele fapte prejudiciabile, săvârşite cu intenţie 
sau din imprudenţă, care lezează, mai ales, relaţiile sociale referitoare la sănă- 
tatea publică şi convieţuirea socială, răspunderea penală pentru care se preve- 
de în art. 211-222 din CP al RM. 

Ţinând seama, în principal, de interconexiunile mai strânse, care există 
între obiectele juridice speciale ale unor sau altor infracţiuni, prevăzute în 
Capitolul VIII al Părţii speciale a Codului penal, putem distinge următoarele 
trei tipuri ale acestora: 

a) infracţiuni contra sănătăţii publice (art. 211-216 din CP al RM); 

b) traficul de substanţe narcotice, psihotrope sau de precursori (art. 217-219 

din CP al RM); 

c) infracţiuni care aduc atingere unor relații de conviețţuire socială (art. 

220-222 din CP al RM). 


Secţiunea a II-a. INFRACŢIUNI CONTRA SĂNĂTĂŢII PUBLICE 


$1. Transmiterea unei boli venerice 


Varianta-tip a infracțiunii prevăzute la art. 211 din CP al RM constă în fapta 
persoanei care, ştiind că suferă de o boală venerică, o transmite altei persoane. 

Obiectul juridic special al infracţiunii în cauză îl reprezintă relaţiile socia- 
le referitoare la netransmiterea unei boli venerice. 

Obiectul material al transmiterii unei boli venerice este corpul unei alte 
persoane. 

Latura obiectivă a infracţiunii de la art. 211 din CP al RM include: a) fap- 
ta prejudiciabilă care constă în acțiunea (inacţiunea) de transmitere de către 
făptuitor a bolii venerice; b) urmările prejudiciabile sub formă de recepţionare 
de către victimă a bolii venerice; c) legătura de cauzalitate între fapta prejudi- 
ciabilă şi urmările prejudiciabile. 

Transmiterea bolii venerice se face pe calea: raportului sexual, a altor acte 
sau contacte sexuale; contactelor între părțile lezate ale corpului făptuitorului 
şi corpul victimei; alimentării din aceeaşi veselă; folosirii aceluiaşi ștergar; a ne- 
respectării altor reguli de igienă de către persoana care ştie că suferă de o boală 
venerică etc.). În cazul când calea pe care s-a transmis boala venerică constituie 
o infracţiune privind viaţa sexuală, atunci calificarea se face conform lit. e) din 
alin. (2) al art. 171 sau lit. d) din alin. (2) al art. 172 din CP al RM. 

Tipul bolii venerice (sifilisul, şancrul moale, blenoragia, boala Nicolas-Favre 
etc.) nu are însemnătate la calificarea faptei. Noţiunea de boală venerică nu 
trebuie confundată cu noţiunea de boală transmisă pe cale sexuală. Aceste 
două noţiuni sunt tangenţiale, dar nu echivalente: boala venerică este o boală 
care poate fi transmisă inclusiv pe cale sexuală şi care afectează cu precădere 
organele genitale ale persoanei. Iată de ce transmiterea hepatitelor virale B, C, 
D etc. nu poate fi calificată potrivit art. 211 din CP al RM. 

Consimțţământul victimei de a i se transmite boala venerică nu reprezintă 
un temei de liberare a făptuitorului de răspundere penală. 

Eschivarea bolnavilor, care suferă de o boală venerică, de la examenul 
medical şi de la tratamentul preventiv sau tăinuirea intenționată a sursei de 
contaminare cu o boală venerică nu pot atrage răspunderea penală. Aceste 
fapte se califică conform art. 45 sau 46 din Codul cu privire la contravenţiile 
administrative. 

Infracţiunea de transmitere a unei boli venerice este o infracțiune ma- 
terială. Ea se consideră consumată din momentul constatării, prin raportul 
de expertiză medico-legală, a recepționării de către victimă a bolii venerice. 
Expunerea primejdiei recepționării de către victimă a bolii venerice, care nu a 
fost rezultativă din cauze independente de voința făptuitorului, poate fi califi- 
cată conform art. 27 şi 211 din CP al RM. 

Latura subiectivă a infracţiunii prevăzute la art. 211 din CP al RM se 
caracterizează prin intenţie directă sau indirectă. Motivele infracțiunii pot 
consta în: răzbunare, satisfacerea necesităţilor sexuale, năzuinţa de a discre- 
dita victima etc. 

De asemenea, este necesar ca subiectul să ştie că suferă de o boală venerică. 

Subiectul infracțiunii este persoana fizică responsabilă, care la momentul 
comiterii infracţiunii a atins vârsta de 16 ani. 

Infracţiunea de transmitere a unei boli venerice se poate realiza numai 
dacă victima, în momentul săvârșirii infracțiunii, nu suferea de aceeași boală 
venerică pe care o are făptuitorul. Dacă ambele persoane sunt bolnave de boli 
venerice diferite, pe care şi le transmit reciproc, fiecare din aceste persoane 
răspunde pentru fapta prevăzută la art. 211 din CP al RM. 

Cele comise nu vor forma componenţa de transmitere a unei boli venerice, 
dacă persoana care a transmis boala dată, chiar știind că suferă de ea, a fost 
victima unei infracțiuni privind viaţa sexuală, deci a fost în imposibilitatea de 
a-şi exprima voinţa ori de a se apăra, sau a fost constrânsă, astfel că a transmis 
fără voia sa boala de care suferea. 

Varianta agravată a transmiterii unei boli venerice, prevăzută la alin. (2) 
al art. 211 din CP al RM, presupune săvârşirea acestei infracţiuni în prezenţa 
vreunei din următoarele circumstanţe: 

a) repetat. 

Se are în vedere săvârşirea a două sau mai multor infracțiuni de transmi- 
tere a unei boli venerice, cu condiţia că persoana nu a fost condamnată pentru 
vreuna din ele şi nu a expirat termenul de prescripţie a tragerii la răspundere 
penală, stabilit la art. 60 din CP al RM; 

b) asupra a două sau mai multor persoane. 

În cazul dat, făptuitorul trebuie să manifeste intenţie unică față de trans- 
miterea unei boli venerice către cel puţin două victime. Dacă această intenţie 
unică nu a fost realizată din cauze care nu depind de voinţa făptuitorului, cele 
comise trebuie calificate conform art. 27 și lit. b) din alin. (2) al art. 211 din 
CPalRM; 

c) cu bună-ştiință asupra unui minor. 

Se cere ca făptuitorul să fi avut certitudinea că victima nu a împlinit, la 
momentul săvârşirii infracțiunii, vârsta de 18 ani. Certitudinea dată poate 
avea la bază surse documentare (informaţia indicată în actele de identitate ale 
minorului) sau aspectul exterior al victimei. 

Pentru mai multe detalii vizând calificarea circumstanțelor agravante 
descrise, a se vedea explicaţiile de rigoare ce se referă la circumstanțele de la 
lit. g), a), d) din alin. (3) al art. 145 din CPalRM. 

$2. Contaminarea cu maladia SIDA 


Varianta-tip a infracțiunii de la art. 212 din CP al RM se exprimă în pune- 
rea intenţionată a altei persoane în pericol de contaminare cu maladia SIDA. 

Obiectul juridic special al infracţiunii date îl reprezintă relaţiile sociale 
privitoare la necontaminarea cu maladia SIDA. 

Obiectul material al contaminării cu maladia SIDA este constituit din 
corpul unei alte persoane. 

Latura obiectivă a infracţiunii în cauză include fapta prejudiciabilă con- 
stând în acțiunea (inacţiunea) de punere a altei persoane în pericol de conta- 
minare cu maladia SIDA. 

Pericolul de contaminare trebuie să fie real, şi nu imaginar (de exemplu, 
pericolul este real dacă narcomanul, care ştie că seringa a fost deja utilizată de 
o persoană contaminată, administrează intravenos substanţe narcotice altei 
persoane, cu ajutorul acestei seringi). 

La calificare, nu are importanță metoda de punere a altei persoane în 
pericol de contaminare cu maladia SIDA. În conformitate cu prevederile Ho- 
tărârii Guvernului Republicii Moldova cu privire la măsurile de profilaxie şi 
combatere a infecţiei HIV/SIDA şi infecțiilor cu transmitere sexuală, nr. 482 
din 18.06.20015, se menţionează că, în 83,94% din cazurile de răspândire a 
HIV/SIDA, metoda constă în administrarea intravenoasă a substanţelor nar- 
cotice sau psihotrope prin intermediul unor seringi nesterile. Calea sexuală de 
răspândire se realizează în 13,41% din cazuri. 

Printre alte metode de punere a altei persoane în pericol de contaminare cu 
maladia SIDA trebuie specificate: efectuarea transfuziei cu sânge contaminat 
sau contactul cu preparatele de sânge contaminat; efectuarea transplantării de 
organe sau țesuturi umane de la un donator bolnav; prin laptele mamei; prin 
efectuarea de incizii, tatuaje sau piercing în condiţii nesterile; prin montarea 
cerceilor în condiţii promiscue etc. 

Infracţiunea de la alin. (1) al art. 212 din CP al RM este o infracţiune for- 
mal-materială. Pentru consumarea ei este insuficientă săvârşirea acțiunii sau 
inacțiunii de transmitere a virusului HIV. Mai este necesar să fie confirmat 
pericolul real de expunere a victimei pericolului recepționării virusului dat 
(de exemplu, persoana infectată intră în raport sexual cu o altă persoană sau 
mama copilului continuă să-l alăpteze după ce i-a devenit cunoscut că este in- 
fectată etc.). 





3 Monitorul Oficial al Republicii Moldova, nr. 68-71, 2001. 

Latura subiectivă a infracţiunii date se caracterizează prin intenţie di- 
rectă sau indirectă. Motivele infracțiunii sunt, în fond, aceleaşi ca în cazul 
infracțiunii precedente. 

Subiectul infracțiunii este persoana fizică responsabilă, care la momentul 
săvârşirii infracţiunii a atins vârsta de 16 ani (alineatul (1), (2) sau (4)) ori 14 ani 
(alineatul (3)). Legea nu cere ca persoana care comite fapta, prevăzută la alin. (1) 
al art. 212 din CP al RM, să fie o persoană care suferă de maladia SIDA. 

Varianta infracțiunii de la alin. (2) al art. 212 din CP al RM presupune con- 
taminarea cu maladia SIDA de către o persoană care ştie că suferă de această 
boală. În cazul dat, infracţiunea adoptă forma unei infracţiuni materiale. Con- 
siderăm că infracțiunea, săvârșită în condiţiile prevăzute la alin. (2) al art. 212 
din CP al RM, devine consumată din momentul constatării, prin raportul de ex- 
pertiză medico-legală, a faptului recepţionării de către victimă a virusului HIV. 
Maladia SIDA reprezintă stadiul terminal al evoluţiei, în organismul uman, a 
infecției HIV. Această maladie se poate instala după trecerea mai multor ani de 
la recepționarea virusului HIV. Ar fi incorect a afirma că infracțiunea se consi- 
deră consumată din momentul apariţiei maladiei SIDA, deoarece legea penală 
se interesează de momentul când persoana devine purtător al virusului HIV, 
devenind implicit periculoasă pentru cei din jur, pentru sănătatea publică. 

Spre deosebire de varianta de la alin. (1) al art. 212 din CP al RM, cea de la 
alineatul (2) al aceleiaşi norme reclamă cunoașterea de către subiectul infrac- 
ţiunii a faptului că suferă de maladia SIDA (că este purtător al virusului HIV). 
Cunoaşterea faptului dat are la bază datele parvenite de la instituţiile medicale. 
Astfel, în conformitate cu Legea Republicii Moldova cu privire la profilaxia 
maladiei SIDA, adoptată de Parlamentul Republicii Moldova la 25.05.19935, 
persoanele testate, ale căror probe atestă infectarea cu virusul HIV (SIDA), 
sunt avizate în scris de organele sănătăţii şi instituţiile medicale asupra necesi- 
tății respectării regulilor de prevenire a răspândirii maladiei SIDA, precum şi 
asupra răspunderii penale pentru punerea intenționată în pericolul de conta- 
minare a altei persoane sau pentru infectarea intenționată a altei persoane. 

În cazul în care contaminarea cu maladia SIDA a fost săvârşită de o persoa- 
nă care nu suferă de această maladie (nu este purtătoare a virusului HIV), atunci 
răspunderea penală poate fi aplicată în conformitate cu art. 151 din CP al RM. 

La interpretarea circumstanțelor agravante, specificate la alin. (3) al 
art. 212 din CP al RM, abordarea este similară cu cea privind circumstanţele 
omonime de la lit. b) şi c) din alin. (2) al art. 211 din CPal RM. 





+ Monitorul Parlamentului Republicii Moldova, nr. 7, 1993. 

În fine, la alin. (4) al art. 212 din CP al RM, se prevede răspunderea penală 
pentru contaminarea cu maladia SIDA (a se citi - transmiterea virusului HIV) 
ca urmare a neîndeplinirii sau îndeplinirii necorespunzătoare de către un lu- 
crător medical a obligaţiilor sale profesionale. 

Aşadar, urmările prejudiciabile sub forma contaminării cu maladia SIDA 
(recepționării de către victimă a virusului HIV) trebuie să se afle în legătură 
cauzală cu inacţiunea de neîndeplinire a obligaţiilor profesionale sau acțiunea 
de îndeplinire necorespunzătoare a acestor obligații. 

În ce priveşte latura subiectivă, făptuitorul manifestă intenţie sau impru- 
dență față de acțiune (inacţiune) şi imprudenţă în raport cu urmările preju- 
diciabile. Dacă făptuitorul manifestă intenţie faţă de urmările prejudiciabile, 
cele comise trebuie calificate conform art. 151 din CP al RM. 

Subiectul infracţiunii prevăzute la alin. (4) al art. 212 din CP al RM este un 
subiect special, şi anume: un lucrător medical. Noţiunea de lucrător medical 
este mai largă decât cea de medic, referindu-se nu numai la deținătorul unei 
diplome de confirmare a studiilor superioare medicale (chirurg, stomatolog, 
ginecolog, hematolog etc., care, de exemplu, efectuează o operaţie folosind 
instrumente nesterilizate, utilizate anterior la operarea unui purtător al viru- 
sului HIV), dar şi la o asistentă medicală, o infirmieră, un felcer etc., care, de 
exemplu, prelevă sânge pentru transfuzie, folosind instrumente nesterilizate. 


53. Încălcarea din neglijenţă a regulilor şi metodelor 
de acordare a asistenţei medicale 


La art. 213 din CP al RM se prevede răspunderea penală pentru încălcarea 
din neglijenţă a regulilor sau metodelor de acordare a asistenţei medicale, dacă 
aceasta a cauzat: 

a) vătămarea gravă a integrităţii corporale sau a sănătăţii; 

b) decesul pacientului. 

Conform alin. (3) al art. 14 din Legea ocrotirii sănătăţii, adoptată de Par- 
lamentul Republicii Moldova la 28.03.19955, lucrătorii medico-sanitari şi far- 
maceutici poartă răspundere pentru incompetenţa profesională şi încălcarea 
obligațiunilor profesionale, conform legislaţiei în vigoare. 

În această ordine de idei, analizând obiectul juridic special al infracţiunii în 
cauză, se poate consemna că obiectul juridic principal al ei este format din rela- 





5 Monitorul Oficial al Republicii Moldova, nr. 34, 1995. 

ţiile sociale privind acordarea competentă a asistenței medicale. Obiectul juridic 
secundar îl reprezintă relaţiile sociale referitoare la sănătatea persoanei (lit. a) a 
art. 213 din CP al RM) sau viaţa persoanei (lit. b) a art. 213 din CP al RM). 

Atunci când încălcarea din neglijență a regulilor sau metodelor de acorda- 
re a asistenței medicale se exercită pe calea influenţării directe asupra corpului 
persoanei, acesta va constitui obiectul material al infracţiunii date. 

Victima infracţiunii de la art. 213 din CP al RM poate fi nu orice persoa- 
nă, ci doar persoana care are calitatea de pacient. Prin “pacient” se înţelege 
persoana sănătoasă sau bolnavă care utilizează serviciile medicale. 

Latura obiectivă a infracţiunii în cauză include: a) fapta prejudiciabilă care 
ia forma acțiunii sau inacțiunii de încălcare a regulilor sau metodelor de acor- 
dare a asistenţei medicale; b) urmările prejudiciabile care se prezintă, în mod 
alternativ, ca vătămare a integrităţii corporale sau a sănătăţii, ori decesul paci- 
entului; c) legătura cauzală între fapta prejudiciabilă și urmările prejudiciabile. 

Este necesar de menţionat că regulile sau metodele de acordare a asistenţei 
medicale, încălcate de către făptuitor, trebuie să aibă un caracter imperativ, deci 
să fie cuprinse în acte normative în vigoare, indiferent de organul emitent (Par- 
lamentul, Guvernul, Ministerul Sănătăţii etc.). Nu pot fi luate în consideraţie 
regulile sau metodele de acordare a asistenţei medicale având caracter doar de 
recomandare (de exemplu, care se conţin în publicaţii ştiinţifice de specialita- 
te), chiar dacă acestea dispun de o autoritate teoretică consemnabilă. 

La calificarea faptei este obligatorie stabilirea concretă a articolului sau 
punctului din cadrul actelor normative, care conţin regulile sau metodele de 
acordare a asistenței medicale, care au fost încălcate. 

Încălcarea regulilor sau metodelor de acordare a asistenţei medicale repre- 
zintă încălcarea obligaţiunilor profesionale de către persoane care acordă 
asistența medicală. Încălcarea obligaţiilor de serviciu de către o persoană cu 
funcţie de răspundere, care activează în sfera medicinii, nu poate fi calificată 
conform art. 213 din CP al RM. În prezenţa unor temeiuri suficiente, o astfel 
de faptă ar putea atrage răspunderea potrivit art. 329 din CP al RM. 

Cele mai frecvente modalităţi faptice ale acțiunii (inacţiunii) de încălcare 
a regulilor sau metodelor de acordare a asistenţei medicale sunt următoarele: 

1) examinarea insuficientă a bolnavilor şi neefectuarea examenelor diag- 

nostice speciale (de exemplu, nu se efectuează gastroscopia esofagului 
în cazul obturării acestuia cu corpuri străine); 

2) îngrijirea şi supravegherea neatentă a copiilor (de exemplu, scăparea 

din braţe a copilului nou-născut în timpul înfăşării); 

3) spitalizarea întârziată sau nerealizată ori perfectarea înainte de termen 

a formularelor de ieşire a bolnavilor din spital; 

4) pregătirea insuficientă şi executarea necalitativă a operaţiei chirurgicale 
sau a altor măsuri curative (de exemplu, uitarea corpurilor străine în 
cavitățile operate, amputarea degetului sănătos în locul celui afectat de 
cangrenă etc.); 

5) administrarea incorectă a preparatelor medicale. 

Infracţiunea prevăzută la art. 213 din CP al RM este una materială. Ea se 
consideră consumată din momentul producerii vătămării grave a integrității 
corporale sau a sănătăţii ori decesului pacientului. 

Latura subiectivă a infracţiunii în cauză se caracterizează prin impru- 
dență, concretizată în neglijență, faţă de fapta prejudiciabilă, şi imprudenţă 
(încredere exagerată sau neglijență) față de urmările prejudiciabile. 

Astfel, chirurgul, care, în timpul serviciului de gardă, acceptă efectuarea 
unei operaţii, fiind conştient că nu are destulă experienţă (în lipsa stării de 
extremă necesitate şi a riscului întemeiat) şi, de aceea, poate să nu reuşească, 
mizează pe prezenţa sa în repetate rânduri la astfel de operaţii, efectuate de 
chirurgi experimentați. În asemenea situaţii, făptuitorul manifestă încredere 
exagerată față de urmările prejudiciabile. 

Atunci când persoana acceptă efectuarea unei operaţii (pentru a cărei 
realizare ea nu are nici experienţă, nici cunoştinţe suficiente), fără a prevedea 
survenirea urmărilor (dar în prezenţa posibilităţii şi obligativităţii unei aseme- 
nea previziuni, iar această posibilitate există în virtutea faptului să persoana 
încalcă anumite reguli de prudenţă), ea manifestă neglijență în raport cu ur- 
mările prejudiciabile. 

Subiectul infracţiunii de la art. 213 din CP al RM este persoana fizică res- 
ponsabilă, care la momentul săvârșirii infracţiunii a atins vârsta de 16 ani. De 
asemenea, subiectul trebuie să aibă calitatea specială de lucrător medical. 


$4. Practicarea ilegală a medicinei 
sau a activităţii farmaceutice 


Varianta-tip a infracțiunii prevăzute la art. 214 din CP al RM se exprimă 
în practicarea medicinei ca profesie sau a activităţii farmaceutice de către o 
persoană care nu are licenţă sau altă autorizaţie, dacă aceasta a cauzat din im- 
prudenţă o vătămare a sănătăţii. 

Obiectul juridic special al infracţiunii date are un caracter complex: obiec- 
tul juridic principal este constituit din relaţiile sociale referitoare la exercita- 
rea în condiții de legalitate a profesiei medicale sau a activității farmaceutice; 
obiectul juridic secundar îl reprezintă relaţiile sociale privitoare la sănătatea 

unei alte persoane (alin. (1) al art. 214 din CP al RM) sau relaţiile sociale ce ţin 
de viaţa unei alte persoane (alin. (2) al art. 214 din CP al RM). 

În cazul în care practicarea medicinei ca profesie sau a activităţii farma- 
ceutice se realizează pe calea influențării directe asupra corpului persoanei 
(prin terapie manuală, lipoabsorbţie, acupunctură etc.), acesta formează 
obiectul material al infracţiunii. 

Victima infracţiunii în cauză este pacientul. 

Latura obiectivă a infracţiunii prevăzute la art. 214 din CP al RM inclu- 
de: a) fapta prejudiciabilă care constă în acţiunea de practicare a medicinei ca 
profesie sau a activităţii farmaceutice; b) urmările prejudiciabile sub formă de 
vătămare a sănătății; c) legătura cauzală între fapta prejudiciabilă şi urmările 
prejudiciabile. 

Practicarea medicinei ca profesie semnifică ocupaţia cu caracter perma- 
nent — legată de profilaxia, diagnosticarea, tratamentul bolilor sau reabilitarea 
bolnavilor - pe care o exercită o persoană în baza unei calificări corespunză- 
toare. Nu reprezintă practicare a medicinei ca profesie acordarea unor servicii 
o singură dată sau de la caz la caz, chiar şi contra unei remuneraţii, când pa- 
cientul nu cunoaşte dinainte poate el oare să beneficieze de servicii medicale 
şi în ce condiții. 

În conformitate cu Legea Republicii Moldova cu privire la activitatea farma- 
ceutică, adoptată de Parlamentul Republicii Moldova la 25.05.19936, activitatea 
farmaceutică constituie un domeniu ştiinţifico-practic al ocrotirii sănătății, 
care include cercetări orientate spre crearea remediilor şi preparatelor medica- 
mentoase, analiza, standardizarea, înregistrarea, producerea, prepararea, con- 
trolul calităţii, păstrarea, informarea, livrarea şi eliberarea acestora populaţiei, 
precum şi conducerea unităților farmaceutice şi subdiviziunilor lor. 

Pentru întregirea laturii obiective a infracțiunii de practicare ilegală a me- 
dicinei sau a activității farmaceutice, se cere producerea vătămării sănătății. 
Prin “vătămare a sănătăţii” se înţelege vătămarea gravă sau medie a integrității 
corporale sau a sănătăţii. 

Dacă cele comise implică producerea unor urmări de o gravitate mai 
redusă, practicarea ilegală a medicinei sau a activităţii farmaceutice poate fi 
calificată conform alin. (1), (2), (3) ale art. 47 din Codul cu privire la contra- 
venţiile administrative. 

Infracţiunea prevăzută la art. 214 din CP al RM este una materială. Ea se 
consideră consumată din momentul producerii vătămării sănătăţii. 





$ Monitorul Parlamentului Republicii Moldova, nr. 7, 1993. 

Latura subiectivă a infracţiunii în cauză se caracterizează prin intenţie, 
față de fapta prejudiciabilă, şi imprudenţă, față de urmările prejudiciabile. Mo- 
tivele infracțiunii iau, de cele mai dese ori, forma interesului material. 

Subiectul infracțiunii este persoana fizică responsabilă, care la momentul 
comiterii infracţiunii a atins vârsta de 16 ani. Pe lângă aceasta, legea conţine 
cerința ca subiectul să fie o persoană care nu are licenţă sau altă autorizaţie. 

Potrivit Legii Republicii Moldova privind licențierea unor genuri de activi- 
tate, adoptate de Parlamentul Republicii Moldova la 30.07.2001”, prin “licenţă” se 
are în vedere actul oficial, eliberat de autoritatea pentru licenţiere, ce atestă drep- 
tul titularului de licenţă de a desfăşura, pentru o perioadă determinată, genul de 
activitate indicat în acesta, cu respectarea obligatorie a condiţiilor de licenţiere. 

Potrivit acestei definiţii, ca persoană, care nu are licenţă, trebuie conside- 
rată: 1) persoana care nu deține licenţă; 2) persoana care are licenţă, dar pentru 
genuri de activitate altele decât practicarea medicinei ca profesie sau activita- 
tea farmaceutică; 3) persoana care are licenţă pentru practicarea medicinei ca 
profesie sau activitatea farmaceutică, dar al cărei termen de valabilitate (5 ani) 
a expirat, sau care a fost suspendată, sau care trebuia reperfectată, dar nu a 
fost, sau care a fost retrasă. 

Autoritatea de licenţiere este Camera de licenţiere a Republicii Moldova. De 
asemenea, este necesar de menţionat că licenţele eliberate de autorităţile de li- 
cenţiere din străinătate sunt valabile şi pe teritoriul Republicii Moldova, în con- 
formitate cu acordurile internaționale la care Republica Moldova este parte. 

Subiectul special al practicării ilegale a medicinei sau a activităţii farmaceu- 
tice poate fi şi persoana care nu are altă autorizaţie (alta decât licenţa). În temeiul 
prevederilor alin. (3) al art.14 din Legea privind licențierea unor genuri de ac- 
tivitate, prin “altă autorizaţie” trebuie de înţeles copiile autorizate de pe licență, 
pe care titularul de licenţă trebuie să le obţină pentru fiecare filială sau altă sub- 
diviziune separată, la care va fi efectuată activitatea pe baza licenţei obținute. 

Varianta agravată a practicării ilegale a medicinei sau a activităţii farma- 
ceutice, prevăzută la alin. (2) al art. 214 din CP al RM, presupune că fapta dată 
se soldează cu decesul victimei din imprudenţă. Nu este necesară calificarea 
suplimentară conform art. 149 din CP al RM. Dacă făptuitorul a manifestat 
intenţie față de decesul victimei, cele comise trebuie calificate potrivit art. 145 
din CP al RM. 





7 Monitorul Oficial al Republicii Moldova, nr. 108-109, 2001. 

$5. Răspândirea bolilor epidemice 


Art. 215 din CP al RM prevede răspunderea penală pentru nerespectarea mă- 
surilor de prevenire sau combatere a bolilor epidemice, dacă aceasta a provocat: 

a) răspândirea unei asemenea boli; 

b) alte urmări grave. 

Obiectul juridic special al infracţiunii în cauză este un obiect juridic com- 
plex: obiectul juridic principal este format din relaţiile sociale referitoare la 
bunăstarea sanitaro-epidemiologică a populaţiei. 

În conformitate cu Legea privind asigurarea sanitaro-epidemiologică a 
populaţiei, prin “bunăstare sanitaro-epidemiologică a populaţiei” se înțelege 
starea sănătății omului, a mediului lui de viaţă, în care lipseşte acțiunea nocivă 
şi periculoasă asupra omului a diverşi factori, oferindu-i-se astfel condiţii de 
viaţă favorabile. 

Obiectul juridic secundar al infracţiunii de la art. 215 din CP al RM îl 
reprezintă relaţiile sociale cu privire la sănătatea unei alte persoane (lit. a) 
din art. 215 din CP al RM) sau relaţiile sociale referitoare la alte valori sociale 
(desfăşurarea normală a activităţii economice externe a agenţilor economici 
din Republica Moldova; activitatea normală a transporturilor; realizarea drep- 
tului constituțional la libertatea circulaţiei etc.). 

Infracţiunea de răspândire a bolilor epidemice nu are un obiect material, 
în afară de cazurile când fapta subiectului se răsfrânge în mod direct asupra 
unor entități corporale (de exemplu, împiedicarea dezinfectării unor vehicule 
sau a arderii unor materiale infectate etc.). 

Latura obiectivă a faptei infracţionale de la art. 215 din CP al RM include: 
a) fapta prejudiciabilă care se înfăţişează ca inacțiunea de nerespectare a mă- 
surilor de prevenire sau combatere a bolilor epidemice; b) urmările prejudicia- 
bile sub formă de: 1) răspândire a unei asemenea boli sau 2) alte urmări grave; 
C) legătura cauzală între fapta prejudiciabilă şi urmările prejudiciabile. 

Măsurile, la care se referă textul, pot fi întreprinse de organele de stat com- 
petente să emită acte normative, precum şi de organele sanitare ori alte organe 
de specialitate, cu drept de dispoziţie, cărora le revine sarcina de a preveni şi 
combate bolile epidemice (de exemplu, pesta, holera, febra hemoragică şi alte 
asemenea maladii, determinate de Organizaţia Mondială a Sănătăţii). 

Măsurile de prevenire sau combatere a bolilor epidemice pot să se exprime 
în: înlăturarea temporară de la muncă a persoanelor purtătoare de agenţi pato- 
geni ai bolilor epidemice, care pot deveni surse de răspândire a lor în virtutea 
specificului, pe care îl comportă activitatea lor, sau procesului de producţie în 
care sunt antrenate; efectuarea dezinfecţiei, dezinsecţiei şi deratizării în foca- 

rele de boli epidemice, precum şi în încăperile şi pe teritoriile unde se menţin 
condiţiile pentru apariţia şi răspândirea bolilor amintite; efectuarea vaccinării 
preventive a populaţiei sau a unor grupuri de persoane conform indicaţiilor 
epidemice etc. 

Măsurile sus-numite sunt cuprinse în: Legea privind asigurarea sanita- 
ro-epidemiologică a populaţiei; Legea Republicii Moldova cu privire la regi- 
mul produselor şi substanțelor nocive, adoptată de Parlamentul Republicii 
Moldova la 3.07.1997; Legea Republicii Moldova privind securitatea biologică, 
adoptată de Parlamentul Republicii Moldova la 21.12.2001%; Hotărârea Guver- 
nului Republicii Moldova cu privire la protecţia sanitară a teritoriului Repu- 
blicii Moldova de importul şi răspândirea bolilor infecțioase convenţionale şi 
extrem de periculoase, nr. 556 din 10.10.1996; Hotărârea Ministerului Să- 
nătății despre măsurile de prevenire a importului şi răspândirii bolii Creutz- 
feldt-Jakob în Republica Moldova, nr. 08-00 din 10.04.2001"; Hotărârea Mi- 
nisterului Sănătăţii cu privire la aprobarea şi implementarea Regulamentului 
privind gestionarea deşeurilor medicale, nr. 05-00 din 14.12.200113%; Ordinul 
Ministerului Agriculturii şi Industriei Prelucrătoare cu privire la măsurile de 
protecţie a teritoriului Republicii Moldova contra bolilor infecțioase, nr. 211 
din 5.10.2000! etc. 

Urmările prejudiciabile ale infracţiunii de răspândire a bolilor epidemice 
se exprimă în răspândirea unei asemenea boli sau în alte urmări grave. 

Prin “răspândirea unei boli epidemice” se înţelege transmiterea bolii mă- 
car unei singure persoane. 

Prin “alte urmări grave” se are în vedere izolarea cetăţenilor, limitarea cir- 
culaţiei populaţiei, a mijloacelor de transport, a mărfurilor şi animalelor, care 
se datorează instituirii măsurilor respective de carantină. 

Simpla încălcare a regulilor sau a normelor sanitaro-igienice şi sanita- 
ro-antiepidemice, care implică producerea unor urmări prejudiciabile de o 
gravitate mai redusă, atrage răspunderea conform art. 42 din Codul cu privire 
la contravenţiile administrative. 





3 Monitorul Oficial al Republicii Moldova, nr. 67-68, 1997. 
Monitorul Oficial al Republicii Moldova, nr. 75, 2002. 

1 Monitorul Oficial al Republicii Moldova, nr. 75-76, 1996. 

1 Monitorul Oficial al Republicii Moldova, nr. 52-54, 2001. 

12 Monitorul Oficial al Republicii Moldova, nr. 13-15, 2002. 

15 Monitorul Oficial al Republicii Moldova, nr. 127-129, 2000. 

Dacă răspândirea unei boli epidemice a dus la decesul cel puţin a unei per- 
soane, cele comise trebuie calificate prin concurs: art. 215 şi 149 din CP al RM. 

Infracţiunea de răspândire a bolilor epidemice este o infracțiune materia- 
lă. Ea se consideră consumată din momentul răspândirii unei asemenea boli 
sau al producerii altor urmări grave. 

Latura subiectivă a infracţiunii prevăzute la art. 215 din CP al RM se 
caracterizează prin intenţie față de fapta prejudiciabilă şi imprudenţă faţă de 
urmările prejudiciabile. Dacă făptuitorul manifestă intenţie față de urmările 
prejudiciabile, având scopul slăbirii bazei economice şi a capacităţii de apărare 
a țării, cele comise pot fi calificate conform art. 343 din CP al RM. 

Motivele infracțiunii de la art. 215 din CP al RM pot consta în: indolenţă, 
indiferenţă, interesul material (sub forma năzuinței evitării cheltuielilor ma- 
teriale) etc. 

Subiectul răspândirii bolilor epidemice este: 1) persoana fizică responsa- 
bilă, care la momentul comiterii infracțiunii a atins vârsta de 16 ani; 2) persoa- 
na juridică ce desfăşoară activitate de întreprinzător. 


56. Producerea (falsificarea), transportarea, păstrarea, 
comercializarea produselor (mărfurilor), prestarea 
serviciilor, periculoase pentru viața sau sănătatea 
consumatorului 


Varianta-tip a infracţiunii prevăzute la art. 216 din CP al RM constă în 
producerea (falsificarea), transportarea, păstrarea, comercializarea produselor 
(mărfurilor), prestarea serviciilor periculoase pentru viața sau sănătatea con- 
sumatorilor, săvârşite în proporții mari. 

Obiectul juridic special al infracţiunii în cauză este constituit din relaţiile 
sociale privitoare la circuitul legal al produselor (mărfurilor) sau serviciilor 
periculoase pentru viața sau sănătatea consumatorilor. 

În cazul modalităţilor agravate de la lit. b) din alin. (2) şi lit. c) din alin. (3) 
ale art. 216 din CP al RM, infracțiunea dată lezează, în plan secundar, relaţiile 
sociale cu privire la sănătatea unei sau mai multor persoane, şi, respectiv, rela- 
ţiile sociale referitoare la viața a două sau mai multor persoane. 

Referindu-ne la obiectul material al infracţiunii prevăzute la art. 216 din 
CP al RM, menţionăm că, în cazul transportării, păstrării, comercializării 
produselor (mărfurilor) periculoase pentru viaţa sau sănătatea consumatorilor, 
săvârşite în proporții mari (alineatul (1)) sau deosebit de mari (lit. a) din ali- 
neatul (3)), obiectul material este format din produsul (marfa) periculos pentru 

viaţa sau sănătatea consumatorilor, a cărui valoare, la momentul săvârşirii in- 
fracțiunii, depăşeşte 500 sau, respectiv, 1500 unităţi convenţionale de amendă. 
Dacă valoarea produsului (mărfii) nu depăşeşte nici una din aceste limite, cele 
comise pot fi calificate conform art. 42! sau, în cazul băuturilor alcoolice falsi- 
ficate, art. 152” din Codul cu privire la contravențiile administrative. 

Potrivit Legii Republicii Moldova privind protecţia consumatorilor, 
adoptate de Parlamentul Republicii Moldova la 13.03.2003'%, prin “produs” se 
înţelege bunul material destinat pentru consum sau utilizare individuală; de 
asemenea, sunt considerate ca produse energia electrică şi termică, gazele, apa, 
livrate pentru consum individual. 

În cazul energiei electrice sau termice, este oportun să utilizăm noţiunea 
de obiect imaterial. 

Cerinţa esenţială ca produsul (marfa), a cărui valoare, la momentul săvâr- 
şirii infracțiunii, depăşeşte 500 sau, respectiv, 1500 unităţi convenționale de 
amendă, să poată fi obiectul material al infracțiunii în cauză, este ca acesta să 
fie periculos pentru viața sau sănătatea consumatorilor. 

În conformitate cu Hotărârea Guvernului Republicii Moldova cu privire 
la sistarea fabricării şi (sau) comercializării (executării, prestării) produselor 
(proceselor, serviciilor) nestandardizate, de calitate inferioară, retragerea din 
circulaţie a produselor falsificate şi nimicirea produselor (proceselor, servicii- 
lor) ce prezintă pericol pentru viața şi sănătatea consumatorilor şi pentru me- 
diul ambiant, nr. 1300 din 31.12.199815, periculozitatea produselor se determină 
din informaţia parvenită din actele de control ale organelor abilitate (Departa- 
mentul Standardizare şi Metrologie; Serviciul sanitaro-epidemiologic de stat 
al Ministrului Sănătăţii; Serviciul Veterinar de Stat; Direcţia inspectoratului 
de stat pentru comerţ şi protecţia drepturilor consumatorilor a Ministerului 
Economiei; Inspectoratul de stat pentru supravegherea calităţii băuturilor al- 
coolice pe lângă Ministerul Agriculturii şi Industriei Prelucrătoare etc.), de la 
consumatori, asociaţiile de protecţie a consumatorilor, din alte surse. 

În corespundere cu Legea privind protecția consumatorilor, Legea Repu- 
blicii Moldova cu privire la certificare, adoptată de Parlamentul Republicii 
Moldova la 28.10.1999'5, precum şi în corespundere cu Legea Republicii Mol- 
dova cu privire la evaluarea conformităţii produselor, adoptată de Parlamentul 
Republicii Moldova la 24.04.2003, produsele (mărfurile) potenţial periculoa- 





11 Monitorul Oficial al Republicii Moldova, nr. 126-131, 2003. 
15 Monitorul Oficial al Republicii Moldova, nr. 5-6, 1999. 

15 Monitorul Oficial al Republicii Moldova, nr. 12-13, 2000. 

17 Monitorul Oficial al Republicii Moldova, nr. 141-145, 2003. 

se pentru viața sau sănătatea consumatorilor trebuie să fie certificate, să fie 
însoţite de certificate de conformitate sau de declaraţii de conformitate, de alte 
documente conform legislaţiei. 

Prin “produse (mărfuri) potenţial periculoase pentru viața sau sănătatea 
consumatorilor” se au în vedere produsele care, în urma nerespectării tehno- 
logiei de producţie, a regulilor de folosire sau a condiţiilor de păstrare, pot 
deveni periculoase pentru viaţa sau sănătatea consumatorilor (de exemplu, 
medicamentul al cărui ambalaj sau marcaj nu conţine o etichetă sau pagină 
anexată (în limba română sau în limbile română şi rusă) cu informaţia privind 
contraindicaţiile pentru utilizarea în cazul anumitor boli). 

Dacă abaterile de la cerinţele de inofensivitate a produselor (mărfurilor) 
nu sunt lichidate (de exemplu, la prescripţia inspectorului principal de stat 
pentru standarde, metrologie şi supraveghere tehnică), atunci produsele (măr- 
furile), din potenţial periculoase pentru viața sau sănătatea consumatorilor, 
devin produse (mărfuri) periculoase pentru aceste valori, deci adoptă calitatea 
de obiect material al infracţiunii de la art. 216 din CP al RM. 

Deşi, în majoritatea cazurilor, produsul (marfa) periculos pentru viața sau 
sănătatea consumatorilor este, în același timp, de proastă calitate sau necores- 
punzător standardelor (deci are şi calităţile obiectului material al infracțiunii 
prevăzute la art. 254 din CP al RM), este totuşi posibil ca un astfel de produs 
(marfă) să corespundă întrutotul cerințelor de calitate şi standardelor cores- 
punzătoare. 

Asemenea produse (mărfuri) periculoase pentru viața sau sănătatea consu- 
matorilor sunt nominalizate, de exemplu, în Hotărârea Guvernului Republicii 
Moldova cu privire la efectuarea transporturilor de mărfuri periculoase pe 
teritoriul Republicii Moldova, nr. 672 din 28.05.2002, care a fost adoptată în 
legătură cu ratificarea de către țara noastră a Acordului european referitor la 
transportul rutier internaţional al mărfurilor periculoase (A.D.R.)*: substanţe 
şi articole explozive; gaze; substanţe lichide inflamabile; substanţe autoinfla- 
mabile; substanţe care, în contact cu apa, degajează gaze inflamabile; substanţe 
comburante; peroxizi organici; substanţe toxice; substanțe contagioase; mate- 
riale radioactive; substanţe corosive; substanțe şi obiecte periculoase diverse. 

Deci, în concluzie, obiectul material în cazul transportării, păstrării sau 
comercializării produselor (mărfurilor) periculoase pentru viața sau sănătatea 





1 Monitorul Oficial al Republicii Moldova, nr. 87-90, 2002. 


19 “Tratate internaţionale la care Republica Moldova este parte, vol. 15, Chişinău, Moldpres; 


Monitorul Oficial al Republicii Moldova, 1999, p. 132-149. 

consumatorilor, în proporții mari sau deosebit de mari, presupune regimuri 
diferite, care trebuie luate în consideraţie la individualizarea pedepsei. Astfel, 
asemenea produse (mărfuri) pot fi: a) interzise, în orice condiţii, transportării, 
păstrării sau comercializării (de exemplu, produsele (mărfurile) falsificate); 
b) interzise transportării, păstrării sau comercializării, deoarece sunt de 
proastă calitate sau necorespunzătoare standardelor; c) interzise transportării, 
păstrării sau comercializării până la remedierea deficienţelor (printre acestea 
numărându-se absenţa certificatului igienic, a certificatului sau a declaraţiei 
de conformitate, a standardelor elaborate etc.) 

La calificare, nu importă dacă produsul (marfa) periculos pentru viața sau 
sănătatea consumatorilor, estimat în proporții mari (sau deosebit de mari) — 
transportat, păstrat sau comercializat — este fals sau autentic. 

În cazul producerii (falsificării) produselor (mărfurilor) periculoase pen- 
tru viaţa sau sănătatea consumatorilor, săvârșite în proporții mari, produsul 
(marfa) falsificat nu constituie obiectul material al infracţiunii, ci obiectul 
produs prin infracţiune (sau pe scurt — produsul infracțiunii). Întrucât obiec- 
tul material trebuie să preexiste săvârșirii infracţiunii, acesta va fi format din 
materia primă din care se confecționează produsul (marfa) falsificat. 

Conform Legii privind protecția consumatorilor, prin “produs falsificat” 
se înțelege produsul fabricat din alţi componenți, în alte proporţii sau în alte 
condiții decât cele stabilite în documentele normative, care este prezentat 
drept veritabil. 

Prin urmare, produsul (marfa) falsificat este întotdeauna de proastă cali- 
tate sau necorespunzător standardelor. 

Trebuie de menţionat că, în cazul în care obiectul material (produsul) 
al infracţiunii îl formează substanţele explozive sau materialele radioactive, 
substanțele uşor inflamabile sau corosive, armele sau muniţiile, atunci apare 
posibilitatea aplicării în locul art. 216 din CP al RM, a unei norme speciale 
(art. 290, 292, 293 sau 294 din CP al RM). 

În sfârşit, în cazul prestării serviciilor periculoase pentru viaţa sau sănăta- 
tea consumatorilor, săvârşite în proporții mari sau deosebit de mari, este cazul 
să vorbim nu despre un obiect material, ci despre un obiect imaterial. Potrivit 
Legii privind protecţia consumatorilor, serviciul este activitatea, alta decât cea 
din care rezultă produse, desfăşurată în scopul satisfacerii unor necesităţi ale 
consumatorilor. 

În calitate de servicii periculoase pentru viaţa sau sănătatea consumato- 
rilor pot apărea serviciile: medicale, balneologice, de alimentaţie publică, de 
divertisment, de turism etc. 

Victima infracţiunii de la art. 216 din CP al RM este consumatorul. Con- 
form Legii privind protecţia consumatorilor, prin “consumator” se înţelege 
orice persoană fizică ce intenționează să comande sau să procure ori care co- 
mandă, procură sau foloseşte produse ori servicii pentru necesităţi nelegate de 
activitatea de întreprinzător sau profesională. 

Latura obiectivă a infracţiunii în cauză include fapta prejudiciabilă care 
constă în acţiune. Acţiunea dată se exprimă în oricare din următoarele moda- 
lităţi, realizate în raport cu produsele (mărfurile) periculoase pentru viața sau 
sănătatea consumatorilor, estimate în proporții mari: 1) producerea (falsifica- 
rea); 2) transportarea; 3) păstrarea; 4) comercializarea. De asemenea, acțiunea 
dată se poate exprima în modalitatea de prestare a serviciilor periculoase pen- 
tru viața sau sănătatea consumatorilor, săvârşită în proporții mari. 

Prin “producere (falsificare)” se are în vedere fabricarea produsului (mărfii) 
din alți componenți, în alte proporţii sau în alte condiţii decât cele stabilite în 
documentele normative, când produsul (marfa) este prezentat drept veritabil. 

De cele mai dese ori sunt supuse falsificării: produsele alcoolice, produsele 
alimentare, medicamentele, articolele de uz casnic, de parfumerie şi cosmetică 
şi alte produse, care, nefiind autentice, prezintă pericol pentru viața sau sănă- 
tatea consumatorilor. Acest pericol este determinat de faptul că produsul fal- 
sificat conține adaosuri sau ingrediente interzise pentru utilizare (de exemplu, 
băutura alcoolică a fost fabricată din alcool etilic denaturat sau alcool metilic), 
ori produsele pentru uz intern sunt obținute din materie primă nealimentară, 
ori alte deficienţe, condiționate de ignorarea cerinţelor tehnologice, determină 
pericolul pentru viaţa sau sănătatea consumatorilor. 

Prin “transportare” se are în vedere deplasarea (cu un vehicul) a produse- 
lor (mărfurilor) dintr-un loc în altul. 

Tehnologia transportării produselor (mărfurilor) periculoase pentru viața 
sau sănătatea consumatorilor este reglementată în: Legea Republicii Moldova 
cu privire la radioprotecţie şi securitatea nucleară, adoptată de Parlamentul 
Republicii Moldova la 24.12.1997%; Legea Republicii Moldova cu privire la 
regimul produselor şi substanţelor nocive, adoptată de Parlamentul Republicii 
Moldova la 3.07.19977!; Legea Republicii Moldova privind deşeurile de pro- 
ducție şi menajere, adoptată de Parlamentul Republicii Moldova la 9.10.19972%; 





% Monitorul Oficial al Republicii Moldova, nr. 24-25, 1998. 
2 Monitorul Oficial al Republicii Moldova, nr. 67-68, 1997. 
% Monitorul Oficial al Republicii Moldova, nr. 16-17, 1998. 

Hotărârea Guvernului Republicii Moldova cu privire la efectuarea transportu- 
rilor de mărfuri periculoase pe teritoriul Republicii Moldova etc. 

Nerespectarea, de către făptuitor, a tehnologiei arătate imprimă caracter 
de ilegalitate penală transportării produselor (mărfurilor) periculoase pentru 
viaţa sau sănătatea consumatorilor, săvârşite în proporții mari. În lipsa neres- 
pectării tehnologiei transportării produselor (mărfurilor) periculoase pentru 
viața sau sănătatea consumatorilor, răspunderea conform art. 216 din CP al 
RM nu poate fi angajată. 

Prin “păstrare” se înţelege ținerea produsului (mărfii) în sfera de stăpânire 
a făptuitorului. Şi la această modalitate, este obligatoriu să se stabilească faptul 
nerespectării de către făptuitor a tehnologiei păstrării produselor (mărfurilor) 
periculoase pentru viața sau sănătatea consumatorilor. 

Prin “comercializare” trebuie de înțeles punerea produselor (mărfurilor) 
în circulaţie prin vânzare, schimb, dare în chirie etc. Comercializarea pro- 
duselor (mărfurilor) periculoase pentru viața sau sănătatea consumatorilor 
trebuie să se desfăşoare în condiţii de legalitate. În caz contrar, făptuitorul 
poate fi tras la răspundere conform art. 216 din CP al RM. În această ordine 
de idei, trebuie de notat că există acte normative ale Ministerului Sănătății 
care interzic comercializarea, în condiţii de ilegalitate, a unor produse (măr- 
furi) periculoase pentru viața sau sănătatea consumatorilor: Hotărârea despre 
interzicerea importului şi desfacerii nutrienţilor biologic activi (preparate 
parafarmaceutice) în lipsa certificării de stat în Republica Moldova, nr. 6 din 
6.05.1998%; Hotărârea privind interzicerea comercializării, la pieţe, magazine 
şi alte puncte comerciale din Republica Moldova, a generatorului de tip “La- 
ser-Diod” (indicator Laser la distanță), nr.02-00 din 10.04.20002; Hotărârea 
cu privire la aprobarea şi implementarea Regulilor şi normelor sanitare pri- 
vind aditivii alimentari (lit. d) din pct. 14), nr. 05a-00 din 17.12.2001% etc. 

Prin “prestarea serviciului” se înţelege efectuarea acestuia în beneficiul 
consumatorului. Conform art. 9 din Legea privind protecția consumatorilor, 
prestatorul de servicii este obligat: să folosească, la prestarea serviciilor, numai 
produse şi proceduri inofensive, care, dacă legislaţia prevede aceasta, trebuie 
să fie certificate; să presteze numai servicii care nu afectează inclusiv viața sau 
sănătatea consumatorilor; să asigure, la prestarea serviciilor, respectarea con- 
diţiilor tehnice stabilite de producător pentru produs etc. 





% Monitorul Oficial al Republicii Moldova, nr. 92-93, 1998. 
+ Monitorul Oficial al Republicii Moldova, nr. 53, 2000. 
% Monitorul Oficial al Republicii Moldova, nr. 50-52, 2002. 

Infracțiunea prevăzută la art. 216 din CP al RM este una formală. Ea se con- 
sideră consumată din momentul producerii (falsificării), transportării, păstră- 
rii sau comercializării produselor (mărfurilor) respective, indiferent de urmă- 
rile prejudiciabile. Formula “săvârşite în proporţii mari (săvârşite în proporții 
deosebit de mari)” nu desemnează urmările prejudiciabile ale infracțiunii, deci 
nu indică prejudiciul (daunele) în proporții mari (deosebit de mari). Această 
formulă desemnează caracteristicile valorice ale obiectului material (imaterial) 
al infracţiunii, în vederea delimitării infracţiunii de la art. 216 din CP al RM de 
faptele de la art. 42! şi 152% din Codul cu privire la contravenţiile administrative. 
Chiar dacă survine un prejudiciu, acesta va ţine de componenţele altor infrac- 
ţiuni (de exemplu, prevăzute la art. 244, 250 etc. din CP al RM). 

Latura subiectivă a infracţiunii prevăzute la art. 216 din CP al RM este ca- 
racterizată prin intenţie directă. Motivele infracţiunii pot consta în: interesul 
material, concurența economică neloială, năzuința de imitare a producătorilor 
notorii etc. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică ce 
desfăşoară activitate de întreprinzător. 

Varianta agravată a infracțiunii în cauză, prevăzută la alin. (2) al art. 216 din 
CP al RM, presupune prezenţa oricăreia din următoarele două circumstanţe: 

a) săvârşită repetat; 

b) dacă a provocat din imprudenţă vătămarea gravă sau medie a sănătății 

ori decesul persoanei. 

Totodată, la alin. (3) al art. 216 din CP al RM sunt nominalizate următoa- 
rele circumstanţe agravante: 

a) săvârşită în proporții mari; 

b) săvârşită de un grup criminal organizat sau de o organizaţie criminală; 

c) dacă a provocat decesul a două sau mai multor persoane. 

În fond, configuraţia semantică a tuturor acestor circumstanţe ne este 
cunoscută din investigaţiile asupra componenţelor de infracțiuni examinate 
anterior. Urmează doar să fie făcută o ajustare la esenţa juridică a infracțiunii 
de la art. 216 din CP al RM. 

Secţiunea a III-a. TRAFICUL DE SUBSTANŢE NARCOTICE, 
PSIHOTROPE SAU DE PRECURSORI 


$1. Circulaţia ilegală a substanțelor narcotice, psihotrope 
sau a precursorilor 


Varianta-tip a infracțiunii prevăzute la art. 217 din CP al RM constă în 
activitatea ilegală privind circulaţia substanţelor narcotice, psihotrope sau a 
precursorilor, adică cultivarea de plante care conţin substanțe narcotice sau 
psihotrope, prelucrarea sau utilizarea a astfel de plante, elaborarea, produce- 
rea, fabricarea, extragerea, prelucrarea, deținerea, păstrarea, eliberarea, comer- 
cializarea, distribuirea, procurarea, livrarea, expedierea, importul, exportul, 
nimicirea substanţelor narcotice, psihotrope sau a precursorilor, supuse con- 
trolului în conformitate cu legislaţia, precum şi organizarea consumului de 
asemenea substanţe fără autorizaţie. 

Obiectul juridic special al infracţiunii în cauză este format din relaţiile 
sociale privitoare la circulaţia legală a substanţelor narcotice, psihotrope sau a 
precursorilor. 

Obiectul material sau, după caz, produsul infracţiunii îl reprezintă: 

1) substanţele narcotice; 

2) substanţele psihotrope; 

3) precursorii; 

4) plantele care conţin substanţe narcotice sau psihotrope. 

În temeiul prevederilor Legii Republicii Moldova cu privire la circulația 
substanțelor narcotice şi psihotrope şi a precursorilor, adoptate de Parlamen- 
tul Republicii Moldova la 6.05.1999%, noţiunile sus-numite trebuie definite în 
felul următor: 

- substanţele narcotice sunt substanţele de origine naturală sau sintetică 
sau preparatele conţinând astfel de substanţe, care provoacă dereglări 
psihice şi dependenţă fizică la consumul lor abuziv (criteriul medical) 
şi care sunt nominalizate în mod exhaustiv în Lista nr. 1 a Tabelului 
nr. |, în Lista nr. 1 a Tabelului nr. 2, în Lista nr. 1 a Tabelului nr. 3, apro- 
bate prin hotărârea Comitetului permanent de control asupra droguri- 
lor (CPCD), procesul-verbal nr. 7 din 1.12.1988” (criteriul juridic). Ca 
exemple de substanţe narcotice pot fi numite: canabisul, heroina, LSD, 
opiul, cocaina, morfina, fentanilul etc.; 





% Monitorul Oficial al Republicii Moldova, nr. 73-77, 1999. 
% Monitorul Oficial al Republicii Moldova, nr. 16-18, 1999. 

- substanţele psihotrope sunt substanţele de origine naturală sau sinte- 
tică sau preparatele conţinând astfel de substanţe, care provoacă dere- 
glări psihice şi dependenţă fizică la consumul lor (criteriul medical) şi 
care sunt nominalizate în mod exhaustiv în Lista nr. 2 a Tabelului nr. 1, 
în Lista nr. 2 a Tabelului nr. 2, în Lista nr. 2 şi 3 a Tabelului nr. 3, aprobate 
prin hotărârea sus-numită a CPCD (criteriul juridic). Ca exemple de 
substanţe psihotrope menţionăm: mescalina, psilocibina, amfetamina, 
fenciclidina etc.; 

- precursorii sunt substanţele de origine naturală sau sintetică, utilizate 
ca materie primă la producerea de substanţe narcotice sau psihotrope, 
şi care sunt nominalizate în mod exhaustiv în Tabelul nr. 4, aprobat prin 
hotărârea sus-numită a CPCD (de exemplu, efedrina, acidul lisergic, ace- 
tona, acidul fenilacetic, eterul etilic, acidul clorhidric, acidul sulfuric, 
permanganatul de caliu etc.). 

Menţionăm că regimul de circulaţie al precursorilor se deosebeşte de cel 
al substanţelor narcotice sau psihotrope. Astfel, conform art. 39 din Legea cu 
privire la circulaţia substanţelor narcotice şi psihotrope şi a precursorilor, 
producerea, distribuirea, comerțul cu ridicata, comercializarea internaţională 
a precursorilor se efectuează în bază de autorizaţii. Precursorii se află sub in- 
cidenţa normelor referitoare la substanţele din tabelele nr. II și nr. III din anexa 
la legea sus-amintită, privind limitarea rezervelor şi a producerii, privind co- 
mercializarea internațională (exportul, importul, tranzitul, circulaţia în por- 
turi şi în zonele de comerţ libere), privind transportul cu ridicata, expedierea 
poştală şi evidența; 

- plantele care conţin substanțe narcotice sau psihotrope sunt: macul 

somnifer, cânepa, arbustul coca etc. 

Latura obiectivă a infracţiunii prevăzute la art. 217 din CP al RM include 
fapta prejudiciabilă care constă într-o acţiune. Această acțiune se poate expri- 
ma prin oricare din următoarele modalități alternative: 

1) cultivarea, fără autorizaţie, de plante care conţin substanţe narcotice sau 

psihotrope. 

Cultivarea presupune însămânțarea, răsădirea, îngrijirea şi recoltarea 
plantelor care conţin substanţe narcotice sau psihotrope. 

Menţionăm că semănatul sau creşterea ilegală de mac pentru ulei sau a 
cânepei, în afară de cea a cărei cultivare este interzisă - indiene, sud-manciu- 
riene şi din Ciuia-de-Sud, din Arhonul-de-Sud şi din sudul ținutului Krasno- 
dar — nu atrage răspundere penală, ci se califică potrivit art. 105% din Codul cu 
privire la contravenţiile administrative. 

Din textul art. 217 din CP al RM rezultă că cultivarea de plante care con- 
ţin substanţe narcotice sau psihotrope trebuie să se facă în lipsa autorizaţiei. 
Autoritatea, competentă să elibereze şi să retragă autorizații pentru activități 
cu substanţe narcotice sau psihotrope ori cu precursori, este Comitetul perma- 
nent de control asupra drogurilor din cadrul Ministerului Sănătăţii. 

Cultivarea macului somnifer poate fi autorizată numai în scopuri ştiinți- 
fice sau pentru producerea de seminţe. Cultivarea cânepei poate fi autorizată 
numai în scopuri ştiinţifice şi pentru producerea de seminţe şi fibre. Cultivarea 
arbustului coca sau a altor plante care conţin substanţe narcotice sau psihotro- 
pe poate fi autorizată numai în scopuri ştiinţifice. Cultivarea unor asemenea 
plante, în scopul producerii substanţelor narcotice sau psihotrope, nu poate fi 
autorizată. Titularul autorizaţiei trebuie să-şi desfăşoare activitatea de culti- 
vare de plante care conţin substanţe narcotice sau psihotrope, în strictă con- 
formitate cu Legea cu privire la circulația substanțelor narcotice şi psihotrope 
şi a precursorilor, precum şi numai în condiţiile autorizaţiei. Orice activitate 
neautorizată, privind cultivarea de plante care conţin substanţe narcotice sau 
psihotrope este susceptibilă de calificare conform art. 217 din CP al RM; 

2) prelucrarea sau utilizarea, fără autorizaţie, a plantelor care conţin sub- 

stanțe narcotice sau psihotrope. 

Această modalitate presupune includerea plantelor corespunzătoare în 
procesul de producţie, în vederea obţinerii de substanţe narcotice sau psiho- 
trope. Activitatea de prelucrare se atestă în cazul tratării - cu ajutorul unor 
agenţi chimici, fizici, mecanici etc. — a plantelor care conţin substanţe narco- 
tice sau psihotrope. Activitatea de utilizare se atestă când plantele respective 
sunt folosite ca parte componentă în procesul de producție. 

Ca exemplu care ilustrează esența modalităţii de față apare cazul când 
iarba de cânepă pisată este distilată cu alcool sau cu eter etilic, în vederea obţi- 
nerii uleiului de canabis; 

3) elaborarea, fără autorizaţie, a substanţelor narcotice, psihotrope sau a 

precursorilor. 

Se are în vedere activitatea creativă a autorului care inventează o nouă sub- 
stanță narcotică, psihotropă sau un precursor nou. Conform Legii Republicii 
Moldova privind brevetele de invenţie, adoptate de Parlamentul Republicii Mol- 
dova la 18.05.1995%, se exclud de la brevetare invențiile a căror exploatare co- 
mercială se cere a fi prevenită, inclusiv în scopul ocrotirii sănătăţii oamenilor. 





% Monitorul Oficial al Republicii Moldova, nr. 53-54, 1995. 

Accentuăm că, chiar şi în cazul modalităţii în cauză, trebuie să fie întrunit 
criteriul juridic ce caracterizează substanţele narcotice, psihotrope şi precur- 
sorii; deci, la momentul săvârşirii infracțiunii, acestea trebuie să fie nominali- 
zate în tabelele corespunzătoare ale CPCD. Dacă, fiind noi, substanţele încă nu 
au reuşit să fie incluse în tabelele date, atunci activitatea privind circulaţia lor 
(inclusiv elaborarea) nu poate fi calificată conform art. 217 din CP al RM; 

4) producerea sau fabricarea, fără autorizaţie, a substanțelor narcotice, 

psihotrope sau a precursorilor. 

Modalitatea dată presupune obținerea substanţelor respective pe cale de sin- 
teză în industrie sau în laborator (de exemplu, heroina se obține prin acetilarea 
morfinei bază cu clorură de acetil, anhidridă acetică în benzen sau acid acetic); 

5) extragerea, fără autorizaţie, a substanţelor narcotice, psihotrope sau a 

precursorilor. 

Se are în vedere obținerea substanţelor respective din plante (de exemplu, 
opiul se obţine din latexul macului somnifer); 

6) prelucrarea, fără autorizaţie, a substanţelor narcotice, psihotrope sau a 

precursorilor. 

Această modalitate se exprimă în modificarea calităților de consum ale 
substanţelor respective, în vederea sporirii acestor calități (de exemplu, când 
pulberea de opiu, care se concentrează în vid la 50-60* C, se tratează cu soluţie 
de clorură de calciu, iar din această soluţie, prin filtrare, concentrare şi alcali- 
nizare cu amoniac, se obţine morfina bază); 

7) deținerea sau păstrarea, fără autorizaţie, a substanţelor narcotice, psiho- 

trope sau a precursorilor. 

Se are în vedere fapta persoanei de a păstra (asupra sa, la domiciliu, în 
ascunzătoare sau în orice alt loc ştiut de ea) substanţele respective, indiferent 
dacă este sau nu consumatoare de astfel de substanţe și dacă acestea îi aparţin 
ei sau altei persoane. 

Răspunderea penală pentru deținerea sau păstrarea, fără autorizație, a 
substanţelor narcotice, psihotrope sau a precursorilor, survine indiferent de 
durata acestor activităţi. 

Chiar dacă nu mai este prevăzută răspunderea penală pentru consumul 
substanţelor narcotice, psihotrope sau a precursorilor, trebuie de subliniat că, 
atunci când consumatorul cumpără aceste substanţe de la sursa de aproviziona- 
re sau şi le procură în alt mod în vederea consumării, el le deţine sau le păstrează, 
în acelaşi timp. Deci poate fi tras la răspundere conform art. 217 din CP al RM. 

În alte cazuri, deținerea sau păstrarea substanţelor respective este o conti- 
nuare firească a procurării sau a fabricării (uneori a transportării, expedierii 
etc.) a substanţelor narcotice, psihotrope sau a precursorilor. 

În conformitate cu Legea cu privire la circulația substanţelor narcotice şi 
psihotrope şi a precursorilor, deținerea şi păstrarea substanţelor narcotice şi 
psihotrope se permit numai în scopuri medicale şi ştiinţifice. Substanțele nar- 
cotice şi psihotrope se păstrează în încăperi special amenajate, în cantități şi în 
termene stabilite de CPCD. Nu se permite acumularea de substanţe narcotice 
şi psihotrope, la producători, comercianţi, organizații de distribuţie, farmaciști, 
întreprinderi sau împuterniciţi ai acestora, în cantități mai mari decât necesa- 
rul activităţii lor normale, luându-se în consideraţie cererea de pe piaţă. 

Oricare asemenea încălcare a condiţiilor autorizaţiei va echivala cu deţi- 
nerea sau păstrarea, fără autorizaţie, a substanţelor corespunzătoare, deci va 
putea atrage răspunderea potrivit art. 217 din CP al RM. 

Accentuăm că păstrarea ilegală, fără scop de vânzare, a substanţelor nar- 
cotice sau psihotrope în cantităţi mici, se califică în conformitate cu art. 44 din 
Codul cu privire la contravenţiile administrative. Determinarea cantităților 
mici de substanţe narcotice sau psihotrope se face conform Tabelului nr. 6, 
aprobat prin hotărârea CPCD (procesul-verbal nr. 7 din 1.12.1988). De aceea, 
păstrarea, fără autorizaţie, a substanţelor narcotice, psihotrope sau a precur- 
sorilor (ca şi celelalte modalităţi de activitate ilegală privind circulaţia acestor 
substanţe), se califică conform art. 217 din CP al RM, numai dacă se constată 
că cantităţile acelor substanţe depășesc cantităţile mici; 

8) eliberarea, comercializarea, distribuirea sau livrarea, fără autorizaţie, a 

substanțelor narcotice, psihotrope sau a precursorilor. 

Modalitatea dată presupune comiterea acţiunii (vânzare, schimb, donare, 
dare de împrumut, dare în contul unei datorii, administrare a unei injecții 
etc.), în urma căreia posesor al substanţelor arătate devine o altă persoană. 
Menţionăm că administrarea de substanţe narcotice sau psihotrope unor 
animale nu formează modalitatea de față (se are în vedere, de exemplu, admi- 
nistrarea unei asemenea substanţe psihotrope cum este ketamina, utilizate în 
calitate de substanţă pentru narcoză de către veterinarii-chirurgi); 

9) procurarea, fără autorizaţie, a substanţelor narcotice, psihotrope sau a 

precursorilor. 

În ipoteza dată, se realizează obținerea în posesie, printr-o tranzacţie neauto- 
rizată, a substanţelor respective. Interpretând prevederile alin. (3) al art. 126 din 
CP al RM, putem afirma că sustragerea substanţelor narcotice, psihotrope sau 
a precursorilor nu poate fi recunoscută ca formă a procurării, fără autorizaţie, 
a unor asemenea substanțe. lată de ce sustragerea substanţelor narcotice, psiho- 
trope sau a precursorilor trebuie calificată nu conform art. 217 din CP al RM, 
ci conform normelor din Capitolul VI al Părţii speciale a Codului penal, care 
prevăd răspunderea inclusiv pentru infracțiunile săvârşite prin sustragere. 

Procurarea ilegală, fără scop de vânzare, a substanțelor narcotice sau 
psihotrope în cantități mici, se califică potrivit art. 44 din Codul cu privire la 
contravenţiile administrative; 

10) expedierea, fără autorizaţie, a substanţelor narcotice, psihotrope sau a 

precursorilor. 

Se are în vedere trimiterea substanţelor respective dintr-o locaţie geografică 
în alta, prin poştă sau bagaj, adică fără participarea nemijlocită a făptuitorului. 

În conformitate cu art. 20 din Legea cu privire la circulaţia substanţelor 
narcotice şi psihotrope şi a precursorilor, nu poate fi autorizată, în nici un fel 
de condiţii, expedierea poştală a substanţelor narcotice sau psihotrope; 

11) importul sau exportul, fără autorizaţie, a substanţelor narcotice, psiho- 

trope sau a precursorilor. 

În cazul acestei modalităţi, sunt săvârşite, altfel decât se statuează în auto- 
rizaţie, operaţiuni de comerț internațional de introducere (scoatere) într-o țară 
a substanţelor respective produse sau procurate din alte țări. În acelaşi timp, nu 
sunt aplicate metodele şi mijloacele indicate la alin. (2) al art. 248 din CP al RM. 

În conformitate cu Legea cu privire la circulația substanţelor narcotice şi 
psihotrope şi a precursorilor, importul şi exportul de substanţe narcotice şi 
psihotrope se efectuează în bază de autorizaţie a CPCD, sub supravegherea şi 
controlul acestuia (de exemplu, în anul 2004, Republica Moldova a importat 
3000 grame de codeină, 1000 grame de etilmorfină, 50 grame de fentanil, 
10000 grame de metadon, 6500 grame de morfină, 1000 grame de opiu, 3000 
grame de petidină etc.). Fiecare caz de import sau export, indiferent de faptul 
că este vorba de una sau câteva substanţe, sau loturi de substanţe, se efectuează 
în bază de autorizaţie aparte de import sau export. Nu poate fi autorizat ex- 
portul în formă de corespondenţă la căsuțe poştale sau pe adresa băncii pentru 
o altă persoană decât cea indicată în autorizaţia de export, sau în formă de co- 
respondenţă pe adresa depozitului vamal de înregistrare (cu excepţia cazuri- 
lor când țara importatoare indică în adeverinţa de import că permite plasarea 
loturilor la depozitul vamal de înregistrare); 

12) nimicirea, fără autorizaţie, a substanţelor narcotice, psihotrope sau a 

precursorilor. 

Se are în vedere influențarea substanţelor respective cu ajutorul unor 
agenţi termici, chimici, fizici, biologici etc. (de exemplu, prin incapsulare în 
beton, când în cofrajul cu fiole se toarnă soluţie de ciment), în scopul desfiin- 
ţării calităţilor lor de consum. 

În conformitate cu Legea cu privire la circulaţia substanțelor narcotice 
şi psihotrope şi a precursorilor, substanțele narcotice şi psihotrope, a căror 
utilizare este nerațională, se nimicesc în modul stabilit de Comisia Interde- 


368 DREPT PENAL. PARTEA SPECIALĂ 





partamentală de Combatere a Narcomaniei şi Narcobusinessului. Substanțele 
narcotice şi psihotrope se nimicesc dacă: a) a expirat termenul lor de valabili- 
tate; b) au fost supuse unor acțiuni chimice sau fizice, devenind inutilizabile 
sau neprelucrabile; c) au fost depistate şi confiscate din circulaţia ilicită, şi nu 
prezintă valoare pentru scopuri legale medicale, ştiinţifice şi de altă natură sau 
nu pot fi prelucrate. 

Orice încălcare a acestor condiţii atrage răspunderea potrivit art. 217 din 
CP al RM; 

13) organizarea consumului, fără autorizaţie, a substanțelor narcotice sau 

psihotrope. 

În situaţia dată, făptuitorul întreprinde eforturile necesare pentru ca per- 
soanele interesate să poată consuma substanţe narcotice sau psihotrope. 

Organizarea consumului substanţelor respective, inutilizabile în scopuri 
medicale, este interzisă în orice condiţii. Organizarea consumului substanţe- 
lor, utilizabile în scopuri medicale (codeină, fentanil, morfină etc.) este permi- 
să în baza autorizaţiei eliberate de CPCD. Organizarea presupune o pluralitate 
de consumatori, fie că aceştia consumă separat la un anumit timp, deosebit de 
al celorlalți, fie că ei consumă împreună, în acelaşi timp. 

La calificare, nu importă dacă substanțele narcotice sau psihotrope sunt 
aduse de către consumatori ori cel care organizează consumul pune la dis- 
poziţia lor aceste substanţe; nu are importanţă dacă persoanele în cauză sunt 
consumatori primari sau narcomani inveterați. 

Totodată, este necesar ca organizarea consumului de substanţe narcotice 
sau psihotrope să nu se desfăşoare în cadrul speluncilor. În caz contrar, cele 
comise trebuie calificate conform art. 219 din CP al RM. 

Infracţiunea de la art. 217 din CP al RM se consideră o infracțiune forma- 
lă. Ea se consideră consumată din momentul realizării oricăreia din modali- 
tăţile care alcătuiesc fapta prejudiciabilă, indiferent de urmările prejudiciabile 
produse. 

Latura subiectivă a circulaţiei ilegale a substanțelor narcotice, psihotrope 
sau a precursorilor se caracterizează prin intenţie directă. Motivele infrac- 
ţiunii se pot exprima în: interesul material; năzuința de a-şi asigura propriul 
consum; năzuinţa de a curma suferința celor dependenți fizic de substanţele 
narcotice sau psihotrope; năzuinţa afirmării de către făptuitor a potenţialului 
său ştiinţific etc. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani (alineatul (1)) sau 14 ani 
(alineatul (2) sau (3)); 2) persoana juridică ce desfăşoară activitatea de între- 
prinzător. 

Potrivit alin. (4) al art. 217 din CP al RM, persoana fizică, care a predat 
benevol substanţele narcotice, psihotrope sau precursorii, este liberată de răs- 
pundere penală pentru activitate ilegală privind circulaţia acestora. 

Se are în vedere situaţia când făptuitorul, având posibilitatea să desfăşoare 
în continuare activitatea ilegală privind circulaţia substanţelor narcotice, 
psihotrope sau a precursorilor, le predă de bunăvoie organelor de urmărire 
penală, până la înaintarea cerinţei de predare a lor. Motivul predării benevole 
nu contează la liberarea de răspundere penală. 

Agravantele de la alin. (2) al art. 217 din CP al RM sunt: 

a) repetat; 

b) de două sau mai multe persoane; 

c) cu utilizarea substanțelor narcotice sau psihotrope care prezintă un 

pericol deosebit pentru sănătatea omului. 

Deoarece ultima dintre circumstanţele numite este nouă, nefiind exami- 
nată anterior, ne vom îndrepta atenția asupra ei. 

Interpretând prevederile din anexa la Legea cu privire la circulația sub- 
stanțelor narcotice şi psihotrope şi a precursorilor, precum şi din hotărârea 
CPCD (procesul-verbal nr. 7 din 1.12.1988), putem specifica că prin “substanţe 
narcotice sau psihotrope care prezintă un pericol deosebit pentru sănătatea 
omului” se au în vedere substanţele narcotice sau psihotrope, inutilizabile sau 
utilizabile în scopuri medicale, nominalizate în Tabelul nr. 1 şi Tabelul nr. 2 
din hotărârea CPCD sus-amintită. 

Varianta agravată a circulaţiei ilegale a substanţelor narcotice, psihotrope 
sau a precursorilor, prevăzută la alin. (3) al art. 217 din CP al RM, presupune 
săvârşirea acestei infracțiuni în următoarele circumstanţe: 

a) deun grup criminal organizat sau de o organizaţie criminală; 

b) în proporţii mari. 

Întrucât caracteristicile circumstanţei agravante de la lit. a) din alin. (3) 
al art. 217 din CP al RM ne sunt cunoscute, ne vom polariza atenția asupra 
agravantei de la litera b) a aceleiaşi norme. 

Pentru a înţelege semnificaţia noţiunii “proporţii mari”, este necesar, în 
conformitate cu alin. (3) al art. 126 din CP al RM, să consultăm prevederile din 
Tabelul nr. 6 al hotărârii CPCD. Conform acestuia, proporțiile mari (cantităţi- 
le mari; dozele mari) ale substanţelor narcotice sau psihotrope se determină nu 
în funcţie de valoarea în bani a acestor substanţe, ci în funcţie de greutatea do- 
zei sau lotului substanţelor narcotice sau psihotrope, aflate în circulaţia ilegală 
(de exemplu, de la 500 grame - marijuana uscată, de la 0,005 grame - heroina, 
de la 3 grame - amfetamina, de la 0,002 grame - fentanilul etc.). 

În cazul în care proporţiile mari nu sunt atinse, însă nici despre cantitate 
mică nu se poate vorbi, circulaţia ilegală a substanţelor narcotice, psihotrope 
sau a precursorilor se califică potrivit art. 217 din CP al RM (cu excepţia lit. b) 
din alin. (3)). 

Este necesar de accentuat că, potrivit art. 38 al Legii cu privire la circulația 
substanţelor narcotice şi psihotrope şi a precursorilor, preparatele care conțin 
două sau mai multe substanţe narcotice sau psihotrope, pentru care sunt stabi- 
lite diferite reguli de circulaţie, se află sub incidenţa regulilor stabilite pentru 
substanţele cu regim mai riguros. 

Astfel, la determinarea proporţiilor (cantităţii; dozei), va fi luată în consi- 
deraţie regula stabilită pentru substanţa narcotică sau psihotropă, pentru care 
este prevăzut cel mai mic gramaj. 


$2. Prescrierea ilegală a preparatelor narcotice sau psihotrope 


Prima variantă-tip a infracţiunii de la art. 218 din CP al RM constă în pre- 
scrierea fără necesitate a preparatelor narcotice sau psihotrope. 

Obiectul juridic special al infracţiunii date îl reprezintă relaţiile sociale ce 
ţin de prescrierea legală a substanțelor narcotice sau psihotrope. 

Obiectul material al infracţiunii de prescriere ilegală a preparatelor nar- 
cotice sau psihotrope este constituit din: reţetele pentru obținerea preparatelor 
narcotice sau psihotrope (alin. (1) al art. 218 din CP al RM); reţetele sau alte 
documente care permit obținerea preparatelor sau substanţelor narcotice sau 
psihotrope (alin. (2) al art. 218 din CP al RM). 

Prin “reţetă” se înţelege prescripţia medicului cu privire la compoziţia, 
cantitatea, forma şi termenul de fabricare a preparatelor narcotice sau psiho- 
trope, modul de utilizare a acestor preparate etc. 

Prin “preparate narcotice sau psihotrope” se înţeleg amestecurile de sub- 
stanţe în orice stare fizică, ce conţine una sau mai multe substanţe narcotice 
ori psihotrope. 

În conformitate cu Legea cu privire la circulația substanţelor narcotice şi 
psihotrope şi a precursorilor, preparatele narcotice și psihotrope pentru con- 
sum individual se eliberează numai cu reţete medicale speciale. În instituţiile 
medicale de tratament staționar, preparatele narcotice sau psihotrope se elibe- 
rează şi se utilizează la prescripţia făcută de medicul instituţiei. 

Reţetele pentru preparatele narcotice sau psihotrope se eliberează numai 
în scopuri terapeutice de către organul competent sau persoana împuternici- 
tă. Tipul reţetelor şi modalitatea eliberării se stabilesc de Ministerul Sănătăți. 
Reţetele pentru preparatele narcotice sau psihotrope se eliberează numai după 

examinarea şi identificarea bolnavului, şi numai pe un termen anumit: până 
la 7 zile (pentru preparatele conţinând substanţele din Tabelul nr. II din anexa 
la Legea cu privire la circulaţia substanțelor narcotice şi psihotrope, şi a pre- 
cursorilor); până la 30 de zile (pentru preparatele conţinând substanţele din 
Tabelul nr. III din aceeaşi anexă). Este interzisă eliberarea altor reţete până la 
expirarea termenului de valabilitate a rețetei precedente. În cazuri excepţiona- 
le, exclusiv în scopuri medicale, CPCD este în drept ca, în temeiul unei decizii 
a Ministerului Sănătăţii, în care să fie stipulate condiţiile respective, să permi- 
tă farmaciştilor eliberarea fără rețetă, în cantități mici, de preparate conţinând 
substanțele psihotrope din Tabelul nr. III, expus în anexă. 

În cazul faptei de la alin. (2) al art. 218 din CP al RM, obiectul material 
poate fi format nu doar din reţetele pentru obţinerea preparatelor narcotice 
sau psihotrope, dar şi din alte documente care permit obținerea substanțelor 
narcotice sau psihotrope. Astfel de documente sunt documentele de formă 
prestabilită, având rubrici anumite, care confirmă dreptul titularului lor să 
obţină substanţe narcotice sau psihotrope, pentru producerea, fabricarea, pre- 
lucrarea, distribuirea şi utilizarea lor în alte scopuri (în activitatea veterinară, 
în scopuri ştiinţifice şi educaţionale, în activitatea de expertizare, în activita- 
tea operativă de investigaţii etc.). 

Latura obiectivă a infracţiunii de la art. 218 din CP al RM include fapta 
prejudiciabilă care constă în acţiunea de prescriere fără necesitate a preparate- 
lor narcotice sau psihotrope. 

Prin “prescriere” trebuie de înțeles punerea la dispoziție (transmiterea) a 
reţetelor, pentru obținerea preparatelor narcotice sau psihotrope, către persoa- 
na fizică sau juridică. Prescrierea trebuie să fie fără necesitate, adică să presu- 
pună folosirea abuzivă a calității de medic pentru a înlesni, pe calea prescrierii 
medicale (obligatorii pentru farmacist), procurarea preparatelor narcotice sau 
psihotrope în alte scopuri decât efectuarea unui tratament medical. 

Infracţiunea în cauză este formală. Ea se consideră consumată din mo- 
mentul predării reţetei celui care urmează să o folosească, indiferent dacă 
acesta a reuşit sau nu să obțină preparatele narcotice sau psihotrope ce i-au 
fost prescrise. 

Latura subiectivă a prescrierii ilegale a preparatelor narcotice sau psiho- 
trope se caracterizează prin prezenţa intenţiei directe. Motivele infracțiunii se 
exprimă, de cele mai multe ori, în interesul material. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică ce 
desfăşoară activitatea de întreprinzător. În plus, în cazul faptei de la alin. (1) 
al art. 218 din CP al RM, persoana fizică trebuie să aibă calitatea specială de 

medic, care are dreptul să scrie, să semneze şi să ştampileze rețetele pentru 
obținerea preparatelor narcotice sau psihotrope. 

Cea de-a doua variantă-tip a infracțiunii în cauză, prevăzută la alin. (2) al 
art. 218 din CP al RM, se exprimă în săvârşirea falsificării rețetei sau a altor 
documente care permit obţinerea preparatelor şi substanţelor narcotice sau 
psihotrope. 

Acţiunea de falsificare presupune fabricarea completă a documentului res- 
pectiv fals (de exemplu, a reţetei cu toate rubricile şi inscripțiile necesare) sau 
modificarea ori completarea unei părți a documentului autentic (de exemplu, 
rectificarea sau nimicirea unei părți a textului, aplicarea ştampilei instituției 
medicale ori a ștampilei personale a medicului curant, semnarea în locul me- 
dicului etc.). 

Folosirea documentelor false, care permit obținerea preparatelor şi sub- 
stanţelor narcotice sau psihotrope, trebuie calificată de sine stătător, conform 
art. 217 din CP al RM (ca procurare a substanțelor narcotice sau psihotrope). 
Atunci când făptuitorul, folosind documentele respective false, a obținut pre- 
paratele ori substanţele narcotice sau psihotrope, fără a oferi în schimb plata 
pentru acestea, cele comise trebuie calificate conform art. 190 din CP al RM 
(cu calificarea suplimentară conform art. 218 din CP al RM, dacă făptuitorul 
este cel care a falsificat documentele). 

Cât priveşte vânzarea documentelor care permit obţinerea preparatelor 
şi substanțelor narcotice sau psihotrope, de către cel care le-a falsificat, cele 
săvârşite se califică potrivit art. 218 şi 361 din CP al RM. 

În cazul faptei de la alin. (2) al art. 218 din CP al RM, infracțiunea este 
formală, ea considerându-se consumată din momentul falsificării cel puţin a 
unui document care permite obţinerea preparatelor ori substanţelor narcotice 
sau psihotrope. 

În planul laturii subiective, nu se remarcă schimbări în comparaţie cu ceea 
ce s-a menţionat în raport cu prima variantă-tip. 

Varianta agravată a prescrierii ilegale a preparatelor narcotice sau psiho- 
trope, prevăzută la alin. (3) al art. 218 din CP al RM, presupune comiterea 
acestei infracțiuni în prezenţa vreuneia din următoarele circumstanțe: 

a) în mod repetat; 

b) de două sau mai multe persoane; 

c) cu scopul dea obţine preparatele ori substanţele narcotice sau psihotro- 

pe în proporții mari. 

În fond, toate aceste circumstanţe ne sunt cunoscute din analiza efectuată 
asupra componenţelor de infracțiuni, examinate până acum. Precizăm doar 
că, în ipoteza agravantei de la lit. c) din alin. (3) al art. 218 din CP al RM, nu 

este obligatorie realizarea scopului corespunzător. Dacă totuşi acest scop s-a 
realizat, este necesară calificarea prin concurs: lit. c) din alin. (3) al art. 218 şi 
lit. b) din alin. (3) al art. 217 din CP al RM. 


$3. Organizarea ori întreţinerea speluncilor pentru consumul 
substanţelor narcotice sau psihotrope 


Varianta-tip a infracțiunii prevăzute la art. 219 din CP al RM constă în or- 
ganizarea ori întreținerea speluncilor pentru consumul substanţelor narcotice 
sau psihotrope, precum şi punerea la dispoziţie a localurilor în aceste scopuri. 

Obiectul juridic special al infracţiunii în cauză este constituit din relaţiile 
sociale privitoare la asigurarea consumului substanţelor narcotice sau psiho- 
trope numai în scopuri medicale. 

Întrucât infracțiunea de la art. 219 din CP al RM nu presupune o influen- 
ţare directă asupra vreunui bun corporal, considerăm că ea nu are un obiect 
material. Or, noţiunile “spelunci” şi “localuri”, specificate în dispoziţia art. 219 
din CP al RM, implică nu ideea de imobil, privit în materialitatea sa, ci ideea 
de loc în care se desfășoară activitatea infracțională. 

Latura obiectivă a infracţiunii date include fapta prejudiciabilă care se 
exprimă în acţiune. Această acţiune este funcțională prin oricare din urmă- 
toarele trei modalități: 

a) organizarea speluncilor pentru consumul substanțelor narcotice sau 

psihotrope; 

b) întreţinerea speluncilor pentru consumul substanțelor narcotice sau 

psihotrope; 

c) punerea la dispoziţie a localurilor în scopul consumului substanţelor 

narcotice sau psihotrope. 

Prin “speluncă” se înţelege o încăpere locuibilă (apartament, odaie, vilă, 
casă individuală) sau nelocuibilă (subsolul sau podul casei, hambar, garaj, 
depozit, construcţia părăsită etc.), folosită pentru consumul substanţelor nar- 
cotice sau psihotrope. 

Vizavi de prima dintre modalitățile alternative sus-menţionate, organizarea 
speluncilor pentru consumul substanţelor narcotice sau psihotrope se exprimă 
în: selecţia clienţilor speluncii; procurarea de substanţe narcotice sau psihotro- 
pe, a instrumentelor ori a utilajului necesar fabricării sau administrării acestor 
substanţe; adaptarea încăperii pentru a servi nevoilor de consum al substanţelor 
narcotice sau psihotrope etc. 'Toate aceste activităţi sunt interconectate şi inter- 
dependente, deoarece au drept scop primar crearea unui anturaj special — cel al 

speluncii — propice consumului de substanţe narcotice sau psihotrope. Tocmai 
prin aceasta, organizarea speluncii pentru consumul de substanţe narcotice sau 
psihotrope se deosebeşte de organizarea consumului de asemenea substanţe, 
fără autorizaţie, prevăzută la art. 217 din CP al RM. Or, atunci când infracțiunea 
de la art. 219 din CP al RM se realizează pe calea organizării speluncilor pentru 
consumul substanţelor narcotice sau psihotrope, ea se consideră consumată din 
momentul organizării unor asemenea spelunci, indiferent dacă acestea au înce- 
put sau nu să funcţioneze, adică indiferent dacă în spelunci au început sau nu să 
fie consumate substanţe narcotice sau psihotrope. În contrast, organizarea, fără 
autorizaţie, a consumului de substanţe narcotice sau psihotrope (ca modalitate a 
infracțiunii de la art. 217 din CP al RM) se consideră consumată din momentul 
organizării consumului substanţelor respective, indiferent dacă au fost create şi 
alte condiţii care ar fi propice consumului dat. 

În legătură cu cea de-a doua modalitate de realizare a faptei prejudiciabile 
din contextul infracţiunii de la art. 219 din CP al RM, menţionăm că între- 
ţinerea speluncilor pentru consumul substanţelor narcotice sau psihotrope 
presupune săvârşirea, de către organizatorul speluncii sau de către o altă per- 
soană, a activităţii de asigurare a funcționării adecvate a speluncilor: menţine- 
rea încăperii în condiţiile cuvenite; reparația încăperii; dereticarea încăperii; 
mobilarea încăperii; achitarea serviciilor comunale; asigurarea clienţilor cu 
substanțe narcotice sau psihotrope, cu instrumentele şi utilajul necesar; asigu- 
rarea pazei încăperii etc. În ipoteza dată, infracțiunea se consideră consumată 
din momentul săvârșirii măcar a unei acțiuni care are ca scop menţinerea în 
bune condiţii a funcționării speluncii. 

Cât priveşte ultima modalitate a faptei prejudiciabile din contextul in- 
fracțiunii prevăzute la art. 219 din CP al RM, este necesar să menţionăm că 
punerea la dispoziţie a localurilor în scopul consumului substanţelor narco- 
tice sau psihotrope presupune transmiterea spaţiului aferent localului (spe- 
luncă sau altă încăpere - bar, cafenea, restaurant, cinematograf, discotecă, 
Internet-salon, WC public etc.) în vederea consumului, în cadrul acestuia, 
al substanţelor respective. La calificare, nu are importanţă intervalul de timp 
în care localul a fost pus la dispoziţie, nici dacă localul este pus la dispoziţie 
unora şi aceloraşi persoane ori unor persoane diferite, nici dacă localul este 
pus la dispoziția unor persoane apropiate sau unor persoane necunoscute. În 
ipoteza modalității de față, infracţiunea prevăzută la art. 219 din CP al RM 
se consideră consumată din momentul în care făptuitorul şi-a dat acordul ca 
localul din posesia lui să fie folosit pentru consumul substanţelor narcotice sau 
psihotrope, indiferent dacă acest consum a avut loc sau nu. 

Infracţiunea de organizare ori întreţinere a speluncilor pentru consumul 
substanțelor narcotice sau psihotrope este o infracțiune formală. 

Latura subiectivă a acestei infracțiuni se caracterizează prin intenţie di- 
rectă. Motivele infracţiunii pot consta în: interesul material; năzuința de a-şi 
accesibiliza propriul consum al substanţelor narcotice sau psihotrope; năzuin- 
ţa testării proprietăţilor unor noi substanțe narcotice sau psihotrope etc. 

De asemenea, la calificare, este obligatorie stabilirea scopului special 
- scopul consumului substanţelor narcotice sau psihotrope. Consumul poate 
fi gândit să fie efectuat şi de către însuşi făptuitorul, dar, în acest caz, este ne- 
cesară prezenţa, cel puţin, încă a unei persoane, pentru a putea califica fapta 
conform art. 219 din CP al RM. 

Subiectul infracțiunii este persoana fizică responsabilă, care la momentul 
săvârşirii infracțiunii a atins vârsta de 16 ani. 

Varianta agravată a organizării ori întreţinerii speluncilor pentru consu- 
mul substanţelor narcotice sau psihotrope, prevăzută la alin. (2) al art. 219 
din CP al RM, presupune comiterea acestei infracțiuni de un grup criminal 
organizat sau de o organizaţie criminală. Pentru interpretarea corectă a acestei 
agravante, facem trimitere la explicaţiile privind fapta de la lit. a) din alin. (3) 
al art. 164 din CP al RM. 


Secţiunea a IV-a. INFRACŢIUNI CARE ADUC ATINGERE UNOR 
RELAȚII DE CONVIEŢUIRE SOCIALĂ 


$1. Proxenetismul 


Varianta-tip a infracțiunii prevăzute la art. 220 din CP al RM constă în 
îndemnul sau determinarea la prostituție ori înlesnirea practicării prostituţiei, 
ori tragerea de foloase de pe urma practicării prostituţiei de către o altă per- 
soană, precum și recrutarea unei persoane pentru prostituție. 

Obiectul juridic special al proxenetismului îl reprezintă relaţiile sociale 
referitoare la moralitatea şi neaservirea raporturilor sexuale. 

În cazul modalităţii agravate de la lit. c) din alin. (2) al art. 220 din CP al 
RM, se lezează, în plan secundar, relaţiile sociale privitoare la sănătatea sau 
viaţa altei persoane. 

Atunci când infracțiunea în cauză e comisă prin influențarea directă asu- 
pra corpului persoanei, acesta constituie obiectul material. 

Victima infracţiunii de proxenetism poate fi oricare persoană, de sex femi- 
nin sau masculin. Vârsta victimei nu are importanţă la calificare, afară de cazul 

specificat la lit. a) din alin. (2) al art. 220 din CP al RM, când victima este o 
persoană, care, la momentul săvârșirii infracțiunii, nu a atins vârsta de 18 ani. 

Latura obiectivă a infracţiunii de la art. 220 din CP al RM include fapta 
prejudiciabilă care se exprimă în acţiune. Acţiunea dată poate să se prezinte 
prin intermediul următoarelor modalități: 

1) îndemnul la prostituție; 

2) determinarea la prostituție; 

3) înlesnirea practicării prostituţiei; 

4) tragerea de foloase de pe urma practicării prostituţiei de către o altă 

persoană; 

5) recrutarea unei persoane pentru prostituție. 

Prin “prostituție” se înţelege practicarea contra plată a raporturilor sexua- 
le întâmplătoare extraconjugale, care nu se întemeiază pe o simpatie şi atracție 
personală. Însăşi practicarea prostituţiei nu poate atrage răspunderea penală. 
Ea este sancționată conform art. 171! din Codul cu privire la contravenţiile 
administrative. 

Prin “îndemnul la prostituție” se are în vedere stimularea interesului unei 
alte persoane pentru ca aceasta să practice prostituţia (de exemplu, prin pro- 
misiunea unei vieţi uşoare, fără muncă, cu distracții). Îndemnul trebuie să se 
adreseze unei sau unor persoane concrete. Prin aceasta, îndemnul la prostituție 
se deosebeşte de fapta de propagare a prostituţiei prin intermediul publicaţii- 
lor periodice, mijloacelor audiovizuale sau prin orice alt mod, faptă calificată 
potrivit art. 171? din Codul cu privire la contravenţiile administrative. 

În modalitatea de față, proxenetismul se consideră consumat din momen- 
tul îndemnului la prostituție, indiferent dacă persoana îndemnată a adoptat 
sau nu ulterior hotărârea de a practica prostituția. 

Prin “determinarea la prostituție” se înţelege întreprinderea unor eforturi de 
natură a influența o persoană să practice prostituţia. Nu interesează dacă ideea 
de practicare a prostituţiei a fost sugerată victimei de către făptuitor sau dacă 
această idee se născuse mai înainte în conştiinţa ei. Ceea ce interesează este ca 
făptuitorul, prin activitatea lui, să fi făcut ca victima să ia hotărârea de a practica 
prostituţia. Nu contează metodele prin care s-a realizat modalitatea de determi- 
nare la prostituție (supunerea la chinuri, repetate scandaluri și bătăi etc.). 

Dacă victima nu a avut libertatea să ia hotărârea de a practica prostituţia, 
fapta nu constituie infracțiunea de proxenetism, deoarece ea s-a realizat prin 
constrângere, şi nu prin determinare. Or, spre deosebire de art. 105 din CP 
al RM din 1961, art. 220 din CP al RM nu mai prevede răspunderea pentru 
constrângere la prostituție. În această ordine de idei, fapta persoanei care a 

constrâns pe altcineva să practice prostituţia poate fi calificată conform art. 
151-155, 165, 171-173 etc. din CPal RM. 

În modalitatea de față, proxenetismul se consideră consumat din momen- 
tul luării de către victimă a hotărârii de a practica prostituţia, indiferent dacă 
această hotărâre a fost sau nu realizată. 

Prin “înlesnirea practicării prostituţiei” se are în vedere ajutorul dat unei 
persoane să practice prostituția (de exemplu, punerea la dispoziţie a locuinţei, 
finanţarea organizării unei case unde se va practica prostituţia etc.). În această 
modalitate, proxenetismul se consideră consumat dacă, prin ajutorul acordat de 
făptuitor, a fost facilitată practicarea sau continuarea practicării prostituţiei. 

Prin “tragerea de foloase de pe urma practicării prostituţiei de către o altă 
persoană” se înţelege obținerea de foloase patrimoniale de orice fel (bunuri, 
drepturi patrimoniale, avantaje patrimoniale etc.) din practicarea prostituţiei 
de către o persoană, alta decât făptuitorul. În modalitatea de față, proxenetis- 
mul se consideră consumat din momentul obţinerii, cel puţin o dată, a foloa- 
selor patrimoniale de pe urma practicării prostituţiei de către o altă persoană. 

Prin “recrutarea unei persoane pentru prostituție” se are în vedere desco- 
perirea, atragerea, angajarea şi îndrumarea unei persoane să practice prostitu- 
ţia. În modalitatea dată, proxenetismul se consideră consumat din momentul 
în care s-a recrutat măcar o persoană, indiferent dacă aceasta a practicat ulte- 
rior prostituţia. 

Infracţiunea de proxenetism este o infracțiune formală. 

Latura subiectivă a infracţiunii prevăzute la art. 220 din CP al RM se 
caracterizează prin intenţie directă. Motivele infracțiunii se concretizează de 
cele mai dese ori în interesul material. 

Subiectul infracțiunii este persoana fizică responsabilă, care la momentul 
comiterii infracţiunii a atins vârsta de 16 ani. 

Varianta agravată a proxenetismului, prevăzută la alin. (2) al art. 220 din 
CP al RM, presupune săvârşirea acestei infracţiuni în prezenţa vreuneia din 
următoarele circumstanţe agravante: 

a) săvârşita faşă de un minor; 

b) săvârşita de un grup criminal organizat sau de o organizaţie criminală; 

c) soldată cu urmări grave. 

Deoarece profilul semantic al primelor două agravante ne este deja cu- 
noscut, menționăm că prin “urmări grave” trebuie de înţeles vătămarea gravă 
a integrităţii corporale sau a sănătății, moartea (decesul) sau sinuciderea vic- 
timei. Făptuitorul trebuie să manifeste imprudenţă față de urmările prejudi- 
ciabile. De asemenea, este obligatorie stabilirea legăturii cauzale între acțiunea 
făptuitorului şi urmările grave. 

$2. Distrugerea sau deteriorarea intenţionată a monumentelor 
de istorie şi cultură 


La art. 221 din CP al RM este prevăzută răspunderea penală pentru distru- 
gerea sau deteriorarea intenţionată a monumentelor de istorie şi cultură sau a 
obiectelor naturii, luate sub ocrotirea statului. 

Obiectul juridic special al infracţiunii în cauză îl reprezintă relaţiile socia- 
le referitoare la integritatea, substanța şi potenţialul de utilizare a monumente- 
lor de istorie şi cultură sau a obiectelor naturii, luate sub ocrotirea statului. 

Obiectul material al infracțiunii de la art. 221 din CP al RM este format 
din: a) monumentele de istorie şi cultură; b) obiectele naturii, luate sub ocro- 
tirea statului. 

În conformitate cu Legea Republicii Moldova privind ocrotirea monumen- 
telor, adoptată de Parlamentul Republicii Moldova la 22.06.1993”, monumen- 
tele sunt obiectele ori ansamblurile de obiecte cu valoare istorică, artistică sau 
ştiinţifică, care reprezintă mărturii ale evoluţiei civilizaţiilor de pe teritoriul 
țării, precum şi ale dezvoltării spirituale, politice, economice şi sociale, şi care 
sunt înscrise în registrul monumentelor Republicii Moldova ocrotite de stat. 

Un sit, o operă de arhitectură, sculptură sau pictură monumentală etc. pot 
fi considerate obiect material al infracţiunii prevăzute la art. 221 din CP al 
RM, din momentul elaborării, de către organele abilitate, a actelor, în care se 
preconizează calitatea de monumente, până în momentul în care aceste organe 
decid pierderea calității de monument. 

În afară de monumentele de istorie şi cultură, obiectul material al infrac- 
ţiunii în cauză poate fi format din obiectele naturii luate sub ocrotirea statului. 
Aceste obiecte formează fondul ariilor naturale protejate de stat. Conform Le- 
gii Republicii Moldova privind fondul ariilor naturale protejate de stat, adop- 
tate de Parlamentul Republicii Moldova la 25.02.1998%, obiectele naturii, luate 

sub ocrotirea statului sunt: a) rezervaţia ştiinţifică (“Codru”, “Iagorlâc”, “Pru- 
tul de Jos”, “Plaiul Fagului”, “Pădurea Domnească”); b) parcul naţional (este 
în curs de organizare); c) monumentul naturii (geologic sau paleontologic; 
hidrologic; botanic; sectorul reprezentativ cu vegetaţie silvică; arbore secular; 
specie floristică sau faunistică rară); d) rezervaţia naturală (silvică; de plante 
medicinale; mixtă); e) rezervaţia peisagistică (de peisaj geografic); f) rezerva- 
ţia de resurse; g) aria cu management multifuncțional (sectorul reprezentativ 





% Monitorul Parlamentului Republicii Moldova, nr. 1, 1994. 
3 Monitorul Oficial al Republicii Moldova, nr. 66-68, 1998. 

cu vegetație de stepă; sectorul reprezentativ cu vegetaţie de luncă; perdelele 
forestiere de protecţie); h) rezervaţia biosferei (este în curs de organizare); 
i)grădina botanică; j) grădina dendrologică; k) monumentul de arhitectură 
peisajeră; |) grădina zoologică. 

Latura obiectivă a infracţiunii de la art. 221 din CP al RM include: a) fapta 
prejudiciabilă care constă în acţiunea (inacţiunea) de cauzare a distrugerii sau 
deteriorării; b) urmările prejudiciabile sub forma distrugerii sau deteriorării; 
C) legătura cauzală între fapta prejudiciabilă şi urmările prejudiciabile. 

Distrugerea este condiția monumentelor de istorie şi cultură sau a obiec- 
telor naturii luate sub ocrotirea statului, când aceste entități îşi pierd cu desă- 
vârşire valoarea istorică, culturală, spirituală, astfel încât nu mai pot fi repre- 
zentative prin prisma destinaţiei lor. 

Deteriorarea este acea condiție a monumentelor de istorie şi cultură sau a 
obiectelor naturii luate sub ocrotirea statului, când sunt pierdute anumite ca- 
lităţi ale numitelor entităţi (care sunt, totuși, recuperabile), deşi, în ansamblu, 
acestea şi-au păstrat configuraţia inițială. 

Acţiunea de cauzare a distrugerii sau deteriorării se realizează prin in- 
termediul următoarelor metode: incendiere, provocarea exploziei, dărâmare, 
inundare, influențare mecanică sau chimică etc. Inacţiunea de cauzare a 
distrugerii sau deteriorării constă în neîntreprinderea măsurilor de oprire a 
propagării incendiului, inundaţiei etc., deşi făptuitorul putea şi trebuia să în- 
treprindă astfel de măsuri. 

Dacă încălcarea regimului de administrare şi protecţie a obiectelor naturii 
luate sub ocrotirea statului se manifestă în alte forme decât cauzarea distrugerii 
sau deteriorării, cele comise pot fi calificate conform art. 235 din CP al RM. Tot- 
odată, dacă încălcarea regulilor de protecţie și a regimului obiectelor naturale 
luate sub ocrotirea statului sau încălcarea regulilor de ocrotire şi folosire a mo- 
numentelor de istorie şi cultură nu implică producerea urmărilor prejudiciabile 
sub forma distrugerii sau deteriorării, atunci cele comise pot fi calificate potri- 
vit art. 91 sau art. 92 din Codul cu privire la contravenţiile administrative. 

Infracţiunea de distrugere sau deteriorare intenționată a monumentelor 
de istorie şi cultură este o infracțiune materială. Ea se consideră consumată 
din momentul survenirii urmărilor prejudiciabile sub forma distrugerii sau 
deteriorării monumentelor de istorie şi cultură sau a obiectelor naturii luate 
sub ocrotirea statului. 

Latura subiectivă a infracţiunii în cauză se caracterizează prin intenţie 
directă sau indirectă. Motivele infracţiunii se pot exprima în: interesul material 
privind terenul pe care este amplasată entitatea respectivă; răzbunare; dușmănie 
sau ură socială naţională, rasială sau religioasă; intenţii huliganice etc. 

Subiectul infracţiunii este: 1) persoana fizică care la momentul săvârșirii 
infracțiunii a împlinit vârsta de 16 ani; 2) persoana juridică ce desfăşoară ac- 
tivitate de întreprinzător. 

Subiectul infracțiunii (în partea care se referă la distrugerea sau deteriora- 
rea intenționată a monumentelor de istorie şi cultură) poate fi şi proprietarul 
monumentului. Astfel, conform art. 7 din Legea privind ocrotirea monumen- 
telor, dreptul de a dispune de monumentele ce constituie proprietate privată 
este exercitat de proprietar. Însă dreptul de dispoziţie (inclusiv dispoziţie 
materială) al proprietarului monumentului este limitat. Conform art. 1 din 
Legea Republicii Moldova cu privire la proprietate, adoptate de Parlamentul 
Republicii Moldova la 22.01.1991”, proprietarul are dreptul să exercite față de 
bunurile sale orice acţiuni care nu contravin legilor. Or, în art. 59 al Constitu- 
ţiei este prevăzut că ocrotirea monumentelor istorice şi culturale constituie o 
obligaţie a fiecărui cetăţean. În dezvoltarea acestei idei, în art.14 al Legii pri- 
vind ocrotirea monumentelor, este stabilit că deţinătorii cu orice titlu juridic, 
care posedă, folosesc sau păstrează monumente cu valoare istorică, artistică 
sau ştiinţifică, luate la evidență sau înscrise în Registrul monumentelor, sunt 
obligaţi să respecte prevederile respectivei legi, condiţie ce se include în actele 
de proprietate, de cumpărare-vânzare sau de închiriere. 


$3. Profanarea mormintelor 


Varianta-tip a infracțiunii prevăzute la art. 222 din CP al RM constă în 
profanarea, prin orice mijloace, a unui mormânt, a unui monument, a unei 
urne funerare sau a unui cadavru, precum şi însuşirea (a se citi — sustragerea) 
obiectelor ce se află în mormânt sau pe el. 

Obiectul juridic special al profanării mormintelor este format din relaţiile 
sociale referitoare la cultivarea şi păstrarea sentimentului de respect şi pietate 
faţă de obiectele care păstrează memoria celor decedați. 

În cazul însuşirii (sustragerii) obiectelor ce se află în mormânt sau pe el, 
se lezează, în plan secundar, relațiile sociale privitoare la posesia asupra obiec- 
telor ce se află în mormânt sau pe el (posesia din partea moștenitorilor celor 
decedați). 

Obiectul material poate fi constituit din: mormânt; monument; urnă fu- 
nerară; cadavru; obiectele ce se află în mormânt sau pe el. 





3 Monitorul Parlamentului Republicii Moldova, nr. 3-4-5-6, 1991. 

Prin “mormânt” se înţelege locul în care se află înhumat cadavrul. El 
cuprinde partea respectivă de teren cu toate anexele care se află pe acesta: 
împrejmuire, felinare, obiecte religioase etc. 

În contextul art. 222 din CP al RM, noţiunea de monument nu are acelaşi 
înțeles ca noţiunea similară din art. 221 din CP al RM. Ca obiect material al 
profanării mormintelor, monumentul reprezintă construcţia sepulcrală, aflată 
pe un mormânt sau alături de acesta, având menirea de a exprima sentimente- 
le de respect şi venerație față de cel dispărut. 

Prin “urnă funerară” se înțelege cenușarul, adică vasul în care se păstrează 
cenuşa morţilor incineraţi. 

Prin “cadavru” se înţelege rămăşița trupească a celui decedat (temporar 
neînhumat sau exhumat). 

Prin “obiecte ce se află în mormânt sau pe el” se au în vedere obiectele ce 
se află asupra cadavrului înhumat (vestimentația, decoraţiile etc.), sicriul sau 
obiectele de pe mormânt, care nu fac parte din monument (coroana de flori, 
buchetele de flori etc.). 

Latura obiectivă a infracţiunii de la art. 221 din CP al RM include fapta 
prejudiciabilă care constă în acţiunea de profanare, prin orice mijloace, a unui 
mormânt, a unui monument, a unei urne funerare sau a unui cadavru. De 
asemenea, fapta prejudiciabilă se poate exprima în acțiunea de însuşire (sus- 
tragere) a obiectelor ce se află în mormânt sau pe el. În această ultimă situaţie, 
pentru întregirea laturii obiective se mai cere survenirea urmărilor sub forma 
prejudiciului patrimonial efectiv, precum şi stabilirea legăturii cauzale între 
fapta prejudiciabilă şi urmările prejudiciabile. 

Prin “profanare” se înţelege: în privința mormântului — nivelarea, săparea, 
aruncarea în aer pe calea exploziei etc.; în privința monumentului — distruge- 
rea, deteriorarea, răsturnarea, aplicarea unor inscripții sau simboluri pângă- 
ritoare etc.; în privinţa urnei funerare - sfărâmarea urnei, alterarea materială 
a cenușii din urnă, risipirea cenuşii astfel încât să nu mai poată fi recuperată 
etc.; în privința cadavrului —- dezmembrarea, schimbarea poziţiei în mormânt, 
necrofilia etc. 

Dacă acţiunea asupra mormântului, monumentului, urnei funerare sau 
cadavrului este justificată legalmente, cele comise nu pot fi considerate pro- 
fanare a mormintelor. De exemplu, examinarea cadavrului şi exhumarea 
acestuia trebuie efectuate conform art. 120 şi, respectiv, art. 121 din Codul de 
procedură penală; lichidarea sau transmutarea cimitirului trebuie efectuată 
potrivit pct. 42, 43 ale Hotărârii Guvernului Republicii Moldova despre apro- 

barea Regulamentului cu privire la cimitire, nr. 1072 din 22.10.1998%; exper- 
tiza morfopatologică a pacientului decedat se efectuează în conformitate cu 
art. 59 din Legea ocrotirii sănătăţii, dacă, în timpul vieţii, el sau rudele sale nu 
şi-au exprimat dezacordul etc. Dacă aceste reglementări nu se respectă, cele 
comise pot fi calificate potrivit art. 222 din CP al RM. 

În ce priveşte noţiunea de însuşire (sustragere), aceasta a fost analizată 
detaliat în ŞI al Secţiunii II din Capitolul VII al lucrării de față. Însușirea 
(sustragerea) obiectelor ce se află în mormânt sau pe el se comite în privința 
protezelor de aur sau bijuteriilor din metale nobile, aflate asupra cadavrului, 
ori în privinţa obiectelor din metale neferoase de pe mormânt (crucea, monu- 
mentul sau fragmentele din acesta etc.), ori în privinţa altor asemenea obiecte 
ce se află în mormânt sau pe el. 

Infracţiunea prevăzută la art. 222 din CP al RM este o infracțiune formală 
(în partea care constă în profanarea, prin orice mijloace, a unui mormânt, a 
unui monument, a unei urne funerare sau a unui cadavru) sau materială (în 
partea care constă în însușirea (sustragerea) obiectelor ce se află în mormânt 
sau pe el). Profanarea mormintelor se consideră consumată din momentul 
realizării acţiunii de profanare sau, respectiv, din momentul în care făptui- 
torul are posibilitatea reală de a se folosi şi a dispune de obiectele ce se află în 
mormânt sau pe el, la discreţia acestuia. 

Latura subiectivă a infracţiunii în cauză se caracterizează prin intenţie 
directă. Motivele infracțiunii se pot exprima în: interesul material, intenții 
huliganice, răzbunare etc. Dacă motivele infracțiunii constau în dușmănia 
sau ura socială, națională, rasială ori religioasă, fapta trebuie calificată potri- 
vit it. b) din alin. (2) al art. 222 din CP al RM. În cazul însuşirii (sustragerii) 
obiectelor ce se află în mormânt sau pe el, este obligatorie stabilirea scopului 
de cupiditate. 

Subiectul infracţiunii este persoana fizică responsabilă, care la momentul 
săvârşirii infracțiunii a atins vârsta de 16 ani. 

Varianta agravată a profanării mormintelor, prevăzută la alin. (2) al 
art. 222 din CP al RM, presupune comiterea acestei infracțiuni: 

a) de două sau mai multe persoane; 

b) din motive de dușmănie sau ură socială, națională, rasială ori religioasă. 

Explicaţiile privind natura acestor circumstanţe agravante au fost făcute 
în legătură cu investigarea faptei de la lit. f) şi, respectiv, lit. j) din alin. (3) al 
art. 145 din CPal RM. 





* Monitorul Oficial al Republicii Moldova, nr. 100-102, 1998. 


Capitolul X 383 





Capitolul X 


INFRACȚIUNI ECOLOGICE 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR ECOLOGICE 


Protecţia mediului înconjurător constituie o prioritate naţională, care vi- 
zează în mod direct condiţiile de viață şi sănătatea populaţiei, realizarea intere- 
selor economice şi social-umane, precum şi capacitățile de dezvoltare durabilă 
a societăţii pe viitor. Relaţiile omului şi societății cu mediul se reglementează 
de: Constituţia Republicii Moldova, de Legea Republicii Moldova privind pro- 
tecţia mediului înconjurător, adoptată de Parlamentul Republicii Moldova la 
16.06.1993; Codul funciar al Republicii Moldova, adoptat de Parlamentul Re- 
publicii Moldova la 25.12.1991%; Codul silvic al Republicii Moldova, adoptat de 
Parlamentul Republicii Moldova la 21.06.1996; Codul subsolului al Republicii 
Moldova, adoptat de Parlamentul Republicii Moldova la 15.06.1993%; Codul 
apelor al Republicii Moldova, adoptat de Parlamentul Republicii Moldova la 
22.06.1993; Legea regnului animal a Republicii Moldova, adoptată de Parla- 
mentul Republicii Moldova la 27.04.1995* şi de prevederile altor legi şi acte 
legislative ce ţin cont de problematica protecției mediului şi folosirii raționale 
a resurselor naturale. 

Termenul mediu exprimă o noţiune cuprinzătoare şi fundamentală, prin 
care înţelegem lumea vie şi cea neînsufleţită, în principiu tot, sau aproape tot 
ce înconjoară omul. În legislaţia Republicii Moldova nu se defineşte noțiunea 
mediului, însă în art.4 al Legii privind protecția mediului înconjurător se des- 
criu elementele lui - solul, subsolul, apele, flora şi fauna, aflate pe teritoriul 
ţării, precum şi aerul din spaţiul de deasupra acestui teritoriu. 

Încercări de a defini mediul s-au făcut pe parcursul anilor doar în litera- 
tura de specialitate. 





1 Monitorul Parlamentului Republicii Moldova, nr. 10 (partea întâi), 1993. 
2 Moldova Suverană, nr. 18-19, 1992. 

3 Monitorul Oficial al Republicii Moldova, nr. 4-5, 1997. 

1 Monitorul Parlamentului Republicii Moldova, nr. 11, 1993. 

5 Monitorul Parlamentului Republicii Moldova, nr. 10 (partea întâi), 1993. 
s Monitorul Oficial al Republicii Moldova, nr. 62-63, 1995. 

Într-o opinie s-a statuat că mediul constituie totalitatea înfăptuirilor, fe- 
nomenelor şi energiilor lumeşti ce vin în contact cu o ființă, de care depinde 
soarta acesteia şi a căror acțiune provoacă o reacțiune în zisa ființă”. 

Într-o altă concepţie, mediul s-a definit ca ansamblul factorilor ecologici 
(ambianța) în conjunctura cărora activitatea umană a provocat modificări 
profunde, de cele mai multe ori, ireversibile:. 

Deşi mediul nu poate fi definit în sens strict juridic, susţinem părerea că 
prin mediu trebuie să înţelegem totalitatea factorilor naturali şi a celor creaţi 
prin activități umane, care, în strânsă interacţiune, influențează echilibrul 
ecologic, determină condiţiile de viaţă pentru om şi cele de dezvoltare în an- 
samblu a societății umane”. 

Principiile de bază ale protecţiei mediului sunt stipulate în art. 3 al Legii 
privind protecţia mediului înconjurător: 

a) prioritatea scopurilor şi activităţii de protecţie a mediului, în cadrul 
realizării intereselor de ordin economic şi social-uman ale populației 
pentru prezent şi viitor; 

b) obligativitatea executării legislaţiei cu privire la protecția mediului, res- 
pectării standardelor, normativelor şi limitelor admisibile de folosire a 
resurselor naturale şi energiei, de aplicare a factorilor chimici, fizici şi 
biologici asupra componenților mediului, de emisii şi deversări nocive, 
de depozitare a deşeurilor provenite din activităţile economice; 

c) responsabilitatea tuturor persoanelor fizice şi juridice pentru prejudi- 
ciul cauzat mediului; prevenirea, limitarea, combaterea poluării, pre- 
cum şi recuperarea pagubei, cauzate mediului şi componenților lui, din 
contul persoanelor fizice şi juridice care au admis (chiar şi inconştient 
sau din neglijență) dauna; 

d) proiectarea, amplasarea şi punerea în funcţiune a obiectivelor social-eco- 
nomice, realizarea programelor şi activităţilor care presupun schimbări 
ale mediului înconjurător sau ale unor componente ale acestuia se admit 
numai: 

- cu condiţia informării (de către autorităţile administraţiei publi- 
ce locale şi beneficiari) şi cu acordul populaţiei care locuieşte în 
perimetrul zonei de protecţie sanitară a obiectivului respectiv, în 





7 


Şt. Vancea, Curs de ecologie generală, Iaşi, 1972, p. 17. 


8 N. Toniuc, N. Boşcaiu, Al. Filipescu, Ocrotirea naturii în prezent şi în perspectivă // Ocro- 


tirea naturii şi a mediului înconjurător, 1975, nr. 2, p. 126. 


” E. Lupan, Dreptul mediului. Partea generală. Tratat elementar, vol. |, Bucureşti, Lumina 


Lex, 1996, p. 12. 

etapele de proiectare şi amplasare a acestuia, cu cel puţin 30 de 
zile înainte de întocmirea materialelor de atribuire a terenului în 
conformitate cu legislația; 

- cu avizul pozitiv al Expertizei ecologice de stat asupra documen- 
taţiei de proiect, elaborate în modul stabilit etc. 

Pornind de la reglementările legale în vigoare, în cadrul raporturilor de 
dreptul mediului, poate interveni, alături de răspunderea civilă şi cea adminis- 
trativă, răspunderea penală. 

Se cunoaşte că fiecare încălcare a legii prezintă un anumit grad de pericol 
social, care, desigur, nu este uniform. Cel mai mare grad de pericol social îl 
prezintă tocmai ilicitul penal. 

Răspunderea penală îşi are locul în cadrul dreptului mediului datorită toc- 
mai faptului că dreptul penal în ansamblu apără, în general, ordinea de drept, 
dar stabileşte sancţiuni şi pentru atingerea, lezarea acelor valori sociale care 
sunt ocrotite prin normele dreptului mediului. 

Răspunderea penală pentru încălcarea normelor privind protecția mediu- 
lui se înscrie în principiile şi regulile generale ale răspunderii infracţionale, 
dar prezintă şi un anumit specific. Specificul acestei răspunderi este deter- 
minat de natura obiectului ocrotit de lege şi a cărui atingere este adusă prin 
abaterea săvârşită cu vinovăţie. 

Cele mai grave abateri din această categorie sunt considerate infracțiunile 
ecologice. 

Infracţiunile ecologice sunt prevăzute în Capitolul IX al Părţii speciale a 
Codului penal, intitulat “Infracţiuni ecologice”. Legislaţia penală în vigoare nu 
dă definiţia noţiunii de infracțiuni ecologice. Totuși, analizând componenţele 
infracţiunilor ecologice, locul lor în sistemul de infracțiuni, se poate da urmă- 
toarea definiţie a infracţiunilor ecologice. 

Infracţiunile ecologice sunt acele fapte prejudiciabile, prevăzute de legea 
penală, care aduc atingere relaţiilor sociale cu privire la folosirea raţională 
precum şi asigurarea disciplinei ecologice şi a securităţii populaţiei, şi care 
constau în folosirea nemijlocită, ilegală a obiectelor naturale (sau în influența- 
rea nemijlocită asupra lor) ca valori sociale, fapte ce duc la schimbări negative 
a stării şi calității mediului înconjurător. 

Pericolul social al infracţiunilor ecologice nu se limitează doar la conse- 
cinţele concrete dăunătoare, la sumele daunelor ecologice şi economice cauza- 
te, ci se referă şi la dauna concretă adusă sănătăţii oamenilor. Pericolul social al 
acestor infracțiuni mai constă în încălcarea intereselor ecologice ale societăţii, 
în special în încălcarea drepturilor fiecărui om la un mediu înconjurător să- 
nătos, în cauzarea daunei sănătăţii, proprietăţii, naturii, în subminarea respec- 

tului față de normele de drept ce asigură şi protejează mediul înconjurător, în 
scăderea nivelului securităţii populaţiei, a disciplinei ecologice etc. 

Obiectul juridic generic al infracţiunilor ecologice îl constituie relaţiile 
sociale cu privire la folosirea raţională a resurselor naturale, precum și asigu- 
rarea disciplinei ecologice şi a securității populaţiei. 

Obiectul juridic special îl constituie relaţiile sociale cu privire la proteja- 
rea şi folosirea rațională a anumitor tipuri şi forme de resurse naturale şi asigu- 
rarea securităţii ecologice a populaţiei. De exemplu, obiectul juridic special al 
vânatului ilegal (art. 233 din CP al RM) îl constituie relaţiile sociale cu privire 
la protecţia şi folosirea rațională a animalelor şi păsărilor sălbatice. 

Obiectul material al acestor infracțiuni îl constituie diferite componen- 
te ale mediului natural, cum ar fi animalele şi păsările sălbatice, peştii, flora 
(copacii, tufarii, pomuşoarele etc.), apa, pământul etc. Aceste componente 
nu sunt desprinse de condiţiile naturale de existenţă a lor prin activităţile de 
muncă anterioare ale omului, se află în stare de existență naturală, sălbatică 
(de exemplu, copacii din păduri, animalele sau păsările sălbatice în starea lor 
liberă şi naturală, peştii din bazinele acvatice naturale etc.), şi de aceea nu 
constituie proprietate. De exemplu, tăierea ilegală a copacilor din pădurile 
naturale şi însuşirea lemnului va constitui doar componenţa de infracțiune 
prevăzută de art. 231 din CP al RM (tăierea ilegală a vegetației forestiere), fără 
a fi necesară calificarea suplimentară conform normelor din Capitolul VI din 
Partea specială a Codului Penal. 

Obiecte materiale ale infracțiunilor ecologice pot fi, de asemenea, şi ele- 
mentele mediului natural, care, deşi au acumulat în sine rezultatul unor anu- 
mite activităţi de muncă ale oamenilor, rămân în mediul natural, sau care sunt 
introduse în mediul natural pentru a îndeplini funcţiile de restabilire şi repro- 
ducere (de exemplu, creşterea artificială a puietului de peşti şi eliberarea lui în 
râuri pentru a restabili echilibrul ecologic etc.). Anume după obiectul material, 
infracțiunile ecologice se deosebesc de infracțiunile contra patrimoniului. 

Latura obiectivă a infracţiunilor ecologice de regulă, se realizează: prin 
acțiuni sau inacţiuni care constau din încălcarea regulilor de protecţie a me- 
diului înconjurător, a cerinţelor securităţii ecologice, folosirii raţionale a na- 
turii; survenirea urmărilor prejudiciabile prevăzute de legea penală (cauzarea 
daunelor mediului înconjurător sau sănătăţii populaţiei); legătura de cauza- 
litate dintre ele. De exemplu, art. 223 din CP al RM incriminează încălcarea 
cerinţelor securităţii ecologice, care a provocat: a) mărirea esenţială a nivelului 
radiaţiei; b) daune sănătăţii populaţiei; c) pieirea în masă a animalelor; d) alte 
urmări grave etc. 

Latura obiectivă a unor infracțiuni ecologice, pe lângă semnele principale, 
mai are şi semne secundare, cum ar fi, de exemplu, locul: art. 224 din CP al RM - 
zona situaţiei ecologice excepționale sau zona unei calamități naturale; art. 231 
din CP al RM - fondul silvic sau fondul ariilor naturale protejate de stat; art. 233 
din CP al RM - locurile interzise; timpul: art. 233 din CP al RM - perioada in- 
terzisă; modul sau metoda: art. 234 din CP al RM, - utilizarea substanţelor ex- 
plozive şi otrăvitoare sau a altor mijloace de nimicire în masă a faunei etc., toate 
acestea, la componenţele de infracţiune sus-indicate, sunt obligatorii. 

Latura subiectivă a infracţiunilor ecologice se exprimă prin intenţie sau 
imprudenţă. 

Cu intenţie se săvârşesc infracțiunile prevăzute de art. 231 din CP al RM 
(tăierea ilegală a vegetației forestiere), art. 233 din CP al RM (vânatul ilegal), 
art. 234 din CP al RM (îndeletnicirea ilegală cu pescuitul, vânatul sau cu alte 
exploatări ale apelor) etc. 

Din imprudenţă se săvârşesc infracțiunile prevăzute de art. 226 din CP al 
RM (neîndeplinirea obligaţiilor de lichidare a consecințelor încălcărilor ecologi- 
ce), art. 232 din CP al RM (distrugerea sau deteriorarea masivelor forestiere) etc. 

Subiectul infracţiunilor ecologice poate să fie persoana fizică responsabi- 
lă, care a atins vârsta respectivă prevăzută de legea penală (vezi art. 21 din CP 
al RM). 

Unele infracțiuni se săvârşesc de subiecți speciali, cum ar fi: art. 223 din 
CP al RM - persoanele responsabile de proiectarea, amplasarea, construcția 
sau punerea în exploatare a construcţiilor industriale, agricole, ştiinţifice; 
art. 225, 226 din CP al RM - persoana cu funcţie de răspundere ori persoana 
care gestionează o organizaţie comercială, obştească sau altă organizaţie ne- 
statală; art. 231 din CP al RM, - persoana responsabilă de protecţia şi paza 
vegetației forestiere etc. 

Persoana juridică care desfăşoară activitate de întreprinzător poate pur- 
ta răspundere penală pentru oricare din infracțiunile ecologice, prevăzute 
la art. 223-235 din CP al RM. Răspunderea penală a persoanei juridice care 
desfăşoară activitate de întreprinzător nu exclude răspunderea persoanei fizi- 
ce pentru infracțiunea ecologică săvârşită (a se vedea art. 21 din CP al RM). 

În funcţie de obiectul juridic special, infracțiunile ecologice se divizează 
în 2 grupe: infracţiuni ecologice cu caracter general şi infracțiuni ecologice cu 
caracter special. 

Din infracțiunile ecologice cu caracter general fac parte: încălcarea cerin- 
ţelor securităţii ecologice (art. 223 din CP al RM); încălcarea regulilor de cir- 
culaţie a substanţelor, materialelor şi deşeurilor radioactive, bacteriologice sau 
toxice (art. 224 din CP al RM); tăinuirea de date sau prezentarea intenționată 

de date neautentice despre poluarea mediului (art. 225 din CP al RM); neînde- 
plinirea obligaţiilor de lichidare a consecinţelor încălcărilor ecologice (art. 226 
din CP alRM). 

Din infracțiunile ecologice cu caracter special fac parte: poluarea solu- 
lui (art. 227 din CP al RM); încălcarea cerințelor de protecție a subsolului 
(art. 228 din CP al RM); poluarea apei (art. 229 din CP al RM); poluarea aeru- 
lui (art. 230 din CP al RM); tăierea ilegală a vegetației forestiere (art. 231 din 
CP al RM); distrugerea sau deteriorarea masivelor forestiere (art. 232 din CP al 
RM); vânatul ilegal (art. 233 din CP al RM); îndeletnicirea ilegală cu pescuitul, 
vânatul sau cu alte exploatări ale apelor (art. 234 din CP al RM); încălcarea 
regimului de administrare şi protecţie a fondului ariilor naturale protejate de 
stat (art. 235 din CP al RM). 


Secţiunea a II-a. INFRACȚIUNI ECOLOGICE 
CU CARACTER GENERAL 


S1. Încălcarea cerinţelor securităţii ecologice 


Legea penală (art. 223 din CP al RM) incriminează încălcarea cerinţe- 
lor securității ecologice la proiectarea, amplasarea, construcția sau punerea 
în exploatare, precum şi la exploatarea construcţiilor industriale, agricole, 
ştiinţifice sau a altor obiective de către persoanele responsabile de respectarea 
lor, dacă aceasta a provocat: a) mărirea esenţială a nivelului radiaţiei; b) daune 
sănătății populaţiei; c) pieirea în masă a animalelor; d) alte urmări grave. 

Relaţiile omului cu mediul sunt reglementate de: Constituţie; Legea 
privind protecţia mediului înconjurător; Legea Republicii Moldova privind 
protecţia aerului atmosferic, adoptată de Parlamentul Republicii Moldova la 
17.12.1997! Legea Republicii Moldova privind expertiza ecologică şi evalua- 
rea impactului asupra mediului înconjurător, adoptată de Parlamentul Repu- 
blicii Moldova la 29.05.1996, şi alte legi şi acte normative ce prevăd protecția 
mediului şi folosirea rațională a resurselor naturale. 

Obiectul juridic special al infracţiunii îl constituie relaţiile sociale cu pri- 
vire la respectarea cerinţelor securităţii ecologice. Obiectul ei material sunt 
resursele naturale: solul, subsolul, apele, flora şi fauna, aflate pe teritoriul țării, 





1 Monitorul Oficial al Republicii Moldova, nr. 44-46, 1998. 
1 Monitorul Oficial al Republicii Moldova, nr. 52-53, 1996. 

precum şi aerul din spaţiul de deasupra acestui teritoriu, ce formează patrimo- 
niul național al Republicii Moldova. 

Latura obiectivă a infracţiunii include: 1) fapta prejudiciabilă care se ex- 
primă prin acţiuni sau inacţiuni de încălcare a regulilor de protecţie a mediu- 
lui şi de încălcare a cerinţelor securităţii ecologice la proiectarea, amplasarea, 
construcţia sau punerea în exploatare, precum şi la exploatarea construcţiilor 
industriale, agricole, ştiinţifice sau a altor obiective de către persoanele respon- 
sabile de respectarea lor; 2) urmările prejudiciabile constând în: a) schimbarea 
esenţială a fondului radioactiv; b) daune sănătății populaţiei; c) pieirea în masă 
a animalelor; d) alte urmări grave; 3) legătura cauzală între fapta prejudiciabilă 
şi urmările prejudiciabile. Regulile de protecție a mediului şi cerinţele securită- 
ţii ecologice la proiectarea, amplasarea, construcția sau punerea în exploatare, 
precum şi la exploatarea construcţiilor industriale, agricole, ştiinţifice sau a 
altor obiective se conţin în legile indicate şi în alte acte normative. 

Elaborarea proiectelor diferitelor obiecte, amplasarea, construcția sau pu- 
nerea în exploatare, exploatarea construcțiilor industriale, agricole, ştiinţifice 
sau a altor obiective constituie infracțiune doar în cazul încălcării regulilor şi 
cerinţelor legilor indicate şi ale altor acte normative (instrucţiuni, regulamen- 
te, hotărâri, ordine etc.). 

Dispoziţia acestui articol face trimitere la anumite acte normative nepenale. 

De aceea, în rechizitoriu, ordonanța de punere sub învinuire sau în sentin- 
ţa de condamnare este necesar a se indica ce reguli concrete au fost încălcate. 

Infracţiunea este una materială şi se consumă din momentul survenirii 
urmărilor prejudiciabile prevăzute în art. 223 din CP al RM, şi anume: a) mă- 
rirea esenţială a fondului radioactiv; b) daune sănătății populaţiei; c) pierea în 
masă a animalelor; d) alte urmări grave. 

Mărirea esenţială a fondului radioactiv constă în ridicarea nivelului radia- 
ţiei ce depăşeşte limita admisă, adică în cazul în care nivelul de radiaţie în aer 
depăşeşte 0,2 Roentgen/oră. 

Daunele sănătății populaţiei pot fi exprimate prin vătămarea interităţii 
corporale sau a sănătăţii de orice grad cel puţin a unei singure persoane sau 
îmbolnăvirea ei. 

Pieirea în masă a animalelor se stabileşte nu numai după numărul anima- 
lelor pierite, ci se ţine cont şi de mărimea populaţiei lor. 

Alte urmări grave se atestă, de exemplu, atunci când a fost produsă emisia 
în atmosferă a reziduurilor industriale, şi în zonă nivelul de radiaţie s-a ridicat 
într-atât, încât a poluat sectoarele populate ale oraşului etc. 

Latura subiectivă a infracţiunii se caracterizează prin intenţie sau impru- 
dență față de fapta prejudiciabilă, şi imprudenţă față de urmările prejudiciabile. 


390 DREPT PENAL. PARTEA SPECIALĂ 





Subiectul infracţiunii este special: persoana fizică responsabilă, care a 
atins la momentul săvârșirii infracțiunii vârsta de 16 ani şi care este înves- 
tită prin lege, act normativ sau ordin, cu atribuţia de asigurare a respectării 
regulilor şi cerinţelor, indicate în dispoziţia articolului 223 din CP al RM, ori 
care este o altă persoană ce efectuează sau execută proiectarea, amplasarea, 
construcţia sau punerea în exploatare, precum şi exploatarea construcțiilor 
industriale, agricole, ştiinţifice sau a altor obiective. 

Condiţia existenţei acestei componenţe de infracțiune constă în cunoaş- 
terea de către persoana responsabilă a faptului că ea este învestită cu asemenea 
obligaţiuni. 

În cazul punerii în exploatare a construcțiilor industriale, agricole, ştiin- 
ţifice sau a altor obiective, subiecţi ai infracțiunii pot fi şi membrii comisiei de 
luare în primire, în limitele sarcinilor lor de profil. 

Subiect al infracțiunii poate fi şi persoana juridică ce desfăşoară activita- 
tea de întreprinzător. 


82. Încălcarea regulilor de circulaţie a substanţelor, 
materialelor și deșeurilor radioactive, bacteriologice 
sau toxice 


Legea penală (art. 224 din CP al RM) incriminează activităţile ilegale 
sau încălcarea regulilor stabilite ce ţin de fabricarea, importul, exportul, în- 
groparea, păstrarea, transportarea sau utilizarea substanţelor, materialelor şi 
deşeurilor radioactive, bacteriologice sau toxice, precum şi a pesticidelor, erbi- 
cidelor sau a altor substanţe chimice, dacă aceasta creează pericolul cauzării de 
daune esenţiale sănătăţii populaţiei sau mediului. 

Scopul acestei norme penale constă în neadmiterea producerii tipurilor de 
deşeuri interzise şi asigurarea respectării regulilor stabilite cu privire la circu- 
laţia substanţelor şi deşeurilor ecologic periculoase. 

Obiectul juridic special al infracţiunii îl constituie relaţiile sociale cu 
privire la respectarea regulilor de circulație a substanțelor, materialelor şi 
deşeurilor radioactive, bacteriologice sau toxice. 

Latura obiectivă include: 1) fapta prejudiciabilă care se exprimă prin acţiu- 
ne sau inacţiune, şi anume: în desfăşurarea activităților ilegale sau încălcarea 
regulilor stabilite ce ţin de fabricarea, importul, exportul, îngroparea, păstra- 
rea, transportarea sau utilizarea substanțelor, materialelor şi deşeurilor radio- 
active, bacteriologice sau toxice, precum şi a pesticidelor, erbicidelor sau a altor 
substanțe chimice; 2) urmările prejudiciabile constând în pericolul cauzării 

de daune esenţiale sănătății populaţiei sau mediului; 3) legătura cauzală între 
fapta prejudiciabilă şi urmările prejudiciabile. 

Infracţiunea dată este formal-materială. Ea se consideră consumată din 
momentul creării pericolului cauzării de daune esenţiale sănătăţii populaţiei 
sau mediului. 

Acest pericol constă în existența unor situaţii şi împrejurări care puteau 
cauza apariţia unor consecințe dăunătoare sănătăţii populaţiei sau mediului. 
Existenţa pericolului iminent e apreciată de către organele de urmările penală 
sau de către instanţa de judecată. 

Un element obiectiv care confirmă existența unui asemenea pericol îl 
constituie înaltul grad de probabilitate a survenirii consecinţelor periculoase, 
a cauzării de daune esenţiale sănătăţii populaţiei sau mediului, care în alte 
împrejurări n-ar fi existat. 

Conţinutul pericolului constă în posibilitatea cauzării de daune esenţiale 
sănătății populaţiei, prin care se înţelege, minimum, cauzarea unei daune 
periculoase pentru viața şi sănătatea persoanei (îmbolnăvirea, cauzarea de 
vătămări de diferite grade ale integrităţii corporale sau sănătăţii etc.), sau 
posibilitatea cauzării de daune esenţiale mediului, adică înrăutățirea calităţii 
mediului şi a stării resurselor naturale, legate de poluarea, otrăvirea sau impu- 
rificarea lui, sau înrăutățirea condiţiilor ecologice, sau îmbolnăvirea şi pieirea 
în masă a animalelor. 

În cazul survenirii daunelor esențiale sănătăţii populaţiei sau mediului, 
exprimate în impurificarea, otrăvirea sau infectarea mediului, pieirea în masă 
a animalelor, cele săvârşite vor fi calificate în temeiul alin. (2) al art. 224 din 
CP al RM; provocarea din imprudenţă a îmbolnăvirii în masă a oamenilor, 
decesul persoanei vor fi calificate în temeiul alin. (3) al art. 224 din CP al RM, 
iar în cazul survenirii decesului a două sau mai multor persoane - în temeiul 
alin. (4) al art. 224 din CP al RM. 

Impurificarea mediului constă în schimbările dăunătoare fizice, chimice 
sau biologice ale acestuia, ca rezultat al contactului lui cu materialele sau sub- 
stanţele indicate în acest articol: substanţele, materialele şi deşeurile radioacti- 
ve, bacteriologice sau toxice, precum şi pesticidele, erbicidele sau alte substanţe 
chimice. 

Otrăvirea mediului constă în răspândirea în mediu a unor microorganis- 
me care pot provoca epidemii sau epizootii. 

Infectarea sau altă poluare a mediului constă în introducerea în sol a deșe- 
urilor medicale contagioase sau a altor substanţe infectante, în schimbarea 
fondului radiaţional etc. 

Latura subiectivă a infracţiunii se caracterizează prin intenţie sau impru- 
dență față de fapta prejudiciabilă, şi imprudenţa față de urmările prejudiciabile. 

Subiectul infracţiunii este special: persoana fizică responsabilă, care la 
momentul săvârșirii infracţiunii a atins vârsta de 16 ani şi are drept obliga- 
ţiune respectarea regulilor de comportament cu substanţele, materialele şi 
deşeurile radioactive, bacteriologice sau toxice, precum și cu pesticidele, erbi- 
cidele sau alte substanţe chimice. 

Subiect al infracțiunii poate fi şi persoana juridică ce desfăşoară activita- 
tea de întreprinzător. 

În cazul săvârşirii infracțiunii în mod repetat, în zona situaţiei ecologice 
excepţionale sau în zona unei calamităţi naturale, acţiunile făptuitorului vor fi 
calificate în temeiul alin. (2) al art. 224 din CP al RM. Poluarea mediului în ase- 
menea zone sporeşte şi mai mult dauna gravă, cauzată mediului și populaţiei. 


$3. Tăinuirea de date sau prezentarea intenţionată 
de date neautentice despre poluarea mediului 


Legislaţia penală (art. 225 din CP al RM) incriminează tăinuirea datelor 
sau prezentarea intenționată de către o persoană cu funcţie de răspundere ori 
de către o persoană care gestionează o organizaţie comercială, obștească sau 
altă organizaţie nestatală, precum şi de către o persoană juridică, a datelor 
neautentice despre avariile cu poluare excesivă a mediului, cu poluare radio- 
activă, chimică, bacteriologică sau cu alte urmări periculoase pentru viața sau 
sănătatea populaţiei, precum şi despre starea sănătăţii populaţiei afectate de 
poluarea mediului, dacă aceasta a provocat din imprudenţă: a) îmbolnăvirea 
în masă a oamenilor; b) pieirea în masă a animalelor; c) decesul persoanei; 
d) alte urmări grave. 

Includerea acestui articol în legislația penală este dictată de agravarea 
situaţiei ecologice în țară, situaţie strâns legată de încălcarea cerinţelor securi- 
tăţii ecologice, de poluarea excesivă a mediului, de poluarea radioactivă, chi- 
mică, bacteriologică sau de alte urmări periculoase pentru viața sau sănătatea 
populaţiei. 

Obiectul juridic special al infracţiunii îl constituie relaţiile sociale cu pri- 
vire la informarea despre poluarea mediului. 

Latura obiectivă a infracţiunii constă în: 1) fapta prejudiciabilă constând 
în acţiunile sau inacţiunile de tăinuire a datelor sau prezentarea intenționată 
de către o persoană cu funcţie de răspundere ori de către o persoană care 
gestionează o organizaţie comercială, obştească sau altă organizaţie nestatală, 


Capitolul X 393 





precum şi de către o persoană juridică a datelor neautentice despre avariile cu 
poluare excesivă a mediului, cu poluare radioactivă, chimică, bacteriologică 
sau cu alte urmări periculoase pentru viața sau sănătatea populaţiei, precum 
şi despre starea sănătăţii populaţiei afectate de poluarea mediului; 2) urmările 
prejudiciabile care se exprimă în: a) îmbolnăvirea în masă a oamenilor; b) piei- 
rea în masă a animalelor; c) decesul persoanei; d) alte urmări grave; 3) legătura 
cauzală între fapta prejudiciabilă şi urmările prejudiciabile. 

În temeiul dispoziţiei art. 225 din CP al RM, putem deduce că această in- 
fracțiune are două modalități de realizare: a) tăinuirea datelor despre avariile 
cu poluare excesivă a mediului, cu poluare radioactivă, chimică, bacteriologică 
sau cu alte urmări periculoase pentru viața sau sănătatea populaţiei, precum 
şi despre starea sănătății populaţiei afectate de poluarea mediului şi b) prezen- 
tarea intenţionată a unor date neautentice despre avariile cu poluare excesivă 
a mediului, cu poluare radioactivă, chimică, bacteriologică sau cu alte urmări 
periculoase pentru viața sau sănătatea populaţiei, precum şi despre starea să- 
nătății populaţiei afectate de poluarea mediului. 

Tăinuirea datelor poate fi exprimată prin inacţiuni de neprezentare a unor 
date în organele respective sau prin acţiuni de ascundere a consecinţelor ava- 
riilor sau poluărilor, fără a se lua măsuri pentru preîntâmpinarea survenirii 
urmărilor prejudiciabile. 

Prezentarea intenționată a unor date neautentice despre avariile cu polua- 
re excesivă a mediului, cu poluare radioactivă, chimică, bacteriologică sau cu 
alte urmări periculoase pentru viaţa sau sănătatea populaţiei, precum şi despre 
starea sănătăţii populaţiei afectate de poluarea mediului, se realizează prin ac- 
ţiuni de falsificare, de introducere a unor date ce nu corespund realităţii şi care 
diminuează pericolul real al avariilor în informaţiile cu privire la calamitățile 
respective. 

Infracţiunea este una materială şi se consumă în cazul survenirii urmări- 
lor prejudiciabile indicate în alin. (1) al art. 225 din CP al RM: a) îmbolnăvirea 
în masă a oamenilor; b) pieirea în masă a animalelor; c) decesul persoanei; 
d) alte urmări grave; sau în alin. (2) al art. 225 din CP al RM: decesul a două 
sau mai multor persoane. 

Despre conceptul de pieire în masă a animalelor şi alte urmări grave a se ve- 
dea explicaţiile de rigoare referitoare la fapta prevăzută la art. 223 din CP al RM. 

Despre conceptul de îmbolnăvire în masă a oamenilor, decesul uneia, a 
două sau mai multor persoane, a se vedea explicaţiile de rigoare referitoare la 
fapta prevăzută la art. 224 din CP al RM. În cazul decesului a două sau mai 
multor persoane acțiunile făptuitorului vor fi calificate în temeiul alin. (2) al 
art. 225 din CP al RM. 

Latura subiectivă se exprimă în următoarele: persoana tăinuieşte în mod 
intenţionat sau prezintă date neautentice despre avariile cu poluare excesivă a 
mediului, cu poluare radioactivă, chimică, bacteriologică sau cu alte urmări 
periculoase pentru viața sau sănătatea populaţiei, precum şi despre starea să- 
nătăţii populaţiei afectate de poluarea mediului, şi are atitudine de imprudenţă 
față de urmările prejudiciabile. 

Subiectul infracţiunii este special: persoana fizică responsabilă, care a 
atins la momentul săvârşirii infracțiunii vârsta de 16 ani şi este persoană cu 
funcţie de răspundere ori persoana care gestionează o organizație comercială, 
obştească sau altă organizaţie nestatală. 

Subiect al infracțiunii poate fi şi persoana juridică ce desfăşoară activita- 
tea de întreprinzător. 


$4. Neîndeplinirea obligaţiilor de lichidare a consecinţelor 
încălcărilor ecologice 


Legislaţia penală (art. 226 din CP al RM) incriminează eschivarea sau în- 
deplinirea necorespunzătoare de către o persoană cu funcţie de răspundere 
ori de către o persoană care gestionează o organizație comercială, obştească 
sau altă organizaţie nestatală, precum şi de către o persoană juridică, a obli- 
gațiunilor de lichidare a consecinţelor încălcărilor ecologice, dacă aceasta a 
provocat din imprudenţă: a) îmbolnăvirea în masă a oamenilor; b) pieirea în 
masă a animalelor; c) decesul persoanei; d) alte urmări grave. 

Includerea acestui articol în legislația penală este dictată de agravarea situ- 
aţiei ecologice în ţară, situaţie strâns legată de încălcarea cerinţelor securității 
ecologice şi, în particular, a obligaţiunilor de lichidare a consecinţelor încălcă- 
rilor ecologice cu privire la poluarea excesivă a mediului, poluarea radioactivă, 
chimică, bacteriologică etc. 

Obiectul juridic special al infracţiunii îl constituie relaţiile sociale cu privire 
la îndeplinirea obligaţiilor de lichidare a consecinţelor încălcărilor ecologice. 

Latura obiectivă a infracţiunii include: 1) fapta prejudiciabilă care se expri- 
mă prin acţiunile sau inacţiunile de eschivare sau îndeplinirea necorespunză- 
toare de către o persoană cu funcţie de răspundere ori de către o persoană care 
gestionează o organizație comercială, obştească sau altă organizaţie nestatală 
a obligațiunilor de lichidare a consecinţelor încălcărilor ecologice; 2) urmările 
prejudiciabile constând în: a) îmbolnăvirea în masă a oamenilor; b) pieirea în 
masă a animalelor; c) decesul persoanei sau d) alte urmări grave; 3) legătura 
cauzală între fapta prejudiciabilă şi urmările prejudiciabile. 

Având în vedere dispoziţia art. 226 din CP al RM, putem deduce că această 
infracţiune are două modalităţi de realizare: a) eschivarea de către o persoană cu 
funcţie de răspundere ori de către o persoană care gestionează o organizaţie co- 
mercială, obştească sau altă organizație nestatală de la îndeplinirea obligaţiunilor 
de lichidare a consecinţelor încălcărilor ecologice şi b) îndeplinirea necorespun- 
zătoare de către o persoană cu funcţie de răspundere ori de către o persoană care 
gestionează o organizaţie comercială, obştească sau altă organizaţie nestatală a 
obligaţiunilor de lichidare a consecinţelor încălcărilor ecologice. Eschivarea poa- 
te fi exprimată prin inacțiuni, şi anume - neluarea măsurilor respective în vede- 
rea îndeplinirii obligațiunilor de lichidare a consecinţelor încălcărilor ecologice. 

Îndeplinirea necorespunzătoare a obligaţiunilor de lichidare a consecin- 
ţelor încălcărilor ecologice constă în îndeplinirea parţială sau în executarea 
neglijentă a obligațiunilor de lichidare a consecinţelor încălcărilor ecologice. 

Pentru existența acestei componenţe de infracțiune, este necesar să con- 
statăm că în competenţa persoanelor indicate intrau obligaţiunile de lichidare 
a consecinţelor încălcărilor ecologice. 

Aceste obligaţiuni pot fi deduse din actele normative, regulamentele sau 
obligaţiunile funcționale ale acestor persoane, şi o condiţie principală a exis- 
tenței acestei componenţe de infracțiune este cunoașterea (îndatorirea de a 
cunoaşte) de către persoanele indicate în art. 226 din CP al RM a obligaţiuni- 
lor de lichidare a consecinţelor încălcărilor ecologice. 

Această infracțiune este materială. 

Pentru consumarea ei este necesară survenirea urmărilor prejudiciabile: 
a) îmbolnăvirea în masă a oamenilor; b) pieirea în masă a animalelor; c) dece- 
sul persoanei sau d) alte urmări grave. 

În alin. (2) al art. 226 din CP al RM se indică survenirea urmărilor mai 
grave, cum ar fi decesul a două sau mai multor persoane. 

Despre conceptul de pieire în masă a animalelor şi alte urmări grave, a se 
vedea explicaţiile corespunzătoare referitoare la fapta prevăzută la art. 223 din 
CPalRM. 

Despre conceptul de îmbolnăvire în masă a oamenilor, decesul uneia, a 
două sau mai multor persoane, a se vedea explicaţiile corespunzătoare vizând 
fapta prevăzută la art. 224 din CP al RM. 

Latura subiectivă se exprimă prin următoarele: persoana, intenţionat 
sau din imprudenţă, se eschivează sau îndeplineşte necorespunzător obliga- 
ţiunile de lichidare a consecinţelor încălcărilor ecologice şi are atitudine de 
imprudență față de consecinţele survenite: îmbolnăvirea în masă a oamenilor; 
pieirea în masă a animalelor; decesul persoanei; decesul a două sau mai multor 
persoane; alte urmări grave. 

Subiectul infracţiunii este special: persoana fizică responsabilă, care a 
atins la momentul săvârşirii infracțiunii vârsta de 16 ani şi este persoană cu 
funcţie de răspundere ori o persoană care gestionează o organizaţie comercia- 
lă, obştească sau altă organizație nestatală. 

Subiectul infracțiunii poate fi şi persoana juridică ce desfăşoară activitatea 
de întreprinzător. 


Secţiunea a III-a. INFRACŢIUNI ECOLOGICE 
CU CARACTER SPECIAL 


$1. Poluarea solului 


Legislaţia penală (art. 227 din CP al RM) incriminează poluarea solului 
prin impurificarea, otrăvirea, infectarea sau altă poluare a lui cu produse noci- 
ve ale activităţii economice ori de altă natură, ca urmare a încălcării regulilor 
de manipulare cu substanţe nocive, îngrășăminte minerale, stimulenţi de 
creştere a plantelor și cu alte substanţe chimice sau biologice în timpul trans- 
portării, utilizării sau păstrării lor, dacă aceasta a cauzat daune: a) sănătăţii 
populaţiei; b) mediului; c) producţiei agricole. 

Scopul articolului examinat constă în protecţia solului prin preîntâmpi- 
narea poluării lui. 

Protecţia şi folosirea raţională a solului este reglementată de anumite legi ne- 
penale şi de alte acte normative, principalul dintre acestea fiind Codul funciar. 

Obiectul juridic special al infracţiunii îl constituie relaţiile sociale cu pri- 
vire la nepoluarea solului. 

Obiectul material îl constituie toate terenurile, indiferent de destinaţie şi 
tipul de proprietate, care constituie, în ansamblu, fondul funciar al Republicii 
Moldova. 

Fondul funciar, în funcţie de destinaţia principală, este constituit din urmă- 
toarele categorii de terenuri: cu destinaţie agricolă; din intravilanul localităţilor; 
destinate industriei, transporturilor, telecomunicaţiilor şi cu alte destinaţii spe- 
ciale; destinate ocrotirii naturii, ocrotirii sănătăţii, activității recreative, terenu- 
rilor de valoare istorico-culturală, terenurilor zonelor suburbane şi altor terenuri 
verzi; ale fondului silvic; ale fondului apelor; ale altor fonduri de rezervă. 

Latura obiectivă a infracţiunii include: 1) fapta prejudiciabilă care se ex- 
primă prin acţiuni sau inacțiuni alternative: a) de impurificare; b) de otrăvire; 
c) de infectare sau altă poluare a solului cu produse nocive ale activităţii eco- 
nomice ori de altă natură, ca urmare a încălcării regulilor de comportament 

cu substanţe nocive, îngrăşăminte minerale, stimulenţi de creştere a plantelor 
şi cu alte substanţe chimice sau biologice în timpul transportării, utilizării sau 
păstrării lor; 2) urmările prejudiciabile care constau în daunele: a) sănătății 
populaţiei; b) mediului; c) producţiei agricole; 3) legătura între fapta prejudi- 
ciabilă şi urmările prejudiciabile. 

Impurificarea solului constă în schimbările dăunătoare fizice, chimice sau 
biologice ale solului, din cauza contactului lui cu materialele sau substanțele 
indicate în acest articol: substanţe nocive, îngrăşăminte minerale, stimulenți 
de creştere a plantelor şi alte substanţe chimice sau biologice, introduse în sol 
cu depăşirea normelor sau concentraţiilor prevăzute. 

Otrăvirea solului constă în introducerea în sol a unor microorganisme 
care pot provoca epidemii sau epizootii. 

Infectarea sau altă poluare a solului constă în introducerea în sola gunoiu- 
lui sau a altor substanţe infectante, în schimbarea fondului radiațional etc. 

Îngrăşămintele minerale, stimulenţii de creştere a plantelor sau alte substan- 
ţe chimice sau biologice reprezintă substanţe special destinate pentru activităţile 
agricole sau pentru creşterea necomercială a plantelor. Produse nocive ale activi- 
tăţii economice ori de altă natură reprezintă tipurile de materie primă industria- 
lă care şi-au pierdut calităţile lor productive, resturile sau alte deşeuri industriale 
(lichide, gazoase, tari) ce apar în timpul proceselor tehnologice şi sunt capabile 
să provoace otrăviri sau altă atingere fiinţelor vii sau habitatului lor. 

Condiţia existenţei infracțiunii analizate constă în impurificarea, otră- 
virea, infectarea sau altă poluare a solului cu produse nocive ale activităţii 
economice ori de altă natură, ca urmare a încălcării regulilor de comporta- 
ment cu substanţele nocive, îngrăşămintele minerale, stimulenţii de creştere 
a plantelor şi cu alte substanţe chimice sau biologice în timpul transportării, 
utilizării sau păstrării lor. De exemplu, conform art. 37, 38 ale Legii privind 
protecţia mediului înconjurător, se interzice împrăștierea pe terenuri agricole 
a unor ape uzate şi a nămolului, provenite de la unitățile industriale, comple- 
xele zootehnice, de la staţiile de epurare, fără autorizaţia autorităţilor pentru 
agricultură, pentru mediu şi pentru sănătate. 

De asemenea, este interzisă şi se sancţionează depozitarea şi împrăștierea pe 
sol, în afara perimetrelor admise şi special amenajate, a deşeurilor de producţie 
şi menajere, a molozului rezultat din construcţii, a fierului vechi, a ambalajelor 
de orice fel, a reziduurilor industriale, a substanţelor chimice şi radioactive. 

Infracţiunea se consideră consumată din momentul survenirii uneia sau a 
tuturor urmărilor prejudiciabile enumerate în alin. (1) al articolului examinat 
şi anume: daunele a) sănătăţii populaţiei; b) mediului; c) producţiei agricole. 

Dauna sănătăţii populaţiei poate fi exprimată prin îmbolnăvirea uneia sau 
a mai multor persoane. 

Daunele mediului pot fi exprimate prin pieirea animalelor, peştelui, plan- 
telor etc. 

Daunele producţiei agricole pot fi exprimate prin distrugerea plantațiilor, 
viilor, livezilor etc. 

Latura subiectivă a infracţiunii se exprimă prin intenţie față de fapta pre- 
judiciabilă şi imprudenţă față de urmările prejudiciabile. 

Subiect al infracţiunii poate fi atât persoana fizică responsabilă, care la 
momentul comiterii faptei a atins vârsta de 16 ani, cât şi persoana juridică ce 
desfăşoară activitatea de întreprinzător. 

Alin. (2) al art. 227 din CP al RM prevede circumstanţele agravante ale 
infracțiunii: a) săvârşirea infracțiunii în zona situaţiei ecologice excepţiona- 
le sau în zona unei calamităţi naturale; b) urmate de decesul persoanei din 
imprudenţă. Un semn obligatoriu al faptei prevăzute la lit. a) din alin. (2) al 
art. 227 din CP al RM este locul săvârșirii infracţiunii, şi anume zona situației 
ecologice excepţionale sau zona unei calamităţi naturale. Poluarea pământului 
în asemenea zone sporeşte şi mai mult dauna gravă cauzată mediului şi, prin 
urmare, populaţiei. 

Săvârşirea acțiunilor indicate cu vinovăţie intenţionată, care au provocat 
o catastrofă ecologică, necesită o calificare în temeiul art. 136 din CP al RM 
(ecocidul), fără calificarea suplimentară în temeiul art. 227 din CP al RM. 


$2. Încălcarea cerinţelor de protecţie a subsolului 


Legislaţia penală (art. 228 din CP al RM) incriminează încălcarea cerin- 
ţelor de protecţie a zăcămintelor minerale sau a altor resurse ale subsolului, 
construcția neautorizată sau amplasarea deşeurilor toxice pe terenurile cu 
zăcăminte minerale, precum şi deversarea nesancționată a substanţelor nocive 
în subsol, dacă aceasta a provocat: a) prăbuşiri sau alunecări de proporţii ale 
terenului; b) poluarea apelor subterane, creând pericol pentru sănătatea popu- 
laţiei; c) decesul persoanei din imprudenţă; d) alte urmări grave. 

Relaţiile ce apar în procesul exploatării, folosirii sau protecţiei subsolului 
sunt reglementate de Codul subsolului. 

Obiectul juridic special al infracţiunii îl constituie relaţiile sociale cu pri- 
vire la respectarea cerinţelor de protecţie a subsolului. 

Obiectul material al infracţiunii îl constituie subsolul care reprezintă partea 
scoarței terestre, situată mai jos de stratul de sol şi de fundul bazinelor de apă şi 
se întinde până la adâncimi accesibile pentru studiere şi valorificare geologică. 

Latura obiectivă a infracţiunii include: 1) fapta prejudiciabilă exprimată 
prin acțiuni sau inacțiuni diverse, cum ar fi: a) încălcarea cerinţelor de pro- 
tecție a zăcămintelor minerale sau a altor resurse ale subsolului; b) construcţia 
neautorizată pe terenurile cu zăcăminte minerale; c) amplasarea deşeurilor 
toxice pe terenurile cu zăcăminte minerale; d) deversarea nesancționată a 
substanţelor nocive în subsol; 2) urmările prejudiciabile care constau în: a) pră- 
buşiri sau alunecări de proporții ale terenului; b) poluarea apelor subterane 
creând pericol pentru sănătatea populaţiei; c) decesul persoanei; d) alte urmări 
grave; 3) legătura cauzală între fapta prejudiciabilă şi urmările prejudiciabile. 

Încălcarea cerinţelor de protecţie a zăcămintelor minerale sau a altor re- 
surse ale subsolului se săvârşeşte prin acțiuni sau inacţiuni. 

Cerinţele de protecţie a subsolului sunt reglementate de art. 14, 18 etc. ale 
Codului subsolului. De exemplu, beneficiarii folosinţei subsolului sunt obli- 
gaţi să asigure studierea deplină şi complexă a subsolului, folosirea rațională şi 
complexă a resurselor lui în corespundere cu proiectele şi schemele tehnologi- 
ce, inclusiv la prelucrarea materiei prime minerale etc. 

Conform art. 27 al Codului subsolului, proiectarea obiectivelor şi con- 
strucțiilor care nu sunt destinate pentru extracția substanţelor utile se efectu- 
ează în baza cercetărilor geologoinginereşti şi de altă natură, de comun acord 
cu Departamentul de Stat pentru Protecţia Mediului şi Resurse Naturale. 

În cazul încălcării acestor cerinţe, făptuitorii vor fi traşi la răspundere pe- 
nală pentru construcția neautorizată pe terenurile cu zăcăminte minerale. 

Construcția neautorizată pe terenurile cu zăcăminte minerale constă în 
ridicarea, în asemenea zone, a diferitelor edificii, case, altor construcții, fără 
permisiunea organelor indicate. 

Folosirea subsolului pentru îngroparea (depozitarea) substanțelor nocive 
şi a deşeurilor toxice se efectuează în condiţiile determinate printr-o autoriza- 
ţie specială, eliberată de Departamentul de Stat pentru Protecţia Mediului şi 
Resurse Naturale, în limitele perimetrului minier repartizat. Folosirea subso- 
lului pentru îngroparea (depozitarea) substanţelor nocive şi a deşeurilor toxice 
se înfăptuieşte numai după efectuarea expertizei ecologice de stat a proiectelor 
şi a altei documentaţii. 

Conform art. 36 al Codului subsolului, nu se permite păstrarea substanţe- 
lor nocive şi a deşeurilor toxice deasupra zăcămintelor, obiectivelor şi construc- 
ţiilor din spaţiul subteran. În cazul încălcării acestor cerințe, acţiunile făptuito- 
rului vor fi calificate conform art. 228 din CP al RM ca amplasare a deşeurilor 
toxice pe terenurile cu zăcăminte minerale sau deversarea nesancționată a 
substanțelor nocive în subsol. Infracțiunea examinată este una materială şi se 
consumă din momentul survenirii urmărilor prejudiciabile expres indicate în 

dispoziţia articolului: a) provocarea prăbuşirilor sau alunecărilor de proporţii 
ale terenului; b) poluarea apelor subterane, creându-se pericol pentru sănătatea 
populaţiei; c) decesul persoanei din imprudenţă; d) alte urmări grave. 

Prăbuşirile pot avea loc, de exemplu, în urma construcţiei neautorizate 
deasupra obiectivelor sau construcţiilor din spaţiul subteran, în cazul dereglă- 
rii echilibrului stratului de sus al subteranului. 

Conceptul de poluare a apelor subterane va fi definit cu ocazia analizei 
faptei prevăzute la art. 229 din CP al RM. 

Alte urmări grave pot consta în cauzarea de daune mari materiale, ecolo- 
gice sau organizatorice. Gravitatea urmărilor se poate deduce din ansamblul 
de circumstanţe, cum ar fi: mărimea daunei, inclusiv venitul nerealizat şi 
nedobândit, crearea de obstacole care întrerup procesul de dobândire a mine- 
ralelor pentru o durată mare de timp, caracterul daunei cauzate mediului sau 
unor construcții, în acelaşi număr şi în legătură cu prăbuşirile sau alunecările 
de teren etc. 

Latura subiectivă se exprimă prin intenţie sau imprudenţă față de fapta 
prejudiciabilă şi imprudenţă faţă de urmările prejudiciabile. 

Subiect al infracţiunii este persoana fizică responsabilă, care a atins, la 
momentul săvârşirii infracțiunii, vârsta de 16 ani sau persoana juridică ce 
desfăşoară activitatea de întreprinzător. 


$3. Poluarea apei 


Legislaţia penală (art. 229 din CP al RM) incriminează infectarea sau 
altă impurificare a apelor de suprafaţă ori subterane cu ape uzate sau cu alte 
deşeuri ale întreprinderilor, instituţiilor şi organizaţiilor industriale, agricole, 
comunale şi de altă natură, dacă aceasta a cauzat daune în proporţii considera- 
bile regnului animal sau vegetal, resurselor piscicole, silviculturii, agriculturii 
sau sănătăţii populaţiei ori a provocat decesul persoanei. 

Regulile de securitate şi de folosire rațională a apelor în Republica Moldova 
sunt reglementate de: Codul apelor al Republicii Moldova, Legea Republicii 
Moldova cu privire la apa potabilă, adoptată de Parlamentul Republicii Mol- 
dova la 10.02.1999'3; Legea Republicii Moldova cu privire la zonele şi fâşiile de 
protecţie a apelor râurilor şi bazinelor de apă, adoptată de Parlamentul Republi- 
cii Moldova la 27.04.1995"; Hotărârea nr. 745 din 3.11.1995 a Guvernului Repu- 





2 Monitorul Oficial al Republicii Moldova, nr. 39-41, 1999. 
15 Monitorul Oficial al Republicii Moldova, nr. 43, 1995. 

blicii Moldova pentru aprobarea Regulamentului privind modul şi condițiile de 
atribuire în folosință a obiectelor acvatice!*, alte legi şi acte normative. 

Obiectul juridic special al infracţiunii de nepoluare a apei are un caracter 
multiplu. Infracțiunea prevăzută de art. 229 din CP al RM are ca obiect juridic 
principal relaţiile sociale privitoare la nepoluarea resurselor de apă din Repu- 
blica Moldova. Obiectul juridic secundar al infracțiunii îl constituie relaţiile 
sociale privitoare la sănătatea publică prin menţinerea igienei, purității şi se- 
curității surselor şi a reţelelor de apă, ca folosirea lor să fie posibilă fără nici o 
primejdie pentru sănătatea oamenilor, animalelor şi plantelor. 

Obiectul material îl constituie sursele sau resursele de apă asupra cărora se 
răsfrânge activitatea ilicită a subiectului infracţiunii (de exemplu, izvor, fântâ- 
nă, rezervoare, conducte, jgheaburi de adăpare, canale de irigație, bazine etc.). 

Prin surse de apă se înţeleg izvoarele, lacurile, fântânile, rezervoarele, iar 
prin reţele de apă - conductele, uzinele de filtrare a apei, canalele etc. Apa este 
sursa naturală regenerabilă, vulnerabilă şi limitată, element indispensabil pen- 
tru viaţă şi pentru societate, materie primă pentru activități productive, sursă 
de energie şi cale de transport, factor determinant în menţinerea echilibrului 
ecologic, constituind o parte integrantă din patrimoniul public. 

Latura obiectivă a infracţiunii include: 1) fapta prejudiciabilă care se 
exprimă prin acţiuni de infectare sau altă impurificare a apelor de suprafață 
ori subterane cu ape uzate sau cu alte deşeuri ale întreprinderilor, instituțiilor 
şi organizaţiilor industriale, agricole, comunale şi de altă natură; 2) urmările 
prejudiciabile care se concretizează fie în daunele în proporţii considerabile 
cauzate regnului animal sau vegetal, resurselor piscicole, silviculturii, agricul- 
turii sau sănătății populaţiei, fie în decesul persoanei; 3) legătura cauzală între 
fapta prejudiciabilă şi urmările prejudiciabile. 

Infectarea sursei sau rețelei de apă constă în răspândirea în apă a unor sub- 
stanţe ori microorganisme dăunătoare pentru oameni, animale sau plante. Ea 
constă într-o alterare, schimbare a compoziţiei apei de folosință publică, indi- 
ferent de mijloacele prin care se realizează fapta incriminată. Pentru existenţa 
componenţei de infracțiune, infectarea trebuie să fie dăunătoare sănătății oa- 
menilor, animalelor sau plantelor, adică, în cazul în care ea este folosită, să aibă 
însuşirea de a produce moartea sau îmbolnăvirea oamenilor sau animalelor 
ori distrugerea plantelor. 

Infracţiunea este una materială: pentru consumarea ei este necesară surveni- 
rea urmărilor prejudiciabile indicate în art. 229 din CP al RM: cauzarea daunelor 





11 Monitorul Oficial al Republicii Moldova, nr. 11-12, 1996. 

în proporţii considerabile regnului animal sau vegetal, resurselor piscicole, silvi- 
culturii, agriculturii sau sănătății populaţiei ori provocarea decesului persoanei. 

Aprecierea daunei considerabile se efectuează de către organele de urmări- 
re penală sau de către instanţa de judecată, în funcţie de mărimea daunei reale 
cauzate florei, faunei, resurselor piscicole, silviculturii, agriculturii, conform 
actelor normative respective, şi, în primul rând, de dauna exprimată prin 
îmbolnăvirea sau moartea animalelor şi plantelor de apă, a altor animale și a 
regnului vegetal de pe malurile surselor de apă, micşorarea rezervelor de peşte, 
distrugerea locurilor de depunere a icrelor de către peşti, distrugerea unor spe- 
cii rare de animale şi de peşti, îmbolnăvirea şi distrugerea masivelor de pădure, 
scăderea fertilității, productivităţii şi degradarea pământului, apariţia bălților 
şi a pământurilor saturate cu sare, cheltuielile mari pentru lucrările de amelio- 
raţie, curățarea malurilor şi albiei râurilor etc. 

Daunele considerabile provocate sănătății populaţiei constau în îmbolnă- 
virea în masă a oamenilor sau cel puţin a unei persoane. 

De asemenea, infracțiunea de poluare a apei se poate solda cu decesul per- 
soanei sau al mai multor persoane. Pentru existența componenţei de infrac- 
ţiune, este necesară legătura cauzală între acţiunile (inacţiunile) prejudiciabile 
arătate şi urmările indicate în art. 229 din CP al RM. 

Latura subiectivă a infracțiunii se exprimă prin intenţie față de fapta pre- 
judiciabilă și imprudenţă față de urmările prejudiciabile. 

În cazul în care infractorul acţionează cu intenţie directă, în scopul slă- 
birii bazei economice a țării, acţiunile lui fiind îndreptate spre exterminarea 
oamenilor, vătămarea sănătăţii lor, provocarea unor otrăviri sau răspândirea 
unor epidemii sau epizootii, acţiunile lui vor fi calificate în temeiul art. 343 
din CP al RM ca diversiune. 

Subiect al infracţiunii poate fi orice persoană fizică responsabilă, care la 
momentul săvârşirii infracțiunii a împlinit vârsta de 16 ani. 

Subiect al infracțiunii poate fi, de asemenea, persoana juridică care desfă- 
şoară activitatea de întreprinzător. 


$4. Poluarea aerului 


Legislaţia penală (art. 230 din CP al RM) incriminează poluarea aerului 
cu depăşirea normelor stabilite, ca urmare a emisiei în atmosferă a poluanţilor 
sau a încălcării regulilor de exploatare, sau a neutilizării utilajului, aparataju- 
lui, instalaţiilor de purificare şi control al emisiilor în atmosferă, dacă aceasta a 
cauzat daune în proporţii considerabile mediului, regnului animal sau vegetal, 
sănătății populaţiei ori a provocat decesul persoanei. 


Capitolul X 403 





Regulile de păstrare a purității şi ameliorare a calităţii aerului atmosferic, 
de prevenire şi reducere a efectelor nocive ale factorilor fizici, chimici, biolo- 
gici, radioactivi şi de altă natură asupra atmosferei sunt reglementate de Legea 
privind protecţia mediului înconjurător, Legea privind protecţia aerului atmo- 
sferic, Hotărârea nr. 477 din 19.05.2000 a Guvernului Republicii Moldova cu 
privire la rețeaua de observare şi control de laborator asupra contaminării (po- 
luării) mediului înconjurător cu substanțe radioactive, otrăvitoare, puternic 
toxice şi mijloace bacteriale (biologice)!?, de alte legi şi acte normative. 

Obiectul juridic special al infracţiunii îl constituie relaţiile sociale cu pri- 
vire la nepoluarea aerului. 

Aerul este un amestec de azot şi oxigen de necesitate vitală pentru organis- 
mele aerobe, care conţine şi mici cantităţi de alte gaze (argon, heliu, neon, cripton, 
xenon, radon, bioxid de carbon, hidrogen), vapori de apă şi diverse particule. 

Protecția acestui mediu are ca scop păstrarea echilibrului ecologic, susți- 
nerea şi ameliorarea calităţii factorilor naturali, dezvoltarea valorilor naturale 
ale țării, asigurarea unor condiţii de viață şi de muncă tot mai bune pentru 
generaţiile actuale şi viitoare. 

Latura obiectivă a infracţiunii include: 1) fapta prejudiciabilă care se expri- 
mă prin acțiuni de poluare a aerului, cu depăşirea normelor stabilite, ca urma- 
re a emisiei în atmosferă a poluanţilor sau a încălcării regulilor de exploatare, 
sau a neutilizării utilajului, aparatajului, instalaţiilor de purificare şi control 
al emisiilor în atmosferă; 2) urmările prejudiciabile care constau în daune în 
proporţii considerabile mediului, regnului animal sau vegetal, sănătăţii popu- 
laţiei ori în decesul persoanei; 3) legătura cauzală între fapta prejudiciabilă şi 
urmările prejudiciabile. 

Poluarea aerului reprezintă emisia în atmosferă a substanţelor dăunătoare 
aflate în formă de gaze, vapori, aerosoli (suspensie într-un gaz a unui corp so- 
lid sau lichid), particule solide, cu încălcarea regulilor de emisie în atmosferă a 
poluanţilor sau a regulilor de exploatare sau neutilizare a utilajului, aparataju- 
lui, instalaţiilor de purificare şi control al emisiilor în atmosferă, prevăzute de 
regulamente şi de alte acte normative. 

Încălcarea regulilor de exploatare sau neutilizare a utilajului, aparatajului, 
instalaţiilor de purificare şi control al emisiilor în atmosferă poate fi exprima- 
tă prin diferite acțiuni, cum ar fi: deconectarea staţiilor de purificare; schim- 
barea regimului de funcționare a elementelor şi stațiilor de purificare etc., 
care duc la emisia în atmosferă a poluanţilor sau la schimbarea calităţilor lor 





15  Moitorul Oficial al Republicii Moldova, nr. 63-64, 2000. 


404 DREPT PENAL. PARTEA SPECIALĂ 





naturale; neschimbarea la timp a filtrelor; nefolosirea aparatajului de control; 
ignorarea informaţiilor despre calitatea componentelor substanţelor emise în 
aerul atmosferic etc. 

Pentru consumarea infracţiunii este necesar ca oricare din acțiunile res- 
pective să ducă la daune în proporţii considerabile mediului, regnului animal 
sau vegetal, sănătăţii populaţiei ori să provoace decesul persoanei. Daune în 
proporţii considerabile mediului, regnului animal sau vegetal pot fi conside- 
rate formarea în aerul atmosferic a unor concentraţii de substanţe poluante, ce 
depăşesc normele stabilite, schimbarea calităţii aerului, apariţia unor boli la 
plante sau animale şi pieirea animalelor, păsărilor sau a unor specii de plante. 

Cauzarea de daune sănătății populaţiei constă în inhalarea de către persoa- 
ne a substanţelor otrăvitoare din aer în timpul respirației, contaminarea pielii 
sau a organelor respiratorii ori a altor organe, care au cauzat vătămarea integri- 
tăţii corporale sau a sănătăţii de orice grad: vătămare uşoară, medie sau gravă. 

Infracţiunea se consideră consumată, de asemenea, din momentul dece- 
sului persoanei. 

Deoarece infracțiunea este materială, e strict necesar să constatăm exis- 
tenţa legăturii cauzale între fapta prejudiciabilă şi urmările prejudiciabile. 

Latura subiectivă a infracțiunii se exprimă prin intenţie față de fapta pre- 
judiciabilă şi imprudenţă față de urmările prejudiciabile. 

În cazul în care infractorul acționează cu intenţie directă, în scopul slă- 
birii bazei economice a țării, acțiunile lui fiind îndreptate spre exterminarea 
oamenilor, vătămarea sănătăţii lor, provocarea unor otrăviri sau răspândirea 
unor epidemii sau epizootii, acţiunile lui vor fi calificate în baza art. 343 din 
CP al RM ca diversiune. 

Subiect al infracţiunii poate fi orice persoană fizică responsabilă, care la 
momentul comiterii faptei a atins vârsta de 16 ani, sau persoana juridică care 
desfăşoară activitatea de întreprinzător. De cele mai multe ori persoana fizică este 
subiect al infracțiunii în cazul îndeplinirii sau neîndeplinirii de către ea a obli- 
gaţiunilor funcţionale cu privire la respectarea regulilor de emisie în atmosferă a 
poluanţilor sau în cazul încălcării regulilor de exploatare sau utilizare a utilajului, 
aparatajului, instalaţiilor de purificare şi control al emisiilor în atmosferă. 


$5. Tăierea ilegală a vegetației forestiere 


Legislaţia penală (art. 231 din CP al RM) incriminează tăierea ilegală a 
arborilor şi arbuștilor din fondul silvic sau din fondul ariilor naturale protejate 
de stat, săvârşită: a) de persoane responsabile de protecţia şi paza vegetației 
forestiere; b) în proporții mari. 

Relaţiile ce apar în cadrul folosirii fondului forestier (silvic) sunt regle- 
mentate de: Constituţia Republicii Moldova, Codul silvic; Hotărârea nr. 106 
din 27.02.1996 a Guvernului Republicii Moldova cu privire la măsurile de asi- 
gurare a ocrotirii pădurilor, perdelelor forestiere de protecție şi a altor plantaţii 
silvice!*; Hotărârea nr. 1007 din 30.10.1997 a Guvernului Republicii Moldova 
cu privire la evidenţa de stat a fondului forestier!”, alte acte normative adoptate 
în conformitate cu acestea. 

Scopul normei examinate constă în preîntâmpinarea distrugerii sau de- 
gradării vegetației forestiere din păduri, protecţia pădurilor ca patrimoniu 
naţional al Republicii Moldova şi importantă resursă naturală. 

Obiectul juridic special al infracțiunii îl constituie relaţiile sociale cu privi- 
re la integritatea fondului silvic şi a fondului ariilor naturale protejate de stat. 

Fondul silvic cuprinde toate pădurile, indiferent de tipul de proprietate şi 
forma de gospodărire. 

Pădurea reprezintă un element al landșaftului geografic, o unitate func- 
ţională a biosferei, compusă din comunitatea vegetației forestiere (în care 
domină arborii şi arbusştii), păturii vii, animalelor şi microorganismelor. Sunt 
considerate păduri terenurile acoperite cu vegetaţie forestieră cu o suprafață 
de peste 0,1 ha. 

În conformitate cu Legea Republicii Moldova privind fondul ariilor natu- 
rale protejate de stat, adoptă de Parlamentul Republicii Moldova la 25.02.1998, 
fondul ariilor naturale protejate de stat constă din următoarele categorii de 
obiecte şi complexe naturale: 1) rezervaţie ştiinţifică; 2) parc naţional; 3) monu- 
ment al naturii; 4) rezervaţie naturală; 5) rezervaţie peisagistică; 6) rezervaţie 
de resurse; 7) arie cu management multifuncțional; 8) rezervaţie a biosferei; 
9) grădină botanică; 10) grădină dendrologică; 11) monument de arhitectură 
peisajeră; 12) grădină zoologică. 

Obiectul material îl constituie arborii şi arbuştii din fondul silvic sau din fon- 
dul ariilor naturale protejate de stat, a căror valoare este de proporţii mari. Dacă 
subiectul infracțiunii este o persoană responsabilă de protecţia şi paza vegetației 
forestiere, atunci valoarea arborilor şi arbuștilor tăiaţi ilegal nu contează. 

Latura obiectivă a infracţiunii include fapta prejudiciabilă constând în 
acțiunea de tăiere ilegală a arborilor şi arbuștilor din fondul silvic sau din fon- 
dul ariilor naturale protejate de stat. 





15 Monitorul Oficial al Republicii Moldova, nr. 32-33, 1996. 
17 Monitorul Oficial al Republicii Moldova, nr. 82-83, 1997. 
15 Monitorul Oficial al Republicii Moldova, nr. 66-68, 1998. 

Tăierea arborilor sau arbuștilor constă în separarea de la rădăcină; în scoa- 
terea din pământ a copacului în creştere sau uscat, arbuștilor sau lianelor cu 
ajutorul diferitelor instrumente, aparate sau agregate. 

Tăierea se consideră ilegală când este efectuată fără permisiunea eliberată 
de organul competent, sau nu din locul indicat în documentul de permisiune 
a tăierii lor, sau în număr mai mare decât cel permis, sau a altor specii decât 
cele indicate în documentul de permisiune, în altă perioadă de timp decât cea 
indicată în documentul de permisiune etc. 

Tăierea cu scop de sustragere a copacilor fructiferi, rari, decorativi, ce 
cresc în livezi, în grădinile sau gospodăriile oamenilor, necesită calificarea ca 
infracțiune contra patrimoniului, şi nu în temeiul art. 231 din CP al RM. 

Infracţiunea dată este formală. Fa se consideră consumată din momentul 
tăierii ilegale a arborilor şi arbuștilor din fondul silvic sau din fondul ariilor 
naturale protejate de stat. 

Latura subiectivă a infracţiunii se caracterizează prin intenţie directă. 

Subiectul infracțiunii examinate poate fi: a) persoana responsabilă de pro- 
tecţia şi paza vegetației forestiere; b) orice persoană fizică responsabilă, care 
a atins la momentul săvârșirii infracţiunii vârsta de 16 ani. În ultimul caz, 
este obligatoriu ca valoarea arborilor sau arbuștilor tăiaţi ilegal să se cifreze în 
proporţii mari. 

Subiect al infracțiunii poate fi şi persoana juridică care desfăşoară activi- 
tatea de întreprinzător. 


S6. Distrugerea sau deteriorarea masivelor forestiere 


Legislaţia penală (alin. (1) al art. 232 din CP al RM) incriminează distru- 
gerea sau deteriorarea în proporţii mari a masivelor forestiere în urma folosirii 
imprudente a focului sau a unor surse de pericol sporit. 

Obiectul juridic special al infracţiunii date îl reprezintă relaţiile sociale cu 
privire la substanţa, integritatea şi potenţialul de folosire a masivelor forestiere. 

Obiectul material al infracţiunii îl constituie masivele forestiere a căror 
valoare atinge proporţii mari. 

Latura obiectivă a infracţiunii include: 1) fapta prejudiciabilă care se expri- 
mă prin acțiuni sau inacțiuni de distrugere sau deteriorare a masivelor forestiere 
în urma folosirii imprudente a focului sau a unor surse de pericol sporit; 2) ur- 
mările prejudiciabile constând în distrugerea sau deteriorarea masivelor fores- 
tiere; 3) legătura cauzală între fapta prejudiciabilă şi urmările prejudiciabile. 

Noţiunile de distrugere şi deteriorare au fost explicate în cadrul analizei 
infracțiunilor prevăzute la art. 197 şi 198 din CP al RM. 

Săvârşirea infracțiunii în urma folosirii imprudente a focului se poate 
exprima prin nestingerea sau stingerea incompletă a focului sau rugurilor în 
pădure sau în apropierea masivelor forestiere etc. 

Distrugerea sau deteriorarea masivelor forestiere în urma folosirii altor 
surse de pericol sporit se poate exprima prin folosirea sau comportarea negli- 
jentă cu materialele explozive, lichidele inflamabile, aparatajele electrice etc. 

Infracţiunea prevăzută la alin. (1) al art. 232 din CP al RM este materială. 
Ea se consideră consumată din momentul distrugerii sau deteriorării masive- 
lor forestiere. 

În ce priveşte infracţiunea prevăzută la alin. (2) al art. 232 din CP al RM, în 
comparaţie cu infracțiunea prevăzută la alin. (1) al aceleiași norme, diferă doar 
latura subiectivă. Or, prin “incendiere” trebuie de înţeles folosirea intenționată 
a focului în scopul distrugerii sau deteriorării masivelor forestiere. 

Latura subiectivă a infracțiunii prevăzute de alin. (1) al art. 232 din CP al 
RM se exprimă prin imprudenţă; a celei prevăzute de alin. (2) al art. 232 din 
CP al RM - prin intenţie directă sau indirectă. 

Subiectul infracțiunii este persoana fizică responsabilă, care la momentul 
săvârşirii infracțiunii a atins vârsta de 16 ani. 

De asemenea, subiect al infracțiunii date poate fi persoana juridică care 
desfăşoară activitatea de întreprinzător. 


$7. Vânatul ilegal 


Legislaţia penală (art. 233 din CP al RM) incriminează vânatul fără auto- 
rizaţia corespunzătoare fie în perioada interzisă, fie în locurile interzise, fie cu 
unelte şi metode nepermise (braconajul), fie cu folosirea situaţiei de serviciu, 
dacă acesta a cauzat daune în proporții mari. 

Scopul articolului constă în protecţia cu mijloace juridico-penale a lumii 
animale îmăpotriva vânatului ilegal, care se realizează de către diferite persoa- 
ne şi în scopuri diferite, prin prinderea sau nimicirea animalelor care se află 
în starea lor naturală. 

Cadrul juridic pentru asigurarea protecţiei eficiente şi folosirii raționale a 
resurselor regnului animal este reglementat de Legea cu privire la regnul ani- 
mal, precum şi de alte acte normative. 

Obiectul juridic special al infracţiunii îl constituie relaţiile sociale cu pri- 
vire la protecţia şi folosirea rațională a animalelor şi păsărilor sălbatice. 

Obiectul material al infracțiunii îl constituie animalele şi păsările sălba- 
tice ce se află în starea lor de libertate naturală, existența cărora nu este deter- 
minată de către om. 

Nu pot constitui obiecte ale infracțiunii examinate animalele sau păsările 
sălbatice care se află în crescătorii sau ferme de creştere a unor asemenea ani- 
male. În astfel de împrejurări, acţiunile făptuitorilor ce vor dobândi astfel de 
animale sau păsări vor fi calificate ca infracţiuni contra patrimoniului. 

Latura obiectivă a infracţiunii include: 1) fapta prejudiciabilă concretizată 
în acțiunea de vânat ilegal; 2) urmările prejudiciabile care constau în daunele 
în proporţii mari; 3) legătura cauzală între fapta prejudiciabilă şi urmările 
prejudiciabile. 

Conform art. 23 al Legii regnului animal, terenurile de vânătoare, modul 
de gestiune a gospodăriei cinegetice, speciile de animale şi regulile vânatului 
sunt stabilite de Regulamentul gospodăriei cinegetice, expuse în anexa nr. 1. 
Controlul asupra respectării acestui regulament este exercitat de către Depar- 
tamentul Protecţiei Mediului, Asociaţia de Stat pentru silvicultură “Moldsilva“ 
şi autoritățile administraţiei publice locale. 

Acţiunea de vânat reprezintă depistarea în scopul dobândirii, urmărirea 
sau dobândirea propriu-zisă a animalelor şi păsărilor sălbatice. 

Vânatul se consideră ilegal în condiţiile şi împrejurările prevăzute de 
art. 233 din CP al RM, când el se efectuează fără autorizaţia corespunzătoare 
fie în perioada interzisă, fie în locurile interzise, fie cu unelte şi metode neper- 
mise (braconajul), fie cu folosirea situaţiei de serviciu. 

Dispoziţia articolului este alternativă, de aceea latura obiectivă se poate 
realiza atât în cazul existenţei tuturor prevederilor alternative prevăzute de 
acest articol, cât şi în cazul realizării doar a uneia din ele. 

Vânatul se consideră ilegal dacă este efectuat în alte perioade decât cele 
expres indicate în art.33 al Anexei nr. 1 la Legea regnului animal. 

De exemplu, pe teritoriul țării sunt stabilite următoarele termene de vâ- 
nătoare: vânătoarea de cerbi, elani şi mufloni — de la 1 septembrie până la 31 
decembrie; căpriori — de la 15 mai până la 15 octombrie; căprioare — de la 1 sep- 
tembrie până la 31 decembrie; iepuri — de la 1 noiembrie până la 31 decembrie; 
fazani — de la 1 octombrie până la 31 decembrie etc. 

Noţiunea de braconaj este reglementată de art. 35 al Anexei indicate. 

Se consideră vânătoare ilicită (braconaj) vânatul fără autorizaţie; fără 
autorizaţia de deţinere şi de folosire a armei de vânătoare sau a carnetului 
de vânătoare; cu depăşirea normelor de recoltare a vânatului; în locurile şi 
în termenele interzise; cu arme de vânătoare ce aparţin altor persoane fizice 
sau juridice; cu folosirea arbaletelor, arcurilor, armelor cu ţeava ghintuită, fără 
zgomot, precum şi a armelor de model militar, de calibru mic, cu excepţia 
folosirii în modul stabilit a armelor de vânătoare cu ţeava ghintuită pentru 
împuşcarea animalelor copitate în scop de selecție sau dobândire a trofeelor; 

dobândirea animalelor cu folosirea chimicalelor toxice, repelentelor şi imo- 
bilizantelor, cu excepţia cazurilor de izbucnire a epizootiilor, în modul pre- 
văzut de legislaţie; dobândirea animalelor cu folosirea mijloacelor, metodelor 
şi uneltelor considerate periculoase, cum ar fi săparea gropilor pentru prins 
animalele, amplasarea cârligelor, clamelor, apucătoarelor; instalarea laţurilor, 
capcanelor; urmărirea animalelor cu orice mijloace de transport (automobile, 
motociclete, tractoare, elicoptere, avioane etc.); gonirea pe pojghiţă de gheață, 
pe zăpadă adâncă, în foc, în apă; dezgroparea vizuinii; dobândirea animalelor 
aflate în primejdie (salvându-se de incendiu, inundație etc.); strânsul ouălor, 
devastarea cuiburilor, adăposturilor bizamilor (ondatrelor) etc. 

Infracţiunea este materială. Ea se consideră consumată din momentul 
survenirii daunelor în proporții mari. 

Dauna se consideră în proporţii mari în funcţie de preţul animalelor do- 
bândite, de numărul animalelor şi cantitatea dobândită, de categoria şi speciile 
animalelor dobândite (de exemplu, specii rare) etc. 

Latura subiectivă a infracțiunii se caracterizează prin intenţie directă sau 
indirectă. 

Subiect al infracţiunii este persoana fizică responsabilă, care a atins la 
momentul săvârşirii infracțiunii vârsta de 16 ani sau persoana juridică care 
desfăşoară activitatea de întreprinzător. 

În cazul săvârșirii infracţiunii cu folosirea situației de serviciu, subiectul 
este special, fiind persoana care are în atribuţiile ei de serviciu exercitarea con- 
trolului de stat asupra protecţiei şi folosirii resurselor regnului animal. 


58. Îndeletnicirea ilegală cu pescuitul, vânatul 
sau cu alte exploatări ale apelor 


Legea penală (art. 234 din CP al RM) incriminează îndeletnicirea ilegală 
cu pescuitul, vânatul sau cu alte exploatări ale apelor, cu utilizarea substanțe- 
lor explozive şi otrăvitoare sau a altor mijloace de nimicire în masă a faunei, 
dacă aceasta a cauzat daune în proporții mari. 

Reglementările juridice ale folosirii obiectivelor acvatice pentru necesită- 
ţile piscicole sau vânătoreşti se conţin în Codul apelor precum şi în alte legi şi 
acte normative. Cadrul juridic pentru asigurarea protecţiei eficiente şi folosirii 
raționale a resurselor regnului animal este reglementat de Legea cu privire la 
regnul animal. Conform art. 24-25 ale acestei legi, pescuitul industrial în ba- 
zinele acvatice naturale şi artificiale se permite persoanelor fizice şi juridice, 
conform Regulamentului cu privire la protecţia resurselor piscicole și regle- 

mentarea pescuitului în bazinele piscicole, expuse în anexa nr. 2. Pescuitul 
sportiv şi de amatori este permis cetăţenilor în bazinele acvatice, cu excepţia 
celor ale fondului ariilor naturale protejate de stat, crescătoriilor de pești, şi se 
efectuează cu plată sau gratuit, în baza autorizaţiei eliberate de către Inspecţia 
de Stat a Calităţii Mediului (pentru bazinele acvatice naturale) şi de către uzu- 
fructuarii corespunzători (pentru bazinele artificiale). 

În bazinele acvatice ale fondului ariilor naturale protejate de stat (rezer- 
vaţii ştiinţifice şi peisagistice, parcuri naționale, monumente ale naturii, alte 
categorii de obiecte naturale), pescuitul se efectuează conform legislaţiei. 

Conform art. 26 al acestei legi, dobândirea de animale care nu constituie 
obiecte ale vânatului şi pescuitului (melci, şerpi, broaște etc.) se efectuează în 
baza autorizaţiei eliberate de către Departamentul Protecţiei Mediului. 

În autorizaţie sunt indicate plata pentru reproducere, speciile şi numărul 
de animale, vârsta, sexul şi termenele de dobândire. 

Obiectul juridic special al infracţiunii îl constituie relaţiile sociale cu pri- 
vire la protecţia şi folosirea rațională a peştilor şi altor vieţuitoare acvatice. 

Obiectul material al infracţiunii îl formează peştii sau alte viețuitoare ac- 
vatice, aflate pe teritoriul Fondului Unic de Stat al Apelor sau în spaţiul aerian 
deasupra acestuia. 

Fondul Unic de Stat al Apelor îl constituie râurile, lacurile naturale, la- 
curile de acumulare, alte bazine de apă de suprafață şi izvoarele de apă, apele 
canalelor şi apele subterane. 

Se consideră bazine piscicole apele curgătoare şi stătătoare de pe întreg 
teritoriul Republicii Moldova, inclusiv terenurile acoperite cu apă ca urmare a 
îndiguirilor sau barărilor de văi — heleșteie, iazuri, lacuri de acumulare — care 
servesc sau oferă condiţii pentru înmulţirea, creşterea şi recoltarea peştelui, 
crustaceelor sau a altor vietăți acvatice. 

Sunt considerate ca făcând parte temporar din bazinele piscicole şi apele 
de pe zonele inundabile, numai pe perioadele până la retragerea lor, dacă în- 
trunesc condiţiile indicate. 

Latura obiectivă a infracţiunii include: 1) fapta prejudiciabilă care se 
exprimă prin acțiuni de îndeletnicire ilegală cu pescuitul, vânatul sau cu alte 
exploatări ale apelor, cu utilizarea substanţelor explozive şi otrăvitoare sau a 
altor mijloace de nimicire în masă a faunei; 2) urmările prejudiciabile concre- 
tizate în daune în proporții mari; 3) legătura cauzală între fapta prejudiciabilă 
şi urmările prejudiciabile. 

Pescuitul, vânatul sau alte exploatări ilegale ale apelor pot fi realizate prin 
diverse modalități: pescuitul electric, cu materii explozive sau otrăvitoare, pre- 
cum şi cu substanţe narcotice, reactive de orice fel; pescuitul reproducătorilor 

în timpul perioadei de prohibiţie prin orice metode sau distrugerea icrelor de 
peşte în aceeaşi perioadă, în zonele de reproducere naturală; pescuitul puie- 
tului sau al reproducătorilor de peşte din pepiniere sau crescătorii piscicole 
în alte scopuri decât repopularea sau pescuitul industrial; pescuitul sturioni- 
lor sub dimensiunea legală, în alte scopuri decât reproducerea; pescuitul cu 
năvoade, voloace, plase, ave, prostovoale, vârșe etc., de către persoane fizice 
neautorizate; vânatul animalelor acvatice în zonele interzise, în perioadele in- 
terzise, cu mijloace interzise sau a speciilor rare etc. 

Infracţiunea este materială. Ea se consideră consumată din momentul 
producerii daunelor în proporții mari. 

Latura subiectivă a infracţiunii se realizează cu intenţie directă sau in- 
directă. 

Subiect al infracţiunii poate fi orice persoană fizică responsabilă, care la 
momentul săvârşirii infracţiunii a atins vârsta de 16 ani sau persoana juridică 
care desfășoară activitatea de întreprinzător. 

Promisiunea dinainte de a procura produsele pescuitului sau vânatului 
ilegal în condiţiile expuse, procurarea mijloacelor sau oferirea lor pentru în- 
deletnicirea ilegală cu pescuitul, vânatul sau cu alte exploatări ale apelor con- 
stituie complicitate la infracțiunea prevăzută de art. 234 din CP al RM. 


59. Încălcarea regimului de administrare şi protecţie 
a fondului ariilor naturale protejate de stat 


Legislaţia penală (art. 235 din CP al RM) incriminează încălcarea regi- 
mului de administrare şi protecție a fondului ariilor naturale protejate de stat, 
dacă aceasta creează pericolul cauzării de daune în proporții mari sau a cauzat 
daune în proporții mari. 

Scopul acestei norme constă în asigurarea protecţiei unor teritorii şi obiec- 
te protejate de stat, prevenirea cauzării unor daune lor, lumii animale care le 
populează, pădurilor sau altor vegetații de pe aceste teritorii, protejarea diver- 
sităţii biologice. 

Cadrul juridic pentru asigurarea protecţiei eficiente şi folosirii raționale 
a fondului ariilor naturale protejate de stat este reglementat de Legea privind 
fondul ariilor naturale protejate de stat, precum şi de alte acte normative. 

Obiectul juridic special al infracţiunii îl constituie relaţiile sociale cu 
privire la respectarea regimului de administrare şi protecție a fondului ariilor 
naturale protejate de stat. 

Latura obiectivă a infracţiuni include: 1) fapta prejudiciabilă care se ex- 
primă prin acțiunea sau inacțiunea de încălcare a regimului de administrare şi 
protecţie a fondului ariilor naturale protejate de stat; 2) urmările prejudiciabile 
constând în: a) pericolul cauzării de daune în proporţii mari; b) daunele în 
proporţii mari; 3) legătura cauzală între fapta prejudiciabilă şi urmările pre- 
judiciabile. 

Încălcarea regimului de administrare şi protecţie a fondului ariilor natu- 
rale protejate de stat se realizează prin săvârşirea de acţiuni sau inacțiuni strict 
interzise de legislaţia şi de actele normative respective, cum ar fi pătrunderea 
fără permisiune specială pe aceste teritorii, efectuarea unor activități de gos- 
podărire în zonele rezervațiilor naturale şi ale parcurilor naţionale, activități 
de exploatare şi extragere, dobândire a mineralelor, construirea şi dezvoltarea 
pe teritoriile parcurilor naționale a vilelor şi grădinilor, mişcarea şi parcarea 
mijloacelor de transport care nu sunt legate de funcționarea parcurilor naţio- 
nale, colectarea plantelor şi a altor elemente ale florei, împrăștierea gunoiului 
sau depozitarea lui pe aceste teritorii etc. 

Daunele în proporții mari pot fi exprimate, de exemplu, în dobândirea pe 
aceste teritorii a animalelor sălbatice sau a speciilor de vegetaţie, a căror valoa- 
re depăşeşte 500 unităţi convenţionale. 

În cazul creării pericolului cauzării de daune în proporţii mari, este ne- 
cesar să constatăm că pericolul este real şi iminent. 

Pentru existența componenței de infracţiune, este necesară, în fiecare 
caz, existenţa legăturii cauzale între acţiunile făptuitorului şi survenirea sau 
pericolul survenirii urmărilor prejudiciabile: 1) crearea pericolului cauzării de 
daune în proporţii mari sau 2) cauzarea de daune în proporții mari. 

În primul caz, infracţiunea este formal-materială. În cel de-al doilea caz, 
ea este materială. 

Latura subiectivă a infracţiunii se realizează atât prin intenţie directă 
(persoana înţelege că prin acţiunile sale încalcă regimul de administrare şi de 
protecţie a fondului ariilor naturale protejate de stat, doreşte survenirea aces- 
tor urmări), sau prin intenţie indirectă (persoana înțelege că prin acțiunile sale 
încalcă acest regim şi admite în mod conştient cauzarea de daune în proporții 
mari fondului ariilor naturale protejate de stat sau are o atitudine indiferentă 
față de urmările survenite). 

Subiect al infracţiunii este persoana fizică responsabilă, care la momen- 
tul săvârşirii infracțiunii a atins vârsta de 16 ani, sau persoana juridică care 
desfăşoară activitatea de întreprinzător. 

Capitolul XI 


INFRACȚIUNI ECONOMICE 


Secţiunea |. NOŢIUNEA, CARACTERIZAREA GENERALĂ 
ŞI TIPURILE INFRACȚIUNILOR ECONOMICE 


Art. 126 al Constituţiei, caracterizând economia Republicii Moldova ca 
o economie de piaţă, are în vedere economia națională. În acelaşi context 
reglementar, este statuat că statul trebuie să asigure, printre altele: libertatea 
comerțului și activităţii de întreprinzător; protecţia concurenţei loiale; crearea 
unui cadru favorabil valorificării tuturor factorilor de producţie; protejarea 
intereselor naţionale în activitatea economică, financiară şi valutară etc. 

Aşadar, conceptul de economie naţională a Republicii Moldova este o 
categorie economică fundamentală, care desemnează ansamblul de resurse 
naturale şi umane, de activităţi productive, de schimb şi servicii, constituite 
ca ramuri sau domenii de activitate economică, pe teritoriul național al Repu- 
blicii Moldova, ca rezultat al dezvoltării forțelor de producţie şi al diviziunii 
sociale a muncii, în cadrul frontierelor țării noastre. 

Economia națională a Republicii Moldova este influenţată, în principal, 
de modul de funcționare a diferitelor ramuri care o compun. Până la înce- 
putul anilor '90 ai secolului trecut, economia naţională a țării se caracteriza 
prin sistemul centralizat-birocratic de conducere a activității economice, prin 
proprietatea colectivă, ruptă de cei care produceau, factori negativi care au 
determinat rămânerea în urmă a dezvoltării economiei naționale. Tocmai de 
aceea, o dată cu democratizarea societăţii, s-a impus, ca o necesitate imediată, 
efectuarea de schimbări de structură în economia națională. A fost desfiinţa- 
tă proprietatea socialistă asupra mijloacelor de producţie, întreprinderile de 
stat fiind reorganizate ca societăți comerciale, funcționând după principiile 
economiei de piață. Totodată, s-a dat curs liber iniţiativei private în economie, 
ceea ce a determinat apariția unui sector privat cu pondere din ce în ce mai 
mare în realizarea produsului intern brut în economia moldovenească, aceas- 
ta devenind astfel o economie de piaţă. Concluzia ce se impune este aceea că 
economia naţională a Republicii Moldova este o realitate obiectivă, aflată în 
plin proces de transformare, şi ea se înscrie printre valorile fundamentale ale 
societăţii, care trebuie să se bucure de ocrotire juridico-penală. 

În dezvoltarea aserţiunilor date, menționăm că obiectul juridic generic al 
infracţiunilor economice este constituit din relaţiile sociale economice, baza- 

te pe următoarele principii de desfăşurare a activităţii economice: libertatea 
activităţii economice; exercitarea activităţii economice în temeiuri legale; con- 
curenţa loială a subiectelor activităţii economice; buna-credinţă a subiectelor 
activității economice; interzicerea formelor vădit infracționale ale conduitei 
subiectelor activităţii economice. 

În privinţa obiectului juridic special al infracţiunilor economice, acesta 
îl reprezintă relaţiile sociale ce vizează anumite valori sociale concrete, care 
derivă din economia naţională a Republicii Moldova (de exemplu: relaţiile spe- 
ciale referitoare la încrederea publică în autenticitatea banilor sau a titlurilor 
de valoare, lezate prin infracțiunea de la art. 236 din CP al RM; relaţiile sociale 
ce ţin de încrederea publică în autenticitatea cardurilor sau a altor carnete de 
plată, lezate prin infracțiunea de la art. 237 din CP al RM; relaţiile sociale pri- 
vitoare la obținerea legală a creditului, lezate prin infracțiunea de la art. 238 
din CP al RM; relaţiile sociale referitoare la acordarea legală a creditului, lezate 
prin infracțiunea de la art. 239 din CP al RM; relaţiile sociale ce ţin de utiliza- 
rea conform destinaţiei a mijloacelor din împrumuturile interne sau externe 
garantate de stat, lezate prin infracțiunea de la art. 240 din CP al RM etc.). 

La majoritatea componenţelor infracțiunilor economice este necesară sta- 
bilirea obiectului material: banii sau titlurile de valoare false (ori materialele 
din care se fabrică acestea), sau banii ori titlurile de valoare autentice (în cazul 
infracţiunii de la art. 236 din CP al RM); cardurile sau alte carnete de plată 
false (ori materialele din care sunt confecţionate acestea), sau banii ori titlurile 
de valoare autentice (în cazul infracţiunii de la art. 237 din CP al RM); docu- 
mentaţia de credit (în cazul faptei penale, prevăzute la art. 238 din CP al RM); 
banii care formează creditul (în cazul infracţiunii de la art. 239 din CP al RM); 
mijloacele din împrumuturile garantate de stat (în cazul faptei infracționale 
prevăzute la art. 240 din CP al RM) etc. 

Din punctul de vedere al laturii obiective a infracţiunilor economice, este 
de notat că majoritatea din ele se comit prin acțiune. În cazuri mai rare, in- 
fracţiunile date sunt săvârşite pe calea acţiunii sau (Și) inacţiunii (de exemplu, 
transportarea, păstrarea sau comercializarea mărfurilor supuse accizelor, fără 
marcarea lor cu timbre de control sau timbre de acciz; evaziunea fiscală a în- 
treprinderilor, instituţiilor şi organizaţiilor; contrabanda; insolvabilitatea in- 
tenționată; încălcarea regulilor de exploatare, reparaţii şi modificare a locuin- 
ţelor dintr-un bloc de locuit etc.). Numai infracțiunea de la art. 249 din CP al 
RM se comite prin inacțiune. 

De asemenea, trebuie de menţionat că o parte din componențţele infrac- 
ţiunilor economice sunt construite ca fiind formale (de exemplu; infracțiunile 
prevăzute la art. 236, 237, 238, 243, 246, 247, 248, 256 din CP al RM). O altă par- 


Capitolul XI 415 





te a componenţelor infracțiunilor din Capitolul X al Părţii speciale a Codului 
penal au o factură materială (de exemplu, faptele penale prevăzute la art. 239, 
240, 241, 242, 244, 245, 249, 250, 252, 253, 255 din CP al RM). În unele cazuri, 
componenţa de infracțiune presupune existența semnelor atât ale unei infrac- 
ţiuni materiale, cât şi formale (de exemplu, faptele infracţionale de la art. 251, 
254 din CP al RM). În situaţia componenţei infracţiunii prevăzute la art. 258 
din CP al RM există semne atât ale unei infracțiuni formal-materiale, cât şi 
ale unei infracțiuni materiale. În cazul componenţei infracțiunii de la art. 257 
din CP al RM, se atestă structura infracțiunii formale, formal-materiale sau 
materiale, în funcţie de varianta de realizare. 

Din perspectiva laturii subiective, toate infracțiunile economice sunt in- 
fracțiuni intenţionate. Aceasta nu exclude manifestarea, de către făptuitor, a 
imprudenţei în raport cu agravantele (de exemplu, în cazul faptei de la lit. b) 
din alin. Q) şi lit. b) din alin. (3) ale art. 254 din CP al RM etc.). 

În unele cazuri, legea impune stabilirea scopului special al infracţiunii: 
scopul obţinerii unui credit sau al majorării proporțţiei acestuia, sau al obți- 
nerii unui credit în condiţii avantajoase (în situaţia faptei penale prevăzute la 
art. 238 din CP al RM); scopul de a acoperi genurile activităţii de întreprinză- 
tor ilicite (în ipoteza infracţiunii de la art. 242 din CP al RM) etc. 

Subiectul infracţiunilor economice este, înainte de toate, persoana fizică 
responsabilă, care la momentul săvârșirii infracţiunii are vârsta de 16 ani. De 
asemenea, în cazul infracțiunilor prevăzute la art. 236-246, 248-251, 254 şi 257 
din CP al RM, subiectul poate fi persoana juridică care desfăşoară activitatea 
de întreprinzător. 

Persoana fizică, care comite unele infracţiuni economice, trebuie să aibă 
calitățile unui subiect special: funcționar ori alt salariat în exerciţiul funcţiunii 
(lit. b) din alin. (2) al art. 237 din CP al RM; funcţionarul instituţiei financiare 
care decide asupra acordării creditului (art. 239 din CP al RM); persoana cu 
funcţie de răspundere sau persoana care gestionează o organizație comercială, 
obştească sau o altă organizaţie nestatală (lit. c) din alin. (2) al art. 243 din CP 
al RM) etc. 

În urma trecerii în revistă a elementelor constitutive ale infracţiunilor 
prevăzute în Capitolul X din Partea specială a Codului penal, putem formula 
următoarea definiţie a noţiunii acestor infracțiuni: prin “infracţiuni econo- 
mice” se au în vedere faptele prejudiciabile, comise cu intenţie, care lezează, 
prin excelenţă, relaţiile sociale economice, răspunderea penală pentru care se 
prevede în art. 236-258 din CP al RM. 

Punând la bază clasificarea ramurilor sau domeniilor activităţii economi- 
ce, putem identifica următoarele tipuri de infracţiuni economice: 

a) infracţiuni săvârşite în sfera financiar-creditară (art. 236-240, 244, 245, 
250 din CP al RM); 

b) infracţiuni săvârşite în sfera activităţii de întreprinzător (art. 241, 242, 
252, 253 din CP al RM); 

c) infracţiuni săvârşite în sfera distribuirii bunurilor (art. 243, 246, 247, 
251 din CP al RM); 

d) infracţiuni săvârșite în sfera activităţii economice externe (art. 248, 249 
din CP al RM); 

e) infracțiuni săvârşite în sfera consumului de bunuri, servicii şi lucrări 
(art. 254-257 din CP al RM); 

f) infracţiuni săvârşite în sfera exploatării fondului de locuinţe (art. 258 
din CP al RM). 


Secţiunea a II-a. INFRACȚIUNI SĂVÂRȘITE ÎN SFERA 
FINANCIAR-CREDITARĂ 


S$1. Fabricarea sau punerea în circulaţie a banilor falşi 
sau atitlurilor de valoare false 


Varianta-tip a infracțiunii prevăzute la art. 236 din CP al RM constă în fa- 
bricarea în scopul punerii în circulaţie sau punerea în circulaţie a biletelor Băn- 
cii Naţionale a Moldovei, a monedelor, a valutei străine, a hârtiilor de valoare de 
stat sau a altor titluri de valoare false, utilizate pentru efectuarea plaţilor. 

Obiectul juridic special al infracţiunii în cauză este constituit din relaţiile 
sociale privitoare la încrederea publică în autenticitatea banilor sau a titlurilor 
de valoare. 

Obiectul material al fabricării sau punerii în circulaţie a banilor falși sau a 
titlurilor de valoare false este descris prin sintagma “biletele Băncii Naţionale 
a Moldovei, monede, valuta străină, hârtiile de valoare de stat sau alte titluri 
de valoare false, utilizate pentru efectuarea plăţilor”. Noţiunile “biletele Băncii 
Naţionale a Moldovei”, “monede” şi “valută străină” formează noțiunea gene- 
rică “bani”. 

Obiectul material, în cazul în care este comisă modalitatea de fabricare, 
diferă după cum activitatea făptuitorului se concretizează în 1) contrafacere 
sau 2) alterare. În primul caz, obiectul material este format din materialele din 
care au fost confecționaţi banii sau titlurile de valoare contrafăcute (hârtia, 
vopseaua, firul de siguranţă, fibrele color etc.). Totodată, banii sau titlurile 

de valoare contrafăcute constituie obiectul produs prin infracțiune, sau, pe 
scurt - produsul infracţiunii. 

În cel de-al doilea caz — cel al alterării - obiectul material constă în banii 
sau titlurile de valoare autentice, asupra cărora se exercită operaţia de alterare. 
Produsul infracţiunii este format din banii sau titlurile de valoare alterate. 

Atunci când fapta prejudiciabilă se exprimă prin modalitatea de punere 
în circulaţie, obiectul material îl reprezintă banii sau titlurile de valoare false 
(contrafăcute sau alterate). 

Prin “bani” se înţelege numerarul aflat în circulaţie sub formă de semne 
băneşti de hârtie (bilete ale Băncii Naţionale a Moldovei sau bancnote în va- 
lută străină) şi metalice (monedele emise de Banca Naţională a Moldovei sau 
monedele în valută străină). Banii reprezintă mijlocul de circulaţie şi de plată 
în cadrul economiei oricărei țări. 

Conform art. 2 din Legea Republicii Moldova cu privire la bani, adoptată 
de Parlamentul Republicii Moldova la 15.12.1992), dreptul exclusiv de a pune 
în circulaţie (emisiunea) leul şi moneda divizionară şi de a le retrage din circu- 
laţie aparţine Băncii Naţionale a Moldovei, care stabileşte valoarea bancnote- 
lor şi a monedelor şi semnele lor distinctive. 

Banii retraşi din circulaţie (de exemplu: monedele vechi; banii fostei URSS; 
cupoanele cu valorificare multiplă ale Băncii Naţionale a Moldovei, emise în 
1992 etc.) şi care au numai o valoare numismatică nu pot forma obiectul ma- 
terial al faptei infracționale de la art. 236 din CP al RM. Or, aceştia nu sunt 
utilizaţi pentru efectuarea plăţilor, la momentul săvârșirii infracțiunii. 

Pe dealtă parte, există o categorie de monede care, pelângă o valoare numis- 
matică, au şi rolul de instrument de plată, aflat în circulaţie. Deşi posibilitatea 
folosirii acestor monede ca mijloc de plată este redusă, nefiind convenabilă 
deținătorului, nu poate fi exclusă posibilitatea evoluării lor ca obiect material 
al infracțiunii în cauză. Se au în vedere monedele din metale nobile (platină, 
paladiu, aur, argint etc.) sau din alte metale, având o vocaţie comemorativă şi 
jubiliară. De exemplu, potrivit Hotărârii Băncii Naţionale a Moldovei (BNM) 
privind punerea în circulaţie, ca mijloc de plată şi în scop numismatic, a unei 
monede comemorative, nr. 261 din 13.10.2004?, monedele comemorative sunt 
acceptate ca mijloc de plată în economia naţională, la valoarea lor nominală. 

Dar, pentru complinirea tabloului obiectului material al fabricării sau 
punerii în circulaţie a banilor falși sau a titlurilor de valoare false, se cere exa- 





1 Monitorul Parlamentului Republicii Moldova, nr. 3, 1993. 
2 Monitorul Oficial al Republicii Moldova, nr. 189-192, 2004. 

minarea şi a noțiunii de titluri de valoare (inclusiv hârtii de valoare de stat). 
Numite şi valori mobiliare, acestea sunt prezentate în Legea Republicii Moldo- 
va cu privire la piaţa valorilor mobiliare, adoptată de Parlamentul Republicii 
Moldova la 18.11.19985, ca fiind titluri financiare care confirmă drepturile 
patrimoniale sau nepatrimoniale ale unei persoane în raport cu altă persoană, 
drepturi ce nu pot fi realizate sau transmise fără prezentarea acestor titluri 
financiare, fără înscrierea respectivă în registrul deţinătorilor de valori mobi- 
liare nominative ori în documentele de evidenţă ale deținătorului nominal al 
acestor valori mobiliare. 

Conform aceleiași legi, valorile mobiliare de stat sunt titlurile financiare 
emise în formă de contract de împrumut, exprimat în valuta naţională sau în 
altă valută legitimă, încheiat între Republica Moldova, în calitate de debitor, şi 
persoane juridice sau fizice, în calitate de creditor. 

În contextul infracțiunii de la art. 236 din CP al RM, se au în vedere titluri 
de valoare (valorile mobiliare) materializate (nu şi cele aflate pe conturi). La 
calificare, nu are importanţă tipul titlului de valoare - nominativ, la ordin, la 
purtător -— nici denumirea acestuia - acțiune, obligaţiune, bon de tezaur, cer- 
tificat bancar, cambie etc. Ceea ce este important, e ca titlurile de valoare să 
aibă putere circulatorie, adică să poată fi utilizate pentru efectuarea plăţilor, la 
momentul comiterii infracțiunii. 

Latura obiectivă a infracțiunii prevăzute la art. 236 din CP al RM in- 
clude fapta prejudiciabilă care constă în acţiune. Acţiunea dată se înfăţişează 
prin intermediul celor două modalităţi alternative: 1) fabricare; 2) punere în 
circulaţie. La rândul său, modalitatea de fabricare poate îmbrăca două forme: 
a) contrafacere; b) alterare. 

Prin “contrafacere” se înţelege confecţionarea banilor sau a titlurilor de 
valoare false, care imită banii sau titlurile de valoare autentice. Modalitatea de 
contrafacere se realizează diferit: prin turnarea sau baterea monedelor ori prin 
copiere, imprimare etc. de bani de hârtie ori titluri de valoare. La calificare, nu 
importă dacă imitarea este perfectă, dacă se apropie la maximum de original. 
Este important ca banii sau titlurile de valoare să aibă capacitatea de a oferi o 
anumită credibilitate, adică să poată fi apreciate, la primul contact, în calitate 
de bani sau titluri de valoare autentice. 

Totuşi, contrafacerea nu poate constitui componenţa de infracțiune de 
la art. 236 din CP al RM, atunci când imitarea este grosolană, şi, ca atare, 
produsul infracţiunii fiind total necorespunzător, nu va avea aptitudinea de a 





3 Monitorul Oficial al Republicii Moldova, nr. 27-28, 1999. 

circula. În cazul în care necorespunderea vădită a banilor falşi sau a titlurilor 
de valoare false cu banii sau titlurile de valoare autentice exclud participarea 
lor la circulaţie, precum şi alte circumstanţe ale cauzei denotă clar intenţia 
făptuitorului de înşelare grosolană a unei persoane sau a unui cerc restrâns de 
persoane, profitând de anumite împrejurări (lipsa de iluminare, vederea slabă 
a persoanei înşelate, credulitatea acesteia, starea de ebrietate, aglomeraţia con- 
siderabilă etc.), atunci cele comise pot fi calificate ca pregătire de escrocherie. 

Cea de-a doua formă a modalităţii de fabricare - alterarea - constă în mo- 
dificarea conţinutului sau aspectului banilor sau titlurilor de valoare autenti- 
ce, creându-se, de regulă, aparenţa unei valori mai ridicate, fapt ce i-ar asigura 
făptuitorului avantaje materiale superioare celor care s-ar fi putut obţine cu 
banii sau titlurile de valoare inițiale. 

Moneda poate fi alterată prin modificarea greutăţii sau a compoziţiei 
aliajului din care e confecționată. Banii de hârtie şi titlurile de valoare vor fi 
alterate atunci când este modificată culoarea, semnele sau cifrele originale. 

Cea de-a doua modalitate alternativă - punerea în circulaţie — reprezintă 
operaţiunea prin care produsul fabricării este introdus în angrenajul circula- 
ţiei financiare. Punerea în circulație poate fi realizată prin: efectuarea de plăţi, 
schimburi (inclusiv schimburi valutare), depuneri, darea cu împrumut, dona- 
ţie, expedieri poştale etc. Deoarece punerea în circulaţie se realizează, în cele 
mai dese cazuri, prin mai multe acte, în baza unei și aceleiași intenţii infrac- 
ţionale, ea capătă caracterul unei infracțiuni prelungite, care trebuie deosebită 
de infracțiunea repetată, şi este prevăzută la lit. a) din alin. (2) al art. 236 din 
CPalRM. 

Infracţiunea de fabricare sau punere în circulaţie a banilor falși sau a titlu- 
rilor de valoare false este o infracţiune formală. 

În modalitatea de fabricare, infracțiunea în cauză se consideră consumată 
din momentul confecționării chiar şi a unui singur exemplar al banilor sau 
titlurilor de valoare false, indiferent de faptul dacă persoana a reuşit sau nu să 
le pună în circulaţie. 

Procurarea materialelor pentru fabricarea banilor sau titlurilor de valoa- 
re false trebuie calificată ca pregătire la infracțiunea de la art. 236 din CP al 
RM, cu condiţia ca, din punctul de vedere al calităţii acestor materiale, să fie 
posibilă fabricarea cu ajutorul lor a unor specimene false, având o asemănare 
considerabilă cu banii şi titlurile de valoare autentice. 

În modalitatea de punere în circulaţie, infracţiunea prevăzută la art. 236 
din CP al RM se consideră consumată din momentul transmiterii chiar şi a 
unui exemplar al acestora. 

Trecerea în posesia făptuitorului a bunurilor străine, în rezultatul punerii 
în circulaţie a banilor sau titlurilor de valoare false, se cuprinde de compo- 
nenţa de infracțiune de la art. 236 din CP al RM, şi nu necesită o calificare 
suplimentară ca escrocherie. În mod similar, consumul serviciilor străine, în 
rezultatul punerii în circulaţie a banilor sau titlurilor de valoare false, nu ne- 
cesită calificare suplimentară potrivit art. 196 din CP al RM. 

Latura subiectivă a fabricării sau punerii în circulaţie a banilor falși sau a 
titlurilor de valoare false se caracterizează prin intenţie directă. La modalita- 
tea de fabricare, este obligatorie stabilirea scopului special — scopul punerii în 
circulaţie. Prezenţa oricărui alt scop exclude răspunderea în conformitate cu 
art. 236 din CP al RM. 

Subiectul infracţiunii este: 1) persoana fizică responsabilă, care la mo- 
mentul comiterii infracţiunii a împlinit vârsta de 16 ani; 2) persoana juridică 
ce desfăşoară activitate de întreprinzător. 

Conform art. 236 din CP al RM, sunt trase la răspundere atât persoanele 
care au fabricat şi au pus în circulaţie banii sau titlurile de valoare false, cât şi 
persoanele care nu au fabricat banii sau titlurile de valoare false, dar care, în 
virtutea circumstanțelor, au devenit posesorii unor asemenea bani sau titluri 
de valoare, şi care, conştientizând falsitatea lor, le-au pus în circulaţie. 

Varianta agravată a fabricării sau punerii în circulaţie a banilor falși sau 
titlurilor de valoare false, prevăzută la alin. (2) al art. 236 din CP al RM, pre- 
supune săvârşirea acestei infracțiuni în prezenţa vreuneia din următoarele 
circumstanţe: 

a) repetat; 

b) de un grup criminal organizat sau de o organizație criminală; 

€) în proporţii mari. 

Infracţiunea în cauză se consideră săvârşită repetat, dacă anterior a mai 
fost comisă o astfel de infracțiune, cu condiţia că făptuitorul nu a fost con- 
damnat pentru vreuna dintre infracțiunile date şi nu a expirat termenul de 
prescripţie prevăzut de art. 60 din CP al RM. 

Cu privire la interpretarea corectă a conceptului de comitere a infracțiunii 
de un grup criminal organizat sau de o organizaţie criminală, considerăm 
oportună apelarea la explicaţiile de resort din $2 al Secţiunii a II-a din Capito- 
lul VII al prezentei lucrări. 

Cât priveşte formula “în proporţii mari”, aceasta desemnează nu urmările 
prejudiciabile ale infracţiunii, ci obiectul material (produsul) al infracţiunii. 
Se are în vedere că valoarea banilor sau titlurilor de valoare false, la momentul 
săvârşirii infracțiunii, depăşeşte 500 unităţi convenţionale de amendă. Valoa- 

rea nominală a banilor sau titlurilor de valoare false este echivalată cu valoarea 
nominală a banilor sau titlurilor de valoare autentice, pe care i-au imitat. Ori- 
care altă interpretare ar fi arbitrară, şi, de aceea, ar contraveni legii. 


$2. Fabricarea sau punerea în circulaţie a cardurilor 
sau a altor carnete de plată false 


Varianta-tip a infracţiunii prevăzute la art. 237 din CP al RM constă în 
fabricarea în scopul punerii în circulaţie sau punerea în circulaţie a cardurilor 
sau a altor carnete de plată false, care nu constituie valută sau titluri de valoare, 
dar care confirmă, stabilesc sau acordă drepturi sau obligații patrimoniale. 

Obiectul juridic special al infracţiunii date îl reprezintă relaţiile sociale 
referitoare la încrederea publică în autenticitatea cardurilor sau a altor carnete 
de plată. 

Obiectul material al infracţiunii de la art. 237 din CP al RM este desem- 
nat prin expresia “cardurile sau alte carnete de plată false, care nu constituie 
valută sau titluri de valoare, dar care confirmă, stabilesc sau acordă drepturi 
sau obligaţii patrimoniale”. 

Obiectul material, în cazul în care este realizată modalitatea de fabricare, 
diferă după cum activitatea făptuitorului se concretizează într-o acţiune de: 
1) contrafacere sau 2) alterare. 

În primul caz, obiectul material îl formează materialele din care au fost 
confecționate cardurile sau alte carnete de plată contrafăcute (bucata de masă 
plastică, de carton sau de hârtie, holograma, circuitul integrat, banda mag- 
netică etc. — în cazul cardurilor; hârtia, vopseaua etc. — în cazul altor carnete 
de plată). Totodată, cardurile sau alte carnete de plată contrafăcute formează 
obiectul produs prin infracţiune, sau, pe scurt - produsul infracțiunii. 

În cel de-al doilea caz — cel al alterării -, obiectul material constă în cardurile 
sau alte carnete de plată autentice, asupra cărora se realizează operaţia de altera- 
re. Produsul infracțiunii îl constituie cardurile sau alte carnete de plată alterate. 

Atunci când infracțiunea prevăzută la art. 237 din CP al RM se exprimă 
prin modalitatea de punere în circulaţie, obiectul material constă în cardurile 
sau alte carnete de plată false. 

Apelând la interpretarea istorică, menționăm că, în conformitate cu nota 
la art. 122? din CP al RM din 1961, prin carduri şi alte documente de plată, ce 
nu constituie hârtii de valoare, se înţeleg acele instrumente de plată care au 
calităţile unui instrument de plată ce confirmă, stabileşte ori atribuie drepturi 
sau obligaţiuni patrimoniale. 

Ajustând această explicaţie la prevederile dispoziţii art. 237 din CP al 
RM, este necesar a menţiona că, pentru a nimeri sub incidenţa acestei norme, 
cardurile şi alte carnete de plată trebuie să corespundă următoarelor cerințe 
obligatorii: 

a) să fie instrumente de plată; 

b) să nu constituie valută sau titluri de valoare; 

Cc) să aibă vocaţia de a confirma, stabili sau acorda drepturi sau obligaţiuni 

patrimoniale. 

Trăsătura distinctivă, principală, între cele două tipuri de instrumente de 
plată — carduri și, respectiv, alte carnete de plată — este că în primul caz plăţile 
se fac pe suport electronic, iar în cel de-al doilea caz plăţile se fac pe suport de 
hârtie sau alt suport material. 

În conformitate cu Regulamentul BNM nr. 58/11-02 din 22.05.1997 pri- 
vind organizarea de către bănci a plăţilor cu carduri pe teritoriul Republicii 
Moldova (în continuare - Regulamentul nr. 58/11-02)%, prin card (carte de 
plată) se are în vedere suportul de informaţie standardizat, protejat şi indi- 
vidualizat, utilizat de deţinător în modul prevăzut în obligaţiile reciproce cu 
emitentul cardului şi acceptat de comerciant în calitate de instrument de plată 
la procurarea de mărfuri, consumul de servicii, obţinerea de numerar şi a altor 
servicii de ghișeu. 

Potrivit Regulamentului dat, conform criteriului “funcţia cardului”, car- 
durile se împart în următoarele grupuri: 

a) carduri de debit (cărţi de debit), legate direct de conturile bancare ale de- 
ţinătorului, din care sunt debitate contravalorile bunurilor achiziționate/ 
serviciilor consumate sau sumele în numerar retrase de către deținători; 

b) carduri de credit (cărţi de credit), care le indică deţinătorilor deschiderea 
liniilor de credit, fapt ce le permite să procure bunuri/consume servicii 
în limita unui plafon stabilit în prealabil; creditele acordate se rambur- 
sează în modul stabilit în obligaţiile reciproce cu emitentul cardurilor; 

c) carduri achitate anticipat (portmonee electronice), care reprezintă car- 


CCA 


duri “încărcate” cu valoare monetară, transferată din conturile bancare 
ale deţinătorilor sau achitate de ei anticipat în numerar; 
d) carduri polifuncţionale, care îmbină funcții ale cardurilor enumerate la 
lit. a)-c) şi, posibil, şi alte funcții. 
În ce priveşte ale funcţii pe care le poate îndeplini un card polifuncţional, 
acestea se pot exprima în: funcţia de permis de trecere spre încăperi sau zone 

cu acces limitat; funcţia de confirmare a identităţii purtătorului cardului; 
funcţia de abonament pentru circulaţia în transport în comun; funcția de 
achitare a convorbirilor telefonice, funcţia de scontare (care permite deţinăto- 
rului cardului să-şi exercite dreptul la facilități şi reduceri băneşti la achizițio- 
narea bunurilor/consumarea serviciilor unor firme) etc. 

În contextul infracțiunii prevăzute la art. 237 din CP al RM, nu trebuie 
să uităm că una dintre cerinţele obligatorii, pe care trebuie să le îndeplinească 
cardul, este ca el să confirme, să stabilească sau să acorde drepturi sau obligaţii 
patrimoniale. Dacă un card polifuncţional, pe lângă alte funcții, îmbină func- 
ţiile cardurilor enumerate la lit. a)-c) din alin. (2) al art. 9 din Regulamentul 
nr. 58/11-02, el satisface cerința obligatorie menţionată. Dacă este vorba de un 
card monofuncțional, care are numai funcția de permis de trecere spre încă- 
peri sau zone cu acces limitat sau funcția de confirmare a identității purtăto- 
rului cardului, sau altă asemenea funcţie, atunci cardul respectiv nu satisface 
cerința obligatorie sus-numită. Deci, un astfel de card nu intră sub incidența 
art. 237 din CP al RM. Fabricarea lui sau punerea lui în circulație trebuie 
calificată conform art. 361 din CP al RM. Astfel de carduri constituie actele 
personale ale deținătorului lor şi, într-o anumită măsură, înlocuiesc buletinul 
de identitate, permisul de trecere etc. 

În acelaşi timp, considerăm că acele carduri monofuncţionale, care îndepli- 
nesc funcţia de abonament pentru circulaţia în transportul în comun sau 
funcţia de achitare a convorbirilor telefonice, sau funcția de scontare, sau altă 
asemenea funcţie se află sub incidenţa art. 237 din CP al RM. Pe lângă faptul 
că astfel de carduri confirmă, stabilesc sau acordă drepturi sau obligaţii patri- 
moniale, ele reprezintă instrumente de plată şi nu constituie valută sau titluri 
de valoare. Din aceste motive, nu există temeiuri de a califica fabricarea lor sau 
punerea lor în circulaţie conform art. 361 din CP al RM. 

Infracţiunea prevăzută la art. 237 din CP al RM poartă nu doar asupra 
cardurilor, ci şi asupra altor carnete de plată. Prin alte carnete de plată trebuie 
de înţeles documentele de decontare. În conformitate cu Regulamentul BNM 
nr. 25/11-02 din 12.07.1996 privind decontările fără numerar în Republica 
Moldova (în continuare - Regulamentul nr. 25/11-02)?, documentul de decon- 
tare reprezintă dispoziţia sau cererea întreprinderii întocmită pe suport mate- 
rial (formular de hârtie sau suport de date), prezentată de către plătitor băncii 
cu scopul executării plății fără numerar pentru livrarea mărfii sau valorilor, 
executarea lucrărilor, prestarea serviciilor, precum şi altor plăți. 





> Monitorul Oficial al Republicii Moldova, nr. 63, 1996. 

Potrivit pct. 15 al Regulamentului nr. 25/11-02, decontările fără numerar 
în Republica Moldova se efectuează în baza: 

a) dispoziţiilor de plată, dispoziţiilor de plată trezoreriale; 

b) dispoziţiilor de plată acceptate; 

c) cererii — dispoziţie de plată; 

d) cererii de acreditiv; 

e) cecurilor; 

£) dispoziţiilor incaso, dispoziţiilor incaso trezoreriale. 

Oricare din documentele de decontare, menţionate la lit. a)-f), se află sub 
incidența noțiunii “alte carnete de plată” din dispoziţia art. 237 din CP al RM. 
Cât priveşte cambia, după cum rezultă din prevederile Regulamentului nr. 25/ 
11-02 şi cele ale Legii cambiei, adoptate de Parlamentul Republicii Moldova la 
22.06.1993, cambia este un instrument de plată, care confirmă, stabileşte sau 
acordă drepturi sau obligaţii patrimoniale. Totuşi, cambia este şi un titlu de 
valoare, deci nu întruneşte toate cerinţele obligatorii ale noţiunii “alte carnete 
de plată”. Din aceste considerente, fabricarea sau punerea în circulație a cam- 
biei false trebuie calificată potrivit art. 236 din CP al RM. 

Latura obiectivă a infracțiunii de la art. 237 include fapta prejudiciabilă 
care se exprimă prin acţiune. Acţiunea dată apare prin intermediul modalită- 
ţilor de fabricare sau punere în circulaţie. Întrucât acestea au practic aceleaşi 
trăsături ca în cazul infracțiunii prevăzute la art. 236 din CP al RM, facem 
trimitere la explicaţiile corespunzătoare. 

Precizăm doar că, spre deosebire de noţiunea “punerea în circulație” din 
art. 236 din CP al RM (care presupune înstrăinarea banilor sau titlurilor de 
valoare false), noţiunea similară din art. 237 din CP al RM are o semnificaţie 
mai largă: atât înstrăinarea (desfacerea) cardurilor sau altor carnete de plată 
false, constând în schimb, vânzare, donare etc., cât şi folosirea lor, constând în 
retragerea disponibilului sub formă de numerar de la ghișeul automat de bancă 
sau de la distribuitorul automat de numerar; achitarea mărfurilor sau a servicii- 
lor comerciantului prin intermediul automatelor bancare, terminalelor pentru 
transferul electronic de fonduri de la punctul de vânzare, imprinterelor etc. 

Infracţiunea de fabricare sau punere în circulaţie a cardurilor sau a altor 
carnete de plată false se consideră consumată din momentul fabricării sau 
punerii în circulație chiar şi a unui singur exemplar al cardurilor sau altor 
carnete de plată false. Această infracţiune este o infracțiune formală. 





* Monitorul Parlamentului Republicii Moldova, nr. 10 (partea 1), 1993. 

Latura subiectivă a infracţiunii în cauză se caracterizează prin intenţie 
directă. Motivele infracţiunii constau, de cele mai multe ori, în interesul ma- 
terial. Pentru modalitatea de fabricare a cardurilor sau a altor carnete de plată 
false, este obligatorie prezenţa scopului special - scopul punerii în circulaţie. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Varianta agravată a fabricării sau punerii în circulaţie a cardurilor sau a 
altor carnete de plată false, prevăzută la alin. (2) al art. 237 din CP al RM, pre- 
supune săvârşirea acestei infracțiuni: 

a) repetat; 

b) de un funcţionar ori alt salariat în exercițiul funcţiunii; 

c) deun grup criminal organizat sau de o organizaţie criminală; 

d) în proporţii mari. 

Circumstanţele agravante de la lit. a), c), d) din alin. (2) al art. 237 din CP 
al RM au fost supuse analizei în paragraful precedent al prezentei lucrări. În 
ce priveşte agravanta de la lit. b) din alin. (2) al art. 237 din CP al RM, se are în 
vedere calitatea specială a subiectului. Acesta trebuie să fie un salariat. Conform 
art. | al Codului muncii, prin “salariat” se are în vedere persoana fizică care pres- 
tează o muncă conform unei anumite specialităţi, calificări sau într-o anumită 
funcţie, în schimbul unui salariu, în baza contractului individual de muncă. 

Salariatul poate fi inclusiv un funcţionar - public sau privat, deci inclusiv 
o persoană cu funcţie de răspundere sau o persoană care gestionează o organi- 
zaţie comercială, obştească sau o altă organizaţie nestatală. 

De asemenea, la calificare este important de stabilit că salariatul a săvârşit 
infracțiunea nu oricând, ci anume în exerciţiul funcţiunii, adică în timpul în- 
deplinirii sarcinilor de serviciu. 


$3. Dobândirea creditului prin înşelăciune 


La art. 238 din CP al RM este prevăzută răspunderea penală pentru prezen- 
tarea cu bună-ştiință a unor informaţii false în scopul obţinerii unui credit sau 
majorării proporţiei acestuia, sau obținerii unui credit în condiţii avantajoase. 

Obiectul juridic special al infracţiunii în cauză îl reprezintă relaţiile socia- 
le referitoare la obținerea legală a creditului. 

Obiectul material al dobândirii creditului prin înşelăciune este constituit 
din documentaţia de credit, care conţine informaţii false. 

În conformitate cu art. 3 din Legea instituţiilor financiare, adoptată de 
Parlamentul Republicii Moldova la 21.07.1995”, documentaţia de credit este 
documentaţia care stă la baza unei convenții între o bancă şi o altă persoană, 
pentru acordarea unui credit, şi cuprinde cel puţin: 

- situaţia financiară curentă a solicitantului de credit şi a oricărei persoa- 

ne care constituie o garanţie personală; 

— o descrierea modalităţilor de garantare pentru plata integrală a datoriei 
şi, după caz, o evaluare a bunurilor care fac obiectul garanţiei; 

- o descriere a condiţiilor creditului, cuprinzând valoarea creditului, rata 
dobânzii, schema de rambursare, obiectivul debitorului şi scopul pen- 
tru care a solicitat creditul; 

— alte documente determinate de bancă. 

Victimă a infracţiunii de la art. 238 din CP al RM este instituţia financiară. 

Potrivit prevederilor Legii instituţiilor financiare, prin “instituţie finan- 
ciară” se înţelege persoana juridică care acceptă depozite sau echivalente ale 
acestora, netransferabile prin nici un instrument de plată, şi care utilizează 
total sau parţial aceste mijloace pentru a acorda credite sau a face investiții pe 
propriul cont şi risc. 

Orice bancă este o instituţie financiară, însă nu orice instituţie financiară este 
o bancă. Nefiind bănci, asociaţiile de economii şi împrumut ale cetăţenilor sunt 
instituţii financiare care acordă credite. De exemplu, întreprinderea Pro-Credit 
are ca obiectiv prestarea serviciilor de creditare, deşi nu este o bancă. 

Nu este exclusă posibilitatea evoluării Băncii Naţionale a Moldovei ca 
victimă a dobândirii creditului prin înşelăciune, atunci când aceasta acordă 
credite băncilor comerciale. 

Latura obiectivă a infracţiunii prevăzute la art. 238 din CP al RM include 
fapta prejudiciabilă care constă în prezentarea unor informaţii false. 

Prezentarea informaţiilor false se face în formă scrisă, prin înfăţişarea — 
de către solicitantul de credit către instituţia financiară - a unui document, 
având un suport de hârtie, destinat să certifice fapte şi evenimente cu semni- 
ficaţie juridică pentru obţinerea creditului. Este cunoscut că unele şi aceleași 
date sunt reflectate concomitent în diferite documente formând documentaţia 
de credit. Ţinând cont de aceasta, făptuitorul, urmărind scopul tăinuirii fap- 
tului falsificării datelor despre situaţia financiară curentă, denaturează infor- 
maţia în toate documentele care conţin date similare. Deoarece confecționarea 





7 Monitorul Oficial al Republicii Moldova, nr. 1, 1996. 

documentelor, formând documentația de credit, depăşeşte latura obiectivă a 
dobândirii creditului prin înşelăciune, în astfel de situaţii, calificarea se face 
prin concurs: art. 238 şi art. 361 din CP al RM. Dacă făptuitorul doar prezintă 
informaţiile false, fără a confecţiona documentele care conţin astfel de infor- 
maţii, atunci cele comise se califică numai potrivit art. 238 din CP al RM. 

În contextul infracțiunii în cauză, se prezintă informaţii false despre: 
conducătorii sau fondatorii întreprinderii care solicită creditul, în cazurile 
în care această întreprindere se dovedeşte a fi o firmă-fantomă; indicii stării 
financiare a întreprinderii, care reflectă exagerat de optimist suficiența mijloa- 
celor fixe şi mijloacelor circulante, lichiditatea şi viteza de circulaţie a activelor, 
independenţa financiară şi rentabilitatea întreprinderii etc. 

Infracţiunea prevăzută la art. 238 din CP al RM este o infracțiune formală. 
Ea se consideră consumată din momentul prezentării instituţiei financiare, de 
către solicitantul de credit, a informaţiilor false, indiferent dacă a obţinut cre- 
ditul, a majorat proporţia acestuia, a obţinut creditul în condiţii avantajoase. 

Latura subiectivă a dobândirii creditului prin înşelăciune se caracterizea- 
ză prin intenţie directă. Motivele infracțiunii constau, de regulă, în interesul 
material. Scopul infracțiunii este un scop special, putând evolua în oricare din 
cele trei forme: 1) scopul obţinerii unui credit; 2) scopul majorării proporției 
creditului; 3) scopul obţinerii unui credit în condiţii avantajoase. 

Vizavi de prima formă, obţinerea unui credit constă în primirea lui în baza 
documentaţiei de credit, indiferent de formă (în numerar sau prin virament). 

În legătură cu cea de-a doua formă, majorarea proporţiei creditului se 
atestă, de exemplu, în cazul când un funcţionar al băncii, care pretinde că s-a 
concediat, solicită de la banca dată un credit, a cărui mărime depăşeşte limi- 
tele stabilite în Regulamentul nr. 33/09-01 din 18.09.1996 al BNM cu privire la 
acordarea creditelor de către bănci funcţionarilor săis. 

În raport cu cea de-a treia formă, obţinerea unui credit în condiții avanta- 
joase presupune arogarea de apartenenţă la o categorie anumită de beneficiari 
de credite, legalmente avantajați (de exemplu, în baza Legii Republicii Moldo- 
va privind acordarea de credite preferenţiale pe termen lung unor categorii de 
tineri studioşi, adoptate de Parlamentul Republicii Moldova la 14.07.2000). 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a împlinit vârsta de 16 ani; 2) persoana juridică 
care desfășoară activitate de întreprinzător. 





3 Monitorul Oficial al Republicii Moldova, nr. 64, 1996. 
* Monitorul Oficial al Republicii Moldova, nr. 154-156, 2000. 

84. Încălcarea regulilor de creditare 


Varianta-tip a infracţiunii prevăzute la art. 239 din CP al RM constă în 
acordarea unui credit cu încălcarea intenţionată a regulilor de creditare, dacă 
prin aceasta au fost cauzate instituţiei financiare daune în proporții mari. 

Obiectul juridic special al infracțiunii în cauză îl reprezintă relaţiile socia- 
le privitoare la acordarea legală a creditului. 

Dacă operează agravanta de la lit. b) din alin. (2) al art. 239 din CP al RM, 
atunci se lezează, în plan secundar, relaţiile sociale care apar şi se dezvoltă în 
legătură cu exercitarea, în temeiul legii, a activităţii de întreprinzător şi prin care 
sunt asigurate interesele legitime ale creditorilor în condiţiile de insolvabilitate. 

Obiectul material al încălcării regulilor de creditare este format din banii 
acordaţi cu titlu de credit. 

Odată ce legiuitorul nu face, în art. 239 din CP al RM, nici o specificare 
cu privire la forma creditului acordat, acesta poate apărea sub orice formă 
legalmente recunoscută: credit overnight, credit de consorțiu, credit “mare” 
etc. Important este să fie vorba de obiectul contractului de credit bancar, în 
reglementarea art.1236 din Codul civil al Republicii Moldova, adoptat de Par- 
lamentul Republicii Moldova la 6.06.2002". 

Victimă a infracţiunii este instituţia financiară. 

Latura obiectivă a infracțiunii date include: a) fapta prejudiciabilă care cu- 
prinde acțiunea de acordare a unui credit şi acțiunea sau inacțiunea de încălcare a 
regulilor de creditare; b) urmările prejudiciabile sub forma daunelor în proporții 
mari; c) legătura cauzală între fapta prejudiciabilă şi urmările prejudiciabile. 

Acţiunea de acordare a unui credit, care reprezintă una din componen- 
tele obligatorii ale faptei prejudiciabile, constă în executarea efectivă de către 
creditor (instituţia financiară) a obligaţiei contractuale de punere la dispoziţia 
debitorului (solicitantului de credit) a unei sume de bani, formând creditul. 

Pentru ca fapta prejudiciabilă să fie completă, acţiunea de acordare a unui 
credit trebuie să fie însoţită de acţiunea sau inacțiunea de încălcare a regulilor 
de creditare. 

Regulile de creditare trebuie să fie prevăzute în cadrul unor acte norma- 
tive şi să aibă forța juridică a unor norme de drept. Recomandările metodi- 
co-ştiinţifice, care nu au fost incluse în normele de drept, nu pot fi recunoscute 
ca reguli de creditare, indiferent de caracterul considerării valorii acestor re- 
comandări în literatura ştiinţifică. 





1 Monitorul Oficial al Republicii Moldova, nr. 82-86, 2002. 

Regulile de creditare sunt cuprinse în: Codul civil; Legea instituţiilor fi- 
nanciare; Legea Republicii Moldova cu privire la Banca Naţională a Moldovei 
(art. 18), adoptată de Parlamentul Republicii Moldova la 21.07.1995"; Regula- 
mentul din 3.02.1995 al BNM cu privire la acordarea de către băncile comer- 
ciale a creditelor de consorțiu!'?; Regulamentul nr. 3/09 din 1.12.1995 al BNM 
cu privire la creditele “mari”*; Instrucţiunea nr. 8/1001 din 2.02.1996 a BNM 
privind ordinea de acordare a creditelor în valuta străină'*; Regulamentul 
nr. 38/08-01 din 15.11.1996 al BNM cu privire la modul de garantare a credi- 
telor acordate băncilor de către Banca Naţională a Moldovei!*; Regulamentul 
nr. 130 din 15.05.1998 al BNM cu privire la creditele expirate!'s; Regulamentul 
din 28.12.2000 al BNM privind modul de acordare de către Banca Naţională a 
Moldovei a creditelor overnight” etc. 

Încălcarea regulilor de creditare formează ilicitatea faptei prejudiciabile şi se 
exprimă în alegerea unei asemenea variante de conduită, care se deosebeşte consi- 
derabil de prevederile stabilite prin regulile actelor normative în vigoare, enume- 
rate mai sus. De cele mai dese ori, încălcarea regulilor de creditare se exprimă în 
nerespectarea măsurilor de prudență, măsuri care presupun: analiza profundă a 
situaţiei financiare şi a credibilității solicitantului de credit; evaluarea capacităţii 
de rambursare a creditului; constituirea provizioanelor de risc etc. 

Infracţiunea de încălcare a regulilor de creditare este o infracțiune mate- 
rială. Ea se consideră consumată din momentul producerii urmărilor prejudi- 
ciabile sub forma daunelor în proporții mari. 

Latura subiectivă a infracțiunii în cauză se caracterizează prin intenţie 
directă sau indirectă. Motivele infracțiunii se pot exprima în: interesul mate- 
rial; răzbunare; concurenţa economică neloială etc. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitatea de întreprinzător. 

În ce priveşte persoana fizică, aceasta nu poate de una singură să 
săvârşească infracțiunea de la art. 239 din CP al RM. Este necesară prezența 
a cel puţin trei persoane între care să existe o înţelegere prealabilă. Aceasta 





1 Monitorul Oficial al Republicii Moldova, nr. 56-57, 1995. 
12 Monitorul Oficial al Republicii Moldova, nr. 38-39, 1995. 
15 Monitorul Oficial al Republicii Moldova, nr. 70, 1995. 

11 Monitorul Oficial al Republicii Moldova, nr. 11-12, 1996. 
15 Monitorul Oficial al Republicii Moldova, nr. 83, 1996. 

1 Monitorul Oficial al Republicii Moldova, nr. 87-89, 1998. 
17 Monitorul Oficial al Republicii Moldova, nr. 14-15, 2001. 

rezultă din prevederile pct. 3.5 al Regulamentului nr. 153 din 25.12.1997 al 
BNM cu privire la activitatea de creditare a băncilor care operează în Repu- 
blica Moldova', în conformitate cu care, în procesul de aprobare, dreptul de a 
lua decizii referitor la cererile de acordare a creditelor se atribuie unui comitet 
special de credit, constituit dintr-un număr impar de membri, nu mai puţin 
de trei persoane; suma maximală a unui credit, care poate fi acordat fără apro- 
barea de către comitetul special de credit la nivel de filială, este determinată 
în prevederile politicii generale de creditare a băncii; orice tranzacţie de credit 
poate fi încheiată numai cu avizul a cel puţin trei persoane. 

Varianta agravată a încălcării regulilor de creditare, prevăzută la alin. (2) al 
art. 239 din CP al RM, presupune săvârşirea acestei infracțiuni atunci când: 

a) a cauzat instituţiei financiare daune în proporții deosebit de mari; 

b) a condus la insolvabilitatea instituţiei financiare. 

În cazul primei modalități agravate, valoarea prejudiciului pricinuit, la 
momentul săvârşirii infracţiunii, depăşeşte 1500 unități convenţionale de 
amendă (în comparaţie cu 500 unități convenţionale de amendă, reprezentând 
valoarea prejudiciului cauzat prin varianta-tip a infracțiunii). 

În ce priveşte noțiunea de insolvabilitate, aceasta va fi definită în cadrul $3 
al Secţiunii a III-a din prezentul capitol. 


$5. Utilizarea contrar destinaţiei a mijloacelor 
din împrumuturile interne sau externe garantate de stat 


Varianta-tip a infracțiunii de la art. 240 din CP al RM constă în utilizarea 
contrar destinaţiei a mijloacelor din împrumuturile interne sau externe garan- 
tate de stat, dacă aceasta a cauzat daune în proporții mari. 

Obiectul juridic special al infracţiunii date este constituit din relaţiile 
sociale referitoare la utilizarea conform destinaţiei a mijloacelor din împru- 
muturile interne sau externe garantate de stat. 

Obiectul material al utilizării contrar destinaţiei a mijloacelor din împru- 
muturile interne sau externe garantate de stat îl reprezintă mijloacele date. Aces- 
tea fac parte din datoria de stat a Republicii Moldova. Conform Legii Republicii 
Moldova privind datoria de stat şi garanţiile de stat, adoptată de Parlamentul Re- 
publicii Moldova la 18.07.1996", datoria de stat constituie suma totală a datoriei 





15 Monitorul Oficial al Republicii Moldova, nr. 8, 1998. 
19 Monitorul Oficial al Republicii Moldova, nr. 75-76, 1996. 

de stat interne şi a datoriei de stat externe, contractate de Ministerul Finanţelor 
în numele Republicii Moldova, exprimată în monedă naţională; datoria de stat 
contractată în alte monede legale se calculează în monedă naţională, pornind de 
la rata de schimb oficială, stabilită de BNM la data respectivă. 

Pentru a determina dacă este într-adevăr vorba de mijloacele din împrumu- 
turile interne sau externe garantate de stat (şi nu de mijloace din împrumuturi 
de alt gen), este necesar de controlat evidenţa scriptică a acestora în Registrul 
datoriei de stat, precum și în Registrul garanţiilor de stat pentru împrumuturi. 
Dacă mijloacele din împrumuturi nu sunt consemnate măcar în unul din aceste 
registre, ţinute de Ministerul Finanţelor, atunci mijloacele date nu pot constitui 
obiectul material al infracţiunii prevăzute la art. 240 din CP al RM. 

Latura obiectivă a infracțiunii în cauză include: a) fapta prejudiciabilă 
care se exprimă în acţiunea de utilizare contrar destinaţiei a mijloacelor din 
împrumuturile interne sau externe garantate de stat; b) urmările prejudiciabile 
sub forma daunelor în proporții mari; c) legătura cauzală între fapta prejudi- 
ciabilă şi urmările prejudiciabile. 

Potrivit Legii privind datoriile de stat şi garanţiile de stat, beneficiarii de 
mijloace din împrumuturile interne sau externe garantate de stat, sunt obli- 
gați să utilizeze aceste mijloace în conformitate cu contractele (acordurile) 
de împrumut, încheiate cu Ministerul Finanţelor. Totodată, aceşti beneficiari 
prezintă, trimestrial, Ministerului Finanţelor informaţii complete privind uti- 
lizarea mijloacelor din împrumuturile interne sau externe garantate de stat. 

În cazul în care făptuitorul utilizează contrar destinaţiei mijloacele res- 
pective, falsificând, în acelaşi timp, informaţia trimestrială prezentată Mini- 
sterului Finanţelor, atunci cele comise trebuie calificate prin concurs: art. 240 
şi art. 361 din CP alRM. 

Destinația mijloacelor din împrumuturile de stat interne poate fi numai 
următoarea: a) acoperirea deficitului bugetului de stat; b) stingerea datoriei de 
stat interne, contractate anterior; c) acoperirea decalajului de casă în bugetul 
de stat; d) acoperirea cheltuielilor rezultate din emiterea împrumuturilor de 
stat interne; e) finanţarea proiectelor de investiţii. 

Destinația mijloacelor din împrumuturile de stat externe poate fi numai 
următoarea: a) acoperirea deficitului bugetului de stat; b) susținerea balanței 
de plăţi; c) finanţarea proiectelor de investiţii pentru dezvoltarea domeniilor 
prioritare ale economiei; d) importul de materie primă, resurse energetice şi 
de alte produse; e) onorarea obligaţiilor asumate prin acordarea garanţiilor de 
stat pentru împrumuturi; f) serviciul, refinanţarea şi reachiziţionarea datoriei 
contractate anterior; g) finanțarea cheltuielilor legate de lichidarea consecin- 

ţelor calamităţilor naturale și ale altor situaţii extraordinare; h) finanțarea 
cheltuielilor rezonabile legate de contractarea datoriei de stat externe. 

Utilizarea mijloacelor din împrumuturile interne sau externe, garantate 
de stat, conform oricărei alte destinaţii, va fi susceptibilă de calificare conform 
art. 240 din CP al RM. 

Infracţiunea în cauză este o infracţiune materială. Ea se consideră consu- 
mată din momentul survenirii urmărilor prejudiciabile sub formă de daune 
în proporţii mari. În cazul în care utilizarea contrar destinaţiei a mijloacelor 
din împrumuturile interne sau externe garantate de stat, implică producerea 
unor urmări de o gravitate mai redusă, atunci răspunderea poate fi angajată 
conform art. 1628 din Codul cu privire la contravenţiile administrative. 

Latura subiectivă a intracţiunii prevăzute la art. 240 din CP al RM se ca- 
racterizează prin intenţie directă sau indirectă. Motivele infracțiunii constau, 
de cele mai dese ori, în interesul material. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitatea de întreprinzător. 

În ce priveşte persoana fizică, aceasta trebuie să aibă calitatea specială de 
ordonator. În alţi termeni, ea trebuie să aibă calitatea de persoană cu funcţie de 
răspundere sau persoană care gestionează o organizaţie comercială, obştească 
sau o altă organizaţie nestatală, care are dreptul să folosească şi să dispună - în 
cadrul persoanei juridice, care a contractat împrumutul garantat de stat — de 
mijloacele care formează acest împrumut. 

Varianta agravată a utilizării contrar destinaţiei a mijloacelor din împru- 
muturile interne sau externe garantate de stat, prevăzută la alin. (2) al art. 240 
din CP al RM, presupune comiterea acestei infracțiuni în prezența următoa- 
relor circumstanţe: 

a) săvârşită repetat; 

b) săvârşită de două sau mai multe persoane; 

c) soldată cu daune în proporții deosebit de mari. 

În legătură cu trăsăturile individuale ale acestor agravante, a se apela la 
explicaţiile de rigoare, prezentate anterior. 

$6. Evaziunea fiscală a întreprinderilor, instituţiilor 
şi organizațiilor 


Varianta-tip a infracțiunii prevăzute la art. 244 din CP al RM constă în 
evaziunea fiscală a întreprinderilor, instituţiilor şi organizaţiilor, prin in- 
cluderea, în documentele contabile, fiscale sau financiare, a unor date vădit 
denaturate privind veniturile sau cheltuielile ori prin tăinuirea altor obiecte 
impozabile, dacă suma impozitului, care trebuia să fie plătit, depăşeşte 500 
unități convenţionale de amendă. 

Obiectul juridic special este format din relaţiile sociale privitoare la for- 
marea bugetului public naţional pe calea îndeplinirii de către întreprinderile, 
instituţiile sau organizaţiile contribuabile a obligaţiunilor fiscale. 

Obiectul material al infracţiunii în cauză îl reprezintă: 1) documentele 
contabile, fiscale sau financiare; 2) mijloacele băneşti datorate bugetului pu- 
blic naţional. 

Având în vedere prevederile Legii contabilităţii, adoptate de Parlamentul 
Republicii Moldova la 4.04.1995%, prin “documente contabile” trebuie de în- 
ţeles: documentele justificative (actele întocmite în scris, care adeveresc sau 
autentifică operaţiunile economice, inclusiv dispoziţiile şi permisiunile condu- 
cerii (proprietarului) agentului economic); registrele contabile (tabelele întoc- 
mite în mod special (jurnal-order, situaţie, tabel de calcul), în care se efectuează 
înregistrările contabile despre operaţiunile economice pe conturi); raportul 
financiar (informaţia financiară sistematizată, privind factorii ce influențează 
activitatea agentului economic, reflectând datele evidenţei contabile, furnizând 
utilizatorilor de informaţie date despre starea financiară, indicatorii activităţii 
şi fluxul mijloacelor băneşti pentru perioada de gestiune), inclusiv bilanțul con- 
tabil (forma raportului financiar, care caracterizează situaţia patrimonială şi 
financiară a agentului economic, la finele ultimei zile a perioadei gestionare). 

Prin “document fiscal” se are în vedere darea de seamă fiscală, adică orice 
document care este prezentat sau trebuie să fie prezentat organului fiscal, legat 
de naşterea, modificarea sau stingerea obligațiilor fiscale?!. 

Prin “document financiar” se înțelege documentul care reflectă formarea, 
administrarea sau repartizarea fondurilor băneşti, cu caracter nerambursabil, 
ale bugetelor?. 





% Monitorul Oficial al Republicii Moldova, nr. 28, 1995. 


A se vedea: 1. Vremea, Evaziunea fiscală a întreprinderilor, instituţiilor şi organizațiilor 
(aspecte juridico-penale), Chişinău, CE USM, 2003, p. 66. 
% Ibidem, p. 67. 

Aceste trei noțiuni definite mai sus desemnează obiectul material în cazul 
modalităţii de includere, în documentele contabile, fiscale sau financiare, a 
unor date vădit denaturate privind veniturile sau cheltuielile. 

În ce priveşte modalitatea de tăinuire a altor obiecte impozabile, obiectul 
material este constituit din mijloacele băneşti datorate bugetului public naţio- 
nal, deoarece “abia după înşelarea organelor fiscale, cota mijloacelor băneşti, 
care, în conformitate cu legislaţia fiscală, urmează a fi vărsată în buget, ilegal se 
reţine, se consumă sau se trece de către făptuitor în folosul altor persoane”. 

Referitor la obiectele impozabile, acestea formează obiectul imaterial al 
infracțiunii realizate în modalitatea de tăinuire a altor obiecte impozabile. În 
doctrina juridică, se menţionează, pe bună dreptate, că obiectele impozabile 
reprezintă faptele juridice care determină obligaţia contribuabilului de a achi- 
ta impozitul?*. Conform Legii Republicii Moldova privind bazele sistemului 
fiscal, adoptate de Parlamentul Republicii Moldova la 17.11.1992%, obiectele 
impozabile sunt: veniturile; beneficiul; valoarea mărfurilor; operațiunile cu 
hârtiile de valoare; folosirea resurselor naturale, inclusiv a pământului; genu- 
rile de activitate; valoarea adăugată a producţiei etc. 

Latura obiectivă a infracţiunii de la art. 244 din CP al RM include: 1) fapta 
prejudiciabilă care se exprimă în acțiunea de includere, în documentele conta- 
bile, fiscale sau financiare, a unor date vădit denaturate privind veniturile sau 
cheltuielile, sau acțiunea ori inacțiunea de tăinuire a altor obiecte impozabile; 
2) urmările prejudiciabile sub forma neachitării impozitului, a cărui sumă 
depăşeşte 500 unităţi convenţionale de amendă; 3) legătura cauzală dintre 
fapta prejudiciabilă şi urmările prejudiciabile. 

Includerea, în documentele contabile, fiscale sau financiare, a unor date 
vădit denaturate privind veniturile sau cheltuielile presupune indicarea în do- 
cumentele respective a datelor care nu corespund realităţii şi care reflectă di- 
minuat mărimea veniturilor sau care reflectă majorat mărimea cheltuielilor. 

În conformitate cu art. 12 şi 14 din Codul fiscal al Republicii Moldova, 
adoptat de Parlamentul Republicii Moldova la 24.04.1997%, venitul impoza- 
bil este venitul brut, obținut de persoanele juridice din toate sursele aflate în 
Republica Moldova, precum şi venitul obținut de persoanele juridice din orice 
surse aflate în afara Republicii Moldova. 





% Ibidem, p. 56. 
2 A se vedea: Hanozu u nanozoeoe npasol Ilon pen. A. B. Bprisranuna, MockBa, AHanuTu- 
xa-llpecc, 1997, c. 277. 

% Monitorul Parlamentului Republicii Moldova, nr. 11, 1992. 

% Monitorul Oficial al Republicii Moldova, nr. 62, 1997; Monitorul Oficial al Republicii Mol- 

Cheltuielile reprezintă actele şi operaţiunile de întrebuințare a unei sume 
de bani cu relevanță materială sau tehnico-financiară, sumă necesară persoa- 
nei date în scopul şi cu finalitatea întreţinerii materiale, satisfacerii trebuinţe- 
lor şi necesităților”. 

Tăinuirea altor obiecte impozabile presupune: nereflectarea în documen- 
tele contabile a unor obiecte impozabile (altor decât veniturile şi cheltuielile); 
calcularea incorectă a bazei impozabile; efectuarea tranzacţiilor fără o per- 
fectare documentară a acestora; neînregistrarea la intrări a valorilor mate- 
rial-marfare; mascarea obiectului impozabil (de exemplu, pe calea exportului 
fictiv sau a arendării fictive a fondurilor fixe) etc. 

Noţiunea de tăinuire a altor obiecte impozabile trebuie înțeleasă în sens 
larg, fără a-i restrânge incidența doar asupra cazurilor de tăinuire a întregului 
obiect impozabil. Poate fi tăinuită şi o parte a obiectului impozabil, atunci 
când, de exemplu, acest obiect nu a fost inventariat în întregime. 

Infracţiunea de evaziune fiscală a întreprinderilor, instituţiilor şi organi- 
zaţiilor este o infracțiune materială. Ea se consideră consumată din momentul 
survenirii urmărilor prejudiciabile sub forma neachitării impozitului, a cărui 
mărime depăşeşte 500 unităţi convenţionale de amendă. 

Dacă cele comise nu implică producerea unor asemenea urmări, fapta 
poate fi calificată conform art. 163 din Codul cu privire la contravenţiile admi- 
nistrative. 

În contextul infracţiunii prevăzute la art. 244 din CP al RM, noţiunea 
“impozit” include şi noţiunea de taxă, pe lângă noţiunea de impozit în accep- 
ţiune îngustă. 

Astfel, în acord cu art. 6 al Codului fiscal, impozitul (în accepţiune în- 
gustă) este o plată obligatorie cu titlu gratuit, care nu ţine de efectuarea unor 
acțiuni determinate şi concrete de către organul împuternicit sau de către per- 
soana cu funcție de răspundere a acestuia, sau în raport cu contribuabilul care 
a achitat această plată; taxa este o plată obligatorie cu titlu gratuit, care nu este 
impozit (în accepțiunea îngustă). 

În Republica Moldova se percep impozite şi taxe generale de stat şi locale. 
Alte plăţi, cu excepţia impozitelor şi taxelor (a căror forme sunt nominalizate 
la art. 6 şi art. 288 ale Codului fiscal, precum şi la art. 5 şi 6 din Legea privind 
bazele sistemului fiscal), nu exprimă noțiunea “impozit”, folosită în dispoziția 
art. 244 din CP al RM. 





27 A sevedea:. Gliga, Drept financiar, Bucureşti, Humanitas, 1998, p. 98. 

Latura subiectivă a infracţiunii în cauză se caracterizează prin intenţie 
directă. Aceasta deoarece intenţia este calificată de prezenţa unui scop special. 
Chiar dacă acest scop nu este specificat, în mod expres, în textul art. 244 din 
CP al RM, el se subințelege, constând în neachitarea impozitului la bugetul 
public naţional. 

Motivele infracțiunii pot consta în: interesul material, răzbunare etc. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a împlinit vârsta de 16 ani; 2) persoana juridică 
care desfășoară activitatea de întreprinzător. 

Persoana fizică trebuie să aibă calităţile unui subiect special, şi anume: 
să fie conducătorul întreprinderii, instituţiei sau organizaţiei sau contabil-şef, 
director financiar-contabil, ori să ocupe o altă funcţie în cadrul acesteia, care 
i-ar permite să ţină documentele contabile, fiscale sau financiare, ori să dispu- 
nă de obiectele impozabile. 

De asemenea, persoana juridică care desfăşoară activitatea de întreprinză- 
tor trebuie să aibă calități speciale, şi anume: să fie contribuabil (de exemplu, 
societate comercială, cooperativă, întreprindere de stat sau municipală, uniu- 
nile acestora, instituţia privată ce activează în domeniul finanțelor, asociaţia 
obştească, fundaţie, organizaţiile social-politice etc. — toate acestea cu excepţia 
autorităților publice şi instituţiilor publice). 

Varianta agravată a evaziunii fiscale a întreprinderilor, instituţiilor și orga- 
nizaţiilor, prevăzută la alin. (2) al art. 244 din CP al RM, presupune săvârşirea 
repetată a acestei infracțiuni. Ne-am pronunţat anterior asupra valențelor aces- 
tei circumstanţe agravante, de aceea facem trimitere la explicaţiile respective. 


$7. Abuzurile la emiterea titlurilor de valoare 


Varianta-tip a infracțiunii prevăzute la art. 245 din CP al RM constă în 
includerea, în prospectul emisiei sau în alte documente, în temeiul cărora 
se înregistrează emisia titlurilor de valoare, a informaţiilor neautentice sau 
care pot induce în eroare, aprobarea cu bună-ştiință a prospectului emisiei 
care conţine informaţii neautentice sau care pot induce în eroare, precum şi 
aprobarea rezultatelor emisiei vădit neautentice, dacă aceste acţiuni au cauzat 
daune în proporții mari. 

Obiectul juridic special al abuzului la emiterea titlurilor de valoare îl re- 
prezintă relaţiile sociale referitoare la emisia (emisiunea) legală a titlurilor de 
valoare. 

În conformitate cu Legea Republicii Moldova cu privire la piaţa valorilor 
mobiliare, prin “emisiune (emisie) a valorilor mobiliare (titlurilor de valori)” se 

înţelege: 1) totalitatea valorilor mobiliare ale unui emitent, care aparțin unei cla- 
se şi au același termen iniţial şi final de plasare; 2) totalitatea acţiunilor stabilite 
de legea arătată şi întreprinse de emitent în vederea plasării valorilor mobiliare. 

Reliefând obiectul juridic special al infracţiunii în cauză, am avut în vedere 
cea de-a doua accepţiune a noţiunii de emisie (emisiune) a titlurilor de valoare 
(valorilor mobiliare). Este regretabil că varianta română a Legii cu privire la 
piaţa valorilor mobiliare nu face nici o distincţie între noţiunile “emiterea titlu- 
rilor de valoare (valorilor mobiliare)” şi “emisia (emisiunea) titlurilor de valoa- 
re (valorilor mobiliare)”. În condiţiile în care, spre deosebire de varianta rusă a 
legii, cea română desemnează, printr-un singur termen, două noţiuni diferite, 
destinatarul legii este derutat, scăzând calitatea aplicării şi interpretării aces- 
teia. De aceea, călăuzindu-ne de prevederile variantei ruse a legii nominalizate, 
specificăm: prin “emiterea (BernycK) titlurilor de valoare (valorilor mobiliare)” 
se înţelege totalitatea valorilor mobiliare ale unui emitent, care aparțin unei 
clase şi au acelaşi termen inițial şi final de plasare; prin “emisia (emisiunea) 
(omMuccua) titlurilor de valoare (valorilor mobiliare)” se înțelege totalitatea ac- 
ţiunilor stabilite de Legea cu privire la piaţa valorilor mobiliare şi întreprinse 
de emitent în vederea plasării valorilor mobiliare. În concluzie, este greşită fo- 
losirea termenului “emiterea” (“BpinycK”) în denumirea art. 245 din CP al RM. 
Acesta trebuie substituit prin termenul adecvat - “emisia” (“sMuccua”). 

Obiectul material al infracțiunii de la art. 245 din CP al RM este format 
din: prospectul emisiei sau alte documente în temeiul cărora se înregistrează 
emisia titlurilor de valoare; darea de seamă asupra rezultatelor emisiei. 

Prin “prospect al emisiei” se are în vedere prospectul ofertei publice, adică 
documentul emitentului, care conţine informaţia necesară investitorilor la 
adoptarea deciziei de procurare a valorilor mobiliare ale emitentului, ce se 
plasează prin ofertă publică. 

Cerinţele de bază față de prospectul emisiei (al ofertei publice) sunt pre- 
văzute în art. 13 al Legii cu privire la piaţa valorilor mobiliare. Aceste cerințe 
privesc: a) informaţia generală despre emitent, adică despre persoana juridică 
sau autoritatea administraţiei publice, care emite valori mobiliare şi îşi asumă 
obligaţii față de deținătorii de valori mobiliare în vederea realizării drepturi- 
lor conferite de valorile mobiliare respective; b) specificarea stării financiare 
a emitentului; c) specificarea emisiunii preconizate a valorilor mobiliare; 
d) declaraţia investițională, adică specificarea direcțiilor de utilizare de către 
emitent a mijloacelor mobilizate. 

Prin “alte documente, în temeiul cărora se înregistrează emisia titlurilor 
de valoare” se are în vedere (potrivit alin. (2) din art. 14 al Legii cu privire la 
piaţa valorilor mobiliare): cererea de înregistrare a ofertei publice a valorilor 

mobiliare; copiile documentelor de constituire ale emitentului; documentul 
care autentifică înregistrarea de stat a emitentului; hotărârea privind emisia 
valorilor mobiliare etc. 

În ce priveşte darea de seamă asupra rezultatelor emisiei, aceasta este pre- 
zentată de către emitent Comisiei Naţionale a Valorilor Mobiliare, în termen 
de 15 zile de la data încheierii plasamentului valorilor mobiliare, adică a în- 
străinării acestor valori de către emitent primilor proprietari. 

Victimă a infracțiunii prevăzute la art. 245 din CP al RM este: investito- 
rul, adică persoana care a procurat, în cadrul ofertei valorilor mobiliare, astfel 
de valori; compania de asigurare care suportă riscul deprecierii valorilor mo- 
biliare, dacă investitorul s-a asigurat pentru acest caz etc. 

Latura obiectivă a abuzurilor la emiterea titlurilor de valoare include: 
a) fapta prejudiciabilă care constă în acţiunea de: 1) includere în prospectul 
emisiei sau în alte documente, în temeiul cărora se înregistrează emisia ti- 
tlurilor de valoare, a informaţiilor neautentice sau care pot induce în eroare; 
2) aprobare a prospectului emisiei care conţine informaţii neautentice sau care 
pot induce în eroare; 3) aprobare a rezultatelor emisiei vădit neautentice; b) ur- 
mările prejudiciabile sub forma daunelor în proporții mari; c) legătura cauzală 
între fapta prejudiciabilă şi urmările prejudiciabile. 

Includerea în prospectul emisiei sau în alte documente, în temeiul cărora 
se înregistrează emisia titlurilor de valoare, a informaţiilor neautentice sau 
care pot induce în eroare se exprimă în înscrierea în prospectul emisiei a unor 
informaţii, care sunt specificate la alin. (2)-(6) ale art. 13 şi alin. 2) al art. 14 
din legea cu privire la piaţa valorilor mobiliare şi care nu corespund realității 
ori nu sunt complete, ori care conţin alte deficienţe, astfel încât victimei i se 
creează o falsă reprezentare asupra existenţei unei situaţii de fapt relevante. 

Aprobarea prospectului emisiei, care conţine informaţii neautentice sau 
care pot induce în eroare, se exprimă în semnarea de către persoanele abili- 
tate, care reprezintă emitentul, a prospectului emisiei, deşi informaţia din el 
nu corespunde realității ori nu este completă, ori conţine alte deficienţe, astfel 
încât victimei i se creează o falsă reprezentare asupra existenţei unei situații de 
fapt relevante. Aprobarea prospectului emisiei constituie o etapă obligatorie în 
procesul emisiei titlurilor de valoare, prin care prospectului emisiei i se conferă 
calitatea unui document având toate cele necesare, astfel încât oferta valorilor 
mobiliare să poată fi înregistrată la Comisia Naţională a Valorilor Mobiliare. 

Aprobarea rezultatelor emisiei vădit neautentice se exprimă în semnarea 
de către persoanele abilitate, care reprezintă emitentul, a dării de seamă asupra 
rezultatelor emisiei, care conţine date ce nu corespund realităţii. Aprobarea 
rezultatelor emisiei constituie o etapă obligatorie în procesul emisiei titlurilor 

de valoare, prin care dării de seamă asupra rezultatelor emisiei i se conferă 
calitatea unui document având toate cele necesare, astfel încât această dare de 
seamă să poată fi înregistrată la Comisia Naţională a Valorilor Mobiliare, iar 
emisia respectivă să poată fi calificată de Comisia Naţională a Valorilor Mobi- 
liare ca fiind efectuată. 

Infracţiunea de la art. 245 din CP al RM este o infracțiune materială. Ea 
se consideră consumată din momentul producerii urmărilor prejudiciabile sub 
forma daunelor în proporții mari. 

Dacă abuzurile la emiterea titlurilor de valoare nu implică asemenea 
urmări prejudiciabile, atunci cele comise pot fi calificate potrivit art. 162 al 
Codului cu privire la contravenţiile administrative. 

Latura subiectivă a infracțiunii în cauză se caracterizează prin intenţie 
directă sau indirectă. Motivele infracţiunii constau, de regulă, în interesul 
material. 

Subiectul infracţiunii este: 1) persoana fizică responsabilă, care la mo- 
mentul săvârşirii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică trebuie să aibă calităţile unui subiect special, fiind per- 
soana care are dreptul: să pregătească prospectul emisiei sau alte documente, 
în temeiul cărora se înregistrează emisia, spre înregistrarea ofertei publice la 
Comisia Naţională a Valorilor Mobiliare; sau să aprobe prospectul emisiei; sau 
să aprobe rezultatele emisiei. 

De regulă, o asemenea persoană fizică este un membru al organului cole- 
gial decident al emitentului. Dar este posibil ca subiect să fie şi underwriter-ul, 
adică persoana care, în conformitate cu contractul încheiat cu emitentul, me- 
diază emisia valorilor mobiliare, desfăşurată în numele emitentului. 

De asemenea, persoana juridică care desfăşoară activitate de întreprinză- 
tor trebuie să aibă calitatea specială de emitent. 

Varianta agravată a abuzurilor la emiterea titlurilor de valoare, prevăzută 
la alin. (2) al art. 245 din CP al RM, presupune comiterea acestei infracțiuni 
în cazul în care: 

a) a fost săvârşită repetat; 

b) a fost săvârșită de două sau mai multe persoane; 

c) a cauzat daune în proporţii deosebit de mari. 

Nici una dintre aceste circumstanţe nu prezintă noutate, de aceea, la 
perceperea sensului lor, vor fi utile explicaţiile vizând agravantele similare, 
prezentate anterior. 

58. Transportarea, păstrarea sau comercializarea mărfurilor 
supuse accizelor, fără marcarea lor cu timbre de control 
sau timbre de acciz 


Varianta-tip a infracţiunii de la art. 250 din CP al RM constă în trans- 
portarea, păstrarea sau comercializarea mărfurilor supuse accizelor, fără 
marcarea lor cu timbre de control sau timbre de acciz de modelul stabilit, dacă 
aceasta a cauzat daune în proporții mari. 

Obiectul juridic special al infracţiunii în cauză este constituit din relaţiile 
sociale ce ţin de circuitul legal al mărfurilor supuse accizelor. 

Obiectul material al faptei infracţionale de la art. 250 din CP al RM îl 
reprezintă mărfurile supuse accizelor. 

În conformitate cu art. 119 al Codului fiscal, accizul este impozitul general 
de stat, stabilit pentru unele mărfuri de consum, pentru activitatea în dome- 
niul jocurilor de noroc. 

Activitatea în domeniul jocurilor de noroc, chiar dacă este supusă acci- 
zelor, nu poate forma obiectul imaterial al infracţiunii de la art. 250 din CP 
al RM. Obiectul material al acestei acțiuni îl constituie mărfurile supuse 
accizelor. Aceste mărfuri sunt specificate în anexa la Titlul IV “Accizele” al 
Codului fiscal. Astfel, pot fi menţionate următoarele mărfuri supuse accizelor 
şi cota corespunzătoare a accizului: şampanie (10%, dar nu mai puţin de 2,50 
lei/ litru); țigarete conţinând tutun: cu filtru (1000 bucăţi — 8,70 lei), fără filtru 
(1000 bucăţi — 3,70 lei); motorină, inclusiv combustibil (carburant) diesel și 
combustibil pentru cuptoare (500 lei/tona); aparate de luat vedere fixe şi alte 
camere video (30 euro/bucata); autoturisme cu motor cu piston prin aprindere 
prin scânteie (de la 0,30 euro la 1,60 euro/cm? de capacitate cilindrică) etc. (în 
total, circa 50 de poziţii tarifare pentru mărfurile supuse accizelor). 

Latura obiectivă a infracțiunii prevăzute la art. 250 din CP al RM include: 
a) fapta prejudiciabilă care se exprimă în acțiunea de: 1) transportare a mărfu- 
rilor supuse accizelor; 2) păstrarea mărfurilor supuse accizelor; 3) comercia- 
lizarea mărfurilor supuse accizelor, care este însoţită de inacțiunea de nemar- 
care a mărfurilor supuse accizelor, cu timbre de control sau timbre de acciz de 
modelul stabilit; b) urmările prejudiciabile sub forma daunelor în proporții 
mari; c) legătura cauzală între fapta prejudiciabilă şi urmările prejudiciabile. 

În temeiul prevederilor art. 119 al Codului fiscal, prin “transportarea 
mărfurilor supuse accizelor” se înţelege deplasarea, transmiterea mărfurilor 
date din încăperea de acciz. Încăperea de acciz reprezintă totalitatea locurilor 
ce aparțin subiectului impunerii (adică contribuabilului), inclusiv clădirile, în- 

căperile, teritoriile, terenurile, orice alte locuri, care sunt situate separat, deter- 
minate în certificatul de acciz, unde mărfurile supuse accizelor se prelucrează 
şi/sau se fabrică, se expediază (se transportă) de către subiecții impunerii. 

Prin “păstrarea mărfurilor supuse accizelor” se înţelege ţinerea acestor 
mărfuri în sfera de stăpânire a făptuitorului. 

Prin “comercializarea mărfurilor supuse accizelor” se are în vedere pune- 
rea mărfurilor date în circulaţie prin vânzare, schimb, dare în chirie etc. 

Săvârşirea doar a acţiunii în oricare din cele trei modalităţi, specificate 
mai sus, este insuficientă pentru a putea califica cele comise conform art. 250 
din CP al RM. Mai este necesară o componentă a faptei prejudiciabile, care 
să exprime ilicitatea penală a acesteia. Această componentă o formează inac- 
ţiunea de nemarcare a mărfurilor supuse accizelor cu timbre de control sau 
timbre de acciz. 

Obligativitatea marcării mărfurilor supuse accizelor cu timbre de control 
sau cu timbre de acciz este prevăzută de actele normative de natură fiscală sau 
de Legea bugetului care este pusă în aplicare în anul bugetar respectiv. 

Timbrul de control sau timbrul de acciz sunt două tipuri de marcaje 
speciale — tipărite de unitatea specializată, autorizată de Ministerul Finanţe- 
lor — marcaje care permit monitorizarea, de către organele fiscale, a legalității 
circulaţiei mărfurilor supuse accizelor. 

Astfel, potrivit alin. (6) al art. 123 din Codul fiscal, mărfurile supuse 
accizelor, cum ar fi votca, lichiorurile şi alte băuturi spirtoase, vinurile din 
struguri, din pomuşoare şi alte fructe, vinurile din struguri saturate cu dioxid 
de carbon, divinurile (coniacurile), articolele din tutun, comercializate, trans- 
portate sau depozitate pe teritoriul Republicii Moldova, sau importate pentru 
comercializare pe teritoriul ei, precum şi mărfurile supuse accizelor, procurate 
de la agenţii economici rezidenţi, aflaţi pe teritoriul Republicii Moldova, care 
nu au relaţii fiscale cu sistemul ei bugetar, sunt pasibile marcării obligatorii 
cu timbru de acciz. Marcarea se efectuează în timpul fabricării mărfurilor 
supuse accizelor, până la importarea acestora, iar în cazul mărfurilor fabricate 
pe teritoriul Republicii Moldova, până la momentul expedierii (transportării) 
acestora din încăperea de acciz. Modul de procurare şi de utilizare a timbrelor 
de acciz este stabilit de către Serviciul Fiscal de Stat. Nu sunt marcate obliga- 
toriu cu timbru de acciz vinurile spumoase și spumante, divinurile (coniacu- 
rile) în sticle de suvenire, cu capacitatea de până la 0,25 litri, de 1,5, de 3 şi 6 
litri, mărfurile supuse accizelor, plasate în regimurile vamale tranzit, depozit 
vamal, admiterea temporară, magazin duty free, precum și mărfurile supuse 
accizelor, fabricate pe teritoriul Republicii Moldova și expediate de către pro- 
ducător pentru export. 

Aşadar, nu toate mărfurile supuse accizelor, ci doar unele din acestea (în 
principal, băuturile alcoolice (cu unele excepții) şi articolele din tutun) sunt pa- 
sibile marcării obligatorii cu timbru de acciz. În linii generale, aceeaşi situaţie se 
atestă în privința marcării unor mărfuri supuse accizelor cu timbru de control. 

Astfel, chiar din denumirea următorului act normativ, se desprinde care 
tipuri de mărfuri supuse accizelor sunt pasibile marcării obligatorii cu tim- 
bru de control: Hotărârea Guvernului Republicii Moldova pentru aprobarea 
Regulamentului cu privire la vânzarea timbrelor de control şi marcarea cu ele 
a băuturilor alcoolice, berii şi articolelor din tutun, nr. 411 din 6.05.1997%. 

În conformitate cu Scrisoarea Ministerului Finanţelor cu privire la anu- 
mite probleme vizând marcarea mărfurilor, nr. 20 (10-23-03/1-1063) din 
18.06.1997%, mărfurile, care sunt pasibile de marcare cu timbru de control, 
trebuie să fie procurate de agenţii economici care au relaţii cu sistemul buge- 
tar al Republicii Moldova, pentru a fi comercializate pe teritoriul ei în formă 
marcată. De aceea, agenţii economici din Republica Moldova, care au relaţii 
cu sistemul bugetar al țării şi care procură - de la agenţii economici care nu 
au relaţii cu sistemul bugetar al ţării - mărfuri pasibile de marcare cu timbru 
de control, trebuie să se adreseze în prealabil la inspectoratul fiscal teritorial 
de la locul de înregistrare, prezentând contractul corespunzător de procurare 
a mărfurilor date, pentru a obţine, în număr necesar, timbrele de control, care 
ulterior vor fi transmise producătorului. 

Este necesar de menţionat că nemarcarea mărfurilor supuse accizelor, 
dacă are la bază tăinuirea obiectului impozabil, urmează a fi calificată con- 
form art. 244 din CP al RM (cu condiţia că subiect al impunerii este persoana 
juridică)”. 

Infracţiunea prevăzută la art. 244 din CP al RM este o infracțiune mate- 
rială. Ea se consideră consumată din momentul survenirii urmărilor prejudi- 
ciabile sub forma daunelor în proporții mari. Dacă cele comise nu pot implica 
producerea unor asemenea urmări, fapta poate fi calificată potrivit art. 152! 
din Codul cu privire la contravenţiile administrative. 

Latura subiectivă a infracţiunii în cauză se caracterizează prin intenţie 
directă sau indirectă. Motivele infracțiunii se exprimă, mai cu seamă, în in- 
teresul material. 





% Monitorul Oficial al Republicii Moldova, nr. 35-36, 1997. 
% Contabilitate şi audit, nr. 12, 1997, p. 83. 
30 A se vedea: I. Vremea, op. cit., p. 107. 

Subiectul infracţiunii este: 1) persoana fizică responsabilă, care la momen- 
tul săvârşirii infracţiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică trebuie să aibă calitățile unui subiect special, şi anume: să 
aibă obligaţia de a procura şi utiliza timbrele de control sau de acciz, în vederea 
marcării cu ele a mărfurilor sale. 

Varianta agravată a transportării, păstrării sau comercializării mărfurilor 
supuse accizelor, fără marcarea lor cu timbre de control sau timbre de acciz, 
prevăzută la alin. (2) al art. 250 din CP al RM, presupune prezența următoare- 
lor circumstanţe agravante: 

a) marcarea cu alte timbre decât cele de modelul stabilit; 

b) cauzarea de daune în proporţii deosebit de mari. 

Întrucât agravanta de la lit. b) din alin. (2) al art. 250 din CP al RM ne 
este deja cunoscută, ne vom referi, în cele ce urmează, la cealaltă circumstanță 
agravantă. 

Alte timbre, decât cele de modelul stabilit, evoluează în calitate de mijloace 
de săvârşire a infracţiunii. În context, făptuitorul nu se mai sustrage marcării 
mărfurilor cu timbre de control sau de acciz într-o manieră fățișă, ci încearcă 
să imprime o aparenţă de legalitate faptei sale. 

Modelul timbrelor de control şi al celor de acciz poate fi stabilit numai de 
Ministerul Finanţelor. Faptul că marcarea se face cu alte timbre decât cele de 
modelul stabilit înseamnă că făptuitorul aplică timbre falsificate (de el sau de 
altcineva) sau scoase din uz. 


Secţiunea a III-a. INFRACȚIUNI SĂVÂRȘITE ÎN SFERA ACTIVITĂŢII 
DE ÎNTREPRINZĂTOR 


$1. Practicarea ilegală a activităţii de întreprinzător 


Varianta-tip a infracțiunii prevăzute la art. 241 din CP al RM constă în 
practicarea ilegală a activităţii de întreprinzător, soldată cu obţinerea unui 
profit în proporții mari. 

Obiectul juridic special al infracţiunii date este constituit din relațiile so- 
ciale privitoare la practicarea legală a activităţii de întreprinzător. 

Potrivit prevederilor Legii Republicii Moldova cu privire la antreprenoriat 
şi întreprinderi, adoptate de Parlamentul Republicii Moldova la 3.01.1992%, 

prin “activitate de întreprinzător” se are în vedere activitatea de fabricare a 
produselor, executare a lucrărilor şi prestare a serviciilor, desfăşurate de ce- 
tățeni şi de asociaţiile acestora în mod independent, din proprie iniţiativă, în 
numele lor, pe riscul propriu şi sub răspunderea lor patrimonială, cu scopul de 
a-şi asigura o sursă permanentă de venituri. 

Latura obiectivă a infracţiunii de la art. 241 din CP al RM include: a) fapta 
prejudiciabilă care se exprimă în acţiunea (şi inacţiunea) de practicare ilegală 
a activităţii de întreprinzător; b) urmările prejudiciabile sub forma obținerii 
unui profit în proporții mari; c) legătura cauzală între fapta prejudiciabilă şi 
urmările prejudiciabile. 

Potrivit art. 125 din CP al RM, prin “practicare (desfăşurare) ilegală a ac- 
tivităţii de întreprinzător” se înţelege: 

a) desfășurarea activităţii de întreprinzător fără înregistrarea (reînregi- 

strarea) la organele autorizate; 

b) desfăşurarea unor genuri de activitate interzise de legislaţie; 

c) desfăşurarea activității de întreprinzător prin intermediul filialelor, re- 
prezentanţelor, sucursalelor, secţiilor, magazinelor; depozitelor, unităților 
comerciale şi altor unităţi neînregistrate în modul stabilit de legislaţie; 

d) desfășurarea activităţii de întreprinzător fără utilizarea mărcilor co- 
merciale şi de fabrică şi fără indicarea în documente a codurilor fiscale, 
în cazul când folosirea sau indicarea lor este prevăzută de legislație cu 
utilizarea unor coduri fiscale străine sau plastografiate. 

În continuare, respectând consecutivitatea prezentării de către legiuitor, în 
art. 125 din CP al RM, a modalităților practicării (desfăşurării) ilegale a activi- 
tăţii de întreprinzător, vom supune analizei fiecare dintre aceste modalităţi: 

a) în cazul dat, acţiunea de desfășurare a activităţii de întreprinzător este 
însoţită de inacțiunea de neînregistrare (nereînregistrare) la organele 
autorizate. 

Pentru a-şi putea desfăşura, în conformitate cu legea, activitatea de între- 
prinzător, făptuitorul trebuie să se înregistreze (reînregistreze) la organele 
autorizate, dar nu o face, deşi putea şi trebuia. Acesta este obligat să înregi- 
streze întreprinderea, înființată de el pe teritoriul Republicii Moldova, până 
la începerea activităţii ei economice, în conformitate cu Legea Republicii 
Moldova cu privire la înregistrarea de stat a întreprinderilor şi organizaţiilor, 
adoptată de Parlamentul Republicii Moldova la 5.10.2000. Întreprinderea se 





* Monitorul Oficial al Republicii Moldova, nr. 31-34, 2001. 

înregistrează de Camera Înregistrării de Stat a Departamentului Tehnologii 
Informaționale, la locul unde se află sediul întreprinderii. Certificatul de înre- 
gistrare este un document care confirmă înregistrarea de stat a întreprinderii. 
Întreprinderea se consideră înregistrată la data adoptării, de către organul în- 
registrării de stat, a deciziei de înregistrare. Înscrierea datelor despre întreprin- 
derile înregistrate se face în Registrul de stat al întreprinderilor. Înregistrarea 
întreprinderii îşi încetează valabilitatea din momentul adoptării deciziei de 
radiere a ei din Registrul de stat al întreprinderilor şi al consemnării acestui 
fapt în Registrul dat. 

În cazul reorganizării întreprinderii sau al operării modificărilor şi com- 
pletărilor la documentele de constituire a acesteia, este necesară reînregistra- 
rea întreprinderii. 

Modul de înregistrare (reînregistrare) a gospodăriilor ţărăneşti (de fermi- 
er), a persoanelor fizice, care desfăşoară activitatea de întreprinzător în baza 
licenţei sau a patentei de întreprinzător, este reglementat de: Hotărârea Gu- 
vernului Republicii Moldova privind înregistrarea gospodăriilor ţărăneşti (de 
fermier), nr. 977 din 14.09.2001%; Legea Republicii Moldova privind licenţie- 
rea unor genuri de activități; Legea Republicii Moldova cu privire la patenta de 
întreprinzător, adoptată de Parlamentul Republicii Moldova la 15.07.1998*%. 

Este necesar de menţionat că desfăşurarea activității de întreprinzător, fără 
înregistrare, este, în esență, o modalitate specifică de tăinuire a obiectelor impoza- 
bile, răspunderea pentru care e prevăzută expres la art. 241 din CP al RM, şi de 
aceea nu necesită o calificare suplimentară conform art. 244 din CP al RM; 

b) în cazul desfăşurării unor genuri de activitate interzise de legislaţie, se 
are în vedere desfăşurarea unor genuri de activitate: 1) care sunt inter- 
zise în orice caz sau 2) care sunt interzise în unele cazuri. 

Genurile de activitate interzise în orice caz sunt cele prohibite în mod 
absolut de legislația penală sau de alt tip (de exemplu, traficul de ființe umane 
(sau de copii); sclavia şi condiţiile similare sclaviei; proxenetismul; practicarea 
prostituţiei; fabricarea sau difuzarea obiectelor pornografice etc. 

Genurile de activitate interzise în unele cazuri se află sub o probhibiţie 
relativă. Astfel, conform art. 10 din Legea cu privire la antreprenoriat şi în- 
treprinderi, altor întreprinderi decât întreprinderilor de stat nu li se permite să 
producă şi să comercializeze tehnica militară şi de luptă, substanțele explozive 
(cu excepţia prafului de puşcă), precum şi să producă oricare feluri de arme; 





3 Monitorul Oficial al Republicii Moldova, nr. 116-118, 2001. 

să imprime și să bată moneda, să imprime hârtiile de valoare de stat etc. De 
asemenea, potrivit prevederilor Legii privind licențierea unor genuri de activi- 
tate, persoana care nu este titularul licenţei nu are dreptul să desfăşoare genul 
de activitate licenţiată; 

c) în conformitate cu art. 27 din Legea cu privire la antreprenoriat şi 
întreprinderi, întreprinzătorul este obligat să înregistreze filialele şi re- 
prezentanţele întreprinderii, înființate de către acesta pe teritoriul Re- 
publicii Moldova, până la începerea activităţii lor economice. Conform 
art. 15 al Legii cu privire la înregistrarea de stat a întreprinderilor şi 
organizaţiilor, înregistrarea filialelor şi reprezentanţelor se efectuează în 
modul și în condiţiile prevăzute pentru înregistrarea întreprinderilor. 

În ce priveşte sucursalele, secțiile, magazinele, depozitele, unităţile co- 
merciale şi alte unităţi, legea nu cere înregistrarea acestora, ci autorizarea lor. 
Astfel, sucursalele băncilor sunt autorizate să-şi desfăşoare activitatea de către 
BNM, în corespundere cu Regulamentul nr. 23/09-01 din 15.08.1996 al BNM 
cu privire la autorizarea băncilor”. De asemenea, conform art. 45 din Codul 
vamal al Republicii Moldova, adoptat de Parlamentul Republicii Moldova la 
20.07.2000%, depozitele vamale se înființează cu autorizaţia Departamentului 
Vamal. Potrivit art. 53 al Codului vamal, magazinul duty free poate fi înființat 
de persoana juridică care deţine autorizaţia eliberată de Ministerul Econo- 
miei, cu acordul Departamentului Vamal, precum şi autorizarea BNM pen- 
tru comercializarea mărfurilor contra valută străină. De asemenea, conform 
Hotărârii Guvernului Republicii Moldova cu privire la aprobarea Regulilor de 
funcţionare a rețelei de comerț ambulant şi a Regulilor de comerț în piețele 
din Republica Moldova, nr. 517 din 18.09.1996”, agenţii activității comerciale 
desfăşoară comerțul ambulant în baza autorizaţiei pentru amplasarea obiecte- 
lor comerțului ambulant într-un anumit loc, eliberată de către organele admi- 
nistrației publice locale. 

Prin urmare, desfăşurarea activității de întreprinzător prin intermediul 
unităților neînregistrate (neautorizate), în modul stabilit de actele normative 
specificate mai sus, intră sub incidenţa prevederilor lit. c) din art. 125 din CP 
al RM, şi, implicit, poate fi calificată potrivit art. 241 din CP al RM; 

d) în cazul dat, inacțiunea care însoţeşte acțiunea de desfășurare a activității 

de întreprinzător se poate înfățișa sub oricare din următoarele modalități: 





5 Monitorul Oficial al Republicii Moldova, nr. 59-60, 199%. 
s Monitorul Oficial al Republicii Moldova, nr. 160-162, 2000. 

1)  neutilizarea mărcilor comerciale şi de fabrică, în cazul când folo- 
sirea lor este prevăzută de legislaţie; 

2) neindicarea în documente a codurilor fiscale, în cazul când indi- 
carea lor este prevăzută de legislaţie. 

De asemenea, va exista componenţa de infracțiune şi atunci când acțiunea 
de desfăşurare a activităţii de întreprinzător va fi însoţită de acţiunea de utili- 
zare a unor coduri fiscale străine sau plastografiate. 

În conformitate cu Legea Republicii Moldova privind mărcile şi denu- 
mirile de origine a produselor, adoptată de Parlamentul Republicii Moldova 
la 22.05.1995*%, marca de produs şi marca de serviciu (sau marca de fabrică şi 
marca comercială) constituie orice semn sau orice combinaţie de semne, sus- 
ceptibile de reprezentare grafică, ce serveşte la deosebirea produselor sau servi- 
ciilor unei persoane fizice sau juridice de produsele sau serviciile altei persoane 
fizice sau juridice. Marca se consideră folosită în cazurile când este aplicată pe 
produsele pentru care a fost înregistrată marca, pe ambalaj şi/sau ca ambalaj, de 
către titularul lor sau de către persoana care are acest drept în baza contractului 
de licenţă. Drept folosire poate fi considerată şi aplicarea mărcilor în publicita- 
te, în imprimate, pe blanchetele oficiale, în firme, pe exponatele expozițiilor şi 
târgurilor organizate în Republica Moldova, precum şi în cazul când marca este 
folosită de către o altă persoană sub controlul titularului mărcii în cauză. 

Neutilizarea, în astfel de cazuri, a mărcilor comerciale şi de fabrică, poate 
atrage răspunderea conform art. 241 din CP al RM. 

În conformitate cu art. 5 al Codului fiscal, prin “cod fiscal” se înţelege un 
număr personal de identificare al contribuabilului, atribuit în modul stabilit 
de Codul fiscal. Potrivit art. 86 din Codul fiscal, fiecare persoană care obține 
venit sau care efectuează plăți impozabile, în conformitate cu Titlul II al Co- 
dului fiscal, utilizează codul fiscal atribuit (obţinut) în scopul evidenţei con- 
tribuabililor, în modul prevăzut de Codul fiscal şi de alte acte normative adop- 
tate în conformitate cu acesta. De asemenea, în corespundere cu art. 165 al 
Codului fiscal, orice persoană obligată, conform legislaţiei fiscale, să prezinte 
organului fiscal dare de seamă fiscală sau alte documente, trebuie să indice în 
acestea codul său fiscal; la încheierea tranzacţiilor şi efectuarea operaţiunilor 
economice, părțile sunt obligate să indice în documentele respective codurile 
lor fiscale; subdiviziunile unei persoane juridice, care nu au statut de persoană 
juridică, utilizează codul fiscal al acesteia. 

Încălcând aceste obligaţii, făptuitorul nu indică, în documente, codurile 
fiscale sau utilizează coduri fiscale străine sau plastografiate (falsificate), pen- 
tru a nu putea fi identificat, deci este pasibil de răspundere conform art. 241 
din CP al RM. 

Infracţiunea de practicare ilegală a activităţii de întreprinzător este o in- 
fracțiune materială. Ea se consideră consumată din momentul survenirii ur- 
mărilor prejudiciabile sub forma obţinerii profitului în proporţii mari. 

Profitul provine din diferenţa dintre venitul obținut de întreprinzător şi 
costul de producţie al acestuia; cu alte cuvinte, el este excedentul prețului de 
vânzare asupra preţului de cost”. 

Dacă practicarea ilegală a activităţii de întreprinzător nu poate să implice 
producerea urmărilor prejudiciabile sub forma obţinerii unui profit în pro- 
porţii mari, cele comise pot fi calificate potrivit art.162 din Codul cu privire la 
contravenţiile administrative. 

Latura subiectivă a infracţiunii de la art. 241 din CP al RM se caracteri- 
zează prin intenţie directă sau indirectă. Motivele infracțiunii constau, de cele 
mai dese ori, în interesul material. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică are calitățile unui subiect special: întreprinzător sau con- 
ducător al unei întreprinderi. 

Varianta agravată a practicării ilegale a activităţii de întreprinzător, pre- 
văzute la alin. (2) al art. 241 din CP al RM, presupune comiterea acestei in- 
fracțiuni: 

a) repetat; 

b) de două sau mai multe persoane; 

c) cu folosirea situaţiei de serviciu; 

d) de un grup criminal organizat sau de o organizaţie criminală; 

e) în proporţii deosebit de mari; 

£f) cu obţinerea unui profit în proporții deosebit de mari. 

Trăsăturile tuturor acestor agravante sunt cunoscute din explicaţiile ante- 
rioare, la care facem trimitere. 





3 A se vedea: V. 1. Cornescu, Costul și veniturile în economia de piață, Chişinău, IMCO, 

$2. Pseudoactivitatea de întreprinzător 


La art. 242 din CP al RM se prevede răspunderea penală pentru crearea 
de întreprinderi, fără intenţia de a desfășura activitatea de întreprinzător sau 
bancară, pentru acoperirea genurilor activităţii de întreprinzător ilicite, dacă 
aceasta a cauzat daune în proporții mari. 

Obiectul juridic special al infracţiunii în cauză îl reprezintă relaţiile socia- 
le privitoare la caracterul efectiv al activităţii de întreprinzător sau bancare. 

Latura obiectivă a pseudoactivităţii de întreprinzător include: a) fapta 
prejudiciabilă care se exprimă în acțiunea de creare de întreprinderi, care este 
însoţită de inacțiunea desemnată prin formula “fără intenția de a desfăşura 
activitatea de întreprinzător sau bancară”; b) urmări prejudiciabile sub formă 
de daune în proporții mari; c) legătura cauzală între fapta prejudiciabilă şi 
urmările prejudiciabile. 

Întreprinderea este forma organizatorico-juridică a activităţii de întreprin- 
zător. Ea constituie un agent economic cu firmă (titulatură) proprie, înființată 
de întreprinzător în modul stabilit de legislaţie. Întreprinderea are dreptul de 
persoană juridică sau de persoană fizică. 

Acţiunea de creare a întreprinderii se exprimă în faptul că este înființată o 
întreprindere legală după forma sa, dar fictivă după conţinutul activității sale. 
Sunt îndeplinite toate cerinţele necesare pentru: înregistrarea întreprinderii 
(și eventual obținerea licenţei); obținerea codului fiscal; deschiderea contului 
de decontare şi a celui curent, necesare efectuării operaţiunilor bancare etc. 

În conformitate cu art. 3 din Legea cu privire la antreprenoriat şi între- 
prinderi, întreprinderea devine subiect de drept din momentul înregistrării 
de stat. Din acest moment, se consideră săvârşită acţiunea de creare de în- 
treprindere. Însă, de una singură, această acţiune ar fi insuficientă în vederea 
caracterizării laturii obiective a infracțiunii de la art. 242 din CP al RM. Mai 
este necesară o componentă a faptei prejudiciabile, ce ar exprima ilicitatea 
pseudoactivităţii de întreprinzător fără care, de fapt, ar fi imposibilă tragerea 
persoanei la răspundere penală. Or, este cu neputinţă de a trage pe cineva la 
răspundere penală pentru crearea de întreprindere, chiar dacă acel cineva 
urmăreşte un scop fraudulos. 

Din acest punct de vedere, atragem atenția asupra inadvertenţei termino- 
logice “fără intenţia de a desfăşura activitatea de întreprinzător sau bancară”. 
Deşi, în aparenţă, această expresie s-ar referi la latura subiectivă, în realitate ea 
desemnează inacțiunea din cadrul faptei prejudiciabile. De aceea, ea trebuie să 
fie înţeleasă în accepțiunea: “nedesfăşurarea activităţii de întreprinzător sau 
bancare”. Această inacțiune constă în neexecutarea obligaţiilor care rezultă 

din documentele constitutive ale întreprinderii pe parcursul timpului care 
este necesar şi suficient în vederea executării acestor obligaţii, în corespundere 
cu uzanţele circuitului de afaceri, aşa cum sunt ele statuate în art.4 al Codului 
civil. Aşadar, trăsătura definitorie a pseudoîntreprinderii este absenţa acelei 
activități efective (reale), pentru care se creează o întreprindere. Adică, nu se 
fabrică producţie, nu se execută lucrări, nici nu se prestează servicii. Deşi s-ar 
părea că în cele săvârşite de făptuitor nu există o logică, totuşi nu este deloc așa: 
scopul pseudoîntreprinzătorului constă nu în a-şi asigura o sursă permanentă 
de venituri în conformitate cu legea, ci în a-şi atinge rezultatul infracțional. 

Am menţionat că inacțiunea se exprimă în nedesfăşurarea activităţii 
de întreprinzător sau bancare. Noţiunea de activitate de întreprinzător am 
definit-o în paragraful precedent al prezentei lucrări. Cât priveşte noțiunea 
“activitatea bancară”, în baza prevederilor Legii instituţiilor financiare, o pu- 
tem defini ca fiind activitatea de atragere de la persoanele fizice sau juridice a 
depozitelor sau echivalentelor acestora, transferabile prin diferite instrumente 
de plată, precum şi de utilizare a acestor mijloace total sau parțial pentru a 
acorda credite sau a face învestiţii pe propriul cont şi risc. 

Infracţiunea prevăzută la art. 242 din CP al RM este o infracțiune mate- 
rială. Ea se consideră consumată din momentul survenirii urmărilor prejudi- 
ciabile sub formă de daune în proporții mari. 

Nu putem să nu fim de acord cu opinia conform căreia doar crearea în- 
treprinderii, însoţită de nedesfăşurarea activităţii de întreprinzător sau ban- 
care, nu ar putea să antreneze producerea daunelor în proporții mari“. Aceste 
daune sunt totuşi cauzate de activitatea ilicită a pseudoîntreprinderii care de- 
monstrează că e “cu actele în regulă”. Această activitate rezultă inevitabil din 
“simbioza” acţiunii de creare de întreprindere cu inacțiunea de nedesfăşurare 
a activităţii de întreprinzător sau bancare. 

Latura subiectivă a pseudoactivităţii de întreprinzător se caracterizează 
prin intenţie directă. Intenţia este directă, deoarece este calificată de un scop 
special — scopul acoperirii genurilor activităţii de întreprinzător ilicite. 

Prin “acoperirea genurilor activității de întreprinzător ilicite” se are în 
vedere executarea, în numele întreprinderii, a unor convenții simulate sau fic- 
tive, care asigură o acoperire pentru efectuarea unor genuri de activități care 
sunt interzise de legislația penală, administrativă, ecologică etc." 





10 A se vedea: IO. KpaBenu, Omepanuuenue nxenpeonpuntumamernbemâa om MomenHuue- 

Realizarea scopului arătat implică necesitatea calificării pseudoactivității 
de întreprinzător în concurs cu infracțiunile de la art. 165, 206, 217, 220, 236, 
237, 238, 243 etc. din CP al RM. 

Subiectul infracţiunii este: 1) persoana fizică responsabilă, care la mo- 
mentul comiterii infracţiunii a atins vârsta de 16 ani; 2) persoana juridică ce 
desfăşoară activitate de întreprinzător. 

Persoana fizică trebuie să aibă calitățile unui subiect special, și anume: să 
fie fondator, adică să fie titularul patrimoniului alocat în contul întreprinderii 
create. De asemenea, să aibă competenţa la aprobarea documentelor constitu- 
tive ale acesteia. 


$3. Insolvabilitatea intenționată 


Varianta-tip a infracțiunii prevăzute la art. 252 din CP al RM constă în in- 
solvabilitatea intenționată care a cauzat creditorului daune în proporții mari. 

Obiectul juridic special al infracţiunii date este format din relaţiile sociale 
care apar şi se dezvoltă în legătură cu exercitarea, în temeiul legii, a activității 
de întreprinzător, şi prin care sunt asigurate interesele legitime ale creditorilor 
în condiţiile de insolvabilitate. 

Obiectul material al insolvabilităţii intenţionate îl reprezintă: 1) bunurile 
care fac parte din activul debitorului; 2) bunurile care fac parte din pasivul de- 
bitorului (care sunt datorate creditorilor); 3) oricare act de evidenţă privind ac- 
tivitatea economică a debitorului (bilanțul contabil, alte documente contabile; 
devizul; procura; ordinul de plată; registrul de gestiune; registrul acţionarilor; 
registrul şedinţelor şi deliberărilor adunărilor generale; registrul şedinţelor şi 
deliberărilor consiliului de administraţie; registrul obligaţiunilor; registrul 
şedinţelor şi deliberărilor comitetului de direcţie; registrul deliberărilor şi 
controalelor cenzorilor; registrul de evidenţă a părților sociale; registrul aso- 
ciaţilor; alte registre şi documente prevăzute în documentele de constituire a 
persoanei care practică activitatea de întreprinzător); 4) documentele şi înre- 
gistrările audio-video, conţinând informaţia vizând cui, când şi sub ce formă 
a fost transmisă o parte din bunurile debitorului ori altă informaţie care are 
o importanţă deosebită pentru creditori (de exemplu, datele despre mărimea 
patrimoniului, amplasamentul acestuia etc.). 

Victimă a infracţiunii în cauză este creditorul, adică orice persoană care 
are dreptul asupra creanţelor scadente, inclusiv a creanţelor fiscale, datorate 
de către debitor. 

Latura obiectivă a insolvabilităţii intenţionate include: 1) fapta prejudicia- 
bilă care constă în acțiunea desemnată prin sintagma “insolvabilitatea inten- 

ţionată”; 2) urmările sub forma daunelor în proporții mari; 3) legătura cauzală 
între fapta prejudiciabilă şi urmările prejudiciabile; 4) ambianța infracţiunii. 

În conformitate cu Legea insolvabilităţii, adoptată de Parlamentul Republi- 
cii Moldova la 14.11.2001%, prin “insolvabilitate” se înţelege situația financiară 
a debitorului, caracterizată prin incapacitatea de a-şi onora obligațiile de plată. 

Deoarece noţiunea legislativă de insolvabilitate priveşte o situaţie, şi nu o 
faptă, considerăm că este oportun a afirma că, în contextul art. 252 din CP al 
RM, fapta prejudiciabilă constă în acțiunea sau inacțiunea de creare sau agra- 
vare a insolvabilității. 

Crearea insolvabilității reprezintă aducerea la starea de insolvabilitate a 
unei persoane fizice sau juridice, care desfăşoară activitate de întreprinzător, 
anterior solvabilă. 

Agravarea insolvabilităţii reprezintă aducerea într-o stare şi mai gravă de 
insolvabilitate a unei persoane fizice sau juridice, care desfăşoară activitate de 
întreprinzător, deja aflată în starea de insolvabilitate. 

Modalităţile faptice sub care se prezintă crearea sau agravarea insolvabi- 
lităţii sunt: 

a) tăinuirea sau înstrăinarea bunurilor care fac parte din activul sau pasi- 

vul debitorului; 

b) _tăinuirea, distrugerea, falsificarea oricărui act de evidenţă privind activi- 
tatea economică a debitorului; 

c)  neoperarea înscrisurilor necesare în documentele contabile; 

d) tăinuirea de administratorul insolvabilităţii (administratorul provizo- 
riu) a informaţiei vizând cui, când şi sub ce formă a fost transmisă o 
parte din bunurile debitorului ori a altei informaţii care are o importan- 
ță deosebită pentru creditori; 

e) neprezentarea, la cererea administratorului insolvabilității (administrato- 
rului provizoriu), a bunurilor aflate la debitor în folosință sau la păstrare; 

f) neprezentarea, la cererea administratorului insolvabilității (administra- 
torului provizoriu), a documentelor contabile etc. 

Pentru a putea forma acţiunea sau inacțiunea de creare ori agravare a 
insolvabilității, modalitățile faptice arătate se dublează una pe alta, formând 
combinaţii de o asemenea natură încât oricare influențare directă asupra unui 
bun este însoţită de o influențare directă asupra suportului de informaţii şi, 
implicit, asupra informaţiei privind bunul respectiv. Aceasta pentru a face des- 

coperirea infracţiunii mai dificilă, prin nimicirea sau denaturarea informaţiei 
probante. Astfel, de exemplu, tăinuirea bunurilor care fac parte din activul sau 
pasivul debitorului este însoţită de tăinuirea, distrugerea, falsificarea orică- 
rui act de evidenţă privind activitatea economică a debitorului cu implicarea 
acelor bunuri. De asemenea, neprezentarea, la cererea administratorului in- 
solvabilității (administratorului provizoriu), a bunurilor aflate la debitor în 
folosinţă sau la păstrare, poate fi însoţită de neprezentarea, la cererea admini- 
stratorului amintit, a documentelor contabile, care conţin informaţia despre 
bunurile respective, deoarece, în prealabil, a fost săvârşită înstrăinarea acestor 
bunuri (în contextul aceleiași infracțiuni) etc. 

Un semn obligatoriu al laturii obiective a insolvabilităţii intenţionate este 
ambianța infracțiunii: 1) desfăşurarea procesului de insolvabilitate sau a pro- 
cesului de restructurare; 2) situația de prevedere a insolvabilităţii. 

Prin “proces de restructurare” se înțelege procesul extrajudiciar, aplicat 
şi desfăşurat sub supravegherea Consiliului Creditorilor, care constă în rea- 
lizarea unui set de măsuri financiare, organizatorice, operaţionale şi juridice, 
iniţiate de proprietarul întreprinderii insolvabile, de acționari, asociaţii (mem- 
brii) şi/sau de managerul ei, de creditori sau de autorităţile publice centrale şi 
locale, orientate spre remedierea financiară şi economică a întreprinderii pe 
bază de capitalizare şi reorganizare, schimbare a structurii activelor şi modifi- 
care a procesului operaţional de producție. 

Prin “proces de insolvabilitate” se înțelege procesul judiciar, intentat în 
raport cu întreprinderile şi subiecţii insolvabili, care are ca efect valorificarea 
masei debitoare, satisfacerea creanţelor creditorilor şi lichidarea debitorului. 

Procesul de restructurare durează din momentul adoptării, de către Con- 
siliul Creditorilor, a hotărârii de restructurare până la încetarea acțiunii, în 
conformitate cu art. 13 al Legii insolvabilităţii, a acordului-memorandum. 
Procesul de insolvabilitate durează din momentul intentării, de către instanța 
de judecată, a procesului de insolvabilitate până la pronunţarea, de către in- 
stanța de judecată, a hotărârii de încetare a procesului de insolvabilitate (ca 
urmare a terminării distribuirii finale a masei debitoare sau ca urmare a lipsei 
masei debitoare, sau ca urmare a lipsei temeiului de insolvabilitate etc.). 

Prin “prevederea insolvabilităţii” se are în vedere prezenţa anumitor indici ce 
atestă înrăutățirea stării economico-financiare a debitorului, adică prezența unor 
circumstanţe care - cu un an, doi sau chiar trei până la intentarea procesului de 
insolvabilitate sau al procesului de restructurare - mărturisesc în mod obiectiv că 
debitorul nu va fi în stare să-şi execute obligaţiile asumate la scadență. 

Art. 25 din Legea insolvabilităţii prevede dreptul debitorului să depună 
cerere de intentare a procesului de insolvabilitate, în situaţia în care există 

pericolul intrării lui în incapacitatea de plată, când, în mod previzibil, nu-şi 
va putea executa obligațiile pecuniare la scadenţă. Sfidând această prevedere, 
făptuitorul insolvabilităţii intenţionate alege să agraveze situația economi- 
co-financiară a debitorului, nu să intenteze procesul de insolvabilitate. În 
acest fel, pericolul intrării în incapacitatea de plată devine, prin concursul 
făptuitorului, o realitate. 

În lipsa ambianţei specificate mai sus, cele comise îşi pierd trăsătura in- 
dividualizantă în raport cu alte infracțiuni, urmând a fi calificate, după caz, 
conform art. 190, 191, 360, 361, 327, 335, 336 etc. din CP al RM. 

Infracţiunea de la art. 252 din CP al RM este o infracțiune materială. Ea se 
consideră consumată din momentul producerii urmărilor prejudiciabile sub 
forma daunelor în proporţii mari. 

Latura subiectivă a infracţiunii în cauză se caracterizează prin intenţie 
directă sau indirectă. Motivele infracţiunii se exprimă în: interesul material, 
carierism, năzuința de a obţine un serviciu similar, răzbunare etc. 

Subiectul infracţiunii este persoana fizică responsabilă, care la momentul 
săvârșirii infracțiunii a atins vârsta de 16 ani. În afară de aceasta, subiectul tre- 
buie să aibă calități speciale, aparţinând de vreo una din următoarele categorii: 
1) persoana cu funcție de răspundere, angajată într-o societate necomercială de- 
bitoare; 2) persoană care gestionează o organizaţie comercială, obştească sau altă 
organizaţie nestatală, care este debitoare; 3) întreprinzătorul individual debitor. 

Prin “debitor” trebuie de înţeles persoana care desfăşoară activitatea de 
întreprinzător și care are datorii la plata creanţelor către creditori. 

Atunci când subiectul special nu este un întreprinzător individual, el are, 
de cele mai dese ori, calitatea de: conducător (unipersonal sau ca membru al 
organului colegial de conducere), contabil-şef, şeful serviciului contabil, direc- 
torul financiar contabil sau alt factor de decizie din cadrul întreprinderii sau 
al altui subiect colectiv instituțional care desfăşoară activitatea de întreprinză- 
tor, factor de decizie care administrează patrimoniul debitorului sau răspunde 
pentru ţinerea actelor de evidenţă privind activitatea economică a debitorului 
(inclusiv a documentelor contabile ale acestuia), sau răspunde de gestionarea 
informaţiei care are o importanţă deosebită pentru creditori. 
art. 252 din CP al RM, presupune comiterea acestei infracțiuni: 

a) de două sau mai multe persoane; 

b) cu cauzarea de daune în proporţii deosebit de mari. 

Explicaţiile referitoare la aceste circumstanţe agravante au fost expuse 
anterior. 

$4. Insolvabilitatea fictivă 


Varianta-tip a infracțiunii de la art. 253 din CP al RM constă în insolvabi- 
litatea fictivă care a cauzat creditorului daune în proporții mari. 

Obiectul juridic special al faptei infracţionale în cauză îl reprezintă rela- 
ţiile sociale care apar şi se dezvoltă în legătură cu exercitarea, în temeiul legii, 
a activităţii de întreprinzător şi prin care se asigură interesele legitime ale cre- 
ditorilor în condiţiile de insolvabilitate. 

Obiectul material al infracţiunii date este cererea scrisă falsă, de intentare 
a procesului de insolvabilitate, şi anexele la această cerere, şi ele false. 

Victimă a insolvabilităţii fictive este creditorul. 

Latura obiectivă a infracțiunii date include: a) fapta prejudiciabilă desem- 
nată prin formula “insolvabilitatea fictivă”; b) urmările prejudiciabile sub for- 
ma daunelor în proporții mari; c) legătura cauzală între fapta prejudiciabilă şi 
urmările prejudiciabile. 

Prin formula “insolvabilitate fictivă” este desemnată acţiunea care se ex- 
primă în anunțarea falsă de către făptuitor a insolvabilității debitorului, deşi 
acesta din urmă are posibilități reale de a satisface creanţele creditorilor. 

Anunţarea insolvabilităţii se concretizează în depunerea, de către debitor 
sau în numele debitorului, a actelor necesare intentării în instanța de judeca- 
tă a procesului de insolvabilitate. În primul rând, trebuie depusă cererea de 
intentare a procesului de insolvabilitate. Aceasta trebuie să conțină dovezile 
ce confirmă insolvabilitatea debitorului: valoarea creanţei creditorilor; suma 
datoriilor la bugetul public național; motivarea temeiului insolvabilităţii; date 
despre bunurile debitorului, inclusiv despre mijloacele bănești şi creanţele lui 
etc. La cererea de intentare a procesului de insolvabilitate se anexează: bilanțul 
contabil la data ultimului raport financiar; documentele care atestă compo- 
nenţa şi valoarea bunurilor debitorului persoană fizică (întreprinzătorului 
individual); datele din registrele publice despre bunurile debitorului, inclusiv 
despre bunurile lui gajate; ultimul raport de audit şi/sau al cenzorului cu privi- 
re la rezultatele controlului activităţii financiare a debitorului etc. 

Deci, realizând acţiunea de insolvabilitate fictivă, făptuitorul prezintă, în 
instanța de judecată, actele necesare intentării procesului de insolvabilitate, 
falsificând dovezile în sprijinul insolvabilității pe care ar avea-o debitorul. 
După formă, actele necesare intentării procesului de insolvabilitate sunt per- 
fectate conform regulilor stabilite în Legea insolvabilităţii. Totuşi, după con- 
ţinut, aceste acte sunt false, deoarece, în realitate, debitorul are capacitatea de 
a achita, în termenele stabilite, creanţele scadente ale creditorilor, ori activele 
debitorului nu sunt depăşite de pasivele acestuia. 

La calificarea faptei conform art. 253 din CP al RM, nu este necesară ca- 
lificarea suplimentară conform art. 361 din CP al RM. Dacă făptuitorul, pe 
lângă faptul că foloseşte (prin prezentarea în instanţa de judecată) actele false 
ce confirmă insolvabilitatea debitorului, le mai şi confecționează, atunci este 
întemeiată calificarea suplimentară conform art. 361 din CP al RM. 

Infracţiunea de insolvabilitate fictivă este o infracțiune materială. Ea se 
consideră consumată din momentul survenirii urmărilor prejudiciabile sub 
forma daunelor în proporții mari. 

Cauza daunelor în proporții mari este următoarea: introducerea cererii de 
intentare a procesului de insolvabilitate presupune efectuarea unei proceduri 
extrem de complexe, care poate include diverse expertize, controale de audit 
etc. Implicarea debitorului pretins insolvabil într-o asemenea procedură costi- 
sitoare se răsfrânge în mod negativ asupra stării financiar-patrimoniale a debi- 
torului. Ca urmare, datorită specificului raporturilor legate de insolvabilitate, 
creditorilor le vor fi cauzate daune în proporții mari. 

Latura subiectivă a infracţiunii prevăzute la art. 253 din CP al RM se ca- 
racterizează prin intenţie directă, deoarece este calificată de un scop special: 
de a induce în eroare creditorii pentru a obţine de la aceştia amânarea şi/sau 
eşalonarea plăţilor cuvenite creditorilor, fie de a obţine reducere la datorii. 

Inducerea în eroare a creditorilor este scopul imediat al făptuitorului. 
Amânarea şi/sau eşalonarea plăţilor cuvenite creditorilor ori reducerea la da- 
torii reprezintă cele două forme alternative ale scopului mediat al făptuitoru- 
lui. Scopul imediat se îmbină cu oricare din formele scopului mediat. 

Subiectul infracțiunii este persoana fizică responsabilă, care la momentul 
săvârşirii infracțiunii a atins vârsta de 16 ani. 

De asemenea, este necesar ca subiectul să fie un subiect special. În temeiul 
prevederilor art. 25 din Legea insolvabilităţii, subiectul special este: 

1) persoana fizică care desfăşoară activitatea de întreprinzător; 

2) membrul organului executiv al persoanei juridice care desfăşoară acti- 

vitatea de întreprinzător; 

3) persoana care, conform legislaţiei, are dreptul să reprezinte persoana 

juridică care desfăşoară activitatea de întreprinzător; 

4) asociaţii cu răspundere nelimitată; 

5) lichidatorii debitorului, dacă lichidarea se efectuează conform altor legi 

(altor decât Legea insolvabilităţii). 

Secţiunea a IV-a. INFRACŢIUNI SĂVÂRȘITE ÎN SFERA 
DISTRIBUIRII BUNURILOR 


$1. Spălarea banilor 


Varianta-tip a infracţiunii prevăzute la art. 243 din CP al RM constă în 
săvârşirea acţiunilor orientate fie spre atribuirea unui aspect legal sursei şi pro- 
venienţei mijloacelor bănești, a bunurilor sau a veniturilor obținute ilicit în urma 
săvârșirii infracţiunilor, fie spre tăinuirea, deghizarea sau denaturarea informa- 
ţiei privind natura, originea, mișcarea, plasarea sau apartenenţa acestor mijloace 
băneşti, bunuri sau venituri, despre care persoana ştie că provin din activitatea 
infracțională; dobândirea, posesia sau utilizarea de bunuri, cunoscând că acestea 
provin din săvârşirea unei infracțiuni, participarea la orice asociere, înţelegere, 
complicitate, prin ajutor sau sfaturi, în vederea comiterii acțiunii în cauză. 

Obiectul juridic special al infracţiunii în cauză îl reprezintă relaţiile so- 
ciale privitoare la sursa şi proveniența licită, precum şi circulația corectă în 
operaţiunile financiare a mijloacelor băneşti, a bunurilor sau a veniturilor. 

Obiectul material al spălării banilor este format din: 

1) documentele sau actele juridice care atestă sursa şi proveniența mij- 
loacelor băneşti, a bunurilor sau a veniturilor obținute ilicit în urma 
săvârşirii infracțiunilor; 

2) documentele sau actele juridice care conţin informaţia privind natu- 
ra, originea, mişcarea, plasarea sau apartenența mijloacelor băneşti, a 
bunurilor sau a veniturilor, despre care făptuitorul ştie că provin din 
activitate infracțională; 

3) bunurile despre care se ştie că provin din săvârşirea unei infracțiuni. 

Prin “document sau act juridic” se înţelege orice convenţie, contract, certi- 
ficat, scrisoare de afacere ori scrisoare personală, alt material expus în scris cu 
litere, cifre, semne grafice, precum şi primit prin fax, poştă electronică ori prin 
alt mijloc de comunicare sau în alt mod ce permite citirea informaţiei. 

În conformitate cu Convenţia privind spălarea banilor, depistarea, seche- 
strarea şi confiscarea veniturilor provenite din activitatea infracțională”, prin 
“bun” se are în vedere un bun de orice natură, fie corporal sau incorporal, 
mobil sau imobil, precum şi actele juridice sau documentele care atestă un titlu 
sau un drept asupra bunului. 





43 A se vedea: MoldInfoLex 

În cazul unui bun incorporal (de exemplu, al unui titlu de valoare nema- 
terializat), este oportun să se vorbească nu despre un obiect material, ci despre 
un obiect imaterial. 

Latura obiectivă a infracţiunii de la art. 243 din CP al RM include fapta 
prejudiciabilă care se exprimă în acţiune. Această acţiune se poate înfățișa sub 
oricare din următoarele modalităţi alternative: 

a) atribuirea unui aspect legal sursei şi provenienţei mijloacelor băneşti, a 

bunurilor sau a veniturilor obţinute ilicit în urma săvârşirii infracțiunilor. 

În cazul dat, făptuitorul introduce informaţii false în documentele sau 
actele juridice care atestă sursa şi proveniența foloaselor obținute ilicit în urma 
săvârșirii infracțiunilor. Astfel, făptuitorul capătă posibilitatea de a oferi, în 
forma necesară, dovada legalizării acestor foloase. 

Ca exemplu relevant pentru această modalitate, poate fi prezentată situa- 
ţia când făptuitorul schimbă numărul de înmatriculare al autovehiculelor noi 
furate cu numărul de înmatriculare al unor autovehicule accidentate sau uzate 
cumpărate legal; 

b) _tăinuirea, deghizarea sau denaturarea informaţiei privind natura, origi- 
nea, mişcarea, plasarea sau apartenenţa mijloacelor băneşti, a bunurilor 
sau a veniturilor despre care făptuitorul ştie că provin din activitate in- 
fracțională. 

De exemplu, dreptul asupra unui imobil, obţinut prin şantaj, este prezen- 
tat, prin deghizare, ca restituire de împrumut sau ca plată pentru consultaţii, 
consiliere etc. 

În fond, modalitatea de faţă a acţiunii de spălare a banilor se deosebeşte 
de modalitatea precedentă numai prin faptul că se influenţează direct asupra 
documentelor sau actelor juridice care vizează entităţi incorporale (mijloace 
băneşti fără numerar, bunuri incorporale sau venituri neavând o existență 
corporală, obținute ilicit în urma săvârşirii infracțiunilor), şi nu entități cor- 
porale, ca în cazul modalităţii precedente; 

c) dobândirea, posesia sau utilizarea de bunuri, despre care se ştie că pro- 

vin din săvârşirea unei infracțiuni. 

În ipoteza dată, făptuitorul obţine (procură) sau primeşte şi păstrează, sau 
întrebuinţează temporar bunul provenind de la făptuitorul infracţiunii anteri- 
oare (a coruperii pasive, a traficului de ființe umane, a terorismului etc.) sau de 
la intermediar, ştiind că bunul respectiv provine din activitate infracțională; 

d) participarea la orice asociere, înţelegere, complicitatea prin ajutor sau 
sfaturi în vederea realizării modalităţilor nominalizate anterior ale ac- 
ţiunii de spălare a banilor. 

Asocierea presupune constituirea, prin consensul mai multor persoane, 
a unei pluralităţi constituite de făptuitori, organizate în scopul de a ființa în 
timp şi de a pregăti, a organiza şi a aduce la îndeplinire săvârşirea unei sau mai 
multor infracţiuni de spălare a banilor. 

În cazul participării la orice asociere, legiuitorul nu face distincţie între 
formele de participaţie ale membrilor asociaţiei, respectiv între autori, organi- 
zatori, instigatori, complici, lăsând ca pedepsele pentru aceştia să fie stabilite 
de instanţa de judecată, în cadrul procesului de individualizare a pedepsei. 

Înțelegerea presupune nu numai ideea de constituire a asociaţiei, dar şi 
anumite activități de obiectivizare a ideii (recrutare; lămurire; procurarea ce- 
lor necesare organizării; consfătuiri etc.). De asemenea, înţelegerea presupune 
şi aderarea la asociaţia deja constituită. 

Complicitatea prin ajutor sau sfaturi presupune activitatea celui care spri- 
jină, sub orice formă, o astfel de asociaţie, fără a face parte din ea (furnizarea 
de informaţii, schiţe, planuri, indicaţii; acordarea de ajutor bănesc etc.). 

În cazul participării la orice asociere, înțelegere sau la complicitatea prin 
ajutor sau sfaturi, în vederea comiterii celorlalte modalități ale spălării banilor, 
nu este necesară trimiterea la art. 42, 44, 45 din CP al RM. 

Infracţiunea prevăzută la art. 243 din CP al RM este o infracțiune for- 
mală. În cazul primelor două modalităţi ale acţiunii de spălare a banilor, in- 
fracțiunea se consideră consumată din momentul începerii executării laturii 
obiective. În cazul ultimelor două modalități ale acţiunii de spălare a banilor, 
infracțiunea se consideră consumată din momentul executării integrale a 
acestor modalităţi, indiferent de prejudiciul survenit. 

Latura subiectivă a spălării banilor se caracterizează prin intenţie directă. 
Intenţia directă presupune inclusiv cunoașterea de către făptuitor că foloasele 
ilicite provin din săvârşirea unei infracțiuni. Motivele infracțiunii se exprimă, 
de cele mai dese ori, în interesul material. 

De asemenea, infracţiunea în cauză are un scop special. În cele ce urmea- 
Ză, în aceeași consecutivitate în care, la analiza laturii obiective, au fost prezen- 
tate modalităţile acţiunii de spălare a banilor, vor fi înfăţişate formele sub care 
apare scopul special la fiecare din aceste modalități. 

a) scopul atribuirii unui aspect legal sursei şi provenienţei mijloacelor 
băneşti, a bunurilor sau a veniturilor obținute ilicit în urma săvârșirii 
infracţiunilor; 

b) scopul tăinuirii, deghizării sau denaturării informaţiei privind natura, 
originea, mişcarea, plasarea sau apartenenţa acestor mijloace băneşti, 
bunuri sau venituri; 

c) scopul introducerii în circuitul legal a bunurilor care provin din săvâr- 

şirea unei infracțiuni; 

d) scopul realizării modalităţilor de la lit. a)-c), sub care se prezintă fapta 

prejudiciabilă. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Varianta agravată a spălării banilor, prevăzută la alin. (2) al art. 243 din CP 
al RM, presupune săvârşirea acestei infracțiuni: 

a) repetat; 

b) de două sau mai multe persoane; 

c) cu folosirea situaţiei de serviciu. 

Varianta agravată a spălării banilor, prevăzută la alin. (3) al art. 243 din 
CP al RM, presupune săvârşirea acestei fapte penale în următoarele circum- 
stanţe: 

a) de un grup criminal organizat sau de o organizaţie criminală; 

b) în proporții mari. 

Trăsăturile tuturor acestor agravante sunt cunoscute din explicaţiile ante- 
rioare, la care facem trimitere. 


S2. Limitarea concurenţei libere 


La art. 246 din CP al RM este prevăzută răspunderea penală pentru limita- 
rea concurenţei libere prin încheierea unui acord ilegal care prevede diviziunea 
pieţei, limitarea accesului la piaţă, cu înlăturarea altor agenţi economici, majo- 
rarea sau menţinerea preţurilor unice, faptă săvârşită cu aplicarea violenței. 

Obiectul juridic special al infracţiunii date este un obiect juridic complex. 
Astfel, obiectul juridic principal îl reprezintă relaţiile sociale privitoare la Li- 
bertatea concurenţei. 

În conformitate cu Legea Republicii Moldova cu privire la protecția concu- 
renţei, adoptată de Parlamentul Republicii Moldova la 30.06.2000“, prin “con- 
curenţă” se înţelege întrecerea în care acţiunile independente ale agenţilor eco- 
nomici limitează efectiv posibilitatea fiecăruia dintre ei de a exercita influență 
unilaterală asupra condiţiilor generale de circulație a mărfii pe piaţa respectivă. 





“4 Monitorul Oficial al Republicii Moldova, nr. 166-168, 2000. 

Obiectul juridic secundar al infracţiunii de la art. 246 din CP al RM este 
format din relaţiile sociale cu privire la integritatea corporală, sănătatea sau 
libertatea morală a unei alte persoane. 

Obiectul material al limitării concurenţei libere este constituit din corpul 
unei alte persoane, atunci când făptuitorul aplică violența fizică. 

Interpretând prevederile art. 7 şi 9 ale Legii cu privire la protecţia concu- 
renţei, putem menţiona că victima infracțiunii în cauză poate fi: agentul eco- 
nomic cu statut de persoană fizică; conducătorul agentului economic cu statut 
de persoană juridică; reprezentantul autorităţilor administraţiei publice, care 
pot încheia, cu o autoritate similară sau cu un agent economic, un acord anti- 
concurență; persoanele apropiate celor nominalizate mai sus. 

Prin “agent economic” se are în vedere persoana fizică sau juridică, inclu- 
siv străină, care desfăşoară activitate de întreprinzător. 

Latura obiectivă a limitării concurenţei libere include fapta prejudiciabilă 
care constă din: 1) acţiunea principală de încheiere a unui acord ilegal care 
prevede diviziunea pieţei, limitarea accesului la piață, înlăturarea altor agenţi 
economici, majorarea sau menţinerea prețurilor unice; 2) acțiunea adiacentă 
de aplicare a violenţei. 

Caracterul ilegal al acordurilor ce limitează concurenţa agenților economici — 
care prevăd diviziunea pieţei, limitarea accesului la piață, înlăturarea altor agenţi 
economici, majorarea sau menţinerea preţurilor unice - denumite rezumativ 
“acorduri anticoncurenţă”, este recunoscut prin prevederile normative, inclusiv 
prin prevederile Legii cu privire la protecţia concurenţei şi ale Legii Republicii 
Moldova privind limitarea activității monopoliste şi dezvoltarea concurenței, 
ultima fiind adoptată de Parlamentul Republicii Moldova la 29.01.1992%. 

Astfel, este interzis orice acord, încheiat sub orice formă, încheiat între 
agenţii economici concurenţi, care dețin în comun o parte de peste 35% pe 
piaţa unei anumite mărfi, dacă aceste acorduri au sau pot avea drept rezultat 
limitarea concurenţei, inclusiv sunt îndreptate spre: stabilirea şi menținerea 
prețurilor (inclusiv a preţurilor unice, când se întreprind măsuri ca toţi agenţii 
economici de pe piață să respecte aceleaşi preţuri); divizarea pieţei după prin- 
cipiul teritorial sau în funcţie de volumul vânzărilor sau achiziţiilor, de sorti- 
mentul mărfurilor comercializate sau de categoria vânzătorilor ori a cumpă- 
rătorilor (când se creează condiţii discriminatorii pentru agentul economic, 
care se elimină de pe piață, sau se împiedică crearea noilor agenți economici, 
sau se înlătură de pe piaţă anumite grupuri de cumpărători, sau anumite măr- 





5 Monitorul Oficial al Republicii Moldova, nr. 2, 1992. 

furi sunt repartizate pentru vânzare între părţile la acordul anticoncurență 
etc.); limitarea accesului pe piață (când se împiedică activitatea concurenţilor 
pe piaţă sau sunt introduse interdicțiile de funcţionare neîntemeiate, sau se 
creează un regim nefavorabil activităţii economice, sau sunt întreprinse con- 
troale şi inspecții neîntemeiate, sau se creează bariere pentru circulaţia liberă 
a mărfurilor etc.); înlăturarea de pe piaţă a altor agenţi economici (când sunt 
răspândite informaţii false care pot cauza daune unui alt agent economic şi 
(sau) pot prejudicia reputaţia lui) etc. 

Nu se consideră ilegal un acord între doi agenţi economici concurenţi, dacă 
acest acord are avizul pozitiv al Agenţiei Naţionale pentru Protecţia Concuren- 
ței, cu condiția respectării de către părţile acordului a clauzelor avizului. 

De asemenea, este interzis orice acord al agenţilor economici neconcurenți 
care nu sunt între ei furnizori sau cumpărători, toţi sau cel puţin unul dintre 
care deține o situaţie dominantă pe piaţa unei anumite mărfi, dacă un astfel de 
acord conduce sau poate conduce la limitarea concurenței pe piaţă. În cazuri 
excepţionale, acordurile agenţilor economici neconcurenţi pot fi considerate 
legale, dacă agenţii economici demonstrează că efectul benefic al acţiunii lor 
va depăşi urmările negative pentru piața de mărfuri respectivă. 

La fel, este interzis orice acord dintre o autoritate a administrației publice 
şi o altă autoritate similară, inclusiv străină, sau agent economic, care împie- 
dică dezvoltarea concurenţei şi care lezează interesele legitime ale consumato- 
rului, inclusiv acordul care urmăreşte: majorarea prețurilor; divizarea pieţei; 
limitarea accesului pe piaţă; înlăturarea de pe piață a agenţilor economici. 

Dacă încheierea acordului anticoncurență nu prevede divizarea pieței, 
nici limitarea accesului pe piaţă, nici înlăturarea altor agenţi economici, nici 
majorarea sau menţinerea prețurilor unice, ci prevede alte finalităţi, atunci 
acțiunea dată nu poate intra sub incidenţa art. 246 din CP al RM. 

După cum s-a menţionat, acțiunea adiacentă din cadrul faptei prejudiciabi- 
le se exprimă în aplicarea violenţei. Violenţa poate fi fizică sau psihică. La rândul 
ei, violenţa fizică poate fi periculoasă pentru viața sau sănătatea persoanei ori ne- 
periculoasă pentru acestea. Nu este necesară calificarea suplimentară conform 
art. 152, 153, 154 şi 155 din CP al RM. Totodată, dacă violenţa adoptă forma de 
vătămare intenționată gravă a integrității corporale sau a sănătăţii, cele comise 
trebuie calificate numai conform art. 151 din CP al RM. Calificarea faptei prin 
concurs - art. 151 şi 246 din CP al RM - ar fi improprie, deoarece făptuitorul ar 
fi tras de două ori la răspundere penală pentru aplicarea violenţei. 

Infracţiunea de la art. 246 din CP al RM este o infracțiune formală. Ea se 
consideră consumată din momentul încheierii acordului anticoncurenţă, în- 
soţite de aplicarea violenţei, indiferent dacă concurenţa a fost sau nu limitată. 

Latura subiectivă a limitării concurenţei libere se caracterizează prin in- 
tenţie directă. Motivele infracţiunii pot consta în: interesul material; răzbuna- 
re; duşmănie sau ură socială, națională, rasială sau religioasă etc. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică trebuie să aibă calitățile unui subiect special, şi anume: să 
aibă capacitatea de a încheia un acord în numele agentului economic sau al 
autorității administraţiei publice. Totuşi, această cerinţă se aplică numai su- 
biectului care realizează întreaga latură obiectivă sau doar acțiunea principală. 
Dacă subiectul este coautorul care execută numai acțiunea adiacentă, nu se 
cere ca acesta să aibă vreo calitate specială. 


$3. Constrângerea de a încheia o tranzacţie 
sau de a refuza încheierea ei 


Varianta-tip a infracțiunii prevăzute la art. 247 din CP al RM constă în 
constrângerea de a încheia o tranzacţie sau de refuza încheierea ei, însoțită 
de ameninţări cu aplicarea violenţei, cu nimicirea sau deteriorarea bunurilor, 
precum şi cu răspândirea unor informaţii care ar cauza daune considerabile 
drepturilor şi intereselor ocrotite de lege ale persoanei sau rudelor ei apropiate, 
în lipsa semnelor de şantaj. 

Obiectul juridic special al infracţiunii în cauză este un obiect juridic com- 
plex. Astfel, obiectul juridic principal îl reprezintă relaţiile sociale referitoare 
la libertatea consimțământului de a încheia sau a refuza încheierea tranzacţiei. 
Obiectul juridic secundar este format din relaţiile sociale privitoare la liberta- 
tea morală a unei alte persoane. 

În cazul modalităţii agravate de la lit. b) din alin. (2) al art. 247 din CP al 
RM, ca obiect juridic secundar apar relaţiile sociale cu privire la integritatea 
corporală şi sănătatea unei alte persoane. În această ipoteză, se poate afirma 
despre prezenţa obiectului material al constrângerii de a încheia o tranzacţie 
sau de a refuza încheierea ei, care este format din corpul unei alte persoane. 

Victima infracțiunii este persoana având aptitudinea de a încheia tran- 
zacții. 

Latura obiectivă include: A) fapta prejudiciabilă care constă din: a) acţiu- 
nea principală, care se exprimă în constrângerea de a încheia o tranzacţie sau 
de a refuza încheierea ei; b) acţiunea adiacentă, care se exprimă în: 1) ame- 
ninţarea cu aplicarea violenţei; 2) ameninţarea cu nimicirea sau deteriorarea 

bunurilor; 3) amenințarea cu răspândirea unor informaţii care ar cauza daune 
considerabile drepturilor şi intereselor ocrotite de lege ale persoanei sau rude- 
lor ei apropiate; B) lipsa semnelor de şantaj. 

Constrângerea de a încheia o tranzacţie constă în cerința, înaintată victi- 
mei, să încheie o tranzacţie principial indezirabilă pentru aceasta sau o tran- 
zacţie cu un contragent nedorit de victimă, sau o tranzacţie care comportă 
condiţii ce nu convin victimei etc. Constrângerea de a refuza încheierea unei 
tranzacții constă în cerința, înaintată victimei, să rezilieze o tranzacție conve- 
nabilă acesteia sau o tranzacţie cu un partener onest şi credibil etc. 

Prin “tranzacţie” trebuie de înţeles un act juridic. În sensul art. 195 din 
Codul civil, actul juridic este manifestarea de către persoanele fizice sau juri- 
dice a voinţei îndreptate spre nașterea, modificarea sau stingerea drepturilor 
şi obligaţiilor civile. 

La calificare, nu contează dacă tranzacţia (actul juridic) este unilaterală, 
bilaterală sau multilaterală. De asemenea, nu are importanţă dacă tranzacţia 
este cu titlu gratuit sau cu titlu oneros, nici dacă tranzacţia este de conservare, 
de administrare sau de dispoziţie. 

Potrivit prevederilor Codului civil, consimțământul de a încheia un act 
juridic (o tranzacţie) este valabil dacă nu este viciat, inclusiv dacă nu este în- 
cheiat prin violență (incluzând-o pe cea psihică) sau prin leziune (din cauza 
unui concurs de împrejurări dificile de care a profitat cealaltă parte, în condiţii 
extrem de nefavorabile). În această ordine de idei, menţionăm că cerința, îna- 
intată victimei, să încheie o tranzacţie, de una singură, este insuficientă pentru 
a putea fi calificată în conformitate cu art. 247 din CP al RM. Este necesar ca 
acțiunea principală din cadrul faptei prejudiciabile să fie secundată de acțiu- 
nea adiacentă apărând sub oricare dintre modalităţile sale. 

Astfel, ameninţarea cu aplicarea violenței reprezintă provocarea victimei 
a sentimentului de teamă de a fi supusă imediat sau în viitor violenţei, dacă nu 
se va conforma cerinţei făptuitorului de a încheia tranzacţia sau de a refuza în- 
cheierea acesteia. Totodată, ameninţarea cu aplicarea violenţei trebuie să aibă 
un caracter real. Cu alte cuvinte, trebuie să existe anumite premise obiective, 
astfel încât victimei să-i fie teamă de realizarea amenințării (de exemplu, victi- 
ma cunoaşte cu certitudine cazuri de realizare a unor astfel de amenințări ale 
făptuitorului în trecut sau există cauze deosebite în preocuparea făptuitorului 
de a încheia tranzacţia sau de a se opune încheierii acesteia). Totodată, este 
necesar ca victima, având în vedere circumstanţele concrete de expunere a 
amenințării, să perceapă ca fiind considerabilă verosimilitatea realizării ame- 
nințării. În ipoteza dată, nu este necesară calificarea suplimentară conform 
art. 155 din CP al RM. 

Amenințarea cu nimicirea (a se citi — distrugerea) sau deteriorarea bunu- 
rilor constituite provocarea victimei a sentimentului de teamă reală de a-i fi 
supuse distrugerii sau deteriorării, imediat sau în viitor, bunurile acesteia (bu- 
nurile imobile sau mobile: mijlocul de transport, animalele domestice etc.), în 
cazul în care victima nu va îndeplini revendicarea de a încheia tranzacţia sau 
de a refuza încheierea acesteia. 

Noţiunea “distrugerea sau deteriorarea bunurilor” a fost supusă analizei 
în $2 al Secţiunii a V-a din Capitolul VII al lucrării de faţă. 

Amenințarea cu răspândirea unor informaţii, care ar cauza daune consi- 
derabile drepturilor şi intereselor ocrotite de lege ale persoanei sau rudelor ei 
apropiate, reprezintă provocarea victimei a sentimentului de teamă reală că 
vor fi date publicităţii informaţiile — veridice sau false - care ar aduce atingere 
cinstei, demnităţii sau reputației, altor drepturi sau interese ocrotite de lege 
ale victimei sau rudelor ei apropiate (de exemplu, informaţiile despre adopţie, 
legăturile extraconjugale, deficienţele fizice sau psihice, informaţiile care con- 
stituie secret comercial, fiscal, bancar etc.). 

Indiciul caracterului considerabil al daunei cauzate drepturilor şi inte- 
reselor ocrotite de lege ale persoanei sau rudelor ei apropiate este un indiciu 
estimativ. În temeiul prevederilor de la alin. (2) al art. 126 din CP al RM, acest 
caracter considerabil se stabileşte luându-se în considerare gradul potenţialei 
lezări a drepturilor sau intereselor ocrotite de lege. 

În planul delimitării infracţiunii de la art. 247 din CP al RM de şantaj, 
menționăm că, în principiu, se are în vedere lipsa sau prezenţa criteriului gra- 
tuităţii în ce priveşte încheierea tranzacţiei (sau refuzul încheierii tranzacţiei) 
ori, respectiv, a transmiterii bunurilor proprietarului, posesorului sau deți- 
nătorului, sau a dreptului asupra acestor bunuri, sau a săvârşirii unor acțiuni 
cu caracter patrimonial. În special, în cazul şantajului, făptuitorul nu oferă 
victimei un contraechivalent valoric pe măsură, deşi îi cere acesteia să-i trans- 
mită niște foloase patrimoniale. În opoziţie, în cazul infracţiunii de la art. 247 
din CP al RM, victimei i se oferă un contraechivalent valoric adecvat pentru 
ca aceasta să încheie o tranzacţie sau să refuze încheierea ei, deşi victima nu 
doreşte, chiar contra unei compensaţii integrale, să încheie tranzacţia respec- 
tivă sau să se dezică de încheierea acesteia. 

Infracțiunea prevăzută la art. 247 din CP al RM este o infracțiune formală. 
Ea se consideră consumată din momentul recepţionării de către victimă a cerin- 
ţei de a încheia o tranzacţie sau de a refuza încheierea ei, cu condiţia că a existat 
şi o ameninţare corespunzătoare care a însoțit înaintarea acestei cerinţe. 

Latura subiectivă a infracţiunii de constrângere de a încheia o tranzacție 
sau de a refuza încheierea ei se caracterizează prin intenţie directă. Motivele 

infracțiunii pot consta în: năzuinţa de a domina piaţa, de a deveni monopolist; 
năzuinţa de a susține persoana în interesul căreia se va încheia tranzacţia sau 
se va renunţa la încheierea acesteia; năzuința de a obține pe termen lung divi- 
dende considerabile etc. 

În planul delimitării infracţiunii în cauză de şantaj, specificăm că, în cazul 
ei, făptuitorul urmăreşte nu scopul de cupiditate, ci un alt scop. 

Subiectul infracţiunii este persoana fizică responsabilă, care la momentul 
comiterii infracțiunii a atins vârsta de 16 ani. Subiectul poate fi: una din părţi- 
le la tranzacţie; o terță persoană în interesul căreia se preconizează încheierea 
tranzacţiei; o altă persoană care are interes în încheierea tranzacţiei sau în 
neîncheierea acesteia. 

Varianta agravată a constrângerii de a încheia o tranzacţie sau de a refuza 
încheierea acesteia, prevăzută la alin. (2) al art. 247 din CP al RM, presupune 
săvârşirea infracțiunii: 

a) repetat; 

b) cu aplicarea violenţei; 

c) deun grup criminal organizat sau de o organizaţie criminală. 

Având în vedere că trăsăturile agravantelor de la lit. a) şi c) ne sunt cunos- 
cute, ne vom referi doar la specificul funcționării agravantei de la lit. b) din 
alin. (2) al art. 247 din CP al RM: Prin “violenţă”, în contextul dat, se are în 
vedere vătămarea intenționată medie ori uşoară a integrității corporale sau a 
sănătăţii, ori maltratarea intenţionată sau alte acte de violență. Nu este necesa- 
ră calificarea suplimentară conform art. 152, 153 sau 154 din CP al RM. Dacă 
violenţa se va exprima în vătămarea intenţionată gravă a integrităţii corporale 
sau a sănătăţii, cele comise vor trebui calificate potrivit art. 151 şi 247 (cu ex- 
cepţia lit. b) din alin. (2)) din CP al RM. 

Totodată, accentuăm că, din perspectiva laturii obiective, aplicarea violen- 
ței este acțiunea adiacentă care însoţeşte acțiunea principală de constrângere 
de a încheia o tranzacţie sau de a refuza încheierea ei. Deci, aplicarea violenţei 
nu este o etapă care poate succeda amenințarea cu aplicarea violenţei, privită 
ca o altă modalitate a acţiunii adiacente. 


54. Însuşirea, înstrăinarea, substituirea sau tăinuirea bunurilor 
gajate, sechestrate sau confiscate 


Art. 251 din CP al RM prevede răspunderea penală pentru însușirea, înstrăi- 
narea, substituirea sau tăinuirea bunurilor gajate, sechestrate sau confiscate ori 
utilizarea lor în alte scopuri, săvârşită de o persoană căreia i-au fost încredințate 
aceste bunuri, sau care era obligată, conform legii, să asigure integritatea lor. 


Capitolul XI 467 





Obiectul juridic special al infracţiunii în cauză îl reprezintă relaţiile sociale 
privitoare la manipularea legală a bunurilor gajate, sechestrate sau confiscate. 

Obiectul material este format din bunurile gajate, sechestrate sau confis- 
cate. 

Bunurile gajate sunt bunurile care se depun drept garanţie pentru execu- 
tarea obligaţiilor, de către debitorul gajist în raport cu creditorul gajist, în 
conformitate cu art. 454-495 ale Codului civil şi prevederile Legii Republicii 
Moldova cu privire la gaj, adoptate de Parlamentul Republicii Moldova la 
30.07.2001%. 

Bunurile sechestrare sunt bunurile reținute ca urmare a măsurilor de asi- 
gurare, ordonate de justiţie sau de fisc, în cazurile de neplată a unei datorii, 
constând în sigilarea bunurilor debitorului sau în darea lor în păstrare unei a 
treia persoane (până la vânzarea lor silită). Bunurile pot fi sechestrate în con- 
formitate cu: art.175-182 ale Codului de procedură civilă al Republicii Moldo- 
va, adoptat de Parlamentul Republicii Moldova la 30.05.2003%; art. 199-203 ale 
Codului fiscal; art. 246 al Codului vamal etc. 

Bunurile confiscate sunt bunurile trecute, forțat şi gratuit, în proprietatea 
statului, deoarece au fost utilizare la săvârşirea infracţiunilor (sau a altor încăl- 
cări de lege) ori au rezultat din infracţiuni (sau alte încălcări de lege). Bunurile 
pot fi confiscate în corespundere cu: art. 106 din CP al RM; art. 28 din Codul 
cu privire la contravenţiile administrative; art.282 al Codului vamal etc. 

Latura obiectivă a infracțiunii prevăzute la art. 251 din CP al RM inclu- 
de fapta prejudiciabilă care se exprimă prin acţiune. Această acțiune poate fi 
realizată pe calea următoarelor modalităţi, care sunt săvârşite în raport cu bu- 
nurile gajate, sechestrate sau confiscate: 1) însuşirea (a se citi - consumarea); 
2) înstrăinarea; 3) substituirea; 4) tăinuirea; 5) utilizarea în alte scopuri. 

Prin “însuşire (consumare)” înțelegem întrebuințarea bunurilor gajate, 
sechestrate sau confiscate pentru satisfacerea unor trebuințe proprii ale făp- 
tuitorului sau pentru obţinerea de către acesta a unor altor bunuri. 

Prin “înstrăinare” se are în vedere transmiterea bunurilor gajate, seche- 
strate sau confiscate în folosul unor terțe persoane, sub formă de vânzare, 
donare, achitare în contul datoriei etc. 

Prin “substituire” se înţelege înlocuirea bunurilor gajate, sechestrate sau 
confiscate, care sunt determinate individual (res certa), prin substituente, adi- 
că prin bunuri care au proprietăți asemănătoare. 





1% Monitorul Oficial al Republicii Moldova, nr. 120, 2001. 
1 Monitorul Oficial al Republicii Moldova, nr. 111-115, 2003. 

Prin “tăinuire” se are în vedere ascunderea bunurilor gajate, sechestrate 
sau confiscate de cei abilitați să transmită bunul gajat în posesiunea credito- 
rului gajist sau să vândă silit bunurile sechestrate, sau să treacă în proprietatea 
statului bunurile confiscate. 

Prin “utilizare în alte scopuri” se înţelege: descompletarea bunurilor gaja- 
te, sechestrate sau confiscate; darea în arendă, în chirie etc., fără a le înstrăina; 
operaţiunile bancare efectuate în privinţa mijloacelor băneşti sechestrate, afla- 
te în conturile băncilor sau ale altor instituţii financiare etc. 

Pentru a putea aplica răspunderea conform art. 251 din CP al RM, este 
necesar ca însușirea (consumarea), înstrăinarea, substituirea, tăinuirea sau 
utilizarea în alte scopuri a bunurilor gajate, sechestrate sau confiscate, să se 
realizeze contrar reglementărilor legale. Astfel, de exemplu, conform preve- 
derilor Legii cu privire la gaj, debitorul gajist are dreptul să folosească bunul 
gajat conform destinaţiei, să dobândească produsele acestuia dacă contractul 
nu prevede altfel; substituirea bunului gajat este posibilă, dacă asupra acesteia 
au convenit părțile contractului de gaj etc. 

Infracţiunea de la art. 251 din CP al RM este după caz o infracțiune forma- 
lă sau materială. Ea se consideră consumată din momentul producerii prejudi- 
ciului material (în cazul modalităţilor de însuşire (consumare) şi înstrăinare) 
sau din momentul realizării substituirii (care presupune oferirea unui bun de 
aceeași valoare, în locul bunului substituit), tăinuirii sau utilizării în alte sco- 
puri a bunurilor respective. 

Latura subiectivă a faptei infracționale, prevăzute la art. 251 din CP al 
RM, se caracterizează prin intenţie directă sau intenţie directă ori indirectă (în 
funcţie de cazul dacă modalitatea concretă imprimă infracţiunii parametrii 
unei infracțiuni formale sau materiale). Motivele infracțiunii constau, de cele 
mai dese ori, în interesul material. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică sau juridică respectivă trebuie să aibă calităţi speciale: 
1) să-i fi fost încredințate bunurile gajate, sechestrate sau confiscate ori 2) să 
aibă obligaţia, conform legii, să asigure integritatea bunurilor gajate, seche- 
strate sau confiscate. 

De exemplu, asemenea calități speciale le are gestionarul gajului, care, 
în conformitate cu art. 55 din Legea cu privire la gaj, este desemnat de către 
creditorul gajist să acţioneze în numele acestuia şi să întreprindă orice acţiune 
referitoare la bunul gajat, în limitele drepturilor acordate, cu excepţia dreptu- 
lui de cesiune a creanţei garantate prin bunul depus ca gaj. 

Secţiunea a V-a. INFRACȚIUNI SĂVÂRȘITE ÎN SFERA ACTIVITĂŢII 
ECONOMICE EXTERNE 


$1. Contrabanda 


Contrabanda este incriminată într-o variantă-tip, trei variante speciale 
şi o variantă agravată. Potrivit alin. (1) al art. 248 din CP al RM, varianta-tip 
constă în trecerea peste frontiera vamală a Republicii Moldova a mărfurilor, 
obiectelor şi altor valori în proporţii mari, eludându-se controlul vamal ori tăi- 
nuindu-le de el, prin ascundere în locuri special pregătite sau adaptate în acest 
scop, ori cu folosirea frauduloasă a documentelor sau a mijloacelor de identifi- 
care vamală, ori prin nedeclararea sau declararea neautentică în documentele 
vamale sau în alte documente de trecere a frontierei. 

Prima variantă specială a contrabandei, prevăzută la alin. (2) al art. 248 
din CP al RM, constă în trecerea peste frontiera vamală a Republicii Moldova 
a substanţelor narcotice, psihotrope, cu efecte puternice, toxice, otrăvitoare, 
radioactive şi explozive, precum şi a deşeurilor nocive, eludându-se controlul 
vamal ori tăinuindu-le de el, prin ascundere în locuri special pregătite sau 
adaptate în acest scop, ori cu folosirea frauduloasă a documentelor sau a mij- 
loacelor de identificare vamală, ori prin nedeclarare sau declarare neautentică 
în documentele vamale sau în alte documente de trecere a frontierei. 

Conform alin. (3) al art. 248 din CP al RM, cea de-a doua variantă spe- 
cială a contrabandei se exprimă în trecerea peste frontiera vamală a Republicii 
Moldova a armamentului, a dispozitivelor explozive, a munițiilor, eludându-se 
controlul vamal ori tăinuindu-le de el, prin ascundere în locuri special pregăti- 
te sau adaptate în acest scop, ori cu folosirea frauduloasă a documentelor sau a 
mijloacelor de identificare vamală, ori prin nedeclarare sau declarare neauten- 
tică în documentele vamale sau în alte documente de trecere a frontierei. 

Cea de-a treia variantă specială a contrabandei, prevăzută la alin. (4) al 
art. 248 din CP al RM, consistă în trecerea peste frontiera vamală a Republicii 
Moldova a valorilor culturale, eludându-se controlul vamal ori tăinuindu-le de 
el, prin ascundere în locuri special pregătite sau adaptate în acest scop, precum 
şi nereturnarea pe teritoriul vamal al Republicii Moldova a valorilor culturale 
scoase din ţară, în cazul în care întoarcerea lor este obligatorie. 

Obiectul juridic special al infracţiunii este constituit din relaţiile sociale 
privitoare la securitatea vamală a Republicii Moldova. 

În cazul variantelor speciale ale contrabandei, această infracţiune lezează, 
în plan secundar, relaţiile sociale referitoare la circulaţia legală a substanțelor 
narcotice, psihotrope, cu efecte puternice, toxice, otrăvitoare, radioactive sau 

explozive ori a deşeurilor nocive, a armamentului, a dispozitivelor explozive, a 
munițiilor sau a valorilor culturale. 

Obiectul material al contrabandei trebuie cercetat în funcţie de varianta 
concretă a acestei infracţiuni. 

Astfel, la varianta-tip, obiectul material îl reprezintă mărfurile, obiectele 
sau alte valori (cu excepţia celor menţionate la alin. (2)-(4) ale art. 248 din CP 
al RM), dacă valoarea acestora se exprimă în proporții mari. Dacă valoarea 
acestor mărfuri, obiecte sau altor valori nu atinge proporţiile mari, atunci cele 
comise sunt pasibile de calificare potrivit alin. (10) sau (12) al art. 193 din Co- 
dul cu privire la contravenţiile administrative. 

În baza prevederilor art. 1 al Codului vamal, prin “mărfuri, obiecte sau 
alte valori” trebuie de înţeles orice bunuri mobile (inclusiv: valuta străină şi 
moneda naţională în numerar; documentele de plată sau valorile mobiliare 
exprimate în valută străină sau monedă națională; mijloacele de transport. De 
asemenea, noţiunea “mărfuri, obiecte sau alte valori” include: gazele naturale; 
energia electrică; energia termică. Dată fiind natura incorporală a energiei 
electrice şi a energiei termice, este oportun să afirmăm în raport cu ele calita- 
tea de obiect imaterial. 

La prima variantă specială, obiectul material este format în mod alternativ 
din: a) substanţe narcotice; b) substanţe psihotrope; c) substanţe cu efect pu- 
ternic; d) substanţe toxice; e) substanțe otrăvitoare; f) substanţe radioactive; 
g) substanţe explozive; h) deşeuri nocive. La calificare, nu contează valoarea, 
exprimată în bani, a acestora. 

Noţiunile “substanţe narcotice” şi “substanţe psihotrope” au fost definite 
în ŞI al Secţiunii a III-a din Capitolul IX al prezentei lucrări. De aceea, facem 
trimitere la aceste definiţii. 

În ce priveşte noțiunea “substanţe cu efecte puternice”, prin aceasta se au 
în vedere mijloacele medicamentoase şi alte mijloace, a căror utilizare, fără 
prescripţia medicului sau cu încălcarea normelor de dozare, poate cauza daune 
grave organismului omului (criteriul medical), şi care sunt prevăzute exhaustiv 
în Lista nr. 2 a Tabelului nr. 5, aprobată prin hotărârea Comitetului permanent 
de control asupra drogurilor (CPCD) (procesul-verbal nr. 7 din 1.12.1988) (cri- 
teriul juridic). Ca exemple de substanţe cu efecte puternice pot fi aduse: clofeli- 
na, cloroformul, diazepamul, eterul pentru narcoză, spirtul etilic sintetic etc. 

Prin “substanţe toxice” se au în vedere substanţele a căror utilizare de că- 
tre o persoană, chiar şi în condiţiile unei neînsemnate depăşiri a dozei, poate 
provoca moartea acesteia (criteriul medical), şi care sunt nominalizate exhaus- 
tiv în Lista nr. 1 din Tabelul nr. 5 al CPCD (criteriul juridic). Ca exemple de 

substanţe toxice pot fi prezentate: cianura de potasiu, fenolul, spirtul metilic, 
sarinul, veninul de albină purificat, veninul de şarpe purificat etc.). 

Prin “substanţe otrăvitoare” se înțelege varietatea armelor de distrugere în 
masă, care reprezintă combinaţii chimice de înaltă toxicitate, prevăzute pentru 
vulnerarea forței vii în timpul acţiunilor militare (de exemplu, iperita, luizita, 
fosgenul etc.) 

Prin “substanţe radioactive” se au în vedere substanţele care conţin radio- 
nuclizi în concentraţii superioare limitelor admise (de exemplu, 2%Pb, 2!%Po, 
2321, Ra etc.). 

Prin “substanţe explozive” se înțeleg combinaţiile chimice sau amestecu- 
rile de substanţe, capabile să declanșeze o reacţie chimică rapidă, care este 
însoţită de degajarea unei mari cantități de energie termică şi de formarea de 
gaze (de exemplu, trinitrotoluen (trotil), tetril, hexogen, nitroglicerină etc.). 

Prin “deşeuri nocive” se au în vedere substanțele, materialele, obiectele, 
resturile de materii prime, provenite din activități economice, menajere şi de 
consum, care şi-au pierdut integral sau parţial valoarea inițială de întrebuinţa- 
re, dintre care unele sunt utilizabile după prelucrare, şi care, venind în contact 
cu organismele vii, le pot cauza prejudicii. 

La cea de-a doua variantă specială a contrabandei, obiectul material este 
constituit în mod alternativ din: a) armament; b) dispozitive explozive; c) mu- 
niţii. La calificare, nu contează valoarea, exprimată în bani, a acestora. 

Noţiunea “armament” desemnează denumirea generică pentru toate tipu- 
rile de arme, tehnică militară şi utilaj militar. 

Prin “dispozitive explozive” se înțeleg mijloacele tehnice destinate efec- 
tuării exploziei sau dirijării ei în scopuri militare, industriale, hidrologice etc. 

Noţiunea “muniții” desemnează denumirea generică dată: cartuşelor pen- 
tru armamentul de infanterie, încărcăturilor pentru aruncătoarele de grenade 
şi mortiere, proiectilelor de artilerie, bombelor de aviaţie etc. 

La cea de-a treia variantă specială a contrabandei, obiectul material îl re- 
prezintă, în mod alternativ: a) valorile culturale trecute peste frontiera vamală 
a Republicii Moldova, indiferent de valoarea, exprimată în bani, a acestora, 
b) valorile culturale nereturnate pe teritoriul vamal al Republicii Moldova, 
anterior scoase din ţară, în cazul în care întoarcerea lor este obligatorie, in- 
diferent de valoarea, exprimată în bani, a acestora. 

Prin “valori culturale” se au în vedere valorile cu caracter religios sau laic, 
pe care fiecare stat le consideră ca prezentând interes pentru arheologie, pe- 
rioada preistorică, istorie, literatură, artă şi ştiinţă (de exemplu, colecţiile rare 
şi mostre ale florei şi faunei, mineralogiei, anatomiei, precum şi obiectele care 

prezintă interes pentru paleontologie; comorile arheologice şi descoperirile 
arheologice; incunabulele şi manuscrisele rare, cărţile, documentele străvechi 
şi publicaţiile care prezintă un interes deosebit; arhivele, inclusiv arhivele de 
fonograme, de cinema şi de fotografii etc. Conform art. 133 din CP al RM, 
valorile culturale sunt indicate în Convenţia UNESCO din 14.11.1970 privind 
măsurile îndreptate spre interzicerea şi prevenirea introducerii, scoaterii şi 
transmiterii ilicite a drepturilor de proprietate asupra valorilor culturale. 

Latura obiectivă a contrabandei are o structură diferită, în funcţie de va- 
rianta concretă a acestei infracţiuni. 

Astfel, în cazul variantelor de la alin. (1)-(3) ale art. 248 din CP al RM, latu- 
ra obiectivă include: 1) fapta prejudiciabilă care constă în acţiune, care se expri- 
mă în trecerea entităților ce formează obiectul material al contrabandei peste 
frontiera vamală a Republicii Moldova; 2) locul săvârșirii infracţiunii — frontie- 
ra vamală a Republicii Moldova; 3) metodele infracțiunii: a) eludarea contro- 
lului vamal; b) tăinuirea de controlul vamal, prin ascunderea în locuri special 
pregătite sau adaptate în acest scop; c) folosirea frauduloasă a documentelor sau 
a mijloacelor de identificare vamală; d) nedeclararea; e) declararea neautentică 
în documentele vamale sau în alte documente de trecere a frontierei. 

În cazul variantei de la alin. (4) al art. 248 din CP al RM, latura obiectivă 
presupune existenţa a două versiuni alternative: 

versiunea A: 1) fapta prejudiciabilă, exprimată în acţiune, care constă în 
trecerea valorilor culturale peste frontiera vamală a Republicii Moldova; 2) lo- 
cul săvârşirii infracțiunii - frontiera vamală a Republicii Moldova; 3) metode- 
le infracţiunii: a) eludarea controlului vamal; b) tăinuirea de controlul vamal, 
prin ascunderea în locuri special pregătite sau adaptate în acest scop; 

versiunea B: 1) fapta prejudiciabilă, exprimată în inacțiune, care constă 
în nereturnarea pe teritoriul vamal al Republicii Moldova a valorilor cultu- 
rale scoase din ţară, în cazul în care întoarcerea lor este obligatorie; 2) locul 
săvârșirii infracţiunii — în afara teritoriului vamal al Republicii Moldova. 

Referindu-ne în continuare la fapta prejudiciabilă în contextul variantelor 
contrabandei de la alin. (1)-(3) ale art. 248 din CP al RM, specificăm că prin 
“trecerea frontierei vamale a Republicii Moldova” se înţelege introducerea pe 
şi scoaterea de pe teritoriul vamal al Republicii Moldova de mărfuri, obiecte, 
alte valori etc., inclusiv prin expedieri poştale internaţionale, prin conducte 
sau prin linii de transport electric. 

În ce priveşte noţiunea “frontiera vamală a Republicii Moldova”, în confor- 
mitate cu alin. (3) al art. 4 din Codul vamal, aceasta este definită ca fiind fron- 
tiera de stat a Republicii Moldova, perimetrul zonelor libere şi al depozitelor 
vamale libere. 

Provoacă reticență includerea noţiunii “perimetrul depozitelor vamale 
libere” în noțiunea “frontiera vamală a Republicii Moldova”. Or, prin Decretul 
Preşedintelui Republicii Moldova nr. 462-I11 din 24.01.2002 privind abrogarea 
Decretului Preşedintelui Republicii Moldova nr. 28 din 28.01.1994%, s-a abro- 
gat Decretul Preşedintelui Republicii Moldova nr. 28 din 28.01.1994 cu privire 
la crearea depozitelor vamale libere. 

În vederea compatibilizării restului legislaţiei cu prevederile decretului 
sus-menţionat, au fost operate modificări inclusiv în Codul vamal al Re- 
publicii Moldova. Însă, prin Legea Republicii Moldova pentru modificarea 
şi completarea unor acte legislative, adoptată de Parlamentul Republicii 
Moldova la 8.11.2002%, care conţine modificările respective la Codul vamal, 
expresia “depozitele vamale libere”, din cauze confuze, nu a fost exclusă din 
toate normele care o cuprindeau. Ca urmare, textul art.4 al Codului vamal mai 
conţine această expresie, în timp ce art. 185 şi 230 din acelaşi act legislativ nu 
o mai conţin. În concluzie, luând în consideraţie desființarea, ca regim vamal 
distinct, a depozitelor vamale libere, noţiunea “frontiera vamală a Republicii 
Moldova” trebuie interpretată ca necuprinzând noțiunea “perimetrul depozi- 
telor vamale libere”. 

Prin “eludarea controlului vamal” se are în vedere intrarea în sau ieşirea 
din Republica Moldova, prin alte locuri decât cele destinate pentru aceasta, sau 
în afara orelor de lucru al birourilor vamale sau posturilor vamale. 

Prin “tăinuirea de controlul vamal” se înțelege neprezentarea pentru 
controlul vamal a bunurilor ce se trec peste frontiera vamală a Republicii Mol- 
dova, pe o cale ce împiedică examinarea şi constatarea lor, adică cu folosirea 
locurilor special pregătite sau adaptate în acest scop (locurilor ascunse ale 
corpului, hainelor, obiectelor personale, locurilor reutilate sau acomodate în 
mijloacele de transport drept ascunzişuri etc.). 

Prin “folosirea frauduloasă a documentelor sau a mijloacelor de identifi- 
care vamală” se are în vedere utilizarea, în calitate de mijloace (instrumente) 
de săvârşire a contrabandei, a: 1) documentelor false (inclusiv a documentelor 
care conţin date neautentice); 2) documentelor nule; 3) documentelor obţinute 
pe cale ilegală; 4) documentelor care se referă la alte bunuri decât cele care 
sunt în realitate însoțite de asemenea documente; 5) mijloacelor de identificare 
vamală false; 6) mijloacelor de identificare vamală autentice, dar care se referă 
la alte bunuri decât cele care au fost în realitate identificate cu mijloacele date. 





13 Monitorul Oficial al Republicii Moldova, nr. 17-18, 2002. 
* Monitorul Oficial al Republicii Moldova, nr. 178-181, 2002. 

Prin “documente” trebuie de înţeles documentele vamale sau alte documen- 
te de trecere a frontierei, care însoțesc bunurile trecute peste frontiera vamală 
a Republicii Moldova (de exemplu, declarația vamală; alte documente necesare 
efectuării controlului vamal, a căror listă este stabilită de Departamentul Vamal; 
certificatele referitor la operaţiunile şi conturile persoanelor care trec bunuri 
peste frontiera vamală a Republicii Moldova, ale brokerilor vamali sau ale altor 
persoane care desfăşoară activităţi aflate sub supraveghere vamală etc.). 

Prin “mijloace de identificare vamală” se au în vedere oricare surse de 
informaţie despre bunurile trecute peste frontiera vamală a Republicii Mol- 
dova, despre însuşirile lor calitative şi cantitative (cu excepția documentelor): 
sigilii, ştampile; marcajul textual, cifric sau de alt gen, semnele de identificare; 
probe şi mostre ale bunurilor; descrierea bunurilor; schiţe, imagini, fotografii, 
ilustraţii etc. ale bunurilor. 

Prin “nedeclarare” se înţelege neincluderea în declarația vamală a infor- 
maţiei despre bunurile care trebuiau declarate în mod obligatoriu. Conform 
prevederilor Codului vamal, bunurile trecute peste frontiera vamală sunt 
declarate organului vamal (art. 173); forma şi procedura de declarare sunt 
stabilite de Departamentul Vamal (art. 174). 

Prin “declarare neautentică” se înţelege introducerea în declaraţia vamală 
a unor informaţii vădit false. 

Referindu-ne la fapta prejudiciabilă în contextul variantei de contrabandă 
de la alin. (4) al art. 248 din CP al RM, consemnăm că prin “nereturnarea pe 
teritoriul vamal al Republicii Moldova a valorilor culturale scoase din ţară, 
în cazul în care întoarcerea lor este obligatorie” se are în vedere neîntreprin- 
derea de către făptuitor a măsurilor de întoarcere a valorilor culturale scoase 
din ţară, dacă el putea şi trebuia să le întoarcă; aceste valori culturale au fost 
scoase, de pe teritoriul vamal al Republicii Moldova, în mod legal (de exemplu, 
pentru a putea fi prezentate în cadrul unei expoziţii internaţionale sau în ca- 
drul schimbului de exponate cu alte muzee etc.). 

Prin “teritoriu vamal al Republicii Moldova” se înțelege teritoriul unic ce 
include teritoriul terestru, apele interioare, apele teritoriale şi spaţiul aerian 
deasupra acestora. În conformitate cu Legea Republicii Moldova cu privire 
la zonele economice libere, adoptată de Parlamentul Republicii Moldova la 
27.07.2001%, zonele economice libere (zonele antreprenoriatului liber) sunt 
părți ale teritoriului vamal al Republicii Moldova. 





5 Monitorul Oficial al Republicii Moldova, nr. 108-109, 2001. 

Infracţiunea de contrabandă este o infracțiune formală. Interpretând 
prevederile de la pct. 5) din art. 1 al Codului vamal, putem menţiona că in- 
fracțiunea de la art. 248 din CP al RM se consideră consumată: 

a) din momentul trecerii de facto a frontierei vamale a Republicii Mol- 
dova (în cazul introducerii de bunuri pe teritoriul vamal al Republicii 
Moldova sau în cazul introducerii lor pe cealaltă parte a teritoriului va- 
mal al Republicii Moldova de pe teritoriul zonelor economice libere); 

b) din momentul depunerii declaraţiei vamale sau al efectuării altor ope- 
raţiuni vamale care denotă intenţia de a introduce sau scoate bunuri (în 
cazul scoaterii de bunuri de pe teritoriul vamal al Republicii Moldova 
sau în cazul introducerii lor pe teritoriul zonelor economice libere de 
pe cealaltă parte a teritoriului vamal al Republicii Moldova). 

Totodată, în cazul nereturnării pe teritoriul vamal al Republicii Moldova a 
valorilor culturale scoase din ţară, în cazul în care întoarcerea lor este obliga- 
torie, contrabanda se consideră consumată din momentul expirării termenu- 
lui de întoarcere a valorilor culturale, stabilit în documentele însoţitoare. 

Latura subiectivă a infracțiunii prevăzute la art. 248 din CP al RM se 
caracterizează prin intenţie directă. Motivele contrabandei constau, de regulă, 
în interesul material. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitatea de întreprinzător. 

Varianta agravată a contrabandei, prevăzută la alin. (5) al art. 248 din CP 
al RM, presupune săvârşirea acestei infracțiuni în următoarele circumstanţe: 

a) repetat; 

b) de două sau mai multe persoane; 

c) de o persoană cu funcţie de răspundere cu folosirea situaţiei de serviciu; 

d) în proporţii deosebit de mari. 

Întrucât trăsăturile celorlalte circumstanţe agravante nu necesită, în fond, 
explicaţii adăugătoare, ne vom referi doar la agravanta de la lit. c) din alin. (5) 
al art. 248 din CP al RM. 

Prin “folosirea situației de serviciu” se are în vedere situația când subiectul 
special — persoana cu funcție de răspundere - trebuie să acţioneze în limitele 
atribuţiilor sale de serviciu, însă nu respectă obligaţiile care formează compe- 
tența sa de serviciu, competență care este determinată prin actele normative 
corespunzătoare (Codul vamal, actele normative ale Departamentului Vamal, 
actele cu vocaţie internaţională în domeniul vamal etc.). 

Din rândul persoanelor cu funcţii de răspundere, pasibile a fi trase la răs- 
pundere conform lit. c) din alin. (5) al art. 248 din CP al RM, fac parte: 

1) persoanele care exercită funcţii de control la frontiera vamală a Repu- 
blicii Moldova; 

2) persoanele care au dreptul de a se afla în zona de supraveghere vamală; 

3) persoanele care exercită funcţiile de reprezentant al puterii de stat la 
trecerea frontierei vamale; 

4) persoanele responsabile pentru transportarea peste frontiera vamală a 
bunurilor susceptibile pentru controlul vamal; 

5) persoanele care se bucură de facilități vamale în baza legislaţiei în vigoare. 


$2. Eschivarea de la achitarea plăţilor vamale 


Varianta-tip a infracțiunii prevăzute la art. 249 din CP al RM constă în 
eschivarea de la achitarea plăţilor vamale în proporții mari. 

Obiectul juridic special al infracţiunii în cauză îl reprezintă relaţiile sociale re- 
feritoare la formarea bugetului public naţional pe calea achitării plăţilor vamale. 

Obiectul material al infracţiunii de la art. 249 din CP al RM este consti- 
tuit din plățile vamale în proporții mari. Dacă valoarea, exprimată în bani, a 
plăţilor vamale nu atinge plafonul proporţiilor mari, atunci cele comise pot 
fi calificate potrivit alin. (4) al art. 193 din Codul cu privire la contravenţiile 
administrative. 

În calitate de plăți vamale, art. 117 din Codul vamal numeşte: 

a) taxa vamală; 

b) taxa pe valoarea adăugată; 

c) accizele; 

d) taxa pentru proceduri vamale; 

e) taxa pentru eliberarea licenţei şi taxa pentru actualizarea valabilității 

licenţei; 

£f) taxa pentru participare la licitaţia vamală; 

g) alte sume prevăzute de legislaţie. 

În conformitate cu Legea Republicii Moldova cu privire la tariful vamal, 
adoptată de Parlamentul Republicii Moldova la 20.11.1997", prin “taxă vama- 
lă” se înţelege plata obligatorie, percepută de autoritatea vamală la introduce- 
rea pe sau scoaterea mărfurilor de pe teritoriul vamal; cuantumul taxei vamale 
pentru astfel de mărfuri este fixat în tariful vamal. 





5 Monitorul Oficial al Republicii Moldova, nr. 40-41, 1998. 

În corespundere cu Codul fiscal (art. 93), prin “taxa pe valoarea adăugată” 
se are în vedere impozitul general de stat, care reprezintă o formă de colectare la 
buget a unei părți a valorii mărfurilor livrate sau serviciilor prestate, care sunt 
supuse impozitării pe teritoriul Republicii Moldova, precum şi a unei părți din 
valoarea mărfurilor sau serviciilor impozabile, importate în Republica Moldova. 

Noţiunea de acciz a fost definită în $8 al Secţiunii a II-a din prezentul capitol. 

Taxa pentru proceduri vamale este încasată de organul vamal, în cazul 
perfectării regimurilor vamale, cum ar fi: depozitul vamal, transformarea sub 
supraveghere vamală, nimicirea etc. 

Taxa de eliberare a licenţei pentru activitatea de broker vamal sau trans- 
portator vamal ori pentru perfecționarea activă sau perfecționarea pasivă, ori 
taxa pentru actualizarea valabilităţii licenţei este stabilită de normele legisla- 
ţiei vamale. 

Taxa pentru participarea la licitația vamală este percepută pentru dreptul 
de a participa la o licitaţie la care sunt comercializate bunurile sechestrate con- 
form art.246, 271 şi 281 din Codul vamal. 

Prin “alte sume prevăzute de legislaţie” se au în vedere celelalte plăţi va- 
male care sunt încasate în legătură cu activitatea vamală (taxa de eliberare a 
atestatului de calificare a specialistului în domeniul vămuirii; taxa pentru in- 
formare şi consultare; suma de garanţie, încasată de la persoanele fizice, care 
sunt în tranzit prin teritoriul Republicii Moldova, având un volum de mărfuri 
ce depăşesc norma stabilită etc.). 

Latura obiectivă a infracţiunii de la art. 249 din CP al RM include: 1) fapta 
prejudiciabilă care constă în inacțiunea de eschivare de la achitarea plăţilor 
vamale în proporţii mari; 2) urmările prejudiciabile sub forma neachitării plă- 
ţilor vamale în termenul stabilit; 3) legătura cauzală între fapta prejudiciabilă 
şi urmările prejudiciabile. 

Prin “eschivare” se înţelege refuzul făptuitorului de a achita plăţile res- 
pective în termenele stabilite de legislația vamală. Astfel, potrivit art. 124 din 
Codul vamal, plățile vamale se achită în prealabil, până la depunerea declaraţiei 
vamale; persoanele fizice care nu sunt subiecţi ai activităţii de întreprinzător 
achită plăţile vamale în momentul trecerii frontierei vamale. Totodată, conform 
alin. (3) al art. 125 din Codul vamal, dată a achitării plăţilor vamale se conside- 
ră data depunerii, de către importator (declarant), exportator (declarant) sau de 
către un terţ, a mijloacelor bănești la conturile respective ale Trezoreriei centra- 
le a Ministerului Finanţelor, fapt confirmat printr-un extras trezorerial. 

Infracţiunea de eschivare de la achitarea plăţilor vamale este o infracţiune 
materială. Ea se consideră consumată din momentul neachitării plăţilor va- 
male în termenul stabilit. 

Latura subiectivă a infracţiunii în cauză se caracterizează prin intenţie 
directă; deşi legiuitorul nu numeşte expres scopul special al infracțiunii, aces- 
ta se subînţelege, constând în scopul neachitării la bugetul public naţional a 
plăţilor vamale. Motivele infracțiunii date constau, de cele mai multe ori, în 
interesul material. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

În temeiul prevederilor art. 123 din Codul vamal, subiectul este unul spe- 
cial, deoarece trebuie să aibă calitatea specială de declarant sau de altă persoa- 
nă prevăzută de legislaţie. 

Variantele agravate ale eschivării de la achitarea plăţilor vamale, prevăzute la 
alin. (2) şi (3) ale art. 249 din CP al RM, presupun săvârşirea acestei infracțiuni: 

a) repetat; 

b) de două sau mai multe persoane; 

c) în proporţii deosebit de mari. 

În legătură cu trăsăturile specifice ale agravantelor enunțate, este utilă 
apelarea la explicaţiile de rigoare, prezentate anterior. 


Secțiunea a VI-a. INFRACŢIUNI SĂVÂRȘITE ÎN SFERA 
CONSUMULUI DE BUNURI, SERVICII ȘI LUCRĂRI 


$1. Comercializarea mărfurilor de proastă calitate 
sau necorespunzătoare standardelor 


Varianta-tip a infracțiunii prevăzute la art. 254 din CP al RM constă în 
comercializarea mărfurilor de proastă calitate sau necorespunzătoare standar- 
delor, săvârşită în proporții mari. 

Obiectul juridic special al infracţiunii date este format din relaţiile sociale re- 
feritoare la conformitatea mărfurilor cu cerinţele de calitate sau cu standardele. 

În cazul modalităţilor agravate de a lit. b) din alin. (2) şi lit. b) din alin. (3) 
ale art. 254 din CP al RM, infracțiunea în cauză lezează, în plan secundar, 
relaţiile sociale privitoare la sănătatea unei sau mai multor persoane ori viața 
unei singure persoane, şi, respectiv, relaţiile sociale referitoare la viața a două 
sau mai multor persoane. 

Obiectul material al infracţiunii de la art. 254 din CP al RM îl reprezintă 
mărfurile de proastă calitate sau necorespunzătoare standardelor, a căror va- 
loare, la momentul săvârşirii infracțiunii, depăşeşte 500 unităţi convenţionale 

de amendă. Dacă valoarea mărfurilor nu depăşeşte limita arătată, atunci cele 
comise pot fi calificate potrivit art. 42? din Codul cu privire la contravenţiile 
administrative. 

Termenul “marfă” trebuie interpretat ca şi termenul “produs”, adică bunul 
material destinat pentru consum sau utilizare individuală; de asemenea, se 
consideră ca marfă energia electrică şi cea termică, gazele şi apa, livrate pentru 
consum individual. În cazul energiei electrice sau termice, este oportun să 
vorbim despre prezenţa obiectului imaterial. 

Marfa trebuie să fie: a) de proastă calitate sau b) necorespunzătoare stan- 
dardelor. 

În conformitate cu Legea privind protecţia consumatorului, prin “calita- 
te” se are în vedre ansamblul de caracteristici ale unui produs (marfă) care îi 
conferă aptitudinea de a satisface, conform destinaţiei, necesităţile explicite 
sau implicite. 

O marfă este de proastă calitate, dacă nu poate satisface, conform des- 
tinaţiei, necesitățile explicite sau implicite, datorită: viciilor (deficienţelor) de 
fabricare sau exploatare; expirării duratei de funcţionare sau a termenului de 
valabilitate; neîndeplinirii condiţiilor prescrise pentru o marfă, în cadrul unor 
reglementări tehnice, specificaţii tehnice, coduri de bună practică sau altor 
asemenea documente (cu excepţia standardelor). 

În temeiul prevederilor Legii Republicii Moldova cu privire la standardi- 
zare, adoptate de Parlamentul Republicii Moldova la 22.09.1995%, o marfă este 
necorespunzătoare standardelor, dacă nu este conformă documentului stabilit 
prin consens şi aprobat de un organism recunoscut, care prevede, pentru utili- 
zări comune şi repetate, reguli, prescripţii şi caracteristici comune referitoare 
la diverse activităţi sau rezultatele acestora, în scopul obţinerii unui grad op- 
tim de ordine într-un context dat. 

Toate standardele şi alte documente normative de standardizare sunt 
înscrise în Registrul de stat al Sistemului Naţional de Standardizare, ţinut de 
Departamentul Standardizare şi Metrologie. De aceea, la calificare, este nece- 
sar de stabilit care anume din aceste documente normative conţine prescripția 
ce a fost încălcată. 

Victimă a infracțiunii de comercializare a mărfurilor de proastă calitate 
sau necorespunzătoare standardelor este consumatorul. Noţiunea de consu- 
mator a fost definită în contextul analizei faptei penale prevăzute la art. 216 
din CP alRM. 





Monitorul Oficial al Republicii Moldova, nr. 11-12, 1996. 


480 DREPT PENAL. PARTEA SPECIALĂ 





Latura obiectivă a infracţiunii de la art. 254 din CP al RM include fapta 
prejudiciabilă care constă în acțiunea de comercializare a mărfurilor de proas- 
tă calitate sau necorespunzătoare standardelor, săvârşită în proporții mari. 

Prin “comercializare” se are în vedere punerea mărfurilor în circulaţie 
prin vânzare, schimb, dare în chirie etc. Orice altă acţiune săvârşită asupra 
mărfurilor de proastă calitate sau necorespunzătoare standardelor (de exem- 
plu, lansare, producere etc.) nu intră sub incidența art. 254 din CP al RM, pu- 
tând fi calificată potrivit art. 427 sau 179 din Codul cu privire la contravenţiile 
administrative. 

Infracţiunea prevăzută la art. 254 din CP al RM este una formală. Ea se 
consideră consumată din momentul comercializării mărfurilor respective. 

Latura subiectivă a comercializării mărfurilor de proastă calitate sau 
necorespunzătoare standardelor se caracterizează prin intenţie directă. Moti- 
vele infracțiunii se exprimă, de cele mai dese ori, prin interesul material. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Varianta agravată a faptei infracționale în cauză, prevăzută la alin. (2) al 
art. 254 din CP al RM, presupune prezenţa oricăreia din următoarele două 
circumstanţe: 

a) săvârşită repetat; 

b) dacă a provocat din imprudenţă vătămarea gravă sau medie a sănătăţii 

ori decesul persoanei. 

Cea de-a doua variantă agravată a comercializării mărfurilor de proastă 
calitate sau necorespunzătoare standardelor, prevăzută la alin. (3) al art. 254 
din CP al RM, presupune comiterea acestei infracțiuni: 

a) în proporții deosebit de mari: 

b) dacă a provocat decesul a două sau mai multor persoane. 

Conformaţia semantică a tuturor acestor agravante ne este cunoscută din 
investigaţiile asupra componenţelor de infracțiuni, examinate anterior. 


S2. Înşelarea clienţilor 


Varianta-tip a infracțiunii de la art. 255 din CP al RM constă în depăşirea 
prețurilor cu amănuntul stabilite, precum şi a preţurilor şi tarifelor pentru ser- 
viciile sociale şi comunale prestate populaţiei, înşelarea la socoteală sau altă in- 
ducere în eroare a clientului, săvârşite în proporții esenţiale sau considerabile. 

Obiectul juridic special al infracţiunii în cauză este un obiect juridic 
multiplu. Astfel, obiectul juridic principal este constituit din relaţiile sociale 

privitoare la corectitudinea efectuării operaţiilor de evaluare sau măsurare în 
domeniul circulaţiei bunurilor sau serviciilor sociale ori comunale. Obiectul 
juridic secundar este format din relaţiile sociale referitoare la posesia asupra 
banilor sau altor bunuri ale clienţilor. 

Obiectul material al înşelării clientului îl reprezintă banii sau alte bunuri 
ale clienţilor. 

Se au în vedere banii încasaţi de către făptuitor peste valoarea reală a con- 
traprestaţiei sau bunurile în cazul prestării serviciilor cu folosirea bunurilor 
clientului. 

Victima infracţiunii este clientul sau, altfel spus, consumatorul. 

Latura obiectivă a infracţiunii de la art. 255 din CP al RM include: a) fapta 
prejudiciabilă care constă în acţiunea de: 1) depăşire a preţurilor cu amănuntul 
stabilite, precum şi a preţurilor şi tarifelor pentru serviciile sociale şi comunale 
prestate populaţiei; 2) înşelarea la socoteală; 3) altă inducere în eroare a clien- 
ţilor; b) urmările prejudiciabile sub forma daunei considerabile sau esenţiale; 
C) legătura cauzală între fapta prejudiciabilă şi urmările prejudiciabile. 

Depăşirea preţurilor cu amănuntul stabilite sau a preţurilor şi tarifelor 
pentru serviciile sociale ori comunale, prestate populaţiei, are loc în cazul 
în care de la client se încasează un suprapreţ, în pofida prevederilor actelor 
normative sau contrar înţelegerii stabilite între făptuitor şi client. Astfel, de 
exemplu, conform Hotărârii Guvernului Republicii Moldova cu privire la 
aprobarea Regulilor de comercializare cu amănuntul a unor tipuri de mărfuri 
alimentare şi nealimentare, nr.65 din 26.01.2001%, unitatea de comerț asigură 
în mod obligatoriu prezenţa indicatoarelor de preţuri (întocmite corect) la 
mărfurile expuse spre comercializare. 

Pentru a verifica dacă prețurile cu amănuntul sau preţurile şi tarifele 
pentru serviciile sociale ori comunale, prestate populaţiei — practicate de că- 
tre comerciant sau prestator, sunt întocmite corect, este necesară compararea 
acestora cu preţurile sau tarifele stabilite conform regulilor de la art. 756 şi 
932-935 ale Codului civil ori fixate în următoarele acte normative: Instruc- 
ţiunea Departamentului Comerţului privind formarea prețurilor la întreprin- 
derile de alimentaţie publică ale agenţilor economici din Republica Moldova, 
nr. 12 din 26.04.1996**; Hotărârea Guvernului privind prestarea de servicii cu 
plată de către Oficiul pașapoarte şi vize al Ministerului Afacerilor Interne, nr. 
569 din 7.09.1993%; Hotărârea Guvernului cu privire la tarifele pentru servicii- 

le de telecomunicaţie prestate populaţiei, nr. 442 din 26.06.19925%; Hotărârea 
Guvernului cu privire la prestarea serviciilor cu plată de către Poliţia Rutieră 
a Ministrului Afacerilor Interne, nr. 521 din 19.07.1994%; Hotărârea Guver- 
nului cu privire la tarifele aplicate în traficul feroviar de mărfuri, nr. 683 din 
4.11.19935; Hotărârea Agenţiei Naţionale pentru Reglementare în Energetică 
(ANRE) privind tarifele la gazele naturale, energia electrică şi termică, nr. Il 
din 25.06.1999%; Ordinul Ministerului Mediului şi Amenajării Teritoriului 
privind aprobarea tarifelor la serviciile de alimentare cu apă şi canalizare 
(Chișinău), nr. 178 din 17.04.2000% etc. 

În cazul înşelării la socoteală, clientul achită prețul calculat cu bună-știinţă 
incorect, de către făptuitor, nu recepționează - în întregime sau parţial — restul 
care i se cuvine etc. 

Prin “altă inducere în eroare a clientului” se are în vedere: înșelarea la 
măsurătoare (cântar, metru, recipient etc.), prin folosirea unui instrument 
inexact de măsurare sau prin folosirea frauduloasă a unui instrument exact 
de măsurare; publicitatea falsă; înşelarea privind termenul de garanţie sau de 
valabilitate; înşelarea privind condiţiile importante ale contractului de vân- 
zare-cumpărare sau de prestare a serviciilor (livrarea la domiciliu; instalarea; 
deservirea după vânzare etc.) etc. 

Infracţiunea de înşelare a clientului este o infracțiune materială. Fa se consi- 
deră consumată din momentul survenirii daunelor esenţiale sau considerabile. 

Conform alin. (2) al art. 126 din CP al RM, caracterul considerabil sau 
esenţial al daunei cauzate se stabileşte luându-se în consideraţie valoarea, can- 
titatea şi însemnătatea bunurilor pentru victimă, starea materială şi venitul 
acesteia, existența persoanelor întreţinute, alte circumstanţe care influențează 
esențial asupra stării materiale a victimei. 

Dacă daunele cauzate prin înşelarea clienţilor nu sunt apreciate ca fiind esen- 
ţiale sau considerabile, nici nu ating proporţiile mari, atunci calificarea trebuie 
făcută conform art. 152 din Codul cu privire la contravenţiile administrative. 

Latura subiectivă a infracțiunii în cauză se caracterizează prin intenţie 
directă sau indirectă. De regulă, motivele infracțiunii se exprimă în interesul 
material. 





* Monitorul Parlamentului Republicii Moldova, nr. 6, 1992. 
57  Nepublicată oficial. A se vedea: MoldInfoLex 

55 Monitorul Parlamentului Republicii Moldova, nr. 11, 1993. 
* Monitorul Oficial al Republicii Moldova, nr. 67-69, 1999. 
% Monitorul Oficial al Republicii Moldova, nr. 46-49, 2000. 

Subiectul infracţiunii este persoana fizică responsabilă, care la momentul 
comiterii infracţiunii a atins vârsta de 16 ani. 

De asemenea, subiectul trebuie să aibă calitatea specială de comerciant 
sau prestator, calitate dovedită prin licenţă (autorizaţie) şi înregistrarea de stat 
corespunzătoare (inclusiv deținerea patentei de întreprinzător). Dacă persoa- 
na nu are această calitate specială, erijându-se în comerciant sau prestator, ea 
poate fi trasă la răspundere pentru escrocherie. 

Varianta agravată a înşelării clienţilor, prevăzută la alin. (2) al art. 255 din 
CP al RM, presupune săvârşirea acestei fapte infracționale: 

a) repetat; 

b) de două sau mai multe persoane; 

Cc) în proporții mari. 

În vederea interpretării noţiunilor care desemnează agravantele prezenta- 
te, este oportună consultarea explicaţiilor de rigoare, făcute anterior vizavi de 
circumstanţele similare, în contextul altor componenţe de infracțiuni. 


$3. Primirea unei remuneraţii ilicite pentru îndeplinirea 
lucrărilor legate de deservirea populaţiei 


Varianta-tip a infracțiunii de la art. 256 din CP al RM constă în primirea, 
prin extorcare, de către un lucrător, fără funcţie de răspundere - dintr-o în- 
treprindere, instituţie sau organizație - a unei remuneraţii pentru îndeplinirea 
unor lucrări sau pentru prestarea unor servicii în sfera comerțului, alimenta- 
ţiei publice, transportului, deservirii sociale, comunale, medicale sau de altă 
natură, lucrări şi servicii ce ţin de obligaţiile de serviciu ale acestui lucrător. 

Obiectul juridic special al infracţiunii în cauză este un obiect juridic com- 
plex. Astfel, obiectul juridic principal îl reprezintă corectitudinea şi probitatea 
îndeplinirii de către lucrător a obligaţiilor sale de serviciu. Obiectul juridic 
secundar este format din relaţiile sociale ce vizează libertatea morală a unei 
alte persoane. 

Obiectul material există în cazul în care remuneraţia are o natură corpo- 
rală. În general însă, prin “remuneraţie” trebuie de înțeles ofertele, banii, titlu- 
rile de valoare, alte bunuri sau avantaje patrimoniale, servicii, privilegii, alte 
avantaje, care nu i se cuvin făptuitorului, neexistând vreun temei legal care ar 
justifica primirea remuneraţiei de către făptuitor. 

Totodată, remuneraţia are rolul de contraechivalent al conduitei pe care 
făptuitorul se angajează să o aibă, adică pentru îndeplinirea unor lucrări sau 
pentru prestarea unor servicii ce țin de obligaţiile de serviciu ale făptuitorului. 

Legiuitorul nu stabileşte mărimea minimă a sumei remuneraţiei. De ace- 
ea, urmează, în fiecare caz, ţinând cont de circumstanţele concrete, să se stabi- 
lească dacă operează sau nu prevederea de la alin. (2) al art. 14 din CP al RM. 

Victimă a infracţiunii de la art. 256 din CP al RM este consumatorul. 

Latura obiectivă a infracţiunii date include fapta prejudiciabilă care 
constă din: 1) acţiunea principală de primire a unei remuneraţii pentru înde- 
plinirea unor lucrări sau pentru prestarea unor servicii ce ţin de obligaţiile de 
serviciu ale făptuitorului; 2) acţiunea adiacentă de extorcare. 

Prin “primire” se are în vedere: luarea în posesie a unui bun care se înmâ- 
nează; încasarea unei sume de bani; acceptarea unui serviciu, privilegiu, avan- 
taj etc. Nu interesează, pentru existenţa infracțiunii, dacă făptuitorul primeşte 
remuneraţie direct sau indirect, prin intermediul unei alte persoane. Persoana 
interpusă trebuie să răspundă pentru complicitate la infracțiunea prevăzută la 
art. 256 din CP al RM. 

Prin “extorcare” se înțelege amenințarea comiterii de către făptuitor a unor 
acțiuni de natură să prejudicieze interesele ocrotite de lege ale victimei sau crea- 
rea de către făptuitor a unor condiţii care impun victima să ofere remuneraţia 
în scopul prevenirii efectelor nefaste pentru interesele sale ocrotite de lege. 

Infracţiunea de primire a unei remuneraţii ilicite pentru îndeplinirea lucrări- 
lor legate de deservirea populaţiei este o infracțiune formală. Ea se consideră con- 
sumată din momentul primirii chiar şi a unei părți din remuneraţia respectivă. 

Latura subiectivă a infracţiunii în cauză se caracterizează prin intenţie 
directă. Motivele infracțiunii se exprimă, de regulă, în interesul material. 

Scopul infracţiunii este unul special, manifestându-se sub forma scopului 
îndeplinirii unor lucrări sau al prestării unor servicii ce ţin de obligaţiile de 
serviciu ale făptuitorului. 

Prin “lucrări” se are în vedere ansamblul de acțiuni prin care se obține un 
produs sau se modifică caracteristicile acestuia. 

Prin “serviciu” se înţelege activitatea, alta decât cea din care rezultă produ- 
se, desfăşurată în scopul satisfacerii unor necesităţi ale consumatorului. 

Dacă făptuitorul primeşte o remunerație nu pentru îndeplinirea unor 
lucrări sau prestarea unor servicii ce țin de obligaţiile de serviciu ale făptuito- 
rului, ci pentru vreun alt serviciu făcut victimei, atunci cele comise nu pot fi 
calificate conform art. 256 din CP al RM. În astfel de cazuri, fapta urmează a 
fi calificată potrivit art. 189 sau 247 din CP al RM. 

Subiectul infracțiunii este persoana fizică responsabilă, care la momentul 
săvârşirii infracţiunii a atins vârsta de 16 ani. De asemenea, subiectul trebuie 
să aibă următoarele calităţi speciale: 1) să fie lucrător într-o întreprindere, in- 
stituție sau organizaţie; 2) să nu fie o persoană cu funcție de răspundere; nici 

persoană care gestionează o organizație comercială, obştească sau o altă orga- 
nizaţie nestatală; nici funcționar public. 

Prin “lucrător” trebuie de înţeles persoana care, în art. 1 al Codului 
muncii, se numeşte “salariat”, adică persoana fizică care prestează o muncă 
conform unei anumite specialități, calificări sau într-o anumită funcţie, în 
schimbul unui salariu, în baza contractului individual de muncă. 

Totodată, lucrătorul (salariatul) nu trebuie să aibă calitatea de persoană cu 
funcție de răspundere. În caz contrar, cele comise trebuie calificate conform 
art. 324 din CP al RM. De asemenea, lucrătorul (salariatul) nu trebuie să fie o 
persoană care gestionează o organizație comercială, obştească sau o altă orga- 
nizaţie nestatală. În caz contrar, cele comise trebuie calificate potrivit art. 333 
din CP al RM. În fine, lucrătorul (salariatul) nu poate fi nici funcţionar public, 
altfel fapta lui ar trebui calificată în corespundere cu art. 330 din CP al RM. 

Varianta agravată a infracțiunii de la art. 256 din CP al RM presupune 
comiterea acesteia: 

a) repetat; 

b) de două sau mai multe persoane; 

Cc) în proporții mari. 

Nu vom stărui asupra caracteristicilor acestor trei agravante, deoarece ele 
ne sunt deja cunoscute din investigaţiile precedente. 


$4. Executarea necalitativă a construcţiilor 


Infracţiunea de la art. 257 din CP al RM este incriminată în trei varian- 
te-tip şi una agravată. 

Potrivit alin. (1) al art. 257 din CP al RM, prima variantă-tip constă în da- 
rea în folosinţă a caselor de locuit, a obiectivelor industriale, a construcţiilor în 
domeniul transporturilor şi energeticii, a altor construcţii în stare necalitativă, 
neterminate sau necorespunzând condiţiilor contractului şi proiectului, de 
câtre conducătorii organizaţiilor de construcţie, conducătorii de şantier şi per- 
soanele cu funcţie de răspundere care exercită controlul calităţii în construcții. 

Conform alin. (2) al art. 257 din CP al RM, cea de-a doua variantă-tip 
consistă în continuarea de către persoanele responsabile a lucrărilor executate 
necorespunzător şi oprite prin acte de control, în cazul în care aceasta poate 
afecta rezistența şi stabilitatea construcțiilor. 

În conformitate cu alin. (3) al art. 257 din CP al RM, cea de-a treia va- 
riantă-tip constă în proiectarea, verificarea, expertizarea, realizarea de către 
persoanele responsabile a unui complex urbanistic ori a unei construcții sau 
executarea de modificări ale acestora, fără respectarea prevederilor docu- 

mentelor normative privind siguranţa, rezistenţa şi stabilitatea, dacă aceasta a 
avut drept urmare: a) vătămarea gravă a integrității corporale sau a sănătății 
persoanei ori pierderea de către aceasta a capacităţii de muncă; b) distrugerea 
totală sau parțială a construcţiei; c) distrugerea sau defectarea unor instalaţii 
sau utilaje importante; d) daune în proporții mari. 

Obiectul juridic special al infracţiunii în cauză îl reprezintă relaţiile so- 
ciale privitoare la conformitatea construcţiilor ori complexelor urbanistice cu 
cerinţele de calitate. 

Conform Legii Republicii Moldova privind calitatea în construcții, adop- 
tate de Parlamentul Republicii Moldova la 2.02.1996*, calitatea construcţiilor 
constituie rezultanta caracteristicilor de comportare a acestora în exploatare, 
în scopul satisfacerii, pe întreaga durată de existenţă, a exigenţelor utilizatori- 
lor şi colectivităţilor. Aceste exigenţe sunt: rezistenţă şi stabilitate; siguranță în 
exploatare; siguranţă la foc; igienă, sănătatea oamenilor, refacerea şi protecţia 
mediului înconjurător; izolaţie termică, hidrofugă şi economie de energie; 
protecţie împotriva zgomotului. 

În cazul variantei de la alin. (3) şi (4) ale art. 257 din CP al RM, se lezează, 
în plan secundar, relaţiile sociale privitoare la sănătatea sau viața persoanei ori 
integritatea, substanţa şi potenţialul de utilizare a construcţiei, a unor instala- 
ţii sau utilaje importante etc. 

Obiectul material al infracţiunii în cauză este constituit din: 

a) casele de locuit, obiectele industriale, construcţiile în domeniul trans- 

porturilor şi energeticii, alte construcţii în stare necalitativă, netermina- 
te sau necorespunzând condiţiilor contractului şi proiectului (alin. (1) 
al art. 257 din CP al RM). 

Construcţiile se consideră a fi în stare necalitativă dacă nu corespund 
documentelor normative în construcţii, elaborate de Organul naţional de diri- 
jare în construcţii, precum şi altor exigenţe constituind sistemul calităţii în 
construcții. 

Construcţiile se consideră a fi neterminate dacă executanţii lucrărilor de 
construcţie nu au îndeplinit întregul volum al acestor lucrări, ceea ce face im- 
posibilă recepţia construcţiilor de către investitor. 

Construcţiile se consideră necorespunzând condiţiilor contractului şi 
proiectului, dacă nu concordă cu clauzele referitoare la nivelul de calitate al 
construcțiilor, corespunzătoare exigenţelor esențiale; 





1 Monitorul Oficial al Republicii Moldova, nr. 25, 1996. 

b) complexul urbanistic sau construcţie, instalaţie sau utilajele importante 
(alin. (3) al art. 257 din CP al RM). 

Prin “complex urbanistic” se înțelege complexul de terenuri, amenajări şi 
construcţii, concepute în corespundere cu documentația de urbanism şi ame- 
najare a teritoriului. 

În temeiul prevederilor Hotărârii Guvernului privind ridicarea siguranței 
în exploatare a clădirilor, instalaţiilor, utilajului şi conductelor care prezintă 
surse de risc sporit, nr.374 din 28.06.1996%, din rândul instalaţiilor sau uti- 
lajelor importante fac parte: combinatele de producere a vopselelor; fabricile 
de produse chimice; depozitele de produse petroliere, de materiale explozive; 
barajele, digurile, rezervoarele mari de apă etc.; 

c) corpul persoanei (alin. (3) sau (4) al art. 257 din CP al RM). 

Latura obiectivă a infracțiunii în cauză trebuie analizată în funcție de 
varianta concretă în care este incriminată. 

La varianta de la alin. (1) al art. 257 din CP al RM, latura obiectivă include 
fapta prejudiciabilă care se exprimă în darea în folosință a construcţiilor în 
stare necalitativă, neterminate sau necorespunzând condiţiilor contractului şi 
proiectului. 

Prin “darea în folosință” se înţelege prezentarea construcției pentru ex- 
ploatarea funcțională către investitorul acesteia. 

La varianta de la alin. (2) al art. 257 din CP al RM, latura obiectivă include 
fapta prejudiciabilă care se exprimă în acțiunea de continuare a lucrărilor exe- 
cutate necorespunzător şi oprite prin acte de control, în cazul în care aceasta 
poate afecta rezistenţa şi stabilitatea construcţiilor. 

Actele de control, prin care sunt oprite lucrările executate necorespun- 
zător, sunt adoptate în conformitate cu art. 31 al Legii privind calitatea în 
construcţii, de către Inspecţia de Stat în Construcţii sau de către organismele 
similare cu atribuţii stabilite prin dispoziţii legale. 

La varianta de la alin. (3) al art. 257 din CP al RM, latura obiectivă include: 
1) fapta prejudiciabilă care se exprimă în: a) acțiunea executată în raport cu 
complexul urbanistic sau o construcție, constând în proiectare, verificare, ex- 
pertizare, realizare sau executarea de modificări; b) inacţiunea de nerespectare 
a prevederilor documentelor normative privind siguranţa, rezistența şi stabi- 
litatea; 2) urmările prejudiciabile sub forma: a) vătămării grave a integrității 
corporale sau a sănătăţii persoanei ori pierderii de către aceasta a capacității de 
muncă; b) distrugerii totale sau parțiale a construcţiei; c) distrugerii sau defec- 





“ Monitorul Oficial al Republicii Moldova, nr. 54-55, 1996. 

tării unor instalaţii sau utilaje importante; d) daunelor în proporții mari; 3) le- 
gătura cauzală între fapta prejudiciabilă şi urmările prejudiciabile. Dacă fapta 
nu este susceptibilă să provoace urmările specificate, cele comise pot fi califica- 
te conform art. 149 din Codul cu privire la contravenţiile administrative. 

Infracţiunea de executare necalitativă a construcţiilor este o infracțiune 
formală (în cazul variantei de la alineatul (1)), formal-materială (în cazul va- 
riantei de la alineatul (2)) sau materială (în cazul variantei de la alineatele (3) 
şi (4)). Ea se consideră consumată din momentul: dării în folosinţă (alineatul 
(1)); apariţiei pericolului real de afectare a rezistenţei şi stabilităţii construcții- 
lor (alineatul (2)); producerii oricăreia din urmările prejudiciabile prevăzute la 
lit. a)-d) din alineatul (3) sau la alineatul (4). 

Latura subiectivă a infracţiunii de la art. 257 din CP al RM se caracteri- 
zează prin intenţie directă sau intenție directă ori indirectă. În raport cu ur- 
mările prejudiciabile de la lit. a)-d) din alin. (3) şi alin. (4) ale art. 257 din CP 
al RM, făptuitorul manifestă imprudenţă. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică trebuie să aibă calitatea specială de: conducător al organi- 
zaţiei de construcţie, conducător de şantier sau persoană cu funcţie de răspun- 
dere, care exercită controlul calităţii în construcţii (alineatul (1)); conducător 
al organizaţiei de construcție, conducător de şantier (alineatul (2)); proiectant, 
verificator de proiecte, expert tehnic atestat, conducător al organizaţiei de con- 
strucţie sau conducător de şantier (alineatele (3) şi (4)). 

Varianta agravată (în raport cu varianta-tip de la alin. (3) al art. 257 din 
CP al RM), prevăzută la alin. (4) al art. 257 din CP al RM, presupune prezen- 
ţa, în calitate de urmare prejudiciabilă, a producerii decesului persoanei (din 
imprudenţă). 


Secţiunea a VII-a. INFRACŢIUNI SĂVÂRȘITE ÎN SFERA 
EXPLOATĂRII FONDULUI DE LOCUINŢE 


S1. Încălcarea regulilor de exploatare, reparaţii şi modificare 
a locuinţelor dintr-un bloc de locuit 


La art. 258 din CP al RM se prevede răspunderea penală pentru încălcarea, 
de către proprietari, chiriaşi sau arendaşi, a regulilor de exploatare, reparaţie şi 
modificare a locuinţelor dintr-un bloc de locuit, precum şi a comunicaţiilor lor 

interne, faptă care periclitează integritatea structurală a blocului de locuit sau 
a locuinţelor altor proprietari, chiriaşi sau arendași ori înrăutățeşte condiţiile 
locative ale acestora. 

Obiectul juridic special al infracţiunii date este format din relaţiile sociale 
privitoare la efectuarea în condiţii de legalitate a exploatării, reparaţiei sau mo- 
dificării locuinţelor dintr-un bloc de locuit ori a comunicaţiilor lor interne. 

Victima infracţiunii este în mod alternativ: a) proprietarul blocului de lo- 
cuit; b) alţi proprietari, chiriaşi sau arendași de locuinţe (alții decât făptuitorul). 

În conformitate cu Hotărârea Guvernului Republicii Moldova privind 
aprobarea Regulilor provizorii de exploatare a locuinţelor, întreţinere a blo- 
curilor locative şi teritoriilor aferente în Republica Moldova, nr. 1224 din 
21.12.1998%, prin “proprietar” se înțelege statul, organul administraţiei pu- 
blice locale, persoana fizică sau juridică ori un grup de persoane care posedă, 
folosesc, dispun de imobilul său în conformitate cu legislația în vigoare. 

Potrivit Legii condominiului în fondul locativ, adoptate de Parlamentul 
Republicii Moldova la 30.03.2000%, proprietar al blocului de locuit poate fi 
considerată şi asociaţia de coproprietari în condominiu. Totodată, conform 
Legii privatizării fondului de locuinţe, adoptate de Parlamentul Republicii 
Moldova la 10.03.1993%, proprietarii de locuinţă privatizată sunt coposesorii 
instalaţiilor şi comunicaţiilor inginereşti şi ai locurilor de uz comun ale blo- 
cului de locuit. 

Potrivit Hotărârii nr. 1224 a Guvernului, chiriaşul şi arendașul sunt per- 
soanele fizice sau (şi) juridice care posedă şi folosesc locuinţa ce aparţine în- 
chiriatorului (arendatorului), contra plată, în conformitate cu contractul de 
închiriere (arendă). 

Latura obiectivă a infracţiunii de la art. 258 trebuie prezentată în funcție 
de forma pe care o adoptă infracțiunea sub aspect structural. Astfel, în cazul în 
care ea adoptă forma unei infracțiuni formal-materiale, latura obiectivă include 
fapta prejudiciabilă care constă în acțiunea sau inacțiunea de încălcare a reguli- 
lor de exploatare, reparaţie sau modificare a locuinţelor dintr-un bloc de locuit 
ori a comunicaţiilor lor interne, faptă care periclitează integritatea structurală a 
blocului de locuit sau a locuinţelor altor proprietari, chiriași sau arendași. 

Dacă infracţiunea prevăzută la art. 258 din CP al RM adoptă forma unei 
infracțiuni materiale, atunci latura ei obiectivă include: 1) fapta prejudiciabilă 





6 Monitorul Oficial al Republicii Moldova, nr. 3-4, 1999. 
s: Monitorul Oficial al Republicii Moldova, nr. 130-132, 2000. 
s Monitorul Parlamentului Republicii Moldova, nr. 5, 1993. 

care constă în acțiunea sau inacțiunea de încălcare a regulilor de exploatare, 
reparaţie sau modificare a locuinţelor dintr-un bloc de locuit ori a comunica- 
ţiilor lor interne; 2) urmările prejudiciabile sub forma înrăutăţirii condiţiilor 
locative ale altor persoane, chiriaşi sau arendaşi; 3) legătura cauzală între fapta 
prejudiciabilă şi urmările prejudiciabile. 

Regulile de exploatare, reparaţie şi modificare a locuinţelor dintr-un bloc 
de locuit ori a comunicaţiilor lor interne se conţin în: Codul cu privire la locu- 
inţe al Republicii Moldova, adoptat de Sovietul Suprem al RSSM la 3.06.1983%; 
Legea Republicii Moldova privind principiile urbanismului și amenajării te- 
ritoriului, adoptată de Parlamentul Republicii Moldova la 17.05.1996%; Legea 
condominiului în fondul locativ; Hotărârea Guvernului Republicii Moldova 
despre aprobarea Regulamentului privind certificatul de urbanism şi auto- 
rizarea construirii sau desființării construcţiilor şi amenajărilor, nr. 360 din 
18.04.1997%; Hotărârea Guvernului Republicii Moldova privind aprobarea 
Concepţiei sistemului de exploatare a fondului construit existent, nr. 378 din 
22.04.1997%; Hotărârea Guvernului Republicii Moldova privind urmărirea 
comportării în exploatare, intervenţiile în timp şi postutilizarea construc- 
ţiilor, nr. 382 din 24.04.19977%; Hotărârea Guvernului Republicii Moldova 
privind aprobarea Regulilor provizorii de exploatare a locuinţelor, întreținere 
a blocurilor locative şi teritoriilor aferente în Republica Moldova; Hotărârea 
Guvernului Republicii Moldova despre aprobarea Regulamentului privind 
autorizarea funcţionării şi schimbării destinaţiei construcţiilor şi amenajări- 
lor, nr. 306 din 30.03.2000”! etc. 

În special, prin aceste reguli, se interzice: modificarea, reamenajarea, 
consolidarea şi reparația capitală a clădirilor şi edificiilor, executate fără cer- 
tificatul de urbanism și autorizaţia de construire; efectuarea în locuinţă a lu- 
crărilor care provoacă deteriorarea încăperilor sau încalcă condiţiile normale 
de trai ale altor locatari; construirea, fără autorizaţie, a balcoanelor, loggiilor 
şi altor asemenea construcții de folosire individuală; resistematizarea locuin- 
ței, fără permisiunea proprietarului blocului de locuit şi fără documentația 
de proiect, elaborată de către specialiştii atestaţi, în baza expertizei tehnice, şi 
coordonată cu Inspecţia de Stat în Construcţii etc. 





$  Veștile Sovietului Suprem al RSSM, nr. 6, 1983. 
Monitorul Oficial al Republicii Moldova, nr. 1-2, 1997. 

s Monitorul Oficial al Republicii Moldova, nr. 31-32, 1997. 
“ Monitorul Oficial al Republicii Moldova, nr. 31-32, 1997. 
7 Monitorul Oficial al Republicii Moldova, nr. 35-36, 1997. 
71 Monitorul Oficial al Republicii Moldova, nr. 37-38, 2000. 

Periclitarea integrității structurale a blocului de locuit sau a locuinţelor 
altor proprietari, chiriaşi sau arendași este confirmată prin raportul expertizei 
tehnice în construcții. 

Înrăutăţirea condiţiilor locative ale altor proprietari, chiriaşi sau arendaşi 
se concretizează în faptul că indicii de siguranţă în exploatare a locuinţei, de 
igienă şi sănătate a oamenilor, de izolaţie termică sau hidrofugă, de protecţie 
împotriva zgomotului etc. nu corespund normativelor admisibile. 

Infracţiunea de la art. 258 din CP al RM se consideră consumată din mo- 
mentul apariției pericolului real pentru integritatea structurală a blocului de 
locuit sau a locuinţelor altor proprietari, chiriași sau arendaşi ori din momen- 
tul constatării înrăutăţirii condiţiilor locative ale acestora. 

Dacă fapta nu implică un asemenea pericol sau astfel de urmări prejudicia- 
bile, atunci cele comise pot fi calificate conform art.148 ori 149 din Codul cu 
privire la contravenţiile administrative. 

Latura subiectivă a infracţiunii în cauză se caracterizează prin intenţie 
directă sau indirectă. Motivele infracțiunii pot consta în: interesul material, 
răzbunare, ură, intenţii huliganice etc. 

Subiectul infracțiunii este persoana fizică responsabilă, care la momentul 
săvârșirii infracţiunii a atins vârsta de 16 ani şi care are calitatea specială de 
proprietar, chiriaş sau arendaș. 

Capitolul XII 


INFRACȚIUNI ÎN DOMENIUL INFORMATICII 
ȘI TELECOMUNICAȚIILOR 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACŢIUNILOR ÎN DOMENIUL 
INFORMATICII ȘI TELECOMUNICAŢIILOR 


Dezvoltarea rapidă a tehnologiilor informaționale are un impact direct asu- 
pra tuturor sectoarelor societății moderne. Integrarea computerelor şi a siste- 
melor de telecomunicaţii permit stocarea şi transmiterea informaţiei indiferent 
de distanță. Au apărut rețele de computere, inclusiv Internet, prin care oricine 
este capabil să aibă acces la orice serviciu de informare electronică, indiferent 
de locul şi ţara unde se află. Mulțimea computerelor, interconectate sau nu, 
şi utilizatorii acestora, formează un nou tip de comunitate, numită ciberspațiu. 

Crearea tehnicii de calcul cu o potenţialitate funcțională enormă, imple- 
mentarea ei amplă în activitatea economică, socială şi managerială, alături de 
sporirea considerabilă a valorii informaţiei — toate acestea dictează necesitatea 
reglementării juridice a proceselor care au loc în sfera informatizării activităţii 
umane. Actualmente, normele care reglementează aspectele juridice ale activi- 
tăţii în domeniul creării şi dezvoltării infrastructurii informaţionale naţionale, 
ca mediu de funcţionare al societăţii informaţionale din Republica Moldova, 
sunt prezente în cadrul mai multor ramuri de drept. Există şi acte normative 
speciale: Legea Republicii Moldova cu privire la informatică, adoptată de Parla- 
mentul Republicii Moldova la 22.06.2000'; Legea Republicii Moldova cu privire 
la informatizare şi resursele informaţionale de stat, adoptată de Parlamentul 
Republicii Moldova la 21.11.2003; Hotărârea Guvernului cu privire la aproba- 
rea concepției de informatizare a societăţii şi mecanismul ei de realizare, nr. 415 
din 5.07.1993 etc. Însă toate aceste norme şi acte normative nu pot să ofere o 
protecţie eficientă împotriva celor mai periculoase, din punct de vedere social, 
manifestări ale conduitei umane. Or, ciberspaţiul poate fi folosit nu doar în sco- 
puri legale, dar şi pentru a comite infracţiuni, unele din infracţiuni putând adu- 





1 Monitorul Oficial al Republicii Moldova, nr. 73-74, 2001. 
2 Monitorul Oficial al Republicii Moldova, nr. 6-12, 2004. 
3 Monitorul Parlamentului Republicii Moldova, nr. 7, 1993. 

ce prejudicii foarte mari proprietarilor resurselor şi sistemelor informaţionale 
sau de telecomunicaţii. În Republica Moldova, ca şi în întreaga lume, domeniul 
informatic şi cel telecomunicaţional au atins deja acel nivel când relaţiile sociale 
din aceste domenii nu mai pot să se formeze, desfăşoare şi dezvolte fără o apă- 
rare juridico-penală. Din această perspectivă, prezenţa, în legea penală a Repu- 
blicii Moldova, a unui capitol dedicat infracțiunilor în domeniul informaticii şi 
telecomunicaţiilor este pe deplin justificată şi salutară. 

Obiectul juridic generic al infracţiunii din Capitolul XI “Infracțiuni în 
domeniul informaticii şi telecomunicaţiilor” al Părţii speciale a Codului penal 
îl reprezintă relaţiile sociale din domeniul informaticii şi telecomunicaţiilor. 
Conform Legii cu privire la informatică, prin “informatică” se înțelege dome- 
niul de activitate care include prelucrarea şi transportarea datelor cu ajutorul 
sistemelor automatizate de calcul și mijloacelor de telecomunicaţie. Conform 
Legii telecomunicaţiilor, adoptate de Parlamentul Republicii Moldova la 
7.07.19954, prin “telecomunicaţii” se înţelege orice transmisiune, emisie sau 
recepţie de semne, semnale, înscrieri, imagini, sunete sau informaţii de orice 
natură prin fir, radio, prin sisteme optice sau alte sisteme electromagnetice. 

Fiecare din infracțiunile în domeniul informaticii are şi un obiect juridic 
special. Acest obiect îl constituie: relaţiile sociale privitoare la accesul legal la 
informaţia computerizată, precum şi relaţiile sociale referitoare la intervenţia 
legală în sistemul informaţional (lezate prin infracțiunea de la art. 259 din CP al 
RM); relaţiile sociale care vizează corectitudinea circulaţiei produselor program 
(lezate prin infracțiunea de la art. 260 din CP al RM); relaţiile sociale referitoare 
la securitatea sistemului informatic (lezate prin infracțiunea de la art. 261 din 
CP al RM); relaţiile sociale cu privire la accesul autorizat la rețelele sau serviciile 
de telecomunicaţii (lezate prin infracţiunea de la art. 261! din CP al RM). 

Lezarea obiectului juridic special se realizează prin intermediul influen- 
țării directe asupra obiectului material sau imaterial al infracţiunii: infor- 
maţiei computerizate, calculatoarelor, sistemului informatic sau reţelei infor- 
matice (în cazul infracţiunii de la art. 259 din CP al RM); programelor pentru 
calculatoare; programelor pentru calculatoare sau informaţiei care scoate din 
funcțiune suporţii materiali de informaţie, echipamentul de prelucrare a da- 
telor sau care violează sistemul de protecţie a datelor (în cazul infracțiunii de 
la art. 260 din CP al RM); informaţiei computerizate (în cazul infracțiunii de 
la art. 261 din CP al RM); rețelelor sau serviciilor de telecomunicaţii (în cazul 
infracţiunii prevăzute la art. 261! din CP al RM). 





1 Monitorul Oficial al Republicii Moldova, nr. 65-66, 1995. 

Latura obiectivă a infracţiunilor în domeniul informaticii se caracterizează 
prin aceea că fapta prejudiciabilă poate fi comisă pe calea acţiunii (art. 259, 260 
şi 261! din CP al RM) sau a acţiunii ori inacţiunii (art. 261 din CP al RM). Din 
punctul de vedere al structurii laturii obiective, infracțiunile în cauză sunt mate- 
riale (în cazul infracțiunilor de la art.259, 261 şi 261! din CP al RM) sau formale 
ori formal-materiale (în cazul infracțiunii de la art. 260 din CP al RM). 

La unele infracţiuni este obligatorie stabilirea mijloacelor (instrumentelor) 
de săvârşire a infracțiunii: mijloacele tehnice speciale (lit. e) din alin. (2) al 
art. 259 şi lit. d) din alin. (2) al art. 261! din CP al RM); programele virulente 
(art. 260 din CP al RM). 

Din punctul de vedere al laturii subiective, infracțiunile în domeniul in- 
formaticii şi telecomunicaţiilor se comit cu intenţie (în cazul infracțiunilor de 
la art. 259, 260 şi 261! din CP al RM) ori cu intenţie sau din imprudenţă (în 
cazul infracțiunii de la art. 261 din CP al RM). Deşi infracțiunea de la art. 260 
din CP al RM este una intenţionată, aceasta nu exclude manifestarea impru- 
denței față de urmările prejudiciabile în ipoteza variantei sale agravate. 

Subiectul infracţiunilor în domeniul informaticii şi telecomunicaţiilor 
este: 1) persoana fizică responsabilă, care la momentul săvârșirii infracțiunii a 
atins vârsta de 16 ani (art. 259, 261 şi 261! din CP al RM) sau 14 ani (art. 260 din 
CP al RM); 2) persoana juridică care desfăşoară activitate de întreprinzător. 

Sintetizând elementele constitutive ale infracțiunilor prevăzute în Capi- 
tolul XI din Partea specială a Codului penal, putem formula următoarea defi- 
niţie a noţiunii acestor infracțiuni: prin “infracţiuni în domeniul informaticii 
şi telecomunicaţiilor” se au în vedere faptele prejudiciabile, comise cu intenţie 
sau din imprudenţă, care lezează, prin excelenţă, relaţiile sociale din domeniul 
informaticii şi telecomunicaţiilor, răspunderea penală pentru care se prevede 
în art. 259-261! din CP al RM. 

Putem distinge următoarele două tipuri ale infracţiunilor prevăzute în 
Capitolul XI al Părții speciale a Codului penal: 

a) infracţiuni în domeniul informaticii (prevăzute la art. 259, 260, 261 din 

CP al RM); 
b) infracţiuni în domeniul telecomunicaţiilor (prevăzute la art. 261! din 
CP al RM). 

Secţiunea a II-a. INFRACŢIUNI ÎN DOMENIUL INFORMATICII 


S1. Accesul ilegal la informaţia computerizată 


Varianta-tip a infracțiunii prevăzute la art. 259 din CP al RM constă în ac- 
cesul ilegal la informaţia computerizată, adică la informaţia din calculatoare, 
de pe suporţii materiali de informaţie, din sistemul sau reţeaua informatică, 
dacă acest acces este însoţit de distrugerea, deteriorarea, modificarea, blocarea 
sau copierea informaţiei, de dereglarea funcționării calculatoarelor, a sistemu- 
lui sau a rețelei informatice. 

Obiectul juridic special al infracţiunii date este un obiect juridic complex. 
Astfel, obiectul juridic principal îl reprezintă relaţiile sociale privitoare la ac- 
cesul legal la informaţia computerizată. Obiectul juridic secundar este format 
din relaţiile sociale referitoare la intervenţia legală în sistemul informaţional. 

Obiectul material sau, după caz, imaterial al infracţiunii în cauză este 
constituit din: informaţia computerizată; calculatoare; sistemul informatic; 
rețeaua informatică. 

Conform Legii cu privire la informatizare şi resursele informaționale de 
stat, prin “informaţie” se înţeleg cunoştinţele despre persoane, subiecte, fapte, 
evenimente, fenomene, procese, obiecte, situaţii şi idei. 

Prin “informaţie computerizată” trebuie de înţeles informaţia prelucrată 
cu ajutorul computerului (calculatorului), care este stocată în computer (cal- 
culator), pe suporții materiali de informaţie, sau este traficată în sistemul sau 
rețeaua informatică. 

Prin “calculator” se are în vedere un dispozitiv sau un grup de dispozi- 
tive interconectate sau asociate, dintre care unul sau mai multe efectuează 
prelucrarea automată a informaţiei conform unui program. Prelucrarea in- 
formaţiei constă în operaţii aritmetice şi logice, operaţii de stocare şi regăsire 
a informaţiei, operaţii de comunicaţie şi control. Prelucrarea informaţiei poate 
avea loc cu intervenţia unui operator uman sau automat ori fără intervenţia 
unui operator uman. Un calculator posedă: a) dispozitive hardware - o unitate 
centrală de procesare şi periferice (de exemplu, imprimantă, ecran video, CD 
writer/reader, dispozitive de stocare); b) software (programe de calculator). 

Potrivit Legii cu privire la informatică, prin “sistem informatic” se înțelege 
ansamblul de programe şi echipamente care asigură prelucrarea automată a 
informaţiei. 

Calculatorul este sistemul informatic cel mai simplu, care poate funcționa 
de sine stătător. 

Conform Legii cu privire la informatică, prin “reţea informatică (reţea de 
calculatoare)” se are în vedere ansamblul de noduri de prelucrare a informa- 
ţiei, interconectate în scopul transportului de date. 

Aşadar, un sistem informatic poate să constea nu numai dintr-un singur cal- 
culator, ci şi dintr-o rețea de calculatoare (rețea informatică). Într-o reţea infor- 
matică, conexiunile pot fi: a) legate de pământ (de exemplu, fir, cablu); b) fără fir 
(de exemplu, radio, infraroşu, satelit); c) de ambele tipuri. O reţea informatică 
poate fi limitată geografic la o arie mică (o clădire, un oraş) sau poate ocupa o 
arie mare (o ţară, mai multe țări). Rețelele informatice pot fi interconectate. In- 
ternet este o rețea informatică globală care constă din mai multe rețele informa- 
tice interconectate, toate folosind aceleaşi protocoale de comunicaţie. 

Victimă a infracţiunii de acces ilegal la informaţia computerizată este pro- 
prietarul sau posesorul de resurse şi sisteme informaţionale, de tehnologii şi 
mijloace de asigurare a acestora, adică: persoana fizică, persoana juridică sau 
statul care exercită integral sau parțial dreptul de posesiune, folosință şi dispo- 
ziţie asupra resurselor şi sistemelor informaţionale, tehnologiilor şi mijloacelor 
de asigurare a acestora. 

De asemenea, ca victimă poate apărea utilizatorul de informație compute- 
rizată. 

Latura obiectivă a infracţiunii de la art. 259 din CP al RM include: a) fapta 
prejudiciabilă care constă în acțiunea principală de acces ilegal la informaţia 
computerizată, însoţită de acţiunea adiacentă de distrugere, deteriorare, 
modificare, blocare sau copiere a informaţiei, de dereglare a funcționării cal- 
culatoarelor, a sistemului sau a reţelei informatice; b) urmările prejudiciabile 
care se exprimă sub formă de distrugere, deteriorare, modificare, blocare sau 
copiere a informaţiei, de dereglare a funcționării calculatoarelor, a sistemului 
sau a rețelei informatice; c) legătura cauzală între fapta prejudiciabilă şi urmă- 
rile prejudiciabile. 

“Acces” înseamnă uzitarea de resursele unui sistem informatic, adică da- 
rea de instrucţiuni unui sistem informatic, comunicarea cu/printr-un sistem 
informatic, stocarea informaţiei sau regăsirea acesteia într-un sistem informa- 
tic. Accesul include intrarea într-un alt sistem informatic, conectat prin rețele 
de telecomunicaţii publice sau într-un alt sistem informatic din aceeași rețea 
informatică, indiferent de metoda de comunicare. 

Accesul trebuie să fie ilegal, adică să se realizeze prin încălcarea măsurilor 
de securitate reglementare, cu intenţia de a obţine informaţia computerizată ce 
constituie secret personal sau secret de stat, ori o altă informaţie confidențială, 
a cărei colectare sau răspândire poate prejudicia interesele publice sau dreptu- 
rile şi interesele ocrotite de lege ale persoanelor fizice ori juridice. 

Nu se consideră acces ilegal: 1) accesul autorizat de către proprietarul sau 
posesorul resurselor şi sistemelor informaţionale, al tehnologiilor şi mijloace- 
lor de asigurare a acestora, pentru testarea sau protecția sistemului informatic; 
2) accesul autorităţilor publice în contextul urmăririi penale sau al efectuării 
măsurilor operative de investigaţii, în conformitate cu legea; 3) accesul în ac- 
tivitățile obişnuite şi legitime de proiectare a sistemelor informatice, practicile 
de operare curentă a sistemelor informatice sau practicile comerciale legale; 
4) accesul la informaţia despre sine. 

Doar accesul ilegal la informaţia computerizată este insuficient pentru a 
întregi fapta prejudiciabilă. Accesul ilegal la informația computerizată nu poa- 
te de sine stătător să antreneze producerea urmărilor prejudiciabile. Aşadar, 
în context, acţiunea principală se poate afla în legătură cauzală cu urmările 
prejudiciabile, numai dacă este însoțită de acțiunea adiacentă. 

Acţiunea adiacentă se poate prezenta sub următoarele modalităţi alter- 
native: a) distrugerea informaţiei computerizate; b) deteriorarea informaţiei 
computerizate; c) modificarea informaţiei computerizate; d) blocarea infor- 
maţiei computerizate; e) copierea informaţiei computerizate; f) dereglarea 
funcţionării calculatoarelor, a sistemului sau a rețelei informatice. 

În fond, este vorba despre mai multe forme de intervenţie ilegală în siste- 
mul informaţional, care se concretizează, respectiv, în: a) ştergerea ireversibilă 
şi completă a informaţiei computerizate; b) aducerea informaţiei computeri- 
zate într-o stare care o face inutilizabilă temporar sau în parte; c) alterarea 
informaţiei computerizate iniţiale; d) crearea de inaccesibilitate a informaţiei 
computerizate, deşi informaţia dată se păstrează; e) reproducerea informaţiei 
computerizate originale, deşi această informaţie se păstrează intactă şi în stare 
de utilizare; f) disfuncţionalizarea calculatoarelor, a sistemului sau a rețelei 
informatice, având ca efect oferirea unei informaţii incorecte, refuzul oferirii 
informaţiei, scoaterea din funcţiune sau întreruperea funcționării etc. 

Infracţiunea prevăzută la art. 259 din CP al RM este una materială. Ea se 
consideră consumată din momentul survenirii urmărilor prejudiciabile sub 
forma distrugerii, deteriorării, modificării, blocării sau copierii informaţiei 
computerizate ori a dereglării funcționării calculatoarelor, a sistemului sau a 
reţelei informatice. 

Latura subiectivă a infracțiunii în cauză se caracterizează prin intenţie 
directă sau indirectă. Motivele infracţiunii pot consta în: interesul “sportiv”, 
intenţii huliganice, răzbunare, interes material etc. 

Subiectul infracţiunii este: 1) persoana fizică responsabilă, care la mo- 
mentul săvârșirii infracţiunii a atins vârsta de 16 ani; 2) persoana juridică care 
desfăşoară activitate de întreprinzător. 

Varianta agravată a accesului ilegal la informaţia computerizată, prevăzută 
la alin. (2) al art. 259 din CP al RM, presupune comiterea acestei infracțiuni: 

a) repetat; 

b) de două sau mai multe persoane; 

c) cu violarea sistemului de protecţie; 

d) cu conectarea la canalele de telecomunicaţii; 

e) cu folosirea unor mijloace tehnice speciale. 

Ne vom pronunţa asupra ultimelor trei circumstanţe agravante, deoarece 
celelalte ne sunt cunoscute. 

Sistemul de protecţie reprezintă totalitatea procedurilor tehnico-organiza- 
ţionale, utilizate şi instituite pentru a se evita cauzarea oricăror prejudicii pro- 
prietarilor sau posesorilor sistemelor informaţionale, ai tehnologiilor şi mij- 
loacelor de asigurare a acestora ori utilizatorilor informaţiei computerizate. 

Violarea sistemului de protecţie se face pe calea: folosirii unei parole 
străine; mascării în utilizator legitim; schimbării adreselor fizice ale echipa- 
mentelor tehnice; identificării punctelor vulnerabile şi “spargerii” sistemului 
de protecţie etc. 

Conectarea la canalele de telecomunicaţii presupune facilitarea accesu- 
lui ilegal la informaţia computerizată, pe calea recepţiei de semne, semnale, 
înscrieri, imagini, sunete sau informaţii de orice natură, prin fir, radio, prin 
sisteme optice sau alte sisteme electromagnetice. 

Prin “folosirea unor mijloace tehnice speciale” se are în vedere intercepta- 
rea transmisiilor de informație computerizată ale unui sistem informatic sau 
în interiorul unui sistem informatic, inclusiv emisiile electromagnetice de la 
un sistem informatic, emisii purtătoare de informaţie computerizată, prin 
intermediul unor dispozitive tehnice ataşate la canalele de telecomunicaţii 
sau al unor dispozitive concepute sau adaptate pentru a colecta şi înregistra 
transmisiile fără fir. 


$2. Introducerea sau răspândirea programelor virulente 
pentru calculatoare 


Varianta-tip a infracțiunii de la art. 260 din CP al RM constă în intro- 
ducerea cu bună-ştiinţă în programele pentru calculatoare a modificărilor 
cu caracter virusulent sau răspândirea programelor pentru calculatoare ori a 
informaţiei care scoate din funcţiune suporții materiali de informaţie, echipa- 
mentul de prelucrare a datelor sau violează sistemul de protecție. 

Obiectul juridic special al infracţiunii date îl reprezintă relaţiile sociale 
privitoare la corectitudinea circulaţiei produselor program (software). 

Obiectul material sau imaterial al infracţiunii în cauză este format din: 
programe pentru calculatoare; programe pentru calculatoare sau informaţia 
care scoate din funcţiune suporții materiali de informaţie, echipamentul de 
prelucrare a datelor ori care violează sistemul de protecţie a datelor etc. 

Conform Legii cu privire la informatică, prin “program pentru calculator” 
se înţelege secvenţa de declaraţii şi instrucțiuni ale unui limbaj de programare, 
lansată într-un mediu operațional al calculatorului, pentru îndeplinirea anu- 
mitor funcţii ori soluționarea unor probleme. 

Programele pentru calculatoare sau informaţia care scoate din funcţiune 
suporții materiali de informaţie, echipamentul de prelucrare a datelor sau care 
violează sistemul de protecţie a datelor reprezintă agenţi de contaminare a 
calculatoarelor, concepuţi special pentru a contamina programe pentru calcu- 
latoare sau informaţia computerizată ori pentru a consuma resurse de calcula- 
tor, ori pentru a modifica, distruge, deteriora, bloca sau copia informaţia com- 
puterizată, ori pentru a uzurpa operarea normală a unui sistem informatic. 

Agenţii de contaminare menţionaţi constituie: “bombe logice” (programe 
care detonează la un moment dat specificat, având ca efect distrugerea infor- 
maţiei, încetinirea operării sistemului informatic etc.); “viermi informatici” 
(programe distructive care pot “scormoni” prin reţele informatice pentru a 
se instala pe alte calculatoare); “viruşi informatici” (programe distructive, 
care, spre deosebire de “viermii informatici”, nu pot rula independent, ci sunt 
plantate într-un program gazdă, iar în momentul în care acesta este activat, 
“virusul informatic” intră în memoria calculatorului, apoi atașează copii ale 
sale pe alte programe); alte entități similare. 

Victima infracțiunii de la art. 260 din CP al RM este proprietarul sau po- 
sesorul de resurse şi sisteme informaționale, de tehnologii și mijloace de asigu- 
rare a acestora ori utilizatorul de informaţie computerizată, ori altă persoană. 

Latura obiectivă a infracţiunii date se prezintă după cum adoptă forma 
unei infracțiuni formale sau a unei infracțiuni formal-materiale. 

În primul caz, latura obiectivă include fapta prejudiciabilă care constă în 
acțiunea de introducere în programele pentru calculatoare a modificărilor cu 
caracter virusulent. 

În cel de-al doilea caz, fapta prejudiciabilă include acţiunea de răspândire 
a programelor pentru calculatoare ori a informaţiei, dacă această acţiune im- 
plică pericolul real de scoatere din funcţie a suporțţilor materiali de informaţie, 
a echipamentului de prelucrare a datelor ori de violare a sistemului de protec- 
ţie a datelor. 

Prin “introducerea în programele pentru calculator a modificărilor cu 
caracter virusulent” se înțelege prelucrarea algoritmului programelor respec- 
tive, inclusiv pe calea excluderii unor fragmente ale acestuia, ori a substituirii 
acestor fragmente prin altele, ori a completării algoritmului programelor, 
astfel încât programele pentru calculatoare afectate dobândesc calităţile unor 
“viruşi informatici”. 

Prin “răspândirea programelor pentru calculatoare ori a informaţiei care 
scoate din funcţiune suporțţii materiali de informaţie, echipamentul de pre- 
lucrare a datelor, ori care violează sistemul de protecţie a datelor” se înţelege 
punerea în circulaţie a respectivelor entități prin reţeaua informatică (locală, 
regională sau globală) sau prin intermediul suporţilor materiali de informaţie, 
pe calea vânzării, donării, dării în folosință temporară etc. 

Infracţiunea prevăzută la art. 260 din CP al RM se consideră consumată 
din momentul introducerii în programele pentru calculatoare a modificărilor 
cu caracter virusulent sau din momentul apariţiei pericolului real de scoatere 
din funcțiune a suporţilor materiali de informaţie, a echipamentului de prelu- 
crare a datelor ori de violare a sistemului de protecţie a datelor. 

Latura subiectivă a infracțiunii în cauză se caracterizează prin intenţie 
directă ori intenţie directă sau indirectă. Motivele infracțiunii pot consta în: 
interesul material (de exemplu, când făptuitorul este, în acelaşi timp, autorul, 
proprietarul, concesionarul programelor antivirus); răzbunare; intenţii huli- 
ganice etc. 

Subiectul infracţiunii este: 1) persoana fizică responsabilă, care la mo- 
mentul comiterii infracțiunii a împlinit vârsta de 14 ani; 2) persoana juridică 
care desfășoară activitate de întreprinzător. 

Varianta agravată a infracţiunii în cauză, prevăzută la alin. (2) al art. 260 
din CP al RM, presupune săvârşirea răspândirii programelor virusulente pen- 
tru calculatoare, dacă aceasta a provocat urmări grave. 

În această situaţie, infracțiunea adoptă forma unei infracţiuni materiale. 
Sub aspectul laturii subiective, făptuitorul manifestă imprudenţă în raport cu 
urmările grave. 

Prin “urmări grave” se înţelege: decesul persoanei sau vătămarea gravă 
a integrității corporale sau a sănătăţii persoanei; producerea de accidente de 
proporţii; dereglarea substanţială a activităţii instituţiilor, întreprinderilor 
sau organizaţiilor; pierderea ireversibilă a informaţiei deosebit de valoroase; 
ieşirea din funcţie a unor mijloace tehnice cu valoare de unicat; deconspirarea 
unui secret personal, secret de stat sau a unei alte informaţii confidenţiale etc. 

53. Încălcarea regulilor de securitate a sistemului informatic 


La art. 261 din CP al RM se prevede răspunderea penală pentru încălcarea 
regulilor de colectare, prelucrare, păstrare, difuzare, repartizare a informaţiei 
ori a regulilor de protecţie a sistemului informatic, prevăzute în conformitate 
cu statutul informaţiei sau gradul ei de protecție, dacă această acţiune a con- 
tribuit la însușirea (a se citi — sustragerea), denaturarea sau distrugerea infor- 
maţiei ori a provocat alte urmări grave. 

Obiectul juridic special al infracțiunii date este constituit din relaţiile 
sociale referitoare la securitatea sistemului informatic. 

Obiectul material sau imaterial al infracţiunii constă în informaţia com- 
puterizată sau alte entități, inerente pe fundalul provocării altor urmări grave. 

Victimă a infracţiunii este: proprietarul sau posesorul resurselor şi siste- 
melor informaţionale, al tehnologiilor şi mijloacelor de asigurare a acestora; 
utilizatorul informaţiei computerizate; altă persoană. 

Latura obiectivă a infracţiunii prevăzute la art. 261 din CP al RM conţine: 
1) fapta prejudiciabilă care se exprimă în acțiunea sau inacțiunea de încălcare a 
regulilor de colectare, prelucrare, păstrare, difuzare, repartizare a informaţiei 
ori a regulilor de protecţie a sistemului informatic, prevăzute în conformitate 
cu statutul informaţiei sau gradul ei de protecţie; 2) urmările prejudiciabile 
sub forma: a) însuşirii (sustragerii), denaturării sau distrugerii informaţiei sau 
b) provocării altor urmări grave; 3) legătura cauzală între fapta prejudiciabilă 
şi urmările prejudiciabile. 

Regulile de colectare, prelucrare, păstrare, difuzare, repartizare a informa- 
ţiei ori de protecţie a sistemului informatic sunt prevăzute în: certificatele de 
calitate ale calculatoarelor; descrierile tehnice şi instrucţiunile de exploatare a 
calculatoarelor; instrucţiunile de utilizare a programelor pentru calculatoare. 
La calificare, este necesar de stabilit cu exactitate: ce regulă tehnică de exploa- 
tare a fost încălcată și dacă făptuitorul era obligat să respecte regula în cauză. 

Accentuăm că, sub incidenţa art. 261 din CP al RM, nu nimereşte încăl- 
carea regulilor de realizare a dreptului de acces la informaţie, de culegere sau 
răspândire a acesteia, reguli care nu au nici o legătură cu exploatarea tehnică 
a calculatoarelor. În astfel de cazuri, cele comise pot fi calificate conform 
art. 177, 180, 338 etc. din CP al RM. 

În contextul infracțiunii de la art. 261 din CP al RM, încălcarea regulilor 
de colectare, prelucrare, păstrare, difuzare, repartizare a informaţiei ori de 
protecţie a sistemului informatic poate avea un caracter fizic (cuplarea inco- 
rectă a calculatorului; încălcarea regimului termic şi de umiditate în încăpere; 
încălcarea termenelor deservirii tehnice; utilizarea unor produse program ne- 

certificate etc.) sau caracter intelectual (încălcarea regulilor de dialogare cu 
programul pentru calculator; introducerea informaţiei a cărei prelucrare este 
imposibilă, ţinând cont de parametrii tehnici disponibili etc.). 

Infracţiunea în cauză este o infracțiune materială. Ea se consideră con- 
sumată din momentul survenirii urmărilor prejudiciabile sub forma însuşirii 
(sustragerii), denaturării sau distrugerii informaţiei ori a producerii altor 
urmări grave. 

Noţiunea “urmări grave” are acelaşi conţinut ca în cazul infracțiunii pre- 
văzute la art. 260 din CP al RM. 

Latura subiectivă a infracţiunii de încălcare a regulilor de securitate a 
sistemului informatic se caracterizează prin intenţie directă sau indirectă ori 
imprudenţă în raport cu fapta prejudiciabilă şi imprudenţă în raport cu urmă- 
rile prejudiciabile. Motivele infracţiunii pot consta în: indolență; năzuinţa de 
a-şi realiza volumul stabilit de lucru cât mai repede şi de a se odihni etc. 

Subiectul infracţiunii este: 1) persoana fizică responsabilă, care la mo- 
mentul săvârșirii infracțiunii a atins vârsta de 16 ani; 2) persoana juridică care 
desfăşoară activitate de întreprinzător. 

Persoana fizică trebuie să aibă calitatea unui subiect special, deoarece poa- 
te fi numai persoana care are drept obligaţii profesionale respectarea regulilor 
de colectare, prelucrare, păstrare, difuzare, repartizare a informaţiei ori a re- 
gulilor de protecţie a sistemului informatic. 


Secţiunea a III-a. INFRACŢIUNI ÎN DOMENIUL 
TELECOMUNICAȚIILOR 


S1. Accesul neautorizat la reţelele și serviciile 
de telecomunicații 


Varianta-tip a infracţiunii de la art. 261! din CP al RM? se exprimă în 
accesul neautorizat la reţelele și/sau serviciile de telecomunicaţii cu utilizarea 
reţelelor şi/sau serviciilor de telecomunicaţii ale altor operatori, dacă aceasta a 
cauzat daune în proporţii mari. 





5 Articolul 261! al Codului penal a fost introdus prin Legea Republicii Moldova pentru 
modificarea şi completarea Legii telecomunicaţiilor şi a Codului penal al Republicii 
Moldova, adoptată de Parlamentul Republicii Moldova la 9.07.2004// Monitorul Oficial 
al Republicii Moldova, nr. 189-192, 2004. 

Obiectul juridic special al infracţiunii date îl reprezintă relaţiile sociale cu 
privire la accesul autorizat la reţelele sau serviciile de telecomunicaţii. 

În acord cu art. 2 al Legii telecomunicaţiilor, prin “acces autorizat la reţe- 
lele sau serviciile de telecomunicaţii” se înţelege punerea la dispoziţia unui alt 
operator a unor elemente de rețea, a infrastructurii şi/sau a serviciilor, în con- 
diții determinate, în mod exclusiv sau neexclusiv, în scopul prestării serviciilor 
de telecomunicaţii. 

Obiectul material al faptei infracționale examinate îl constituie rețelele de 
telecomunicaţii, adică ansamblurile canalelor de transmisiune, ale circuitelor, 
ale echipamentelor şi ale centrelor de comunicaţii, care asigură conexiuni în- 
tre două sau mai multe puncte terminale pentru realizarea telecomunicaţiilor 
între acestea. 

În calitate de obiect imaterial al infracţiunii prevăzute la art. 261! din CP 
al RM apar serviciile de telecomunicaţii, adică serviciile în domeniul teleco- 
municaţiilor, destinate utilizatorilor şi prestate contra plată (servicii de comu- 
nicaţii telefonice, de telegraf, de telex). 

Victimă a infracţiunii de acces neautorizat la rețelele şi serviciile de tele- 
comunicaţii este persoana juridică concretizată în operatorul care prestează 
autorizat serviciile de telecomunicaţii. 

Latura obiectivă a faptei infracționale în cauză include: a) fapta prejudi- 
ciabilă constând în acţiunea de acces neautorizat la rețelele şi/sau serviciile de 
telecomunicaţii; b) urmările prejudiciabile care se exprimă în daune în proporții 
mari; c) legătura cauzală între fapta prejudiciabilă şi urmările prejudiciabile. 

Potrivit art. 2 din Legea telecomunicaţiilor, prin “acces neautorizat” se în- 
ţelege utilizarea de către o persoană fizică sau juridică a unei rețele şi/sau a unui 
serviciu ale unui operator, fără încheierea unui contract de utilizare sau fără alte 
temeiuri legale care ar determina condiţiile în care se acceptă accesul autorizat. 

După cum rezultă din definiţia acestei noţiuni, devine superfluă prezenţa, 
în dispoziţia alin. (1) al art. 261! din CP al RM, a expresiei “utilizarea reţelelor 
şi/sau serviciilor de telecomunicaţii ale altor operatori”. Această expresie nu 
face decât să dubleze noţiunea “acces neautorizat”. 

Accesul neautorizat la reţelele şi/sau serviciile de telecomunicaţii se pre- 
zintă sub oricare din următoarele modalităţi: 

1) schimbarea originii apelurilor telefonice; 

2) terminația neautorizată a traficului telefonic; 

3) accesul neautorizat la elemente ale rețelei, la infrastructura şi la servicii- 
le asociate, care poate implica conectarea echipamentului, prin mijloace 
fixe sau mobile, incluzând accesul la bucla locală, la infrastructura şi la 
serviciile necesare furnizării de servicii prin bucla locală; 

4) prestarea neautorizată a serviciilor de telecomunicaţii, utilizând rețelele 

altor operatori; 

5) accesul neautorizat la infrastructura fizică, incluzând clădiri, conducte 

şi piloni; 

6) accesul neautorizat la transpunerea numerelor sau a sistemelor care 

oferă funcționalitate echivalentă; 

7) accesul neautorizat la rețele fixe şi mobile, în special pentru roaming 

național şi internaţional. 

Pentru a antrena răspunderea penală, accesul neautorizat la rețelele şi/sau 
serviciile de telecomunicaţii trebuie să cauzeze daune în proporții mari. Dacă 
acțiunea nominalizată nu implică producerea unor asemenea urmări, cele co- 
mise pot fi calificate conform art. 1424 din Codul cu privire la contravenţiile 
administrative. 

Fapta incriminată la art. 261! din CP al RM este o infracțiune materială. Ea 
se consideră consumată din momentul survenirii daunelor în proporții mari. 

Latura subiectivă a infracţiunii prevăzute la art. 261! din CP al RM se 
caracterizează prin intenţie directă sau indirectă. Motivele infracţiunii se con- 
cretizează, în majoritatea cazurilor, în interesul material. 

Subiectul infracţiunii examinate este: 1) persoana fizică responsabilă, care 
la momentul săvârşirii infracțiunii a atins vârsta de 16 ani; 2) persoana juridi- 
că care desfăşoară activitate de întreprinzător. 

În calitate de subiect al infracțiunii poate apare inclusiv un operator care 
prestează servicii de telecomunicații, altul decât victima infracțiunii. 

Varianta agravată a accesului neautorizat la rețelele şi serviciile de teleco- 
municaţii, prevăzută la alin. (2) art. 261! din CP al RM, presupune comiterea 
acestei fapte infracționale în prezenţa vreuneia din următoarele circumstanțe: 

a) săvârşită repetat; 

b) săvârşită de două sau mai multe persoane; 

c) săvârşită cu violarea sistemelor de protecţie; 

d) săvârşită cu folosirea mijloacelor tehnice speciale; 

e) care a cauzat daune în proporții deosebit de mari. 

Pentru interpretarea acestor circumstanţe agravante, facem trimitere la 
explicaţiile anterioare, cu ajustările de rigoare, condiţionate de specificul in- 
fracțiunii prevăzute la art. 261! din CP al RM. 

Capitolul XIII 


INFRACȚIUNI ÎN DOMENIUL TRANSPORTURILOR 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACŢIUNILOR ÎN DOMENIUL 
TRANSPORTURILOR 


Evoluţia societăţii în Republica Moldova a determinat şi o dezvoltare ver- 
tiginoasă a numărului şi tipurilor de transporturi. Astfel, după cum ne indică 
datele de statistică, în ultimii patru ani, numărul mijloacelor de transport 
înmatriculate în Republica Moldova s-a triplat. Acest fapt, spre regret, însă a 
sporit şi numărul accidentelor comise. Din acest motiv, incriminarea faptelor 
prejudiciabile comise prin folosirea directă a mijloacelor cu izvor de pericol 
sporit, la exploatarea cărora este obligatorie respectarea necondiționată şi stric- 
tă a regulilor ce asigură securitatea funcţionării lor, este foarte actuală. 

Infracţiunile în domeniul transporturilor se caracterizează prin semne 
obiective şi subiective comune. 

Obiectul juridic generic al acestui grup de infracţiuni îl constituie relaţiile 
sociale cu privire la securitatea circulaţiei sau exploatării mijloacelor de trans- 
port: feroviar, naval, aerian, rutier. 

În calitate de obiect juridic special apar: relaţiile sociale cu privire la modul 
stabilit de efectuare a zborurilor, care asigură securitatea circulaţiei aeriene (art. 
262 din CP al RM); relaţiile sociale cu privire la securitatea circulaţiei și exploa- 
tării tipului concret de transport, precum şi relaţiile sociale cu privire la sănăta- 
tea sau viața persoanei, ori integritatea bunurilor (art. 263 din CP al RM) etc. 

Pentru unele infracțiuni în domeniul transportului, în calitate de obiect 
juridic secundar servesc relaţiile sociale cu privire la integritatea bunurilor, 
viaţa sau sănătatea persoanei (art. 264, art. 269 din CP al RM) etc. 

Latura obiectivă a infracțiunilor în domeniul transporturilor constă în 
încălcarea regulilor şi cerinţelor care asigură securitatea funcţionării trans- 
portului, fapt ce s-a soldat cu anumite urmări prejudiciabile în detrimentul 
unor persoane sau bunuri. 

În cele ce urmează, vom observa că majoritatea covârşitoare a dispoziţiilor 
normelor articolelor care prevăd răspunderea pentru comiterea infracțiunilor 
din Capitolul XII din Codul Penal al Republicii Moldova fac trimitere la nor- 
me nepenale. De aceea, la aplicarea acestora, va fi necesar a face trimitere la 

un şir de alte acte normative: Codul transporturilor auto al Republicii Moldo- 
va, adoptat de Parlamentul Republicii Moldova la 29.07.1998!; Regulamentul 
circulaţiei rutiere, aprobat prin Hotărârea nr. 713 din 27.07.1999 a Guvernului 
Republicii Moldova?; Legea aviaţiei civile a Republicii Moldova, adoptată de 
Parlamentul Republicii Moldova la 9.07.1997; etc. 

Infracțiunile din domeniul transporturilor pot fi comise atât prin acțiuni, 
cât şi prin inacţiuni. Totuşi, marea lor majoritate se materializează pin acţiuni. 

În cadrul acestor categorii de infracțiuni sunt cunoscute atât infracțiuni 
materiale (art. 263, art. 264, art. 265. art. 266, art. 267, art. 268, art. 269, 
art. 270, art. 274 CP al RM), cât şi formale (art. 262, art. 273, art. 275, art. 276 
din CP al RM). Infracțiunea prevăzută de art. 272 din CP al RM “Constrân- 
gerea lucrătorului din transportul feroviar, naval, aerian sau auto de a nu-și 
îndeplini obligaţiile de serviciu ” este una formal-materială. 

Astfel, în cazul infracțiunilor materiale, răspunderea penală pentru comi- 
terea infracțiunilor din domeniul transporturilor va fi posibilă în cazul când 
urmările prejudiciabile survenite se află în legătură cauzală cu fapta prin care 
s-a încălcat regula și norma concretă ce asigură funcționarea mijlocului de 
transport. De aceea, problema legăturii de cauzalitate urmează a fi discutată 
doar după stabilirea faptului încălcării respectivelor reguli care asigură cir- 
culaţia şi exploatarea transportului, precum şi concretizarea caracterului şi 
mărimii pagubei cauzate. 

Încălcarea regulilor de securitate a circulației presupune neîndeplinirea 
sau îndeplinirea necorespunzătoare de către făptuitori a unei anumite reguli 
ce reglementează securitatea circulaţiei tipului respectiv de transport (fero- 
viar, naval, aerian, auto), precum şi comiterea unor acţiuni expres interzise de 
aceste reguli. 

Urmările prejudiciabile trebuie să se afle în legătură cauzală cu încălcarea 
regulilor de securitate a circulaţiei sau de exploatare a transportului feroviar, 
naval, aerian, auto. 

În cazurile când urmările prejudiciabile au survenit ca rezultat al încăl- 
cării regulilor respective de câteva persoane, este necesar de a stabili gradul 
participării fiecăreia persoane la cauzarea daunelor, precum şi condiţiile de 
ordin tehnic, prezenţa cărora, dacă nu exclud vinovăția persoanei, urmează a 
fi considerată ca o circumstanţă ce atenuează pedeapsa penală. 





1 Monitorul Oficial al Republicii Moldova, nr. 90-91, 1998. 
2 Monitorul Oficial al Republicii Moldova, nr. 83-86, 1999. 
3 Monitorul Oficial al Republicii Moldova, nr. 69-70, 1997. 

Latura subiectivă se caracterizează atât prin vinovăţie intenţionată, cât 
şi prin imprudenţă, atât în modalitatea sa de neglijență, cât şi de încredere 
exagerată. În cazul neglijenţei, persoana nu prevede survenirea urmărilor pre- 
judiciabile ale faptei sale, deşi putea şi trebuia să le prevadă. În cazul încrederii 
exagerate, făptuitorul prevede posibilitatea survenirii urmărilor prejudiciabi- 
le, dar, în mod uşuratic, consideră că ele vor fi evitate. 

Unele infracțiuni în domeniul transporturilor pot fi săvârșite din impru- 
dență exprimată atât în formă de neglijenţă, cât şi în formă de încredere exa- 
gerată (art. 267 din CP al RM). 

Subiect al infracţiunilor cercetate poate fi persoana fizică responsabilă, 
care la momentul comiterii infracţiunii a atins vârsta de 16 ani (art. 262, 276 
din CP alRM). 

Pentru unele componenţe de infracțiuni, legiuitorul stabileşte ca subiect 
persoana fizică responsabilă, care la momentul comiterii infracţiunii a atins 
vârsta de 14 ani (art. 268, 270, 271, alin. (2) şi (3) ale art. 273, art. 275 din CP 
al RM). 

Totuşi, pentru majoritatea infracțiunilor din domeniul transporturilor, 
legiuitorul prevede un subiect special, deoarece legea, pe lângă semnele de 
bază ale subiectului (vârsta, responsabilitatea), mai impune o altă condiţie 
obligatorie. 

Astfel, la calificarea faptei în baza art. 264 din CP al RM, nu are importan- 
ță dacă făptuitorul dispune de permis de conducere a mijlocului de transport, 
dacă încălcarea a fost comisă în timpul îndeplinirii obligațiunilor de serviciu 
sau în afara orelor de lucru, dacă făptuitorul este proprietar al mijlocului de 
transport sau nu. 

Subiect al infracțiunii prevăzute de art. 269 din CP al RM pot fi pasagerii, 
pietonii sau alţi participanţi la trafic, care sunt responsabili şi la momentul co- 
miterii faptei au atins vârsta de 16 ani, sau alți participanţi la trafic: bicicliştii, 
căruțaşii, persoanele care mână vitele, persoanele care conduc motorete. 

Un alt subiect special este prevăzut de art. 265 din CP al RM. Subiect al 
acestei fapte infracționale poate fi, de exemplu, o persoană cu funcţie de răs- 
pundere sau o persoană care gestionează o organizație comercială, obştească 
sau altă organizație nestatală. 

Secţiunea a II-a. INFRACŢIUNI LEGATE NEMIJLOCIT 
DE ÎNCĂLCAREA REGULILOR DE SECURITATE 
A CIRCULAȚIEI SAU DE EXPLOATARE 
A MIJLOACELOR DE TRANSPORT 


S1. Încălcarea regulilor de zbor 


În calitate de obiect juridic special al infracţiunii prevăzute la art. 262 din 
CP al RM apar relaţiile sociale cu privire la modul stabilit de efectuare a zbo- 
rurilor, care asigură securitatea circulaţiei aeriene. 

Latura obiectivă a infracțiunii presupune încălcarea unei sau mai multor 
reguli de zbor. 

Ea se exteriorizează pin comiterea unei dintre cele trei forme alternative, 
şi anume: 

1. intrarea, ieşirea sau tranzitarea aeriană a teritoriului Republicii Moldo- 

va fără autorizaţia stabilită; 

2. nerespectarea căilor aeriene indicate în autorizaţie, a locurilor de ateri- 
zare, a punctelor de intrare, a înălțimii de zbor fără autorizarea organe- 
lor respective; 

3. altă încălcare a regulilor referitoare le executarea zborurilor în spaţiul 
aerian al Republicii Moldova. 

Intrarea ilegală presupune pătrunderea în spaţiul aerian al Republicii 
Moldova din afară, iar ieşirea presupune părăsirea lui fără autorizaţia stabilită. 
Tranzitarea ilegală se consideră trecerea spaţiului aerian al Republicii Moldova 
fără staţionări, fără autorizaţia stabilită. 

Alte încălcări ale regulilor referitoare la executarea zborurilor în spaţiul 
aerian al Republicii Moldova pot fi, de exemplu, deconectarea legăturii radio- 
bilaterale cu dispecerul terestru, trecerea spaţiului cu autorizația expirată, 
insubordonarea privind ordinul de efectuare a aterizării, lipsa sistemului de 
recunoaştere. 

Dispoziţia art. 262 din CP al RM face trimitere la anumite norme nepena- 
le. Prin urmare, pentru tragerea la răspundere penală în baza acestui articol, 
este necesară trimiterea la un punct concret al normei ce statuează regulile de 
zbor. 

Răspunderea pentru încălcarea regulilor de zbor se exclude, dacă ea a fost 
impusă ca rezultat al unor circumstanţe ce nu depind de voinţa făptuitorului, 
de exemplu, necesitatea acordării ajutorului medical unui membru al echipa- 
jului sau unui pasager, defecte tehnice ale navei aeriene, cataclism natural. În 

asemenea cazuri încălcarea regulilor de zbor poate fi examinată drept o stare 
de extremă necesitate, risc întemeiat etc. 

Infracţiunea dată este una formală şi se consideră consumată din momen- 
tul săvârşirii acțiunii prjudiciabile. 

Latura subiectivă se caracterizează atât prin vinovăţie intenţionată, cât şi 
prin imprudenţă. În cazul vinovăţiei intenționate, făptuitorul conştientizează 
că încalcă regulile de zbor, şi doreşte sau admite o asemenea încălcare. În cazul 
vinovăţiei intenţionate, motivul şi scopul încălcării regulilor de zbor la califi- 
carea faptei în baza art. 262 din CP al RM nu influenţează, dar urmează a fi 
luate în consideraţie la individualizarea pedepsei. 

Subiectul infracţiunii îl constituie un subiect special: persoana fizică (ce- 
tățean al Republicii Moldova, apatrid, cetățean străin) responsabilă, care la 
momentul comiterii faptei a atins vârsta de 16 ani. 

Din categoria dată fac parte persoanele care nemijlocit conduc nava aeria- 
nă sau alți membri ai echipajului. De asemenea, drept subiect al infracțiunii 
respective apar persoanele responsabile pentru asigurarea respectării regulilor 
de zbor, de exemplu, dispecerii aeronautici. 

Membrii echipajului, care au încălcat regulile de zbor sub imperiul con- 
strângerii fizice sau psihice, în asemenea cazuri, se află sub incidenţa art. 39 
din CP al RM (“Constrângerea fizică sau psihică”) sau, dacă şi-au menţinut 
posibilitatea de a-şi dirija acţiunile, sub incidenţa art. 38 din CP al RM (“Starea 
de extremă necesitate”), şi urmează a fi liberaţi de la răspundere penală. 


52. Încălcarea regulilor de securitate a circulaţiei 
sau de exploatare a transportului feroviar, naval sau aerian 


Legea penală (art. 263 din CP al RM) incriminează încălcarea de către un 
lucrător al transportului feroviar, naval sau aerian a regulilor de securitate a 
circulaţiei sau de exploatare a transportului, încălcare ce a cauzat din impru- 
dență o vătămare gravă sau medie a integrității corporale sau a sănătăţii ori 
daune materiale în proporții mari. 

Infracţiunea dată prezintă un pericol social sporit, deoarece deraierea tre- 
nurilor, ciocnirea navelor fluviale, căderea avioanelor, în majoritatea cazurilor, 
provoacă daune irecuperabile — pierderea de vieți omenești, daune materiale 
în proporții mari. 

În art. 263 din CP al RM, în esenţă, sunt cuprinse trei infracţiuni, legate 
între ele după tipul mijlocului de transport şi, ca urmare, după semnele laturii 
obiective, deoarece securitatea circulaţiei şi exploatării transportului feroviar, 

naval sau aerian este reglementată de diferite acte normative, în care se ţine 
cont de specificul tipului respectiv de transport. 

Obiectul juridic principal al acestei infracţiuni reprezintă relaţiile cu pri- 
vire la securitatea circulaţiei şi exploatării tipului concret de transport. 

În calitate de obiect juridic secundar sunt relaţiile sociale cu privire la 
sănătatea sau viața persoanei, ori integritatea bunurilor. 

Latura obiectivă a infracțiunii se caracterizează prin prezenţa concomi- 
tentă a următoarelor trei semne: 

a) încălcarea regulilor de securitate a circulaţiei sau de exploatare a trans- 

portului feroviar, naval sau aerian; 

b) survenirea urmărilor prejudiciabile indicate în dispoziția normei; 

c) legătura de cauzalitate între faptă şi urmările survenite. 

Dispoziţia art. 263 din CP al RM face trimitere la acte normative nepe- 
nale ce reglementează securitatea circulaţiei şi exploatării tipului respectiv de 
transport. Pentru tragerea la răspundere penală a persoanelor în baza normei 
respective, este necesar de indicat în mod obligatoriu prevederile cărui articol, 
alineat, punct sau literă din actul normativ au fost încălcate de făptuitor. 

Încălcarea regulilor de securitate a circulaţiei presupune neîndeplinirea sau 
îndeplinirea necorespunzătoare de către făptuitori a unei anumite reguli ce re- 
glementează securitatea circulaţiei tipului respectiv de transport (feroviar, na- 
val, aerian), precum şi comiterea unor acţiuni expres interzise de aceste reguli. 
De exemplu, trecerea la semnalul de interzicere al semaforului, nerespectarea 
distanţei stabilite între navele fluviale în timpul circulaţiei lor, răspunsul greşit 
al dispecerului referitor la existenţa unei piste de decolare libere. 

Încălcarea regulilor de securitate a exploatării transportului respectiv pre- 
supune încălcarea regulilor tehnice cu privire la deservirea tipului de trans- 
port. De exemplu, neluarea de măsuri pentru asigurarea securității pasagerilor 
în timpul ambarcării sau debarcării, amplasarea incorectă a încărcăturilor. 

Încălcarea altor reguli de exploatare tehnică a transporturilor, ce nu ţin 
de funcţionarea lui, nu poate constitui componenţa infracțiunii prevăzute de 
art. 263 din CPal RM. 

Pentru tragerea la răspunderea penală, nu este necesar să fie încălcate con- 
comitent regulile de securitate a circulaţiei şi regulile de exploatare a transpor- 
tului respectiv. Este suficientă doar constatarea unei singure încălcări. 

Infracţiunea dată este materială, ceea ce presupune survenirea reală a ur- 
mărilor prejudiciabile: vătămarea gravă sau medie (alin. (1) al art. 263 din CP 
al RM) ori decesul unei persoane sau alte urmări grave (alin. (2) al art. 263 din 
CP al RM). 

“Alte urmări grave” în sensul art. 263 din CP al RM pot, fi considerate: 
decesul a două sau mai multor persoane, cauzarea de daune materiale în pro- 
porţii mari sau deosebit de mari, încălcarea esenţială a orarului de lucru al 
transportului feroviar, naval sau aerian. 

Urmările prejudiciabile enumerate trebuie să se afle în legătură cauzală cu 
încălcarea regulilor de securitate a circulaţiei sau de exploatare a transportului 
feroviar, naval sau aerian. 

În cazurile când urmările prejudiciabile au survenit ca rezultat al încăl- 
cării regulilor respective de câteva persoane, este necesar de a stabili gradul 
participării fiecărei persoane la cauzarea daunelor, precum şi condiţiile de 
ordin tehnic, prezenţa cărora, dacă nu exclud vinovăția persoanei, urmează a 
fi considerată ca o circumstanţă ce atenuează pedeapsa penală. 

În cazurile când încălcarea regulilor respective a fost comisă prin inac- 
ţiune, la stabilirea legăturii cauzale este necesar de a ţine cont de faptul dacă 
inacțiunea persoanei a fost o condiţie necesară pentru survenirea urmărilor, 
precum şi dacă persoana a avut posibilitatea reală să îndeplinească cerințele 
regulilor existente în modul corespunzător. 

În dispoziţia art. 263 din CP al RM este indicat mijlocul comiterii infrac- 
ţiunii: transportul feroviar, naval, aerian. 

Prin transport feroviar se înțelege materialul rulant, care constă din mij- 
loacele de circulaţie ale căilor ferate: locomotivele (diesel, electrice, cu aburi), 
vagoanele, drezinele etc.; transportul din interiorul secției unei întreprinderi 
sau din interiorul unei mine, care asigură necesităţile de producţie doar ale 
întreprinderii respective şi nu are acces la rețeaua comună a căilor ferate, nu 
se referă la noţiunea de “transport feroviar”. Accidentele comise în timpul 
funcţionării acestuia urmează a fi calificate în funcţie de caz drept infracţiune 
contra persoanei sau conform art. 183 din CP al RM. 

În ce priveşte transportul naval, acesta poate fi fluvial sau maritim. Trans- 
portul naval este format din vase pentru pasageri, comerciale, de cercetări 
ştiinţifice, şlepuri şi şalupe fluviale, plute pescăreşti etc. 

Prin transport aerian se au în vedere avioanele, elicopterele, planoarele, 
aerostatele etc. Nu se consideră transport aerian sondele aeriene. 

Din punctul de vedere al laturii subiective, infracțiunea se comite din im- 
prudență, fapt ce este expres indicat în dispoziţia art. 263 din CP al RM. 

Subiectul infracţiunii este unul special: lucrător al transportului feroviar, 
naval, aerian. 

Subiecţi ai infracţiunii se consideră nu numai persoanele care nemijlocit 
conduc transportul (mașşiniştii,căpitanii, aviatorii), dar şi persoanele care ac- 
tivează în cadrul serviciilor circulaţiei sau exploatării transportului respectiv 

(dispeceri, conducătorii tereştri ai zborului etc.). Este necesar ca între subiect 
şi întreprinderea respectivă să fie încheiat un contract individual de muncă. 


53. Încălcarea regulilor de securitate a circulaţiei 
sau de exploatare a mijloacelor de transport 
de către persoana care conduce mijlocul de transport 


Gradul prejudiciabil al infracţiunii prevăzute la art. 264 din CP al RM 
este determinat de faptul că persoana care conduce mijlocul de transport, 
acesta prin conţinutul său constituind un izvor de pericol sporit, nu respectă 
prevederile regulilor de securitate a circulaţiei sau de exploatare a mijloacelor 
de transport şi, ca rezultat, cauzează prejudicii sănătăţii, vieții, patrimoniului 
altor persoane. 

Obiectul juridic principal al acestei infracțiuni îl constituie relaţiile so- 
ciale cu privire la securitatea funcționării mijloacelor de transport indicate în 
lege. În calitate de obiect juridic secundar al acestei infracțiuni apar relaţiile 
sociale cu privire la viaţa sau sănătatea persoanei ori integritatea bunurilor. În- 
călcarea regulilor de securitate a circulaţiei rutiere sau de exploatare a mijloa- 
celor de transport, în urma căreia au fost cauzate prejudicii materiale esenţiale 
sau mici (până la 500 unităţi convenţionale) sau vătămări corporale uşoare, 
urmează a fi calificată drept contravenţie administrativă. 

Drept obiect material, sau după caz, mijloc de comitere a infracţiunii 
urmează a fi considerat mijlocul de transport. Potrivit art. 132 din CP al RM, 
“prin mijloace de transport se înţeleg toate tipurile de automobile, tractoare 
şi alte tipuri de maşini autopropulsate, tramvaiele, troleibuzele, precum şi 
motocicletele şi alte mijloace de transport mecanice”. Prin “alte maşini auto- 
propulsate” se are în vedere transportul care circulă în mod ocazional pe dru- 
murile publice, fiind destinat executării unor lucrări de construcţie, agricole, 
silvice sau altor activități (macarale, excavatoare, combine de recoltare etc.). 
Prin “alte mijloace de transport mecanice” înţelegem orice mecanism pus în 
mişcare cu ajutorul unui motor cu volumul de lucru nu mai mic de 50 cms, 
care este subiect al regulilor de securitate a circulaţiei rutiere sau de exploatare 
a mijloacelor de transport. 

În unele cazuri, pentru determinarea parametrilor tehnici ai mijloacelor 
de transport, urmează a fi efectuată expertiza tehnică. 

Nu poate fi calificată în baza art. 264 din CP al RM încălcarea regulilor 
de conducere sau de exploatare a mașinilor de luptă, speciale sau de transport, 
care se află la balanța Ministerului Afacerilor Interne al Republicii Moldova 


Capitolul XIII 513 





sau Ministerului Apărării al Republicii Moldova. Asemenea fapte urmează a fi 
calificate în baza art. 382 din CP al RM drept infracţiuni militare. 

Latura obiectivă a acestei infracţiuni constă din: 

1. încălcarea regulilor de securitate a circulației sau de exploatare a mij- 
loacelor de transport; 

2. survenirea unor asemenea urmări prejudiciabile cum ar fi: cauzarea de 
daune materiale în proporţii mari, cauzarea unei vătămări medii sau 
grave a integrităţii corporale sau a sănătăţii, decesul unei sau mai mul- 
tor persoane; 

3. legătura de cauzalitate între încălcarea regulilor de securitate a circula- 
ţiei sau de exploatare a mijloacelor de transport şi urmările prejudicia- 
bile survenite. 

Dispoziţia art. 264 din CP al RM face trimitere la acte normative nepenale, 
în primul rând, la Regulamentul circulaţiei rutiere, care prevede atât regulile 
de securitate a circulaţiei rutiere, cât şi unele reguli de exploatare a mijloacelor 
de transport. 

Regulile de securitate a circulaţiei sunt stabilite în scopul asigurării se- 
curității conducerii mijlocului de transport în procesul deplasării lui, adică 
din momentul începerii mișcării şi până la stoparea deplină a acestei mișcări. 
Drept încălcare a regulilor de securitate a circulație sunt considerate, de 
exemplu, depăşirea vitezei, încălcarea regulilor de depăşire a altor mijloace de 
transport, trecerea la culoarea roşie a semaforului etc. 

Regulile de exploatare a mijloacelor de transport constituie o totalitate de 
măsuri care asigură starea tehnică corespunzătoare a mijlocului de transport, 
precum şi respectarea regulilor stabilite de exploatare a lui (de exemplu, trans- 
portarea oamenilor cu un mijloc de transport care nu este predestinat pentru 
aceasta. 

Ţinând cont de faptul că dispoziţia art. 264 din CP al RM face trimitere la 
anumite norme nepenale, atât în concluzia de învinuire, cât şi în sentinţa jude- 
cătorească, este necesar de indicat prevederile cărui articol sau punct concret 
din actul normativ au fost încălcate de făptuitor. 

Încălcarea regulilor de securitate a circulaţiei sau de exploatare a mijlocu- 
lui de transport poate fi comisă atât prin acţiune, cât şi prin inacţiune. În doc- 
trina dreptului penal se menţionează că, de obicei, aceste infracțiuni se comit 
prin inacţiuni, în cazul când persoana care conduce mijlocul de transport nu 
respectă anumite reguli, pe care era obligată să le respecte. 

Al doilea semn obligatoriu al laturii obiective a infracțiunii prevăzute de 
art. 264 din CP al RM îl constituie urmările prejudiciabile indicate în lege: cau- 

zarea de daune în proporţii mari, vătămarea medie a integrității corporale sau a 
sănătăţii (alin. (1) şi (2)), vătămarea gravă a integrităţii corporale sau a sănătăţii, 
ori decesul unei persoane (alin. (3) şi (4), decesul a două sau mai multor per- 
soane (alin. (5) şi (6)). Deci, infracțiunea analizată este una materială. 

Al treilea semn obligatoriu al laturii obiective a infracțiunii examinate 
este legătura de cauzalitate între fapta de încălcare a regulilor de securitate 
a circulaţiei rutiere sau de exploatare a mijloacelor de transport și urmările 
prejudiciabile sus-menţionate. 

Legiuitorul nu a inclus drept semn al laturii obiective locul comiterii faptei, 
la categoria semnelor obligatorii ale acestei infracțiuni. Prin urmare, pentru 
răspunderea penală în baza art. 264 din CP al RM nu importă locul unde a fost 
comisă infracțiunea (automagistrală, stradă, teritoriu al întreprinderii, curte, 
câmp sau alte locuri unde este posibilă circulația mijloacelor de transport). 

Alin. (2), (4), (6) ale art. 264 din CP al RM stabilesc răspunderea şi pedeap- 
sa penală pentru comiterea infracțiunii respective în stare de ebrietate. 

În cazurile în care accidentul rutier a fost comis în stare de ebrietate, con- 
statarea stării de ebrietate a conducătorului mijlocului de transport se efec- 
tuează în baza examinării medicale, în conformitate cu ordinul Ministerului 
Sănătăţii al Republicii Moldova nr. 359 din 30.12.2002 “Referitor la expertiza 
medicală pentru stabilirea stării de ebrietate” şi “controlul treziei”, anexa nr. | 
la acest ordin - Instrucţiunea “Cu privire la ordinea efectuării expertizei me- 
dicale pentru stabilirea stării de ebrietate”, anexa nr. 2 — Instrucţiunea “Cu 
privire la efectuarea expertizei medicale pentru stabilirea stării de ebrietate 
(principii generale)”. 

Concluziile expertizei medicale a stării de ebrietate sunt valabile numai în 
cazul când expertiza medicală a fost efectuată în corespundere cu cerinţele şi 
indicaţiile metodice aprobate de Ministerul Sănătăţii al Republicii Moldova. 

Prin stare de ebrietate se înţelege o stare survenită atât în urma consumu- 
lui de alcool, cât şi din cauza folosirii drogurilor, substanţelor toxice şi altor 
substanțe ce provoacă turmentarea, o stare psihofuncţională neobișnuită. 

Latura subiectivă a acestei infracțiuni se caracterizează prin vinovăţie 
imprudentă atât în modalitatea sa de neglijenţă, cât şi de încredere exagerată. 
În cazul neglijenţei, persoana nu prevede survenirea urmărilor prejudiciabile 
ale faptei sale, deşi putea şi trebuia să le prevadă. În cazul încrederii exagerate, 
făptuitorul prevede posibilitatea survenirii urmărilor prejudiciabile, dar, în 
mod ușuratic, consideră că ele vor fi evitate. 

Subiect al acestei infracțiuni este persoana fizică responsabilă, care la 
momentul comiterii faptei a atins vârsta de 16 ani și conduce un mijloc de 
transport, din cele indicate în art. 132 din CP al RM. 

La calificarea faptei în baza art. 264 din CP al RM, nu importă dacă făp- 
tuitorul dispune de permis de conducere a mijlocului de transport sau nu; a 
comis încălcarea în timpul îndeplinirii obligaţiunilor de serviciu sau în afara 
orelor de lucru; este proprietar al mijlocului de transport sau nu. 

În caz de încălcare a regulilor circulaţiei rutiere şi/sau de exploatare a 
mijloacelor de transport în timpul instruirii cursanților, răspunderea o poartă 
instructorul auto, dacă el nu a întreprins la timp măsuri pentru a preveni ur- 
mările prejudiciabile menţionate în art. 264 din CP al RM, dar nu persoana ce 
efectuează pregătirea practică. 


$4. Părăsirea locului accidentului rutier 


Potrivit art. 266 din CP al RM, se stabileşte răspunderea penală a persoa- 
nelor care conduceau mijloacele de transport şi au încălcat regulile de securi- 
tate a circulaţiei sau de exploatare a mijlocului de transport, cauzând astfel o 
vătămare gravă a integrităţii corporale sau a sănătăţii ori decesul unei sau mai 
multor persoane. 

Din componența de lăsare în primejdie legiuitorul a defalcat o componen- 
ţă separată de infracțiune (art. 266 din CP al RM) limitând cercul de subiecți 
ai acestei infracțiuni doar la persoanele care conduc mijlocul de transport şi 
sunt vinovate de încălcarea regulilor de securitate a circulaţiei sau de exploa- 
tare a mijlocului de transport. 

În literatura de specialitate nu există o părere unică referitor la obiectul 
juridic special al acestei infracțiuni. Unii autori consideră că acesta îl formează 
relaţiile sociale cu privire la securitatea publică“, alți autori susţin opinia pre- 
cum că obiectul juridic special al infracțiunii date îl formează relaţiile sociale 
cu privire la securitatea circulaţiei sau exploatarea mijloacelor de transport?. 

Art. 266 din CP al RM este plasat în Capitolul “Infracţiuni în domeniul 
transporturilor” din considerentele că, în primul rând, el se aplică numai în 
concurs cu art. 264 din CP al RM, şi prin esenţa sa constituie de fapt o cir- 
cumstanţă agravantă a acestei infracțiuni; în al doilea rând, în cazul părăsirii 
locului accidentului rutier de către făptuitor, se încalcă prevederile Regula- 
mentului circulaţiei rutiere; în rândul al treilea, incriminează comportamen- 
tul ulterior al făptuitorului, după producerea accidentului rutier. 





1 Kommenrapuiă K YK PO, Mockea, 1996, c. 480. 


5 Yeonoenoe npao. Oco6ennaa uacmv, MockBa, 1998, c. 527. 

Prin urmare, obiectul juridic special al infracţiunii date îl formează rela- 
ţiile sociale cu privire la securitatea circulaţiei sau exploatarea mijloacelor de 
transport. 

Totodată, această infracțiune atentează la relaţiile sociale cu privire la via- 
ţa sau sănătatea altor persoane. 

Aşadar, infracțiunea prevăzută de art. 266 din CP al RM este o infracțiune 
complexă, care atentează concomitent la două obiecte protejate de legea penală. 


85. Încălcarea regulilor privind menţinerea ordinii 
şi securitatea circulaţiei 


O condiţie necesară a securității funcționării transportului constă în 
respectarea regulilor privind menţinerea ordinii şi securităţii circulației nu 
numai de către conducătorii mijloacelor de transport, dar şi de către ceilalți 
participanţi la trafic. Participanţii la traficul rutier sunt toate persoanele care 
se află în sfera acţiunii sistemului “transport-drum-om”. 

Din aceste considerente, legiuitorul a incriminat drept infracțiuni în do- 
meniul transporturilor şi încălcările regulilor de circulaţie rutieră comise de 
către pietoni, pasageri, biciclişti, alți participanți la traficul rutier, dacă aceste 
încălcări au provocat urmările indicate în art. 264 din CP al RM. 

Obiectul juridic principal al infracţiunii prevăzute la art. 269 din CP al 
RM îl formează relaţiile sociale cu privire la ordinea şi securitatea circulaţiei. 
Obiectul juridic secundar al infracţiunii îl constituie relaţiile sociale cu privi- 
re la viaţa sau sănătatea altor persoane, integritatea bunurilor. 

Latura obiectivă a infracţiunii prevăzute de art. 269 din CP al RM constă 
în încălcarea regulilor privind menţinerea ordinii şi securităţii circulaţiei, 
dacă aceasta a provocat urmările indicate în art. 264 din CP al RM. 

Dispoziţia articolului dat face trimitere la anumite norme nepenale. Re- 
gulile privind menţinerea ordinii şi securităţii circulaţiei sunt reglementate de 
actele normative specifice pentru diferite tipuri de transport (feroviar, naval, 
aerian, rutier). 

Atât în concluzia de învinuire, cât şi în sentinţă, este necesar să se indice 
prevederile cărui articol sau punct din actul normativ concret au fost încălcate 
de către făptuitor. 

Infracţiunea de la art. 269 din CP al RM este o infracțiune materială, 
deoarece se consideră consumată din momentul survenirii unor asemenea 
urmări prejudiciabile cum ar fi: daune materiale în proporții mari; vătămări 
grave sau medii ale integrităţii corporale sau sănătăţii, decesul unei sau mai 
multor persoane. 

Urmările prejudiciabile sus-indicate trebuie să se afle în legătură de cauza- 
litate cu încălcarea regulilor privind menţinerea ordinii şi securității circulaţiei. 

Semnele secundare ale laturii obiective (locul, timpul, circumstanţele etc. 
ale comiterii faptei) la calificare nu importă, dar urmează a fi luate în conside- 
raţie la aplicarea pedepsei. 

Latura subiectivă a infracţiunii date se caracterizează prin vinovăţie im- 
prudentă. 

Făptuitorul prevedea posibilitatea survenirii urmărilor prejudiciabile, dar, 
în mod uşuratic, spera că ele vor fi evitate sau nu le-a prevăzut, deşi putea şi 
trebuia să le prevadă. 

Subiecţi ai acestei infracţiuni, precum este indicat în dispoziţia art. 269 
din CP al RM, sunt pasagerii, pietonii sau alţi participanţi la trafic, care sunt 
responsabili şi la momentul comiterii faptei au atins vârsta de 16 ani. 

“Alţi participanţi la trafic” se consideră bicicliștii, căruțaşii, persoanele 
care mână vitele, persoanele care conduc motoretele. 


56. Oprirea samavolnică, fără necesitate, a trenului 


Obiectul juridic principal al infracţiunii date îl constituie relaţiile sociale 
cu privire la securitatea circulaţiei şi exploatării transportului feroviar. 

În calitate de obiect juridic secundar al infracţiunii prevăzute la art. 270 
din CP al RM apar relaţiile cu privire la viaţa şi sănătatea persoanei, integri- 
tatea bunurilor. 

Latura obiectivă a infracţiunii se realizează prin oprirea samavolnică, 
fără necesitate, a trenului, prin decuplarea conductei generale a frânei sau 
printr-un alt mijloc, dacă aceasta a provocat accidente cu oameni, deraierea 
sau deteriorarea materialului rulant sau alte urmări grave. 

Oprirea samavolnică presupune oprirea trenului fără permisiunea însoţi- 
torului de vagon, mașşinistului sau a altor lucrători ai transportului feroviar. 

Oprirea fără necesitate presupune că, în momentul opririi trenului, n-au 
existat motive întemeiate care să justifice astfel de acţiuni cum ar fi necesitatea 
de a preveni o deraiere sau avarie a trenului, ori lichidarea unui incendiu în 
tren, ori reținerea unui infractor periculos, ori spitalizarea unei persoane grav 
bolnave etc. 

Prin decuplarea conductei generale a frânei se înțelege dezlegarea ele- 
mentelor sistemului tehnic al conductei generale a frânei, care leagă locomoti- 
va cu toate vagoanele trenului. 

Alt mijloc de oprire samavolnică, fără necesitate, a trenului poate fi ro- 
binetul de oprire sau actele de semnalizare falsă, făcute cu felinare, fanioane, 

palete, indicatoare colorate sau luminare, sonerii etc. Semnalizările se socot 
mincinoase dacă ele exprimă o altă indicație decât aceea care se impunea în 
situaţia respectivă. 

Prin accidente cu oameni urmează de înțeles cauzarea vătămării grave a 
integrităţii corporale sau a sănătăţii unei persoane sau a vătămării corporale 
medii mai multor persoane, sau decesul unei persoane. 

Prin deraiere se înţelege răsturnarea locomotivei, vagoanelor de pe calea 
ferată, în urma căreia s-au produs accidente periculoase pentru viața oameni- 
lor, au fost cauzate daune materiale de proporții mari. 

Prin deteriorarea materialului rulant se înțelege degradarea locomotivei 
şi vagoanelor care nu pot fi utilizate potrivit destinaţiei lor fără o reparaţie 
capitală. 

Prin alte urmări grave se au în vedere decesul a două sau mai multor per- 
soane, încălcarea traficului feroviar, staționarea îndelungată neproductivă a 
vagoanelor, cauzarea unor daune materiale în proporţii deosebit de mari etc. 

Urmările prejudiciabile enumerate trebuie să fie în legătură cauzală cu 
oprirea samavolnică, fără necesitate, a trenului. 

Latura subiectivă se caracterizează prin vinovăţie imprudentă față de 
urmările survenite. 

Subiect al infracţiunii este orice persoană fizică responsabilă, care a atins 
vârsta de 14 ani la momentul comiterii faptei. 


Secţiunea a III-a. ALTE INFRACŢIUNI ÎN DOMENIUL 
TRANSPORTURILOR 


$1. Punerea în exploatare a mijloacelor de transport 
cu defecte tehnice vădite 


Art. 265 din CP al RM stabilește răspunderea penală pentru punerea în 
exploatare a mijloacelor de transport cu defecte tehnice vădite sau altă încălca- 
re gravă a regulilor de exploatare a acestora, ce asigură securitatea circulaţiei, 
săvârşită de către o persoană responsabilă pentru starea tehnică sau pentru 
exploatarea mijloacelor de transport, precum şi încălcarea de către o persoană 
cu funcţie de răspundere ori de către o persoană care gestionează o organizaţie 
comercială, obştească sau o altă organizaţie nestatală a regimului de lucru al 
şoferilor sau mecanizatorilor, dacă acestea au provocat urmările prevăzute de 
art. 264 din CP al RM. 

Pericolul social al acestei infracțiuni se manifestă prin faptul că se aten- 
tează la securitatea circulaţiei de transport, chiar şi în cazurile când persoana 
care nemijlocit conduce mijlocul de transport nu încalcă prevederile regulilor 
de securitate a circulaţiei rutiere. 

Obiectul juridic principal al acestei infracțiuni îl formează relaţiile socia- 
le cu privire la securitatea funcţionării transportului. 

Drept obiect juridic secundar al infracţiunii apar relaţiile sociale cu privi- 
re la viaţa sau sănătatea persoanei, ori integritatea bunurilor. 

Latura obiectivă a infracţiuni de punere în exploatare a mijloacelor de 
transport cu defecte tehnice vădite se exteriorizează prin următoarele forme: 

a) punerea în exploatare a mijloacelor de transport cu defecte tehnice 

vădite sau o altă încălcare gravă a regulilor de exploatare a acestora, ce 
asigură securitatea circulaţiei; 

b) încălcarea regimului de lucru al şoferilor sau mecanizatorilor. 

Prin “punerea în exploatare a mijloacelor de transport cu defecte tehnice 
vădite” se înţelege ordinul sau permisiunea pentru plecare la rută a mijlocului 
de transport cu defecte tehnice vădite, care nu permit exploatarea tehnică a 
mijloacelor de transport şi care pot conduce la urmări periculoase (defecte ale 
sistemelor de transmisie, direcţie, frânare, rulare, lumini şi semnalizare, uzare 
a protectoarelor anvelopelor etc.). Punerea în exploatare poate fi comisă şi prin 
perfectarea actelor necesare pentru plecarea mijlocului de transport la rută. 

Punerea în exploatare poate fi comisă atât prin acţiuni, cât şi prin inacțiuni. 

Prin “altă încălcare gravă a regulilor de exploatare a mijloacelor de trans- 
port” urmează de înţeles accesul la conducerea mijlocului de transport al 
persoanelor care nu au permis de conducere sau posedă permis de conducere 
necorespunzător categoriei din care face parte autovehiculul respectiv, accesul 
la conducerea mijlocului de transport al persoanelor în stare de ebrietate, per- 
soanelor bolnave, neîndeplinirea altor cerinţe înaintate prin actele normative 
respective față de persoanele responsabile pentru starea tehnică şi exploatarea 
mijloacelor de transport. 

Prin “încălcarea regimului de lucru al şoferilor şi mecanizatorilor” se în- 
ţelege ordinul sau permisiunea dată unui şofer ori mecanizator de a lucra în 
două schimburi, de a pleca la rută cu mijloace de transport defectate, în stare 
de ebrietate, fără persoane de schimb, când aceasta este obligatoriu. 

Un semn obligatoriu al laturii obiective constă în survenirea urmărilor 
prejudiciabile, indicate în art. 264 din CP al RM: vătămarea medie a integrită- 
ţii corporale sau sănătăţii, daune în proporții mari, vătămarea gravă a integri- 
tăţii corporale sau sănătăţii, decesul unei sau a două ori mai multor persoane. 
Absența unor asemenea urmări exclude posibilitatea tragerii la răspundere pe- 

nală, iar persoana vinovată de comiterea faptelor indicate în dispoziţia art. 265 
din CP al RM poate fi trasă la răspundere administrativă, disciplinară sau ci- 
vilă. Infracțiunea dată este materială şi se consideră consumată din momentul 
survenirii urmărilor prejudiciabile menționate. 

Alt semn obligatoriu al laturii obiective a infracţiunii date este prezența 
legăturii de cauzalitate între fapta prejudiciabilă şi urmările care au survenit. 

Legătura de cauzalitate, în asemenea cazuri, poartă un caracter inter- 
mediar, deoarece urmările prejudiciabile sunt cauzate nu nemijlocit de către 
subiectul acestei infracţiuni, dar de către persoanele cărora el le-a încredințat 
conducerea mijlocului de transport. 

Totodată, survenirea urmărilor prejuiciabile în rezultatul acţiunilor 
şoferului nu exclude vinovăția subiectului infracțiunii prevăzute de art. 265 
din CP al RM, deoarece, iniţial, anume el a încălcat prevederile respective, 
consacrate în actele normative corespunzătoare, ce se referă la securitatea 
funcționării transportului. Persoana care a condus mijlocul de transport nu 
poate fi trasă la răspundere penală, dacă nu a încălcat regulile privind securi- 
tatea circulaţiei şi exploatarea mijlocului de transport. 

Este necesar de menţionat că, în sensul art. 265 din CP al RM, se au în ve- 
dere doar mijloacele de transport rutier, care sunt indicate în art. 132, 264 din 
CP al RM. Punerea în exploatare a mijloacelor de transport feroviar, naval sau 
aerian având defecte tehnice urmează a fi calificată în baza art. 267 CP al RM. 

Latura subiectivă a infracţiunii se caracterizează prin imprudenţă, atât în 
modalitatea de neglijenţă, cât şi de încredere exagerată. 

În cazul neglijenţei, persoana care pune în exploatare mijlocul de trans- 
port nu prevede survenirea urmărilor prejudiciabile, dar putea şi trebuia să le 
prevadă. În cazul încrederii exagerate, făptuitorul prevede posibilitatea surve- 
nirii urmărilor prejudiciabile, dar, în mod uşuratic, crede că ele vor fi evitate. 

În calitate de subiect al punerii în exploatare a mijloacelor de transport 
cu defecte tehnice vădite sau comiterea altor încălcări de exploatare a acestora 
poate fi doar o persoană responsabilă pentru starea tehnică sau exploatarea 
mijloacelor de transport din întreprinderile cu orice formă de proprietate, in- 
diferent de forma organizatorico-juridică, care are obligaţiunea specială de a 
asigura controlul privind starea tehnică a mijloacelor de transport, precum şi 
posesorii mijloacelor de transport privat, care, ştiind că mijlocul de transport 
este vădit defectat, i-au permis altei persoane să-l exploateze. 

Subiect al încălcărilor regimului de lucru al şoferilor sau al mecanizato- 
rilor poate fi doar o persoană cu funcţie de răspundere sau o persoană care 
gestionează o organizație comercială, obştească sau altă organizaţie nestatală, 
noțiuni definite în art. 123, 124 din CP al RM. 

$2. Repararea necalitativă a căilor de comunicaţie, 
a mijloacelor de transport feroviar, naval sau aerian 
ori punerea lor în exploatare cu defecte tehnice 


Obiectul juridic principal al infracţiunii prevăzute la art. 267 din CP alRM 
îl constituie relaţiile sociale cu privire la siguranța funcționării transportului. 

Obiectul juridic secundar îl formează relaţiile sociale cu privire la viața 
sau sănătatea persoanei, integritatea bunurilor. 

Latura obiectivă a acestei infracțiuni se caracterizează prin: repararea ne- 
calitativă a căilor de comunicaţie, a instalaţiilor de pe ele, a materialului rulant, 
a mijloacelor de telecomunicație sau de semnalizare ori a mijloacelor de trans- 
port feroviar, naval, aerian ori a altor mijloace de transport, precum şi punerea 
lor în exploatare cu defecte tehnice, sau încălcarea gravă a regulilor de exploa- 
tare a acestora, dacă au provocat urmările indicate la art. 263 din CP al RM. 

La repararea necalitativă a căilor de comunicaţie etc., starea tehnică a lor nu 
corespunde cerinţelor tehnice care asigură securitatea funcționării transportu- 
lui şi elementelor sistemului tehnic de exploatare. Repararea se efectuează con- 
form normelor şi regulilor tehnice concrete, de aceea chestiunea despre răspun- 
dere conform art. 267 din CP al RM poate fi soluționată doar în cazul stabilirii 
încălcării acestor norme şi reguli tehnice. Luând în consideraţie diversitatea şi 
specificul lor în fiecare caz concret, se efectuează expertiza tehnică. 

Repararea necalitativă reprezintă efectuarea lucrărilor de repunere în 
funcţiune a mijloacelor şi utilajului de transport cu abaterea de la normele şi 
regulile tehnice stabilite. 

Atât repararea necalitativă, cât şi punerea în exploatare a transportului cu 
defecte tehnice sunt posibile prin acțiune şi inacțiune. Semnul obligatoriu al 
componenţei infracțiunii de acest gen este survenirea anumitor urmări pre- 
judiciabile: vătămarea gravă sau medie a integrității corporale sau a sănătăţii, 
cauzarea prejudiciului material în proporţii mari, survenirea morții uneia 
sau mai multor persoane. În cazul lipsei urmărilor prevăzute de art. 263 din 
CP al RM, reparația necalitativă a mijloacelor de transport, precum şi darea 
în exploatare a transportului cu defecte tehnice atrag după sine răspunderea 
disciplinară, administrativă sau civilă. Un semn obligatoriu al componentei 
infracţiunii de acest gen reprezintă legătura cauzală între reparația necalitati- 
vă a mijloacelor de transport, precum şi darea în exploatare a transportului cu 
defecte tehnice, şi urmările cauzale. Legătura cauzală poartă, în acest caz, un 
caracter mediat, deoarece urmările prejudiciabile sunt pricinuite nu de subiec- 
tul infracţiunii, ci de persoanele cărora subiectul infracțiunii le-a încredinţat 


522 DREPT PENAL. PARTEA SPECIALĂ 





cu bună-ştiinţă transportul cu defecte tehnice sau după o reparaţie necalitati- 
vă. Survenirea urmărilor ca rezultat al acţiunilor sau inacțiunilor altor persoa- 
ne (de exemplu: conducătorul mijlocului de transport) nu exclude vinovăția 
subiectului infracțiunii prevăzute de art. 263 din CP al RM, deoarece, inițial, 
el a încălcat anumite cerinţe prevăzute de actele normative adoptate în scopul 
preîntâmpinării urmărilor de acest gen. Persoana care conducea mijlocul de 
transport nu este trasă la răspundere, în cazul dacă ea nu a încălcat regulile ce 
asigură securitatea funcționării transportului. 

Infracţiunea dată este una materială se consideră consumată din momen- 
tul survenirii urmărilor prevăzute de art. 263 din CP al RM. 

Sub aspectul laturii subiective, infracţiunea de acest gen se caracterizează 
ca infracțiune săvârşită din imprudenţă, exprimată atât în formă de încredere 
exagerată, cât şi în formă de neglijenţă. 

Subiect al infracțiunii este persoana responsabilă pentru starea tehnică 
sau pentru exploatarea căilor de comunicaţie, mijloacelor de transport fero- 
viar, naval sau aerian. 


53. Deteriorarea sau distrugerea intenţionată 
a căilor de comunicaţie și a mijloacelor de transport 


Obiectul juridic special al infracţiunii prevăzute la art. 268 din CP al RM 
îl constituie relaţiile sociale cu privire la securitatea circulației şi exploatării 
mijloacelor de transport. 

Latura obiectivă a infracțiunii se realizează prin deteriorarea sau distru- 
gerea intenţionată a căilor de comunicaţie, a instalaţiilor de pe ele, a mate- 
rialului rulant, a mijloacelor de telecomunicaţii sau de semnalizare ori a altor 
utilaje pentru transporturi, precum şi a mijloacelor de transport, dacă aceasta 
a provocat urmările indicate la art. 263 sau 264 din CP al RM. 

Prin mijloace de transport înţelegem mijloacele de transport feroviar, 
naval sau aerian, a căror noţiune a fost definită cu ocazia analizei infracțiunii 
prevăzute la art. 263 din CP al RM, precum şi mijloacele de transport rutier, 
a căror noţiune este dată în explicaţiile privind infracțiunea specificată la 
art. 264 din CP al RM. 

Noţiunea căilor de comunicaţie, a instalaţiilor de pe ele, a materialului 
rulant, a mijloacelor de telecomunicaţii sau de semnalizare ori a altor utilaje 
pentru transporturi este aceeaşi ca şi în cazul infracțiunii prevăzute la art. 267 
din CP al RM. 

Distrugerea obiectelor menţionate înseamnă nimicirea lor, suprimarea 
completă a stării lor anterioare, desființarea calității lor de bun de un anumit 
fel, încât ele nu mai corespund şi nu ar mai putea corespunde vreodată destina- 
ţiei. Deteriorarea înseamnă degradarea, stricarea bunului, pierderea parțială 
a stării sale anterioare, punerea bunului în situația de a nu mai corespunde 
într-un anumit moment, în întregime, destinaţiei. 

Infracţiunea este una materială. Urmările prejudiciabile survenite se află 
în legătură de cauzalitate cu distrugerea sau deteriorarea obiectelor prevăzute 
la art. 268 din CP al RM. 

Latura subiectivă se caracterizează prin următoarele: intenţie față de de- 
teriorarea sau distrugerea căilor de comunicaţie; imprudenţă față de urmările 
prejudiciabile indicate în art. 263 sau 264 din CP al RM. 

Distrugerea sau deteriorarea căilor de comunicaţie, a instalaţiilor de pe 
ele, săvârşită în scopul slăbirii bazei economice şi capacităţii de apărare a 
ţării, constituie diversiune (art. 343 din CP al RM). Dacă aceste acţiuni sunt 
săvârşite în scopul de a intimida populaţia sau de a impune autorităților publi- 
ce sau persoanelor fizice anumite decizii, cele săvârşite pot fi calificate în baza 
art. 278 din CP al RM ca terorism. 

Subiect al infracţiunii este orice persoană fizică responsabilă, care la mo- 
mentul comiterii faptei a atins vârsta de 14 ani. 


S4. Blocarea intenţionată a arterelor de transport 


Obiectul juridic principal al infracţiunii prevăzute de art. 271 din CP al 
RM îl constituie relațiile sociale cu privire la securitatea circulaţiei mijloacelor 
de transport. 

În calitate de obiect juridic secundar apar relaţiile sociale cu privire la 
viaţa şi sănătatea persoanei, proprietatea ei. 

Latura obiectivă se realizează prin blocarea intenționată a arterelor de 
transport prin crearea de obstacole, prin stabilirea de posturi sau prin alte 
mijloace, dacă aceasta a provocat accidente cu oameni sau alte urmări grave. 

Din dispoziţia art. 271 din CP al RM rezultă că intenţia făptuitorului con- 
stă în blocarea arterelor de transport, pe când accidentele cu oameni sau alte 
urmări grave nu ţin de intenţia făptuitorului, ci apar din cauza imprudenţei 
lui. Prin urmare, latura subiectivă se caracterizează prin următoarele: inten- 
ţia se manifestă față de blocarea arterelor de transport, iar imprudențţa — față 
de accidentele cu oameni sau alte urmări grave. 

Blocarea arterelor de transport ca acțiune şi ca urmare prejudiciabilă pre- 
supune crearea obstacolelor pentru traficul mijloacelor de transport feroviar, 
naval, aerian sau auto, care a produs dereglarea circulaţiei lor. 

Prin crearea de obstacole se înţelege constituirea, ridicarea unei bariere 
din diferite materiale pe calea ferată, pe drumurile publice, pe pistele de deco- 
lare-aterizare etc. 

Prin stabilirea de posturi înţelegem blocarea arterelor de transport de că- 
tre un grup de persoane. 

Prin alte mijloace de blocare a arterelor de transport se are în vedere blo- 
carea lor cu diferite unități de transport, prin atragerea minorilor la crearea 
posturilor pe arterele de transport etc. 

Sistarea traficului transportului aerian, feroviar, naval sau auto poate fi 
pedepsită penal, dacă aceasta a cauzat din imprudenţă accidente cu oameni 
sau alte urmări grave. 

Noţiunea accidentelor cu oameni sau a altor urmări grave este identică cu 
noţiunea expusă în cadrul examinării art. 270 din CP al RM. 

Subiect al infracţiunii este orice persoană fizică responsabilă, care a atins 
vârsta de 14 ani. 


$5. Constrângerea lucrătorului din transportul feroviar, naval, 
aerian sau auto de a nu-și îndeplini obligaţiile de serviciu 


Obiectul juridic special al infracţiunii prevăzute la art. 272 dn CP al RM 
îl constituie relaţiile sociale cu privire la securitatea circulației şi exploatării 
mijloacelor de transport. 

Relaţiile sociale cu privire la viața şi sănătatea persoanei nu pot fi con- 
siderate drept obiect juridic secundar al infracțiunii date, deoarece în cazul 
aplicării violenţei asupra lucrătorului din transporturi, acțiunile făptuitorului 
urmează a fi calificate prin concurs de infracţiuni. 

Latura obiectivă a infracţiunii se realizează prin constrângerea lucrătorului 
din transportul feroviar, naval, aerian sau auto de a nu-și îndeplini obligațiunile 
de serviciu prin una din următoarele ameninţări: a) cu moartea; b) cu vătămarea 
gravă a integrităţii corporale sau a sănătăţii; c) cu distrugerea averii lui sau a ru- 
delor lui apropiate, dacă a existat pericolul realizării unor astfel de amenințări. 

Prin constrângere se are în vedere forțarea, obligarea unei persoane să facă 
un lucru pe care aceasta nu l-ar executa în mod benevol. 

Noţiunile de moarte a unei persoane, vătămare gravă a integrității corpo- 
rale sau a sănătăţii le găsim definite cu ocazia analizei faptelor prevăzute la 

art. 145 şi 151 din CP al RM, iar cea de distrugere a averii, la art. 197 din CP 
al RM. 

Prin ameninţare se înțelege manifestarea în formă obiectivă (orală, în scris 
sau prin demonstrarea armei etc.) a intenţiei de a omori persoana, de a-i cauza 
vătămări grave ale integrităţii corporale sau sănătăţii sau de a-i distruge averea 
lucrătorului din transport, dacă el nu-şi va sista executarea obligaţiunilor de 
serviciu. Amenințarea trebuie să fie reală, materială, imediată şi directă, de 
natură să alarmeze pe cel amenințat. 

Latura subiectivă se caracterizează prin vinovăţie intenționată. 

Săvârşirea constrângerii în mod repetat, de către două sau mai multe per- 
soane are aceeași explicaţie ca şi agravantele corespunzătoare de la art. 145 din 
CPalRM. 

Subiect al infracțiunii este persoana fizică responsabilă, care a atins vârsta 
de 16 ani la momentul comiterii faptei. 


$6. Răpirea mijlocului de transport 


Obiectul juridic special al infracţiunii prevăzute la art. 273 din CP al RM 
îl constituie relaţiile sociale a căror existență şi desfăşurare normală sunt con- 
diționate de activitatea normală a transporturilor. 

Latura obiectivă a infracţiunii se realizează prin acțiunea de răpire a mij- 
locului de transport. Astfel, se creează o situaţie de folosire neautorizată a mij- 
loacelor de transport, fapt ce poate duce la provocarea accidentelor, vătămarea 
gravă a integrității corporale sau a sănătăţii ori decesul persoanei, daune ma- 
teriale etc. În viziunea noastră, este rațională includerea acestei componenţe 
de infracţiune în Capitolul VI al Părţii speciale a Codului Penal “Infracţiuni 
contra patrimoniului”, deoarece răpirea mijlocului de transport nu întotdeau- 
na este soldată cu încălcarea regulilor de securitate a circulaţiei sau de exploa- 
tare a mijlocului de transport, dar o asemenea faptă întotdeauna îl privează pe 
posesor sau proprietar de posibilitatea folosirii, posedării, administrării lui. 

Conţinutul termenului “mijloc de transport” a fost elucidat în cadrul ana- 
lizei infracțiunii prevăzute de art. 264 din CP al RM. 

Răpirea mijlocului de transport presupune dobândirea ilegală a mijlocu- 
lui de transport şi deplasarea acestuia de la locul lui, folosirea lui în interese 
personale, pe parcursul unui anumit interval de timp (pentru a se plimba, a 
transporta nişte marfă etc.). 

Dacă făptuitorul, pătrunzând în garaj sau salonul automobilului, scoate de 
pe el sau din el careva piese sau obiecte cu scop de cupiditate, fapta urmează a 
fi calificată drept sustragere. 

Nu sunt întrunite semnele laturii obiective în acțiunile membrului familiei, 
care, în lipsa acordului proprietarului mijlocului de transport şi chiar fără per- 
misul de conducere a mijlocului de transport îl foloseşte pentru a se plimba. De 
asemenea, nu este prezentă componenţa de infracțiune în acţiunile unui şofer, 
care, samavolnic a folosit automobilul de serviciu în interese personale. 

Răpirea mijlocului de transport, în majoritatea cazurilor, se comite dato- 
rită folosirii motorului. Răpirea însă poate fi realizată şi prin alte acţiuni: cu 
forța musculară a făptuitorului, cu ajutorul mijlocului de transport în care a 
fost încărcat etc. 

Infracţiunea este una formală şi se consideră consumată din momentul 
începutului deplasării mijlocului de transport. Încercarea nereușită de a porni 
motorul în scopul răpirii mijlocului de transport urmează a fi calificată drept 
tentativă de infracțiune. Dacă mijlocul de transport răpit va fi lăsat de făptui- 
tor fără supraveghere şi, ulterior, va fi însuşit de către alte persoane, făptuitorul 
va purta răspundere doar pentru răpire. Dacă, în urma deplasării făptuitorului 
cu mijlocul de transport răpit de el personal, ca rezultat al încălcării regulilor 
de securitate a circulaţiei sau de exploatare a mijlocului de transport, auto- 
mobilul va fi distrus sau deteriorat, cauzând astfel daune în proporții mari 
proprietarului, acțiunile făptuitorului urmează a fi calificate în baza art. 273 
şi art. 264 din CP al RM. 

Latura subiectivă a infracțiunii date se caracterizează prin intenţie direc- 
tă. La momentul comiterii faptei, persoana nu urmăreşte scopul sustragerii, 
deoarece, în caz contrar, fapta ei urmează a fi calificată drept sustragere. 

Subiect al infracțiunii este orice persoană fizică responsabilă, care la mo- 
mentul comiterii faptei a atins vârsta de 16 ani, în condiţiile alin. (1) al art. 273 
din CP al RM, sau vârsta de 14 ani, în condiţiile alin. (2) şi (3) ale art. 273 din 
CPalRM. 

Agravantele infracțiunii respective sunt asemănătoare după conținut cu 
agravantele infracțiunilor analizate anterior. 


$7. Răpirea mijlocului de transport cu tracțiune animală, pre- 
cum şi a animalelor de tracțiune 


Obiectul juridic special al infracţiunii prevăzute la art. 274 din CP al RM îl 
constituie relaţiile sociale cu privire la activitatea normală a transporturilor. 

Latura obiectivă a infracţiunii se realizează prin răpirea mijlocului de 
transport cu tracțiune animală, precum şi a animalelor de tracțiune, urmată de 
distrugerea bunurilor sau de îmbolnăvirea gravă sau pieirea animalelor răpite. 

Prin mijloc de transport cu tracţiune animală se înţelege un vehicul pus 
în mişcare datorită forței animalelor de tracţiune, folosit de obicei pentru 
transportarea încărcăturilor sau efectuarea diferitelor lucrări agricole, cum ar 
fi carele, căruțele, cărucioarele, roabele, săniile etc. 

Noţiunea de răpire este aceeaşi ca şi în cazul infracțiunii prevăzute la 
art. 273 din CP al RM. 

Prin distrugere a bunurilor, adică a mijloacelor de transport cu tracțiune 
animală, se înțelege orice acțiune care are drept rezultat nimicirea lor, după 
care acestea devin inutilizabile potrivit destinaţiei lor iniţiale. 

Prin îmbolnăvirea gravă a animalelor răpite se înţelege vătămarea sănătă- 
ţii, care a reclamat îngrijiri veterinare pe o durată îndelungată de timp. Pieirea 
animalelor răpite presupune decesul lor. 

Latura subiectivă se caracterizează prin intenţie față de deposedarea pro- 
prietarului de mijlocul de transport cu tracţiune animală şi prin imprudenţă față 
de distrugerea de bunuri, de îmbolnăvirea gravă sau pieirea animalelor răpite. 

Subiect al infracţiunii este orice persoană fizică responsabilă, care a atins 
vârsta de 16 ani la momentul comiterii faptei. 


58. Deturnarea sau capturarea unei garnituri de tren, 
a unei nave aeriene sau navale 


Obiectul juridic principal al infracţiunii prevăzute la art. 275 din CP al 
RM îl constituie relaţiile sociale cu privire la securitatea circulaţiei şi exploa- 
tarea transportului. 

În calitate de obiect juridic secundar al infracţiunii apar relaţiile sociale cu 
privire la viaţa şi sănătatea persoanei, integritatea bunurilor. 

Latura obiectivă a infracţiunii se realizează prin săvârşirea a cel puţin 
uneia dintre următoarele patru acţiuni alternative: 

1) capturarea unei garnituri de tren, a unei nave aeriene sau navale în sco- 

pul deturnării lor; 

2) deturnarea acestora; 

3) ocuparea gării, aeroportului, portului sau altei întreprinderi, instituții, 

organizaţii de transport; 

4) acapararea încărcăturilor. 

Toate aceste acțiuni, în sensul prezentului articol, urmează a fi comise fără 
scop de însușire. 

Conţinutul termenilor de capturare sau deturnare este asemănător cu cel 
al noţiunilor expuse în cadrul examinării infracţiunii prevăzute la art. 273 din 
CPalRM. 


528 DREPT PENAL. PARTEA SPECIALĂ 





Ocuparea gării, aeroportului sau a altor instituţii de transport trebuie să 
aibă scopul de a captura sau deturna mijloacele de transport. 

Infracţiunea prevăzută de alin. (1) al art. 275 din CP al RM se comite fără 
violenţă (nava se află fără echipaj, garnitura de tren - fără maşinist, pasageri 
sau pază ori se deturnează cu acordul echipajului, personalului de deservire). 
Nu contează unde se afla nava sau garnitura în momentul deturnării. Nu im- 
portă nici faptul cine conduce mijlocul de transport: răpitorii, echipajul sau 
alte persoane. 

Latura subiectivă se caracterizează prin intenţie directă. Cele săvârşite nu 
urmăresc scopul de însuşire a mijloacelor de transport. 

Agravantele acestei infracţiuni sunt asemănătoare după conţinut cu agra- 
vantele corespunzătoare de la infracțiunile contra vieții, sănătăţii sau patri- 
moniului. 

Subiect al infracțiunii este orice persoană fizică responsabilă, care la mo- 
mentul comiterii faptei a atins vârsta de 14 ani. 


$9. Falsificarea elementelor de identificare ale autovehiculelor 


Obiectul juridic special al infracţiunii prevăzute la art. 276 din CP al RM 
este format din relaţiile sociale cu privire la evidenţa şi exploatarea autovehi- 
culelor. 

Astfel, în paşaportul tehnic al autovehiculului se indică semnele ce indivi- 
dualizează acest mijloc de transport: 

— seria; 

— numărul de identificare al șasiului; 

— numărul caroseriei; 

- numărul motorului auto. 

Sunt pasibili de răspundere penală doar făptuitorii care au falsificat aceste 
elemente ale autovehiculelor. 

Prin autovehicul se înțelege orice sistem autopropulsat, cu motorul său 
propriu, al cărui volum este mai mare de 50 cms. Acest lucru este prevăzut 
expres în Regulamentul circulaţiei rutiere al Republicii Moldova. 

Latura obiectivă se realizează prin următoarele acţiuni: falsificarea seriei, a 
numărului de identificare al şasiului, caroseriei sau motorului auto prin ștergere, 
înlocuire sau modificare. Această infracţiune se comite doar prin acțiune. 

Pentru înţelegerea modalității de realizare a laturii obiective, se impun 
următoarele precizări: 

e numărul șasiului, caroseriei şi motorului se imprimă pe locuri speciale 
ale autovehiculului: pe şasiu, caroserie şi motor, la uzina de construcție 
a autovehiculului, în timpul asamblării acestuia; 

+ standardele legislative naționale ale fiecărui stat impun efectuarea aces- 
tor acţiuni; 

e dacă pe parcursul exploatării mijlocului de transport este necesar de 
schimbat caroseria sau motorul, atunci proprietarul acestuia trebuie să 
efectueze modificările de rigoare în pașaportul tehnic, adresându-se la 
secţia de evidenţă a mijloacelor de transport auto unde este înregistrat 
autovehiculul. 

Prin falsificarea elementelor de identificare ale autovehiculului se înțeleg 

acele acțiuni prin care se denaturează informaţia despre mijlocul de transport. 

Este necesar de specificat că în dispoziţia alin. (1) al art. 276 din CP al RM 
sunt stabilite şi metodele de falsificare: ştergere, înlocuire sau modificare. 

Ştergerea presupune înlăturarea numărului de identificare înregistrat an- 
terior, în vederea unei noi înscrieri. 

Prin înlocuire a numărului de identificare înţelegem imprimarea unui alt 
număr în locul celui anterior. 

Modificarea aceluiaşi număr presupune ştergerea unei părți din acesta şi 
înscrierea doar a unei părţi din numărul de înregistrare. 

De obicei, aceste numere sunt modificate când autovehiculul este sustras 
în scop de însușire. 

Latura subiectivă se caracterizează prin intenţie directă. 

Astfel, făptuitorul îşi dă seama de caracterul prejudiciabil al faptei sale, şi 
doreşte ca numerele de identificare ale şasiului, caroseriei, motorului auto să 
fie falsificate. 

Motivul şi scopul infracţiunii de falsificare nu importă. 

Subiectul infracţiunii este persoana fizică responsabilă, care la data 
săvârşirii infracțiunii a atins vârsta de 16 ani. 

Alin. (2) din acelaşi articol prevede agravarea răspunderii penale în pre- 
zența următoarelor circumstanţe: 

a) repetat - persoana a comis cel puţin două infracțiuni identice ori omo- 
gene, prevăzute de aceeaşi normă penală, cu respectarea următoarelor 
condiţii: 

e  nua expirat termenul de prescripţie ; 
+  făptuitorul nu a fost condamnat pentru vreuna din fapte. 

b) de două sau mai multe persoane. Este admisibilă apelarea la explicaţiile 
de rigoare privind aceeași circumstanță agravantă, menţionate anterior. 

c) cu folosirea situaţiei de serviciu - în acest caz, este vorba de un subiect 
special, care deţine o funcţie decizională într-o anumită unitate (de 
exemplu, şeful unui centru de servicii auto, inginerul-şef din cadrul 
acestuia etc.) 


$10. Folosirea unui autovehicul cu elementele 
de identificare false 


Obiectul juridic special al infracţiunii prevăzute la art. 277 din CP al RM 
îl formează relaţiile sociale cu privire la activitatea în bune condiţii a trans- 
porturilor. 

Latura obiectivă se manifestă prin folosirea cu bună - ştiinţă a unui auto- 
vehicul cu seria sau numărul șasiului, caroseriei sau motorului auto false. 

Pentru a fi în prezenţa acestei componenţe de infracțiune, se cer întrunite 
următoarele două condiţii ale laturii obiective: 

a) numărul sau seria șasiului, caroseriei sau motorului sunt false; 

b)  făptuitorul utilizează un asemenea autovehicul cu bună-ştiinţă. 

Prima condiţie privind falsificarea seriei sau numărului de identificare ale 
autovehiculului a fost explicată la analiza componenţei de infracțiune ante- 
rioare. 

În cazul în care persoana, mai întâi, a falsificat aceste numere, iar apoi a 
folosit autovehiculul cu bună-ştiinţă, faptele date vor constitui concurs de in- 
fracțiuni şi se vor califica potrivit art. 276 şi 277 din CP al RM. 

Este important pentru fapta prejudiciabilă respectivă ca făptuitorul să 
ştie că folosește un autovehicul cu seria sau numărul șasiului, caroseriei sau 
motorului auto false. 

Nu are importanță dacă cel care utilizează autovehiculul îl foloseşte pen- 
tru sine (de exemplu: se dă drept proprietar al acestuia) ori pentru altcineva 
(cazul unui prieten de-al făptuitorului, care cunoaşte despre falsificare). 

Infracţiunea se consideră formală, consumându-se din momentul folosirii 
acestui mijloc de transport cu seria sau numerele respective false. 

Potrivit Codului cu privire la contravenţiile administrative, nu constituie 
infracțiuni faptele cu privire la folosirea de către conducătorii autovehiculelor 
a acestor mijloace de transport cu numărul de înmatriculare fals sau ascuns, 
sau schimbat în alt mod, precum şi folosirea acestor mijloace fără numărul de 
înmatriculare (alin. (4) al art. 120 din CCA). 

Latura subiectivă se caracterizează numai prin intenţie directă, adică 
infractorul cunoaşte că elementele de identificare sunt false, însă se foloseşte 
totuşi de acest autovehicul. 

Subiect al acestei infracțiuni poate fi orice persoană fizică responsabilă, 
care la data comiterii faptei are împlinită vârsta de 16 ani. 

Capitolul XIV 


INFRACȚIUNI CONTRA SECURITĂŢII PUBLICE 
ȘI ORDINII PUBLICE 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACŢIUNILOR CONTRA SECURITĂŢII 
PUBLICE ȘI ORDINII PUBLICE 


Recunoaşterea omului, drepturilor şi libertăţilor lui ca cele mai impor- 
tante valori sociale presupune crearea, formarea condițiilor sociale respective, 
care ar proteja securitatea oamenilor, funcţionarea normală a instituţiilor, 
organizaţiilor şi întreprinderilor. 

Un factor important care asigură apărarea socială a oamenilor, a intere- 
selor de stat şi obşteşti îl constituie sistemul de măsuri juridice, îndreptate 
spre crearea condiţiilor pentru activitatea profesională şi odihna oamenilor, 
protejarea ordinii de stat şi publice. În numărul acestor măsuri juridice se in- 
clude şi Capitolul XIII al Părţii speciale a Codului penal, care incriminează 
infracțiunile contra securităţii publice şi ordinii publice. 

Legiuitorul a unit într-un singur capitol infracțiunile contra securității 
publice şi ordinii publice din considerentele că între securitatea publică şi or- 
dinea publică există o coeziune strânsă. 

Specificul infracțiunilor contra securităţii publice şi ordinii publice, spre 
deosebire de infracțiunile contra vieţii şi sănătăţii, contra patrimoniului etc., 
constă în aceea că ele sunt dăunătoare pentru un cerc mai larg de valori sociale 
(securitatea oamenilor, activitatea normală a întreprinderilor, instituţiilor şi 
organizaţiilor, cât şi altor instituţii sociale). La săvârşirea infracțiunilor contra 
securității publice şi ordinii publice se cauzează prejudiciu nu unei persoane 
concrete, ci unor interese sociale importante, cum ar fi securitatea societății 
în genere. În acest context, influenţei infracţionale nemijlocite sunt supuse 
aşa valori sociale cum ar fi: condiţiile normale şi securitatea vieţii întregii 
societăţi, ordinea publică, securitatea în timpul efectuării diferitelor tipuri de 
activități şi al manipulării cu obiectele de pericol sporit. 

Obiectul juridic generic al infracţiunilor analizate îl constituie relaţiile 
sociale cu privire la securitatea publică şi ordinea publică. 

Securitatea publică, în sens larg, constă din mai multe grupuri de relații 
sociale existente privind: a) asigurarea condiţiilor de viaţă a întregii societăţi; 

b) ordinea publică; c) sănătatea populaţiei; d) securitatea intereselor persona- 
le, obşteşti şi de stat în timpul efectuării diferitelor activităţi; e) securitatea 
intereselor personale, obşteşti şi de stat în procesul manipulării obiectelor de 
pericol sporit; f) securitatea intereselor personale, obşteşti şi de stat în procesul 
folosirii mijloacelor de transport. 

Fiecare din infracțiunile contra securității publice şi ordinii publice sau 
grupuri aparte din categoria acestor infracțiuni, în afară de obiectul juridic 
generic, au şi un obiect juridic special. 

Obiectul juridic special al infracţiunilor contra securităţii publice şi ordi- 
nii publice îl constituie relaţiile sociale cu privire la: a) securitatea publică (în 
sens îngust); b) ordinea publică; c) securitatea publică în domeniul efectuării 
unor activități concrete. 

Infracţiunile contra securității publice reprezintă faptele prejudiciabile 
(acțiuni sau inacțiuni) prevăzute de legea penală, care cauzează daune consi- 
derabile relaţiilor sociale cu privire la liniştea publică, funcţionarea normală 
a instituţiilor sociale, securitatea intereselor personale, obşteşti şi de stat în 
timpul efectuării diferitelor activități sau manipulării cu diferite obiecte ce 
prezintă pericol sporit sau creează condiţiile amenințării cu cauzarea unor 
asemenea daune. 

Ordinea publică reprezintă valoarea socială constând într-o ambianţă liniş- 
tită de convieţuire în societate, de inviolabilitate a persoanei şi a integrităţii 
patrimoniului, precum şi de activitate normală a instituţiilor de stat şi publice. 

Infracţiunile contra securităţii publice şi ordinii publice pot avea şi obiecte 
juridice secundare, cum ar fi relaţiile sociale cu privire la viaţa şi sănătatea oame- 
nilor, posesia asupra bunurilor, mediul înconjurător etc. (de exemplu, teroris- 
mul, banditismul, încălcarea regulilor de protecție contra incendiilor etc.). 

Unele infracţiuni contra securității publice şi ordinii publice au şi obiect 
material (de exemplu: încălcarea regulilor de protecţie contra incendiilor 
(art. 296 din CP al RM), neîndeplinirea dispoziţiilor organelor de stat de supra- 
veghere în domeniul protecţiei civile (art. 297 din CP al RM), încălcarea regu- 
lilor de exploatare a obiectivelor energetice (art. 298 din CP al RM), încălcarea 
regulilor de pază a liniilor de telecomunicaţii (art. 299 din CP al RM), încălca- 
rea regulilor la efectuarea exploatărilor miniere sau a lucrărilor de construcție 
miniere (art. 300 din CP al RM), încălcarea regulilor de securitate în întreprin- 
derile sau secţiile supuse pericolului exploziei (art. 301 din CP al RM); obiectul 
material îl constituie corpul omului, bunurile distruse sau deteriorate etc. 

În funcţie de obiectul juridic special, infracțiunile contra securităţii publi- 
ce şi ordinii publice se împart în următoarele grupuri (sistemul infracțiunilor 
contra securității publice şi ordinii publice): 

1. Infracţiuni ce atentează la securitatea publică: terorismul (art. 278 din 
CP al RM), activitatea de finanțare şi asigurare materială a actelor teroriste 
(art. 279 din CP al RM), luarea de ostatici (art. 280 din CP al RM), comuni- 
carea mincinoasă cu bună-știință despre actul de terorism (art. 281 din CP 
al RM), organizarea unei formaţiuni paramilitare ilegale sau participarea la 
ea (art. 282 din CP al RM), banditismul (art. 283 din CP al RM), crearea sau 
conducerea unei organizaţii criminale (art. 284 din CP al RM), dezordini de 
masă (art. 285 din CP al RM), acţiunile care dezorganizează activitatea peni- 
tenciarelor (art. 286 din CP al RM), pirateria (art. 289 din CP al RM). 

2. Infracţiuni contra ordinii publice: huliganismul (art. 287 din CP al RM), 
vandalismul (art. 288 din CP al RM), iniţierea sau organizarea cerşetoriei 
(art. 302 din CP al RM). 

3. Infracţiuni ce atentează la securitatea publică în domeniul efectuării diver- 
selor tipuri de activităţi: purtarea, păstrarea, procurarea, fabricarea, repararea 
sau comercializarea ilegală a armelor şi munițiilor (art. 290 din CP al RM), 
păstrarea neglijentă a armelor de foc şi a munițiilor (art. 291 din CP al RM), 
fabricarea, procurarea, prelucrarea, păstrarea, transportarea, folosirea sau neu- 
tralizarea substanțelor explozive ori a materialelor radioactive (art. 292 din 
CP al RM), încălcarea regulilor de evidență, păstrare, transportare şi folosire a 
substanţelor uşor inflamabile sau corosive (art. 293 din CP al RM), transporta- 
rea ilegală cu transportul aerian a substanţelor explozive sau uşor inflamabile 
(art. 294 din CP al RM), ameninţarea de a sustrage materiale radioactive sau 
de a le folosi (art. 295 din CP al RM), încălcarea regulilor de protecţie contra 
incendiilor (art. 296 din CP al RM), neîndeplinirea dispoziţiilor organelor de 
stat de supraveghere în domeniul protecţiei civile (art. 297 din CP al RM), în- 
călcarea regulilor de exploatare a obiectivelor energetice (art. 298 din CP al RM), 
încălcarea regulilor de pază a liniilor de telecomunicaţii (art. 299 din CP al RM), 
încălcarea regulilor la efectuarea exploatărilor miniere sau a lucrărilor de con- 
strucție miniere (art. 300 din CP al RM), încălcarea regulilor de securitate în 
întreprinderile sau secţiile supuse pericolului exploziei (art. 301 din CP al RM). 

Latura obiectivă a infracţiunilor contra securității publice şi ordinii pu- 
blice se realizează, de regulă, prin acţiuni, iar în unele cazuri prin inacțiuni. 

Prin acţiuni se săvârşesc: terorismul (art. 278 din CP al RM), luarea de 
ostatici (art. 280 din CP al RM), banditismul (art. 283 din CP al RM), dezor- 
dini de masă (art. 285 din CP al RM), acţiunile care dezorganizează activitatea 
penitenciarelor (art. 286 din CP al RM), huliganismul (art. 287 din CP al RM), 
vandalismul (art. 288 din CP al RM), pirateria (art. 289 din CP al RM) etc. 

Prin inacţiuni sau inacțiuni ori acţiuni se săvârşesc: încălcarea regulilor 
de protecţie contra incendiilor (art. 296 din CP al RM), neîndeplinirea dispo- 
ziţiilor organelor de stat de supraveghere în domeniul protecţiei civile (art. 297 
din CP al RM), încălcarea regulilor de exploatare a obiectivelor energetice 
(art. 298 din CP al RM), încălcarea regulilor de pază a liniilor de telecomuni- 
caţii (art. 299 din CP al RM) etc. 

Urmările prejudiciabile ale infracţiunilor contra securității publice şi or- 
dinii publice constau în crearea stării de pericol pentru securitatea publică sau 
ordinea publică, viaţa şi sănătatea oamenilor, posesia asupra bunurilor lor etc. 
sau în cauzarea de daune concrete acestor valori sociale. 

Pentru unele infracțiuni contra securităţii publice şi ordinii publice sunt 
caracteristice și unele semne secundare ale laturii obiective, cum ar fi: timpul 
săvârșirii infracțiunii (timp de război), locul săvârşirii infracțiunii (de exem- 
plu, loc public, transportul public), mijloacele şi metodele (provocarea de ex- 
plozii, incendii etc.). 

Latura subiectivă. Cele mai multe dintre infracțiunile contra securităţii 
publice şi ordinii publice sunt infracțiuni intenţionate: terorismul (art. 278 din 
CP al RM), luarea de ostatici (art. 280 din CP al RM), banditismul (art. 283 
din CP al RM), dezordini de masă (art. 285 din CP al RM), acţiunile care 
dezorganizează activitatea penitenciarelor (art. 286 din CP al RM), huliganis- 
mul (art. 287 din CP al RM), vandalismul (art. 288 din CP al RM), pirateria 
(art. 289 din CP al RM) etc. 

În cazul în care în dispoziţia articolului respectiv se conţine un scop 
special, forma vinovăţiei este doar intenţia directă (de exemplu, terorismul — 
art. 278 din CP al RM, se săvârşeşte în scopul de a submina securitatea publică, 
de a intimida populaţia sau de a impune autorităţilor publice sau persoanelor 
fizice anumite decizii etc.). 

Dat fiind că unele din infracțiunile contra securității publice şi ordinii pu- 
blice sunt infracțiuni care se săvârşesc în mare parte prin inacțiuni, vinovăția 
poate lua şi forma imprudenţei (în ambele sale modalităţi: neglijenţa sau în- 
crederea exagerată). Din numărul acestor infracțiuni fac parte: încălcarea 
regulilor de protecţie contra incendiilor (art. 296 din CP al RM), neîndepli- 
nirea dispoziţiilor organelor de stat de supraveghere în domeniul protecției 
civile (art. 297 din CP al RM), încălcarea regulilor de exploatare a obiectivelor 
energetice (art. 298 din CP al RM), încălcarea regulilor de pază a liniilor de 
telecomunicaţii (art. 299 din CP al RM) etc. La aceste infracţiuni, atitudinea 
psihică a făptuitorului față de acţiunile sau inacţiunile infracționale poate fi 
exprimată şi prin intenţie, însă față de urmările prejudiciabile: decesul per- 


536 DREPT PENAL. PARTEA SPECIALĂ 





soanei, provocarea urmărilor grave etc., atitudinea psihică a făptuitorului se 
manifestă prin vinovăţie imprudentă. 

Subiectul infracţiunilor contra securității publice şi ordinii publice este de 
cele mai multe ori general. Însă unele infracţiuni au subiect special (de exem- 
plu, la acţiunile care dezorganizează activitatea penitenciarelor, subiect poate 
fi doar persoana care execută pedeapsa cu închisoarea). 


Secţiunea a II-a. INFRACŢIUNI CONTRA SECURITĂŢII PUBLICE 


$1. Terorismul 


Legea penală (art. 278 din din CP al RM) definește terorismul ca provo- 
care a unor explozii, incendii sau săvârşire a altor acţiuni care periclitează 
viaţa oamenilor, cauzează daune materiale în proporții mari sau provoacă alte 
urmări grave, dacă acestea sunt săvârşite în scopul de a submina securitatea 
publică, de a intimida populaţia sau de a impune autorităţilor publice sau 
persoanelor fizice anumite decizii, precum şi ameninţarea cu săvârşirea unor 
astfel de acțiuni în aceleaşi scopuri. 

Cuvântul terorism provine de la latinescul “terror”, ce înseamnă frică, 
spaimă, teroare. 

Dicţionarul enciclopedic al limbii române! defineşte terorismul ca o totali- 
tate de acte de violență comise de un grup sau de un regim reacționar. 

Terorismul a fost condamnat de comunitatea internaţională prin adopta- 
rea unui şir de documente internaţionale cu privire la combaterea acestuia, 
cum ar fi, de exemplu, Convenţia europeană pentru reprimarea terorismului, 
încheiată la Strasbourg, la 27.01.1997?. 

Obiectul juridic special al infracţiunii îl constituie relaţiile sociale cu 
privire la securitatea publică în sens larg, deoarece intenţia infractorilor este 
îndreptată spre formarea unor situaţii de spaimă, de neîncredere a populaţiei, 
ca în acest fel să exercite presiune asupra puterii de stat, asupra unor organe ale 
ei sau persoane cu funcţie de răspundere, în scopul de a submina securitatea 
publică, de a intimida populaţia sau de a impune autorităţilor publice sau per- 
soanelor fizice anumite decizii. 





1 Dicționarul enciclopedic al limbii române, Bucureşti, 1984. 


2 “Tratate internaţionale la care Republica Moldova este parte, vol. 28, Chişinău, Moldpres, 
Monitorul Oficial al Republicii Moldova, 2001, p. 74-80. 

Ca obiect juridic secundar pot evolua relaţiile sociale cu privire la viaţa 
sau sănătatea persoanei, integritatea bunurilor, exercitarea drepturilor politice 
sau civile ale cetăţenilor etc. 

Latura obiectivă a infracţiunii se exprimă prin următoarele acţiuni: 

a) provocarea unor explozii, incendii sau săvârşirea altor acțiuni care pe- 
riclitează viața oamenilor, cauzează daune materiale în proporții mari 
sau provoacă alte urmări grave; 

b) ameninţarea cu săvârşirea unor astfel de acţiuni. 

În sensul legii, terorismul îl constituie acele explozii, incendii sau alte 
acțiuni care sunt efectuate în aşa locuri unde se află oameni sau se păstrează 
valori, cu scopul de a provoca moartea sau vătămări corporale unei sau mai 
multor persoane, de a cauza daune materiale în proporții mari, sau care, ini- 
ţial, sunt îndreptate spre distrugerea unor clădiri, construcții importante etc. 

Alte acţiuni, decât provocarea de explozii sau incendii, care periclitează 
viaţa oamenilor, cauzează daune materiale în proporții mari sau provoacă alte 
urmări grave, pot fi sub formă de răspândire a infecțiilor, contaminare chimi- 
că sau radioactivă a teritoriilor, de încălcare a proceselor tehnice în producţie, 
care pot duce la accidente grave, în special la întreprinderile de deservire a po- 
pulaţiei cu apă, gaz, energie electrică sau termică, întreprinderile de transport 
sau comunicaţii, la inundarea unor mari teritorii, în raza cărora sunt dislocate 
case de locuit, alte construcţii şi întreprinderi, periclitarea activității normale 
a organelor administraţiei publice etc. 

În cazul periclitării vieţii oamenilor, terorismul se consideră o infracțiune 
formal-materială, care se consumă din momentul apariției pericolului real 
pentru viață. Însă dacă se aduce atingere altor valori sociale cu rol secundar, 
atunci infracțunea este materială, ea consumându-se din momentul survenirii 
efective a urmărilor grave (inclusiv a daunelor în proprii mari). 

În acord cu art. 126 din CP al RM, se consideră daune în proporţii mari 
acele daune care, la momentul săvârşirii infracțiunii, depăşesc 500 unități 
convenţionale de amendă, până la 1500 unităţi convenţionale de amendă. 

Amenințarea cu săvârşirea unor astfel de acţiuni constituie infracțiune 
doar în cazul în care ea este reală, pericolul trecerii la acţiunile sus-indicate 
este iminent şi posibil. Ea poate fi realizată în mod verbal, în scris, nemijlocit 
sau transmisă prin intermediul mijloacelor de informare în mase. Este necesar 
ca această ameninţare să fie percepută de destinatar ca reală. Deoarece scopul 
amenințării, cât şi al terorismului în general, îl constituie înspăimântarea po- 
pulaţiei sau influențarea organelor puterii publice, în ipoteza amenințării cu 
săvârşirea unor astfel de acţiuni, terorismul se consideră consumat din momen- 


538 DREPT PENAL. PARTEA SPECIALĂ 





tul obiectivizării amenințării, adică din momentul când a ajuns la cunoştinţa 
respectivilor destinatari. În ipoteza dată, terorismul este o infracțiune forma- 
lă. În acest caz, nu are relevanță dacă făptuitorii doreau într-adevăr să aducă la 
executare amenințarea, este important ca ea, după conţinutul şi caracterul ei, 
să fi fost prezentată față de destinatari ca reală. 

Latura subiectivă a infracţiunii de terorism se caracterizează prin intenţie 
directă. Făptuitorul înţelege că provoacă explozii, incendii sau săvârşeşte alte 
acţiuni care periclitează viața oamenilor, cauzează daune materiale în proporţii 
mari sau provoacă alte urmări grave, şi doreşte săvârşirea unor astfel de acțiuni. 

Ca semn secundar al laturii subiective a infracțiunii de terorism apare sco- 
pul de a submina securitatea publică, de a intimida populaţia sau de a impune 
autorităţilor publice sau persoanelor fizice anumite decizii. 

Subiect al infracţiunii este persoana fizică responsabilă, care, la momentul 
săvârșirii infracţiunii a împlinit vârsta de 16 ani. 

Circumstanţele agravante prevăzute de alin. (2) alart. 278 din CPal RM sunt: 
a) repetat; b) de un grup criminal organizat; c) cu aplicarea armelor de foc sau a 
substanţelor explozive; d) cu vătămarea gravă sau medie a integrității corporale 
sau a sănătății; e) cu cauzarea de daune materiale în proporții deosebit de mari. 

Infracţiunea de terorism se consideră săvârşită în mod repetat atunci când 
sunt întrunite condiţiile prevăzute de art. 31 din CP al RM. 

Noţiunea grupului criminal organizat, ca o formă a participaţiei, este re- 
glementată în art. 46 din CP al RM. 

Prin săvârşirea infracțiunii de terorism cu aplicarea armelor de foc sau a 
substanțelor explozive se înţelege utilizarea acestor mijloace atât la săvârşirea 
directă a actelor de terorism, cât şi în cadrul amenințării cu aplicarea acestora 
în timpul săvârşirii actelor de terorism. Referitor la armele de foc şi arme în 
general, facem trimitere la art. 129 din CP al RM şi analiza infracţiunii prevă- 
zute la art. 290 din CP al RM. 

Infracţiunea va fi săvârșită cu vătămarea gravă sau medie a integrității 
corporale sau a sănătăţii, în condiţiile lit. d) din alin. (2) al art. 278 din CP al 
RM, în cazul în care a fost cauzată victimei din imprudenţă o vătămare gravă 
sau medie a integrității corporale sau sănătății. 

Alin. (3) al art. 278 din din CP al RM incriminează actele de terorism cu 
circumstanţe deosebit de agravante, adică acțiunile prevăzute la alin. (1) sau 
(2) al art. 278 din CP al RM: a) săvârşite de o organizaţie criminală; b) soldate 
cu decesul unei persoane din imprudenţă; alin. (4) al art. 278 din CP al RM 
incriminează, în mod special, actele de terorism însoţite de omorul intenționat 
al victimei. 

Noţiunea organizaţiei criminale, ca o formă a participaţiei, este reglemen- 
tată în art. 47 din CPal RM. 

Infracţiunea va fi comisă cu provocarea decesului victimei din impruden- 
ţă, în condiţiile lit. b) din alin. 3 al art. 278 din CP al RM, în cazul în care, în 
procesul actelor de terorism, a fost provocat decesul victimei din imprudenţă. 

În cazul când în procesul actelor de terorism a fost provocat intenţionat 
omorul unei persoane, acțiunile făptuitorului vor fi calificate conform alin. (4) 
al art. 278 din CP al RM, fără a fi necesară calificarea suplimentară conform 
art. 145 din CPal RM. 

Ţinând cont de pericolul sporit al infracțiunii prevăzute de art. 278 din 
CP al RM şi de necesitatea pe toate căile de a preîntâmpina şi descoperi actele 
de terorism, legiuitorul a prevăzut unele condiţii de atenuare sau liberare de 
răspunderea penală, în cazul cooperării cu organele de urmărire penală a per- 
soanelor participante la această infracțiune. 

Astfel, conform alin. (5) al art. 278 din CP al RM, persoanei care a comis 
actul de terorism, altor participanţi li se pot aplica pedepse penale minime, 
prevăzute de Codul penal, dacă ei au preîntâmpinat autorităţile despre ac- 
ţiunile respective şi prin aceasta au contribuit la evitarea morții oamenilor, 
a vătămării integrităţii corporale sau a sănătăţii, a altor urmări grave sau la 
demascarea altor făptuitori. 

Alin. (6) al art. 278 din CP al RM prevede că persoana care a participat 
la pregătirea actului de terorism să fie liberată de răspundere penală dacă ea, 
prin anunţarea la timp a autorităţilor sau prin alt mijloc, a contribuit la pre- 
întâmpinarea realizării actului de terorism şi dacă acţiunile ei nu conţin o altă 
componenţă de infracțiune. 


$2. Activitatea de finanţare și asigurare materială 
a actelor teroriste 


Legea penală (art. 279 din CP al RM) incriminează activitatea de finanțare 
şi asigurare materială a actelor teroriste doar în cazul oferirii ori colectării in- 
tenționate, prin diferite metode, direct sau indirect, a mijloacelor financiare 
sau a materialelor în scopul utilizării acestora la săvârşirea actelor teroriste. 

Obiectul juridic special al acestei infracţiuni îl constituie relaţiile sociale 
privind securitatea publică şi activitatea de combatere a terorismului. 

Latura obiectivă a infracţiunii se realizează prin acţiune: activitatea de 
finanţare şi asigurare materială a actelor teroriste, reprezentând o formă dis- 
tinctă de contribuire la săvârşirea infracţiunii de terorism sub forma compli- 

cităţii ce se realizează prin intermediul uneia dintre următoarele modalități 
alternative: 

a) oferirea prin diferite metode, directă sau indirectă, a mijloacelor finan- 
ciare sau a materialelor în scopul utilizării acestora la săvârşirea actelor 
teroriste; 

b) colectarea prin diferite metode, directă sau indirectă, a mijloacelor 
financiare sau a materialelor în scopul utilizării acestora la săvârşirea 
actelor teroriste. 

În cazul oferirii mijloacelor financiare sau a materialelor necesare comi- 
terii actelor teroriste, făptuitorul contribuie direct şi nemijlocit la pregătirea 
actelor de terorism. 

În cazul colectării mijloacelor financiare sau a materialelor necesare comi- 
terii actelor teroriste, făptuitorul săvârşeşte o activitate intermediară, indirec- 
tă la pregătirea acestor acte. 

Latura subiectivă se caracterizează prin vinovăţie intenţionată, intenţia 
fiind directă, adică făptuitorul înţelege că prin acțiunile sale contribuie la pre- 
gătirea şi săvârşirea actelor teroriste şi doreşte săvârşirea acestor activități. 

Infracţiunea are un scop special: de utilizare a mijloacelor financiare sau a 
materialelor necesare la săvârşirea actelor teroriste. 

Subiect al infracţiunii este persoana fizică responsabilă, care la momentul 
săvârşirii infracțiunii a atins vârsta de 16 ani. 


$3. Luarea de ostatici 


Legea penală (art. 280 din CP al RM) defineşte luarea de ostatici drept 
luarea sau reținerea persoanei în calitate de ostatic cu scopul de a sili statul, 
organizaţia internaţională, persoana juridică sau fizică ori un grup de persoa- 
ne să săvârşească sau să se abţină de la săvârşirea vreunei acţiuni în calitate de 
condiţie pentru eliberarea ostaticului. 

Obiectul juridic special al infracţiunii îl constituie relaţiile sociale cu 
privire la securitatea publică în cel mai larg sens al ei. Aici poate fi inclusă şi 
securitatea vieţii şi sănătăţii, libertăţii oamenilor care sunt ostatici. 

Ostatic poate fi orice persoană indiferent de vârstă, sex, cetăţenie, funcţie 
ocupată etc. 

Latura obiectivă a infracțiunii constă din două forme de acţiune: 

a) luarea persoanei în calitate de ostatic; 

b) reținerea forțată a persoanei în calitate de ostatic. 

Luarea persoanei în calitate de ostatic constă în orice activitate ilegală, vio- 
lentă, de limitare a libertăţii fizice a unei sau a mai multor persoane, de luare 

a lor în captivitate, lipsindu-le de posibilitatea de a se deplasa liber. De regulă, 
aceste acțiuni se săvârşesc cu aplicarea violenţei fizice sau cu amenințarea apli- 
cării unei asemenea violenţe, în acelaşi rând cu aplicarea armei sau altor obiecte 
folosite în calitate de armă. Însă luarea de ostatici poate fi săvârşită şi fără apli- 
carea violenţei, de exemplu, prin înşelăciune, inducere în eroare a victimei etc. 

Reţinerea forțată a persoanei în calitate de ostatic constă în săvârşirea de 
acţiuni violente cu scopul de a împiedica eliberarea ostaticului. În cazul reține- 
rii, ostaticul este lipsit de posibilitatea de a părăsi locul aflării sale. 

În cazul aplicării violenţei fizice sau psihice la săvârşirea infracţiunii de 
luare de ostatici, gradul de violenţă nu trebuie să fie mai mare decât cel al vio- 
lenţei nepericuloase pentru viața sau sănătatea persoanei luate ca ostatic. 

În cazul omorului intenţionat al ostaticului, acţiunile făptuitorului necesi- 
tă calificare suplimentară conform art. 145 din CP al RM. 

Violenţa psihică constă în amenințarea cu aplicarea oricărui tip de violen- 
ţă (omor, cauzare de vătămare a integrității corporale sau a sănătăţii etc.). 

Amenințarea poate fi exprimată verbal, cât şi prin demonstrarea armelor, 
a obiectelor care pot fi folosite pentru realizarea amenințării (combustibil, 
substanțe toxice, explozive etc.). Amenințarea trebuie să fie reală şi efectivă. 
Doar în așa împrejurări ea poate servi drept mijloc de a paraliza voinţa ostati- 
cului sau altor persoane care încearcă să se opună acțiunilor infracționale ale 
făptuitorului. 

Pot fi cazuri când ostaticii nici nu ştiu şi nici nu bănuiesc că se află în așa 
calitate şi că viaţa lor este în primejdie (de exemplu, minerii în mina pe care 
făptuitorul ameninţă s-o arunce în aer, pasagerii trenului sau avionului pe care 
făptuitorul ameninţă să-l explodeze etc.). 

Pentru calificarea acţiunilor conform art. 280 din CP al RM, nu are im- 
portanță cui i-au fost înaintate cerinţele de a săvârşi sau de a se abţine de la 
săvârşirea vreunei acțiuni în calitate de condiţie pentru eliberarea ostaticului: 
statului, organizaţiei internaționale, persoanei juridice sau fizice ori unui grup 
de persoane. 

Infracţiunea analizată este o infracțiune formală şi se consideră consuma- 
tă din momentul luării sau reţinerii persoanei în calitate de ostatic, adică din 
momentul privării acestei persoane de dreptul la libera sa deplasare. 

Latura subiectivă a infracţiunii se exprimă prin intenţie directă: făptuito- 
rul înţelege că ia sau reţine persoana în calitate de ostatic și doreşte aceasta. 

Ca motive ale infracțiunii pot servi: răzbunarea, mânia, motive politice, 
economice sau de alt caracter, care, deşi nu influenţează asupra calificării, in- 
fluenţează la individualizarea pedepsei. 

Un semn obligatoriu al laturii subiective a luării de ostatici îl constituie 
scopul: de a sili statul, organizaţia internaţională, persoana juridică sau fizică 
ori un grup de persoane să săvârşească sau să se abţină de la săvârşirea vreunei 
acţiuni în calitate de condiţie pentru eliberarea ostaticului. 

Caracterul săvârșirii sau abţinerii de la săvârşirea vreunei acţiuni în calita- 
te de condiţie pentru eliberarea ostaticului nu are relevanţă pentru calificarea 
infracțiunii. 

Anume după scopul infracțiunii se efectuează delimitarea infracțiunii de 
luare de ostatici de infracțiunea de privaţiune ilegală de libertate (art. 166 din 
CP al RM). 

Subiect al infracțiunii poate fi orice persoană fizică responsabilă, care a 
atins la momentul săvârşirii infracțiunii vârsta de 14 ani. 

Alin. (2) şi (3) ale art. 280 din CP al RM reglementează săvârşirea infrac- 
ţiunii de luare de ostatici în circumstanţe agravante. 

Circumstanţele agravante prevăzute la alin. (2) al art. 280 din CP al RM 
sunt: a) repetat; b) asupra a două sau mai multor persoane; c) cu bună-ştiință 
asupra unui minor; d) de două sau mai multe persoane; e) din interes material; 
£) cu aplicarea violenţei periculoase pentru viața sau sănătatea persoanei; g) cu 
aplicarea armei sau altor obiecte folosite în calitate de armă. 

Luarea de ostatici în mod repetat, conform lit. a) din alin. (2) al art. 282 
din CP al RM, poate fi în cazul repetării uneia sau altei fapte de luare sau de 
reţinere a persoanei în calitate de ostatic, în condiţiile prevăzute de art. 31 din 
CPalRM. 

Luarea de ostatici săvârșită conform lit. b) din alin. (2) al art. 280 din CP 
al RM, se va realiza în cazul în care făptuitorul, printr-o intenţie unică, conco- 
mitent, a atentat asupra a două sau mai multor persoane. 

În cazul în care făptuitorul a luat în calitate de ostatici două persoane în 
diferite perioade de timp, fiecare caz separat se va caracteriza prin intenții 
distincte, diferite, acţiunile făptuitorului, în lipsa altor circumstanţe, vor fi 
calificate conform alin. (1) al art. 280 din CP al RM. 

Infracţiunea va fi comisă cu bună-ştiință asupra unui minor, în condiţiile 
lit. c) din alin. (2) al art. 280 din CP al RM, în cazul în care făptuitorul cunoştea 
că victima este minoră. Despre vârsta victimei, făptuitorul putea să ştie din 
spusele victimei însăşi, din documentele de identitate ale ei, să tragă concluzii 
privitor la constituţia persoanei, din spusele altor persoane etc. 

Cu privire la condiţiile aplicării agravantei “de două sau mai multe per- 
soane”, a se vedea explicaţiile de rigoare referitoare la infracțiunile analizate 
anterior, cu ajustările corespunzătoare. 

Infracţiunea va fi comisă din interes material, în condiţiile alin. (2) al 
art. 280 din CP al RM, în cazul în care făptuitorul săvârşeşte infracțiunea cu 
scopul de a obține profit material, ce poate fi exprimat în bani, hârtii de valoa- 
re, dreptul asupra unor bunuri mobile sau imobile etc. 

Cu privire la noțiunea “aplicarea violenţei periculoase pentru viața sau 
sănătatea persoanei”, a se vedea explicaţiile corespunzătoare referitoare la 
infracţiunea de tâlhărie (art. 188 din CP al RM), cu ajustările necesare. 

Infracţiunea va fi comisă cu aplicarea armei sau altor obiecte folosite în 
calitate de armă, în condiţiile lit. f) din alin. (2) al art. 280 din CP al RM, în 
cazul în care făptuitorul săvârşeşte infracțiunea cu aplicarea armei de foc sau 
albe, ori altor obiecte folosite în calitate de armă (cuțite de bucătărie, armă de 
vânătoare, topoare, bâte, boxuri etc.). 

Aplicarea armei sau altor obiecte folosite în calitate de armă presupune 
aplicarea lor efectivă: efectuarea de împuşcături, lovirea cu cuțitul, bâta etc., 
cât şi amenințarea cu aplicarea lor. 

Săvârşirea infracţiunii de un grup criminal organizat sau de o organizaţie 
criminală, prevăzută în lit. a) din alin. (3) al art. 280 din CP al RM, va avea loc 
în condiţiile specificate la art. 46-47 din CP al RM. 

Infracţiunea va fi comisă cu vătămarea gravă a integrităţii corporale sau a 
sănătăţii, în condiţiile lit. b) din alin. (G) alart. 280 din CP al RM, în cazul în 
care a fost cauzată victimei, intenționat, o vătămare gravă a integrităţii corpo- 
rale sau a sănătăţii. 

Infracţiunea va fi comisă cu provocarea decesului victimei din impruden- 
ţă, în condiţiile lit. c) din alin. (3) al art. 280 din CP al RM, în cazul în care, 
în procesul luării sau reţinerii în calitate de ostatic, a fost provocat decesul 
victimei din imprudenţă. 

În cazul omorului intenţionat al victimei, în procesul luării de ostatici, 
acțiunile făptuitorului vor fi calificate conform it. f) din alin. (2) al art. 145 
din CP al RM. 

Infracţiunea va fi comisă cu provocarea altor urmări grave, în condiţiile 
lit. d) din alin. (3) al art. 280 din CP al RM, în cazul în care a fost cauzată victi- 
mei sau altor persoane daună materială în proporții mari sau deosebit de mari, 
au fost distruse monumente istorice sau culturale etc. 

În confrmitate cu alin. (4) al art. 280 din CP al RM persoana care, benevol 
sau la cerinţele reprezentanţilor autorităţilor, a eliberat ostaticul se liberează 
de răspundere penală dacă acțiunile ei nu conţin o altă componenţă de in- 
fracțiune. 

S4. Comunicarea mincinoasă cu bună-știință despre actul 
de terorism 


Legea penală (art. 281 din CP al RM) incriminează comunicarea minci- 
noasă cu bună-ştiință despre actul de terorism care se realizează prin comuni- 
carea mincinoasă cu bună-ştiință despre pregătirea unor explozii, incendieri 
sau a altor acţiuni care periclitează viața oamenilor, cauzează daune materiale 
în proporții mari sau provoacă alte urmări grave. 

Pericolul social al acestei infracțiuni este evident. Comunicarea mincinoa- 
să cu bună-ştiință despre pregătirea actului de terorism, despre pregătirea unor 
explozii, incendieri sau a altor acțiuni care periclitează viața oamenilor, cauzea- 
ză daune materiale în proporții mari sau provoacă alte urmări grave produce o 
stare de frică, panică, nervozitate în societate, fără temei antrenează un mare 
număr de oameni la căutarea şi dezamorsarea materialelor explozive etc. 

Obiectul juridic special al infracţiunii îl formează relaţiile sociale cu pri- 
vire la securitatea publică. 

Latura obiectivă se realizează prin comunicarea mincinoasă cu bu- 
nă-ştiinţă despre pregătirea actului de terorism. 

Comunicarea trebuie să fie cu bună-știință mincinoasă, adică să nu cores- 
pundă realităţii obiective, şi făptuitorul să înțeleagă aceasta. Este vorba despre 
aceea că nici o formă de pregătire pentru un act de terorism nu exista, şi făp- 
tuitorul ştia despre aceasta. 

Comunicarea trebuie să privească anume pregătirea unui act de terorism, 
şi nu actul de terorism deja consumat sau în proces de consumare. Comunica- 
rea poate fi adresată oricărei persoane fizice sau juridice, atât organelor auto- 
rităţilor publice, cât şi conducătorilor de întreprinderi, organizaţii etc.: nu are 
relevanţă, la calificarea infracțiunii, calitatea persoanei căreia i-a fost adresată 
această comunicare; este important că făptuitorul cunoaşte că această comu- 
nicare privind pregătirea unui act de terorism este mincinoasă. 

Comunicarea despre un act de terorism poate fi făcută în orice formă: în 
scris, verbal, personal sau prin intermediul altei persoane, sub nume inventat 
sau anonim etc. 

Infracţiunea dată este o infracțiune formală şi se consideră consumată din 
momentul când comunicarea mincinoasă cu bună-ştiință despre pregătirea 
unui act de terorism a ajuns la cunoştinţa destinatarului. 

Latura subiectivă a infracţiunii se manifestă prin intenţie directă: făptui- 
torul ştia despre necorespunderea informaţiei comunicate adevărului şi totuși 
din careva motive doreşte să transmită această informaţie altor persoane fizice 

sau juridice. Legea penală indică direct că comunicarea despre actul de tero- 
rism este cu bună-știință mincinoasă. 

Motivul şi scopul nu are relevanţă la calificarea infracţiuni: de ele se va 
ţine seama la individualizarea pedepsei. 

Motivele sunt diverse, însă, de cele mai dese ori, infracțiunea se săvârşeşte 
din motive huliganice, din glumă etc. 

Scopurile, de asemenea sunt diverse, însă, de cele mai multe ori, infracțiu- 
nea se săvârşeşte cu scopul de a dezorganiza activitatea instituţiilor, organiza- 
ţiilor, de a crea o situaţie de nervozitate, panică, iar uneori, de a distrage atenţia 
şi forțele organelor puterii publice. 

Subiect al infracţiunii, este persoana fizică responsabilă, care a atins la 
momentul săvârşirii infracțiunii vârsta de 14 ani. 


$5. Organizarea unei formaţiuni paramilitare ilegale 
sau participarea la ea 


Legea penală, în art. 282 din CP al RM, incriminează organizarea sau 
conducerea unei formațiuni paramilitare neprevăzute de legislația Republicii 
Moldova, precum şi participarea la o astfel de formaţiune. 

Pericolul social al acestei infracţiuni constă în faptul că existenţa unor 
formaţiuni paramilitare neprevăzute de legislația Republicii Moldova încalcă 
stabilitatea şi egalitatea între ramurile puterii de stat, creează tensiune în socie- 
tate, reprezintă o ameninţare de a hotări problemele statale prin intermediul 
violenţei, pe cale neconstituțională, conţine în sine un potenţial înalt de a cau- 
za daune persoanelor, victime omeneşti, precum şi daune mari materiale. 

Obiectul juridic special îl constituie relaţiile sociale cu privire la securi- 
tatea publică. 

Latura obiectivă se realizează prin acţiuni de creare a unor formaţiuni 
paramilitare, de conducere a acestei formațiuni sau de participare la astfel de 
formaţiuni. 

Formaţiunea paramilitară ilegală este o organizaţie, detaşament sau altă 
grupă civilă de persoane, care are caracter militar, este dotată cu armament şi 
nu este prevăzută de legislaţie. Formațiunile paramilitare se pot afla la dispoziția 
structurilor mafiote, precum şi a partidelor politice, structurilor comerciale etc. 

Organizarea unor formațiuni paramilitare constă în activităţile organi- 
zatorului de a alege, recruta şi organiza diferite persoane într-o formaţiune 
paramilitară, de a întări statele formaţiunii, stabilirea statutului juridic al for- 
maţiunii, pregătirea asigurării materiale etc. 


546 DREPT PENAL. PARTEA SPECIALĂ 





Conducerea unor formaţiuni paramilitare se realizează prin dirijarea aces- 
tei formațiuni paramilitare deja formate, stabilirea şi coordonarea direcțiilor 
operative de activitate a formaţiei, luarea deciziilor şi hotărârilor, lucrul pri- 
vind cadrele etc. 

Atribuţiile de conducere a formaţiunii paramilitare deseori sunt stabilite 
în documentele statutare ale unei asemenea formaţiuni şi se manifestă sub 
formă de emitere a dispoziţiilor, ordinelor etc. 

Participarea la formațiunea paramilitară se realizează prin intrarea în 
rândurile membrilor acestei formaţiuni, executarea sarcinilor puse de către 
conducerea formaţiunii, participarea la alte activități întreprinse în vederea 
realizării scopurilor acestei formaţiuni, în corespundere cu planurile de acti- 
vitate ale formaţiunii etc. 

Infracţiunea dată este o infracţiune formală şi se consideră consumată din 
momentul creării formaţiunii paramilitare ilegale, chiar dacă n-au fost efectuate 
nici una din activităţile în scopul cărora a fost organizată această formaţiune. 

Latura subiectivă a infracțiunii se manifestă prin intenţie directă: făptui- 
torul înţelege că organizează sau conduce o formațiune paramilitară neprevă- 
zută de legislaţia Republicii Moldova sau că participă la o astfel de formaţiune, 
şi doreşte aceasta. 

Subiectul infracţiunii este orice persoană fizică responsabilă, care, la mo- 
mentul săvârșirii infracțiunii, a împlinit vârsta de 16 ani. 

În cazul săvârșirii unor alte infracţiuni concrete de către membrii forma- 
ţiunii paramilitare ilegale, acţiunile făptuitorilor vor fi calificate în concurs cu 
art. 282 din CP al RM (de exemplu, în cazul omorului intenționat, în concurs 
cu art. 145 din CPalRMetc.). 

Persoanele care au organizat sau au condus formațiunea paramilitară 
ilegală poartă răspundere pentru infracțiunile comise de către un membru 
al formaţiunii, în măsura în care au cunoscut şi au participat la comiterea in- 
fracțiunilor respective. 

Conform alin. (2) al art. 282 din CP al RM, persoana, care, în mod be- 
nevol, s-a retras dintr-o formaţiune paramilitară ilegală şi a predat arma, se 
liberează de răspundere penală dacă acţiunile ei nu conţin o altă componenţă 
de infracțiune. 

Retragerea dintr-o formaţiune paramilitară constă în ieşirea din rândurile 
membrilor ei, neprezentarea pentru participarea în operațiunile formaţiunii, 
autodenunţarea în organele de urmărire penală sau alte organe de drept etc. 
Retragerea din formaţiune trebuie să fie definitivă: nu se consideră retragere 
din formațiunea paramilitară lipsa temporară din cauza bolii, concediului etc. 

Predarea armei trebuie să fie benevolă: în cazul când arma este găsită şi 
ridicată în procesul unei percheziţii sau este pierdută de către făptuitor etc., nu 
vom fi în prezenţa predării armei în condiţiile prevăzute de alin. (2) al art. 282 
din CPalRM. 

Retragerea din formațiunea paramilitară ilegală trebuie să fie însoţită de 
predarea benevolă a armei: nu se va considera retragere din formațiunea para- 
militară ilegală, dacă persoana n-a predat arma. 


86. Banditismul 


Legea penală (art. 283 din CP al RM) defineşte infracţiunea de banditism 
drept activitatea de organizare a unor bande armate în scopul atacării per- 
soanelor juridice sau fizice, precum şi participarea la asemenea bande sau la 
atacurile săvârşite de ele. 

Aceasta este una din cele mai periculoase infracțiuni săvârşite în grup, 
care atentează la securitatea publică. Infracțiunile de banditism în Republica 
Moldova s-au întețit în ultimul deceniu al secolului XX. 

Pericolul social deosebit de sporit al banditismului constă în aceea că ban- 
dele, fiind nişte formaţiuni, grupuri criminale statornice, înarmate, săvârşesc 
infracțiuni deosebit de periculoase şi excepţional de periculoase, cum ar fi 
omorurile, violurile, infracțiuni contra patrimoniului etc. 

Obiectul juridic special al infracţiunii de banditism îl constituie relaţiile 
sociale cu privire la securitatea publică. 

Ca obiect juridic secundar la infracţiunea de banditism pot apare, în une- 
le cazuri, relaţiile sociale cu privire la viața şi sănătatea persoanei, alte drepturi 
şi libertăţi ale oamenilor, posesia asupra bunurilor etc. 

Latura obiectivă a infracţiunii de banditism constă din mai multe acțiuni 
alternative: 

a) activitatea de organizare a unor bande armate; 

b) participarea la asemenea bande; 

c) participarea la atacurile săvârşite de ele. 

Activitatea de organizare a unor bande armate constă în formarea bandei 
în scopul atacării persoanelor juridice sau fizice, recrutarea membrilor ei, 
asigurarea lor cu arme etc. De regulă, cel care organizează banda este şi con- 
ducătorul ei. 

Banda, în sensul art. 283 din CP al RM, trebuie să întrunească 4 condiţii: 
a) să fie constituită din două sau mai multe persoane; b) să fie stabilă; c) să fie 
înarmată; d) să existe unitate de scop la membrii bandei: de a săvârşi atacuri 

asupra persoanelor fizice sau juridice. În cazul când lipseşte una sau mai multe 
condiții indicate mai sus, nu vom fi în prezenţa unei bande armate, în sensul 
art. 283 din CP al RM, iar infracțiunea săvârşită nu va întruni elementele con- 
stitutive ale banditismului, ci ale altor infracţiuni (de exemplu, ale tâlhăriei, 
art. 188 din CP al RM; şantajului, art. 189 din CP al RM etc.). 

Existenţa a două sau mai multor persoane în bandă presupune că banda 
constă dintr-un grup constituit din două sau mai multe persoane. 

Banda se consideră stabilă în prezența următoarelor criterii care o indivi- 
dualizează: caracterul permanent al membrilor bandei, prezența unei struc- 
turi bine determinate, unor metode şi forme constante de activitate infracțio- 
nală etc. Activitatea infracțională stabilă a bandei presupune săvârşirea a mai 
multor infracţiuni, de regulă, a unui număr nedeterminat. 

Banda se consideră înarmată atât în cazul când toți membrii bandei sunt 
înarmaţi, cât şi în cazul când doar o parte din ei sau cel puţin unul din mem- 
brii grupului are asupra sa o armă, cu condiţia că ceilalți membri ai grupului 
sunt informaţi despre prezența armei respective. 

Participarea la bandele armate poate avea loc în momentul aderării la 
bandele armate, precum şi în cazul participării membrilor lor la atacurile 
acestor bande. Aderarea la bandele armate are loc indiferent de rolul pe care îl 
are membrul bandei (procură, confecționează sau repară armele, participă la 
planificarea activităţilor bandei, colectează diferite informaţii etc.). 

Participarea la atacurile săvârşite de bandele armate se realizează în ca- 
zurile când persoanele care, nefiind membri ai bandei, participă la unul sau 
mai multe atacuri ale bandei armate (de exemplu, şoferul care a transportat 
membrii bandei la locul săvârşirii atacului, ştiind despre caracterul bandei, 
participă la atacurile bandei armate, ajută la încărcarea în mijlocul de trans- 
port a bunurilor sustrase, transportă bunurile sustrase etc.). 

Infracţiunea de banditism este o infracţiune formală şi se consumă din 
momentul organizării bandei armate chiar dacă n-a fost săvârşit nici un atac 
asupra persoanelor fizice sau juridice. 

Latura subiectivă a infracţiunii de banditism se caracterizează prin in- 
tenţie directă, adică făptuitorul înțelege că săvârşeşte activități de organizare a 
unor bande armate în scopul atacării persoanelor juridice sau fizice, de parti- 
cipare la asemenea bande sau la atacurile săvârşite de ele, şi doreşte săvârşirea 
acestor fapte. 

Scopul este un semn obligatoriu al laturii subiective a banditismului şi 
constă în atacarea persoanelor juridice sau fizice. 

Subiectul infracţiunii este general, şi anume orice persoană fizică respon- 
sabilă, care la momentul săvârşirii infracţiunii a atins vârsta de 14 ani. 

$7. Crearea sau conducerea unei organizaţii criminale 


Legea penală (art. 284 din CP al RM) incriminează ca faptă distinctă crea- 
rea sau conducerea unei organizaţii criminale, adică întemeierea unei astfel de 
organizaţii şi organizarea activităţii ei, fie căutarea şi angajarea de membri în 
organizaţia criminală, fie ţinerea de adunări ale membrilor ei, fie crearea de 
fonduri băneşti şi de altă natură pentru susţinerea lor financiară şi a activi- 
tăţii criminale a organizaţiei, fie înzestrarea organizaţiei criminale cu arme 
şi instrumente pentru săvârşirea de infracțiuni, fie organizarea culegerii de 
informaţii despre potenţialele victime și despre activitatea organelor de drept, 
fie coordonarea planurilor şi acţiunilor criminale cu alte organizaţii şi grupuri 
criminale sau infractori aparte din ţară şi din străinătate. 

Obiectul juridic special al infracţiunii îl constituie relaţiile sociale cu pri- 
vire la securitatea publică. 

Latura obiectivă a infracțiunii se realizează prin diverse acțiuni cu privire 
la crearea sau conducerea unei organizaţii criminale: 

a) întemeierea unei astfel de organizaţii şi organizarea activităţii ei; 

b) căutarea şi angajarea de membri în organizaţia criminală; 

Cc) ţinerea de adunări ale membrilor ei; 

d) crearea de fonduri băneşti şi de altă natură pentru susținerea lor finan- 

ciară şi a activităţii criminale a organizaţiei; 

e) înzestrarea organizaţiei criminale cu arme şi instrumente pentru săvâr- 
şirea de infracțiuni; 

f) organizarea culegerii de informaţii despre potenţialele victime şi despre 
activitatea organelor de drept; 

g) coordonarea planurilor şi acţiunilor criminale cu alte organizaţii şi gru- 
puri criminale sau infractori aparte din ţară şi din străinătate. 

Crearea sau conducerea unei organizaţii criminale se deosebeşte de ban- 

ditism prin următoarele: 

a) lipsa atacului, adică lipsa scopului de a ataca întreprinderi, organizaţii, 
grupuri de persoane sau persoane aparte etc. Scopurile organizaţiei 
criminale pot fi traficul sau comerțul cu substanţe narcotice, psihotro- 
pe sau toxice, traficul de ființe umane, traficul de arme, contrabanda, 
diferite operațiuni financiare ilegale etc., numai nu atacul. Organizaţia 
criminală poate avea scopurile obţinerii unor avantaje şi interese finan- 
ciare, economice sau chiar politice; 

b) membrii organizaţiei criminale nu sunt înarmaţi; chiar dacă dispun de 
arme, nu le au în scopul de a săvârşi atacuri asupra persoanelor juridice 
sau fizice. În cazul în care se va constata că membrii organizaţiei cri- 

minale sunt înarmaţi, iar armele le au pentru a săvârşi atacuri asupra 
persoanelor juridice sau fizice, acțiunile făptuitorilor vor fi calificate 
conform art. 283 din CP al RM ca banditism, şi nu conform art. 284 din 
CP al RM. 

Infracţiunea prevăzută la art. 284 din CP al RM este o infracțiune formală 
şi se consideră consumată din momentul săvârşirii acţiunii prejudiciabile, în 
oricare din modalităţile sale. 

Latura subiectivă a infracţiunii se exprimă prin intenţie directă: făp- 
tuitorul înţelege că formează sau conduce o organizaţie criminală, şi doreşte 
săvârşirea unor asemenea acțiuni. 

Subiect al infracţiunii poate fi orice persoană fizică responsabilă, care la 
momentul săvârşirii infracțiunii a împlinit vârsta de 14 ani. 


$8. Dezordini de masă 


Legea penală (art. 285 din CP al RM) incriminează ca dezordini de masă ac- 
ţiunile cu privire la organizarea sau conducerea unor dezordini de masă, însoțite 
de dezorganizarea activităţii normale a transportului, întreprinderilor, institu- 
ţiilor, organizaţiilor sau de opunere de rezistenţă reprezentanţilor autorităţilor. 

Pericolul social al dezordinilor de masă constă în adunarea unor mase 
mari de oameni greu de condus, în rezultatul cărora sunt posibile victime 
omeneşti, distrugeri ale bunurilor, dezorganizarea activităţii normale a trans- 
portului, întreprinderilor, instituţiilor, organizaţiilor, sau însoţite, adeseori, de 
opunere de rezistenţă reprezentanţilor autorităţilor. 

Obiectul juridic special îl constituie relaţiile sociale cu privire la securi- 
tatea publică. 

Latura obiectivă a infracţiunii se realizează prin diverse acțiuni: 

a) organizarea unor dezordini de masă; 

b) conducerea unor dezordini de masă. 

Aceste acțiuni sunt însoțite de: 

a) dezorganizarea activităţii normale a transportului, întreprinderilor, in- 

stituţiilor, organizațiilor sau 

b) opunere de rezistenţă reprezentanţilor autorităților. 

Organizarea dezordinilor de masă constă în pregătirea lor, crearea condi- 
ţiilor de realizare a dezordinilor, precum şi în conducerea acestor dezordini. 

Conducerea unor dezordini de masă se realizează prin dirijarea maselor 
de oameni în vederea săvârșirii dezordinilor de masă, coordonarea activității 
maselor de oameni etc. 

Opunerea de rezistență autorităților are loc în cazul în care, în procesul 
dezordinilor de masă, masele de oameni exprimă nesupunere față de cerinţele 
legale ale reprezentanţilor autorităţilor: organelor puterii de stat sau de drept. 

Infracţiunea analizată este o infracţiune formală și se consideră consumată 
din momentul începerii dezordinilor de masă, chiar dacă în rezultatul lor n-au 
survenit urmările indicate în alin. (2) al art. 285 din CP al RM (de exemplu, 
dezordinile de masă au fost oprite de unităţile de carabinieri, de poliţie etc.). 

Latura subiectivă se exprimă prin intenţie directă: făptuitorul înțelege că 
organizează sau conduce dezordini de masă, însoţite de dezorganizarea activi- 
tăţii normale a transportului, întreprinderilor, instituţiilor, organizaţiilor sau 
de opunere de rezistență reprezentanţilor autorităților, şi doreşte săvârşirea 
unor asemenea acțiuni. 

Motivul şi scopul nu are relevanţă la calificarea infracţiunii, însă de ele se 
va ţine cont la individualizarea pedepsei. 

Subiect al infracțiunii poate fi orice persoană fizică responsabilă, care, la 
momentul săvârșirii infracţiunii a împlinit vârsta de 14 ani. 

Alin. (2) al art. 285 din CP al RM incriminează acţiunile de organizare 
sau conducerea unor dezordini de masă însoţite: a) de violenţă sau batjocorire 
a persoanelor; b) de pogromuri, distrugeri, incendieri sau alte acțiuni asemă- 
nătoare; c) de rezistență armată opusă autorităților. 

Prin violență se înţelege aplicarea violenţei fizice sau psihice. 

În cazul în care dezordinile de masă sunt însoţite de omorul intenționat 
al uneia sau mai multor persoane, acţiunile făptuitorului vor fi calificate în 
concurs cu art. 145 din CPalRM. 

Prin batjocorirea persoanelor se înţelege insultarea fizică sau psihică a 
persoanelor concrete (ruperea hainelor, stropirea cu vopsele sau îmbrâncirea 
lor în glod sau în apă murdară, insulta verbală gravă etc.). 

Prin pogromuri se înțelege invadarea, incendierea sau jefuirea locuinţelor, 
a diferitelor clădiri ocupate de întreprinderi, organizații sau de către persoane 
fizice. 

Incendierea constă în acţiuni care au dus la aprinderea şi arderea proprietăţii, 
Chiar şi în cazul în care n-a fost distrus bunul, deoarece incendiul a fost stins. 

Prin opunere de rezistență armată autorităților se înţelege contrapunerea 
activă a participanţilor la dezordinile de masă reprezentanţilor puterii, care se 
află în exercițiul funcţiilor lor (colaboratorilor de poliţie, carabinieri, militari 
etc.), însoţită de aplicarea sau ameninţarea cu aplicarea armei. 

Dacă în timpul dezordinilor de masă vor fi săvârşite infracțiuni mai peri- 
culoase (viol, banditism etc.), acţiunile făptuitorilor vor fi calificate prin con- 
curs cu articolele respective ale Părţii speciale a Codului penal. 


552 DREPT PENAL. PARTEA SPECIALĂ 





În afară de organizatori sau conducători, alin. (3) al art. 285 din CP al RM 
prevede răspunderea penală şi pentru persoanele care participă activ la aceste 
dezordini de masă: la săvârşirea actelor de violență sau la batjocorirea persoane- 
lor, la incendierea sau distrugerea de bunuri în timpul dezordinilor de masă. 

Specificul faptei prevăzute la alin. (4) al art. 285 din CP al RM constă în 
aceea că făptuitorul cheamă la nesupunere activă cerinţelor legitime ale repre- 
zentanţilor autorităților şi la dezordini de masă, precum şi la săvârşirea actelor 
de violență asupra persoanelor. Deosebirea dintre aceste fapte şi cele prevăzute 
la alin. (1) al art. 285 din CP al RM, care rezidă tot în organizarea persoanelor 
de a săvârși dezordini de masă, constă în aceea că la alin. (1) alart. 285 din CP 
al RM făptuitorul organizează sau conduce dezordinile de masă, fiind în rol de 
organizator, pe când la alin. (4) al art. 285 din CP al RM făptuitorul nu organi- 
zează şi nu conduce dezordinile de masă, având doar rolul de instigator. 

Chemările pot fi făcute în scris sau verbal, prin mass-media sau prin răspân- 
direa de foi volante, pliante, luarea de cuvânt la mitinguri sau alte întruniri etc. 


$9. Acţiunile care dezorganizează activitatea penitenciarelor 


Legea penală (art. 286 din CP al RM) incriminează acţiunile care dezorga- 
nizează activitatea penitenciarelor, statuând că există componenţă de infrac- 
ţiune în cazurile în care persoanele care, executând pedeapsa cu închisoare, 
îi terorizează pe condamnaţii porniţi pe calea corectării, fie săvârşesc atacuri 
asupra administraţiei, fie organizează în aceste scopuri grupuri criminale sau 
participă activ la asemenea grupuri. 

Obiectul juridic special îl constituie relaţiile sociale cu privire la securi- 
tatea publică. 

Latura obiectivă a infracţiunii se realizează prin acțiune. Acţiunile sunt 
diverse, dispoziţia alin. (1) al art. 286 din CP al RM fiind alternativă: 

a) persoanele care, executând pedeapsa cu închisoare, îi terorizează pe 

condamnaţii porniţi pe calea corectării; 

b) persoanele care, executând pedeapsa cu închisoare, săvârșesc atacuri 

asupra administraţiei; 

c) persoanele care, executând pedeapsa cu închisoare, organizează în aces- 

te scopuri grupuri criminale sau participă activ la asemenea grupuri. 

Terorizarea condamnaților porniţi pe calea corectării poate fi săvârșită 
prin aplicarea violenţei fizice sau psihice. Violenţa fizică poate fi de orice carac- 
ter: bătăi, lovituri, schingiuiri, torturarea, cauzarea de vătămări ale integrităţii 
corporale sau sănătăţii uşoare, medii sau grave etc. Violenţa psihică poate fi 

realizată verbal, în scris, prin intermediul altor persoane, şi constă în amenin- 
ţări cu aplicarea violenței. 

Pentru realizarea acestei componenţe de infracțiune, în cazul ameninţă- 
rilor, trebuie de constatat că amenințarea era reală şi imediată la momentul 
anunțării ei. 

Săvârşirea atacurilor asupra administraţiei se realizează prin atacarea co- 
laboratorilor penitenciarelor, aplicarea violenţei nepericuloase sau periculoase 
pentru viaţa şi sănătatea lor, cât şi prin amenințarea lor cu aplicarea unei ase- 
menea violențe. Colaboratori ai administraţiei penitenciarelor sunt persoanele 
atestate din sistemul penitenciar, de la cel mai jos rang până la cel mai înalt. 
În cazul în care atacurile indicate au fost săvârşite asupra altor persoane care 
lucrează în penitenciare, nu vom fi în prezenţa componenţei de infracțiune. 

Organizarea grupurilor criminale pentru terorizarea condamnaților por- 
niți pe calea corectării sau pentru săvârşirea atacurilor asupra administraţiei 
constă în acţiuni de formare a unor asemenea grupuri, de selectare a membrilor 
grupului, de împărţire a rolurilor, de elaborare a planurilor de activitate etc. 

Participarea activă la asemenea grupuri constă în acţiuni de aderare la 
aceste grupuri în scopurile indicate în art. 286 din CP al RM, participarea în 
grup la terorizarea condamnaților porniţi pe calea corectării sau la săvârşirea 
atacurilor asupra administraţiei etc. 

În cazul în care a fost cauzată intenționat moartea a uneia sau mai multor 
persoane indicate mai sus (a condamnaților porniţi pe calea corectării sau a 
colaboratorilor administraţiei penitenciarelor), acțiunile făptuitorilor vor fi 
calificate în concurs cu art. 145 din CP al RM. 

Latura subiectivă a infracțiunii se manifestă prin intenţie directă, deoa- 
rece făptuitorul înţelege că dezorganizează activitatea penitenciarelor, adică, 
executând pedeapsa cu închisoare, îi terorizează pe condamnațţii porniţi pe 
calea corectării, fie săvârşeşte atacuri asupra administraţiei, fie organizează 
în aceste scopuri grupuri criminale sau participă activ la asemenea grupuri şi 
doreşte săvârşirea acestor acțiuni, cu survenirea urmărilor prejudiciabile. 

În cazul terorizării condamnaților porniţi pe calea corectării, este necesa- 
ră existenţa scopului special: de a împiedica corectarea condamnaților. 

Subiectul infracţiunii este special: persoana fizică responsabilă, care a 
atins la momentul săvârșirii infracțiuni vârsta de 16 ani, care este condamnată 
penal de către instanța de judecată şi ispăşeşte pedeapsa cu închisoare sau de- 
tențiune pe viaţă în penitenciare. 

$10. Pirateria 


Legea penală (art. 289 din CP al RM) a incriminat pirateria ca fiind jefui- 
rea săvârşită în scopuri personale de către echipajul sau pasagerii unei nave 
împotriva persoanelor sau bunurilor care se găsesc pe această navă ori împo- 
triva altei nave, dacă navele se află în marea liberă sau într-un loc care nu este 
supus jurisdicției nici unui stat. 

Obiectul juridic special al infracţiunii îl constituie, relaţiile sociale cu 
privire la securitatea publică. 

Pirateria are ca obiect material atât bunurile mobile care sunt jefuite, cât 
şi corpul persoanelor supuse actelor de violență, sau bunurile a căror integri- 
tate este vătămată. 

Bunurile mobile supuse jefuirii pot fi bunuri făcând parte din încărcă- 
tura navei sau din bagajele pasagerilor, pot fi bunuri care fac parte din mobi- 
lierul sau instalaţiile mecanice ale navei. În ceea ce priveşte bunurile a căror 
substanţă a fost vătămată, acestea pot fi orice bunuri aflate pe navă, chiar şi 
părţi din corpul navei. 

Latura obiectivă a infracţiunii se realizează prin acţiuni. 

Pirateria, care nu este în esenţă decât o tâlhărie săvârşită pe o navă sau 
împotriva unei nave aflate în marea liberă sau într-un loc nesupus jurisdicției 
nici unui stat, fiind o infracţiune complexă, include în sine două acţiuni, una 
principală şi una adiacentă, şi anume: 

a) acţiunea principală: jefuirea săvârşită în scopuri personale de către 
echipajul sau pasagerii unei nave împotriva persoanelor sau bunurilor 
care se găsesc pe această navă ori împotriva altei nave; 

b) acțiunea adiacentă: aplicarea violenţei față de aceste persoane sau ame- 
ninţarea cu aplicarea unei asemenea violenţe. Violenţa poate fi pericu- 
loasă sau nepericuloasă pentru viaţa şi sănătatea victimei. În cazul în 
care, în procesul săvârșirii infracţiunii, a fost cauzată din imprudență 
moartea victimei, acțiunile făptuitorului vor fi calificate conform lit. d) 
din alin. (2) al art. 289 din CP al RM, iar în cazul în care a fost cauzată 
intenționat o vătămare gravă a integrităţii sau a sănătăţii - conform lit. 
e) din alin. (2) al art. 289 din CP al RM. 

În cazul săvârşirii omorului intenționat al unei sau mai multor persoane, 
în procesul pirateriei, acţiunile făptuitorului vor fi calificate în concurs cu 
art. 145 din CPalRM. 

Pentru calificarea infracțiunii conform art. 289 din CP al RM, este necesa- 
ră prezenţa unui semn obligatoriu al laturii obiective, a locului săvârșirii fap- 
tei. Vom fi în prezenţa infracțiunii de piraterie dacă faptele indicate în art. 289 

din CP al RM au avut loc pe navele ce se află în marea liberă sau într-un loc 
care nu este supus jurisdicției nici unui stat. 

În cazul în care aceste nave se află în apele teritoriale ale vreunui stat sau 
pe teritoriul statului, pe apele râurilor, lacurilor, bazinelor de apă naturale sau 
artificiale etc., acţiunile făptuitorilor vor fi calificate în funcţie de circum- 
stanţele cauzei: conform art. 187 din CP al RM, ca jaf, sau, după caz, conform 
art. 188 din CP al RM, tâlhărie, sau conform art. 283 din CP al RM, banditism 
etc., şi nu ca piraterie. 

Infracţiunea de piraterie este o infracțiune formală şi se consideră consu- 
mată din momentul săvârșirii celor două acțiuni - principală şi adiacentă - in- 
diferent de urmările produse. 

Latura subiectivă a infracţiunii se caracterizează prin intenţie directă. 

Subiect al infracţiunii este persoana fizică responsabilă, care a atins la mo- 
mentul săvârşirii infracțiunii vârsta de 16 ani şi care este membrul echipajului 
sau pasagerul unei nave ce se află în marea liberă sau într-un loc care nu este 
supus jurisdicției nici unui stat. 

Alin. (2) al art. 289 din CP al RM consideră pirateria săvârşită cu circum- 
stanţe agravante, în cazurile când faptele prevăzute la alin. (1) al art. 289 din 
CP al RM au fost săvârşite: a) în mod repetat; b) de un grup criminal organizat 
sau de o organizaţie criminală; c) săvârşite cu aplicarea armei sau a altor obiec- 
te folosite în calitate de arme; d) soldate cu decesul persoanei din imprudenţă; 
e) soldate cu alte urmări deosebit de grave. 

Pirateria se consideră săvârşită în mod repetat, în condiţiile prevăzute de 
art. 31 din CP al RM. 

În cazul când acţiunile de piraterie s-au soldat cu decesul unei sau mai 
multor persoane din imprudenţă, acţiunile făptuitorului vor fi calificate con- 
form lit. d) din alin. (2) al art. 289 din CP al RM. 

Prin piraterie soldată cu alte urmări deosebit de grave, prevăzută la Lit. e) 
din alin. (2) al art. 289 din CP al RM, se înţelege cauzarea intenționată a 
vătămărilor grave a integrităţii corporale sau sănătăţii, cauzarea de daune 
materiale în proporţii mari sau deosebit de mari, distrugerea sau degradarea 
navelor etc. 

Secţiunea a III-a. INFRACŢIUNI CONTRA ORDINII PUBLICE 


S1. Huliganismul 


Legea penală (art. 287 din CP al RM) defineşte huliganismul drept acţiuni 
intenţionate care încalcă grosolan ordinea publică şi exprimă o vădită lipsă de 
respect față de societate, însoţite de aplicarea violenţei asupra persoanelor sau 
de amenințarea cu aplicarea unei asemenea violenţe, de opunerea de rezistență 
reprezentanţilor autorităţilor sau altor persoane care curmă actele huliganice, 
precum şi acţiunile care, prin conţinutul lor, se deosebesc printr-un cinism sau 
obrăznicie deosebită. 

Obiectul juridic special al infracţiunii îl constituie relaţiile sociale cu pri- 
vire la ordinea publică. 

Prin ordine publică se înţelege un sistem stabil de relații sociale, care 
asigură o ambianţă liniştită de convieţuire în societate, de inviolabilitate a 
persoanei şi a integrităţii patrimoniului, precum şi activitatea normală a orga- 
nelor şi instituțiilor publice. 

Latura obiectivă a infracţiunii se realizează prin acţiuni. Dispoziţia 
alin. (1) al art. 287 din CP al RM fiind alternativă, acţiunile de huliganism pot 
fi diverse: 

a) acţiuni care încalcă grosolan ordinea publică şi exprimă o vădită lipsă 
de respect față de societate, însoțite de aplicarea violenţei asupra per- 
soanelor sau de ameninţarea cu aplicarea unei asemenea violențe; 

b) acţiuni care încalcă grosolan ordinea publică şi exprimă o vădită lipsă 
de respect față de societate, însoţite de opunerea de rezistenţă reprezen- 
tanților autorităților sau altor persoane care curmă actele huliganice; 

c) încălcarea grosolană a ordinii publice şi exprimarea unei vădite lipse de 
respect față de societate, însoţită de acţiuni care, prin conţinutul lor, se 
deosebesc prin cinism; 

d) încălcarea grosolană a ordinii publice şi exprimarea unei vădite lipse de 
respect față de societate, însoţită de acţiuni care, prin conţinutul lor, se 
deosebesc printr-o obrăznicie deosebită. 

Prin încălcare grosolană a ordinii publice ce exprimă o vădită lipsă de res- 
pect față de societate se înţelege săvârşirea unor acţiuni intenționate ce atentea- 
ză la regulile sociale şi morale de convieţuire, care sunt încălcate într-un mod 
grosolan şi demonstrativ de către violatorul ordinii publice prin necuviință, 
neobrăzare, comportare batjocoritoare cu cetăţenii, prin înjosire a onoarei şi 
demnității persoanei, încălcare îndelungată şi insistentă a ordinii publice, ză- 

dărnicirea activităţilor de masă, suspendare temporară a activităţii normale a 
întreprinderilor, instituţiilor, organizaţiilor, transportului obştesc etc. 

Delimitarea dintre huliganism ca infracțiune penală şi huliganismul ca 
contravenţie administrativă se face ținându-se cont de gravitatea încălcării 
ordinii publice, care se determină din circumstanţele cauzei, inclusiv locul şi 
metodele săvârşirii faptei, intensitatea, durata lor etc. 

Se consideră huliganism însoţit de aplicarea violenţei asupra persoanelor sau 
de ameninţarea cu aplicarea unei asemenea violențe acele acțiuni huliganice în 
procesul cărora au fost cauzate lovituri, bătăi sau alte acte de violenţă, ori vătă- 
marea intenţionată medie sau ușoară a integrității corporale sau a sănătăţii. 

În cazul încălcării ordinii publice fără aplicarea violenţei față de persoane, 
în lipsa altor circumstanţe prevăzute în art. 287 din CP al RM, acţiunile făp- 
tuitorului nu vor constitui infracțiunea de huliganism, şi vor fi calificate drept 
contravenţie, conform Codului cu privire la contravenţiile administrative. 

Se consideră huliganism însoţit de opunerea de rezistență reprezentanţi- 
lor autorităţilor sau altor persoane care curmă actele huliganice acele acțiuni 
huliganice care sunt însoţite de opunerea de rezistență colaboratorilor poliției, 
altui colaborator al organelor afacerilor interne, reprezentantului puterii ori 
altei persoane în legătură cu îndeplinirea datoriei de serviciu sau obşteşti de 
menţinere a ordinii publice şi de luptă cu criminalitatea sau cetăţeanului care 
curma actele huliganice, inclusiv cele însoţite de violenţa sau de amenințarea 
cu aplicarea ei în privinţa acestor persoane. 

Rezistenţa opusă după încetarea actelor huliganice, în special, în legătură 
cu reținerea ulterioară a făptuitorului, este în afara componenței huliganis- 
mului, şi va fi calificată în concurs cu articolele respective ale Părţii speciale a 
Codului penal. 

Se consideră huliganism însoţit de acţiuni care, prin conţinutul lor, se deo- 
sebesc printr-o deosebită obrăznicie asemenea acţiuni huliganice care expri- 
mă o vădită lipsă de respect față de societate, însoțită, de exemplu, de batjocură 
față de victimă, încălcarea îndelungată şi insistentă a ordinii publice, distruge- 
rea şi deteriorarea bunurilor, zădărnicirea activităţilor de masă, suspendarea 
temporară a activităţii normale a întreprinderilor, instituţiilor, organizaţiilor 
sau a transportului public etc. 

Se consideră huliganism însoţit de acţiuni care, prin conţinutul lor, se deo- 
sebesc prin cinism asemenea acţiuni huliganice care sunt însoţite de ignorarea 
demonstrativă a normelor morale general acceptate, de exemplu, înjosirea 
onoarei şi demnităţii, neobrăzare, batjocura faţă de bolnavi, de persoanele în 
etate, care sunt lipsite de sprijin etc. 

În cazul în care huliganismul este însoțit de vătămarea intenţionată gravă 
a integrității corporale sau a sănătăţii sau de omorul intenţionat, acțiunile făp- 
tuitorului vor fi calificate în concurs cu art. 151 sau 145 din CPal RM. 

Infracţiunea de huliganism ete o infracţiune formală și se consideră con- 
sumată din momentul comiterii acţiunii prejudiciabile. 

Latura subiectivă a infracţiunii se caracterizează prin intenţie directă: 
făptuitorul înţelege că încalcă grosolan ordinea publică şi exprimă o vădită 
lipsă de respect față de societate, că aplică violență asupra persoanelor sau 
amenință cu aplicarea unei asemenea violenţe, că opune rezistență reprezen- 
tanţilor autorităților sau altor persoane care curmă actele huliganice, precum 
şi că acţiunile sale, prin conţinutul lor, se deosebesc printr-un cinism sau 
obrăznicie deosebită, şi el doreşte săvârşirea acestor acțiuni. 

Subiect al infracţiunii este persoana fizică responsabilă, care a atins la mo- 
mentul săvârșirii infracțiunii prevăzute de alin. (1) al art. 287 din CP al RM, 
vârsta de 16 ani, pentru infracțiunile prevăzute la alin. (2) şi (3) ale art. 287 din 
CP al RM - vârsta de Mani. 

Alin. (2) al art. 218 din CP al RM incriminează actele huliganice săvârşite 
a) repetat sau b) de două sau mai multe persoane. 

Trăsăturile acestor circumstanţe agravante ne sunt cunoscute din analiza 
infracțiunilor prezentate anterior. 

Se consideră huliganism agravat, prevăzut de alin. (3) al art. 287 din CP al 
RM, săvârşirea acţiunilor huliganice prevăzute la alin. (1) sau (2) ale art. 287 
din CP al RM, însoţite de aplicarea sau încercarea aplicării armei de foc, a cu- 
ţitelor, boxurilor sau a altor arme albe, precum şi a obiectelor special adaptate 
pentru vătămarea integrității corporale sau a sănătății. 

Aplicarea sau încercarea aplicării la săvârşirea huliganismului, a armei de 
foc, a diferitelor cuțite, a boxurilor sau armelor albe, precum şi a altor obiecte, 
inclusiv a celor special adaptate pentru vătămarea integrității corporale, serveşte 
drept temei pentru calificarea infracțiunii în baza alin. (3) al art. 287 din CP al 
RM nu numai în acele cazuri în care făptuitorul cu ajutorul obiectelor respecti- 
ve cauzează sau intenționează să cauzeze vătămarea integrităţii corporale sau a 
sănătăţii, dar şi atunci când utilizarea obiectelor menţionate în procesul actelor 
huliganice creează un pericol real pentru viața şi sănătatea oamenilor. 

Drept obiecte special adaptate pentru vătămarea integrității corporale sau 
a sănătăţii pot fi considerate obiectele care au fost adaptate de către făptuitor 
anume pentru acest scop, din timp sau în timpul săvârşirii acţiunilor huligani- 
ce, precum şi obiectele care, deşi nu au fost supuse unei prelucrări preliminare, 
au fost special adaptate de fătuitor şi se aflau la el cu acelaşi scop. 

Conform sensului legii, la obiectele care servesc drept temei pentru califi- 
carea acțiunilor huliganice în baza alin. (3) al art. 287 din CP al RM se referă 
toate obiectele pe care le-a avut şi le-a utilizat făptuitorul la săvârşirea acţiuni- 
lor huliganice, inclusiv acele care au fost ridicate la locul infracţiunii. 

Dacă, în timpul săvârşirii actelor huliganice, unul dintre participanţii 
la infracțiune a folosit arma de foc, cuțitul sau alt obiect, inclusiv un obiect 
special adaptat fără ştirea altor participanţi la infracțiune, vom fi în prezența 
excesului de autor, răspunderea pentru infracțiunea mai gravă revenindu-i 
doar persoanei care a aplicat arma sau obiectul indicat pentru vătămarea in- 
tegrităţii corporale sau a sănătății. 


$2. Vandalismul 


Legea penală (art. 288 din CP al RM) defineşte vandalismul ca pângărirea 
edificiilor sau a altor încăperi, precum şi nimicirea bunurilor în transportul 
public sau în alte locuri publice. 

Pericolul social al vandalismului constă în aceea că, prin respectivele ac- 
ţiuni, făptuitorul supune distrugerii obiecte, edificii unice, restabilirea cărora 
este imposibilă sau este foarte anevoioasă. 

Vandalismul se exprimă prin distrugerea fără temei a valorilor culturale 
sau materiale, barbarism, cruzime şi cinism faţă de monumentele de arhitec- 
tură, cultură, artă şi alte forme de creaţie. 

Obiectul juridic special al vandalismului îl constituie relaţiile sociale cu 
privire la ordinea publică. 

Obiectul material al infracțiunii îl constituie edificiile sau alte încăperi, 
precum şi bunurile din transportul public sau din alte locuri publice. Edificiile 
pot fi casele de locuit, obiectele de importanţă istorică sau culturală, obiectele 
de cultură, sanitare, medicale, de producţie, de conducere etc. 

Alte încăperi sunt obiectele apreciate îndeosebi şi respectate de populaţie: 
complexurile memoriale, monumentele, plăcile de comemorare etc. 

Nu pot constitui obiecte materiale ale vandalismului mormintele, urnele 
funerare, monumentele sau obeliscurile din cimitire sau alte locuri de înmor- 
mântare. În cazul săvârşirii acțiunilor indicate în art. 288 din CP al RM, în 
privinţa obiectelor sus-numite, vom fi în prezenţa infracțiunii de profanare a 
mormintelor, incriminată în art. 222 din CP al RM. 

Bunurile din transportul public sau din alte locuri publice sunt pereţii, 
scaunele, alte obiecte din transportul public, precum şi gardurile sau scaunele 
(băncile) din parcuri sau alte locuri publice, staţiile de autobuze, microbuze, 
trenuri, aeroporturi etc. 


560 DREPT PENAL. PARTEA SPECIALĂ 





Latura obiectivă a vandalismului se realizează prin acţiuni: 

a) pângărirea edificiilor sau a altor încăperi; 

b) nimicirea bunurilor în transportul public sau în alte locuri publice. 

Pângărirea edificiilor sau a altor încăperi se realizează prin efectuarea de 
insripţii, desene sau alte simboluri cu caracter obscen, cinic, imoral pe edificii 
sau alte încăperi, murdărirea acestor obiecte etc. Prin aceste acţiuni se cauzează o 
daună substanţială aspectului estetic interior sau exterior al obiectelor pângărite. 

La calificarea acestor acțiuni, conform art. 288 din CP al RM, se ia în consi- 
deraţie conţinutul, mărimea inscripţiilor, vizibilitatea lor, cât şi posibilitatea de 
a fi înlăturate: şterse, acoperite etc., fără a cauza daună obiectelor pângărite. 

Caracterul imoral, cinic sau obscen al inscripţiilor, desenelor sau simbo- 
lurilor este apreciat de organele de urmărire penală sau de către instanţa de 
judecată, ţinându-se cont de circumstanţele acţiunilor săvârşite. 

Specificul vandalismului constă în aceea că făptuitorul pângăreşte nu ori- 
ce clădire, edificiu sau altă proprietate, ci doar obiectele publice. 

În cazul în care făptuitorul distruge sau deteriorează bunurile, proprie- 
tatea persoanelor fizice, nu vom fi în prezența componenţei de infracțiune 
prevăzute de art. 288 din CP al RM. În unele împrejurări concrete, acţiunile 
făptuitorului pot fi calificate conform art. 197 din CP al RM. 

Infracţiunea analizată este o infracțiune formală şi se consideră consuma- 
tă din momentul comiterii acţiunii prejudiciabile. 

Latura subiectivă se caracterizează prin intenţie directă: făptuitorul înțele- 
ge că prin acţiunile sale pângăreşte edificiile sau alte încăperi, precum şi faptul 
că nimiceşte bunurile în transportul public sau în alte locuri publice, şi doreşte 
săvârşirea acestor acţiuni. 

Subiect al infracţiunii este persoana fizică responsabilă, care, la momentul 
săvârșirii faptei prevăzute de alin. (1) al art. 288 din CP al RM a atins vârsta de 
16 ani, iar în cazul săvârşirii faptei prevăzute de alin. (2) al art. 288 din CP al 
RM - vârsta de 14 ani. 

Alin. (2) al art. 288 din CP al RM incriminează actele prevăzute la alin. (1) 
al art. 288 din CP al RM, săvârşite: a) repetat sau b) de două sau mai multe 
persoane. 

În vederea interpretării înțelesului acestor agravante, facem trimitere la 
explicaţiile de rigoare făcute anterior. 

$3. Iniţierea sau organizarea cerşetoriei 


Legea penală (art. 302 din CP al RM) incriminează faptele de inițiere sau 
de organizare a cerşetoriei, recrutarea persoanelor pentru cerşit, cât şi îndem- 
narea ori constrângerea unei persoane să practice cerşetoria, în scopul de a 
obține pentru sine sau pentru altul un folos material injust. 

Orice persoană care are capacitatea de a munci trebuie să-şi procure mij- 
loacele de existență prin muncă. Procurarea acestor mijloace nu prin muncă, 
ci prin exploatarea sentimentelor de milă ale altora constituie o formă de para- 
zitism social, care aduce o atingere gravă relaţiilor de conviețuire socială. 

Obiectul juridic special al infracţiunii îl constituie relaţiile sociale cu pri- 
vire la ordinea publică. 

Latura obiectivă se realizează prin acţiuni. Dispoziţia alin. (1) al art. 302 
din CP al RM fiind de alternativă, acţiunile sunt diverse: 

a) iniţierea cerşetoriei; 

b) organizarea cerşetoriei; 

Cc) recrutarea persoanelor pentru cerşit; 

d) îndemnarea unei persoane să practice cerşetoria; 

e) constrângerea unei persoane să practice cerşetoria. 

Prin inițierea cerşetoriei se înțelege fapta persoanei de a înainta unor altor 
persoane ideea organizării în vederea practicării cerşitului. 

Prin organizarea cerşetoriei se înțelege activitatea persoanei îndrepta- 
tă spre atragerea unei persoane sau a unui grup de persoane la practicarea 
cerşetoriei, împărțirea rolurilor şi locului de dislocaţie a cerşetorilor, paza lor 
şi dirijarea activităţii lor, instruirea în vederea practicării cerşetoriei etc. 

Prin recrutarea persoanelor pentru cerşit se înţelege selectarea persoanelor 
în vederea practicării cerşetoriei şi atragerea lor la această activitate, angajarea 
şi îndemnul acestora de a practica cerşetoria. 

Prin îndemnarea unei persoane să practice cerşetoria se înţelege instiga- 
rea persoanelor la practicarea cerșetoriei prin diferite metode: cointeresarea 
persoanelor să practice această ocupaţie, prin promisiuni de a câştiga bani, 
înşelarea persoanelor etc. 

Prin constrângerea unei persoane să practice cerşetoria se înțelege aplicarea 
violenţei fizice şi psihice, care se poate realiza prin diferite mijloace: prin aplica- 
rea de lovituri, bătăi, cauzarea de vătămări uşoare sau medii ale integrităţii cor- 
porale sau sănătăţii, sau amenințarea cu aplicarea unei asemenea violenţe etc. 

În cazul cauzării vătămărilor grave ale integrităţii corporale sau sănătăţii, 
acţiunile făptuitorului vor fi calificate în concurs cu art. 151 din CP al RM. 

Infracţiunea dată este o infracțiune formală şi se consideră consumată din 
momentul comiterii acţiunii prejudiciabile. 

Latura subiectivă se manifestă prin intenţie directă. Făptuitorul înţelege 
caracterul prejudiciabil al faptelor sale: că săvârşeşte acțiuni de iniţiere sau de 
organizare a cerşetoriei, de recrutare a persoanelor pentru cerşit, de îndemna- 
re ori constrângere a unei persoane să practice cerşetoria, şi doreşte săvârşirea 
acestor fapte. 

Un semn obligatoriu al laturii subiective la această infracțiune este scopul: 
infracțiunea se săvârşeşte în scopul de a obţine pentru sine sau pentru altul un 
folos material injust. 

Subiect al infracţiuni este persoana fizică responsabilă, care, la momentul 
săvârşirii infracțiunii a atins vârsta de 16 ani. 

Alin. (2) al art. 302 din CP al RM prevede ca circumstanţe agravante 
săvârşirea infracțiunii: a) asupra unui minor sau b) asupra unei persoane cu 
grave deficienţe fizice sau psihice. 

Iniţierea sau organizarea cerşetoriei săvârşită asupra unui minor va fi 
calificată conform lit. a) din alin. (2) al art. 302 din CP al RM în cazurile în 
care făptuitorul cunoaşte că săvârşeşte această infracțiune asupra unui minor, 
cunoaşte că persoana este minoră. Despre vârsta victimei, făptuitorul poate şti 
din documente, în urma cunoaşterii personale a acestei persoane, din spusele 
victimei sau altor persoane, poate trage concluzii privind aspectul fizic exte- 
rior al persoanei etc. 

Iniţierea sau organizarea cerşetoriei săvârşită asupra unei persoane cu 
grave deficienţe fizice sau psihice va fi calificată conform lit. b) din alin. (2) 
al art. 302 din CP al RM în cazurile în care făptuitorul cunoaște că săvârşeşte 
această infracțiune asupra unei asemenea persoane, cunoaște că persoana este 
cu grave deficienţe fizice sau psihice. Ca deficienţe fizice pot fi considerate: in- 
validitatea persoanei, lipsa unui organ de văz, auz, organelor locomotorii etc. 
Deficiențe psihice pot fi: boala psihică, responsabilitatea limitată etc. 

Secţiunea a IV-a. INFRACŢIUNI ÎNDREPTATE SPRE ÎNCĂLCAREA 
REGULILOR DE EFECTUARE A DIFERITELOR 
TIPURI DE ACTIVITĂŢI 


$1. Purtarea, păstrarea, procurarea, fabricarea, repararea 
sau comercializarea ilegală a armelor şi munițiilor 


Ţinând cont de pericolul pe care îl prezintă armele de foc şi muniţiile, 
datorită posibilităţii aplicării lor la comiterea infracțiunilor, legea penală 
(art. 290 din CP al RM) incriminează ca infracțiune distinctă purtarea, pă- 
strarea, procurarea, fabricarea, repararea sau comercializarea armelor de foc, 
cu excepţia armei de vânătoare cu ţeavă lisă, sau a munițiilor fără autorizaţia 
corespunzătoare. 

Obiectul juridic special al infracţiunii de purtare, păstrare, procurare, 
fabricare, reparare sau comercializare ilegală a armelor şi munițiilor îl for- 
mează relaţiile sociale cu privire la securitatea publică în domeniul circulației 
armelor de foc şi a părţilor componente ale acestora, precum şi în domeniul 
circulaţiei munițiilor. 

În cazul infracțiunii prevăzute la art. 290 din CP al RM, drept obiect ma- 
terial apar armele de foc şi muniţiile. 

Legea penală (art. 129 din CP al RM) nu dă definiţia armelor de foc, limi- 
tându-se doar la o definire generală a armelor. 

Prin arme de foc se înțeleg toate tipurile de arme a căror capacitate de 
nimicire este direcționată de proiectile, care asigură viteza de accelerare sub 
presiunea gazelor de pulbere. 

Din punct de vedere al funcționării lor, armele de foc pot fi: neautomate 
(arme cu repetiţie), la acestea operaţiunile iniţiale se repetă cu mâna la fiecare 
foc; automate, a căror acţiune constă în faptul că, după introducerea cartuşului 
în camera de explozie şi apăsarea pe trăgaci, presiunea gazelor aruncă întâi 
glonţul afară, iar închizătorul îndărăt. În acelaşi timp, tubul gol al cartuşului 
este aruncat afară, iar închizătorul, care revine la poziţia sa anterioară, intro- 
duce un nou cartuș în camera de explozie. 

Nu se consideră drept obiect material armele de vânătoare cu ţeavă lisă. 
Nu se consideră armă de foc partea componentă a ei, care nu poate fi utiliza- 
tă pentru efectuarea împuşcăturii (ţeava, patul armei, piedica, închizătorul, 
trăgaciul etc.), dacă nu sunt probe că persoana care le deţine are intenţia de a 
asambla alte segmente sau subsegmente pentru o armă sau un segment pentru 
efectuarea unei împuşcături cu muniții. 

Prin muniții se înţeleg obiectele de înarmare şi de lansare, predestinate 
pentru înfrângerea țintei şi care conţin încărcături explozibile, pirotehnice de 
aruncare sau de spargere ori încărcături combinate. 

La categoria munițiilor, indiferent de existenţa sau lipsa mijloacelor care 
le pun în funcţiune, se referă minele, obuzele de artilerie, rachetele de luptă, 
grenadele reactive de luptă antitanc, bombele de aviaţie etc., predestinate 
pentru înfrângerea țintei. La muniții se referă, de asemenea, toate tipurile de 
cartuşe pentru diferite arme de foc, confecționate atât la uzină, cât şi în condi- 
ţii casnice, cu excepţia acelor cartușe care n-au element distrugător şi nu sunt 
predestinate pentru înfrângerea țintei vii (alicele pentru arma de vânătoare, 
cartușele oarbe etc.). 

Latura obiectivă. Legiuitorul, în cadrul art. 290 din CP al RM, prevede 
survenirea răspunderii penale doar pentru comiterea faptei prejudiciabile, 
chiar dacă nu au survenit urmările dorite de făptuitor. Tragerea la răspunde- 
rea penală numai pentru comiterea acțiunilor de purtare, păstrare, procurare, 
fabricare, reparare sau comercializare ilegală a armelor și munițiilor este de- 
terminată de gradul de pericol social sporit al infracțiunii, legiuitorul consi- 
derând că, prin comiterea acestor acţiuni, deja este pusă în pericol securitatea 
publică, creându-se o stare de neliniște şi de nesiguranţă în societate. 

Purtarea ilegală a armelor de foc şi a munițiilor se consideră în cazul în 
care lipseşte permisul organului autorizat de a purta astfel de arme sau mu- 
niţii. Purtarea poate fi efectuată prin portul acestora asupra sa (la corp), în 
haine, valize sau în alte locuri care ar asigura păstrarea. 

Păstrarea (deținerea) ilegală a armelor de foc și a munițiilor se consideră 
acțiunile îndreptate spre ţinerea în posesie a acestora de către o persoană asu- 
pra sa, în locuinţe, în localuri, în ascunzişuri, fără autorizaţia respectivă. 

Procurarea ilegală a armelor de foc şi a munițiilor se consideră obținerea 
acestora prin diferite metode (cumpărare, primire în formă de cadou, eliberate 
în contul datoriei, schimb, găsite etc.), fără autorizaţia organelor competente. 

Prin procurarea legală se înţelege procurarea armelor de foc şi a munițiilor 
din magazinele specializate în acest scop şi care dispun de autorizația cores- 
punzătoare, eliberată de către organul special abilitat. 

Fabricarea ilegală a armelor de foc şi a munițiilor se consideră producerea 
lor industrială sau, în urma activităţii meşteşugărești, realizarea unui ansam- 
blu sau subansambluri de arme sau muniții, menite să nimicească, să rănească 
fiinţe umane, să deterioreze bunuri, fără autorizaţia corespunzătoare. 

Producerea de arme şi muniții (cu excepţia cartușelor armelor de vânătoa- 
re) constituie monopol de stat şi se efectuează în modul stabilit de Guvern. Ar- 

mele şi muniţiile sunt fabricate la întreprinderi de stat specializate, cu o înaltă 
tehnologie, în care sunt asigurate securitatea, controlul şi calitatea producţiei. 

Prin repararea ilegală a armelor sau a munițiilor se înțelege restabilirea 
calităţilor lor pierdute, fără autorizaţie corespunzătoare. Repararea legală a 
armelor este efectuată în atelierele de reparaţie a armelor, indiferent de tipul 
de proprietate, care dispun de licenţă şi autorizaţie eliberate de Ministerul 
Afacerilor Interne. 

Comercializarea ilegală a armelor şi munițiilor se consideră transmiterea 
neautorizată a acestora prin vânzare, dăruire, împrumut etc., cu scopul do- 
bândirii unui beneficiu sau fără acesta. 

Comerţul legal cu arme de foc individuale, de autoapărare, cu mijloace 
speciale, arme cu uz de serviciu, de instrucţie, sportive, precum şi muniţiile 
acestora, se efectuează în magazinele de stat specializate, pe bază de licenţă şi 
de autorizaţie eliberate de Ministerul Afacerilor Interne. 

Infracţiunea examinată este o infracțiune formală şi se consideră consu- 
mată din momentul comiterii acţiunii prejudiciabile în oricare din modalită- 
ţile sale. 

Latura subiectivă, în cazul infracţiunii de purtare, păstrare, procurare, 
fabricare, reparare sau comercializare a armelor şi munițiilor se manifestă sub 
formă de intenţie directă. Făptuitorul îşi dă seama de caracterul prejudiciabil 
al acţiunilor de purtare, păstrare, procurare, fabricare, reparare sau comercia- 
lizare ilegală a armelor de foc sau a munițiilor, şi doreşte săvârşirea lor. 

Subiectul infracţiunii este general: persoana fizică responsabilă, care a 
atins, la momentul săvârşirii infracțiunii prevăzute de alin. (1) al art. 290 din 
CP al RM, vârsta de 16 ani, iar la momentul săvârșirii infracţiunii prevăzute 
de alin. (2) al art. 290 din CP al RM - vârsta de IM ani. 

Circumstanţele agravante ale infracțiunii examinate sunt prevăzute la 
lit. a) şi b) din alin. (2) al art. 290 din CP al RM: repetarea infracțiunii şi 
săvârşirea infracţiunii de către două sau mai multe persoane. 

Cu privire la trăsăturile celor două agravante, facem trimitere la explicaţiile 
de rigoare, făcute anterior. 

Alin. (3) al art. 290 din CP al RM prevede că persoana care a predat de bu- 
năvoie arma de foc sau muniţiile pe care le deţinea fără autorizaţia corespun- 
zătoare este liberată de răspunderea penală. Predarea de bunăvoie a obiectelor 
sus-menţionate poate avea loc sub cele mai diverse forme şi din diferite mo- 
tive. Despre caracterul benevol ne poate mărturisi însuşi faptul predării sau 
comunicarea despre locul aflării acestor obiecte organelor publice. Practica 
judiciară recunoaşte prin caracter benevol atât predarea obiectelor din proprie 
inițiativă, cât şi la cererea unor terțe persoane. 

$2. Păstrarea neglijentă a armelor de foc și a munițiilor 


Legea penală (art. 291 din CP al RM) incriminează ca faptă distinctă 
păstrarea neglijentă a armelor de foc şi a munițiilor, precum şi transmiterea 
acestora altor persoane, doar în cazurile în care aceste acțiuni sau inacțiuni au 
avut urmări grave. 

Pericolul social al acestei infracţiuni constă în aceea că de această armă sau 
muniții se poate folosi orice persoană, inclusiv acelea care, în funcţie de vârstă 
sau de dezvoltarea mintală, nu pot să-şi dea seama de calitățile distrugătoare 
ale armei sau munițiilor. 

Obiectul juridic special al infracțiunii îl constituie relaţiile sociale cu privi- 
re la securitatea publică în sfera de manipulare cu armele de foc şi muniţiile. 

Obiectul material al infracţiunii îl constituie armele de foc sau muniţiile 
care se află legal la făptuitor. În cazul în care arma de foc, cu excepţia armei 
de vânătoare cu ţeavă lisă, sau muniţiile se află ilegal la făptuitor, acţiunile 
făptuitorului vor fi calificate conform art. 290 din CP al RM, fără a fi necesară 
calificarea suplimentară conform prevederilor art. 291 din CP al RM. 

În lista armelor de foc prevăzute de art. 291 din CP al RM se include, spre 
deosebire de art. 290 din CP al RM, şi arma de vânătoare cu ţeavă lisă. 

Păstrarea neglijentă a armelor albe nu întruneşte elementele constitutive 
ale infracțiunii prevăzute de art. 291 din CP al RM şi, în cazul survenirii ur- 
mărilor prejudiciabile indicate în art. 291 din CP al RM, acţiunile făptuitoru- 
lui vor fi calificate conform art. 157 sau 198 din CP al RM. 

Latura obiectivă a infracţiunii constă din două acțiuni (inacţiuni) alter- 
native: a) păstrarea neglijentă a armelor de foc şi a munițiilor; b) transmiterea 
armelor de foc şi a munițiilor altor persoane. 

Păstrarea neglijentă a armelor de foc şi a munițiilor constă în încălcarea 
regulilor de păstrare a armelor de foc şi a munițiilor. 

Sub incidenţa art. 291 din CP al RM se află doar acele încălcări ale re- 
gulilor de păstrare a armelor de foc şi a munițiilor, care au creat condiţii de 
folosire a acestora de către alte persoane. Or, proprietarul sau deținătorul legal 
al armelor de foc sau al munițiilor n-a întreprins destule măsuri de a exclude 
accesul altor persoane la arma de foc sau muniții, de exemplu: a lăsat pistolul 
de serviciu în masa din biroul de serviciu; a lăsat arma de vânătoare în dulapul 
de haine, unde aveau acces membrii familiei, alte persoane; a uitat să închidă 
seiful sau l-a lăsat deschis etc. Astfel, păstrarea neglijentă a armelor de foc sau 
a munițiilor se săvârşeşte prin inacţiune. 

Transmiterea armelor de foc şi a munițiilor altor persoane se săvârşeşte 
prin acţiuni, şi anume prin transmiterea efectivă a acestor obiecte altor per- 

soane. Nu are relevanţă categoria de persoane fizice cărora le-a fost transmisă 
arma sau muniţiile: copii, persoană bolnavă psihic sau persoană sănătoasă. 

Păstrarea neglijentă a armelor de foc sau a munițiilor, precum şi transmi- 
terea acestora altor persoane, constituie componenţa de infracțiune prevăzută 
de art. 291 din CP al RM, doar în cazul când, în urma acestor acțiuni sau 
inacţiuni, au survenit urmări grave. Astfel, infracțiunea analizată este una 
materială. Prin urmări grave se înţeleg vătămările medii, grave ale integrităţii 
corporale sau sănătății ori moartea, cauzarea de daune materiale în proporții 
mari sau deosebit de mari, precum şi săvârşirea, folosind aceste arme sau mu- 
niţii, de către alte persoane, a unor infracţiuni etc. 

Latura subiectivă a infracţiunii se realizează prin vinovăţie imprudentă, 
în ambele modalităţi ale ei: încrederea exagerată sau neglijenţa. 

În cazul încrederii exagerate, făptuitorul, deşi prevede că, păstrând neglijent 
arma sau muniţiile, acestea pot fi găsite de alte persoane, care se vor folosi de 
ele, sau transmițând aceste obiecte altor persoane, în ambele cazuri, pot surveni 
urmări grave, el totuși, în mod ușuratic, crede că aceasta nu se va întâmpla. 

În cazul neglijenţei, făptuitorul nu prevede cele sus-menționate, însă, ma- 
nifestând mai multă atenţie sau precauţie, el ar fi putut să prevadă survenirea 
urmărilor prejudiciabile. 

Subiect al infracţiunii poate fi persoana fizică responsabilă, care a atins la 
momentul săvârşirii infracțiunii vârsta de 16 ani. 

Persoanele cu funcţie de răspundere sau militarii, în cazul păstrării ne- 
glijente a armelor de foc sau a munițiilor, aflate în gestiunea sau folosința lor 
în legătură cu îndeplinirea obligaţiunilor de serviciu, vor răspunde penal con- 
form art. 329 sau, respectiv, art. 373 din CP al RM. 


$3. Fabricarea, procurarea, prelucrarea, păstrarea, 
transportarea, folosirea sau neutralizarea substanţelor 
explozive ori a materialelor radioactive 


Legea penală (art. 292 din CP al RM) incriminează fabricarea, procurarea, 
prelucrarea, păstrarea, transportarea, folosirea sau neutralizarea substanţelor 
explozive ori a materialelor radioactive sau orice altă operaţie privind circula- 
ţia acestora, doar în cazurile în care aceste activităţi au fost săvârşite ilegal şi 
fără autorizația corespunzătoare. 

Pericolul social al infracțiunii constă în faptul că manipularea neadecvată 
cu substanţele explozive ori cu materialele radioactive poate duce la urmări 
extrem de grave, cum ar fi victime omeneşti, distrugeri colosale ale florei şi 
faunei, catastrofe ecologice etc. 

Obiectul juridic special al infracțiunii îl constituie securitatea publică în 
sfera manipulării cu substanţele explozive ori cu materialele radioactive. 

Obiectul material al infracţiunii îl constituie substanţele explozive ori 
materialele radioactive. 

Cu privire la caracteristicile celor două noţiuni, a se vedea explicaţiile co- 
respunzătoare privind fapta de la alin. (2) al art. 248 din CP al RM. 

Latura obiectivă a infracţiunii se manifestă prin acţiuni de fabricare, pro- 
curare, prelucrare, păstrare, transportare, folosire sau neutralizare a substan- 
ţelor explozive ori a materialelor radioactive, sau orice altă operaţie privind 
circulația acestora. 

Prelucrarea substanţelor explozive sau radioactive presupune transforma- 
rea sau schimbarea conţinutului, formei sau aspectului acestor substanţe. 

Folosirea substanţelor explozive sau radioactive constă în aplicarea acestor 
materiale şi substanţe în conformitate cu destinația sau contrar destinaţiei lor, 
adeseori în scopuri criminale. Aceasta poate fi exprimată prin săvârşirea de 
explozii, reacţii chimice ce duc la emanări radioactive etc. 

Prin neutralizarea substanţelor explozive sau radioactive se înţelege interve- 
nirea unor schimbări în integritatea acestor materiale sau substanţe, distrugerea 
lor sau efectuarea unor reacții de dezmembrare a materialelor radioactive. 

Altă operaţie privind circulația substanțelor explozive sau radioactive 
constă în încărcarea sau descărcarea acestor substanțe sau materiale, comer- 
cializarea lor etc. 

O condiţie obligatorie a existenţei acestei componenţe de infracțiune con- 
stă în faptul că fabricarea, procurarea, prelucrarea, păstrarea, transportarea, 
folosirea sau neutralizarea substanţelor explozive ori a materialelor radioacti- 
ve, sau orice altă operaţie privind circulația acestora va constitui infracțiune 
prevăzută de art. 292 din CP al RM doar în cazurile în care aceste activități au 
fost săvârşite ilegal şi fără autorizația corespunzătoare. 

Infracţiunea este una formală şi se consumă din momentul în care acțiu- 
nile în cauză: fabricarea, procurarea, prelucrarea, păstrarea, transportarea, fo- 
losirea sau neutralizarea substanţelor explozive ori a materialelor radioactive, 
sau orice altă operaţie privind circulaţia acestora sunt săvârșite ilegal şi fără 
autorizaţia corespunzătoare, neavând relevanţă survenirea urmărilor prejudi- 
ciabile. Survenirea acestora, cu excepţia urmărilor grave, va influența doar la 
individualizarea pedepsei. 

Latura subiectivă a infracţiunii prevăzute de alin. (1) al art. 292 din CP 
al RM se manifestă prin intenţie directă: făptuitorul înţelege că săvârşeşte fa- 
bricarea, procurarea, prelucrarea, păstrarea, transportarea, folosirea sau neu- 
tralizarea substanţelor explozive ori a materialelor radioactive, sau orice altă 

operaţie privind circulaţia acestora ilegal şi fără autorizaţia corespunzătoare, 
şi doreşte săvârşirea acestor acţiuni. 

Subiect al infracțiunii prevăzute de alin. (1) al art. 292 din CP al RM poate 
fi orice persoană fizică responsabilă, care a atins la momentul săvârșirii in- 
fracțiunii vârsta de 16 ani, iar în cazul infracțiunii de la alin. (2) al art. 292 din 
CP al RM -— vârsta de 14 ani. 

Alin. (2) al art. 292 din CP al RM prevede săvârşirea infracțiunii în cir- 
cumstanţe agravante, în cazul în care au survenit urmări grave. 

Prin urmări grave se înțeleg vătămări medii, grave ale integrității corpora- 
le sau sănătăţii sau moartea, cauzarea de daune materiale în proporţii mari. 

Faţă de urmările prejudiciabile grave, atitudinea făptuitorului este im- 
prudentă. Imprudenţa poate fi manifestată prin încredere exagerată sau ne- 
glijență. 


54. Încălcarea regulilor de evidenţă, păstrare, transportare 
şi folosire a substanţelor ușor inflamabile sau corosive 


Legea penală (art. 293 din CP al RM) incriminează încălcarea regulilor de 
evidenţă, păstrare, transportare şi folosire a substanţelor ușor inflamabile sau 
corosive, precum şi expedierea prin poştă sau bagaj a acestor substanţe, doar 
în cazurile în care aceste acţiuni au provocat urmări grave. 

Pericolul social al acestei infracțiuni constă în faptul că încălcarea re- 
gulilor indicate poate duce la ieşirea acestor substanţe din posesia şi de sub 
controlul statului, în rezultat provocând urmări grave: explozii, incendii, pre- 
cum şi sustragerea lor de către alte persoane, care, cu ajutorul lor, pot săvârşi 
infracțiuni grave, deosebit de grave sau excepţional de grave. 

Obiectul juridic special îl constituie relaţiile sociale cu privire la securitatea 
publică, în ce priveşte manipularea cu substanţele ușor inflamabile sau corosive. 

Obiectul material al infracţiunii îl constituie substanţele uşor inflamabile 
sau corosive. 

Substanțele uşor inflamabile sunt acele substanţe (cu excepţia substanțelor 
explozive) care au capacitate de autoinflamare sub influenţa focului sau altor 
factori exteriori, care formează produse sub forme de gaze şi emană căldură. 
Aceste substanţe se pot uşor inflama, întrând în reacție cu oxigenul din aer, 
precum şi cu substanţele ce se pot inflama la temperaturi joase. Substanțe uşor 
inflamabile sunt benzina, gazul lampant, acetona, gazele lichefiate etc. 

Substanțele corosive sunt acizii, alcoolii sau alte substanţe care pot in- 
fluenţa negativ asupra sănătăţii oamenilor, asupra florei sau faunei etc. 

Latura obiectivă a infracţiunii se manifestă prin acţiuni sau inacțiuni de 
încălcare a regulilor de evidenţă, păstrare, transportare sau folosire a substan- 
ţelor uşor inflamabile sau corosive, precum şi expedierea prin poştă sau bagaj 
a acestor substanţe, dacă aceste acţiuni au provocat urmări grave. 

Încălcarea regulilor se manifestă prin inacțiuni, adică prin neexecutarea 
prevederilor legale de evidență, păstrare, transportare sau folosire a substanțe- 
lor uşor inflamabile sau corosive, precum şi prin acțiuni, adică prin executarea 
neglijentă a prevederilor legale de evidenţă, păstrare, transportare sau folosire 
a substanţelor ușor inflamabile sau corosive. 

Evidenţa substanţelor uşor inflamabile sau corosive constă în fixarea nu- 
mărului şi tipurilor substanţelor indicate, introducerea acestor date în registre 
speciale de evidenţă (borderou, registru, cărți etc.) şi controlul ulterior al co- 
respunderii acestor date cu cele faptice etc. 

Prin expedierea prin poştă sau bagaj a acestor substanţe se înțelege expe- 
dierea ilegală a substanţelor respective prin poștă sau bagaj, prin intermediul 
transportului auto, fluvial sau maritim, pe căile ferate etc. 

Transportarea sau expedierea prin bagaj a substanţelor ușor inflamabile 
prin intermediul transportului aerian se află sub incidența componenţei de 
infracțiune prevăzute de art. 294 din CP al RM, fără a fi necesară calificarea 
suplimentară conform art. 293 din CP al RM. 

Infracţiunea examinată este una materială şi se consumă din momentul 
survenirii urmărilor grave. 

Prin urmări grave se înţeleg vătămări medii, grave ale integrităţii corpo- 
rale sau sănătăţii sau moartea, cauzarea de daune materiale în proporţii mari 
sau deosebit de mari. 

Latura subiectivă. Faţă de acţiunile prevăzute de art. 293 din CP al RM, 
făptuitorul acționează cu intenţie sau din imprudenţă, însă față de urmările 
grave, atitudinea făptuitorului este imprudentă. Imprudenţa poate fi manifes- 
tată prin încredere exagerată sau neglijență criminală. 

Subiect al infracțiunii poate fi orice persoană fizică responsabilă, care a 
împlinit la momentul săvârșirii infracţiunii vârsta de 16 ani. 


$5. Transportarea ilegală cu transportul aerian a substanțelor 
explozive sau ușor inflamabile 
Legea penală (art. 294 din CP al RM) incriminează transportarea de către 


un pasager pe o navă aeriană a substanţelor explozive sau uşor inflamabile, 
doar în cazurile în care aceasta a provocat urmări grave. 

Obiectul juridic special al infracţiunii îl constituie relaţiile sociale cu 
privire la securitatea publică, precum şi relaţiile sociale ce ţin de respectarea 
regulilor de transportare a substanţelor explozive sau ușor inflamabile, care 
pot fi periclitate prin transportarea de către un pasager pe o navă aeriană a 
acestor substanţe, acţiunile în cauza fiind săvârşite ilegal. 

Obiectul material al infracţiunii îl constituie substanţele explozive sau ușor 
inflamabile. Materialele explozive cuprind: explozivii propriu-ziși, amestecurile 
explozive pirotehnice şi simple mijloace de iniţiere, cele auxiliare de aprindere, 
precum şi orice substanţă sau amestecuri de substanţe capabile să provoace reac- 
ţii chimice instantanee, cu degajare de căldură şi gaze la temperatură ridicată. 

Latura obiectivă a infracțiunii se realizează prin acțiuni de transportare de 
către un pasager pe o navă aeriană a substanţelor explozive sau uşor inflamabile. 

Latura obiectivă la art. 294 din CP al RM este similară cu cea de la art. 293 
din CP al RM; deosebirea constă în faptul că art. 294 din CP al RM incrimi- 
nează doar transportarea ilegală cu transportul aerian a substanţelor explozive 
sau uşor inflamabile. 

Transportarea acestor substanțe poate fi efectuată în diferite modalități: în 
bagajele de mână sau date la camera de bagaj, sau chiar asupra sa: în buzunarul 
hainei, portmoneu, în săculeţe special amenajate etc. 

În cazul transportării acestor substanţe ilegal, cu alte mijloace de trans- 
port, nu vom fi în prezenţa infracțiunii prevăzute de art. 294 din CP al RM, iar 
acțiunile făptuitorului vor fi calificate conform art. 292 sau, după caz, art. 293 
din CP al RM. 

Infracţiunea analizată este una materială: infracțiunea se va consuma doar în 
cazul în care au survenit urmările prejudiciabile (provocarea urmărilor grave). 

Latura subiectivă se manifestă prin vinovăţie din imprudenţă, în forma ne- 
glijenţei: făptuitorul n-a prevăzut că, în urma transportării ilegale pe o navă ae- 
riană a substanţelor explozive sau ușor inflamabile, pot fi provocate urmări grave, 
însă ar fi putut şi trebuia să prevadă survenirea acestor urmări prejudiciabile. 

Subiectul infracţiunii este persoana fizică responsabilă, care a atins, la 
momentul săvârşirii infracțiunii, vârsta de 16 ani şi care are calitatea de pasa- 
ger al unei nave aeriene (avion, elicopter etc.). 


56. Amenințarea de a sustrage materiale radioactive 
sau de a le folosi 


Legea penală (art. 295 din CP al RM) incriminează amenințarea de a 
sustrage materiale radioactive în scopul de a forţa un stat, o organizaţie in- 
ternaţională, o persoană juridică sau fizică de a săvârşi vreo acţiune sau de a 

se abține de la ea, precum şi amenințarea de a folosi materiale radioactive în 
scopul de a provoca decesul unei persoane sau alte urmări grave, în cazul când 
a existat pericolul realizării acestei ameninţări. 

Obiectul juridic special al infracţiunii îl constituie relaţiile sociale cu pri- 
vire la securitatea publică în sfera circulaţiei materialelor radioactive. 

Latura obiectivă se realizează prin acţiuni de ameninţare cu sustragerea 
materialelor radioactive în scopul de a forța un stat, o organizaţie internaţio- 
nală, o persoană juridică sau fizică de a săvârşi vreo acţiune sau de a se abţine 
de la ea, precum şi ameninţarea de a folosi materiale radioactive în scopul de 
a provoca decesul unei persoane sau alte urmări grave, în cazul când a existat 
pericolul realizării acestei ameninţări. 

Amenințarea cu sustragerea materialelor radioactive constă în aceea că 
făptuitorul săvârşeşte acţiuni de influență psihică asupra statului, organizaţii- 
lor internaționale, persoanei juridice sau fizice. 

Amenințarea de a folosi materiale radioactive constă în aceea că făptui- 
torul săvârşeşte acţiuni de influență psihică asupra statului, organizaţiilor in- 
ternaţionale, persoanei juridice sau fizice, insuflându-le acestora temerea de 
a folosi materialele radioactive, pe care le are deja asupra sa, în scopul de a 
provoca decesul unei persoane sau alte urmări grave. 

Amenințarea poate fi realizată prin multiple forme: în scris, verbal, prin 
telefon, radio, televiziune sau alte mijloace mass-media, nemijlocit sau prin 
mijlocitor, în public sau în particular. 

Amenințarea trebuie să fie reală şi iminentă: de natură să alarmeze pe 
cel amenințat, să fie percepută de el ca serioasă, reală, prezentând suficiente 
temeiuri de realizare într-un timp apropiat. 

Dacă amenințarea este vădit ireală, din acţiunile făptuitorului nu rezultă 
că el va trece la realizarea acestor ameninţări, sau ameninţarea în mod obiectiv 
nu poate să se realizeze, fapta nu va constitui componenţa infracțiunii prevă- 
zute de art. 295 din CP al RM. 

Infracţiunea analizată este una formală şi se consumă din momentul îna- 
intării amenințărilor indicate. 

Latura subiectivă se manifestă prin intenţia directă: făptuitorul înţelege 
caracterul prejudiciabil al faptelor sale, că ameninţă de a sustrage materiale ra- 
dioactive în scopul de a forța un stat, o organizaţie internaţională, o persoană 
juridică sau fizică de a săvârşi vreo acţiune sau de a se abține de la ea, precum 
şi că ameninţă de a folosi aceste materiale în scopul de a provoca decesul unei 
persoane sau alte urmări grave, şi doreşte săvârşirea acestor fapte. 


Capitolul XIV 573 





Infracţiunea analizată are un scop special: de a forţa un stat, o organizaţie 
internațională, o persoană juridică sau fizică de a săvârşi vreo acţiune sau de a 
se abține de la ea; de a provoca decesul unei persoane sau alte urmări grave. 

Subiectul infracțiunii este persoana fizică responsabilă, care, la momentul 
săvârşirii infracțiunii, a atins vârsta de 16 ani. 


87. Încălcarea regulilor de protecţie contra incendiilor 


Legea penală (art. 296 din CP al RM) incriminează neîndeplinirea dispo- 
ziţiilor organelor de stat de supraveghere antiincendiară, precum şi încălcarea 
cu rea-voinţă a regulilor de protecție contra incendiilor, doar în cazul în care 
acestea au provocat urmări grave. 

Obiectul juridic special îl constituie relaţiile sociale cu privire la securi- 
tatea publică în domeniul aplicării focului şi protecţiei împotriva acțiunii lui 
dăunătoare. 

Latura obiectivă a infracţiunii se realizează prin acţiuni sau inacțiuni de 
încălcare a regulilor de protecţie contra incendiilor, în cazul în care acestea au 
provocat urmări grave. 

Neîndeplinirea dispoziţiilor organelor de stat de supraveghere antiincen- 
diară se săvârşeşte prin inacțiune şi presupune nerespectarea dispoziţiilor 
luate de aceste organe privind regulile de protecţie contra incendiilor. 

Încălcarea cu rea-voinţă a regulilor de protecţie contra incendiilor se 
săvârşeşte prin acțiune sau inacțiune. Prin încălcarea regulilor de protecţie 
contra incendiilor se înţelege neîndeplinirea sau îndeplinirea necorespunză- 
toare sau neglijentă a acestora, fapt ce duce la apariţia reală a pericolului cau- 
zării prejudiciului sănătăţii sau daunei materiale. 

Infracţiunea analizată este una materială şi se consumă din momentul 
survenirii urmărilor prejudiciabile, adică a urmărilor grave. 

Urmările grave pot consta în vătămările medii, grave ale integrității cor- 
porale sau sănătăţii sau decesul persoanei, precum şi cauzarea prejudiciului 
material în proporţii mari sau deosebit de mari. Ca urmări grave de asemenea 
pot fi considerate distrugerea masivelor forestiere, a monumentelor de cultu- 
ră, nimicirea diferitelor specii de păsări sau animale, întreruperea îndelungată 
sau dezorganizarea activităţii la întreprinderi, instituţii etc. 

Latura subiectivă se exprimă prin vinovăţie imprudentă în ambele sale 
tipuri, cum ar fi încrederea exagerată sau neglijența: făptuitorul înţelege că, 
încălcând regulile de protecţie contra incendiilor, pot surveni urmări grave, 
însă, în mod uşuratic, crede că ele nu vor surveni sau nu prevede posibilitatea 

survenirii unor aşa urmări, în cazul încălcării acestor reguli, cu toate că ar fi 
putut şi trebuia să le prevadă. 

Subiectul infracţiunii este special: persoana fizică responsabilă, care a 
atins la momentul săvârşirii infracțiunii vârsta de 16 ani şi are drept obligațiu- 
ne respectarea regulilor de protecţie contra incendiilor. Poate fi persoana care, 
în corespundere cu actele normative în vigoare sau cu dispoziţiile speciale, este 
obligată să îndeplinească regulile de protecţie contra incendiilor, să controleze 
sau să asigure respectarea acestora pe anumite sectoare (persoanele cu funcţie 
de răspundere, proprietarii caselor etc.). 

În cazul încălcării regulilor de protecţie contra incendiilor de către alte 
persoane, care nu au în funcţiile lor obligațiunea respectării acestor reguli, 
acţiunile sau inacţiunile lor, în funcţie de împrejurările faptei, pot fi calificate 
ca infracțiuni săvârşite de persoane cu funcţie de răspundere sau ca infrac- 
ţiuni săvârşite din imprudenţă contra vieţii sau sănătăţii persoanei, ori contra 
patrimoniului. 


58. Neîndeplinirea dispoziţiilor organelor de stat 
de supraveghere în domeniul protecţiei civile 


Legea penală (art. 297 din CP al RM) incriminează neîndeplinirea dispo- 
ziţiilor organelor de stat de supraveghere în domeniul protecției civile, precum 
şi încălcarea cu rea-voinţă a normelor şi regulilor în domeniul protecţiei civile, 
doar în cazurile în care acestea au provocat decesul unei persoane sau alte 
urmări grave. 

Obiectul juridic special îl constituie relaţiile sociale cu privire la securita- 
tea publică în domeniul protecţiei civile. 

Latura obiectivă a infracţiunii se realizează prin acţiuni sau inacţiuni de 
neîndeplinire a dispoziţiilor organelor de stat de supraveghere în domeniul 
protecţiei civile, precum şi de încălcare cu rea-voinţă a normelor şi regulilor 
în domeniul protecției civile, în cazul în care acestea au provocat decesul unei 
persoane sau alte urmări grave. 

Neîndeplinirea dispoziţiilor organelor de stat de supraveghere în domeniul 
protecţiei civile se săvârşeşte prin inacțiune. Ea presupune nerespectarea dispo- 
ziţiilor luate de aceste organe privind respectarea regulilor de protecţie civilă. 

Încălcarea cu rea-voinţă a regulilor în domeniul protecţiei civile se săvâr- 
şeşte prin acțiune sau inacțiune. Prin încălcarea normelor şi regulilor în 
domeniul protecţiei civile se înţelege neîndeplinirea sau îndeplinirea necores- 
punzătoare sau neglijentă a acestora, fapt ce duce la apariţia reală a pericolului 
cauzării urmărilor grave. 

Infracţiunea analizată este una materială şi se consumă din momentul 
survenirii urmărilor prejudiciabile, adică a decesului unei sau mai multor 
persoane sau a altor urmări grave. 

Latura subiectivă se exprimă prin vinovăţie imprudentă în ambele sale 
tipuri, cum ar fi încrederea exagerată sau neglijența: făptuitorul înţelege că, 
neîndeplinind dispoziţiile organelor de stat de supraveghere în domeniul 
protecţiei civile, precum şi încălcând cu rea-voinţă normele şi regulile în do- 
meniul protecţiei civile, poate surveni decesul unei sau mai multor persoane 
sau alte urmări grave, însă, în mod uşuratic, crede că ele nu vor surveni sau 
nu prevede posibilitatea survenirii unor aşa urmări, în cazul încălcării acestor 
reguli, cu toate că ar fi putut şi trebuia să le prevadă. 

Subiectul infracţiunii este special: persoana fizică responsabilă, care a 
atins la momentul săvârșirii infracțiunii vârsta de 16 ani şi are drept obliga- 
ţiune îndeplinirea dispoziţiilor organelor de stat de supraveghere în domeniul 
protecţiei civile, precum şi respectarea normelor şi regulilor în domeniul pro- 
tecţiei civile. 


59. Încălcarea regulilor de exploatare a obiectivelor energetice 


Legea penală (art. 298 din CP al RM) incriminează încălcarea regulilor de 
exploatare a staţiilor de producere, a liniilor de transportare şi distribuire a ener- 
giei electrice şi termice, a conductelor de transportare a combustibilului, doar în 
cazul în care aceasta a provocat decesul unei persoane sau alte urmări grave. 

Obiectul juridic special îl constituie relaţiile sociale cu privire la securi- 
tatea publică în domeniul exploatării stațiilor de producere, a liniilor de trans- 
portare şi distribuire a energiei electrice şi termice, a conductelor de transpor- 
tare a combustibilului. 

Latura obiectivă a infracţiunii se realizează prin acţiuni sau inacțiuni de 
încălcare a regulilor de exploatare a staţiilor de producere, a liniilor de trans- 
portare şi distribuire a energiei electrice și termice, a conductelor de transpor- 
tare a combustibilului, cu condiţia că aceste încălcări au provocat decesul unei 
sau mai multor persoane sau alte urmări grave. 

Prin încălcarea regulilor de exploatare a staţiilor de producere, a liniilor 
de transportare şi distribuire a energiei electrice şi termice, a conductelor de 
transportare a combustibilului se înțelege neîndeplinirea sau îndeplinirea ne- 
corespunzătoare sau neglijentă a acestor reguli, fapt ce duce la apariţia reală a 
pericolului cauzării prejudiciului sănătății sau daunei materiale. 

Infracţiunea analizată este una materială şi se consumă din momentul 
survenirii umărilor prejudiciabile, adică a decesului unei sau mai multor per- 
soane sau altor urmări grave. 

În cazul în care au avut loc încălcările regulilor indicate, însă urmările 
grave n-au survenit, fie că au fost preîntâmpinate de către însuşi făptuitorul 
sau de către alte persoane, nu vom fi în prezența componenţei de infracțiune 
prevăzute de art. 298 din CP al RM. 

Dacă urmările prejudiciabile au survenit în procesul de exploatare a staţii- 
lor de producere, a liniilor de transportare şi distribuire a energiei electrice şi 
termice, a conductelor de transportare a combustibilului nu din cauza încăl- 
cării regulilor menţionate, ci din alte cauze, componenţa infracţiunii analizate 
nu se va realiza. 

Latura subiectivă se exprimă prin vinovăţie imprudentă în ambele sale 
tipuri, cum ar fi încrederea exagerată sau neglijența: făptuitorul înţelege că, 
încălcând regulile de exploatare a staţiilor de producere, a liniilor de transpor- 
tare şi distribuire a energiei electrice şi termice, a conductelor de transportare 
a combustibilului, pot surveni urmări grave sau moartea unei sau mai multor 
persoane, însă, în mod ușuratic, crede că ele nu vor surveni sau nu prevede 
posibilitatea survenirii unor aşa urmări, în cazul încălcării acestor reguli, cu 
toate că ar fi putut şi trebuia să le prevadă. 

Subiectul infracțiunii este special: persoana fizică responsabilă, care a atins 
la momentul săvârşirii infracţiunii vârsta de 16 ani şi are drept obligaţiune res- 
pectarea regulilor de exploatare a staţiilor de producere, a liniilor de transpor- 
tare şi distribuire a energiei electrice şi termice, a conductelor de transportare a 
combustibilului. Poate fi persoana care, în corespundere cu actele normative în 
vigoare sau cu dispoziţiile speciale, este obligată să îndeplinească aceste reguli, 
să controleze sau să asigure respectarea lor pe anumite sectoare. 


510. Încălcarea regulilor de pază a liniilor de telecomunicaţii 


Legea penală (art. 299 din CP al RM) incriminează încălcarea regulilor 
de pază a liniilor de telecomunicaţii, doar în cazurile când aceasta a avut ca 
urmare deteriorarea unei linii de telecomunicaţii interurbane prin cablu, şi, în 
consecinţă, a provocat o întrerupere a telecomunicaţiilor. 

Obiectul juridic special îl constituie relaţiile sociale cu privire la securita- 
tea publică în domeniul pazei liniilor de telecomunicaţii. 

Latura obiectivă a infracțiunii se realizează prin acţiuni sau inacțiuni 
de încălcare a regulilor de pază a liniilor de telecomunicaţii, în cazul în care 

aceasta a avut ca urmare deteriorarea unei linii de telecomunicaţii interurbane 
prin cablu, şi, în consecință, a provocat o întrerupere a telecomunicaţiilor. 

Prin încălcarea regulilor de pază a liniilor de telecomunicaţii se înțelege 
neîndeplinirea sau îndeplinirea necorespunzătoare sau neglijentă a acestora, 
fapt ce duce la apariţia reală a pericolului cauzării prejudiciului indicat: dete- 
riorarea unei linii de telecomunicaţii interurbane prin cablu, care a provocat o 
întrerupere a telecomunicaţiilor. 

Infracţiunea analizată este una materială şi se consumă din momentul 
survenirii urmărilor prejudiciabile, adică a deteriorării liniilor de telecomuni- 
caţii interurbane prin cablu şi provocării întreruperii telecomunicaţiilor. 

În cazul în care au avut loc încălcările regulilor indicate, însă urmările 
prejudiciabile n-au survenit, fie că au fost preîntâmpinate de către însuşi făp- 
tuitor sau de către alte persoane, nu vom fi în prezența componenţei de infrac- 
ţiune prevăzute de art. 299 din CP al RM. În acest caz, persoanele vinovate în 
încălcarea acestor reguli pot fi trase la răspunderea disciplinară. 

Dacă au avut loc încălcările regulilor indicate, însă deteriorarea liniilor de 
telecomunicaţii interurbane prin cablu şi întreruperea telecomunicaţiilor au 
survenit nu din această cauză, ci din alte cauze (liniile de telecomunicaţii s-au 
deteriorat în urma unei furtuni puternice, a viscolului, ploilor abundente, alu- 
necărilor de teren, cutremurului sau altor calamităţi naturale), componența 
infracţiunii analizate nu se va realiza. 

Latura subiectivă se exprimă prin vinovăţie imprudentă în ambele sale 
tipuri, cum ar fi încrederea exagerată sau neglijența: făptuitorul înţelege că, 
încălcând regulile de pază a liniilor de telecomunicaţii, poate surveni deterio- 
rarea unei linii de telecomunicaţii interurbane prin cablu, şi, în consecință, să 
provoace o întrerupere a telecomunicaţiilor, însă, în mod uşuratic, crede că 
ele nu vor surveni sau nu prevede posibilitatea survenirii unor aşa urmări, în 
cazul încălcării acestor reguli, cu toate că ar fi putut şi trebuia să le prevadă. 

Subiectul infracţiunii este special: persoana fizică responsabilă, care a 
atins la momentul săvârşirii infracțiunii vârsta de 16 ani şi are drept obligaţiu- 
ne respectarea regulilor de pază a liniilor de telecomunicaţii. Poate fi persoana 
care, în corespundere cu actele normative în vigoare sau cu dispoziţiile specia- 
le, este obligată să îndeplinească regulile de pază a liniilor de telecomunicaţii, 
să controleze sau să asigure respectarea lor pe anumite sectoare. 

S11. Încălcarea regulilor la efectuarea exploatărilor miniere 
sau a lucrărilor de construcţie miniere 


Legea penală (art. 300 din CP al RM) incriminează încălcarea regulilor de se- 
curitate, de construcţie, sanitare sau de protecţie contra incendiilor la efectuarea 
exploatărilor miniere sau a lucrărilor de construcție miniere, precum şi încălca- 
rea regulilor de exploatare a mecanismelor de construcţie, doar în cazurile când 
acestea au provocat decesul unei sau mai multor persoane sau alte urmări grave. 

Obiectul juridic special îl constituie relaţiile sociale cu privire la securi- 
tatea publică în domeniul efectuării exploatărilor miniere sau a lucrărilor de 
construcție miniere, precum şi exploatării mecanismelor de construcţie. 

Latura obiectivă a infracţiunii se realizează prin acţiuni sau inacțiuni de 
încălcare a regulilor de securitate, de construcţie, sanitare sau de protecţie 
contra incendiilor la efectuarea exploatărilor miniere sau a lucrărilor de con- 
strucție miniere, precum şi încălcarea regulilor de exploatare a mecanismelor 
de construcţie, cu condiția că aceste încălcări au provocat decesul unei sau mai 
multor persoane sau alte urmări grave. 

Prin efectuarea exploatărilor miniere se înțelege complexitatea lucrărilor 
de construcţie, reconstrucţie, de exploatare sau de reparaţie a minelor, cariere- 
lor, tunelurilor sau altor locuri de dobândire a zăcămintelor minerale. Aceste 
lucrări pot fi: dobândirea zăcămintelor minerale, săparea tunelurilor, întări- 
rea pereţilor tunelurilor sau fântânilor, transportarea minereurilor, asigurarea 
ridicării şi coborârii muncitorilor în locurile de dobândire a zăcămintelor 
minerale, funcționarea mijloacelor de transport în locurile de dobândire a 
acestor minereuri, securitatea antiincendiară, repararea locurilor şi maşinilor 
de dobândire a minereurilor etc. 

Prin efectuarea lucrărilor de construcție miniere se înțelege efectuarea lu- 
crărilor de montare, demontare, electromontare, de izolare, tehnico-sanitare 
etc., efectuate pe sectoarele de construcţie sau reconstrucție a obiectivelor mi- 
niere, a clădirilor industriale, hidrotehnice etc. 

Prin exploatarea mecanismelor de construcţie se înțelege efectuarea lucră- 
rilor respective cu maşinile de dobândire a zăcămintelor minerale, a dispoziti- 
velor și altor mecanisme necesare în industria minieră. 

Prin încălcarea regulilor de securitate, de construcție, sanitare sau de 
protecţie contra incendiilor la efectuarea exploatărilor miniere sau a lucră- 
rilor de construcție miniere, precum şi încălcarea regulilor de exploatare a 
mecanismelor de construcţie se înțelege neindeplinirea sau îndeplinirea ne- 
corespunzătoare sau neglijentă a acestor reguli, fapt ce duce la apariţia reală a 
pericolului cauzării prejudiciului sănătății sau daunei materiale. 

Aceste încălcări se pot realiza prin nerespectarea tehnologiilor construc- 
ţiilor miniere, a tehnicii securităţii muncilor pe șantierele de construcții, 
efectuarea lucrărilor de construcţie fără a avea proiectul necesar sau cu grave 
abateri de la proiect (fapt ce poate duce la surparea pereţilor minelor, carierelor 
etc.), lipsa controlului cu privire la respectarea securităţii lucrărilor, lipsa ven- 
tilaţiei în mine etc. 

Infracţiunea analizată este una materială şi se consumă din momentul 
survenirii urmărilor prejudiciabile, adică a decesului unei sau mai multor 
persoane sau altor urmări grave. 

Latura subiectivă se exprimă prin vinovăţie imprudentă în ambele sale 
tipuri, cum ar fi încrederea exagerată sau neglijența: făptuitorul înţelege că, 
încălcând regulile de securitate, de construcţie, sanitare sau de protecţie 
contra incendiilor la efectuarea exploatărilor miniere sau a lucrărilor de con- 
strucție miniere, precum şi la exploatarea mecanismelor de construcţie, pot 
surveni urmări grave sau moartea unei sau mai multor persoane, însă, în mod 
uşuratic, crede că ele nu vor surveni sau nu prevede posibilitatea survenirii 
unor aşa urmări, în cazul încălcării acestor reguli, cu toate că ar fi putut şi 
trebuia să le prevadă. 

Subiectul infracțiunii este special: persoana fizică responsabilă, care a 
atins la momentul săvârşirii infracțiunii vârsta de 16 ani şi are drept obligaţiu- 
ne respectarea regulilor de securitate, de construcție, sanitare sau de protecţie 
contra incendiilor la efectuarea exploatărilor miniere sau a lucrărilor de con- 
strucție miniere, precum şi la exploatarea mecanismelor de construcție. 

Poate fi persoana care, în corespundere cu actele normative în vigoare sau 
cu dispoziţiile speciale, este obligată să îndeplinească aceste reguli, să contro- 
leze sau să asigure respectarea lor pe anumite sectoare. 


512. Încălcarea regulilor de securitate în întreprinderile 
sau secțiile supuse pericolului exploziei 


Legea penală (art. 301 din CP al RM) incriminează încălcarea disciplinei 
tehnice şi de producţie sau a regulilor ce asigură securitatea de producţie în 
întreprinderile sau secţiile supuse pericolului exploziei, doar în cazurile în 
care a fost provocat decesul unei sau mai multor persoane sau au survenit alte 
urmări grave. 

Obiectul juridic special îl constituie relaţiile sociale cu privire la securi- 
tatea publică în domeniul efectuării lucrărilor în întreprinderile sau secţiile 
supuse pericolului exploziei. 

Latura obiectivă a infracţiunii se realizează prin acţiuni sau inacţiuni de 
încălcare a disciplinei tehnice şi de producţie sau a regulilor ce asigură secu- 
ritatea de producţie în întreprinderile sau secţiile supuse pericolului exploziei, 
cu condiţia că aceste încălcări au provocat decesul unei sau mai multor persoa- 
ne sau alte urmări grave. Această infracțiune poate fi comisă la întreprinderile 
care, în activitatea lor de producţie, folosesc substanțele explozive: producerea 
nemijlocită a acestor substanţe sau aplicarea acestor substanţe în activitatea de 
producţie. 

Prin încălcarea disciplinei tehnice şi de producţie sau a regulilor ce asigură 
securitatea de producţie în întreprinderile sau secţiile supuse pericolului explo- 
ziei se înţelege neîndeplinirea sau îndeplinirea necorespunzătoare sau neglijentă 
a disciplinei tehnice şi de producţie sau a regulilor indicate, fapt ce duce la apari- 
ţia reală a pericolului cauzării daunei fizice la oameni sau daunei materiale. 

Infracţiunea analizată este una materială şi se consumă din momentul 
survenirii urmărilor prejudiciabile, adică a decesului unei sau mai multor 
persoane sau altor urmări grave. 

Latura subiectivă se exprimă prin vinovăţie imprudentă în ambele sale 
tipuri, cum ar fi încrederea exagerată sau neglijența: făptuitorul înţelege că, 
încălcând cerinţele disciplinei tehnice şi de producţie sau regulile ce asigură 
securitatea de producţie în întreprinderile sau secţiile supuse pericolului ex- 
ploziei, pot surveni urmări grave sau moartea unei sau mai multor persoane, 
însă, în mod uşuratic, crede că ele nu vor surveni sau nu prevede posibilitatea 
survenirii unor aşa urmări, în cazul încălcării acestor reguli, cu toate că ar fi 
putut şi trebuia să le prevadă. 

Subiectul infracțiunii este special: persoana fizică responsabilă, care a atins 
la momentul săvârşirii infracţiunii vârsta de 16 ani şi are drept obligaţiune res- 
pectarea disciplinei tehnice şi de producţie sau regulilor ce asigură securitatea 
de producţie în întreprinderile sau secțiile supuse pericolului exploziei. 

Poate fi persoana care, în corespundere cu actele normative în vigoare sau 
cu dispoziţiile speciale, este obligată să îndeplinească aceste reguli, să contro- 
leze sau să asigure respectarea lor pe anumite sectoare. 

Capitolul XV 


INFRACȚIUNI CONTRA JUSTIȚIEI 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR CONTRA JUSTIȚIEI 


Obiectul juridic generic al infracţiunilor prevăzute în Capitolul XIV din 
Partea specială a Codului penal îl constituie relaţiile sociale cu privire la în- 
făptuirea justiţiei. 

Prin “justiţie” trebuie de înţeles nu doar activitatea jurisdicțională înfăp- 
tuită de instanţele judecătoreşti, dar şi activitatea organelor de urmărire pena- 
lă, a organelor de executare a hotărârilor judecătoreşti etc., adică a organelor 
care concură la înfăptuirea justiţiei. 

Fiecare dintre infracțiunile contra justiţiei are şi un obiect juridic special: 
relaţiile sociale cu privire la activitatea instanţei judecătoreşti, ca unic promo- 
tor al actului de justiţie, precum şi efectuarea urmăririi penale de către orga- 
nele de stat împuternicite de lege (în cazul infracțiunii prevăzute la art. 303 din 
CP al RM); relaţiile sociale privind funcționarea normală a organelor de justi- 
ţie şi a organelor de urmărire penală, precum şi demnitatea şi cinstea judecă- 
torului, procurorului, ofițerului de urmărire penală, executorului judecătoresc 
(în cazul infracțiunii prevăzute la art. 304 din CP al RM) etc. 

În ce priveşte obiectul material al infracţiunii, prezenţa acestuia poate fi 
atestată în cazul unor infracțiuni contra justiției (de exemplu, în cazul infrac- 
ţiunii prevăzute la art.314 din CP al RM, constând în corpul persoanei). 

Victima infracțiunii are trăsături speciale în cazul faptelor infracționale 
prevăzute la: art. 304 şi 305 din CP al RM (judecătorul, persoana care efectu- 
ează urmărirea penală ori contribuie la înfăptuirea justiţiei); art. 306 din CPal 
RM (persoana nevinovată); art. 314 din CP al RM (martorul, partea vătămată, 
expertul, interpretul) etc. 

Din punctul de vedere al laturii obiective, infracțiunile contra justiției 
sunt, în mare parte, infracțiuni formale. Doar în cazul unor modalități agrava- 
te, fapta infracțională poate adopta forma unei infracțiuni materiale (lit. c) din 
alin. (2) al art. 306; lit. c) din alin. (2) al art. 307; alin. (4) al art. 308; alin. (2) 
al art. 316 din CP al RM). În cazul infracţiunii prevăzute la art. 305 din CP al 
RM, formulate ca infracțiune materială, consumarea faptei presupune prezen- 
ţa uneia din următoarele urmări prejudiciabile: moartea victimei şi încercarea 
de a lipsi de viață victima. 

Unele infracțiuni contra justiției se comit pe calea acţiunii (în situația fap- 
telor prevăzute la art. 303, 304, 305, 306, 307 etc. din CP al RM). Alte infrac- 
ţiuni din același grup pot fi săvârşite doar pe calea inacţiunii (în cazul faptelor 
prevăzute la art. 313, 320, 321 din CP al RM). 

Din perspectiva laturii subiective, infracțiunile prevăzute în Capitolul 
XIV din Partea specială a Codului penal se caracterizează prin intenţie. Aceas- 
ta nu exclude manifestarea de către făptuitor a atitudinii imprudente față de 
urmările prejudiciabile (de exemplu, în cazul faptelor prevăzute la lit. c) din 
alin. (2) al art. 306; lit. c) din alin. (2) al art. 307; alin. (4) al art. 308; alin. (2) 
al art. 316 din CPalRM). 

De asemenea, la calificarea unor infracțiuni este necesară stabilirea mo- 
tivului special (it. b) din alin. (2) al art. 306; lit. b) din alin. Q2) al art. 307 etc. 
din CP al RM) sau a scopului special (art. 303 şi 305 din CP al RM). 

Subiectul infracţiunilor contra justiţiei este persoana fizică responsabilă, 
care, la momentul comiterii faptei, a atins, de regulă, vârsta de 16 ani. Numai 
în cazul infracţiunilor prevăzute la art. 305 şi alin. (2) al art. 317 din CPal RM, 
vârsta minimă a răspunderii penale este de 14 ani. 

Subiectul infracțiunii are calități speciale în cazul faptelor infracționale 
prevăzute la: art. 306 (persoana care efectuează urmărirea penală), art. 307 
(judecătorul), art. 308 (persoana care efectuează urmărirea penală sau judecă- 
torul) etc. din CPal RM. 

În final, putem formula următoarea definiție a noţiunii de infracţiuni 
contra justiţiei: prin “infracţiuni contra justiţiei” se înţeleg acele fapte preju- 
diciabile, săvârşite cu intenţie, care lezează, exclusiv sau în principal, relaţiile 
sociale cu privire la înfăptuirea justiției, răspunderea penală pentru care se 
prevede în art.303-323 din CP al RM. 

Putem distinge următoarele tipuri ale infracţiunilor contra justiţiei: 

a) infracţiuni contra justiţiei care atentează la viaţa şi sănătatea, cinstea şi 
demnitatea judecătorilor, persoanelor care efectuează urmărirea penală 
ori contribuie la înfăptuirea justiţiei (art.304 şi 305 din CP al RM); 

b) infracţiuni care împiedică îndeplinirea de către judecător sau colabora- 
torii organelor de drept a obligaţiilor lor în vederea realizării sarcinilor 
şi scopurilor justiţiei (art. 303, 310, 311, 312, 313, 314, 315, 316, 323 din 
CP al RM); 

c) infracțiuni contra justiţiei comise de către judecători sau de către persoane- 
le care efectuează urmărirea penală (art. 306, 307, 308, 309 din CP al RM); 

d) infracţiuni contra justiţiei îndreptate spre împiedicarea executării pe- 
depsei sau neexecutarea hotărârii instanţei de judecată (art. 317, 318, 
319, 320, 321, 322 din CP al RM). 

Secţiunea a II-a. INFRACȚIUNI CONTRA JUSTIŢIEI CARE 
ATENTEAZĂ LA VIAŢA ȘI SĂNĂTATEA, CINSTEA 
ȘI DEMNITATEA JUDECĂTORILOR, 
PERSOANELOR CARE EFECTUEAZĂ 
URMĂRIREA PENALĂ ORI CONTRIBUIE 
LA ÎNFĂPTUIREA JUSTIȚIEI 


$1. Calomnierea judecătorului, a persoanei care efectuează 
urmărirea penală ori contribuie la înfăptuirea justiției 


Articolul 304 din Codul penal al Republicii Molodva incriminează fapta de 
calomniere a judecătorului, a persoanei care efectuează urmărirea penală ori 
contribuie la înfăptuirea justiției, însoţită de învinuirea acestora de săvârşirea 
unei infracțiuni grave, deosebit de grave sau excepţional de grave, în legătură 
cu examinarea cauzelor sau materialelor în instanţa de judecată. 

Obiectul juridic special al acestei infracțiuni îl formează relaţiile sociale 
privind funcționarea normală a organelor de justiţie şi organelor de urmărire 
penală, precum şi demnitatea şi cinstea judecătorului, procurorului, ofițerului 
de urmărire penală, a executorului judecătoresc. 

Latura obiectivă a infracţiunii se realizează prin calomnierea judecătoru- 
lui sau a persoanei care efectuează urmărirea penală ori contribuie la înfăptui- 
rea justiţiei, însoţită de învinuirea acestora de săvârşirea unei infracțiuni grave, 
în legătură cu examinarea cauzelor sau materialelor în instanța de judecată. 

Informaţia calomnioasă poate fi răspândită prin următoarele modalități: 

a) prin cuvinte; 

b) în scris; 

c) în public; 

d) transmisă oficial sau confidenţial unei sau mai multor persoane. 

Semnele obligatorii ale laturii obiective sunt: 

a) calomnierea persoanelor sus-numite de săvârşirea unei infracțiuni gra- 

ve, deosebit de grave sau excepţional de grave. 

Noţiunea acestor tipuri de infracțiuni este expusă în articolul 16 din Co- 
dul penal; 

b) în legătură cu examinarea cauzelor sau materialelor în instanța de jude- 

cată. 

Anume aceste semne delimitează latura obiectivă a acestei infracțiuni de 
latura obiectivă a contravenţiei administrative prevăzute la articolul 200% din 
Codul cu privire la contravenţiile administrative. 

Latura subiectivă a infracţiunii se exprimă prin intenţie directă: făp- 
tuitorul îşi dă seama că răspândeşte informaţii calomnioase despre persoanele 
respective, şi doreşte să transmită astfel de informaţii. 

Subiect al infracţiunii date este persoana fizică responsabilă, care la mo- 
mentul comiterii faptei a împlinit vârsta de 16 ani. 


$2. Atentarea la viaţa judecătorului, a persoanei 
care efectuează urmărirea penală ori contribuie 
la înfăptuirea justiţiei 


Codul penal al Republicii Moldova a prevăzut în art. 305 infracţiunea de 
atentare la viața judecătorului, a persoanei care efectuează urmărirea penală 
ori contribuie la înfăptuirea justiţiei. 

Motivul incriminării unei asemenea acţiuni constă în faptul că persoanele 
respective sunt considerate a fi purtătoare ale celor mai importante şi esenţiale 
valori ale justiţiei, şi din aceste considerente urmează a fi protejate şi prin in- 
termediul dreptului penal. 

Obiectul juridic special al infracţiunii în cauză îl formează relaţiile sociale 
cu privire la activitatea normală a instanțelor judecătoreşti şi a organelor de 
urmărire penală. 

Majoritatea teoreticienilor dreptului penal stabilesc şi existența obiectului 
juridic secundar: 

a) viaţa şi sănătatea judecătorului, persoanei care efectuează urmărirea 

penală ori contribuie la înfăptuirea justiţiei; 

b) viaţa şi sănătatea rudelor apropiate ale acestora!. 

Noţiunea de rude apropiate este prevăzută la alin. (4) al art. 134 din Codul 
penal: părinţii, copiii, înfietorii, copiii înfiaţi, fraţii şi surorile, bunicii şi ne- 
poţii lor. 

Latura obiectivă a infracțiunii se manifestă prin atentarea la viaţa ju- 
decătorului, a persoanei care efectuează urmărirea penală ori contribuie la 
înfăptuirea justiției, precum şi a rudelor lor apropiate, în legătură cu examina- 
rea cauzelor sau materialelor în instanța de judecată, săvârşită cu scopul de a 
împiedica activitatea legitimă a persoanelor indicate ori din răzbunare pentru 
asemenea activitate. 

Infracţiunea se consideră consumată din momentul atentării la viața per- 
soanei respective, indiferent de ce fel de urmări au survenit. 





1 1. Macari, Dreptul penal al Republicii Moldova. Partea specială, Chişinău, 2003, p. 351. 

Atentarea poate fi de diferită natură: 

- lovituri; 

— bătăi; 

-  schingiuiri; 

— aplicarea armei de foc etc. 

Atentarea la viața persoanei respective se poate consuma la etapa tentativei 
de omor sau chiar săvârşirii omorului. 

Literatura de specialitate consideră că în cazul în care persoana a decedat, 
calificarea urmează să se facă doar conform art. 305 din CP al RM?. 

Infracţiunea este una excepţional de gravă, cu posibilitatea aplicării pe- 
depsei penale sub forma detenţiunii pe viaţă. 

Un semn obligatoriu al laturii obiective este că infracțiunea se săvârşeşte 
în legătură cu îndeplinirea obligaţiei de serviciu. 

Fapta prejudiciabilă poate fi săvârşită atât în perioada examinării dosaru- 
lui, cât şi peste un timp oarecare, dar numai în legătură cu examinarea cauzei 
sau materialelor în organele judiciare. 

Infracţiunea dată este una formală, deoarece se consumă din momentul 
atentării la viața judecătorului, persoanei care efectuează urmărirea penală ori 
contribuie la înfăptuirea justiţiei. 

Latura subiectivă a infracţiunii se caracterizează prin intenţie directă, 
deoarece făptuitorul îşi dă seama de caracterul prejudiciabil al acţiunii, şi 
doreşte să atenteze la viaţa judecătorului, persoanei care efectuează urmărirea 
penală ori contribuie la înfăptuirea justiţiei. 

Pe lângă vinovăţie, alte semne obligatorii ale laturii subiective sunt: 

a) scopul — împiedicarea activităţii legitime a persoanelor indicate; 

b) motivul — răzbunarea pentru asemenea activitate. 

Subiect al infracţiunii este persoana fizică responsabilă, care la momentul 
comiterii faptei a împlinit vârsta de 14 ani. 





2 


I. Macari, op. cit., p. 351; B. H. KynpaneB, A. B HaymoB, Yzonoenoe npaso Poccuu. Oco- 
Gennaa uacmv, c. 398; Codul penal al Republicii Moldova. Comentariu, sub redacţia lui 
Al. Barbăneagră, Centrul de drept al Avocaţilor, Chişinău, 2003, p. 643. 

Secţiunea a III-a. INFRACŢIUNI CARE ÎMPIEDICĂ ÎNDEPLINIREA 
DE CĂTRE JUDECĂTORI SAU COLABORATORII 
ORGANELOR DE DREPT A OBLIGAȚIILOR LOR 
ÎN VEDEREA REALIZĂRII SARCINILOR 
ŞI SCOPURILOR JUSTIȚIEI 


S1. Amestecul în înfăptuirea justiţiei și în urmărirea penală 


Potrivit alin. (1) al art. 116 din Constituţia Republicii Moldova, judecătorii 
instanţelor judecătoreşti sunt independenți, imparțiali şi inamovibili. 

Alin. (1) al art. 26 din Codul de procedură penală al Republicii Moldova, 
adoptat de Parlamentul Republicii Moldova la 14.03.2003, declară că judecăto- 
rii judecă cauzele penale pe baza legii şi în condiţii care exclud orice presiune 
asupra lor. 

Pentru a se realiza aceste deziderate în practică, legiuitorul a prevăzut 
componenţa de infracțiune de la articolul 303 din Codul penal al Republicii 
Moldova, care interzice orice imixtiune în înfăptuirea actului de justiţie şi 
efectuarea urmăririi penale. 

Obiectul juridic special al acestei infracțiuni, după unii autori, este activi- 
tatea instanţelor judecătoreşti şi a organelor de urmărire penală?. 

Alți specialiști menţionează că, în calitate de obiect juridic special, apare 
activitatea legitimă a organelor de justiție în lupta cu criminalitatea*. 

Autorii ruşi afirmă că obiectul juridic special al faptei date este activitatea 
normală a instanţelor judecătorești, a organelor procuraturii, precum şi a altor 
organe care efectuează urmărirea penală”. 

Prin urmare, obiectul juridic special al infracţiunii analizate îl constituie 
relaţiile sociale cu privire la următoarele două valori sociale ocrotite de legea 
penală: 

1) activitatea instanţei judecătoreşti, ca unic promotor al actului de justiție; 

2) efectuarea urmăririi penale de către organele de stat împuternicite de 

lege. 

Această infracțiune presupune şi existenţa obiectului juridic secundar — 
relaţiile sociale cu privire la libertatea morală a judecătorului, procurorului, 





3 B.H.KympaBneB, A. B. HaymoB, op. cit., 2003, p. 397. 

1. Macari, op. cit., Chişinău, 2003, p. 349. 

5 Y2onoenoe npaeo Poccuiickoii Dedepauuu. Oco6ennaa uacmv, OTB. pen. B. B. 3npaBo- 
MbICII0B; MockBa, «HOpucrb», 1996, c. 452. 

ofițerului de urmărire penală, în situaţia în care asupra persoanelor respective 
se săvârşesc acţiuni îndreptate spre limitarea drepturilor lor prevăzute de Co- 
dul de procedură penală. 

Latura obiectivă a infracțiunii se realizează prin amestecul sub orice for- 
mă, în judecarea cauzelor de către instanţele de judecată cu scopul de a împie- 
dica examinarea multilaterală, deplină şi obiectivă a cauzei concrete sau de a 
obține pronunţarea unei hotărâri judecătoreşti ilegale. 

Amestecul se poate realiza prin următoarele modalităţi: rugămințţi, cereri, 
promisiuni şi chiar amenințări. 

Modalităţile de amestec se clasifică în cele: 

a) verbale, 

b) scrise; 

c) prin intermediul terțelor persoane. 

Amestecul poate fi săvârşit atât în orele de program, cât şi în cele de extra- 
program. 

Faptul că cineva critică neajunsurile organelor de justiție nu constituie 
infracţiune. 

O altă formă a realizării laturii obiective a acestei fapte prejudiciabile este 
prevăzută de alin. (2) al art. 303 din CP al RM, şi anume amestecul, sub orice 
formă, în activitatea organelor de urmărire penală cu scopul de a împiedica 
cercetarea rapidă, completă şi obiectivă a cauzei penale. 

Modalităţile de amestec sunt similare cu cele ale faptei prevăzute la alin. 
(ID) al art. 303 din CPalRM. 

Infracţiunea dată este formală şi se consideră consumată din momentul 
amestecului în activitatea acestor organe. 

Latura subiectivă se exprimă prin intenţie directă. Astfel, făptuitorul îşi 
dă seama că se amestecă în activitatea organelor de justiţie, şi doreşte ca dosa- 
rul civil sau cauza penală să fie soluționate ilegal. 

Un alt semn obligatoriu al laturii subiective este scopul. 

Din alin. (1) al art. 303 din CP al RM rezultă existenţa următoarelor două 
scopuri: 

a) împiedicarea examinării multilaterale, depline şi obiective; 

b) obţinerea pronunțării unei hotărâri judecătoreşti ilegale. 

Pentru incriminarea acestei infracțiuni, este suficientă realizarea unui 
singur scop. 

În cazul alin. (2) al art. 303 din CP al RM există doar un scop: împiedica- 
rea cercetării rapide, complete şi obiective a cauzei penale. 

Motivele săvârșirii acestei infracțiuni pot fi cele mai variate: răzbunare, 
vanitate, ascunderea unor fapte pertinente. 

Subiectul infracţiunii poate fi orice persoană fizică responsabilă, care la 
momentul comiterii faptei a împlinit vârsta de 16 ani. Prin urmare, subiectul 
infracțiunii este general. 

Altă situaţie există în cazul alin. (3) al art. 303 din CP al RM, unde este 
prevăzut subiectul special: persoana cu funcţie de răspundere. Acest subiect 
influenţează activitatea organelor de justiție datorită situaţiei de serviciu. 

Persoana cu funcție de răspundere poate fi caracterizată prin următoarele 
aspecte: 

a) este ierarhic superioară judecătorului sau reprezentantului organului 

de urmărire penală: 
e preşedintele instanței de judecată; 
e procurorul ierarhic superior etc. 
b) deţine o funcţie de stat, în afara sistemului judecătoresc: 
e deputat în Parlament, 
e ministru, 
e  preşedintealunei organizaţii statale etc. 


$2. Falsificarea probelor 


Ideea de justiţie presupune stabilirea adevărului. În cadrul unui proces ju- 
diciar, instanţa trebuie să cerceteze circumstanţele cauzei sub toate aspectele, 
complet, obiectiv şi imparţial. 

Legiuitorul nostru, în articolul 310 al Codului penal, a prevăzut răspunde- 
rea penală pentru infracțiunea de falsificare a probelor. 

Gradul de pericol social al acesteia constă în faptul că falsificarea probelor 
duce la denaturarea adevărului, influențând pronunţarea unei sentinţe, hotă- 
râri ori a altei decizii judiciare. 

Un alt efect al acestei infracțiuni rezidă şi în aceea că persoanele în defa- 
voarea cărora s-a pronunţat hotărârea în procesul civil sau rudele celui con- 
damnat îşi formează părerea de injustiţie privind sistemul de drept. 

Obiectul juridic special al infracțiunii se exprimă în activitatea normală a 
instanţelor de judecată şi a organelor de urmărire penală. 

Latura obiectivă se manifestă prin falsificarea probelor în procesul civil sau 
penal de către un participant la proces sau de către reprezentantul acestuia. 

Într-un proces civil, infracţiunea se poate exterioriza prin crearea artifi- 
cială de probe în favoarea reclamantului sau pârâtului, a unor terţe persoane 
interesate în cauza civilă concretă. 

În procesul penal, falsificarea probelor se particularizează prin prezentarea 
probelor neveridice, folosirea înscrisurilor false, distrugerea probelor (aruncare, 

ardere, ştergere, rupere), care ușurează sau agravează situaţia inculpatului, părții 
vătămate, părţii civile sau civilmente responsabile, altor părți implicate. 

Această infracţiune este una formală şi se consumă din momentul falsifi- 
cării probelor. 

Pentru a constata în acțiunea persoanei infracțiunea de falsificare a pro- 
belor, nu are importanţă dacă proba a influenţat sau nu pronunţarea hotărârii 
privind cauza respectivă. 

În afara laturii obiective rămân astfel de acţiuni precum: 

- depunerea declaraţiilor vădit mincinoase; 

- prezentarea de către expert sau specialist a probelor false; 

- prezentarea traducerilor incorecte de către traducător. 

Aceste acțiuni se vor califica conform articolul 312 al Codului penal. 

Latura subiectivă se caracterizează prin intenţie directă. Făptuitorul își 
dă seama că falsifică probele, şi doreşte aceasta. 

Motivele şi scopurile nu au importanţă pentru latura subiectivă, deşi ele 
pot fi variate: răzbunare, interese personale, vanitate etc. 

Subiect al infracţiunii prevăzute de alin. (1) al art. 310 din CP al RM poate 
fi persoana fizică responsabilă, care a împlinit 16 ani la data săvârșirii faptei, 
în calitate de participant la proces sau reprezentant. 

Alin. (2) din acelaşi articol prevede ca subiect al infracțiunii: persoana 
cu funcție de răspundere (procuror, ofițer de urmărire penală, judecător), iar 
alin. (3): un avocat la încheierea acordului de recunoaştere a vinovăţiei. 


$3. Denunţarea calomnioasă 


Unul din scopurile procesului penal constă în descoperirea rapidă a infracți- 
unilor şi depistarea persoanelor ce le-au comis, astfel ca cei vinovaţi să fie supuşi 
răspunderii penale, iar cei nevinovaţi să nu fie traşi la o asemenea răspundere€. 

Pentru realizarea în practică a acestui obiectiv, legea penală a incriminat 
infracţiunea de denunţare calomnioasă în articolul 311 al Codului Penal. 

Obiectul juridic special al acestei infracţiuni este format din relaţiile so- 
ciale privind activitatea normală a organelor de urmărire penală. 

În calitate de obiect juridic secundar, apar relaţiile sociale cu privire la 
cinstea şi demnitatea persoanei”. 





s Gh. Mateuţ, Procedura penală. Partea generală, vol. 1, Chemarea, Iaşi, 1993, p. 30-31. 

7 Gh. Dărângă, G. Navrot, Unele probleme privind infracţiunea de denunţare calomnioasă, 
Justiţia nouă, nr. II, 1963, p. 42; 1. Macari, Dreptul penal al Republicii Moldova. Partea 
specială, Chişinău, 1998, p. 201. 


590 DREPT PENAL. PARTEA SPECIALĂ 





Latura obiectivă se exprimă în denunțarea calomnioasă, cu bună-ştiinţă, 
în scopul de a-l învinui pe cineva de săvârşirea unei infracțiuni, făcută unui 
organ sau unei persoane cu funcţie de răspundere, care sunt în drept de a por- 
ni urmărirea penală. 

Prin denunţare înţelegem înştiinţarea persoanelor sau organelor abilitate 
de lege despre pornirea urmăririi penale în cazul sesizării lor despre faptul 
săvârșirii infracțiunii. 

Denunţarea poate avea variate forme: 

a) prin cuvinte; 

b) în scris; 

c) prin telefon; 

d) prin mijloacele de informare în masă. 

Nu are importanţă dacă denunţul este semnat sau anonim. 

Există următoarele semne obligatorii ale laturii obiective a denunțării 
calomnioase: 

1.  denunţarea trebuie să fie calomnioasă, în sensul că va conţine o infor- 

maţie care nu va corespunde adevărului; 

2.  denunţarea trebuie să privească o persoană concretă căreia i se impută 
de fapt săvârşirea unei infracţiuni sau că în realitate a comis o faptă 
ce nu constituie infracţiune, dar prin schimbarea trăsăturilor ei apare 
drept infracțiune. Excepţie este situaţia în care denunțătorul aduce la 
cunoştinţă organelor de urmărire săvârşirea unei infracțiuni care, în 
realitate, nu s-a produs fără indicarea persoanei concrete; 

3.  denunţul trebuie adus la cunoştinţa organului de urmărire penală sau 
persoanei cu funcție de răspundere, care sunt în drept să pornească 
urmărirea penală. În cazul în care denunţul a fost făcut unui alt organ, 
componența dată de infracțiune lipseşte; 

4.  denunţarea urmează să se refere în mod obligatoriu la săvârşirea unei 
infracțiuni. 

Infracţiunea este formală şi se consideră consumată din momentul denun- 

ţării informaţiei false. 

Latura subiectivă se realizează doar prin intenţie directă. Făptuitorul își 
dă seama că denunţă o informaţie falsă, şi doreşte ca ea să ajungă la organele 
sau persoanele care sunt în drept de a porni urmărirea penală. 

Motivele şi scopurile sunt diverse: răzbunare, carierism, interes material. 

Subiectul infracțiunii este persoana fizică responsabilă, care la momentul 
comiterii faptei a atins vârsta de 16 ani. 

Alin. (2) al art. 311 din CP al RM prevede următoarele circumstanţe agra- 
vante: 

a) denunțarea calomnioasă legată de învinuirea de săvârşire a unei in- 
fracțiuni grave, deosebit de grave sau excepţional de grave: se înțelege 
învinuirea persoanei de comiterea infracțiunilor care cad sub incidența 
alin. (4)-(6) ale art. 16 din CP al RM. 

b) săvârşită din interes material: presupune sporirea activului patrimonial 
sau scăderea din pasivul patrimonial al denunţătorului (exemple: debi- 
torul denunţă că creditorul a comis o infracțiune pentru a nu executa 
obligaţia la care este datorat, realizarea dreptului la spațiu locativ prin 
eliberarea încăperii de locuit de către locatar etc.); 

c) însoțită de crearea probelor artificiale acuzatoare: se înţeleg acţiuni de 
născocire, fabricare, inventare a unor probe care ar putea să învinovă- 
țească victima. 


S4. Declaraţia mincinoasă, concluzia falsă sau traducerea 
incorectă 


Gradul de pericol social al acestei infracțiuni se manifestă prin aceea că 
depunerea declaraţiei mincinoase de către martor sau partea vătămată, pre- 
zentarea unei concluzii false de către specialist sau expert, efectuarea unei 
traduceri sau interpretări incorecte de către traducător sau interpret pot dena- 
tura adevărul şi, drept urmare, duc la emiterea unei sentinţe, decizii sau altei 
hotărâri ilegale: condamnare sau achitare neîntemeiată, alte urmări grave. 

Pentru a preveni asemenea fapte, Codul penal al Republicii Moldova, în 
art. 312, a incriminat infracţiunea de declarație mincinoasă, concluzie falsă 
sau traducere incorectă. 

Obiectul juridic special al infracţiunii îl constituie relaţiile sociale cu pri- 
vire la funcționarea normală a instanţelor judecătoreşti, organelor de urmărire 
penală. 

Latura obiectivă a acestei fapte prejudiciabile se exprimă prin una din 
următoarele modalități — prezentarea, cu bună-ştiinţă a: 

a) declaraţiei mincinoase de către martor sau partea vătămată; 

b) concluziei false a expertului sau specialistului; 

c) traducerii, interpretării incorecte a traducătorului sau interpretului. 

Aceste acțiuni pot avea loc atât la etapa urmăririi penale, cât şi la cea a 
judecării cauzei civile sau penale concretef. 





3 B.H. KynpaneB, A. B. HaymoB, op. cit., p. 409-410. 

Declaraţiile martorului sau ale părții vătămate vor fi mincinoase în cazul 
în care sunt denaturate circumstanțele cauzei sau sunt expuse depoziţii ce nu 
corespund celor cunoscute de acesta, având o mare importanţă pentru solu- 
ționarea cauzei. 

Astfel de declaraţii pot învinui persoana nevinovată de comiterea unei in- 
fracțiuni sau dezvinovăţi persoana vinovată. Depoziţiile pot să se refere şi la 
prezentarea temeiniciei sau netemeiniciei false a pretențiilor reclamantului. 

Concluzia expertului sau specialistului este falsă în situaţia în care în ea 
intenţionat se denaturează faptele, li se dă o apreciere greşită, se fac concluzii 
ce nu corespund materialelor cauzei. 

Aici se include şi fapta expertului de a tăinui o parte din informaţiile ce 
necesită apreciere. 

Traducerea sau interpretarea incorectă se consideră atunci când traducă- 
torul intenţionat denaturează conţinutul documentelor prezentate, iar inter- 
pretul modifică conţinutul declaraţiilor părților implicate în proces. 

Interpretul va comite această infracțiune şi în situația în care nu interpre- 
tează în volum deplin depoziţia dată de un participant la proces. 

Infracţiunea dată este formală şi se consumă din momentul săvârşirii cel 
puţin a uneia dintre acţiunile analizate, cu precizarea următoarelor momente: 
acțiunea se consumă în momentul semnării declaraţiei mincinoase, concluziei 
false, traducerii şi interpretării neveridice de către martor sau partea vătăma- 
tă, specialist, expert, traducător sau interpret. 

Latura subiectivă a infracţiunii se exprimă prin intenţie directă. Făptuito- 
rul îşi dă seama că prezintă cu bună - ştiinţă declaraţii mincinoase, concluzii 
false sau traduceri incorecte, şi doreşte acest lucru. 

Motivele pot fi diferite: răzbunare, gelozie, vanitate etc. 

Nu va constitui infracțiune situația în care, de exemplu, expertul, în lipsa 
experienţei, apreciază greşit unele materiale sau interpretul, din cauza termi- 
nologiei speciale, confundă interpretarea etc. 

Subiectul infracţiunii este unul special: martorul, partea vătămată, ex- 
pertul, traducătorul, interpretul - persoane fizice responsabile, care au atins 
momentul comiterii faptei vârsta de 16 ani. 

Alineatul (2) al articolului 312 din Codul penal prevede o formă agravată 
a realizării laturii obiective a infracţiunii: 

a) legată de învinuirea de săvârşire a unei infracţiuni grave, deosebit de 

grave sau excepţional de grave: se are în vedere aplicarea articolului 
16 (alin. (4)-(6)) din Codul penal. Este o formă de agravare a situaţiei 
făptuitorului, deoarece pune victima în riscul de a executa o pedeapsă 
penală îndelungată sub forma privaţiunii de libertate; 

b) săvârşită din interes material: constă în tragerea unor foloase patri- 
moniale de către subiecţii sus - menţionaţi (oferirea de bunuri, daruri, 
bani, alte remunerări ilicite din partea persoanelor interesate în soluțio- 
narea cauzelor); 

c) însoţită de crearea artificială a probelor acuzatoare: se au în vedere alte 
acțiuni decât cele prevăzute de alin. (1) al art. 312, — instigarea altor 
persoane de a depune declarații mincinoase etc. 


$5. Refuzul sau eschivarea martorului ori a părții vătămate 
de a face declaraţii 


Obiectul juridic special al acestei infracţiuni se formează din relaţiile 
sociale cu privire la activitatea normală a organelor de urmărire penală şi a 
instanţelor judecătoreşti privind lupta cu criminalitatea. 

Latura obiectivă se exprimă prin refuzul sau eschivarea martorului ori a 
părţii vătămate de a face declaraţii în cadrul urmăririi penale sau al dezbate- 
rilor judiciare. 

Componenţa de infracţiune de la articolul 313 al Codului penal include 
două modalități: 

a) refuzul; 

b) eschivarea de a face declaraţii. 

Pentru a stabili în fapta persoanei respectiva infracțiune, este suficientă 
realizarea cel puţin a unei modalităţi a laturii obiective. 

Refuzul se manifestă prin aceea că martorul sau persoana vătămată, des- 
chis, demonstrativ, nu povesteşte despre fapta examinată organelor de urmă- 
rire penală sau instanţei judecătoreşti. 

Forma refuzului pentru calificarea faptei nu importă. 

Persoana poate să se prezinte la organul de urmărire penală sau în timpul 
dezbaterilor juridice şi, intenţionat, să nu facă declaraţii, să nu răspundă la în- 
trebările formulate de participanţii la proces. 

Latura obiectivă în cazul de față se realizează doar prin inacţiune. Nu va 
constitui infracțiune de refuz situaţia în care persoana nu se prezintă la organe- 
le abilitate de lege din cauza unor motive întemeiate: boală, forță majoră etc. 

Eschivarea se exprimă prin aceea că persoana, în mod intenţionat, evită de 
a se prezenta la organele de justiție după primirea citaţiilor corespunzătoare, 
se ascunde, își schimbă locul de trai. 

Infracţiunea este formală şi se consumă din momentul refuzului sau es- 
chivării de a depune declaraţii. 

Latura subiectivă se exprimă prin intenţie directă. Făptuitorul își dă 
seama că refuză sau se eschivează de la îndeplinirea obligaţiilor ce-i revin, şi 
doreşte să nu le îndeplinească. 

Motivele infracţiunii pot fi diverse: frica de răzbunare, nedorinţa de a 
participa în procesul penal etc. 

Subiectul infracţiunii este special: martorul sau partea vătămată, persoa- 
ne fizice responsabile, care au împlinit 16 ani la data comiterii faptei. 


S6. Constrângerea de a face declarații mincinoase, concluzii 
false sau traduceri incorecte ori de a se eschiva 
de la aceste obligaţii 


Obiectul juridic special al infracţiunii prevăzute la art. 314 din CP al RM 
sunt relaţiile sociale cu privire la activitatea normală a organelor de urmărire 
penală şi a celor judecătoreşti. 

Prin aplicarea constrângerii fizice, infracțiunea de la articolul 314 din CP 
al RM poate avea şi un obiect material: corpul persoanei împotriva căreia se 
îndreaptă energia fizică. 

Latura obiectivă se exprimă prin constrângerea martorului, a părții vă- 
tămate de a face declarații mincinoase, a expertului de a face concluzii sau 
declaraţii false, a interpretului sau a traducătorului de a face interpretări ori de 
a face traduceri incorecte, precum şi de a se eschiva de la aceste obligaţii. 

Prin constrângere urmează să înțelegem atât constrângerea fizică, cât şi 
cea psihică. 

Prin constrângere fizică se are în vedere exercitarea unor acţiuni violente 
ce produc suferinţe fizice. Alin. (1) al art. 314 din Codul penal se referă la con- 
strângerea de genul maltratărilor intenţionate sau altor acte de violenţă, ori al 
vătămării uşoare a integrității corporale sau a sănătății. 

Modalităţile constrângerii psihice pot varia: 

— ameninţări cu omor; 

— ameninţări cu vătămarea gravă a integrităţii corporale sau a sănătăţii; 

- cu distrugerea averii etc. 

Infracţiunea este formală şi se consideră consumată din momentul con- 
strângerii. Nu are importanță dacă constrângerea asupra martorului, părții 
vătămate, expertului, interpretului sau traducătorului a avut efect asupra aces- 
tora prin îndeplinirea sau neîndeplinirea cerinţelor faptuitorului. 

Latura subiectivă se realizează prin intenţie directă. 

Infractorul îşi dă seama de caracterul prejudiciabil al faptei, şi doreşte ca 
prin constrângere să fie denaturat adevărul, influențând astfel soluționarea 
neobiectivă a cazului. 

Motivul poate fi variat: răzbunare, cupiditate, iar scopul: influențarea per- 
soanelor respective de a proceda contrar legii. 

Subiectul infracțiunii este persoana fizică responsabilă, care la momentul 
comiterii faptei a împlinit 16 ani. 

Circumstanţele agravante ale acestei fapte sunt prevăzute la alin. (2) al 
art. 314 din CP al RM: 

a) este stabilită o pedeapsă penală mai aspră în cazul în care fapta a fost 

comisă de un grup criminal organizat sau organizaţie criminală; 

b) aceeaşi pedeapsă este prevăzută pentru cei care au acționat cu şantaj. 

Prin şantaj se are în vedere amenințarea persoanelor evocate cu divulgarea 
unor informaţii defăimătoare despre acestea, intimidându-le astfel. 

Nu va exista şantaj în sensul art. 314 din CP al RM, în situaţia în care per- 
soana atenționează, de exemplu, martorul că va divulga infracțiunea pe care a 
comis-o anterior şi care acesta nu este cunoscută organelor de drept. 


$7. Divulgarea datelor urmăririi penale 


Infracţiunea de divulgare a datelor urmăririi penale este prevăzută de 
art. 315 din CPalRM. 

Necesitatea introducerii unei astfel de componenţe de infracțiune se funda- 
mentează pe ideea că divulgarea datelor privind cauza penală concretă poate 
duce la imixtiuni în activitatea de urmărire penală şi, drept efect, luarea unei 
decizii inobiective şi incorecte. 

Anume pentru a preveni asemenea situaţii, legiuitorul a criminalizat fapta 
dată. 

Obiectul juridic special al infracţiunii îl formează relaţiile sociale cu pri- 
vire la activitatea normală a organelor de urmărire penală. 

Latura obiectivă se realizează prin divulgarea datelor urmăririi penale 
contrar interdicției persoanelor care efectuează urmărirea penală, adică ofițe- 
rul de urmărire penală sau procurorul. 

Potrivit art. 212 din Codul de procedură penală, materialele urmăririi 
penale nu pot fi date publicităţii decât cu autorizația persoanei care efectuează 
urmărirea penală şi numai în măsura în care ea consideră că aceasta este po- 
sibil, cu respectarea prezumțţiei nevinovăţiei, şi ca să nu fie afectate interesele 
altor persoane şi ale desfăşurării urmăririi penale. 

Prin divulgare se înţelege o astfel de informare, în rezultatul căreia datele 
urmăririi penale devin cunoscute terţilor. 

Forma divulgării nu are importanță, manifestându-se prin următoarele 
modalități: 

a) prin cuvinte; 

b) în scris; 

c) prin mijloace de informare în masă; 

d) alte mijloace. 

Semnele obligatorii ale laturii obiective sunt următoarele: 

a) făptuitorul cunoaşte anumite date ale urmăririi penale privind cauza 

penală concretă; 

b) datele respective au o importanță pentru urmărirea penală; 

c) persoana a fost înştiințată despre faptul nedivulgării acestor date 
printr-o declaraţie semnată de aceasta. O astfel de obligaţie poate fi 
impusă şi în formă verbală; 

d) cu toate că a cunoscut interdicţia, totuși divulgă aceste informaţii. 

De aici rezultă următoarea concluzie: dacă persoana nu a cunoscut inter- 

dicţia de divulgare a urmăririi penale, răspunderea penală se exclude. 

Infracţiunea este formală şi se consumă din momentul divulgării datelor 
urmăririi penale. 

Latura subiectivă se exprimă doar prin intenţie directă. 

Infractorul îşi dă seama că divulgă date ale urmăririi penale, şi doreşte 
acest fapt. Motivele și scopul nu au importanţă pentru latura subiectivă a aces- 
tei infracţiuni. 

Există păreri potrivit cărora latura subiectivă a infracțiunii poate fi expri- 
mată şi prin imprudenţă, fapt contestat, în majoritatea cazurilor, de penaliști 
cu renume”. 

Subiectul infracţiunii este participantul la proces pe o cauză penală, care 
a împlinit 16 ani la data comiterii infracţiunii. 

Alin. (2) al art. 315 din CP al RM prevede o modalitate agravată de reali- 
zare a laturii obiective: divulgarea intenționată a datelor urmăririi penale de 
către persoana care efectuează urmărirea penală sau de către persoana abili- 
tată cu controlul asupra desfăşurării urmăririi penale, dacă această acţiune a 
cauzat daune morale sau materiale martorului, părții vătămate sau reprezen- 
tanţilor acestora ori dacă l-a făcut pe vinovat să se eschiveze de la răspundere. 





B.H.KympaBneB, A. B. HaymoB, op. cit., p. 407; B. B. 3npaBOMbICII0B, 0p. cit., p. 468. 


Capitolul XV 597 





În acest ultim caz, subiectul este special: 

a) persoana care efectuează urmărirea penală - procurorul, ofițerul de 
urmărire penală; 

b) persoana abilitată cu controlul asupra desfăşurării urmăririi pena- 
le — judecătorul de instrucţie, procurorul ierarhic superior etc. 

Este necesară şi survenirea urmărilor prejudiciabile: 

a) cauzarea de daune morale sau materiale victimei (martor, parte vătă- 
mată, reprezentant); 

b) eschivarea vinovatului de la răspundere. 


58. Divulgarea datelor privind măsurile de securitate aplicate 
față de judecător și participanţii la procesul penal 


Necesitatea introducerii unei astfel de componenţe de infracțiune în arti- 
colul 316 din Codul penal al Republicii Moldova constă în faptul că, deseori, 
pe banca acuzaților apar persoane deosebit de periculoase sau membri ai unui 
grup criminal organizat ori ai unei organizații criminale. Acești indivizi pot 
deveni primejdioşi atât pentru judecătorii care examinează cauza penală în 
care sunt implicați, cât şi față de participanţii la procesul penal. 

Pentru a se asigura o judecare obiectivă şi imparțială, legiuitorul a prevă- 
zut răspunderea penală pentru astfel de fapte, servind ca o barieră împotriva 
atentatelor criminale şi extinzându-se şi asupra rudelor apropiate ale judecăto- 
rului sau părților implicate în proces (alin. (4) al art. 134 din CP al RM). 

Obiectul juridic special al infracţiunii îl formează relaţiile sociale cu pri- 
vire la activitatea normală a instanţelor judecătoreşti, precum şi securitatea 
participanţilor la proces şi a rudelor lor apropiate. 

Latura obiectivă se manifestă prin divulgarea datelor privind măsurile de 
securitate aplicate față de judecător, executorul judecătoresc, partea vătămată, 
martor sau alţi participanţi la procesul penal, precum şi față de rudele apropia- 
te ale acestora, dacă fapta a fost săvârşită de către o persoană căreia aceste date 
i-au fost încredințate în virtutea atribuţiilor de serviciu. 

Alin. (1) al art. 215 din Codul de procedură penală obligă atât organul 
de urmărire penală, cât şi instanța de judecată să ia măsurile prevăzute de 
legislație pentru asigurarea securităţii vieţii, sănătăţii, onoarei, demnităţii şi 
bunurilor acestor persoane, a rudelor lor apropiate. 

Având în vedere împrejurările concrete ale cauzei față de persoanele res- 
pective, pot fi luate astfel de măsuri de siguranţă: 

- schimbarea locului de trai; 

- atribuirea armei de foc; 

— paza averii, modificarea actelor de identitate etc. 

Potrivit legislaţiei, organele afacerilor interne, în caz de necesitate, trebuie 
să asigure securitatea judecătorului. 

Realizarea măsurilor de securitate este încredinţată structurilor Ministe- 
rului Afacerilor Iinterne. 

Divulgarea constă în faptul că măsurile de securitate aplicate față de ju- 
decător, martor, partea vătămată, executorul judecătoresc, alți participanţi la 
proces devin cunoscute altor persoane neimplicate în procesul penal prin: 

— cuvinte; 

— în scris; 

- mijloace de informare în masă etc. 

Latura obiectivă se caracterizează prin două condiţii: 

a) făptuitorul divulgă datele privind măsurile de securitate luate față de 

persoanele menţionate; 

b) datele respective sunt aduse la cunoştinţă vinovatului prin următoarele 

modalități: 

1. i-au fost aduse la cunoștință personal (de exemplu, este conducă- 
torul gărzii de pază, este colaboratorul unei organizații de elabo- 
rare a planurilor de activitate etc.); 

2. a luat cunoştinţă de ele datorită atribuţiilor de serviciu (procuror, 
lucrător în instanţa judecătorească etc.) 

Infracţiunea prevăzută la alin. (1) al art. 316 din Codul penal este formală 
şi se consideră consumată atunci când măsurile de securitate au devenit cu- 
noscute cel puţin unei părți neimplicate în proces. 

Latura subiectivă se exprimă numai prin intenţie directă. Motivele şi sco- 
purile nu influențează calificarea faptei. 

Subiectul infracţiunii este special: persoana fizică responsabilă, care la 
momentul comiterii faptei are cel puţin 16 ani, răspunzând în virtutea atribu- 
ţiilor de serviciu de datele cu privire la măsurile de securitate aplicate față de 
persoanele de la alineatul (1). 

Infracţiunea prevăzută la alineatul (2) este materială, deoarece se prevede 
survenirea urmărilor grave. 

$9. Favorizarea infracțiunii 


Favorizarea infracţiunii împiedică esenţial descoperirea infracțiunii, de- 
pistarea infractorilor şi supunerea lor răspunderii şi pedepsei penale. 

Este de datoria civică a oricărei persoane să contribuie la descoperirea in- 
fracțiunilor, să nu tolereze comiterea faptelor infracționale. 

Pentru a se realiza în practică aceste obiective, în legea penală a Republicii 
Moldova este prevăzută răspunderea penală pentru favorizarea infracțiunii, în 
articolul 323 din CP al RM. 

Obiectul juridic special al acestei infracțiuni se constituie din activitatea 
normală a organelor de urmărire penală, a instanţelor judecătoreşti. 

Latura obiectivă a infracţiunii se constituie din favorizarea dinainte ne- 
promisă a infracţiunii grave, deosebit de grave sau excepțional de grave. 

Prin favorizare se înţelege tăinuirea infractorului, a instrumentelor, mij- 
loacelor de săvârşire a infracțiunii, ascunderea sau distrugerea urmelor infrac- 
ţiunii, ascunderea bunurilor dobândite pe cale criminală. 

Literatura de specialitate stabileşte următoarele semne obligatorii ale latu- 
rii obiective a infracţiunii date: 

a) necesitatea de favorizare a infracţiunii (noţiunea a fost expusă mai sus 

cu precizarea că favorizarea poate fi de 2 tipuri: 

1. materială — de exemplu, ascunderea bunurilor dobândite pe cale 
criminală; 

2. morală, psihică — darea de sfaturi, indicaţii etc.)!% 

b) favorizarea infracțiunii urmează să se refere la infracțiuni grave, deo- 
sebit de grave sau excepțional de grave (noţiunile acestora le găsim în 
alineatele (4)-(6) din articolul 16 al Codului penal); 

c) favorizarea trebuie să fie nepromisă din timp (în cazul în care a fost 
promisă din timp, acţiunea făptuitorului devine complicitate la infrac- 
ţiunea comisă de făptuitor). Complicele cunoaște din timp când, unde 
şi cum autorul va comite infracţiunea. Favorizatorul nu ştie nimic de- 
spre aceasta. 

Favorizatorul ia cunoştinţă de toate acestea numai după săvârşirea faptei 

prejudiciabile. 

Anume acest moment delimitează complicitatea de favorizare. 

Infracţiunea este formală şi se consumă din momentul săvârșirii acţiunii 
de favorizare a infracţiunii. 





1 Dicţionar explicativ şi practic de drept penal şi procesual penal, Editura Naţional, Bucu- 
! P ȘI p pi p ȘI p P ţ 


reşti, 1997, p. 200. 

Latura subiectivă se caracterizează prin intenţie directă. Fptuitorul îşi dă 
seama că acționează ilegal, adică favorizează infracțiunea concretă nepromisă 
din timp, şi doreşte să facă acest lucru. 

Subiectul infracţiunii este persoana fizică responsabilă, care la momentul 
comiterii faptei a împlinit 16 ani. 

Alineatul (2) al aceluiași articol exclude din categoria subiecților infracţiunii 
date soțul (soţia), rudele apropiate ale persoanei care a săvârşit infracțiunea. 

Acest fapt rezultă din principiul umanismului, reglementat de articolul 4 
al Codului penal. 

Prin rude apropiate se au în vedere părinții, înfietorii, copiii înfiaţi, fraţii şi 
surorile, bunicii şi nepoţii lor (alin. (4) al art. 134 din CP al RM). 

Prin soţi se au în vedere persoanele de sex opus ce se află în căsătorie legală. 


Secţiunea a IV-a. INFRACȚIUNI CONTRA JUSTIȚIEI COMISE 
DE CĂTRE JUDECĂTORI SAU DE CĂTRE 
PERSOANELE CARE EFECTUEAZĂ 
URMĂRIREA PENALĂ 


$1. Tragerea cu bună-știinţă la răspundere penală 
a unei persoane nevinovate 


Etica profesională a persoanelor care efectuează urmărirea penală îi obligă 
să procedeze în raport cu bănuiţii, învinuiţii aşa cum dictează normele legale. 

Pot apărea situaţii când persoanele cu funcţie de răspundere din cadrul orga- 
nelor de drept cu bună-ştiință trag la răspundere penală persoane nevinovate. 

Pericolul social al infracțiunii prevăzute la art. 306 din CP al RM rezidă 
în faptul că lucrătorii organelor de ocrotire a normelor de drept se dedau unor 
motive josnice și cupidante, supunând răspunderii penale persoana care vădit 
este nevinovată. 

Anume din aceste considerente, legiuitorul a incriminat asemenea fapte. 

Obiectul juridic special al infracţiunii constă în relaţiile sociale privind 
activitatea normală a organelor de urmărire penală, autoritatea acestora. 

Latura obiectivă a infracțiunii se realizează prin tragerea cu bună - știință 
la răspundere penală a unei persoane nevinovate de comiterea unei infracțiuni 
de cel care efectuează urmărirea penală. 

Din punctul de vedere al dreptului penal, unicul temei pentru tragerea la 
răspundere penală a persoanei este constatarea în acțiunile sau inacțiunile ei a 
semnelor constitutive ale componenţei de infracţiune. 

Analizând problema respectivă de pe poziţia dreptului procesual penal, 
latura obiectivă s-ar realiza ţinându-se cont de următoarele etape: 

a) pornirea procesului penal; 

b) punerea sub învinuire; 

c) dispunerea aplicării măsurii preventive; 

d) trimiterea cauzei penale în instanţa de judecată în privinţa unei persoa- 

ne nevinovate. 

O persoană poate fi declarată vinovată, dacă sunt suficiente probe în acest 
sens: 

a) depoziţiile martorilor; 

b) depoziţiile părții vătămate; 

c) concluziile expertului; 

d) probe materiale; 

e) documente etc. 

În lipsa unor asemenea probe este categoric interzisă tragerea la răspunde- 
re penală a persoanelor. 

Infracţiunea prevăzută de alin. (1) al art. 306 din CP al RM este una for- 
mală și se consumă din momentul emiterii ordonanţei de punere sub învinuire 
a unei persoane nevinovate. 

Semnele nevinovăţiei se pot manifesta prin: 

a) tragerea la răspundere penală pentru fapta altuia; 

c) lipsa de probe; 

d) lipsa semnelor constitutive ale infracţiunii. 

Persoana este nevinovată şi în cazul când este trasă la răspundere penală 
pentru o infracțiune, alta decât cea pe care a săvârşit-o în realitate. 

În conformitate cu lit. a) din alin. (2) al art. 306 din CP al RM, prin “in- 
fracțiuni grave, deosebit de grave sau excepțional de grave” se înţeleg infrac- 
ţiuni, după gradul prejudiciabil, prevăzute la articolul 16 al Codului penal. 

La litera b), prin sintagma “din interes material ori din alte interese per- 
sonale” se au în vedere acţiuni efectuate în cazul primirii de bunuri, daruri, 
bani, avantaje, legate de tragerea la răspundere penală cu bună-ştiinţă, atât din 
propria iniţiativă, cât şi la iniţiativa altor persoane. 

La litera c), prin cuvintele “soldată cu urmări grave” se înțeleg astfel de 
urmări: 

- îmbolnăvirea de o maladie psihică; 

— altă vătămare gravă a integrităţii corporale sau a sănătăţii etc.; 

— decesul sau sinuciderea victimei. 

Latura subiectivă se realizează prin intenţie directă. Făptuitorul ştie cu 
certitudine că este trasă la răspundere penală o persoană nevinovată, şi doreşte 
acest lucru. 

Subiectul infracţiunii este unul special: persoana care efectuează urmări- 
rea penală, ofițerul de urmărire penală sau procurorul. 


$2. Pronunţarea unei sentinţe, decizii, încheieri 
sau hotărâri contrare legii 


Articolul 114 din Constituţia Republicii Moldova prevede că justiţia se 
înfăptuieşte în numele legii şi numai de instanţele judecătoreşti. 

Alin. (2) al art. 26 din Codul de procedură penală al RM stabilește că ju- 
decătorul judecă materialele şi cauzele penale conform legii şi propriei convin- 
geri bazate pe probele cercetate în procedura judiciară respectivă. 

Acelaşi lucru îl prevăd şi articolele 19 şi 20 din Codul de procedură penală, 
cu referire la cauzele civile. 

Este de datoria judecătorului de a emite hotărâri judecătoreşti în confor- 
mitate cu legislaţia în vigoare. Faptul respectiv se asigură atât prin normele 
etice ale judecătorului, cât şi prin cele legale. 

Pentru a contracara faptele prin care judecătorul ar pronunța sentinţe, 
încheieri sau hotărâri neconforme legii, Codul penal al Republicii Moldova a 
criminalizat asemenea acțiuni în articolul 307. 

Obiectul juridic special al infracţiunii este constituit din relaţiile sociale 
privind funcţionarea normală a organelor judecătoreşti în procesul înfăptuirii 
justiţiei. 

Latura obiectivă constă în pronunțarea cu bună-ştiințţă de către judecător 
a unei hotărâri, sentinţe, decizii sau încheieri contrar legii. În cazul de față se 
are în vedere pronunțarea actelor procesuale prin care se rezolvă atât cauzele 
penale, cât şi cele civile. 

Componenţa de infracțiune este prezentă în cazul când actul procedural este de 
la bun început ilegal, nu corespunde împrejurărilor cauzei, denaturând adevărul. 

În procesul penal, ilegalitatea se poate manifesta prin stabilirea pedepsei 
penale pentru cel nevinovat sau achitarea unui vinovat. 

Componenţa respectivă există şi atunci când persoana, deşi e vinovată de 
săvârşirea unei fapte prejudiciabile, i se stabileşte o pedeapsă aspră sau blândă 
neîntemeiată, cu calificarea incorectă a faptei în mod intenţionat. 

În procesul civil, ilegalitatea se exprimă prin satisfacerea neîntemeiată a 
acțiunii civile ori refuzul în acţiune, mărirea sau micşorarea intenţionată a 
prejudiciului cauzat care urmează a fi reparat etc. 

Unii teoreticieni afirmă că ilegalitatea în materie procesuală se realizează 
şi prin limitarea unor drepturi procesuale, cum ar fi: dreptul la apărare, refu- 
zul de a primi mărturii ce dezvinovăţesc inculpatul sau pârâtul”. 

Sunt ilegale încheierile şi deciziile judecătoreşti prin care se încetează ur- 
mărirea penală în instanţă de apel sau de recurs, se resping sau se admit fără 
temei apelurile sau recursurile. 

Aceste prevederi se referă tuturor judecătorilor din sistemul judecătoresc 
al Republicii Moldova. 

Dovadă despre acest fapt ne serveşte şi stabilirea varietăţilor hotărârilor 
judecătoreşti: 

a) hotărârea şi sentinţa - caracteristice doar instanţelor de fond; 

b) decizii — soluţionarea apelului, recursului împotriva hotărârilor şi sen- 

tințelor date de instanţele de fond; 

c) încheieri — în sensul acestui articol se au în vedere acele acte judiciare 

prin care se încalcă drepturile procesuale ale părților. 

Infracțiunea de la articolul 307 al Codului penal este una formală şi se con- 
sumă în momentul pronunțării de către judecător a respectivului act judiciar. 

Latura subiectivă se exprimă prin intenţie directă. Judecătorul îşi dă sea- 
ma de faptul că emite un act procedural ilegal, şi doreşte pronunţarea lui. 

Pentru fapta prevăzută la litera b) din alineatul (2) al aceluiaşi articol, sco- 
pul se prezintă sub forma interesului material sau personal. 

Agravantele prevăzute de acest articol sunt identice celor de la alin. (2) al 
art. 306 din Codul penal, având aceleaşi explicaţii, cu unica deosebire că, în 
cazul de față, subiectul special al infracțiunii este judecătorul din toate instan- 
ţele judecătoreşti. 


$3. Reţinerea sau arestarea ilegală 


Alin. (|) alart. 25 din Constituţia Republicii Moldova prevede că libertatea 
individuală şi siguranţa persoanei sunt inviolabile. 

Legea Supremă în alineatul (2) al aceluiași articol dispune că perchizițio- 
narea, reținerea sau arestarea unei persoane sunt permise numai în cazurile şi 
procedura prevăzute de lege. 

Alin. (2) al art. 11 din Codul de procedură penală stipulează că nimeni nu 
poate fi reținut şi arestat decât în cazurile şi în modul stabilit de prezentul Cod. 





ENI 


B. B. 3npaBomBIcrrog, op. cit., p. 438-439; 1. Neagu, Tratat de procedură penală, Pro, 
Bucureşti, 1997, p. 723. 


604 DREPT PENAL. PARTEA SPECIALĂ 





Asemenea prevederi se regăsesc şi în majoritatea instrumentelor internaţi- 
onale în materie de drepturi ale omului la care Republica Moldova este parte. 

În scopul apărării acestor valori, legiuitorul a incriminat în articolul 308 al 
Codului penal reținerea sau arestarea ilegală ca infracțiune împotriva justiției. 

În acest articol sunt prevăzute, de fapt, două componenţe de infracțiuni: 

a) reținerea ilegală; 

b) arestarea ilegală. 

Datorită semnelor specifice acestora, ele urmează a fi analizate separat. 

Astfel, obiectul juridic special al reţinerii ilegale se formează din relaţiile 
sociale cu privire la activitatea normală a organelor de urmărire penală. 

Obiectul juridic secundar îl constituie relaţiile sociale cu privire la liber- 
tatea fizică a persoanei. 

Latura obiectivă se realizează prin reținerea ilegală. 

Conform alin. (1) al art. 165 din Codul de procedură penală, constituie 
reţinere privarea persoanei de libertate pe o perioadă scurtă de timp, dar nu 
mai mare de 72 de ore, în locurile şi în condiţiile stabilite de lege. 

Legea procesuală penală stabileşte categoriile de persoane împotriva căro- 
ra poate fi aplicată această măsură de constrângere. Sunt prevăzute şi temeiu- 
rile pentru reținerea persoanei. 

Reţinerea va deveni ilegală atunci când organul de urmărire penală dispu- 
ne aplicarea reţinerii contrar Codului de procedură penală. 

Spre exemplu, pot fi reținute persoane bănuite de săvârşirea unei infrac- 
ţiuni pentru care legea penală prevede pedeapsă cu închisoare pe un termen 
mai mare de 2 ani. 

Dacă pedeapsa prevăzută de lege este mai mică de 2 ani, atunci rezultă că 
persoana este reținută ilegal. 

Un temei pentru aplicarea reţinerii este acela ca martorul ocular să indice 
direct că anume persoana respectivă a comis infracțiunea. Dacă martorul va 
aprecia că nu persoana dată a comis fapta prejudiciabilă, iar organul de ur- 
mărire penală a dispus aplicarea reţinerii, de asemenea suntem în prezenţa 
reţinerii ilegale. 

Această infracțiune poate fi comisă şi prin inacţiune - cazul în care cel 
reținut nu este eliberat la împlinirea termenelor reţinerii. 

Latura subiectivă se realizează doar prin intenţie directă. 

Făptuitorul prevede că încalcă legea procesuală penală, și doreşte acest 
lucru. Motivul şi scopul nu are importanţă juridică la calificare, dar, conform 
alineatului (3), poate fi interesul material sau cel personal. 

Subiectul este special, şi anume persoana care efectuează urmărirea pena- 
lă: colaboratorul organului de urmărire penală sau procurorul. 


Capitolul XV 605 





Obiectul juridic special al arestării ilegale îl constituie relaţiile sociale cu 
privire la activitatea normală a instanţelor judecătoreşti. 

Obiectul juridic secundar este acelaşi ca şi în cazul reţinerii ilegale. 

Latura obiectivă a arestării ilegale se manifestă prin acțiunea de arestare 
ilegală. 

Arestul este o măsură preventivă ce se aplică în baza unei hotărâri jude- 
cătoreşti emise în baza legii procesual-penale. Codul de procedură penală stabi- 
leşte clar în art. 176, art. 185 temeiurile, termenul reţinerii persoanei sub arest şi 
durata prelungirii acestuia (articolul 186 din Codul de procedură penală). 

Anume cu încălcarea acestor garanţii procesuale este legată noţiunea de 
arest ilegal. 

Fapta prejudiciabilă se realizează prin: 

a) pronunțarea hotărârii judecătoreşti cu încălcarea garanţiilor procesuale; 

b) arestarea persoanei în baza unei asemenea hotărâri. 

Infracţiunea este una formală şi se consumă din momentul arestării ilega- 
le sau expirării termenelor de aplicare a unei asemenea măsuri. 

Latura subiectivă se realizează prin intenţie directă. 

Motivele şi scopurile nu importă, cu excepția cazului de la alineatul (3), 
care prevede interesul material sau personal. 

Subiectul infracţiunii este unul special: judecătorul. 

Această faptă se poate realiza şi prin participaţie. De exemplu, dacă arestul a 
fost dispus de un complet de judecători, suntem în prezența participaţiei simple. 

Dacă judecătorul a avut o înţelegere din timp cu procurorul, atunci se consti- 
tuie participaţia complexă: judecătorul este autor, iar procurorul este complice. 

Alin. (3) şi (4) din art. 308 al Codului penal conferă un caracter agravat 
acestor infracțiuni. 

Ultimul alineat prevede survenirea urmărilor grave: 

- boală psihică; 

- starea materială grea a familiei, în legătură cu absenţa întreținătorului; 

— sinuciderea. 


S4. Constrângerea de a face declarații 


Alin. (1) al art. 24 din Constituţia Republicii Moldova stabileşte că statul 
garantează fiecărui om dreptul la viață şi la integritate fizică şi psihică. 

Alineatul (2) din acelaşi articol prevede că nimeni nu va fi supus la torturi, 
la pedepse sau tratamente crude, inumane sau degradante. 

Alin. (1) al art. 10 din Codul de procedură penală stipulează că toate or- 
ganele şi persoanele participante la procesul penal sunt obligate să respecte 
drepturile, libertăţile și demnitatea persoanei. 

Pentru a se realiza în practică aceste prevederi, articolul 309 al Codului 
penal al Republicii Moldova a incriminat fapta dintr-un anumit domeniu al 
procesului penal: constrângerea de a face declaraţii. 

Codul penal apără în egală măsură nu doar persoana acuzată de săvârşirea 
unei infracțiuni, dar şi expertul, traducătorul ori interpretul. 

Obiectul juridic special este format din relaţiile sociale cu privire la acti- 
vitatea organelor de urmărire penală în condiţiile legii. 

Obiectul juridic secundar este format din relaţiile sociale cu privire la 
libertatea individuală şi siguranța persoanei. 

Victime ale acestei infracțiuni pot fi: bănuitul sau învinuitul, victima, 
martorul, expertul, traducătorul, interpretul. 

Latura obiectivă se realizează prin constrângerea persoanei, prin ame- 
ninţare sau prin alte acte ilegale, de a face declaraţii la interogatoriu, constrân- 
gerea, în acelaşi mod, a expertului de a face concluzia sau a traducătorului ori 
a interpretului de a face o traducere sau o interpretare incorectă. 

Pentru componenţa de infracţiune de la articolul 309 al Codului penal nu 
are importanţă dacă făptuitorul astfel a dorit obţinerea de declaraţii veridice 
sau false. 

Prin constrângerea de a face declaraţii se are în vedere silirea persoanei su- 
puse interogatoriului să facă declaraţii, a expertului să tragă concluzia, a tradu- 
cătorului sau interpretului să efectueze o traducere sau interpretare incorectă. 

Modalităţile de constrângere potrivit alin. (1) al art. 309 din Codul penal 
pot fi de două feluri: 

a) ameninţări; 

b) alte acte ilegale. 

La categoria ameninţări pot fi incluse: 

-  şantajul; 

- provocarea fricii; 

— amenințarea cu vătămări ale integrității corporale sau sănătăţii sau cu 

omorul etc. 

Prin alte acte ilegale se are în vedere: 

- audierea bănuitului sau învinuitului în stare de oboseală; 

—  insultarea martorului; 

-  atentarea la onoarea şi demnitatea expertului etc. 

Infracţiunea se consideră consumată din momentul constrângerii de a 
depune declaraţii, deci este una formală. 

Realizarea laturii obiective prin una din formele sale agravate o constituie 
aplicarea violenţei (alin. (2) al art. 309 din CP al RM). 

Doctrinarii de drept penal afirmă că, dacă în componența de bază este 
vorba de ameninţare, atunci prin violenţă se are în vedere aplicarea torturii, 
constrângerii fizice cu forța proprie sau forță străină”?. 

În cazul când persoanei i se cauzează o vătămare medie sau uşoară ori 
i se aplică o maltratare, infracțiunea respectivă le absoarbe pe ambele. Dacă 
s-a produs o vătămare gravă, urmează de aplicat concursul real de infracțiuni 
(art. 151 al Codului penal şi lit. a) din alin. (2) al art. 309 din Codul penal). 

Prin constrângerea însoțită de încheierea acordului de recunoaştere a vi- 
novăţiei se înţelege silirea persoanei la încheierea unui asemenea acord. 

Potrivit art. 504 din Codul de procedură penală, acordul de recunoaştere 
a vinovăţiei este o tranzacţie încheiată între acuzatorul de stat și învinuit sau, 
după caz, inculpat, care şi-a dat consimțământul de a-şi recunoaşte vina în 
schimbul unei pedepse reduse. 

Acordul de recunoaştere a vinovăţiei se întocmeşte în scris, cu participare 
obligatorie a apărătorului, învinuitului sau inculpatului, în cazul infracţiuni- 
lor uşoare, mai puţin grave şi grave. 

Acordul cu privire la recunoaşterea vinovăţiei poate fi iniţiat atât de către 
procuror, cât şi de către învinuit, inculpat şi apărătorul lui. 

Latura obiectivă se poate realiza şi prin participaţie, când mai mulți cola- 
boratori ai organelor de urmărire penală o realizează sau acţionează cu diferite 
roluri. 

Latura subiectivă se exprimă prin intenţie directă. 

Motivele nu sunt obligatorii, iar scopul poate fi cel de a-l sili pe expert să 
facă concluzii, interpretul sau traducătorul - o declaraţie sau traducere, iar 
persoana audiată — declaraţii. 

Subiectul infracţiunii este special: persoana care efectuează urmărirea 
penală (procurorul, ofițerul de urmărire penală). 





2 BB. ÎNpaBoMBIcII0B, op. cit. p. 467; II. VI. Tpumaes, B. B. 3upaBoMbIcoB, op. cit.; 


p. 409. 

Secţiunea a V-a. INFRACŢIUNI CONTRA JUSTIŢIEI ÎNDREPTATE 
SPRE ÎMPIEDICAREA EXECUTĂRII PEDEPSEI 
SAU NEEXECUTAREA HOTĂRÂRII INSTANŢEI 
DE JUDECATĂ 


S1. Evadarea din locurile de deţinere 


Articolul 317 din Codul penal al Republicii Moldova incriminează fapta 
de evadare din locurile de deţinere. 

Acest lucru este explicabil dacă ţinem cont de faptul că, potrivit alin. (2) al 
art. 61 din Codul penal, pedeapsa are drept scop restabilirea echităţii sociale, 
corectarea condamnatului şi prevenirea săvârșirii de noi infracţiuni atât din 
partea condamnaților, cât şi din partea altor persoane. 

Pericolul social al acestei acțiuni se manifestă şi prin faptul că persoanele 
care au evadat din locurile de deţinere se vor eschiva de la executarea pedepsei 
privative de libertate sau de la răspunderea penală. 

Deseori, infractorii trec pe poziţii ilegale şi continuă să comită noi infrac- 
țiuni. 

Obiectul juridic special al infracţiunii îl formează relaţiile sociale cu 
privire la activitatea normală atât a organelor de urmărire penală, cât și a in- 
stanţelor judecătoreşti, precum şi a instituţiilor penitenciare. 

Latura obiectivă a acestei fapte se exprimă prin evadarea din locurile de 
deţinere. 

Săvârşirea unei asemenea infracțiuni prin inacțiune este imposibilă. 

Potrivit legislaţiei penale şi procesuale penale în vigoare, locurile de de- 
ţinere sunt: 

a) penitenciarele în care se execută pedeapsa sub forma închisorii sau locu- 

rile unde se aplică arestul. 

Articolul 72 din Codul penal al statului nostru stabileşte categoriile de 
penitenciare: 

-  detip deschis; 

-  detip semiînchis; 
-  detip închis; 

— pentru minori; 

- pentru femei; 

b) locurile unde se exercită arestul preventiv, o măsură procesuală dispusă 

de judecătorul de instrucție. 

Se consideră drept evadat şi persoana care fuge din biroul ofițerului de ur- 
mărire penală ori al procurorului, din sala de judecată, din mijlocul de trans- 
port în timpul escortării deținutului. 

Acţiunea de evadare poate avea loc prin mai multe moduri: spargerea pe- 

reţilor, coruperea pazei, utilizarea documentelor false etc. 

Infracţiunea este formală şi se consideră consumată din momentul evadă- 

rii, adică părăsirii ilegale a locurilor de deţinere. 

Latura subiectivă se caracterizează prin intenţie directă. 

Persoana îşi dă seama că ilegal părăseşte locul de deţinere, şi doreşte să 

facă acest lucru. 

Deşi legea nu indică scopul, acesta rezultă din sensul conţinutului acestei nor- 

me penale: sustragerea de la răspundere penală sau de la executarea pedepsei. 

Subiectul infracţiunii este de două categorii: 

a) condamnatul la pedeapsa cu închisoare sau cu arest, care execută aceste 
pedepse; 

b) bănuitul, învinuitul, inculpatul căruia i s-a dispus măsura de arest pre- 
ventiv. 

Drept subiect, în ambele cazuri, este persoana fizică responsabilă, care a 

atins vârsta de 16 ani. 

În cazul alin. (2) al art. 317 din Codul penal, subiect al infracţiunii este 

persoana fizică care a împlinit 14 ani, fiind responsabilă. 

Nu este subiect al infracţiunii date persoana supusă arestului administrativ. 

Legea indică şi patru circumstanţe agravante ale acestei infracțiuni: 

a) evadarea repetată — se are în vedere săvârşirea a două sau mai multor 
infracțiuni de evadare, cu condiția că persoana nu a fost condamnată 
pentru vreuna din ele şi nu a expirat termenul de prescripţie; 

b) evadarea săvârşită de două sau mai multe persoane - se înţelege parti- 
cipaţia simplă, adică comiterea laturii obiective a infracțiunii de către 
două sau mai multe persoane care au calitatea de coautori; 

c) violenţa aplicată la evadare se exprimă prin acţiuni fizice care provoacă 
maltratări, vătămări ale integrităţii corporale sau sănătății atât îndrep- 
tate asupra lucrătorilor din locurile de deţinere, cât şi persoanelor care 
încearcă să-i împiedice la săvârşirea acţiunii de evadare. 

Dacă au survenit urmările prevăzute la articolele 151 şi 145 din Codul pe- 

nal, urmează să se aplice regulile concursului de infracțiuni; 

d) săvârşită cu aplicarea armei sau altor obiecte folosite în calitate de armă: 

Conform alin. (1) al art. 129 din CP al RM, prin arme se înţeleg instru- 

mentele, piesele sau dispozitivele astfel declarate prin lege. 

Dacă persoana avea asupra sa armă, dar nu a folosit-o, această agravantă 

nu va putea fi aplicată. 

$2. Înlesnirea evadării 


Obiectul juridic special al infracţiunii prevăzute de articolul 318 din Co- 
dul penal este constituit din relaţiile sociale cu privire la activitatea normală 
a organelor de urmărire penală, a instanţelor judecătoreşti şi a instituţiilor 
penitenciare. 

Latura obiectivă se manifestă prin înlesnirea prin orice mijloace a evadării. 

Înlesnirea evadării poate îmbrăca diverse forme: sfaturi, indicaţii, înlătu- 
rarea de obstacole etc. 

Înlesnirea poate avea loc atât prin acţiune, cât şi prin inacţiune. Ea poate 
fi formată din: 

a) elemente morale — sfaturi, indicaţii, informații; 

b) elemente materiale — înlăturări de obstacole, punerea la dispoziție a 

unui plan de evadare!?. 

Infracţiunea este formală şi se consumă din momentul înlesnirii evadării. 

Pentru ca făptuitorului să i se incrimineze această infracţiune, trebuie, în 
mod obligatoriu, ca făptuitorul să intervină cu contribuţii fie înainte de eva- 
dare, fie în timpul acesteia. 

Latura subiectivă, atât în cazul faptei prevăzute la alin. (1), cât și la 
alin. (2), se realizează prin intenţie directă. Făptuitorul îşi dă seama de carac- 
terul periculos al faptei sale, şi doreşte să-l ajute pe deţinut să evadeze. 

Deşi nu este prevăzut scopul, acesta consistă în dorinţa faptuitorului de a-l 
ajuta pe cel deţinut să evadeze. 

Alin. (2) alart. 318 din CP al RM prevede exprimarea laturii obiective a in- 
fracțiunii în varianta ei agravată: înlesnirea evadării de o persoană cu funcţie 
de răspundere. 

Persoana cu funcţie de răspundere este persoana care dispune de drepturi 
şi obligaţii în locul de deținere. 

Dispoziţia din alin. (3) al art. 318 din CP al RM prevede o altă modalitate a 
agravării laturii obiective: înlesnirea evadării unei persoane reţinute, arestate 
sau condamnate pentru o infracţiune gravă, deosebit de gravă sau excepțional 
de gravă. 

Observăm că pot fi traşi la răspundere penală și făptuitorii care au înlesnit 
evadarea persoanelor reținute, nu doar celor arestate sau condamnate. 

Rațiunea acestei dispoziţii rezidă în aceea că persoanele respective pot 
deveni periculoase pentru societate, deoarece se crede că au comis infracțiuni 





15  Codulpenalal Republicii Moldova. Comentariu, sub red. lui Al. Barbăneagră, Centrul de 
drept al avocaţilor, Chişinău, 2003, p. 676. 

grave, deosebit de grave sau excepţional de grave, deci infracțiuni pentru care 
se prevede şi detenţiunea pe viaţă. 

În cazul de față, latura subiectivă se realizează prin intenţie directă. 

Alin. (4) al art. 318 din CP al RM prevede înlesnirea evadării săvârşită din 
imprudenţă, de către o persoană care avea obligația să-l păzească pe evadat. 

În cazul de faţă, înlesnirea evadării poate fi făcută de persoana care avea 
obligația să-l păzească pe cel evadat, de exemplu, paznicul a adormit în timpul 
serviciului, fapt de care a profitat deținutul. 

Subiectul infracţiunii este diferit: pentru faptele prevăzute la alineatele (1) 
şi (3) — persoana fizică responsabilă, care a împlinit vârsta de 16 ani. 

Subiect al infracţiunii prevăzute la alineatul (2) este persoana cu funcţie 
de răspundere. 

La fapta prevăzută la alineatul (4), subiect este persoana din organele de 
pază, supraveghere sau escortare a deţinuţilor. 


$3. Eschivarea de la executarea pedepsei cu închisoare 


În articolul 319 din Codul Penal se prevede răspunderea penală pentru 
eschivarea de la executarea pedepsei cu închisoare. 

Pericolul social al acestei fapte se manifestă prin aceea că persoana odată 
condamnată primeşte permisiunea de a pleca pe un termen strict determinat 
din locul de deţinere, iar ulterior refuză să se întoarcă. 

Obiectul juridic special al infracţiunii este format din relaţiile sociale cu 
privire la modul de executare a pedepsei penale prin închisoare. 

Latura obiectivă se particularizează prin eschivarea de la executarea 
pedepsei a condamnatului căruia i s-a permis să plece pe scurtă durată din 
locurile de deţinere. 

Ea se poate realiza atât prin acțiune, cât şi prin inacţiune. 

Motivele permisiunii de a pleca din locul de deţinere pe scurtă durată pot 
fi diferite: 

— moartea unei rude apropiate; 

— starea gravă în care se află cineva din apropiații săi; 

-  calamităţi naturale etc. 

Infracţiunea este formală şi se consumă din momentul expirării termenu- 
lui pentru întoarcere. 

Prin eschivare se are în vedere faptul că condamnatul nu s-a întors în locul 
de deținere după scurgerea termenului indicat. 

Nu constituie infracţiune situaţia în care condamnatul s-a aflat într-un con- 
curs de împrejurări grele. 

Concursul de împrejurări grele poate consta în: 

a) forţa fizică străină (a fost răpit de persoane care astfel doresc să se răz- 
bune); 

b) proces fiziologic (îmbolnăvirea gravă a condamnatului aflat în libertate); 

c) fenomen natural (din cauza intemperiilor naturii nu a putut să se în- 
toarcă la timp)!*. 

Latura subiectivă se exprimă în intenţie directă. 

Subiectul infracţiunii este unul special: condamnatul la pedeapsă cu în- 

chisoarea, persoană fizică responsabilă, care a atins vârsta de 16 ani. 


S4. Neexecutarea intenţionată a hotărârii instanţei de judecată 


Componenţa de infracțiune de la articolul 320 al Codului penal al Repu- 
blicii Molodva îşi întemeiază rațiunea pe faptul că neexecutarea cu intenţie 
a hotărârilor judecătoreşti creează impresia de injustiţie, stare de anarhie în 
sistemul judecătoresc, care apare la persoanele interesate în executarea lor. 

Obiectul juridic special al infracţiunii este format din relaţiile sociale cu pri- 
vire la activitatea normală a organelor de executare a hotărârilor judecătoreşti. 

Latura obiectivă se exprimă prin neexecutarea intenționată, precum şi 
prin eschivarea de la îndeplinire a hotărârii judecătoreşti. 

Concluzia ce se impune este că latura obiectivă se realizează şi prin acțiu- 
ne, şi prin inacţiune. 

Acţiunea se manifestă prin aceea că faptuitorul ia măsuri de împotrivire 
executării hotărârii judecătoreşti: ascunde documentele oficiale, corupe per- 
soane cu funcţiile de răspundere, le ameninţă, loveşte etc. 

Infracţiunea constă în neexecutarea hotărârii judecătoreşti, cu rea - voin- 
ţă, fără motive temeinice. 

De exemplu, contabilul-şef al unei întreprinderi nu efectuează rețineri din 
salariul condamnatului pentru achitarea pensiei alimentare stabilite prin ho- 
tărârea instanţei de judecată. 

Atât acțiunea, cât şi inacţiunea pot fi exprimate în scris sau oral. 

Infracţiunea este formală și se consumă din momentul constatării neexe- 
cutării hotărârilor judecătoreşti: 

a) expirarea termenelor pentru executare; 

b) împiedicarea executării lor/eschivarea de la îndeplinire. 





11 1. Macari, op. cit., p. 244. 

Prin hotărâre judecătorească se are în vedere hotărârea dată într-un pro- 
ces penal, civil, contravenţional, în instanţa de fond sau apel, recurs. 

Latura subiectivă se caracterizează prin intenţie directă. Motivele nu au 
importanţă, dar pot fi diverse: prietenie, laşitate, rudenie etc. 

Subiectul infracţiunii pentru fapta de la alineatul (1) este persoana fizică 
responsabilă, care a atins vârsta de 16 ani, iar pentru fapta de la alineatul (2), 
persoana cu funcţie de răspundere - conducător al unei organizaţii, instituţii, 
al unui organ administrativ public local (noţiunea de persoană cu funcţie de 
răspundere este prevăzută de art. 123 din CP al RM). 


$5. Nesupunerea prin violenţă cerințelor administraţiei 
penitenciarului 


Obiectul juridic special al infracţiunii de la articolul 321 al Codului penal 
al Republicii Moldova îl constituie relaţiile sociale privind funcționarea nor- 
mală a penitenciarelor. 

Latura obiectivă se realizează prin nesupunerea prin violenţă cerinţelor 
legitime ale administraţiei penitenciarului. 

Prin cerinţe legitime se au în vedere cerinţele care sunt conforme legii şi acte- 
lor normative subordonate acesteia, în baza cărora funcționează penitenciarul. 

Prin administraţia penitenciarului se înţelege totalitatea persoanelor cu 
funcţie de răspundere din acest loc de deţinere: 

— şefi de brigăzi; 

- persoane de gardă de control şi supraveghere; 

-  şefi-adjuncţi ai penitenciarului. 

Prin nesupunere prin violenţă înţelegem refuzul intenţionat al condam- 
natului de a îndeplini cerințele legitime ale administraţiei, materializat prin 
acte violente: 

e distrugerea ferestrelor și uşilor penitenciarului; 

e deteriorarea imobilului; 

e  cauzarea de maltratări altor condamnaţi etc. 

În cazul când violenţa aplicată cel puţin o singură dată a fost îndreptată 
asupra unui reprezentant al administraţiei penitenciarului, în legătură cu acti- 
vitatea lui legală, acţiunile în cauză urmează a fi calificate în baza art. 286 din 
CPalRM. 

Infracţiunea este formală şi se consumă din momentul în care au parvenit 
ordinele administraţiei penitenciarului şi, după acestea, au survenit actele de 
nesupunere. 

Acţiunile de nesupunere se pot realiza şi prin împiedicarea activităţii de 
lucru a penitenciarului, prin împiedicarea desfăşurării în penitenciar a unor 
măsuri culturale sau instigarea altor condamnaţi la revoltă. 

Latura subiectivă se realizează prin intenţie directă: condamnatul este 
conştient de faptul că nu se supune cerinţelor legitime ale administraţiei peni- 
tenciarului, şi doreşte acest lucru. 

Motivele şi scopurile nu importă la calificare, dar pot să aibă o importanță 
pentru individualizarea pedepsei. 

Subiectul infracţiunii este special: persoana fizică responsabilă, care a 
atins vârsta de 16 ani şi execută pedeapsa în penitenciar. 


56. Transmiterea ilegală a unor obiecte interzise persoanelor 
deținute în penitenciare 


Obiectul juridic special al acestei infracţiunii îl formează relațiile sociale 
cu privire la buna activitate a instituţiilor penitenciare. 

Latura obiectivă constă în transmiteri tăinuite de la control, încercări de 
a transmite prin orice mijloace persoanelor care execută pedeapsa penală în 
penitenciare a băuturilor alcoolice, a drogurilor, medicamentelor sau a altor 
substanțe cu efect narcotizant, dacă aceste acțiuni au fost săvârşite în mod 
sistematic sau în proporții mari. 

Prin proporții mari se au în vedere obiectele a căror valoare depăşeşte 500 
unități convenţionale de amendă. 

“În mod sistematic” presupune fapta începând cu a treia acţiune similară. 

Infracţiunea este formală şi se consumă din momentul transmiterii obiec- 
telor interzise de lege. 

Latura subiectivă se caracterizează prin intenţie directă. Motivele şi sco- 
purile nu influenţează calificarea faptei şi pot fi diferite: prietenie, laşitate, 
rudenie etc. 

Subiectul infracţiunii pentru fapta prevăzută la alineatul (1) este persoana 
fizică responsabilă, care a împlinit 16 ani, iar pentru fapta prevăzută la alinea- 
tul (2), subiectul este special: persoana care se foloseşte de situaţia de serviciu 
în penitenciar. 

Articolul 322 al Codului penal, în alineatul (2), prevede răspunderea penală 
a persoanei care a săvârşit fapta de la alineatul (1) cu folosirea situaţiei de servi- 
ciu: orice membru al gărzii de corp, inspector, şef al unei subdiviziuni etc. 

Capitolul XVI 


INFRACȚIUNI SĂVÂRȘITE DE PERSOANE 
CU FUNCŢIE DE RĂSPUNDERE 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACŢIUNILOR SĂVÂRȘITE 
DE PERSOANE CU FUNCŢIE DE RĂSPUNDERE 


În capitolul XV din Partea specială a Codului penal al Republicii Moldova 
sunt incriminate infracțiunile săvârşite de persoane cu funcţie de răspundere. 
El include nouă componenţe de infracţiuni care atentează la un singur obiect 
juridic generic: relaţiile sociale cu privire la activitatea legală a organelor ad- 
ministraţiei publice, precum şi a întreprinderilor, instituţiilor şi organizaţiilor 
de stat. Nu poate fi considerat drept obiect juridic generic al infracţiunilor date 
relaţiile sociale cu privire la activitatea organizațiilor comerciale, obşteşti sau 
altor organizaţii nestatale. 

Latura obiectivă a infracţiunilor săvârşite de persoane cu funcţie de răs- 
pundere se caracterizează prin prezenţa a două semne: 1) infracțiunile se comit 
datorită folosirii de către persoanele cu funcţie de răspundere a îndatoririlor 
sale de serviciu; 2) aceste infracţiuni se comit contrar intereselor de serviciu. 

În cadrul analizei semnelor infracţiunii în asemenea cazuri, este necesară 
stabilirea competenţei persoanei respective, care este determinată de actele 
normative corespunzătoare (statute, regulamente, instrucţiuni, alte acte nor- 
mative), în care sunt prevăzute drepturile şi obligaţiile acestor persoane. 

Infracţiunile prevăzute de art. 327, 328, 329 şi 331 din CP al RM implică 
răspunderea penală numai în cazul survenirii urmărilor prejudiciabile indicate 
în dispoziţiile articolelor date, adică sunt infracțiuni materiale. În majoritatea 
cazurilor, în urma comiterii acestor infracțiuni se provoacă daune materiale, 
dar, în calitate de urmări ale acestor infracțiuni, legea prevede şi cauzarea de 
daune considerabile drepturilor şi intereselor legale ale persoanelor fizice sau 
juridice. Asemenea urmări pot consta în încălcarea drepturilor şi libertăţilor 
constituționale, tăinuirea infracțiunilor, subminarea autorităţii organelor pu- 
terii de stat. Celelalte infracţiuni (art. 324, 325, 326, 330, 332 din CP al RM) 
sunt considerate infracțiuni formale, deoarece ele se consideră consumate din 
momentul comiterii faptelor indicate în dispoziţiile normelor date. 

Latura subiectivă a infracţiunilor cuprinse în capitolul dat, cu excepția 
infracțiunii prevăzute de art. 329 din CP al RM (neglijența în serviciu) se ca- 
racterizează prin vinovăţie intenţionată. Pentru unele infracțiuni, legiuitorul 
prevede prezenţa obligatorie a motivului infracțiunii: interesul material sau 
alte interese personale. 

În calitate de subiect al infracţiunilor prevăzute de art. 324, 327, 328, 329, 
331, 332 din CP al RM poate fi doar o persoană cu funcţie de răspundere. Su- 
biect al infracţiunilor de corupere activă (art. 325 din CP al RM ) şi al traficu- 
lui de influenţă (art. 326 din CP al RM) poate fi orice persoană fizică respon- 
sabilă, care la momentul comiterii faptei a atins vârsta de 16 ani, iar subiect al 
infracțiunii prevăzute de art. 330 din CP al RM poate fi doar un funcţionar al 
autorităților publice, al altei instituţii, întreprinderi sau organizaţii de stat care 
nu este persoană cu funcție de răspundere. 

Noţiunea de persoană cu funcție de răspundere este expusă în alin. (1) 
al art. 123 din CP al RM. Persoana cu funcţie de răspundere este considerată 
persoana căreia, într-o întreprindere, instituție, organizaţie de stat sau a ad- 
ministraţiei publice locale, într-o subdiviziune a lor, i se acordă, permanent 
sau provizoriu, prin stipularea legii, prin numire, prin alegere sau în virtutea 
unei însărcinări, anumite drepturi şi obligaţii în vederea exercitării funcțiilor 
autorităţii publice sau a acţiunilor administrative de dispoziţie ori organiza- 
torico-economice. 

La categoria de persoane cu funcţie de răspundere se referă şi reprezentan- 
ţii autorităţilor publice: funcționarii organelor de stat învestiţi cu dreptul de a 
înainta cerinţe, precum şi de a lua decizii obligatorii pentru executare de către 
cetăţeni, întreprinderi, instituţii şi organizaţii, indiferent de apartenenţa şi 
subordonarea lor departamentală (deputaţii, conducătorii, adjuncții şi mem- 
brii consiliilor raionale şi locale, judecătorii, procurorii, ofițerii de urmărire 
penală, lucrătorii organelor de poliţie, inspectorii de stat etc.) 

Prin funcţii de ordin organizatorico-economic se înţeleg funcţiile de în- 
făptuire a conducerii colectivelor sau a sectoarelor de muncă, a activităţii de 
producere a unor lucrători (selectarea şi repartizarea cadrelor, planificarea 
muncii, organizarea muncii subalternilor, menţinerea disciplinei de muncă 
etc.). Asemenea funcţii îndeplinesc conducătorii şi adjuncţii conducătorilor 
întreprinderilor, instituţiilor, organizaţiilor, indiferent de forma de proprieta- 
te, conducătorii subdiviziunilor structurale (şefii şi adjuncţii şefilor direcţii- 
lor, secţiilor, laboratoarelor etc.), conducătorii sectoarelor de muncă (maiștrii, 
şefii de şantiere şi de brigadă ) etc. 

Prin funcţii administrative de dispoziţie se înţeleg împuternicirile privind 
dirijarea şi dispunerea de patrimoniu, stabilirea ordinii de păstrare, prelucrare 
şi comercializare a acestui patrimoniu, asigurarea controlului asupra acestor 
operaţiuni, organizarea deservirii sociale a populaţiei etc. 

Astfel de împuterniciri au şefii secţiilor şi serviciilor economice de aprovi- 
zionare şi financiare, şefii depozitelor, magazinelor, atelierelor etc. 

Prin întreprindere, instituţie, organizaţie se înțelege orice întreprindere, 
instituţie, organizație care desfăşoară o activitate social-utilă potrivit legii şi 
se bazează pe forma de proprietate de stat sau municipală, indiferent de forma 
organizatorico-juridică. 

Conform dispoziţiilor legii, ca persoană cu funcție de răspundere, alături 
de persoanele care, permanent sau provizoriu, îndeplinesc funcţii ale autorită- 
ţii publice sau obligaţiuni de ordin administrativ de dispoziţie şi organizatori- 
co-economic, sunt şi persoanele care îndeplinesc aceste funcţii în virtutea unei 
însărcinări speciale date de organe persoanelor cu funcţii de răspundere. 

Nu pot fi considerate persoane cu funcţie de răspundere lucrătorii între- 
prinderilor, instituţiilor şi organizaţiilor, indiferent de forma de proprietate, 
care exercită funcții pur profesionale sau tehnice. 

Legea penală, de rând cu noţiunea “persoană cu funcţie de răspundere”, 
o foloseşte şi pe aceea de “funcționar”, dar în privinţa căreia, în legislaţia în 
vigoare, nu există careva reglementări. În art. 330 din CP al RM se incrimi- 
nează primirea de către un funcţionar al autorităţilor publice, altor instituţii, 
întreprinderi şi organizaţii de stat, care nu este persoană cu funcție de răspun- 
dere, a unei recompense ilicite sau a unor avantaje patrimoniale de la cetăţeni, 
pentru îndeplinirea unor acţiuni sau acordarea de servicii ce ţin de atribuţiile 
lui de serviciu. 

Din cele expuse, rezultă că funcţionarului, la fel ca persoanei cu func- 
ţie de răspundere, i se acordă, permanent sau provizoriu, în virtutea legii, 
prin numire, prin alegere, fie în virtutea unei însărcinări, anumite drepturi 
şi obligaţii, deci atribuţii, dar prin esenţa lor nu sunt de caracter autoritar, 
administrativ de dispoziţie sau organizatorico-economic, ceea ce este specific 
pentru atribuţiile persoanei cu funcţie de răspundere. Prin urmare, atribuţiile 
funcţionarului se referă la acordarea unor servicii, executarea unor acțiuni în 
interesul cetăţenilor, care, deşi țin de activitatea unei autorități publice, insti- 
tuţii, întreprinderi sau organizații de stat, nu sunt de aceeași natură şi caracter 
cu ale persoanelor cu funcție de răspundere. 

Actualitatea reglementării penale şi luptei orientate spre contracararea 
fenomenului de corupție este determinată de un şir de factori: 


618 DREPT PENAL. PARTEA SPECIALĂ 





1) corupţia conduce la încălcări foarte serioase ale drepturilor şi libertăţi- 
lor constituționale ale cetăţenilor. Cercetările sociologice stabilesc că o 
bună parte a cetăţenilor, pe parcursul ultimilor ani, plasează pe primul 
loc problema combaterii corupției; 

2) răspândirea corupţiei discreditează foarte serios aparatul de stat, atin- 
gând autoritatea acestuia. În situaţia respectivă, are loc o detaşare a 
aparatului de stat de membrii societăţii; 

3) ponderea corupţiei ca fenomen social, la moment, este foarte mare. 
Acest fapt se răsfrânge nu doar asupra persoanelor cu funcție de răspun- 
dere sau asupra corupătorului, ci şi asupra faptului cum se răsfrânge co- 
rupțţia asupra tuturor ramurilor puterii de stat”. Despre aceste fapte ne 
mărturisesc şi cercetările criminologice ale ultimilor ani. Raporturile 
corupției determină apariţia şi favorizarea infracționalităţii organizate; 

4) poziţia socială înaltă a subiecţilor acestui fenomen, caracterul voluntar 
şi “acordat” al raporturilor corupționale apărute între subiecții acesto- 
ra (de obicei, nu determină conflicte, deoarece părțile obţin un profit 
reciproc), în urma executării acestui raport, stabilesc un pericol social 
sporit al altor categorii de infracțiuni. 

Astfel, necesitatea incriminării penale a fenomenului corupţiei în Republi- 
ca Moldova se impune mai ales din cauza impactului negativ foarte puternic 
pe care acest fenomen îl are asupra tuturor păturilor şi categoriilor sociale. 

Noţiunea de “corupţie”, spune codul deontologic al persoanelor cu funcție 
de răspundere din cadrul organelor de ocrotire a normelor de drept, adoptat de 
Adunarea Generală a ONU la 17 decembrie 1978, trebuie să fie reglementată de 
sistemul de drepturi naţionale, ținându-se cont de faptul că această noțiune în- 
globează comiterea, neexecutarea unor acțiuni în cadrul exercitării funcţiilor, 
ca rezultat al acceptării sau extorcării unor cadouri, promisiuni sau stimulări, 
sau acceptării acestora ori de câte ori este executată o acţiune sau o inacțiune?. 

N. F. Cuzneţova definește noţiunea de corupţie ca fiind un fenomen ne- 
gativ social, ce se exprimă în mituirea unor persoane de către alta. Această 
opinie este susținută de A. I. Dolgova, care rezumă corupţia la o simplă mitui- 
re — mituirea persoanelor de stat şi a altor persoane cu funcţie de răspundere 
şi, în acest temei, folosirea în scop de profit a atribuţiilor de serviciu şi toate 





1 BB. Cepe6panuxoB, Ilonumuueckaa 6e3onacnocmo, c. 22. 


2 Op.cit.,p. 18-22. 
3 Coeemckaa tocmuuua, 1981, 17. 


+ H. O. Kyanemoga, op. cit., p. 21. 

atributele şi posibilitățile legate de acest fapt?. Aceste opinii conduc la ideea că 
noțiunea de corupţie se reduce la mituire. 

Alţi autori stabilesc corupţia ca o atingere a aparatului de conducere, ba- 
zată pe folosirea situaţiei de serviciu în scopuri de profit de către o persoană cu 
funcţie de răspundere. 

Corupţia, explică B. V. Voljenkin, este un fenomen social ce conduce la 
discreditarea (alterarea) puterii, când funcționarii aparatului de stat sau altor 
ramuri folosesc situația lor de serviciu, statul şi autoritatea funcţiei pe care o 
execută în scopuri de profit, pentru îmbogățirea personală sau în interese de 
grup”. Prin urmare, corupția depăşeşte limitele unei simple mituiri şi prezintă 
în sine orice tip de abuz în raport cu puterea de stat, în scopuri de cupiditate. 

În general, corupţia porneşte de la deformarea realităţii, cu scopul de a 
obține rezultate la care nu se poate ajunge promovând adevărul, şi continuă 
prin introducerea unui sistem de clientelă, de promovare a rudelor, prietenilor, 
aliaților politicis. 

Definiţia corupţiei nu se poate reduce la o singură formulă, fiind accepta- 
te câteva variante. Astfel, corupția s-ar defini drept: 

1. săvârşirea unui act oficial interzis de actele normative în vigoare; 

2. comportament care deviază de la îndatoririle normale ale unui funcți- 
onar public sau violează legile orientate împotriva exercitării anumitor 
tipuri de influență; 

3. fenomen antisocial caracterizat prin pretindere ori primire de bani, alte 
bunuri, de către funcţionarii de stat şi altor organizaţii, constând în utili- 
zarea de către aceştia, în scopuri personale, de grup, corporative, a atribu- 
ţiilor de serviciu, a autorității şi posibilităților pe care le acordă serviciul; 

4. fenomen antisocial constând în utilizarea interesată (în scopuri perso- 
nale) de către o persoană cu funcţie de răspundere a atribuţiilor sale de 
serviciu; 

5. fenomen antisocial, expresie a unor manifestări de dereglare normativă, 
de diluare şi deformare a moralității sociale sau de dereglare spirituală a 
societăţii, atât la nivel macro-social, cât şi la cel individual. 





Kpumunonozua, yueGuuK/ nog oGmei pen. A. H. JlonroBoii, MockBa, 1997, p. 501. 

T. H. BopsenxkoB, Yzono6no-npaeoevie mepoi 6opv6vi c xopynuueii, Becrhuk MIY, 
cep. 11, IlpaBo 1993, Nel, c. 30. 

B. B. Bonxenxkun, Kopynuua, Canxr-Ilerep6ypr, 1998, c. 8. 

8 V. Dobrinoiu, Corupţia în dreptul penal român, Bucureşti, 1995, p. 501. 

6. "Totalitatea faptelor şi actelor unor indivizi care, profitând de funcţia 
sau poziţia lor, folosesc mijloace ilicite pentru obţinerea unor avantaje 
personale. 

Mecanismele corupţiei rezidă în următoarele”: 

a) areloco înţelegere (afacere, convenţie), în cadrul căreia persoana aflată 
în serviciul public sau în alt serviciu “vinde” în mod ilegal atribuţiile şi 
favorurile sale (bazate pe autoritatea funcției şi posibilităţile legate de 
această autoritate) unor persoane fizice sau juridice, unor grupuri (in- 
clusiv organizaţii criminale), iar “cumpărătorul” capătă posibilitatea de 
a utiliza instituţia statală sau altă organizaţie în scopurile sale: pentru 
îmbogăţire, evitarea răspunderii prevăzute de lege, evitarea controlului, 
instituirea prin diverse reglementări de ordin economic, administrativ, 
financiar etc.; 

b) persoana cu funcţie de răspundere pretinde, primeşte sau acceptă o 
recompensă suplimentară ilegală; 

c) are loc mituirea (coruperea) activă a funcționarilor, adesea însoțită de o 
puternică influență psihică asupra acestora (mai ales când la corupere 
participă criminalitatea organizată). 

În legătură cu primirea unor recompense neprevăzute de lege, funcțio- 
narul îndeplineşte actele favorabile (necesare) celui care corupe. În acest caz, 
funcţionarul primeşte o recompensă ilegală fie pentru actele pe care trebuia 
să le îndeplinească conform funcţiei şi atribuţiilor pe care le are, fie pentru 
săvârşirea unor acte ilegale. Cei care corup au diferite interese, începând cu 
acordarea unor facilități şi terminând cu scoaterea de sub control social şi ad- 
ministrativ a persoanelor fizice şi juridice care acționează în contradicție cu 
normele în vigoare, cu ascunderea celor care săvârşesc acţiuni, cu lobbysmul 
oamenilor de afaceri şi a structurilor acestora, deşi aceste interese nu cores- 
pund sau contravin intereselor şi statutului societăţii. 

Sfera de existenţă a corupţiei sunt organele de stat şi ale administrării pu- 
blice locale. 

Subiecţi ai acţiunilor corupționale sunt persoanele cu funcţie de răspun- 
dere, precum şi funcţionarii din cadrul autorităţilor publice ce nu sunt per- 
soane cu funcție de răspundere. Dacă privitor la persoanele cu funcţie de 
răspundere, ca subiecți ai acţiunilor de corupţie, în literatura de specialitate, 
s-a format o opinie unică, atunci problemele privind raportarea funcționarilor 
la această categorie este discutabilă. 





9 A. Dolgova ş.a. op. cit., p. 501-502. 

N. E. Cuzneţova consideră neîntemeiată din punct de vedere criminologic 
opinia conform căreia funcționarii pot fi supuşi răspunderii penale pentru 
infracțiunile de corupţie, dacă nu sunt persoane cu funcţie de răspundere. Pe- 
ricolul social al acestor persoane, după părerea ei, nu atinge nivelul antisocial 
al criminalităţii!. 

Opinia în cauză este susținută de un şir de autori!. 

Cu toate acestea, considerăm că necesitatea raportării funcționarilor pu- 
blici care nu sunt persoane cu funcție de răspundere la subiecții acţiunilor de 
corupţie este determinată de următoarele circumstanţe: 

a) răspândirea fără precedent a corupţiei în ultimul timp, scindarea 
tuturor ramurilor puterii atât pe orizontală, cât şi pe verticală dau 
temei pentru căutarea celor mai eficiente metode de influenţă juridi- 
co-penale, inclusiv pe calea extinderii cercului de persoane - subiecţi ai 
infracţiunilor de corupţie; 

b) conţinutul, esenţa corupţiei se rezumă la folosirea de către funcționar 
a situaţiei sale de serviciu în scopuri personale. Folosirea situaţiei de 
serviciu presupune folosirea nu doar a împuternicirilor de serviciu, dar 
şi a autorităţilor şi posibilităților apărute în legătură cu ocuparea unui 
anumit post. Deşi funcționarii fără funcţii de răspundere nu dețin îm- 
puterniciri autoritare, totuşi ei pot folosi autoritatea și posibilitățile ce le 
deţin în temeiul serviciului în interes material sau personal. 

Activitatea în cauză contravine intereselor de stat și sociale și se caracteri- 
zează printr-un profit de ordin personal sau material. În rezultatul acţiunilor 
de corupţie sunt încălcate grav interesele protejate prin lege, precum şi cele 
ale statului şi sociale. Astfel, tocmai în temeiul acestui semn se efectuează 
delimitarea infracţiunilor de corupţie de alte simple acţiuni ilegale ce atrag 
răspunderea administrativă, disciplinară, civilă. 

În literatura de specialitate există o opinie conform căreia corupția se 
consideră a fi prezentă doar în cazul comiterii unor astfel de acţiuni în mod 
sistematic!?. Acest fapt însă, considerăm noi, nu este cel mai elocvent şi ar de- 
termina apariţia unei piedici în lupta cu corupţia, deoarece apare necesitatea 
demonstrării semnului de sistematicitate. Cu atât mai mult că pericolul corup- 





10 


H. O. KysnenmoBa, op. cit. 


1 E. JI. 3a6opuyk, Hexomopoie onpocvi npaeoeozo o6ecneuenua 6opv6vi c xoppynuueul | 


Becrnuk MI'Y, cep. 11, Ilpao, 1993, Nel, c. 33. 
II. H. |lanuenko, Yzoroeno-npasoeaa xapaxmepucmuka Koppynuuul | AKTyabHbI€ IIpo- 
Onembi, c. 136. 

ţiei constă în cauzarea unui prejudiciu efectiv obiectului protejat de normele 
dreptului penal. Astfel, nu este oportună posibilitatea calificării acestui pre- 
judiciu în raport cu numărul de atentări comise. Un singur abuz de serviciu 
poate determina un prejudiciu mult mai important decât comiterea câtorva 
infracțiuni de corupţie puţin grave. 

Ținând cont de toate semnele caracteristice corupţiei, putem da următoa- 
rea definiţie a acestui fenomen: corupţia este folosirea de către persoana cu 
funcţie de răspundere, precum şi funcţionarul public de stat sau municipal, 
care nu este considerat persoană cu funcție de răspundere, a situaţiei sale de 
serviciu în interes material sau alt interes personal, cauzând prin aceasta pre- 
judiciu drepturilor şi intereselor statului, sociale şi personale, protejate prin 
lege, sau creând pericolul comiterii unui astfel de prejudiciu. 

Formele de combatere a corupţiei se conţin şi în unele acte internaţionale. 
Astfel, abordarea problemei corupţiei şi aspectele luptei cu aceasta, pe plan in- 
ternaţional, au o istorie destul de bogată. 

Pentru prima dată, problema corupţiei este discutată pe plan mondial de 
Adunarea generală a ONU, care a luat atitudine în această privinţă prin Rezo- 
luţia nr. 3514 din 15 decembrie 1975. 

Cele mai recente preocupări de nivel internațional privind corupția s-au 
manifestat în cadrul discuţiilor de la Conferinţa miniştrilor europeni ai jus- 
tiţiei, care a avut loc în vara anului 1999, şi prin semnarea de către Republica 
Moldova a Convenţiei juridico-penale privind lupta cu corupţia, adoptată la 
Strasbourg pe 27 ianuarie 1999. Intrarea în vigoare a Convenţiei sus-numite a 
permis racordarea legislaţiei interne la exigenţele normelor internaţionale în 
domeniu, şi contribuie la stabilirea instituțiilor democratice în republică. 

Cele mai actuale şi în esență importante acte internaționale în acest sens 
sunt Convenţiile penală și civilă cu privire la corupţie, la care Republica Mol- 
dova a aderat, respectiv, la 24.08.1999 şi 03.11.1999. 


Secţiunea a II-a. INFRACȚIUNI COMISE NEMIJLOCIT 
DE PERSOANELE CU FUNCŢIE DE RĂSPUNDERE 


81. Coruperea pasivă 


Obiectul juridic special al coruperii pasive îl constituie relaţiile sociale 
referitoare la buna desfăşurare a activităţii de serviciu, care presupune îndepli- 
nirea cu probitate de către persoanele cu funcţie de răspundere a îndatoririlor 
de serviciu. 

Coruperea pasivă prejudiciază, în primul rând, funcționarea normală a 
organelor de stat şi administrative, încălcând-o. Autoritatea, onestitatea, inco- 
ruptibilitatea funcţionarilor de stat nu reprezintă o relaţie socială, normativele 
legale de remunerare a muncii constituind doar o componentă a activităţii 
corecte a organelor numite. Astfel, prin obiect juridic special al infracţiunilor 
comise de persoane cu funcţie de răspundere, inclusiv al coruperii pasive, tre- 
buie să înţelegem o relaţie socială concretă sau un grup de interacțiuni sociale, 
care vizează funcționarea corectă a unei anumite sfere (structuri) a aparatului 
administrativ sau a aparatului de stat. 

Obiectul juridic secundar al coruperii pasive îl pot constitui relaţiile so- 
ciale cu privire la libertatea morală a persoanei, dacă remunerarea ilegală este 
obţinută prin extorcare. În asemenea cazuri, de fapt, nu este prezentă dorința 
proprie de a da bani, titluri de valoare, alte bunuri sau avantaje patrimoniale, 
de a acorda servicii ori privilegii, ele sunt oferite cu forța şi în detrimentul in- 
tereselor materiale ale celui care transmite recompensa ilegală; în cazul de față, 
drepturile apărate de lege sunt încălcate. Anume în virtutea acestei circum- 
stanţe, legea îl scuteşte pe corupător (la adresa căruia a avut loc extorcarea) de 
răspundere penală (alin. (4) al art. 325 din CP al RM). 

În aceeaşi ordine de idei, vom menţiona faptul că ofertele, banii, titlurile 
de valoare, alte bunuri sau avantaje patrimoniale nu constituie obiectul mate- 
rial al infracțiunii de corupere pasivă, ci modalitatea de înfăptuire a acesteia. 
Unul dintre adepţii cei mai consecvenți ai acestei opinii, A. K. Kviţinia, aduce 
următoarele argumente. Obiectul material al infracţiunii e un element al rela- 
ţiilor sociale, iar obiectul remunerării ilegale se află în afara lor, el constând în 
ceea ce se transmite persoanei cu funcţie de răspundere în calitate de o astfel 
de remunerare (bani, obiecte de preţ etc.). În temeiul acestei opinii, se ajunge 
la concluzia că remunerarea ilegală este un mijloc de comitere a infracțiunii de 
corupere pasivă!?. 

Latura obiectivă a infracţiunii de corupere pasivă constă în fapta preju- 
diciabilă a persoanei cu funcție de răspundere, care, în scopurile indicate în 
dispoziția art. 324 din CP al RM, pretinde ori primeşte bani, titluri de valoare, 
alte bunuri sau avantaje patrimoniale, fie acceptă servicii, privilegii sau avan- 
taje ce nu i se cuvin. 

Pentru a dezvălui conţinutul laturii obiective, este necesar de a elucida 


» cc » ce 


sensul verbelor “pretinde”, “primește”, “acceptă”. 





133 A. K. KBununua, B3amounuuecmeo u Gopv6a c neii, Cyxymu, 1980, c. 28-29. 

“A pretinde” înseamnă a cere ceva în mod stăruitor, a formula o anumită 
pretenţie, a impune să i se dea. Aceasta se poate realiza prin cuvinte, gesturi, 
scrisori etc. Referitor la cazul în care cererea se face printr-o scrisoare, mo- 
mentul în care are loc pretinderea coincide cu momentul când destinatarul ia 
cunoştinţă de conţinutul cererii. În general, se admite pretinderea în cazul în 
care ea a fost conștientizată de către cel căreia i se adresează. 

În cazul în care persoana cu funcție de răspundere nu a dorit să pretindă, 
dar cele spuse de el au fost interpretate ca o pretenţie care a fost satisfăcută, la 
fel va exista corupere pasivă. Dar nu în modalitate de “pretindere”, ci în mo- 
dalitatea de “primire”. 

La pretindere, iniţiativa întotdeauna aparține persoanei cu funcţie de răs- 
pundere, infracțiunea fiind considerată drept consumată, indiferent de faptul 
dacă s-a realizat independent primirea sau acceptarea. 

A doua modalitate de realizare a coruperii pasive constă în primirea de 
oferte, bani, titluri de valoare, alte bunuri sau avantaje patrimoniale. 

A primi înseamnă a lua în posesie un obiect care se înmânează, se donează 
ori înseamnă a încasa sume de bani. Este necesar de menţionat faptul că pri- 
mirea întotdeauna implică darea corelativă şi, prin urmare, inițiativa aparţine 
nu coruptului, ci corupătorului. Acţiunea de primire trebuie să fie voluntară 
şi spontană!“. 

Spontaneitatea presupune o anumită concomitență între acceptarea propu- 
nerii şi primirii, cu alte cuvinte, inexistenţa între aceste două momente a unui 
interval de timp. În cazul coruperii pasive, în modalitatea de primire, accepta- 
rea şi primirea nu se pot produce decât concomitent, deoarece, dacă ar fi avut 
loc acceptarea unei promisiuni de bani, infracțiunea de corupere pasivă s-ar fi 
consumat din momentul acceptării. Din acest motiv, primirea este spontană. 

În cazul în care banii, titlurile de valoare, alte bunuri sau avantaje au ajuns 
la persoana cu funcție de răspundere prin poştă sau o altă cale asemănătoare, 
destinatarul, pentru a exclude ideea primirii, trebuie să-şi exprime cât mai ne- 
întârziat refuzul de a le primi; el nu este obligat să le trimită expeditorului, şi 
dacă nu o face, trebuie să denunțe acest fapt autorităţilor. În cazul când banii 
sau alte bunuri sunt înmânate unui membru al familiei persoanei cu funcţie 
de răspundere, fapta de primire se consideră consumată din momentul când 
persoana cu funcţie de răspundere, aflând despre înmânarea banilor sau altor 
bunuri şi fiind conştientă că acestea îi sunt destinate pentru efectuarea unui 
act ce ţine de obligaţiile ei de serviciu, decide să le păstreze. 





1 V. Dobrinoiu, Corupţia în dreptul penal român, Bucureşti, 1995, p. 127. 

Acceptarea de servicii, privilegii sau avantaje înseamnă a aproba, a fi de 
acord cu serviciile sau avantajele care urmează a fi prestate. Acceptarea poate 
fi expresă sau tacită. 

Prin acceptare expresă putem înţelege acele acţiuni ale persoanei cu func- 
ţie de răspundere din care rezultă nemijlocit primirea de avantaje sau servicii. 
În cazul acceptării tacite, acceptarea rezultă din comportamentul persoanei cu 
funcţie de răspundere, şi nu este demascată. 

Este necesar ca pretinderea şi primirea să aibă ca obiect oferte, bani, titluri 
de valoare, alte bunuri sau avantaje patrimoniale, iar acceptarea să aibă ca 
obiect servicii, privilegii sau avantaje. 

Trebuie de specificat faptul că serviciile, privilegiile sau avantajele accep- 
tate urmează să nu fie legal datorate. La calificare nu contează când au fost 
primiţi sau acceptaţi banii, hârtiile de valoare, alte bunuri patrimoniale, ser- 
viciile, privilegiile, alte avantaje, până la executarea actului dorit de corupător 
sau după înfăptuirea lui. 

Totodată, este necesar ca actul, pentru a cărui îndeplinire sau neîndepli- 
nire se pretinde, se primeşte sau se acceptă bani, hârtii de valoare, alte bunuri, 
avantaje patrimoniale, să facă parte din sfera atribuţiilor de serviciu ale per- 
soanei cu funcție de răspundere, adică să fie un act privitor la îndatoririle de 
serviciu sau un act contrar acestor îndatoriri. 

Pentru a se stabili competenţa unei persoane cu funcţie de răspundere, fie 
ea de ordin material, personal sau teritorial, este necesar de a face trimitere 
la actele normative în temeiul cărora persoana cu funcţie de răspundere îşi 
desfăşoară activitatea. Dacă actul se include în cadrul atribuţiilor sale deter- 
minate legal, se va putea afirma că este cu privire la îndatoririle de serviciu 
ale persoanelor cu funcţie de răspundere. Chiar şi îndeplinirea unei sarcini 
temporare poate face ca actele, executate întru aducerea la îndeplinire a acestor 
obiective, să fie considerate ca fiind privitoare la îndatoririle de serviciu. 

Totodată, însărcinarea temporară urmează a fi delegată în modul cores- 
punzător, adică conform procedurii stabilite prin lege sau unui alt act norma- 
tiv subordonat ei. 

Dacă în momentul pretinderii bunurilor ce nu i se cuvin, făptuitorul nu 
avea, potrivit atribuţiilor de serviciu, posibilitatea şi competenţa de a îndeplini 
promisiunea făcută, dar a lăsat să se creadă că are o asemenea posibilitate, 
fapta nu poate fi calificată drept corupere pasivă, ci, în funcţie de caz, ca escro- 
cherie (art. 190 din CP al RM) sau trafic de influenţă (art. 326 din CP al RM). 
Prin urmare, actul privitor la îndatoririle de serviciu trebuie să fie: 

1. legitim; 

2. determinat în esenţă, deoarece individualizarea lui este un mijloc de 

delimitare a coruperii pasive de alte infracțiuni adiacente; 

3. virtual, adică să existe posibilitatea realizării lui efective, nefiind nevoie 

pentru consumarea infracţiunii ca el să fie îndeplinit. 

Actul contrar îndatoririlor de serviciu, în sensul art. 324 din CP al RM, 
este un act care, la fel ca şi actul privitor la îndatoririle de serviciu, intră în 
competența persoanei cu funcţie de răspundere, făcând parte din sfera în- 
datoririlor sale. Spre deosebire de primul, el se săvârşeşte printr-o încălcare a 
dispoziţiilor legale sau printr-o falsă constatare ori apreciere a unei situaţii de 
drept. Toate acestea fac ca actul să devină contrar îndatoririlor de serviciu ale 
persoanei cu funcție de răspundere. 

Actul contrar îndatoririlor de serviciu trebuie să aibă aceleaşi caracteristici 
ca actul privitor la îndatoririle de serviciu, adică să fie determinat şi virtual. 

În cazul în care persoana cu funcţie de răspundere, pentru o remunera- 
re ilegală, va îndeplini un act contrar îndatoririlor de serviciu, acţiunile ei 
urmează a fi calificate în concurs de infracțiuni, şi anume: corupere pasivă 
(art. 324 din CP al RM) şi infracțiunea respectivă, în vederea comiterii căreia 
persoana cu funcție de răspundere s-a angajat să o săvârşească pentru remu- 
nerarea ilegală. 

Infracţiunea analizată este o infracțiune formală şi se consideră consuma- 
tă din momentul pretinderii sau primirii cel puţin a unei părţi din ofertele, 
banii, titlurile de valoare, alte bunuri sau avantaje patrimoniale sau acceptării 
serviciilor, privilegiilor sau avantajelor, indiferent de faptul dacă a fost sau nu 
executat actul privitor la îndeplinirea obligaţiilor de serviciu ale persoanei cu 
funcţie de răspundere. 

Latura subiectivă a infracțiunii se caracterizează prin intenţie directă. 
Făptuitorul îşi dă seama că la momentul săvârșirii faptei, banii, bunurile, fo- 
loasele pe care le pretinde, le primeşte sau le acceptă nu i se cuvin, şi cu toate 
acestea dorește să le primească sau să le accepte. 

În calitate de subiect al infracţiunii de corupere pasivă apare persoana cu 
funcţie de răspundere, conţinutul definiţiei căreia a fost anterior analizat. 

Coruperea pasivă comisă de două sau mai multe persoane, în calitate de 
circumstanță agravantă, a apărut în legislaţia penală, pentru prima dată, după 
adoptarea Hotărârii Prezidiului Sovietului Suprem al URSS din 23 mai 1986 
“Cu privire la intensificarea luptei cu veniturile ilegale”. 

Această înţelegere generală pentru întregul drept penal este aplicabilă la 
faptele de corupere activă şi pasivă. Când persoana comite o faptă de corupere 


Capitolul XVI 627 





pasivă, ea intră într-un acord cu corupătorul (sau cu intermediarul). În acest 
caz, bineînţeles, nu poate fi vorba despre corupere pasivă săvârşită de două 
sau mai multe persoane, adică legea reclamă prezenţa a cel puţin două per- 
soane corupte care acționează după un acord preliminar. Pentru aceasta este 
nevoie ca toți participanţii grupului să fie remuneraţi ilegal şi să participe 
la acest proces în calitate de coautori. În caz dacă o persoană privată intră în 
acord preliminar cu o persoană cu funcţie de răspundere, şi primeşte o re- 
compensă ilegală pentru a o transmite persoanelor cu funcție de răspundere, 
atunci aceste acţiuni vor fi calificate conform art. 42 din CP al RM şi, în lipsa 
altor circumstanţe agravante, conform alin. (1) al art. 324 din CP al RM (aici 
participaţia este prevăzută în orice modalitate, cu excepţia coautoratului), iar 
acțiunile persoanei cu funcție de răspundere pot fi calificate conform alin. (1) 
al art. 324 din CP al RM. Deci, în grup pot intra numai persoanele cu funcţie 
de răspundere, care acționează în baza unui acord preliminar. 

Înțelegerea prealabilă va avea loc numai atunci când s-a înfăptuit înainte 
de a fi săvârşită infracțiunea. Nu are importanță dacă persoanele cu funcţie 
de răspundere au intrat în acord înainte de a se adresa la ele un corupător 
concret sau după adresarea corupătorului la una din ele. Grupul trebuie să fie 
format până la primirea recompensei ilegale de către unul dintre participanţii 
grupului. Dacă persoana cu funcţie de răspundere care a primit remunerarea 
ilegală înţelege că nu poate satisface interesele corupătorului prin propriile 
împuterniciri, şi transmite o parte din sumă altei persoane cu funcţie de răs- 
pundere, cu care nu s-a înţeles în prealabil, atunci prima persoană poate fi 
trasă la răspundere penală pentru corupere pasivă (art. 324 din CP al RM) şi 
corupere activă (art. 325 din CP al RM). Cea de a doua persoană este pasibilă 
de răspundere numai pentru corupere pasivă (art. 324 din CP al RM). 

O problemă aparte este determinarea acțiunilor fiecărei dintre persoanele 
cu funcție de răspundere care au participat la fapta de corupere pasivă. Unii 
autori consideră că, pentru a determina prezența acestei circumstanţe agra- 
vante, nu are importanţă cine anume dintre participanţii grupului trebuia 
să satisfacă interesele corupătorului, cine şi ce parte din sumă a primit sau 
care sunt funcţiile lor. Iu. I. Leapunov' consideră că, pentru a aplica această 
agravantă, nu este necesar ca fiecare dintre persoanele participante la acord 
să comită acţiuni (inacțiuni) în favoarea corupătorului. Grupul va exista şi 
atunci când, în urma unei înțelegeri prealabile, în baza susținerii şi informării 





15 TO. VI. JlanyHoB, Omeemcmeennocmv 3a Hogvle Keanufuuupoeannbie 8udvbi nonyuenua 

a unui participant al grupului, o altă persoană cu funcţie de răspundere comite 
acțiunile (inacţiuni) necesare corupătorului, şi primeşte de la el remunerare 
ilegală, o parte din care o transmite altui participant. Fiind de acord în general 
cu o asemenea calificare a participării în grup la corupere pasivă, alţi autori 
subliniază că ea va fi adecvată numai cu condiţia dacă toate persoanele corupte 
sunt participante la această faptă, adică primesc cel puţin o parte din benefi- 
ciul ilegal şi comit acţiuni concrete (inacţiuni) în favoarea corupătorului, prin 
folosirea atribuţiilor sale de serviciu!f. 

Din punctul de vedere al teoriei generale cu privire la participaţia penală, 
toţi coautorii trebuie să participe în mod direct la realizarea laturii obiective 
a infracţiunii. 

În aşa mod, fiecare dintre persoanele cu funcție de răspundere, participan- 
te la acord, trebuie să comită acţiuni concrete în favoarea corupătorului sau 
persoanelor pe care le reprezintă, prin aplicarea împuternicirilor sale de servi- 
ciu. De asemenea, este necesar ca fiecare participant al grupului să obţină o co- 
tă-parte din suma remunerării ilegale. Aceasta rezultă direct din legea penală, 
unde se prevede primirea banilor, titlurilor de valoare, altor bunuri sau avantaje 
ce nu se cuvin, de către un grup de persoane. După opinia lui A. K. Kviţinia, 
pericolul social al infracțiunii este sporit nu prin acordul prealabil, dar prin 
faptul primirii banilor, titlurilor de valoare, altor bunuri sau avantaje ce nu se 
cuvin, de către două sau mai multe persoane, în urma înţelegerii prealabile”. De 
aceea, dacă acordul în vederea coruperii pasive a avut loc între câteva persoane 
cu funcţie de răspundere, iar bunurile ce nu se cuvin au fost primite de către o 
persoană, atunci acţiunile lor pot fi calificate ca corupere pasivă, săvârşită de 
două sau mai multe persoane, numai în cazul când această persoană va trans- 
mite măcar o cotă-parte altei persoane participante în grup. În caz contrar, 
acțiunile acestor persoane pot fi calificate doar ca o coparticipare la corupere 
pasivă. Astfel, pentru ca această circumstanţă agravantă să devină aplicabilă, 
este necesar ca fiecare dintre participanţii grupului să primească cote-părți din 
suma recompensei ilegale. 

Prin urmare, pentru aplicabilitatea acestei agravante, este nevoie de ur- 
mătoarele condiţii: 1) acordul de pretindere, primire a banilor sau altor bunuri 
ori de acceptare a serviciilor trebuie să aibă loc cel puţin între două sau mai 
multe persoane cu funcţie de răspundere; 2) acest acord trebuie să aibă loc îna- 





1 B.B. Bonxenkun, B. E. Kgamuc, C. III. Ilarukan, Omeemcmeennocmo 3a 634mounuue- 


Cm60: COMua7lbHo-npaâoevie u KpumuHonozuueckue npo6nembi, EpeBan, 1988, 356 c. 


1 A.K. KBurnunua, Jloncnocmnoie npecmynnenua, MockBa, 1992, 296 c. 

inte de a fi primită recompensa ilegală; 3) fiecare dintre participanţii la acord 
trebuie să comită acţiuni concrete în favoarea corupătorului, prin aplicarea 
împuternicirilor sale de funcţie; 4) fiecare dintre participanţi trebuie să pri- 
mească măcar o parte din suma recompensei ilegale. 

Coruperea pasivă săvârşită repetat are loc atunci când, preliminar, a mai 
avut loc o faptă sau mai multe fapte de corupere pasivă. Dacă persoana coruptă 
preliminar a comis un act de corupere activă şi, ulterior, a pretins sau a primit 
oferte, bani, titluri de valoare etc., atunci aceste fapte nu pot fi calificate drept 
corupere pasivă săvârşită repetat. 

Calificarea coruperii pasive săvârşite repetat presupune săvârşirea aceleiaşi 
infracțiuni nu mai puţin de două ori, cu condiţia neexpirării termenului de 
prescripţie a tragerii la răspundere penală. 

Coruperea pasivă care constă în primirea concomitentă a remunerării ile- 
gale de la câteva persoane, pentru săvârşirea în interesul fiecărui corupător a 
unor acțiuni separate, se califică ca infracțiune săvârşită repetat. 

Primirea sau darea unei recompense ilegale în rate, pentru îndeplinirea 
sau neîndeplinirea acțiunilor în scopul asigurării rezultatului dorit de corupă- 
tor, precum şi darea remunerării ilegale unui grup de persoane cu funcție de 
răspundere la săvârşirea infracțiunii printr-o înţelegere prealabilă între ele, nu 
poate fi apreciată ca infracțiune săvârşită repetat. 

În aşa fel, putem constata câteva situaţii în care primirea remunerării ile- 
gale de către persoana cu funcție de răspundere trebuie să fie calificată drept 
corupere pasivă săvârşită repetat: a) de la câţiva corupători, în timp diferit, 
pentru comiterea diferitelor acțiuni în favoarea fiecăruia dintre ei; b) de la mai 
mulţi corupători ce acționează separat, fără acord preliminar, în timp diferit, 
pentru comiterea acţiunilor comune în interesele lor; c) de la mai mulţi coru- 
pători, concomitent, pentru comiterea acțiunilor în interesele lor; d) de la unul 
şi același corupător, în repetate rânduri, pentru comiterea diferitor acțiuni în 
favoarea lui. 

Coruperea pasivă nu poate fi considerată drept săvârşită repetat atunci 
când, pentru acțiunea comisă anterior, persoana este în mod legal liberată de 
la răspundere penală sau dacă persoana a fost condamnată, sau a expirat pre- 
scripția tragerii la răspundere penală. 

Coruperea pasivă săvârşită repetat trebuie să fie delimitată de coruperea 
pasivă ca infracțiune prelungită. Într-adevăr, şi în primul, şi în al doilea caz, 
are loc comiterea unui şir de acţiuni, toate cu un conţinut infracțional sepa- 
rat. Delimitarea principală a acestora trebuie să fie bazată pe semnele laturii 
subiective. Toate episoadele infracțiunii prelungite sunt cuprinse de o intenţie 
unică, care a apărut până la comiterea faptei. Dacă cel corupt şi corupătorul 

intră în acord prealabil, ce prevede înmânarea recompensei care nu i se cuvine, 
în mai multe rate, acest fapt trebuie să fie calificat ca o infracţiune prelungită, 
şi nu ca o infracțiune săvârşită repetat. Primirea recompensei ilegale are loc de 
fiecare dată când apare un nou scop. 

În aşa fel, luând în consideraţie cele sus-menţionate, drept corupere pa- 
sivă săvârşită repetat pot fi calificate următoarele fapte: 1) persoana pretinde, 
primeşte, acceptă recompensa ilegală nu mai puţin de două ori; 2) aceste fapte 
sunt juridic identice, adică sunt calificate după același articol al Codului penal; 
3) fiecare din faptele comise de persoana în cauză trebuie să fie o infracțiune 
aparte; 4) făptuitorul nu trebuie să fie liberat de la răspunderea penală pentru 
fapta săvârşită anterior, în modul determinat de lege, să nu fie condamnat pen- 
tru fapta comisă anterior şi să nu fie expirată prescripţia tragerii la răspundere. 

Extorcarea bunurilor sau serviciilor ce nu se cuvin sporeşte considerabil 
pericolul social al coruperii pasive. Totodată, alin. (4) al art. 325 din CP al RM 
stabileşte liberarea de la răspundere penală a persoanei care a promis, a oferit 
sau a dat bunuri ori servicii enumerate la art. 324 din CP al RM, dacă ele i-au 
fost extorcate. 

În lege, noțiunea de “extorcare a bunurilor şi serviciilor” nu este prevăzută 
expres, ceea ce, în opinia noastră, constituie o lacună considerabilă. 

Instanţele de judecată, examinând dosarele penale de învinuire de extor- 
care a bunurilor şi serviciilor ce nu se cuvin, se conduc după explicaţiile Curţii 
Supreme de Justiţie a Republicii Moldova, din Hotărârea nr. 6 din 11 martie 
1996 “Cu privire la aplicarea legislaţiei referitoare la răspunderea penală pen- 
tru mituire”. În pct. 12 este prevăzut: “Extorcarea mitei constă în cererea ei de 
către persoana cu funcție de răspundere sub ameninţarea săvârşirii acţiunilor 
care ar cauza prejudicii intereselor legale ale mituitorului ori punerea intențio- 
nată a ultimului în așa condiţii care îl impun se dea mită în scopul preîntâm- 
pinării consecinţelor nefaste pentru interesele sale legale”. 

Pornind de la această hotărâre, în cazul respectiv, prin interesele corupă- 
torului urmează să fie înțelese numai interesele legale, ocrotite de lege. Deci, 
cererea de către persoana cu funcție de răspundere a recompensei pentru 
satisfacerea intereselor ilegale ale corupătorului nu poate fi considerată drept 
extorcare de bunuri şi servicii. Totodată, potrivit Hotărârii, ne vom afla în pre- 
zenţa extorcării numai atunci când cererea de corupere a persoanei cu funcţie 
de răspundere a fost însoțită de amenințarea cu săvârşirea acțiunilor care vor 
cauza prejudicii intereselor legale ale corupătorului. 

Doar o simplă propunere din partea persoanei cu funcție de răspundere 
de a-i oferi bunuri şi servicii, în absenţa unei asemenea amenințări față de 
persoana de la care se cere, nu conţine semnele extorcării prevăzute de lit. c) 

din alin. (2) al art. 324 din CP al RM. Trebuie de recunoscut că interpretarea 
în cauză ocupă o poziție dominantă, cu toate că nu sunt aduse argumente con- 
vingătoare în favoarea acestei opinii. 

Formularea noţiunii de “extorcare a mitei”, propusă de Plenul Curţii Supre- 
me de Justiţie, nu este întemeiată. Divizarea intereselor corupătorului în legale 
şi ilegale iese în afara conţinutului extorcării bunurilor şi serviciilor, şi nu con- 
stituie un semn constructiv al ei. În acest context, mai putem menţiona şi faptul 
că, în unele cazuri, în genere este imposibil de a stabili cu ce acțiuni (legale sau 
ilegale) amenință persoana făptuitorul. Spre exemplu: două persoane pretind la 
o anumită funcţie într-o întreprindere, dar există numai un singur loc vacant. 
Conducătorul întreprinderii de stat poate să angajeze numai o persoană, dar 
cere remuneraţie de la ambele, intenționând în continuare să încadreze per- 
soana care va oferi o sumă mai mare. Dacă e să pornim de la considerentul că 
alegerea lucrătorului optim şi numirea lui în funcţie este o prerogativă a condu- 
cătorului, atunci acţiunile lui în exterior par a fi “legale”. Dar este evident că, în 
cazul de față, ne aflăm în prezenţa extorcării bunurilor şi serviciilor. 

Este cunoscut faptul că unele şi aceleaşi cuvinte, noţiuni, întrebuințate în 
cadrul unuia şi aceluiași act normativ, trebuie să dispună de acelaşi conţinut şi, 
respectiv, să fie interpretate la fel. Conform Dicţionarului explicativ al limbii 
române, “a extorca” înseamnă “a obține un lucru de la cineva cu forța prin 
amenințări, violență, şantaj etc.” Adică, în context, extorcarea bunurilor şi 
serviciilor poate fi înfăptuită şi prin şantaj. 

În legătură cu aceasta, să contrapunem noţiunea de “şantaj”, care este defi- 
nită de lege, cu noţiunea de “extorcare a bunurilor şi serviciilor”, care, în mod 
descriptiv, nu este prevăzută de lege. Art. 189 din CP al RM prevede răspunde- 
re pentru “cererea de a transmite bunurile proprietarului, posesorului sau de- 
ţinătorului ori dreptul asupra acestora sau de a săvârşi alte acțiuni cu caracter 
patrimonial, amenințând cu violența persoana, rudele sau apropiații acesteia, 
cu răspândirea unor știri defăimătoare despre ele, cu deteriorarea sau cu di- 
strugerea bunurilor proprietarului, posesorului, deţinătorului, ori cu răpirea 
proprietarului, posesorului, deţinătorului a rudelor sau apropiaților acestora. 

Astfel, sunt diferenţiate şi lărgite metodele de influențare asupra victimei, 
unele dintre ele sunt chiar prevăzute în calitate de circumstanţe agravante 
ale şantajului, precum ar fi şantajul însoţit de amenințarea cu moartea ori 
cu pricinuirea de leziuni corporale grave sau însoţit de acte de violenţă ne- 
periculoase pentru viață şi sănătate, sau însoţit de deteriorarea şi nimicirea 
bunurilor. Putem, deci, emite concluzia că dobândirea prin şantaj a bunurilor 
constituie constrângerea persoanei prin diverse metode de a transmite făptui- 
torului bunurile străine pentru ultimul. Prin extorcarea bunurilor şi servicii- 

lor, de asemenea, se va înţelege constrângerea de către persoana cu funcţie de 
răspundere a unei alte persoane de a-i oferi primei o remunerare ilegală. 

În cadrul normelor penale, care stabilesc răspunderea pentru dobândirea 
prin şantaj a bunurilor, în calitate de condiţie obligatorie este înaintată cerința 
ca infractorul să tindă prin şantaj spre dobândirea bunurilor. La calificarea 
faptei, nu importă dacă corespund sau nu adevărului ştirile care urmează a fi 
divulgate. Atât în practica judiciară, cât şi în doctrină, se susține argumentat 
poziţia conform căreia pot fi dobândite injust nu numai bunurile care se află 
în posesia legală a victimei, dar şi cele care se află în posesia lui ilegală. 

Prin urmare, la fel ar trebui să fie interpretată şi extorcarea bunurilor sau 
serviciilor ce nu se cuvin, fără constituirea artificială a noţiunii acestei acțiuni 
în funcţie de legalitatea sau ilegalitatea intereselor corupătorului. 

Precum am afirmat mai sus, extorcarea bunurilor sau serviciilor este 
aceeaşi corupere pasivă, numai că însoţită de extorcare. Respectiv, extorcarea 
bunurilor şi serviciilor ca o circumstanţă ce agravează răspunderea pentru co- 
ruperea pasivă poate fi înfăptuită atât în vederea satisfacerii intereselor legale, 
cât şi ilegale ale corupătorului. 

Aşadar, stabilirea conţinutului extorcării de bunuri sau servicii trebuie să 
fie determinată în strictă corelaţie numai cu acțiunile persoanei cu funcţie de 
răspundere, fără divizarea intereselor corupătorului în legale şi ilegale. 


52. Abuzul de putere sau abuzul de serviciu 


Art. 327 din CP al RM defineşte abuzul de putere sau abuzul de serviciu ca 
fiind folosirea intenţionată de către o persoană cu funcţie de răspundere a situ- 
aţiei de serviciu, în interes material ori în alte interese personale, dacă aceasta 
a cauzat daune în proporţii considerabile intereselor publice sau drepturilor şi 
intereselor ocrotite de lege ale persoanelor fizice sau juridice. 

Obiectul juridic special al acestei infracţiuni îl constituie relaţiile sociale 
cu privire la activitatea legală a organelor puterii de stat, organelor administra- 
ţiei publice locale ori unei subdiviziuni a lor. 

Latura obiectivă a infracţiunii constă în: 

a) folosirea de către persoana cu funcţie de răspundere a situaţiei de ser- 

viciu; 

b) cauzarea de daune considerabile intereselor publice sau drepturilor şi 

intereselor ocrotite de lege ale persoanelor fizice sau juridice; 

c) legătura de cauzalitate între folosirea situaţiei de serviciu şi daunele 

cauzate. 

Folosirea situaţiei de serviciu poate fi exteriorizată atât prin acțiuni, cât 
şi prin inacțiuni. În majoritatea cazurilor, caracterul infracțional al faptei se 
exprimă prin comiterea unor acțiuni. Totodată, infracțiunea dată poate fi co- 
misă şi prin inacțiuni (de exemplu, contabilul-revizor, în timpul controlului 
unui magazin, din interese personale, nu reflectă în actele corespunzătoare 
neajunsurile depistate). 

Folosirea situației de serviciu presupune că persoana cu funcţie de răs- 
pundere comite sau nu comite unele fapte contrar atribuţiilor de serviciu. 
Atribuţiile de serviciu ale persoanelor cu funcţie de răspundere pot fi diverse. 
Pentru a stabili obligațiunile care nu au fost respectate, este necesar de a face 
trimitere la actele normative care reglementează drepturile şi obligaţiile per- 
soanei cu funcție de răspundere. Stabilirea limitelor competenţelor persoanei 
concrete ne permite să calificăm anumite fapte ca fiind abuz de putere sau 
abuz de serviciu. 

În calitate de urmări prejudiciabile, art. 327 din CP al RM prevede cau- 
zarea de daune în proporţii considerabile intereselor publice sau drepturilor 
şi intereselor ocrotite de lege ale persoanelor fizice sau juridice. La soluționa- 
rea problemei privind gravitatea daunelor survenite, urmează de ţinut cont 
de toate circumstanțele cauzei. În particular, se va ţine cont de caracterul și 
mărimea pagubei materiale, numărul victimelor, gradul influenţei negative 
a faptei prejudiciabile asupra activităţii legale a instituţiei, întreprinderii sau 
organizaţiei etc. 

Dacă dauna cauzată nu este considerabilă, atunci persoana cu funcție de 
răspundere urmează a fi trasă la răspundere disciplinară. 

Latura subiectivă a abuzului de putere sau abuzului de serviciu se carac- 
terizează prin prezenţa intenţiei directe. Persoana cu funcție de răspundere 
îşi dă seama că comite o acțiune (inacțiune) contrar intereselor de serviciu, 
prevede survenirea daunelor considerabile cauzate intereselor publice sau 
drepturilor şi intereselor legale ale persoanelor fizice sau juridice, şi doreşte 
aceasta. O asemenea concluzie rezultă din dispoziţia art. 327 din CP al RM, 
în care expres este prevăzut interesul material ori alte interese personale în 
calitate de motiv al infracțiunii. 

Ca fiind comise în interes material se consideră asemenea fapte ale unei 
persoane cu funcţie de răspundere, în urma cărora ea primeşte un beneficiu 
material din contul patrimoniului străin, dar fără includerea lui ilegală, gra- 
tuită în folosul său sau al altor persoane. Dacă abuzul persoanei cu funcţie de 
răspundere a constituit o metodă a sustragerii bunurilor străine, încredințate 
în administrarea făptuitorului, acţiunile lui urmează a fi calificate în bază 
lit. d) din alin (2) al art. 191 din CP al RM. Prin “alte interese personale” ca 

fiind motiv al infracțiunii, urmează de înţeles tendința de a obţine avantaje 
nepatrimoniale, condiționate de asemenea imbolduri precum sunt carierismul, 
protecționismul etc. Absența interesului material sau altor interese personale, 
în timpul comiterii abuzului de serviciu, chiar dacă au fost cauzate daune în 
proporţii considerabile intereselor publice sau drepturilor şi intereselor legale 
ale persoanelor fizice sau juridice, nu formează componenţa infracțiunii date, 
dar poate servi ca temei pentru tragerea la răspundere disciplinară a persoanei 
cu funcţie de răspundere. 

Subiect al acestei infracțiuni este persoana cu funcţie de răspundere. 

Circumstanţele agravante, prevăzute la alin. (2) şi alin. (3) ale art. 327 din 
CP al RM, au fost examinate cu ocazia analizei infracțiunilor precedente. 

Alin. (2) al art. 327 din CP al RM stabileşte răspunderea pentru abuzul de 
putere sau abuzul de serviciu: 

a) săvârşit repetat; 

b) săvârşit de o persoană cu înaltă funcţie de răspundere; 

Cc) soldat cu urmări grave. 

Prin noţiunea de faptă săvârşită repetat înţelegem cazul în care făptuitorul 
a săvârşit de două sau mai multe ori infracțiunea respectivă. Totodată, este ne- 
cesar ca pentru fapta comisă anterior persoana să nu fie condamnată şi să nu 
fie expirată prescripţia tragerii la răspundere penală. 

Conţinutul noțiunii de “persoană cu înaltă funcţie de răspundere” a fost 
examinat anterior. 

Abuzul de putere sau abuzul de serviciu soldat cu urmări grave urmează a 
fi apreciat ținând cont de circumstanţele unei cauze concrete. La urmări grave 
se referă: cauzarea vătămării grave a integrităţii corporale sau sănătăţii sau 
decesul unei ori mai multor persoane, cauzarea de pagube materiale în pro- 
porții mari sau deosebit de mari, dezorganizarea activității unei instituţii sau 
întreprinderi de stat etc. 

Alin. (3) al art. 327 din CP al RM stabileşte răspunderea pentru abuzul de 
putere sau abuzul de serviciu săvârşit în interesul unui grup criminal organi- 
zat sau unei organizaţii criminale. La aplicarea acestei agravante, urmează de 
ţinut cont de prevederile art. 46, 47 din CP al RM. 


$3. Excesul de putere sau depășirea atribuţiilor de serviciu 


Potrivit dispoziţiei art. 328 din CP al RM, prin exces de putere sau 
depăşirea atribuţiilor de serviciu urmează de înţeles săvârşirea de către o per- 
soană cu funcţie de răspundere a unor acţiuni care depăşesc în mod vădit limi- 

tele drepturilor şi atribuţiilor acordate prin lege, dacă aceasta a cauzat daune 
în proporţii considerabile intereselor publice sau drepturilor şi intereselor 
ocrotite de lege ale persoanelor fizice sau juridice. 

Obiectul juridic special al infracţiunii îl formează relaţiile sociale cu pri- 
vire la activitatea legală a organelor puterii de stat, organelor administrației 
publice locale sau unei subdiviziuni a lor. În calitate de obiect juridic secundar 
al acestei infracțiuni apar relaţiile sociale cu privire la sănătatea sau integrita- 
tea corporală, cinstea şi demnitatea persoanei. 

Latura obiectivă a infracţiunii se caracterizează prin: 

a) săvârşirea unor acţiuni care depăşesc în mod vădit limitele drepturilor 

şi atribuţiilor acordate prin lege; 

b) cauzarea daunelor în proporții considerabile intereselor publice sau 
drepturilor şi intereselor ocrotite de lege ale persoanelor fizice sau juri- 
dice; 

c) prezenţa legăturii de cauzalitate între acţiunile comise şi urmările no- 
minalizate. 

Prin acțiuni care depășesc în mod vădit limitele drepturilor şi atribuţiilor 

acordate prin lege urmează de înţeles asemenea acţiuni care: 

1. vădit depăşesc competența persoanei cu funcție de răspundere, ținând 
de competenţa persoanei cu funcţie de răspundere ierarhic superioară 
sau a unui organ colegial; 

2. ar putea fi întreprinse de către persoana cu funcție de răspundere nu- 
mai în prezenţa unor circumstanţe excepţionale indicate în lege; 

3. nu pot fi comise de către nimeni, nici într-un fel de circumstanţe. 

Pentru a determina dacă există într-un caz concret depăşirea atribuţiilor de 
serviciu, este necesar de a stabili competenţa persoanei cu funcţie de răspunde- 
re, făcând trimitere la actul normativ corespunzător care o reglementează. 

Prin depăşirea atribuţiilor de serviciu se au în vedere asemenea acţiuni ale 
persoanelor cu funcţie de răspundere, în privința cărora, în actele normative 
corespunzătoare, este limitat cercul subiecților care sunt în drept să le comi- 
tă, iar persoana în cauză la categoria acestor subiecți nu se referă, sau există 
o anumită limitare a condiţiilor în prezenţa cărora persoana este în drept să 
comită acţiunile date, sau, în genere, există interdicţie referitor la comiterea 
acţiunilor corespunzătoare. 

Pentru existența componenţei date de infracţiune, este necesar ca acțiunile 
persoanei cu funcţie de răspundere să depăşească limitele drepturilor şi atri- 
buţiilor acordate de lege, în mod vădit, adică indiscutabil, fără dubii, circum- 
stanță neîndoielnică şi pentru făptuitor. 

Infracţiunea dată este una materiala şi se consideră consumată din mo- 
mentul cauzării daunelor în proporţii considerabile intereselor publice sau 
drepturilor şi intereselor legale ale persoanelor fizice sau juridice. 

Latura subiectivă se manifestă prin intenţie directă. 

Subiect al infracţiunii de exces de putere sau depăşire a atribuţiilor de 
serviciu este persoana cu funcție de răspundere. 

Alin. (2) al art. 328 din CP al RM stabileşte răspundere pentru excesul de 
putere sau depăşirea atribuţiilor de serviciu însoţite de: 

a) aplicarea violenței; 

b) aplicarea armei; 

C) tortură sau acţiuni care înjosesc demnitatea părții vătămate. 

Prin excesul de putere însoţit de aplicarea violenţei se consideră aplicarea 
loviturilor care provoacă victimei dureri fizice, vătămări ușoare sau medii ale 
integrităţii corporale sau sănătăţii. În cazul în care victimei îi vor fi provocate 
vătămări grave ale integrității corporale sau sănătăţii, precum şi în cazul omo- 
rului intenţionat, faptele urmează a fi calificate prin concurs. 

Prin excesul de putere însoţit de aplicarea armei urmează de calificat cazul 
în care făptuitorul a aplicat ilegal arma de foc sau albă, în scopul influenţării 
psihice sau fizice a victimei. 

Excesul de putere se consideră ca fiind însoţit de tortură sau acţiuni care 
înjosesc demnitatea părții vătămate, când victimei i se provoacă dureri şi 
suferinţe fizice deosebite (înţepături, pişcături, acțiune cu agenţi termici sau 
curent electric). Înjosirea demnităţii părții vătămate se poate exprima atât prin 
presiuni psihice, care produc suferințe morale, cât şi prin insultă și calomnie, 
cuvinte necenzurate. 

Alin. (3) al art. 328 din CP al RM stabileşte răspundere pentru comiterea 
acțiunilor prevăzute la alin. (1) sau (2): 

a) săvârşite repetat; 

b) săvârşite de o persoana cu înaltă funcție de răspundere; 

c) săvârşite în interesul unui grup animal organizat sau al unei organizaţii 

criminale; 

d) soldate cu urmări grave. 

Analiza acestor agravante a fost efectuată în cadrul examinării infracțiu- 
nilor precedente. 

$4. Neglijenţa în serviciu 


Pericolul social al infracţiunii prevăzute la art. 329 din CP al RM constă în 
faptul că persoana cu funcţie de răspundere nu îndeplineşte sau îndeplinește 
în mod necorespunzător obligaţiile de serviciu, ca rezultat al unei atitudini 
neglijente sau neconştiincioase față de ele, cauzând astfel daune în proporţii 
mari intereselor publice sau drepturilor şi intereselor ocrotite de lege ale per- 
soanelor fizice sau juridice. 

Obiectul juridic special al acestei infracţiuni formează relaţiile sociale cu 
privire la activitatea legală a întreprinderilor, instituţiilor, organizaţiilor de 
stat sau administraţiei publice locale. 

Latura obiectivă a intracţiunii date se caracterizează prin prezența obliga- 
torie a următoarelor trei semne: 

a) neîndeplinirea sau îndeplinirea necorespunzătoare de către persoana 
cu funcţie de răspundere a obligaţiilor de serviciu ca rezultat al unei 
atitudini neglijente sau neconştiincioase față de ele; 

b) cauzarea de daune în proporții mari intereselor publice sau drepturilor 
şi intereselor ocrotite de lege ale persoanelor fizice sau juridice; 

c) prezenţa legăturii de cauzalitate între faptă şi urmările prejudiciabile. 

Caracterul infracțional al comportamentului făptuitorului în săvârşirea 
infracţiunii date se poate exprima atât prin inacţiune (neîndeplinirea obli- 
gațiunilor de serviciu), cât şi prin acţiune (îndeplinirea necorespunzătoare a 
obligaţiunilor de serviciu). 

Pentru tragerea la răspundere penală a persoanei cu funcţie de răspundere 
pentru neglijenţă în serviciu, urmează a fi stabilite: 

1. obligaţiunile concrete de serviciu, care în modul corespunzător i-au 

fost încredințate persoanei cu funcție de răspundere; 

2. obligaţiunile care nu au fost îndeplinite sau îndeplinite în modul ne- 
corespunzător; 

3.  cauzarea de către persoana respectivă a daunelor în proporții mari inte- 
reselor publice sau drepturilor şi intereselor legale ale persoanelor fizice 
sau juridice; 

4. dacă a avut persoana cu funcţie de răspundere posibilitatea reală, atât 
obiectiv, cât şi subiectiv, pentru îndeplinirea corespunzătoare a obligații- 
lor de serviciu şi preîntâmpinarea survenirii urmărilor prejudiciabile. 

Absența posibilității reale de a executa în modul corespunzător obligaţiile 
de serviciu exclude tragerea la răspundere penală pentru neglijenţa în serviciu 
a persoanei cu funcție de răspundere. 

Atitudinea neglijentă sau neconştiincioasă față de neîndeplinirea sau în- 
deplinirea necorespunzătoare a obligaţiilor de serviciu se referă la caracteri- 
zarea comportamentului infracțional al persoanei cu funcție de răspundere. 
Neîndeplinirea sau îndeplinirea necorespunzătoare a obligaţiilor de serviciu 
din cauza lipsei de experienţă, lipsei de calificare, cunoştinţelor în domeniu, în 
cazul absenței atitudinii neglijente sau neconștiincioase față de neîndeplinirea 
obligaţiilor de serviciu, nu poate fi calificată drept neglijenţă în serviciu, în 
sensul art. 329 din CP al RM. 

Neglijenţa în serviciu se exprimă, de regulă, în neexecutarea sau îndepli- 
nirea necorespunzătoare nu numai a unei singure obligaţii, ci a unui şir întreg 
de obligaţii de serviciu. 

În asemenea cazuri, ne vom afla în prezenţa unei infracţiuni unice, care 
urmează a fi calificată, în prezenţa condiţiilor respective, doar în baza art. 329 
din CP al RM. 

Infracţiunea analizată este o infracțiune materială şi se consideră consu- 
mată din momentul cauzării de daune în proporții mari intereselor publice 
sau drepturilor şi intereselor legale ale persoanei fizice sau juridice. 

Latura subiectivă a infracţiunii se caracterizează prin vinovăţie în formă 
de imprudenţă. Imprudenţa poate fi atât în modalitatea de încredere exagera- 
tă, cât şi în cea de neglijență. 

În cazul încrederii exagerate, persoana care nu îndeplineşte sau îndepli- 
neşte necorespunzător obligaţiile de serviciu, îşi dă seama de caracterul preju- 
diciabil al acţiunii sau inacţiunii sale, prevede că un asemenea comportament 
va provoca daune în proporții mari intereselor publice sau intereselor legale 
ale persoanei fizice sau juridice, dar consideră, în mod uşuratic, că ele vor 
putea fi evitate. 

În cazul neglijenţei, persoana cu funcție de răspundere nu îşi dă seama de 
caracterul prejudiciabil al neîndeplinirii sau îndeplinirii necorespunzătoare a 
obligaţiilor de serviciu, nu prevede posibilitatea survenirii daunei în proporții 
mari intereselor publice sau drepturilor şi intereselor ocrotite de lege ale per- 
soanelor fizice sau juridice, deşi poate şi trebuie să o prevadă. 

În calitate de subiect al acestei infracțiuni poate fi doar persoana cu func- 
ţie de răspundere. 

Drept circumstanţe care agravează răspunderea pentru neglijență în 
serviciu, legiuitorul a prevăzut decesul unei persoane şi alte urmări grave. 
Caracteristicile acestor agravante ne sunt cunoscute din investigațiile asupra 
infracțiunilor analizate anterior. 

$5. Refuzul de a îndeplini legea 


Art. 331 din CP al RM stabileşte răspunderea penală pentru refuzul per- 
soanei cu funcție de răspundere de a îndeplini legea, dacă aceasta a cauzat dau- 
ne în proporții mari intereselor publice sau drepturilor şi intereselor ocrotite 
prin lege ale persoanelor fizice sau juridice. 

Obiectul juridic special al acestei infracţiuni îl constituie relaţiile sociale 
cu privire la activitatea legală a organelor autorităților publice şi a structurilor 
administraţiei publice centrale şi locale. În calitate de obiect juridic secundar 
pot apărea relaţiile sociale cu privire la cinstea şi demnitatea persoanei. 

Latura obiectivă a infracţiunii de refuz de a îndeplini legea, spre deosebire 
de alte infracțiuni comise de persoanele cu funcţie de răspundere, se poate 
manifesta doar prin inacțiune, în sensul neîndeplinirii unui act de către per- 
soana cu funcţie de răspundere, pe care ea era obligată să-l efectueze. 

Urmează de subliniat faptul că obligațiunea persoanei cu funcţie de răspun- 
dere de a îndeplini legea poate fi prevăzută în lege sau în alt act normativ subor- 
donat legii, poate fi prevăzută în ordinul persoanei ierarhic superioare, precum 
şi poate fi stabilită printr-o hotărâre irevocabilă a instanţei de judecată. 

Totodată, este necesar de a constata faptul că persoana cu funcţie de răs- 
pundere a avut posibilitatea reală de a îndeplini legea. Absența unei astfel de 
posibilități exclude prezenţa componenţei date de infracțiune. 

Infracţiunea de refuz de a îndeplini legea se consideră consumată din mo- 
mentul cauzării daunelor în proporții mari intereselor publice sau drepturilor 
şi intereselor ocrotite de lege ale persoanelor fizice sau juridice. Prin urmare, 
infracțiunea dată este una materială. În cazul în care refuzul de a îndeplini 
legea nu va provoca urmările prejudiciabile în cauză, calificarea faptei în te- 
meiul art. 331 din CP al RM se exclude. În funcţie de caz, o asemenea faptă, în 
prezenţa condiţiilor respective, va putea fi calificată în temeiul art. 327 din CP 
al RM drept abuz de putere sau abuz de serviciu. 

Latura subiectivă a infracțiunii se caracterizează prin intenţie directă. 
Persoana cu funcţie de răspundere își dă seama de faptul că refuză îndepli- 
nirea legii, prin aceasta neexecutând acțiunile sale de serviciu, prevede po- 
sibilitatea survenirii daunelor în proporții mari, cauzate intereselor publice, 
fie drepturilor şi intereselor legale ale persoanelor fizice şi juridice, şi doreşte 
aceasta. Motivele comiterii infracțiunii la calificare nu au relevanţă, ele pot fi 
diverse (ura, răzbunarea, protecționismul etc.). Totodată, ele urmează a fi luate 
în consideraţie la individualizarea pedepsei. 

În calitate de subiect al acestei infracțiuni poate fi doar o persoană cu 
funcţie de răspundere. Această persoană apare în calitate de autor. Orice altă 

persoană care participă la infracțiune poate fi considerată drept organizator, 
instigator sau complice. 

Alin. (2) al art. 331 din CP al RM stabileşte răspunderea pentru fapta pre- 
văzută la alin. (1) al aceluiaşi articol, comisă: 

a) deo persoană cu înaltă funcție de răspundere; 

b) soldată cu urmări grave. 

Aceste circumstanţe agravante au fost examinate în cadrul analizei 
infracțiunilor precedente, prevăzute în acest capitol. 


$6. Falsul în acte publice 


Potrivit dispoziţiei art. 332 din CP al RM, falsul în acte publice constă în 
înscrierea de către persoana cu funcție de răspundere, precum şi de către un 
funcţionar al autorităţii publice care nu este persoană cu funcţie de răspunde- 
re, în documentele oficiale a unor date vădit false, precum şi falsificarea unor 
astfel de documente, dacă aceste acțiuni au fost săvârşite din interes material 
sau din alte interese personale. 

Pericolul social al acestei infracțiuni constă în faptul că, în urma comiterii 
acesteia, nu numai se dereglează activitatea organelor administraţiei publice, 
ci se poate favoriza comiterea altor infracțiuni ce prezintă un grad prejudiciabil 
mai sporit, precum ar fi sustragerile, abuzul de putere sau abuzul de serviciu. 

Obiectul juridic special al acestei infracțiuni îl formează relaţiile sociale 
cu privire la activitatea legală a întreprinderilor, instituţiilor, organizaţiilor de 
stat sau administraţiei publice locale. 

Obiectul material al infracţiunii date sunt documentele oficiale. Prin 
document oficial se înţelege un act în formă scrisă sau în altă formă, care este 
adoptat, perfectat,confirmat şi eliberat de către un organ al autorităţii publice, 
întreprindere, instituţie, organizație de stat, destinat să confirme faptele ce au 
importanţă juridică. 

Documentele întocmite de persoane particulare, eliberate de organizaţiile 
comerciale, obşteşti sau alte organizaţii nestatale nu pot fi considerate drept 
obiect material al acestei infracţiuni. Totodată, dacă documentele date se află 
în procedura de perfectare în cadrul organelor autorității publice, ele deja 
devin documente oficiale şi, prin urmare, constituie obiectul material al in- 
fracțiunii date . 

Latura obiectivă a infracţiunii de fals în acte publice poate fi realizată prin 
una din următoarele două acțiuni: 

1. înscrierea de către o persoană cu funcţie de răspundere în documentele 

oficiale a unor date vădit false; 

2. falsificarea unor astfel de documente. 

În aşa mod, falsul poate fi de ordin material: introducerea actelor vădit 
false în documentele oficiale, și de ordin intelectual: alcătuirea unui document 
fals după conţinut, dar care corespunde formei stabilite. 

Pentru componenţa dată de infracțiune este necesară legătura falsificării 
documentelor cu funcţia de serviciu a făptuitorului. Dacă falsificarea docu- 
mentelor a fost înfăptuită de către o persoană cu funcţie de răspundere sau 
funcţionarul autorității publice care nu este persoană cu funcţie de răspunde- 
re, fără de a face uz de situația de serviciu, atunci asemenea acțiuni urmează a 
fi calificate în baza art. 361 din CP al RM. 

Infracţiunea dată este una formală şi se consideră consumată din momen- 
tul săvârșirii înscrierii în documentul oficial a datelor vădit false sau falsifică- 
rii documentului. Dacă a fost sau nu folosit documentul fals, la calificare nu 
importă. 

În cazul când documentul fals se foloseşte de către subiect la săvârşirea 
unor infracțiuni, cele comise urmează a fi calificate prin concurs. 

Dacă documentul a fost falsificat de persoana cu funcție de răspundere în 
urma înţelegerii prealabile cu o altă persoană, în scopul de a o ajuta pe ultima 
să folosească documentul dat la comiterea unei alte infracțiuni, atunci persoa- 
na cu funcţie de răspundere va purta răspundere pentru fals în actele publice 
şi complicitate la infracțiunea respectivă. 

Latura subiectivă a infracţiunii date se caracterizează prin intenţie directă. 
Făptuitorul îşi dă seama că introduce în documentul oficial date vădit false sau 
falsifică documentul, şi doreşte aceasta. Răspunderea penală pentru fals în acte 
publice survine numai în cazul când acţiunile nominalizate au fost săvârşite 
din interes material sau din alte interese personale. Săvârşirea falsului în acte 
publice fără motivele date serveşte drept temei pentru tragerea persoanei la răs- 
pundere disciplinară. Conţinutul termenilor “interes material”, “interes perso- 
nal” a fost dezvăluit pe parcursul examinării componenţelor precedente. 

Subiect al infracţiunii date este persoana cu funcţie de răspundere sau un 
funcționar al autorităţii publice care nu este persoană cu funcţie de răspundere. 

Secţiunea a III-a. INFRACŢIUNI SĂVÂRȘITE ÎN LEGĂTURĂ 
CU SERVICIUL DE CĂTRE ALTE PERSOANE 


81. Coruperea activă 


Art. 325 din CP al RM stabileşte răspundere pentru promisiunea, oferirea sau 
darea unei persoane cu funcție de răspundere, personal sau prin mijlocitor, de 
bunuri sau servicii, enumerate la art. 324, în scopurile indicate la acelaşi articol. 

Obiectul juridic special constituie relaţiile sociale cu privire la activitatea 
legală a organelor autorității publice, precum şi a întreprinderilor, instituţiilor, 
organizaţiilor de stat. 

Latura obiectivă poate fi realizată prin săvârşirea a cel puţin uneia din 
următoarele acțiuni: promisiune, oferire şi dare. 

Prin promisiune înțelegem angajamentul, obligaţia pe care şi-o asumă 
făptuitorul față de o persoană cu funcţie de răspundere de a-i transmite sau 
acorda în viitor, într-un termen determinat sau nedeterminat, anumite bunuri 
sau servicii. Promisiunea poate purta o formă scrisă sau verbală, poate fi ex- 
presă sau prin aluzie. Promisiunea, ca formă a laturii obiective a infracțiunii 
de corupere activă se consideră consumată din momentul când ea a ajuns la 
cunoştinţa persoanei cu funcţie de răspundere. Nu este necesar ca persoana 
căreia îi este adresată promisiunea să înțeleagă pe deplin despre ce este vorba. 

Prin oferire înțelegem propunerea făcută persoanei cu funcţie de răspunde- 
re de a-i da bani ori alte bunuri însoţite de prezentarea acestora sau de punerea 
efectivă la dispoziţia lui. Modurile în care oferta ajunge la persoanele cu funcție 
de răspundere, la calificare, nu importă. Totodată, este necesar ca oferta să fie 
precisă, să se concretizeze într-o acțiune efectivă, reală, şi să nu fie o simplă 
intenţie. De asemenea, este necesar ca oferirea să pornească din inițiativa co- 
rupătorului. Oferta poate fi precedată de promisiune, dar, în asemenea caz, in- 
fracțiunea se consideră consumată din momentul formulării promisiunii. 

Deosebirea dintre oferire şi promisiune este imprecisă. Ea constă în faptul 
că oferirea, spre deosebire de promitere, se realizează într-un viitor mai apro- 
piat. Bunurile sau foloasele viitoare nu sunt prezentate sau puse la dispoziția 
persoanei cu funcție de răspundere în momentul respectiv. 

Darea de bani sau alte bunuri constă în acţiunea corupătorului de a înmâ- 
na, preda coruptului valorile date. Ea se consideră consumată din momentul 
primirii valorilor date de către persoana cu funcţie de răspundere. În acest caz, 
nu contează cui îi aparține inițiativa, coruptului sau corupătorului. 

În cazul în care bunurile sau serviciile n-au fost primite sau acceptate de 
persoana cu funcție de răspundere, din motive ce nu depindeau de voința 

corupătorului, acţiunile lui urmează a fi calificate drept tentativă la dare de 
bunuri sau alte foloase. 

Pentru existenţa infracțiunii de corupere activă nu importă dacă făptuito- 
rul dă, oferă sau promite bunurile sau serviciile enumerate în art. 324 din CP 
al RM direct, adică el însuşi, sau indirect, adică prin intermediar. Este necesar 
de menţionat că acţiunilor de “oferire” şi de “dare” de bunuri sau servicii de 
la coruperea activă le corespunde, la coruperea pasivă, o acțiune de “primire”, 
iar acțiunii de “promitere” a bunurilor sau serviciilor de la corupere activă îi 
corespunde, în cazul coruperii pasive, “acceptarea”. 

Nu interesează dacă actul în vederea comiterii căruia se dau, se oferă sau 
se promit bunuri sau servicii este legal sau ilegal. 

Celelalte semne ale laturii obiective au fost examinate cu prilejul analizei 
infracțiunii prevăzute la art. 324 din CP al RM. 

Latura subiectivă este manifestată prin intenţie directă. 

Promisiunea, oferirea sau darea serviciilor se înfăptuiesc în scopul de a 
îndeplini sau nu ori pentru a întârzia sau grăbi îndeplinirea unei acţiuni ce 
ţine de obligaţia de serviciu sau pentru a îndeplini o acţiune contrar acestor 
obligaţi, precum şi în scopul de a obţine de la autorităţi distincţii, funcţii, pieţe 
de desfacere sau o oarecare decizie favorabilă. 

În calitate de subiect al infracţiunii poate apărea orice persoană fizică res- 
ponsabilă, care la momentul comiterii faptei a atins vârsta de 16 ani. 

Circumstanţele agravante prevăzute la alin. (2) şi (3) ale art. 324 din CPal 
RM au fost examinate anterior. 

Alin. (4) al art. 324 din CP al RM prevede expres faptul că persoana care a 
promis, a oferit sau a dat bunuri ori servicii enumerate la art. 324 din CP al RM 
este liberată de răspundere penală dacă ele i-au fost extorcate sau dacă persoa- 
na s-a autodenunțat neştiind că organele de urmărire penală sunt la curent cu 
infracțiunea pe care a săvârşit-o. 


$2. Traficul de influență 


Obiectul juridic special al infracţiunii prevăzute la art. 326 din CP al RM 
îl formează relaţiile sociale privitoare la activitatea de serviciu, a cărei bună 
desfăşurare este incompatibilă cu bănuiala că persoanele cu funcţie de răspun- 
dere pot fi influențate în exercitarea atribuţiilor sale. 

Latura obiectivă constă din fapta prejudiciabilă exprimată în primirea sau 
extorcarea de bani, titluri de valoare, alte bunuri sau avantaje patrimoniale, 
acceptarea de servicii, bunuri sau avantaje, personal sau prin mijlocitor, pentru 
sine sau pentru o altă persoană, săvârșite intenționat de către o persoană care 

are influenţă sau care susține că are influență asupra unui funcționar public, în 
scopul de a-l face să îndeplinească ori să nu îndeplinească acţiuni ce intră în obli- 
gaţiile lui de serviciu, indiferent dacă asemenea acțiuni au fost sau nu săvârşite. 

Latura obiectivă a infracțiunii de trafic de influenţă trebuie să îndepli- 
nească unele condiţii: 

1. Mai întâi, este necesar ca oricare din acţiunile menţionate mai sus să fie 
săvârşită pe baza influenţei pe care autorul o are sau lasă să se creadă că o are 
asupra unui funcționar. 

A avea influență asupra unui funcționar înseamnă a avea trecere, a se bu- 
cura în mod real de încrederea acestuia, a fi în mod real în bune relaţii cu el'. 

Prin expresia “lasă să se creadă că are influenţă asupra unui funcţionar” 
se înţelege situaţia în care autorul se laudă că are trecere, că este în bune relații 
cu persoana respectivă, că se bucură de încrederea ei, deşi afirmaţiile sale nu 
corespund realității. 

De asemenea, această expresie vizează şi situaţii în care autorul nu dez- 
minte afirmaţiile altora sau credinţa celui interesat în realitatea inexistentă, pe 
care el ar avea-o asupra unui funcţionar. În situaţiile de acest fel, când făptui- 
torul lasă să se creadă că are influenţă, deşi nu are, este vorba şi de o inducere 
în eroare, de o înşelăciune, pe care însă traficul de influenţă o absoarbe în 
conţinutul său, întrucât, prin incriminare, s-a urmărit cu precădere ocrotirea 
prestigiului organizaţiilor publice şi al funcționarilor sau “altor salariați”, care 
asigură desfăşurarea activităţii acestora. 

Dacă făptuitorul nu s-a prevalat de influența, reală sau presupusă, pe lângă 
funcționar, pentru a convinge sau amăgi pe terțul interesat să presteze un folos 
necuvenit, fapta nu constituie trafic de influenţă. De asemenea, simplul fapt de 
a interveni pe lângă un funcţionar ca să îndeplinească sau să nu îndeplinească 
un act în legătură cu funcţia sa nu se încadrează în articolul 326 din CP al RM, 
chiar dacă intervenientul a primit un folos pentru intervenţia lui, însă el nu s-a 
prevalat, pentru a obţine, de nici o influenţă. 

Pentru existența infracțiunii nu interesează dacă persoanei căreia i s-a 
pretins folosul a crezut sau nu că făptuitorul se bucură, în adevăr, de trecerea 
pe care o prevalează. 

De asemenea, nu este necesar ca făptuitorul să indice nominal funcționa- 
rul pe lângă care are sau pretinde că are influenţă, fiind suficient să se refere la 
un funcţionar determinat în mod generic prin calitatea sau competenţa lui. 





1 O. Loghin, T. Toader, Drept penal român. Partea specială, Casa de Editură şi Presă 


“Şansa”, Bucureşti, 1994, p. 351. 

2. A doua condiţie concomitentă constă în aceea că acțiunea prejudi- 
ciabilă — primirea ori pretinderea de bani sau alte foloase, ori acceptarea de 
promisiuni, de daruri — să fie săvârşită de către autor pentru intervenţia sa pe 
lângă un funcţionar, spre a-l determina să facă ori să nu facă un act ce intră în 
atribuţiile sale de serviciu. 

Pentru existenţa infracțiunii de trafic de influență este necesar, deci, pe 
de o parte, ca organul sau organizaţia din care face parte funcţionarul asupra 
căruia autorul pretinde că ar avea influenţă, să fie competentă a efectua actul 
în vederea căruia se trafică influența, iar, pe de altă parte, ca funcţionarul res- 
pectiv, făcând parte din acel organ sau acea organizaţie, să aibă competență 
funcţională de a înfăptui actul solicitat. 

3. În fine, ultima condiţie constă în aceea ca acțiunea prejudiciabilă să fie 
realizată mai înainte ca funcţionarul, pe lângă care s-a promis că se va in- 
terveni, să fi îndeplinit actul ce intră în atribuţiile sale de serviciu sau, cel mai 
târziu, în timpul îndeplinirii acestuia. 

Această condiţie derivă din prevederile art. 326 din CP al RM, potrivit 
cărora scopul urmărit prin traficarea influenţei este acela de a-l determina pe 
funcţionar să facă ori să nu facă un act ce intră în atribuţiile sale de serviciu. 
Or, dacă acesta este scopul, în mod necesar, pretinderea sau primirea foloa- 
selor ori acceptarea de promisiuni, de daruri trebuie să preceadă efectuarea 
actului, nefiind de conceput ca pretinderea sau tratativele dintre cumpărătorul 
şi traficantul de influență să aibă loc după ce actul în vederea căruia ar urma 
să se intervină a fost deja realizat. 

Infracţiunea analizată este formală şi se consideră consumată din mo- 
mentul primirii, extorcării sau acceptării cel puţin a unei părți din foloasele 
necuvenite. 

Latura subiectivă a infracțiunii se caracterizează prin intenţie directă. 
Scopul infracţiunii ete unul special, şi anume de a-l face pe funcţionarul public 
să îndeplinească ori sa nu îndeplinească acțiunile ce intră în obligaţiile lui de 
serviciu, indiferent dacă aceste acțiuni au fost sau nu săvârşite. 

Subiectul infracțiunii este persoana fizică responsabilă, care la momentul 
comiterii faptei a împlinit vârsta de 16 ani şi care are influenţă sau care susține 
că are influenţă asupra unui funcționar public. 

Circumstanţele agravante ale infracțiunii analizate au caracteristici simi- 
lare cu circumstanţele agravante ale faptelor infracţionale examinate anterior. 

$3. Primirea de către un funcţionar a recompensei ilicite 


Potrivit art. 330 din CP al RM, fapta constă în primirea de către un func- 
ţionar al autorității publice, al altei instituţii, întreprinderi sau organizaţii de 
stat, care nu este persoană cu funcție de răspundere, a unei recompense ilicite 
sau a unor avantaje patrimoniale pentru îndeplinirea unor acţiuni sau acorda- 
rea de servicii ce ţin de obligaţiile lui de serviciu. 

Obiectul juridic special îl formează relaţiile sociale cu privire la activita- 
tea autorităților de stat şi publice, prestigiul acestor organizaţii și îndeplinirea 
potrivit legii a atribuţiilor de serviciu de către funcționari. 

Latura obiectivă a infracţiunii prevăzute de art. 330 din CP al RM constă 
în acţiunea de primire, de către un funcționar, a unei recompense nelegitime 
sau a unor avantaje patrimoniale. 

Prin acţiunea de primire se înţelege luarea în posesie a unui obiect, încasa- 
rea unei sume de bani, însuşirea unui serviciu prestat cu caracter material. 

Acţiunea de primire a recompensei nelegitime, practic, întotdeauna im- 
plică o acceptare, care poate interveni în momentul primirii banilor, avantajul 
anterior fiind, în aceste cazuri, asemănător coruperii active. Din textul nor- 
mativ al art. 330 din CP al RM nu se exclude nici primirea recompensei după 
îndeplinirea actului de serviciu de către funcţionar. Dacă la incriminarea co- 
ruperii pasive legiuitorul a prevăzut săvârşirea faptei de către subiect, personal 
sau prin mijlocitor, apoi în textul normativ al art. 330 din CP al RM aceste 
moduri de realizare a faptei prejudiciabile nu sunt indicate. 

Acţiunea de primire a recompensei nelegitime trebuie să îndeplinească 
următoarele condiţii: 

1. O primă condiţie prealabilă constă în aceea că recompensa sau avanta- 
jele primite să fie nelegitime şi de natură patrimonială. A primi o recompensă 
înseamnă a fi răsplătit; recompensa, în cele mai frecvente cazuri, exprimân- 
du-se într-o retribuție bănească. Prin primire de avantaje se înțelege atât 
intrarea în posesia unor foloase, încasarea unui profit, cât şi obținerea unor 
favoruri, privilegii. 

Este de observat că legiuitorul nu indică forma recompensei sau avanta- 
jului, nici nu determină valoarea lor exprimată în bani, dar indică caracterul 
lor patrimonial (spre deosebire de obiectul coruperii pasive, care poate fi atât 
patrimonial, cât şi nepatrimonial), ceea ce presupune o evaluare bănească a 
recompensei, avantajului. 

Subliniind caracterul nelegitim al recompensei sau avantajelor primite de 
către funcționar, legiuitorul are în vedere îndeplinirea gratuită a acţiunilor şi 
acordarea serviciilor care ţin de atribuţiile lui funcţionale, fără a se pretinde la 

o retribuție suplimentară, decât ceea ce se cuprinde în salariul de funcție, plă- 
tit de instituţia, organizaţia în care lucrează. Cele consemnate au şi un suport 
normativ, în conformitate cu care funcţionarului i se interzice: 

e să primească pentru îndeplinirea atribuţiilor de serviciu orice recom- 
pensă, sub formă de bani, de servicii etc., de la orice persoană fizică şi 
juridică, precum şi de la organizaţii nestatale şi asociaţii obşteşti; 

e să primească, în virtutea situaţiei sale sociale, daruri și servicii, cu ex- 
cepţia semnelor de atenţie simbolice, conform normelor de politeţe şi 
de ospitalitate recunoscute, şi a suvenirelor simbolice în timpul acţiuni- 
lor de protocol şi altor acţiuni oficiale, a căror valoare nu depăşeşte un 
salariu minim. 

Luând în consideraţie că în textul normativ al art. 330 din CP al RM nu 
se prevede mărimea recompensei exprimate în bani, a avantajelor nelegitime 
primite, ar fi de acceptat cele menţionate mai sus, dar credem că numai în 
condiția inexistenţei unui raport de cauzalitate dintre recompensa primită şi 
actul realizat de către funcţionar. 

2. A doua condiţie prealabilă este aceea că primirea recompensei sau avan- 
tajului de la cetăţeni să fie în schimbul îndeplinirii de către funcţionar a unei 
acțiuni ori acordării unui serviciu care intră în obligațiunile lui de serviciu. 
Faptul că legiuitorul condiţionează primirea unei recompense nelegitime de 
îndeplinirea unui act ce ţine de atribuţiile subiectului, în viziunea noastră in- 
dică prezenţa unei relaţii între cetăţean şi funcționar. 

Prin conţinutul ei, această relaţie cuprinde interesul unui particular într-o 
acţiune sau serviciu ce ţine de atribuţiile unui funcționar şi executarea cărora 
implică darea şi primirea unei recompense nelegitime. 

Reamintim că primirea recompensei nelegitime ca şi acțiunea de primire 
a mitei, în cazul infracţiunii de luare de mită, nu se poate realiza fără o acţiune 
de dare de bani, avantaje, acţiune care însă, în cazul acestei infracțiuni, este 
lipsită de relevanță penală şi nu se sancţionează; raţiunea fiind în a le oferi 
celor care dau posibilitatea să denunțe acţiunile făptuitorilor. 

Incriminând fapta, legiuitorul n-a condiționat primirea recompensei de 
faptul dacă actul de serviciu a fost deja îndeplinit de către funcţionar sau va 
urma în viitor, situaţie din care rezultă că infracțiunea poate fi realizată ante- 
rior, concomitent sau după executarea unor acţiuni ori acordarea unor servicii 
de către subiect. Sunt lipsite de semnificaţie juridico - penală pentru existența 
acestei infracţiuni şi acordul subiectiv dintre persoana interesată şi funcționar, 
precum şi aceea cui aparține iniţiativa comiterii infracţiunii. 

O altă problemă, din contextul celei de-a doua condiţii prealabile, se referă 
la sfera atribuţiilor de serviciu ale funcţionarului, în care trebuie să intre acțiu- 


648 DREPT PENAL. PARTEA SPECIALĂ 





nea sau serviciul executat. Esenţa acestei probleme este să se determine limite- 
le competenţei funcţionarului (competența materială, teritorială, personală). 

În practică, pentru a se stabili competența unui funcţionar, trebuie să se 
cunoască actele normative în baza cărora el îşi desfăşoară activitatea: legi, ho- 
tărâri ale Guvernului, regulamente, instrucțiuni şi ordine departamentale şi 
de ordine interioară, din care derivă atribuţiile de serviciu ale funcţionarului. 

Întru precizarea “acţiunii” şi “serviciului” ce ţin de sfera atribuţiilor func- 
ţionarului, se cere şi o caracterizare a acestora prin prisma legalităţii lor. Din 
sensul normei de incriminare, putem desprinde că este important pentru 
existenţa infracțiunii ca “acţiunea” sau “serviciul” pentru care este primită re- 
compensa să ţină cont de competenţa funcţionarului (fie competență generală, 
fie specială), iar caracterul licit nu se prezumă de legiuitor. 

Infracţiunea analizată este formală şi se consideră consumată din momen- 
tul primirii a cel puţin unei părți din foloasele necuvenite. 

Latura subiectivă a infracţiunii se realizeză prin intenţie directă. 

Subiect al infracțiunii prevăzute de art. 330 din CP al RM poate fi doar un 
funcţionar al autorităţilor publice, altor instituţii, întreprinderi şi organizaţii 
de stat, care nu este persoană cu funcție de răspundere. 

Chiar de la bun început trebuie să menţionăm că nici în legislaţia penală şi 
nici într-o altă lege termenul de “funcționar” nu este definit sau interpretat. 

Constatăm, însă, că legiuitorul, foarte clar, a făcut o primă indicare la su- 
biectul acestei infracțiuni efectuând o delimitare a funcţionarului - subiect 
al infracţiunii prevăzute de art. 330 din CP al RM - de o altă categorie de 
funcţionari, trataţi de legislaţia penală ca persoane cu funcţie de răspundere; 
noţiunea persoanei cu funcţie de răspundere este expusă în art. 123 din CP 
al RM şi interpretată destul de larg în Hotărârea Plenului Curţii Supreme de 
Justiţie nr. 6 din 11.03.1996, cu modificările şi completările operate prin Ho- 
tărârea Plenului Curţii Supreme de Justiţie nr. 20 din 10.06.1998 şi nr. 38 din 
20.12.1999. 

Mai este de arătat că persoanele cu funcţie de răspundere, în legislația Re- 
publicii Moldova, se asimilează cu funcționarii publici, cu condiţia învestirii 
celor din urmă cu atribuţii în vederea exercitării funcţiilor autorităţilor publi- 
ce sau a acțiunilor administrative de dispoziţie şi organizatorico-economice. 

O primă concluzie care se impune privitor la subiect este că funcţionarul 
nu dispune de atribuţii de autoritate publică, administrative de dispoziţie sau 
organizatorico-economice, cu toate că se află în serviciul unei autorităţi publi- 
ce, instituţii, întreprinderi sau organizaţii de stat. 

În contextul subiectului infracțiunii examinate, în prima grupă sunt 
incluşi funcționarii cărora li se acordă permanent sau provizoriu, în virtu- 


Capitolul XVI 649 





tea legii, prin numire, prin alegere, fie în virtutea unei însărcinări, anumite 
drepturi şi obligaţii în vederea exercitării funcţiilor într-un serviciu public 
sau într-o altă instituţie, ori într-o întreprindere sau organizaţie de stat. La 
cea de-a doua grupă se referă funcţionarii care exercită acţiuni administrative 
de dispoziţie şi organizatorico-economice, acţiuni care îi identifică pe aceşti 
funcţionari ca persoane cu funcție de răspundere şi care, prin urmare, nu sunt 
pasibile de răspunderea penală pentru infracţiuni prevăzute de art. 330 din CP 
al RM. În ultima grupă, cea de-a treia, sunt nominalizate persoanele cu înaltă 
funcţie de răspundere, al căror mod de numire sau de alegere este reglementat 
de Constituţie şi de legi organice, precum și persoanele cărora persoana cu 
funcţie de răspundere le-a delegat împuternicirile sale; persoanele consemnate 
în art. 123 din CP al RM, care la fel nu pot fi subiecți ai infracțiunii de primire 
a recompensei nelegitime. Aşadar, excluzând persoanele din ultimele două 
grupe nepasibile de răspundere penală pentru săvârşirea faptei incriminate 
în art. 330 din CP al RM, putem, prin urmare, stabili cu certitudine, subiecții 
acestei infracțiuni: funcționarii din prima grupă. 

Deci, criteriul principal de delimitare a acestor funcționari de alții indicaţi 
în legea penală ori alte legi ar fi conținutul şi caracterul atribuţiilor de servi- 
ciu. Cu asemenea funcționari se asociază medicii, merceologii, profesorii (cu 
excepţia cazului când au calitatea de membri ai unor comisii de stat), alte per- 
soane care întrunesc cerințele expuse pentru funcţionarii din prima grupă. 

Întrucât am admis că primirea recompensei nelegitime poate avea loc 
atât direct — personal de către funcţionar, cât şi indirect - printr-un interme- 
diar (mijlocitor), rezultă că funcţionarul trebuie considerat autor, iar cel care 
săvârşeşte acțiunea tipică - persoana interpusă, complice la infracţiunea dată. 


650 DREPT PENAL. PARTEA SPECIALĂ 





Capitolul XVII 


INFRACȚIUNI SĂVÂRȘITE DE PERSOANELE CARE 
GESTIONEAZĂ ORGANIZAȚIILE COMERCIALE, 
OBȘTEŞTI SAU ALTE ORGANIZAȚII NESTATALE 


Secţiunea |. NOŢIUNEA ȘI CARACTERIZAREA GENERALĂ 
A INFRACȚIUNILOR SĂVÂRȘITE DE PERSOANELE 
CARE GESTIONEAZĂ ORGANIZAŢIILE COMERCIALE, 
OBȘTEȘTI SAU ALTE ORGANIZAȚII NESTATALE 


Infracţiunile săvârşite de persoanele care gestionează organizaţiile comer- 
ciale, obşteşti sau alte organizaţii nestatale au fost prevăzute în noul Cod penal 
al Republicii Moldova, formând un capitol aparte. Necesitatea specificării unei 
categorii de infracțiuni de acest gen este condiţionată de mai mulți factori, 
dar în special de cei interni, ce presupun o dezvoltare vertiginoasă a societăţii 
civile, prin constituirea de noi forme organizatorico-juridice ale societăților 
comerciale şi ale celor necomerciale. Acest fapt a determinat posibilitatea 
comiterii sau chiar comiterea unor fapte prejudiciabile, ce nu cădeau sub inci- 
denţa vreunei norme juridico-penale. Astfel, în urma reformelor sociale, eco- 
nomice şi politice, activitatea de întreprinzător sau altă activitate de acest gen a 
fost organizată prin constituirea de societăți gestionate de persoane cu funcții 
şi împuterniciri de conducere în aceste structuri. Abuzul acestora putea cauza 
prejudicii considerabile drepturilor şi intereselor legale ale cetăţenilor, inte- 
reselor organizaţiilor gestionate de ei sau ale altor societăţi comerciale, dar şi 
intereselor sociale şi de stat. Toate aceste circumstanţe au determinat incrimi- 
narea faptelor ce atentează la activităţile cele mai importante ale organizaţiilor 
comerciale, obşteşti sau ale altor organizaţii nestatale şi instituirea Capitolului 
XVI din Partea specială a Codului penal. 

Astfel, infracțiunile săvârşite de persoanele care gestionează organizaţiile 
comerciale, obşteşti sau alte organizaţii nestatale constituie acele fapte preju- 
diciabile, care atentează la activitatea normală a organizaţiilor comerciale, 
obşteşti sau altor organizaţii nestatale şi cauzează prejudicii considerabile 
drepturilor şi intereselor legitime ale cetăţenilor sau organizaţiilor, precum şi 
intereselor legale ale societăţii şi statului!. 





1 Kypc yeonoenozo npasa. Oco6ennaa uacmo, Tom 4, MockBa, 2002, p. 130. 

Obiectul juridic generic al infracţiunilor analizate îl constituie relaţiile 
sociale cu privire la activitatea normală a organizaţiilor comerciale, obşteşti 
sau altor organizaţii nestatale. Este necesar de subliniat faptul că specificul 
acestor infracţiuni constă în comiterea lor în sfera de conducere, administrare 
a activităţii organizaţiilor comerciale şi altor organizaţii, care însă nu sunt 
organizaţii de stat, organizaţii ale administraţiei publice locale, instituţii de 
stat sau municipale. Pentru infracțiunile concrete săvârşite de persoanele care 
gestionează organizaţiile comerciale, obşteşti sau alte organizaţii nestatale este 
caracteristic obiectul juridic special, acesta fiind format din relaţiile sociale cu 
privire la exercitarea drepturilor şi intereselor legale ale cetățenilor sau organi- 
zaţiilor ori intereselor societăţii şi ale statului ocrotite prin lege. 

Noţiunea organizaţiilor comerciale, definite de legislaţia civilă ca “so- 
cietăți comerciale”, este expusă în art. 106 din CC al RM?. Astfel, societatea 
comercială este o organizaţie comercială cu capital social constituit din par- 
ticipaţiuni ale fondatorilor (membrilor). Conform alin. (2) al aceluiaşi articol, 
societatea comercială poate fi constituită doar sub formă de societate în nume 
colectiv, de societate în comandită, de societate cu răspundere limitată şi de 
societate pe acţiuni. 

Organizaţia necomercială este persoana juridică al cărei scop este altul 
decât obţinerea de venit. Ea poate fi constituită în formă de asociaţii, fundaţii 
sau instituţii. Organizațiile necomerciale sunt fondate pentru atingerea sco- 
purilor sociale, filantropice, culturale, educative, ştiinţifice, în scopul ocrotirii 
sănătăţii, dezvoltării sportului şi educaţiei sportive, pentru acordarea asisten- 
ţei juridice. Conform art. 188 din CC al RM, organizația necomercială este în 
drept să desfășoare activitate economică, fapt ce rezultă nemijlocit din scopul 
prevăzut în statut. 

Atât societățile comerciale, cât şi cele necomerciale sunt gestionate de o 
persoană fizică sau un organ colegial, stabilit de lege sau de statutul acesteia. 

Latura obiectivă a infracţiunilor săvârşite de persoanele care gestionează 
organizaţiile comerciale, obşteşti sau alte organizații nestatale este manifestată 
prin fapta prejudiciabilă (acţiune sau inacţiune) comisă în detrimentul intere- 
selor de serviciu şi datorită sau în virtutea funcţiei deţinute. Astfel, infracțiu- 
nile din categoria celor săvârşite de persoane care gestionează organizaţiile co- 
merciale, obşteşti sau alte organizaţii nestatale pot fi comise atât prin acţiuni, 
cât şi prin inacţiuni (abuzul de serviciu, depăşirea atribuţiilor de serviciu), iar 
uneori doar prin acțiuni (luarea de mită, darea de mită). 





2 Monitorul Oficial al Republicii Moldova, nr. 82 din 2002. 

Prin activitate de gestionare ca trăsătură a laturii obiective a infracțiunilor 
săvârşite de persoane care gestionează organizaţiile comerciale, obşteşti sau 
alte organizaţii nestatale înţelegem acea activitate care: 

1) se realizează de către persoane împuternicite în mod special; 

2) este orientată spre asigurarea protecţiei drepturilor şi intereselor ocro- 

tite prin lege; 

3) se realizează în limitele stabilite de lege și alte acte normative. 

Din examinarea infracțiunilor în cauză, în cele ce urmează vom stabili 
faptul că unele dintre ele sunt infracțiuni materiale (art. 335, 336 din CP al 
RM). Luarea de mită este o infracțiune formală, deoarece se consideră consu- 
mată din momentul comiterii acțiunilor prevăzute de art. 333 din CP al RM, 
independent de urmările prejudiciabile care s-au produs. Totuși, comiterea 
infracțiunilor săvârşite de persoanele care gestionează organizaţiile comercia- 
le, obşteşti sau alte organizaţii nestatale, după cum a fost menţionat mai sus, 
determină cauzarea prejudiciilor atât organizaţiilor în cadrul cărora se comite 
fapta prejudiciabilă, cât şi drepturilor şi intereselor legale ale cetăţenilor, in- 
tereselor obşteşti şi de stat. Spre exemplu, în cazul când directorul unei bănci 
comerciale a acordat un credit în valoare mare unui agent economic fără o 
garanţie corespunzătoare, încasând o plată pentru executarea respectivului 
“serviciu”, iar acesta, prin nerambursare în termen, cauzează un prejudiciu 
băncii sale, acţiunile preşedintelui vor fi calificate conform art. 335 din CP al 
RM şi art. 333 din CP al RM. Prin cauzarea unui astfel de prejudiciu băncii, 
aceasta, la rândul ei, din lipsă de suport material, ar stopa plata dobânzilor, 
pensiilor, alte plăţi sau chiar depunerile efectuate de persoane fizice sau juri- 
dice. Această situaţie ar atenta la interesele legale nu doar ale băncii, ci şi ale 
clienţilor, persoanelor fizice sau juridice, care, respectiv, n-ar avea posibilitatea 
de a achita anumite servicii de stat, impozite, taxe şi alte plăţi, prin care ar fi 
prejudiciat şi statul, precum şi interesele sociale. 

După opinia unor autori, statul nu trebuie să se implice în activitatea or- 
ganizatorică internă a unităților comerciale şi necomerciale. Acestea trebuie să 
decidă în mod independent care va fi soarta persoanelor care au comis fapta 
şi cum vor fi soluționate problemele: să tolereze acţiunile acestora, să aplice 
sancțiuni materiale sau de alt gen ori să insiste asupra faptului tragerii la răs- 
pundere penală?. 





3  A.C.Topenuk, Ilpecmynnenus npomue 20cydapcmeennoi cnyu6ol u npomu unmepecoe 


CAy%6olL 8 KOMMEpuecKkux U UHbIX Op2aHU3auuAXx: cpaenumernbnbiii ananu3, KOpnpuae- 
cui Mup, 1999, No4, c. 19. 


Capitolul XVII 653 





Trebuie însă de ţinut cont de faptul că, potrivit exemplului de mai sus, 
societățile comerciale sau alte organizaţii intră în raporturi şi cu alți subiecţi, 
ceea ce determină posibilitatea ca, prin intermediul acţiunilor ilegale comise, 
să fie cauzat prejudiciu nu doar acestor organizaţii, ci şi intereselor unor terţi, 
iar statul nu poate fi indiferent față de astfel de situații, şi este obligat să asigure 
protecţia intereselor altor organizaţii şi cetăţenilor, inclusiv pe calea stabilirii 
răspunderii penale pentru pagubele cauzate. 

Latura subiectivă a infracţiunilor prevăzute în Capitolul XVI din Partea 
specială a Codului penal poate fi caracterizată prin vinovăţie intenţionată. Un 
semn obligatoriu al unor infracţiuni săvârşite de persoanele care gestionează 
organizaţiile comerciale, obşteşti sau alte organizaţii nestatale, cum ar fi abu- 
zul de serviciu, îl constituie scopul, şi anume obţinerea unui profit pentru sine 
sau alte persoane, precum şi cauzarea de prejudicii altor persoane. 

Subiect al infracţiunilor săvârşite de persoanele care gestionează organi- 
zaţiile comerciale, obşteşti sau alte organizaţii nestatale pot fi doar persoanele 
cu statut special, şi anume persoanele care gestionează o organizaţie comercia- 
lă, obştească sau o altă organizaţie, în unele cazuri, aceşti subiecți fiind chiar 
specificaţi expres în dispoziţia legii, cum ar fi notarii, auditorii sau avocaţii 
(alin. (2) al art. 335 din CP al RM) sau lucrătorii unor servicii particulare de 
asigurare a securității sau ai unor organizaţii particulare de depistare-protecţie 
(alin. (2) al art. 336 din CPalRM). 

O excepţie a celor consemnate mai sus este cazul dării de mită, când su- 
biectul comiterii infracţiunii poate fi orice persoană fizică responsabilă, care 
la momentul comiterii faptei a atins vârsta de 16 ani. 

În cele ce urmează vor fi examinate componenţele de infracțiuni prevăzu- 
te de Capitolul XVI al Codului penal al Republicii Moldova: 

1) luarea de mită (art. 333 din CP al RM); 

2) darea de mită (art. 334 din CP al RM); 

3) abuzul de serviciu (art. 335 din CP al RM); 

4) depăşirea atribuţiilor de serviciu (art. 336 din CP al RM). 

Secţiunea a II-a. ANALIZA INFRACŢIUNILOR CONCRETE 
SĂVÂRȘITE DE PERSOANE CARE GESTIONEAZĂ 
ORGANIZAȚIILE COMERCIALE, OBȘTEȘTI 
SAU ALTE ORGANIZAȚII NESTATALE 


$1. Luarea de mită 


În art. 333 din CP al RM este stabilită răspunderea penală pentru luarea 
de către o persoană care gestionează o organizație comercială, obştească sau o 
altă organizaţie nestatală a mitei sub formă de bani, titluri de valoare, alte bu- 
nuri sau avantaje patrimoniale, acceptarea de servicii, privilegii sau avantaje ce 
nu i se cuvin, pentru a îndeplini sau nu ori de a întârzia sau grăbi îndeplinirea 
unei acţiuni în interesul mituitorului sau al persoanelor pe care le reprezintă, 
dacă asemenea acțiune intră în obligaţiile de serviciu ale mituitului. 

Chiar dacă termenul de “luare de mită” nu este o novaţie pentru dreptul 
penal contemporan (Codul penal din 1961, în art. 187, prevedea această com- 
ponenţă de infracţiune), în sensul art. 333 din CP al RM în vigoare, această 
faptă infracțională prezintă o anumită noutate. Totuşi, prin analiza art. 333 
din CP al RM şi compararea acestuia cu art. 324 din CP al RM “Coruperea 
pasivă”, putem evidenția o anumită analogie ale acestora în ce priveşte semnele 
generale ale laturii obiective. Nu în zadar unii savanţi includ luarea de mită, 
prevăzută de art. 333 din CP al RM, la infracțiuni de corupţie“. Prin aceasta se 
acordă o definiție mai largă după sens, specificându-se astfel: “Corupţia con- 
stituie folosirea atribuţiilor de serviciu de către un subiect de administrare, în 
pofida intereselor de serviciu, în interes personal”. 

Însăși luarea de mită, potrivit opiniei unor autori, poate avea două forme: 
deschisă şi deghizată€. Prin darea de mită în formă deschisă înțelegem situa- 
ţiile când persoanei mituite i se înmânează obiectul destinat mituirii în formă 
nemijlocită, fie personal sau prin intermediul altor terți. Forma deghizată 
presupune luarea de mită prin forme legale aparent (de exemplu, acordarea de 
premii, angajarea la serviciu etc.). 





1 B.B. BonxenkuH, Koppynuua. Cepna «CoBpeMeHHBIE CTAHHapTBI B YrONOBHOM INpaBe u 


yronoBHoM nponmecce», Cankr-Ilerep6ypr, 1998, c. 33. 


> B.C. KomuccapoB, Yzonoeno-npaâogvie acnekmbi 6opv6bi c xoppynuueii, Becruuk MIY, 


Cepua 11. Ilpaso, 1993, Nol, c. 28. 
$ 1. Macari, op. cit., Chişinău, 2002, p. 406 

Luarea de mită reprezintă prin sine infracțiunea care împiedică funcţio- 
narea normală a relaţiilor de piață, încalcă egalitatea în fața legii a persoanelor 
fizice şi juridice. Mai mult decât atât, un alt aspect al pericolului social al aces- 
tei infracţiuni constă în afectarea conștiinței membrilor societăţii cu privire 
la statutul legal şi imparţial al organului de administrare nu doar în instituţiile 
de stat, dar şi în cadrul organizaţiilor nestatale (societăţi comerciale, necomer- 
ciale sau alte organizaţii nestatale). 

Din cele expuse, rezultă că obiectul juridic special al luării de mită îl re- 
prezintă relaţiile sociale cu privire la funcționarea normală, reglementată prin 
legislaţia în vigoare, a organizaţiei gestionate. 

Din dispoziţia art. 333 din CP al RM, obiectele destinate mituirii sunt 
banii, titlurile de valoare, alte bunuri sau avantaje patrimoniale, acceptarea de 
servicii, privilegii sau avantaje (oferirea unor foi turistice, prestarea serviciilor 
de reparaţie a apartamentului etc.). 

Prin “bani” se înţelege totalitatea mijloacelor bănești, de plată, care sunt 
în circulaţie financiară legală pe teritoriul Republicii Moldova, la momentul 
comiterii infracţiunii. 

Conform Legii Republicii Moldova cu privire piaţa valorilor mobiliare, 
adoptată de Parlamentul Republicii Moldova la 18.11.1998, prin noţiunea 
de “titluri de valoare”, definită de lege drept “valoare mobiliară”, înţelegem 
titlul financiar care confirmă drepturile patrimoniale sau nepatrimoniale ale 
unei persoane în raport cu altă persoană, drepturi ce nu pot fi realizate sau 
transmise fără prezentarea acestui titlu financiar, fără înscrierea respectivă în 
registrul deţinătorilor de valori mobiliare nominative ori în documentele de 
evidenţă ale deținătorului nominal al acestor valori mobiliare. 

La alte bunuri sau avantaje patrimoniale putem raporta bunurile corpora- 
le sau incorporale (drepturile subiective) care au o valoare pecuniară. 

Prin acceptare de servicii înţelegem acele prestări de servicii care, în situa- 
ţii obişnuite, sunt acordate contra unei plăți, dar în raport cu persoana mituită 
sunt prestate gratuit (reparaţie de bunuri, acordare de foi turistice etc.). 

La fel, trebuie să ţinem cont de faptul că acţiunile cu caracter nepatrimo- 
nial nu pot fi obiectul luării de mită. 

Latura obiectivă a infracţiunii se realizează prin luarea de către o persoa- 
nă care gestionează o organizație comercială, obştească sau o altă organizaţie 
nestatală a mitei sub formă de bani, titluri de valoare, alte bunuri sau avantaje 
patrimoniale, acceptarea de servicii, privilegii sau avantaje ce nu i se cuvin, 





7 Monitorul Oficial al Republicii Moldova, nr. 27-28 din 1999. 

pentru a îndeplini sau nu ori de a întârzia sau grăbi îndeplinirea unei acțiuni 
în interesul mituitorului sau al persoanelor pe care le reprezintă, dacă aseme- 
nea acțiune intră în obligaţiile de serviciu ale mituitului. 

Este important de a evidenția câteva aspecte ale laturii obiective: 

1. persoana care gestionează o organizaţie comercială, obştească sau o altă 
organizaţie nestatală va executa o acţiune sau o inacţiune, va întârzia 
sau va grăbi îndeplinirea unei acțiuni, fapte ce intră în competența mi- 
tuitului conform legii sau altor acte legale, adică intră în obligaţiile sale 
de serviciu, în caz contrar componenţa de infracțiune lipseşte; 

2. săvârşirea unor astfel de fapte va fi în interesul mituitorului sau al 
persoanelor pe care le reprezintă; astfel, acţiunile (inacţiunile) pot fi 
săvârşite atât în folosul celui ce dă mită, cât şi în favoarea altor persoane 
fizice sau juridice; 

3. pentru executarea acestor fapte (acţiuni sau inacțiuni), persoana care 
gestionează o organizație comercială, obştească sau o altă organizaţie 
nestatală va accepta primirea unei recompense cu valoare pecuniară 
ce nu i se cuvine în virtutea funcției deținute, şi nu va avea importanță 
faptul dacă între mituit şi mituitor a existat o înţelegere prealabilă sau 
fapta a fost comisă în lipsa acesteia. 

Infracţiunea examinată este o infracțiune formală şi se consideră a fi con- 
sumată din momentul primirii (luării) de către persoana cu funcție admini- 
strativă sau organizatorico-economică cel puţin a unei părți din recompensa 
ilegală sau serviciul prestat, indiferent dacă fapta, acţiunea (inacţiunea) în 
favoarea mituitorului a fost executată sau nu. În cazul când persoana refuză 
primirea mitei, acţiunile mituitorului vor fi calificate ca tentativă la darea de 
mită, conform art. 27 şi art. 334 din CP al RM. Dacă însă mita nu a fost luată 
(acceptată) din motive ce nu au depins de voinţa mituitului, acţiunile vor fi 
calificate ca tentativă de luare de mită. Nu poate fi considerată ca tentativă de 
luare sau dare de mită intenţia expusă de mituit sau mituitor de a primi sau 
transmite bani, hârtii de valoare sau alt patrimoniu ori posibilitatea prestării 
anumitor servicii cu caracter material, în cazul când persoana, pentru realiza- 
rea intenţiei expuse, nu a întreprins nici o acţiune. 

Latura subiectivă a infracţiunii de luare de mită se caracterizează prin 
intenţie directă, adică făptuitorul conştientizează că, în virtutea situaţiei de 
serviciu, primeşte ilegal recompensa, şi doreşte acest fapt. Executarea sau ne- 
executarea acțiunilor de către mituit nu influențează la calificarea infracțiunii. 

Subiectul infracţiunii este unul special, adică persoana care, permanent 
sau temporar, exercită gestionarea organizaţiilor comerciale, obşteşti sau altor 
organizaţii nestatale. 

Conform art. 124 din CP al RM, prin persoană care gestionează o organi- 
zaţie comercială, obştească sau o altă organizaţie nestatală se înțelege persoana 
căreia, în organizaţia indicată sau într-o subdiviziune a acesteia, i se acordă, 
permanent sau provizoriu, prin numire, alegere sau în virtutea unei însărci- 
nări, anumite drepturi şi obligații în vederea exercitării funcțiilor sau acţiuni- 
lor administrative de dispoziţie ori organizatorico-economice. 

Alin. (2) al art. 333 din CP al RM prevede circumstanţele agravante ale 
luării de mită, şi anume: 

1. în mod repetat; 

2. de două sau mai multe persoane; 

3. cu extorcarea mitei; 

4. în proporţii mari. 

Agravantele nominalizate mai sus au fost examinate cu ocazia analizei 
altor componenţe de infracțiuni, dar evidențiem câteva situaţii specifice. 

Prin luarea de mită de două și mai multe persoane înţelegem primirea unei 
plăţi ilegale, acceptarea de servicii, privilegii sau avantaje de către două sau mai 
multe persoane, prin înţelegere prealabilă, cu intenţia directă, unică a tuturor. 
Luarea de mită concomitent de la câteva persoane, pentru săvârşirea anumitor 
acțiuni în interesul fiecăruia, se va califica drept infracțiune comisă în mod re- 
petat, însă, în cazul luării de mită în rate, pentru realizarea unor acţiuni cu un 
singur rezultat dorit, nu va fi calificată ca infracțiune săvârşită în mod repetat. 

Extorcarea mitei constă în cererea ei de către persoana care gestionează o 
organizaţie comercială, obştească sau o altă organizaţie nestatală, sub amenin- 
ţarea săvârșirii acţiunilor care vor cauza prejudicii intereselor legale ale mitui- 
torului, sau crearea intenţionată a unor condiţii care îl impun să dea mită în 
scopul prevenirii consecinţelor nefaste pentru interesele sale legale. 

Luarea de mită în proporţii mari este primirea unei mite a cărei valoare 
este de la 500 unităţi convenţionale de amendă. 


$2. Darea de mită 


Atât luarea de mită, cât şi darea de mită fac parte din infracțiunile de co- 
rupţie şi sunt tangenţiale în unele aspecte. 

Astfel, obiectul juridic special al infracţiunii de dare de mită îl reprezintă 
relaţiile sociale cu privire la funcționarea normală, reglementată prin legislația 
în vigoare, a organizaţiei comerciale, obşteşti sau a altor organizaţii nestatale 
gestionate. 

Latura obiectivă se manifestă prin dare de mită, adică fapta de dare per- 
sonală sau transmitere prin mijlocitor persoanei care gestionează o organiza- 

ţie comercială, obştească sau o altă organizaţie nestatală a mitei sub formă de 
bani, titluri de valoare, alte bunuri sau avantaje patrimoniale pentru îndepli- 
nirea, neîndeplinirea, îndeplinirea cu întârziere sau grăbirea îndeplinirii unei 
acțiuni (inacţiuni) ce intră în obligaţiile de serviciu ale acesteia. 

Interpretarea tuturor semnelor laturii obiective a dării de mită a fost efec- 
tuată cu prilejul examinării laturii obiective a luării de mită. 

Infracţiunea prevăzută la art. 334 din CP al RM este formală şi se consi- 
deră consumată din momentul dării personale sau transmiterii prin mijlocitor 
a mitei. 

Latura subiectivă se caracterizează prin intenţie directă. Un semn obliga- 
toriu al laturii subiective îl constituie scopul de a determina persoana mituită, 
care gestionează o organizaţie comercială, obştească sau o altă organizaţie 
nestatală, să execute acțiuni sau inacțiuni în temeiul funcţiei exercitate de el, 
din contul obţinerii de bani, titlurilor de valoare, altor bunuri sau avantaje 
patrimoniale, acceptarea de servicii, privilegii sau avantaje. 

Spre deosebire de celelalte infracțiuni săvârşite de persoanele care gestio- 
nează organizații comerciale, obşteşti sau alte organizaţii nestatale, care sunt 
comise doar de subiecţi speciali, subiectul infracţiunii de dare de mită este 
persoana fizică responsabilă, care la momentul săvârșirii infracțiunii a atins 
vârsta de 16 ani. 

Legea penală încearcă să favorizeze acţiunile de autodenunţare ale făp- 
tuitorului, liberând de răspundere penală persoanele care au anunțat organele 
de urmărire penală despre comiterea infracțiunii, acţiunile fiind încadrate în 
următoarele cerințe: 

1) autodenunţarea trebuie să fie benevolă; 

2)  autodenunţarea poate fi efectuată atât până la depistarea infracțiunii de 

către organele de urmărire penală, cât şi după; 

3) la momentul autodenunţării, făptuitorul nu ştie că organele de urmări- 

re penală sunt la curent cu infracțiunea săvârşită. 

Dacă mita a fost extorcată de mituit, conform alin. (3) al art. 334 din CP al 
RM, persoana de asemenea va fi liberată de răspundere penală. 

Alin. (2) al art. 334 din CP al RM prevede circumstanţele agravante ale 
dării de mită, acestea fiind: 

a) repetat; 

b) de două sau mai multe persoane; 

€) în proporţii mari. 

Aceste agravante au fost supuse examinării cu ocazia analizei infracțiunilor 
similare, prevăzute în Capitolul XV din Partea specială a Codului penal. 

$3. Abuzul de serviciu 


Art. 335 din CP al RM defineşte noțiunea de abuz de serviciu ca fiind fo- 
losirea intenționată de către o persoană care gestionează o organizație comer- 
cială, obştească sau o altă organizaţie nestatală a situaţiei de serviciu, în interes 
material ori în alte interese personale, dacă aceasta a cauzat daune în proporții 
considerabile intereselor publice sau drepturilor şi intereselor ocrotite de lege 
ale persoanelor fizice sau juridice. 

Obiectul juridic special al acestei infracţiuni îl constituie relaţiile sociale 
cu privire la activitatea normală de conducere (administrare, gestionare) a or- 
ganizaţiilor comerciale, obşteşti şi altor organizaţii nestatale. 

Latura obiectivă a infracţiunii prevăzute la art. 335 din CP al RM include 
trei semne: 

1) fapta prejudiciabilă de folosire intenţionată de către o persoană care 
gestionează o organizaţie comercială, obştească sau altă organizaţie 
nestatală, precum şi de către un notar, auditor sau avocat, a situației de 
serviciu în interes material sau în alte interese personale; 

2) urmările prejudiciabile în formă de daune considerabile intereselor pu- 
blice sau drepturilor şi intereselor ocrotite de lege ale persoanelor fizice 
sau juridice; 

3) legătura cauzală dintre fapta prejudiciabilă şi urmările prejudiciabile. 

Alin. (1) şi alin. (2) ale art. 335 din CP al RM presupun existența a două 
forme ale laturii obiective a acestei componenţe de infracţiune, şi anume: 

a) folosirea intenţionată a situaţiei de serviciu de către o persoană care 
gestionează o organizație comercială, obştească sau altă organizaţie ne- 
statală; 

b) folosirea intenţionată a situaţiei de serviciu de către un notar, auditor 
sau avocat. 

Folosirea situaţiei de serviciu şi într-un caz şi în altul poate fi realizată atât 

prin acţiune, cât şi prin inacțiune. 

Prin folosire intenţionată a situaţiei de serviciu de către o persoană care 
gestionează o organizație comercială, obştească sau altă organizaţie nestatală 
înțelegem săvârşirea faptelor de gestionare a activităţii acestor organizaţii, prin 
acțiuni sau inacţiuni care sunt în competenţa de serviciu ale acestei persoa- 
ne, dar cu încălcarea ordinii stabilite prin actele normative ce reglementează 
competența dată. Astfel, competența persoanelor care gestionează activitatea 
acestor categorii de organizaţii este stabilită prin acte normative, precum şi 
prin acte de constituire a organizaţiilor (contracte, statute), elaborate în te- 
meiul legislaţiei în vigoare. De asemenea, competenţa acestor persoane poate fi 

stabilită în cadrul unor contracte speciale, încheiate cu organul de constituire, 
fondatorii sau alte organe din cadrul organizaţiei. 

Pentru a califica folosirea de către o persoană care gestionează o organi- 
zaţie comercială, obştească sau altă organizaţie nestatală a situaţiei de serviciu 
drept o infracțiune, este necesar de stabilit că fapta (acţiunea sau inacțiunea) 
a fost săvârşită contrar intereselor ocrotite de lege. Aceasta înseamnă că acțiu- 
nile de gestionare executate contravin scopurilor statutare şi funcţiilor socie- 
tății comerciale sau altei organizaţii, fiind comise prin folosirea drepturilor şi 
împuternicirilor acordate în virtutea funcţiei, în detrimentul intereselor legale 
ale acestei organizaţii. Folosirea împuternicirilor contrar intereselor stabilite 
de lege ale organizaţiilor comerciale sau de alt tip sunt periculoase, deoarece 
cauzează daune considerabile intereselor legale ale acestor organizaţii, precum 
şi intereselor publice, drepturilor şi intereselor persoanelor fizice sau juridice. 

Folosirea intenționată a situaţiei de serviciu de către notar, auditor sau 
avocat constituie a doua formă de realizare a laturii obiective a infracţiunii de 
abuz de serviciu. 

Astfel, competența notarului este reglementată de Legea Republicii Mol- 
dova cu privire la notariat, adoptată de Parlamentul Republicii Moldova la 
08.11.2003; art. 35 al Legii sus-menţionate stipulează că notarul îndeplineşte 
următoarele acte notariale: autentificarea actelor juridice (testamente, pro- 
curi, contracte); procedura succesorală notarială; eliberarea certificatului de 
moştenitor; eliberarea certificatelor de proprietate; certificarea unor fapte, le- 
galizarea semnăturilor de pe documente, legalizarea copiilor de pe documente 
şi a extraselor de pe ele, primirea în depozit a sumelor băneşti şi a titlurilor de 
valoare; asigurarea dovezilor; alte operaţiuni ce nu contravin legislaţiei. 

Din Legea cu privire la notariat rezultă că pe teritoriul Republicii Moldova 
activează două categorii de notari: privaţi şi de stat. Însă Codul penal al Repu- 
blicii Moldova, referindu-se la componenţa de infracţiune în alin. (2) al art. 335, 
nu specifică categoria de notar ce evoluează ca subiect al acestei infracțiuni. 
Considerăm că, în calitate de subiect al infracţiunii prevăzute la alin. (2) al 
art. 335 din CP al RM, pot fi recunoscuţi doar notarii privaţi, pe cei de stat 
atribuindu-i la persoane cu funcţie de răspundere. Acţiunile de abuz de serviciu 
comise de notarii de stat vor fi calificate în temeiul art. 327 din CP al RM. 

Folosirea intenţionată a situaţiei de serviciu de către notar ca indiciu al 
laturii obiective a acestei componenţe de infracțiune înseamnă comiterea de 
către el a astfel de acţiuni care sunt expres interzise de lege (în acest caz, se are 





8 Monitorul Oficial al Republicii Moldova, nr. 154-157 din 2004. 

în vedere nu doar Legea cu privire la notariat, dar şi alte acte normative, cum 
ar fi Codul civil, Codul familiei, Codul funciar etc.). 

Folosirea intenţionată a situaţiei de serviciu de către auditor, contrar in- 
tereselor de serviciu, se poate manifesta prin prezentarea concluziilor false 
privitor la situaţia financiară a unei societăți comerciale. Competența audito- 
rului este reglementată de Legea Republicii Moldova cu privire la activitatea de 
audit, adoptată de Parlamentul Republicii Moldova la 15.02.1996. 

Folosirea intenţionată a situaţiei de serviciu de către avocat, competen- 
ţa căruia este stabilită de Legea Republicii Moldova cu privire la avocatură, 
adoptată de Parlamentul Republicii Moldova 19.07.2002!9, contrar intereselor 
de serviciu, se manifestă ca şi în cazurile precedente prin comiterea de către 
acesta a faptelor ce sunt interzise de lege şi contravin acesteia. 

Unul dintre semnele obligatorii ale laturii obiective îl reprezintă urmările 
prejudiciabile manifestate prin daune în proporţii considerabile, cauzate in- 
tereselor publice sau drepturilor şi intereselor ocrotite de lege ale persoanelor 
fizice sau juridice. 

Definiţia legală a noțiunii daune în proporții considerabile este expusă în 
art. 126 din CP al RM. 

Infracțiunea prevăzută la art. 335 din CP al RM este o infracțiune materială. 
Ea se consideră consumată din momentul survenirii urmărilor prejudiciabile. 

Latura subiectivă se manifestă prin vinovăţie în formă de intenţie directă. 
Deşi unii autori încearcă să demonstreze posibilitatea comiterii infracțiunii prin 
intenţie indirectă!!, ținând cont de faptul că un semn obligatoriu al laturii subiec- 
tive a acestei infracțiuni îl reprezintă scopul special, şi anume obţinerea de avanta- 
je şi foloase materiale și nemateriale, nu putem fi de acord cu o astfel de opinie. 

Un semn al laturii subiective a infracțiunii de abuz de serviciu este faptul 
că subiectul este dirijat de motivul constând în interesul material ori în alte 
interese personale. 

Prin interese materiale înțelegem tendința persoanei de a obține venituri 
pecuniare sau alte profituri patrimoniale prin folosirea situaţiei de serviciu. 

Alte interese personale constituie acele avantaje nepatrimoniale obţinute 
sau care pot fi obținute de către persoana care gestionează o organizație co- 
mercială, obştească sau altă organizaţie nestatală, notar, avocat sau auditor, în 
virtutea funcţiilor sale de serviciu. 





* Monitorul Oficial al Republicii Moldova, nr. 20-21 din 1996. 
1 Monitorul Oficial al Republicii Moldova, nr. 126-127 din 2002. 


Yeonosnoe npaso. Oco6ennaa uacmv, non pen. H. Vl. Berposa, IO. Vl. JlanynoBa, Mo- 
ckBa, 1998, c. 377. 

Subiectul infracţiunii este unul special, fiind indicat expres în legea penală. 

Astfel, conform alin. (1) al art. 335 din CP al RM, subiect al infracţiunii 
pot fi persoanele care gestionează o organizație comercială, obştească sau o 
altă organizaţie nestatală. În calitate de astfel de persoane pot fi recunoscute 
persoanele care execută obligaţiunile organizatorico-executive în cadrul orga- 
nizaţiilor date, în temeiul actului de constituire sau al unui contract individual 
de muncă ori civil încheiat, cum ar fi, spre exemplu, directorul general în cazul 
societăţii pe acțiuni, preşedintele de cooperativă etc. 

Subiecţi speciali ai infracțiunii de abuz de serviciu, prevăzută la alin. (2) 
al art. 335 din CP al RM, sunt notarii, auditorii sau avocaţii care îşi desfășoară 
activitatea în temeiul licenţei, în condiţiile prevăzute de lege. 

Trăsăturile circumstanțelor agravante, prevăzute la alin. (3) al art. 335 din 
CP al RM, ne sunt cunoscute din investigaţiile asupra infracțiunilor examina- 
te anterior. 


54. Depășirea atribuţiilor de serviciu 


Alin. (1) şi alin. (2) ale art. 336 din CP al RM prevăd două forme ale in- 
fracțiunii de depăşire a atribuţiilor de serviciu: 

a) depăşirea atribuţiilor de serviciu săvârşită de o persoană care gestionea- 

ză o organizaţie comercială, obştească sau o altă organizaţie nestatală; 

b) depăşirea atribuţiilor de serviciu de către un lucrător al unui serviciu 

particular de asigurare a securității sau al unei organizații particulare a 
securităţii sau al unei organizaţii particulare de depistare-protecţie. 

Dispoziţia alin. (1) al art. 336 din CP al RM incriminează fapta prin care o 
persoană care gestionează o organizație comercială, obştească sau o altă orga- 
nizaţie nestatală depăşeşte în mod vădit limitele drepturilor şi atribuţiilor acor- 
date prin lege, dacă aceasta a cauzat daune în proporţii considerabile intereselor 
publice sau drepturilor ocrotite de lege ale persoanelor fizice sau juridice. 

Prin depăşirea atribuţiilor de serviciu urmează de înţeles săvârşirea de 
către o persoană care gestionează o organizaţie comercială, obştească sau o 
altă organizaţie nestatală a unor acţiuni care depăşesc în mod vădit limitele 
drepturilor şi atribuţiilor acordate prin lege, dacă aceasta a cauzat daune în 
proporţii considerabile intereselor publice sau drepturilor şi intereselor ocro- 
tite de lege ale persoanelor fizice sau juridice. 

Obiectul juridic special al infracţiunii îl formează relaţiile sociale cu 
privire la activitatea normală a organizaţiilor comerciale, obşteşti sau altor 
organizaţii nestatale. 

Latura obiectivă a infracțiunii se caracterizează prin: 

a) fapta prejudiciabilă constând în săvârşirea unor acţiuni care depăşesc 
în mod vădit limitele drepturilor şi atribuţiilor acordate prin lege; 

b) urmările prejudiciabile care se exprimă în daune în proporții conside- 
rabile intereselor publice sau drepturilor şi intereselor ocrotite de lege 
ale persoanelor fizice sau juridice; 

c) legătura de cauzalitate între fapta prejudiciabilă şi urmările prejudiciabile. 

Prin acțiuni care depăşesc în mod vădit limitele drepturilor şi atribuţiilor 
acordate prin lege urmează de înţeles asemenea acţiuni care: 

1. vădit depăşesc competenţa persoanei care gestionează o organizaţie co- 
mercială, obştească sau o altă organizaţie nestatală, fiind în competența 
persoanei ierarhic superioare sau a unui organ colegial (spre exemplu, 
a adunării generale a acţionarilor etc.); 

2. pot fi întreprinse de către persoana care gestionează o organizație co- 
mercială, obştească sau o altă organizație nestatală numai în prezența 
unor circumstanţe excepționale indicate în lege; 

3. nu pot fi comise de către nimeni, nici într-un fel de circumstanţe. 

Pentru a determina dacă există într-un caz concret depăşirea atribuţiilor 
de serviciu, este necesar de a stabili competența persoanei care gestionează o 
organizaţie comercială, obştească sau o altă organizaţie nestatală. 

Pentru existența componenţei date de infracțiune, este necesar ca acțiunile 
persoanei care gestionează o organizație comercială, obştească sau o altă orga- 
nizaţie nestatală, ale lucrătorului unui serviciu de asigurare a securităţii sau al 
unei organizaţii particulare a securităţii, sau al unei organizaţii particulare de 
depistare-protecţie să depășească limitele drepturilor şi atribuţiilor acordate 
de lege în mod vădit, adică indiscutabil, fără dubii, circumstanţă neîndoielnică 
şi pentru făptuitor. 

Prin daune în proporţii considerabile, cauzate intereselor publice sau 
drepturilor şi intereselor ocrotite de lege ale persoanelor fizice sau juridice 
înţelegem acele pagube materiale în proporții considerabile, care se materiali- 
zează prin cauzarea vătămărilor integrității corporale şi sănătăţii, privarea de 
libertate etc. 

Infracţiunea dată este din categoria infracțiunilor materiale şi se consi- 
deră consumată din momentul cauzării daunelor în proporţii considerabile 
intereselor publice sau drepturilor şi intereselor legale ale persoanelor fizice 
sau juridice. 

Latura subiectivă se manifestă prin intenţie directă, adică persoana care 
gestionează o organizaţie comercială, obştească sau altă organizaţie nestatală 

ori un lucrător al unui serviciu particular de depistare-protecţie își dă seama 
că săvârşeşte o faptă prejudiciabilă, prevede posibilitatea survenirii urmărilor 
prejudiciabile, şi doreşte survenirea lor. 

Subiectul infracţiunii este specificat în însăşi dispoziţia articolului, adi- 
că: persoanele care gestionează o organizaţie comercială, obştească sau o altă 
organizaţie nestatală, lucrătorii unui serviciu de asigurare a securităţii sau ai 
unei organizaţii particulare a securităţii sau unei organizaţii particulare de 
depistare-protecţie. 

Circumstanţele agravante, prevăzute la alin. (3) al art. 336 din CP al RM, 
au trăsături similare cu cele ale agravantelor studiate anterior. 

Capitolul XVIII 


INFRACȚIUNI CONTRA AUTORITĂŢILOR PUBLICE 
ȘI SECURITĂŢII DE STAT 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR CONTRA 
AUTORITĂȚIILOR PUBLICE ȘI SECURITĂŢII DE STAT 


Statul, ca o organizare politică a societăţii, are scopul principal de apărare 
a interesului general. Statul constituie un sistem organizațional, care reali- 
zează conducerea politică a unei societăţi, deținând în acest scop monopolul 
creării şi aplicării dreptului. 

Autoritatea publică este o instituţie politică, constituită în mod direct 
sau indirect de către popor, investită de Constituţie cu anumită competență 
pentru a îndeplini diverse funcții de guvernare a ţării, și care se bucură de o 
anumită autoritate şi prestigiu în societate. 

Faptele care sunt de natură să aducă atingere statului, atributelor funda- 
mentale care îi sunt specifice, condiţiilor necesare îndeplinirii funcţiilor lui, 
precum şi cele care aduc atingere autorităţii publice prezintă un pericol social 
sporit. Dreptul penal, care are menirea de a apăra prin mijloacele sale specifice 
valorile fundamentale ale societăţii, a incriminat aceste fapte ca infracțiuni 
contra autorităților publice şi securităţii de stat, în Capitolul XVII al Codului 
penal. Spre deosebire de Codul penal anterior, care incrimina infracțiunile 
contra statului şi infracțiunile contra autorității în două capitole distincte 
(cap. 1 şi cap. X), noul Cod penal a inclus toate aceste infracțiuni într-un sin- 
gur capitol, ţinându-se cont de faptul că toate aceste infracțiuni au obiecte de 
atentare omogene şi că între ele există o coeziune strânsă: independenţa, suve- 
ranitatea, inviolabilitatea, autoritatea statului etc. 

Obiectul juridic generic al infracţiunilor analizate îl constituie relaţiile 
sociale cu privire la autoritatea publică şi securitatea de stat. 

Titlul III al Constituţiei Republicii Moldova, intitulat Autoritățile publi- 
ce, nominalizează aceste autorităţi într-o ordine ce corespunde principiilor 
separării puterilor în Republica Moldova: puterea legislativă - Parlamentul; 
puterea executivă - Preşedintele Republicii Moldova şi Guvernul; puterea 
jurisdicţională - instanţele judecătoreşti, Consiliul Superior al Magistraturii, 
Procuratura. 

Cap. VII al Constituţiei Republicii Moldova Administraţia publică, prin 
art. 107, 109 şi 112, introduce noţiunile de administraţie publică centrală, auto- 
rități ale administraţiei publice locale. Prin urmare, în afară de autorităţile 
publice indicate mai sus, mai sunt şi altele, care au calitate de autorităţi ale 
administraţiei publice, cum ar fi, de exemplu, consiliile şi primăriile etc. 

Conform art. 1 al Legii securităţii statului adoptate de Parlamentul Repu- 
blicii Moldova la 31.10.1995), securitatea statului reprezintă protecţia suvera- 
nităţii, independenţei şi integrităţii teritoriale a ţării, a regimului ei constitu- 
ţional, a potenţialului ei economic, tehnico-ştiinţific şi defensiv, a drepturilor 
şi libertăţilor legitime ale persoanei împotriva activității informative şi sub- 
versive a serviciilor speciale şi organizaţiilor străine, împotriva atentatelor 
criminale ale unor grupări sau indivizi aparte. 

Fiecare dintre infracțiunile contra autorităţilor publice şi securității de 
stat sau grupurile aparte din categoria acestor infracțiuni, în afară de obiectul 
juridic generic, au şi un obiect juridic special. 

Obiectul juridic special al infracţiunilor contra autorităților publice şi 
securităţii de stat îl constituie relaţiile sociale ce ţin de: a) autoritatea publică; 
b) securitatea statului. 

Infracţiunile contra autorităților publice reprezintă faptele prejudiciabile 
(acţiuni sau inacțiuni) prevăzute de legea penală, care cauzează atingere rela- 
ţiilor sociale referitoare la autoritatea formelor organizaționale de stat, precum 
şi a acelora care nu au caracter de stat, dar cărora Li s-a oferit prin lege acest 
atribut al puterii. 

Autoritatea este un atribut al puterii specific formelor organizaționale de 
stat, dar care este conferit prin lege şi unor forme organizaționale fără caracter 
de stat, atunci când acestea au ca scop promovarea unor interese generale. 

Infracţiunile contra securităţii statului reprezintă faptele prejudiciabile 
(acţiuni sau inacțiuni) prevăzute de legea penală, care cauzează atingere rela- 
ţiilor sociale referitoare a stat, la tot ceea ce condiționează existenţa acestuia şi 
îndeplinirea funcţiilor şi sarcinilor sale în general, precum şi relațiilor sociale 
referitoare la suveranitatea, independenţa şi unitatea statului, altor valori so- 
ciale care, în ansamblul lor, creează climatul general de siguranţă şi linişte, ne- 
cesar statului pentru îndeplinirea tuturor funcţiilor şi sarcinilor care îi revin. 

Infracţiunile contra autorităților publice şi a securității de stat pot avea şi 
obiecte juridice speciale secundare, cum ar fi relaţiile sociale cu privire la viața 
şi sănătatea persoanei, posesia asupra bunurilor, mediul înconjurător etc. (de 





1 Monitorul Oficial al Republicii Moldova, nr. 10-11, 1997. 

exemplu, rebeliunea armată, atentarea la viaţa Preşedintelui Republicii Moldo- 


va, Preşedintelui Parlamentului sau a Prim-ministrului, diversiunea etc.). 


În funcţie de obiectul juridic special, infracțiunile contra autorităţilor pu- 


blice şi a securităţii de stat se clasifică în următoarele categorii: 


Il. 


Infracțiuni ce atentează la securitatea externă a țării: trădarea de Patrie 
(art. 337 din CP al Rm), spionajul (art. 338 din CP al RM). 

Infracțiuni ce atentează la legitimitatea organelor de stat: uzurparea pu- 
terii de stat (art. 339 din CP al RM), rebeliunea armată (art. 340 din CP 
al RM), chemările la răsturnarea sau schimbarea prin violenţă a orân- 
duirii constituționale a Republicii Moldova (art. 341 din CP al RM). 
Infracțiuni ce atentează la viaţa şi sănătatea înalților demnitari de stat: 
atentarea la viața Preşedintelui Republicii Moldova, a Preşedintelui Par- 
lamentului sau a Prim-ministrului (art. 342 din CP al RM). 

Infracțiuni ce atentează la securitatea economică şi de apărare a ţă- 
rii: diversiunea (art. 343 din CP al RM): divulgarea secretului de stat 
(art. 344 din CP al RM): pierderea documentelor ce conţin secrete de 
stat (art. 345 din CP al RM): eschivarea de la serviciul militar în termen, 
de la pregătirea militară obligatorie sau de la concentrările rezerviştilor 
(art. 353 din CP al RM): eschivarea de la mobilizare (art. 354 din CP 
al RM): eschivarea sau refuzul de a îndeplini obligaţiile serviciului de 
alternativă (art. 355 din CP al RM): eschivarea pe timp de război de la 
îndeplinirea prestaţiilor (art. 355 din CP al RM). 

Infracțiuni ce atentează la principiul constituțional al egalităţii cetățeni- 
lor: acţiunile intenţionate îndreptate spre ațâțarea vrajbei sau dezbinării 
naționale, rasiale sau religioase (art. 346 Cod penal). 

Infracţiuni ce atentează la autoritatea puterii de stat şi inviolabilitatea 
frontierelor: profanarea simbolurilor național-statale (art. 347 din CP 
al RM); trecerea ilegală a frontierei de stat (art. 362 din CP al RM); fo- 
losirea ilegală a însemnelor Crucii Roşii (art. 363 din CP al RM). 
Infracțiuni ce atentează la activitatea normală a organelor puterii de 
stat: împiedicarea activităţii legale a persoanei cu funcție de răspunde- 
re (art. 348 din CP al RM); ameninţarea sau violența săvârşită asupra 
unei persoane cu funcţie de răspundere sau a unei persoane care își 
îndeplineşte datoria obştească (art. 349 din CP al RM); atentarea la via- 
ţa colaboratorului poliției (art. 350 din CP al RM); uzurparea de calități 
oficiale (art. 351 din CP al RM); samavolnicia (art. 352 din CP al RM); 
organizarea sau conducerea unei greve ilegale, precum şi împiedicarea 
activității întreprinderii, instituţiei ori organizației în condiţiile stării de 

urgenţă (art. 357 din CP al RM); organizarea sau participarea activă la 
acţiuni de grup care tulbură grav ordinea publică ori implicarea mino- 
rilor în aceste acţiuni (art. 358 din CP al RM). 

8. Infracţiuni ce atentează la ordinea stabilită de operare cu documentele 
oficiale: cumpărarea sau vânzarea documentelor oficiale (art. 359 din CP 
al RM); luarea, sustragerea, tăinuirea, degradarea sau distrugerea docu- 
mentelor, imprimatelor, ştampilelor sau sigiliilor (art. 360 din CP al RM); 
confecționarea, deținerea, vânzarea sau folosirea documentelor oficiale, a 
imprimatelor, ştampilelor sau sigiliilor false (art. 361 din CP al RM). 

Unele infracțiuni contra autorităţilor publice şi a securităţii de stat au şi 
obiect material (de exemplu, la infracțiunile: diversiunea (art. 343 din CP al 
RM) - obiectul material îl constituie corpul persoanei sau bunurile distruse 
ori deteriorate; la infracțiunea de luare, sustragere, tăinuire, degradare sau 
distrugere a documentelor, imprimatelor, ştampilelor sau sigiliilor (art. 360 
din CP al RM) - obiectul material îl constituie documentele, imprimatele, 
ştampilele sau sigiliile etc. 

Latura obiectivă a infracţiunilor contra autorităţilor publice şi a securității 
de stat se realizează, de regulă, prin acţiuni, iar în unele cazuri prin inacțiuni. 

Prin acțiuni se săvârşesc: trădarea de Patrie (art. 337 din CP al RM), spio- 
najul (art. 338 din CP al RM), diversiunea (art. 343 din CP al RM), atentarea 
la viaţa colaboratorului poliţiei (art. 350 din CP al RM); samavolnicia (art. 352 
din CPalRM)etc. 

Prin inacţiuni se săvârşesc: eschivarea de la serviciul militar în termen, de 
la pregătirea militară obligatorie sau de la concentrările rezerviştilor (art. 353 
din CP al RM): eschivarea de la mobilizare (art. 354 din CP al RM): eschivarea 
sau refuzul de a îndeplini obligaţiile serviciului de alternativă (art. 355 din CP 
al RM): eschivarea pe timp de război de la îndeplinirea prestaţiilor (art. 355 
din CP al RM) etc. Unele din aceste infracțiuni pot fi săvârşite atât prin acţi- 
uni, cât şi prin inacţiuni. 

Urmările prejudiciabile ale infracțiunilor contra autorităţilor publice şi a 
securităţii de stat constau într-o stare de pericol pentru autorităţile publice sau 
securitatea statului, viața şi sănătatea oamenilor, proprietate etc. sau în cauza- 
rea de daune concrete acestor valori sociale (de exemplu, cauzarea vătămărilor 
uşoare ale integrității corporale sau sănătății, medii sau grave, art. 350 din CP 
al RM etc.). 

Pentru unele infracțiuni contra autorităților publice şi securităţii de stat sunt 
caracteristice şi unele semne secundare ale laturii obiective, cum ar fi: timpul 
săvârșirii infracțiunii (timp de război, art. 355 din CP al RM), locul săvârșirii 

infracţiunii (de exemplu, frontiera de stat, art. 362 din CP al RM), mijloacele şi 
metodele (provocarea de explozii, incendii, art. 343 din CP al RM) etc. 

Latura subiectivă. Cele mai multe dintre infracțiunile contra autorităţilor 
publice şi securității de stat sunt infracțiuni intenţionate (de exemplu, trădarea 
de Patrie (art. 337 din CP al RM), spionajul (art. 338 din CP al RM), uzurparea 
puterii de stat (art. 339 din CP al RM), rebeliunea armată (art. 340 din CP al 
RM) etc.). 

În cazul în care, în dispoziţia articolului respectiv, se conţine un scop spe- 
cial, tipul intenţiei este doar intenţia directă (de exemplu, trădarea de Patrie 
(art. 337 din CP al RM) se săvârşeşte în scopul de a dăuna suveranităţii, invio- 
labilităţii teritoriale sau securităţii de stat şi capacităţii de apărare a Republicii 
Moldova; diversiunea (art. 343 Cod penal) se săvârşeşte în scopul de a slăbi 
baza economică şi capacitatea de apărare a țării etc.). 

Vinovăţia an cazul unor infracțiuni contra autorităților publice şi a securi- 
tății de stat poate îmbrăca şi forma imprudenţei (în ambele sale modalităţi: ne- 
glijența sau încrederea exagerată). Din numărul acestor infracțiuni face parte 
pierderea documentelor ce conţin secrete de stat (art. 345 din CP al RM). 

Subiectul la majoritatea infracţiunilor contra autorităților publice şi a se- 
curităţii de stat este general. Însă unele componențe de infracțiune au subiect 
special (de exemplu, la infracțiunea de trădare de Patrie (art. 337 din CP al 
RM), subiect poate fi doar un cetăţean al Republicii Moldova; la infracțiunea 
de spionaj (art. 338 din CP al RM), doar un cetăţean străin sau apatrid etc.) 


Secţiunea a II-a. INFRACŢIUNI CE ATENTEAZĂ LA SECURITATEA 
EXTERNĂ A ȚĂRII 


$1. Trădarea de Patrie 


Legea penală (art. 337 din CP al RM) defineşte trădarea de Patrie ca faptă 
săvârşită intenționat de un cetăţean al Republicii Moldova în dauna suverani- 
tăţii, inviolabilităţii teritoriale sau a securităţii de stat şi a capacităţii de apărare 
a Republicii Moldova, care se manifestă prin trecerea de partea dușmanului, 
spionaj, divulgarea secretului de stat unui stat străin, unei organizaţii străine 
sau reprezentanţilor lor, precum şi acordarea de ajutor unui stat străin la în- 
făptuirea activităţii dușmănoase împotriva Republicii Moldova. 

Trădarea de patrie este o infracţiune de gravitate excepţională, deoarece, 
indiferent de forma pe care o ia, creează nu doar o stare de pericol suverani- 
tăţii, inviolabilităţii teritoriale sau securităţii de stat şi capacității de apărare a 

Republicii Moldova, ci constituie şi o încălcare a obligaţiei de fidelitate pe care 
fiecare cetăţean al Republicii Moldova o are față de patria sa, precum şi datoria 
lui sfântă de a o apăra. 

Obiectul juridic special al infracţiunii de trădare de Patrie îl constituie 
relaţiile sociale cu privire la securitatea externă a ţării, inviolabilitatea terito- 
rială, securitatea de stat şi capacitatea de apărare a Republicii Moldova. 

Conform alin. (1) din art. 2 al Constituţiei Republicii Moldova, suvera- 
nitatea naţională aparține poporului Republicii Moldova. Suveranitatea are 
un caracter unitar, însă, în esenţă, ea implică două ipostaze ce reflectă două 
dimensiuni în care se manifestă la nivel intern şi extern. În acest sens, se poate 
vorbi despre suveranitatea internă şi suveranitatea externă. 

Suveranitatea internă presupune supremaţia puterii de stat, iar suveranita- 
tea externă, independenţa puterii de stat. 

Astfel, în sensul art. 337 din CP al RM, prin suveranitatea țării se poate 
înțelege calitatea supremă a statului de a fi independent, de a se manifesta de 
sine stătător în relaţiile cu alte state, de a elabora politica sa internă şi externă 
în funcţie de interesele naţiunii sale şi de a exercita atribuţiile specifice puterii 
de stat asupra teritoriului țării şi a populaţiei ei. 

Prin suveranitate externă se înţelege starea de apărare a celor mai impor- 
tante şi vitale interese ale statului, cum ar fi regimul constituțional, suverani- 
tatea, capacitatea de apărare şi inviolabilitatea teritorială a Republicii Moldova, 
de amenințările din exterior. Ţinând cont de aceasta, se poate de concluzionat 
că trădarea de Patrie poate fi săvârşită doar în interesul unui stat străin. 

Inviolabilitatea teritorială a Republicii Moldova presupune unitatea, in- 
tegritatea țării, inadmisibilitatea dezmembrării unei părți a ţării fără acordul 
organelor supreme ale puterii de stat. 

Unitatea, ca atribut şi caracteristică a statului, trebuie înţeleasă în sensul 
că pe teritoriul țării noastre există o singură putere statală, ceea ce înseamnă 
că pe întreg acest teritoriu conducerea de stat se înfăptuieşte printr-un sistem 
de autorități publice (Parlamentul, Guvernul, Preşedintele țării, autoritatea 
judecătorească). 

Capacitatea de apărare a Republicii Moldova presupune existenţa capa- 
cităților economice, militare, ştiinţifice şi politico-morale ale țării, menite 
să asigure pregătirea de luptă a Forţelor Armate în vederea apărării țării de 
atacurile din exterior. 

Infracţiunea de trădare de Patrie nu are obiect material. 

Latura obiectivă a infracţiunii de trădare de Patrie constă din mai multe 
acțiuni alternative: 

a) trecerea de partea dușmanului; 

b) spionaj; 

c) divulgarea secretului de stat unui stat străin, unei organizaţii străine sau 

reprezentanților lor; 

d) acordarea de ajutor unui stat străin la înfăptuirea activității duşmănoase 

împotriva Republicii Moldova. 

Trecerea de partea dușmanului este posibilă doar pe timp de război sau în 
condiţii de luptă, adică în așa situații când noțiunea de “dușman” este clară. Prin 
urmare, este vorba de un duşman militar, şi nu de duşmani în sens politic. 

Trecerea de partea duşmanului se realizează prin intrarea cetățeanului 
Republicii Moldova în rândurile dușmanului (în cadrul forțelor armate, în 
unitățile de cercetare, poliţie etc.). Un criteriu obligatoriu al trecerii de partea 
duşmanului constă în scopul făptuitorului de a ajuta duşmanul în lupta cu 
statul nostru. 

Trădarea de Patrie prin trecerea de partea dușmanului se consideră ca 
infracțiune consumată din momentul trecerii făptuitorului de partea duşma- 
nului, irelevant fiind faptul dacă făptuitorul a ajutat cu ceva duşmanul sau nu. 
Aceasta are relevanţă doar asupra individualizării pedepsei. 

Noţiunea de spionaj este dată în art. 338 din CP al RM şi constă în trans- 
miterea, precum şi sustragerea sau culegerea de informaţii ce constituie secret 
de stat în scopul transmiterii lor unui stat străin, unei organizaţii străine sau 
agenturii lor, precum și transmiterea sau culegerea, din însărcinarea serviciu- 
lui de spionaj străin, a altor informaţii pentru a fi folosite în dauna intereselor 
Republicii Moldova. Spionajul ca modalitate a trădării de Patrie se deosebeşte 
de spionajul prevăzut ca infracțiune distinctă în art. 338 din CP al RM doar 
după subiectul infracțiunii: în primul caz, subiect este doar un cetăţean al Re- 
publicii Moldova; în al doilea caz, doar cetăţeanul străin sau un apatrid. 

Divulgarea secretului de stat unui stat străin, unei organizaţii străine sau 
reprezentanţilor lor constă, de asemenea, în transmiterea de informaţii ce con- 
stituie secret de stat unui stat străin, unei organizaţii străine sau agenturii lor, 
pentru a fi folosite în dauna intereselor Republicii Moldova, însă se deosebeşte 
de spionaj prin faptul că, în cazul divulgării secretului de stat unui stat străin, 
unei organizaţii străine sau reprezentanților lor, fapta este săvârşită de către o 
persoană care dispune de aceste informaţii în legătură cu exercitarea funcției 
sau i-au devenit cunoscute în legătură cu obligaţiunile de serviciu. Această in- 
fracțiune se consideră consumată din momentul în care secretul de stat a deve- 
nit cunoscut unui stat străin, unei organizaţii străine sau reprezentanţilor lor. 
Divulgarea secretului de stat se poate realiza prin transmiterea documentelor 
ce constituie secret de stat sau a copiilor acestor documente, prin transmiterea 

verbală a acestor informaţii, prin transmiterea de mostre etc. Această infrac- 
ţiune se consideră consumată din momentul în care secretul de stat a devenit 
cunoscut unui stat străin, unei organizaţii străine sau reprezentanților lor. În 
cazul în care informaţia n-a ajuns la cunoştinţa unui stat străin, unei organiza- 
ţii străine sau reprezentanţilor lor, independent de voinţa făptuitorului, vom fi 
în prezenţa unei tentative de infracțiune. Prin organizație străină se înţelege o 
grupare străină constituită. Nu are relevanţă faptul dacă gruparea străină este 
sau nu recunoscută oficial. Poate fi vorba de un partid, de o asociaţie, uniune, 
de o organizaţie suprastatală sau de o organizaţie particulară etc. Prin putere 
străină se înţelege un stat străin sau o organizaţie statală străină, indiferent 
dacă este sau nu recunoscută pe plan internaţional. 

Prin reprezentantul unui stat străin sau organizații străine se înţelege per- 
soana care acţionează pentru un stat străin sau pentru o organizaţie străină. 
Nu interesează calitatea pe care o are acest reprezentant: dacă acesta este 
salarizat sau nu, dacă acționează permanent sau temporar, dacă are sau nu o 
asemenea însărcinare. 

Acordarea de ajutor unui stat străin la înfăptuirea activității dușmănoase 
împotriva Republicii Moldova constă în diverse activităţi de ajutorare a inami- 
cului, săvârşite atât pe teritoriul Republicii Moldova, cât şi în afara teritoriului 
ei, altele decât cele indicate mai sus, care se pot realiza prin recrutarea de oa- 
meni pentru forţele armate ale dușmanului, procurarea de valori şi materiale 
de orice fel pentru dușman, efectuarea altor activități de natură să favorizeze 
activitatea dușmanului sau să slăbească puterea de luptă a Forţelor Armate ale 
Republici Moldova sau a armatelor aliate. 

Infracţiunea dată este o infracţiune formală şi se consideră consumată din 
momentul săvârşirii acţiunii prejudiciabile 

Latura subiectivă a infracţiunii se manifestă prin intenţie directă: săvâr- 
şind acțiuni de trecere de partea dușmanului, spionaj, divulgare a secretului de 
stat unui stat străin, unei organizaţii străine sau reprezentanților lor, precum şi 
de acordare de ajutor unui stat străin la înfăptuirea activității dușmănoase îm- 
potriva Republicii Moldova, făptuitorul urmăreşte un scop special, şi anume: 
suprimarea sau ştirbirea, cauzarea unor daune suveranităţii, inviolabilității 
teritoriale sau securităţii de stat şi capacităţii de apărare a Republicii Moldova. 
A suprima suveranitatea, inviolabilitatea teritorială sau securitatea de stat şi 
capacitatea de apărare a Republicii Moldova înseamnă a desfiinţa, a înlătura 
în întregime aceste atribute fundamentale ale statului nostru, iar a le știrbi sau 
dăuna înseamnă a le înlătura parţial. Pentru existenţa acestei componenţe de 
infracțiune, este necesar ca scopul urmărit de făptuitor să existe în momentul 

săvârșirii faptei. Dacă acest scop special lipseşte, nu vom fi în prezenţa unei in- 
fracțiuni de trădare de Patrie, ci, eventual, în prezenţa unei alte infracțiuni. 

Subiectul infracţiunii de trădare de Patrie este special: persoană fizică, 
responsabilă, care a atins la momentul săvârșirii infracțiunii vârsta de 16 ani 
şi este cetățean al Republicii Moldova. Calitatea specială cerută subiectului 
acestei infracțiuni trebuie să existe la momentul săvârşirii infracțiunii: dacă 
la momentul săvârșirii infracţiunii, făptuitorul şi-a pierdut legal cetăţenia Re- 
publicii Moldova, el nu va putea fi tras la răspunderea penală conform art. 337 
din CP al RM, ci, în anumite împrejurări, conform altor articole din Codul 
penal (art. 338 din CP al RM, în cazul spionajului etc.). 

Alin. (2) al art. 337 din CP al RM stipulează că este liberat de răspundere 
penală cetățeanul Republicii Moldova, racolat de serviciul de spionaj străin 
pentru înfăptuirea unei activităţi duşmănoase împotriva Republicii Moldo- 
va, dacă el nu a săvârşit nici un fel de acţiuni pentru realizarea însărcinării 
criminale primite şi a declarat de bunăvoie autorităților despre legătura lui cu 
serviciul de spionaj străin. 

În cazul când făptuitorul, racolat de serviciul de spionaj străin pentru în- 
făptuirea unei activități dușmănoase împotriva Republicii Moldova, a săvârşit 
unele acţiuni pentru realizarea însărcinării primite, şi apoi a declarat de bu- 
năvoie autorităților despre legătura lui cu serviciul de spionaj străin vom fi 
în prezenţa infracțiunii prevăzute de art. 337 din CP al RM, iar declaraţia de 
bunăvoie autorităților despre legătura lui cu serviciul de spionaj străin va fi 
recunoscută de organele judiciare ca circumstanţe atenuante. 


$2. Spionajul 


Legea penală (art. 338 din CP al RM) defineşte spionajul ca transmiterea, 
precum şi sustragerea sau culegerea de informaţii ce constituie secret de stat în 
scopul transmiterii lor unui stat străin, unei organizații străine sau agenturii 
lor, precum şi transmiterea sau culegerea, din însărcinarea serviciului de spio- 
naj străin, a altor informaţii pentru a fi folosite în dauna intereselor Republicii 
Moldova, dacă spionajul este săvârșit de un cetăţean străin sau de un apatrid. 

Secretul de stat reprezintă o valoare socială de mare însemnătate, de a 
cărei ocrotire depinde siguranţa statului. Apărarea secretului de stat se reali- 
zează prin multiple măsuri, în cadrul cărora un loc important îl ocupă cele de 
drept penal. 

Obiectul juridic special al infracţiunii de spionaj îl constituie relaţiile 
sociale cu privire la securitatea externă a ţării, precum şi inviolabilitatea teri- 
torială, securitatea de stat şi capacitatea de apărare a Republicii Moldova. 

Obiectul imaterial al spionajului, într-un caz, îl reprezintă informaţiile ce 


constituie secret de stat, iar în alt caz, alte informații. 


Astfel, infracțiunea de spionaj constă din două direcţii de atentare: 


a) 


b) 


acţiuni de transmitere, precum şi sustragere sau culegere de informaţii 
ce constituie secret de stat, în scopul transmiterii lor unui stat străin, 
unei organizaţii străine sau agenturii lor; 

transmiterea sau culegerea, din însărcinarea serviciului de spionaj 
străin, a altor informaţii pentru a fi folosite în dauna intereselor Repu- 
blicii Moldova. 


Conform art. 2 al Legii Republicii Moldova cu privire la secretul de stat 
adoptate de Parlamentul Republicii Moldova la 17.05.19942, secretul de stat 
îl constituie informaţiile protejate de stat în domeniul activității lui militare, 


economice, tehnico-ştiinţifice, de politică externă, de recunoaştere, de contra- 


informaţii şi operative de investigaţii, a căror răspândire, divulgare, pierdere, 


sustragere sau distrugere pot periclita securitatea Republicii Moldova. 


Drept secret de stat pot fi considerate următoarele informaţii: 


l. 


din domeniul militar privind: a) conţinutul planurilor strategice şi ope- 
rative de asigurare a securității Republicii Moldova; b) direcţiile de dez- 
voltare şi elaborare de noi armamente şi tehnică militară, tipurile, rezer- 
vele şi locul de păstrare ale acestora; c) caracteristica tactico-tehnică şi 
posibilităţile de aplicare în luptă a modelelor de armament și de tehnică 
militară, proprietăţile sau tehnologiile producerii unor substanțe explo- 
zive cu destinaţie de luptă; d) dislocarea, destinaţia, gradul de apărare 
a obiectelor cu regim special şi de importanţă deosebită, proiectarea 
şi construirea lor; e) dislocarea, structura organizatorică, dotarea cu 
armament şi efectivul Forţelor Armate; 

din domeniul economiei, ştiinţei şi tehnicii privind: a) conţinutul pla- 
nurilor de pregătire a Republicii Moldova pentru eventualele acţiuni 
militare, potenţialul de mobilizare a industriei pentru producerea 
armamentului şi tehnicii militare, volumul livrărilor şi rezervele de 
materie primă şi materiale strategice, amplasarea şi volumul rezervelor 
materiale de stat; b) volumul şi planurile de producere (în expresia va- 
lorică sau naturală) a armamentului, tehnicii militare şi a altei producții 
de apărare, capacităţile existente de producere a acestora şi sporirea lor, 
legăturile de cooperare ale întreprinderilor, autorii sau producătorii 
armamentului, tehnicii militare şi altei producţii de apărare; c) cerce- 





2 Monitorul Oficial al Republicii Moldova, nr. 2, 1994. 

tările ştiinţifice, lucrările experimentale de construcție şi de proiectare, 
tehnologiile de mare importanţă pentru apărarea sau economia ţării, 
care determină asigurarea securităţii ei; d) forțele şi mijloacele apărării 
civile, dislocarea, destinaţia și gradul de apărare a obiectelor gestiunii 
administrative, asigurarea securităţii populaţiei; 

din domeniul politicii externe şi economiei privind: activitatea de poli- 
tică externă, relaţiile economice externe (comerciale, creditare şi valu- 
tare) ale Republicii Moldova, a căror răspândire înainte de vreme poate 
pune în pericol interesele țării; 

din domeniul activităţii de recunoaştere, de contrainformaţii şi ope- 
rative de investigaţii privind: a) forţele, mijloacele, sursele, metodele, 
planurile şi rezultatele activităţii de recunoaştere, de contrainformaţii 
şi operative de investigaţii, precum și datele despre finanțarea acestei 
activități, care dezvăluie informaţiile enumerate; b) persoanele care 
colaborează sau au colaborat confidenţial cu organele care desfășoară 
activitate de recunoaştere, de contrainformaţii şi operativă de investiga- 
ţii; c) sistemul de comunicație guvernamentală şi alte tipuri de legătură 
specială, cifrurile de stat, metodele şi mijloacele de analiză a lor; d) me- 
todele şi mijloacele de protecție a informaţiei secrete; e) programele de 
stat şi acțiunile în domeniul apărării secretului de stat. 


Alte informaţii, indicate în art. 338 din CP al RM, sunt orice informaţii cu 


caracter secret, care pot fi folosite în detrimentul intereselor Republicii Moldo- 


va, cu excepția acelora care constituie secrete de stat sau militare. 


Latura obiectivă a intracţiunii de spionaj se realizează prin acţiuni de 


transmitere, precum şi sustragere sau culegere de informaţii ce constituie 


secret de stat, în scopul transmiterii lor unui stat străin, unei organizații străi- 


ne sau agenturii lor, precum şi transmiterea sau culegerea, din însărcinarea 


serviciului de spionaj străin, a altor informaţii pentru a fi folosite în dauna 


intereselor Republicii Moldova. 


Astfel, infracțiunea de spionaj se poate realiza prin următoarele acţiuni: 


a) 
b) 


c) 


acţiuni de transmitere a informaţiilor ce constituie secret de stat sau a al- 
tor informaţii unui stat străin, unei organizaţii străine sau agenturii lor; 
acţiuni de sustragere a informaţiilor ce constituie secret de stat sau a al- 
tor informaţii unui stat străin, unei organizaţii străine sau agenturii lor. 
acţiuni de culegere a informaţiilor ce constituie secret de stat sau a altor 
informaţii unui stat străin, unei organizaţii străine sau agenturii lor. 


Prin transmiterea informaţiilor ce constituie secret de stat sau a altor in- 


formaţii unui stat străin, unei organizaţii străine sau agenturii lor se înțelege 

comunicarea unor asemenea informaţii, prin orice metodă, unui stat străin, 
unei organizaţii străine sau agenturii lor. Comunicarea acestor informaţii se 
poate realiza verbal, în scris, prin intermediari, cu folosirea de ascunzişuri, 
radioului etc. 

Prin sustragerea informaţiilor ce constituie secret de stat sau a altor in- 
formaţii unui stat străin, unei organizații străine sau agenturii lor se înţelege 
luarea ilegală a unor asemenea informaţii, prin orice metodă, cu scopul trans- 
miterii lor unui stat străin, unei organizaţii străine sau agenturii lor. Sustra- 
gerea acestor informaţii poate fi deschisă sau pe ascuns, cu aplicarea violenţei 
sau prin înşelăciune etc. 

Prin culegerea de informaţii ce constituie secret de stat sau a altor in- 
formaţii unui stat străin, unei organizații străine sau agenturii lor se înţelege 
colectarea sau adunarea unor asemenea informaţii, prin orice metodă, cu sco- 
pul transmiterii lor unui stat străin, unei organizaţii străine sau agenturii lor. 
Culegerea acestor informaţii se poate realiza prin audierea sau intervievarea 
oamenilor ce posedă asemenea informaţii, supravegherea obiectelor ce consti- 
tuie secrete de stat, interceptarea telefonică, deschiderea corespondenţei etc. 

Această infracţiune este o infracţiune formală şi se consideră consumată 
din momentul în care secretul de stat a devenit cunoscut unui stat străin, unei 
organizaţii străine sau reprezentanților lor. În cazul în care informaţia n-a 
ajuns la cunoştinţa unui stat străin, unei organizaţii străine sau reprezentanţi- 
lor lor, independent de voinţa făptuitorului, vom fi în prezenţa unei tentative 
de infracţiune. 

Latura subiectivă a infracţiunii se manifestă prin intenţie directă: săvâr- 
şind acţiuni de transmitere, precum şi sustragere sau culegere de informaţii ce 
constituie secret de stat, precum şi transmiterea sau culegerea, din însărcina- 
rea serviciului de spionaj străin, a altor informaţii, făptuitorul urmăreşte un 
scop special, şi anume: scopul transmiterii lor unui stat străin, unei organizații 
străine sau agenturii lor, fapt care duce la suprimarea sau ştirbirea, cauzarea 
unor daune suveranităţii, inviolabilităţii teritoriale sau a securităţii de stat şi a 
capacităţii de apărare a Republicii Moldova. 

Subiectul infracţiunii de spionaj este special: persoana fizică responsabi- 
lă, care a atins la momentul săvârșirii infracţiunii vârsta de 16 ani şi nu este 
cetățean al Republicii Moldova. Calitatea specială cerută subiectului acestei 
infracţiuni trebuie să existe la momentul săvârşirii infracțiunii: dacă la mo- 
mentul săvârșirii infracțiunii, făptuitorul şi-a căpătat legal cetăţenia Republi- 
cii Moldova, el va putea fi tras la răspunderea penală conform art. 337 din CP 
al RM, şi nu conform art. 338 din CP al RM. 

Secţiunea a III-a. INFRACŢIUNI CE ATENTEAZĂ LA LEGITIMITATEA 
ORGANELOR DE STAT 


$1. Uzurparea puterii de stat 


Legea penală (art. 339 din CP al RM) incriminează acțiunile săvârşite în 
scopul uzurpării sau menţinerii forțate a puterii de stat cu încălcarea prevede- 
rilor Constituţiei Republicii Moldova. 

În conformitate cu alin. (1) din art. 2 al Constituţiei Republicii Moldova, nici 
o persoană, nici o parte din popor, nici un grup social, nici un partid politic sau 
o altă formaţiune obştească nu poate exercita puterea de stat în nume propriu. 
Uzurparea puterii de stat constituie cea mai gravă crimă împotriva poporului. 

Obiectul juridic special al infracţiunii de uzurpare a puterii de stat îl con- 
stituie relaţiile sociale cu privire la legitimitatea organelor de stat. 

Ca obiect juridic special secundar al infracţiunii de uzurpare a puterii de 
stat poate servi, în anumite circumstanţe, relaţiile sociale cu privire la viaţa şi 
sănătatea persoanei, proprietate etc. 

Latura obiectivă a infracțiunii de uzurpare a puterii de stat se realizează 
prin acțiuni de uzurpare sau menţinere forțată a puterii de stat cu încălcarea 
prevederilor Constituţiei Republicii Moldova. 

Uzurparea puterii de stat înseamnă acapararea puterii de stat în mod ilicit 
şi supunerea, subordonarea ei ilegală unui anumit subiect, altul decât poporul 
şi statul. Uzurparea puterii de stat, în sensul art. 339 din CP al RM, se mani- 
festă în mod forţat, şi anume prin înlăturarea forțată, ilegală de la putere a 
persoanelor însărcinate cu atribuţii ale puterii de stat (reprezentanţilor puterii 
de stat) sau însușirea forțată, samavolnică a acestor atribuţii de stat de către o 
persoană, o parte din popor, un grup social, un partid politic sau o altă forma- 
ţiune obştească. 

Menţinerea forțată a puterii de stat se realizează prin continuarea forțată de 
menţinere a atribuţiilor puterii de stat, contrar prevederilor Constituţiei Repu- 
blicii Moldova, de către persoanele care în trecut aveau aceste atribuţii, însă au 
fost private de ele în mod legal, conform Constituţiei Republicii Moldova. 

Reprezentanţii puterii de stat sunt acele persoane cu funcție de răspunde- 
re, care au, în baza Constituţiei sau a unor legi organice, atribuţii de stat în pri- 
vinţa unui cerc nelimitat de persoane sau oricăror întreprinderi, organizaţii şi 
instituţii de pe întreg teritoriul Republicii Moldova sau în limitele unor unităţi 
teritoriale. Reprezentanţi ai puterii de stat sunt persoanele cu înaltă funcţie de 
răspundere, demnitarii de stat, cum ar fi: Preşedintele țării, Prim-ministrul şi 
membrii Guvernului, deputaţii, primarii, judecătorii, procurorii etc. 

Uzurparea sau menţinerea puterii de stat, prevăzută de art. 339 din CP al 
RM are un indiciu esenţial, care indică gradul sporit de pericol social al faptei, 
şi anume aceea că se realizează cu aplicarea forţei, violenţei fizice sau psihice. 

Infracţiunea analizată este o infracțiune formală şi se consideră consuma- 
tă din momentul comiterii acţiunii prejudiciabile. 

Latura subiectivă a infracţiunii se manifestă prin intenţie directă: săvâr- 
şind acţiuni de uzurpare sau de menţinere forțată a puterii de stat cu încălca- 
rea prevederilor Constituţiei Republicii Moldova, făptuitorul înțelege caracte- 
rul prejudiciabil al acţiunilor sale: că atentează la legalitatea organelor de stat şi 
doreşte săvârşirea acestor fapte, urmărind un scop special, şi anume uzurparea 
sau menţinerea puterii de stat. 

Dacă acest scop special lipseşte, nu vom fi în prezenţa unei infracţiuni de 
uzurpare a puterii de stat, ci, eventual, în prezenţa unei alte infracțiuni. 

Subiectul infracţiunii de uzurpare a puterii de stat este general: persoana fizi- 
că responsabilă, care a atins la momentul săvârşirii infracțiunii vârsta de 16 ani. 

Alin. (2) al art. 339 din CP al RM prevede circumstanţele agravante ale in- 
fracțiunii de uzurpare a puterii de stat, şi anume acele acţiuni care au provocat: 
a) schimbarea prin violenţă a orânduirii constituționale a Republicii Moldova; 
b) decesul unei persoane; c) alte urmări grave. 

Prin schimbarea prin violență a orânduirii constituționale a Republicii 
Moldova se înţeleg orice acţiuni, săvârşite contrar voinței poporului exprimate 
prin Constituţie, şi care se manifestă şi se realizează cu aplicarea violenţei fizi- 
ce sau psihice, având scopul de a schimba orânduirea constituțională a Repu- 
blicii Moldova. Ea presupune schimbarea orânduirii constituționale total sau 
parţial, desființarea sau introducerea neconstituțională a unor noi institute în 
sistemul puterii de stat, în organizarea de stat etc. 

În cazul în care acţiunile de uzurpare sau de menţinere forțată a puterii de 
stat cu încălcarea prevederilor Constituţiei Republicii Moldova sau săvârşirea 
acţiunilor de schimbare prin violenţă a orânduirii constituționale a Republicii 
Moldova au provocat decesul unei persoane, acțiunile făptuitorului vor fi cali- 
ficate conform lit. b) din alin. (2) al art. 339 din CP al RM. 

Prin alte urmări grave, în sensul lit. c) din alin. (2) al art. 339 din CP al 
RM, se înţelege cauzarea din imprudenţă a vătămărilor grave ale integrității 
corporale sau sănătăţii, cauzarea de daune materiale în proporții mari sau 
deosebit de mari etc. 

$2. Rebeliunea armată 


Legea penală (art. 340 din CP al RM) incriminează rebeliunea armată ca 
organizarea sau conducerea unei rebeliuni armate, precum şi participarea la 
ea, în scopul răsturnării sau schimbării prin violenţă a orânduirii constituţio- 
nale ori în scopul violării integrităţii teritoriale a Republicii Moldova. 

Rebeliunea armată reprezintă o răscoală locală a unui grup de oameni 
înarmaţi, organizată şi pornită în scopul răsturnării sau schimbării prin vio- 
lenţă a orânduirii constituţionale ori violării integrităţii teritoriale a Republicii 
Moldova. 

Rebeliunea armată, astfel, reprezintă izvorul unui război civil în întreaga ţară 
sau într-un teritoriu anume. Pericolul social al rebeliunii armate constă în aceea 
că ea este însoțită de aplicarea violenţei armate, omoruri, pogromuri, incendii, 
explozii și de nimicirea proprietăţii, duce la nimicirea în masă nu numai a apără- 
torilor orânduirii constituționale, ci şi maselor largi de oameni civili, pașnici. 

Obiectul juridic special al rebeliunii armate îl constituie relaţiile sociale 
cu privire la legitimitatea organelor de stat, orânduirea constituțională ori in- 
tegritatea teritorială a Republicii Moldova. 

Latura obiectivă a rebeliunii armate se realizează prin acţiuni de orga- 
nizare sau conducere a unei rebeliuni armate, precum şi participarea la ea, în 
scopul răsturnării sau schimbării prin violenţă a orânduirii constituționale ori 
în scopul violării integrităţii teritoriale a Republicii Moldova. 

Organizarea unei rebeliuni armate constă în activitatea uneia sau mai 
multor persoane în vederea formării unei asociaţii criminale (unui grup mare 
de oameni), în formă de una sau mai multe formaţiuni înarmate, pentru duce- 
rea acțiunilor militare împotriva Forțelor Armate ale Republicii Moldova, în 
scopul răsturnării sau schimbării prin violenţă a orânduirii constituționale ori 
violării integrităţii teritoriale a Republicii Moldova. 

Conducerea unei rebeliuni armate constă în dirijarea activităţii asociaţiei 
criminale (unui grup mare de oameni), în formă de una sau mai multe forma- 
ţiuni înarmate şi a acţiunilor militare a acestor formaţiuni împotriva Forţelor 
Armate ale Republicii Moldova, în scopul răsturnării sau schimbării prin 
violență a orânduirii constituţionale ori violării integrităţii teritoriale a Repu- 
blicii Moldova. Conducerea rebeliunii armate mai poate consta în elaborarea 
de planuri de atacare a Forţelor Armate legale, de ocupare a edificiilor de stat 
sau de distrugere a lor, de aplicare a violenţei față de reprezentanţii puterii de 
stat etc. Conducerea poate fi realizată nemijlocit, prin intermediar, prin darea 
de ordine, dispoziţii, verbal, prin documente scrise, prin radio, telegraf, con- 
vorbiri telefonice etc. 

Participarea la rebeliunea armată constă în opunerea de rezistență orga- 
nelor legale ale puterii de stat, participarea activă în aplicarea violenţei față de 
reprezentanţii puterii de stat sau alte persoane, în ocuparea forțată, cu aplica- 
rea armelor, a edificiilor guvernamentale, a punctelor de legătură, de transmi- 
siuni, a căilor de comunicaţie, a organelor mass-media etc. toate aceste acțiuni 
fiind săvârşite în scopul răsturnării sau schimbării prin violență a orânduirii 
constituţionale ori violării integrităţii teritoriale a Republicii Moldova. 

Integritatea teritorială a Republicii Moldova constă în indivizibilitatea 
şi inalienabilitatea teritoriului ei. Violarea integrităţii teritoriale a Republicii 
Moldova poate fi realizată prin dezmembrarea forțată a teritoriului ei, separa- 
rea forțată a unor teritorii, regiuni ale ei. 

Orice activităţi de aplicare a violenţei cu excepţia omorurilor intenționate, 
de distrugere a proprietăţii în procesul rebeliunii armate, se află sub incidența 
art. 340 din CP al RM, fără a fi necesară calificarea lor suplimentară conform 
altor articole ale Codului penal. 

Infracţiunea de rebeliune armată este o infracțiune formală şi se consideră 
consumată din momentul săvârşirii acţiunilor indicate în dispoziţia art. 340 
din CP al RM: organizarea sau conducerea unei rebeliuni armate, precum şi 
participarea la ea, în scopul răsturnării sau schimbării prin violență a orân- 
duirii constituționale ori în scopul violării integrității teritoriale a Republicii 
Moldova. Survenirea urmărilor prejudiciabile în scopul cărora se săvârşeşte 
rebeliunea armată nu are relevanţă la calificarea infracțiunii, ele putând in- 
fluenţa la individualizarea pedepsei. 

Latura subiectivă a infracţiunii se manifestă prin intenţie directă: săvâr- 
şind acțiuni de organizare sau conducere a unei rebeliuni armate, precum şi 
participând la rebeliunea armată, făptuitorul înțelege caracterul prejudiciabil 
al acțiunilor sale: că atentează la legalitatea organelor de stat, la orânduirea 
constituţională ori integritatea teritorială a Republicii Moldova şi doreşte să- 
vârşirea acestor fapte, urmărind un scop special, şi anume răsturnarea sau 
schimbarea prin violenţă a orânduirii constituționale ori violarea integrității 
teritoriale a Republicii Moldova. 

Dacă acest scop special lipseşte, nu vom fi în prezenţa unei infracţiuni de 
rebeliune armată, ci, eventual, în prezenţa unei alte infracţiuni. 

Subiectul infracţiunii rebeliunii armate este general: persoana fizică res- 
ponsabilă, care a atins la momentul săvârşirii infracţiunii vârsta de 16 ani. 

83. Chemările la răsturnarea sau schimbarea prin violență 
a orânduirii constituţionale a Republicii Moldova 


Legea penală (art. 341 din CP al RM) incriminează chemările publice la 
răsturnarea sau schimbarea prin violență a orânduirii constituţionale ori la 
violarea integrităţii teritoriale a Republicii Moldova, precum şi difuzarea prin 
diferite forme, în acest scop, de materiale cu asemenea chemări. 

Obiectul juridic special al infracțiunii de chemare la răsturnarea sau 
schimbarea prin violenţă a orânduirii constituţionale a Republicii Moldova îl 
constituie relaţiile sociale cu privire la legitimitatea organelor de stat, orândui- 
rea constituţională ori integritatea teritorială a Republicii Moldova. 

Latura obiectivă a infracţiunii analizate se realizează prin următoarele 
acțiuni alternative: 

1.  chemări publice la răsturnarea sau schimbarea prin violență a orândui- 

rii constituţionale a Republicii Moldova; 

2.  chemări publice la violarea integrităţii teritoriale a Republicii Moldova. 

Chemarea se consideră publică în cazul în care este adresată nemijlocit 
unui număr mare, neconcret de persoane, de regulă în formă verbală, însă 
poate fi efectuată şi în formă scrisă. Publicitatea constă în faptul că aceste che- 
mări sunt adresate verbal (sau în scris), deschis, insistent unor mase de oameni 
la adunări, mitinguri, conferinţe etc. şi au caracter şi conținut care ar instiga 
masele de oameni la răsturnarea sau schimbarea prin violenţă a orânduirii 
constituţionale sau la violarea integrităţii teritoriale a Republicii Moldova. 

În art. 341 din CPal RM, legiuitorul, în afară de forma generală, publică a 
chemărilor la răsturnarea sau schimbarea prin violenţă a orânduirii constitu- 
ţionale ori la violarea integrităţii teritoriale a Republicii Moldova, mai indică 
şi alte forme speciale de realizare a acestor chemări: difuzarea, prin diferite 
forme, de materiale cu asemenea chemări. 

Difuzarea, prin diferite forme, de materiale cu chemări la răsturnarea sau 
schimbarea prin violenţă a orânduirii constituţionale ori la violarea integri- 
tăţii teritoriale a Republicii Moldova poate fi realizată prin difuzarea acestor 
chemări prin intermediul televiziunii sau radioului, răspândirii de foi volante, 
broşuri, pliante, manifeste, anunţuri, declaraţii, înregistrări de magnetofon, 
video şi audio casete, CD-uri, pe paginile de internet etc. 

Această infracţiune este o infracţiune formală şi se consumă din momen- 
tul săvârşirii acțiunilor indicate în dispoziţia alin. (1) al art. 341 din CP al 
RM: lansarea chemărilor publice la răsturnarea sau schimbarea prin violență 
a orânduirii constituţionale ori la violarea integrității teritoriale a Republicii 

Moldova, precum şi din momentul difuzării, prin diferite forme, în acest scop, 
de materiale cu asemenea chemări. 

Cu toate că infracțiunea prevăzută de art. 341 din CP al RM se aseamă- 
nă cu instigarea la săvârşirea infracțiunii prevăzute de lit. a) din alin. Q2) al 
art. 339 sau art. 340 din CP al RM, deosebirea dintre aceste infracțiuni constă 
în faptul că chemările lansate în cazul art. 341 din CP al RM sunt adresate 
unui grup, unei mase neconcrete de oameni, pe când în celelalte cazuri, insti- 
gatorul determină la săvârşirea unor asemenea infracțiuni persoane concrete. 

Latura subiectivă a infracțiunii se manifestă prin intenţie directă: lansând 
chemările publice la răsturnarea sau schimbarea prin violență a orânduirii con- 
stituționale ori la violarea integrităţii teritoriale a Republicii Moldova, precum 
şi difuzând prin diferite forme, în acest scop, materiale cu asemenea chemări, 
făptuitorul înţelege caracterul prejudiciabil al acțiunilor sale: că atentează la 
legitimitatea organelor de stat, la orânduirea constituţională ori integritatea 
teritorială a Republicii Moldova, şi doreşte săvârşirea acestor fapte, urmărind 
un scop special, şi anume răsturnarea sau schimbarea prin violenţă a orânduirii 
constituționale ori violarea integrităţii teritoriale a Republicii Moldova. 

Dacă acest scop special lipseşte (de exemplu, persoana îşi exprimă poziţia 
personală, părerea cu privire la schimbarea orânduirii constituționale ori in- 
tegrităţii teritoriale a Republicii Moldova, fără a chema persoane concrete sau 
mase de oameni la aplicarea violenţei în aceste scopuri), nu vom fi în prezenţa 
unei infracțiuni prevăzute de art. 341 din CP al RM. 

Subiectul infracţiunii analizate este general: persoana fizică responsabilă, 
care a atins la momentul săvârşirii infracțiunii vârsta de 16 ani. 

Alin. (2) al art. 341 din CP al RM prevede circumstanţele agravante ale in- 
fracțiunii, şi anume săvârşirea acţiunilor prevăzute de alin. (1) al art. 341 din 
CP alRM:a) repetat; b) de două sau mai multe persoane, iar alin. (3) alart. 341 
din CP al RM prevede circumstanţele deosebit de agravante ale infracţiunii, şi 
anume săvârşirea acţiunilor prevăzute de alin. (1) şi (2) ale art. 341 din CP al 
RM din însărcinarea unei organizaţii străine sau a reprezentanţilor ei. 

Toate noțiunile care desemnează agravantele sus-menţionate au fost ana- 
lizate anterior. 

Secţiunea a IV-a. INFRACŢIUNI CE ATENTEAZĂ LA VIAȚA 
ȘI SĂNĂTATEA ÎNALŢILOR DEMNITARI DE STAT 


$1. Atentarea la viața Preşedintelui Republicii Moldova, 
a Preşedintelui Parlamentului sau a Prim-ministrului 


Legea penală (art. 342 din CP al RM) incriminează atentarea la viața Pre- 
şedintelui Republicii Moldova, a Preşedintelui Parlamentului sau a Prim-mi- 
nistrului, săvârşită în scopul sistării activităţii lor de stat sau a altei activități 
politice ori din răzbunare pentru asemenea activitate. 

Obiectul juridic special al acestei infracțiunii este multiplu: în primul 
rând, infracţiunea atentează la relațiile sociale cu privire la activitatea politică, 
la direcţiile, principiile şi linia politică a Preşedintelui Republicii Moldova, a 
Preşedintelui Parlamentului sau a Prim-ministrului, iar, în al doilea rând, la 
relaţiile sociale cu privire la viaţa şi sănătatea Preşedintelui Republicii Moldo- 
va, a Preşedintelui Parlamentului sau a Prim-ministrului. 

Infracţiunea analizată are un obiect material — corpul persoanei asupra 
căreia a fost săvârşită atentarea. 

Latura obiectivă a infracţiunii analizate se realizează prin acţiuni de aten- 
tare la viața Preşedintelui Republicii Moldova, a Preşedintelui Parlamentului 
sau a Prim-ministrului sau prin omorul intenţionat al uneia dintre aceste per- 
soane sau tuturor acestor persoane. 

Atentarea la viaţa Preşedintelui Republicii Moldova, a Preşedintelui Par- 
lamentului sau a Prim-ministrului este o infracțiune formală şi se consideră 
infracţiune consumată din momentul când făptuitorul a atentat la viaţa lor, 
indiferent de faptul dacă a reuşit să atingă scopul scontat sau nu, din motive 
independente de voința sa. 

Lipsirea de viaţă a Preşedintelui Republicii Moldova, a Preşedintelui Par- 
lamentului sau a Prim-ministrului, săvârşită în scopurile prevăzute la art. 342 
din CP al RM, nu va duce la calificarea faptei, suplimentar, conform art. 145 
din CP al RM, însă de aceasta se va ţine cont la individualizarea pedepsei făp- 
tuitorului. 

Latura subiectivă a infracţiunii se manifestă prin intenţie directă: săvâr- 
şind acţiunile indicate în art. 342 din CP al RM, făptuitorul înţelege caracterul 
prejudiciabil al acțiunilor sale: că atentează la viaţa Preşedintelui Republicii 
Moldova, a Preşedintelui Parlamentului sau a Prim-ministrului, şi doreşte 
săvârşirea acestor fapte, urmărind un scop special, şi anume omorul acestor 
persoane în scopul sistării activităţii lor de stat sau a altei activități politice ori 
din răzbunare pentru asemenea activitate. 


684 DREPT PENAL. PARTEA SPECIALĂ 





Dacă acest scop special lipseşte (de exemplu, făptuitorul săvârşeşte omorul 
Preşedintelui Republicii Moldova, a Preşedintelui Parlamentului sau a Prim- 
ministrului din alte motive sau cu alte scopuri, cum ar fi motivul ostilității 
personale, gelozia etc.), nu vom fi în prezenţa unei infracţiuni prevăzute de 
art. 342 din CP al RM, iar acțiunile făptuitorului vor fi calificate conform 
art. 145 din CPalRM. 

Subiectul infracţiunii analizate este general: persoana fizică responsabilă, 
care a atins la momentul săvârşirii infracțiunii vârsta de 14 ani. 


Secţiunea a V-a. INFRACŢIUNI CE ATENTEAZĂ LA SECURITATEA 
ECONOMICĂ ȘI CAPACITATEA DE APĂRARE 
A ȚĂRII 


$1. Diversiunea 


Legea penală (art. 343 din CP al RM) defineşte diversiunea ca săvârșirea, 
în scopul slăbirii bazei economice şi a capacităţii de apărare a ţării, a unor 
explozii, incendieri sau a altor acţiuni îndreptate spre exterminarea în masă 
a oamenilor, spre vătămarea integrității corporale sau a sănătății mai multor 
persoane, spre distrugerea sau deteriorarea întreprinderilor, clădirilor, căilor 
şi mijloacelor de comunicaţie, a mijloacelor de telecomunicaţii ori a altor 
bunuri de stat sau obşteşti, precum şi provocarea, în aceleaşi scopuri, a unor 
otrăviri sau răspândirea unor epidemii sau epizootii. 

Obiectul juridic special al diversiunii îl constituie relaţiile sociale cu pri- 
vire la securitatea economică şi capacitatea de apărare a țării. 

Securitatea economică a țării constituie starea de protecţie a intereselor 
vitale importante ale statului în sfera economică. 

Ca obiect juridic special secundar al diversiunii poate servi, în anumite 
circumstanţe, relaţiile sociale cu privire la viața şi sănătatea persoanei, integri- 
tatea bunurilor, mediul înconjurător etc. 

Infracţiunea analizată poate avea şi un obiect material, cum ar fi, de exem- 
plu, corpul persoanei, în cazul vătămării integrității corporale sau a sănătăţii 
sau survenirii decesului persoanei, sau bunurile, în cazul distrugerii sau dete- 
riorării lor etc. Referindu-se la bunurile care pot constitui obiectul material al 
infracțiunii, art. 343 din CP al RM enumeră întreprinderile, clădirile, căile şi 
mijloacele de comunicaţie, mijloacele de telecomunicaţii ori alte bunuri de stat 
sau obşteşti. Enumerarea pe care o conţine textul legii nu are un caracter limi- 
tativ. Aceasta rezultă din expresia “ ori alte bunuri de stat sau obşteşti”, folosită 

de legiuitor tocmai pentru a sublinia caracterul exemplificativ al enumerării. 
Totuşi, din dispoziţia art. 343 din CP al RM se desprinde ideea că obiectul 
material al actelor de diversiune nu-l pot constitui decât bunurile şi obiecti- 
vele de mare însemnătate (acestea pot fi poduri, staţii electrice, conducte de 
apă, depozite de alimente, de armament şi muniții etc.) Ca obiect material al 
diversiunii pot fi şi animalele: nimicirea animalelor este o formă specifică a 
diversiunii, deoarece ea este îndreptată spre subminarea agriculturii. Nu pot 
fi considerate ca obiect material al diversiunii bunurilor aflate în proprietatea 
privată, deoarece legiuitorul nu le-a inclus în lista obiectelor materiale ale di- 
versiunii, limitându-se doar la bunurile aflate în proprietate publică. 

Latura obiectivă a diversiunii se realizează prin acțiuni alternative: 
săvârşirea, în scopul slăbirii bazei economice şi a capacităţii de apărare a ţării, 
a unor explozii, incendieri sau a altor acțiuni îndreptate spre exterminarea în 
masă a oamenilor, spre vătămarea integrităţii corporale sau a sănătăţii mai 
multor persoane, spre distrugerea sau deteriorarea întreprinderilor, clădirilor, 
căilor și mijloacelor de comunicaţie, a mijloacelor de telecomunicații ori a altor 
bunuri de stat sau obşteşti, precum şi provocarea, în aceleaşi scopuri, a unor 
otrăviri sau răspândirea unor epidemii sau epizootii. 

Prin “alte acţiuni” se înțelege provocarea în aceleaşi scopuri a prăbuşirilor, 
avariilor, accidentelor, folosirea maşinilor şi instrumentelor de distrugere şi de- 
teriorare a bunurilor, dispersarea materialelor radioactive în anumite locuri etc. 

Exterminarea în masă a oamenilor constă în nimicirea unor mase de 
oameni. Spre deosebire de infracțiunea de omor intenţionat, prevăzută de 
art. 145 din CP al RM, unde acţiunile făptuitorului sunt îndreptate spre omorul 
uneia sau mai multor persoane concrete, exterminarea în masă a oamenilor este 
îndreptată spre nimicirea unui număr mare, nelimitat, neconcret de oameni. 

Rezultatul acţiunilor diversioniştilor poate fi şi vătămarea integrităţii cor- 
porale sau a sănătății mai multor persoane (se are în vedere vătămări uşoare, 
medii sau grave). Ca şi la exterminarea în masă a oamenilor, aceste fapte sunt 
îndreptate spre vătămarea integrității corporale sau a sănătății unui număr 
mare, nelimitat, neconcret de oameni. 

În cazurile enumerate infracţiunea este o infracțiune formală se consumă 
din momentul săvârșirii unor explozii, incendieri sau a altor acțiuni îndreptate 
spre exterminarea în masă a oamenilor, spre vătămarea integrităţii corporale 
sau a sănătății mai multor persoane, fără ca să fie necesară survenirea urmă- 
rilor prejudiciabile: exterminarea în masă a oamenilor sau vătămarea integri- 
tății corporale sau a sănătății mai multor persoane. Survenirea acestor urmări 
va influenţa la individualizarea pedepsei făptuitorului. 

O altă formă de săvârşire a diversiunii o constituie săvârşirea, în scopul 
slăbirii bazei economice şi a capacităţii de apărare a ţării, a unor explozii, 
incendieri sau a altor acțiuni îndreptate spre distrugerea sau deteriorarea în- 
treprinderilor, clădirilor, căilor şi mijloacelor de comunicaţie, a mijloacelor de 
telecomunicaţii ori a altor bunuri de stat sau obşteşti. 

În acest caz infracţiunea este o infracțiune formală şi se consumă din mo- 
mentul săvârșirii unor explozii, incendieri sau al altor acțiuni îndreptate spre 
distrugerea sau deteriorarea întreprinderilor, clădirilor, căilor şi mijloacelor 
de comunicaţie, a mijloacelor de telecomunicaţii ori a altor bunuri de stat sau 
obşteşti, fără ca să fie necesară survenirea urmărilor prejudiciabile: distrugerea 
sau deteriorarea întreprinderilor, clădirilor, căilor şi mijloacelor de comunica- 
ţie, a mijloacelor de telecomunicaţii ori a altor bunuri de stat sau obşteşti. Sur- 
venirea acestor urmări va influenţa la individualizarea pedepsei făptuitorului. 

O altă formă de săvârşire a diversiunii o constituie provocarea, în scopul 
slăbirii bazei economice şi a capacităţii de apărare a ţării, a unor otrăviri sau 
răspândirea unor epidemii sau epizootii. 

Privitor la provocarea unor otrăviri, legiuitorul nu concretizează cine sau 
ce este supus otrăvirii. Poate fi otrăvită apa, produsele alimentare, animalele, 
oamenii. Totuşi, având în vedere conţinutul art. 343 din CP al RM, ca acte de 
diversiune prin provocarea unor otrăviri se poate de considerat otrăvirea doar 
a oamenilor. 

În acest caz infracțiunea este o infracțiune materială şi se consumă din 
momentul otrăvirii populaţiei. Otrăvirea populaţiei poate fi provocată prin 
consumarea apei, a alimentelor sau aerului otrăvit. În cazul otrăvirii apei, 
alimentelor sau aerului, în scopul otrăvirii populaţiei, fără ca rezultatul scon- 
tat să survină din cauze independente de voinţa făptuitorului (s-a depistat 
otrăvirea acestora la timp și s-au luat măsuri pentru dezintoxicarea lor sau 
avertizarea populaţiei de-a nu fi consumate), vom fi în prezenţa unei tentative 
la infracțiunea de diversiune. 

Totuşi, în cazul în care vor fi otrăvite alimentele sau apa, animalele în nu- 
măr mare, putem fi în prezenţa unei infracțiuni consumate de diversiune, în 
formele indicate mai sus. 

Prin otrăvire se înţelege starea provocată de substanţele toxice ce au nime- 
rit în organismul omului. 

Prin răspândirea unor epidemii se înţelege săvârşirea unor acţiuni care 
duc la îmbolnăvirea sau molipsirea oamenilor cu boli contagioase grave (aşa 
boli pot fi ciuma, holera etc.). 

Prin epidemii se înţelege un proces neîntrerupt de maladii, care se expri- 
mă prin răspândirea lor pe teritorii mari. 

Diversiunea în această formă este o infracţiune materială şi se consideră 
infracţiune consumată, din momentul molipsirii a două sau mai multor per- 
soane cu boli grave sau a maselor de oameni cu boli mai puţin grave. 

Prin răspândirea unor epizootii se înţelege săvârşirea unor acţiuni care 
duc la îmbolnăvirea animalelor cu boli infecțioase. Prin epizootii se înțelege 
răspândirea unor boli infecțioase în rândurile maselor de animale. Legiuitorul 
nu indică apartenenţa acestor animale, prin urmare ele pot aparţine atât sec- 
torului de stat, cât şi celui privat. 

În cazul dat, infracțiunea adoptă forma unei infracțiuni materiale şi se 
consideră consumată din momentul molipsirii animalelor cu boli infecțioase. 

Latura subiectivă a diversiunii se manifestă prin intenţie directă: săvâr- 
şind explozii, incendieri sau alte acțiuni îndreptate spre exterminarea în masă 
a oamenilor, spre vătămarea integrității corporale sau a sănătății mai multor 
persoane, spre distrugerea sau deteriorarea întreprinderilor, clădirilor, căilor 
şi mijloacelor de comunicaţie, a mijloacelor de telecomunicaţii ori a altor bu- 
nuri de stat sau obşteşti, precum şi provocând, în aceleași scopuri, otrăviri 
sau răspândirea unor epidemii sau epizootii, făptuitorul înţelege caracterul 
prejudiciabil al acțiunilor sale: că atentează la baza economică şi capacitatea de 
apărare a ţării, şi doreşte săvârşirea acestor fapte, urmărind un scop special, şi 
anume slăbirea bazei economice şi a capacităţii de apărare a ţării. 

Dacă acest scop special lipseşte, nu vom fi în prezenţa unei infracțiuni de 
diversiune, ci, eventual, în prezenţa unei alte infracțiuni (cum ar fi, de exemplu, 
distrugerea sau deteriorarea intenţionată a bunurilor (art. 197 din CP al RM). 

Subiectul diversiunii este general: persoana fizică responsabilă, care a 
atins la momentul săvârşirii infracțiunii vârsta de 16 ani. 


$2. Divulgarea secretului de stat 


Legea penală (art. 344 din CP al RM) incriminează divulgarea informaţii- 
lor ce constituie secret de stat de către o persoană căreia aceste informaţii i-au 
fost încredințate sau i-au devenit cunoscute în legătură cu serviciul sau munca 
sa, doar în cazul dacă aceste fapte nu constituie trădare de Patrie sau spionaj. 

Păstrarea cu stricteţe a documentelor sau datelor ce constituie secret de 
stat şi care nu trebuie să ajungă la cunoştinţa unor persoane neîndreptăţite 
să le cunoască este de cea mai mare însemnătate. Divulgarea unor asemenea 
secrete este acțiunea prin săvârşirea căreia poate fi pusă în pericol securitatea 
economică şi capacitatea de apărare a ţării. 

Obiectul juridic special al divulgării secretului de stat îl constituie relaţiile 
sociale cu privire la securitatea economică şi capacitatea de apărare a țării. 

Infracţiunea analizată are şi un obiect material. Acesta presupune un 
document ce constituie secret de stat. Dacă acţiunea făptuitorului nu se referă 
la un document, ci la anumite date ce constituie secret de stat, infracțiunea nu 
are obiect material. 

Latura obiectivă a divulgării secretului de stat se realizează prin acțiuni 
de divulgare a informaţiilor ce constituie secret de stat, de către o persoană 
căreia aceste informaţii i-au fost încredințate sau i-au devenit cunoscute în le- 
gătură cu serviciul sau munca sa, doar în cazul dacă aceste fapte nu constituie 
trădare de Patrie sau spionaj. 

Divulgarea secretului de stat constă în transmiterea de informaţii ce con- 
stituie secret de stat, aducerea la cunoştinţă a acestor informaţii unei persoane 
care nu are dreptul să le cunoască. 

Divulgarea secretului de stat poate fi realizată prin diferite mijloace: ver- 
bal sau scris, prin intermediul audio sau videoaparaturii, prin telefon, scrisori, 
prin transmiterea de documente, mostre sau alte obiecte ce constituie secret 
de stat etc. 

De asemenea, nu are relevanţă la calificarea infracțiunii dacă informaţiile 
ce conţin secret de stat au fost transmise integral sau parțial, nemijlocit sau prin 
mijlocitor. Divulgarea secretului de stat poate fi efectuată oricăror persoane, in- 
diferent de calitatea sau funcția ocupată, fiind suficient faptul ca acestea să nu fi 
avut dreptul de a cunoaşte documentele sau datele ce conţin secret de stat. 

Totuşi, în cazul în care divulgarea secretului de stat unui stat străin, 
unei organizații străine sau agenturii lor va fi în dauna intereselor Republicii 
Moldova, acțiunile făptuitorului nu vor constitui componența de infracțiune 
prevăzută de art. 344 din CP al RM, ci divulgarea secretului de stat unui stat 
străin, unei organizaţii străine sau agenturii lor va fi calificată ca infracțiune 
de trădare de Patrie, incriminată în art. 337 din CP al RM, sau, după caz, ca 
infracțiune de spionaj, prevăzută de art. 338 din CP al RM. 

Această infracţiune este o infracțiune formală şi se consideră consumată 
din momentul în care secretul de stat sau informaţiile ce conţin secret de stat 
au devenit cunoscute unei persoane care nu avea dreptul de a cunoaşte docu- 
mentele sau datele ce conţin secret de stat. 

În cazul în care informaţia n-a ajuns la cunoştinţa unei persoane care nu avea 
dreptul de a cunoaşte documentele sau datele ce conţin secret de stat, în cazul 
când infracțiunea este săvârşită cu intenţie, din cauze independente de voința 
făptuitorului, vom fi în prezența unei tentative de divulgare a secretului de stat. 

Latura subiectivă a infracţiunii de divulgare a secretului de stat se mani- 
festă prin intenţie directă sau indirectă ori din imprudenţă. 

În cazul săvârşirii infracțiunii cu intenţie, făptuitorul înţelege că divulgă 
date sau informaţii ce constituie secrete de stat unor persoane care nu aveau 
dreptul de a cunoaşte documentele sau datele ce conţin secret de stat şi doreşte 
sau admite aceasta. 

În cazul săvârșirii infracţiunii din imprudenţă (în ambele modalităţi ale 
sale: încrederea exagerată şi neglijențţa), făptuitorul înţelege că prin acţiunile 
sale poate divulga date sau informaţii ce constituie secrete de stat unor persoa- 
ne care nu aveau dreptul de a le cunoaşte, însă în mod uşuratic crede că aceste 
date nu vor ajunge la cunoştinţa acestor persoane (de exemplu, discută secrete 
de stat cu colegii săi în locurile publice, şi alte persoane din jur iau cunoştinţă 
de aceste secrete) sau nu înţelege că prin acţiunile sau inacţiunile sale poate 
divulga date sau informaţii ce constituie secrete de stat unor persoane care nu 
au dreptul de a le cunoaşte, deşi putea şi trebuia să ştie că prin acţiunile sau 
inacţiunile lui poate divulga date sau informaţii ce constituie secrete de stat 
(de exemplu, lasă pentru un timp, din greşeală, întru-un loc public, un docu- 
ment ce conţine secrete de stat, şi persoane care nu au dreptul de a le cunoaște 
iau cunoştinţă de aceste informaţii). 

Subiectul diversiunii este special: persoana fizică responsabilă, care a atins 
la momentul săvârșirii infracțiunii vârsta de 16 ani şi căreia aceste informaţii 
i-au fost încredințate sau i-au devenit cunoscute în legătură cu serviciul sau 
munca sa. Astfel, legiuitorul are în vedere că subiect al acestei infracțiuni este o 
persoană care are calitatea de funcționar. Poate fi vorba de un funcționar care 
are drept sarcină de serviciu deținerea unor documente sau date ce constituie 
secret de stat ori de un funcţionar care, datorită atribuţiilor sale de serviciu, 
vine numai în contact cu ele. Regulile şi modul de acces al persoanelor fizice şi 
juridice la documentele sau informaţiile ce constituie secret de stat sunt prevă- 
zute de Legea cu privire la secretul de stat. 

Alin. (2) al art. 344 din CP al RM incriminează divulgarea secretului de 
stat săvârşit în circumstanţe agravante, şi anume în cazul când această infrac- 
ţiune s-a soldat cu urmări grave. 

Urmări grave pot constitui zădărnicirea acțiunilor importante ale statu- 
lui, cauzarea de daune materiale în proporţii deosebit de mari, transmiterea 
datelor ce conţin secret de stat, de către persoanele care au luat cunoştinţă de 
aceste informații, unui stat străin, unei organizaţii străine sau agenturii lor, or- 
ganizaţiilor criminale, când aceasta generează redislocarea obiectelor secrete, 
a unităților militare sau reorganizarea producţiei secrete etc. 

$3. Pierderea documentelor ce conţin secrete de stat 


Legea penală (art. 345 din CP al RM) incriminează pierderea documente- 
lor ce conţin secrete de stat, precum şi a obiectelor datele despre care constituie 
secret de stat, de către o persoană căreia aceste documente sau obiecte i-au fost 
încredințate, dacă pierderea a fost un rezultat al încălcării regulilor stabilite de 
păstrare a documentelor sau obiectelor menţionate. 

Obiectul juridic special al infracţiunii de pierdere a documentelor ce con- 
ţin secrete de stat, precum şi a obiectelor datele despre care constituie secret de 
stat, îl constituie relaţiile sociale cu privire la securitatea economică şi capaci- 
tatea de apărare a ţării. 

Infracţiunea analizată are un obiect material. Acesta constă într-un 
document ce constituie secret de stat, precum şi obiectele datele despre care 
constituie secret de stat. 

Prin documente, în sensul larg al cuvântului, se înţelege acel obiect ma- 
terial care conţine informaţii în formă fixată și este special adaptat pentru 
transmiterea acestor informaţii în timp şi spaţiu. 

Documentul, ca purtător al unui secret de stat, trebuie să aibă numărul 
de înregistrare, indicaţia de uzură, ordine specială de păstrare şi eliberare etc. 
Fără aceste accesorii, el nu poate fi recunoscut ca document purtător de secrete 
de stat. 

Ca documente ce conţin secrete de stat pot fi considerate dispoziţii, în- 
drumare, instrucțiuni, rapoarte, ediţii, planuri, coduri, scheme, hărți etc. Do- 
cumentele ce conţin secrete de stat pot fi scrise de mână, culese la computer, 
multiplicate, în formă de audio şi videocasete, cărți etc. După conţinutul lor, 
documentele pot fi şi tehnico-ştiinţifice (articole, brevete, descrieri tehnice, 
dări de seamă, directive etc.). 

Ca obiecte datele despre care constituie secret de stat pot fi considerate 
aparate, mecanisme, mostre de arme şi muniții etc. 

Latura obiectivă a infracţiunii se realizează prin acţiuni sau inacțiuni de 
pierdere a documentelor ce conţin secrete de stat, precum şi a obiectelor datele 
despre care constituie secret de stat, de către o persoană căreia aceste documen- 
te sau obiecte i-au fost încredințate, dacă pierderea a fost un rezultat al încălcă- 
rii regulilor stabilite de păstrare a documentelor sau obiectelor menţionate. 

Astfel, latura obiectivă a infracţiunii constă din două modalități: 

a) Fapta (acţiunea sau inacțiunea) încălcării regulilor stabilite de păstrare 

a documentelor ce conţin secrete de stat, precum şi a obiectelor, datele 
despre care constituie secret de stat. 

b) Fapta (acţiunea sau inacţiunea) de pierdere a documentelor ce conţin 
secrete de stat precum şi a obiectelor, datele despre care constituie se- 
cret de stat. 

Pentru existența acestei componenţe de infracțiune este necesar să existe 
legătura cauzală între acțiunea sau inacţiunea de încălcare a regulilor stabilite de 
păstrare a documentelor ce conţin secrete de stat, precum şi a obiectelor datele 
despre care constituie secret de stat şi pierderea acestor documente sau obiecte. 

Infracţiunea este una materială, ea se consumă din momentul în care au 
fost pierdute documentele ce conţin secrete de stat sau obiectele datele despre 
care constituie secret de stat. 

Pierderea acestor documente sau obiecte poate avea loc în rezultatul ne- 
glijenţei, în timpul transportării lor sau scoaterii lor din locurile de păstrare 
ale lor. 

Încălcarea regulilor stabilite de păstrare a documentelor ce conţin secrete 
de stat, precum şi a obiectelor datele despre care constituie secret de stat poate 
să constea în faptul că funcţionarul a lăsat aceste documente sau obiecte în lo- 
curi nepermise, de unde ele au dispărut, au fost sustrase, luate de alte persoane 
din greşeală etc. Prin încălcarea regulilor stabilite de păstrare a documentelor 
ce conţin secrete de stat, precum şi a obiectelor datele despre care constituie 
secret de stat se înţelege ignorarea totală a cerinţelor stabilite de comportare 
privind aceste documente sau obiecte. 

Latura subiectivă a infracţiunii de pierdere a documentelor ce conțin 
secrete de stat se manifestă prin vinovăţie imprudentă (în ambele tipuri: în- 
credere exagerată şi neglijență), deoarece făptuitorul înţelege că prin acţiunile 
sau inacțiunile sale poate pierde documentele ce conțin secrete de stat sau 
obiectele datele despre care constituie secret de stat, însă în mod uşuratic crede 
că acestea nu se vor pierde sau nu înțelege că prin acţiunile sau inacţiunile sale 
poate pierde documentele ce conţin secrete de stat sau obiectele datele despre 
care constituie secret de stat, deşi putea şi trebuia să înțeleagă şi să prevadă că 
prin acțiunile sau inacţiunile lui le poate pierde. 

Subiectul infracţiunii este special: persoana fizică responsabilă, care a 
atins la momentul săvârșirii infracţiunii vârsta de 16 ani şi căreia documentele 
ce conţin secrete de stat sau obiectele datele despre care constituie secret de stat 
i-au fost încredințate în legătură cu serviciul sau munca sa. 

Alin. (2) al art. 345 din CP al RM incriminează infracțiunea de pierdere 
a documentelor ce conţin secrete de stat sau a obiectelor datele despre care 
constituie secret de stat, săvârșită în circumstanţe agravante, şi anume în cazul 
când această infracțiune s-a soldat cu urmări grave. 

$4. Eschivarea de la serviciul militar în termen, de la pregătirea 
militară obligatorie sau de la concentrările rezerviștilor 


Legea penală (art. 353 din CP al RM) incriminează eschivarea de la ser- 
viciul militar în termen, de la pregătirea militară obligatorie sau de la concen- 
trările rezerviștilor. 

Conform legislaţiei, serviciul militar este o formă specială a serviciului 
public ce rezidă în îndeplinirea de către cetățeni a datoriei constituționale 
privind pregătirea pentru apărare şi apărarea Patriei exclusiv în cadrul For- 
ţelor Armate ale Republicii Moldova. Serviciul militar este obligatoriu pentru 
toţi bărbaţii, cetățeni ai Republicii Moldova, şi se îndeplineşte în următoarele 
forme: a) serviciul militar prin contract; b) serviciul militar în termen; c) ser- 
viciul militar cu termen redus; d) serviciul militar ca rezervişti concentrați sau 
mobilizați. 

Eschivarea de la serviciul militar în termen, de la pregătirea militară obli- 
gatorie sau de la concentrările rezerviştilor poate cauza mari daune intereselor 
şi capacităţii de apărare a țării, şi de aceea este recunoscută ca infracţiune. 

Alin. (1) al art. 353 din CP al RM incriminează eschivarea de la serviciul 
militar în termen, de la pregătirea militară obligatorie sau de la concentrările 
rezerviştilor, în cazurile când aceste fapte sunt săvârşite în lipsa dreptului de la 
scutirea sau amânarea recrutării sau chemării la serviciul militar ca rezervişti 
concentrați sau mobilizați. 

Obiectul juridic special al infracţiunii îl constituie relaţiile sociale cu 
privire la capacitatea de apărare a ţării, precum şi ordinea stabilită de stat de 
completare a Forţelor Armate ale Republicii Moldova. 

Latura obiectivă a infracţiunii se realizează prin acţiuni sau inacţiuni de 
eschivare de la recrutarea în serviciul militar în termen, pregătirea militară 
obligatorie sau concentrările rezerviştilor. 

Prin acţiuni, această infracțiune se săvârşeşte în cazul în care persoanele 
care sunt chemate la serviciul militar în termen, pregătirea militară obligatorie 
sau la concentrările rezerviştilor, se ascund de organele administrativ-militare 
care au în obligațiunea lor recrutarea cetăţenilor în Forţele Armate, își schim- 
bă locul de trai, de lucru, părăsesc teritoriul Republicii Moldova etc. 

Prin inacţiuni, această infracţiune se săvârşeşte în cazul în care persoanele 
care sunt chemate la serviciul militar în termen, pregătirea militară obligato- 
rie sau la concentrările rezerviştilor refuză să se prezinte în centrele militare, 
pentru a fi încorporaţi în Forţele Armate, sau refuză să se prezinte în unitățile 
militare în care au fost trimiși. 

Eschivarea de la serviciul militar în termen, de la pregătirea militară obli- 
gatorie sau de la concentrările rezerviştilor constituie neprezentarea acestor 
persoane la data, ora şi locul menţionat în ordinul de chemare fără motive 
întemeiate. 

Drept motive întemeiate ale neprezentării cetăţeanului la recrutare, încor- 
porare, concentrare sau mobilizare ori pentru clarificarea situaţiei militare, la 
data fixată prin ordinul de chemare, pot servi: a) starea gravă a sănătăţii, con- 
firmată prin certificatul medical eliberat de instituţia medicală competentă; 
b) decesul unui membru al familiei (părinte, soție, copil, frate sau soră, unul 
dintre socri), confirmat prin certificatul de deces; c) evenimentele de forță ma- 
joră, confirmate prin actele doveditoare eliberate de autoritățile administraţiei 
publice locale. 

Eschivarea de la serviciul militar în termen, de la pregătirea militară obli- 
gatorie sau de la concentrările rezerviştilor, prevăzută de art. 353 din CP al 
RM, este necesar de a o deosebi de infracțiunile de dezertare şi de eschivare de 
la serviciul militar, prevăzute de art. 371 şi 372 din CP al RM. Delimitarea din- 
tre aceste infracțiuni se face în funcţie de faptul începutului aflării în serviciul 
militar. În cazul eschivării de la serviciul militar în termen, de la pregătirea 
militară obligatorie sau de la concentrările rezerviştilor, prevăzută de art. 353 
din CP al RM, făptuitorul încă n-a început satisfacerea serviciului militar, el 
se sustrage de la recrutarea sau chemarea la serviciul militar, pe când în cazul 
infracţiunilor de dezertare şi de eschivare de la serviciul militar, prevăzute de 
art. 371 şi 372 din CP al RM, făptuitorul a început deja satisfacerea serviciului 
militar şi, satisfăcând serviciul militar, se sustrage sau se eschivează de la sa- 
tisfacerea acestui serviciu. 

Începutul aflării în serviciul militar în termen sau serviciului militar cu 
termen redus se consideră ziua prezentării recrutului în organul local de con- 
ducere militară pentru a fi trimis în unitatea militară. 

Pentru supușii militari chemaţi la concentrări sau la instrucțiunile de 
probă, începutul serviciului militar se consideră ziua când ei s-au prezentat la 
locul satisfacerii serviciului de concentrare sau a instrucţiunii de probă. 

Infracţiunea analizată este o infracțiune formală şi se consideră consuma- 
tă din momentul săvârșirii acţiunii sau inacțiunii prejudiciabile. 

Latura subiectivă a infracțiunii se caracterizează prin intenţie directă: 
făptuitorul înţelege că se eschivează de la serviciul militar, de la pregătirea 
militară obligatorie sau de la concentrările rezerviştilor, şi doreşte aceasta. 

Scopul acestei infracțiuni (semn obligatoriu al laturii obiective) constă în 
eschivarea temporară sau permanentă de la exercitarea serviciului militar. 

Subiectul infracţiunii este special: persoana fizică responsabilă, care la 
momentul săvârșirii infracțiunii a atins vârsta de 16 ani şi este recrutat sau 
chemat la serviciul militar în termen, la pregătirea militară obligatorie sau la 
concentrările rezerviştilor. Conform legislaţiei, serviciul militar este obligato- 
riu pentru toţi bărbaţii, cetăţeni ai Republicii Moldova. Femeile cu pregătire 
specială necesară pot îndeplini serviciul militar prin contract. Bărbaţii, cetă- 
ţeni ai Republicii Moldova, care au împlinit vârsta de 18 ani sau ating această 
vârstă în perioada recrutării sunt încorporaţi în serviciul militar în termen. 

Astfel, se poate concluziona că subiect al infracțiunii prevăzute de art. 353 
din CP al RM poate fi doar un cetăţean al Republicii Moldova, care a îm- 
plinit vârsta de 18 ani sau atinge această vârstă în perioada încorporării în 
serviciul militar în termen, şi nu cu o vârstă mai mică (cum ar fi, de exemplu, 
16-17 ani). 

Alin. (2) al art. 353 din CP al RM prevede mai multe circumstanţe agra- 
vante de eschivare de la serviciul militar în termen, de la pregătirea militară 
obligatorie sau de la concentrările rezerviştilor, cum ar fi săvârşirea acestei in- 
fracțiuni în mod: a) repetat; b) prin automutilare; c) prin simularea unei boli; 
d) prin falsificarea documentelor sau prin altă înşelăciune. 

Eschivarea persoanei de la serviciul militar în termen, de la pregătirea 
militară obligatorie sau de la concentrările rezerviştilor în mod repetat va avea 
loc în cazul existenţei condiţiilor prevăzute în art. 31 din CP al RM. 

Eschivarea persoanei de la serviciul militar în termen, de la pregătirea 
militară obligatorie sau de la concentrările rezerviștilor prin automutilare 
constă în aceea că făptuitorul, prin cauzarea artificială a unei daune sănătății 
sale, creează baza de eliberare de la serviciul militar, deoarece persoanele care 
au dereglări fizice sau suferă de unele boli anumite sunt recunoscute inapte 
de serviciul militar, din cauza sănătăţii, şi sunt scutite de serviciul militar sau 
sunt scutite temporar de recrutarea în serviciul militar, în legătură cu trata- 
mentul medical. 

Eschivarea de la serviciul militar poate fi săvârşită prin vătămarea sau dis- 
trugerea artificială a diferitelor organe sau ţesuturi ale corpului omenesc sau 
prin îmbolnăvirea artificială (otrăvire, contaminare etc.), sau prin întețirea 
artificială a bolii, pe care persoana deja o avea. 

Caracterul instrumentelor sau mijloacelor prin intermediul cărora persoana 
s-a automutilat ori s-a îmbolnăvit nu are relevanţă la calificarea infracțiunii. 

Caracterul artificial al automutilării sau îmbolnăvirii se stabileşte prin 
diferite probe (martori, filmări, înregistrări audio etc.), precum şi prin rapor- 
tul de expertiză medico-legală, care este obligatorie la urmărire cazurilor de 

automutilare sau îmbolnăvire artificială, pentru constatarea caracterului şi 
provenienţei urmărilor prejudiciabile. 

În cercetarea cauzelor despre automutilare este necesară, de asemenea, 
concluzia comisiei medico-militare cu privire la aptitudinea persoanei pentru 
serviciul militar. 

La calificarea faptelor nu influențează urmările bolilor şi defectelor fizice 
survenite. 

Drept consecinţă a acestor fapte, persoana poate fi recunoscută inaptă de 
serviciul militar sau poate fi de asemenea eliberată temporar de la recrutare în 
Forţele Armate. 

Totuşi, dacă persoana a săvârşit acțiuni de automutilare în scopul eschivă- 
rii de la serviciul militar, însă urmările nu au survenit, din cauze independente 
de voinţa sa (de exemplu, a fost oprit de alte persoane, arma n-a funcționat, 
substanţa toxică autoadministrată n-a avut efectul scontat etc.), iar el nu a 
devenit inapt de serviciul militar şi nu a fost temporar eliberat de la recrutare 
în serviciul militar, acțiunile făptuitorului pot fi calificate în temeiul art. 27, 
art. 353 din CP al RM ca tentativă de eschivare de la serviciul militar. 

Automutilarea poate fi săvârşită de însăşi persoana care are intenţia să se 
eschiveze de la serviciul militar, precum şi de către alte persoane, la cererea 
respectivei persoane. 

În aceste împrejurări, avem o participaţie complexă la săvârşirea infracțiu- 
nii (a se vedea art. 45 din CP al RM); acţiunile persoanelor care au contribuit 
la automutilare necesită a fi calificate în baza art. 42 şi 353 din CP al RM: com- 
plicitate la eschivarea de la serviciul militar. 

Eschivarea persoanei de la serviciul militar în termen, de la pregătirea mi- 
litară obligatorie sau de la concentrările rezerviştilor prin simularea unei boli 
constă în insinuarea unei boli sau a unor simptome ale unor boli, pe care, în 
realitate, persoana nu le are. Poate fi exercitată simularea unei boli fizice sau a 
uneia psihice. 

În cercetarea cauzelor penale cu privire la simularea unei boli, este obliga- 
torie numirea unei expertize medico-legale. 

Este de asemenea necesară efectuarea unei expertize medico-legale psi- 
hiatrice, care trebuie să constate, de exemplu, dacă simularea bolii nu este 
unul din simptomele unei boli pe care persoana în realitate o are (simularea 
patologică). 

În cazul constatării unei simulări patologice, răspunderea penală a per- 
soanei se exclude. 

Eschivarea persoanei de la serviciul militar în termen, de la pregătirea 
militară obligatorie sau de la concentrările rezerviştilor prin falsificarea docu- 

mentelor constă în faptul că făptuitorul prezintă, intenţionat, organului mili- 
tar-administrativ (Comisiei de recrutare, Centrului militar etc.) un document 
în care se conţin informaţii mincinoase, false, şi în baza acestui document i se 
acordă eliberarea permanentă sau temporară de la recrutarea sau chemarea la 
exercitarea serviciului militar. 

Documentul poate fi falsificat de însuşi făptuitorul în cauză sau de către 
alte persoane. 

În al doilea caz, ne aflăm în faţa unei participaţii complexe la săvârşirea 
infracțiunii (a se vedea art. 45 din CP al RM); acţiunile persoanelor care au 
contribuit la falsificare vor fi calificate în baza art. 42 şi 353 din CP al RM: 
complicitate la eschivarea de la serviciul militar. 

Eschivarea persoanei de la serviciul militar în termen, de la pregătirea 
militară obligatorie sau de la concentrările rezerviştilor prin altă înşelăciune 
constă în comunicarea organului militar-administrativ (Comisiei de recruta- 
re, Centrului militar etc.) a unor informaţii intenţionat mincinoase şi false, 
care, dacă ar fi adevărate, ar da militarului dreptul de a fi eliberat definitiv sau 
temporar de la recrutarea sau chemarea la exercitarea serviciului militar (de 
exemplu, comunicarea despre necesitatea oferirii unei amânări, în legătură cu 
boala gravă a unor rude apropiate etc.). 

Eschivarea de la serviciul militar în termen, de la pregătirea militară obli- 
gatorie sau de la concentrările rezerviştilor se consideră infracțiune consumată 
din momentul în care persoana, în baza documentelor false prezentate sau în 
rezultatul urmărilor acţiunilor de automutilare, a primit dreptul de eliberare 
permanentă sau provizorie de la exercitarea serviciului militar. 


$5. Eschivarea de la mobilizare 


Legea penală (art. 354 din CP al RM) incriminează eschivarea de la mobi- 
lizare în rândurile Forţelor Armate. 

Mobilizarea constituie un proces, planificat din timp şi asigurat multi- 
lateral, de trecere organizată a economiei naţionale, a teritoriului şi a forțelor 
sistemului național de apărare de la starea de pace la starea de război. 

Mobilizarea include: a) realizarea acţiunilor de trecere a autorităţilor ad- 
ministraţiei publice, a instituţiilor publice şi a agenţilor economici la activitate 
pe timp de război; b) completarea Forţelor Armate în conformitate cu statele 
de război; c) mobilizarea la locul de muncă a cetăţenilor cu obligații militare, 
care activează în cadrul autorităților administraţiei publice, al instituţiilor 
publice şi al agenţilor economici; d) chemarea cetăţenilor pentru prestări de 
servicii în interes public; e) efectuarea, în condiţiile legii, a rechiziţiilor de 

bunuri materiale necesare pentru asigurarea activității economiei naționale 
pe timp de război, precum şi completarea Forţelor Armate cu resurse tehni- 
co-materiale la declararea mobilizării; f) organizarea aprovizionării normate 
a populaţiei cu produse alimentare şi mărfuri industriale, a asistenţei medicale 
şi prestării serviciilor de telecomunicaţii şi de transport în perioada mobiliză- 
rii şi pe timp de război. 

La declararea mobilizării, completarea Forţelor Armate cu efectiv şi re- 
surse tehnico-materiale se efectuează, conform legislaţiei, în baza planului de 
completare. 

Obiectul juridic special al infracţiunii îl constituie relaţiile sociale cu 
privire la capacitatea de apărare a ţării, precum şi ordinea stabilită de stat de 
completare a Forţelor Armate ale Republicii Moldova pe timp de război. 

Latura obiectivă a infracţiunii se realizează prin acţiuni sau inacțiuni de 
eschivare de la mobilizare. 

Ca şi infracțiunea prevăzută de art. 353 din CP al RM, eschivarea de la 
mobilizare poate fi săvârşită prin neprezentarea, refuzul de a se prezenta la 
mobilizare, precum şi prin recurgerea la diferite mijloace şi forme: prin auto- 
mutilare, prin simularea unei boli, prin falsificarea documentelor sau prin altă 
înşelăciune. Formele şi modul de eschivare de la mobilizare sunt asemănătoare 
cu cele în cazul eschivării de la serviciul militar (art. 353 din CP al RM). 

Infracţiunea este formală şi se consideră consumată din momentul săvârşi- 
rii faptei prejudiciabile. 

Latura subiectivă a infracțiunii se caracterizează prin intenţie directă: 
făptuitorul înţelege că se eschivează de la mobilizare, şi doreşte aceasta. 

Scopul acestei infracțiuni (semn obligatoriu al acestei componenţe de in- 
fracțiune) constă în eschivarea temporară sau permanentă de la exercitarea 
serviciului militar. 

Subiectul infracţiunii este special: persoana fizică responsabilă, care la 
momentul săvârşirii infracțiunii a atins vârsta de 16 ani şi este supus militar 
sau rezervist. 

Alin. (2) al art. 354 din CP al RM prevede săvârşirea infracțiunii în cir- 
cumstanțe agravante, şi anume eschivarea de la mobilizare săvârşită pe timp 
de război. Timpul de război începe din momentul declarării stării de belige- 
ranţă sau o dată cu începerea de facto a acţiunilor militare şi se sfârşeşte în ziua 
şi ora încetării de facto a acţiunilor militare. În cazul în care trupe sau grupe 
înarmate atacă sau invadează prin surprindere teritoriul Moldovei, organele 
locale ale administraţiei militare sunt obligate să ia toate măsurile pentru res- 
pingerea atacurilor, fără a aştepta declararea războiului. 

$6. Eschivarea sau refuzul de a îndeplini obligațiile serviciului 
de alternativă 


Legea penală (art. 355 din CP al RM) incriminează eschivarea sau refuzul 
persoanei care îndeplineşte serviciul de alternativă de a executa obligaţiile ce îi 
revin în cadrul acestui serviciu. 

Serviciul de alternativă este serviciul de stat, cu caracter civil şi social util, 
îndeplinit de cetăţenii care au refuzat satisfacerea serviciului militar în termen 
(pregătirea militară obligatorie) din convingeri religioase sau pacifiste. Servi- 
ciul de alternativă este organizat şi controlat de autorităţile publice. 

Cetăţeanul care doreşte să fie scutit de serviciul militar în termen (pregă- 
tirea militară obligatorie) şi să fie încorporat în serviciul de alternativă depune 
o cerere motivată împuternicitului cu serviciul de alternativă în raion (oraş), 
în decursul a două luni premergătoare încorporării curente în serviciul de 
alternativă. 

Durata serviciului de alternativă este de 24 de luni. 

Cetăţenii Republicii Moldova satisfac serviciul de alternativă la întreprin- 
deri, în instituţii şi organizaţii din ţară, precum şi în formaţiuni speciale ale 
serviciului de alternativă, dislocate pe teritoriul ei. Serviciul de alternativă 
poate fi satisfăcut peste hotarele țării numai cu consimțământul cetățeanului, 
pe bază de contract, prin hotărârea organului suprem de conducere al servi- 
ciului de alternativă, în baza acordurilor interguvernamentale, la care Repu- 
blica Moldova este parte. Serviciul de alternativă se satisface: în formaţiuni 
speciale ale serviciului de alternativă (de salvare în caz de avarii, de pompieri, 
ecologiste, de construcţii, de reparare a drumurilor etc.), create de autorităţile 
administraţiei publice; în instituţii şi organizaţii (ale ocrotirii sănătăţii, ale 
sferei sociale, ale gospodăriei comunale etc.); în întreprinderi de stat şi între- 
prinderi municipale. 

Împuternicitul cu serviciul de alternativă în raion (oraş), în baza hotărârii 
privind încorporarea cetățeanului în serviciul de alternativă, eliberează acestu- 
ia un titlu nominativ în care se indică timpul sosirii şi locul de satisfacere a ser- 
viciului de alternativă. Cetăţeanul încorporat în serviciul de alternativă poate fi 
trimis în centrul de instrucție pentru a face pregătire profesională specială. 

Cetăţeanul încorporat în serviciul de alternativă, precum şi cel transferat 
în alt loc de serviciu, este obligat să se prezinte la timp la locul de serviciu sau 
de instrucţie, indicat în titlul nominativ. 

Cetăţenii aflaţi în rezerva serviciului de alternativă pot fi atraşi, prin 
hotărârea Guvernului, la lucrările de lichidare a urmărilor situațiilor excep- 
ţionale. 

Obiectul juridic special al infracţiunii îl constituie relaţiile sociale cu 
privire la capacitatea de apărare a ţării, precum şi ordinea stabilită de stat de 
completare a Forţelor Armate ale Republicii Moldova şi de efectuare a servi- 
ciului de alternativă. 

Latura obiectivă a infracțiunii se realizează prin două tipuri de acţiuni 
sau inacțiuni: 

a) eschivarea persoanei care îndeplineşte serviciul de alternativă de la 

executarea obligaţiilor ce îi revin în cadrul acestui serviciu; 

b) refuzul persoanei care îndeplineşte serviciul de alternativă de a executa 

obligaţiile ce îi revin în cadrul acestui serviciu. 

Eschivarea constă în neprezentarea sau întârzierea persoanei care îndepli- 
neşte serviciul de alternativă la locul de serviciu sau de instrucție, indicat în 
titlul nominativ. 

Refuzul persoanei care îndeplineşte serviciul de alternativă de a executa 
obligaţiile ce îi revin în cadrul acestui serviciu constă în neîndeplinirea sau în- 
deplinirea neadecvată, neglijentă, în mod intenţionat, fără motive întemeiate, 
a obligaţiunilor sale. 

Infracţiunea este formală şi se consideră consumată din momentul săvârşi- 
rii faptei prejudiciabile. 

Latura subiectivă a infracțiunii se caracterizează prin intenţie directă: 
făptuitorul, adică persoana care îndeplinește serviciul de alternativă, înțelege 
că se eschivează sau refuză de a executa obligaţiile ce îi revin în cadrul acestui 
serviciu, şi doreşte aceasta. 

Scopul acestei infracțiuni constă în eschivarea temporară sau permanentă 
de la exercitarea serviciului de alternativă. 

Subiectul infracţiunii este special: persoana fizică responsabilă, care la 
momentul săvârşirii infracţiunii a atins vârsta de 16 ani şi care efectuează 
serviciul de alternativă. În serviciul de alternativă se încorporează cetăţenii 
Republicii Moldova de sex masculin, în vârstă de la 18 până la 27 de ani, care 
figurează în evidența militară ca recruți scutiți de satisfacerea serviciului mi- 
litar în modul stabilit de legislaţie. 

Alin. (2) al art. 355 din CP al RM prevede săvârşirea infracțiunii în cir- 
cumstanţe agravante, şi anume eschivarea de la exercitarea serviciului de al- 
ternativă săvârşită în mod: a) repetat; b) prin automutilare; c) prin simularea 
unei boli; d) prin falsificarea documentelor sau prin altă înșelăciune; e) pe 
timp de război. 

$7. Eschivarea pe timp de război de la îndeplinirea prestaţiilor 


Legea penală (art. 356 din CP al RM) incriminează eschivarea pe timp de 
război de la mobilizarea la muncă sau de la îndeplinirea altor prestații. 

Mobilizarea la locul de muncă a cetăţenilor cu obligaţii militare are drept 
scop de a asigura activitatea autorităţilor administraţiei publice, a instituțiilor 
publice şi a agenţilor economici cu sarcini de mobilizare, funcţionarea eficien- 
tă a economiei naţionale în perioada mobilizării şi pe timp de război. Mobi- 
lizarea la locul de muncă a specialiştilor pentru nevoile economiei naţionale 
prevede luarea cetăţenilor cu obligaţii militare în evidența militară specială. 
Cetăţenii cu obligații militare mobilizați la locul de muncă beneficiază de 
amânarea încorporării în caz de mobilizare. Organizarea şi modul de mobi- 
lizare la locul de muncă a specialiştilor pentru nevoile economiei naţionale 
sunt determinate de Guvern. Controlul privind legalitatea mobilizării la locul 
de muncă a specialiștilor pentru nevoile economiei naţionale este efectuat de 
către organele administrativ-militare. 

Cetăţenii care nu au fost încorporaţi în serviciul militar, la declararea mo- 
bilizării, pot fi chemaţi pentru prestări de servicii în interes public în condiţiile 
legii. 

Componenţa infracţiunii de eschivare pe timp de război de la mobilizarea 
la muncă sau de la îndeplinirea altor prestații, prevăzută de art. 356 din CP al 
RM este foarte asemănătoare cu componenţa infracțiunii de eschivare de la 
mobilizare, prevăzută de art. 355 din CP al RM, deosebirea între ele constând 
în aceea că, în primul caz, făptuitorul se eschivează de la mobilizarea la muncă 
sau de la îndeplinirea altor prestații, pe când, în al doilea caz, făptuitorul se 
eschivează de la mobilizarea în rândurile Forţelor Armate. 

Obiectul juridic special al infracţiunii îl constituie relaţiile sociale cu pri- 
vire la capacitatea de apărare a ţării, precum şi ordinea stabilită de stat de mo- 
bilizare la muncă sau la îndeplinirea altor prestații de către cetățenii Republicii 
Moldova pe timp de război. 

Latura obiectivă a infracţiunii se realizează prin acţiuni sau inacțiuni de 
eschivare de la mobilizare la muncă sau de la îndeplinirea altor prestații de 
către cetăţenii Republicii Moldova pe timp de război. 

Îndeplinirea altor prestații constă în îndeplinirea unor obligaţii legate 
de timpul de război, cum ar fi, de exemplu, oferirea de spaţiu locativ pentru 
militari, a mijloacelor de transport, a subsolurilor, a altor bunuri cu caracter 
personal sau cu drept de proprietate. 

Un semn obligatoriu al laturii obiective a infracţiunii analizate este timpul 
săvârșirii infracțiunii: această infracțiune poate fi comisă doar pe timp de război. 

Ca şi infracțiunea prevăzută de art. 353, 354 din CP al RM, eschivarea de la 
mobilizarea la muncă sau de la îndeplinirea altor prestații poate fi săvârşită prin 
eschivarea şi neprezentarea, refuzul de a se prezenta la mobilizare, precum şi prin 
recurgerea la diferite mijloace şi forme: prin automutilare, prin simularea unei 
boli, prin falsificarea documentelor sau prin altă înşelăciune. Formele şi modul 
de eschivare de la aceste feluri de mobilizare sunt asemănătoare cu cele în cazul 
eschivării de la serviciul militar sau de la mobilizare (art. 353 din CP al RM). 

Infracţiunea este formală şi se consideră consumată din momentul săvârşi- 
rii faptei prejudiciabile. 

Latura subiectivă a infracţiunii se caracterizează prin intenţie directă: 
făptuitorul înţelege că se eschivează de la mobilizare la muncă sau de la în- 
deplinirea altor prestații pe timp de război, şi doreşte aceasta. 

Scopul acestei infracțiuni constă în eschivarea temporară sau permanentă de 
la mobilizare la muncă sau de la îndeplinirea altor prestații pe timp de război. 

Subiectul infracţiunii este special: persoana fizică responsabilă, care la 
momentul săvârșirii infracţiunii a atins vârsta de 16 ani şi este cetățean al 
Republicii Moldova. 


Secţiunea a VI-a. INFRACŢIUNI CE ATENTEAZĂ LA PRINCIPIUL 
CONSTITUȚIONAL AL EGALITĂŢII CETĂȚENILOR 


$1. Acţiunile intenționate îndreptate spre aţâţarea vrajbei 
sau dezbinării naţionale, rasiale sau religioase 


Legea penală (art. 346 din CP al RM) incriminează acţiunile intenţionate, 
îndemnurile publice, inclusiv prin intermediul mass-media, scrise şi electroni- 
ce, îndreptate spre ațâțarea vrajbei sau dezbinării naţionale, rasiale sau religi- 
oase, spre înjosirea onoarei şi demnităţii naţionale, precum și limitarea, direc- 
tă sau indirectă, a drepturilor ori stabilirea de avantaje, directe sau indirecte, 
cetăţenilor în funcție de apartenenţa lor naţională, rasială sau religioasă. 

Conform art. 16 al Constituţiei Republicii Moldova, respectarea şi ocroti- 
rea persoanei constituie o îndatorire primordială a statului. Toţi cetăţenii Re- 
publicii Moldova sunt egali în fața legii şi a autorităţilor publice, fără deosebire 
de rasă, naţionalitate, origine etnică, limbă, religie, sex, opinie, apartenenţă 
politică, avere sau origine socială. 

Obiectul juridic special al infracţiunii îl constituie relaţiile sociale cu 
privire la coexistența pașnică a tuturor cetăţenilor țării noastre, indiferent de 
apartenența națională, rasială sau religioasă. 

Latura obiectivă a infracţiunii constă din mai multe acţiuni alternative: 

a) îndemnurile publice, inclusiv prin intermediul mass-media, scrise şi 
electronice, îndreptate spre ațâţarea vrajbei sau dezbinării naţionale, 
rasiale sau religioase, spre înjosirea onoarei şi demnităţii naționale; 

b) limitarea, directă sau indirectă, a drepturilor cetățenilor în funcție de 

apartenenţa lor națională, rasială sau religioasă; 

c) stabilirea de avantaje, directe sau indirecte, cetățenilor în funcție de 

apartenenţa lor naţională, rasială sau religioasă. 

Prin ațâţarea vrajbei sau dezbinării naționale, rasiale sau religioase se în- 
ţelege tentativa de a crea conflicte între cetăţeni în funcţie de apartenenţa lor 
națională, rasială sau religioasă, care poate fi însoţită de răfuiala fizică sau 
amenințarea cu o asemenea răfuială, limitarea drepturilor sau insulte și alte 
fapte ce înjosesc cinstea şi demnitatea omului. Aceste fapte au următoarele 
semne specifice, obligatorii: ele trebuie să fie săvârşite în public, inclusiv prin 
intermediul mass-media, precum şi în formă scrisă sau electronică, şi să fie 
îndreptate spre ațâţarea vrajbei sau dezbinării naționale, rasiale sau religioase, 
spre înjosirea onoarei şi demnităţii naţionale. În cazul absenței acestor semne, 
nu vom fi în prezenţa unei asemenea componenţe de infracțiune. 

Înjosirea demnităţii naţionale constă în exprimarea unei atitudini discri- 
minatorii față de o anumită naţionalitate în formă batjocoritoare. Aceasta se 
poate realiza prin răspândirea unor insinuațţii, informaţii tendenţioase despre 
cultura, istoria, obiceiurile, formatul şi starea psihologică, credinţă sau idei 
etc., care înjosesc un grup etnic sau confesional ori pe reprezentanţii unor ase- 
menea grupuri, şi se exprimă prin batjocorirea și dispreţuirea lor. 

Prin limitarea, directă sau indirectă, a drepturilor cetățenilor în funcţie de 
apartenenţa lor națională, rasială sau religioasă se înțelege îngrădirea exercită- 
rii drepturilor fundamentale, constituţionale ale cetăţenilor Republicii Moldo- 
va în funcţie de apartenenţa lor naţională, rasială sau religioasă (de exemplu, 
refuzul de angajare la serviciu în funcţie de apartenenţa națională, rasială sau 
religioasă a persoanei; interzicerea, pe acelaşi temei, a accesului în localurile 
publice, mijloace de transport public etc.). 

Prin stabilirea de avantaje, directe sau indirecte, cetățenilor în funcţie 
de apartenenţa lor naţională, rasială sau religioasă se înţelege diferenţierea 
persoanelor în exercitarea drepturilor lor în funcţie de apartenenţa lor națio- 
nală, rasială sau religioasă, acordarea prioritară de avantaje unor cetăţeni de 
o anumită apartenenţă națională, rasială sau religioasă şi dezavantajarea altor 
categorii de cetăţeni tot pe motivele indicate (de exemplu, acordarea de premii 
unor categorii de cetățeni şi micşorarea salarului altor categorii de cetățeni, 

faptă săvârşită de şeful unei întreprinderi în funcţie de apartenenţa naţională, 
rasială sau religioasă a persoanei etc.). 

Infracţiunea este formală şi se consideră consumată din momentul săvâr- 
şirii faptei prejudiciabile. 

Latura subiectivă a infracţiunii de aţâţare a vrajbei sau dezbinării naţio- 
nale, rasiale sau religioase se manifestă prin vinovăţie intenționată, intenţie 
directă, deoarece făptuitorul înţelege că îndeamnă public, inclusiv prin inter- 
mediul mass-media, în scris sau în formă electronică, spre ațâţarea vrajbei sau 
dezbinării naţionale, rasiale sau religioase, spre înjosirea onoarei şi demnității 
naţionale, că limitează, direct sau indirect, drepturile ori stabileşte avantaje, 
directe sau indirecte, cetățenilor în funcţie de apartenența lor naţională, rasia- 
lă sau religioasă, şi doreşte aceasta. 

Infracţiunea analizată are un scop special: ațâțarea vrajbei sau dezbinării 
naționale, rasiale sau religioase. 

Subiectul infracţiunii este general: persoana fizică responsabilă, care a 
atins la momentul săvârșirii infracțiunii vârsta de 16 ani. 


Secţiunea a VII-a. INFRACŢIUNI CE ATENTEAZĂ LA AUTORITATEA 
PUTERII DE STAT ȘI INVIOLABILITATEA 
FRONTIERELOR 


$1. Profanarea simbolurilor naţional-statale 


Legea penală (art. 347 din CP al RM) incriminează profanarea simbolurilor 
național-statale (drapel, stemă, imn) ale Republicii Moldova sau ale altui stat. 

Conform art. 12 al Constituţiei Republicii Moldova, simbolurile statului 
sunt drapelul, stema şi imnul şi sunt ocrotite de lege. 

Drapelul de stat al Republicii Moldova este tricolor. Culorile sunt dispuse 
vertical, în ordinea următoare, începând de la lance: albastru, galben, roşu. În 
centru, pe fâşia de culoare galbenă, este imprimată stema de stat a Republicii 
Moldova. 

Stema de stat a Republicii Moldova reprezintă un scut tăiat pe orizontală, 
având în partea superioară cromatică roşie, în cea inferioară — albastră, în- 
cărcat cu capul de bour având între coarne o stea cu opt raze. Capul de bour 
este flancat în dreapta de o roză cu cinci petale, iar în stânga de o semilună 
conturată. Toate elementele reprezentate în scut sunt de aur (galbene). Scutul 
este plasat pe pieptul unei acvile naturale, purtând în cioc o cruce de aur (ac- 

vila cruciată) şi ţinând în gheara dreaptă o ramură verde de măslin, iar în cea 
stângă un sceptru de aur. 

Imnul de stat al Republicii Moldova se stabileşte prin lege organică (tex- 
tul imnului de stat constituie poemul poetului român A. Mateevici, intitulat 
“Limba noastră”). 

Obiectul juridic special al infracţiunii îl constituie relaţiile sociale cu pri- 
vire la autoritatea puterii de stat. 

Infracţiunea analizată are şi un obiect material: în cazul profanării dra- 
pelului sau stemei Republicii Moldova sau altui stat, obiectul material îl poate 
constitui entitatea materială a drapelului sau stemei Republicii Moldova sau 
altui stat. 

Latura obiectivă a infracţiunii constă din acțiunea de profanare a simbolu- 
rilor național-statale (drapel, stemă, imn) ale Republicii Moldova sau altui stat. 

Deoarece dispoziţia alin. (1) al art. 347 din CP al RM este alternativă, in- 
fracțiunea se poate consuma în cazul când au fost profanate toate simbolurile 
naţional-statale (drapelul, stema şi imnul) ale Republicii Moldova sau ale altui 
stat, precum şi în cazul când a fost profanat doar un singur simbol: drapelul 
sau stema, sau imnul. 

Prin profanarea simbolurilor naţional-statale (drapel, stemă, imn) ale Re- 
publicii Moldova sau ale altui stat se înțelege batjocorirea acestor simboluri, ce 
are ca scop lezarea autorităţii şi demnităţii Republicii Moldova. Profanarea se 
poate realiza prin ruperea sau nimicirea acestor simboluri, călcarea în picioare 
sau arderea lor, efectuarea inscripţiilor insultătoare şi cinice pe suprafața sau 
în conţinutul lor, folosirea lor în aşa mod încât aceasta ar însemna, în esență, 
batjocorirea lor etc. 

Profanarea imnului se poate realiza prin denaturarea intenționată a muzi- 
cii sau textului lui, dacă aceste acțiuni au avut drept scop lezarea autorității şi 
demnității Republicii Moldova (despre practica judiciară cu privire la profana- 
rea simbolurilor național-statale, vezi Hotărârea Plenului Curţii Supreme de 
Justiţie a Republicii Moldova nr. 6 din 24.06.1991, cu modificările ulterioare, 
“Cu privire la practica aplicării de către instanţele judecătoreşti a legislației 
despre răspunderea pentru profanarea simbolurilor statale şi despre încălcarea 
intenţionată a ordinii de folosire a lor”). 

Infracţiunea este formală şi se consideră consumată din momentul săvâr- 
şirii faptei prejudiciabile. 

Latura subiectivă a infracţiunii se manifestă prin vinovăţie intenționată, 
intenţie directă, deoarece făptuitorul înţelege că prin acțiunile sale profanează 
simbolurile național-statale (drapel, stemă, imn) ale Republicii Moldova sau 
ale altui stat, şi doreşte săvârşirea acestor acțiuni. 

Infracţiunea analizată are un scop special: lezarea autorităţii puterii de stat 
şi a demnității Republicii Moldova sau altor state. 

Subiectul infracţiunii prevăzute de alin. (1) şi (2) ale art. 347 din CP al RM 
este general: persoana fizică responsabilă, care a atins la momentul săvârşirii 
infracţiunii vârsta de 16 ani, iar în cazul alin. (3) al art.347 din CP al RM — 
special: persoana cu funcţie de răspundere, responsabilă pentru respectarea 
modului de utilizare a simbolurilor naţional-statale. 

Profanarea simbolurilor naţional-statale (drapel, stemă, imn) ale Repu- 
blicii Moldova sau ale altui stat, săvârşită în circumstanţe agravante, este 
incriminată în alin. (2) al art. 347 din CP al RM: săvârşită în mod: a) repetat; 
b) de două sau mai multe persoane, precum şi în alin. (3) al acestui articol: 
săvârşirea acțiunilor prevăzute la alin. (1) sau (2) ale art. 347 din CP al RM, 
de către persoana cu funcţie de răspundere, responsabilă pentru respectarea 
modului de utilizare a simbolurilor naţional-statale. 

Persoană cu funcţie de răspundere, responsabilă pentru respectarea 
modului de utilizare a simbolurilor naţional-statale, poate fi persoana care 
întruneşte condiţiile prevăzute de art. 123 din CP al RM şi este responsabilă 
pentru respectarea modului de utilizare a simbolurilor național-statale (de 
exemplu, şeful instituţiei, organizaţiei sau întreprinderii sau altă persoană cu 
funcţie de răspundere, responsabilă pentru respectarea modului de utilizare a 
simbolurilor naţional-statale). 


$2. Trecerea ilegală a frontierei de stat 


Legea penală (art. 362 din CP al RM) incriminează trecerea ilegală a fron- 
tierei de stat a Republicii Moldova. 

Frontiera de stat a Republicii Moldova este linia ce desparte pe uscat şi pe 
apă teritoriul Republicii Moldova de teritoriile statelor vecine, iar în plan verti- 
cal delimitează spaţiul aerian şi subsolul Republicii Moldova de spaţiul aerian 
şi subsolul statelor vecine. 

Frontiera de stat stabileşte limitele spaţiale de acţiune a suveranităţii de 
stat a Republicii Moldova. 

Frontiera de stat se stabileşte de către Parlament, respectându-se principii- 
le şi normele dreptului internaţional, şi nu poate fi modificată decât prin lege. 

Frontiera de stat se stabileşte în tratatele încheiate de Republica Moldova 
cu statele vecine, pe baza activităţii comisiilor bilaterale de delimitare şi de- 
marcare, şi se marchează pe teren cu semne de frontieră clar vizibile. Tratatul 
privind trasarea şi marcarea frontierei de stat pe teren este ratificat de către 
Parlament. 

Frontiera de stat se trasează: pe uscat — pe liniile distinctive de relief; pe 
sectoarele fluviale — pe linia de mijloc a râului; pe calea navigabilă principală 
sau pe talvegul râului, pe lacuri şi alte bazine de apă - pe linia dreaptă care 
uneşte ieşirile frontierei de stat la malurile lacului sau ale altui bazin de apă. 
Frontiera de stat care trece pe râu, lac sau alt bazin de apă nu se deplasează în 
cazul când se schimbă configuraţia malurilor sau nivelul apei, nici când râul 
îşi schimbă cursul. 

Pe podurile şi digurile care trec peste apele de hotar, frontiera de stat se 
stabileşte pe linia de mijloc sau pe axul lor tehnologic, independent de modul 
trasării frontierei de stat pe apă. 

Obiectul juridic special al infracţiunii îl constituie relaţiile sociale cu 
privire la inviolabilitatea frontierelor şi integritatea teritorială a Republicii 
Moldova, precum şi ordinea stabilită de trecere a frontierei de stat. 

Infracţiunea dată, în general, nu are obiect material, însă, în cazul săvârşi- 
rii infracțiunii cu aplicarea violenţei, poate avea un obiect material — corpul 
persoanei asupra căreia s-a aplicat violența. 

Latura obiectivă a infracţiunii se realizează prin acțiuni de trecere ilegală 
a frontierei de stat a Republicii Moldova. 

Trecerea frontierei de stat se consideră ilegală în cazul când este efectuată 
fără paşaport stabilit sau fără autorizare ori este săvârşită în baza pașaportului 
fals sau a altui document fals, a autorizaţiei false sau a documentelor altor 
persoane. 

Trecerea ilegală a frontierei de stat se poate efectua prin orice metodă: pe 
jos, înot, cu folosirea mijloacelor de transport etc., în orice timp al zilei şi în 
orice alt loc decât cele stabilite pentru trecerea frontierei de stat. De asemenea, 
se va considera trecere ilegală a frontierei de stat în cazul când persoana are 
autorizaţie de intrare sau de ieşire în Republica Moldova, dar trece sau a în- 
cercat să treacă frontiera de stat în locurile unde lipsesc punctele de trecere a 
frontierei, inclusiv în scopul obţinerii unor foloase materiale. 

Autorizarea trecerii frontierei de stat a Republicii Moldova a persoanelor se 
realizează prin punctele de trecere a frontierei de stat la prezentarea unuia din 
următoarele documente: pașaportul cetățeanului Republicii Moldova cu/sau 
fără viza de ieşire după frontieră, pașaportul diplomatic sau buletinul de identi- 
tate şi alte documente autentificate de către autoritatea corespunzătoare. 

Cetăţenii străini pot ieşi şi intra în Republica Moldova în baza actelor de 
identitate naţionale în vigoare şi a actelor prin care se acordă dreptul de ieşire 
şi intrare în Republica Moldova, precum şi a altor documente prevăzute de 
tratatele internaţionale la care Republica Moldova este parte. 

Drept temei pentru autorizarea trecerii frontierei de stat de către persoa- 
ne, mijloace de transport, mărfuri şi alte bunuri servesc documentele valabile 
pentru dreptul de intrare sau de ieşire din Republica Moldova, documentele de 
însoţire a mijloacelor de transport, mărfurilor, animalelor şi altor bunuri, eli- 
berate de organele de stat respective, prin care este autorizată trecerea frontie- 
rei de stat a persoanelor, mijloacelor de transport, mărfurilor şi altor bunuri. 

Nu se consideră autorizată trecerea frontierei de stat de către persoane, 
mijloace de transport, mărfuri şi alte bunuri având documentele valabile, 
atunci când există temeiuri prevăzute de legislaţie (de exemplu, la declararea 
stării de urgenţă, de asediu sau de război, când este instituit un regim special 
de intrare şi ieşire a cetăţenilor etc.). 

Infracţiunea de trecere ilegală a frontierei de stat este formală şi se consu- 
mă din momentul săvârşirii acțiunilor indicate în alin. (1) al art. 362 din CP al 
RM - al trecerii ilegale a frontierei de stat. 

Latura subiectivă a infracțiunii de trecere ilegală a frontierei de stat se 
manifestă prin intenţie directă, deoarece făptuitorul înţelege că, prin acţiunile 
sale, trece ilegal frontiera de stat, şi doreşte săvârşirea acestor acțiuni. 

Motivele infracţiunii nu au relevanţă la calificarea infracţiunii. Ele pot fi 
diverse: dorinţa de a vizita rudele, turismul, eschivarea de la serviciul militar 
ori de la răspundere penală, activitatea comercială etc. 

Subiectul infracţiunii este general: persoana fizică responsabilă, care a 
atins la momentul săvârșirii infracțiunii vârsta de 16 ani. 

Trecerea frontierei de stat, săvârşită în circumstanţe agravante, este incri- 
minată în alin. (2) alart. 362 din CP al RM, în cazul când este săvârşită în mod 
repetat, şi în alin. (3) al art. 362 din CP al RM, în cazul când este a) însoțită de 
violență şi b) săvârşită cu aplicarea armei. 

Prin violenţă, în sensul lit. a) din alin. (3) al art. 362 din CP al RM, se în- 
ţelege atât violența nepericuloasă pentru viaţa şi sănătatea persoanei, cât şi cea 
periculoasă. 

În cazul când trecerea ilegală a frontierei de stat a fost însoțită de vătămări 
grave ale integrităţii corporale sau sănătăţii, acţiunile făptuitorului trebuie să 
fie calificate conform art. 151 şi art. 362 (cu excepţia lit. a) din alin. (3)) din 
CPalRM. 

Prin aplicarea armei se înţelege aplicarea oricăror arme: arme de foc sau 
albe. Se consideră aplicarea armei, în sensul art. 362 din CP al RM, atât aplica- 
rea efectivă a armei, cât şi ameninţarea cu aplicarea ei. 

Legiuitorul, în alin. (4) al art. 362 din CP al RM, a inclus o clauză de ne- 
aplicare a prevederilor legii penale față de unele categorii de persoane care se 
află în situaţii specifice, stipulând că acțiunea art. 362 din CP al RM nu se 

extinde asupra cetăţenilor străini veniţi în Republica Moldova, fără pașaportul 
stabilit sau fără autorizaţie, pentru a se folosi de dreptul de azil acordat de 
Constituţia Republicii Moldova, precum şi asupra persoanelor care sunt victi- 
me ale traficului de fiinţe umane. 


$3. Folosirea ilegală a însemnelor Crucii Roşii 


Legea penală (art. 363 din CP al RM) incriminează folosirea ilegală a em- 
blemei Crucii Roşii şi a denumirii “Crucea Roşie” de către persoane care nu 
sunt împuternicite cu acest drept, precum și a însemnelor care pot fi confun- 
date cu emblema Crucii Roşii doar în cazurile în care această acțiune a avut 
urmări grave. 

Emblema Crucii Roşii reprezintă crucea de culoare roşie pe fond alb, 
formată din două dreptunghiuri egale, care se intersectează în mijloc sub un 
unghi drept, neajungând până la marginea fondului. 

Este interzisă înregistrarea sau folosirea denumirii “Crucea Roşie”, pre- 
cum şi a imaginii acesteia, în denumirile firmelor, pe emblemele comerciale 
şi mărcile de serviciu, pe desenele şi modelele industriale, precum şi în alte 
cazuri ce contravin legislaţiei. 

Obiectul juridic special al infracţiunii îl constituie relaţiile sociale cu 
privire la autoritatea puterii de stat şi relaţiile sociale interstatale, care asigură 
respectarea ordinii stabilite de folosire a emblemei Crucii Roşii şi a denumirii 
“Crucea Roşie”. 

Infracţiunea de folosire ilegală a însemnelor Crucii Roşii nu are obiect 
material. 

Latura obiectivă a infracţiunii se realizează prin acțiuni de folosire ilegală 
a însemnelor Crucii Roşii: 

a) folosirea ilegală a emblemei Crucii Roşii; 

b) folosirea ilegală a denumirii “Crucea Roşie”; 

c) folosirea ilegală a însemnelor care pot fi confundate cu emblema Crucii 

Roşii. 

Infracţiunea este materială şi se consideră consumată doar în cazurile 
în care această acţiune a avut urmări grave. Urmări grave pot fi considerate 
săvârşirea de infracțiuni sub protecţia emblemei Crucii Roşii, înrăutățirea 
relaţiilor internaţionale între state, cauzarea de daune materiale în proporții 
mari sau deosebit de mari etc. 

Latura subiectivă a infracțiunii de folosire ilegală a însemnelor Crucii 
Roşii se manifestă prin intenţie directă, deoarece făptuitorul înțelege că prin 
acțiunile sale foloseşte ilegal emblema Crucii Roşii sau denumirea “Crucea 

Roşie”, precum şi însemnele care pot fi confundate cu emblema Crucii Roşii, 
nefiind împuternicit cu acest drept, şi doreşte săvârşirea acestor acţiuni, iar 
față de urmări atitudinea psihică a lui se poate manifesta atât prin vinovăţie 
intenţionată, cât şi prin imprudenţă, în ambele sale modalități. 

Subiectul infracţiunii este general: persoana fizică responsabilă, care a 
atins la momentul săvârșirii infracțiunii vârsta de 16 ani şi nu este împuter- 
nicit cu dreptul de a folosi emblema Crucii Roşii, denumirea “Crucea Roşie”, 
precum şi însemnele care pot fi confundate cu emblema Crucii Roşii. 

În cazul în care folosirea cu perfidie a emblemei Crucii Roşii, precum şi 
a semnelor distinctive ca elemente protectoare, în timpul conflictului armat, 
este săvârşită de un militar, şi aceasta a provocat o vătămare gravă a integrită- 
ţii corporale sau a sănătăţii ori decesul unei persoane, răspunderea penală va 
surveni conform art. 392 din CP al RM. 


Secţiunea a VIII-a. INFRACȚIUNI CE ATENTEAZĂ LA ACTIVITATEA 
NORMALĂ A ORGANELOR PUTERII DE STAT 


S1. Împiedicarea activităţii legale a persoanei 
cu funcție de răspundere 


Legea penală (art. 348 din CP al RM) incriminează împiedicarea activi- 
tăţii legale a persoanei cu funcție de răspundere, adică neadmiterea efectuării 
controalelor, neprezentarea documentelor corespunzătoare sau neexecutarea 
prescripţiilor şi a altor cerinţe legale, doar în cazurile în care aceste acțiuni au 
cauzat daune în proporţii considerabile intereselor publice sau drepturilor şi 
intereselor ocrotite de lege ale persoanelor fizice sau juridice. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat și a reprezentanţilor ei: a per- 
soanelor cu funcţie de răspundere, cum ar fi conducătorii sau alte persoane 
cu funcţie de răspundere, numite în modul stabilit în funcţiile de control şi 
supraveghere (organele financiare, fiscale sau de control de stat etc.), de către 
organele centrale sau ale administrației publice locale. 

Latura obiectivă a infracţiunii se realizează prin acţiuni sau inacţiuni alter- 
native de împiedicare a activităţii legale a persoanei cu funcţie de răspundere: 

a) neadmiterea efectuării controalelor de către persoana cu funcţie de 

răspundere; 

b) neprezentarea documentelor corespunzătoare persoanei cu funcție de 

răspundere; 

c) neexecutarea prescripţiilor şi a altor cerinţe legale ale persoanei cu 

funcţie de răspundere. 

Prin neadmiterea efectuării controalelor de către persoana cu funcţie de 
răspundere se înţelege interzicerea, împiedicarea accesului acestor persoane pe 
teritoriul sau subunitățile agentului economic, pentru efectuarea controalelor, 
sau împiedicarea acestora de a efectua lucrările de control: reținerea lor, limi- 
tarea posibilităţii de a se deplasa etc. 

Prin neprezentarea documentelor corespunzătoare se înțelege refuzul 
direct de a prezenta persoanelor cu funcţie de răspundere documentele, infor- 
maţiile necesare pentru efectuarea controlului respectiv sau prezentarea par- 
ţială a acestor documente şi informaţii, sau prezentarea documentelor false şi 
neautentice, în urma cărora îndeplinirea obligaţiunilor de control ale persoa- 
nelor cu funcţie de răspundere este imposibilă. Astfel, infracțiunea în această 
modalitate poate fi săvârşită atât prin inacțiune, cât şi prin acţiune. 

Prin neexecutarea prescripţiilor şi a altor cerinţe legale ale persoanei cu 
funcţie de răspundere se înţelege refuzul de a coopera cu această persoană în 
vederea îndeplinirii de către persoana cu funcţie de răspundere a obligaţiu- 
nilor de control: cum ar fi, de exemplu, interzicerea membrilor colectivului 
agentului economic de a da lămuriri privind unele sau alte împrejurări ce ţin 
de tematica controlului etc. 

Infracţiunea de împiedicare a activităţii legale a persoanei cu funcţie de 
răspundere, prevăzută de art. 348 din CP al RM, este o infracțiune materială şi 
se consumă din momentul survenirii urmărilor prejudiciabile: din momentul 
în care aceste acțiuni sau inacțiuni au cauzat daune în proporţii considerabile 
intereselor publice sau drepturilor şi intereselor ocrotite de lege ale persoane- 
lor fizice sau juridice. 

Din considerentele indicate mai sus, pentru prezenţa acestei componenţe 
de infracțiune este necesar de constatat existenţa legăturii cauzale dintre ac- 
ţiunile sau inacţiunile de împiedicare a activităţii legale a persoanei cu funcţie 
de răspundere, adică neadmiterea efectuării controalelor, neprezentarea do- 
cumentelor corespunzătoare sau neexecutarea prescripțiilor şi a altor cerințe 
legale, şi urmările prejudiciabile survenite, cauzarea daunelor în proporții 
considerabile intereselor publice sau drepturilor şi intereselor ocrotite de lege 
ale persoanelor fizice sau juridice. 

Latura subiectivă a infracţiunii se manifestă prin intenţie directă sau in- 
directă, deoarece făptuitorul înțelege că prin acţiunile sale împiedică activita- 
tea legală a persoanei cu funcţie de răspundere şi cauzează daune în proporții 
considerabile intereselor publice sau drepturilor şi intereselor ocrotite de lege 

ale persoanelor fizice sau juridice, doreşte săvârşirea unor asemenea acțiuni 
sau inacţiuni, şi doreşte sau admite survenirea unor asemenea urmări. 

Subiectul infracțiunii este persoana fizică responsabilă, care a atins la 
momentul săvârșirii infracțiunii vârsta de 16 ani şi este responsabilă, conform 
prevederilor legale, de asigurarea condiţiilor respective pentru efectuarea con- 
troalelor în instituţia, organizația sau întreprinderea respectivă. 


$2. Amenințarea sau violenţa săvârșită asupra 
unei persoane cu funcție de răspundere 
sau a unei persoane care îşi îndeplinește datoria obştească 


Legea penală (art. 349 din CP al RM) incriminează amenințarea cu 
moartea fie cu vătămarea integrităţii corporale sau a sănătăţii, fie cu nimici- 
rea bunurilor ce aparțin colaboratorului poliţiei, altei persoane cu funcție de 
răspundere, rudelor lor apropiate, în scopul sistării activităţii lor de serviciu 
sau obşteşti ori schimbării caracterului ei în interesul celui care amenință sau 
al altei persoane, precum şi aceeași ameninţare a unei persoane sau a rudelor 
ei apropiate în legătură cu participarea ei la prevenirea ori curmarea unei in- 
fracțiuni sau a unei fapte antisociale. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat sau obşteşti și a reprezen- 
tanţilor ei: a colaboratorului poliţiei, altei persoane cu funcție de răspundere, 
precum şi a unei alte persoane în legătură cu participarea ei la prevenirea ori 
curmarea unei infracțiuni sau a unei fapte antisociale. 

Alin. (2) alart. 349 din CPal RM are siun obiect juridic secundar: relaţiile 
sociale cu privire la libertatea psihica a persoanei. 

Victima în cadrul acestei infracțiuni poate fi colaboratorul poliției, alte per- 
soane cu funcţie de răspundere, precum şi persoane în legătură cu participarea 
lor la prevenirea ori curmarea unei infracțiuni sau a unei fapte antisociale. 

Latura obiectivă a infracţiunii se realizează prin acţiuni de amenințare cu 
moartea sau cu vătămarea integrităţii corporale sau a sănătăţii, sau cu nimici- 
rea bunurilor ce aparţin colaboratorului poliţiei, altei persoane cu funcție de 
răspundere, rudelor lor apropiate, în scopul sistării activităţii lor de serviciu 
sau obşteşti ori schimbării caracterului ei în interesul celui care amenință sau 
al altei persoane, precum şi aceeași ameninţare a unei persoane sau a rudelor 
ei apropiate în legătură cu participarea ei la prevenirea ori curmarea unei in- 
fracțiuni sau a unei fapte antisociale. 

Infracţiunea prevăzută de art. 349 din CP al RM se deosebește de infrac- 
ţiunea prevăzută de art. 155 din CP al RM prin victimă şi motivele amenință- 
rii: la fapta prevăzută la art. 349 din CP al RM, ameninţarea cu moartea sau 
cu vătămarea integrității corporale sau a sănătăţii este îndreptată asupra co- 
laboratorului poliției sau altei persoane cu funcție de răspundere, rudelor lor 
apropiate, în scopul sistării activităţii lor de serviciu sau obşteşti ori schimbării 
caracterului ei în interesul celui care ameninţă sau al altei persoane, şi, de ase- 
menea, poate fi îndreptată asupra unei alte persoane sau a rudelor ei apropiate 
în legătură cu participarea ei la prevenirea ori curmarea unei infracțiuni sau 
a unei fapte antisociale. De asemenea, la comiterea infracțiunii prevăzute de 
art. 349 din CP al RM, făptuitorul poate ameninţa și cu nimicirea bunurilor 
persoanele indicate. 

Infracţiunea prevăzută de alin. (1) al art. 349 din CP al RM este formală şi 
se consumă din momentul când aceste ameninţări au fost interceptate de către 
persoanele indicate. 

Latura subiectivă a infracţiunii se manifestă prin intenţie directă, deoa- 
rece făptuitorul înțelege că prin acțiunile sale amenință cu moartea sau cu 
vătămarea integrităţii corporale sau a sănătăţii, sau cu nimicirea bunurilor 
ce aparțin colaboratorului poliției, altei persoane cu funcție de răspundere, 
rudelor lor apropiate, în scopul sistării activităţii lor de serviciu sau obşteşti ori 
schimbării caracterului ei în interesul celui care amenință sau al altei persoa- 
ne, precum şi că ameninţă o altă persoană sau rudele ei apropiate în legătură 
cu participarea ei la prevenirea ori curmarea unei infracțiuni sau a unei fapte 
antisociale, şi doreşte săvârșirea unor asemenea acţiuni. 

Subiectul infracţiunii este persoana fizică responsabilă, care a atins la 
momentul săvârşirii infracțiunii vârsta de 16 ani. 

Spre deosebire de alin. (1) al art. 349 din CP al RM, care incriminează doar 
amenințările indicate, alin. (2) al acestui articol incriminează săvârşirea aces- 
tor acţiuni în prezenţa unor circumstanţe agravante, cum ar fi: a) aplicarea 
violenţei periculoase pentru viața sau sănătatea persoanelor indicate; b) distru- 
gerea bunurilor persoanelor menţionate prin mijloace periculoase pentru viaţa 
sau sănătatea mai multor persoane; c) cauzarea de daune materiale în propor- 
ţii mari acestor persoane sau d) cauzarea altor urmări grave. 

Prin aplicarea violenţei periculoase pentru viața sau sănătatea persoanelor 
se înţelege cauzarea intenționată a vătămărilor ușoare, medii sau grave ale 
integrităţii corporale sau sănătăţii. 

Prin distrugerea bunurilor persoanelor indicate prin mijloace periculoase 
pentru viaţa sau sănătatea mai multor persoane se înţelege distrugerea acestor 

bunuri prin explozii, incendieri, otrăvire etc. şi în aşa împrejurări care ar pune 
în pericol viaţa sau sănătatea mai multor persoane (de exemplu, în loc public, 
distrugerea apartamentului victimei care se află într-o casă cu mai multe etaje 
şi mulți locatari etc.). 

Prin cauzarea altor urmări grave se înţelege cauzarea daunelor materiale 
în proporţii deosebit de mari sau altor daune în funcţie de circumstanţe şi 
împrejurări. 

Spre deosebire de fapta prevăzută la alin. (1) al art. 349 din CP al RM, 
infracțiunea prevăzută de alin. (2) al art. 349 din CP al RM este materială şi se 
consumă din momentul survenirii urmărilor prejudiciabile. 


$3. Atentarea la viața colaboratorului poliţiei 


Legea penală (art. 350 din CP al RM) incriminează atentarea la viața cola- 
boratorului poliției, a altui lucrător din organele afacerilor interne sau a unei 
persoane în exerciţiul funcţiunii sau al datoriei obşteşti de menţinere a ordinii 
publice şi de combatere a criminalităţii, atentat ce a cauzat victimei o vătămare 
uşoară sau medie a integrității corporale sau a sănătăţii, sau aceleaşi acțiuni 
care au provocat vătămarea gravă a integrităţii corporale sau a sănătăţii. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat sau obşteşti şi a reprezentan- 
ților ei: a colaboratorului poliţiei, a altui lucrător din organele afacerilor inter- 
ne sau a unei persoane în exercițiul funcţiunii sau al datoriei obşteşti. 

Victima în cadrul acestei infracțiuni poate fi colaboratorul poliției, alt 
lucrător din organele afacerilor interne, precum şi o persoană în exercițiul 
funcţiunii sau al datoriei obşteşti de menţinere a ordinii publice şi de comba- 
tere a criminalității. 

Infracţiunea analizată are si un obiect juridic special secundar: relaţiile 
sociale cu privire la sănătatea persoanelor indicate, precum şi un obiect mate- 
rial: corpul persoanei. 

Latura obiectivă a infracțiunii prevăzute de alin. (1) al art. 350 din CP al 
RM se realizează prin atentarea la viața colaboratorului poliţiei, a altui lucră- 
tor din organele afacerilor interne sau a unei persoane în exerciţiul funcțiunii 
sau al datoriei obşteşti de menţinere a ordinii publice şi de combatere a crimi- 
nalităţii, atentat ce a cauzat victimei o vătămare uşoară sau medie a integrităţii 
corporale sau a sănătăţii; latura obiectivă a infracţiunii prevăzute de alin. (2) 
al art. 250 din CP al RM se realizează prin aceleaşi acțiuni de atentare, care au 
provocat vătămarea gravă a integrității corporale sau a sănătăţii persoanelor 
menţionate. 

O condiţie necesară pentru existența acestei componenţe de infracțiune 
este faptul că atentarea la viaţa colaboratorului poliţiei, a altui lucrător din 
organele afacerilor interne sau a unei persoane este săvârşită în legătură cu 
exercițiul funcţiunii sau al datoriei obşteşti de menţinere a ordinii publice şi de 
combatere a criminalității. Dacă atentatul la viaţa şi sănătatea acestor persoane 
se săvârşeşte din alte motive: din gelozie, în legătură cu relaţiile ostile ce s-au 
format între victimă şi făptuitor în afara obligaţiunilor de serviciu sau obşteşti 
etc., acţiunile făptuitorului nu vor fi încadrate conform art. 350 din CP al RM, 
ci conform art. 27 şi 145 din CP al RM, ca tentativă de omor intenţionat. 

Infracţiunea dată este una materială şi se consideră consumată din mo- 
mentul producerii urmărilor prejudiciabile. 

Urmările prejudiciabile ale infracţiunii constau în cauzarea victimei a 
unei vătămări uşoare, medii sau grave a integrităţii corporale sau a sănătăţii. 

Latura subiectivă a infracțiunii se manifestă prin intenţie directă, deoare- 
ce făptuitorul înţelege că prin acțiunile sale atentează la viața colaboratorului 
poliţiei, a altui lucrător din organele afacerilor interne sau a unei persoane în 
exercițiul funcţiunii sau al datoriei obşteşti de menţinere a ordinii publice şi 
de combatere a criminalităţii, şi doreşte săvârşirea acestor acțiuni, precum şi 
survenirea morţii persoanelor indicate, admițând cauzarea victimei a unor 
vătămări uşoare medii sau grave ale integrității corporale sau sănătății. 

Scopul infracţiunii constă în împiedicarea persoanelor menţionate de a-şi 
îndeplini obligaţiunile funcționale sau datoria obştească de menţinere a ordi- 
nii publice şi de combatere a criminalității. 

Subiectul infracţiunii este persoana fizică responsabilă, care a atins la 
momentul săvârşirii infracțiunii vârsta de 14 ani. 


S4. Uzurparea de calităţi oficiale 


Legea penală (art. 351 din CP al RM) incriminează uzurparea de calități 
oficiale, însoţită de săvârşirea pe această bază a altei infracțiuni. 

Dreptul de a folosi calităţi oficiale şi de a îndeplini acte legate de aceste 
calități aparţine doar persoanei care a fost învestită, în condiţii legale, cu 
exercițiul respectivelor calităţi. Folosirea fără drept a unei calităţi oficiale şi 
îndeplinirea unor acte decurgând dintr-o astfel de calitate încalcă prestigiul 
autorităților publice şi respectul datorat acestora, putând atrage urmări grave 
şi în ceea ce priveşte buna desfăşurare a activităţii organelor puterii de stat. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat şi care implică exercitarea 

calităților oficiale numai de către persoanele învestite, în condiţii legale, cu 
astfel de calități. 

Infracţiunea analizată nu are un obiect material. 

Latura obiectivă a infracţiunii se realizează prin săvârşirea ambelor acţiuni 
prevăzute în textul alin. (1) al art. 351 din CP al RM: adică a acțiunilor de uzur- 
pare de calități oficiale şi a celor de săvârşire, pe această bază, a altei infracțiuni. 

Aşadar, spre deosebire de alte infracțiuni, în cadrul cărora legea prevede 
ca modalităţi alternative de realizare două sau mai multe acțiuni, în cazul in- 
fracțiunii de uzurpare de calităţi oficiale, sunt prevăzute două acțiuni, care, 
numai dacă sunt săvârşite în mod cumulativ, se realizează fapta prejudiciabilă 
(de exemplu, făptuitorul, îmbrăcat în uniformă de polițist la care nu avea nici 
un drept, a stopat un conducător auto, iar apoi, în mod deschis, i-a sustras 
această maşină. Acţiunile făptuitorului vor fi calificate conform art. 351 din 
CP al RM, ca uzurpare de calităţi oficiale, în concurs cu art. 187 sau 195 din 
CP al RM (jaf, în funcţie de valoarea automobilului sustras). 

În cazul în care făptuitorul şi-a atribuit fără drept careva calităţi oficiale, 
fără ca să săvârşească pe această bază careva infracţiuni, nu vom fi în prezența 
componenţei infracțiunii prevăzute de art. 351 din CP al RM (de exemplu, făp- 
tuitorul a îmbrăcat uniforma de polițist fără a avea această calitate şi comunică 
altor persoane că este polițist, doar cu scopul de a-i uimi şi intriga etc.) 

Prin uzurparea de calități oficiale se înţelege folosirea fără drept a unei cali- 
tăți oficiale. A folosi o calitate oficială înseamnă a-şi atribui o astfel de calitate. 

Prin calitate oficială se înţelege calitatea care îi dă persoanei dreptul de a 
reprezenta autoritățile puterii de stat şi de a acţiona în numele acestora. 

Se consideră folosirea calității oficiale fără drept atunci când atribuirea 
acestei calități nu se bazează pe un titlu legitim. Pentru a face afirmaţia cre- 
dibilă, făptuitorul poate să recurgă la folosirea unor mijloace frauduloase (de 
exemplu, se prezintă în uniformă de poliţist sau se foloseşte de documente 
false etc.). 

Infracţiunea de uzurpare de calități oficiale este o infracţiune formală şi 
se consideră consumată din momentul în care făptuitorul, pe baza uzurpării 
acestor calități, săvârşeşte una sau mai multe infracţiuni consumate sau tenta- 
tive de infracţiuni. 

Latura subiectivă a infracţiunii se manifestă prin intenţie directă, deoa- 
rece făptuitorul înţelege că-și atribuie fără drept calităţi oficiale şi că, prin in- 
termediul uzurpării de calități oficiale, săvârşeşte alte infracţiuni, şi doreşte 
săvârşirea lor. 

Scopul uzurpării de calităţi oficiale îl constituie săvârşirea, pe baza aces- 
teia, a altor infracţiuni. 

Subiectul infracţiunii este persoana fizică responsabilă, care a atins la 
momentul săvârşirii infracțiunii vârsta de 16 ani. 

Cu privire la semnificaţia noţiunii “două sau mai multe persoane” a se 
vedea explicaţiile făcute anterior. 


$5. Samavolnicia 


Legea penală (art. 352 din CP al RM) incriminează samavolnicia ca exerci- 
tarea unui drept legitim sau presupus în mod arbitrar şi prin încălcarea ordinii 
stabilite, doar în cazurile în care s-au cauzat daune în proporții mari interese- 
lor publice sau drepturilor şi intereselor ocrotite de lege ale persoanelor fizice 
sau juridice. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat şi ordinea stabilită de lege şi 
alte acte normative de exercitare, de către cetăţeni, a drepturilor şi obligațiu- 
nilor lor. 

Infracţiunea săvârşită cu circumstanţe agravante, prevăzută de alin. (2) şi 
(3) ale art. 352 din CP al RM, poate avea, în cazul aplicării violenţei sau nimici- 
rii bunurilor, şi un obiect material, cum ar fi corpul persoanei sau bunurile. 

Latura obiectivă a infracţiunii se realizează prin săvârşirea unor acțiuni 
samavolnice, contrare ordinii legal stabilite, de exercitare a unui drept legitim 
sau presupus, legalitatea căruia este contestată de victimă sau de alte persoa- 
ne. Ordinea de exercitare a unor asemenea drepturi poate fi reglementată de 
lege sau alte acte normative. (De exemplu, persoana (împrumutătorul /vezi 
contractul de împrumut, art. 867 din Cod civil/), pentru a-şi întoarce banii, 
pe care împrumutatul nu vrea să-i întoarcă, nu apelează la organele de justiţie, 
ci arbitrar, prin amenințări sau aplicarea violenţei, cere întoarcere banilor daţi 
cu împrumut ultimului, cauzând daune în proporţii mari drepturilor şi in- 
tereselor ocrotite de lege). 

Infracţiunea dată este una materială şi se consideră consumată din mo- 
mentul producerii urmărilor prejudiciabile. 

Urmările prejudiciabile ale infracţiunii constau în cauzarea de daune în 
proporții mari intereselor publice sau drepturilor şi intereselor ocrotite de lege 
ale persoanelor fizice sau juridice. 

Daunele în proporții mari pot fi atât materiale, cât şi morale: de exemplu, 
persoana este privată de libertate, îi este îngrădit dreptul de a se folosi de spa- 
ţiul locativ, i-au fost cauzate daune materiale în proporții mari (art. 126 din CP 
al RM) etc. Chestiunea cu privire la mărimea daunelor morale (în proporții 
mari) ţine exclusiv de competenţa organelor judiciare şi se stabileşte în fiecare 

caz concret, ţinându-se cont de mărimea şi importanţa prejudiciului cauzat 
drepturilor şi intereselor persoanei etc. 

Latura subiectivă a infracţiunii se manifestă prin vinovăţie intenționată, 
deoarece făptuitorul înţelege că, prin acţiunile sale, exercită un drept legitim 
sau presupus în mod arbitrar şi prin încălcarea ordinii stabilite, şi prin aceasta 
cauzează daune în proporţii mari intereselor publice sau drepturilor şi intere- 
selor ocrotite de lege ale persoanelor fizice sau juridice, şi doreşte săvârşirea 
acestor acţiuni, dorind sau admițând survenirea urmărilor prejudiciabile. 

Subiectul infracțiunii este persoana fizică responsabilă, care a atins la 
momentul săvârşirii infracţiunii vârsta de 16 ani. 

Circumstanţele agravante ale samavolniciei sunt incriminate în alin. (2) 
al art. 352 din CP al RM: aceeaşi acțiune: a) săvârşită repetat; b) săvârşită de 
două sau mai multe persoane; c) însoțită de ameninţare cu moartea ori cu vă- 
tămarea integrităţii corporale sau a sănătăţii; d) însoţită de aplicarea violenţei 
nepericuloase pentru viaţă sau sănătate; e) însoţită de nimicirea bunurilor. 

Alin. (3) al art. 352 din CP al RM mai prevede ca circumstanţe agravante ac- 
ţiunile prevăzute la alin. (1) sau (2) al acestui articol: a) săvârşite de un grup cri- 
minal organizat sau de o organizație criminală; b) însoţite de aplicarea violenţei 
periculoase pentru viață sau sănătate; c) săvârşite cu aplicarea armei; d) soldate 
cu daune în proporţii deosebit de mari; e) soldate cu alte urmări grave. 

Alte urmări grave, în sensul lit. e) din alin. (3) al art. 352 din CP al RM, 
se stabilesc de organele judiciare în fiecare caz concret, ţinându-se cont de 
gravitatea prejudiciului cauzat intereselor publice sau drepturilor şi intereselor 
ocrotite de lege ale persoanelor fizice sau juridice. 


S6. Organizarea sau conducerea unei greve ilegale, precum 
şi împiedicarea activităţii întreprinderii, instituţiei 
ori organizaţiei în condiţiile stării de urgență 


Legea penală (art. 357 din CP al RM) incriminează organizarea sau con- 
ducerea unei greve ilegale, precum şi împiedicarea activităţii întreprinderii, 
instituţiei ori organizaţiei în condiţiile stării de urgenţă sau în perioada forme- 
lor speciale de administrare. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat şi ordinea stabilită de lege 
şi alte acte normative de organizare a grevelor, precum şi a activităţii între- 
prinderilor, instituţiilor şi organizaţiilor în condiţiile stării de urgență sau în 
perioada formelor speciale de administrare. 

Latura obiectivă a infracţiunii se realizează prin săvârşirea unor acțiuni 
alternative: 

a) de organizare a unei greve ilegale; 

b) de conducere a unei greve ilegale; 

c) de împiedicare a activităţii întreprinderii, instituţiei ori organizaţiei în 

condiţiile stării de urgenţă. 

Organizarea unei greve ilegale constă în activitatea uneia sau mai multor 
persoane în vederea organizării, adunării unor persoane sau grupuri de per- 
soane, acțiuni îndreptate spre întreruperea în masă a muncii, cu scopul satis- 
facerii unor cerinţe cu caracter politic sau social. 

Conducerea unei greve ilegale constă în dirijarea activității acestor per- 
soane în procesul de desfăşurare a grevei ilegale. Conducerea poate fi realizată 
nemijlocit, prin intermediar, prin darea de dispoziţii, verbal, prin documente 
scrise, prin telegraf, convorbiri telefonice etc. 

Un semn obligatoriu al laturii obiective a acestei infracțiuni este timpul 
săvârșirii infracțiunii: în condiţiile stării de urgenţă sau în perioada formelor 
speciale de administrare. 

Starea excepțională (de urgenţă) constituie o măsură provizorie, decretată 
de Parlament sau de Preşedintele țării în interesul asigurării securităţii cetă- 
ţenilor Republicii Moldova, legalităţii şi ordinii de drept în caz de calamităţi 
naturale, accidente mari și catastrofe, epidemii, epizootii, dezordini de masă şi 
în alte circumstanţe excepţionale. 

În condiţiile stării excepţionale, organele puterii de stat şi ale admini- 
straţiei de stat pot aplica, în funcţie de circumstanțele concrete, următoarele 
măsuri: să întărească paza ordinii publice şi a obiectelor ce asigură activitatea 
vitală a populaţiei şi a economiei naționale, să interzică adunările, mitingurile, 
procesiunile de stradă, demonstrațiile, spectacolele, manifestările sportive şi 
alte acțiuni de masă, să introducă modificări în planurile întreprinderilor şi 
ale organizaţiilor de fabricare şi livrare a producţiei, să stabilească un regim 
special de lucru pentru întreprinderi, instituţii şi organizaţii, să soluţioneze 
alte chestiuni ale activităţii lor economice etc. 

Formele speciale de guvernare, în condiţiile stării excepţionale şi în alte 
circumstanţe excepţionale, reprezintă un mod special şi provizoriu de admi- 
nistrare a țării sau a unor teritorii ale ei în legătură cu apariţia circumstanțelor 
excepționale, stabilit de Parlament sau Preşedintele țării în conformitate cu 
Constituția. 

Infracţiunea analizate este formală şi se consumă din momentul săvârşirii 
acţiunilor indicate în dispoziţia art. 257 din CP al RM: organizării sau con- 

ducerii unei greve ilegale, precum şi împiedicării activităţii întreprinderii, in- 
stituţiei ori organizaţiei în condiţiile stării de urgenţă sau în perioada formelor 
speciale de administrare. 

Latura subiectivă a infracţiunii se manifestă prin intenţie directă, deoare- 
ce făptuitorul înțelege că prin acţiunile sale organizează sau conduce o grevă 
ilegală, sau împiedică activitatea întreprinderii, instituţiei ori organizației în 
condiţiile stării de urgenţă sau în perioada formelor speciale de administrare, 
şi doreşte săvârşirea acestor acţiuni. 

Subiectul infracţiunii este persoana fizică responsabilă, care a atins la 
momentul săvârşirii infracţiunii vârsta de 16 ani. 


$7. Organizarea sau participarea activă la acţiuni de grup 
care tulbură grav ordinea publică ori implicarea minorilor 
în aceste acţiuni 


Legea penală (art. 358 din CP al RM) incriminează organizarea sau par- 
ticiparea activă la acţiuni de grup care tulbură grav ordinea publică, acţiuni 
care sunt însoţite de neîndeplinirea vădită a dispoziţiilor legale ale reprezen- 
tanţilor autorităților sau de împiedicare a activităţii normale a transportului, 
întreprinderilor, instituțiilor, organizaţiilor, precum şi acțiunile de antrenare 
a minorilor la acţiuni de grup care tulbură grav ordinea publică, acţiuni care 
sunt însoțite de neîndeplinirea vădită a dispoziţiilor legale ale reprezentanţilor 
autorităților sau de împiedicarea activităţii normale a transportului, sau de 
cauzarea de daune în proporţii considerabile drepturilor şi intereselor ocrotite 
de lege ale persoanelor fizice sau juridice. 

Prin întrunire se înţelege: miting, demonstrație, manifestare, procesiune, 
marş, pichetare, grevă desfăşurată în locuri publice, în afara unității economi- 
ce sau locului de lucru, alte adunări ale cetăţenilor. 

Întrunirile trebuie să se desfăşoare în mod paşnic, fără nici un fel de arme, 
fiind asigurată protecția participanţilor și a mediului înconjurător, fără să 
împiedice folosirea normală a drumurilor publice, circulaţia rutieră, funcțio- 
narea unităților economice, fără a degenera în acţiuni violente, care ar pune în 
primejdie ordinea publică, integritatea corporală şi viața persoanelor, bunurile 
lor. Se interzice implicarea elevilor, de către cadrele didactice sau alte persoane 
din instituţiile şcolare, în desfăşurarea întrunirilor neautorizate. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor puterii de stat privind ocrotirea ordinii pu- 
blice, precum şi activitatea normală a transporturilor. 

Latura obiectivă a infracţiunii se realizează prin săvârşirea unor acțiuni 
alternative. 

La alin. (1) al art. 358 din CP al RM, latura obiectivă se realizează prin 
acțiuni de: 

a) organizare a acțiunilor de grup care tulbură grav ordinea publică, ac- 
ţiuni care sunt însoțite de neîndeplinirea vădită a dispoziţiilor legale ale 
reprezentanţilor autorităţilor sau de împiedicare a activității normale a 
transportului, întreprinderilor, instituţiilor sau organizaţiilor; 

b) participare activă la acţiunile sus-indicate. 

Organizarea constă în activitatea uneia sau mai multor persoane în vede- 
rea recrutării, adunării, organizării unor persoane sau grupuri de persoane 
în vederea săvârșirii acţiunilor de tulburare gravă a ordinii publice, de neîn- 
deplinire vădită a dispoziţiilor legale ale reprezentanţilor autorităților sau de 
împiedicare a activității normale a transportului, întreprinderilor, instituţiilor 
sau organizaţiilor. 

Participarea la acţiunile indicate presupune săvârșirea nemijlocită, în grup, 
a acţiunilor de tulburare gravă a ordinii publice, de neîndeplinire vădită a dis- 
poziţiilor legale ale reprezentanţilor autorităților sau de împiedicare a activităţii 
normale a transportului, întreprinderilor, instituţiilor sau organizaţiilor. 

Neîndeplinirea vădită a dispoziţiilor legale ale autorităţilor presupune re- 
fuzul demonstrativ de a îndeplini cerinţele legale ale reprezentanţilor puterii 
de stat de a înceta acţiunile de tulburare gravă a ordinii publice, de a nu îm- 
piedica activitatea normală a transportului, întreprinderilor, instituţiilor sau 
organizaţiilor etc. 

Un semn obligatoriu al laturii obiective a acestei infracțiuni este timpul 
săvârșirii infracțiunii: în condiţiile stării de urgenţă sau în perioada formelor 
speciale de administrare. 

Infracţiunea dată este o infracțiune formală şi se consideră consumată din 
momentul săvârșirii faptei prejudiciabile. 

La alin. (2) al art. 358 din CP al RM, latura obiectivă se realizează prin 
acţiuni de antrenare a minorilor la acțiuni de grup care tulbură grav ordinea 
publică, acţiuni care sunt însoțite de neindeplinirea vădită a dispozițiilor le- 
gale ale reprezentanților autorităţilor sau de împiedicarea activității normale a 
transportului, sau de cauzarea de daune în proporţii considerabile drepturilor 
şi intereselor ocrotite de lege ale persoanelor fizice sau juridice. 

Latura subiectivă a infracţiunii se manifestă prin intenţie directă, deoa- 
rece făptuitorul înţelege că prin acţiunile sale organizează sau participă activ 
la acţiuni de grup care tulbură grav ordinea publică, nu îndeplineşte vădit dis- 
poziţiile legale ale reprezentanţilor autorităților, împiedică activitatea normală 

a transportului, întreprinderilor, instituţiilor, organizaţiilor, antrenează mino- 
rii în asemenea acțiuni, şi doreşte săvârşirea unor asemenea acțiuni. 

Subiectul infracțiunii este persoana fizică responsabilă, care a atins la mo- 
mentul săvârșirii infracțiunii vârsta de 16 ani. 


Secţiunea a IX-a. INFRACŢIUNI CE ATENTEAZĂ LA ORDINEA 
STABILITĂ DE OPERARE CU DOCUMENTELE 
OFICIALE 


$1. Cumpărarea sau vânzarea documentelor oficiale 


Legea penală (art. 359 din CP al RM) incriminează cumpărarea sau vânza- 
rea documentelor oficiale care acordă drepturi sau eliberează de obligaţii. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor de stat cu privire la asigurarea ordinii stabi- 
lite de operare cu documentele oficiale. 

Infracţiunea analizată are şi un obiect material: entitatea materială a 
documentelor oficiale cumpărate sau vândute ilegal. Ca obiecte materiale ale 
infracţiunii analizate apar doar acele documente care acordă drepturi sau eli- 
berează de obligaţii. 

Documente sunt acele acte care confirmă anumite fapte sau indică anumi- 
te drepturi, sau eliberează de obligaţii. Oficiale sunt acele documente care au 
importanţă juridică. 

Ca documente oficiale, care acordă drepturi, pot fi: diplome, adeverinţe 
despre absolvirea studiilor, permisul de conducere, adeverinţa de pensionar, 
licenţa etc. 

Ca documente oficiale, care eliberează de obligaţii, pot fi: adeverinţa de 
pensionar care eliberează de plata pentru călătorii cu transportul, certificate 
cu privire la eliberarea de la plăţile comunale etc. 

Documentele oficiale, care, deşi au importanţă juridică, nu acordă drep- 
turi sau nu eliberează de obligaţii, nu pot fi obiecte materiale ale acestei com- 
ponenţe de infracţiune. 

Documentele oficiale pot fi emise de către organele puterii de stat sau de 
către persoanele cu funcție de răspundere ale acestor organe, de către organele 
administraţiei publice locale, persoanele juridice, organizaţii cu caracter co- 
mercial sau de alt caracter. Oficiale pot fi considerate şi documentele ce provin 
de la persoanele private, în cazurile în care statul, în conformitate cu prevede- 

rile legale, recunoaşte statutul lor oficial şi importanţa lor juridică, cum ar fi, 
de exemplu, documentele autentificate notarial (testamentul, procura etc.). 

Latura obiectivă a infracţiunii se realizează prin săvârşirea unor acțiuni 
alternative: 

a) de cumpărare ilegală a documentelor oficiale care acordă drepturi sau 

eliberează de obligaţii; 

b) de vânzare ilegală a documentelor oficiale care acordă drepturi sau 

eliberează de obligaţii. 

Cumpărarea ilegală a documentelor oficiale care acordă drepturi sau eli- 
berează de obligaţii, în sensul art. 359 din CP al RM, constă în primirea acestui 
document în posesie, folosință şi administrare prin orice formă: cumpărare, 
schimb, în dar, ca amanet etc., fără a avea acest drept legal. 

Vânzarea ilegală a documentelor oficiale care acordă drepturi sau eli- 
berează de obligaţii, în sensul art. 359 din CP al RM, constă în înstrăinarea 
acestui document, transmiterea lui altei persoane, fără a avea acest drept legal 
(vinderea, transmiterea în dar, în schimbul altui bun etc.). 

Infracţiunea analizată este formală şi se consumă din momentul săvârșirii 
acțiunilor indicate în dispoziţia art. 359 din CP al RM: cumpărarea sau vânzarea 
ilegală a documentelor oficiale care acordă drepturi sau eliberează de obligaţii. 

Latura subiectivă a infracţiunii se manifestă prin intenţie directă, deoarece 
făptuitorul înțelege că cumpără sau vinde ilegal documente oficiale care acordă 
drepturi sau eliberează de obligaţii, şi doreşte săvârşirea acestor acțiuni. 

Subiectul infracţiunii este persoana fizică responsabilă, care a atins la 
momentul săvârşirii infracțiunii vârsta de 16 ani. 


$2. Luarea, sustragerea, tăinuirea, degradarea sau distrugerea 
documentelor, imprimatelor, ştampilelor sau sigiliilor 


Legea penală (art. 360 din CP al RM) incriminează luarea, sustragerea, 
tăinuirea, degradarea sau distrugerea documentelor, imprimatelor, ştampilelor 
sau sigiliilor aparținând întreprinderilor, instituţiilor, organizaţiilor, indi- 
ferent de tipul de proprietate sau forma juridică de organizare, dacă această 
faptă a fost săvârşită din interes material sau din alte motive josnice, precum 
şi luarea, sustragerea, tăinuirea, degradarea, distrugerea sau păstrarea buleti- 
nelor de identitate sau a altor documente importante ale persoanelor fizice, cu 
intenţia de a limita libertatea persoanei, inclusiv libertatea de circulație, sau de 
a o lipsi de aceasta. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor de stat cu privire la asigurarea ordinii stabi- 
lite de operare cu documentele oficiale. 

Infracţiunea analizată are şi un obiect material: entitatea materială a do- 
cumentelor, imprimatelor, ştampilelor sau sigiliilor. 

Ştampila constituie o inscripţie, emblemă sau semn convenţional aplicat 
pe un document pentru a-i da valabilitate sau pentru a-i indica sau certifica 
proveniența. 

Sigiliul este un obiect alcătuit dintr-o placă pe care este gravată o mono- 
gramă, o emblemă etc., care se aplică pe un act oficial, ca dovadă a autentici- 
tăţii lui. 

Imprimată este formularul-tip folosit la întreprinderi sau instituţii pentru 
întocmirea actelor, documentelor oficiale. 

Latura obiectivă a infracţiunii se realizează prin săvârşirea unor acțiuni 
alternative: 

a) luarea documentelor, imprimatelor, ştampilelor sau sigiliilor aparți- 
nând întreprinderilor, instituţiilor, organizaţiilor, indiferent de tipul de 
proprietate sau forma juridică de organizare, dacă această faptă a fost 
săvârşită din interes material sau din alte motive josnice; 

b) sustragerea documentelor, imprimatelor, ştampilelor sau sigiliilor apar- 
ţinând întreprinderilor, instituţiilor, organizaţiilor, indiferent de tipul 
de proprietate sau forma juridică de organizare, dacă această faptă a fost 
săvârşită din interes material sau din alte motive josnice; 

Cc) tăinuirea documentelor, imprimatelor, ştampilelor sau sigiliilor aparţi- 
nând întreprinderilor, instituţiilor, organizaţiilor, indiferent de tipul de 
proprietate sau forma juridică de organizare, dacă această faptă a fost 
săvârşită din interes material sau din alte motive josnice; 

d) degradarea sau distrugerea documentelor, imprimatelor, ștampilelor sau 
sigiliilor aparținând întreprinderilor, instituţiilor, organizaţiilor, indife- 
rent de tipul de proprietate sau forma juridică de organizare, dacă aceas- 
tă faptă a fost săvârşită din interes material sau din alte motive josnice; 

e) luarea buletinelor de identitate sau a altor documente importante ale 
persoanelor fizice, cu intenţia de a limita libertatea persoanei, inclusiv 
libertatea de circulaţie, sau de a o lipsi de aceasta; 

£f) sustragerea buletinelor de identitate sau a altor documente importante 
ale persoanelor fizice, cu intenţia de a limita libertatea persoanei, in- 
clusiv libertatea de circulaţie, sau de a o lipsi de aceasta; 

g) tăinuirea buletinelor de identitate sau a altor documente importante ale 
persoanelor fizice, cu intenţia de a limita libertatea persoanei, inclusiv 
libertatea de circulaţie, sau de a o lipsi de aceasta; 

h) degradarea sau distrugerea buletinelor de identitate sau a altor docu- 
mente importante ale persoanelor fizice, cu intenţia de a limita libertatea 
persoanei, inclusiv libertatea de circulaţie, sau de a o lipsi de aceasta; 

i) păstrarea buletinelor de identitate sau a altor documente importante 
ale persoanelor fizice, cu intenţia de a limita libertatea persoanei, in- 
clusiv libertatea de circulaţie, sau de a o lipsi de aceasta. 

Luarea constă în ridicarea, fără drept, a documentelor, imprimatelor, ștam- 
pilelor sau sigiliilor aparținând întreprinderilor, instituţiilor, organizaţiilor, 
indiferent de tipul de proprietate sau forma juridică de organizare, dacă aceas- 
tă faptă a fost săvârşită din interes material sau din alte motive josnice, sau a 
buletinelor de identitate, sau a altor documente importante ale persoanelor 
fizice, cu intenţia de a limita libertatea persoanei, inclusiv libertatea de circu- 
laţie, sau de a o lipsi de aceasta. 

Sustragerea constă în luarea ilegală a documentelor, imprimatelor, ștam- 
pilelor sau sigiliilor aparținând întreprinderilor, instituţiilor, organizaţiilor, 
indiferent de tipul de proprietate sau forma juridică de organizare, dacă aceas- 
tă faptă a fost săvârşită din interes material sau din alte motive josnice, sau a 
buletinelor de identitate, sau a altor documente importante ale persoanelor 
fizice, cu intenţia de a limita libertatea persoanei, inclusiv libertatea de circu- 
laţie, sau de a o lipsi de aceasta. 

Tăinuirea constă în schimbarea locului, ascunderea documentelor, im- 
primatelor, ştampilelor sau sigiliilor aparţinând întreprinderilor, instituţiilor, 
organizaţiilor, indiferent de tipul de proprietate sau forma juridică de organi- 
zare, dacă această faptă a fost săvârşită din interes material sau din alte motive 
josnice, sau a buletinelor de identitate, sau a altor documente importante ale 
persoanelor fizice, cu intenţia de a limita libertatea persoanei, inclusiv liberta- 
tea de circulaţie, sau de a o lipsi de aceasta 

Păstrarea constă în reținerea buletinelor de identitate sau a altor documen- 
te importante ale persoanelor fizice, cu intenţia de a limita libertatea persoa- 
nei, inclusiv libertatea de circulaţie, sau de a o lipsi de aceasta. 

Infracţiunea analizată este formală şi se consumă din momentul săvârșirii 
a tuturor sau cel puţin a unei acţiuni indicate în dispoziţiile alin. (1) şi (2) ale 
art. 360 din CPal RM. 

Latura subiectivă a infracţiunii se manifestă prin intenţie directă, deoa- 
rece făptuitorul înţelege că ia, sustrage, tăinuieşte, degradează sau distruge 

documentele, imprimatele, ştampilele sau sigiliile aparţinând întreprinderilor, 
instituţiilor, organizaţiilor, indiferent de tipul de proprietate sau forma juri- 
dică de organizare, din interes material sau din alte motive josnice, sau că ia, 
sustrage, tăinuieşte, degradează, distruge sau păstrează buletinele de identitate 
sau alte documente importante ale persoanelor fizice, cu intenţia de a limita 
libertatea persoanei, inclusiv libertatea de circulaţie, sau de a o lipsi de aceasta, 
şi doreşte săvârşirea acestor acţiuni. 

Scopul infracţiunii este de a a-şi satisface interesele materiale sau alte in- 
terese josnice, sau de a limita libertatea persoanei, inclusiv libertatea de circu- 
laţie, sau de a o lipsi de aceasta dorind săvârşirea acestor acțiuni. 

Subiectul infracţiunii este persoana fizică responsabilă, care a atins la 
momentul săvârșirii infracţiunii vârsta de 16 ani. 


$3. Confecţionarea, deținerea, vânzarea sau folosirea 
documentelor oficiale, a imprimatelor, ștampilelor 
sau sigiliilor false 


Legea penală (art. 361 din CP al RM) incriminează confecționarea, deţi- 
nerea, vânzarea sau folosirea documentelor oficiale false, care acordă drep- 
turi sau eliberează de obligaţii, confecționarea sau vânzarea imprimatelor, 
ştampilelor sau a sigiliilor false ale unor întreprinderi, instituţii, organizaţii, 
indiferent de tipul de proprietate şi forma juridică de organizare. 

Obiectul juridic special al infracţiunii îl constituie relaţiile sociale ce ţin 
de activitatea normală a organelor de stat cu privire la asigurarea ordinii stabi- 
lite de operare cu documentele oficiale. 

Infracţiunea analizată are şi un obiect material: entitatea materială a do- 
cumentelor imprimatelor, ştampilelor sau sigiliilor. 

Latura obiectivă a infracţiunii se realizează prin acţiuni de confecţio- 
nare, deţinere, vânzare sau folosire a documentelor oficiale false, care acordă 
drepturi sau eliberează de obligaţii, confecționarea sau vânzarea imprimatelor, 
ştampilelor sau a sigiliilor false ale unor întreprinderi, instituţii, organizaţii, 
indiferent de tipul de proprietate şi forma juridică de organizare. 

Prin confecționare, în sensul art. 361 din CP al RM, se înţelege crearea 
sau denaturarea conţinutului unor asemenea documente oficiale, care acordă 
drepturi sau eliberează de obligaţii, a imprimatelor, ştampilelor sau a sigiliilor 
unor întreprinderi, instituţii, organizaţii, indiferent de tipul de proprietate şi 
forma juridică de organizare. 

Prin deţinere, în sensul art. 361 din CP al RM, se înţelege intrarea în posesie 
a documentelor oficiale false, care acordă drepturi sau eliberează de obligaţii, sau 
a imprimatelor, ştampilelor sau a sigiliilor false ale unor întreprinderi, instituţii, 
organizaţii, indiferent de tipul de proprietate şi forma juridică de organizare. 

Prin vânzare, în sensul art. 361 din CP al RM, se înțelege înstrăinarea, 
transmiterea documentelor oficiale false, care acordă drepturi sau eliberează de 
obligaţii, sau a imprimatelor, ştampilelor, sigiliilor false ale unor întreprinderi, 
instituţii, organizaţii, indiferent de tipul de proprietate şi forma juridică de orga- 
nizare (de exemplu, vinderea, transmiterea în dar, în schimbul altui bun etc.). 

Prin folosire, în sensul art. 361 din CP al RM, se înţelege prezentarea sau 
aplicarea documentelor oficiale false, care acordă drepturi sau eliberează de 
obligaţii, a imprimatelor, ştampilelor sau a sigiliilor false ale unor întreprin- 
deri, instituţii, organizaţii, indiferent de tipul de proprietate şi forma juridică 
de organizare. 

Infracţiunea analizată este formală şi se consumă din momentul săvârșirii 
a tuturor sau cel puţin unei acțiuni indicate în dispoziţia alin. (1) al art. 361 
din CP al RM. 

Latura subiectivă a infracţiunii se manifestă prin intenţie directă, deoa- 
rece făptuitorul înţelege că confecţionează, deține, vinde sau foloseşte docu- 
mente oficiale false, care acordă drepturi sau eliberează de obligaţii, impri- 
mate, ştampile sau sigilii false ale unor întreprinderi, instituţii, organizaţii, 
indiferent de tipul de proprietate şi forma juridică de organizare, şi doreşte 
săvârşirea acestor acțiuni. 

Subiectul infracţiunii este persoana fizică responsabilă, care a atins la 
momentul săvârşirii infracțiunii vârsta de 16 ani. 

Circumstanţele agravante ale infracțiunii sunt prevăzute de alin. (2) al 
art. 361 din CP al RM: aceleași acţiuni: a) săvârşite repetat; b) săvârşite de două 
sau mai multe persoane; c) săvârşite referitor la un document de importanţă 
deosebită; d) soldate cu daune în proporţii mari intereselor publice sau dreptu- 
rilor şi intereselor ocrotite de lege ale persoanelor fizice sau juridice. 

Ca documente de importanţă deosebită pot servi buletinul de identitate, 
paşaportul, livretul militar, diplomele de absolvire a instituţiilor de învăță- 
mânt etc. 

Capitolul XIX 


INFRACŢIUNI MILITARE 


Secţiunea |. NOŢIUNEA, CARACTERIZAREA GENERALĂ 
ȘI TIPURILE INFRACȚIUNILOR MILITARE 


Printre valorile sociale fundamentale ocrotite de dreptul penal, un loc 
de seamă îl ocupă capacitatea de apărare a țării, garanție importantă pentru 
atributele fundamentale ale statului: unitatea, suveranitatea, independenţa şi 
indivizibilitatea acestuia. 

Capacitatea de apărare a țării este condiționată de existenţa Forţelor Ar- 
mate, de ordinea şi disciplina care trebuie să domine în cadrul acestora, de 
îndeplinirea întocmai a îndatoririlor ce revin tuturor cetăţenilor în legătură cu 
apărarea patriei, şi mai ales a militarilor din Forţele Armate. 

Conform Legii Republicii Moldova cu privire la apărarea naţională, adop- 
tate de Parlamentul Republicii Moldova la 25.07.2003), forțele destinate apără- 
rii naţionale sunt Forţele Armate constituite din Armata Naţională, Trupele 
de Grăniceri şi Trupele de Carabinieri. Forţele Armate ale Republicii Moldova 
sunt destinate apărării statului în caz de agresiune armată, asigurării inviola- 
bilităţii frontierelor şi a spațiului aerian al acestuia. Antrenarea Forţelor Ar- 
mate în soluționarea unor probleme ce nu ţin nemijlocit de asigurarea apărării 
statului se efectuează exclusiv în temeiul hotărârii Parlamentului, iar în situa- 
ţii extreme, prin decretul Preşedintelui Republicii Moldova. Forţele Armate se 
compun din trupe regulate şi din rezervă de militari instruiți. Baza trupelor 
regulate o constituie trupele de uscat, unităţile de apărare antiaeriană şi aviația 
militară. Rezerva se formează din rezerva de categoria întâi, destinată comple- 
tării suplimentare a trupelor regulate până la statul timpului de război, şi din 
rezerva de categoria a doua de unităţi şi subunități destinate ducerii de sine 
stătătoare a acţiunilor militare. Structura Forţelor Armate, efectivul, dotarea 
lor cu armament, asigurarea lor financiară, tehnico-materială se determină de 
Ministerul Apărării şi de Guvern şi se aprobă de Parlament. 

Dată fiind importanţa evidentă a capacității de apărare a statului, apar 
pe deplin justificate prevenirea şi combaterea prin mijloace de drept penal a 
faptelor care pun în pericol sau vatămă această deosebit de importantă valoa- 





1 Monitorul Oficial al Republicii Moldova, nr. 200-203, 2003. 

re socială?. Incriminând aceste fapte, legiuitorul le-a inclus într-o categorie 
distinctă de infracțiuni sub denumirea de “Infracţiuni militare”. Aceste in- 
fracțiuni constituie conținutul capitolului XVIII al Părţii speciale a Codului 
penal. Partea specială a Codului penal nu dă noţiunea infracțiunilor militare, 
însă ea se conține în Capitolul IX al Părţii generale, articolul 128, conform 
căruia infracțiunile militare se consideră infracțiunile, prevăzute de Codul pe- 
nal, contra modului stabilit de îndeplinire a îndatoririlor serviciului militar, a 
pregătirii militare obligatorii şi a concentrărilor, săvârşite de militari, precum 
şi de persoanele care trec pregătirea militară obligatorie sau de rezervişti în 
timpul satisfacerii serviciului militar, pregătirii militare obligatorii, concen- 
trărilor de instrucţie sau de probă. 

Componenţa infracțiunii militare îndeplineşte un şir de funcţii: 

1. este un mijloc de constatare şi de descriere a infracțiunii militare; 

2. serveşte drept bază de realizare a răspunderii penale, deoarece la răs- 
punderea penală pentru infracțiunea militară se trage persoana care a 
săvârşit o infracțiune militară. Absența în acţiunile persoanei a tuturor 
elementelor ce caracterizează infracțiunea militară exclude răspunde- 
rea penală pentru infracțiune militară; 

3. componenţa infracțiunii militare serveşte drept bază de delimitare a 
infracțiunilor între ele (de exemplu, deosebirea infracțiunii militare 
de infracţiunea de drept comun). Delimitarea se efectuează, în primul 
rând, după obiectul juridic. Infracţiunile care au un obiect juridic co- 
mun se deosebesc între ele după latura obiectivă (de exemplu, neexecu- 
tarea ordinului şi opunerea de rezistență şefului). Infracțiunile militare 
se pot delimita între ele şi după latura subiectivă (abuzul de putere sau 
excesul de putere şi atitudinea neglijentă față de serviciu). Ele se pot 
deosebi şi după subiectul infracțiunii (de exemplu, încălcarea regulilor 
statutare cu privire la relaţiile dintre militari, dacă între ei nu există rela- 
ţii de subordonare şi abuzul de putere, excesul de putere sau inacțiunea 
la exercitarea puterii, atitudinea neglijentă față de serviciu). 

4. Componenţa infracțiunii militare serveşte drept temei de calificare a 
infracțiunilor. Aprecierea juridică corectă a faptei săvârşite (calificarea 
infracțiunii) este posibilă doar în cazurile când sunt folosite noţiunea şi 
conţinutul unei infracțiuni concrete?. 





2  V. Dongoroz, S. Cahane, I. Oancea, I. Fodor, N. Iliescu, C. Bulai, R. Stănoiu, V. Roșca, Ex- 


plicații teoretice ale Codului penal român, vol. IV, Partea specială, Bucureşti, 1972, p. 755. 


3 C. ABerucan, Bounckue npecmynnenua, EpeBan, 2001, c. 8. 

Ca infracțiuni ce fac parte dintr-o categorie distinctă, infracțiunile milita- 
re prezintă o serie de trăsături caracteristice comune. 

Obiectul juridic generic al infracţiunilor militare îl constituie relaţiile 
sociale ce ţin de capacitatea de apărare a țării şi ordinea stabilită de satisfacere 
a serviciului militar, a pregătirii militare obligatorii şi a concentrărilor. Din va- 
loarea socială de capacitate de apărare a țării şi ordinea stabilită de satisfacere a 
serviciului militar derivă mai multe valori sociale specifice: Forţele Armate ale 
ţării, privite în existenţa lor fizică, în puterea lor de luptă; ordinea şi discipli- 
na militară; comportarea curajoasă a militarilor pe câmpul de luptă; unitatea 
morală a populaţiei și spiritul ei de rezistenţă; atitudinea loială și devotată a 
cetăţenilor față de obligaţiile privind apărarea ţării”. 

Fiecare din infracțiunile militare sau grupuri aparte din categoria infracți- 
unilor militare, în afară de obiectul juridic generic, au un obiect juridic special. 

Obiectul juridic special reprezintă o concretizare, particularizare a obiec- 
tului juridic generic, raportat la fiecare infracțiune sau grup de infracțiuni 
omogene în parte?. Acesta constă în relaţiile sociale referitoare numai la una 
dintre componentele capacității de apărare a țării sau ordinii stabilite de satis- 
facere a serviciului militar, a pregătirii militare obligatorii şi a concentrărilor, 
ca valoare socială, şi anume cea care este lezată în mod direct prin săvârşirea 
infracţiunii (de exemplu, ordinea şi disciplina militară, comportarea curajoasă 
a militarilor pe câmpul de luptă etc.). 

În funcţie de obiectul juridic special, infracțiunile militare se împart în 
următoarele grupuri (sistemul infracțiunilor militare): 

1. Infracţiuni ce atentează la ordinea de subordonare: neexecutarea ordi- 
nului şi insubordonarea, opunerea de rezistenţă şefului sau constrânge- 
rea acestuia la încălcarea îndatoririlor de serviciu, ameninţarea şefului, 
acte de violență săvârşite asupra şefului, insulta adusă şefului de către 
subaltern sau subalternului de către şef. 

2. Infracţiuni ce atentează la ordinea de comportare între militari: încăl- 
carea regulilor statutare cu privire la relațiile dintre militari, dacă între 
ei nu există relaţii de subordonare. 

3. Infracţiuni de serviciu: abuzul de putere, excesul de putere sau inacțiu- 
nea la exercitarea puterii, atitudinea neglijentă față de serviciu. 





4 O. Loghin, T. Toader, Drept penal român. Partea specială, Bucureşti, 1997, p. 604. 


5 M. Basarab, L. Moldovan, V. Suian, Drept penal. Partea specială, vol. II, Cluj-Napoca, 
1997, p. 136. 

Infracţiuni legate de sustragerea de la îndeplinirea obligațiunilor servi- 
ciului militar: dezertarea, sustragerea de la serviciul militar prin auto- 
mutilare sau prin alt mijloc (eschivarea de la serviciul militar). 
Infracţiuni ce atentează la ordinea de mânuire a armei şi de manipulare 
a substanţelor periculoase: încălcarea regulilor de mânuire a armei, pre- 
cum şi de manipulare a substanţelor şi obiectelor ce prezintă un pericol 
sporit pentru cei din jur. 

Infracţiuni ce atentează la ordinea de exercitare a serviciului de luptă şi a 
altor servicii speciale: încălcarea regulilor statutare cu privire la serviciul 
de gardă, încălcarea regulilor cu privire la serviciul de grăniceri, încăl- 
carea regulilor cu privire la menţinerea ordinii publice şi a securității 
publice, încălcarea regulilor statutare cu privire la serviciul intern, în- 
călcarea regulilor statutare cu privire la serviciul de patrulare, încălcarea 
regulilor statutare cu privire la serviciul de luptă al trupelor armate. 
Infracţiuni ce atentează la ordinea de păstrare a patrimoniului militar: 
distrugerea sau deteriorarea intenționată sau din imprudenţă a patri- 
moniului militar, risipirea sau pierderea patrimoniului militar. 
Infracţiuni ce atentează la ordinea de exploatare a tehnicii de luptă: 
încălcarea regulilor de conducere sau de exploatare a maşinilor, încăl- 
carea regulilor de zbor sau ale pregătirii de zbor, încălcarea regulilor de 
navigaţie. 

Infracţiuni împotriva ordinii de exercitare a serviciului militar pe timp 
de război sau în condiţii de luptă: predarea sau lăsarea mijloacelor de 
război inamicului, părăsirea unei nave militare în caz de naufragiu, 
părăsirea samavolnică a câmpului de luptă sau refuzul de a acționa cu 
arma, predarea voluntară în prizonierat, acțiunile criminale ale milita- 
rului care se găseşte în prizonierat, jefuirea celor căzuţi pe câmpul de 
luptă, acte de violență asupra populaţiei din zona operaţiilor militare, 
încălcări esenţiale ale dreptului internaţional umanitar săvârşite în tim- 
pul conflictelor armate, folosirea cu perfidie a emblemei Crucii Roşii în 
timpul conflictului armat. 


Existenţa unui obiect material nu constituie un aspect comun al infrac- 


ţiunilor militare. De regulă, infracțiunile din această grupă nu au un obiect 


material. Unele infracțiuni presupun însă şi un astfel de obiect (de exemplu, 


corpul persoanei în cazul încălcării regulilor statutare cu privire la relaţiile 


dintre militari, dacă între ei nu există relaţii de subordonare, bunurile unităţi- 


lor militare în cazul pierderii patrimoniului militar, distrugerii sau deterioră- 


rii intenţionate sau din imprudenţă a patrimoniului militar etc.). 

Latura obiectivă a infracţiunilor militare se realizează, de regulă, prin 
acțiuni, iar în unele cazuri prin inacțiuni. 

Prin acțiuni se săvârşesc infracțiunile militare de încălcări ale regulilor 
statutare cu privire la relațiile dintre militari, dacă între ei nu există relaţii de 
subordonare, dezertare, acte de violență asupra populaţiei din zona operaţiilor 
militare, folosire cu perfidie a emblemei Crucii Roşii etc. 

Prin inacțiuni se săvârşesc infracțiunile militare privind pierderea patri- 
moniului militar, refuzul de a acţiona cu arma etc. 

Urmările prejudiciabile constau în crearea stării de pericol pentru capa- 
citatea de apărare a ţării sau ordinea stabilită de satisfacere a serviciului mili- 
tar, a pregătirii militare obligatorii şi a concentrărilor sau chiar într-o lezare 
efectivă a acesteia (de exemplu, la încălcarea regulilor statutare cu privire la 
relaţiile dintre militari, dacă între ei nu există relaţii de subordonare, se lezează 
ordinea stabilită de satisfacere a serviciului militar şi integritatea corporală a 
militarilor etc.). 

Pentru unele infracțiuni militare sunt caracteristice şi unele semne se- 
cundare ale laturii obiective, cum ar fi: timpul săvârșirii infracţiunii (timp de 
război), locul săvârșirii infracţiunii (de exemplu, câmpul de luptă), mijloacele 
şi metodele (eschivarea militarului de la serviciul militar prin automutilare, 
simularea unei boli, falsificarea documentelor sau prin altă înşelăciune) etc. 

Latura subiectivă. Cele mai multe dintre infracțiunile militare sunt in- 
fracțiuni intenționate. Intenţia, nefiind calificată printr-un scop special in- 
dicat în dispoziția articolului concret, poate fi atât directă, cât şi indirectă (de 
exemplu, încălcarea regulilor statutare cu privire la relaţiile dintre militari, în 
timpul satisfacerii serviciului militar, dacă între ei nu există raporturi de subor- 
donare etc.). În cazul în care în dispoziţia articolului respectiv se conţine un 
scop special, forma vinovăţiei este doar intenţia directă (de exemplu, dezerta- 
rea, în scopul eschivării de la serviciul militar etc.). 

Dat fiind că unele din infracțiunile militare sunt infracțiuni de inacţiune, 
elementul lor subiectiv poate îmbrăca şi forma imprudenţei“ (în ambele sale 
modalităţi: neglijența sau încrederea exagerată). Din aceste infracțiuni fac 
parte: distrugerea sau deteriorarea din imprudenţă a patrimoniului militar, 
pierderea patrimoniului militar, atitudinea neglijentă față de serviciu etc. 

Una din cele mai controversate şi complicate probleme cu privire la infrac- 
ţiunile militare este problema stabilirii subiectului infracțiunilor militare. 





$  V. Dongoroz şi alții, op. cit., p. 759. 

Subiectul infracțiunii militare este special. Conform articolelor respective 
ale Codului penal, sunt supuşi răspunderii penale pentru infracțiunile mili- 
tare (adică subiecţi ai infracțiunilor militare), militarii din cadrul Armatei 
naționale, securității naționale, trupelor de carabinieri, trupelor de grăniceri, 
precum şi persoanele, în privinţa cărora există indicaţii speciale în legislaţie. 
De asemenea, sunt subiecți ai infracțiunilor militare persoanele care trec 
pregătirea militară obligatorie, precum şi rezerviştii în timpul concentrărilor, 
instrucțiunilor de luptă sau de probă. Militari se consideră şi cursanţii institu- 
ţiilor de învățământ militar (colegii militare, institute militare etc.). 

O importanţă deosebită pentru recunoașterea persoanei ca subiect al in- 
fracțiunii militare o are începutul şi sfârșitul perioadei de aflare a persoanei în 
serviciul militar, timpul în care persoana are statut de militar. 

Începutul aflării în serviciul militar în termen se consideră ziua prezen- 
tării recrutului în organul local de administrare militară, pentru a fi trimis în 
unitatea militară, iar sfârşitul aflării în serviciul militar în termen se consideră 
ziua în care militarul, prin ordinul comandantului unității militare, este exclus 
din listele efectivului în legătură cu trecerea lui în rezerva Forţelor Armate. 

Conform Regulamentului cu privire la satisfacerea serviciului militar, per- 
soana se consideră angajată în serviciu militar prin contract din ziua semnării 
de către ambele părţi a contractului, şi eliberată — din ziua în care, prin ordinul 
comandantului de unitate, este exclusă din listele personalului, în legătură cu 
trecerea în rezerva Forţelor Armate sau în retragere. 

Pentru supuşii militari chemaţi la concentrări sau la instrucțiunile de 
probă, începutul serviciului militar se consideră ziua când ei s-au prezentat 
la locul satisfacerii serviciului de concentrare sau instrucţiunii de probă, iar 
sfârşitul serviciului militar se consideră ultima zi de concentrare sau a instruc- 
ţiunilor de probă. 

Cursanţii instituţiilor de învățământ militare, care au atins vârsta de 
17 ani, se consideră aflaţi în serviciul militar din ziua când au fost înscrişi în 
listele acestei instituţii de învățământ militare. 

Depunerea jurământului militar, în general, nu este o condiție obligatorie 
pentru a recunoaşte persoana (militarul) ca subiect al infracțiunii militare. 

Însă în unele cazuri, ţinând cont de specificul serviciului militar (serviciu 
special), nedepunerea jurământului militar de către persoana care a săvârşit o 
faptă prevăzută de Capitolul “Infracțiuni militare” al Codului penal serveşte 
drept temei de a libera această persoană de răspundere penală pentru fapta 
săvârşită (cu excepţia cazurilor când acţiunile ei vor întruni o componenţă de 
infracţiune cu caracter general). 

În doctrina penală s-au expus păreri conform cărora persoanele încorpo- 
rate ilegal (cu încălcarea prevederilor legale) în serviciul militar sunt pasibile 
de răspunderea penală pentru infracțiunile militare. 

Nu împărtășim acest punct de vedere și considerăm că, în cazurile când 
persoanele au fost ilegal încorporate în serviciul militar, ele nu pot fi subiecte 
ale infracțiunilor militare. Aceasta se lămureşte prin faptul că încălcarea fla- 
grantă a legii în cazul adoptării actului administrativ (în cazul dat, de încor- 
porare în serviciul militar) duce la nulitatea lui. Iar nulitatea actului duce şi la 
nulitatea încorporării în serviciul militar. În continuarea acestei idei, nulitatea 
încorporării indică asupra faptului că nu puteau apărea nici relaţii de drept 
militar, şi în consecinţă, persoana, neputând fi subiect al relaţiilor de drept 
militar, nu poate fi nici subiect al infracţiunilor militare. 

În cazul în care acţiunile făptuitorului întrunesc elementele constitutive 
ale unei infracțiuni de drept comun, în formă consumată sau tentativă, el va 
răspunde pentru săvârșirea infracţiunii de drept comun. 

La răspunderea penală pentru unele infracțiuni militare pot fi trase şi 
persoanele care se află în prizonierat. Convenţia (III) cu privire la tratamentul 
prizonierilor de război, încheiată la 12.08.1949 la Geneva, indică că prizonierii 
de război vor fi supuşi legilor, regulamentelor şi ordinelor generale în vigoare 
la forțele armate ale puterii deținătoare, care este autorizată să ia măsuri judi- 
ciare sau disciplinare privind orice prizonier de război care a comis o infrac- 
ţiune la aceste legi, regulamente sau ordine generale:. Însă, conform art. 91-93 
ale aceleiaşi Convenții, prizonierii de război nu pot fi traşi la răspundere pe- 
nală pentru evadarea din prizonierat, chiar dacă aceasta a fost repetată, pen- 
tru tentativă de evadare sau pentru cooperarea la un act de evadare. În cazul 
nereuşitei evadării, prizonierii pot fi pasibili doar de pedepse disciplinare. 

De asemenea, infracțiunile comise de prizonierii de război, cu singurul 
scop de a-şi înlesni evadarea şi care n-au comportat nici o violenţă contra per- 
soanelor, fie că e vorba de infracțiuni contra patrimoniului, de întocmirea şi 
folosirea de acte false, de port de haine civile, nu pot fi pasibile decât de pedep- 
se disciplinare (de exemplu, pentru a-şi uşura evadarea, prizonierul răpeşte un 
mijloc de transport cu care se deplasează, fără scopul de a-l însuşi; falsifică un 
document pentru a-şi tăinui personalitatea etc.). 





Saxon 06 yzonoenoii omeemcmsennocmu 3a 8ounckue npecmynnenus. Ilon pen. A. T. Top- 
Horo, MockBa, 1986, c. 17-18. 

Tratate Internaţionale la care Republica Moldova este parte (1990-1998). Ediţie oficială, 
vol. V, Chişinău, 1998, p. 88. 

Unele infracțiuni militare, pe lângă calitatea de militar al subiectului, 
mai reclamă existența unor calități suplimentare (subiect special în cadrul 
infracțiunilor militare), cum ar fi, de exemplu, calitatea de şef sau persoană 
cu funcţie de răspundere, în cazul infracţiunilor de serviciu: abuzul de putere, 
excesul de putere sau inacțiunea la exercitarea puterii, atitudinea neglijentă 
faţă de serviciu. 

Coautoratul la infracțiunile militare poate avea loc în cazul când două sau 
mai multe persoane, care au calitatea specială prevăzută de lege (militari, şefi 
sau persoane cu funcţie de răspundere, persoane din serviciul de zi pe unitatea 
militară etc.), săvârşesc intenţionat, împreună şi în comun, una și aceeaşi in- 
fracțiune. 

Mai complicate sunt cazurile când la săvârşirea unei infracțiuni militare 
participă cu acte de executare a laturii obiective, de rând cu militarii, şi persoa- 
ne care nu au această calitate (persoane civile). Practica judiciară şi doctrina 
penală califică acţiunile persoanei civile, ţinând cont de natura juridică a par- 
ticipaţiei, ca acte de complicitate la infracţiunea militară, şi nu de coautorat?. 
Deci, coautoratul la infracțiunile militare are loc atunci când cel puţin două 
persoane sau mai multe, care au calitatea prevăzută de lege, săvârşesc împreu- 
nă sau în comun o infracțiune intenționată. 

Complici, instigatori sau organizatori ai infracțiunilor militare pot fi orice 
persoane care au calitățile generale prevăzute de legea penală: vârsta respecti- 
vă, calitatea de persoană fizică şi responsabilitate. 


Secţiunea a II-a. INFRACŢIUNI CE ATENTEAZĂ LA ORDINEA 
DE SUBORDONARE 


S1. Neexecutarea intenționată a ordinului 


Neexecutarea ordinului, conform alin. (1) al art. 364 din CP al RM, constă 
în refuzul direct de a executa ordinul șefului, precum şi altă neexecutare in- 
tenționată a ordinului. 

Obiectul juridic special al infracţiunii îl constituie relaţiile sociale cu pri- 
vire la executarea regulamentară a ordinului. 





M. Basarab, Drept penal. Partea generală, vol. I, Iaşi, 1992, p. 95; B. HYuksamze, Cosem- 
ckoe 80enno-yeonoenoe npaeo, MockBa, 1948, c. 160; V. Papodopol, Delimitarea actelor 
de coautorat de cele de complicitate, Justiţia Nouă, nr. 7, 1963, p. 68; X. Ulianovschi, 
Participația penală, Chişinău, 2000, p. 33-39, 145-172. 

Conform art. 33 al Regulamentului serviciului interior ale Forţelor Arma- 
te al Republicii Moldova'9, după situaţia de serviciu şi după gradele militare pe 
care le deţin, unii militari în raport cu alţii pot fi şefi sau subordonați. 

Şefii, cărora militarii le sunt subordonați pe linie de serviciu, fie şi tempo- 
rar, se numesc şefi direcți. 

Şeful direct, cu funcţia imediat superioară unui subordonat, se numeşte 
şef nemijlocit. 

Militarii, care după situaţia lor de serviciu şi după gradul militar nu sunt 
în raport cu alți militari şefi sau subordonați, pot fi superiori sau inferiori. 

Dacă militarii, care nu sunt subordonați reciproc, îndeplinesc în comun 
îndatoririle de serviciu, când relaţiile lor de serviciu nu sunt determinate de 
comandant (şef), atunci superiorul după funcţie, iar în funcţii egale - superio- 
rul după gradul militar este considerat şef. 

Şeful are dreptul să dea ordine subordonatului şi să ceară executarea lor. 
Subordonatul este obligat să execute necondiționat ordinele şefului. După exe- 
cutarea ordinului, el poate să înainteze o reclamaţie şefului ierarhic superior, 
în cazul în care consideră că faţă de el s-a procedat injust. 

“Ordinul” în sensul analizat este de 2 feluri: ordin şi dispoziţiune. 

Ordinul este o dispozițiune a comandantului (şefului) adresată subordo- 
naţilor, care cere executarea unor acţiuni, respectarea unor reguli sau stabileşte 
o ordine sau o situaţie. Ordinul poate fi dat în scris, verbal sau prin mijloace 
tehnice de legătură unui militar sau unui grup de militari. 

Dispoziţiunea este o formă de transmitere a misiunilor de către coman- 
dant (şef) la subordonați, privind chestiuni particulare. Dispoziţiunea se dă în 
scris sau verbal. 

Latura obiectivă se realizează prin refuzul de a executa un ordin cu privi- 
re la îndatoririle de serviciu. Expresia “refuzul de a executa un ordin” trebuie 
interpretată în sensul de neexecutare intenționată a unui ordin. Neexecutarea 
ordinului se poate exprima atât printr-o inacţiune, în cazul când făptuitorului 
i s-a ordonat să facă ceva, iar el refuză să execute acest ordin, cât şi printr-o ac- 
ţiune, când subordonatului i se interzice săvârşirea unor acţiuni, dar el totuși 
le săvârşeşte. 

Neexecutarea ordinului poate fi exprimată prin 2 modalităţi: neexecutarea 
ordinului în mod expres, deschis, când făptuitorul exprimă prin viu grai sau 
chiar în scris că nu va executa ordinul, şi nu-l execută, şi neexecutarea ordinu- 





1 Regulamentul serviciului interior al Forţelor Armate ale Republicii Moldova, Chişinău, 


1996, p. 13-15. 

lui în mod tacit, când subordonatul, fără să se exprime într-un anumit mod, 
nu execută ordinul. 

O problemă în ce priveşte componența de infracțiune discutată o prezintă 
situația când subordonatul declară deschis că nu va executa ordinul primit, şi 
apoi, imediat, trece la executarea lui. În doctrina penală s-a expus părerea că, 
în acest caz, acţiunile făptuitorului vor constitui o infracţiune de neexecutare 
a ordinului”. 

Nu susţinem acest punct de vedere şi considerăm că astfel de interpretări 
sunt formale şi contrare spiritului legii, scopului urmărit de legiuitor. Pentru 
disciplina militară prezintă un pericol sporit nu atât manifestarea fățişă (ver- 
bală sau în scris) a hotărârii făptuitorului de a nu executa ordinul, cât mai ales 
faptul neexecutării acestui ordin, indiferent dacă făptuitorul şi-a făcut cunos- 
cută sau nu în mod expres, fățiş această hotărâre. În realitate, din punct de ve- 
dere penal, refuzul de a executa un ordin (în sensul de comunicare a hotărârii 
făptuitorului de a nu da curs ordinului) reprezintă doar faza oratorie a infrac- 
ţiunii, care nu intră sub incidența legii penale. Dacă refuzul verbal sau în scris 
ar constitui actul de executare, atunci infracțiunea s-ar consuma chiar în acel 
moment, fiind irelevant dacă ulterior făptuitorul a executat sau nu ordinul”?. 

Infracţiunea dată este una materială şi se consideră consumată din mo- 
mentul producerii daunelor în proporţii considerabile intereselor de serviciu. 

Daunele în proporţii considerabile intereselor de serviciu, adică urmările 
prejudiciabile ale infracțiunii, constau într-o stare de pericol prin nerespectarea 
raportului de subordonare, prin atingerea adusă ordinii şi disciplinei militare. 

Latura subiectivă. Neexecutarea intenționată a ordinului şefului se săvâr- 
şeşte cu vinovăţie intenţionată. Motivul şi scopul nu are relevanţă la calificarea 
infracțiunii. 

Subiectul infracţiunii poate fi doar subalternul militar. 

Conform alin. (5) al art. 364 din CP al RM, nu se consideră infracțiune 
fapta persoanei prevăzută de legea penală întru executarea ordinului sau 
dispoziţiei ilegale a unui şef militar. Răspunderea penală pentru prejudiciul 
pricinuit o poartă persoana care a dat ordinul sau dispoziţia ilegală. Aceste 
prevederi ale legii sunt aplicabile în cazul când persoana, executând un ordin 
ilegal, a săvârşit o infracțiune din imprudenţă. 





1!  Coeemcxoe yzono8noe npaso. Tacmv ocoGennaa, non pen. H. 3aroponunkoBa, MockBa, 


1983, c. 544; Kommenrapuu K YronoBHoMy Kopekcy PCOCP, noa per. IO. Cegepuna, 
MockBa, 1980, c. 441. 


12 M. Basarab, L. Moldovan, V. Suian, op. cit., p. 142. 

Însă în cazurile când subalternul a săvârşit o infracţiune intenționată, cu 
bună-ştiinţă, întru executarea ordinului sau dispoziţiei ilegale, el va purta răs- 
pundere penală în temeiuri generale ca autor al infracţiunii, iar cel care a dat 
ordinul, ca instigator la infracțiunea dată. Aceste prevederi sunt reglementate 
de alin. (6) al art. 364 din CP al RM, care mai stipulează că neexecutarea ordi- 
nului sau dispoziţiei ilegale exclude răspunderea penală. 

Circumstanţele care agravează răspunderea penală sunt indicate în alin. (2) 
şi (3) ale art. 364 din CP al RM: săvârşirea infracţiunii de două sau mai multe 
persoane, cauzarea prin infracţiune a unor urmări grave, săvârşirea infracțiu- 
nii pe timp de război sau în condiţii de luptă. 

Săvârşirea infracţiunii de două sau mai multe persoane va avea loc în cazul 
când ordinul a fost dat unui colectiv de subordonați, și două sau mai multe 
persoane din acest colectiv, cu intenţie, împreună sau în comun, prin acțiuni 
coordonate, nu execută acest ordin. Pentru existența acestei agravante nu este 
necesară o înţelegere prealabilă, expresă, între participanți. Înțelegerea poate 
fi şi tacită, exprimată prin coordonarea tacită a acţiunilor lor. De exemplu, în 
cazul unui ordin colectiv, grupul întreg nu-l execută, aflându-se împreună, 
având cunoştinţă unul de acţiunile sau inacțiunile altuia. 

Nu va fi prezentă o asemenea agravantă în cazul când doi sau mai mulți 
subordonați nu vor executa ordinul comun de sine stătător, aflându-se în lo- 
curi diferite şi neavând cunoştinţă unul de acţiunile sau inacţiunile altuia. 

Cauzarea prin infracţiune a unor urmări grave se stabileşte în fiecare caz 
în parte, ținându-se cont de toate împrejurările săvârșirii faptei. Ca urmări 
grave pot fi considerate zădărnicirea unor măsuri îndreptate la asigurarea ca- 
pacităţii de luptă a unităţii militare, zădărnicirea sarcinii de luptă, survenirea 
de victime omeneşti, distrugerea sau deteriorarea tehnicii militare, pricinuirea 
unor daune materiale în proporții mari etc. 

În ce priveşte săvârşirea infracțiunii analizate pe timp de război sau în 
condiții de luptă, menţionăm că Parlamentul, la propunerea Preşedintelui 
Republicii Moldova, în cazul agresiunii armate împotriva Republicii Moldova, 
declară starea de beligeranţă sau de război şi anulează această stare după sem- 
narea tratatului de pace cu partea beligerantă. 

Timpul de război începe din momentul declarării stării de beligeranță sau 
o dată cu începerea de facto a acţiunilor militare şi se sfârşeşte în ziua şi ora în- 
cetării de facto a acţiunilor militare. În cazul în care trupe sau grupe înarmate 
atacă sau invadează prin surprindere teritoriul Republicii Moldova, organele 
locale ale administraţiei militare sunt obligate să ia toate măsurile pentru res- 
pingerea atacurilor, fără a aştepta declararea războiului. 

Prin condiţii de luptă se înţelege aflarea unităţii (subunității) militare în 
condiții nemijlocite de pregătire de luptă sau în condiţii de ducere nemijlocită 
a luptei (operaţiei de luptă). Condiţii de luptă pot fi atât pe timp de război, cât 
şi pe timp de pace, când unitatea (subunitatea) militară ripostează atacului 
armat asupra teritoriului țării. 

Neexecutarea ordinului ca rezultat al atitudinii neglijente sau neconștiin- 
cioase faţă de el este prevăzută ca o infracțiune distinctă la alin. (4) al art. 364 
din CP al RM şi componenţa ei se deosebeşte de infracțiunea de neexecutare 
intenţionată a ordinului şefului, examinată mai sus, doar prin latura obiectivă 
şi subiectivă. 

Latura obiectivă a acestei infracțiuni se exprimă prin neexecutarea ordi- 
nului sau executarea neglijentă a ordinului, fapte care au adus la cauzarea unor 
urmări grave sau care au fost săvârşite pe timp de război sau în condiţii de 
luptă, lipsind caracterul fățiş sau deschis al faptelor prevăzute de neexecutarea 
intenţionată a ordinului şefului. Lipsesc, de asemenea, acţiunile demonstrati- 
ve, care ar indica asupra nedorinţei subalternului de a se supune ordinelor sau 
dispoziţiunilor şefului. 

Latura subiectivă a acestei infracțiuni se caracterizează prin imprudenţă. 
În acest caz, făptuitorul n-a prevăzut posibilitatea neexecutării ordinului, cu 
toate că putea şi trebuia s-o prevadă (negligenţă) sau a prevăzut posibilitatea 
neexecutării ordinului, însă, în mod ușuratic, s-a bazat pe nişte împrejurări, 
prin intermediul cărora ordinul ar putea fi executat, însă aceste împrejurări 
n-au survenit (sau au survenit), şi, în legătură cu aceasta, ordinul n-a fost exe- 
cutat (încredere exagerată). 

Noţiunile de urmări grave, timp de război sau condiţii de luptă au fost 
analizate mai sus, semnificaţiile lor sunt similare şi la componenţa de infrac- 
ţiune dată. 


$2. Opunerea de rezistenţă șefului sau constrângerea acestuia 
la încălcarea îndatoririlor de serviciu 


Opunerea de rezistență şefului sau constrângerea acestuia la încălcarea 
îndatoririlor de serviciu (art. 365 din CP al RM) este una din cele mai pericu- 
loase infracțiuni în Forţele Armate. 

Pericolul social al acestei infracțiuni constă în aceea că făptuitorul, deschis 
şi cu perfidie, se contrapune activităţii de serviciu a şefilor militari sau altui 
militar, activitate exercitată în interesul ordinii militare cu scopul încetării sau 
schimbării caracterului ei legal. Aceste acţiuni ale făptuitorului împiedică, iar 

uneori fac imposibilă exercitarea normară a activității de serviciu a persoane- 
lor sus-indicate, subminează autoritatea lor. 

Obiectul juridic special al infracţiunii îl constituie relaţiile sociale cu pri- 
vire la ordinea de subordonare militară, care asigură activitatea de serviciu 
militară normală a comandanților (şefilor) militari sau altor persoane, care 
execută obligaţiuni legate de serviciul militar, precum şi de viața şi sănătatea 
acestor persoane. 

Astfel, această infracțiune are două obiecte juridice speciale: principal şi 
secundar. Obiectul juridic principal îl constituie relaţiile sociale cu privire la 
ordinea de subordonare militară, iar cel secundar, relațiile sociale cu privire 
la viaţa şi sănătatea comandanților (şefilor) militari sau altor persoane care 
execută obligaţiuni legate de serviciul militar. 

Latura obiectivă se exprimă prin acțiuni. În art. 365 din CP al RM sunt 
prevăzute două componenţe de infracţiuni, care se deosebesc după latura 
obiectivă: a) opunerea de rezistenţă şefului, precum şi unei alte persoane care 
exercită îndatoririle legate de serviciul militar; b) constrângerea acestor per- 
soane la încălcarea acestor îndatoriri. 

Opunerea de rezistenţă sau constrângerea adeseori se săvârşesc cu aplica- 
rea violenţei asupra şefului sau altor persoane care execută obligaţiuni legate de 
serviciul militar, fapt ce sporeşte substanţial pericolul social al acestor fapte. 

Alte persoane care execută obligaţiuni legate de serviciul militar pot fi 
militarii care exercită serviciul de gardă (santinelă etc.), patrulă sau serviciul 
de zi (serviciul pe companie, pe batalion etc.), precum şi alți militari care în- 
deplinesc obligaţiuni concrete legate de serviciul militar. 

Opunerea de rezistență constă în acțiuni îndreptate spre împiedicarea 
şefului, precum şi unei alte persoane care exercită îndatoririle legate de ser- 
viciul militar să-şi îndeplinească obligaţiunile lor legate de serviciul militar. 
La opunerea de rezistență, făptuitorul încearcă să nu permită persoanei să-şi 
exercite obligaţiunile sale militare, funcționale, nu-i dă posibilitate să acţione- 
ze în situația concretă în conformitate cu legislaţia în vigoare, regulamentele 
militare sau ordinele superiorului. Opunerea de rezistență presupune înain- 
tarea față de şef (sau altă persoană) a unor cerinţe concrete de săvârşire sau 
nesăvârşire a unor anumite acțiuni contrare interesului de serviciu. Opunerea 
de rezistență poate fi săvârşită numai în timpul exercitării de către şef sau altă 
persoană a obligaţiunilor legate de serviciul militar. 

Opunerii de rezistență îi premerg, de obicei, unele încălcări de disciplină 
militară sau ale ordinii publice din partea militarului, iar opunerea este o reac- 
ţie de răspuns la acţiunile legitime ale şefului sau altei persoane, îndreptate 
spre contracararea acestor încălcări. Opunerea de rezistenţă, în aceste cazuri, 

poate fi săvârşită de însuși militarul care încalcă disciplina, precum şi de alți 
militari, aflaţi la locul săvârşirii acestor încălcări de disciplină. Opunerii de 
rezistență îi pot premerge acţiunile de neexecutare a ordinului. În acest caz, 
acțiunile de neexecutare intenționată a ordinului vor fi calificate în ansamblu 
conform art. 365 din CP al RM”. 

Constrângerea constă în impunerea şefului sau altei persoane la încălcarea 
obligaţiunilor sale legate de serviciul militar, la săvârşirea unor acţiuni ilegale 
în interesul celui care constrânge să acționeze în detrimentul intereselor de 
serviciu. De exemplu, făptuitorul constrânge şeful sau altă persoană, aplicând 
violența psihică sau fizică, să nu denunțe despre faptele ilegale săvârşite de el. 

La opunerea de rezistenţă, făptuitorul, prin acţiunile sale, nu dă posibili- 
tate şefului sau altei persoane să-şi îndeplinească obligaţiunile de serviciu, iar 
la constrângere, el încearcă să impună aceste persoane să acționeze contrar 
intereselor de serviciu. 

Constrângerea poate fi aplicată în legătură cu activitatea de serviciu a 
şefului sau altei persoane, atât în timpul exercitării acestei activităţi, cât şi în 
legătură cu activităţi care trebuie (sau pot fi) exercitate în viitor. 

Violenţa fizică sau psihică în privinţa şefului, în legătură cu nemulțumirea 
militarului de acţiunile legale, de serviciu ale şefului, fără înaintarea unor cerin- 
ţe concrete, nu poate fi considerată drept constrângere. Asemenea acțiuni pot fi 
calificate în baza art. 367 sau 368 din CP al RM" sau ca opunere de rezistenţă. 

Infracţiunea dată este o infracțiune formală şi se consideră consumată din 
momentul opunerii de rezistență sau constrângerii, indiferent de faptul că i-a 
reuşit sau nu făptuitorului să împiedice executarea de către şef sau altă per- 
soană a obligaţiunilor sale de serviciu militar sau să-l impună să săvârşească 
careva acțiuni sau inacţiuni în interesul lui. 

Latura subiectivă se caracterizează prin intenţie directă. La opunere de 
rezistenţă, făptuitorul are scopul de a împiedica, de a nu permite şefului sau 
altei persoane să-şi îndeplinească obligaţiunile de serviciu militar, iar la con- 
strângere — să-l impună să încalce aceste obligaţiuni şi să săvârşească acțiuni 
contrare intereselor de serviciu. 

Subiect al infracțiunii poate fi orice militar, chiar şi cel care nu este su- 
bordonat persoanei căreia i se opune rezistență sau care este constrânsă, cu 
condiţia că acţiunile infracţionale se săvârşesc în privinţa persoanei care-şi 
îndeplineşte obligaţiunile de serviciu militar. 





15 A. Topusrii, op. cit., p. 30. 

Circumstanţele care agravează răspunderea penală sunt indicate la alin. (2) 
şi (3) ale art. 365 din CP al RM: săvârşirea infracțiunii de două sau mai multe 
persoane, cu aplicarea armei, cauzarea prin infracțiune a unor urmări grave, 
însoţite de omor intenționat, săvârşirea infracțiunii pe timp de război sau în 
condiţii de luptă. 

Cu privire la interpretarea primelor două agravante, a se vedea explicaţiile 
de rigoare făcute anterior. 

Se consideră că au fost pricinuite urmări grave prin cauzarea din imprudență 
a vătămărilor grave ale integrității corporale sau sănătăţii ori cauzarea morţii. 

Opunerea de rezistență sau constrângerea însoţită de omorul intenţionat al 
superiorului sau al unei alte persoane care își îndeplineşte îndatoririle legate de 
serviciul militar se califică conform lit. a) din alin. (3) al art. 365 din CP al RM. 
Calificarea suplimentară în temeiul art. 145 din CP al RM nu este necesară. 

Despre săvârşirea infracțiunii pe timp de război sau în condiţii de luptă, a 
se vedea explicaţiile corespunzătoare cu privire la fapta prevăzură la art. 364 
din CP alRM. 


$3. Insultarea militarului 


Legea penală (art. 366 din CP al RM) incriminează insulta adusă şefului 
de către subaltern, precum şi subalternului de către şef, în timpul îndeplinirii 
obligaţiilor legate de serviciul militar. 

Regulamentele militare prevăd reguli stricte de relaţii între militari, în 
acelaşi rând regulile de politeţe militară, de comportare şi de salut militar. 
Art. 66 al Regulamentului serviciului interior al Forţelor Armate obligă mili- 
tarii să constituie în permanenţă exemple de înaltă cultură, modestie şi cum- 
pătare, să păstreze cu sfințenie onoarea militară, să-şi apere demnitatea şi să 
stimeze demnitatea celorlalți. La rândul lor, şefii (comandanții) sunt obligați 
să dea dovadă de tact şi atenţie faţă de subordonați, să nu admită faţă de ei 
grosolănii, să respecte demnitatea lor personală. 

Insulta între particulari nu este prevăzută ca infracţiune în Partea specială 
a Codului penal. Prin insultă se înţelege înjosirea intenţionată a cinstei şi dem- 
nităţii persoanei prin acțiune, verbal sau în scris. 

Fapta de insultă a superiorului de către inferior sau a inferiorului de către 
superior este incriminată însă în grupul de infracțiuni contra capacității de apă- 
rare a țării. Această infracțiune este, aşadar, o faptă mult mai gravă, care aduce 
atingeri ordinii şi disciplinei militare, creând o stare de pericol în dauna capaci- 
tăţii de apărare a ţării. Această faptă nu constituie numai o atingere a demnității 

unei persoane, o simplă manifestare a lipsei de respect față de superior (subalter- 
nul), ci o gravă abatere de la respectul ordinii şi disciplinei militare. 

Obiectul juridic principal al infracţiunii îl constituie relaţiile sociale a că- 
ror existenţă şi dezvoltare sunt asigurate prin menţinerea ordinii şi disciplinei 
militare, sub aspectul atitudinii respectuoase a subalternului (superiorului) 
față de superior (subaltern). 

Această infracțiune are şi un obiect juridic secundar: relaţiile sociale cu 
privire la cinstea şi demnitatea superiorului (subalternului). 

Latura obiectivă constă din acțiuni de insultă a superiorului (subalternu- 
lui) de către subaltern (superior). 

Art. 366 din CP al RM conţine în sine două componenţe de infracțiuni 
distincte: a) insulta adusă şefului de către subaltern, b) insulta adusă subalter- 
nului de către şef. 

Insulta adusă şefului de către subaltern se exprimă prin înjosirea intenţio- 
nată a cinstei şi demnităţii şefului de către subaltern prin acțiune, verbal sau 
în scris. Ea poate fi exprimată prin cuvinte, desene, scrisori, acțiuni ce înjosesc 
demnitatea șefului militar, cum ar fi aruncarea în noroi sau deteriorarea uni- 
formei militare etc. 

Insulta adusă subalternului de către şef se exprimă prin înjosirea intențio- 
nată a cinstei şi demnităţii subalternului de către şef prin acţiune, verbal sau 
în scris. 

Timpul săvârșirii faptei are importanţă la calificarea infracțiunii: în cazul 
săvârșirii infracţiunii pe timp de război sau în condiţii de luptă, fapta va avea un 
caracter agravat, şi va fi calificată conform alin. (2) al art. 367 din CP al RM. 

Infracţiunea dată este una formală şi se consideră consumată din momen- 
tul săvârșirii acţiunii prejudiciabile. 

Latura subiectivă. Acţiunile făptuitorului se caracterizează prin intenţie 
directă. Făptuitorul are scopul de a săvârşi acte de violenţă sau o atingere a 
demnităţii, o manifestare a lipsei de respect față de superiorul (subalternul) 
său, precum şi o gravă abatere de la respectul ordinii şi disciplinei militare. 

Subiect al infracţiunii poate fi subalternul sau şeful militar. 


S4. Amenințarea șefului 


Legea penală (art. 367 din CP al RM) incriminează ameninţarea şefului 
cu moartea, cu vătămarea integrităţii corporale sau a sănătăţii ori cu bătaia în 
timpul când acesta îndeplineşte obligaţiile legate de serviciul militar. 

Prin ameninţarea şefului se înţelege înspăimântarea acestuia cu aplicarea 
asupra lui a violenței, în legătură cu activitatea lui de serviciu. 

Obiectul juridic special al infracţiunii îl constituie relaţiile sociale cu 
privire la ordinea de subordonare militară stabilită în cadrul Forţelor Armate. 
Infracţiunea dată prevede ameninţarea doar a şefului militar (după funcţie sau 
grad militar). Nu va fi considerată ameninţare în sensul art. 367 din CP al RM 
amenințarea cu distrugerea sau deteriorarea bunurilor şefului militar, cu apli- 
carea violenţei față de rudele sau persoanele apropiate lui. Amenințarea altor 
militari (care nu-s şefi), în legătură cu îndeplinirea de către ei a obligaţiunilor 
serviciului militar, amenințare exercitată ca mijloc de opunere de rezistență 
sau constrângere a acestor persoane ca să-şi încalce obligaţiunile militare, va fi 
calificată conform art. 365 din CP al RM”. 

Latura obiectivă constă din acțiuni de ameninţare a şefului militar cu 
moartea, cu vătămarea integrității corporale sau a sănătăţii ori cu aplicarea de 
lovituri. Amenințarea trebuie să fie reală, să aibă capacitatea obiectivă de a-l 
pune în pericol, a-l speria pe şeful militar. Nu poate fi considerată reală ame- 
ninţarea care, în realitate, nu poate fi săvârşită. 

Amenințarea poate fi exprimată verbal, în scris sau în altă formă. Ea poate 
fi exprimată în timpul exercitării de către şef a obligaţiunilor de serviciu sau în 
afara lor, ea poate fi transmisă şefului prin intermediul terțelor persoane. 

Infracţiunea dată este una formală. Ea se consideră consumată din mo- 
mentul săvârşirii acțiunii pejudiciabile. 

Latura subiectivă se exprimă prin intenţie directă. Ameninţând şeful 
militar, subalternul dorește să-l înspăimânte şi, prin aceasta, să influențeze 
asupra exercitării de către el a obligaţiunilor de serviciu. 

Motivul amenințării constă în nemulțumirea subalternului de activitatea 
de serviciu a şefului militar sau de unele acţiuni concrete de serviciu. Ame- 
ninţarea şefului constituie infracțiune dacă ea este exprimată în legătură cu 
activitatea legală, regulamentară a lui. 

Amenințarea în legătură cu acţiunile ilegale ale şefului militar nu poate fi 
considerată infracțiune în sensul art. 367 din CP al RM. 

Nu constituie infracțiunea dată amenințarea cu moartea, cu vătămarea 
integrităţii corporale sau a sănătăţii ori cu aplicarea de lovituri în legătură cu 
relaţiile ostile, care nu sunt condiționate de obligaţiunile de serviciu ale șefului 
militar. Aceste acțiuni, după caz, pot fi calificate în temeiul art. 155 din CP al 
RM, dacă şeful a fost ameninţat cu moartea sau cu vătămarea gravă a integri- 
tăţii corporale sau a sănătății. 

Subiect al infracţiunii poate fi orice subaltern militar. Circumstanţele care 
agravează răspunderea penală sunt indicate în alin. (2) al art. 367 din CP al 
RM: săvârşirea infracțiunii pe timp de război sau în condiţii de luptă (noţiuni- 
le timp de război, condiţii de luptă au fost explicate anterior). 


$5. Acte de violență săvârșite asupra șefului 


Legea penală (art. 368 din CP al RM) incriminează vătămarea intenționată 
uşoară a integrităţii corporale sau a sănătăţii ori lovirea şefului în timpul când 
acesta îndeplineşte obligaţiile legate de serviciul militar. Acţiunile de violenţă, 
săvârşite asupra şefului, căruia subalternul, în conformitate cu regulamentele 
militare, este obligat să-i poarte respectul și pe care trebuie să-l apere în luptă, 
constituie una din cele mai grave încălcări ale disciplinei militare, încălcare 
ce împiedică exercitarea de către şeful militar a obligațiilor legate de serviciul 
militar. 

În majoritatea cazurilor, actele de violență săvârşite asupra şefului sunt 
dictate de motive de răzbunare pentru cerinţele legale ale șefului față de sub- 
alterni. 

Obiectul juridic principal îl constituie relaţiile sociale cu privire la sistemul 
de subordonare militară şi disciplina militară, iar obiectul juridic secundar — 
relaţiile sociale cu privire la integritatea corporală sau sănătatea persoanei. 

Latura obiectivă a infracţiunii se realizează prin vătămarea intenționată 
uşoară a integrităţii corporale sau a sănătăţii ori lovirea şefului în timpul în 
care acesta îndeplineşte obligaţiunile legate de serviciul militar. Îndeplinirea 
de către militari a îndatoririlor de serviciu presupune: participarea la acţiuni 
militare; executarea funcţiilor de serviciu; executarea serviciului de alarmă, 
participarea la aplicaţii; aflarea pe teritoriul unităţii militare, în timpul servi- 
ciului stabilit de orarul zilnic sau dacă aceasta o cere necesitatea de serviciu; 
aflarea în misiune sau la tratament; deplasarea tur-retur la locul de serviciu 
sau tratament; aflarea la concentrări militare; aflarea în prizonierat (cu excep- 
ţia cazurilor de predare benevolă), în calitate de ostatic, de persoană internată; 
în cazurile apărării vieţii, sănătăţii, onoarei si demnității persoanei, acordării 
ajutorului organelor de drept etc. 

Numărul și caracterul loviturilor aplicate şefului în timpul când acesta 
îndeplineşte obligaţiunile legate de serviciul militar nu are relevanţă la califi- 
carea infracțiunii, de ele se poate ţine cont la individualizarea pedepsei. 

Infracţiunea dată este o infracțiune materială şi se consideră consuma- 
tă din momentul producerii vătămării uşoare a integrităţii corporale sau a 
sănătăţii ori al survenirii leziunilor corporale. 

Subiectul infracţiunii este special: militarul care, permanent sau provi- 
zoriu, după funcţie sau grad militar, este subaltern persoanei asupra căreia se 
aplică actele de violenţă. 

Latura subiectivă a infracţiunii se exprimă prin vinovăţie intenționată, 
intenţia putând fi atât directă, cât şi indirectă. 

Infracţiunea trebuie să fie săvârşită în legătură cu îndeplinirea de către şef 
a obligațiunilor de serviciu. Actele de violenţă săvârşite asupra şefului din mo- 
tive de gelozie, răzbunare sau din alte motive personale, nelegate de activitatea 
de serviciu a şefului, nu pot fi calificate în baza art. 368 din CP al RM. 

Lit. a) din alin. (2) al art. 368 din CP al RM prevede săvârşirea actelor de 
violență asupra şefului de către două sau mai multe persoane, cu aplicarea ar- 
mei, acțiuni soldate cu urmări grave, pe timp de război, în condiţii de luptă. 
Toate noţiunile care se referă la aceste circumstanţe agravante ne sunt cunos- 
cute din analiza infracțiunilor examinate anterior. 


Secţiunea a III-a. INFRACŢIUNI CE ATENTEAZĂ LA ORDINEA 
DE COMPORTARE ÎNTRE MILITARI 


S1. Încălcarea regulilor statutare cu privire la relaţiile dintre 
militari, dintre persoanele care trec pregătirea militară 
obligatorie şi dintre rezerviști, dacă între ei nu există 
raporturi de subordonare 


Legea penală (art. 369 din CP al RM) incriminează încălcarea regulilor 
statutare cu privire la relaţiile dintre militari, dintre persoanele care trec pre- 
gătirea militară obligatorie şi dintre rezervişti, în timpul îndeplinirii serviciu- 
lui militar, al pregătirii militare obligatorii şi al concentrărilor, dacă între ei nu 
există raporturi de subordonare şi dacă această încălcare s-a manifestat prin 
bătăi sau printr-un alt act de violență. 

Interesele executării sarcinilor serviciului militar cer respectarea reciprocă a 
militarilor, pregătirea permanentă de a acorda ajutor unul altuia. 

Îndeplinirea sarcinilor serviciului militar este incompatibilă cu înjosirea 
cinstei şi demnităţii, torturării unor militari de către alţii. 

Prin aceasta se explică pericolul social al atentatelor la ordinea de relații 
reciproce dintre militarii care nu se află în relaţii de subordonare între ei. Nu se 
află în relaţii de subordonare între ei militarii care nu sunt şefi sau subalterni 
unul față de altul, atât după funcţie, cât şi după gradul militar. De exemplu, 

dacă un sergent aplică violență față de alt sergent din aceeaşi unitate militară, el 
va răspunde pentru săvârşirea infracțiunii prevăzute de art. 369 din CP al RM. 

Dacă însă un sergent aplică violenţă față de un soldat din aceeaşi unitate 
militară, acţiunile lui vor constitui componenţa de infracțiune prevăzută de 
art. 370 din CP al RM, ca exces de putere, deoarece el este superior, față de 
soldat, după gradul militar. 

Obiectul juridic principal al acestei infracțiuni îl constituie relaţiile so- 
ciale cu privire la ordinea statutară referitoare la conduita dintre militari, 
dintre persoanele care trec pregătirea militară obligatorie şi dintre rezervişti, 
în timpul îndeplinirii serviciului militar, al pregătirii militare obligatorii şi al 
concentrărilor, dacă între ei nu există raporturi de subordonare, reglementate 
de regulamentele militare. Obiectul juridic secundar îl constituie relaţiile so- 
ciale cu privire la viața, sănătatea şi integritatea corporală a militarilor. 

Latura obiectivă a infracțiunii constă în încălcarea regulilor statutare cu 
privire la relaţiile dintre militari, dintre persoanele care trec pregătirea mili- 
tară obligatorie şi dintre rezervişti, în timpul îndeplinirii serviciului militar, 
al pregătirii militare obligatorii şi al concentrărilor, dacă între ei nu există ra- 
porturi de subordonare şi dacă această încălcare s-a manifestat prin bătăi sau 
printr-un alt act de violență. 

Bătaia constă în aplicarea de lovituri de către un militar altui militar, cu con- 
diția ca să nu fi fost cauzate vătămări ale integrității corporale sau sănătăţii. 

Loviturile pot fi aplicate cu mâinile, cu picioarele sau cu alte părți ale cor- 
pului (cotul, capul, genunchiul, umărul etc.), precum şi cu alte obiecte (vergea, 
mătură, curea etc.), cu excepţia armelor. 

Prin alt act de violență se înțelege aplicarea violenţei fizice sau psihice față 
de victimă. 

Prin violenţă fizică se înţelege îmbrâncirea militarului, tragerea de păr, 
pişcăturile, stropirea cu apă rece pe timp de iarnă sau cu apă fierbinte, arunca- 
rea la pământ sau la podea a victimei, lovirea acesteia cu capul sau cu alte părți 
ale corpului de perete, privarea de libertate a militarului, cum ar fi legarea 
mâinilor sau picioarelor, ţinerea victimei în sac etc. 

Prin violență psihică se înţelege săvârşirea de amenințări cu aplicarea vio- 
lenţei, cum ar fi trezirea militarului din somn şi menţinerea lui în stare trează 
în timpul lui de odihnă sau de somn, impunerea de către militari a victimei să 
spele sau să calce hainele altor militari, sau să le curețe încălțămintea, sau să 
schimbe cu ei unele elemente ale echipamentului sau ţinutei militare, date lor 
în folosință, sustragerea acestor obiecte sau a raţiei alimentare, impunerea să 
facă flotări, să care greutăți dintr-un loc în altul etc. 

Această infracțiune poate fi săvârşită în dispozitivul unităţii militare, pe 
teritoriul sau în afara teritoriului ei, în timpul exercitării obligațiunilor de ser- 
viciu militar sau în timpul de odihnă, în timpul activităţii sportive, culturale, 
în timpul învoirilor din unitatea militară, în timpul aflării în delegaţie, în 
instituţiile medicale, puncte medicale sau spitale etc. Componenţa de infrac- 
ţiune discutată e prezentă în cazurile în care lovirea sau alte acte de violență 
au fost săvârşite în legătură cu îndeplinirea de către victimă a obligaţiunilor 
legate de serviciul militar, adică în cadrul activităţii de serviciu a acestuia. 

Infracţiunea dată este una materială şi se consideră consumată din mo- 
mentul producerii leziunilor corporale. 

Din punctul de vedere al laturii subiective, această infracțiune se săvâr- 
şeşte cu intenţie directă: făptuitorul înţelege că, aplicând lovituri ori săvârşind 
altă violenţă faţă de alt militar, cu care nu se află în relații de subordonare, 
încalcă ordinea de comportare reciprocă între militari, stabilită de regulamen- 
tele militare, şi doreşte aceasta. 

Subiect al infracțiunii poate fi orice militar care nu se află în raporturi de 
subordonare cu victima. 

Alin. (2) şi (3) ale art. 369 din CP al RM prevede agravantele acestei in- 
fracțiuni: a) săvârşită în mod repetat; b) săvârşită asupra a două sau mai multe 
persoane; c) soldată cu vătămarea uşoară sau medie a integrității corporale 
sau a sănătăţii; d) săvârşită de două sau mai multe persoane; e) săvârşită cu 
aplicarea armei; f) soldată cu urmări grave. 

Înţelesul tuturor acestor noțiuni ne este cunoscut din investigaţiile ante- 
rioare. 


Secţiunea a IV-a. INFRACŢIUNI DE SERVICIU 


$1. Abuzul de putere, excesul de putere sau inacţiunea 
la exercitarea puterii 


Legea penală (art. 370 din CP al RM) incriminează abuzul de putere sau de 
serviciu, excesul de putere sau depăşirea atribuţiilor de serviciu de către şef sau 
de către o persoană cu funcţie de răspundere, inacțiunea la exercitarea puterii, 
dacă acestea au cauzat victimei sau intereselor de serviciu daune în proporții 
considerabile. 

Gradul prejudiciabil al infracțiunii constă în încălcarea serioasă de către 
persoana cu funcţie de răspundere militară a ordinii stabilite de exercitare a 
serviciului militar, în subminarea autorităţii comandanților şi şefilor militari, 
în provocarea dezorganizării în activitatea lor, dezordinii, iar uneori chiar în 

crearea pericolului sau împiedicarea îndeplinirii de către subunitățile militare 
a sarcinilor de luptă. Abuzurile sau excesele de putere subminează climatul 
social-psihologic în subunitățile Forţelor Armate, pun sub semn de îndoială 
credința militarilor în supremaţia legii, a regulamentelor militare, trăinicia 
disciplinei militare şi a bazelor dreptății. 

Obiectul juridic special al infracţiunii constă în relaţiile sociale cu privire 
la exercitarea normală a atribuţiilor de serviciu. 

Latura obiectivă se realizează prin acţiuni sau inacțiuni. 

Noţiunile “abuzul de putere sau de serviciu” şi “excesul de putere sau 
depăşirea atribuţiilor de serviciu” ne sunt cunoscute din studiul asupra 
componenţelor de infracţiuni prevăzute la art. 327 şi 328 CP al RM. 

Inacțiunea în exercitarea puterii reprezintă un comportament pasiv al 
persoanei cu funcţie de răspundere sau al şefului militar față de obligaţiunile 
pe care el, conform obligaţiunilor funcționale sau de serviciu, trebuie să le în- 
deplinească. 

Inacţiunea persoanei cu funcție de răspundere sau a şefului militar față 
de obligaţiunile pe care el, conform obligaţiunilor funcționale sau de serviciu, 
trebuie să le îndeplinească pentru preîntâmpinarea producerii urmărilor pre- 
judiciabile poate cauza urmări grave sau daune considerabile intereselor ser- 
viciului militar. De exemplu, dacă şeful militar vede că subalternii care trans- 
portă bunurile militare sustrag cartuşe de luptă şi le vând unor terțe persoane, 
dar nu curmă aceste acțiuni, şi, ca rezultat, se cauzează daună considerabilă 
unității sau subunităţii militare, acest şef va purta răspundere penală pentru 
inacţiune în exercitarea puterii. 

De asemenea, neluarea de către şeful militar a măsurilor respective pentru 
curmarea relaţiilor neregulamentare dintre subalterni va fi calificată ca inac- 
ţiune în exercitarea puterii etc. 

Infracţiunea dată este una materială şi se consideră consumată din mo- 
mentul producerii daunelor în proporţii considerabile. 

Cu toate că art. 370 din CP al RM nu indică expres că abuzul de putere 
sau de serviciu, excesul de putere sau depăşirea atribuţiilor de serviciu de către 
şef sau de către o persoană cu funcție de răspundere, inacţiunea în exercitarea 
puterii se săvârşeşte intenționat, latura subiectivă a acestei infracțiuni poare 
fi exprimată doar prin intenţie. 

Şeful militar sau persoana cu funcție de răspundere îşi dă seama de carac- 
terul prejudiciabil al acţiunilor sau inacțiunilor sale, prevede urmările ei pre- 
judiciabile, şi doreşte sau admite în mod conştient survenirea acestor urmări. 

Dacă se va constata că șeful militar sau persoana cu funcție de răspundere 
a săvârşit aceste acțiuni sau inacțiuni din imprudenţă, nu vom fi în prezenţa 

infracţiunii prevăzute de art. 370 din CP al RM, oricât de grave ar fi urmările 
survenite. 

Subiectul infracţiunii este şeful sau o altă persoană cu funcţie de răspun- 
dere. 

Conform alin. (2) şi (3) ale art. 370 din CP al RM, răspunderea penală se 
agravează cu urmări grave sau este săvârşită pe timp de război ori în condiţii 
de luptă. 

Noţiunile privitoare la aceste circumstanțe agravante au fost explicate 
anterior. 


$2. Atitudinea neglijentă faţă de serviciul militar 


Legea penală (art. 378 din CP al RM) incriminează atitudinea neglijentă 
a şefului sau a unei alte persoane cu funcţie de răspundere față de serviciul 
militar, dacă aceasta a cauzat daune în proporții mari. 

Atitudinea neglijentă față de serviciul militar se caracterizează prin ne- 
executarea sau executarea necorespunzătoare, de către o persoană cu funcţie 
de răspundere, a obligaţiunilor de serviciu, prevăzute de legi, regulamente mi- 
litare, instrucțiuni, ordinele comandamentului militar, ca rezultat al atitudinii 
neglijente sau neconştiincioase față de ele. 

Obiectul juridic special al infracţiunii îl formează relaţiile sociale cu pri- 
vire la exercitarea corespunzătoare a serviciului militar. 

Latura obiectivă a infracțiunii se caracterizează prin: 

a) neexecutarea sau executarea necorespunzătoare de către şeful militar a 

obligaţiunilor funcționale; 

b) cauzarea unor daune în proporţii mari activităţii organelor conducerii 
militare, intereselor serviciului militar sau intereselor ocrotite de lege 
ale militarilor sau terțelor persoane; 

c) existenţa legăturii cauzale între acţiunile (inacţiunile) făptuitorului şi 
urmările survenite. 

Neexecutarea obligațiunilor constă în neexecutarea de către şeful militar a 

unor acțiuni ce intră în obligaţiunile lui de serviciu. 

Executarea necorespunzătoare a obligațiunilor constă în îndeplinirea obli- 
gaţiunilor de către şeful militar în mod formal, neclar sau incomplet. În acest 
caz, făptuitorului i se incriminează nu acţiunile pe care le-a săvârşit, dar ceea 
ce el, ca persoană cu funcţie de răspundere, n-a îndeplinit. 

Faptele pot fi calificate ca atitudine neglijentă față de serviciul militar doar 
atunci când persoanei cu funcţie de răspundere i se prescrie un anumit mod de 


750 DREPT PENAL. PARTEA SPECIALĂ 





comportare şi o anumită ordine concretă de activitate, însă ea nu îndeplineşte 
sau îndeplineşte necorespunzător aceste prescripţii. Atitudinea neglijentă față 
de serviciul militar se exprimă prin tergiversarea executării anumitor acțiuni, 
prin îndeplinirea necalitativă a obligaţiunilor de serviciu, prin atitudine indi- 
ferentă față de oameni, prin atitudinea birocratică față de obligaţiunile de ser- 
viciu (de exemplu, ținerea necorespunzătoare a evidenţei bunurilor materiale, 
a armelor, a munițiilor, organizarea necalitativă a păstrării bunurilor materia- 
le, neluarea măsurilor de control cu privire la activitatea subalternilor etc.). 

Persoana cu funcție de răspundere poate purta răspundere penală pentru 
atitudinea neglijentă față de serviciul militar numai în cazul în care ea nu doar 
trebuia, conform obligaţiunilor de serviciu, să îndeplinească unele acțiuni, dar 
şi putea, avea posibilitatea reală să le îndeplinească în mod corespunzător. 

Dacă persoana cu funcție de răspundere se afla în condiţii şi împrejurări 
care nu-i ofereau posibilitatea să-şi îndeplinească în mod conştiincios obli- 
gaţiunile de serviciu, răspunderea penală pentru atitudine neglijentă față de 
serviciul militar se exclude (de exemplu, comandantul de grup a fost chemat la 
o şedinţă de către şeful superior şi, în timpul absenței sale, un subaltern, fără 
permisiune, a încercat să dezamorseze o mină care a explodat şi a rănit grav 
câţiva militari). 

Atitudinea neglijentă a şefului sau a unei alte persoane cu funcţie de 
răspundere față de serviciul militar constituie infracțiune consumată doar 
în cazul în care aceasta a cauzat daune în proporții mari. Din aceste motive, 
infracțiunea dată este o infracțiune materială. 

Latura subiectivă a infracțiunii se caracterizează prin imprudenţă în am- 
bele sale tipuri: neglijenţa şi încrederea exagerată. 

Subiectul infracţiunii este special: şeful sau altă persoană cu funcţie de 
răspundere. 

Alin. (2) şi (3) ale art. 378 din CP al RM prevede răspunderea penală 
pentru atitudinea neglijentă a şefului sau a unei alte persoane cu funcţie de 
răspundere faţă de serviciul militar, dacă aceasta s-a soldat cu urmări grave ori 
a fost săvârşită pe timp de război sau în condiţii de luptă. 

Noţiunile vizând aceste agravante au fost definite anterior. 

Secţiunea a V-a. INFRACŢIUNI LEGATE DE SUSTRAGEREA 
DE LA ÎNDEPLINIREA OBLIGAȚIUNILOR 
SERVICIULUI MILITAR 


$1. Dezertarea 


Legea penală (art. 371 din CP al RM) incriminează dezertarea, adică pă- 
răsirea unităţii militare, a centrului de instrucţie sau a locului de serviciu în 
scopul eschivării de la serviciul militar, de la pregătirea militară obligatorie 
sau de la concentrări, precum şi neprezentarea din aceleaşi motive la serviciu 
sau la concentrare în cazurile permisiei din unitatea militară sau din centrul 
de instrucţie, repartizării, transferării, întoarcerii din misiune, din concediu 
sau dintr-o instituţie curativă, săvârşită de un militar, de o persoană care trece 
pregătirea militară obligatorie sau de un rezervist. 

Conform art. 56 din Constituţia Republicii Moldova, devotamentul față 
de Patrie este sacru. 

Cetăţenii cărora le sunt încredințate funcţii publice, precum şi militarii, 
răspund de îndeplinirea cu credinţă a obligaţiunilor ce le revin. 

Apărarea Patriei, conform art. 57 din Constituţia Republicii Moldova, este 
un drept şi o datorie sfântă a fiecărui cetățean. 

Respectarea strictă a ordinii de exercitare a serviciului militar este con- 
diţia principală de asigurare a capacităţii de luptă a Forţelor Armate. În cazul 
dezertării se atentează la ordinea şi disciplina militară, ca premise de bază ale 
capacităţii de apărare a țării. 

Obiectul juridic special al dezertării îl constituie relaţiile sociale cu privire 
la ordinea de exercitare a serviciului militar, care obligă militarii să efectueze 
serviciul militar în decursul unui termen anumit, stabilit de lege, să fie întot- 
deauna pregătiţi să apere ţara, să-şi îndeplinească datoria lor constituțională şi 
militară de apărare a Patriei. 

Sub aspectul laturii obiective, dezertarea se săvârşeşte prin acţiune sau 
inacțiune şi constă în părăsirea unităţii militare, a centrului de instrucție sau 
a locului de serviciu în scopul eschivării de la serviciul militar, de la pregătirea 
militară obligatorie sau de la concentrări, precum și neprezentarea din aceleaşi 
motive la serviciu sau la concentrare în cazurile permisiei din unitatea militară 
sau din centrul de instrucţie, repartizării, transferării, întoarcerii din misiune, 
din concediu sau dintr-o instituţie curativă. 

Prin acţiune se săvârşeşte părăsirea unității militare, a centrului de in- 
strucție sau a locului de serviciu în scopul eschivării de la serviciul militar, de 
la pregătirea militară obligatorie sau de la concentrări. 

Prin inacțiune se săvârşeşte neprezentarea, în scopul eschivării de la ser- 
viciul militar, de la pregătirea militară obligatorie sau de la concentrări, la 
serviciu sau la concentrare în cazurile permisiei din unitatea militară sau din 
centrul de instrucţie, repartizării, transferării, întoarcerii din misiune, din 
concediu sau dintr-o instituţie curativă, săvârşită de un militar, de o persoană 
care trece pregătirea militară obligatorie sau de un rezervist. 

Dezertarea are loc în toate cazurile absenței nemotivate a militarului din 
unitatea militară sau de la serviciul militar, indiferent de termenul absentării. 

Durata absenței nemotivate poate fi luată în consideraţie la individualiza- 
rea pedepsei. 

Dezertarea este o infracțiune continuă: ea începe de îndată ce făptuitorul 
a părăsit nemotivat unitatea militară sau locul de exercitare a serviciului mi- 
litar sau din momentul când militarul nu s-a prezentat la termenul fixat, fără 
motive întemeiate, în scopul eschivării de la serviciul militar, de la pregătirea 
militară obligatorie sau de la concentrări, de la serviciu sau de la concentrare 
în cazurile permisiei din unitatea militară sau din centrul de instrucţie, repar- 
tizării, transferării, întoarcerii din misiune, din concediu sau dintr-o instituţie 
curativă, săvârşită de un militar, de o persoană care trece pregătirea militară 
obligatorie sau de un rezervist, şi se consumă la momentul reţinerii sau pre- 
zentării benevole a militarului în unitatea militară, la locul exercitării servi- 
ciului militar sau în organele de drept. Infracțiunea dată este una formală. 

Latura subiectivă a dezertării se caracterizează prin intenţie directă şi 
prin scopul eschivării de la serviciul militar, de la pregătirea militară obliga- 
torie sau de la concentrări, scop realizat prin părăsirea unităţii militare, a cen- 
trului de instrucţie sau a locului de serviciu de la pregătirea militară obligato- 
rie sau de la concentrări, precum şi prin intermediul neprezentării la serviciu 
sau la concentrare în cazurile permisiei din unitatea militară sau din centrul 
de instrucţie, repartizării, transferării, întoarcerii din misiune, din concediu 
sau dintr-o instituţie curativă etc. Părăsirea samavolnică a locului de arest 
disciplinar sau a unităţii militare disciplinare, de asemenea, se consideră de- 
zertare, şi acțiunile făptuitorului se cer calificate în temeiul alin. (1) al art. 371 
din CP al RM - în cazul părăsirii nemotivate a locului de arest disciplinar, şi în 
baza alin. (4) al art. 371 din CP al RM - în cazul părăsirii nemotivate a unităţii 
militare disciplinare. 

Motivele infracţiunii pot fi diferite: nedorința de a suporta lipsurile şi 
greutăţile serviciului militar, laşitatea în timpul războiului sau în condiţiile de 
luptă, nedorinţa de a exercita serviciul militar în anumite locuri concrete etc. 

Subiectul infracţiunii este special: un militar, o persoană care trece servi- 
ciul militar cu termen redus sau un rezervist. 

Dezertarea săvârşită cu arma constituie o componenţă de infracțiune cu cir- 
cumstanţe agravante, prevăzută a lit. a) din alin. (2) al art. 371 din CP al RM. 

Această agravantă constă în faptul că militarul părăseşte nemotivat uni- 
tatea militară sau locul exercitării serviciului militar cu arma din dotare, în- 
credinţată lui pentru îndeplinirea obligaţiunilor de serviciu. 

În cazul în care militarul, în procesul dezertării, foloseşte arma pentru a 
înlesni dezertarea (ameninţă cu aplicarea armei persoanele care încearcă să-l 
rețină sau chiar aplică efectiv arma etc.), acţiunile lui se vor califica prin con- 
curs de infracţiuni: lit. a) din alin. (2) al art. 371 din CP al RM şi, după caz, 
lit. b) din alin. (2) al art. 365 din CP al RM sau lit. b) din alin. (3) al art. 369 
din CP al RM etc. 

Regulile aplicării celorlalte circumstanţe agravante prevăzute la alin. (2) 
şi (3) ale art. 371 din CP al RM - de două sau mai multe persoane, pe timp de 
război, în condiţii de luptă — ne sunt cunoscute din investigaţiile anterioare. 

Alin. (4) al art. 371 din CP al RM prevede ca circumstanţă calificată dezer- 
tarea prevăzută la alin. (1), (2) sau (3), săvârşită de un militar care îşi execută 
pedeapsa într-o unitate militară disciplinară. 

Această faptă poate fi săvârşită după intrarea în vigoare a sentinţei judi- 
ciare prin care a fost numită pedeapsa trimiterii într-o unitate disciplinară. În 
cazul în care trimiterea militarului într-o unitate militară disciplinară a fost 
ilegală (sentinţa a fost casată cu achitarea militarului), dezertarea militarului 
din unitatea militară disciplinară e calificată conform alin. (1) al art. 371 din 
CP al RM sau, după caz, conform alin. (2) sau (3) ale art. 371 din CP al RM. 

Alin. (5) al art. 371 din CP al RM prevede un caz special de liberare de 
răspunderea penală: militarul care pentru prima dată a dezertat în condiţiile 
alin. (1) se liberează de răspundere penală dacă dezertarea a fost săvârşită în 
urma unui concurs de împrejurări grele. 


$2. Eschivarea de la serviciul militar 


Legea penală (art. 372 din CP al RM) incriminează eschivarea militarului, 
a persoanei care trece pregătirea militară obligatorie sau a rezervistului de la 
îndeplinirea obligaţiilor serviciului militar, ale pregătirii militare obligatorii 
sau ale concentrărilor prin automutilare sau prin simularea unei boli, prin 
falsificarea documentelor sau prin altă înşelăciune. 

Obiectul juridic special al infracţiunii prevăzute de art. 372 din CP al RM 
îl constituie relaţiile sociale cu privire la ordinea stabilită de lege a exercitării 
serviciului militar de către militari, persoanele care trec pregătirea militară 
obligatorie sau de către rezervişti. 

Sub aspectul laturii obiective, eschivarea militarului, a persoanei care tre- 
ce pregătirea militară obligatorie sau a rezervistului de la îndeplinirea obliga- 
ţiunilor serviciului militar, ale pregătirii militare obligatorii sau ale concentră- 
rilor prin automutilare constă în faptul că făptuitorul, prin cauzarea artificială 
a unei daune sănătăţii sale, creează premisa de eliberare de la serviciul militar, 
deoarece militarii care au dereglări fizice sau suferă de unele boli anumite sunt 
recunoscuţi inapţi de serviciul militar din cauza sănătăţii, şi sunt scutiți de 
serviciul militar sau sunt eliberaţi temporar de exercitarea serviciului militar 
în legătură cu tratamentul medical. 

Eschivarea de la serviciul militar poate fi săvârşită prin vătămarea sau dis- 
trugerea artificială a diferitelor organe sau ţesuturi ale corpului omenesc sau 
prin îmbolnăvirea artificială (otrăvire, contaminare etc.), sau prin întețirea 
artificială a bolii, pe care persoana deja o avea. 

Caracterul instrumentelor sau mijloacelor prin intermediul cărora militarul 
s-a automutilat ori s-a îmbolnăvit nu are relevanţă la calificarea infracțiunii. 

Dacă militarul a săvârşit acţiuni de automutilare în scopul eschivării de 
la serviciul militar, însă urmările prejudiciabile nu au survenit, din cauze in- 
dependente de voinţa sa (de exemplu, a fost oprit de colegi sau de alte persoa- 
ne, arma n-a funcționat, substanţa toxică autoadministrată n-a avut efectul 
scontat etc.), şi el nu a devenit inapt de serviciul militar şi nu a fost temporar 
eliberat de la exercitarea tuturor sau a unei părți a obligațiunilor serviciului 
militar, acţiunile militarului pot fi calificate în temeiul art. 27, 372 din CP al 
RM ca tentativă de eschivare de la serviciul militar. 

Automutilarea poate fi săvârşită de însuşi militarul care are intenţia să se 
eschiveze de la serviciul militar, dar şi de alte persoane la cererea militarului. 

În aceste împrejurări, avem o participaţie complexă la săvârşirea infracțiunii, 
iar acţiunile persoanelor care au contribuit la automutilare vor fi calificate în baza 
art. 42 şi 372 din CP al RM: complicitate la eschivarea de la serviciul militar. 

Eschivarea militarului, a persoanei care trece pregătirea militară obligatorie 
sau a rezervistului de la îndeplinirea obligațiunilor serviciului militar, ale pre- 
gătirii militare obligatorii sau ale concentrărilor prin simularea unei boli constă 
în insinuarea unei boli sau a unor simptome ale unor boli, pe care, în realitate, 
militarul nu le are. Poate fi exercitată simularea unei boli somatice sau psihice. 

Eschivarea militarului, a persoanei care trece pregătirea militară obligato- 
rie sau a rezervistului de la îndeplinirea obligaţiunilor serviciului militar, ale 
pregătirii militare obligatorii sau ale concentrărilor prin falsificarea documen- 
telor constă în faptul că militarul prezintă, intenționat, comandantului sau 
şefului militar respectiv un document în care se conţin informaţii mincinoase, 

false, şi în baza acestui document i se acordă eliberarea permanentă sau tem- 
porară de la exercitarea serviciului militar. 

Eschivarea militarului, a persoanei care trece pregătirea militară obliga- 
torie sau a rezervistului de la îndeplinirea obligaţiunilor serviciului militar, 
ale pregătirii militare obligatorii sau ale concentrărilor prin altă înşelăciune 
constă în comunicarea comandantului sau şefului militar respectiv a unor 
informaţii care nu corespund realităţii şi care, dacă ar fi adevărate, ar acorda 
militarului dreptul de a fi eliberat definitiv sau temporar de la exercitarea 
serviciului militar (de exemplu, comunicarea despre necesitatea oferirii unui 
concediu pentru înregistrarea căsătoriei, în legătură cu boala gravă a unor 
rude apropiate etc.). 

Eschivarea de la serviciul militar este o infracțiune materială şi se conside- 
ră consumată din momentul în care militarul, în baza documentelor false pre- 
zentate sau în urma consecinţelor acțiunilor de automutilare, a primit dreptul 
de eliberare permanentă sau provizorie de la exercitarea serviciului militar sau 
a încetat, de facto, să exercite serviciul militar. 

Latura subiectivă a eschivării de la serviciul militar se caracterizează prin 
intenţie directă şi prin scopul eschivării temporare sau permanente de la exer- 
citarea serviciului militar. 

Subiect al infracțiunii poate fi orice militar, persoană care trece serviciul 
militar cu termen redus sau rezervist. 

La alin. (2) al art. 372 din CP al RM se prevede răspunderea agravată 
pentru infracțiunea analizată, dacă ea este comisă pe timp de război sau în 
condiţii de luptă. În scopul interpretării sensului noţiunilor care se referă la 
aceste circumstanţe agravante, facem trimitere la explicaţiile pe marginea 
infracţiunilor analizate anterior. 


Secţiunea a VI-a. INFRACŢIUNI CE ATENTEAZĂ LA ORDINEA 
DE MÂNUIRE A ARMEI ȘI DE MANIPULARE 
A SUBSTANŢELOR PERICULOASE 


S1. Încălcarea regulilor de mânuire a armei, de manipulare 
a substanţelor și obiectelor ce prezintă un pericol sporit 
pentru cei din jur 
Legea penală (art. 373 din CP al RM) incriminează încălcarea regulilor de 


mânuire a armei, de manipulare a munițiilor, a substanţelor explozive, radio- 
active şi a altor substanţe şi obiecte ce prezintă un pericol sporit pentru cei din 

jur, dacă aceasta a cauzat vătămarea uşoară sau medie a integrităţii corporale 
sau a sănătății. 

Militarii, în exercitarea funcţiilor lor, sunt implicați permanent în acti- 
vități legate de deservirea sau mânuirea, manipularea armelor, munițiilor, a 
substanțelor explozive, radioactive şi a altor substanţe şi obiecte ce prezintă un 
pericol sporit pentru cei din jur. Folosirea acestor obiecte sau substanţe cere 
o respectare strictă a regulilor speciale de securitate, a căror încălcare poate 
duce la moartea sau traumatizarea oamenilor, distrugerea averii militare, ză- 
dărnicirea diferitelor sarcini de luptă, măsuri militare şi la alte urmări grave. 
Obiectul juridic special al infracţiunii constă în relaţiile sociale cu privire la 
ordinea stabilită de mânuire, manipulare a armelor, munițiilor, a substanțelor 
explozive, radioactive şi a altor substanţe şi obiecte ce prezintă un pericol spo- 
rit pentru cei din jur, inclusiv pentru militari. 

Latura obiectivă a infracțiunii constă în acţiuni sau inacţiuni de încălcare 
a regulilor de mânuire a armei, de manipulare a munițiilor, a substanţelor ex- 
plozive, radioactive şi a altor substanţe şi obiecte ce prezintă un pericol sporit 
pentru cei din jur. 

Regulile de mânuire a armei, de manipulare a munițiilor, a substanţelor 
explozive, radioactive şi a altor substanţe şi obiecte ce prezintă un pericol spo- 
rit pentru cei din jur se conţin în regulamente, instrucțiuni, cursuri de mani- 
pulare şi mânuire a diferitelor tipuri de arme şi muniții etc. Infracţiunea este 
materială; pentru consumarea ei este necesar să survină urmările respective: 
vătămarea uşoară sau medie a integrității corporale sau a sănătăţii (alin. (1) al 
art. 373 din CP al RM), vătămarea gravă a integrității corporale sau a sănătăţii, 
decesul unei persoane, alte urmări grave (alin. (2) al art. 373 din CP al RM), 
decesul a două sau mai multor persoane (alin. (3) al art. 373 din CP al RM). 

Latura subiectivă a infracţiunii se exprimă în intenție sau imprudență 
față de fapta prejudiciabilă şi în imprudenţă faţă de urmările prejudiciabile. 

Subiect al infracţiunii poate fi orice militar, persoană care trece serviciul 
militar cu termen redus sau rezervist. 

Secţiunea a VII-a. INFRACȚIUNI CE ATENTEAZĂ LA ORDINEA 
DE EXERCITARE A SERVICIULUI DE LUPTĂ 
ȘI ALTOR SERVICII SPECIALE 


81. Încălcarea regulilor statutare cu privire la serviciul de gardă 


Legea penală (art. 374 din CP al RM) incriminează încălcarea regulilor 
statutare cu privire la serviciul de gardă, a ordinelor şi dispoziţiilor emise în 
vederea modificării şi completării acestor reguli, dacă aceasta a cauzat daune 
în proporții considerabile. 

Ordinea de exercitare a serviciului de gardă este reglementată de Regula- 
mentul serviciului în garnizoană şi de gardă al Forţelor Armate ale Republicii 
Moldova. 

Conform art. 2 al acestui Regulament, serviciul de gardă este destinat 
pazei şi apărării drapelelor de luptă, magaziilor cu muniții, tehnicii militare, 
altor mijloace militare, obiectivelor militare şi de stat, precum şi pazei persoa- 
nelor deţinute în arest. 

Serviciul de gardă asigură paza persoanelor ce se află în închisori şi în 
unitatea militară disciplinară. 

Serviciul în garnizoană are drept scop asigurarea menţinerii disciplinei 
militare în garnizoană, a condiţiilor necesare pentru viaţa de toate zilele şi 
pregătirea trupelor, ieşirea organizată la alarmă şi desfăşurarea activităţii în 
garnizoană cu participarea trupelor. 

Serviciul de gardă în garnizoană este destinat pazei şi apărării obiectivelor 
de importanţă generală pentru garnizoană, amplasate în apropiere nemijlocită 
unul de altul, precum şi pazei persoanelor deținute în arest în garnizoană. 

Serviciul de gardă interior este destinat pazei şi apărării obiectivelor unei 
unități militare. 

Avioanele (elicopterele) şi alte obiective ale serviciului aerian la aerodro- 
muri sunt păzite şi apărate de gărzile interioare, numite din cadrul serviciului 
de aviaţie tehnic. 

Personalul de gardă este subunitatea înarmată, destinată pentru executa- 
rea misiunii de luptă, de pază şi apărare a drapelelor de luptă, a obiectivelor 
militare şi de stat, a persoanelor deținute sub arest sau în locurile de detenţie. 

Exercitarea serviciului de gardă se consideră îndeplinirea unei sarcini de 
luptă. 

Latura obiectivă a infracţiunii se exprimă prin săvârşirea de acțiuni in- 
terzise de Regulamentul serviciului în garnizoană şi de gardă al Forţelor Ar- 
mate şi de ordinele şi dispoziţiile emise în vederea modificării şi completării 

regulilor de exercitare a serviciului în garnizoană şi de gardă, precum şi în 
neîndeplinirea cerinţelor acestor acte ce prescriu săvârşirea anumitor acțiuni 
sau abținerea de la săvârşirea lor. 

Dispoziţia acestei norme penale face trimitere la regulile statutare cu pri- 
vire la serviciul de gardă, la ordinele şi dispoziţiile emise în vederea modifică- 
rii şi completării acestor reguli, care se conţin în Regulamentul serviciului în 
garnizoană şi de gardă al Forţelor Armate şi în ordinele şi dispoziţiile emise în 
vederea modificării şi completării acestor reguli. 

De exemplu, conform art. 140 al Regulamentului serviciului în garnizoană 
şi de gardă al Forţelor Armate, şeful de gardă, în cazul unui atac asupra obiec- 
tivelor păzite, santinelelor sau asupra încăperii pentru gardă, este obligat să ia 
măsuri pentru respingerea atacului. 

În cazul în care şeful de gardă nu ia aceste măsuri, şi survin urmările pre- 
văzute în alin. (1) şi (2) ale art. 374 din CP al RM, inacţiunile lui se cer califica- 
te în baza alin. (1) sau (2) al art. 374 din CP al RM. 

Infracţiunea dată este una materială şi se consideră consumată din mo- 
mentul survenirii urmărilor prejudiciabile. 

Cauzarea daunei prevăzute în art.374 CP constă în cauzarea unei daune 
obiectului sau obiectivelor păzite de garda dată. 

Aceste obiecte sau obiective sunt enumerate în tabelele posturilor de 
gardă, de exemplu: drapelul unității militare, depozitele, tehnica de luptă sau 
militară, armamentul etc. 

Prin cauzarea de daune în proporţii considerabile se înţelege, de exemplu, 
pătrunderea la post a persoanelor cu scopuri infracţionale, pătrunderea persoa- 
nelor, cu aceleași scopuri, în depozitele, parcurile etc. păzite de gardă, dacă santi- 
nela n-a luat masuri pentru curmarea acestor fapte, chiar dacă aceste acţiuni au 
fost curmate în continuare de alte persoane, neluarea măsurilor adecvate de către 
gardă în cazul atacurilor asupra postului, în cazul incendiilor, dacă au survenit 
urmările dăunătoare, adică au fost cauzate daune materiale obiectelor păzite etc. 

Latura subiectivă a infracțiunii date se exprimă în intenţie sau imprudenţă 
față de fapta prejudiciabilă şi în intenţie sau imprudenţă față de urmările pre- 
judiciabile. 

Subiectul infracţiunii este special: militarul care exercită serviciul de gar- 
dă sau garnizoană. 

La alin. (2) şi (3) ale art. 374 din CP al RM se prevede răspundere agravată, 
dacă infracțiunea analizată a provocat urmări grave ori a fost săvârşită pe timp 
de război sau în condiţii de luptă. 

Cu privire la regulile de aplicare a acestor agravante, facem trimitere la 
explicaţiile referitoare la infracțiunile analizate anterior. 

S2. Încălcarea regulilor cu privire la serviciul de alarmă 
(de luptă) al trupelor militare 


Legea penală (art. 375 din CP al RM) incriminează încălcarea regulilor 
cu privire la serviciul de alarmă (de luptă) pentru descoperirea şi respingerea 
la timp a unui atac prin surprindere asupra Republicii Moldova sau pentru 
apărarea şi asigurarea securității Republicii Moldova, dacă aceasta a cauzat sau 
putea să cauzeze daune intereselor securităţii statului. 

Obiectul juridic special al infracţiunii îl formează relaţiile sociale cu pri- 
vire la executarea regulilor vizând serviciul de alarmă (de luptă) al trupelor 
militare. 

Serviciul de alarmă (de luptă) constă în forțe şi mijloace special destinate 
pentru executarea sarcinilor urgent apărute sau purtarea acțiunilor de luptă 
pentru descoperirea și respingerea la timp a unui atac prin surprindere asupra 
Republicii Moldova sau pentru apărarea şi asigurarea securităţii Republicii 
Moldova, aflate în permanentă pregătire de luptă. 

Aceste acțiuni se stabilesc prin ordinele corespunzătoare ale conducerii 
militare şi pot să se schimbe în funcție de sarcinile puse. 

Serviciul de alarmă (de luptă) se execută atât pe timp de pace, cât şi pe timp 
de război. 

Exercitarea acestui serviciu constituie o sarcină de luptă de importanță 
majoră de stat. 

Ordinea de exercitare a serviciului de alarmă (de luptă), aplicarea armelor 
de luptă este stabilită de instrucţiuni, dispoziţii, ordine ale conducerii militare. 

Forţele şi mijloacele implicate în serviciul de alarmă (de luptă) acţionează 
la comanda (semnalul) comandanților militari superiori, iar în cazurile urgen- 
te, ce nu suferă amânare, prin hotărârea comandanților subunităților militare 
sau a ofițerului de serviciu. 

Încălcarea regulilor de exercitare a serviciului de alarmă (de luptă) poa- 
te cauza urmări grave în urma unui atac prin surprindere asupra Republicii 
Moldova. 

De aceea, infracțiunea dată este considerată o infracțiune militară gra- 
vă, ce atentează la ordinea de exercitare a serviciului de alarmă (de luptă), ce 
asigură apărarea integrităţii teritoriale şi preîntâmpinarea unui atac prin sur- 
prindere asupra Republicii Moldova. 

Latura obiectivă. Încălcarea regulilor de exercitare a serviciului de alarmă 
(de luptă) se exprimă prin neexecutarea sau executarea neglijentă, de către mi- 
litarii ce se află în serviciul de alarmă (de luptă) a cerinţelor serviciului de alar- 
mă (de luptă) în general şi a obligațiunilor lor speciale, funcţionale. Încălcarea 

regulilor de exercitare a serviciului de alarmă (de luptă) poate fi exprimată atât 
prin acţiuni, cât şi prin inacțiuni. 

Încălcarea regulilor cu privire la serviciul de alarmă (de luptă) pentru des- 
coperirea şi respingerea la timp a unui atac prin surprindere asupra Republicii 
Moldova sau pentru apărarea şi asigurarea securității Republicii Moldova este 
o infracțiune materială, în cazul când survin urmări concrete, cauzarea de 
daune intereselor securităţii statului, şi o infracțiune formal-materială, în ca- 
zul în care aceasta ar putea să cauzeze daune intereselor securităţii statului. 

Prin cauzarea urmărilor grave se înțelege pătrunderea unui avion străin în 
spaţiul aerian al Republicii Moldova, decesul persoanelor, distrugerea tehnicii 
sau scoaterea ei din funcţie, deteriorarea altor mijloace de apărare, fapte ce ar 
face imposibilă îndeplinirea sarcinii de luptă. 

Sub aspectul laturii subiective, încălcarea regulilor cu privire la serviciul de 
alarmă (de luptă) se caracterizează prin vinovăţie intenționată sau imprudenţă. 

Subiect al infracţiunii se consideră orice persoană care se află în exercita- 
rea serviciului de alarmă (de luptă) şi care a comis asemenea încălcări. 

În conformitate cu alin. (2) şi (3) ale art. 375 din CP al RM, răspunderea 
penală se agravează dacă infracțiunea dată a provocat urmări grave sau dacă 
a fost săvârşită pe timp de război ori în condiţii de luptă. Referitor la aplicarea 
acestor agravante, a se vedea explicaţiile făcute anterior. 


53. Încălcarea regulilor statutare cu privire la serviciul intern 


Legea penală (art. 376 din CP al RM) incriminează încălcarea regulilor 
statutare cu privire la serviciul intern de o persoană care face parte din per- 
sonalul de zi al unității militare, cu excepţia gărzii şi a cartului, dacă aceasta a 
cauzat daune în proporţii considerabile. 

Conform art. 1 al Regulamentului serviciului interior al Forțelor Armate 
ale Republicii Moldova, serviciul interior este menit să menţină în unităţile 
militare ordinea interioară şi disciplina militară, factori care asigură starea 
permanentă de pregătire în vederea luptei, instruirea efectivului, îndeplinirea 
organizată de către acesta a altor misiuni ale activităţii de toate zilele şi păstra- 
rea sănătăţii militarilor. 

Obiectul juridic special al infracţiunii îl constituie relaţiile sociale cu privire 
la ordinea stabilită de exercitare a serviciului intern de către militarul care face 
parte din personalul de zi al unității militare, cu excepția gărzii şi a cartului, care 
sunt menite să asigure disciplina necesară în unităţile militare, paza bunurilor 
materiale, executarea altor obligaţiuni cu privire la serviciul militar. 

Pericolul social al infracțiunii date constă în faptul că din cauza încălcării 
acestor reguli se formează condiţii pentru sustragerea, delapidarea sau distru- 
gerea patrimoniului militar, folosirea lui abuzivă, divulgarea secretului de stat, 
săvârşirea de către militari a contravenţiilor sau a altor încălcări ale disciplinei 
militare. 

Latura obiectivă. Regulile statutare cu privire la serviciul intern pot fi 
încălcate atât prin acţiuni, cât şi prin inacţiuni. În fiecare caz concret este 
necesar să stabilim conţinutul regulii încălcate, care se referă la exercitarea 
serviciului de către persoanele care fac parte din personalul de zi al unității 
militare şi sunt prevăzute de Regulamentul serviciului interior al Forţelor Ar- 
mate. Latura obiectivă a infracțiunii se caracterizează prin neexecutarea sau 
executarea necorespunzătoare a obligaţiunilor de serviciu de către persoana 
care se află în exercitarea obligațiunilor în serviciul de zi pe unitatea militară. 

Aceste încălcări se pot manifesta prin diverse forme (de exemplu, permi- 
terea unor persoane străine de a se afla pe teritoriul unităţii militare sau în 
locurile interzise, neluarea de către militarul de serviciu pe companie a mă- 
surilor în vederea asigurării pazei armamentului, a obiectelor personale sau a 
echipamentului efectivului, îngăduirea de către militarul de serviciu pe parcul 
auto a ieșirii din parc a maşinilor de luptă sau a altor mașini fără permisiunea 
respectivă etc.). 

Infracţiunea dată este una materială şi se consideră consumată din mo- 
mentul survenirii urmărilor: a daunei în proporţii considerabile. 

Alin. (2) al art. 376 din CP al RM incriminează încălcarea regulilor statu- 
tare cu privire la serviciul intern de către o persoană care face parte din per- 
sonalul de zi al unităţii militare, încălcare ce s-a soldat cu daune în proporții 
considerabile, a căror prevenire intră în obligațiunile acestei persoane. Specifi- 
cul acestei infracțiuni constă în faptul că daunele considerabile survin în urma 
acțiunilor terțelor persoane sau în urma altor împrejurări, şi preîntâmpinarea 
acestor urmări intră în obligațiunile persoanei care face parte din personalul 
de zi al unităţii militare. 

De exemplu, plantonul pe companie a permis ilegal intrarea pe teritoriul 
cazărmii a persoanelor civile care au sustras echipament militar în proporții 
considerabile. 

În cazul în care plantonul pe companie a ştiut despre scopul acestor per- 
soane civile, acţiunile lui vor fi calificate în temeiul alin. (2) al art. 376 din CP 
al RM, în concurs cu art. 42 şi 186 din CP al RM (complicitate la furt). 

Infracţiunea prevăzută de alin. (2) al art. 376 din CP al RM este una mate- 
rială şi se consideră consumată din momentul survenirii urmărilor: a daunei 
în proporţii considerabile. 

Latura subiectivă a infracțiunii prevăzute de art. 376 din CP al RM se 
caracterizează prin ambele forme de vinovăţie: această infracțiune poate fi 
săvârşită atât intenționat, cât şi din imprudenţă. 

Subiecți ai infracțiunii pot fi doar persoanele care fac parte din personalul 
de zi al unităţii militare. Aceste persoane pot fi: ofițerul şi ajutorul ofițerului 
de serviciu pe unitate, ofițerul de serviciu şi plantoanele pe parcul auto, fel- 
cerul sau instructorul sanitar de serviciu şi plantoanele pe punctul medical, 
sergentul de serviciu şi ajutorii acestuia pe punctul de control, sergentul de 
serviciu pe bucătărie şi sala de mese, sergentul de serviciu pe statul major al 
unității, sergentul şi plantonul de serviciu pe companie etc. 

Încălcarea regulilor statutare cu privire la serviciul intern de către o per- 
soană care face parte din personalul de zi al unităţii militare, săvârşită pe timp 
de război sau în condiţii de luptă, poate fi calificată în temeiul alin. (3) al art. 376 
din CP al RM doar în cazul în care survin urmările prevăzute în alin. (1) şi (2) 
ale art. 376 din CP al RM, adică daune în proporţii considerabile. 


54. Încălcarea regulilor cu privire la menţinerea ordinii publice 
şi la asigurarea securităţii publice 


Legea penală (art. 377 din CP al RM) incriminează încălcarea regulilor cu 
privire la menţinerea ordinii de către o persoană din unitatea militară pentru 
menţinerea ordinii publice şi asigurarea securităţii publice, însoţită de încăl- 
carea drepturilor şi libertăţilor omului sau de aplicarea violenței asupra lui. 

Obiectul juridic special al infracţiunii îl constituie relaţiile sociale cu pri- 
vire la executarea regulilor vizând menţinerea ordinii publice şi asigurarea 
securității publice. 

În conformitate cu Legea Republicii Moldova cu privire la trupele de 
carabinieri (trupele interne) ale Ministerului Afacerilor Interne, adoptate de 
Parlamentul Republicii Moldova la 12.12.1991', trupele de carabinieri (trupele 
interne) sunt destinate să asigure — împreună cu poliţia sau independent - or- 
dinea publică, apărarea drepturilor și libertăţilor fundamentale ale cetăţenilor, 
a bunurilor proprietarului, prevenirea faptelor de încălcare a legii. Sarcinile 
principale ale trupelor de carabinieri sunt: a) veghează permanent, potrivit le- 
gii, împreună cu poliția, la asigurarea măsurilor pentru menţinerea ordinii de 
drept, apărarea drepturilor, libertăţilor fundamentale şi a intereselor legitime 
ale cetăţenilor; b) sprijină organele de poliție sau activează independent întru 





15 Sfatul Ţării, nr. 231, 1991. 

menţinerea ordinii publice şi combaterea criminalității; c) execută misiuni 
de pază la penitenciare şi la escortarea arestaţilor şi condamnaților în timpul 
deplasării lor: d) asigură paza şi apărarea unor obiective şi transporturi de 
importanţă deosebită; e) asigură respectarea regimului juridic stabilit pentru 
starea excepțională etc. Legea dată şi actele normative adoptate în corespunde- 
re cu ea stabilesc ordinea de executare a acestor sarcini de către persoanele din 
unitatea militară pentru menţinerea ordinii publice şi asigurarea securității 
publice. Încălcarea acestei ordini, însoţită de încălcarea drepturilor şi liber- 
tăților omului sau de aplicarea violenţei asupra lui, formează componenţa de 
infracţiune prevăzută de art. 377 din CP al RM. 

Latura obiectivă a infracţiunii se poate manifesta prin acţiuni sau inacţi- 
uni. Prin acțiuni se înţelege încălcarea regulilor de aplicare a mijloacelor 
speciale, a forţei fizice, a armei, încălcarea ordinii de reţinere a infractorilor, 
blocării unor sectoare sau terenuri, efectuării percheziţiei sau a examinării 
persoanelor sau mijloacelor de transport etc. 

Prin inacţiuni se are în vedere neluarea măsurilor de contracarare a încăl- 
cărilor ordinii publice sau securității publice, cum ar fi neaplicarea forţei fizice 
sau a armelor în cazurile strict necesare, neefectuarea reţinerii, a percheziţiei, a 
examinării etc., când persoana era obligată să execute aceste acțiuni. 

Prin încălcarea drepturilor şi libertăţilor omului se înţelege încălcarea 
drepturilor şi libertăţilor constituționale ale omului: dreptul la libertate, la 
opinie, la expresie, la inviolabilitatea personală, la libera circulaţie etc. Atare 
încălcări pot fi exprimate prin efectuarea unei percheziţii ilegale, rețineri ile- 
gale, cauzarea unor prejudicii morale sau materiale etc. 

Prin aplicarea violenţei asupra persoanei se înțelege aplicarea de lovituri, 
îmbrâncirea persoanei, doborârea ei la pământ etc. 

Urmările grave, prevăzute în alin. (2) al art. 377 din CP al RM, pot fi 
cauzarea de vătămări grave ale integrităţii corporale sau sănătăţii, aplicarea 
ilegală a mijloacelor speciale şi a armelor în cazul reţinerii, neluarea măsurilor 
necesare care s-a soldat cu cauzarea unor daune materiale în proporții mari 
sau deosebit de mari, cu cauzarea vătămărilor grave ale integrităţii corporale 
sau sănătății sau chiar decesul persoanelor etc. 

Infracţiunea dată este una formală şi se consideră consumată din momen- 
tul comiterii faptei prejudiciabile. 

Latura subiectivă a infracţiunii se exprimă prin vinovăţie intenționată 
sau prin imprudenţă. Este esenţial să se constate că persoanei îi sunt cunoscute 
regulile a căror încălcare i se incriminează şi obligațiunea de a le cunoaşte. 

Subiect al infracţiunii este orice persoană ce intră, conform ordinului, în uni- 
tatea militară pentru menţinerea ordinii publice şi asigurarea securității publice. 

Secţiunea a VIII-a. INFRACŢIUNI CE ATENTEAZĂ LA ORDINEA 
DE PĂSTRARE A PATRIMONIULUI MILITAR 


S1. Distrugerea sau deteriorarea intenţionată 
a patrimoniului militar 


Legea penală (art. 379 din CP al RM) incriminează distrugerea sau dete- 
riorarea intenţionată a armamentului, munițiilor, mijloacelor de locomoţie, 
tehnicii militare sau a unui alt patrimoniu militar. 

Obiectul juridic special al infracţiunii îl constituie relaţiile sociale cu pri- 
vire la ordinea de folosire a patrimoniului militar, ce constituie baza materială 
a pregătirii de luptă şi a capacităţii de luptă a Forţelor Armate. 

Obiectul material al infracţiunii este strict determinat în alin. (1) ale 
art. 379 din CP al RM: armamentul, muniţiile, mijloacele de locomoţie, teh- 
nica militară sau alt patrimoniu militar, ce aparţin unităţilor şi instituţiilor 
militare şi se află în dotarea sau înarmarea lor. 

În cazul distrugerii sau deteriorării intenţionate a altor bunuri ce nu au ca- 
racter militar (de exemplu, a mijloacelor de transport ale militarilor, a caselor 
lor cu drept de proprietate privată etc.), acţiunile făptuitorului vor fi calificate 
în baza art. 197 din CP al RM. 

Prin mijloace de locomoțţie se înţeleg orice maşini de transportare a efecti- 
vului militar sau a bunurilor militare, a munițiilor, echipamentului etc. 

Prin tehnică militară se înţeleg tancurile, mașinile blindate, avioanele şi 
elicopterele de luptă, rachetele de luptă. 

Alt patrimoniu militar îl poate constitui tehnica inginerească şi de altă na- 
tură, necesare pentru desfășurarea sau asigurarea acțiunilor de luptă, clădirile 
şi alte construcţii, echipamentul militar etc. 

Latura obiectivă a infracţiunii constă în distrugerea sau deteriorarea ar- 
mamentului, munițiilor, mijloacelor de locomoţie, tehnicii militare sau a altui 
patrimoniu militar. Noţiunea de distrugere sau deteriorare a fost explicată cu 
ocazia analizei faptei prevăzute la art. 197 din CP al RM. 

Distrugerea sau deteriorarea intenționată a armamentului, munițiilor, 
mijloacelor de locomoţie, tehnicii militare sau a altui patrimoniu militar este o 
infracțiune materială şi se consideră consumată din momentul distrugerii sau 
deteriorării acestor obiecte. 

Distrugerea sau deteriorarea intenționată a patrimoniului militar, impusă 
de necesitățile militare (de exemplu, distrugerea armamentului în cazul pe- 
ricolului iminent de a fi ocupat de dușman, pentru a nu fi predat lui etc.), se 

consideră săvârşită în stare de extremă necesitate şi nu constituie componența 
prevăzută de articolul dat. 

Latura subiectivă se exprimă prin vinovăţie intenționată. 

Scopul şi motivul nu au relevanţă la calificarea infracţiunii. Totuşi, dacă 
infracţiunea a fost săvârşită cu scopul slăbirii bazei economice şi a capacităţii 
de apărare a ţării, acțiunile făptuitorului vor fi calificate în temeiul art. 343 
din CP al RM, ca diversiune, şi calificarea în baza art. 379 din CP al RM nu va 
fi necesară. 

Subiect al infracțiunii poate fi orice militar. 

În cazul în care distrugerea sau deteriorarea intenționată a patrimoniului 
militar s-a soldat cu urmări grave, acţiunile făptuitorului vor fi calificate în 
temeiul alin. (2) al art. 379 din CP al RM. 

Urmări grave pot avea loc în cazul distrugerii sau deteriorării intenționate a 
unor cantități mari de muniții sau armament, a elementelor tehnicii militare etc. 

În cazul în care distrugerea sau deteriorarea intenționată a patrimoniului 
militar a avut loc pe timp de război sau în condiţii de luptă, acţiunile făptuito- 
rului vor fi calificate în temeiul alin. (3) al art. 379 din CP al RM. 


$2. Distrugerea sau deteriorarea din imprudenţă 
a patrimoniului militar 


Legea penală (art. 380 din CP al RM) incriminează distrugerea sau deterio- 
rarea din imprudenţă a patrimoniului militar în proporţii mari. Despre obiec- 
tul juridic special, latura obiectivă (în general) şi subiectul acestei infracțiuni 
a se vedea explicaţiile privind fapta prevăzută la art. 379 din CP al RM. 

Latura obiectivă a acestei infracţiuni se deosebeşte de cea prevăzută de 
art. 379 din CP al RM prin urmările survenite. 

Distrugerea sau deteriorarea din imprudenţă a patrimoniului militar se 
consideră infracțiune doar în cazul în care a fost cauzată o daună în proporții 
mari. Dacă a fost distrus sau deteriorat din imprudenţă patrimoniul militar în 
proporţii care nu ating criteriul de proporții mari, fapta nu constituie infrac- 
ţiunea prevăzută de art. 380 din CP al RM. 

Deci, infracţiunea dată este una materială. 

Latura subiectivă a infracțiunii se caracterizează prin imprudenţă în am- 
bele sale tipuri: neglijență sau încredere exagerată. 

Distrugerea sau deteriorarea din imprudenţă a patrimoniului militar pe 
timp de război sau în condiţii de luptă va fi calificată în temeiul alin. (2) al 
art. 380 din CP al RM. 

$3. Risipirea sau pierderea patrimoniului militar 


Legea penală (art. 381 din CP al RM) incriminează comercializarea, gaja- 
rea sau darea în folosință de către un militar a echipamentului care i-a fost eli- 
berat pentru folosință personală, precum şi pierderea sau deteriorarea acestor 
obiecte în urma încălcării regulilor de păstrare. 

Una dintre obligațiunile principale ale militarilor este păstrarea patri- 
moniului militar. Acesta se constituie din patrimoniul care se află în posesia 
Armatei Naţionale, a Trupelor de Carabinieri şi Grăniceri etc., la balanța uni- 
tăților sau instituţiilor militare şi poate fi folosit pentru ducerea acţiunilor de 
luptă, pregătirea lor sau asigurarea acţiunilor de luptă. Ordinea de folosire a 
patrimoniului militar este reglementată de regulamentele militare, instrucți- 
uni, ordine ale comandamentului militar etc. 

Obiectul juridic special al infracţiunii îl constituie relaţiile sociale cu 
privire la ordinea de folosire şi păstrare a echipamentului militar stabilită de 
regulamentele militare, instrucţiuni, ordine ale comandamentului militar. 

Obiectul material al infracţiunii îl constituie echipamentul militar. Echi- 
pamentul militar constă din elementele uniformei militare, marcat cu semne 
distinctive. La echipament militar se referă hainele militare, cămăşile, căciuli- 
le, cravatele, mănușşile, centurile, încălțămintea etc. 

Latura obiectivă a infracţiunii constă din acțiuni sau inacţiuni. 

Dispoziţia alin. (1) al art. 381 din CP al RM este alternativă, ea prevăzând 
cinci tipuri de acţiuni sau inacţiuni infracţionale: a) comercializarea de către un 
militar a echipamentului care i-a fost eliberat pentru folosință personală; b) ga- 
jarea acestui echipament; c) darea în folosinţă a acestui echipament; d) pierderea 
sau e) deteriorarea acestor obiecte în urma încălcării regulilor de păstrare. 

Risipirea echipamentului militar constă în comercializarea, gajarea sau 
darea în folosință de către un militar a echipamentului militar care i-a fost 
eliberat pentru folosință personală. 

Comercializarea de către un militar a echipamentului care i-a fost eliberat 
pentru folosință personală constă în vânzarea, adică în transmiterea echipa- 
mentului militar în folosul unei alte persoane, în schimbul unei recompense 
materiale. 

Gajarea echipamentului militar constă în transmiterea acestuia unei alte 
persoane, pe un anumit timp, în scopul asigurării unui împrumut bănesc sau 
de altă natură materială. 

Darea în folosință a echipamentului militar constă în transmiterea obiec- 
telor din echipamentul militar unei alte persoane pentru folosință permanentă 
sau temporară. 

În toate cazurile de risipire a echipamentului militar este caracteristică 
trecerea echipamentului militar din posesia militarului în folosința unei alte 
persoane. Risipirea se consideră infracțiune consumată din momentul trecerii 
reale a echipamentului militar în posesia sau folosința unei alte persoane. 

Prin pierderea echipamentului militar se înţelege ieşirea echipamentului, 
dat unui militar pentru folosinţă personală, din posesia lui, contrar voinţei lui. 

Noţiunea de deteriorare a fost explicată cu ocazia analizei faptei prevăzute 
la art. 197 din CPal RM. Pierderea sau deteriorarea echipamentului militar, în 
sensul alin. (1) al art. 381 din CP al RM, are loc doar în urma încălcării regu- 
ilor de păstrare a lui. 

Infracţiunea dată este, după caz, formală sau materială. 

Latura subiectivă a infracţiunii în cazul risipirii echipamentului militar 
se caracterizează doar prin vinovăţie intenţionată, iar în cazul pierderii sau 
deteriorării lui — prin vinovăţie din imprudenţă în ambele tipuri: neglijență 
sau încredere exagerată. 

Subiectul infracțiunii prevăzute la art. 381 din CP al RM poate fi doar mi- 
litarul în termen, persoana chemată la instrucțiuni sau concentrări, persoana 
în serviciul militar redus. 

Militarii angajaţi prin contract primesc echipamentul în proprietatea lor 
şi, de aceea, acţiunile sau inacțiunile indicate nu constituie componență de 
infracţiune. 

Alin. (3) al art. 381 din CP al RM incriminează pierderea sau deteriora- 
rea - în urma încălcării regulilor de păstrare - a armelor, munițiilor, a mijloa- 
celor de locomoţie, a obiectelor de aprovizionare tehnică sau a unui alt patri- 
moniu militar încredințat pentru a fi folosit în timpul serviciului. 

Spre deosebire de cele specificate în alin. (1) al art. 381 din CP al RM, 
obiectul material al acestei infracțiuni nu-l constituie echipamentul militar dat 
în posesia sau folosința personală a militarului, ci armele, muniţiile, mijloacele 
de locomoțţie, obiectele de aprovizionare tehnică sau alt patrimoniu militar, în- 
credinţate militarului spre a fi folosite în timpul serviciului. 

În conformitate cu alin. (2) şi (4) ale art. 381 din CP al RM, răspunderea 
penală se agravează dacă infracțiunile prevăzute la alin. (1) şi (3) ale acestui 
articol au fost comise pe timp de război sau în condiţii de luptă. Noţiunile date 
au fost explicate anterior. 

Secţiunea a IX-a. INFRACŢIUNI CE ATENTEAZĂ LA ORDINEA 
DE EXPLOATARE A MAȘINILOR DE LUPTĂ 


S1. Încălcarea regulilor de conducere sau de exploatare 
a maşinilor 


Legea penală (art. 382 din CP al RM) incriminează încălcarea regulilor 
de conducere sau de exploatare a mașinilor de luptă, speciale sau de transport, 
dacă aceasta a provocat o vătămare medie a integrității corporale sau a sănătă- 
ţii ori daune în proporții mari. 

Obiectul juridic special al infracţiunii îl constituie relaţiile sociale cu 
privire la ordinea stabilită de conducere şi exploatare a mijloacelor de trans- 
port militar: a maşinilor de luptă, speciale sau de transport militar, ce asigură 
securitatea deplasării sau exploatării lor. Această ordine este stabilită de regu- 
lamentul serviciului interior, regulile de circulaţie, alte instrucţiuni și ordine 
ale comandamentului militar. 

Deoarece pentru deplasarea mijloacelor de transport militar se folosesc, 
de obicei, drumurile, arterele de transport generale ale țării, militarii, conducă- 
tori ai mijloacelor de transport militar, trebuie să respecte şi regulile generale 
de circulaţie a transportului, ce se conţin în Regulamentul circulaţiei rutiere. 

Latura obiectivă a infracţiunii se exprimă prin acțiuni sau inacțiuni. 

Alin. (1) alart. 382 din CP al RM prevede răspunderea penală pentru două 
componenţe de infracțiuni: a) încălcarea regulilor de conducere a maşinilor de 
luptă, speciale sau de transport militar; b) încălcarea regulilor de exploatare a 
maşinilor de luptă, speciale sau de transport militar. 

Prin încălcarea regulilor de conducere a maşinilor de luptă, speciale sau 
de transport militar se înţelege nerespectarea intervalului dintre maşini în 
timpul deplasării în coloane, încălcarea regulilor de depăşire a mijloacelor de 
transport, deplasarea mijlocului de transport cu viteză excesivă etc. 

Prin regulile de exploatare a maşinilor de luptă, speciale sau de transport 
militar se înţelege totalitatea de norme ce se conţin în actele normative indi- 
cate, care prescriu unor anumite categorii de persoane anumite obligaţiuni 
întru crearea condiţiilor necesare pentru securitatea folosirii mijloacelor de 
transport militar. 

Prin încălcarea regulilor de exploatare a maşinilor de luptă, speciale sau de 
transport militar se înţelege admiterea la conducerea mijlocului de transport a 
unei persoane care nu are dreptul de a conduce o astfel de categorie de maşini, 
a persoanei în stare de ebrietate, de oboseală; formularea unor indicaţii şi dis- 
poziţii date şoferului, care vin în contradicţie cu regulile de circulaţie, admi- 

terea la conducerea mijlocului de transport a unor persoane străine, darea în 
exploatare a unui mijloc de transport defectat din punct de vedere tehnic etc. 

De obicei, încălcarea regulilor de exploatare a maşinilor de luptă, speciale 
sau de transport militar este în strânsă legătură cu încălcarea regulilor de con- 
ducere a acestui transport. De exemplu, fiind admisă la conducerea mijlocului 
de transport, persoana care nu are dreptul de a conduce o astfel de categorie 
de maşini sau care se află în stare de ebrietate încalcă regulile de circulaţie şi 
comite un accident rutier, în urma căruia victimei i-a fost cauzată o vătămare 
medie a integrităţii corporale sau a sănătăţii ori daune în proporții mari. 

Un semn obligatoriu al laturii obiective a infracţiunii este survenirea urmă- 
rilor prejudiciabile: conform alin. (1) al art. 382 din CP al RM - provocarea unei 
vătămări medii a integrităţii corporale sau a sănătăţii ori a daunelor în proporții 
mari; conform alin. (2) al art. 382 din CP al RM - provocarea unei vătămări gra- 
ve a integrităţii corporale sau a sănătăţii ori a decesului unei persoane; conform 
alin. (3) al art. 382 din CP al RM - provocarea decesului mai multor persoane. 

Latura subiectivă a acestor infracțiuni se caracterizează prin vinovăţie 
din imprudenţă. 

Subiect al încălcării regulilor de conducere a maşinilor de luptă, specia- 
le sau de transport militar poate fi orice militar care conduce mijloacele de 
transport indicate. În cazul încălcării regulilor de conducere a mijloacelor de 
transport în timpul conducerii mijlocului de transport personal sau a altui 
transport decât cel indicat în art. 382 din CP al RM şi al survenirii urmărilor 
prevăzute în art. 382 din CP al RM, acţiunile militarului sunt calificate în baza 
art. 264 din CP al RM. 

Subiect al încălcării regulilor de exploatare a maşinilor de luptă, speciale 
sau de transport militar poate fi doar militarul în ale cărui obligaţiuni intră 
exploatarea maşinilor de luptă, speciale sau de transport militar. 


52. Încălcarea regulilor de zbor sau ale pregătirii de zbor 


Legea penală (în art. 383 din CP al RM) incriminează încălcarea regulilor 
de zbor sau ale pregătirii de zbor, dacă aceasta a provocat o catastrofă sau alte 
urmări grave. 

Obiectul juridic special al infracţiunii îl constituie relaţiile sociale cu pri- 
vire la capacitatea de luptă a forțelor armate aeriene ale Republicii Moldova, 
precum şi ordinea de efectuare a zborurilor şi a pregătirii către ele, stabilită în 
Forţele Armate. 

Obiectul material îl formează aeronava aparţinând forțelor armate aerie- 
ne şi alte bunuri sau corpul persoanelor. Aeronave pot fi avioanele de luptă sau 
de transport, elicopterele etc. 

Latura obiectivă se realizează prin două modalităţi: a) încălcarea regu- 
lilor de zbor şi b) încălcarea regulilor pregătirii de zbor sau a altor reguli de 
exploatare a aparatelor de zbor care se află la înarmarea şi asigurarea Forţelor 
Armate sau sunt arendate de ele. 

Zborul aparatelor de zbor şi pregătirea către ele sunt reglementate de 
normele internaționale şi cele naționale, de actele juridico-militare emise de 
conducerea militară. Încălcarea acestor norme poate fi săvârșită prin acţiuni 
sau inacțiuni ce vin în contradicţie cu regulile indicate. 

Nu constituie componența de infracțiune analizată încălcarea regulilor de 
păstrare şi de siguranţă a aparatelor de zbor la aflarea lor pe aerodromuri sau 
în hangare, precum şi în timpul deplasării lor la remorcă. 

Încălcarea regulilor de zbor constă în pilotarea cu greşeli, de exemplu: co- 
borârea avionului pentru decolare este începută de la o înălțime mai mică decât 
cea permisă, în legătură cu care fapt aparatul de zbor se loveşte de un obstacol. 
Încălcarea regulilor de zbor poate avea loc în timpul zborului, apropierii de 
decolare sau chiar în timpul decolării. Încălcarea regulilor pregătirii de zbor 
sau a altor reguli de exploatare a aparatelor de zbor este legată de neindeplinirea 
regulilor de pregătire de zbor sau de admiterea pentru zbor a membrilor echipa- 
jului, sau de încălcarea regulilor de pregătire pentru zbor a aparatului. 

Infracţiunea este materială, pentru consumarea ei fiind necesare surveni- 
rea urmărilor prevăzute în art. 383 din CP al RM: provocarea unei catastrofe 
sau alte urmări grave. 

Catastrofă se consideră o împrejurare de zbor ce a dus la decese de oameni 
din componenţa echipajului sau a pasagerilor, la distrugerea sau deteriorarea 
concomitentă a aparatului de zbor sau la dispariţia fără veste a aparatului de 
zbor cu persoanele ce se află la bordul lui. 

Alte urmări grave pot consta în decesul persoanelor ce nu se află la bor- 
dul aparatului de zbor (de exemplu, decesul persoanelor în timpul căderii 
aparatului de zbor peste o casă de locuit etc.), cauzarea vătămărilor grave 
ale integrităţii corporale sau sănătăţii persoanelor ce se află la bordul navei, 
distrugerea aparatului de zbor, cauzarea daunelor materiale în proporţii mari 
sau deosebit de mari întreprinderilor, instituţiilor sau persoanelor în timpul 
căderii sau decolării aparatelor de zbor etc. 

Subiect al infracţiunii poate fi militarul ce conduce aparatul de zbor în 
timpul zborului, persoanele cu funcţie de răspundere care coordonează zbo- 

rurile sau cele care execută obligaţiunile de pregătire a aparatului pentru zbor, 
persoanele cu funcție de răspundere din serviciul de asigurare. 

Latura subiectivă se caracterizează prin vinovăţie din imprudenţă în 
ambele tipuri. 


53. Încălcarea regulilor de navigaţie 


Legea penală (art. 384 din CP al RM) incriminează încălcarea regulilor de 
navigaţie, dacă aceasta a provocat: a) scufundarea sau deteriorarea serioasă a 
navei; b) decesul unei persoane; c) alte urmări grave. 

Obiectul juridic special al infracţiunii îl constituie relaţiile sociale cu pri- 
vire la capacitatea de luptă a flotei militare fluviale a Republicii Moldova. 

Regulile de navigaţie conțin prevederi obligatorii, a căror respectare asi- 
gură navigația precisă şi sigură a navelor fluviale pe traseele alese, stabilirea 
locului aflării lor, manevrarea lor etc. 

Regulile de navigaţie se referă la toate tipurile de mijloace de navigație mi- 
litare şi la hidroavioanele ce manevrează pe ape. Prin nave, în sensul art. 384 
din CP al RM, se înţelege orice fel de nave de luptă ce plutesc pe apă, comple- 
tate cu echipaj, care constă din militari şi navighează sub drapelul Forţelor 
Armate ale Republicii Moldova. 

Latura obiectivă se caracterizează prin acţiuni sau inacțiuni ce duc la 
încălcarea regulilor de navigaţie. Încălcarea regulilor de navigaţie se poate ex- 
prima prin deplasarea navei cu viteză excesivă în timpul unei ceţi puternice, al 
unei ninsori abundente sau în alte împrejurări ce fac dificilă deplasarea liberă 
a acestor nave, prin neluarea măsurilor de stabilire a adâncimii apelor, prin 
nerespectarea semnalelor date de către navele ce vin în întâmpinare etc. 

Încălcarea regulilor de navigaţie constituie componenţa de infracțiune 
analizată doar în cazul survenirii urmărilor indicate în art. 384 din CP al RM, 
adică în cazul în care aceasta a provocat: a) scufundarea sau deteriorarea se- 
rioasă a navei; b) decesul unei persoane; c) alte urmări grave. 

Se consideră deteriorare serioasă a navei atunci când este necesară o repa- 
raţie capitală a ei sau restabilirea ei necesită cheltuieli în proporţii mari. 

Pentru existența componenţei de infracțiune, conform lit. b) a art. 384 din 
CP al RM, este suficientă survenirea decesului unei persoane sau mai multor 
persoane. 

Alte urmări grave pot fi: cauzarea de vătămări grave ale integrității corpo- 
rale sau sănătăţii uneia sau mai multor persoane, atât dintre cele aflate la bord, 
cât şi altor persoane, neexecutarea sarcinii de luptă, așezarea navei pe bancuri 
de nisip, distrugerea sau deteriorarea altei nave, a fortificațiilor etc. 

Latura subiectivă se caracterizează prin vinovăţie din imprudenţă în am- 
bele tipuri ale acesteia. 

Subiect al infracţiunii poate fi doar militarul care efectuează nemijlocit 
conducerea navei (comandantul navei fluviale, ajutorul superior, alți militari 
care conduc nemijlocit nava militară). 


Secţiunea a X-a. INFRACȚIUNI ÎMPOTRIVA ORDINII DE EXERCITARE 
A SERVICIULUI MILITAR PE TIMP DE RĂZBOI 
SAU ÎN CONDIŢII DE LUPTĂ 


$1. Predarea sau lăsarea mijloacelor de război inamicului 


Legea penală (art. 385 din CP al RM) incriminează predarea de către şef 
a forțelor militare ce i-au fost încredințate, precum şi lăsarea, nejustificată de 
situația de luptă, a fortificațiilor, a tehnicii de luptă şi altor mijloace de război 
inamicului. 

Obiectul juridic special al infracţiunii îl formează relaţiile sociale cu privi- 
re la ordinea stabilită de conducere a forțelor şi mijloacelor militare în situația 
de luptă. Predarea de către şef a forțelor militare ce i-au fost încredințate, lăsa- 
rea — nejustificată de situaţia de luptă - a fortificațiilor, a tehnicii de luptă şi a 
altor mijloace de război inamicului slăbesc capacitatea de luptă a unităţilor şi 
subunităților militare ce poartă acțiuni de luptă, întăresc pozițiile inamicului, 
influențează negativ asupra disciplinei militare şi stării morale a efectivului. 

Prin forțele militare se înţelege efectivul înarmat cu mijloace de ducere 
a luptei sau, în situaţii concrete, neînarmat. Se au în vedere doar acele forțe 
militare care se află în supunerea directă a comandantului (șefului) sau a altei 
persoane cu funcţie de răspundere militară. 

Fortificaţii se consideră sectoarele special amenajate pentru apărare şi 
desfăşurare a acțiunilor de luptă, ocupate de forțele militare care se află sub 
comanda directă a comandantului (şefului) sau a altei persoane cu funcție de 
răspundere militară. 

Prin tehnică de luptă se au în vedere mijloacele tehnice de ducere a acţiu- 
nilor de luptă: armamentul, dispozitivele şi complexele de rachete, maşinile de 
luptă, navele militare etc. 

Din alte mijloace de război fac parte muniţiile, mijloacele de radiocomuni- 
caţie, mijloacele de deplasare etc. 

Latura obiectivă a infracțiunii constă din acţiuni sau inacţiuni de predare 
de către şef a forțelor militare ce i-au fost încredințate, precum şi lăsarea - ne- 


Capitolul XIX 773 





justificată de situaţia de luptă - a fortificațiilor, a tehnicii de luptă şi a altor 
mijloace de război inamicului. 

Prin predarea de către şef a forțelor militare ce i-au fost încredințate se 
înțelege capitularea în fața inamicului, adică încetarea acțiunilor de luptă care 
s-au soldat cu luarea în prizonierat a efectivului. 

Prin lăsarea, nejustificată de situaţia de luptă, a fortificațiilor, a tehnicii 
de luptă şi a altor mijloace de război inamicului se înţelege lăsarea entităților 
indicate, care s-a soldat cu acapararea de către inamic a tehnicii militare sau a 
altor mijloace de război. 

Spre deosebire de predarea de către şef a forțelor militare ce i-au fost în- 
credinţate, care nu se admite în nici un caz, lăsarea fortificațiilor, a tehnicii 
de luptă şi altor mijloace de război inamicului constituie componenţa de in- 
fracțiune analizată doar în cazul în care ea a fost nejustificată de situaţia de 
luptă. Neluarea de către şefa măsurilor de distrugere a fortificațiilor, a tehnicii 
de luptă şi a altor mijloace de război, când există pericolul iminent ca aceste 
obiecte să fie acaparate de inamic şi, drept consecinţă, ele sunt acaparate de in- 
amic, constituie de asemenea componenţa de infracțiune prevăzută de art. 385 
din CP al RM. 

În situaţiile de luptă, comandantul trebuie să manifeste inițiativă, poate ris- 
ca întemeiat şi chiar poate lăsa inamicului unele mijloace de luptă, dacă aceasta 
contribuie la îndeplinirea cu succes a sarcinii de luptă şi e dictată de situaţia rea- 
lă. În atare împrejurări, lăsarea unor mijloace de luptă inamicului e justificată 
de situaţia de luptă şi nu constituie componenţa de infracțiune analizată. 

Infracţiunea poate fi săvârşită doar în condiţii de luptă (a se vedea art. 364 
din CP alRM). 

Infracţiunea dată este una formală şi se consideră consumată din momen- 
tul savărşirii acțiunii prejudiciabile. 

Latura subiectivă a infracțiunii poate fi exprimată prin vinovăţie intenți- 
onată sau imprudență. Lăsarea intenționată a fortificațiilor, a tehnicii de luptă 
şi a altor mijloace de război inamicului poate fi săvârşită din laşitate, iar din 
imprudenţă - ca rezultat al pierderii orientării, al lipsei unei bune coordonări 
cu forțele militare etc. 

Predarea intenționată de către şef a forțelor militare ce i-au fost încredin- 
ţate, precum şi lăsarea - nejustificată de situaţia de luptă - a fortificațiilor, a 
tehnicii de luptă şi a altor mijloace de război inamicului, cu scopul de acordare 
de ajutor unui stat străin la înfăptuirea activității dușmănoase împotriva Re- 
publicii Moldova şi de slăbire a capacităţii de apărare a ţării, constituie infrac- 
ţiunea prevăzută de art. 337 din CP al RM: trădare de Patrie. 

Subiect al infracţiunii poate fi doar comandantul (şeful) militar, care are 
în supunerea sa efectivul militar sau este împuternicit să dispună de tehnica de 
luptă sau de alte mijloace de ducere a războiului. 


$2. Părăsirea samavolnică a câmpului de luptă sau refuzul 
de a acţiona cu arma 


Legea penală (art. 386 din CP al RM) incriminează părăsirea samavolnică 
a câmpului de luptă în timpul luptei sau refuzul de a acționa cu arma în timpul 
luptei. 

Părăsirea samavolnică a câmpului de luptă în timpul luptei sau refuzul 
de a acţiona cu arma în timpul luptei constituie o încălcare infracțională a 
datoriei militare. Obiectul juridic special al infracţiunii îl formează relaţiile 
sociale cu privire la capacitatea de apărare a ţării şi la ordinea de conduită 
a militarilor în timpul luptei, ordine ce asigură executarea de către militar a 
obligațiunii militare în timpul luptei. 

Latura obiectivă se poate realiza fie prin acţiune, fie prin inacţiune, în 
următoarele modalități alternative: 

a) părăsirea samavolnică a câmpului de luptă în timpul luptei; 

b) refuzul de a acţiona cu arma în timpul luptei. 

Părăsire samavolnică a câmpului de luptă în timpul luptei se consideră 
părăsirea câmpului de luptă fără ordinul sau permisiunea comandantului 
(şefului) militar. 

Ea se manifestă prin părăsirea tranşeei, tancului, spaţiului aerian în care 
se desfăşoară lupta etc. 

Făptuitorul, părăsind câmpul de luptă, poate să se afle în aria dislocaţiei 
unității sau subunității militare (de exemplu, într-un adăpost). 

Câmp de luptă se consideră orice suprafață pe care decurge lupta cu ina- 
micul. 

Refuzul de a acţiona cu arma în timpul luptei se poate manifesta în refuzul 
făţiş al militarului de a acționa cu arma în timpul luptei sau în neaplicarea de 
facto a armei în timpul luptei, când era necesitate şi posibilitate s-o aplice, cu 
toate că militarul n-a anunţat despre nedorinţa sa să lupte. Refuzul de a acțio- 
na cu arma în timpul luptei se poate manifesta şi prin acţiuni de înşelăciune, 
de exemplu, prin simularea morţii, rănirii grave, defectării armei etc. 

Durata timpului de părăsire samavolnică a câmpului de luptă în timpul 
luptei sau a refuzului de a acționa cu arma în timpul luptei nu are relevanţă la 
calificarea infracţiunii, ea poate influenţa doar la individualizarea pedepsei. 

Infracţiunea dată este una formală. 

Consumarea infracțiunii are loc în cazul în care făptuitorul a părăsit sa- 
mavolnic câmpul de luptă în timpul luptei sau a refuzat să acţioneze cu arma 
în timpul luptei. 

Timpul de luptă este un semn obligatoriu al laturii obiective. 

Dacă persoana a comunicat, înainte de a se începe lupta, că vrea să pără- 
sească samavolnic câmpul de luptă în timpul luptei sau că va refuza să acțione- 
ze cu arma în timpul luptei, însă, de îndată ce s-a început lupta, a participat la 
această luptă, suntem în prezenţa renunțării de bunăvoie la săvârșirea infrac- 
țiunii, şi acţiunile date nu pot fi calificate în temeiul art. 386 din CP al RM. 

În cazul părăsirii câmpului de luptă, acţiunile făptuitorului se vor califica 
doar în baza art. 386 din CP al RM, nemaifiind necesar de a le califica în con- 
curs cu art. 371 sau 372 din CP al RM. 

Latura subiectivă se exprimă prin intenţie directă. 

Dacă se va constata că militarul a părăsit câmpul de luptă în timpul luptei 
cu scopul de a ajuta duşmanul, acţiunile lui vor fi calificate în temeiul art. 337 
din CP al RM, ca trădare de Patrie. 

Subiect al infracţiunii poate fi orice militar aflat pe câmpul de luptă. 


$3. Predarea voluntară în prizonierat 


Legea penală (art. 387 din CP al RM) incriminează predarea de bunăvoie 
în prizonierat. 

Militarul Forţelor Armate ale Republicii Moldova este obligat să-şi înde- 
plinească datoria militară față de ţară chiar şi cu preţul vieţii lui. Nimic, nici 
chiar pericolul morţii, nu trebuie să servească drept motiv de predare benevolă 
în prizonierat. 

Obiectul juridic special al acestei infracţiuni îl constituie relaţiile sociale 
cu privire la capacitatea de apărare a țării. 

Latura obiectivă a infracţiunii se poate manifesta atât prin acțiune, cât şi 
prin inacţiune. 

Prin predarea în prizonierat se înţelege trecerea benevolă a militarului la 
inamic, încetând de a-i opune acestuia rezistență, cu toate că avea capacitatea 
fizică să facă aceasta. 

Predarea de bunăvoie în prizonierat se poate manifesta prin săvârşirea 
anumitor acţiuni: ridicarea drapelului alb în timpul luptei, ridicarea mâinilor 
în sus, lăsarea armei, trecerea în dispoziția inamicului etc.; precum şi prin 
inacțiuni: rămânerea pe câmpul de luptă, simulând rănirea sau moartea cu 
scopul predării în prizonierat etc. 

Art. 387 din CP al RM prevede răspunderea penală doar în cazul predării 
în prizonierat de bunăvoie. Luarea forțată în prizonierat a militarului care se 
afla în neputinţă de a opune rezistență inamicului, în legătură cu rănirea gra- 
vă, contuzia etc., nu constituie componenţă de infracțiune. 

Infracţiunea poate fi săvârşită doar pe timp de război sau în condiţii de 
luptă. 

Infracţiunea dată este una formală şi se consideră consumată din momen- 
tul săvârșirii faptei prejudiciabile. 

Latura subiectivă a infracţiunii se caracterizează prin intenţie directă. 

Predarea benevolă în prizonierat cu scopul de a ajuta inamicul constituie 
componenţa de infracțiune prevăzută de art. 337 din CP al RM (trădare de Pa- 
trie) şi calificarea suplimentară în baza art. 387 din CP al RM nu este necesară. 

Subiect al infracţiunii poate fi orice militar aflat pe câmpul de luptă. 


S4. Acţiunile criminale ale militarilor aflați în prizonierat 


Legea penală (art. 388 din CP al RM) incriminează participarea benevolă 
a militarului aflat în prizonierat la lucrările de importanță militară sau la alte 
lucrări despre care se ştie că pot cauza daune Republicii Moldova sau statelor 
aliate cu ea, dacă aceasta nu constituie trădare de Patrie. 

Chiar aflându-se în prizonierat, din cauza unei răniri sau din alte motive, 
militarul trebuie să fie devotat jurământului militar, să preţuiască demnita- 
tea lui de cetăţean al Republicii Moldova şi în nici un caz să nu acorde ajutor 
dușmanului. 

Obiectul juridic special al infracţiunii îl constituie relaţiile sociale cu pri- 
vire la forțele militare ale Republicii Moldova sau ale țărilor aliate. Participând 
benevol la lucrările de importanţă militară sau la alte lucrări despre care se ştie 
că pot cauza daune Republicii Moldova sau statelor aliate cu ea, militarul aflat 
în prizonierat contribuie la întărirea potenţialului militar al inamicului şi, prin 
aceasta, slăbeşte forțele militare ale Republicii Moldova sau ale țărilor aliate. 

Latura obiectivă. Participarea benevolă a militarului aflat în prizonierat 
la lucrările de importanță militară sau la alte lucrări despre care se ştie că pot 
cauza daune Republicii Moldova sau statelor aliate cu ea, prevăzută în alin. (1) 
al art. 388 din CP al RM, constă în acţiuni de participare benevolă a militaru- 
lui aflat în prizonierat la lucrări în întreprinderile militare, în laboratoare şi 
instituţii ştiinţifice, la construcția obiectivelor de apărare etc. 

Lucrări de importanță militară mai pot fi cele îndreptate la construirea 
obiectelor militare, producerea tehnicii militare, munițiilor şi a oricăror alte 
materiale militare. 

Prin alte lucrări despre care se ştie că pot cauza daune Republicii Moldova 
sau statelor aliate cu ea se înţeleg orice măsuri organizate de inamic, menite să 
întărească forța lui militară sau să slăbească capacitatea de apărare a Republicii 
Moldova sau a statelor aliate. 

Participarea militarului aflat în prizonierat la lucrările de importanţă 
militară sau la alte lucrări despre care se ştie că pot cauza daune Republicii 
Moldova sau statelor aliate cu ea trebuie să fie benevolă, adică militarul par- 
ticipă la aceste lucrări din propria sa dorință, fără să fie impus să facă acest 
lucru şi având posibilitatea să nu ia parte la ele. În cazul în care militarul este 
impus forţat să participe la aceste lucrări, fapta lui nu constituie componenţă 
de infracţiune. 

Infracţiunea dată este una formală şi se consideră consumată din momen- 
tul savârşirii faptei prejudiciabile. 

Latura subiectivă a infracțiunii se caracterizează prin intenţie directă. 
Făptuitorul înțelege caracterul acţiunilor sale, e conștient că pricinuieşte 
daune Republicii Moldova sau statelor aliate cu ea, şi totuși participă la aceste 
lucrări. 

Motivele infracțiunii pot fi diferite: dorinţa de a-şi uşura condiţiile aflării 
în prizonierat, de a-şi îmbunătăţi condiţiile de trai sau materiale, de a primi 
raţie alimentară suplimentară, mai multă libertate de deplasare etc. În cazul în 
care militarul participă benevol la lucrările de importanţă militară sau la alte 
lucrări cu scopul de a slăbi capacitatea de apărare a Republicii Moldova, acţiu- 
nile făptuitorului se vor califica în temeiul art. 337 din CP al RM, ca trădare 
de Patrie. 

Subiect al infracţiunii poate fi doar militarul aflat în prizonierat. 

Prin actele de violență săvârşite asupra altor prizonieri de război sau prin 
comportarea plină de cruzime față de ei din partea unui prizonier de război 
care se află în situaţia de superior, prevăzute de alin. (2) al art. 388 din CP al 
RM, se înţelege orice violenţă fizică şi psihică asupra prizonierilor de război. 

Această violență poate fi exprimată prin aplicare de lovituri sau schingiu- 
iri, ameninţări de aplicare a violenței, bătaia de joc faţă de prizonieri, provo- 
care de suferinţe, cum ar fi impunerea prizonierilor să îndeplinească lucrări 
peste puterile lor, lipsirea lor de hrană, de apă, de somn sau alte forme de în- 
josire a demnităţii şi cinstei persoanei. 

Latura subiectivă a infracţiunii se caracterizează prin intenţie directă. 

Motivele infracţiunii pot fi diferite: dorința de a căpăta încrederea şi susți- 
nerea administraţiei, de a demonstra administraţiei străduinţa şi loialitatea sa, 
de a-şi păstra poziţia de superior etc. 

Subiect al acestei infracţiuni poate fi doar militarul care se află în prizo- 
nierat, în situaţia de superior (numit de către administraţie sau ales de către 
prizonieri) față de alţi prizonieri. 

Prin săvârşirea de către un militar aflat în prizonierat a unor acţiuni în 
dauna altor prizonieri de război, din interes material sau pentru a-și asigura o 
comportare indulgentă din partea inamicului, prevăzută de alin. (3) al art. 388 
din CP al RM, se înţeleg denunţurile despre încălcarea regimului de către unii 
prizonieri, luarea de la ei a raţiei lor alimentare, a unor alte obiecte, a hainelor, 
încălțămintei, impunerea lor de a îndeplini lucrul altor persoane etc. 

Latura subiectivă a infracţiunii se caracterizează prin intenţie directă. 

Motivul infracţiunii îl constituie interesul material, iar scopul, în unele 
cazuri, constă în a-şi asigura o comportare indulgentă din partea inamicului. 

Subiect al acestei infracțiuni poate fi militarul aflat în prizonierat. 


$5. Jefuirea celor căzuți pe câmpul de luptă 


Legea penală (art. 389 din CP al RM) incriminează jefuirea celor căzuţi pe 
câmpul de luptă. 

Obiectul juridic principal al infracţiunii prevăzute de art. 389 din CP al 
RM îl constituie relaţiile sociale cu privire la capacitatea de apărare a ţării sub 
aspectul stării morale a trupelor. 

Obiectul juridic secundar îl formează relaţiile sociale cu privire la respec- 
tul datorat morţilor şi răniților căzuţi pe câmpul de luptă. 

Obiectul material îl formează obiectele ce se află asupra morţilor sau ră- 
niţilor (echipament şi orice alte bunuri). 

Latura obiectivă se manifestă prin acţiunea de jefuire a morţilor şi răniți- 
lor aflați pe câmpul de luptă. 

Prin acţiunile de jefuire se înţelege luarea cu sau fără violenţă a bunurilor 
aflate asupra morţilor sau răniților în scop de cupiditate. 

Pentru existența acestei infracțiuni, fapta trebuie să întrunească următoa- 
rele cerințe: 

a) să se refere la obiectele morţilor şi răniților; 

b) să fie comisă pe câmpul de luptă sau în urma unor operațiuni de război 

(de exemplu, jefuirea victimelor în urma unui bombardament efectuat 
în afara câmpului de luptă). 

Câmpul de luptă în războaiele contemporane îl pot reprezenta nu doar 
sectoarele pe care se dă nemijlocit lupta, dar şi sectoarele din spatele frontului, 
care au fost supuse, de exemplu, atacurilor din aer. 

Pentru existenţa acestei componenţe de infracțiune nu are relevanță dacă 
morţii erau militari sau civili. 

Se consideră infracţiune de jefuire a celor căzuţi în luptă sustragerea bu- 
nurilor morţilor şi răniților în timpul transportării lor de pe câmpul de luptă, 
de exemplu, în timpul transportării răniților la spitalul militar sau în punctele 
medicale. 

Totuşi, sustragerea bunurilor răniților aflați la tratament în spitale sau în 
punctele medicale se consideră infracțiune contra patrimoniului, şi acţiunile 
făptuitorilor se cer calificate în baza articolelor respective ale Capitolului VI al 
Părţii speciale a Codului penal, ca infracţiuni contra patrimoniului. 

Nu constituie infracțiune luarea de la morți şi răniți pe câmpul de luptă a 
obiectelor (armamentului sau a altor obiecte), dacă a fost săvârşită în scopul de 
a le folosi în luptă cu inamicul. 

Infracţiunea dată este una formală şi se consideră consumată din momen- 
tul comiterii acțiunii prejudiciabile. 

Latura subiectivă se exprimă prin intenţie directă, deoarece scopul de 
cupiditate, deşi nu este expres prevăzut în lege, rezultă implicit din noţiunea 
de jefuire. 

Subiect al infracţiunii poate fi orice militar şi altă persoană fizică respon- 
sabilă, care a atins la momentul comiterii faptei vârsta de 14 ani. 


S6. Actele de violență asupra populaţiei din zona 
operaţiilor militare 


Legea penală (art. 390 din CP al RM) incriminează tâlhăria, actele de 
violență, nimicirea sau luarea ilegală de bunuri sub pretextul necesităților de 
război, săvârşite față de populaţia din zona operaţiilor militare. 

Obiectul juridic special al infracţiunii îl constituie relaţiile sociale cu pri- 
vire la atitudinea corectă față de populaţie din zona operaţiilor militare. 

Latura obiectivă. Art. 390 din CP al RM prevede săvârşirea unor acţiuni al- 
ternative pe teritoriile din zona operaţiunilor militare: tâlhăria, actele de violen- 
ță, nimicirea sau luarea ilegală de bunuri sub pretextul necesităților de război. 

Actele de violență constau în omor, cauzarea de lovituri sau vătămări ale 
integrităţii corporale sau sănătăţii de diversă gravitate, viol etc. 


Luarea ilegală de bunuri sub pretextul necesităţilor de război constă în 


î 
luarea bunurilor de la populaţie sub pretextul necesităţilor de război, însă, în 


realitate, necesitățile de război lipsesc, scopul fiind de cupiditate. 

Semnul caracteristic al tâlhăriei, actelor de violenţă, nimicirii sau luării ile- 
gale de bunuri sub pretextul necesităţilor de război, prevăzute în art. 390 din CP 
al RM, îl constituie locul săvârşirii faptei, şi anume zona operaţiunilor militare. 

Dacă aceste acţiuni sunt săvârşite în alte zone decât cele ale operaţiunilor 
militare, acţiunile făptuitorului vor fi calificate numai ca infracţiuni contra 
persoanei sau patrimoniului. 

Nu constituie infracțiune prevăzută de art. 390 din CP al RM nimicirea 
sau luarea bunurilor dictată de necesităţile de război. 

Zonă a operaţiilor militare se consideră acea suprafaţă de teritoriu, pe care 
anumite grupări militare desfăşoară acțiuni de luptă. 

Populaţia, în sensul art. 390 din CP al RM, este acea parte a populaţiei 
civile, care se află în zona operaţiilor militare (la această categorie se referă şi 
refugiații, persoanele evacuate, alte persoane care din diferite motive se află în 
zona operaţiunilor militare). 

Infracţiunea analizată este, după caz, o infracțiune formală sau materială. 

Latura subiectivă. Actele de violenţă asupra populaţiei din zona operaţiu- 
nilor militare se caracterizează prin intenţie directă. 

Subiecți ai infracţiunii pot fi atât militarii, cât şi persoanele civile. 


S7. Încălcarea gravă a dreptului internaţional umanitar 
în timpul conflictelor militare 


Legea penală (art. 391 din CP al RM) incriminează încălcarea gravă a 
dreptului internaţional umanitar în timpul conflictelor militare internaționa- 
le sau interne, soldată cu urmări grave. 

Dreptul internațional umanitar al conflictelor armate este un ansamblu 
de norme de drept internaţional cu caracter cutumiar sau convențional, des- 
tinate a reglementa în mod special problemele survenite în situații de conflict 
internaţional sau naţional. 

Obiectul juridic special al infracţiunii îl constituie relaţiile sociale cu privire 
la respectarea dreptului internaţional umanitar în timpul conflictelor militare. 

Latura obiectivă a infracțiunii constă în acţiuni sau inacţiuni de încălcare 
gravă a prevederilor dreptului internațional umanitar al conflictelor armate. 

Conform art. 391 din CP al RM, sunt calificate drept infracţiune acţiunile 
sau inacțiunile ce încalcă grav prevederile dreptului internațional umanitar 
în timpul conflictelor militare internaționale sau interne, altele decât cele 
prevăzute în Capitolul 1 al Părţii speciale a Codului penal. Aceste acţiuni sau 
inacțiuni sunt diverse şi pot fi clasificate în funcţie de caracterul prevederilor 
dreptului internaţional umanitar care au fost încălcate: 

a) încălcarea dreptului războiului propriu-zis, care fixează drepturile şi în- 
datoririle părților beligerante în desfăşurarea operațiunilor militare şi 
limitează alegerea mijloacelor şi metodelor de vătămare a adversarului. 
Aceste încălcări se pot exprima prin încălcarea legilor şi obiceiurilor 
războiului terestru, cum ar fi utilizarea de otrăvuri și arme otrăvite, 
uciderea sau rănirea unui inamic care predă armele sau care, rămas 
fără mijloace de apărare, s-a predat fără condiţii, impunerea cetăţeni- 
lor țării inamice să ia parte la operațiunile militare împotriva țării lor, 
chiar dacă angajamentul serviciului în armată este anterior declaraţiei 
de război, bombardarea satelor, orașelor, locuinţelor sau clădirilor ne- 
apărate, folosirea în război a gazelor asfixiante, toxice sau similare, per- 
fecționarea, producerea, stocarea şi utilizarea armelor bacteriologice 
(biologice), utilizarea armelor noi etc.; 

b) încălcarea dreptului umanitar propriu-zis, care urmăreşte să protejeze 
militarii scoşi din luptă (răniţi, bolnavi, naufragiaţi, prizonieri), persoa- 
nele care nu participă la ostilităţi şi bunurile cu caracter civil. 

În temeiul art. 391 din CP al RM vor fi calificate doar acele fapte de încăl- 
care gravă a prevederilor dreptului internațional umanitar, săvârşite în timpul 
conflictelor militare internaţionale sau interne. Sunt considerate grave acele 
încălcări, care s-au soldat cu urmări grave: provocarea morţii sau vătămări- 
lor grave ale integrității corporale sau sănătăţii, distrugerea edificiilor civile, 
a bunurilor populaţiei civile, răspândirea epidemiilor, nimicirea animalelor 
domestice, distrugerea florei şi faunei, provocarea calamităților naturale etc. 
Deci, infracțiunea dată este una materială. 

Latura subiectivă se manifestă prin intenţie directă. 

Subiect al infracţiunii poate fi orice persoană fizică responsabilă care a 
atins la momentul comiterii faptei vârsta de 14 ani: militar sau civil. 


S8. Folosirea cu perfidie a emblemei Crucii Roşii ca element 
protector în timpul conflictului armat 


Legea penală (art. 392 din CP al RM) incriminează folosirea cu perfidie 
a emblemei Crucii Roşii, precum şi a semnelor distinctive ca elemente pro- 
tectoare în timpul conflictului armat, dacă aceasta a provocat: a) o vătămare 
gravă a integrităţii corporale sau a sănătăţii; b)decesul unei persoane. 

Semnele “Crucea Roşie” şi “Semiluna Roşie” pe fundalul alb sunt semnele 
convenţionale ale serviciului sanitar, de care se folosesc formațiunile şi insti- 
tuţiile respective, precum şi persoanele din serviciul sanitar. Aceste semne şi 

embleme pot fi purtate pe mâneca hainei personalului sanitar, pe bordurile sau 
acoperișurile transportului sanitar şi ale altor mijloace ce se referă la serviciile 
sanitare, ele pot fi de culoare roşie pe drapele din pânză albă etc. Obiectele, 
instituţiile şi personalul ce poartă asemenea semne nu pot fi supuse bombar- 
damentelor, asupra lor nu se împușcă, nu pot fi desfăşurate acţiuni de luptă. 

Obiectul juridic principal al infracţiunii îl constituie relaţiile sociale cu 
privire la capacitatea de apărare a ţării, care poate fi periclitată prin folosirea 
fără drept a semnelor “Crucea Roşie” şi “Semiluna Roşie” ori a denumirilor 
acestora, precum şi a denumirilor şi emblemelor asimilate, în vederea în- 
treprinderii unor acțiuni de natură a servi interesele dușmanului pe timp de 
război sau de conflict armat. 

Obiectul juridic secundar al infracțiunii îl constituie relațiile sociale cu 
privire la viaţa şi sănătatea persoanei. 

Latura obiectivă a infracțiunii se exprimă prin acțiuni de folosire ilegală, 
cu perfidie a emblemei Crucii Roşii, precum şi a semnelor distinctive ca ele- 
mente protectoare în timpul conflictului armat. 

Se consideră ilegală purtarea semnelor şi emblemelor Crucii Roşii şi Se- 
milunii Roşii de către persoanele care nu fac parte din personalul instituţiilor 
sanitare. 

Semne distinctive ale infracțiunii mai sunt: fapta comisă pe timp de război 
şi în legătură cu operaţiunile militare. 

Infracţiunea analizată este o infracțiune formală şi se consideră consuma- 
tă din momentul săvârșirii acțiunii prejudiciabile. 

Latura subiectivă se exprimă prin intenţie directă. Făptuitorul înţelege că 
foloseşte şi poartă ilegal semnele şi emblemele Crucii Roşii şi Semilunii Roşii, 
neavând pentru aceasta vreun temei. 

Subiect al infracţiunii poate fi orice militar. 

$3. Primirea unei remuneraţii ilicite pentru îndeplinirea lucrărilor legate 
de:deseryirea populației iși cizaa saca aaa oana aaa aa dada 483 
$4. Executarea necalitativă a construcțiilor... cana 485 


Secţiunea a VII-a. INFRACŢIUNI SĂVÂRȘITE ÎN SFERA EXPLOATĂRII 


FONDULUI DE LOCUINŢE scie ceace ceeace cata aa ia saca 488 
$1. Încălcarea regulilor de exploatare, reparaţii şi modificarea locuinţelor 
dintr-un bloc: dle LOCUI iesise sate seca tes etapă aa aaa aa 488 


Capitolul XII. INFRACŢIUNI ÎN DOMENIUL INFORMATICII 
ȘI LELECOMUNICAȚIILOR :scicacaza cect caci cea aa cela aaa că 492 


Secțiunea IL. NOŢIUNEA, CARACTERIZAREA GENERALĂ ȘI TIPURILE 
INFRACȚIUNILOR ÎN DOMENIUL INFORMATICII 
ȘI LELECOMUNICAŢIILOR seceta aaa ta 6 a o e aaa ai 492 

Secțiunea a II-a. INFRACŢIUNI ÎN DOMENIUL INFORMATICII... nana 495 
ŞI. Accesul ilegal la informația computerizată ......meeeeenee nene enneneenneneeneennaaeeneeaae 495 
$2. Introducerea sau răspândirea programelor virulente 

pentiu calculatOaTe isi ăia aceiaae atacat tacă ad dia ag aaa data 498 
$3. Încălcarea regulilor de securitate a sistemului informatic... nenea 501 


Secțiunea a IIl-a. INFRACŢIUNI ÎN DOMENIUL 
TELECOMUNICAŢIILOR; ss si snesară sapa asia na aaa a 502 
$1. Accesul neautorizat la rețelele şi serviciile de telecomunicații............meaeeeeee 502 


Capitolul XIII. INFRACȚIUNI ÎN DOMENIUL TRANSPORTURILOR......... 505 


Secțiunea I. NOŢIUNEA, CARACTERIZAREA GENERALĂ ȘI TIPURILE 
INFRACȚIUNILOR ÎN DOMENIUL TRANSPORTURILOR........... 505 


Secțiunea a II-a. INFRACŢIUNI LEGATE NEMIJLOCIT DE ÎNCĂLCAREA 
REGULILOR DE SECURITATE A CIRCULAȚIEI SAU 
DE EXPLOATARE A MIJLOACELOR DE TRANSPORT ........... 508 
ȘI. Incălcărea regulilor de zDOr 3-0 patati tat iaăattaaăataataăletaalatat at 508 


$2. Încălcarea regulilor de securitate a circulaţiei sau de exploatare 
a transportului feroviar, naval sau aerian... eneeneaneaeeaneneeneeneaneaneee 509 


$3. Încălcarea regulilor de securitate a circulației sau de exploatare 
a mijloacelor de transport de către persoana care conduce mijlocul 
de trâniSPOrti eyes cane cesare eine coda aie dotaăa te ana oăniaaaaade n eaaaă 512 


$4. Părăsirea locului accidentului rutier.......mcne nenea neeneeneaneaneaeeanneeneeneaneaneaee 515 
$5. Încălcarea regulilor privind menţinerea ordinii şi securitatea circulaţiei... 516 


$6. Oprirea samavolnică, fără necesitate, a trenului........ceaee e neneenneneeneeeneeeeeneeaae 517 


Secțiunea a IIl-a. ALTE INFRACȚIUNI ÎN DOMENIUL 
TRANSPORTURILOR: ici teote a ct a odotiaoea i tetic aa ie 518 
$1. Punerea în exploatare a mijloacelor de transport cu defecte tehnice vădite....518 


$2. Repararea necalitativă a căilor de comunicaţie, a mijloacelor de transport 
feroviar, naval sau aerian ori punerea lor în exploatare cu defecte tehnice... 521 


$3. Deteriorarea sau distrugerea intenționată a căilor de comunicație 
şi a mijloacelor detanspori cistita cata dă aliat 522 


$4. Blocarea intenţionată a arterelor de transport....eeeeee nenea eneeneeneeneeneeneeneenenae 523 


$5. Constrângerea lucrătorului din transportul feroviar, naval, aerian sau auto 
de a nu-şi îndeplini obligaţiile de serviciu... neneeneeneneaneaneanneneeneaneaeee 524 


$6. Răpirea mijlocului de transport... eneeneaneaneaneaneanneeneeneaneaneaee 525 

$7. Răpirea mijlocului de transport cu tracțiune animală, precum 
şi a animalelor de trâcțiune. sc sa seacacaoaoaaa to poa eo daia da oa 526 


$8. Deturnarea sau capturarea unei garnituri de tren, a unei nave aeriene 
Șău Navale st spaniole daia i că atata i duba i a ba) otita 527 


$9. Falsificarea elementelor de identificare ale autovehiculelor... cecene 





$10. Folosirea unui autovehicul cu elementele de identificare false 


Capitolul XIV. INFRACȚIUNI CONTRA SECURITĂȚII PUBLICE 
ȘI ORDINII. PUBLICE sita cczicaaaaăuaea iata daia ca pă catia acea 532 


Secțiunea IL. NOȚIUNEA, CARACTERIZAREA GENERALĂ ȘI TIPURILE 
INFRACȚIUNILOR CONTRA SECURITĂȚII PUBLICE 
ŞI ORDINII PUBLICE. ...:n mesa ina eseseăeceieanăn cana ăeseieăegănănăaăe dese seăeăeieănnenaaeăe 532 


Secțiunea II. INFRACȚIUNI CONTRA SECURITĂŢII PUBLICE... 536 





ŞI: TErOrisriuulm scie ea ni dai ie a ae ...536 
$2. Activitatea de finanţare şi asigurare materială a actelor teroriste................. 539 
$3: Luarea de:Ostatici ocne seacă teaca a aa 3 06 540 
$4. Comunicarea mincinoasă cu bună-ştiinţă despre actul de terorism........... 544 


$5. Organizarea unei formaţiuni paramilitare ilegale sau participarea la ea... 545 


($6; Bancliti STIU sosi aceea asa ana aaa nana e Baa aaa ai nea 547 
$7. Crearea sau conducerea unei organizații criminale... nenea eeeeeeneaee 549 
$8. Dezordini-de Masă;.sase cesoccae cina intacta nai an one ani iaca 550 
$9. Acţiunile care dezorganizează activitatea penitenciarelor ..........ceae nenea 552 
S10; Pirateria stea ratele ceace da să tă eul să caiac det calcă 554 
Secțiunea III. INFRACŢIUNI CONTRA ORDINII PUBLICE ..ceeeeeceeeeneeneeneeneee 556 


ŞI. Huliganismul 


$2. Vandalismul 





$3. Iniţierea sau organizarea cerşetoriei ......eeeneeenneneneneneneneeeeneeneneneneneeeenenneananenee 561 


Secțiunea a IV-a. INFRACȚIUNI ÎNDREPTATE SPRE ÎNCĂLCAREA 
REGULILOR DE EFECTUARE A DIFERITELOR TIPURI 


DE, ACI IVIT AȚI ioan ata tuba 563 

ŞI. Purtarea, păstrarea, procurarea, fabricarea, repararea sau comercializarea 
ilegală asarinelor şi munițiiLOT3secss sosea ataca aaa aaa a dal 563 
$2. Păstrarea neglijentă a armelor de foc și a munițiilor ceeace nenea 566 


$3. Fabricarea, procurarea, prelucrarea, păstrarea, transportarea, folosirea 
sau neutralizarea substanţelor explozive ori a materialelor radioactive.......567 

$4. Încălcarea regulilor de evidenţă, păstrare, transportare şi folosire 
a substanţelor uşor inflamabile sau corosive.......mee eee 569 


$5. Transportarea ilegală cu transportul aerian a substanţelor explozive 
sau'uşorinflamabile sis sie tzac aia aaa aa aaa a 570 


$6. Amenințarea de a sustrage materiale radioactive sau de a le folosi 





$7. Încălcarea regulilor de protecţie contra incendiilor... 


$8. Neîndeplinirea dispoziţiilor organelor de stat de supraveghere 


în domeniul protecţiei civile .....mcnn na nnneneenenenannnaeenee eneeneaneaneaneaneaneneeneaneaneanee 574 
$9. Încălcarea regulilor de exploatare a obiectivelor energetice...........mucaaeunaeaee 575 
$10. Încălcarea regulilor de pază a liniilor de telecomunicații......... nana 576 


$11. Încălcarea regulilor la efectuarea exploatărilor miniere sau a lucrărilor 
da [eset ua alei elotau ob ei-i 00 RPR PR RR e Ra SEA a MR RI ee Ie e a e pe 578 


$12. Încălcarea regulilor de securitate în întreprinderile sau secțiile supuse 
pericolului ex plOZIEI csnsăsoina elastica tei liceal angela 579 


Capitolul XV. INFRACŢIUNI CONTRA JUSTIŢIEI... cena eee eee eeae 581 


Secțiunea IL. NOŢIUNEA, CARACTERIZAREA GENERALĂ ȘI TIPURILE 
INFRACŢIUNILOR CONTRA JUSTIŢIEI... eeneaeenea oana eene 581 


Secțiunea a II-a. INFRACŢIUNI CONTRA JUSTIŢIEI CARE ATENTEAZĂ 
LA VIAŢA ŞI SĂNĂTATEA, CINSTEA ȘI DEMNITATEA 
JUDECĂTORILOR, PERSOANELOR CARE EFECTUEAZĂ 
URMĂRIREA PENALĂ ORI CONTRIBUIE LA 


ÎNFĂPIUIREA JUSTIŢIE sepia sees ca eta 583 
ŞI. Calomnierea judecătorului, a persoanei care efectuează urmărirea penală 
ori contribuie la înfăptuirea justiției ........eneenaeeneeneneneeceneennenoeneenneeneeneenneneeneeae 583 


$2. Atentarea la viaţa judecătorului, a persoanei care efectuează urmărirea 
penală ori contribuie la înfăptuirea justiției........ceaeeneeenneeneneeeneeeeeneeeneeeceneeee 584 


Secțiunea a III-a. INFRACŢIUNI CARE ÎMPIEDICĂ ÎNDEPLINIREA 
DE CĂTRE JUDECĂTORI SAU COLABORATORII 
ORGANELOR DE DREPT A OBLIGAŢIILOR LOR 
ÎN VEDEREA REALIZĂRII SARCINILOR 
ŞI SCOPURILOR JUSTIȚIEI... 586 
ŞI. Amestecul în înfăptuirea justiţiei şi în urmărirea penală... 586 





$2.. Falsificarea probelor. sssecosecae ear saten aaa ăn one cana 588 
$3. Denunţarea calomnioasă.....mcnenannanenaneneanenanenanenanenanenan aan aane aan aaneaeaaeaeaneaee 589 


$4. Declaraţia mincinoasă, concluzia falsă sau traducerea incorectă ................. 591 

$5. Refuzul sau eschivarea martorului ori a părții vătămate 


(lea: face:dleclărății spsssoai sasa tegaă coada apa piata tastati sa pda cal 593 
$6. Constrângerea de a face declaraţii mincinoase, concluzii false 

sau traduceri incorecte ori de a se eschiva de la aceste obligații .................... 594 
$7. Divulgarea datelor urmăririi penale..........ecenaeenenenneeneneeneeeceneenaeneeneeanaaeeneenae 595 


$8. Divulgarea datelor privind măsurile de securitate aplicate față 
de judecător şi participanţii la procesul penal ........eee nenea eee 597 


$9.. Fâvorizărea INfracț iuli seo ctsecov cae cocă ăn ase caiete cadea 599 


Secţiunea a IV-a. INFRACŢIUNI CONTRA JUSTIŢIEI COMISE 
DE CĂTRE JUDECĂTORI SAU DE CĂTRE PERSOANELE 


CARE EFECTUEAZĂ URMĂRIREA PENALĂ... 600 

ŞI. Tragerea cu bună-ştiință la răspundere penală a unei persoane 
NEVINOVaLEi, ses iesise aia leaga pasiunea est dorea eee 600 
$2. Pronunțarea unei sentinţe, decizii, încheieri sau hotărâri contrare legii.....602 
$3. Reţinerea sau arestarea ilegală...........mueaeneneneennenoeneenneenoeneenneaneneeaneeneeneaneenenae 603 
$4. Constrângerea de a face declarații........cceaeenaeeaennenoeneenneenoeneaeeneeneaneeneeneeaaeenenae 605 


Secțiunea a V-a. INFRACŢIUNI CONTRA JUSTIȚIEI ÎNDREPTATE 
SPRE ÎMPIEDICAREA EXECUTĂRII PEDEPSEI 
SAU NEEXECUTAREA HOTĂRÂRII INSTANȚEI 


19): 104 3) 5107-00 VO 608 
$1. Evadarea din locurile de deţinere... nenea 608 
$2, înlesnirea evadării asasinată ieeoănicăn ia tăind ae tea e 610 
$3. Eschivarea de la executarea pedepsei cu închisoare .......meeeeeenenneneeneeneeneeneenee GI 
$4. Neexecutarea intenționată a hotărârii instanţei de judecată..........meeaee nana 612 
$5. Nesupunerea prin violenţă cerințelor administraţiei penitenciarului.......... 613 


$6. Transmiterea ilegală a unor obiecte interzise persoanelor deținute 
in: penitenciare: sisu science îti n etc pa ăi date a taca 614 


Capitolul XVI. INFRACŢIUNI SĂVÂRŞITE DE PERSOANE CU FUNCŢIE 
DE RĂSPUNDERE... aa a atat ae 615 


Secțiunea IL. NOŢIUNEA, CARACTERIZAREA GENERALĂ ȘI TIPURILE 
INFRACȚIUNILOR SĂVÂRȘITE DE PERSOANE 
CU FUNCȚIE DE RĂSPUNDERE nenea anna en 615 


Secţiunea a II-a. INFRACŢIUNI COMISE NEMIJLOCIT DE PERSOANELE 
CU FUNCŢIE DE RĂSPUNDERE .....noce none eee 622 

ŞI; GOTUpPErCapăSI Vă sees ct sate catia cea atu a aaa dada ca 







$2. Abuzul de putere sau abuzul de serviciu 
$3. Excesul de putere sau depăşirea atribuţiilor de serviciu ....... 
$4. Neglijenţa în serviciu............. 
$5. Refuzul de a îndeplini legea 


$6. Falsul în:acte publice. sinaia aănaaaă aan ana tacaiaăăția 


Secțiunea a III-a. INFRACŢIUNI SĂVÂRȘITE ÎN LEGĂTURĂ 


CU SERVICIUL DE CĂTRE ALTE PERSOANE... 642 
ŞI; COrUperea activă nise pecetea atatea anala aia 503 330 ata 642 
$2;, Traticuldeinfiuență sosea catia aceata 643 
$3. Primirea de către un funcționar a recompensei ilicite........maeeaeenaeneeneeeeeeneeee 646 


Capitolul XVII. INFRACȚIUNI SĂVÂRȘITE DE PERSOANELE CARE 
GESTIONEAZĂ ORGANIZAŢIILE COMERCIALE, 
OBŞTEŞTI SAU ALTE ORGANIZAŢII NESTATALE.............. 650 


Secțiunea IL. NOȚIUNEA ŞI CARACTERIZAREA GENERALĂ 
A INFRACȚIUNILOR SĂVÂRȘITE DE PERSOANELE 
CARE GESTIONEAZĂ ORGANIZAȚIILE COMERCIALE, 
OBŞTEŞTI SAU ALTE ORGANIZAŢII NESTATALE cena 650 


Secțiunea a I-a. ANALIZA INFR ACȚIUNILOR CONCRETE SĂVÂRȘITE 
DE PERSOANE CARE GESTIONEAZĂ ORGANIZAŢIILE 
COMERCIALE, OBŞTEŞTI SAU ALTE ORGANIZAŢII 


NESTCATALE zicea ceas aaa caca dada dada ca ai oază dc at 9 aa 654 
ŞI. Luarea: de îniță „issa azotat edit oa 0800 pa 00 aaa adio 654 
92 areale Dil 3eosaessecotatae io statăaeaîoaeacada 0303 ada 0a at 63 etate aaa Bean datata aa 657 
$3. Abuzul de/Sery EU; peace session atace atata ada catia 659 
$4. Depăşirea atribuţiilor de serviciu... nenea neaneaneaneaneaneneateneananeaee 662 


Capitolul XVIII. INFRACŢIUNI CONTRA AUTORITĂȚILOR PUBLICE 
SI SECERA IE IDE STAI sosise toi cea a 665 


Secțiunea IL. NOȚIUNEA, CARACTERIZAREA GENERALĂ ȘI TIPURILE 
INFRACȚIUNILOR CONTRA AUTORITĂȚIILOR PUBLICE 
ŞI SECURITĂŢII DE STAT „semineu enable d e nd 665 


801 





Secțiunea a II-a. INFRACȚIUNI CE ATENTEAZĂ LA SECURITATEA 


EXTERNĂ A ŢĂRII io eaeb ete soda n btsu0aă s0eaadaa0vaadăc d a0ia tota 0000otasăcstataiat od 669 
$1. Trădarea.de Patrie sssisasisccicăcă ca cae dada atata ca data ad tă 669 
$2. Spionajul. calea oii agati pân ne anca 673 


Secţiunea a III-a. INFRACȚIUNI CE ATENTEAZĂ LA LEGITIMITATEA 
ORGANELOR DE STAT 
$1. Uzurparea:puterii:de stat:....mnncaacaacataaaiosnaaaaăaacaaaaa anca ntaaă ăn ade anaaaaata 





$2. Rebeliunea armată... nenea nenea enenee nenea eneaaeeene enenaaneaaeeenenaaneeaeeneaee 


$3. Chemările la răsturnarea sau schimbarea prin violență a orânduirii 
constituționale a Republicii Moldova......ee eee nenea aan 681 


Secțiunea a IV-a. INFRACŢIUNI CE ATENTEAZĂ LA VIAŢA 


ŞI SĂNĂTATEA ÎNALȚILOR DEMNITARI DE STAT .......... 683 
ŞI. Atentarea la viața Preşedintelui Republicii Moldova, a Preşedintelui 
Parlamentului sau a Prim-ministrului nana neneneeneeneneeneaneaneaneaeeaneneeaeaneaaee 683 


Secțiunea a V-a. INFRACȚIUNI CE ATENTEAZĂ LA SECURITATEA 
ECONOMICĂ ȘI CAPACITATEA DE APĂRARE 


A DĂRI scitice intaia ăia titi oc aan a 684 

9], DIVEEȘIU NEG eesti ic a ăi aid caiac ei lasati 684 

$2. Divulgarea secrețiulii:de statii. ieececgotaeaaiadu ta iapa dala atat ati neagă 687 

$3. Pierderea documentelor ce conţin secrete de stat... nenea 690 
$4. Eschivarea de la serviciul militar în termen, de la pregătirea militară 

obligatorie sau de la concentrările rezerviştilor..........ncaneeneaee nenea 692 

$5. Eschivarea de la mobilizare ........enennnenenenenaneneeneeneeneaneaneneaneaneaneanneneeneaneaneaee 696 


$6. Eschivarea sau refuzul de a îndeplini obligaţiile serviciului de alternativă ... 698 


$7. Eschivarea pe timp de război de la îndeplinirea prestaţiilor .......ccece nenea 700 


Secțiunea a VI-a. INFRACŢIUNI CE ATENTEAZĂ LA PRINCIPIUL 
CONSTITUȚIONAL AL EGALITĂŢII 


CETĂŢENILOR ce css ia aaa 701 
ŞI. Acţiunile intenționate îndreptate spre ațâțarea vrajbei sau dezbinării 
naţionale, rasiale sau religioase .........menennenanenanneneeneeneaneane oana 701 


Secțiunea a VII-a. INFRACŢIUNI CE ATENTEAZĂ LA AUTORITATEA 
PUTERII DE STAT ȘI INVIOLABILITATEA 


FRONIIERELOR sic șcăa3tăscădaaă 50 ada 0ăă dada adat 703 
ŞI. Profanarea simbolurilor național-statale...........nunaneneeneenanaeea nenea 703 
$2. Trecerea ilegală a frontierei de stat ........menaeeneeneneneenneeneeneenne neeneaneeneneeaaeenenae 705 


$3. Folosirea ilegală a însemnelor Crucii Roșii .....eeeeeaeeneeneeeneeneeneeneeeneeneeneeeaeeneenee 708 

Secțiunea a VIII-a. INFRACŢIUNI CE ATENTEAZĂ LA ACTIVITATEA 
NORMALĂ A ORGANELOR PUTERII DE STAT... 709 
ŞI. Împiedicarea activităţii legale a persoanei cu funcție de răspundere ........... 709 


$2. Amenințarea sau violența săvârşită asupra unei persoane cu funcție 
de răspundere sau a unei persoane care îşi îndeplineşte datoria obştească... 711 


$3. Atentarea la viaţa colaboratorului poliției ........menneeeeeneeneeeeneeeanneneeneaeeaneaee 713 


$4. Uzurparea de calități oficiale 





$5. SarnavOlnicia stii ese dă i ăia a 3 ăia 

$6. Organizarea sau conducerea unei greve ilegale, precum şi împiedicarea 
activității întreprinderii, instituţiei ori organizaţiei în condiţiile stării 
(E UTGENȚĂ zicea socoti soatacăcataiaoă 5008 00000 capatat daca deasa ea 717 


$7. Organizarea sau participarea activă la acțiuni de grup care tulbură grav 
ordinea publică ori implicarea minorilor în aceste acțiuni ...eeee eee 719 


Secțiunea a IX-a. INFRACŢIUNI CE ATENTEAZĂ LA ORDINEA 
STABILITĂ DE OPERARE CU DOCUMENTELE 

OFICIALE secretara cacat ea 

$1. Cumpărarea sau vânzarea documentelor oficiale 





$2. Luarea, sustragerea, tăinuirea, degradarea sau distrugerea documentelor, 
imprimatelor, ştampilelor sau sigiliilor.......mceaenaeneneeeneneenenneeneenneeneeneeneeeeeeneee 722 


$3. Confecţionarea, deținerea, vânzarea sau folosirea documentelor oficiale, 
a imprimatelor, ștampilelor sau sigiliilor false............ceeceeae nenea eeneeneaeeeneenee 725 


Capitolul. XIX. INFRACŢIUNI MILITARE. e ec cac aaa ac ea cala d a ae a 727 


Secțiunea IL. NOȚIUNEA, CARACTERIZAREA GENERALĂ ȘI TIPURILE 
INFRACŢIUNILOR MILITARE, css scie osoase a n 727 


Secțiunea a II-a. INFRACŢIUNI CE ATENTEAZĂ LA ORDINEA 
DE:SUBORDONARIE zi cacao aa a aut aa a a Deac au 
$1. Neexecutarea intenționată a ordinului 





$2. Opunerea de rezistență şefului sau constrângerea acestuia la încălcarea 


îndatoririlor-de'ser viciu. scos caca pate aaa do da ta aaa daca 738 
$3. Insulțarea militari octet d a ia a aa a i it 741 
$4. Amenințarea ŞEfU UL sesccaicea sanatatea 0 aula oda 38 aa oala cadou 742 


$5. Acte de violență săvârşite asupra şefului ........menanneeneee neant 744 

Secțiunea a III-a. INFRACŢIUNI CE ATENTEAZĂ LA ORDINEA 
DE COMPORTARE ÎNTRE MILITARI... nana 745 
$1. Încălcarea regulilor statutare cu privire la relaţiile dintre militari, 
dintre persoanele care trec pregătirea militară obligatorie şi dintre 
rezervişti, dacă între ei nu există raporturi de subordonare..........ceeee nenea 745 


Secţiunea a IV-a. INFRACŢIUNI DE SERVICIU... neeeeneaeeneneeneneeneneaneneaneneee 747 
$1. Abuzul de putere, excesul de putere sau inacțiunea la exercitarea puterii ... 747 


$2. Atitudinea neglijentă față de serviciul militar.......neee nenea eneenneneeneeneeeeeneenae 749 


Secțiunea a V-a. INFRACȚIUNI LEGATE DE SUSTRAGEREA 
DE LA ÎNDEPLINIREA OBLIGAŢIUNILOR 
SERVI CIULU IMI DAR: iosoei societ atacase oi e0 iata dotata atata a 751 
ŞI. DezertaTea ssszizecatecaa sea peaoă catia pata ai atasa 





$2. Eschivarea de la serviciul militar 


Secțiunea a VI-a. INFRACŢIUNI CE ATENTEAZĂ LA ORDINEA 
DE MÂNUIRE A ARMEI ȘI DE MANIPULARE 


A SUBSTANȚELOR PERICULOASE... nneeneneaeeneaeeneaeeneaeene 755 
$1. Încălcarea regulilor de mânuire a armei, de manipulare a substanţelor 
şi obiectelor ce prezintă un pericol sporit pentru cei din jur... eee 755 


Secțiunea a VII-a. INFRACŢIUNI CE ATENTEAZĂ LA ORDINEA 
DE EXERCITARE A SERVICIULUI DE LUPTĂ 
ŞI ALTOR SERVICII SPECIALE... neeneneeneneaneneaneneaneneanenee 757 
$1. Încălcarea regulilor statutare cu privire la serviciul de gardă.............maeeeeee 757 





$2. Încălcarea regulilor cu privire la serviciul de alarmă (de luptă) 
altui pelor ai MATE zsecsasceei eta că sc oua sabat debates ătat aaa 759 


$3. Încălcarea regulilor statutare cu privire la serviciul intern........ nana 760 
$4. Încălcarea regulilor cu privire la menţinerea ordinii publice 


şi la asigurarea securității publice.........eeeneenenneeneneneeeneeneeneeneenereneeneeneaneeneeneeee 762 


Secțiunea a VIII-a. INFRACŢIUNI CE ATENTEAZĂ LA ORDINEA 


DE PĂSTRARE A PATRIMONIULUI MILITAR... 764 
ŞI. Distrugerea sau deteriorarea intenționată a patrimoniului militar... 764 
$2. Distrugerea sau deteriorarea din imprudenţă a patrimoniului militar........ 765 


$3. Risipirea sau pierderea patrimoniului Militar... nenea ceneeeneneeneenneeeeeneenae 766 

Secțiunea a IX-a. INFRACŢIUNI CE ATENTEAZĂ LA ORDINEA 


DE EXPLOATARE A MAȘINILOR DE LUPTĂ... 768 
$1. Încălcarea regulilor de conducere sau de exploatare a maşinilor... 768 
$2. Încălcarea regulilor de zbor sau ale pregătirii de zbor... ceea 769 
$3. Încălcarea regulilor de navigație... nenea 771 


Secțiunea a X-a. INFRACȚIUNI ÎMPOTRIVA ORDINII DE EXERCITARE 
A SERVICIULUI MILITAR PE TIMP DE RĂZBOI 


SAU ÎN CONDIȚII DE LUPTĂ... nenea 772 
ŞI. Predarea sau lăsarea mijloacelor de război inamicului ........eceeaee nenea 772 


$2. Părăsirea samavolnică a câmpului de luptă sau refuzul de a acţiona 


CU ATI insa sososcăiaoosaa tite dies detasat does atăba das oăeaagata a aiindăoă setei oa din âsetidăoioisete 774 
$3. Predarea voluntară în prizonierat... enennennenenneane neenneneeneenneenceneenneaaceneenae 775 
$4. Acţiunile criminale ale militarilor aflaţi în prizonierat... nenea 776 
$5. Jefuirea celor căzuţi pe câmpul de luptă... eneaneaneaneaneneeneeneananeee 778 
$6. Actele de violenţă asupra populaţiei din zona operaţiilor militare............... 779 


$7. Încălcarea gravă a dreptului internaţional umanitar în timpul 
conflictelor militare;....esccraaicocasnaeacaaosană aaa nani 780 


$8. Folosirea cu perfidie a emblemei Crucii Roşii ca element protector 
în timpul conflictului armatei negocont e anna 781 


BIBLIC CIRCA ENE, SULAC IEDN/A cocaina ada ns 783 

